
Vi havas antaŭ vi verkon eksterordinaran. Ne nur pro la 
originalaj teksto kaj lingvaĵo, sed ankaŭ pro la lingvo en kiu 
ĝi sin prezentas nun. 


Miguel de Cervantes La 
inĝenia hidalgo don 
Quijote de La Mancha 


Pri la reviziado 


Fernando de Diego tradukis Don Quijote kiam hejm- 
komputiloj estis nur ideo de grupeto da revuloj. La skribadon 
kaj kompostadon de libroj oni faris preskaŭ mane, kaj la solaj 
iloj de verkisto por revizii siajn tekstojn estis okuloj kaj 
diligento. Krome, De Diego ne estis pedanta homo: Li uzis 
plurajn normojn por citiloj, dialog-strekoj, piednotaj klarigoj, 
akuzativigo de nomoj ktp. 


Jen la fazoj de la longa reviziado por ĉi tiu bita eldono: 


e Korekto de eraroj pro la retajpado de la tuta traduko 
(bedaŭrinde ne aŭtomate tekstigebla per skanilo). Kaj la 
papera kaj la retajpita tekstoj estis komparataj frazon post 
frazo. 


e Korekto de Ĉĉ. 220 eraroj en la originala libro (siatempe 
kompilitaj de Fernando de Diego per la kontribuo de 
G. Waringhien, L. Knoedt kaj H. Vatr€). 


e Unuecigo de helpo-signoj kaj aliaj. Manke de firma normo 
en Esperanto por ĉiuj kazoj, ni decidis uzi la hispanlingvan 
normon (ekzemple, interalie, pri dialog-strekoj kaj citiloj). 


e Korekto de novaj eraroj trovitaj dum la antaŭaj fazoj. 
Evidentaj eraroj estis korektitaj. Pri eblaj lingvaj eraroj aŭ 
malklaraj punktoj en la teksto ni ĉiam respektis la stilon de 
la tradukinto kaj alvenis al decidoj nur komparinte la 
tradukon kun prestiĝaj hispanlingvaj eldonoj. 


e Fina traserĉado de eblaj tajperaroj, helpe de tiucela 
programo. 


Ni devis koncentriĝi pri la originala teksto kaj do tre 
malmultajn novajn piednotojn aldonis, kvankam multaj el la 


originalaj estis plilongigitaj aŭ reverkitaj. En venonta versio, 
ni planas aldonon de novaj piednotoj, certe utilaj por 
internacia publiko. 


Por sekuro, la tuta procezo estis dokumentita kaj registrita 
per tiu-celaj komputilaj programoj. Tiel, iam ajn eblos 
konsulti tion, kio estis farita ĉiupaŝe, kaj la tiaman staton de 
la teksto. 


Ĉar ĉi tiu bita eldono de Don Quijote estas homa verko, ĝi 
certe ankoraŭ havas erarojn. Feliĉe, la iama pri-komputila 
revo jam delonge realiĝis: Nun la teknologio ebligas facile 
kaj rapide korekti kaj publikigi aktualigitan version. Ni 
kalkulas je vi, leganto, por helpi don Quijote de La Mancha 
en ĉi tiu nova aventuro. Tamen memoru la saĝajn vortojn de 
Sancho Panza: «La verkoj haste faritaj neniam finiĝas tiel 
perfektaj, kiel necesas». 


Marcos Cruz kaj Antonio Valen 


Enkonduko 


Kiam preskaŭ sesdekjara Miguel de Cervantes komencis 
verki en la karcero de Sevilla sian Don Quijote de La 
Mancha, lia ĝistiama vivo vidiĝis kiel longa vojo plena de 
frustracioj kaj senreviĝoj. Cervantes estis viro de noblaj 
ambicioj kaj, kiel filo de sia glora epoko kaj de la idealoj 
mezepokaj kaj renesancaj (kiam Hispanio, sub la regado de 
Karolo la 52[3] kaj Filipo la 22, brilas en la zenito de la 
okcidenta mondo pro la heroeco de siaj soldatoj kaj 
konkerantoj kaj pro la senegala florado de sia arto kaj 
literaturo) li aspiris fari al si lokon en la rondo de la grandaj 
kapitanoj aŭ de la grandaj aŭtoroj. Sed liaj streboj ĉiam 
renkontis plenan fiaskon: heroe li kondutas en la mar-batalo 
ĉe Lepanto, kie lia liva mano ricevas paralizan kriplon; oni 
kondukas lin, kiel kaptiton, al Alĝerio; kun risko de sia vivo li 
komplotas plurfoje, sed sensukcese, por eskapi; fine, oni 
liberigas lin kontraŭ elaĉeto de lia persono; denove en 
Hispanio, li petas, ke oni destinu lin por posteno en Indioj, 
sed oni ignoras lian peticion; fine oni nomis lin kolektisto de 
impostoj kaj tial, ke li ne prezentas klarajn kontojn al siaj 
superuloj, oni lin enkarcerigas, unue en 1592 kaj poste en 
1603; li verkas kelkajn teatraĵojn, kies prezentadoj apenaŭ 
trovas favoran eĥon. 


Misfortuno kaj mizero signas ankaŭ lian familian vivon. Li 
havis am-aferon kun alies edzino, Ana de Rojas, kiu naskas 
lian filinon Isabel, kaj proksimume en tiu sama tempo li 
edziĝas al Catalina de Palacios, sed mankas konkordo en ilia 
komuna vivo. Liaj fratinoj Magdalena kaj Andrea estas 
elegantaj meretricoj, lia nevino Constanza kondutas same 
libermore, sed dank' al ilia helpo li povas vivteni sin. Ankaŭ 
lia filino Isabel havas mavan reputacion, kaj eĉ oni 
suspektas, ke la kompatinda Cervantes funkciis parigiste en 
ŝiaj amoraj aferoj. 


Li suferis do, supermezure kaj en propra karno, la teruran 
kontraston inter la idealoj kaj la faktoj, inter la proza realo 
de la vivo kaj la bunta mondo de la fantazio. Kaj en tio 
sendube originis la baza skemo de lia genia Don Quijote. 


Cervantes ne povis ricevi superan edukon kaj nutras sian 
kulturon per senĉesa legado de plej diversaj verkoj kaj 
aŭtoroj, sed sen metodo kaj kohero. Lia provizo de intelektaj 
konceptoj konsistas pliparte en literaturaj ŝablonoj. Kiam li 
verkas laŭ la establitaj modeloj de la epoko, li diras nenion 
originalan kaj klopodas teni sin en la konvenciaj temoj kaj 
retoriko tiamaj, sed sen la spontano kaj freŝo de Lope de 
Vega, sen la profunde revolucia liriko de Gongora, sen la 
satira talento de Quevedo. Laŭ sia ideologio kaj siaj etikaj 
kaj estetikaj principoj, Cervantes donas la impreson, ke li 
troviĝas spirite pli proksima al la mezepoko ol al la 
renesanco, kaj en kelkaj partoj de Don Quijote mem, li 
montras sin malmulte simpatia al iuj aspektoj de la 
renesanca spirito, por ekzemplo, en la ĉapitro 222 de la dua 
parto li ridindigas la tipe renesancan fervoron koni kaj 
esplori ĉion. Sed, pro ironio de la destino, Cervantes fariĝas 
senscie la ĉefa dissemanto de la ideoj de tiu prototipo de 
revolucia erudito, de Erasmo de Roterdamo, kies analizo de 
la homaj impulsoj kiel pozitivaj motoroj de la vivo, eĉ se per 
ili kreiĝas nur socio absurda, tragika kaj duonfreneza, trovas 
sian perfektan personiĝon en la figuro de don Quijote. 


Sed, kiam Cervantes komencas verki la historion de la fama 
kavaliro, li liberigas sin de siaj mensaj kaj beletraj 
stereotipoj, kvazaŭ en stato de tranco, kvazaŭ lin gvidus ia 
supernatura intuicio, kaj lia koro, prefere al lia menso, 
spontane verŝas sur la paperon kion li sentas pri la homoj, 
pri la vivo kaj pri la socio. Nur en la momentoj kiam 
Cervantes konscias pri sia rolo de verkisto, li skribas en Don 
Quijote paĝojn palajn, siropajn am-aferojn inter gepaŝtistoj, 


kies retoriko kaj konceptoj sonas, en niaj oreloj, absolute 
falsaj kaj tedaj. 


Oni verkis ĝis nun centojn da libroj kun la celo klarigi la 
sekreton, la simbolon de don Quijote kaj de lia ŝildisto 
Sancho Panza. Evidentas, ke Cervantes ne havis, kiel ĉefan 
zorgon, kontraŭbatali per don Quijote la furoron de la libroj 
kavaliraj. Jam en lia epoko tiaj verkoj konsistigis specon de 
subliteraturo pure distra, same kiel nun, en nia epoko de 
interplanedaj vojaĝoj, la ordinara publiko trovas sian dozon 
de eskapismo en la similuloj de la mezepokaj kavaliroj, t.e. 
en la preskaŭ superhomaj herooj de la televidaj filmoj, aŭ en 
la heroinoj, kies amaj kaj amoraj prodaĵoj ne tre diferencas 
de la frivola konduto de la nobelinoj kaj falsaj kampulinoj de 
la mezepokaj kaj renesancaj romanoj. 


Don Quijote estas, ĉefe, humura libro, pli ĝuste, surface 
humura libro. La ridindaj aventuroj de nia hidalgo, senĉese 
batata kaj primokata, posedas lan groteskan kvaliton kaj en 
ili ekspluatiĝas ĝismaksimume la leĝoj de la kontrasto, t.e. la 
plej sekura rimedo veki la ridon kaj la amuzon de la leganto. 
Sed la humuro, almenaŭ la hispana humuro, havas gajan 
vizaĝon kaj tragikan spiriton. De la pikareskaj antiherooj, 
samtempuloj de don Quijote, ĝis la modernaj aŭtoroj 
Wenceslao Fernandez Flo6rez aŭ Enrique Jardiel Poncela, la 
humuro manifestiĝas kiel amuza pirueto finiĝanta per 
nukorompa salto en la metafizikon de la vivo. 


Don Quijote, kiel socia ento, volas enkonduki la justecon en 
la mondon batalante kontraŭ ĉiaj arbitroj. Li atingas nur 
batojn kaj mokojn. Kiel individuo, don Quijote aspiras al la 
amo, al la prestiĝo de la triumfoj sur la batalkampo, al la 
gloro. Dum en sia ideala mondo li kredas karesi ravan 
junulinon, fakte li tenas inter siaj brakoj la fetoran 
Maritornes. La amo, en tiel ŝajne amuza sceno, reduktiĝas al 
sintrompo de niaj sentoj —ne nur de la personaj sentoj de 


don Quijote— kaj tiel, epizodon post epizodo kaj eventon 
post evento, Cervantes montras al ni la vivon kiel 
fenomenon nur elporteblan se oni posedas grandajn dozojn 
de renoviĝantaj iluzio kaj revemo. 


Sed Cervantes eĉ ne vidas en sia kara don Quijote la 
prototipon de la altaj idealoj de libero kaj justeco. En la fama 
ĉapitro 222 de la unua parto don Quijote montriĝas kiel 
ĉampiono de la libereco, kiam li senĉenigas la galerulojn. 
Sed jen, subite, don Quijote trudas sian kondiĉon: la 
galeruloj surmetu denove la katenojn kaj pilgrimu al la 
hejmo de Dulcinea por omaĝi ŝin. Do la apostoloj kaj herooj, 
kiuj volas preni de ni niajn katenojn, forĝas samtempe aliajn 
ĉenojn por teni nin en alispeca sklaveco. 


Do, se la pura amo, se la pura libero, se la pura justeco ne 
ekzistas en la mondo, la eble sola rimedo por elteni la 
mizeron spiritan kaj materialan de la vivo konsistas en tio, 
posedi fortan, neŝanceleblan ambicion kaj fervorajn idealojn, 
kiel okazis al don Quijote en la mondo spirita kaj al Sancho 
Panza en la fakta kaj konkreta. Kiam don Quijote retrovas la 
racion, li mortas, kaj el tio ni povas konkludi, ke niaj raciaj 
kaj logikaj procesoj multfoje estas eĉ pli detruaj kaj absurdaj 
ol la instinktaj impulsoj kaj la blinda intuo de la obskuraj 
fortoj de nia koro. 


La novelo de la ĉapitroj 332 kaj 342 de la unua parto diras al 
ni, kien ofte kondukas la racio kaj la logiko. Ŝajnas, kvazaŭ 
Cervantes volus montri, ke ne ekzistas savo por la homa 
kondiĉo kaj ke, surbaze de la racio aŭ de la pli malpli 
absurdaj idealoj, nia vojo ĉiam direktas la homaron al fino 
mizera. Ĉu ne la racio, la logiko kaj la pragmatismo puŝis 
nian aktualan mondon al la ĥaoso de la tropopuliĝo, la 
malsato, la polucio, kaj la atomo kiel armo definitiva? Ĉu ne, 
kiel diris la genia pentristo Goya, «la revoj de la racio kreas 
monstrojn»? Kie staras la limo inter la frenezo kaj la racio, 


inter don Quijote kaj tiuj Anselmo kaj Lotario, la superlogikaj 
protagonistoj de la menciitaj ĉapitroj? 


Krom la filozofia kaj psikologia karaktero de don Quijote- 
Cervantes-la homaro, la granda libro montras la vastan 
scenon de la personoj kaj moroj de Hispanio en ties zenita 
epoko, kiam, jen denove tragika kontrasto, la lando posedis 
grandan parton de la konata mondo kaj fabelajn trezorojn 
dum la popolo de urboj kaj vilaĝoj vivis mizere, kaj la 
nobeloj pigris riĉe kaj lukse sed ankaŭ en spirite kaj 
intelekte mizera ekzistado, kian tiel majstre pentras 
Cervantes en la dua parto de sia romano. 


La moderna roman-arto havas sian originon en Don Quijote. 
Dostojevski kaj Kafka venas de la fundo tragika kaj despera 
de Cervantes, dum Charlie Chaplin, alia disĉiplo de la 
hispana aŭtoro, montras en siaj filmoj lian rideton, kaj lian 
surfacan humuron. 


La hispana originalo de Don Quijote estas verkita en lingvo, 
kies sintakso tre diferencas de la aktuala. Krome, multaj 
vortoj jam arkaikiĝis kaj aliaj havas semantikan valoron ne 
kongruan kun la nuna. De tio venas, ke Don Quijote ne facile 
legiĝas en la hispana, kaj ke en kelkaj eldonoj abundegas 
glosoj kaj klarigoj, same kiel okazas rilate al la verkoj de 
Shakespeare. 


En mia traduko mi plej klopodis fidele reprodukti la ideojn, la 
atmosferon kaj la stilan ritmon de Cervantes sed, kiam eble, 
senbalastigis la sintakson kaj tenis min tre ŝpareme rilate al 
la glosoj. Al mia versio de Don Quijote mi dediĉis la plej 
belajn jarojn de mia vivo, sed mi estas feliĉa, ke nia 
internacia lingvo kapablas kaj povas prezenti al la mondo la 
tutan forton kaj vervon de nia glora hidalgo. 


La tradukinto 


La inĝenia hidalgo don Quijote de La Mancha 


Parto unua 


Prefaco 


Neokupata leganto: vi povas kredi, sen ia ĵuro de mia flanko, 
ke mi dezirus, ke ĉi libro, kiel filo de mia menso, estus plej 
bela, plej agrabla kaj plej inteligenta. Sed mi ne povis 
liberigi min de la natura ordo, kiu disponas, ke la filoj similu 
al la patroj. Tiel do, kion kapablus generi mia sterila kaj 
senscia talento, se ne la historion de ido magra kaj sensuka, 
kapricema kaj plena de plej diversaj fantazioj, kiajn neniam 
antaŭe imagis ajna persono, se konsideri, krome, ke ĉi ido 
naskiĝis en prizono, kie sidas ĉia malkomforto, kaj kie 
ekloĝas ĉia ĝena bruo? Trankvilo, plaĉa loko, paca kamparo, 
serena ĉielo, lirlaj fontoj, kaj kvieta spirito, forte influas, por 
ke eĉ la plej sterilaj muzoj montriĝu fekundaj kaj nasku 
familion kapablan plenigi la mondon per admiro kaj 
kontento. Povas okazi, ke patro havas filon turpan kaj sen ia 
kapablo, sed lia amo al li metas bendon sur liaj okuloj, por ke 
li ne vidu liajn mankojn: kontraŭe, li konsideras ilin belaĵoj 
kaj meritoj kaj nomas ilin spritaj kaj brilaj trajtoj antaŭ siaj 
amikoj. Sed mi estas nur duonpatro de don Quijote, 
kvankam mi ŝajnas lia patro, kaj ne volas iri en la fluo de la 
kutimo, nek supliki[5] vin, preskaŭ kun larmoj en la okuloj, 
kiel aliaj faras, karega leganto, ke vi pardonu aŭ ignoru la 
mankojn, kiujn vi vidos en ĉi filo mia. Vi estas nek lia 
parenco, nek lia amiko, havas vian animon en via korpo, 
posedas tiom da libera volo kiom oni povus deziri, kaj en via 
hejmo vi tiel mastras, kiel reĝo en sia palaco. Cetere, vi 
konas la komun-uzan diron, ke «sub mia mantelo, mi estas 
mia propra reĝo», sekve, vi estas libera de ĉia devo kaj 
respekto, kaj povas deklari kion ajn vi pensas pri ĉi historio, 
sen timi, ke oni punos vin, se vi esprimos pri ĝi mavan 
opinion, aŭ ke oni rekompencos vin, se vi esprimos bonan. 


Mi dezirus nur transdoni al vi la historion nuda, sen la garno 
de prefaco kaj sen la nekalkulebla serio da sonetoj, 


epigramoj kaj panegiroj kutime aperantaj, laŭ la modo, ĉe la 
komenco de la libroj:[6] ĉar mi povas diri al vi, ke, kvankam 
kostis al mi ne etan klopodon skribi ĉi verkon, plej igis min 
peni la preparo de ĉi prefaco, kiun vi legas. Multe da fojoj mi 
prenis la plumon por komenci ĝin, kaj multe da fojoj mi ĝin 
lasis, sen scii kion diri. Kaj, kiam foje mi troviĝis meze de Ĉi 
embaraso, kun la papero antaŭ mi, la plumo ĉe la orelo, la 
kubuto sur la tablo, kaj la vango apogita al la mano, 
pensante kion mi skribus, eniris neatendite sprita kaj tre 
inteligente amiko mia, vidis min profunde en pensoj kaj 
demandis, kio okazas al mi. Mi respondis senkaŝe, ke mi 
cerbumas pri la prefaco al la historio de don Quijote, kaj ke 
la afero tiel tedas min, ke mi inklinas ne verki la prefacon kaj 
eĉ ne publikigi la farojn de la nobla kavaliro. 


—Ĉar —mi daŭrigis— mi ne povas ne angori, pensante, kian 
opinion havos la antikva leĝodonanto nomata publiko, kiam 
ĝi vidos, ke, post ol mi dormis tiel longan tempon en la 
silento de la forgeso,[7] mi reaperas nun, sub la ŝarĝo de 
multaj jaroj, por prezenti historion sekan kiel esparto, 
mankan je originaleco, laman en la stilo, mizeran en la ideoj, 
nudan je erudicio kaj pensoj, sen citoj sur la marĝenoj, kaj 
sen glosoj ĉe la fino de la libro. Aliaj verkoj, eĉ se profanaj 
kaj fikciaj, tiel plenas de sentencoj de Aristotelo, Platono kaj 
la tuta bando de filozofoj, ke la legantoj profunde impresiĝas 
kaj konsideras iliajn aŭtorojn homoj kleraj, erudiciaj kaj 
elokventaj. Kaj kion diri pri ilia citado el la Sankta Skribo? 
Oni pensus, ke ili estas mem Sankta Tomaso kaj aliaj 
doktoroj de la Eklezio: ili observas ĉi-rilate tiel solenan 
decon, ke en unu linio ili priskribas distritan amanton, en la 
alia faras kristanan prediketon, kaj legi aŭ aŭskulti tion 
donas plaĉon kaj plezuron. Ĉio ĉi mankas al mia libro, ĉar mi 
havas nenion por citi sur la marĝenoj aŭ por glosi ĉe la fino, 
kaj eĉ ne scias, kiujn aŭtorojn mi devas aludi, kaj ankaŭ ne 
en kiaj okazoj, por poste listigi ilin laŭ alfabeta ordo (kiel la 
ceteraj verkistoj faras), komencante per Aristotelo kaj 


finante per Zoilo aŭ Zeŭksiso,[8] kvankam la unua estis 
kalumnianto, kaj la dua, pentristo. Mankos ankaŭ la sonetoj 
ĉe la komenco de la libro, almenaŭ la sonetoj verkitaj de 
dukoj, markizoj, grafoj, episkopoj, damoj aŭ supergloraj 
poetoj, kvankam, se mi petus versaĵojn disde du tri amikoj 
metiistoj,[9] mi scias, ke ili donus ilin al mi, tiel bonajn, ke 
ilin ne superus la poemoj de la plej renomaj poetoj de 
Hispanio. Fakte, kara amiko —mi daŭrigis—, mi decidis, ke 
sinjoro don Quijote plu kuŝu en la arĥivoj de La Mancha, ĝis 
la ĉielo disponos, ke alia persono ornamu la libron per la 
multaj garnoj mankantaj nun al ĝi: ĉar mi sentas min 
nekapabla ilin provizi pro mia nekompetento kaj eta klero, 
kaj ankaŭ pro tio, ke mi havas pigran naturon kaj ne emas 
preni sur min la penon serĉadi aŭtorojn, por ke ili diru kion 
mi mem povas diri sen ilia helpo. Tial, amiko, vi trovas min 
en stato de perplekso kaj konfuzo, kiu originas en la sufiĉe 
grava motivo menciita. 


Aŭdinte tion, mia amiko donis al si sur la frunton frapon per 
la manplato, eksplodis per ridego kaj diris: 


—Je Dio, frato, mi ĵus liberigis min de falsa ideo, kiun mi 
longe havis, de kiam mi konatiĝis kun vi: mi ĉiam opiniis vin 
diskreta kaj prudenta en via konduto, sed mi vidas nun, ke 
vi tiel distas de tia opinio, kiel la ĉielo de la tero. Ĉu estas 
eble, ke aferoj tiel sengravaj kaj tiel facile solveblaj havas la 
forton konfuzi kaj embarasi talenton tiel maturan kiel la via 
kaj pli ol sufiĉe harditan rompi obstaklojn pli grandajn kaj 
venke surtreti ilin? Ĉu vi volas konvinkiĝi, ke mi diras la 
veron? Nu, aŭskultu atente kaj vi vidos ke, en la daŭro de 
palpebrumo, mi solvos viajn problemojn kaj trovos rimedon 
kontraŭ la mankoj, kiuj, laŭ via diro, kaŭzas al vi perplekson 
kaj timon, ĝis la ekstremo, ke ili igas vin forlasi la ideon 
enmondigi la historion de via fama Don Quijote, lumo kaj 
spegulo de la tuta vaganta kavaliraro. 


—Diru —mi respondis— kiamaniere vi agus por ŝtopi la 
breĉon de mia timo kaj por transformi la haoson de mia 
konfuzo en klaron? 


—Via unua problemo, nome, la sonetoj, epigramoj kaj 
panegiroj, kiuj mankas al via prefaco kaj devus esti verkitaj 
de famaj kaj moŝtaj personoj, solveblas, se vi mem prenas 
sur vin la ioman penon skribi ilin, kaj poste nomas ilin laŭ 
via plaĉo kaj ilin atribuas al la plumo de Preste Juan de Las 
Indias aŭ de la imperiestro de Trebizondo,[10] aŭ ŝajne 
famaj poetoj, laŭ onidiroj. Kaj, se ili fakte ne versumus, kaj je 
la nomo de la vero kelkaj pedantoj kaj licenciuloj ĉikanus kaj 
intrigus kontraŭ vi post via dorso, vi tute ne bezonas zorgi, 
ĉar, eĉ se ili pruvus vian aserton mensoga, ili ne povus 
fortranĉi la manon, kiu ĝin skribis. 


»Rilate al surmarĝena citado el libroj kaj aŭtoroj, kies 
sentencojn kaj maksimojn vi metis en vian historion, sufiĉas 
nur, ke vi lerte inkluzivigu kelke da sentencoj kaj latinaĵoj, 
kiujn vi konas parkere, aŭ kiujn vi povas trovi sen granda 
peno. Por ekzemplo, rilate la temon de libero kaj kaptiteco, 
vi povus enŝovi: «Non bene pro toto libertas venditur 
auro»[11] kaj poste, sur la marĝenon, citi Horacion, aŭ ĝian 
veran aŭtoron. Se vi traktus pri la povo de la morto, vi povus 
helpi vin per: 


Pallida mors aequo pulsat pede 
pauperum tabernas 
regumque turres[ 12] 


»Se vi parolus pri tio, ke Dio ordonas ame kaj amike konduti 
kontraŭ la malamiko, tuj citu el la Sankta Skribo, kion vi 
povas fari kun eleganto, ripetante, almenaŭ, la vortojn de 
Dio mem: «Ego autem dico vobis: diligite inimicos vestros». 
[13] Se temus pri mavaj pensoj, ripetu kun la Evangelio: «De 


corde exeunt cogitationes malae».[14] Se pri la nestabilo de 
la amikeco, jen Katono kun sia distiko: 


Donec eris felix, multos numerabis amicos, 
Tempora si fuerint nubila, solus eris.[15] 


»Kaj dank' al ĉi latinaĵoj kaj aliaj similaj, oni eĉ konsiderus 
vin latinisto, kies profesio donas en la nuna tempo ne etan 
honoron kaj profiton. 


»Rilate al la afero meti glosojn ĉe la fino de la libro, certe vi 
povus agi jene: se vi mencias giganton en via libro, zorgu, 
ke li estu la giganto Goljato, kaj, per tiel facila procedo, vi 
havos ĉe-mane grandan noton, por ekzemplo: «La giganto 
Goljato estis filiŝto. Lin mortigis la paŝtisto Davido per forta 
ŝtonofrapo en la valo de Terebinto, kiel oni rakontas en la 
Libro de la Reĝoj», kun referenco al la koncerna Ĉapitro. 
Poste, por montri, ke vi havas profundan erudicion, ne nur 
rilate al la letroj,[16] sed ankaŭ rilate al la kosmografio, 
enkonduku en vian libron mencion pri la rivero Tajo, kaj tiam 
vi havos preta alian faman gloson, skribante: «La rivero Tajo 
ricevis sian nomon de hispana reĝo. Ĝi fontas el loko Tia kaj 
fluas en la oceanon, kisante la murojn de la fama urbo 
Lisbono. Laŭdire la sablo de la rivero estas ora»[17] ktp. Se 
vi skribas pri ŝtelistoj, mi rakontos al vi la historion de Kako, 
[18] ĉar mi parkere konas ĝin; se pri publikulinoj, la 
episkopo de Mondoĥedo[19] pruntos al vi Lamian, Laidan kaj 
Floran, kaj tia gloso donos al vi grandan prestiĝon; se pri 
kruelaj homoj, Ovidio provizos vin per Medea; se pri 
sorĉistinoj kaj magiistinoj, Homero havas Kalipsoan, kaj 
Vergilio Circan; se pri kuraĝaj kapitanoj, Julio Cezaro mem 
pruntos sin al vi per siaj Komentoj, kaj Plutarko donos al vi 
mil Aleksandrojn. Se vi traktas pri amoj kaj konas eĉ nur 
iomete la toskanan, baldaŭ vi renkontos la verkon de Leon 
Hebreo,[20] kiu taŭgos al vi supermezure. Kaj se vi ne volas 
veturi al fremdaj landoj, vi havas hejme la aŭtoron Fonseca, 


[21] kies Pri la amo de Dio entenas ĉion, kion vi, aŭ la plej 
inteligenta verkisto, povus deziri rilate al tia temo. Nu, 
bonvolu iel mencii ĉi nomojn kaj historiojn en via rakonto, 
kaj lasu al mi la taskon enmeti citojn kaj glosojn. Kaj mi 
ĵuras, ke per ili mi plenigos la marĝenojn kaj uzos kvar 
foliojn ĉe la fino de la libro. 


»Ni traktu nun pri la referenco al aŭtoroj, kia troveblas en la 
ceteraj libroj, sed ne en la via. Tio havas facilan solvon, 
nome, akiri verkon, kie aperas la nomoj de ĉiuj aŭtoroj, de A 
ĝis Z, kiel vi diras, kaj la saman liston metu en vian libron. 
Kvankam oni vidos klare, ke vi ne utiligis iliajn ideojn, la 
afero tute ne gravos; kaj eble ajna idioto eĉ pensos, ke vi 
inspiriĝis el ĉiuj por la verkado de via simpla kaj 
senpretenda historio. Sed, eĉ se ne porio alia, tiu longa listo 
de aŭtoroj utilos, almenaŭ, por doni prestiĝon al la libro, des 
pli, ke neniu faros al si la zorgon esplori, ĉar al li estas tute 
indiferente, ĉu vi tenis vin, aŭ ne, al iliaj pensoj aŭ ideoj. 
Krome, se mi bone memoras, via libro ne bezonastion, kion, 
laŭ vi, ĝi malhavas, ĉar la tuta verko estas kondamno 
kontraŭ la kavaliraj libroj, kaj pri ili Aristotelo diris nenion, 
Sankta Basilio mencias eĉ ne unu vorton, kaj Cicerono tute 
mutas. Nek la postuloj de la vero nek la kalkuloj de la 
astrologio havas rilaton kun la fabelaj absurdoj de via libro, 
kaj ĝin ne koncernas la geometriaj mezuroj aŭ la refuto de 
argumentoj laŭ la reguloj de la retoriko; kaj ĝi ne pretendas 
prediki per mikso de l' o homa kun l' o dia, mikso ne 
rekomendinda kiel vesto de ajna kristana koncepto. 
Konvenus, ke vi uzu la imitadon, kaj ju pli perfekta ĝi estos, 
des pli bona estos via verko. Kaj tial, ke via verko celas nur 
detrui la aŭtoritaton kaj influon de la libroj kavaliraj en la 
mondo kaj en la publiko, ne necesas, ke vi prialmozu 
sentencojn de la filozofoj, konsilojn de la Sankta Skribo, 
fabelojn de poetoj, paroladojn de oratoroj aŭ miraklojn de 
sanktuloj. Vi devas zorgi nur, ke viaj frazoj estu simplaj, 
signifaj, sobraj, fluaj, bone sonantaj kaj agrablaj, kaj ke viaj 


esprimoj respegulu laŭeble viajn ideojn, sen ilin impliki kaj 
kompliki. Zorgu ankaŭ ke, legante vian historion, la 
melankolia ridu, la gaja ridu pli laŭte, la simpla ne tediĝu, la 
saĝa admiru la inspiron de la intrigo, la serioza ne koleru, kaj 
la prudenta ne retenu sian laŭdon. Unuvorte, tenu vian 
celadon direktita al la objekto detrui la aĉan maŝinon de ĉi 
libroj kavaliraj, abomenataj de multaj, sed laŭdataj de eĉ pli 
multaj. Kaj, se vi sukcesos en tio, via sukceso estos vere 
granda. 


Mi aŭskultis en absoluta silento la vortojn de mia amiko, kaj, 
tiamaniere ili min impresis, ke mi senreplike akceptis ilin kiel 
bonajn kaj ilin uzis por verki ĉi prefacon, kiu montros al vi, 
kara leganto, la saĝon de mia amiko, kaj ankaŭ mian bonan 
sorton, tial, ke mi ricevis tiom da trafaj konsiloj en la ĝusta 
momento. Kaj vi havos la plezuron trovi senkomplika kaj 
laŭvera la historion de la fama don Quijote de La Mancha, 
kiu, laŭ la opinio de la vilaĝanoj de la distrikto Montiel, estis 
la plej ĉasta amanto kaj la plej kuraĝa kavaliro, kian de 
multaj jaroj oni ne vidis en la regiono. Mi ne volas emfazi, ke 
mi faras al vi bonan servon, prezentante al vi tiel faman kaj 
honestan kavaliron; sed mi volas, ke vi danku min, ke vi 
konatiĝos kun lia fama ŝildisto Sancho Panza, en kies 
persono, laŭ mia opinio, mi prezentas al vi epitomon de la 
sprito propra al la ŝildistoj, kiu sprito dise aperas tra la 
svarmo de la senutilaj libroj kavaliraj. Kaj, kiel lastaj vortoj, 
Dio donu al vi sanon, kaj Li ne forgesu min. Vale.[22] 


Al la libro de don Quijote de La Mancha 
Urganda, la Nekonata[ 23] 


Libro, se vi zorgos bone 
serĉi kleran akompanon, 
nu, la dando[24] ne riproĉos, 
ke vi faras mavan faron. 
Sed, se vi vin urĝe puŝos 
fali en kretenajn manojn, 
vi rimarkos, ke la stultaj 
trafas ne la ĝustajn klavojn, 
kvankam ili fanfaronas 
havi superhoman saĝon. 
Kaj, ĉar sperto nin instruas, 
ke la frondoriĉaj arboj 
donas freŝan, plaĉan ombron, 
jen, en Bĝjar, via ŝanco 
antaŭ vi reĝ-arbon metis: 
princoj floras sur la branĉoj 
kaj kun ili unu duko, 

nova Granda Aleksandro! 
Iru do en ĝian ombron: 
sort' sin donas al aŭdaco. 
Vi prikantos l' aventurojn 
de hidalgo de La Manĉo. 
Nocaj libroj de li ŝtelis 

la prudenton de la kapo, 
kaj tiome lin inspiris 
kavaliroj, armoj, damoj, 

ke li gajnis Dulcinean 

per la forto de la brakoj, 
kaj en tio li imitis 

la impeton de Rolando. 
Garnu ne blazonon vian 


per ne propraj rang-ornamoj, 
ĉar malico tuj atakas 

tion, kio estas ŝajno. 

Se aroge vi kondutos, 

oni diros kun sarkasmo: 
«Kiu Alvaro de Luna, 
Hanibalo el Kartago 

aŭ la franca reĝ' Francisko 
iam plendis pri la fato!».[25] 
Ĉar ĉielo ne deziris 

ke vi havu la kapablon 

de la negro Juan Latino,[26] 
nu, forgesu latinaĵojn. 

Ne montriĝu tro subtila 
per filozofiaj frazoj, 

ĉar, kun tordo de la buŝo, 
la sagacaj tuj proklamos: 
«Kial vi kuraĝis uzi 

tian rubon kaj fatrason?». 
Vian nazon ne enŝovu 

en alian fremdan vazon, 
ĉar, en kio nin ne tuŝas, 
oni uzu la singardon: 
batoj ofte trafas homojn, 
kiuj emas al ĉikanoj, 

tiel do, vi nur klopodu 

al vi fari bonan famon, 
ĉar por ĉiam ridindiĝas 
eldonantoj de banaloj. 

Ne forgesu, ke absurdas 
preni ŝtonon en la manon 
(se vi loĝas vitrodomon) 
por ĝin ĵeti al najbaro. 
Lasu, ke la saĝaj homoj 
singardeme faru paŝojn, 
kiam ili skribas librojn, 


ĉar aŭtoroj de romanoj 
destinitaj al puceloj[27] 
verkas nur ekstravagancojn. 


Amadis de Gaŭlio 
al don Quijote de La Mancha 


Vi, imitanto de la vivo plora, 

—de mi spertita, kulpe de despero, 
sur Nuda Roko kaj en pent-ofero 
post ol mi fuĝis for de stato glora— 
sensoifigos vin per trink' likvora, 
sal-gusta tamen, el okul-sufero, 

kaj per ter-vazoj nutros vin la tero, 
ne per arĝenta plado aŭ per ora. 
Pri tio vi ne dubu: por Ĉiamo, 
almenaŭ dum la blonda Febo dia 
en ĉaro flugos tra la ark' ĉiela, 

vi estos plej kuraĝa laŭ la famo; 
unualoke rangos lando via; 

l' aŭtoro brilos sola kaj modela. 


Don Belianis de Greklando 
al don Quijote de La Mancha 


Mi batis, rompis, breĉis, diris, faris 

pli ol l' aliaj vagaj kavaliroj; 

mi arogantis, lertis per rapiroj 

kaj venĝis mil ofendojn, cent mil baris. 
La farojn miajn famo ne avaris, 

la damoj flatis min kun am-sopiroj, 
naniĝis antaŭ mi gigantaj viroj, 

kaj la duelojn tute ne mi ŝparis. 

Sub mia plando kuŝis la fortuno, 

mi kiel ludon traktis la destinon 


kaj ĉiam ĝin alfrontis maldorlote. 
Kaj, kvankam ĝis la kornoj de la luno 
la famo levis min, la paladinon, 

vin mi envias, vin, ho don Quijote! 


Sinjorino Oriana 
al Dulcinea de El Toboso 


Mi volus kun vi ŝanĝi, Dulcinea, 
kastelon Miraflores plus Londono 
por la paca, serena monotono 
de El Toboso, via loko fea. 

Mi volus, ĉe Quijote epopea, 

esti vi mem en koro kaj persono 
— vi, kiu faris lin feliĉa homo— 
kaj vidi lin en lukto apogea. 

Ho, kial ne rezistis ĉasto mia 

al Amadisaj kisoj, dum vi povis 
kun don Quijote vin tenadi virta? 
Mi estus enviata, ne envia...: 

pro mia cedo, mi nur triston trovis, 
dolore pagis pro la vivo flirta. 


Gandalin, ŝildisto de Amadis de Gaŭlio, 
al Sancho Panza, ŝildisto 
de don Quijote de La Mancha 


Laŭdatu, fama homo, ĉar fortuno, 
metinte vin al ŝildo-porta servo, 
prudente, takte agis per observo, 
ke vin atingu nul maloportuno. 
Kavalirismo estas sen imuno 
kontraŭ krudula aŭ simplula vervo, 
mi simple do akuzas sen rezervo 


l' orgojlan sopirantan al la luno. 
Azeno via, ankaŭ via nomo 

kaj via nutrosako providenca 
plenigas min per sento de envio. 
Laŭdatu re, ho Sancho, bona homo, 
ĉar kisas vin kun mildo riverenca 

la sola, hispana Ovidio. 


De la Spritulo, poeto temo-miksa, 
al Sancho Panza kaj Rocinante 
Al Sancho Panza 


Jen mi, Sancho, la ŝildisto 
de Quijote de La Mancha: 
mi forkuris pied-pele 

por vivadi kiel saĝa, 

ĉar la fama Villadiego 

estis fama kaj konata 

pro konvena retiriĝo, 

laŭ La Celestina—diro,[28] 
libro, laŭ mi, preskaŭ sankta 
se ĝi montrus sin pli ĉasta. 


Al Rocinante 


Jen mi, Rocinante glora, 
prapranepo de Babieca, 
mi servutis sub Quijote 
pro mia naturo peka. 
Ĉiam lastis mi en kuroj, 
sed mi estis diligenta 

ne maltrafi la furaĝon, 

laŭ la stilo de Lazaro:[29] 
li de l' blinda vinon ŝtelas, 
metas pajlon kaj sorbetas. 


Rolando freneza 
al don Quijote de La Mancha 


Se ne parul', vi estas senkompara, 
kaj inter miloj certe vi imponis. 

Vi ĉiam venkis; vin la venko kronis 
kaj metis vin al loko superstara. 
Jen mi, Rolando, en vetur' surmara 
al gloraj aventuroj mi min donis, 
kaj pro Angelica, al fam' proponis 
farojn de mia brako temerara. 

Sed min vi ne egalas: ĉi parolon 
mi diras malgraŭ via brila famo, 
ĉar, kiel mi, vi perdis la prudenton. 
Mi vin al mi komparos, se la gloron 
vi havos batalante maŭran genton... 
ĉar vi kaj mi fiaskis en la amo. 


De la Kavaliro de la Suno 
al don Quijote de La Mancha 


La glavon vian, mia ne konkeris 
—hispana sun', unika kortegano— 
nek ankaŭ vian gloron mia mano, 
fulmego, kiu venke tra-aeris. 
Disdegne imperiojn mi preteris, 
kaj oni min suplikis, sed en vano, 
okupi ruĝan tronon de sultano: 
Claridianan ravan mi preferis. 

Mi ŝin adoris pro miraklo rara; 
forestis mi, ŝin premis fia sorto, 
la venĝon mian timis eĉ infero. 
Sed vi, Quijote eminenta, klara, 
pro Dulcinea vivas en senmorto, 


kaj ŝi, pro vi, en famo, virto, klero. 
De Solisdan 
al don Quijote de La Mancha 


Eĉ se, sinjor' Quijote, la deliroj 
renversis vian cerbon absolute, 
neniu diros, ke vi laŭkondute 
similis al fiagaj kavaliroj. 

La farojn viajn gloras panegiroj, 
ĉar vi arbitrojn frontis, rompis tute, 
eĉ se milfoje vin trabatis brute 
friponaj, feĉaj kaj kanajlaj viroj. 
Kaj se la ĉarma, bela Dulcinea 

de vi sin turnas al alia distro 
traktante vin kun koro senkompata, 
konsolu vin, ĉe tia sorto vea, 

ke Sancho Panza estas fuŝ-peristo: 
li stulta; dura ŝi; vi, ne amata. 


Dialogo inter Babieca kaj Rocinante 


B. Mi trovas vin skeleta, Rocinante. 

R. Laboro troas kaj nutraĵo mankas. 

B. Pro pajlo kaj hordeo vi ne dankas? 

R. La Mastro tion Manĝas, eĉ konstante. 

B. Vi hontu jam kaj ne parolu vante, 
la manieroj bonaj al vi strangas, 
ofendojn al la mastro vi elkrankas. 

R. Azen' ĝis fino vivas azenante. 
Jen, vidu lin, en retoj de la amo. 

B. Necesas amo? 

R. Jes, en kapo stulta. 

B. Saĝumas vi... 

R. Ĉar manĝon mi ne prenas. 


B. Je la ŝildisto plendu. 

R. Nul balzamo! 
Ĉu plendu mi pro manko aĉa, multa, 
kiam kaj li kaj mastro pli azenas? 


Ĉapitro 1 


Kiu temas pri la stato kaj la vivmaniero de la fama hidalgo 
don Quijote de La Mancha 


En vilaĝo de La Mancha, kies nomon mi ne volas memori, 
antaŭ nelonge vivis hidalgo el tiuj kun lanco en rako, 
antikva ŝildo, osta ĉevalaĉo kaj rapida levrelo. Stufaĵo pli 
ofte bova ol ŝafa[30] en la matenoj, haketita viando kun salo 
preskaŭ en ĉiu nokto, grivoj kaj frititaj ovoj sabate, lentoj 
vendrede, kaj plie kolombido dimanĉe prenis tri kvaronojn 
de lia enspezo. La alian kvaronon konsumis velura sajo,[31] 
pluŝaj kuloto kaj pantofloj por la festaj tagoj, dum en la 
cetero de la semajno li kontentiĝis portante delikatan 
lanaĵon. 


Li tenis en sia domo mastrumantinon kun pli ol kvardek 
jaroj, nevinon ankoraŭ ne dudekjaran kaj laborulon doman 
kaj agran, kiu same okupiĝis selante la ĉevalaĉon kiel 
uzante serpon. 


Nia hidalgo havis proksimume kvindek jarojn. Li estis fortika, 
magra, kavavizaĝa, frua ellitiĝanto kaj amiko de la ĉaso. Oni 
diras, ke li portis la nomon Quijada aŭ Quesada (ĉar ekzistas 
kelka diferenco de opinio inter la aŭtoroj skribintaj pri ĉi 
temoj), kvankam laŭ seriozaj konjektoj, ŝajnas, ke li nomiĝis 
Quijana. Sed tio ne gravas al nia rakonto: sufiĉas, ke ĝi ne 
deviu de la vero eĉ unu solan punkton. Oni sciu do, ke la 
supre menciita hidalgo, en siaj horoj de neniofarado, t.e. 
dum la pli granda parto de la jaro, sin fordonis al la legado 
kun tiom da persisto kaj plezuro, ke li preskaŭ tute neglektis 
ĉasi kaj eĉ administri sian bienon; kaj ĝis tia ekstremo iris lia 
scivolo kaj ekstravaganco ĉi-rilate, ke li vendis multajn 
akreojn da plugotero por aĉeti kaj legi kavalir-librojn, kaj tiel 
li prenis hejmen, kiom da ili li trovis. Inter ili, plej plaĉis al li 


la verkoj de la fama Feliciano de Silva, ĉar ties klara prozo 
kaj komplikaj rezonoj ŝajnis al li veraj perloj, precipe kiam li 
legis pri galantaĵoj kaj defioj ofte skribitaj laŭ la jena stilo: 
«La nekompreneblaj rezonoj, kiujn al mia komprenemo oni 
prezentas, tiel ŝancelas mian komprenon, ke kompreneble, 
mi plendas je via belega moŝtulino». Kaj ankaŭ kiam li legis: 
«La altaj ĉieloj, kiuj vian moŝton dian per steloj fortigas, igas 
vin merita je la merito, kiun meritas via grandeco». 


La kompatinda kavaliro perdadis la saĝon supertiaj rezonoj 
kaj klopodegis ilin kompreni kaj klarigi al si ties sencon, 
kvankam Aristotelo mem kaptus neniom kaj eltirus nenian 
signifon el ili, eĉ se li reviviĝus nur tiucele. Ne tre plaĉis al li 
la vundoj faritaj kaj ricevitaj de don Belianis, ĉar li imagis, ke 
lia vizaĝo kaj korpo certe plenis de cikatroj kaj markoj, kiom 
ajn eminentis la ĥirurgoj lin kuracintaj. Tamen li laŭdis la 
promeson de la aŭtoro iam daŭrigi kaj meti finon al tiel 
senfinaj aventuroj, kaj multfoje nia hidalgo sentis la deziron 
preni mem la plumon kaj alskribi al la libro la finan parton. 
Kaj sendube tion li entreprenus, kaj eĉ tute plenumus, se ne 
malhelpus lin aliaj pensoj pli gravaj kaj konstantaj. 


Kun la pastro de sia vilaĝo, dokta homo licenciita ĉe 
Sigŭenza, li diskutis multajn fojojn, ĉu estis pli bona 
kavaliro, Palmerin de Anglujo aŭ Amadis de Gaŭlio. Sed 
majstro Nicolas, la barbiro de la vilaĝo, diris, ke plej grandis 
la Kavaliro de la Suno, kaj ke, apenaŭ komparebla kun li, 
povus esti nur don Galaor, frato de Amadis de Gaŭlio, ĉar 
Galaor havis komplezeman naturon, ne montriĝis tiel afekte 
delikata nek tiel plorema kiel lia frato, kaj laŭkuraĝe li rangis 
eĉ ne unu colon post li. 


Resume, la libroj tiel absorbis lin, ke dum la noktoj li legis de 
helo ĝis helo, kaj dum la tagoj de obskuro ĝis obskuro, kaj 
tiel, pro multa lego kaj apenaŭa dormo, sekiĝis al li la cerbo, 
tiamaniere, ke li tute perdis la saĝon. Lia fantazio pleniĝis 


per ĉio, kion li legis en la libroj: ensorĉoj, kvereloj, bataloj, 
defioj, vundoj, galantaĵoj, am-aferoj, tempestoj kaj neeblaj 
absurdoj. Kaj tiel fiksiĝis al li en la kapo, ke la tuta aparato 
de elpensitaj fabeloj estas vera, ke por li ne ekzistis en la 
mondo historio pli aŭtentika. Li asertis, ke Cid Ruy Diaz estis 
tre bona kavaliro sed ne komparebla kun la Kavaliro de la 
Arda Glavo, kiu per unu sola trahako dividis en du partojn 
paron da ferocaj kaj monstraj gigantoj. Li havis eĉ pli bonan 
opinion pri Bernardo del Carpio, ĉar ĉe Roncesvalles li 
mortigis inter la brakoj la ensorĉitan Rolando, same kiel 
Heraklo la titanon Anteo. Li laŭde parolis pri la giganto 
Morgante, ĉar li sola montriĝis afabla kaj ĝentila, kvankam li 
apartenis al generacio de orgojlaj kaj insolentaj grandeguloj. 
Sed, precipe, li diris multon bonan pri Reinaldos de 
Montalban, ĉefe kiam li image vidis lin elrajdi el sia kastelo, 
rabi kion li renkontis kaj transmare ŝteli idolon de Mahometo 
tute oran laŭ la historio. Kaj li volontege fordonus sian 
mastrumantinon kaj aldone eĉ sian nevinon por la eblo tani 
la haŭton de la perfida Galalon. 


Nu, kiam li tute perdis la saĝon, venis al li en la kapon la plej 
stranga ideo, neniam antaŭe trafinta frenezulon en ĉi 
mondo. Ŝajnis al li konvene kaj necese, tiel por grandigo de 
lia honoro, kiel por servo al lia lando, fariĝi vaganta kavaliro 
kaj iri tra la mondo kun armaĵo kaj ĉevalo, serĉante 
aventurojn kaj farante kion, laŭ liaj libroj, plenumis la 
vagantaj kavaliroj: ripari arbitrojn kaj riski sin en agojn kaj 
danĝerojn, kiuj, se superitaj, havigas eternan honoron kaj 
famon. La kompatinda imagis, ke pro la kuraĝo de sia brako 
li jam ricevis la kronon de, almenaŭ, la imperio de 
Trebizondo; kaj pelate de la stranga plezuro, kiun vekis en li 
tiel agrablaj pensoj, li rapidis efektivigi sian deziron. 


Unue li frote purigis armaĵon, kiu apartenis al liaj praavoj, 
kaj kiu, rusta kaj ŝima, kuŝadis jam de longega tempo, 
forgesite, en angulo. Li elfrotis kaj riparis ĝin kiel eble plej 


bone, sed rimarkis gravan mankon: la kasko estis nur simpla 
kapopeco sen viziero. Tamen li inĝenie aranĝis tion, ĉar li 
faris per kartonoj specon de viziero, kiu, fiksita al la kasko, 
donis al la tuto aspekton de kompleta helmo. Estas vere, ke 
por vidi, ĉu ĝi havas sufiĉan forton por elteni la hakojn, li 
elingis la glavon, frapis per ĝi du fojojn la vizieron, kaj jam 
per la unua bato kaj en unu momento ruinigis kion li antaŭe 
konstruis dum unu semajno. Ne tre plaĉis al li ĝia facila 
rompiĝemo, kaj por eviti al si tian danĝeron, li refaris la 
vizieron metante fer-stangetojn sur ĝia interna flanko, ĝis li 
kontentiĝis je ĝia eltenemo; kaj ne zorgante submeti ĝin al 
nova provo, li juĝis la tuton kiel kompletan helmon 
eksterordinare bonan. 


Poste li iris vidi sian ĉevalaĉon, kaj kvankam ĝi havis pli da 
afekcioj ol realo centavojn, kaj pli da difektoj ol la ĉevalo de 
Gonela kiu tantum pellis et ossa fuit,[32] ŝajnis al li, ke nek 
Bucefalo, de Aleksandro la Granda, nek Babieca, de Cid Ruy 
Diaz, egalis ĝin. Kvar tagojn li pasigis cerbumante kiun 
nomon li donu al la ĉevalo, ĉar —li diris en si— ne estus 
juste, ke rajdbesto bona per si mem kaj apartenanta al 
renoma kavaliro ne havus faman nomon; tial li celis elekti 
unu, kiu proklamus, kia estis la ĉevalo antaŭ ol ĝia mastro 
fariĝis vaganta kavaliro, kaj kia ĝi estis nun; vere, se la 
mastro ŝanĝiĝis al nova stato, ankaŭ la ĉevalo devus alpreni 
nomon faman kaj laŭte sonantan, kiel decis al lia nova 
ordeno kaj funkcio. Tiel do, li elpensis, trastrekis, transformis 
kaj refaris en sia memoro kaj fantazio multajn nomojn, ĝis 
fine li nomis la ĉevalon Rocinante, nomo, laŭ li, alta, sonora 
kaj signife indikanta tion, kio la besto antaŭe estis, kaj 
ankaŭ tion, kio ĝi estis nun: la unua inter ĉiuj ĉevaloj de la 
mondo.[33] 


Doninte nomon al la ĉevalo tiel konforman al lia gusto, li 
decidis fari la samon rilate sin mem kaj cerbumadis ok pliajn 
tagojn ĝis fine lia alprenis al si la nomon don Quijote; kiel 


supre dirite, sur tio sendube baziĝis la aŭtoroj de Ĉi vera 
historio por konjekti, ke li certe nomiĝis Quijada, ne 
Quesada, kiel aliaj asertis. Sed memorante, ke la kuraĝa 
Amadis, ne kontenta je tiu sola nomo, alprenis ankaŭ la 
nomon de sia regno por famigi ĝin, kaj nomiĝis Amadis de 
Gaŭlio, same li, kiel bona kavaliro, volis aldoni al sia nomo 
tiun de sia lando kaj nomi sin don Quijote de La Mancha. Li 
pensis, ke li tiel proklamus sian familion kaj ankaŭ sian 
landon, kiun li honoris alprenante ĝian nomon. 


La armaĵo jam estis pura, la kasko, kompleta, la ĉevalaĉo 
havis sian nomon, li la sian, kaj tiam li ekpensis, ke mankas 
nur serĉi damon, al kiu enamiĝi, ĉar vaganta kavaliro sen 
am-aferoj similas al arbo sen fruktoj kaj folioj, al korpo sen 
animo. Li diris en si: «Se pro miaj pekoj, aŭ pro bona sorto, 
mi renkontos ie giganton, kio ordinare okazas al la vagantaj 
kavaliroj, kaj mi lin faligos en duelo, aŭ trahakos lin ĉe la 
mezo de la korpo, aŭ fine venkos kaj submetos lin... ĉu ne 
estus bele sendi lin, ke li eniru kaj falu sur la genuoj antaŭ 
mia dolĉa damo kaj diru per voĉo humila kaj servuta: 
“Sinjorino, mi estas la giganto Caraculiambro, mastro de la 
insulo Malindrania, kaj venkis min en duelo persona la 
neniam sufiĉe laŭdata kavaliro don Quijote de La Mancha. Li 
ordonis, ke mi prezentu min ĉe via moŝto, por ke via 
ekscelenco disponu je mi laŭ via volo”?». Ho, kiel feliĉis nia 
bona kavaliro, kiam li faris tian paroladon, kaj eĉ pli, kiam li 
trovis iun, kiun li povis nomi sia damo! Okazis, laŭ la famo, 
ke en vilaĝo proksima al la lia vivis juna kampulino de tre 
plaĉa aspekto, al kiu li foje enamiĝis, kvankam ŝajne ŝi 
neniam tion sciis kaj eĉ ne suspektis. Ŝi nomiĝis Aldonza 
Lorenzo, kaj li opiniis ŝin taŭga ricevi la titolon «sinjorino de 
liaj pensoj». Serĉante al ŝi nomon, kiu iel konvenus al la lia 
kaj elvokus princinecon kaj grandsinjorinecon, li fine decidis 
alnomi ŝin Dulcinea de El Toboso —ĉar El Toboso estis estis 
ŝia naskoloko— kaj la nomo ŝajnis al li tiel harmonia, rara kaj 


signifoplena, kiel la ceteraj, kiujn li elpensis por si mem kaj 
por ĉio sia. 


Ĉapitro 2 


Kiu temas pri la unua eliro, kiun el sia vilaĝo faris don 
Quijote 


Tiel preparinte sin, li ne volis plu prokrasti la efektivigon de 
siaj ideoj, kaj al tio lin puŝis la penso, ke oni lin bezonegas 
en la mondo, se konsideri, kiel arde li intencis venĝi 
misfarojn, detrui arbitrojn, ekstermi fiaĵojn, ripari ofendojn 
kaj kvitigi ŝuldantojn. Tiel do, antaŭ ol helis la tago (kiu estis 
unu el la plej varmaj de la monato julio), nerimarkate kaj 
dirinte nenion pri sia intenco, li armis sin per ĉiuj siaj armoj, 
surmetis la misflikitan kaskon, saltis sur Rocinante, fiksis la 
ŝildon al la brako, prenis la lancon kaj eliris al la kamparo tra 
la pordo de la korto, vidante kun ega ĝojo, kiel facile 
komencis efektiviĝi lia bona deziro. 


Sed apenaŭ li sin trovis en la kamparo, lin frapis terura 
penso, tia, ke li preskaŭ forlasis la jam komencitan 
entreprenon. Okazis, ke li subite memoris, ke oni ne armis lin 
kavaliro; ke sekve, laŭ la leĝoj de la kavalirismo, li nek 
povos, nek devos batali kontraŭ aliaj kavaliroj, kaj ke, eĉ se 
laŭceremonie armita, li, kiel novico, devus porti blankajn 
insignojn,[34] dum la ŝildo devus montri nenian blazonon, 
ĝis li gajnus tiun per siaj faroj. 


Tiaj pensoj ŝancelis lian intencon, sed lia frenezo superis 
ĉiun alian konsideron, kaj tiel li venis al la decido, igi, ke la 
unua renkontoto armu lin kavaliro, kiel ofte okazis en la 
libroj, kiuj tiel transturnis al li la cerbon. Rilate al la armoj, li 
pensis elfroti ilin, kiam eble, kaj turni ilin ermene blankaj. 
[35] Per tio li trankviligis sin kaj plu rajdis, lasante, ke la 
ĉevalo iru laŭplaĉe, ĉar li kredis, ke en tio konsistas la 
esenco de la aventuroj. 


Tiel rajdante, nia novica aventuristo parolis jene kun si mem: 
«Ĉu ne vere, ke en la venontaj tempoj, kiam ekvidos la 
lumon la vera historio de miaj famaj faroj, ties klera aŭtoro 
certe rakontos mian unuan kaj tiel fruan eliron Ĉi-maniere? : 
“Apenaŭ la ruĝvanga Apolono etendis sur la larĝa kaj vasta 
vizaĝo de la tero la orajn fadenojn de sia bela hararo, kaj 
apenaŭ la harpaj langoj de la etaj kaj koloraj birdoj salutis 
per dolĉa kaj mielflua harmonio la alvenon de la roza Aŭroro 
—kiu, lasinte la molan liton de la ĵaluza edzo, montris sin tra 
la pordoj kaj balkonoj de la horizonto de La Mancha— kiam 
la fama kavaliro don Quijote de La Mancha, lasinte la dorm- 
invitajn plumojn,[36] sursaltis la faman ĉevalon Rocinante 
kaj ekrajdis sur antikvaj kaj konataj kampoj de Montiel”». Kaj 
efektive sur ili li iris. Aldone diris don Quijote: «Feliĉa epoko 
kaj feliĉa tempo en kiu aperos la famaj faroj miaj, indaj ĉiziĝi 
en bronzoj, skulptiĝi en ŝtonoj kaj pentriĝi sur tabuloj kiel 
memoro por la postaj tempoj! Ho vi, kiu ajn vi estas, klera 
sorĉisto kronikonta ĉi strangan historion, bonvolu ne forgesi 
mian bonan Rocinante, eternan kompanon mian en rajdoj 
kaj vagadoj». Poste li diris, kvazaŭ vera enamiĝinto: «Ho 
princino Dulcinea, mastrino de ĉi servuta koro! Tre afliktis 
min, ke vi forsendis min, rigore avertante, ke mi ne plu 
aperu antaŭ via beleco. Degnu, sinjorino, memori ĉi servutan 
koron, kiu tiel amare suferas pro via amo». 


Al tiaj absurdoj li alpinglis ankoraŭ novajn, laŭ la stilo kiun li 
lernis en siaj libroj, kaj imitante, kiom li povis, ties lingvaĵon. 
Dume li rajdis tiel lante, kaj la suno penetris tiel rapide kaj 
arde, ke ties radioj certe fandus lian cerbon, se li posedus 
ankoraŭ iom da ĝi. 


Preskaŭ la tutan tagon li rajdis kaj pro tio, ke nenio notinda 
okazis al li, li desperis, ĉar li volis plej baldaŭ renkonti iun, 
por provi kontraŭ lin la kuraĝon de sia forta brako. Kelkaj 
aŭtoroj diras, ke lia unua aventuro okazis ĉe Puerto Lapice; 
aliaj diras, ke ĉe la ventomuelejoj. Sed kion mi eltrovis ĉi- 


rilate, kaj kion mi legis en la analoj de La Mancha estas, ke li 
rajdis la tutan tagon, ke noktiĝe lia ĉevalaĉo kaj li sentis sin 
lacaj kaj duonmortaj de malsato, kaj, ke, rigardante 
ĉiuflanken por observi, ĉu ie vidiĝas kastelo aŭ paŝtista 
kabano, kie ili povus ŝirmi sin kaj havigi rimedon al sia multa 
neceso, li rimarkis, ke ne tre diste de la vojo staras gastejo, 
kiu aspektis al li kiel stelo gvidanta ne al ia stalo,[37] sed al 
alkazaro de savo. Li rapidis kaj alvenis tien, kiam la nokto 
falis. 


Okaze ĉe la pordo de la gastejo staris du junaj virinoj, el la 
nomataj publikaj, vojaĝantaj kun kelkaj mulistoj, kiuj survoje 
al Sevilla faris halton por tranokti en la gastejo. Ĉio, kion nia 
aventuristo pensis, vidis aŭ imagis, similis al la priskriboj de 
liaj libroj, do kiam li vidis la gastejon, ĝi prezentis sin al li en 
formo de kastelo kun siaj kvar turoj kaj pinakloj el brila 
arĝento, eĉ kun levoponto, foso kaj la ceteraj garnoj de tiaj 
fortikaĵoj. 


Li proksimiĝis al la gastejo (kiun li imagis kastelo), je kurta 
distanco de ĝi li bridis Rocinante kaj atendis, ke iu nano 
aperu inter la kreneloj kaj trumpetu por anonci la alvenon de 
kavaliro al la kastelo. Sed vidante, ke la tempo pasas kaj 
nenio okazas, kaj ke Rocinante deziregas trafi la stalon, li plu 
rajdis ĝis la pordo de la gastejo, vidis la du junajn putinojn, 
kaj ili Ŝajnis al li du belaj puceloj aŭ graciaj damoj, kiuj 
distris sin ĉe la pordo de la kastelo. 


Okazis tiam, ke unu porkisto, kiu pelis el stoplejo aron da 
porkoj (mi ne petas pardonon, tiel ili nomiĝas),[38] blovis 
per korno, ĉe kies signalo la porkoj ordinare kungregiĝas, kaj 
don Quijote tuj figuris al si laŭ sia maniero, ke iu nano 
anoncis lian alvenon, do kun rara kontento li alvenis al la 
gastejo kaj al la damoj, kiuj, vidante alrajdi viron en armaĵo 
kun ŝildo kaj lanco, timoplene sin turnis por eniri en la 
domon. Sed don Quijote divenis ilian timon pro ilia 


retiriĝemo, kaj, levante la kartonan vizieron, montris sian 
magran kaj polvoplenan vizaĝon, samtempe dirante kun 
serena voĉo kaj ĝentilaj manieroj. 


—Viaj moŝtoj ne enkuru, nek timu ian ofendon, ĉar la 
kavalira ordeno, kies membro mi estas, nek allasas, nek 
toleras misfaron al ajna virino, des malpli al tiel nobelaj 
puceloj, kiajn proklamas via aspekto. 


La junulinoj lin rigardis kaj klopodis bone distingi lian 
vizaĝon, kiun la fuŝa viziero duonkovris. Sed aŭdante, ke li 
nomas ilin puceloj, titolo tiel fremda al ilia profesio, ili ne 
povis ne ridi tiom kaj tiel, ke don Quijote ekkoleris kaj diris: 


—Bone sidas mezuro ĉe la belulinoj, kaj krome estas granda 
stultaĵo ridi pro leĝeraj motivoj. Sed tiom mi diras, ne por ke 
vi afliktiĝu aŭ furiozu kontraŭ mi, ĉar mi inklinas sindone 
servi vin. 


Tia lingvaĵo —nekomprenebla por la virinoj— kaj la groteska 
aspekto de nia kavaliro, kreskigis la rido ĉe ili, kaj la rido, la 
koleron ĉe li, kaj la afero ne iris ĝis lamentinda ekstremo, ĉar 
en tiu momento aperis la gastejestro, homo tre dika, sekve 
pac-ama, kiu (vidante tiel bizaran figuron kaj ties ekipon el 
lanco, ŝildo kaj armaĵo, malkongruaj inter si kaj ne respondaj 
al rajd-stilo de don Quijote) apenaŭ povis eviti kunridi kun la 
puceloj en ties elmontroj de amuziĝo. Sed timante lian 
arsenalon, li decidis paroli kun prudento, kaj sin esprimis 
jene: 


—Se via moŝto, sinjoro kavaliro, serĉas loĝon, vi trovos ĉi tie 
abundon de ĉio, sed ne litojn, ĉar ilin ni ne havas. 


Vidante la humilon de la ĉefo de la fortreso (Ĉar tio ŝajnis al 
li la gastejestro), respondis don Quijote: 


—lo ajn sufiĉas al mi, sinjoro kastelano,[39] ĉar mia garno 
estas la armoj; mia amo, la batal'...[40] 


La gastejestro pensis, ke la alia nomis lin kastelano, 
konfuzante lin kun unu el la sanuloj de Kastilio,[41] 
kvankam li estis andaluzo de la plaĝo de Sanlŭcar,[42] do 
ŝtelema kiel Kako kaj ŝerc-ama kiel studento aŭ paĝio. 


—Laŭ tio, la lito de via moŝto estas duraj rokoj, kaj via 
dormo, vigla star'. Tiel do, bonvolu deĉevaliĝi, kaj vi certe 
trovos en ĉi kabano okazojn kaj motivojn por teni vin vekita 
ne unu nokton, sed tutan jaron —respondis la gastejestro. 


Tion dirinte, li iris teni la piedingon de don Quijote, kiu 
deĉevaliĝis kun granda peno kaj malfacilo kaŭze de tio, ke li 
fastis la tutan tagon. Poste li petis de la gastejestro, ke li 
bone traktu la ĉevalon, ĉar temis pri la plej bona peco, kiu 
manĝis panon[43] en la mondo. La gastejestro rigardis ĝin, 
kaj ĝi ne ŝajnis al li tiel bona kiel don Quijote diris, eĉ ne 
duone bona. Tamen li ĝin prenis al la stalo, kaj kiam li 
revenis por vidi, ĉu la gasto volas ion plian ordoni, li trovis, 
ke la puceloj, paciĝinte kun don Quijote, estis demetantaj de 
li la armaĵon. Kvankam ili jam eltiris la platojn de la dorso kaj 
la brusto, ili, nek sukcesis elsvingi la kolpecon nek sciis 
elpreni la fuŝitan kaskon, alfiksitan per verdaj rubandoj, 
kiujn oni devus distranĉi, ĉar la nodojn neniel oni kapablis 
malligi. Tamen don Quijote tute ne konsentis la tranĉon, do li 
restis la nokton kun la kasko surmetita, prezentante la plej 
strangan kaj ridindan figuron imageblan. Kaj dum la 
ĉiesulinoj demetis de li la kiras-pecojn, li imagis ilin alt- 
rangaj sinjorinoj kaj damoj de la kastelo, kaj diris gracie kaj 
sprite: 


—Eĉ ne foje kavaliron 
tiel bele zorgis damoj, 
kiel lacan don Quijote 


alvenintan de l' vilaĝo: 
lin regalis la puceloj, 
kaj princinoj la ĉevalon, 


»aŭ Rocinante, kiu, karaj sinjorinoj, estas la nomo de mia 
ĉevalo, kaj don Quijote de La Mancha la mia. Mi ne volis 
konigi min al vi, ĝis tion rivelus la faroj, kiujn mi intencis 
plenumi je via servo, sed la bezono adapti ĉi oldan 
romancon pri Lanceloto al la nuna okazo motivis, ke vi konas 
mian nomon tute ekstersezone. Sed venos la tempo, kiam 
viaj sinjorinaj moŝtoj min ordonos kaj mi obeos, kaj kiam la 
kuraĝo de mia brako montros, kiel multe mi deziras vin 
servi. 


La junulinoj, kiuj ne kutimis aŭdi tiajn retoraĵojn, respondis 
eĉ ne unu vorton kaj nur demandis, ĉu li deziras ion manĝi. 


—lon ajn mi manĝus —respondis don Quijote— ĉar, kiom mi 
scias, ĝi tre konvenus al mi. 


Okazis ke tiu tago estis vendredo,[44] kaj en la gastejo la 
solan manĝon konsistigis kelkaj pecoj de fiŝo nomata moruo 
en Kastilio, gado en Andaluzio, merlango en iuj lokoj kaj 
truteto en aliaj. Oni demandis al li, ĉu lia moŝto dezirus 
truteton, ĉar oni ne havis alian specion de fiŝo por manĝi. 


—Se temas pri multaj trutetoj —respondis don Quijote— ili 
certe valoras kiel unu sola truto; al mi estas same ricevi ok 
apartajn realojn aŭ ok-realan moneron. Krome povas esti, ke 
tiaj trutetoj pli bongustas, same kiel viando bovida pli 
bongustas ol la bova, kaj la ŝafida, pli ol la ŝafa. Sed, trutetoj 
aŭ ne, ili venu, ĉar oni ne povas elteni la pezon kaj 
manipulon de la armoj, se la stomako ne fortas. 


Oni metis al li la tablon ĉe la pordo de la domo, ke li estu pli 
freŝa, kaj la gastejestro surtabligis al li porcion de fuŝe 
trempita kaj eĉ pli fuŝe kuirita gado kaj panon nigran kaj 


ŝiman kiel liaj armoj. Sed li iĝis grandioza rid-objekto, ĉar li 
retenis per unu mano la surmetitan kaskon senmova, kaj per 
la alia la vizieron levita, do povis preni nenion al si en la 
buŝon, kaj tion faris anstataŭe unu el la sinjorinoj. Krome al 
li estus neeble trinki, se la gastejestro, traborinte unu kanon, 
ne estus metinta unu el ties ekstremoj en lian buŝon, kaj 
verŝinta vinon en la alian. Ĉion ĉi don Quijote pacience 
eltenis prefere ol rompi la rubandojn de la kasko. 


Dum oni tiel okupiĝis, okaze alvenis al la gastejo unu 
kastristo de porkoj kaj per sia ŝalmo fajfis tri kvar fojojn, kio 
fine konvinkis don Quijote, ke li sidas en fama kastelo, ke oni 
regalas lin per muziko dum la manĝo, ke la gado estas truto, 
la nigra pano, plej blanka kaj delikata farunaĵo, la putinoj, 
damoj, kaj la gastejestro, komandanto de la kastelo. Kaj li 
konsideris, ke ĉio ĉi sufiĉe pravigas lian deciditecon kaj lian 
eliron el la vilaĝo. Tamen pleje lin tedis, ke li ne kavaliriĝis 
ankoraŭ, kaj li kredis, ke li ne povas rajte riski sin en 
aventurojn sen aparteni al ordeno kavalira. 


Ĉapitro 3 


Kie oni rakontas pri la amuza metodo de don Quijote igi sin 
armi kavaliro 


Pelate de tiel ĝenaj pensoj, li hastis konsumi la mizeran 
pladon gastejan kaj, fininte ĝin, venigis la mastron, enfermis 
sin kun li en la stalo, genuiĝis antaŭ li kaj diris: 


—Mi denove stariĝos, kuraĝa kavaliro, nur kiam via ĝentileco 
konsentos al mi unu favoron, kiun mi volas peti de vi, kaj kiu 
donos al vi gloron, kaj al la homaro, bonon. 


La mastro, vidante sian gaston ĉe siaj piedoj, kaj aŭdante 
tian lingvaĵon, embarasite gapis lin, kaj sen scii kion fari aŭ 
kion diri, nur instigis lin stariĝi; sed vane, ĉar nia kavaliro 
rifuzis levi sin, ĝis la mastro promesis konsenti la petitan 
favoron. 


—Ne malpli mi esperis de via grandanimeco, kara sinjoro — 
respondis don Quijote—, kaj mi diru, ke la favoro petita kaj 
konsentita estas, ke morgaŭ vi armu min kavaliro. Ĉi-nokte 
en la kapelo de ĉi kastelo mi vigilos super la armoj[45] kaj 
morgaŭ, kiel dirite, plenumiĝos mia granda aspiro, kaj mi 
rajtos iri al ĉiuj flankoj de la mondo serĉe al aventuroj por la 
bono de la suferantoj, laŭ la postuloj de la kavalirismo kaj la 
vagantaj kavaliroj, kies farojn deziras mi imiti kavalire. 


La gastejestro, kiu, kiel dirite, estis iom mokema kaj havis 
jam kelkan suspekton pri la manko de saĝo de sia gasto, 
ricevis plenan konfirmon pri tio, aŭskultante lin rezoni; kaj 
por amuziĝi tian nokton, li decidis agordi sin al la humoro de 
don Quijote, do li diris, ke vere laŭdindas tio, kion nia 
kavaliro deziras kaj petas, kaj ke ties aspiroj estas 
karakterizaj kaj naturaj en tiel eminenta kavaliro, kiu li 
ŝajnas, kaj kian montras lia brava aspekto. La gastejestro 


aldonis, ke ankaŭ li en siaj junaj jaroj sin donis al tiel honora 
profesio, vagante tra diversaj partoj de la mondo kaj 
serĉante aventurojn inkluzive en Percheles de Malaga, Islas 
de Riaran, Compas de Sevilla, Azoguejo de Segovia, Olivera 
de Valencia, Rondilla de Granada, plaĝo de Sanlŭcar, Potro 
de Cordoba, Ventillas de Toledo kaj ceteraj tiaj lokoj,[46] kie 
li ekzercis al si la piedojn rapidi kaj la fingrojn elpluki, kaj kie 
li faris multajn fiaĵojn, delogis vidvinojn, defloris kelkajn 
knabinojn kaj trompis plurajn neplenaĝulojn, ĝis fine li iĝis 
konata en preskaŭ ĉiuj kortumoj kaj tribunaloj de Hispanujo. 
Fine —li daŭrigis— li retiriĝis al tiu sia kastelo, kie li vivtenis 
sin per sia propra havo, kaj per havoj fremdaj, kaj kie li 
gastigis ĉiarangajn kavalirojn, nur ĉar li tre amis ilin, kaj por 
ke ili dividu kun li parton de sia mono, kiel rekompencon por 
lia favora dispozicio. 


Krome li diris, ke en lia kastelo mankas kapelo, en kiu vigili 
super la armoj, ĉar ĝin oni malkonstruis kaj intencas restarigi 
ĝin nova, sed li sciis, ke en okazo de neceso oni povas 
plenumi tian vigilon ie ajn, do en tiu nokto don Quijote 
povus posteni tiucele en korto de kastelo, kaj en la mateno, 
se Dio volos, laŭ la ŝuldataj ceremonioj oni armos lin 
kavaliro, tiel perfekta kavaliro, kia ne troveblus en la mondo. 
La mastro demandis al li, ĉu li portas monon, kaj don Quijote 
respondis, ke li ne havas kun si eĉ la duonon de maravedo, 
ĉar li neniam legis en la historioj pri vagantaj kavaliroj, ke ili 
portis iom da ĝi. 


Tiam la gastejestro diris, ke li ne pravas, kaj ke, se en la 
historioj oni preterlasis tiaĵon, tio okazis ĉar la aŭtoroj 
opiniis, ke ne menciindas afero tiel necesa kaj evidenta kiel 
la porto de mono kaj puraj ĉemizoj, do li devus akcepti kiel 
fakton, ke ĉiuj migraj kavaliroj (ĝisŝtope abundaj en tiel 
multe da libroj) portis burson bone provizitan por ajna 
eventualo, kaj ankaŭ ĉemizojn kaj etan skatolon plenan de 
ungventoj por kuracado de la ricevitaj vundoj, pro tio, ke sur 


la kampoj kaj dezertoj kie ili batalis kaj falis vunditaj ne 
ĉiam troviĝis ĥirurgo. Tia skatolo superfluis, se, 
kompreneble, ili havis kiel amikon ian kleran sorĉiston, ĉar li 
tuj helpis ilin, transportante per nubo tra la aero knabinon 
aŭ nanon kun fiolo da tiel mirakla akvo, ke, per engluto de 
ununura guto, vundoj kaj ulceroj tuj malaperis, kvazaŭ estus 
okazinta nenia difekto. Manke de sorĉisto, la antikvaj 
kavaliroj certiĝis, ke iliaj ŝildistoj portu provizon de mono kaj 
aliaj necesaĵoj, kiel ĉarpioj kaj ungventoj, por kuracado. 
Kiam kavaliro ne havis ŝildiston, kio apenaŭ okazis, li mem 
ĉion portis en delikat-ŝtofa dusako, kiu ne tre similis al 
ordinara dusako, kaj kiu kuŝis sur la gropo de la ĉevalo, 
kvazaŭ temus pri io negrava. Tamen, nur pro la dirita motivo 
oni toleris inter la vagantaj kavaliroj la porton de dusako. La 
gastejestro do konsilis al don Quijote —kvankam li povus 
ankaŭ ordoni lin ĉar li fariĝos baldaŭ lia baptopatro— vojaĝi 
de nun kun mono kaj kun la aliaj menciitaj provizoj, kaj 
aldonis, ke la hidalgo vidos, kiel utilaj li trovos ilin, kiam li 
malplej tion atendos. 


Don Quijote promesis plej precize obei liajn konsilojn, kaj nia 
hidalgo tuj sekve ricevis la ordonon vigili super la armoj en 
granda korto apuda al la gastejo. Li kunprenis la armojn, 
metis ilin sur trogon starantan apud puto, fiksis la ŝildon al 
la brako, prenis la lancon kaj kun brava teniĝo komencis 
paŝadi tien kaj tien antaŭ la trogo; kaj kiam komenciĝis la 
paŝado, komencis fali la nokto. 


La mastro rakontis al la ceteraj gastoj pri la frenezo de don 
Quijote, pri ties vigilo super la armoj, kaj pri lia atendata 
kavaliriĝo. Mirante pri tiel stranga speco de frenezo, oni iris 
observi lin de fore kaj rimarkis, ke li foje promenas kun 
serena teniĝo, foje, apogante sin al la lanco, fikse rigardas la 
armojn. La nokto fine falis, sed tiel multe helis la luno, ke tiu 
povus konkuri per brilo kun sia lumopruntanto, do la novican 
kavaliron oni tre bone distingis. 


Tiam unu el la mulistoj, kiu sidis en la gastejo, volis doni 
akvon al siaj bestoj, do li devus tiucele formeti la armojn de 
sur la trogo. Don Quijote, vidante lin proksimiĝi, lin avertis 
laŭte: 


—Ho vi, kiu ajn vi estas, temerara kavaliro, ne tuŝu la armojn 
de la plej kuraĝa el la vagantoj kiuj zonis al si glavon. Zorgu 
kion vi faras kaj ne tuŝu ilin, se vi ne volas perdi la vivon 
page por via aŭdaco. 


La mulisto ne nur ignoris la averton —kvankam por la bono 
de sia sano li estus devinta ĝin obei— sed, prenante je la 
rimenoj la pecojn de la armaĵo, ilin ĵetis kelkan distancon for. 
Ĉe tio don Quijote levis la rigardon al la ĉielo, kaj, ŝajne 
turnante siajn pensojn al Dulcinea, li kriis: 


—Asistu min, sinjorino, kontraŭ la unua ofendo adresita al 
mia brusto vin adoranta. Viaj favoroj kaj protekto montriĝu 
firmaj en mia unua provo! 


Kaj dirante tiajn vortojn kaj aliajn similajn, li lasis la ŝildon, 
levis dumane la lancon kaj donis per ĝi tian baton sur la 
kapon de la mulisto, ke li falis teren tiel difektita, ke, se li 
ricevus duan baton, li ne bezonus la helpon de ĥirurgo. 


Tion farinte, don Quijote kunkolektis denove siajn armojn kaj 
ree paŝadis tien kaj tien tiel flegme kiel antaŭe. lom poste, 
ne sciante kio okazis (ĉar la mulisto ankoraŭ kuŝis surtere 
duonsvena) alia alvenis kun la sama intenco doni akvon al 
siaj muloj, volis do flankpuŝi la pecojn de la armaĵo por 
uzebligi la trogon, kaj don Quijote, dirante eĉ ne unu vorton 
kaj petante nenies favoron, denove lasis la ŝildon kaj levis la 
lancon, kiu, sen rompiĝi en pecojn, dividis en pli ol tri 
partojn la kapon de la dua mulisto, ĉar ĝi frakasiĝis en kvar. 
Pro la bruo ĉiuj alkuris el la gastejo, kaj inter ili la mastro, kaj 


don Quijote, tion vidante, pretigis al si la ŝildon, almetis la 
manon al la glavo kaj diris: 


—Ho bela sinjorino, forto kaj inspiro de mia febla koro! Nun 
estas la tempo, ke via plej alta moŝto turnu la rigardon al ĉi 
kavaliro, kiu servas vin kaj tiel grandan aventuron frontas. 


Ŝajnis al li, ke per tio li akiris tiom da kuraĝo, ke, se lin 
atakus la tuta mulistaro de la mondo, eĉ ne unu paŝon li 
retroirus. La kompanoj de la vunditoj, vidante la staton de ĉi 
lastaj, komencis sendi de fore pluvon da ŝtonoj kontraŭ don 
Quijote, kiu sin ŝirmis kiom li povis per la ŝildo kaj ne kuraĝis 
apartiĝi de la trogo por ne forlasi la armojn. La gastejestro 
kriis, ke oni lasu sin sola, ĉar li jam diris al ili, ke don Quijote 
estas freneza, kaj ke pro lia frenezo oni ne kondamnus lin, eĉ 
se li mortigus ilin ĉiujn. Ankaŭ don Quijote kriis eĉ pli laŭte, 
nomante ilin perfidaj kaj kovardaj kaj dirante, ke la 
kastelmastro estas mizer-kora bastardo, ĉar li toleras tian 
mistrakton kontraŭ vagantan kavaliron, kaj, ke, se li estus 
jam en la kavalira ordeno, li igus ilin penti sian perfidon. 


—Sed vin, naŭzan kaj fian kanajlaron mi ne atentas! Alĵetu 
ŝtonojn, ofendu min kiom ajn, sed venu ĉi tien vidi kian 
pagon vi ricevos por via stulta insolento! 


Li diris tion kun tiel brava kaj impeta vervo, ke li teruris siajn 
atakantojn; kaj parte pro tio, parte pro la admonoj de la 
gastejestro, ili ĉesis ĵeti Ŝtonojn, kaj don Quijote permesis, ke 
oni retiru la vunditojn, kaj li denove vigilis super la armoj 
same trankvile kaj silente kiel antaŭe. 


La mastro ne trovis tre agrablaj la petolaĵojn de sia gasto kaj 
decidis, sen perdi plian tempon, tuj meti lin en la damnindan 
ordenon kavaliran, por eviti novajn misfarojn; li do 
proksimiĝis al don Quijote, sin ekskuzis pro la insolento de 
tiel aĉa kanajlaro, pri kies konduto li diris ke li sciis nenion 


siatempe, kaj asertis, ke ili ricevis la ĝustan punon pro sia 
aŭdaco. Li aldonis, ke, kiel dirite, kapelo ne ekzistas tie, sed 
ke ĝi vere ne necesas por la plenumiĝo de la cetera parto de 
la ceremonio, kaj ke, laŭ lia scio, la esencon de la kavalirigo 
konsistigas tio, doni frapeton sur la kolon kaj la ŝultron, kion 
oni povus fari eĉ meze de la kamparo. Li poste certigis al 
don Quijote, ke li superplenumis sian devon rilate la vigilon 
super la armoj, ĉar la reguloj postulas nur du horojn da 
gardostaro, kaj li postenis dum pli ol kvar. 


Don Quijote kredis ĉion ĉi, diris, ke li pretas obei lin kaj petis, 
ke li finu la aferon plej baldaŭ, ĉar, se oni agresus lin 
denove, kaj tiam li estus jam kavalirigita, li havis la intencon 
lasi neniun viva en la kastelo, krom la personoj, kiujn la 
mastro indikus, kaj kiujn don Quijote domaĝus pro respekto 
al li. 


Timigita kaj tiel antaŭavertita, la gastejestro iris tuj preni la 
libron, en kiu li prinotadis la pajlon kaj la hordeon liveritajn 
al la mulistoj, kaj, kun knabo portanta stumpon de kandelo 
kaj kun la du menciitaj puceloj, li revenis al don Quijote, 
ordonis lin genuiĝi, eklegis sian manlibron (kvazaŭ li dirus 
ian preĝon), levis la manon meze de la legado, donis 
energian frapon sur la kolon de la hidalgo kaj poste per lia 
propra glavo alian ne malpli fortan sur la ŝultron, ĉiam 
murmurante tra la dentoj, kvazaŭ li preĝus. Plenuminte tion, 
li ordonis unu el la damoj zoni al don Quijote la glavon, kion 
ŝi faris kun multaj prudento kaj aplombo, ĉar multon da ili 
oni bezonis por ne eksplodi per ridoj ĉe ĉiu momento de la 
ceremonio, eĉ se la rememoro pri la faroj de la nova kavaliro 
retenis en ili la ridon. Zonante al li la glavon, diris la bona 
sinjorino: 


—Dio faru vian moŝton tre bonŝanca kavaliro, kaj donu al vi 
fortunon en viaj bataloj. 


Don Quijote demandis al ŝi ŝian nomon, ke li sciu al kiu li 
ŝuldas la ricevitan favoron, ĉar li intencis rezervi al ŝi kelkan 
parton de la honoro akirota per la kuraĝo de sia brako. Ŝi tre 
humile respondis, ke ŝi nomiĝas La Tolosa kaj estas filino de 
ŝuflikisto de Toledo loĝanta proksime al la vendejoj de la 
placo Sancho Bienaya, kaj, ke, kie ajn ŝi troviĝos, Ŝi servus 
lin kaj konsiderus lin sia sinjoro. Don Quijote respondis, ke, 
kiel specialan favoron al li, ŝi bonvolu preni al si la titolon 
«doĥa», kaj de nun nomiĝu doĥa Tolosa. Ŝi promesis tion 
fari, kaj la alia pucelo alfiksis al li la spronojn kaj havis kun li 
tre similan dialogon. Li demandis al ŝi ŝian nomon, ŝi 
respondis, ke ŝi nomiĝas La Molinera kaj estas filino de 
honesta muelisto en Antequera; ankaŭ de ŝi petis don 
Quijote, ke ŝi donu al si la titolon «doĥa» kaj nomiĝu doĥa 
Molinera[47] 


Kiam finiĝis la tiel galope hastaj ceremonioj, tute 
senprecedencaj, don Quijote sentis la urĝegon jam rajdi kaj 
iri serĉi aventurojn, do tuj sekve selis Rocinante, supriris ĝin, 
brakumis la gastejestron kaj dankis al li la favoron de la 
kavalirigo per tiel ekstravagancaj esprimoj, ke ne eblas 
ĝuste ripeti ilin ĉi tie. La Mastro en sia deziro vidi lin plej 
baldaŭ for de la gastejo, lakone, sed ne malpli bombaste, 
respondis lin, kaj, sen peti de li la pagon de la loĝado, tre 
volonte lin adiaŭis. 


Ĉapitro 4 
Kio okazis al nia kavaliro, kiam li forlasis la gastejon 


Ĉe la matenruĝo don Quijote ekrajdis de la gastejo tiel 
kontenta, tiel paradema, tiel ekzalta sin vidi armita kavaliro, 
ke lia ĝojo ŝvelis krevige ĝis la ventrobendo de lia ĉevalo. 
Sed rememorante la konsilojn de la gastejestro pri la 
portendaj necesaĵoj, speciale mono kaj ĉemizoj, li decidis 
reveni hejmen, por provizi sin per ili, kaj ankaŭ por dungi 
ŝildiston; ĉi-rilate li kalkulis je najbaro sia, kampulo malriĉa 
kun kelkaj filoj, sed tre konvena kiel ŝildoporta servisto de 
kavaliro. Kun tia penso, li deturnis Rocinante hejmen, kaj la 
ĉevalo, kvazaŭ jam elflarante la furaĝon de sia stalo, 
komencis troti tiel vigle, ke ŝajnis, ke ties piedoj ne tuŝis la 
grundon. 


Li rajdis ne longe, kiam ŝajnis al li, ke ĉe lia dekstra mano 
venis el densejo de arbaro voĉoj delikataj, kvazaŭ de homo 
veanta, kaj apenau li ilin aŭdis, li diris: 


—Mi dankas la ĉielon por ties favoroj, ĉar ĝi tiel baldaŭ 
prezentas al mi la ŝancon plenumi la devojn de mia profesio 
kaj pluki la frukton de miaj bonaj intencoj. Tiuj voĉoj venas 
sendube de senhelpa homo, kiu bezonas mian protekton. 


Li ektiris je la brido, gvidis Rocinante al la loko, de kie ŝajne 
venis la voĉoj, rajdis kelkajn paŝojn en la arbaro, vidis 
ĉevalon alligitan al kverko, kaj, surligitan al alia, knabon 
proksimume dekkvinjaran, nudan de la talio ĝis la kapo kaj 
kriantan ne sen motivo, ĉar lin batadis per leda zono fortika 
kampulo, kiu diris konsile kaj admone ĉe ĉiu frapo: 


— Tenu la langon kvieta kaj la okulojn apertaj! 


Kaj la knabo respondis: 


—Mi ne faros tion alifoje, sinjoro. Je Dio, mi ne faros tion 
denove, kaj promesas pli bone zorgi de nun la ŝafinojn. 


Don Quijote, vidante tion, diris per kolera voĉo: 


—Malĝentila kavaliro, ne ŝajnas elegante agresi personon, 
kiu ne povas sin defendi. Sursaltu vian ĉevalon, prenu vian 
lancon —ĉĈar ankaŭ la kampulo havis lancon,[48] apogitan al 
la kverko ĉe kies trunko staris la alligita ĉevalo—, kaj mi 
instruos vin ne agi tiel kovarde. 


La kampulo, vidante veni sur sin tian figuron plenan de 
armiloj, kiu svingis la lancon antaŭ lia vizaĝo, rigardis sin 
jam senviva kaj respondis kun milda tono: 


— Sinjoro kavaliro, ĉi knabon, kiun mi punas, mi tenas kiel 
serviston, kaj ordinare li paŝtas ĉi-ĉirkaŭe ŝafinaron mian. 
Sed li estas tiel preteratenta, ke ĉiun tagon li perdas unu 
ŝafinon. Kaj, ĉar mi punas lian mankon de atento, aŭ lian 
friponecon, li diras, ke mi tion faras pro avaremo, por ne pagi 
al li lian salajron. Sed li mensongas, je Dio kaj je mia animo. 


—Vi parolas pri mensogoj[49] antaŭ mi, kota animo? —diris 
don Quijote—. Je la suno super ni mi ĵuras, ke mi arde 
deziras trapiki vin per ĉi lanco. Pagu lin tuj, senreplike; se 
ne, je Dio nin reganta, mi ekstermos kaj neniigos vin en ĉi 
momento. Jam liberigu lin! 


La kampulo klinis la kapon kaj sen respondi eĉ unu vorton 
malligis sian serviston. Don Quijote demandis al la knabo 
kion oni ŝuldas al li, kaj li respondis, ke naŭ monatojn po sep 
realoj monate. 


Don Quijote, farinte la kalkulon, trovis la rezulton de sesdek 
tri realoj kaj ordonis la kampulon, aŭ pagi ilin tuj, aŭ pagi 

per sia vivo. La timigita viro deklaris, je sia danĝera situacio 
kaj je sia farita ĵuro (kvankam li ĵuris ankoraŭ nenion), ke la 


ŝuldo ne estas tioma, ĉar oni devus depreni la koston de tri 
paroj da Ŝuoj, kiujn li havigis al la knabo, kaj unu realon por 
du sang-eltiroj okaze de malsano. 


—Tre bone —respondis don Quijote—. Sed per la nemerititaj 
batoj, kiujn li ricevis, li kompensas la ŝuojn kaj la sang- 
eltirojn. Se li rompis la ledon de viaj ŝuoj, vi rompis al li la 
ledon de lia korpo; kaj se la ĥirurgo tiris sangon el li, kiam li 
malsanis, vi ĝin eltiris nun, kiam li sanas; do ĉi-rilate li 
ŝuldas al vi nenion. 


—La afero estas, sinjoro kavaliro, ke mi ne portas monon... 
Andres akompanu min al mi, kaj mi pagos al li la tuton, 
realon sur realon. 


—Akompani lin? —diris la knabo—. Je Dio, ne, sinjoro! 
Neniam! ĉar, se li refoje vidus sin sola kun mi, li senhaŭtigus 
min, kvazaŭ Sanktan Bartolomeon. 


— Tion li ne faros —respondis don Quijote—. Sufiĉas, ke mi 
ordonu, por ke li obeu. Nur li ĵuru je la ordeno kavalira, al kiu 
li apartenas, kaj mi lasos lin libera, kaj li nepre pagos. 


—Pensu bone kion vi diras, sinjora moŝto —diris la knabo—. 
Mia mastro nek apartenas al ordeno kavalira, nek estas 
kavaliro, sed Juan Haldudo la riĉa, vilaĝano de El Quintanar. 


—Tio ne gravas —respondis don Quijote—, ĉar kavaliroj 
povas ekzisti ankaŭ en la familio Haldudo, des pli, ke ĉiu 
homo estas filo de siaj propraj agoj. 


—Vi pravas —diris Andres—, sed ĉi mia mastro, de kiaj agoj 
estas filo, rifuzante al mi la pagon por mia ŝvito kaj laboro? 


—Mi ne rifuzas, amiko Andres —respondis la kampulo—. 
Bonvolu veni kun mi, ĉar mi ĵuras je ĉiuj kavaliraj ordenoj de 


la mondo, ke, kiel dirite, mi pagos al vi la tuton, realon sur 
realon, kaj eĉ parfumitan.[50] 


—La parfumon vi ŝparu —diris don Quijote—. Sufiĉas, ke vi 
pagu per realoj, kaj mi kontentiĝos je tio. Kaj zorgu plenumi 
kion vi ĵuris; se ne, je la sama ĵuro mi promesas, ke mi serĉos 
kaj punos vin, kaj certe vin trovos, eĉ se vi vin kaŝos pli ol 
lacerto. Kaj se vi volas scii, kiu ordonas tion al vi, por ke vi 
sentu vin pli devigita obei min, sciu, ke mi estas la kuraĝa 
don Quijote de La Mancha, riparanto de mistraktoj kaj 
arbitroj. Dio restu kun vi, kaj vi ne forgesu vian promeson kaj 
ĵuron, se vi ne volas renkonti la punon eldiritan. 


Tion informinte, li spronis Rocinante kaj baldaŭ distanciĝis. 
La kampulo sekvis lin per la rigardo, kaj kiam li rimarkis, ke 
nia hidalgo eliris el la arbaro kaj ne plu videblas, sin turnis al 
sia servisto Andres kaj diris: 


—Venu ĉi tien, amiko, ke mi volas pagi kion mi ŝuldas al vi, 
laŭ la ordono de tiu riparanto de arbitroj. 


—Kaj certe vi pagos —diris Andres—, ĉar vi tre ĝuste faros, 
plenumante la ordonon de tiel bona kavaliro, kies vivo daŭru 
mil jarojn. Li estas tiel brava viro kaj tiel bona juĝanto, ke, se 
vi ne pagus, li revenus kaj farus kion li promesis. 


—Jes, certe mi pagos —diris la kampulo—, sed, por pruvi al 
vi, kiel multe mi vin amas, mi volas kreskigi mian ŝuldon, por 
ke ankaŭ la pago kresku. 


Kaj, kaptinte lin je la brako, la kampulo refoje surligis lin al la 
kverko kaj lin tradraŝis, ĝis li opiniis lin duonmorta. 


—Nun, sinjoro Andres —li diris— voku la riparanton de 
arbitroj, por vidi, kiel li riparos ĉi tion... kvankam povas esti, 
ke mi ankoraŭ ne finis, ĉar jukas al mi senhaŭtigi vin vivan, 
kiel vi antaŭe timis. 


Sed fine la kampulo lin malligis kaj permesis lin iri serĉi sian 
juĝanton, ke tiu plenumu la eldiritan sentencon. Andres, 
ĉagrenita, ĵuris, ke li trovos la kuraĝan don Quijote de La 
Mancha, rakontos al li plej detale la okazaĵon, kaj tiam lia 
mastro repagos lin sepoble. Sed li foriris plorante, dum lia 
mastro staris tie kaj ne ĉesis ridi. 


Tiamaniere la kuraĝa don Quijote riparis la arbitron, kaj li 
ĝojegis pro sia interveno, ĉar, ŝajnis al li, ke li komencis plej 
glore kaj feliĉe sian kavaliran vagadon. Tre memkontenta do 
li diris duonvoĉe, survoje al sia vilaĝo: 


—Vi certe povas nomi vin feliĉa super la ceteraj virinoj de la 
tero, ho Dulcinea, plej bela inter la belaj!, ĉar vi havas la 
fortunon submeti al via volo kaj kaprico tiel kuraĝan kaj 
renoman kavaliron, kia estas kaj estos don Quijote de La 
Mancha, kiu, kiel la tuta mondo scias, hieraŭ eniris en la 
ordenon kavaliran, kaj hodiaŭ ĉesigis la plej grandan 
misfaron inspiritan de la arbitro kaj plenumitan de la kruelo: 
hodiaŭ mi forprenis la vipon de la mano de senkompata 
malamiko, kiu tute senkaŭze batadis delikatan knabon. 


Ĉe tio li alvenis al vojo, kiu dividiĝis en kvar, kaj tuj li 
memoris la kruciĝejojn, kie la vagantaj kavaliroj haltis por 
konsideri kiun el la vojoj ekiri. Sekvante do ilian ekzemplon, 
li haltis momenton kaj, post profunda cerbumado, delasis la 
bridon de Rocinante kaj submetis sian volon al la ĉevala. 
Rocinante, obeante sian instinkton, prenis la vojon 
kondukantan al ĝia stalo, kaj proksimume du mejlojn pretere 
don Quijote distingis grandan grupon da homoj, kiun formis, 
kiel li poste sciiĝis, komercistoj de Toledo irantaj aĉeti silkon 
en Murcia. La grupo konsistis el ses rajdantoj kun siaj 
ombreloj, kaj ilin akompanis tri servistoj surĉevale kaj kvar 
mulistoj piede. Don Quijote, apenaŭ ilin vidis, imagis, ke tie 
prezentiĝas la ŝanco de nova aventuro, kaj en sia deziro 
plejeble imiti la renkontiĝojn, pri kiuj li legis en siaj libroj, 


Ŝajnis al li, ke speciale unu el tiaj renkontiĝoj konformas al la 
nuna situacio kiel ringo al fingro, do kun digna kaj rezoluta 
mieno li sin firmigis sur la piedingoj, premis pli forte la 
lancon, levis ŝirme la ŝildon al la brusto kaj atendis, meze de 
la vojo, ke la vagantaj kavaliroj (tiaj li vidis la komercistojn) 
alvenu. Kiam ili proksimiĝis ĝis la plena vido kaj aŭdo de 
don Quijote, li levis la voĉon kaj diris kun aroganta gesto: 


—Ĉiu haltu kaj konfesu, ke ne ekzistas en la mondo pli bela 
pucelo ol la Imperiestrino de La Mancha, la senkompara 
Dulcinea de El Toboso. 


La komercistoj haltis ĉe tiaj vortoj, kaj, vidante la strangan 
figuron de la parolinto, konkludis el la figuro kaj el la vortoj, 
ke ili staras antaŭ frenezulo; sed ili volis scii pli precize kion 
li celas per tiu pretendo, kaj unu komercisto, iom ŝercema 
kaj tre sprita, diris: 


— Sinjoro kavaliro, ni ne konas la bonan sinjorinon, kiun vi 
mencias. Montru ŝin al ni, kaj se ni trovos ŝin tiel bela, kiel vi 
asertas, plezure kaj propravole ni konfesos la veron, kiun vi 
petas de ni. 


—Se mi montrus ŝin —respondis don Quijote—, kiom valorus 
konfesi tiel evidentan veron? La esenco de la afero estas, ke, 
sen vidi ŝin, vi devas kredi, konfesi, aserti, ĵuri kaj defendi, 
alie, vi, monstra kaj orgojla bando, pretu batali kontraŭ mi. 
Vi venu unuope, laŭ la reguloj de la kavalirismo, aŭ ĉiuj 
samtempe, laŭ la kutimo kaj artifikoj de la homoj de via fava 
raso. Ĉi tie mi vin atendas, fidante la forton de mia rajto. 


— Sinjoro kavaliro —respondis la komercisto—, je la nomo de 
la ĉi-tieaj princoj, por ke ne ŝarĝiĝu al ni la konscienco, se ni 
atestus kion ni neniam aŭdis nek vidis, des malpli se tio 
damaĝus la prestiĝon de la imperiestrinoj kaj reĝinoj de La 
Alcarria kaj Extremadura, ni petas, ke vi bonvolu montri al ni 


portreton de via sinjorino, eĉ se la bildo estas ne pli granda 
ol grajno de tritiko, ĉar per la fadeno oni venas al la bobeno. 
Tiel ni estos konvinkitaj kaj certaj, kaj via moŝto, kontenta 
kaj feliĉa. Kaj ŝajnas al mi, ke ni tiom inklinas jam al ŝia 
flanko, ke eĉ se ŝia portreto montrus, ke ŝi strabas per unu 
okulo, kaj verŝas cinabron kaj sulfuron per la alia, ni dirus 
ĉion favoran por komplezi vin. 


—Ŝi ne verŝas, fava kanajlo! —respondis don Quijote ruĝa de 
kolero—. Ŝi verŝas, ne kion vi diras, sed ambron kaj cibeton. 
Kaj ŝi nek strabas nek havas ĝibon, ĉar ŝi iras rekta kiel ŝpin- 
bastono! Vi jam pagu tian blasfemon kontraŭ la grandan 
belon de mia sinjorino! 


Tion dirante, li impetis, kaj kun tia rabio celis per la lanco al 
lia interparolanto, ke se bonŝance Rocinante ne estus 
stumblinta kaj falinta, la aŭdaca komercisto pasus tra 
angora momento. Falis Rocinante, ties Mastro ruliĝis kelkan 
distancon sur la kampo, kaj, kiam li provis levi sin, liaj 
klopodoj vanis: tiel multe lin embarasis la lanco, ŝildo, 
spronoj, kasko kaj la pezo de la antikva armaĵo. Kaj dum li 
sensukcese strebis stariĝi, li kriis: 


—Ne forkuru, aro da kovardaj! Mizer-koraj, atendu! Ne pro 
mia kulpo, sed pro la kulpo de mia ĉevalo mi kuŝas ĉi tie! 


Unu el la mulistoj, sendube ne tre bon-intenca, ne povis 
elteni la arogantan lingvaĵon de la kompatinda kuŝanto sen 
respondi lin sur la ripojn, kaj proksimiĝinte, prenis lian 
lancon, rompis ĝin en pecojn, kaj per unu el ili donis tiom da 
batoj al nia don Quijote, ke, malgraŭ lia armaĵo, li pistis lin 
kiel muel-ŝtono tritikon. 


Liaj mastroj kriis al li, ke li ne batu lin tiel forte, kaj ke li jam 
lasu lin; sed la mulisto, en sia incititeco, ne volis lasi la ludon 
sen konsumi en ĝi la tuton de sia kolero, do li prenis la aliajn 


pecojn de la lanco, kaj ilin rerompis sur la povran kuŝanton, 
kiu, spite al Ŝtormo da batoj falanta sur lin, ne fermis la 
buŝon, eĉ, minacis ĉielon kaj teron kaj ankaŭ la perversan 
kanajlaron, ĉar tia li imagis la grupon. 


La mulisto fine laciĝis, la komercistoj ekiris denove sur la 
vojo, kaj, parolante pri la povra disbatito, ili havis sufiĉan 
komento-temon por la cetero de la vojaĝo. 


Kiam don Quijote vidis sin sola, li refoje provis levi sin, sed, 
se li ne sukcesis, kiam li troviĝis sana kaj forta, kiel li povus 
nun, tradraŝita kaj preskaŭ pereanta? Malgraŭ ĉio, li rigardis 
sin bonsorta, ĉar Ŝajnis al li, ke lin trafis misfortuno propra al 
la vagantaj kavaliroj, kaj ke la tuta kulpo estis de la ĉevalo. 
Sed li havis la korpon tiel kontuzita, ke ne eblis al li stariĝi. 


Ĉapitro 5 
Kie oni daŭrigas la rakonton pri la misfortuno de nia kavaliro 


Vidante do, ke, fakte, li ne povas moviĝi, li ricevis la ideon 
turni sin al sia ordinara rimedo: pensi pri iu evento de siaj 
libroj, kaj lia frenezo igis lin memori la historion de la 
markizo de Mantua en la parto, kie Carloto lasas Balduenon 
vundita en la monto. La historion cetere scias parkere la 
infanoj, konas la junaj homoj, laŭdas kaj eĉ kredas la oldaj, 
kvankam ĝi ne pli veras ol la mirakloj de Mahometo. 


Ŝajnis al li, ke tia epizodo plej konformas al lia nuna stato, 
do kun grandaj elmontroj de intensa doloro ruliĝis sur la 
grundo, ripetante per febla voĉo kion laŭdire iam diris la 
vundita Kavaliro de la Arbaro: 


—Kial vi min ne priploras, 
mia kara sinjorin'? 

Mian sorton vi ne konas, 
aŭ vi, falsa, trompas min. 


Kaj tiel li daŭrigis la romancon ĝis: 


Ho, nobla markiz' de Mantua, 
mia onklo kaj sinjor'! 


Bonŝance okazis, ke, kiam li atingis ĉi verson, iu kampulo, 
najbaro lia en lia vilaĝo, revenante de muelejo, kien li 
antaŭe portis ŝarĝon da tritiko, vidis la kuŝanton, 
proksimiĝis, demandis, kiu li estas, kaj kio doloras lin, ke tiel 
triste li plendas. Don Quijote certe kredis, ke lin alparolis la 
markizo de Mantua, lia onklo, do kiel respondon, li daŭrigis 
la deklamon de la romanco sciigante pri sia misfortuno kaj 
pri la am-impliko de la filo de la Imperiestro kun sia edzino, 
same kiel la romanco tekstas. 


La kampulo, mirante je tiaj absurdoj, demetis de li la 
vizieron, tute frakasitan pro la batado, komencis viŝi al li la 
vizaĝon plenan de polvo, kaj, apenaŭ li finis, li rekonis nian 
hidalgon kaj diris: 


— Sinjoro Quijada — tiel li certe nomiĝis, antaŭ ol li perdis la 
saĝon, kiam li ankoraŭ ne ŝanĝiĝis de kvieta hidalgo en 
vagantan kavaliron—. Kiu faris el vi tian kaĉon? 


Sed al ĉiu demando don Quijote respondis deklamante la 
romancon, do la bona kampulo demetis de li la platojn de la 
brusto kaj la dorso, por vidi, ĉu li havas ian vundon, sed li 
rimarkis nek sangon nek signon de difekto. Li provis starigi 
lin, kaj post ne eta peno sukcesis meti lin sur sian azenon, 
kiu ŝajnis pli trankvila rajdbesto. Poste li prenis la armilojn, 
eĉ la splitojn de la lanco, kunligis ilin sur Rocinante, prenis 
ties bridon kaj la kondukilojn de la azeno kaj sin direktis al la 
vilaĝo, afliktite pro la absurda galimatio de don Quijote; ne 
malpli afliktite iris nia hidalgo, pistita kaj plena de kontuzoj, 
tiel, ke li povis apenaŭ teni sin sur la azeno; de tempo al 
tempo li forte veis, tiamaniere, ke liaj lamentoj atingis la 
ĉielon, kaj la kampulo ne povis ne demandi lin, kian doloron 
li sentas. 


Vere ŝajnas, ke la propra diablo metis al li en la kapon 
historiojn konformajn al lia misfortuno, ĉar, forgesinte en tiu 
momento Balduenon, li memoris la maŭron Abindarraez en 
la sceno, kie la alkado de Antequera, Rodrigo de Narvaez, 
arestas kaj enŝlosas lin en la fortreso. Tiel do, kiam la 
kampulo redemandis, kiel li fartas kaj kion li sentas, don 
Quijote respondis per la samaj vortoj kaj rezonoj, kiujn la 
enfermita arabo diris al Rodrigo de Narvaez en la libro Diana 
de Jorge de Montemayor. Tiel kaj tiom nia hidalgo aplikis ilin 
al si, ke la kampulo koleris kiel cent diabloj, ĉar li devis aŭdi 
tiel densan kaskadon da stultaĵoj. Konkludante per ĉio ĉi, ke 
lia najbaro frenezas, la kampulo akcelis la marŝon, ĉar li 


deziris plej baldaŭ alveni al la vilaĝo, por ne plu aŭdi la 
tedan litanion de don Quijote, kiu fine diris: 


—Sciu via moŝto, sinjoro don Rodrigo de Narvaez, ke ĉi bela 
Jarifa ĵus menciita estas nun la linda Dulcinea de El Toboso, 
je kies honoro mi faris, faras kaj faros la plej famajn 
prodaĵojn, kiujn oni vidis, vidas kaj vidos en la mondo. 


Ĉe tio respondis la kampulo: 


—Vidu, via moŝto, ke mi, povra pekulo, estas nek don 
Rodrigo de Narvaez, nek la markizo de Mantua, sed Pero 
Alonso, via najbaro; kaj via moŝto estas nek Baldueno, nek 
Abindarraez, sed la honora hidalgo sinjoro Quijada. 


—Mi scias, kiu Mi estas —respondis don Quijote—, kaj scias 
ankaŭ, ke mi povas personigi, ne nur la homojn antaŭe 
menciitajn, sed la dek du parulojn de Francujo kaj eĉ la naŭ 
grandulojn de la Famo, ĉar miaj faroj superos ĉion, kion ili 
unuope kaj are plenumis. 


En tia kaj similaj konversacioj ili alvenis al la rando de la 
vilaĝo ĉe la falo de la nokto; sed la kampulo atendis la 
plenan noktiĝon, por ke neniu vidu la disbatitan hidalgon 
tiel senglora rajdanto. Do en la, laŭ sia bontrovo, konvena 
momento, li eniris en la vilaĝon kaj en la domon de don 
Quijote, kie regis forta ekscito. Tie troviĝis la pastro kaj la 
barbiro, grandaj amikoj de don Quijote, kaj la 
mastrumantino krie diris al ili en tiu momento: 


—Kion vi opinias, sinjoro licenciulo Pero Perez —tiel nomiĝis 
la pastro—, pri la misfortuno de nia sinjoro? Jam de tri tagoj 
mankas li, la ĉevalo, la ŝildo, la lanco kaj la armaĵo. Ve kaj 
ve! Estas certe kiel tio, ke Mi naskiĝis por morti, ke la 
damnindaj libroj kavaliraj, kiujn li havas kaj legadas, 
renversis al li la cerbon; nun mi memoras, ke mi ofte aŭdis 
lin murmuri al si, ke li volas fariĝi vaganta kavaliro kaj iri 


serĉi aventurojn en la vasta mondo. Satano kaj Barabaso 
prenu la librojn, kiuj tiel ruinigis la plej delikatan intelekton 
troveblan en La Mancha. 


La nevino diris la samon kaj eĉ pli: 


— Sciu, sinjoro majstro Nicolas —tiel nomiĝis la barbiro—, ke 
okazis, ke mia sinjoro onklo legadis en tiuj perversaj libroj de 
misaventuroj ofte dum du sinsekvaj tagoj kun ties noktoj, kaj 
ĉe la fino, li forpuŝis la libron, eltiris la glavon, atakis hake 
pike la murojn, kaj jam konsumita de laco, diris, ke li 
mortigis kvar gigantojn, grandajn kiel kvar turoj, kaj ke lia 
ŝvito estas sango de la vundoj ricevitaj en la batalo. Poste li 
trinkis grandan kruĉon da frida akvo kaj sidis jam trankvila 
kaj freŝa, dirante, ke ĝi estar rara likvaĵo, kiun alportis al li la 
saĝa Esquife, granda sorĉisto kaj amiko lia. Sed mi havas la 
tutan kulpon, ĉar mi ne informis vin pri la ekstravagancoj de 
mia sinjoro kaj onklo, kaj tial vi povis nek sanigi lin, antaŭ ol 
li falis en tian ekstremon, nek meti en la fajron tiel pekajn 
librojn; vere, multaj el ili meritas bruli, kiel la herezaj. 


—Tion saman mi opinias —diris la pastro—, kaj mi ĵuras, ke 
morgaŭ ne pasos, sen ke oni kondamnu ilin al fajro en 
publika aŭtodafeo. Tiel ili ne havos la ŝancon igi, ke aliaj 
legantoj faru kion certe faris nia bona amiko. 


Ĉion ĉi subaŭskultis don Quijote kaj la kampulo; ĉi lasta fine 
komprenis, kia estas la malsano de lia najbaro, kaj komencis 
krii: 


—Viaj moŝtoj apertu la pordon al sinjoro Baldueno kaj al 
sinjoro markizo de Mantua, grave vundlita, kaj al sinjoro 
maŭro Abindarraez kun ties kaptito, la kuraĝa Rodrigo de 
Narvaez, alkado de Antequera. 


Aŭdinte tiajn voĉojn, ĉiuj eliris; la viroj rekonis la amikon, la 
virinoj la mastron kaj onklon, rajdantan ankoraŭ sur la 


azeno, ĉar li ne kapablis desalti, kaj ĉiuj alkuris lin brakumi. 
Li diris: 


—Haltu la tuta mondo. Mi venas grave vundita pro la kulpo 
de mia ĉevalo. Portu min al la lito kaj, se eble, voku la saĝan 
Urganda, ke ŝi ekzamenu kaj kuracu al mi la vundojn. 


—Rigardu, kiel malfeliĉe! —interrompis la mastrumantino—. 
Senerare diris al mi la koro, kia muŝo zumas en lia kapo! 
Supren iru, sinjoro, ke ni scios kuraci vin sen la interveno de 
via Ungata. Malbenon centfojojn al la kavaliraj libroj, kiuj 
faris tian damaĝon al via moŝto! 


Oni portis lin al la lito, ekzamenis lin kaj trovis nenian 
vundon. Li diris, ke li suferas nur ĝeneralan trabatiĝon, ĉar li 
falegis kun Rocinante, sia ĉevalo, batalante kontraŭ dek 
gigantoj, la plej monstraj kaj aŭdacaj troveblaj en granda 
parto de la tero. 


—Ĉu vere? —diris la pastro—. Ĉu gigantoj en la danco? Per 
la signo de la kruco mi ĵuras, ke morgaŭ, antaŭ la noktiĝo, 
ĉiu el ili forbrulos. 


Oni faris al don Quijote senĉesajn demandojn, sed li 
respondis nur, ke li volas manĝi kaj dormi, ke li plej bezonas 
tion. Oni kontentigis lian deziron, la pastro demandis al la 
kampulo detalojn, pri kiel li renkontis don Quijote, kaj Pero 
Alonso respondis informante pri ĉio, inkluzive pri la absurdaj 
monologoj de don Quijote dum li kuŝis sur la grundo kaj dum 
li rajdis sur la azeno hejmen. Tio firmigis la decidon de la 
pastro fari kion li faris la sekvantan tagon: iri voki sian 
amikon la barbiron, majstro Nicolas, kaj, kun li, —viziti la 
hidalgon en ties domo. 


Ĉapitro 6 


Pri la granda kaj amuza elsarko, kiun la pastro kaj la barbiro 
faris el inter la libroj de nia inĝenia hidalgo 


Don Quijote dormis ankoraŭ. La pastro petis de lia nevino la 
ŝlosilon de la ĉambro, kie sidis la libroj kaŭzintaj la 
damaĝon, kaj ŝi tre volonte ĝin transdonis. Ĉiuj eniris, ankaŭ 
la mastrumantino, kaj trovis pli ol cent volumojn grandajn 
tre bone binditajn, kaj ankaŭ kelkajn etajn. Vidinte ilin, la 
mastrumantino tuj eliris kaj revenis iom poste kun bovlo da 
sankta akvo kaj kun aspergilo, kaj diris: 


—Prenu, sinjoro licenciulo. Aspergu la ĉambron por ke, se 
okaze troviĝas ĉi tie kelkaj el la multaj sorĉistoj de la libroj, 
ili ne ensorĉu nin repune kontraŭ tio, ke ni volas ilin pune 
elmondigi. 


La licenciulo ridis je la simpleco de la mastrumantino kaj 
petis la barbiron transdoni al li la librojn, unu post alia, por 
vidi, pri kio ili temas; Ĉar povus okazi, ke kelkaj ne meritus la 
punon je fajro. 


—Ne —diris la nevino—. Nenian pardonon; ili ĉiuj kulpas. 
Prefere ĵeti ilin tra la fenestroj al la korto por amasa bruligo; 
aŭ porti ilin al la kralo[51] kaj fari tie la fajron, kie la fumo ne 
ĝenus. 


La mastrumantino havis la saman opinion: tiel multe deziris 
la du virinoj la morton de la senpekaj libroj. Tamen la pastro 
ne konsentis tion, sen legi almenaŭ la titolojn. La unua 
volumo, kiun majstro Nicolas transdonis al li estis La kvar 
libroj de AMadis de Gaŭlio. 


—Jen io kurioza —diris la pastro—. Laŭdire ĉi libro estas la 
unua kavalirtema presita en Hispanujo, kaj la ceteraj havas 


en ĝi sian originon, do, ĉar ĝi iniciatis tiel malignan sekton, 
ni senindulge kondamnu ĝin al la fajro. 


—Ne, sinjoro —diris la barbiro —Ĉar mi aŭdis ankaŭ, ke ĝi 
elstaras kiel la plej bona libro kavalira iam verkita, sekve ni 
devus indulgi ĝin pro ties unika valoro. 


—Vi pravas —diris la pastro—, tial ni respektos ĝian vivon. 
Almenaŭ nune. Ni vidu la alian apudan libron. 


— Temas pri La faroj de Esplandian, leĝa ido de Amadis de 
Gaŭlio. 


—Sed la boneco de la patro ne estas kaŭzo, ke ni savu la 
filon. Prenu, sinjorino, apertu tiun fenestron kaj ĵetu la libron 
al la fajro. Gi estu la unua ero de la brulonta amaso. 


La mastrumantino obeis kun granda kontento, kaj la bona 
Esplandian flugis ĝis la kralo por pacience atendi tie, ke la 
flamoj ĝin konsumu. 


—Daŭrigu —diris la pastro. 


—La jena —informis la barbiro— estas Amadis de Grekujo. Mi 
kredas, ke ĉiuj libroj ĉi-flankaj temas pri la diversaj Amadis. 


—Do, senescepte al la kralo —diris la pastro—. Por la plezuro 
bruligi la reĝinon Pintiquiniestra, la paŝtiston Darinel kaj ties 
eklogojn, kaj la diable torditajn rezonojn de la aŭtoro, mi 
bruligus kun ili eĉ mian propran patron, se ankaŭ li vagus 
kiel armita kavaliro. 


—Mi opinias la samon —diris la barbiro. 


—Kaj eĉ mi —aldonis la nevino. 


—Se tiel, antaŭen —diris la mastrumantino—, la kralo ilin 
atendas. 


Oni transdonis al ŝi grandan kvanton da libroj, kaj la virino, 
por Ŝpari al si la ŝtuparon, ĵetis ilin tra la fenestro. 


—Kiu estas tiu barele granda? —diris la pastro. 
—Don Olivante de Laura —respondis la barbiro. 


—Ties aŭtoro —diris la pastro— verkis ankaŭ Ĝardeno de 
floroj, kaj vere mi ne scias, kiu el la du libroj estas pli vera, 
aŭ, se paroli ĝuste, malpli mensoga. Mi diru nur, ke pro sia 
stulto kaj aroganto don Olivante pereos en la kralo. 


—Prenu la sekvantan: Florismarte de Hirkanio —diris la 
barbiro. 


—Ĉu aperas ankaŭ sinjoro Florismarte? —respondis la pastro 
—., Mi ĵuras, ke li tuj vizitos la kralon, malgraŭ la strangaj 
cirkonstancoj de sia naskiĝo kaj siaj fantastaj aventuroj; 
nenion pli bonan meritas la seko kaj duro de ĝia stilo. Ĝin 
elĵetu kaj ankaŭ ĉi alian libron, sinjorino. 


— Tre volonte, mia sinjoro —respondis la mastrumantino kaj 
ĝoje plenumis la ordonon. 


—Jen La kavaliro Platir —diris la barbiro. 


—Antikva libro —komentis la pastro—. Nenion indulgeblan 
oni trovas en ĝi. Gi akompanu la aliajn. 


Tio efektiviĝis, kaj oni apertis alian libron por vidi la titolon: 
La kavaliro de la kruco. 


—Pro tiel sankta titolo oni inklinus ignori la stulton de la 
libro. Sed oni diras, ke post la kruco embuskas la demono. 


Do ĝi ricevu la fajron. 
La barbiro prenis alian libron kaj diris: 
—Jen Spegulo de kavaliraĵoj. 


—Mi bone konas ĝin —diris la pastro—. En ĝi rolas sinjoro 
Reinaldos de Montalban kun siaj amikoj kaj kompanoj, pli 
ŝtelemaj ol Kako, kaj la dek du paruloj de Francujo kun la 
verfidela historiisto Turpin; mi emas kondamni ilin nur al 
konstanta ekzilo, konsiderante, ke ili parte inspiris la faman 
Mateo Boyardo, kaj ke de ĉi lasta ŝpinis sian ŝtofon la 
kristana poeto Ludovico Ariosto, kiun mi ne respektos, se mi 
trovos lin ĉi tie parolanta en alia lingvo diferenca de la lia; 
sed se li esprimas sin itale, mi lin alpremos al mia koro. 


—Mi havas lian libron en la itala —diris la barbiro— sed ne 
komprenas ĝin. 


—Despli bone, ke vi ne komprenas[52] —respondis la pastro 
—. Kaj nenion oni perdus, se la sinjoro kapitano[53] ne estus 
farinta lin kastiliano, ĉar tiel li prenis de li grandan parton de 
ties origina valoro. Al la sama rezulto venas ĉiuj tradukantoj 
de versoj, ĉar, kiom ajn zorge kaj kompetente ili laboras, 
neniam ili sukcesas redoni plene la esencon de la originaloj. 
Do ĉi libron kaj la ceterajn pri aferoj de Francujo, se tiajn ni 
trovos ĉi tie, ni apartigu kaj metu en sekan puton, ĝis ni fine 
decidos ilian definitivan sorton. Oni esceptu Bernardo del 
Carpio, kiu, mi scias, troviĝas ie ajn ĉi tie kaj alian titolitan 
Roncesvalles. Kiam ilin mi trafos, ili iros rekte en la manojn 
de la mastrumantino, kaj de la ŝiaj senkompate en la fajron. 


La barbiro aprobis ĉion ĉi kaj rigardis bonaj kaj ĝustaj tiajn 
opiniojn. Li tute certis, ke la pastro estas tiel bona kristano 
kaj amiko de la vero, ke nenial li kapablus diri mensogon. La 
barbiro apertis alian libron, vidis, ke temas pri Palmerin de 


Oliva, kaj ke apud ĝi sidas la titolita Palmerin de Anglujo. 
Observinte ilin, diris la licenciulo: 


— La olivon oni pistu kaj bruligu, kaj eĉ ne ties cindro restu, 
sed la palmon de Anglujo oni gardu kaj konservu kiel 
unikaĵon, kaj oni faru por ĝi skatolon, kian trovis Aleksandro 
inter la trezoroj postlasitaj de Dario, kaj destinis enteni la 
verkojn de Homero. Palmerin de Anglujo respektindas pro du 
motivoj: unue, ĝi tre bonas per si mem; due ĝin verkis, laŭ la 
famo, iu sprita reĝo de Portugalujo. La aventuroj en la 
kastelo de Miraguarda estas bonegaj kaj lerte elpensitaj; la 
dialogoj, ĝentilaj kaj klaraj, spegulas dece kaj vere la 
karakteron de ĉiu parolanto. Do mi diras, majstro Nicolas, ke, 
se vi ne havas kontraŭan opinion, ĉi libro kaj Amadis de 
Gaŭlio saviĝu de la fajro; kaj la ceteraj, sen pliaj esploroj, 
pereu. 


—Ne, amiko mia —respondis la barbiro—, ĉar jen mi havas ĉi 
tie la faman Don Belianis. 


—Li —diris la pastro— kaj ankaŭ la dua, tria kaj kvara partoj 
de la libro bezonas iom da rabarbo por evakui el si sian troan 
galon. Same necesas, ke oni elprenu la parton pri la kastelo 
de la Famo kaj aliajn pli gravajn impertinentojn. Do ni 
allasos al ili sufiĉan tempon, ke ili sin korektu, kaj se efektive 
ili montros ian pliboniĝon, ni traktos ilin aŭ juste aŭ 
mizerikorde; dume tenu ilin en via hejmo, sed zorgu, ke aliaj 
homoj ne legu ilin. 


— Tre volonte —respondis la barbiro. 


La pastro ne volis plu laciĝi legante la titolojn, do ordonis la 
mastrumantinon preni la librojn grandajn kaj ĵeti ilin ĉiujn al 
la kralo. La ordono trafis ne surdan orelon, sed virinon, kiu 
deziregis bruligi la librojn, eĉ pli ol akiri al si plej grandan kaj 
fajnan ŝtofon, do prenante ok volumojn per unu fojo, ŝi ilin 


ĵetis tra la fenestro. Ĉar ŝi ĉirkaŭprenis tiel multajn 
samtempe, unu elfalis ĉe la piedojn de la barbiro, li volis scii 
ĝian titolon kaj legis: Historio de la fama kavaliro Tirante el 
Blanco. 


—Dio laŭdatu! —laŭte ekkriis la pastro—. Tirante el Blanco ĉi 
tie! Donu ĝin al mi, amiko, ĉar mi konsideras, ke mi trovis 
trezoron da plezuro kaj minon da distro. Tie troveblas 
Kirieleison de Montalban, kuraĝa kavaliro; lia frato Tomas de 
Montalban; la kavaliro Fonseca; la batalo de la kuraĝa 
Tirante kontraŭ la hundo; la spritaĵoj de la pucelo 
Placerdemivida; la amoj kaj mensogoj de la vidvino 
Reposada; ŝia moŝto la imperiestrino, kiu enamiĝis al sia 
ŝildisto Hipolito... Vere, amiko, en ĉi libro, laŭstile la plej 
bona en la mondo, la kavaliroj manĝas, dormas, forpasas en 
la lito kaj testamentas ĉe la horo de la morto. Krome okazas 
en ĝi multo alia, kiu mankas en la ceteraj libroj kavaliraj. 
Tamen ĝia aŭtoro meritas vivodaŭran punon je galeroj, ĉar li 
ne helpis sin per la stultaĵoj propraj al tiaj libroj.[54] Prenu 
ĝin hejmen, legu ĝin kaj vi vidos, ke mi diras al vi la veron. 


—Kun plezuro —respondis la barbiro—, sed kion ni faros el la 
ĉi restantaj libretoj? 


— lli certe estas ne kavaliraj, sed poeziaj —diris la pastro. 


Li apertis unu, vidis ĝian titolon La Diana, de Jorge de 
Montemayor, supozis, ke la ceteraj estas de la sama speco, 
kaj diris: 


—|li ne meritas bruli, kiel la aliaj, ĉar ili nek faras nek faros 
tiom da damaĝo kiom la kavaliraj libroj. Temas pri verkoj 
sane distraj, kaj de ili oni ricevas nenian damaĝon. 


—Ve, mia sinjoro! —diris la nevino—. Via moŝto devus ordoni 
bruligi ankaŭ ilin, ĉar, se mia sinjoro onklo resaniĝos de la 
kavalirisma malsano, ekzistas la danĝero, ke, se li legos la 


poemojn, li kapricos tiam fariĝi paŝtisto kaj vagadi tra 
arbaroj kaj herbejoj kantante kaj ŝalmante, aŭ, eĉ pli mave, 
fariĝi poeto, kio laŭdire estas afekcio senrimeda kaj kontaĝa. 


—Ĉi pucelo pravas —diris la pastro— kaj konvenas apartigi 
de la vojo de nia amiko eventualan ŝtonon de falpuŝiĝo. Kaj 
ĉar ni komencis per La Diana de Montemayor, ŝajnas al mi, 
ke ĝi ne devas bruli, kaj ke prefere oni elprenu el ĝi ĉion pri 
la sorĉistino Felicia kaj la magia akvo, preskaŭ ĉiujn versojn 
maĵorajn,[55] tiel, ke nur restu al ĝi la prozo kaj la honoro 
esti la unua inter la libroj de ĝia speco. 


Ĉi sekvanta —diris la barbiro— estas La Diana nomata dua, 
verkita de El Salmantino, kaj jen ankoraŭ alia kun la sama 
titolo, kiun verkis Gil Polo. 


—La Diana de El Salmantino —respondis la pastro— 
akompanu en la kralo la kreskantan nombron da 
kondamnitoj, kaj tiun de Gil Polo oni konservu, kvazaŭ 
Apolono mem estus ĝin verkinta. Kaj ni rapidu, amiko, ĉar 
jam estas iom tarde. 


—Ĉi volumo —diris la barbiro— havas la titolon La dek libroj 
pri la fortuno de amo, kaj ĝin verkis Antonio de Lofraso, 
poeto sarda. 


—Mi firme asertas, je miaj ordinoj —diris la pastro—, ke, de 
kiam Apolono estas Apolono, la muzoj, muzoj, kaj la poetoj, 
poetoj, ne ekzistas libro tiel humura kaj sensenca. En sia 
speco ĝi rangas kiel plej bona kaj unika en la mondo, kaj, kiu 
ne legis ĝin, devas kalkuli, ke li ne legis ankoraŭ ion vere 
ĉarman. Donu ĝin al mi, amiko, ĉar mi pli aprezas ĝin, ol se 
oni donacus al mi sutanon el Florenca serĝo. 


Kun grandega kontento la pastro metis aparte la libron, kaj 
la barbiro daŭrigis: 


—Nun jen La paŝtisto de Iberia, Nimfoj de Henares kaj 
Sintrompoj de la ĵaluzo. 


—Sufiĉe —diris la pastro—. Ili iru al la sekulara brako de la 
mastrumantino. Kaj ne demandu al mi la kialon, aŭ ni 
neniam finos ĉi taskon. 


—Nun venas La paŝtisto de Filida. 


— Temas ne pri paŝtisto, sed pri tre saĝa kortegano. Gardu 
ĝin kiel juvelon —diris la pastro. 


—Ĉi granda estas Trezoro de diversaj poemoj. 


— lli, ĉar tro multaj, ne tre plaĉas. Necesas elsarki el ĝi kelke 
da abomenindaĵoj kuŝantaj inter ĝiaj perloj. Gardu ĝin, ĉar 
ties aŭtoro estas amiko mia, kaj per tio ni montru nian 
respekton al aliaj pli inspiritaj kaj heroaj verkoj venintaj de 
lia plumo. 


—Jen Kanzonaro, de Lopez Maldonado —diris la barbiro. 


—Ankaŭ ĝia aŭtoro estas granda amiko mia —respondis la 
pastro—. Li ravas per siaj versoj, kaj, kiam li ilin kantas, lia 
voĉo tiel dolĉas, ke ĝi ensorĉas. Liaj eklogoj iom tro longas, 
sed oni scias, ke da bono neniam estas multe. Gardu ĝin kun 
la aliaj elektitaj libroj. Sed kio sidas tie apude? 


—La Galatea, de Miguel de Cervantes —diris la barbiro. 


—Jam de multaj jaroj tiu Cervantes estas granda amiko mia, 
kaj mi scias, ke li havas pli da sperto kun la misfortuno ol 
kun la versoj. Lia libro posedas iom da bona inventemo, 
faras promesan komencon, sed finas nenion. Necesas atendi 
la duan parton, kiun li anoncas. Se li sin korektos, eble li 
trovos la plenan mizerikordon, kiun oni rifuzas nun al li. 
Dume gardu ĝin kiel kaptiton ĉe vi. 


—Volonte, amiko —respondis la barbiro—. Kaj jen tri kune: 
La Araucana, de don Alonso de Ercilla; La Austriada, de Juan 
Rufo, juĝisto en Cordoba, kaj El Monserrate, de Cristobal de 
Virues, poeto valencia. 


— La tri libroj —diris la pastro— estas la plej bonaj verkitaj en 
la hispana per maĵoraj versoj kaj povas konkuri kun la 
famegaj de Italujo. Gardu ilin kiel la plej riĉajn trezorojn da 
hispana poezio. 


La pastro laciĝis vidi librojn kaj proponis ĵeti la ceteron al la 
fajro sen plia esploro; sed la barbiro apertis jam unu titolitan 
La larmoj de Angelica. 


—llin mi verŝus —diris la pastro, aŭdinte la titolon— se tian 
libron konsumus la fajro, ĉar ĝin verkis unu el la famaj poetoj 
de la mondo,[b6] ne nur de Hispanujo, kaj ege eminenta 
ankaŭ kiel tradukanto de kelkaj fabloj de Ovidio. 


Ĉapitro 7 


Pri la dua eliro de nia bona kavaliro don Quijote de La 
Mancha 


Ĉe tio don Quijote komencis plenvoĉe krii, dirante: 


—Ĉi tie, kuraĝaj kavaliroj, ĉi tie necesas montri la forton de 
via sentima brako, ĉar la korteganoj[57] gajne batalas en la 
turniro. 


Oni ĉesigis la ekzamenon de la libroj por hasti al la tumulto, 
kaj tial probable iris al la flamoj, nevidate kaj neaŭdate, La 
Carolea, Leono de Hispanujo kaj la kronikoj pri la 
imperiestro, ĉi lasta kompilita de don Luis de Avila. Certe ili 
troviĝis inter la ne ekzamenitaj libroj, kaj, se viditaj de la 
pastro, eble ili ne suferus tiel rigoran punon. 


Kiam la grupo eniris en la ĉambron de don Quijote, li, kiu 
jam forlasis la liton, kriis ankoraŭ plenvoĉe kaj sensence, 
dum tranĉe kaj retranĉe li svingis ĉien la glavon kun tiel 
fajraj okuloj, ke ŝajnis, ke li neniam antaŭe dormis. Ili 
ĉirkaŭprene retenis lin kaj lin perforte metis denove en la 
liton; kaj, kiam li iom kvietiĝis, li sin turnis al la pastro, kaj 
diris: 


—Cetere, sinjoro ĉefepiskopo Turpin, estas hontinde, ke ni, la 
dek du paruloj de Francujo, permesas, ke la kortegaj 
kavaliroj proklamu sin senplie venkantoj en la turniro, 
malgraŭ ke ni, la aventuristoj, gajnis la premion de la tri 
lastaj tagoj. 


— Trankviliĝu via moŝto —diris la pastro—, ĉar Dio bonvolos 
ŝanĝi la sorton tiel, ke la hodiaŭa perdo iĝos morgaŭa gajno. 
Sed nune vi devas flegi vin. Vi ŝajnas, se ne grave vundita, 
almenaŭ tro konsumita. 


—Vundita, ne —respondis don Quijote—. Trabatita kaj 
senforta, sendube, ĉar la bastardo don Roldan pistis min per 
la trunko de kverko, kaj tion li faris pro envio, ĉar li scias, ke 
laŭkuraĝe nur mi rivalas lin; sed oni ĉesu nomi min 
Reinaldos de Montalban, se, kiam mi lasos la liton, mi ne 
igos lin pagi kare ĉion ĉi, spite lian magian povon; kaj nun 
donu al mi manĝon, ĉar ĝin mi plej bezonas. Pri la venĝo mi 
mem zorgos. 


Laŭ lia peto, oni alportis al li manĝon, poste li denove 
endormiĝis, kaj la aliaj ree miris pri lia frenezo. Tiun nokton 
la mastrumantino bruligis ĝiscindre la librojn de la kralo kaj 
de la tuta domo, kaj sendube same ardis kelkaj volumoj, 
indaj esti konservataj en eternaj arĥivoj, sed ilin domaĝi ne 
volis la sorto nek la pigro de la ekzamenintoj, kaj tiamaniere 
pruviĝis la sentenco, ke la senpekaj pagas por la kulpaj. 


La pastro kaj la barbiro klopodis kuraci la malsanon de sia 
amiko, kaj unu el iliaj rimedoj konsistis en tio: igl 
masonfermi la libro-ĉambron, por ke, kiam don Quijote 
ellitiĝos, li ne trovu la volumojn (sen la kaŭzo eble ĉesus la 
efiko), kaj diri al li, ke sorĉisto forportis kun si la librojn kaj 
eĉ la ĉambron. 


Oni rapide tion faris, kaj kiam don Quijote ellitiĝis du tagojn 
poste, li sin direktis al siaj libroj, kaj, ĉar li ne trovis la 
ĉambron, li iris tien kaj tien, serĉante ĝin. Li paŝis ĝis la loko, 
kie la pordo antaŭe staris, palpis la muron per la manoj kaj 
turnis kaj returnis la okulojn ĉien, sen diri eĉ unu vorton. Sed 
fine li demandis al sia mastrumantino, en kiu flanko troviĝas 
la libroĉambro, kaj ŝi, bone lerninta kian respondon doni, 
diris: 


—Ĉambro? Kiu ĉambro? Jam ne ekzistas ĉambro nek libroj en 
ĉi domo, ĉar ĉion forportis la diablo mem. 


—La diablo ne —intervenis la nevino—, sed sorĉisto veninta 
sur nubo la sekvantan nokton post via foriro. Li desaltis de 
drako, eniris en la ĉambron, kaj mi ne scias kion li faris tie, 
ĉar iom poste li forflugis tra la tegmento, lasante la domon 
plenan de fumo; kiam ni iris rigardi, ni vidis eĉ ne unu libron, 
nek signon de la ĉambro. Ni tre bone memoras nur, mi kaj la 
mastrumantino, ke, ĉe sia forflugo, la malica oldulo diris 
plenvoĉe, ke ni poste vidus, kian damaĝon li faris en la 
domo pro sia sekreta rivaleco kun la mastro de la libroj kaj 
de la ĉambro; li diris ankaŭ, ke li nomiĝas la sorĉisto 
Muĥaton. 


—Certe li diris Frest6On —interrompis don Quijote. 


—Mi ne scias, ĉu Freston aŭ Friton; nur, ke ĝi finiĝas per 
«ton» —respondis la mastrumantino. 


—Efektive —diris don Quijote— temas pri klera sorĉisto, 
granda kontraŭulo mia, kaj li malicas al mi, ĉar li scias per 
siaj artoj kaj magioj, ke siatempe mi devos batali en persona 
duelo, kaj nepre venkos, kavaliron, kiun li favoras. Li scias, 
ke li ne povos eviti mian triumfon, kaj tial li klopodas 
ĉiamaniere plagi min. Sed mi diras al li, ke vanas spiti la 
volon de la ĉielo. 


—Certe, mia sinjoro onklo —diris la nevino—, sed, kial vi 
implikiĝas en tiajn kverelojn? Ĉu ne pli bone resti pace 
hejme, anstataŭ vagi tra la mondo serĉante kion ne valoras 
renkonti, kaj ignorante, ke multaj iras tondi kaj revenas 
tonditaj? 


—Ho nevino mia! —respondis don Quijote—. Kiel erare vi 
faras viajn kontojn! Oni provu tondi min, kaj mi deŝiros la 
barbon de la provantoj, antaŭ ol ili sukcesos tuŝi al mi eĉ la 
pinton de unu sola haro! 


La virino ne volis jam respondi, ĉar li komencis bruli de 
kolero. Nu, okazis, ke li restis ĉe si dek kvin tagojn tre kviete, 
montrante nenian signon, ke li deziras ripeti la unuajn 
ekstravagancojn, kaj tenante amuzegajn disputojn kun siaj 
amikoj la pastro kaj la barbiro; li insistis, ke la mondo pleje 
bezonas vagantajn kavalirojn, kaj ke, per li, reviviĝos la 
kavalirismo. La pastro foje kontraŭdiris, foje konsentis, ĉar, 
se li ne uzus tian ruzon, li ne povus plu rilati kun li. 


Tiutempe don Quijote klopodadis gajni al si najbaran 
kampulon, riĉan je boneco (se oni povas nomi malriĉulon 
riĉa)[58] sed kun nur iometo da cerbo en la kapo. Don 
Quijote tiel insistis kaj promesis, ke la povra kampulo fine 
konsentis iri kun li kiel ŝildisto. Don Quijote diris al li 
interalie, ke li akompanu lin kun ĝoja koro, ĉar povus okazi, 
ke, pere de ajna aventuro, li, don Quijote, povus senplie 
gajni insulon kaj nomi lin ties gubernatoro. Konvinkite de tia 
promeso kaj aliaj similaj, Sancho Panza (tiel li nomiĝis) lasis 
siajn edzinon kaj filojn kaj dungiĝis al don Quijote. 


Nia hidalgo okupiĝis poste, havigante al si monon; foje 
vendante ion, foje lombardante tion, ĉiuokaze subpreze ĉion 
cedante, li kolektis sufiĉan sumon. Li petis de amiko, kaj 
ricevis, rondan ŝildon,[59] kaj, flikinte, kiel li povis, sian 
frakasitan kaskon, sciigis al sia ŝildisto Sancho la tagon kaj 
la horon de ilia proksima eliro, por ke li anticipe sin ekipu 
per ĉio necesa; don Quijote speciale rekomendis lin porti 
dusakon. Sancho respondis, ke tion li faros, kaj ke li portos 
ankaŭ sian bonegan azenon, ĉar longe piediri lacigas lin. 


La mencion pri la azeno igis don Quijote mediti, ĉu ajna 
vaganta kavaliro iam havis ŝildiston surazene rajdantan, sed 
neniun tian kazon li povis memori; tamen li permesis lin 
porti la azenon, kvankam li havis la intencon provizi lin per 
pli deca rajdobesto, kaj tiacele li pensis forpreni, post duelo, 
la ĉevalon de la unua insolenta kavaliro renkontota. Don 


Quijote ekipis sin per ĉemizoj kaj, kiom li povis, per ĉio alia, 
konforme al la konsiloj de la gastejestro. 


Ĉion aranĝinte kaj pretiginte, sen adiaŭi Sancho Panza siajn 
edzinon kaj filojn, kaj don Quijote siajn nevinon kaj 
mastrumantinon, ili eliris nevidate el la vilaĝo iun nokton, 
kaj tiel longe ili rajdis, ke ĉe la tagiĝo ili certis, ke, se okaze 
serĉataj, ili estus netroveblaj. 


Sancho Panza rajdis kiel patriarko sur la azeno, kun sia 
dusako kaj sia boto,[60] kaj kun la granda deziro baldaŭ vidi 
sin gubernatoro de la promesita insulo. Okazis, ke don 
Quijote hazarde prenis kaj sekvis la saman vojon de la unua 
vojaĝo, t.e. tra la kampoj de Montiel, kaj li sentis sin ne tiel 
malkomforte kiel la pasintan fojon, ĉar en tiel frua horo la 
suno, trafante ilin oblikve, ne tro ĝenis. Sancho Panza diris 
nun al sia mastro: 


—Ne forgesu via moŝto kion vi promesis al mi pri la insulo, 
ke mi scios ĝin regi, kiom ajn granda ĝi estas. 


—Sciu, amiko Sancho Panza —respondis don Quijote—, ke la 
antikvaj vagantaj kavaliroj kutimis fari siajn ŝildistojn 
gubernatoroj de insuloj kaj regnoj, kies teritorion ili konkeris. 
Mi havas ne nur la firman intencon teni min al tiel dank- 
elmontra moro, sed eĉ pli grandanime rilati al ĝi, ĉar 
kelkfoje, eble preskaŭ ĉiuokaze, la antikvaj kavaliroj atendis 
ĝis liaj ŝildistoj oldiĝis, kaj nur tiam, jam pli ol sataj servadi 
kaj suferi la rigoron de mizeraj tagoj kaj eĉ pli mizeraj 
noktoj, ili ricevis la titolon de grafo, aŭ maksimume de 
markizo, de ia sensignifa valo aŭ provinco. Sed, se ni ambaŭ 
vivos, eble de nun ĝis ses tagoj mi povos gajni al mi regnon 
kun dependaj teritorioj, plej konvenaj por ke mi kronu vin 
reĝo de unu el ili. Ne rigardu tion troa, ĉar al kazoj kaj okazoj 
tiel eksterordinaraj kaj neimageblaj frontas la kavaliroj, ke 
mi povos facile doni al vi eĉ pli ol mi promesas. 


—Tiel do —respondis Sancho Panza—, se pro unu el la 
mirakloj, pri kiuj vi ĵus parolis, mi fariĝos reĝo, mia edzino 
Juana Gutierrez estos almenaŭ reĝino, kaj miaj filoj, infantoj. 


— Tute certe, kaj ne dubu —respondis don Quijote. 


— Tamen mi dubas —diris Sancho Panza—, ĉar mi kredas, ke 
eĉ se Dio pluvigus kronojn, neniu el ili bone sidus sur la 
kapon de Mari Gutierrez. Sciu, sinjoro, ke ŝi, kiel reĝino, ne 
valorus eĉ du maravedojn. La rango de grafino pli konvenos 
al ŝi, kaj tio, nur se Dio helpos. 


—Dio mem decidu —respondis don Quijote— kaj Li donu al ŝi 
tion, kio plej al ŝi konvenas. Sed vi ne humiliĝu, ĝis la 
ekstremo kontentiĝi je io sub la rango de provincestro. 


— Tute ne, sinjoro —respondis Sancho—, des pli, ke mi havas 
tiel grandan mastron, kaj vi scios doni al mi ion konforman al 
miaj kapabloj. 


Ĉapitro 8 


Pri la brava faro de la kuraĝa don Quijote en la terura kaj 
neniel imagebla aventuro de la vento-muelejoj, kun aliaj 
eventoj memorindaj 


Ĉe tio ili distingis tridek aŭ kvardek vento-muelejojn, kiuj 
staras sur la kampoj de Montiel, kaj, ilin vidante, don Quijote 
diris al sia ŝildisto: 


— La fortuno gvidas niajn paŝojn, eĉ pli bone ol ni dezirus, 
ĉar vidu, amiko Sancho, tie aperas tridek kaj kelkaj monstraj 
gigantoj. Mi pensas ilin ataki kaj mortigi, kaj ni komencos 
riĉiĝi per tio, kion ni prenos de ili. Ni faras justan militon kaj 
grandan servon al Dio ekstermante tiel malignan rason de 
sur la surfaco de la tero. 


—Kiuj gigantoj? —demandis Sancho. 


—Jen ili, tie for —respondis lia mastro— kun la longaj brakoj. 
Okazas, ke ekzistas tiaj gigantoj kun brakoj preskaŭ ses 
mejlojn longaj. 


— Atentu via moŝto —diris Sancho—. Tie aperas ne gigantoj, 
sed vento-muelejoj, kaj kio ŝajnas brakoj, tio estas la aloj, 
kiuj, kiam turnataj de la vento, irigas la muel-ŝtonon. 


—Oni klare vidas —respondis don Quijote—, ke mankas al vi 
sperto pri aventuroj. Gigantoj ili estas, kaj, se vi timas, 
retiriĝu kaj preĝu, dum mi alfrontas ilin en feroca kaj danĝer- 
plena batalo. 


Tion dirinte, li spronis la ĉevalon kaj ignoris la kriojn de la 
ŝildisto Sancho, kiu avertis lin, ke li iras ataki ne gigantojn, 
sed vento-muelejojn. Sed tiel certis don Quijote, ke temas 
pri gigantoj, ke li nek aŭdis la kriadon de Sancho, nek 


konsciis pri kio efektive ili estas, kvankam li jam tre 
proksimis al ili. Kontraŭe, li avancis dirante plenvoĉe: 


—Ne fuĝu, kovardaj kaj mizeraj monstroj, nur unu kavaliro 
vin atakas. 


Tiam ekblovis iom da vento, la grandaj aloj komencis moviĝi, 
kaj ĉe tio don Quijote diris: 


—Vi pagos al mi kare, eĉ se vi svingos pli da brakoj ol la 
giganto Briareo. 


Tiel parolinte, li tutkore konfidis sin al sia sinjorino Dulcinea, 
petis ŝian helpon en tiel danĝera situacio, bone sin ŝirmis 
per la ŝildo, metis horizontalen la lancon, impetis antaŭen 
per la pleja galopo de Rocinante, atakis la fronte starantan 
muelejon, enpuŝis la lancon en la alon, kaj la vento turnis 
tiun tiel furioze, ke la lanco peciĝis trenante post si la 
ĉevalon kaj la rajdanton. Don Quijote, forte kontuzita, ruliĝis 
sur la grundo, Sancho Panza per la pleja rapido de sia azeno 
alkuris lin helpi, kaj, alvenante, vidis, ke lia mastro ne povas 
moviĝi: tian bategon ricevis li kaj la ĉevalo. 


—Ho Dio! —diris Sancho—. Ĉu mi ne diris al via moŝto, ke vi 
zorgu kaj atentu, ke temas pri vento-muelejoj, kaj ke nur 
vento-kapuloj povus tion pretervidi? 


—Silentu, amiko Sancho —respondis don Quijote—, kaj sciu, 
ke la aferoj de la milito, pli ol aliaj, estas objekto de 
konstanta ŝanĝo. Krome mi pensas, kaj estas la vero, ke la 
sama sorĉisto Freston, la ŝtelinto de miaj ĉambro kaj libroj, 
turnis ĉi gigantojn en muelejojn, por rabi de mi la gloron de 
mia triumfo: tian malamikecon li tenas kontraŭ mi. Sed 
finfine lia nigra arto ne sukcesos vanigi la efikon de mia 
glavo. 


— La volo de Dio plenumiĝu —respondis Sancho Panza, 
helpante sian mastron levi sin kaj sin sidigi sur la 
duonfrakturitan Rocinante. 


Parolante pri ĉi aventuro, ili rajdis en la direkto al Puerto 
Lapice, ĉar don Quijote diris, ke nepre ili renkontos tie 
multajn kaj diversajn aventurojn, tial ke ĝin trairas multaj 
vojaĝantoj. Sed lin afliktis la difektiĝo de la lanco, kaj ĉi- 
rilate li diris al sia ŝildisto: 


—Mi memoras legi, ke hispana kavaliro nomata Diego Perez 
de Vargas, kies glavo rompiĝis en batalo, deŝiris de kverko 
pezan branĉon kaj en tiu tago plenumis per ĝi tiel grandajn 
farojn kaj pistis tiom da maŭroj, ke li meritis, ke oni lin 
honoris per la alnomo Pisto, kaj de tiam li kaj liaj posteuloj 
nomiĝas Vargas Pisto. Mi tion mencias, ĉar mi pensas deŝiri 
de la unua kverko renkontota alian branĉon tiel bonan kaj 
grandan kiel la lia, kaj per ĝi fari tiajn heroaĵojn, ke vi sentos 
vin feliĉa, ke vi gajnis al vi la rajton ĉeesti ilin kaj atesti 
farojn apenaŭ kredeblajn. 


—Ĉio sidas en la volo de Dio —diris Sancho—. Mi kredas kion 
via moŝto diras; sed rektigu iom la korpon; vi ŝajnas rajdi 
duontordite, eble rezulte de la falego. 


—Efektive —respondis don Quijote—, kaj mi ne lamentas pro 
la doloro, ĉar la vagantaj kavaliroj devas ne plendi je ajna 
vundo, eĉ se tra ĝi elpuŝiĝus liaj intestoj. 


—Setiel, mi diras nenion —diris Sancho—, sed Dio scias, ke 
tre plaĉus al mi, se vi plendus, kiam io vin doloras. Rilate 
min, mi plendas, tuj kiam mi sentas eĉ la plej etan doloron, 
kaj same plendos, escepte se ankaŭ la ŝildistoj devas imiti la 
vagantajn kavalirojn koncerne la neplendadon. 


Don Quijote ne povis ne ridi je la simplo de sia ŝildisto, kaj 
diris al li, ke li plendu, kiam kaj kiom li deziros, laŭvole aŭ 


kontraŭvole, ĉar ĝisdate li ne legis la malon en la leĝoj de la 
ordeno kavalira. 


Sancho memorigis lin, ke jam estas tempo por manĝi, sed 
don Quijote respondis, ke li ne sentas apetiton, kaj aldonis, 
ke la ŝildisto povos manĝi, kiam ajn li volos. Sancho 
komfortiĝis laŭpove sur la azeno, eltiris el la dusako kion li 
antaŭe enmetis kaj rajdis tre lante post sia mastro manĝante 
kaj, de tempo al tempo, trinkante el la boto kun tiela 
plezuro, ke lin envius la plej sinregalema tavernestro de 
Malaga. Ripetante la trinkojn, li tute forgesis la promeson de 
sia mastro, kaj konfesis en si, ke iri serĉi aventurojn, eĉ plej 
danĝerajn, donas, pli ol laboron, ripozon. 


Nu, tiun nokton ili ripozis inter kelkaj arboj, kaj de unu el ili 
don Quijote deŝiris sekan branĉon, preskaŭ taŭgan kiel 
lanco, kaj fiksis al ĝi sur la pinton la feran kapeton, kiun li pli 
frue prenis de la lanco rompiĝinta. Don Quijote ne dormis la 
tutan nokton kaj nur pensis pri sia sinjorino Dulcinea, tiel 
imitante kion li legis en siaj libroj pri la kavaliroj, kiuj vigilis 
multajn noktojn en boskoj kaj dezertoj, sopire memorante pri 
siaj damoj. Okazis alie kun Sancho Panza, ĉar tiel plenis lia 
stomako, kaj ne per cikoria akvo, ke li dormadis unutire ĝis 
la mateno, kaj, se lia mastro ne estus lin vokinta, nek la 
radioj de la suno falantaj sur lian vizaĝon, nek la trilado de 
la birdoj, kiuj ĝoje kaj multnombre salutis la alvenon de la 
nova tago, kapablus lin veki. Kiam li stariĝis, li verŝis al si en 
la buŝon unu gluton el la boto, trovis tiun pli ŝrumpa ol en la 
antaŭa nokto, kaj lia koro afliktiĝis, ĉar li pensis, ke la 
cirkonstancoj ne ŝajnas tre favoraj por la baldaŭa replenigo 
de la boto. Don Quijote ne volis matenmanĝi, ĉar, kiel dirite, 
li preferis nutri sin per nur frandaj rememoroj. Ili denove iris 
ale al Puerto Lapice kaj gin ekvidis proksimume je la tria 
posttagmeze. 


— Tie, frato Sancho —diris don Quijote ĝin rigardante—, ni 
povos meti la manojn ĝiskubute en la tiel nomatajn 
aventurojn. Sed, bone memoru se vi vidos min eĉ en la pleja 
danĝero de la mondo, vi devos ne turni vin al via glavo por 
defendi min, escepte se la atakantoj apartenas al gento 
kanajla kaj senranga. Sed se ili estas kavaliroj, la leĝoj de la 
kavalirismo nek permesas nek rajtigas vin helpi min, ĝis vi 
mem kavaliriĝos. 


—Estu certa, ke mi plene obeos vin pri tio —respondis 
Sancho—, des pli, ke mi havas pacan naturon kaj ne emas 
impliki min en batiĝojn kaj kverelojn. Tamen rilate al mia 
propra sindefendo, mi ne tre atentos tiajn leĝojn, ĉar la 
homaj kaj diaj reguloj permesas, ke ĉiu sin defendu, se oni 
volas lin agresi. 


—Mi opinias la samon —diris don Quijote—, sed se mi 
batalas kontraŭ kavaliroj, vi devos bridi vian naturan 
impulson. 


—Konsentite —respondis Sancho— kaj tian regulon mi 
observos tiel rigore kiel feston dimanĉan. 


Ĉe tio aperis sur la vojo du monaĥoj de la ordeno de Sankta 
Benedikto rajdantaj sur du muloj grandaj kiel dromedaroj. La 
monaĥoj portis maskojn kontraŭ la polvo kaj ombrelojn, kaj 
ilin sekvis kaleŝo kun kvar aŭ kvin akompanantaj rajdistoj 
kaj du mulistoj piede. 


En la kaleŝo sidis —tion oni poste sciis— vaska sinjorino kaj 
ŝi iris ale al Sevilla por kuniĝi kun sia edzo ŝiponta al Indioj 
por okupi tie tre gravan oficon. La monaĥoj veturis sur la 
sama vojo kiel la sinjorino, sed ne apartenis al ŝia grupo. 
Don Quijote, apenaŭ vidis ilin de fore, diris al sia ŝildisto 


—AŭŬ mi trompiĝas, aŭ ĉi tio estos la plej fama aventuro de 
ĉiuj tempoj, ĉar tie, en la figuroj nigraj, sendube sin maskas 


kelkaj sorĉistoj, kaj ili portas en la kaleŝo forkaptitan 
princinon. Do necesas, ke mi riparu tian krimon per mia tuta 
forto. 


—Ĉi tio rezultos pli mave ol la afero de la vento-muelejoj — 
diris Sancho—. Observu, sinjoro, ke tie iras du monaĥoj de 
Sankta Benedikto, kaj ke en la kaleŝo certe sidas simplaj 
veturantoj. Pensu bone kion vi faras. Ne lasu, ke la diablo vin 
trompu. 


—Mi jam diris al vi, Sancho —respondis don Quijote—, ke 
rilate aventurojn vi scias apenaŭ ion. Nun, vidu, ke mi 
pravas. 


Tion dirinte li antaŭiĝis kaj haltis meze de la vojo irata de la 
monahoj. Kiam don Quijote pensis, ke ili jam proksimiĝis 
sufiĉe kaj povas aŭdi lin, li diris laŭte: 


—Monstra kaj demona gento, tuj liberigu la noblajn 
princinojn, kiujn vi perforte tenas en la kaleŝo, aŭ preparu 
ricevi tujan morton kiel justan punon al viaj nigraj faroj. 


La monaĥoj bridis la mulojn, kaj, mirante je la figuro de don 
Quijote kaj je ties vortoj, respondis: 


— Sinjoro kavaliro, ni estas nek monstraj, nek demonaj, sed 
du religiuloj de Sankta Benedikto. Ni iras nian propran vojon 
kaj ne scias, ĉu en la kaleŝo veturas princinoj perforte aŭ ne 
perforte. 


—Min ne tuŝas viaj afablaĉaj vortoj, ĉar mi tre bone konas 
vin, trompa kanajlaro —respondis don Quijote kaj senplie 
spronis la ĉevalon, celis per la lanco kaj tiel energie kaj 
kolere impetis kontraŭ la pli antaŭan monaĥon, ke se tiu ne 
estus sin faliginta de la mulo, don Quijote elĵetus lin grave 
vundita aŭ eĉ morta sur la grundon. La alia religiulo, vidante 
kian trakton ricevas lia kompano, spronegis sian kastel- 


grandan mulon kaj sin forpafis tra la kampoj pli rapide ol la 
vento. 


Kiam Sancho Panza vidis kuŝi la monaĥon, li desaltis de la 
azeno, sin ĵetis al li kaj komencis detiri de li la frokon. Ĉe tio 
alvenis du servistoj de la monaĥoj kaj demandis al Sancho, 
kial li senvestigas la religiulon. Li respondis, ke la froko leĝe 
apartenas al li, kiel predo el la batalo, kiun lia sinjoro don 
Quijote ĵus gajnis. La servistoj, kiuj ne toleris ŝercojn, nek 
volis scii pri predoj aŭ bataloj, vidante ke don Quijote deviis 
de tie kaj parolas kun la veturantinoj sidantaj en la kaleŝo, 
alsaltis kontraŭ Sanchon, renversis lin sur la grundon kaj tiel 
tradraŝis kaj kalcitris lin, ke ili fine lasis lin senkonscia kaj 
senspira. 


Tiam la monaĥo, timigite, tremante, kun krete pala vizaĝo, 
plej haste saltis sur la mulon kaj, tuj kiam li vidis sin sur ĝi, 
spronis ale al sia kompano, kiu je sufiĉe longa distanco 
atendis la finon de tiel konsterna sceno. Sed ili sentis nenian 
deziron ĉeesti tra la tuta aventuro, do daŭrigis sian vojon 
farante al si pli da kruco-signoj, ol se ili portus surdorse la 
diablon mem. 


Kiel dirite, don Quijote parolis kun la sinjorino sidanta en la 
kaleŝo, kaj diris: 


—Belega sinjorino, jam vi povas agi libere, ĉar la orgojlo de 
viaj kaptintoj kuŝas sur la polvo. Kaj, por ke vin ne suferigu 
tio, ke vi ne konas la nomon de via savinto, sciu, ke mi 
nomiĝas don Quijote de La Mancha, vaganta kavaliro, 
aventuristo kaj sklavo de la senkompare bela sinjorino 
Dulcinea de El Toboso. Kaj kiel pagon de la bonfaro, kiun vi 
ĵus ricevis de mi, mi volas nur, ke vi iru al El Toboso, kaj ke vi 
prezentu vin je mia nomo antaŭ Dulcinea, por diri al ŝi, kion 
mi plenumis por liberigi vin. 


Ĉion ĉi aŭskultis unu el la eskortistoj de la kaleŝo. Li, kiu 
estis vasko, vidante ke don Quijote ne lasas pasi la kaleŝon, 
kaj ke li volas, ke ĝi turniĝu kaj iru al El Toboso, proksimiĝis 
al nia hidalgo, prenis lin je la lanco kaj diris en fuŝa kastilia 
lingvo, kaj eĉ en pli fuŝa vaska: 


— ru, sinjoro, prenu vin diablo. Kiel Dio kreis min, ke vi lasas 
kaleŝon, se morti ne kiel vaska mi! 


Don Quijote tre bone lin komprenis kaj flegme respondis: 


—Se vi estus kavaliro, mi jam punus vian stulton kaj 
insolenton, sklavo. 


—Mi ne kavaliro? —respondis la vasko—. Kristane ĵuras Dion, 
vi mensoga. Lancon ĵeti, glavon tiri, baldaŭ porti en akvon 
katon;[61] vasko tere, kavaliro mare, je la diablo, kavaliro, 
jes, kaj mensoga vi, se malon diri. 


—Nun ni vidos, don Agrejes[62] —respondis don Quijote kaj, 
ĵetinte teren la lancon, eltiris la glavon, surbrakigis la ŝildon 
kaj impetis kontraŭ la vaskon kun la intenco preni de li la 
vivon. Kiam la vasko vidis lin veni, li eble deziris desalti de la 
mulo, ĉar ĝi estis aĉa lu-besto kaj sekve nefidinda, sed li 
havis tempon nur por eltiri sian glavon; bonŝance li troviĝis 
apud la kaleŝo, de kie li prenis kapkusenon por uzi ĝin kiel 
ŝildon. Kaj tuj poste ili sin ĵetis unu al la alia, kvazaŭ du 
ĝismortaj malamikoj. 


La aliaj homoj volis ilin pacigi, sed vane, ĉar la vasko diris en 
sia fuŝa lingvaĵo, ke, se oni ne lasus lin fini la duelon, li mem 
mortigus sian mastrinon kaj ĉiujn, kiuj provus lin reteni. 


Konsternita kaj timoplena ĉe tia spektaklo, la sinjorino 
sidanta en la kaleŝo ordonis la koĉeron devii iom de tie, kaj 
observis de fore la senkompatan duelon, en kies irado la 
vasko donis tiel fortan hakon sur la ŝultron de don Quijote, 


super ties ŝildo, ke, se la kiraso ne estus lin ŝirminta, la 
klingo lin tranĉus ĝistalie. 


Don Quijote sentis la pezon de tiel terura hako kaj diris 
laŭtege: 


—Ho sinjorino de mia koro, Dulcinea, floro de belo! Helpu ĉi 
kavaliron vian, kiu, por servi al via granda boneco, troviĝas 
en ĉi grandega danĝero! 


Diri tion, levi la glavon, sin ŝirmi per la ŝildo kaj impete ataki 
la vaskon okazis en la sama momento, ĉar riskante ĉion li 
pensis meti finon al la duelo per unu sola bato. 


La vasko, vidante lin veni, juĝis pro lia impeto lian kuraĝon 
kaj decidis fari same kiel don Quijote, t.e. bone sin ŝirmi per 
la kapkuseno, vidinte, ke li povas neniel alflanki la mulon, 
senspertan en tiaj ludoj kaj tiel lacan, ke ĝi ne kapablas fari 
eĉ unu paŝon. 


Kiel dirite, don Quijote impetis kun la glavo en alto kontraŭ 
la singardan vaskon, intencante trahaki lin en du pecojn, kaj 
la vasko lin atendis ankaŭ kun la glavo levita, dum li ŝirmis 
sin per la kuseno. La ĉeestantoj, teruritaj, angore atendis la 
sekvon de la batoj, per kiuj la duelantoj minacis unu la alian. 
En la kaleŝo la damo kaj ŝiaj servistinoj promesis mil votojn 
kaj oferojn al ĉiuj sanktuloj kaj sanktejoj de Hispanujo, por 
ke Dio savu ilin kaj ties eskortiston de tiel granda danĝero. 


Bedaŭrinde, ĝuste en ĉi suspensa momento, la aŭtoro de ĉi 
historio interrompis la priskribon de la duelo kaj ekskuzis 
sin, dirante, ke li trovis nenian alian skribaĵon pri la ceteraj 
faroj de don Quijote. Tamen la dua aŭtoro de ĉi verko ne 
povis akcepti la ideon, ke tiel kurioza historio kuŝis en la 
brakoj de la forgeso, nek tion, ke la klerulo de La Mancha ne 
havis la sufiĉan sciamon por ne konservi en siaj arĥivoj kaj 
registroj kelkajn paperojn pri tiel fama kavaliro. Puŝite de tiel 


firma konvinko, li ne desperis trovi la ceteron de ĉi agrabla 
historio, kaj dank' al la favoro de la ĉielo, li ĝin trovis kaj 
rakontas ĝin en la sekvanta parto. 


Ĉapitro 9 


Kie oni metas finon al la superba batalo inter la brava vasko 
kaj la kuraĝa manĉano[63] 


En la unua parto de ĉi historio ni lasis la sentiman vaskon 
kaj la faman don Quijote kun la nudaj glavoj levitaj kaj 
pretaj doni du batojn tiel ferocajn, ke, se ili trafus unu la 
alian, la duelantoj fendiĝus de supre suben kaj splitiĝus kiel 
granatoj. En tiu streĉa momento ĉi plezuriga historio ĉesis 
kaj restis kripla tial, ke ĝia aŭtoro ne sciigis nin, kie serĉi la 
mankantan parton. Tio kaŭzis al mi grandan ĉagrenon, ĉar la 
ĝuo legi la unuajn paĝojn turniĝis en enuon, kiam mi pensis, 
ke mi apenaŭ havas ŝancon trovi la ceteran kaj pli grandan 
parton de tiel franda rakonto. Ŝajnis al mi neebla kaj 
kontraŭa al ĉiu bona kutimo, ke al tiel brava kavaliro mankus 
klerulo preta verki pri liaj senegalaj faroj, des pli, ke ĉiuj 
vagantaj kavaliroj, irantaj —laŭ la diro de la homoj— al siaj 
aventuroj, facile disponis la servojn de unu aŬ du kleruloj, 
kiuj rakontis ne nur iliajn farojn sed ankaŭ iliajn plej 
bagatelajn pensojn kaj sensignifajn paŝojn, kiel ajn kaŝitajn. 


Ne eblis do, ke tiel bona kavaliro estus senfortuna ĝis la 
ekstremo malhavi kion abunde posedis Platir kaj aliaj similaj. 
Sekve de tio, mi ne povis allasi al mi la ideon, ke tiel brava 
historio estus nur stumpa kaj sen finiĝo, kaj mi ĵetis la 
kulpon pri ĝia nekompleteco sur la malignan tempon, kiu 
ĉion devoras kaj konsumas, kaj kiu sendube detruis aŭ 
forperdis la ceteron de la rakonto. 


Aliflanke mi pensis, ke, tial ke inter la libroj de don Quijote 
troviĝis kelkaj modernaj, kiaj Sintrompoj de la ĵaluzo kaj 
Nimfoj kaj paŝtistoj de Henares, ankaŭ lia historio devus esti 
moderna, kaj, se ne en skriba formo, ĝi eble sidus ankoraŭ 
en la memoro de la homoj de lia vilaĝo kaj de la vilaĝoj 


najbaraj. Tia penso agitis min kaj instigis en mi la deziron 
koni ĝisfunde la vivon kaj miraklojn de nia fama hispano, 
lumo kaj spegulo de la kavaliroj de La Mancha, kaj la unua 
sin donanta en nia epoko kaj en ĉi mizera tempo al la zorgoj 
kaj klopodoj de la kavalirismo: ripari ofendojn, helpi 
vidvinojn, kaj protekti pucelojn similajn al kiuj, virgaj de la 
kapo ĝis la piedoj, vagabondis kun vipo kaj surĉevale, de 
monto al monto kaj de valo al valo. Tielaj puceloj ekzistis en 
la pasinta tempo, neniam dormis subtegmente kaj ordinare 
mortis okdekjaraj kaj kuŝis en la tombo tiel kompletaj kiel 
iliaj propraj patrinoj, escepte se antaŭe ne defloris ilin 
fripono, aŭ kruda kampulo aŭ monstra giganto. 


Pro tia motivo kaj pro multaj aliaj, nia brava don Quijote 
meritas konstantan kaj altan laŭdon, kaj eĉ al mi oni ne 
devas ĝin rifuzi pro la diligento kaj fervoro uzataj en la 
serĉado de ĉi agrabla historio. Tamen mi bone scias, ke sen 
la helpo de la ĉielo, de la hazardo kaj de la fortuno, mankus 
en la mondo la distro kaj plezuro, kiujn la atentaj legantoj 
povos ĝui dum preskaŭ du horoj.[64] La eltrovo okazis jene: 


Foje, kiam mi troviĝis en la strato Alcana, en Toledo, iu 
knabo venis vendi iom da kajeroj kaj oldaj paperoj al silkisto. 
Ĉar mi amas ĉion legi, ĝis la ekstremo pluki tiucele ajnan 
paperaĉon de sur la grundo, mia natura inklino igis min peti 
de la knabo unu el la kajeroj, kaj mi rimarkis ĝin skribita per 
arabaj literoj. Mi bone konas ilin sed ne scias ilin interpreti, 
do ĉirkaŭrigardis, ĉu tie staras mudeharo, kiu volus ĝin legi; 
ne estis malfacile renkonti unu tian, ĉar tie troveblas 
interpretistoj eĉ de pli bona kaj antikva lingvo.[65] Dirante 
al li kion mi deziras, mi enmanigis al li la kajeron, li apertis 
ĝin ĉe la mezo, kaj, leginte iom, komencis ridi. Mi demandis 
al li, kial li ridas, kaj li respondis, ke kaŭze de noto skribita 
ĉe la marĝeno. Mi petis lin traduki ĝin, kaj plu ridante, li 
diris: 


—Jen la noto: «Ĉi Dulcinea de El Toboso, tiel ofte menciita en 
la rakonto, laŭdire havis por la salado de porka viando pli 
lertan manon ol la ceteraj virinoj de La Mancha». 


Kiam mi aŭdis lin diri «Dulcinea de El Toboso», min frapis 
granda surprizo kaj miro, ĉar mi tuj imagis, ke sendube la 
kajeroj enhavas la historion de don Quijote. Pelate de tia 
penso, mi instigis lin legi la titolon, kaj li tion faris, rapide 
turnante la araban en la kastilian kaj dirante: «Historio de 
don Quijote de La Mancha, verkita de Cide Hamete 
Benengeli, araba historiisto». Mi bezonis grandan sinregon 
por kaŝi mian kontenton ĉe la aŭdo de la titolo, kaj 
antaŭante al la silkisto, mi aĉetis de la knabo la tuton da 
paperoj kaj kajeroj por duono de realo, kvankam, se li havus 
lan sagacon kaj scius, kiom multe mi ilin deziris, li povus 
peti de mi, kaj facile ricevi, pli ol ses realojn. 


Poste mi iris kun la mudeharo en la klostron de la katedralo 
kaj petis lin traduki la kajerojn pri don Quijote en la kastilian 
sen aldoni kaj sen ellasi ion. Mi diris, ke mi pagus kiom ajn li 
volus por sia laboro, li kontentiĝis per kvindek funtoj da 
sekaj vinberoj kaj tri buŝeloj da tritiko kaj promesis fari la 
tradukon fidele kaj en eta tempo. Sed, por pli faciligi la 
aferon kaj por ne lasi de sub la mano tiel bonan eltrovaĵon, 
mi prenis lin al mia hejmo, kie, ĝis iom pli ol ses semajnoj li 
tradukis la historion ĝuste tia, kia ĝi aperas ĉi tie. 


En la unua kajero sidis tre fidela desegno de la duelo inter 
don Quijote kaj la vasko, kaj la du kontraŭuloj vidiĝis en la 
sama pozo, kian la historio rakontas: unu, ŝirmata de la 
ŝildo; la alia, de la kuseno; ambaŭ, kun la glavoj levitaj, kaj 
la mulo tiel nature pentrita, ke eĉ de unu mejlo fore oni 
rimarkus ĝian aspekton de lu-besto. 


Ĉe la piedo de la vasko legiĝis «Don Sancho de Azpeitia», 
sendube lia nomo. Kaj ĉe la piedo de Rocinante: «Don 


Quijote». La ĉevalo estis mirinde portretita: tiel osta kaj 
konsumita, tiel profunde ftiza, kun tiel akra spino, ke tre 
klare evidentiĝis, kial oni donis al ĝi la ĝustan kaj justan 
nomon Rocinante. Apud ĝi staris Sancho Panza tenante sian 
azenon per la kondukiloj, kaj ĉe liaj piedoj legiĝis: «Sancho 
Zancas». Laŭ la desegno li havis la ventron vasta, la korpon 
kompakta kaj la gambojn longaj, kaj, sendube, de tio venis, 
ke oni nomis lin Panza kaj Zanca,[66] ĉar per tiaj nomoj 
mencias lin la historio. Pluraj aliaj detaloj apenaŭ notindaj 
videblis en la desegno, sed ili neniel koncernas Ĉi veran 
historion; cetere ĉiuj historioj, se veraj, estas bonaj. 


Oni tamen povus obĵeti rilate la verecon de ĉi rakonto, ke ĝia 
aŭtoro apartenas al la araba gento, kaj ke la araboj havas tre 
mensogeman naturon. Tamen mi pensas, ke, pro tio, ke ili 
tiel malamikas al ni, li certe estis pli ver-ŝpara ol ver-abunda. 
Efektive en okazoj kiam li devus speciale skribi laŭdojn pri 
tiel brava kavaliro, ŝajnas, ke li ilin intence prisilentis. Tiel 
agi montras nur malicon, ĉar la historiisto nepre devas verki 
precize, laŭvere kaj senpartie, sen ke la intereso, la timo, la 
rankoro aŭ la pasio deviu lin de la vojo de la vero, kies 
patrino, la historio, rivalas al la tempo, gardas la grandajn 
farojn, atestas la paseon, donas ekzemplon kaj lecionon al la 
nuno kaj signas averton al la futuro. Mi tute certas, ke en ĉi 
rakonto oni trovos ĉion, kion oni povus deziri, kaj, ke, se io 
bona mankas en ĝi, pri tio sendube kulpas ties hunde fava 
aŭtoro, ne ĝia temo. Finfine jen kiel, laŭ la traduko, 
komenciĝas la dua parto: 


Kun la akraj glavoj levitaj la du kuraĝaj kaj furiozaj duelantoj 
aspektis tiel brave, ke ili Ŝajnis minaci ĉielon, teron kaj 
inferon. 


La kolera vasko ellasis la unua la baton kun tiel forta kaj 
rabia impulso, ke se la glavo ne estus iom deviinta sin dum 
sia iro, tiu sola bato sufiĉus por meti finon al tiel senindulga 


duelo kaj al la aventuroj de nia kavaliro. Sed la fortuno, kiu 
rezervis lin por pli altaj faroj, tiel deturnis la glavon de lia 
oponanto, ke, kvankam ĝi trafis la livan ŝultron de don 
Quijote, ĝi faris la solan difekton frakasi la armaĵon de tiu 
flanko kaj samtempe detranĉi per la sama hako grandan 
parton de la kasko kaj duonon de la orelo. Ĉio ĉi renversiĝis 
teren kiel terura rubo, lasante lin en tre delikata situacio. 


Ho, granda Dio! Kiel oni povus ĝuste priskribi la rabion de 
nia manĉano, kiam li sin vidis en tia stato? Mi diru nur, ke li 
starigis sin denove sur la piedingoj, pli forte premis la glavon 
per la du manoj, kaj kun tiela kolero li ĝin impulsis kontraŭ 
la vaskon, ke li plene trafis lin sur la kapon, kaj malgraŭ la 
ŝirmo, ne tre efektiva, de la kuseno, la vasko komencis sangi 
per la nazo, la buŝo kaj la oreloj ŝanceliĝante sur la selo, de 
kie li ne deglitis suben, ĉar li ĉirkaŭprenis la kolon de la 
mulo. Tamen li fine perdis la piedingojn, levis la korpon, kaj 
la mulo, ankoraŭ terurita de la potenco de la hako, komencis 
galopi tra la kampo kaj post kelkaj saltaĵoj alĵetis sian 
mastron sur la grundon. 


Don Quijote rigardis ĉion Ĉi kun granda flegmo, kaj, vidinte 
la vaskon fali, deseliĝis, tre rapide proksimiĝis al li, metis al 
li super la okuloj la pinton de la glavo kaj ordonis lin 
kapitulaci, alie li detranĉus de li la kapon. La vasko kuŝis tiel 
komociita, ke li ne povis respondi eĉ unu vorton, kaj 
sendube pli grava mavo trafus lin, pro la blinda kolero de 
don Quijote, se la virinoj de la kaleŝo, ĝis tiam spektantaj 
kun timego la duelon, ne estus irintaj peti foje kaj refoje de 
lia granda bono kaj favoro ŝpari la vivon de la eskortisto. Ĉe 
tio don Quijote respondis kun solena kaj fiera tono: 


—Plej volonte kaj plezure mi plenumos vian peton, belegaj 
sinjorinoj, sed nur kondiĉe ke ĉi kavaliro promesu iri al El 
Toboso kaj sin prezenti je mia nomo antaŭ la senkompara 
doĥa Dulcinea, ke ŝi disponu pri li laŭ sia volo. 


La timoplenaj kaj konsternitaj damoj, sen konsideri, kion don 
Quijote postulis, kaj sen demandi, kiu estas Dulcinea, 
promesis, ke la eskortisto obeos ĉiun ordonon lian. 


—Mi fidas je via vorto, kaj ne faros al li novan difekton, 
kvankam li tre meritas ĝin —respondis don Quijote. 


Ĉapitro 10 


Pri agrabla babilado inter don Quijote kaj lia ŝildisto Sancho 
Panza 


Intertempe Sancho Panza, iom mistraktita de la servistoj de 
la monaĥoj, stariĝis kaj spektis la duelon de sia sinjoro don 
Quijote, kore preĝante al Dio, ke Li bonvolu doni la venkon al 
lia Mastro, kaj ke ĉi lasta, per sia triumfo, gajnu ian insulon 
kaj, kiel promesite, nomu lin ĝia gubernatoro. Vidinte do la 
finiĝon de la duelo kaj tion, ke lia mastro tuj sursaltos 
denove sur Rocinante, Sancho rapidis teni lian piedingon, 
kaj, antaŭ ol don Quijote surseliĝis, genuiĝis antaŭ li, prenis 
lian manon, kisis ĝin kaj diris: 


—Bonvolu via moŝto, sinjoro don Quijote, fari min 
gubernatoro de la insulo, kiun vi ĵus gajnis per ĉi granda 
duelo. Kiom ajn vasta estas la insulo, mi sentas min sufiĉe 
forta regi ĝin tiel bone, kiel la plej kompetenta gubernatoro 
de insuloj de ĉi mondo. 


— Frato Sancho —respondis don Quijote— konsideru, ke ĉi 
aventuro kaj aliaj de simila speco estas, ne aventuroj de 
insuloj, sed de vojoj, kaj el ili oni gajnas nur rompon de la 
kapo aŭ perdon de orelo. Tamen okazas aventuroj tielaj, ke 
dank' al ili mi povos fari vin, ne nur gubernatoro, sed io 
ankoraŭ pli grava. Dume, paciencu. 


Sancho varme lin dankis kaj, denove kisinte al li la manon 
kaj la randon de la kuto, helpis lin surseliĝi. Poste la ŝildisto 
sursaltis la azenon kaj ekiris post sia mastro, kiu, sen paroli 
plu kun la kaleŝulinoj kaj eĉ sen adiaŭi ilin, per vigla troto 
rajdis en proksiman boskon. Sancho sekvis lin per la pleja 
rapido de sia azeno, sed Rocinante marŝis tiel longapaŝe, ke 
la ŝildisto, vidante sin ĉiufoje pli dista, devis krii al sia 


mastro, ke li haltu kaj atendu. Don Quijote tion faris, 
bridante la ĉevalon. Fine la laca Sancho alvenis kaj diris: 


—Mi pensas, sinjoro, ke konvenus al ni serĉi la protekton de 

preĝejo, ĉar vi lasis en tiel mizera stato vian kontraŭulon, ke 
sendube oni denuncos la aferon al la Santa Hermandad,[67] 
kaj oni povus aresti nin. Kaj, je Dio, se oni enkarcerigus nin, 

ni ŝvitus per sango antaŭ ol retrovi la liberon. 


—Silentu! —respondis don Quijote—. Ĉu iam vi vidis aŭ 
legis, ke vaganta kavaliro respondus pri siaj agoj antaŭ la 
justico, kiom ajn estis la nombro de liaj homicidoj?[68] 


—Mi preferas ignori omecillos[69] —diris Sancho—. Kontraŭ 
neniu mi sentis ilin. Sed mi ne ignoras, ke la duelantoj estas 
koncerno de la Santa Hermandad. Cio alia ne gravas. 


—Nu, ne zorgu, amiko —respondis don Quijote—. Mi 
elprenus vin el la manoj de la ĥaldeoj,[70] des pli el tiuj de 
la Hermandad. Sed diru, ĉu vi vidis iam sur la tuta tero 
kavaliron pli bravan ol mi? Ĉu vi legis en la historio pri alia 
homo pli kuraĝa por ataki, pli hardita por elteni, pli lerta por 
vundi kaj pli ruza por renversi? 


—Verdire, eĉ ne unu historion mi legis, ĉar mi scias nek legi, 
nek skribi, sed mi certas, ke en mia tuta vivo mi ne servis 
mastron tiel aŭdacan kiel via moŝto. Kaj Dio volu, ke tian 
aŭdacon ni ne pagu, kie mi diris. Sed mi petas vian moŝton, 
bonvolu kuraci vin, el la orelo fluas multa sango. En la 
dusako mi portas ĉarpion kaj iom da blanka ungvento. 


—Tio tute ne necesus —respondis don Quijote— se mi estus 
farinta fiolon da balzamo de Fierabras, kies unu sola guto 
ŝparas tempon kaj kuracilojn. 


—Pri kia fiolo kaj pri kia balzamo temas? —demandis 
Sancho. 


—Dank' al la balzamo, kies recepton mi tenas en la memoro, 
oni ne devas timi pereigajn vundojn, eĉ ne la morton mem. 
Mi faros iom da balzamo, transdonos ĝin al vi, kaj se vi 
vidus, ke en batalo oni trahakas min ĉe la mezo de la korpo 
—kio ofte okazas al la kavaliroj—, vi devus fari nur tion: 
preni la parton de la korpo falintan al la grundo kaj tre 
delikate, sen doni tempon al la sango frostiĝi, alpremi ĝin al 
la alia duono restinta sur la selo, zorgante, ke la du partoj 
juntiĝu plej ekzakte. Poste vi donus al mi du glutojn de la 
balzamo kaj vidus min denove sana kiel pomo. 


—Se tiel —diris Sancho—, jam de nun mi rezignas la 
regadon de la promesita insulo, kaj kiel pagon de miaj 
multaj kaj bonaj servoj mi volas nur, ke via moŝto donu al mi 
la recepton de tiel mirinda likvoro, ĉar mi pensas, ke ĉiu 
unco da ĝi valoras, kie ajn, almenaŭ du realojn, kaj mi 
bezonas ne pli por honeste kaj ripoze vivi. Sed mi volus scii, 
ĉu fari ĝin kostas multe. 


—Per ne pli ol tri realoj oni povas fari dek du pindojn. 


—Je Dio! Kion do atendas via moŝto, ke vi ne faras ĝin, ke mi 
lernu? 


— Silentu, amiko —respondis don Quijote—. Mi rezervas por 
vi pli grandajn sekretojn kaj eĉ pli grandajn rekompencojn. 
Sed nune mi flegu min, ĉar la orelo doloras min, pli ol mi 
volus. 


Sancho elprenis el la dusako ĉarpion kaj ungventon. Sed 
kiam don Quijote rimarkis sian kaskon frakasita, li preskaŭ 
perdis la kapon kaj, metante la manon sur la glavon kaj 
levante la rigardon al la ĉielo, diris: 


—Mi ĵuras je la Kreinto de ĉiuj aĵoj, kaj je la kvar sanktaj 
evangelioj en ties tuto, vivi la saman vivon, kiun la granda 
markizo de Mantua trudis al si, kiam li ĵuris venĝi la morton 


de sia nevo Valdovinos, t.e. ne manĝi el surtabla pano nek 
kuŝi kun la edzino, aparte de aliaj aferoj, kiujn mi forgesis, 
sed al kiuj mi same devontigas min, ĝis mi plene venĝos min 
kontraŭ la persono farinta al mi ĉi ruinon. 


—Konsideru via moŝto, sinjoro don Quijote, ke se la kavaliro 

plenumis vian ordonon prezentiĝi antaŭ doĥa Dulcinea de El 
Toboso, li kvitiĝis; kaj li ne meritas alian punon, se li ne faris 
novan delikton. 


—Vi parolis trafe kaj saĝe —respondis don Quijote—, do mi 
nuligas la ĵuron rilate la novan venĝon kontraŭ li, sed reĵuras 
kaj konfirmas, ke mi vivos la vivon menciitan, ĝis mi perforte 
prenos de kavaliro alian kaskon tiel bonan. Kaj kredu, mia 
ĵuro ne estos nura ŝaŭmo kaj fumo. Ekzistas la imitenda 
precedenco, ke tio sama okazis punkton post punkto rilate la 
helmon de Mambrino, kiu helmo tiel kare kostis al 
Sacripante. 


— Prefere sendu tiajn ĵurojn al la diablo, sinjoro, ĉar ili 
difektas la sanon kaj damaĝas la konsciencon. Kion fari do, 
se ni ne renkontos dum longa tempo unu homon kun kasko? 
Ĉu observi la ĵuron, kaj ĝene kaj komfortomanke dormi 
vestita, ne kuŝi en loĝata loko kaj fari la aliajn mil pent- 
oferojn de la olda kaj freneza markizo de Mantua, kies ĵuron 
vi volas nun revalidigi? Konsideru via moŝto, ke sur Ĉi vojo 
ordinare iras, ne armitaj kavaliroj, sed mulistoj kaj ĉaristoj, 
kaj aparte de tio, ke ili ne portas helmon, eble ili eĉ ne aŭdis 
tian vorton en sia tuta vivo. 


—Vi ne pravas ĉe tio —diris don Quijote—, ĉar, antaŭ ol 
pasos du horoj, vidiĝos sur ĉi vojoj pli da kavaliroj, ol da ili 
sieĝis la kastelon Albraca por kapti la belan Angelica. 


—Nu bone, estu tiel, kaj Dio volu, ke ni sukcesu, kaj ke 
baldaŭ alvenu la momento gajni la insulon, kiu tiel kare 


kostas al mi. Poste mi mortus kontenta. 


—Mi jam diris, ke vi ne devas zorgi pri tio, Sancho, ĉar, 
manke de insulo, la regno de Danujo aŭ de Sobradisa 
konformus al vi kiel ringo al fingro, kaj eĉ pli plezurigus vin 
pro tio, ke ili situas sur firma tero. Tio okazos siatempe, sed 
nun prefere rigardu, Ĉu vi havas en la dusako ion por manĝi. 
Ni devas baldaŭ serĉi kastelon, kie tranokti kaj fari la 
balzamon, ĉar, je Dio, la orelo tre doloras min. 


—Mi havas unu cepon, unu pecon de fromaĝo kaj kelke da 
pankrustoj —diris Sancho— Ne tre valora viktualio por tiel 
brava kavaliro kiel via moŝto. 


— Tre falsan opinion vi havas! Sciu, Sancho, ke la vagantaj 
kavaliroj rigardas afero de honoro fasti unu tutan monaton 
kaj, kiam ili manĝas, nutri sin perio ajn ĉe-mane. Vi bone 
komprenus ĉion ĉi, se vi estus leginta tiom da historioj kiel 
mi. En ties paĝoj mi ne trovis, ke la kavaliroj manĝis, escepte 
en okazaj kaj pompaj festenoj aranĝitaj honore al ili. La 
ceterajn tagojn ili nutris sin per floroj de la kampoj. 
Kompreneble ili ne povis vivi sen manĝi kaj sen kontentigi la 
aliajn naturajn bezonojn, ĉar ili estis homoj kiel ni, sed oni 
devas konsideri ankaŭ, ke ili pasigis la pliparton de sia vivo 
en boskoj kaj dezertoj kaj sen kuiristo, do ilia ordinara 
manĝo certe konsistis el simpla viktualio, kiel tio, kion vi ĵus 
proponis al mi. Tiel, do, amiko Sancho, kio min plezurigas ne 
devas vin aflikti, kaj bonvolu ne refari la mondon nova, nek 
elsvingi la vagantan kavalirismon el ties ĉarniroj. 


—Pardonu via moŝto —diris Sancho—. Kiel dirite, mi scias 
nek legi nek skribi, do mi ne konas la regulojn de la kavalira 
profesio, sed de nun mi provizos la dusakon per diversaj 
specoj de sekaj fruktoj por via moŝto, ĉar vi estas kavaliro, 
kaj por mi, ĉar mi ne estas kavaliro, rezervos ion kun pli da 
substanco kaj da kortobirda viando. 


—Mi diris —respondis don Quijote—, ne ke la vagantaj 
kavaliroj nepre devas manĝi nur fruktojn, kiajn vi menciis, 
sed ke ilia ordinara manĝo certe konsistis el fruktoj kaj el 
kelkaj herboj troveblaj en la kamparo, konataj de ili kaj 
ankaŭ de mi. 


—Bone, se oni konas la herbojn, ĉar mi komencas suspekti, 
ke iam necesos profiti tielan scion. 


Ĉe tio Sancho elprenis el la dusako kion li menciis, kaj 
ambaŭ manĝis en amika konkordo. Dezirante serĉi 
tranoktejon, ili baldaŭ finis sian mizeran kaj sekan manĝon, 
sursaltis la rajd-bestojn kaj ilin akcelis, intencante alveni, 
antaŭ la noktiĝo, al iu vilaĝo. Sed apud kelkaj kabanoj de 
kapro-paŝtistoj ili perdis la sunon kaj la esperon trafi kion ili 
deziris, do ili decidis tie tranokti. Kiom Sancho bedaŭris, ke li 
ne alvenis al vilaĝo, tiom ĝojis don Quijote, ke li dormos sub 
la libera ĉielo. Ĉar ŝajnis al li, ke tiaj okazoj donas al li la 
ŝancon pruvi sin inda je sia kavalireco. 


Ĉapitro 11 
Pri tio kio okazis inter don Quijote kaj kelkaj kapro-paŝtistoj 


La kapro-paŝtistoj varme akceptis la kavaliron, kaj Sancho, 
kondukinte la ĉevalon kaj la azenon al la loko, kiun li trovis 
plej konvena, lasis sin altiri al la odoro de kelkaj pecoj de 
kaprida viando bolantaj en kaldrono super fajro. Li volis 
rigardi, ĉu ili jam taŭgas por pasi de la kaldrono al la 
stomako, sed ne povis, ĉar la paŝtistoj apartigis la pecojn de 
la fajro, etendis sur la grundon kelkajn ŝafajn felojn, tien 
rapide pretigis sian rustikan manĝon kaj sincerkore invitis la 
kavaliron kaj la ŝildiston dividi kun ili ties porciojn. La ses 
paŝtistoj tie tranoktantaj ronde sidiĝis kaj senceremonie 
petis de don Quijote, ke li sidiĝu sur trogo, kiun ili renversis 
por li. Don Quijote tion faris kaj Sancho restis stare por 
plenigi al li la kornon servantan kiel pokalo. Lia mastro, 
vidante lin stari, diris: 


—Por ke vi vidu, Sancho, ke la vaganta kavalirismo havas 
multe da bono, kaj ke la apartenantoj al ajna branĉo ĝia 
povas rapide akiri la honoron kaj la estimon de la mondo, mi 
volas, ke vi sidiĝu miaflanke en la akompano de Ĉi bonaj 
homoj, ke vi okupu la saman nivelon de via mastro kaj 
natura sinjoro kaj ke vi manĝu kaj trinku el miaj telero kaj 
glaso, ĉar pri la vaganta kavalirismo oni povas diri, same kiel 
pri la amo oni diras: ke ĝi ĉion egaligas. 


—Mi tre dankas —respondis Sancho—, sed mi devas konfesi 
al via moŝto, ke, se mi havus abundan manĝon, mi plezure 
ĝin konsumus, tiel stare kaj solece, kiel side kaj apud 
imperiestro. Kaj, se diri la veron, nuraj pano kaj cepoj pli 
bongustas al mi en mia angulo, sen zorgoj pri ĉetablaj 
etiketoj kaj ceremonioj, ol la meleagro de aliaj lokoj, kie mi 
devus lante maĉi, ŝpare trinki, ofte viŝi al mi la buŝon, ne 


terni nek tusi, se mi tion dezirus, nek fari ĉion ceteran 
permesatan de la soleco kaj la libero. Tiel do, mia sinjoro, 
bonvolu anstataŭigi per alio pli profitodona kaj konvena la 
honoron, kiun via moŝto volas fari al mi asertante, ke, en mia 
ŝildista funkcio, mi estas membro de la vaganta kavalirismo. 
Mi tre dankas la honoron sed rezignas ĝin de nun ĝis la 
finiĝo de la mondo. 


— Malgraŭ ĉio, sidiĝu, ĉar Dio levas la humiliĝantan. 


Kaj preninte lin je la brako, don Quijote devigis lin sidiĝi 
apude. La paŝtistoj komprenis nenion el tia slango de 
ŝildistoj kaj migrantaj kavaliroj kaj limiĝis silente manĝi kaj 
rigardi siajn gastojn, kiuj kun granda senĝeno kaj apetito 
glutis pecojn de viando grandajn kiel la pugno. Kiam finiĝis 
la kapridaĵo, oni metis sur la felojn grandan kvanton da 
glanoj kaj la duonon de fromaĝo pli dura ol mortero. Dume la 
korno ne ripozis, ĉar ĝi ofte rondiris —jen plena, jen vaka— 
kiel trogo de norio, kaj baldaŭ elĉerpiĝis la enhavo de unu el 
la du videblaj felsakoj da vino. Ŝtopinte la stomakon, don 
Quijote prenis manplenon da glanoj kaj, rigardante ilin 
atente, eldiris la jenan paroladon: 


—Feliĉa la epoko kaj feliĉaj la tempoj, kiujn nomis oraj la 
antikvuloj, ne pro tio, ke la oro (alte estimata en nia fera 
epoko) estus facile akirebla, sed pro tio, ke la homoj tiamaj 
ne konis ankoraŭ la sencon de la vortoj «via» kaj «mia». En 
tiel glora epoko oni ĉion posedis komune kaj bezonis por 
manĝi nur levi la manon kaj preni de la branĉoj de fortikaj 
kaj prodigaj kverkoj ties dolĉan kaj maturan frukton. Klaraj 
fontoj provizis la homojn per abundego da akvo pura kaj 
delica. La diligentaj kaj saĝaj abeloj formis sian regnon en la 
fendoj de la rokoj kaj en la kavoj de la arboj kaj sen ia 
egoismo proponis al la unua alvenanto la riĉan rikolton de 
sia dolĉega laboro. La bravaj kork-arboj demetis pro nura 
ĝentilo sian larĝan kaj leĝeran ŝelon, kiun oni komencis uzi, 


defende kontraŭ la rigoroj de la ĉielo, por tegmenti la 
kabanojn konstruitajn sur krude ellaboritaj fostoj. Ĉie regis 
paco, ĉie amikeco, ĉie konkordo; la peza soko de la kurbaj 
plugiloj ne kuraĝis ankoraŭ fosi aŭ bori la kompateman 
internon de nia unua patrino, kies vasta kaj fekunda sino, sin 
apertis ĉie, sen ia perforto, por nutri, satigi kaj kontentigi 
sian idaron. La simplaj kaj belaj paŝtistinoj vagadis tiam kun 
liberaj haroj de valo al valo kaj de monto al monto, portante 
nur la vualon necesan por kovri kion la ĉasto volas kaj volis, 
ke oni kovru. Iliaj ornamoj ne similis al la nunaj garnoj, 
pompaj pro la purpuro de Tiro kaj pro la mult-maniere 
torturitaj silkoj. Kun nur kelkaj folioj de hedero kaj lapo 
interplektitaj la tiamaj paŝtistinoj certe vidiĝis tiel elegante 
tualetitaj kiel la aktualaj korteganinoj, kies rara kaj 
ekstravaganca modo fontas el la kapricemo de ilia pigra 
vivo. 


»Tiam oni konfesis sian amon same simple kaj sincere, kiel la 
koro ĝin sentis, kaj oni ne bezonis ĝin emfazi per artifikaj 
ĉirkaŭparoloj. Nek fraŭdo, nek trompo, nek malico ekzistis 
miksitaj kun vero kaj sincero. La justico sidis en siaj propraj 
limoj, kaj ne aŭdacis ĝeni aŭ ofendi ĝin la serĉantoj de 
favoroj kaj profitoj, dum en la nuna tempo ili ofte ĝin 
difektas, ĝenas kaj persekutas. La leĝo ne dependis ankoraŭ 
de la kapricaj interpretoj de la juĝistoj, ĉar tiam ne ekzistis 
procesoj nek juĝatoj. Kiel dirite, la puceloj kaj la ĉasto libere 
vagadis sen timi la sintrudon de amoremuloj kaj la atencojn 
de la lascivo; kaj, se la knabinoj perdis la virgecon, tio 
okazis, ĉar ili donis sin propravole kaj laŭ sia deziro. 


»Sed nun, en nia abomeninda epoko, la puceloj tute ne 
sekuras, eĉ se oni kaŝus kaj enfermus ilin en alia Kreta 
labirinto, ĉar tien, tra la fendoj de la muroj, aŭ tra la aero 
mem, enrompus en la koron de la junulinoj la pesto de la 
amo, kaj ilin koruptus malgraŭ ties enfermiteco. Tial ke kun 
la paso de la tempo kreskis la malico, fondiĝis la ordeno de 


la vagantaj kavaliroj por defendi pucelojn, protekti 
vidvinojn, kaj helpi orfojn kaj mizerulojn. Mi estas membro 
de la ordeno, fratoj paŝtistoj, kaj mi vin dankas, ĉar vi kore 
akceptis kaj regalis min kaj mian ŝildiston. Kvankam la 
natura leĝo devigas ĉiun homon amike trakti la vagantajn 
kavalirojn, tamen la fakto, ke vi akceptis kaj regalis nin sen 
koni tian devon, estas sufiĉa motivo por aprezi ankoraŭ pli 
varme vian bonvolon. 


Tiel longan kaj tute nenecesan oratoraĵon diris nia kavaliro, 
ĉar la glanoj igis lin memori la oran epokon, kaj li ekhavis la 
kapricon paroladi al la paŝtistoj, kiuj, sen respondi eĉ unu 
vorton, aŭskultis lin gape kaj mire. Siaflanke Sancho same 
silentis, sed ne ĉesis manĝi glanojn kaj ofte vizitis la duan 
felsakon, kiun oni antaŭe pendigis de kork-arbo, por ke la 
vino refreŝiĝu. La parolado de don Quijote daŭris pli ol la 
manĝo, sed, kiam tiu finiĝis, diris unu el la paŝtistoj: 


—Por ke via moŝto estu pli certa ankoraŭ, ke ni regalas vin 
plej bonvole, ni deziras doni al vi plezuron kaj kontenton per 
la kantoj de unu kompano nia baldaŭ alvenonta. Temas pri 
knabo tre inteligenta kaj profunde tuŝita de amo, kaj plie kaj 
ĉefe li scipovas legi kaj skribi kaj ludas belege la ribekon. 


Apenaŭ ĉesis paroli la paŝtisto, aŭdiĝis la sono de ribeko, kaj 
iom poste alvenis la ludanto, junulo proksimume 
dudekdujara kaj de tre agrabla aspekto. Liaj kompanoj 
demandis lin, ĉu li jam manĝis, la junulo jese respondis, kaj 
la paŝtisto unue parolinta diris: 


— Tiel do, Antonio, vi povus fari al ni la plezuron kanti ion, ke 
ĉi sinjoro gasto nia vidu, ke ankaŭ en montoj kaj arbaroj 
troviĝas muzikantoj. Mi jam parolis al li pri viaj kapabloj kaj 
deziras, ke vi montru kaj pruvu ilin veraj. Mi petas vin do 
sidiĝi kaj kanti la romancon pri viaj amoj, verkitan de via 
onklo la prebendulo kaj tiel multe ŝatatan en la vilaĝo. 


— Tre volonte —respondis la junulo. 


Kaj sen atendi, ke oni petu lin duan fojon, li sidiĝis sur la 
stumpo de kverka trunko, agordis la ribekon kaj komencis 
kanti ĉarme kaj gracie la jenan romancon: 


Jes, Olalla, mi tre scias, 

ke vi min profunde amas, 
kvankam vi ne montras tion 
eĉ per rigardet' afabla. 

Ke vi amas min, mi certas, 
ĉar, knabino, vi tre saĝas, 
kaj la saĝaj reciprokas 
amon veran kaj konstantan. 
Estas vere, ke, kelkfoje 

vi rivelas, ke vi havas 

koron duran kiel bronzo 

kaj granitan bruston blankan. 
Inter la riproĉoj, kiujn 

pro pudor” vi al mi faras, 
kredas mi distingi iel 

la esperon alvokanta. 

Al ĝi kroĉas sin persiste 
mia fido egalflama, 

kiun nek disdegn' etigas 
nek favoro igas granda. 

Se konsistas el ĝentilo 

tiu amo via, kara, 

vi ĝentilas tiel multe, 

ke mi sentas min amata. 
Kaj se oni devas peni 

por konkeri vin, Olalla, 

mi jam faris kelkajn penojn 
al vi eble ne malplaĉajn. 
Certe vi rimarkis iam, 

ĉar fojfoje ĝi okazas, 


ke mi portas dum la lundoj 
la kostumon pordimanĉan. 
Ĉar la amo kaj la garno 
iras sur la vojo sama, 
antaŭ vi mi volas ĉiam 
montri min alloge danda. 
En konkuro kun la kokoj, 
al vi kantis mi senlaca 

eĉ en la profunda nokto. 
Kaj pro vi, mi ne plu dancas. 
Pri la belo via multas 

miaj diroj veraj, laŭdaj. 
Sed pro ili kelkaj inoj 

min kritikas kaj kontraŭas. 
Ĉe Teresa mi vin laŭdis, 
tiam diris ŝi emfaza: 

«Vi ŝin kredas anĝelino, 
sed ŝi estas nur ĉimpanza, 
kaj nur helpe de la ŝminkoj 
kaj de la postiĉoj haraj 

eĉ Amoron mem ŝi trompas 
per aspekto tute falsa». 

Mi obĵetis, ŝi koleris, 

vokis ŝi la kuzon bravan. 
Li defiis min... Vi konas 

la eventon tiutagan. 

Mi vin amas purakore 

kun intenco plej morala. 
Mi sopiras vin laŭdece, 
konkubecon mi ne planas. 
L' Eklezio parojn ligas 

per ligilo silka, daŭra. 

Se vi iras sub la jugon, 

al la jugo mi min laĉas. 
Kaj se vi ne volas tion, 
ĵuras mi je ĉio sankta, 


ke nur por kapuceniĝi 
lasus mi ĉi monton aspran. 


Ĉi tie la junulo finis la romancon, kaj, kvankam don Quijote 
petis lin kanti ion plian, Sancho Panza oponis kaj, ĉar li 
preferis dormi ol aŭskulti kanzonojn, diris al sia mastro: 


—Pli konvenus, via moŝto, se vi serĉus lokon por dormi. Ĉi 
bonaj homoj laboras dum la tuta tago kaj ne povas permesi 
al si pasigi la nokton kantante. 


—Mi komprenas vin, Sancho —respondis don Quijote—. 
Evidentas, ke viaj vizitoj al la felsako postulas pli grandan 
kompenson da dormo ol da muziko. 


—Benata estu Dio, ni ĉiuj trovas la vinon bona —diris 
Sancho. 


—Mi ne neas tion —respondis don Quijote—. Aranĝu vin, kiel 
ajn vi volos, sed al la membroj de mia profesio decas la 
vigilo pli ol la dormo. Cetere, estus bone, se vi denove 
pansus al mi la orelon, ĉar ĝi doloras min pli ol necese. 


Sancho obeis, kaj unu paŝtisto, vidante la vundon, diris al 
don Quijote ne plu zorgi, ĉar li aplikos efikan rimedon, ke li 
baldaŭ resaniĝu. Li prenis kelkajn foliojn de rosmareno, 
maĉis ilin, miksis ilin kun iom da salo, aplikis ilin al la orelo, 
bandaĝis ĝin tre zorge kaj certigis lin, ke ne necesas alia 
kuracilo; kio efektive pruviĝis vera. 


Ĉapitro 12 


Pri tio, kion rakontis paŝtisto al la akompanantoj de don 
Quijote 


Ĉe tio venis unu el la junaj paŝtistoj komisiitaj alporti 
provizojn el la vilaĝo. 


—Ĉu vi ne scias kio okazas, kompanoj? —li diris. 
—Kiel ni scius? —respondis unu. 


—Sciu do —daŭrigis la junulo—, ke ĉi matene mortis la fama 
studento-paŝtisto Crisostomo, kaj oni diras, ke li mortis de 
amo al la diabla Marcela, la filino de Guillermo la riĉa, la 
knabino vaganta ĉi-ĉirkaŭe en paŝtista kostumo. 


—Ĉu? — demandis unu paŝtisto. 


—Efektive, pro Marcela —respondis la junulo—. Kaj, plej 
rimarkinde, li testamentis, ke oni enterigu lin en la kamparo, 
kvazaŭ li estus maŭro, ĉe la piedo de la fonto-roko, apud la 
kverko. Laŭ la famo kaj ŝajne laŭ siaj propraj diroj, li vidis ŝin 
la unuan fojon ĉe la roko. Krome li formulis en la testamento 
aliajn dispoziciojn tiel strangajn, ke la pastro de la vilaĝo 
diras, ke ne decus plenumi ilin, ĉar ili Ŝajnas propraj al 
paganoj. Al tio respondas Ambrosio, la granda amiko de 
Crisostomo, la studento lin akompaninta ankaŭ en paŝtista 
kostumo, ke oni plenumu absolute ĉion, kiel Crisĝĉstomo 
ordonis, kaj kaŭze de tiaj eventoj regas granda ekscito en la 
vilaĝo. Laŭdire oni fine faros kion volas Ambrosio kaj la 
paŝtistoj, liaj amikoj, kaj morgaŭ oni venos enterigi 
Crisĝstomon kun granda pompo en la diritan lokon. Sendube 
la sceno estos vidinda, kaj mi certe ĉeestos ĝin, eĉ se mi ne 
povos reveni al la vilaĝo morgaŭ mem. 


—Ni ĉiuj ĉeestos —respondis la paŝtistoj— sed ni lotos, kiu 
restos ĉi tie por gardi la brutaron. 


—Vi pravas, Pedro —diris unu—, sed ne necesos loti, ĉar mi 
restos en la loko de ĉiuj. Ne pensu, ke mi agas tiel pro 
sindono aŭ pro manko de scivolo. La motivo estas, ke mi ne 
povas marŝi, kaŭze de la dorno enpuŝiĝinta al mi en la 
piedon antaŭ tagoj. 


—Tamen, ni same dankas vin —respondis Pedro. 


Don Quijote demandis al Pedro, pri kiu mortinto kaj pri kiu 
paŝtistino temas. Al tio Pedro respondis, ke, kiom li scias, la 
mortinto estis riĉa hidalgo de vilaĝo de la tieaj montaroj, kaj 
ke, studinte multajn jarojn en Salamanca, li revenis al sia 
vilaĝo kun la reputacio de homo saĝa kaj klera. Oni precipe 
diris pri li, ke li scias la stelo-sciencon kaj la farojn de la suno 
kaj la luno, ĉar li antaŭdiris la klipson de ambaŭ astroj. 


—La obskuriĝo de tiel grandaj lumofontoj nomiĝas 
«eklipso», ne «klipso» —diris don Quijote. 


Pedro, ignorante tian bagatelon, daŭrigis sian rakonton, 
dirante: 


—Li divenis ankaŭ, ĉu la jaro estos fruktodona aŭ estila. 
—«Sterila» vi volas diri, amiko —korektis don Quijote. 


—«Estila» aŭ «sterila» valoras proksimume la samon — 
respondis Pedro—. Nu, lia patro kaj liaj amikoj riĉiĝis, ĉar ili 
kredis lin kaj sekvis liajn konsilojn: «Ĉi-jare semu ne tritikon, 
sed hordeon», aŭ «Komencu semi kikerojn, ne hordeon» aŭ 
«La venonta jaro donos egan rikolton de oliv-oleo, sed en la 
tri sekvantaj jaroj eĉ ne unu olivo kreskos». 


—Tiu scienco nomiĝas astrologio —diris don Quijote. 


—Mi ne konas ĝian nomon, sed li sciis tion kaj multon alian. 
Nu, kelkajn monatojn post lia alveno de Salamanca, unu 
tagon li demetis la longan studentan robon, kiun li ordinare 
portis, kaj aperis subite en paŝtista kostumo kun bastono kaj 
fela jako. Similan veston surmetis ankaŭ granda amiko kaj 
kunstudento lia, nomata Ambrosio. Mi forgesis diri, ke la 
mortinta Crisostomo faris tre belajn koplojn, eĉ la karolojn 
por la Kristnasko kaj la teatraĵojn por la Difesto, kaj ilin ludis 
la vilaĝaj junuloj, kaj liaj verkoj gajnis al si grandan laŭdojn. 
Kiam la vilaĝanoj vidis, ke la studentoj subite ŝanĝiĝis je 
paŝtistoj, ili miregis, ne povante kompreni la motivon de tiel 
stranga transformiĝo. Tiutempe la patro de Crisostomo estis 
jam forpasinta, kaj la junulo heredis konsiderindan propraĵon 
tiel moveblan kiel nemoveblan, gregojn da multenombraj 
brutoj maĵoraj kaj minoraj[71] kaj grandan kvanton da 
kontanta mono. Li venis en plenan posedon de ĉio ĉi, kaj 
verdire li ĝin meritis, kaj li estis tre bona kaj helpema kaj 
amiko de la honestaj. Krome li havis tre agrablan mienon. 
Oni sciis poste, ke li alivestis sin nur por sekvi tra ĉi 
sovaĝejoj la paŝtistinon Marcela, antaŭe menciitan de nia 
knabo, ĉar la povra Crisĉstomo enamiĝis al ŝi. Kaj nun, mi 
volas diri al vi, kia estas ŝi. Eble, eĉ sen eble, vi nek aŭdis, 
nek aŭdos ion similan, eĉ se vi vivos pli da jaroj ol Sarna.[72] 


—Diru «Sara» —respondis don Quijote, ne povante elteni la 
misprononcojn de la paŝtisto. 


—Sarna vivas tre longe —diris Pedro—, kaj se vi, sinjoro, 
korektos min ĉiumomente, ni ne finos eĉ en unu jaro. 


—Pardonu, amiko. Mi vin avertis pro la granda diferenco 
inter «Sarna» kaj «Sara». Sed vi tre trafe respondis, ĉar pli 
longe vivas sarna ol Sara. Kaj plu rakontu... mi ne 
interrompos vin denove. 


—Mi diras, do, mia tre kara sinjoro, ke en nia vilaĝo vivis 
kampulo eĉ pli riĉa ol la patro de Crisostomo. Li nomiĝis 
Guillermo, kaj Dio donis al li, krom multaj kaj grandaj havoj, 
filinon, kies patrino mortis akuŝante ŝin. Ŝi estis la plej virta 
virino de ĉi regiono, kaj mi kvazaŭ vidas nun ŝian vizaĝon 
kun la luno en unu vango kaj la suno en la alia. Sed precipe 
ŝi estis tre diligenta mastrumantino kaj amikino de la 
mizeruloj, do mi kredas, ke ŝia animo ĝuas nun ĉe Dio, en la 
transa mondo. Ŝia edzo Guillermo pereis de aflikto pro la 
morto de tiel bona virino, lasinte la filinon, riĉan kaj tre 
junan, sub la zorgado de unu el ŝiaj onkloj, pastro kaj 
prebendulo de nia vilaĝo. La knabino kreskis tiel bela, ke ŝia 
aspekto memorigis al ni la grandan ĉarmon de ŝia patrino, 
kaj oni jam pensis, ke la filino superus ŝian belon. Kaj okazis, 
ke, kiam ŝi atingis la dekkvaran aŭ dekkvinan jaron de ŝia 
vivo ĉiu, kiu ŝin vidis, dankis Dion, ĉar Li kreis ŝin tiel bela, 
kaj la pliparto freneze enamiĝis al ŝi. Ŝia onklo gardis ŝin tre 
zorge kaj apenaŭ permesis ŝin eliri el la domo; tamen la 
famo pri ŝia granda belo tiel diskoniĝis, ke pro tio, kaj pro 
ŝiaj multaj riĉoj, venis la plej bonaj viroj, ne nur de nia 
vilaĝo, sed de la aliaj en rondo de multaj mejloj, peti, insisti 
kaj tedi ĉe ŝia onklo, ke li donu ŝin edzinige. Li certe volis 
fari tion, kiam ŝi atingis sufiĉan aĝon, sed, kiel bona 
kristano, li preferis atendi, ke ŝi mem libervole decidu. Al tio 
ne puŝis lin la penso, ke, prokrastante ŝian edzinigon, li plu 
ricevos la profitojn kaj avantaĝojn de sia kuratoreco. La 
honestan intencon de la pastro oni rekonis kaj laŭdis en la 
babil-rondoj de la vilaĝo. Sciu, sinjoro vaganto, ke en ĉi lokoj 
ŝpare loĝataj, ĉion oni komentas kaj kritikas, kaj estu certa, 
kiel mi, ke pastro sendube kondutas treege bone, kiam liaj 
paroĥanoj devas laŭde paroli pri li, speciale en la vilaĝoj. 


—Vi pravas —diris don Quijote— kaj nun daŭrigu. La rakonto 
bonegas, kaj vi, Pedro, diras ĝin kun gracio. 


—La graco de Dio ne manku al mi. Nu, bone. Kvankam la 
onklo informis la nevinon pri la kvalitoj de ĉiuj svatiĝanto kaj 
petis ŝin elekti unu laŭvole kaj edziniĝi, ŝi nur respondis, ke 
ŝi ankoraŭ ne inklinas al tio, kaj, ke, estante tiel juna, ŝi ne 
sentas sin kapabla porti la ŝarĝon de la edzineco. Ĉe tiel 
ŝajne prudentaj ekskuzoj, la onklo ĉesis urĝi ŝin kaj atendis, 
ke, kiam ŝi iom pli maturiĝos, ŝi scios elekti al si taŭgan 
kompanon laŭ sia gusto. Li diris, kaj diris prave, ke la 
gepatroj devus ne aranĝi la edziĝon de la filoj kontraŭ ties 
volo. Sed jen, unu tagon, subite kaj neatendite Marcela 
aperis paŝtistine vestita, kaj malgraŭ la opono de sia onklo 
kaj la ceteraj vilaĝanoj, ŝi iris al la kampoj kun la aliaj 
paŝtistinoj kaj dediĉis sin gardi sian brutaron. De kiam oni 
ŝin vidis publike, kaj ŝia belo montriĝis al ĉies okuloj, mi ne 
povus ĝuste kalkuli kiom da riĉaj junuloj, hidalgoj kaj 
kampuloj surmetis veston paŝtistan kiel Crisĝstomo, kaj nun 
sekvas kaj provas amindumi ŝin. Unu el ili, kiel dirite, estis 
nia mortinto, kaj laŭfame li sentis al ŝi, ne amon, sed adoron. 
Oni ne pensu, tamen, ke Marcela, elektinte tiel liberan kaj 
senĝenan vivmanieron, pekis eĉ minimume kontraŭ sia 
ĉasto kaj virto; male, tiel rigore ŝi zorgas sian honoron, ke 
neniu el ŝiaj adorantoj kaj aspirantoj fanfaronis, nek povas 
rajte fanfaroni, ke ŝi donis al li eĉ joton da espero, ke ŝi 
cedos al liaj deziroj. Kvankam ŝi ne evitas la kompanion kaj 
konversacion de la paŝtistoj kaj traktas ilin ĝentile kaj 
afable, se iu kuraĝas riveli al ŝi sian intencon, eĉ la ĝustan 
kaj sanktan de la edziĝo, Marcela ĵetas lin for de si, kvazaŭ 
per katapulto. Ŝi, tiel kondutante, pli damaĝas ol la pesto, 
ĉar ŝia belo kaj ĝentilo logas la koron de kiuj volas servi kaj 
ami ŝin, sed ŝia disdegno kaj rigoro kondukas ilin al la 
despero, tiom, ke ili ne scias kion diri, kaj nomas ŝin kruela 
kaj sendanka, inter aliaj similaj vortoj bone priskribantaj ŝian 
karakteron. Se vi restus ĉi tie kelkan tempon, vi vidus ĉi 
montojn kaj valojn resoni per la lamentoj de la disdegnatoj 
ŝin sekvantaj. Ne tre diste de ni staras grupo de pli ol dudek 
altaj fagoj, kaj sur la glata ŝelo de ĉiu el ili aperas, gravurita, 


la nomo de Marcela kaj kelkfoje, super ĝi, la figuro de krono, 
kvazaŭ ŝia adoranto volus klare indiki, ke Marcela portas kaj 
meritas la kronon de la homa belo. Unuloke plendas paŝtisto, 
aliloke ĝemas alia; tie aŭdiĝas amaj kanzonoj, ĉi tie desperaj 
versoj. Unu sopiranto, kun larmoplenaj okuloj ĉiam apertaj, 
sidas la tutan nokton ĉe la piedo de kverko aŭ de granda 
roko, ĝis la suno trovas lin, la sekvantan matenon, absorbita 
en pensoj; alia, sen ĉesigi nek interrompi sian veadon, kuŝas 
sieste sur arda sablo en la posttagmezo de brula somero kaj 
sendas siajn plendojn al la kompatema ĉielo. Sed la bela 
Marcela senĝene kaj facile triumfas super unu, super la alia 
kaj super la ceteraj; dume, ni atendas en la vilaĝo, kiel 
finiĝos ŝia orgojlo, kaj kiam aperos la feliĉa viro kapabla 
dresi tiel sovaĝan naturon kaj ĝui tiel perfektan belon. Mi ĵus 
rakontis al vi la puran veron, do mi kredas, ke ankaŭ tio, kion 
diris nia juna paŝtisto pri la kaŭzo de la morto de 
Crisostomo, estas vera. Mi konsilas vin, sinjoro, nepre Ĉeesti 
morgaŭ lian enterigon. Ĝi estos vidinda, ĉar Crisŝstomo 
havas multajn amikojn kaj krome, de ĉi tie ĝis la loko, kiun li 
elektis por sia tombo, distancas nur unu mejlon kaj duonon. 


—Volonte mi ĉeestos —diris don Quijote—, kaj mi dankas 
vin, ĉar vi tre plezurigis min per tiel plaĉa rakonto. 


—Ho! —respondis la paŝtisto—, mi ne konas eĉ la duonon de 
ĉio okazinta al la amantoj de Marcela, sed morgaŭ ni eble 
renkontos sur la vojo paŝtiston, kiu diros al ni la ceteron. 
Tamen en la nuna momento prefere iru dormi sub tegmento; 
alie la nokta roso povus difekti al vi la vundon, kvankam la 
ungvento, kiun oni ŝmiris al vi, estas tiel bona, ke nenion oni 
devas timi. 


Sancho Panza, kiu sendadis al mil diabloj la senfinan 
historion de la paŝtisto, urĝis sian mastron eniri dormi en la 
kabanon de Pedro. Tion li faris kaj pasigis la pliparton de la 
nokto, pensante pri sia sinjorino Dulcinea, imite al la 


amantoj de Marcela. Sancho sin aranĝis inter Rocinante kaj 
sia azeno kaj dormis, ne kiel disdegnata amanto, sed kiel 
trabatita homo. 


Ĉapitro 13 


Kun la finiĝo de la rakonto pri la paŝtistino Marcela, kaj kun 
aliaj eventoj 


Apenaŭ la aŭroro komencis montriĝi tra la balkonoj de 
Oriento, kvin el la ses kapristoj leviĝis, iris veki don Quijote, 
diris lin, ke, se li intencas ankoraŭ ĉeesti la faman enterigon 
de Crisostomo, ili akompanos lin. Don Quijote deziris nenion 
alian, do leviĝis kaj ordonis Sanchon seli tuj la ĉevalon kaj la 
azenon. Tion faris la ŝildisto kun granda rapido, kaj same 
rapide ili ekiris sur la vojo. Marŝinte apenaŭ unu mejlon, ĉe 
la kruciĝo kun unu pado ili vidis veni ses paŝtistojn en nigraj 
jakoj kaj kun la kapoj kronitaj per girlandoj el cipreso kaj 
oleandro. Ĉiu portis en la mano dikan bastonon ileksan. Kun 
ili venis du surĉevalaj hidalgoj en bonaj vojaĝo-kostumoj, 
akompanataj de tri piedirantaj servistoj. La du grupoj 
renkontiĝis, ĝentile salutis unu la alian, demandis sin 
reciproke, kien ili iras, kaj, informiĝinte, ke ĉiuj celas la lokon 
de la enterigo, denove plu iris jam en unu sola grupo. 


Unu el la du rajdantoj, parolante kun sia kompano, diris: 


—Ŝajnas, sinjoro Vivaldo, ke ni ne perdos nian tempon, 
ĉeestante ĉi rimarkindan ceremonion. Laŭ la strangaj 
rakontoj de la paŝtistoj rilate la mortinton kaj la kulpan 
knabinon, ni certe vidos neordinaran eventon. 


— Tiel ŝajnas al mi —respondis Vivaldo—, kaj ne unu tagon, 
sed kvar mi perdus por ĝin spekti. 


Don Quijote demandis al la hidalgo kion ili aŭdis pri Marcela 
kaj Crisĉstomo. La rajdanto diris, ke en la mateniĝo ili 
renkontis la grupon de paŝtistoj, kies nigraj vestoj tiris ilian 
atenton kaj igis lin demandi pri la kialo de la funebro; ke unu 
paŝtisto tion klarigis, menciante la belon kaj strangan 


konduton de paŝtistino nomata Marcela, la amon de ŝiaj 
sekvantoj kaj la morton de Crisostomo, al kies enterigo ili sin 
direktas. 


La rajdanto fine rakontis la samon, kion antaŭe diris Pedro al 
don Quijote, kaj ĉe la fino de ĉi konversacio, la nomata 
Vivaldo komencis alian, demandante al nia kavaliro, kio 
movas lin iri tiamaniere armita en tiel paca lando. Al tio li 
respondis: 


—Mia profesio nek konsentas, nek permesas, ke mi iru alie. 
La lukson, la sinregalon kaj la ripozon oni inventis por la 
molaj korteganoj. Sed la klopodojn, la zorgojn kaj la armojn 
oni inventis kaj faris por la nomataj de la mondo vagantaj 
kavaliroj, al kies ordeno mi, kvankam tute senmerita, 
apartenas. 


AŬdinte tion, la aliaj konkludis, ke don Quijote frenezas. Sed, 
por pli certiĝi, kaj por eltrovi, kia estas lia frenezo, Vivaldo 
demandis kion ĝuste signifas vaganta kavaliro. 


—Ĉu viaj moŝtoj ne legis —respondis don Quijote— la 
analojn kaj historiojn de Anglujo, kie troviĝas la famaj 
heroaĵoj de la reĝo Arturo, kastilie nomata Artus? Rilate lin 
ekzistas en la regno de Granda Britujo la olda kaj konata 
tradicio, ke li ne mortis, ke per magia arto oni turnis lin en 
korvon, kaj ke li revenos iam al sia regno kaj prenos denove 
la tronon kaj la sceptron. Tial neniu anglo mortigis ĝisnune 
eĉ unu solan korvon. Nu, en la epoko de ĉi bona reĝo 
fondiĝis la fama ordeno de la Kavaliroj de la Tablo Ronda, kaj 
tiam okazis, ĝuste kiel estas registrite, la am-afero de don 
Lanceloto kun la reĝino Ginevra, kies honorinda damo 
Quintaĥona estis ilia konfidenca perantino. De tio originis la 
romanco, tiel multe konata kaj kantata en Hispanujo: 


—Eĉ ne foje kavaliron 


tiel bele zorgis damoj 
kiel lacan Lanceloton 
alvenintan de Britlando, 


»kun la historio dolĉa kaj ĉarma de liaj am-aferoj kaj 
prodaĵoj. Nu, de tiam la kavalira ordeno disvastiĝis tra 
multaj kaj diversaj partoj de la mondo. Famaj kaj konataj pro 
siaj faroj, servis en la ordeno la kuraĝa Amadis de Gaŭlio, 
kun siaj filoj kaj nevoj ĝis la kvina generacio, la sentima 
Felixmarte de Hirkanio, la neniam sufiĉe laŭdata Tirante el 
Blanco kaj la nevenkebla kaj aŭdaca kavaliro don Belianis de 
Grekujo, tiel proksima al nia epoko, ke ni preskaŭ vidas, 
alparolas kaj aŭdas lin en persono. Tio do estas la vaganta 
kavaliro kaj la ordeno kavalira, en kies vicoj, malgraŭ miaj 
pekoj, mi servas, same kiel servis la menciitaj kavaliroj. Tiel 
do, mi vagas tra dezertoj kaj solejoj serĉante aventurojn, 
ĉiam preta alfronti la plej grandajn danĝerojn per mia brako 
kaj mia persono por la bono de la feblaj kaj la senhelpaj. 


Aŭdante tion, la kunvojaĝantoj plene konvinkiĝis pri la 
manko de saĝo de don Quijote kaj ekkonis la naturon de lia 
frenezo. Kaj ili sentis profundan miron, kiel ĉiuj homoj 
antaŭe konstatintaj por la unua fojo lian frenezon. 


Vivaldo, viro sprita kaj ŝercema, por eviti la enuon de la 
vojaĝo dum la iomo da vojo ankoraŭ restanta ĝis la enteriga 
loko, decidis doni al don Quijote la ŝancon daŭrigi sian 
absurdan argumentadon. Li diris do: 


—Ŝajnas al mi, sinjoro kavaliro vaganta, ke via moŝto 
surprenis unu el la plej striktaj profesioj de ĉi mondo. Mi 
kredas, ke eĉ ne la kartuziana vivo estas tiel rigora. 


— Tiel rigora kiel la kavalira, eble —respondis don Quijote—. 
Sed, ke ĝi estas tiel necesa en la mondo, mi ne dubas 
apenaŭ per harlarĝo. Car verdire, tiel multe faras la soldato 


obeanta la komandon de sia kapitano, kiel la kapitano mem. 
Mi volas diri, ke la religiuloj pace kaj ripoze petas de la ĉielo 
la bonon por la tero, sed ni, soldatoj kaj kavaliroj, efektivigas 
iliajn petojn per la kuraĝo de nia brako kaj la rando de niaj 
glavoj, ne subtegmente sed sub la libera ĉielo, ricevante la 
netolereblan varmon de la suno en la somero kaj la mordon 
de la frosto en la vintro. Ni estas do la ministroj de Dio en la 
mondo, la brakoj plenumantaj Lian justecon. Kaj, ĉar la 
aferojn rekte aŭ nerekte militajn oni ne povas plenumi sen 
ŝvito kaj troa penado, rezultas de tio, ke ni suferas sendube 
pli ol la homoj, kiuj en sekura paco kaj ripozo preĝas al Dio, 
ke Li helpu la misfortunajn. Mi ne volas diri, kaj la ideo eĉ ne 
venas al mi en la kapon, ke tiel indas la stato de la vaganta 
kavaliro, kiel la stato de la enklostra monaĥo, sed laŭ mia 
propra sperto nin sendube plagas pli da doloroj kaj 
turmentoj, pli da soifo kaj malsato, pli da mizero kaj ĉifonoj 
kaj pli da pedikoj. Oni ne povas dubi, ke la vagantaj kavaliroj 
de pasintaj epokoj eltenis multon da misfortuno en la daŭro 
de siaj vivoj. Se kelkaj el ili gajnis al si per la kuraĝo de sia 
brako la tronon de imperio, ili kare pagis ĝin per sango kaj 
ŝvito. Kaj ĉar ne mankis al ili la helpo se sorĉistoj kaj 
miraklofaraj saĝuloj, ili ne vidis sin fraŭditaj en siaj 
pretendoj nek trompitaj en siaj esperoj. 


—Mi same opinias —respondis Vivaldo—, sed speciale unu 
kutimo, inter multaj, de la vagantaj kavaliroj al mi ŝajnas 
kritikinda, nome, plenumonte kun evidenta danĝero al sia 
vivo grandan kaj riskoplenan faron, ili, en la momento de la 
atako, neniam rekomendas sin al la graco de Dio, kiel ĉiu 
kristano devas fari en tielaj situacioj. Anstataŭe ili mense 
konfidas sin al la protekto de sia damo kun tiel granda pieca 
fervoro, ke la damo ŝajnas esti ilia dio. Kaj tion mi opinias 
propra al paganoj. 


— Sinjoro —respondis don Quijote—, ĝuste tiel oni devas fari, 
kaj la vaganta kavaliro alie kondutanta falus en infamion; 


ĉar estas konsekrita kutimo en la kavalirismo, ke la vaganta 
kavaliro, en la momento entrepreni grandan faron batalan, 
devas mense elvoki sian damon, milde kaj ame turni al ŝi la 
rigardon kaj peti de ŝi favoron kaj helpon en la riskoplena 
duelo. Kaj, eĉ se neniu lin aŭdas, li devas rekomendi sin al ŝi 
tutkore, flustrante kelke da vortoj. En la historioj troviĝas 
multegaj tiaj ekzemploj, sed oni ne tiru el ili la konkludon, ke 
la kavaliroj neglektas turni sin al Dio; tempo portio ili havas 
en la daŭro de la batalo. 


—Tamen —diris Vivaldo— mi havas ankoraŭ unu dubon. Ofte 
mi legis, ke, por ekzemplo, du kavaliroj interŝanĝas pikajn 
vortojn ĝis fine ili kolerigas sin reciproke, kaj sen plie turnas 
siajn ĉevalojn por havigi al si manovran spacon, sin ĵetas 
plengalope unu kontraŭ la alian, kaj meze de la galopado ili 
sin rekomendas al siaj damoj. Kaj plej ofte el la kolizio 
rezultas, ke unu, trapikite de la lanco kontraŭula, falas teren 
super la pugo de la ĉevalo, dum la alia duelanto devas 
kroĉiĝi al la krinoj de sia rajdbesto por ne ruliĝi sur la 
grundo. Kaj mi ne komprenas, kiel la trapikito havus tempon 
por preĝi al Dio en la daŭro de tiel rapida ago. Ĉu ne pli 
bone, se, anstataŭ konsumi vortojn por rekomendi sin al sia 
damo, ilin oni uzus konforme kun la devo kaj la deco propraj 
al kristanoj? Des pli, ke, mi kredas, ne ĉiuj vagantaj kavaliroj 
havas damon, al kiu sin rekomendi, ĉar ne ĉiuj estas 
enamiĝintoj. 


—Tio ne eblas —respondis don Quijote—. Ne eblas la ekzisto 
de kavaliro sen damo, ĉar la amo estas tiel propra kaj tiel 
natura al ili, kiel la steloj al la ĉielo. Tial ne troviĝas eĉ unu 
historio de kavaliro sen am-aferoj; alie temus, ne pri 
aŭtentika kavaliro, sed pri bastardo enirinta en la fortreson 
de la kavalirismo, ne tra la pordo, sed saltante la murojn, 
kiel ŝtelisto kaj enrompanto. 


— Tamen —diris Vivaldo— ŝajnas al mi, ke, se mi ne mislegis, 
don Galaor, frato de la kuraĝa Amadis de Gaŭlio, neniam 
havis difinitan damon, al kiu sin rekomendi, kaj tio ne 
obstaklis, ke oni lin alte estimis, kaj efektive li estis tre fama 
kaj sentima kavaliro. 


— Sinjoro, unu hirundo printempon ne alportas —diris don 
Quijote—. Krome, mi scias, ke don Galaor amis en sekreto. 
Cetere lia kutimo amindumi ĉiun damon plaĉan al li estis 
natura, do neregebla trajto de lia temperamento. Sed oni 
bone scias, ke li havis unu solan damon kiel mastrinon de sia 
koro, kaj al ŝi li sin rekomendis tre ofte, kaj ankaŭ tre 
sekrete, ĉar li ĉiam fieris, ke li estas tre diskreta kavaliro. 


—Nu, se havi amatinon formas parton de la esenco de ĉiu 
kavaliro, mi pensas, ke ankaŭ via moŝto, pro via kavalira 
profesio, havas amatinon. Do se vi nur ne fieras je 
diskreteco, kiel Galaor, mi petegas vin, je la nomo de miaj 
akompanantoj kaj de mi mem, ke vi diru al ni nomon, 
landon, rangon kaj belon de via damo. Certe ŝin feliĉigus 
scii, ke oni diskonigas tra la mondo tion, ke ŝin amas kaj 
servas tiel granda kavaliro, kiel laŭŝajne vi estas. 


Don Quijote profunde suspiris kaj respondis: 


—Mi ne povas aserti, ĉu la dolĉa turmentantino mia volas, aŭ 
ne, ke la mondo sciu, ke mi ŝin servas. Mi scias nur 
(responde al via tiel ĝentila demando) ke ŝia nomo estas 
Dulcinea; ŝia lando El Toboso, iu vilaĝo de La Mancha; ŝia 
rango, almenaŭ princina, tial, ke ŝi reĝas super mi; ŝia belo, 
superhoma, ĉar en ŝi kolektiĝas la neeblaj kaj ĥimeraj 
atributoj de la beleco, kiajn la poetoj atribuas al siaj damoj: 
ŝiaj haroj estas oro; ŝia frunto, elizeaj kampoj; ŝiaj brovoj, 
ĉiel-arkoj; ŝiaj okuloj, sunoj; ŝiaj vangoj, rozoj; ŝiaj lipoj, 
koraloj; ŝiaj dentoj, perloj; ŝia kolo, alabastro; ŝia brusto, 
marmoro; ŝiaj manoj, eburo, kaj la partoj vualataj de la 


pudoro kontraŭ la rigardo homa estas tielaj, kiel mi imagas 
kaj kredas, ke la prudento povas nur laŭdi ilin, ne kompari. 


—Ni dezirus scii pri ŝiaj antaŭuloj kaj familio —diris Vivaldo. 


—Ŝi ne apartenas al la antikvaj familioj Romanaj de Curcio, 
Cayo kaj Cipiono, nek al la modernaj de Colona kaj Ursino, 
nek al la katalunaj de Moncada kaj Requesens, nek al la 
valenciaj de Rebella kaj Vilanova, nek al la aragonaj de 
Palafox, Nuza, Rocaberti, Corella, Luna, Alagon, Urrea, Foz y 
Gurrea, nek al la kastiliaj de Cerda, Manrique, Mendoza kaj 
Guzman, nek al la portugalaj de Alencastro, Pallas kaj 
Meneses. Sed ŝi apartenas al la familio El Toboso de La 
Mancha, kiu, kvankam de moderna deveno, povas tamen 
doni noblan originon al la plej gloraj familioj de la venontaj 
epokoj. Kaj oni ne kontraŭdiru min ĉi-rilate, se ne sub la 
kondiĉoj, kiujn Cervino skribis kaj metis ĉe la trofee 
kolektitaj armiloj de Roldan:[73] 


Ilin ne movi, 
se vi ne povas 
Roldanon provi. 


—Kvankam mi devenas de la familio Cachopines de 
Laredo[74] —respondis Vivaldo—, mi ne aŭdacus kompari 
ĝin kun tiu de El Toboso de La Mancha. Kvankam, verdire, ĝis 
nun mi ne aŭdis tian nomon. 


—Ŝajnas nekredeble... —diris don Quijote. 


La ceteraj kunvojaĝantoj aŭskultis kun granda atento Ĉi 
konversacion, kaj eĉ la paŝtistoj mem konsciis la mankon de 
saĝo de don Quijote. Nur Sancho Panza, konante lin kaj 
kunvivante kun li de sia naskiĝo, opiniis vera kion lia mastro 
diris, kvankam li ne plene kredis tion pri la linda Dulcinea de 
El Toboso, ĉar, loĝante tiel proksime al El Toboso, li neniam 
aŭdis pri tia nomo, nek pri tia princino. 


Ĉe tio ili rimarkis, ke, de gorĝo inter du altaj montoj 
descendas proksimume dudek paŝtistoj en nigraj lanaj jakoj 
kaj kronitaj per girlandoj, kiujn, oni poste vidis, estis unuj 
cipresaj, kaj aliaj, taksusaj. Ses paŝtistoj portis ĉerkon 
kovritan per multaj, diversaj floroj kaj branĉoj. Tion vidante, 
diris unu el la kapristoj: 


—La homoj tie portas la kadavron de Crisostomo, kaj ĉe la 
piedo de la monto estas la loko, kie, laŭ liaj ordonoj, oni lin 
enterigos. 


Do ili pli rapidis kaj alvenis ĝuste, kiam la paŝtistoj jam metis 
la ĉerkon sur la grundon, kaj kvar el ili komencis fari foson 
per akrapintaj pioĉoj flanke de dura roko. 


La du grupoj ĝentile salutis unu la alian, kaj poste don 
Quijote kaj liaj akompanantoj observis la ĉerkon kaj vidis en 
ĝi, kovritan per floroj kaj en paŝtista kostumo, la kadavron 
de junulo proksimume tridekjara. Oni vidis ke, kvankam 
morta, li certe posedis dumvive agrablan mienon kaj vire 
belan korpon. Ĉirkaŭ li, en la ĉerko mem, kuŝis pluraj libroj 
kaj multaj paperoj fermitaj kaj nefermitaj. La rigardantoj, la 
fosantoj de la tombo kaj la ceteraj homoj gardis impresan 
silenton, ĝis unu el la kadavro-portintoj diris al alia: 


—Pro tio, ke vi, Ambrosio, volas skrupule plenumi la 
testamenton de la mortinto, bonvolu observi, ĉu efektive ni 
staras sur la loko difinita de Crisostomo. 


—Ĝuste sur la loko —respondis Ambrosio—. Ĉi tie mia 
karmemora amiko ofte rakontis al mi la historion de sia 
misfortuno. Ĉi tie, li diris, li vidis por la unua fojo la 
mortodonan turmentantinon de la homa raso; ĉi tie li 
konfesis al ŝi por la unua fojo sian sinceran kaj honestan 
amon, kaj ĉi tie Marcela, por la lasta fojo, disdegne ignoris 
lin, tiele, ke li metis finon al la tragedio de sia vivo mizera. 


Kaj je la memoro de tiom da misfortunoj, li volis, ke lia korpo 
kuŝu ĉi tie en la sino de la eterna forgeso. 


Kaj turnante sin al don Quijote kaj liaj kompanoj, li daŭrigis: 


—La viro, kies kadavron vi rigardas per kompataj okuloj, 
posedis animon, kien la ĉielo metis senfinan parton de siaj 
riĉoj. Tie kuŝas Crisostomo, unika en talento, senkompara en 
ĝentilo, elstara en gracio, fenikso en amikeco, prodiga sen 
mezuro, gaja sen trivialo, fiera sen orgojlo kaj fine, unua en 
ĉia bono kaj same unua en ĉia misfortuno. Lian amon oni 
pagis per abomeno, kaj lian adoron per disdegno. Li suplikis 
bestion, penis moligi marmoron, persekutis venton, kriis en 
dezerto, servis sendankon kaj ricevis kiel rekompencon, en 
la mezaj jaroj de la vivo, la viziton de la morto pro la kulpo 
de la paŝtistino, kies figuron li deziris eternigi en la memoro 
de la homoj. Tion lastan pruvus la paperoj, kiujn vi rigardas, 
sed Crisostomo ordonis min doni ilin al la flamoj, same kiel 
lian korpon al la tero. 


—Vi estus, rilate la paperojn, eĉ pli rigora kaj kruela ol 
Crisostomo mem —diris Vivaldo—. Ja nek justas nek decas 
plenumi ordonon kontraŭan al la racio. Cezaro Aŭgusto 
pruvis sian saĝon, kiam li ne permesis, ke oni plenumu la 
volon de la dia Mantuano.[75] Do, sinjoro Ambrosio, donu la 
korpon de via amikoaal la tero, sed ne lian verkon al la 
forgeso. Ne decas, ke vi neprudente plenumu kion li 
ĉagrenite ordonis. Male, se vi lasas la paperojn vivi, ankaŭ 
vivos por ĉiam la kruelo de Marcela kaj servos kiel instruo al 
la homoj de venontaj tempoj, ke ili sin gardu fali en similan 
abismon. Ni ĉiuj konas jam la historion de via enamiĝinta kaj 
senfortuna kompano, vian amikan rilaton kun li, la kaŭzon 
de lia morto kaj kion li testamentis ĉe la fino de sia vivo. Tiel 
lamentinda historio pruvas la kruelon de Marcela, la amon 
de Crisostomo, la sinceron de via amikeco kaj la sorton de la 
homoj spron-urĝe rajdantaj sur la vojo, kiun la delira amo 


montras al ili. Hieraŭ nokte ni sciiĝis pri la morto de 
Crisostomo kaj pri la loko de lia enterigo, kaj, puŝitaj de 
scivolo kaj aflikto, ni deviis de nia vojo por okuli kion ni 
korpremate aŭskultis. Kiel kompenson do por ĉi aflikta sento 
nia kaj por nia deziro trovi rimedon al la tragedio, se tio 
estus ebla, ni petas vin, diskreta Ambrosio (mi petas 
almenaŭ je mia nomo), ke, anstataŭ destini la paperojn al la 
flamoj, vi permesu min preni kelkajn. 


Kaj, sen atendi la respondon de la paŝtisto, li etendis la 
manon kaj prenis kelkaj paperojn el la pli proksimaj. Vidante 
tion, diris Ambrosio: 


—Pro ĝentilo, sinjoro, mi konsentas, ke vi retenu kion vi jam 
prenis. Sed pensi, ke ŝparos ankaŭ la ceterajn, estus vane 
pensi. 


Vivaldo deziris koni la enhavon de la paperoj, do li disfaldis 
unu kaj legis ties titolon: Despera kanzono. Ambrosio, 
aŭdinte tion, diris: 


—Ĝi estas la lasta poezio de la povra Crisostomo. Kaj por ke 
oni vidu, ĝis kia ekstremo lin puŝis lia misfortuno, bonvolu 
laŭte legi ĝin. Vi havas tempon, dum oni fosas la tombon. 


— Tre volonte —diris Vivaldo. La aliaj ĉeestantoj, sentante la 
saman scivolon, sin aranĝis ĉirkaŭ li, kaj li legis kun klara 
voĉo la jenon: 


Ĉapitro 14 


Kie sidas la desperaj versoj de la mortinta paŝtisto, kaj 
ankaŭ aliaj neatenditaj eventoj 


Kanzono de Crisostomo 


Ĉar vi, kruela, volas, ke publike 
la mondo sciu, kiom vi rigoras, 
mi petos de la sino de l' infero 
lamenton akran, kiu koropike 
kapablu diri tion, ke doloras 

kaj tristas mia brusto sen espero. 
La voĉo mia vibros de sufero, 
kiam la farojn viajn mi rakontos. 
Ĝi sonos plene plena de turmento 
kaj, kune kun la veoj de la sento, 
amara sango el la koro fontos. 

L' orelon bone streĉu por aŭskulti 
ĉi tiun kanton brui kaj tumulti 

el fundo de la brusto, kiu devas 
iome faciliĝi de la pezo, 

ĉar nuran spiton mi de ŝi ricevas. 
La lupa hojlo, la leona bleko, 

la siblo hida de serpento skvama, 
de ia monstro la ulul' subita, 

la grak' omena de kornika beko, 
la bruo de tempesto oceana, 

la muĝo de sovaĝa taŭro spita, 

la kvero de turteto afliktita, 

la huo de la strigo enviata[76] 
kaj la infera ploro de l' demonoj 
miksiĝu tute, kaj, en ĝemaj tonoj, 
iru el mia koro mizer-fata 

konfuzi ĉies senson kaj racion 


en strangan kaj ĥaosan emocion, 
ĉar tia turmentado min voranta, 
por esti rakontata, pli bezonas 

la helpon de rimedo nova, hanta. 
La trista eĥo de konfuz' tiela 

ne flugos ĝis la sablaj Tajo-bordoj 
nek ĝis Betisaj teroj fam-olivaj,[77] 
ĉar disvastiĝos ĉi dolor' kruela 

per lango morta sed per vivaj vortoj 
sur rokoj kaj sur kampoj senkultivaj, 
sur la obskuraj valoj, sur nocivaj 

kaj nudaj plaĝoj fridaj, neloĝataj, 
kie neniam brilas sunradio, 

kaj sur dezertaj sabloj de Libio 

kun ega nombro de leonoj gvataj. 
Kaj kvankam sur senhomaj, rokaj landoj 
ne forte eĥos ĉi desperaj kantoj 

pri la kruelo ŝia dura, drasta, 

la povra fato mia ilin igos 

konataj tra la tuta mondo vasta. 
Disdegno pereigas. Nin vizitas 
angore, bore, ŝire, la suspektoj. 
Ĵaluz' detruas kun terura forto. 

Kaj, forestante, oni ne evitas 

sin ĵeti en kirlegon da konjektoj. 

La dubo vundas per venena mordo 
kaj nin deturnas de feliĉa sorto. 

Mi tamen vivas —miraklo ja magia! — 
kaj disdegnata, sola, mi ĵaluzas. 
Suspektoj miaj prave ŝin akuzas, 
kaj meze de dolor' seniluzia 

eĉ ne espero febla min konsolas. 
Do desperante tute, mi eĉ volas, 

de nun rezigni ŝin kun koro firma. 
Eĉ pli: mi ŝin rezignos poreterne, 
ke povu min brakumi paco ŝirma. 


Ĉu en la sama tempo oni povas 
esperon havi kaj suferi timon, 

se timo bedaŭrinde superregas? 
Kiam ĵaluzo sin en nin enŝovas, 

l' okulojn fermi vanas, se l' animon 
kruele, vundofare ĝi skuegas. 
Seen alies koro oni legas, 

ke ĝi mensoga estas kaj perfida, 
ĉu ne la pordon plene ni apertas 
al ĉia suspektemo, ĉar ni certas, 
ke vero turnas sin je falso hida? 
Ĵaluzo, vi, kruela am-tirano, 

al mi ponardon donu en la mano! 
Fatalan ŝnuron donu vi, disdegno! 
Sed ve! Ĉar mi ne povos ŝin memori, 
timigas min la nigra mortoregno. 
Sed mi pereu, kaj, ĉar mi desperas 
pri l' vivo nuna kaj pri l' transa mondo, 
mi volas stulte pensi laŭkutime, 
ke amo belas, kiam ĝi sinceras, 

ke ĝi, despota, estas liber-fonto, 
ke pli ol korpe ravas ŝi anime, 

ke prave ŝi min traktas malestime 
kaj prave per ignoro reciprokas, 
kaj ke sur mondo regas di' Amoro 
per nur aflikto, tristo kaj doloro. 
Kun tiaj pensoj mi l' eternon vokas, 
kaj min helpante per fortika maŝo, 
al morto hastos per rapida paŝo, 
puŝite de la frida koro ŝia. 

Kaj mia korpo kaj animo svenos 
sen laŭraj kronoj kaj sen beno dia. 
Rigoro via puŝas min, Marcela, 
abrupte lasi ĉi ekziston dornan, 
kaj jam kaj poreterne mi foriras. 
Amare kaj kun koro ploro-ŝvela, 


al via spito mian vivon mornan 
oferi tre volonte mi deziras, 

kaj se ĉe vi larmeto sin eltiras 
—absurda penso— ĉe la morto mia, 
prefere ne eligu ploran ĝemon, 

kaj ne permesu al vi dolor-tremon, 
vidante min senviva kaj glacia. 
Kontraŭe, je tiela fato ridu. 

Ke ĝin vi juĝas festo, oni vidu. 

Sed ne necesas tia rekomendo, 

ĉar mia morto donos al vi famon 
kaj krome, certe, kaŭzon de kontento. 
Jam tempo estas: el abismo venu 
Tantalo kun malsato kaj soifo 

apud Ticio kun la aglo vora.[78] 
Aperu lksion', la radon trenu, 

kaj same venu, kun la rok', Sizifo 
kaj ankaŭ Danaidinar' labora. 
Tortura tia, tuta kaj horora 

en mia brusto nestu, plende flutu, 
kaj se la eklezi' ne min absolvos, 
kaj min en mortotukon ne envolvos, 
humilan ĉanton oni nurtributu. 

Kaj la pordist' infera trivizaĝa 

kun monstregaro hida kaj sovaĝa 
kunkantu tie, en la ĥoro sama, 

ĉar pompon plian ne meritas 

la pereinto pro sufero ama. 

Ne plendu plu, kanzono sen espero, 
lasinte min en foso de la tero. 

La fino mia igas ŝin kontenta, 

kaj tial do, apude de ĉi tombo 

ne estu nun, kanzono, tristo-senta. 


La kanzono de Crisostomo plaĉis al la aŭskultantoj, sed 
Vivaldo diris, ke ĝi ne ŝajnas konformi al la laŭfame bona kaj 


virta Marcela, ĉar per siaj versoj Crisostomo plende aludis al 
suspektoj, ĵaluzoj kaj forestoj damaĝantaj la reputacion de la 
junulino. 


Sed Ambrosio, kiu konis la plej sekretajn pensojn de sia 
amiko, respondis: 


—Por ke vi ne havu dubon, sinjoro, mi diru, ke, kiam la 
bedaŭrata Crisostomo skribis la kanzonon, li jam de kelka 
tempo teniĝis memvole for de Marcela, kun la celo vidi, ĉu la 
foresto faros ankaŭ al li sian kutiman efikon. Kaj pro tio, ke al 
fora amanto ĉio estas motivo de zorgoj, kaj ĉiaj suspektoj lin 
hantas, ankaŭ Crisostomon turmentis ĵaluzoj kaj suspektoj 
senbazaj. Marcela bonas, kiel la famo proklamas, kaj 
malgraŭ tio, ke ŝi estas kruela, iom orgojla kaj tre 
disdegnema, la envio mem nek povus, nek devus trovi en ŝi 
mankon. 


—Sendube —diris Vivaldo. Kaj kiam li pretis legi alian el la 
paperoj savitaj el la kondamno al la fajro, li restis senmova, 
ĉar mirinda vizio (tio almenaŭ ŝajnis al li) subite aperis sur la 
supro de la roko, ĉe kies piedo oni fosadis la tombon. Temis 
pri Marcela, kies belo montriĝis eĉ pli impona ol asertis la 
onidiroj. La viroj neniam antaŭe ŝin vidintaj, rigardis ŝin 
mute kaj admire, kaj la jam konantaj ŝin, ne malpli 
surpriziĝis. Sed apenaŭ Ambrosio ŝin rimarkis, li diris kun 
indigno: 


—Ĉu vi venis vidi, ho sovaĝa bazilisko de ĉi montoj, ĉu la 
vundoj de la kompatinda, kies vivon falĉis via kruelo, verŝos 
sangon en via ĉeesto? Ĉu vi venis por triumfi antaŭ la 
kruelaj faroj de via koro; por kontempli de la alto, kiel alia 
Nero, la flamojn de brulanta Romo, aŭ por insolente treti Ĉi 
mizeran kadavron, same kiel faris la sendanka filino de 
Tarkvinio[79] kun la korpo de sia patro? Jam diru, kial vi 
venis, kion vi deziras. Mi scias tre bone, ke la volo de 


Crisĉstomo ĉiam submetiĝis al vi, do mi zorgos, ke, eĉ post 
lia morto, ni, liaj amikoj, obeu vin. 


—Ne, Ambrosio. Mi venis ne pro tiaj motivoj —respondis 
Marcela—, sed por defendi min, pruvante, kiel forte eraras la 
homoj, kiuj min akuzas pri siaj suferoj kaj pri la morto de 
Crisostomo. Mi do petas ĉiun aŭskulti min atente. Mi ne 
bezonos longe paroli, por ke la prudentaj vidu la veron klara. 
Vi diras, ke la ĉielo faris min tiel bela, ke vi nepre devas ami 
min, kaj vi pretendas, ke mi, de mia flanko, amu vin, 
rekompencante tiel la amon vian. Mi scias per mia natura 
inteligento, ke ĉio bela amindas, sed mi ne komprenas, ke 
pro la sola fakto, ke ŝi inspiras amon, bela virino devas ami 
sian amanton; des malpli, ke povus okazi, ke la bel-amanto 
estus turpa, kaj, pro tio, ke Ĉio turpa naŭzas, absurdus lia 
pretendo: «Ĉar vi belas, mi amas vin; sekve, vi amu min, eĉ 
se mi malbelas». Sed eĉ se li kaj ŝi egalus en belo, tio ne 
signifas, ke ili egalus ankaŭ en reciprokaj inklinoj, ĉar ne ĉiuj 
belaj inspiras amon; kelkaj nur donas plezuron al la okuloj, 
sed ne konkeras la koron. Se la belaj senescepte kapablus 
gajni al si ĉies volon, la homoj irus en konfuzo kaj perplekso, 
pasante senĉese de unu amo al alia kaj ne sciante, kie halti. 
La belaj estas nenombreblaj, do ankaŭ la deziroj estus tiaj. 
Krome mi aŭdis, ke la veran amon oni ne povas dividi, kaj ke 
ĝin oni devas ne trudi, sed lasi, ke ĝi spontane aperu. Se, 
kiel mi kredas, en tio kuŝas la vero, kial vi volas, ke mi 
perforte submetu mian volon al la via, nur ĉar vi diras, ke vi 
amas min? Ni supozu, ke la ĉielo faris min turpa anstataŭ 
bela: ĉu mi devus plendi, se vi ne amus min? Krome pensu, 
ke mi ne elektis esti bela! Mian belon, kia ajn ĝi estas, donis 
al mi la ĉielo propravole; mi nek petis, nek elektis ĝin. Kaj 
same kiel oni ne devas akuzi vipuron pro ties venena mordo, 
ĉar la naturo faris la vipuron tia, tiel oni ne devas riproĉi min, 
ke mi belas, ĉar la belo de virta virino similas al dista brulo 
kaj al glavo akra, kies fajro kaj tranĉo ne vundas, se oni ne 
proksimas al ili. La ĉasto kaj la virtoj estas ornamoj de la 


animo, kaj sen ili la korpo, eĉ se bela, ne devus vidiĝi tia. 
Tiel do, se la ĉasto rangas inter la ĉefaj virtoj kaj donas 
dignon kaj belon al la animo kaj al la korpo, kial la virino, se 
amata, devas oferi sian ĉaston por kontentigi la deziron de 
kiu, obeante nur sian propran inklinon, ĉiakoste kaj ĉiaruze 
klopodas ŝin posedi? 


»Mi naskiĝis libera kaj, por libere vivi, elektis la solecon de la 
kampoj. La arboj de la montoj min akompanas; la klara akvo 
de la rojoj servas al mi kiel spegulo, kaj al la arboj kaj akvo 
mi rivelas mian penson kaj belon. Se mia belo logas, miaj 
vortoj sobrigas. Laŭdire la deziroj nutras sin per espero, sed 
neniam mi donis eĉ iometon da ĝi al Crisoĉstomo aŭ al alia 
persono, do oni prefere diru, ke ne mia kruelo, sed lia 
obstino lin mortigis. Kaj se oni obĵetas, ke li havis honestan 
intencon, kaj sekve mi devus reciproki lin, mi respondas, ke, 
kiam li rivelis al mi la puron de sia intenco en la sama loko, 
kie nun oni fosas lian tombon, mi replikis, ke mi nur deziras 
vivi en konstanta soleco kaj aparteni al la ĉirkaŭanta naturo, 
kaj ke nur la tero ĝuos siatempe la restaĵojn de mia belo. Se, 
spite tion li volis persisti kontraŭ ĉia espero kaj veli kontraŭ 
la vento, oni ne miru, ke li dronis en la golfo de sia frenezo. 
Ĉar al mi ne plaĉas mensogi, mi donis al li nenian esperon. 
Kaj ĉar mi ne volas perforti mian propran senton kaj 
konvinkon, mi ne cedis al liaj deziroj. Kvankam repuŝita, li 
persistis; kaj, kvankam mi ne abomenis lin, li desperis. Vidu 
do, ĉu oni pravas, dirante, ke mi kulpas pri liaj suferoj! Se mi 
trompos viron, li plendu. Se mi ne plenumos ian promesos al 
li, li desperu. Se mi vokos lin al mi, li konfidu; se mi akceptos 
lin, li fieru. Sed ne nomu min homicida nek kruela, se mi nek 
trompis, nek logis, nek vokis, nek akceptis lin. La ĉielo ne 
volis ankoraŭ, ke mi amu, do vanas pensi, ke mi cedos al la 
pretendoj de ajna viro. Ĉi ĝenerala averto servu kiel privata 
instruo al ĉiu amindumanto mia. Kaj oni komprenu, ke de 
nun, se iu mortos pro mi, li mortos, ne de ĵaluzo aŭ de 
disdegno, ĉar, kiu ne amas, tiu ne povas esti objekto de 


ĵaluzo, kaj krome, seniluziigi ne signifas disdegni. Se oni 
nomas min sovaĝa bazilisko, oni evitu min kiel ion nocan kaj 
malican. Ĉu mi estas sendanka? Oni min ne servu. Ĉu 
stranga? Oni min ignoru. Ĉu kruela? Oni min ne sekvu. Ĉar 
ĉi sovaĝa bazilisko sendanka, stranga, kaj kruela neniun 
serĉas, servas, konas aŭ sekvas. Se Crisostomo pereis pro sia 
frenezo kaj senbrida pasio, kial oni riproĉu mian honestan 
konduton? Se mi konservas min ĉasta inter la arboj, kial la 
viro, kiu dezirus min ĉasta ankaŭ inter la homoj, volus preni 
la ĉaston de mi? Kiel vi scias, mi posedas propran riĉon kaj 
ne avidas la riĉon de aliaj. Mi ŝatas la liberon kaj havas 
nenian emon al submetiĝo. Mi neniun amas aŭ abomenas. 
Mi nek trompas unu, nek vokas alian, nek ŝercas kun kelkaj, 
nek flirtas kun la ceteraj. Honeste babili kun la paŝtistinoj de 
la vilaĝoj kaj zorgi miajn kaprojn distras min. La ĉirkaŭaj 
montoj signas la limon de miaj deziroj, kaj, kiam ĉi lastaj 
vojaĝas, ili iras kontempli la belon de la ĉielo, pilgrimante al 
la unua loĝejo de la animo. 


Kiam ŝi finis paroli, ŝi sin turnis kaj, sen atendi ajnan 
respondon, penetris en la denson de proksima arbaro, dum 
la personoj ŝin aŭdintaj, miris tiel pri Ŝia prudento, kiel pri 
ŝia belo. Kelkaj, jam vunditaj de la potencaj sagoj de ŝiaj 
ravaj okuloj, ŝajnis pretaj sekvi ŝin, ignorante ŝian klaran kaj 
ĵus formulitan averton. Don Quijote tion rimarkis, kaj 
pensante, ke alvenis la ĝusta momento kavaliri por la bono 
de senhelpa pucelo, metis la manon sur la tenilon de la 
glavo, kaj diris kun laŭta kaj klara voĉo: 


—Neniu, kiun ajn rangon aŭ staton li havas, kuraĝu sekvi la 
belan Marcela, se li ne volas gajni al si la furiozan indignon 
mian. Ŝi montris per klaraj kaj sufiĉaj argumentoj, ke ŝi 
havas etan aŭ nenian kulpon rilate la morton de Crisostomo, 
kaj ke ŝi absolute ne pensas cedi al la deziroj de siaj 
amantoj. Tial do, anstataŭ persekuti kaj ĝeni ŝin, justas, ke 
ĉiuj bonaj homoj ŝin honoru kaj estimu, ĉar ŝi pruvis, ke en 


la mondo ŝi estas la sola virino vivanta kun tiel puraj 
intencoj. 


AŬ pro la minacoj de don Quijote, aŭ pro tio, ke Ambrosio 
petis, ke oni plenumu ĝis la fino la devon ŝuldatan al lia 
bona amika, la paŝtistoj ne moviĝis de la loko, ĝis oni tute 
fosis la tombon, bruligis la paperojn kaj metis la kadavron en 
la kavon inter la larmoj de la ĉeestantoj. Oni fermis la 
tombon per granda roko, kaj Ambrosio diris, ke ĝi provizore 
taŭgos, ĝis oni ĝin anstataŭigos per steleo, kiun li pensis 
mendi kun la jena epitafo: 


Kuŝas tie Ĉi paŝtisto 
povra, frosta kaj mizera, 
ĉar disdegno tre kruela 
lin repuŝis kun insisto. 
Lin faligis la senkora 

kaj sendanka belulino, 
kies ĉarmo kaj fascino 
faras amon pli rigora. 


Poste la paŝtistoj ŝutis sur la tombon multe da floroj kaj 
branĉoj, kondolencis lian amikon Ambrosio kaj adiaŭis lin. La 
samon faris Vivaldo kaj lia kompano, kaj don Quijote adiaŭis 
siajn gastigintojn kaj la hidalgojn. Ĉi lastaj insistis, ke li ilin 
akompanu al Sevilla, ĉar ĝuste tie, en ĉiu strato kaj angulo 
troveblas pi da aventuroj ol ie ajn en la mondo. Don Quijote 
dankis ilin por la informo kaj por ilia evidenta deziro 
komplezi lin, kaj diris, ke li nek volas, nek devas iri al Sevilla, 
sen antaŭe elpurigi la ĉirkaŭan montaron je la perversaj 
rabistoj ŝajne tie svarmantaj. 


Ĉe tiel laŭdinda intenco, la hidalgoj ne plu insitis al li, refoje 
lin adiaŭis, sekvis sian vojon, kaj en ties tuta longo ne 
mankis al ili temoj de konversacio, ĉu pri la historio de 
Marcela kaj Crisostomo, ĉu pri la frenezaĵoj de don Quijote. 


Nia kavaliro decidis serĉi la paŝtistinon Marcela por proponi 
siajn servojn al ŝi. Sed ne okazis, kiel li pensis, kaj pri tio oni 
rakontas en ĉi vera historio, kies dua parto finiĝas ĉi tie.[80] 


Ĉapitro 15 


Kie oni sciigas pri la misaventuro de don Quijote en lia 
renkonto kun malicaj janguanoj[81] 


Rakontas la saĝa Cide Hamete Benengeli, ke tuj kiam don 
Quijote diris adiaŭ al siaj gastigintoj kaj al la ceteraj 
spektintoj de la enterigo de la paŝtisto Crisostomo, li kaj 
Sancho Panza rajdis en la saman arbaron, en kies denson ili 
vidis Marcelan penetri; kaj ke, vane serĉinte ŝin dum pli ol 
du horoj ĉie inter la arboj, ili alvenis al valeto riĉa je freŝa 
herbo, kie fluis tiel paca kaj friska rojo, ke ĝi invitis, eĉ 
persvadis, pasigi tie la horojn de la posttagmezo, kiu jam 
komencis tre varmi. 


Deseliĝis don Quijote kaj la ŝildisto, kaj, lasinte la azenon kaj 
la ĉevalon laŭplaĉe paŝtiĝi meze de la abunda herbo, fosis 
en la dusako kaj konsumis kion ĝi entenis sen ia ceremonio 
kaj en paco kaj kontento. Sancho ne zorgis pli frue ligi la 
piedojn de Rocinante, ĉar li opiniis ĝin tiel kvieta kaj tiel ete 
amorema, ke li certis, ke ĉiuj ĉevalinoj de la herbejoj de 
Cordoba ne sukcesus stimuli ĝin al ia nedecaĵo. Sed laŭ la 
volo de la sorto —kaj ankaŭ de la diablo, kiu ne ĉiam dormas 
— en la sama valeto paŝtiĝis grego da galegaj ĉevalinoj, kies 
pelistoj-janguanoj kutimas siesti tie, kie ekzistas akvo kaj 
herbo por la brutoj; kaj la loko elektita de don Quijote plej 
konformis al ilia gusto. Okazis do, ke en Rocinante vekiĝis la 
deziro flirti kun la sinjorinoj ĉevalinoj, ĉar, flarsentinte ilin, ĝi 
forgesis sian ordinaran naturon kaj flegman paŝon kaj, sen 
peti la permeson de la mastro, trotante pli vigle ol kutime, 
iris komuniki al la ĉevalinoj sian ideon. Sed ili, laŭŝajne pli 
inklinaj manĝi ol frivoli, akceptis la Ĉevalon per hufoj kaj 
dentoj, tiele, ke ili baldaŭ rompis ĝian ventrobendon kaj lasis 
ĝin sen selo kaj tute nuda. Sed certe plej doloris la ĉevalon, 
ke la pelistoj, observante kiel ĝi impertinentas al la 


ĉevalinoj, alkuris kun dikaj bastonoj, kaj tiom da vergoj 
ricevis Rocinante, ke en priplorinda stato ĝi falis sur la 
grundon. Ĉe tio don Quijote kaj Sancho, kiuj vidis la 
batadon, alvenis anhelante helpi la ĉevalon. 


—Kiom mi rimarkas, amiko Sancho —diris don Quijote—, ĉi 
tio estas ne kavaliroj, sed homoj kanajlaj kaj senrangaj. Tion 
mi diras, por ke vi sciu, ke vi povas helpi min venĝi la 
ofendon faritan al Rocinante antaŭ niaj propraj okuloj. 


—Kiel, je la diablo, ni venĝos? —respondis Sancho—. Ili estas 
dudek kaj kelkaj, kaj ni, nur du; eĉ ne tiom, eble nur unu kaj 
duono. 


—Mi sola valoras centon da ili —diris don Quijote, kaj senplie 
elingis la glavon kaj sin ĵetis kontraŭ la janguanojn, kaj 
Sancho Panza, inspirita kaj spronita de la ekzemplo de sia 
mastro, faris la samon. Per la unua hako don Quijote fendis 
la ledan bluzon de janguano kaj grandan parton de lia dorso. 
Sed liaj kompanoj, vidante, ke ilin mistraktas du solaj viroj, 
prenis siajn bastonegojn, ĉirkaŭis la paron kaj kun granda 
fervoro kaj entuziasmo komencis ellasi sur ilin pluvon da 
batoj. Verdire jam la dua bato renversis Sanchon sur la 
teron, kaj la samo okazis al don Quijote malgraŭ lia kuraĝo 
kaj lerto. Laŭ la volo de la Fato li falis ĉe la piedoj de la 
ankoraŭ kuŝanta Rocinante, kio pruvas, kiel furioze pistas 
bastonoj svingataj de la manoj de koleraj kampuloj. Kiam la 
janguanoj vidis la damaĝon, kiun ili faris, ili plej rapide 
ŝarĝis siajn brutojn, kaj sekvis sian vojon lasinte la du 
aventuristojn en aĉan staton kaj en ankoraŭ pli aĉan 
humoron. 


Sancho Panza komencis ĝemi la unua, kaj, vidante sin apud 
sia mastro, diris kun voĉo plenda kaj trema: 


— Sinjoro don Quijote... OJ, sinjoro don Quijote! 


—Kion vi volas, frato Sancho? —respondis la kavaliro kun la 
sama tono fragila kaj vea. 


—Mi volas, ke via moŝto donu al mi du glutojn de la trinkaĵo 
de la fiera Blas, se eble vi havas ĝin ĉemane; povas esti, ki 
ĝi bonastiel al la rompitaj ostoj, kiel al la vundoj. 


—Ve al mi! —respondis don Quijote—. Nenio mankus, se mi 
ĝin havus! Sed mi ĵuras al vi, Sancho, je mia vorto de 
vaganta kavaliro, ke antaŭ ol pasos du tagoj ni disponos la 
balzamon, se la sorto ne ordonos alion, kaj se mi povos movi 
la manojn. 


—Kaj kiom de tempo pasos ankoraŭ, ĝis ni povos movi la 
piedojn? —demandis Sancho. 


—Rilate min, mi ne povas kalkuli, ĝis kiam mi kuŝos ĉi tie — 
respondis la tradraŝita don Quijote—. Sed nur mi kulpas pri 
ĉio, ĉar mi ne devis uzi la glavon kontraŭ homoj sen kavalira 
rango. Mi kredas, ke la dio de la bataloj permesis, ke oni min 
punu pro tio, ke mi ne observis la regulojn de la kavalirismo. 
Do, frato Sancho, konvenas al nia komuna bono, ke vi atente 
aŭskultu la jenan averton: kiam vi vidos, ke kanajlaro tia nin 
ofendos, ne atendu, ĝis mi eltiros la glavon kontraŭ ilin, Ĉar 
tion mi tute ne faros. Nur vi punos ilin laŭplaĉe per via 
propra glavo, kaj, se ajna kavaliro helpos aŭ defendos ilin, 
tiam mi protektos vin, ilin atakante kun mia tuta potenco. Vi 
jam havis mil signojn kaj pruvojn, pri kiel grandas la kuraĝo 
de ĉi forta brako mia. 


Tiel fierigis la povran kavaliron lia venko super la vasko. Sed 
Sancho ne trovis tre agrabla la averton de sia mastro, kaj ne 
povis ne respondi: 


— Sinjoro, mi estas pacema kaj kvieta, ĉar mi havas, por 
vivteni kaj flegi, edzinon kaj filojn. Do, via moŝto ricevu kiel 
avizon (ne kiel altrudon, kompreneble), ke nenial mi uzos la 


glavon kontraŭ kampulo aŭ kontraŭ kavaliro, kaj ke, mi ĵuras 
je Dio, mi pardonas de nun la ofendojn, kiujn mi ricevis aŭ 
ricevos de riĉaj aŭ mizeraj, de potencaj aŭ humilaj, de 
nobelaj aŬ servutaj, sen escepti ajnan staton aŭ rangon. 


Tion aŭdinte, respondis lia mastro: 


—Se mi havus sufiĉan spiron por facile paroli, kaj se la 
doloro de ĉi ripo mildiĝus iomete, mi dezirus komprenigi al 
vi, kiel grave vi eraras. Bone atentu, vi, kot-anima: se la 
vento de la Fortuno, ĝis nun tiel kontraŭa, turniĝus, kaj 
ŝvelus la velo de nia espero, kaj ni albordiĝus sekure kaj 
rekte al unu el la insuloj, kies regadon mi al vi promesis, kio 
okazus al vi, se mi ĝin konkerus kaj igus vin ĝia mastro? Nu, 
ĉio fiaskus, ĉar vi ne estas kavaliro, nek deziras kavaliriĝi, 
kaj mankas al vi la kuraĝo, eĉ la intenco, venĝi ofendojn kaj 
defendi vian aŭtoritaton. Sciu, ke en la regnoj kaj la 
provincoj nove konkeritaj, la spirito de ties civitanoj ne tiel 
kvietas, nek inklinas al la nova mastro, ĝis la ekstremo, ke 
oni pensu, ke ili ne klopodos denove ŝanĝi la staton de la 
aferoj, aŭ, kiel oni diras, provi la sorton. Tiel do, necesas, ke 
la nova mastro havu inteligenton por regi kaj kuraĝon por 
ataki kaj sin defendi en ĉiu okazo. 


—En la nuna mi dezirus havi tian kuraĝon kaj inteligenton — 
diris Sancho—. Sed mi ĵuras, je mia vorto de kompatindulo, 
ke mi pli bezonas plastron ol konversacion. Nu, via moŝto 
provu stariĝi, kaj ni helpos la ĉevalon, kvankam ĝi ne 
meritas tion, ĉar ĝi estas la ĉefa kaŭzo de la densa pluvo da 
batoj nin trafinta. Nenion tian mi imagis pri Rocinante, ĉar 
mi opiniis ĝin tiel ĉasta ulo kiel mi mem. Nu, oni prave diras, 
ke necesas multe da tempo por ĝisfunde koni la homojn, kaj 
ke en ĉi mondo nenio certa ekzistas. Kiu povus imagi, post ol 
via moŝto ellasis tiel fortajn hakojn al la povra kavaliro 
vaska, ke ŝtormego da vergoj venus tuj sekve krevi sur nin? 


—Vi, Sancho, certe havas dorson harditan kontraŭ tiaj 
tempestoj. Sed mia haŭto, vartita inter plej delikataj toloj el 
Holando, devas senti ankoraŭ pli ol vi la doloron de Ĉi 
misfortuno. Kaj nur pro tio, ke mi imagas (verdire, certas), ke 
tielaj ĝenoj nedisigeble apartenas al la kavalira profesio, mi 
ne lasas min perei de ĉagreno nun kaj ĉi tie. 


Al tio respondis la ŝildisto: 


— Sinjoro, se la kavalirismo donas tian rikolton de 
misfortunoj, via moŝto diru, ĉu ili okazas ofte aŭ en difinitaj 
periodoj. Ŝajnas al mi, ke post du rikoltoj de tiu speco, ni 
povos apenaŭ kolekti la trian, se Dio ne helpos nin kun sia 
senlima mizerikordo. 


—Sciu, amiko Sancho, ke la vivo de la vagantaj kavaliroj 
estas objekto de mil danĝeroj kaj sortobatoj. Tamen ili havas 
almenaŭ la eblon fariĝi reĝoj kaj imperiestroj, kiel montriĝas 
en la kazoj de multaj kaj diversaj kavaliroj, kies historion mi 
bone konas. Mi povus rakonti al vi, se la doloro tion allasus, 
pri kavaliroj sin levintaj nur per la kuraĝo de sia brako ĝis la 
rangoj antaŭe menciitaj, kvankam antaŭe kaj poste ili devis 
pasi tra diversaj plagoj kaj misfortunoj. Por ekzemplo, la 
kuraĝa Amadis de Gaŭlio falis iam en la manojn de sia 
ĝismorta malamiko, la sorĉisto Arcalaus, kaj ne ekzistas 
dubo, ke ĉi lasta ligis lin al kolono de korto kaj donis al li pli 
ol ducent frapojn per la rimenoj de lia ĉevalo. Unu aŭtoro 
anonima, sed tre fidinda, diras, ke la Kavaliro de la Suno, en 
certa kastelo pasis sur klapopordon, falis tra ĝi, kaj tuj poste 
troviĝis kun la manoj kaj piedoj ligitaj en subtera kaverno, 
kie oni aplikis al li klisteron el neĝo-akvo kaj sablo; kaj la 
povra kavaliro ne suferis pli gravajn sekvojn, ĉar ia sorĉisto, 
granda amiko lia, lin helpis en tiel bedaŭrinda okazo. Tiel do, 
mi povas permesi al mi suferi kiel tiuj bravaj kavaliroj, des 
pli, ke ili eltenis pli grandajn humiligojn ol ni eltenas. Sciu, 
Sancho, ke la vundoj faritaj per iloj okaze troviĝantaj en la 


mano kaŭzas nenian infamion; tion klare esprimas la leĝoj 
de la duelo. Sekve, se, por ekzemplo, ŝuisto batas alian 
personon per la boto-ŝtipo, kiun li okaze tenas en la mano, 
oni devas diri, ke, kvankam la ŝtipo estas ligna, la viktimo 
ricevas nenian batadon. Mi diras tion, por ke vi ne pensu, ke 
ĉar en la fino de la batalo ni vidas nin kuŝantaj kaj plenaj de 
kontuzoj, nin trafis infamio. Oni pistis nin, ne per armiloj, sed 
per bastonoj, kaj, kiom mi memoras, neniu uzis glavon aŭ 
ponardon. 


—Mi ne havis tempon por observi tiajn detalojn —respondis 
Sancho— Ĉar, apenaŭ mi ektiris la glavon, ili tiel karesis al 
mi la dorson per la bastonoj, ke ili elbatis la vidon el miaj 
okuloj kaj la forton el miaj kruroj kaj sternis min sur la saman 
lokon, kie nun mi kuŝas, kaj kie mi tute ne zorgas, ĉu la 
vergoj ofendas aŭ ne ofendas, kvankam la doloraj frapoj tiel 
fiksiĝos en mia memoro, kiel en mia dorso. 


— Tamen sciu, frato Sancho, ke la tempo viŝas ĉian memoron 
kaj la morto dispelas tute la doloron. 


—Kaj kio pli mizera ekzistas ol misfortuno, kiun nur la tempo 
povas viŝi kaj la morto dispeli? —respondis Sancho—. Se nia 
misfortuno estis tia, ke ĝi solviĝus per du kataplasmoj, ĉio 
irus ne tute mave. Sed mi komencas pensi, ke ĉiuj plastroj 
de unu hospitalo ne sufiĉus al ni en la nuna okazo. 


—Nu, bone, el via feblo eltiru forton, Sancho, kaj mi faros la 
samon —diris don Quijote—. Kaj ni vidu, kiel fartas 
Rocinante, Ĉar, ŝajnas, ĝi ricevis ne la pli etan parton de ĉi 
misaventuro. 


—Ne strange —respondis Sancho—. Ankaŭ Rocinante estas 
vaganta kavaliro. Sed mi miras, ke mia azeno eltiris sin 
sendifekta kaj kompleta, dum oni rompis al ni ĉiun ripon. 


—La Fortuno ĉiam lasas aperta unu pordon tra la 
misaventuroj, por allasi rimedon kontraŭ ili. Mi tion diras, ĉar 
ĉi azeneto povos nun servi, anstataŭ Rocinante, por porti 
min ĝis ajna kastelo, kie oni kuracos al mi la vundojn. Des 
pli, ke mi ne juĝas senhonoriga tian rajdbeston. Mi memoras, 
ke mi legis, ke la bona kaj olda Sileno, guvernisto kaj 
pedagogo de la gaja dio de la rido, eniris en la urbon de la 
cent pordoj plej ĝoje rajdante sur tre bela azeno. 


—Sendube li rajdis, kiel via moŝto diris —respondis Sancho 
—, sed unu afero estas sidi rajdiste, kaj alia kuŝi krucita sur 
la selo kiel sako de ekskrementoj. 


—La vundoj ricevitaj en batalo donas honoron, ne malgloron, 
amiko Panza, do ne repliku kaj, kiel dirite, stariĝu laŭpove 
kaj metu min sur la azenon, kiel ajn vi volos. Ni devas foriri 
antaŭ ol la nokto atingos nin en ĉi loko tiel senhoma. 


—Sed mi aŭdis vian moŝton diri, ke estas afero tre kavalira 
dormi la pli grandan parton de la jaro en solejoj kaj dezertoj, 
kaj ke la kavaliroj konsideras tion vera feliĉo. 


— Tio okazas, kiam ili ne povas fari alion, aŭ kiam ili 
enamiĝas. Kaj efektive, oni scias pri kavaliroj, kiu sidadis sur 
rokoj kaj tie sin elmetis du jarojn al la suno, al la ombro kaj al 
la rigoroj de la vetero. Kaj dume iliaj damoj konis nenion pri 
la afero. Unu tia kavaliro estis AMadis, kiam sub la nomo 
Beltenebros[82] retiriĝis a la Mizera Roko kaj pasigis tie, mi 
ne scias ĉu ok jarojn aŭ ok monatojn, mi ne ĝuste memoras. 
Sufiĉas diri, ke li sidis sur la roko, pentofarante, ĉar sinjorino 
Oriana kaŭzis al li, mi ne scias kian ĉagrenon. Sed ni jam 
lasu la rakontojn, Sancho, kaj vi moviĝu, antaŭ ol okazos al 
la azeno, same kiel okazis al Rocinante. 


—Je la diablo, tio estus la neplio —diris Sancho. 


Kaj elpuŝante tridek veojn, sesdek suspirojn kaj cent dudek 
sakrojn kaj insultojn kontraŭ tiu, kiu metis lin en tian staton, 
li komencis stariĝi, sed haltis, kvazaŭ paralizita, ĉe la mezo 
de siaj movoj, kaj fine staris duonkurba, kiel turka arko, kaj 
nekapabla tute sin rektigi. Tamen, penante kaj suferante li 
selis la azenon, kiu jam antaŭe profitis same de la troa 
libereco de tiu tago, por iom vagabondi, poste li tir-levis 
Rocinante kaj, se la ĉevalo posedus langon por plendi, certe 
nek don Quijote nek lia ŝildisto superus ĝin en tio. 


Fine Sancho metis la kavaliron sur la azenon, ligis al ties 
vosto la ĉevalon, gvidis sian bruton per la kondukiloj kaj sin 
turnis a la direkto kie, li pensis, troviĝis la ĉefvojo. 


Li iris apenaŭ du mejlojn, kiam la Fortuno, kondukante ilin 
de bono al plibono,[83] montris al li vojon, ĉe kies flanko 
Sancho rimarkis gastejon. Ĉagreniĝis la ŝildisto pro la ĝojo 
de don Quijote, kiu kredis la konstruaĵon kastelo. Sancho 
rebatis, ke temas pri gastejo, kaj lia mastro insistis, ke li 
vidas nur kastelon. Ilia diskutado tiom daŭris, ke, sen fini 
ĝin, ili alvenis al la domo, kaj Sancho senplie eniris tien kun 
sia tuta karavano. 


Ĉapitro 16 


Kio okazis al la inĝenia hidalgo en la gastejo, kiun li imagis 
kastelo 


La gastejestro, rimarkante, ke don Quijote kuŝas transverse, 
sur la azeno, demandis al Sancho, kian damaĝon li havas. La 
ŝildisto respondis, ke temas pri vere nenio, ke la sinjoro 
ruliĝis de la supro de roko, kaj ke liaj ripoj iom kontuziĝis 
dum la falo. La edzino de la gastejestro ne havis la 
karakteron, kiun ordinare posedas tiaj virinoj, kontraŭe, ŝi 
estis bonkora kaj kompatema ĉe la misfortuno de la 
proksimuloj. Do, ŝi tuj pretis kuraci nian kavaliron kaj igis, ke 
ŝia filino, juna kaj tre bela pucelo, asistu ŝin. En la gastejo 
servis ankaŭ asturia virino kun larĝa vizaĝo, dika nuko, plata 
nazo, unu okulo blinda, kaj la alia ne tre sana. Verdire la 
svelto de ŝia korpo kompensis ŝiajn mankojn: de la piedoj ĝis 
la kapo ŝi staturis eĉ ne sep spanojn, kaj la dorso, iom ĝiba, 
igis ŝin rigardi la grundon, pli ol ŝi deziris. Tiel ĉarma 
servistino helpis la pucelon aranĝi mizeran liton por don 
Quijote en mansardaĉo montranta evidentajn signojn, ke ĝin 
oni uzis kiel pajlejon dum multaj jaroj. En la sama mansardo 
gastis ankaŭ mulisto, kies lito, staranta iom preter la kuŝejo 
de don Quijote kaj konsistanta el seloj kaj plejdoj de liaj 
muloj, estis multe pli bona ol la hidalga, kiun formis kvar 
aspraj tabuloj sur du stabloj neegalaj; unu matraco minca 
kiel plumono kaj plena de tuberoj tiel duraj, ke subpalpe oni 
kredus ilin ŝtonaj, se oni ne vidus ilin lanaj tra diversaj 
ŝiraĵoj; du tukoj tiel suplaj kaj delikataj kiel ledo de ŝildo; kaj 
unu kovrilo, kies ĉiun fadenon oni povus facile kalkuli. En 
tiel abomeninda lito kuŝiĝis don Quijote, kaj poste la 
gastejestrino kaj ŝia filino plastris lin de la kapo ĝis la piedoj, 
dum Maritornes (tiel nomiĝis la asturianino) lumigis la 
scenon per lampo. Plastrante lin, la gastejestrino rimarkis 


multe da bluaĵoj sur diversaj partoj de lia korpo, kaj diris, ke 
laŭ tio li certe suferis ne falon, sed batadon. 


—Batadon, ne —diris Sancho—. Okazis, ke la roko havis 
multajn eĝojn kaj ĝibojn, kaj ĉiu lasis sian spuron. Kaj 
bonvolu, sinjorino, rezervi kelkon da plastroj. Ili estos 
bonvenaj, ĉar ankaŭ al mi doloras iom la renoj. 


—Ĉu ankaŭ vi falis? —demandis la gastejestro. 


—Ne —respondis Sancho—. Sed mi tiel impresiĝis, kiam mi 
vidis mian mastron fali, ke mia tuto korpo doloras, kvazaŭ 
batita de mil vergoj. 


—Tio eblas —komentis la pucelo—, ĉar mi ofte sonĝas, ke mi 
falas de la supro de turo kaj neniam atingas la grundon; kaj, 
kiam mi vekiĝas, mi trovas min tiel muelita kaj laca, kvazaŭ 
mi estus efektive falinta. 


—Sed jen la afero —respondis Sancho Panza—. Sonĝante 
nenion, ĉar mi estis eĉ pli vekita ol nun, mi vidis min 
preskaŭ tiel kontuzita kiel mia sinjoro don Quijote. 


—Kiel nomiĝas ĉi kavaliro? —demandis la asturia Maritornes. 


—Don Quijote de La Mancha —respondis Sancho—, unu el la 
plej bonaj kaj bravaj kavaliroj aventuristoj konataj. 


—Kio estas kavaliro aventuristo? —demandis la servistino. 


— Tiel ĵuse vi venis en la mondon, ke vi ne scias tion? —diris 
Sancho—. Sciu do, estimata, ke kavaliro aventuristo estas 
homo preskaŭ en la sama momento trabatita kaj reĝanta. 
Jen li estas la plej mizera kaj senfortuna en la mondo, jen la 
sekvantan tagon li disponas du tri regnojn por donaci ilin al 
sia ŝildisto. 


—Kaj, se vi servas tiel grandan sinjoron —diris la 
gastejestrino— kial vi, laŭ via ŝajno, ne havas almenaŭ la 
kronon de duko? 


—Estas ankoraŭ frue —respondis Sancho—. Apenaŭ de unu 
monato ni serĉas aventurojn, kaj ĝis nun ni ne renkontis ilin, 
eble, ĉar oni serĉas ion, kaj trovas alion. Tamen se mia 
sinjoro don Quijote resaniĝos de la vundoj, nu, de la falo, mi 
ne ŝanĝos mian esperon por la plej alta nobel-titolo. 


Don Quijote aŭskultis tre atente ĉi konversacion, movis sin, 
kiel li povis, de kuŝa al sida teniĝo, prenis la manon de la 
gastejestrino kaj diris: 


—Kredu, rava sinjorino, ke vi povas nomi vin feliĉa, tial, ke 
mi en persono gastas en ĉi kastelo via. Mi ne devas informi 
vin, kia mi estas, ĉar laŭdire, oni sennobliĝas, sin laŭdante. 
Sed mia ŝildisto diros pri mi. Mi aldonu nur, ke mi gardos 
eterne en la memoro la servon, kiun vi ĵus faris al mi, ke mi 
povu danki vin dum mia tuta vivo. Kaj se la ĉielo ne tenus 
min sklave submetita al la leĝoj de la amo kaj al la okuloj de 
la sendanka ĉarmulino, kies nomon mi apenaŭ flustras 
tradente, tiam la rigardoj de Ĉi rava pucelo estus la solaj 
mastroj de mia libereco. 


La gastejestrino, ŝia filino kaj la bona Maritornes gapadis ĉe 
la esprimoj de la vaganta kavaliro kaj komprenis nenion, 
kvazaŭ ili aŭskultus la grekan; sed ili bone konsciis, ke liaj 
vortoj temas pri dankoj kaj komplimentoj; kaj, ĉar ili neniam 
aŭdis tian lingvaĵon, ili miris kaj admiris lin kiel personon de 
nekonata speco. Fine en taverna lingvo ili dankis lin pro ties 
ĝentilo kaj foriris, kaj Maritornes plastris la ŝildiston, kiu tion 
bezonis ne malpli ol don Quijote. 


Nu, la mulisto jam antaŭe interkonsentis kun Maritornes 
pasigi kune la nokton en amoraj ludoj, kaj ŝi promesis, ke, 


kiam la gastoj kaj ŝiaj gemastroj dormos, ŝi iros al li kaj 
kontentigos lin laŭ lia deziro. Kaj oni rakontas pri ĉi bona 
virino, ke ŝi plenumis ĉiam kion ŝi promesis, eĉ se la 
promeson ŝi farus en la denso de arbaro kaj sen atestantoj, 
ĉar ŝi fanfaronadis, ke ŝi devenas de nobela familio, kaj ke ŝi 
ne sentas sin degradita servante en gastejo, konsiderante ke 
al tio ŝin puŝis nur la misfortuno kaj diversaj sortobatoj. 


La dura, streta, mizera kaj nefidinda lito de don Quijote 
staris unua meze de tiu speco de stalo, tra kies tegmentaj 
fendoj penetris la lumo de la steloj; apude Sancho jam 
aranĝis al si sian kuŝejon konsistantan el unu vimena mato 
kaj unu plejdo, kiu, pli ol lana, ŝajnis drelika kaj vidiĝis tute 
eluzita. Laste staris la mulista lito, farita, kiel oni jam diris, 
per la seloj kaj cetera garno de la du plej bonaj muloj el la 
dek du brilaj, grasaj kaj superbaj, kiujn li havis. La aŭtoro de 
ĉi historio diras, ke temis pri unu el la riĉaj mulistoj de 
Arĉevalo, kaj, ke li speciale mencias lin, ĉar li konis lin tre 
bone; oni eĉ asertas, ke ili estis parencoj. Cetere, Cide 
Hamete Benengeli kronikis plej precize kaj skrupule, kaj tion 
pruvas ĉi historio pri don Quijote, kie li forgesis nenian 
detalon eĉ minimuman kaj sensignifan. Li servu do kiel 
ekzemplo al la seriozaj kronikistoj, kies rakontoj aperas tiel 
skemaj kaj supraĵaj, ke oni apenaŭ povas ilin gustumi, tial, 
ke la pli esenca kaj substanca parto de la verkoj restis pro 
preteratento, malico aŭ nescio en la fundo de la inkujo. 
Laŭdatu do la aŭtoro de Tablante de Ricamonte kaj la 
verkinto de Grafo Tomillas, ĉar ili ĉion priskribis ĝis la lasta 
detalo. 


Mi diras do, ke post ol la mulisto vizitis siajn bestojn kaj 
donis al ili la duan porcion da furaĝo, li kuŝigis sur siaj seloj 
kaj atendis la akurategan Maritornes. Sancho, plena de 
plastroj kaj jam en la lito, volis endormiĝi sed vane, ĉar la 
doloro de liaj ripoj estis preskaŭ netolerebla; kaj don Quijote, 
pro la doloro de la siaj, tenis la okulojn apertaj, kiel la 


leporoj. En silento kuŝis la tuta domo, kie lumis nur unu 
lampo pendanta meze de la vestiblo. 


Ĉi mirinda kvieto kaj la konstanta absorbiĝo de la pensoj de 
don Quijote en la aventuroj de la libroj kaŭzintaj lian 
frenezon, metis al li en la kapon unu el la plej absurdaj ideoj 
imageblaj, nome, li imagis, ke li venis al fama kastelo (kiel 
dirite, li prenis por kastelo ĉiun gastejon, kie li loĝis), ke la 
filino de la gastejestro estas filino de la sinjoro de la kastelo, 
ke ŝi, ravita de lia ĝentilo, enamiĝas al li kaj promesas, sen 
la scio de ŝiaj gepatroj, veni kuŝi kun li grandan parton de la 
nokto. Tia ĥimero ŝajnis al li vero tiel reala kaj valida, ke li 
komencis angori kaj pensi, ke grava danĝero minacas lian 
fidelecon. Sed li certigis al si en la koron, ke li nenial faros 
perfidon al sia sinjorino Dulcinea de El Toboso, eĉ se la 
reĝino Ginevra mem, kun sia damo Quintaĥona, venus doni 
sin al li. 


Li pensadis pri tielaj absurdoj, kiam alvenis la horo kaj la 
momento (senfortuna por li) de la vizito de Maritornes. En 
ĉemizo kaj senŝua, kun la haroj kuntenitaj per fustena kufo, 
paŝante silente kaj singarde, kun la intenco serĉi la 
muliston, ŝi eniris en la mansardon, kie la tri viroj kuŝis. Sed 
apenaŭ ŝi atingis la pordon, don Quijote divenis ŝian 
ĉeeston, rektiĝis en sidan pozicion, malgraŭ la plastroj kaj la 
doloro de la ripoj, kaj etendis la brakojn por ricevi en ilin la 
junan pucelon. Maritornes, kiu mute kaj ŝtelire paŝetis kun la 
manoj antaŭe, serĉante sian amanton, stumblis en la 
brakojn de don Quijote. Li forte kaptis ŝin je la pojno, tiris ŝin 
al si kaj igis ŝin sidiĝi sur la lito, sen ke ŝi kuraĝus diri eĉ unu 
vorton. Poste li palpis al ŝi la ĉemizon, kiu, kvankam drelika, 
ŝajnis al li el sateno plej delikata kaj fajna. Ĉirkaŭ la pojno ŝi 
portis braceleton el vitraj bidoj, sed li vidis ilin sparki kiel 
raraj perloj orientaj. Ŝiajn krine asprajn harojn li prenis por 
tiel lumaj fadenoj el brilega oro arabia, ke ili povus eklipsi eĉ 
la sunon mem. Kaj ŝia buŝo, certe fetora je salato ranca kaj 


acidiĝinta, elspiris, ŝajnis al li, odoron mildan kaj aroman. 
Resume, li prezentis ŝin al si tia, kia oni pentris en liaj libroj 
certan princinon, kiu am-sopire, kaj kun la garnoj kaj belaĵoj 
tie menciitaj, ŝtele vizitis grave vunditan kavaliron. Kaj tiel 
blindis la povra don Quijote, ke nek la kontakto, nek la 
elspiro, nek aliaj karakterizaĵoj de la bona pucelo, kapablaj 
igi vomi ĉiun viron krom la mulisto, rivelis al li lian 
trompiĝon. Kontraŭe: li kredis teni inter la brakoj la diinon 
de la beleco kaj, premante ŝin al si, diris kun voĉo flustra kaj 
amema: 


—Kiel ege mi dezirus, bela kaj moŝta sinjorino, reciproki la 
unikan favoron, kiun vi faras al mi montrante la ravon de via 
beleco. Sed volas la Fortuno (kiu neniam lacas persekuti la 
bonulojn) teni min tiel disrompita kaj laca en ĉi lito, ke mi ne 
povus kontentigi vian deziron, eĉ se mi volus. Krome alia 
obstaklo, eĉ pli granda, tion baras: la fideleco ŝuldata al la 
senkompara Dulcinea de El Toboso, sola mastrino de miaj 
plej sekretaj pensoj. Se ne ekzistus tiaj kontraŭaĵoj, mi ne 
estus tiel stulta kavaliro ignori la feliĉan ŝancon, kiun via 
granda bonvolo al mi prezentas. 


Maritornes ŝvitis kaj angoris, vidante ŝin kaptita de don 
Quijote, kaj, sen kompreni aŭ atenti liajn vortojn, silente 
provis liberigi sin de li. La brava mulisto, kies Mavaj deziroj 
tenis lin vekita, konsciis la ĉeeston de sia amorantino, jam 
de kiam ŝi eniris en la mansardon, atente aŭskultis la dirojn 
de don Quijote kaj suspektante, ke Maritornes rompis sian 
promeson favore al alia persono, ŝtele proksimiĝis iom pli al 
la lito de la kavaliro, kaj tie restis senmova, por vidi, kio 
rezultos el tiel nekompreneblaj vortoj. Sed, kiam li rimarkis, 
ke la servistino baraktas por liberigi sin, kaj ke don Quijote 
klopodas ŝin reteni, la mulisto ne trovis agrabla tian ludon, 
levis la brakon kaj donis tiel teruran pugnobaton sur la 
mincan makzelon de la amanta kavaliro, ke ties buŝo 
pleniĝis per sango; sed la mulisto, ankoraŭ ne kontenta je 


tio, saltis sur lin kaj trote kaj trete surpromenis ties ripojn de 
la unua ĝis la lasta. La ne tre solida lito, apogita sur apenaŭ 
firmaj bazoj, ne povis elteni la aldonan pezon de la mulisto 
kaj cedis kun granda bruo. La gastejestro vekiĝis ĉe tio, 
laŭte vokis la servistinon kaj, ĉar ŝi ne respondis, li pensis, 
ke Maritornes certe metis sin en ian implikon. Kun tia 
suspekto li ellitiĝis, ekbruligis lampon kaj iris al la loko de la 
bruo. La servistino vidis la mastron veni kaj, ĉar li havis tre 
kolereman temperamenton, ŝi rifuĝis tremante de timo en la 
liton de la ankoraŭ dormanta Sancho, kaj tie kuntiris sin, 
buliĝante. 


La gastejestro eniris kaj diris: 
—Kie vi troviĝas, putino? Certe ĉio ĉi estas faro via... 


Sancho vekiĝis tiam, sentis preskaŭ tute sur li la pezan 
korpon de la servistino, pensis, ke li suferas inkubon, 
komencis blinde doni pugnobatojn ien kaj tien, kaj 
Maritornes, ricevinte mi ne scias kiom da ili, sendis al la 
diablo sian pudoron kaj reciprokis per tiom da batoj, ke 
Sancho tute vekiĝis. La ŝildisto, vidante sin tiamaniere 
traktata de kiu li ne sciis, stariĝis, kiel li povis, kroĉiĝis al 
Maritornes kaj komencis kun ŝi la plej furiozan kaj amuzan 
batiĝon de la mondo. Kiam, ĉe la lumo de la gastejestra 
lampo, vidis la mulisto, kiel statas lia damo, li lasis la 
hidalgon kaj iris doni al ŝi la necesan helpon. La gastejestro 
same intervenis, sed kun la intenco puni la servistinon, ĉar li 
sendube kredis, ke nur ŝi estas la kaŭzo de tia konkordo. Kaj, 
kiel en la rakonto, kie kato ĉasas raton, rato ŝnuron, kaj 
ŝnuro vergon, tiel same la mulisto batis Sanchon, Sancho la 
servistinon, kaj la servistino lin kaj la gastejestron; kaj ĉiu 
atakis tiel la ceterajn, ke eĉ ne unu Momenton ili haltis por 
spiri. Sed la plibono venis, kiam estingiĝis la lampo de la 
gastejestro, kaj en la tenebro ili batis sin reciproke iele- 


trapele kaj tiel senkompate, ke, kien la pugnoj batis, tie 
restis nenio sana. 


Okazis, ke tiun nokton gastis tie taĉmentano de la Santa 
Hermandad de Toledo, kaj, kiam li aŭdis la bruegon de la 
batiĝo, li prenis sian ordon-bastonon kaj la lad-skatolon kun 
la atestoj pri lia aŭtoritato, eniris nevidante en la mansardon 
kaj kriis: 


—Haltu, je la nomo de la justico! Haltu, je la nomo de la 
Santa Hermandad! 


Harzarde li koliziis kontraŭ la muelita don Quijote, kiu tute 
senkonscia kuŝis sur la dorso en la falinta lito, palpe prenis 
lin je la barbo, kaj ripete ordonis: «Obeu la justicon!». Sed 
kiam li konstatis ke la kuŝanto eĉ ne ete moviĝas, la 
taĉmentano kredis lin morta, kaj pensis, ke la aliaj en la 
mansardo murdis lin. Do, kun pli laŭta voĉo, li diris: 


—Oni fermu la pordon de la domo! Neniu eliru! Oni mortigis 
unu viron ĉi tie! 


La voĉo alarmis la batalantoj kaj, aŭdante ĝin, ĉiu 
senmoviĝis, kvazaŭ subite paralizita. Tuj poste la gastejestro 
sin retiris al sia ĉambro, la mulisto al siaj seloj kaj Maritornes 
al sia truo. Nur la kompatindaj don Quijote kaj Sancho ne 
kapablis movi sin. La taĉmentano de la Santa Hermandad 
lasis la barbon de don Quijote kaj eliris kun la intenco havigi 
al si lampon kaj serĉi kaj aresti la krimulojn; sed li ĝin ne 
trovis, ĉar la gastejestro intence estingis la lampon, kiam li 
sin retiris al sia ĉambro, do la taĉmentano devis iri al la 
kameno, kie post longa tempo kaj multaj provoj, li ekbruligis 
alian lampon. 


Ĉapitro 17 


Kie oni rakontas pri tio, kiel multe mizeris ankoraŭ la brava 
don Quijote kun sia bona ŝildisto Sancho Panza en la 
gastejo, kiun je sia propra damaĝo li prenis por kastelo 


Fine don Quijote rekonsciiĝis de sia sveno kaj komencis voki 
sian ŝildiston per la sama tono, kiun li kuŝante uzis la 
antaŭan tagon en la valeto de la bastonoj: 


—Amiko Sancho, ĉu vi dormas? Ĉu vi dormas, amiko 
Sancho? 


—Ve al mi! Kiel dormi? —respondis Sancho plena de ĉagreno 
kaj aflikto—. Kiel dormi, post ol ĉiuj diabloj sin pelis al mi ĉi- 
nokte? 


—Sendube vi pravas —diris don Quijote—, ĉar, aŭ mi nenion 
komprenas, aŭ ĉi kastelo estas ensorĉita. Aŭskultu, Sancho, 
sciu ke... Sed ne... antaŭe vi devas ĵuri, ke kion mi rakontos 
al vi, vi tenos sekreta ĝis la tago de mia morto. 


—Mi ĵuras —respondis Sancho. 


—Mi tion volas de vi, ĉar al mi ne plaĉas, ke oni makulu ies 
reputacion. 


—Jes, mi ĵuras —ripetis Sancho—. Nenion mi diros ĝis via 
lasta vivotago. Kaj Dio volu, ke jam morgaŭ mi povu paroli. 


— Tiel aĉe mi kondutas al vi, Sancho, ke vi volas vidi min 
senviva tiel baldaŭ? 


—Ne temas pri tio —respondis la ŝildisto—. Okazas nur, ke al 
mi ne plaĉas longe reteni sekreton, Ĉar ĝi povus putri en mi 
pro troa konservado. 


— Malgraŭ ĉio, mi fidas je via amo kaj respekto al mi. Sciu 
do, ke ĉi-nokte mi travivis unu el la plej bonaj kaj raraj 
aventuroj. Resume mi diru, ke antaŭ nelonge venis al mi la 
filino de la sinjoro de ĉi kastelo, la plej bela kaj gracia pucelo 
trovebla en la pli granda parto de la tero. Kion mi povus diri 
pri la ravo de ŝia persono? Kion pri ŝia vigla inteligento? 
Kion pri ŝiaj kaŝitaj perfektaĵoj, kies ĉarmon mi preferas 
prisilenti, pro la fideleco, kiun mi ŝuldas al mia sinjorino 
Dulcinea de El Toboso? Mi aldonu nur, aŭ ke la ĉielo enviis 
min pro la trezoro, kiun la sorto metis al mi en la manojn, aŭ 
ke (kio ŝajnas pli probabla) ĉi kastelo estas ensorĉita, ĉar 
ĝuste en la momento, kiam mi tenis kun ŝi dolĉegan 
konversacion aman, venis, mi ne scias kiel kaj de kie, unu 
mano fiksita al brako de monstra giganto kaj donis al mi tian 
baton sur la buŝon, ke mi havas ĝin trempita en sango. Poste 
la giganto pistis min tiamaniere ke mi fartas pli aĉe ol 
hieraŭ, kiam la mulistoj ofendis min pro la ekscesoj de 
Rocinante, kiel vi scias. Mi do konkludas, ke ia ensorĉita 
maŭro gardas la trezoran belon de la pucelo, kaj ke ŝi certe 
ne estas por mi. 


—Ankaŭ ne por mi —respondis Sancho—, ĉar pli ol kvarcent 
maŭroj tiel muelis min, ke la batoj de la janguanoj estis, en 
komparo, nuraj kisoj kaj karesoj. Sed diru, sinjoro, kial vi 
nomas rara kaj bona ĉi aventuron, malgraŭ ke ni eliris el ĝi 
en tiel mizera stato? Kvankam, verdire, ne estis al vi tiel 
mave, ĉar vi havis en viaj manoj, laŭ viaj diroj, belulinon 
senkomparan. Sed mi, kion mi havis, krom la plej forta 
batado, kian, mi pensas, neniam mi denove ricevos en mia 
vivo? Ve al mi! Ve al tio, ke mia patrino min naskis! Kvankam 
mi nek estas, nek estos vaganta kavaliro, tamen ĉiam falas 
sur min la pliparto de la misfortunoj. 


—Ankaŭ vi do ricevis vergojn? —demandis don Quijote. 


—Ĉu mi ne diris al vi, ke jes, je la diablo? 


—Ne plu ĉagreniĝu, amiko. Mi faros nun la raran balzamon, 
kaj dank' al ĝi ni resaniĝos en palpebruma daŭro. 


Ĉe tio, la taĉmentano fine ekbruligis la lampon kaj iris 
observi la homon, kiun li kredis senviva. Sancho, vidante lin 
enpaŝi en ĉemizo, kun dormoĉapo, kun la lampo en la mano 
kaj kun tre acida mieno, diris al sia mastro: 


— Sinjoro, ĉu tio povas esti la ensorĉita maŭro, kiu venas bati 
nin denove, ĉar eble li pensas, ke ni ne ricevis la kompletan 
porcion? 


—Neeble —respondis don Quijote—, ĉar la sorĉistoj neniam 
lasas ke oni ilin vidu. 


—Eble ili estas nevideblaj sed tre senteblaj. Kaj tion 
konfirmus miaj ripoj. 


—Ankaŭ la miaj —diris don Quijote—. Tamen, tio ne sufiĉe 
pruvas, ke tia figuro estas la sorĉisto maŭra. 


La taĉmentano pli proksimiĝis kaj, vidante ilin en tiel paca 
interparolo, haltis de surprizo. Cetere don Quijote, 
nekapabla moviĝi kaŭze de la batoj kaj de la plastroj, kuŝis 
ankoraŭ sur la dorso. La taĉmentano turnis sin al li kaj 
demandis: 


—Nu, bonulo, kiel vi statas? 


—Mi, en via loko, kondutus pli ĝentile —respondis don 
Quijote—. Ĉu oni kutimas en ĉi lando alparoli tiel al 
nekonato, idioto? 


La taĉmentano, kolera vidi sin krude traktata de viro kun tiel 
mizera aspekto, ne povis plu elteni kaj, levinte la lampon 
kun ties tuta oleo, donis per ĝi tian bategon sur la kapon de 
don Quijote, ke li faris belan kontuzon al la kavaliro. Ĉio 


obskuriĝis kaj la taĉmentano, sub kovro de la tenebro, 
rapide eliris el la mansardo. 


—Li estas la ensorĉita maŭro, certe, sinjoro —diris Sancho 
Panza—. Li sendube gardas la trezoron por aliaj, kaj por ni 
nur pugnobatojn kaj lampofrapojn. 


—Efektive —respondis don Quijote—. Sed ne valoras zorgi 
pri tiaj aferoj de ensorĉo, nek koleri pro ili. Ili estas fantastaj 
kaj nevideblaj, do ni ne trovus kiel venĝi nin, eĉ se ni plej 
klopodus. Stariĝu, Sancho, se vi povas, kaj petu de la alkado 
de ĉi fortreso, ke oni havigu al mi iom da oleo, da vino, da 
salo kaj da rosmareno. Per ili mi preparos la sanigan 
balzamon. Mi kredas, ke mi vere ĝin bezonas nun, ĉar mi 
perdas multan sangon el la vundo, kiun la fantomo faris al 
mi. 


Sancho stariĝis kun kreskanta doloro de siaj ostoj kaj en la 
obskuro ekiris por serĉi la gastejestron. Sed li stumblis 
kontraŭ la taĉmentano, kiu subaŭskultis tie por scii, kiel iras 
la aferoj de lia malamiko, kaj Sancho diris al li: 


—Kiu ajn vi estas, sinjoro, bonvolu afable doni al mi iom da 
rosmareno, da oleo, da salo kaj da vino, ĉar tio necesas por 
resaniĝo de unu el la plej bonaj vagantaj kavaliroj de la 
mondo. Li kuŝaĉas tie, pro tio, ke lin grave vundis la manoj 
de ensorĉita maŭro, kiu troviĝas en Ĉi gastejo. 


La taĉmentano, aŭdante lin, imagis lin freneza. Sed, ĉar jam 
vidiĝis la unuaj lumoj de la aŭroro, la taĉmentano apertis la 
pordon de la gastejo, vokis la gastejestron kaj sciigis lin, 
kion Sancho deziras. La gastejestro provizis per ĉio la 
ŝildiston, kaj tiu ĝin portis al don Quijote, kiu, kun la kapo 
inter la manoj, ĝemis pro la doloriga lampofrapo, kvankam ĉi 
lasta faris al li nur du iom elstarajn tuberojn: kion li opiniis 


sango, tio estis nur la ŝvito fluinta de li en la angoro de la 
lasta tempesto. 


Resume: Don Quijote prenis la ingrediencojn, miksis ilin kaj 
kuiris la tuton ioman tempon, ĝis li opiniis ĝin preta. Poste li 
petis flakonon por verŝi la mikson en ĝin, kaj, ĉar en la 
gastejo ne ekzistis io tia, li decidis uzi ladan oleujon, kiun la 
gastejestro proponis kaj grandanime donacis al li. Post tio li 
diris super la oleujo pli ol okdek «patro-niajn», kaj la saman 
nombron de salves, credos kaj avemarias[84] kaj ĉe ĉiu 
vorto li faris benomaniere la signon de la kruco. La 
ceremonion spektis nur Sancho, la gastejestro kaj la 
taĉmentano, ĉar la mulisto forestis kaj trankvile okupiĝis pri 
siaj brutoj. 


Fininte la preĝadon, don Quijote volis sperti en si la efikon 
de la balzamo, kiun li opiniis mirakla, do li trinkis pli ol unu 
pindon el la kvanto, kiu ne trovis lokon en la oleujo kaj restis 
do en la poto, kie la pocio antaŭe kuiriĝis. Apenaŭ li finis 
trinki ĝin, li komencis vomi tiel, ke nenio restis al li en la 
stomako; la konvulsioj kaj spasmoj de la vomado igis lin ŝviti 
tiel abundege, ke li petis ke oni kovru lin per la litaĵoj, kaj ke 
oni lasu lin sola. Tion oni faris kaj, dorminte pli ol tri horojn, li 
vekiĝis kaj sin sentis tiel freŝa kaj tiel refortiĝinta, ke li 
opiniis sin sana, ke li sukcesis fari la veran balzamon de 
Fierabras, kaj, ke kun tia rimedo li povus sen timo fronti plej 
danĝerajn kverelojn, batalojn kaj duelojn. Ankaŭ Sancho 
Panza opiniis mirakla la reboniĝon de lia mastro kaj petis lin, 
ke li lasu lin trinki tion, kio restis ankoraŭ en la poto. Don 
Quijote konsentis, la ŝildisto prenis la poton per la du manoj 
kaj kun forta fido kaj plej bona volo glutis ĉion senspire, 
sendante en la ventron preskaŭ tiel multe, kiel antaŭe lia 
mastro. Nu, okazis, ke la stomako de la ŝildisto ne estis tiel 
delikata kiel la stomako de don Quijote, ĉar, antaŭ ol li povis 
vomi, li suferis tiom da naŬzoj kaj intesto-tordoj, kolapsoj kaj 
ŝvitoj, ke li pensis, ke vere alvenas lia lasta horo. Kaj vidante 


sin en tia mizera kaj prostracia stato, li sakris la balzamon 
kaj la kanajlojn, kiuj donis ĝin al li. Don Quijote diris tiam: 


—Mi kredas, Sancho, ke vi aĉe fartas, ĉar vi ne estis armita 
kavaliro. Certe la balzamo ne utilas al la ne kavaliriĝintaj. 


—La diablo prenu min kaj mian tutan familion —respondis 
Sancho—. Se vi tion sciis, kial vi lasis min trinki? 


Ĉe tio la pocio ekefikis, kaj tiel impeta torento komencis 
ŝpruĉi el la du kanaloj de la kompatinda ŝildisto, ke nek la 
vimena mato, kie li denove kuŝiĝis, nek la drelika plejdo lin 
kovranta estis de tiam uzeblaj. Li ŝvitis kaj reŝvitis inter 
sinkopoj kaj paroksismoj, kaj ne nur li, sed la ceteraj 
personoj, pensis ke lia vivo finiĝas. Li suferis preskaŭ du 
horojn da tempesto kaj angoro kaj ĉe la fino li vidiĝis, ne kiel 
lia mastro, sed tiel konsumita kaj senforta, ke li ne povis 
stari. Sed don Quijote, kiel dirite, sentis sin freŝa kaj sana, 
deziris plej baldaŭ foriri por serĉi aventurojn, ĉar, ŝajnis al li, 
ke li perdas la tempon, se li ne sin dediĉas helpi per sia 
protekto kaj favoro la mizerulojn de la mondo, des pli ke lia 
balzamo fortikigis lian senton de sekureco kaj lian 
memfidon. Pelate do de tia deziro li mem selis la ĉevalon kaj 
ankaŭ la azenon de Sancho kaj helpis la ŝildiston sin vesti 
kaj sin surazenigi. Poste li surseliĝis kaj prenis el angulo de 
la gastejo kurtan pikstangon, ke ĝi taŭgu al li kiel lanco. 


Ĉiuj gastejanoj, en la nombro de pli ol dudek, lin rigardis, 
inter ili la filino de la gastejestro. De sia flanko, don Quijote 
ne deturnis de ŝi la okulojn kaj de tempo al tempo ĵetis 
tielan suspiregon, ke ĝi ŝajnis elŝiriĝi el la profundo de lia 
brusto. Ĉiuj pensis, ke li suspiras, ĉar liaj ripoj lin doloras; 
tion pensis almenaŭ la personoj vidintaj lin plastrita la 
antaŭan nokton. 


Kiam jam la du sidis sur la seloj, don Quijote vokis de la 
pordo la gastejestron kaj diris per voĉo kvieta kaj solena: 


— Multaj kaj tre grandaj estas la favoroj, kiujn mi ricevis en ĉi 
kastelo, sinjoro alkado, kaj mi min devontigas danki ilin ĉiun 
tagon de mia vivo. Se mi povus kvitigi kun vi, venĝante vin 
kontraŭ ajna orgojla homo, se tia vin ofendis, sciu, ke 
laŭprofesie mi protektas la senhelpajn, riparas arbitrojn kaj 
punas perfidojn. Serĉu en via memoro, kaj, se vi trovas ion 
tiuspecan por konfidi al mi, vi nur diru ĝin, kaj mi promesas, 
je mia kavalira ordeno, ke oni kontentigos vin kaj repagos al 
vi laŭ via volo. 


La gastejestro respondis kun la sama soleno: 


— Sinjoro kavaliro, mi ne bezonas ke via moŝto venĝu min 
kontraŭ ia ofendo, ĉar mi mem scias, kiel venĝi min, kiam tio 
necesas. Mi deziras nur, ke via moŝto pagu kiom vi ŝuldas 
pro la ĉi-noktaj manĝoj kaj litoj de vi ambaŭ en la gastejo, 
kaj ankaŭ pro la pajlo kaj hordeo de la du brutoj. 


—Ĉu ĉi tio estas do gastejo? —demandis don Quijote. 
—Jes, kaj tre respektinda. 


— Tiam, mi trompiĝis ĝis nun —respondis don Quijote— pro 
tio, ke Mi imagis ĝin kastelo kaj ne mava. Sed, ĉar ĝi estas 
gastejo, bonvolu pardoni, ke mi neniom pagos al vi: mi ne 
povas oponi al la ordeno de la vagantaj kavaliroj, kies kodo 
postulas (kaj neniam mi legis la malon) ke ili ne pagu 
pensionon aŭ ion ajn en la gastejoj; pro rajto kaj privilegio la 
kavaliroj meritas, ke oni akceptu ilin senpage, kompense pro 
la neelteneble rigora vivado, kiun ili vivas serĉante 
aventurojn tage kaj nokte, vintre kaj somere, piede kaj rajde, 
kun varmo kaj kun frido, kun malsato kaj kun soifo, suferante 
ĉiun krudon de la vetero kaj ĉiun rigoron de la mondo. 


—Tio min ne tuŝas —respondis la gastejestro—. Pagu kiom vi 
ŝuldas, kaj ŝparu al ni viajn kavaliraĵon kaj rakontojn. Al mi 
interesas nur, ke oni pagu al mi la kontojn. 


—Vi estas gastejestro stulta kaj fripona —respondis don 
Quijote. 


Kaj spronante la ĉevalon kaj premante al si la pikstangon, li 
forlasis la gastejon, sen ke oni lin detenus. Sen retrorigardi, 
ĉu lia ŝildisto lin sekvas, li rajdis iom da vojo. 


Kiam la gastejestro vidis lin foriri sen pagi, li sin turnis kun la 
sama postulo al Sancho, sed ĉi lasta diris, ke, ĉar lia mastro 
ne volis pagi, li faros la samon, se konsideri, ke la sama leĝo 
kaj motivo por ne pagi en gastejoj kaj tavernoj tiel validas ĉe 
la vagantaj kavaliroj, kiel ĉe ties ŝildistoj. La gastejestro 
koleris je tio kaj minace diris, ke se li ne ricevos de Sancho la 
monon, li pentigos lin. La ŝildisto respondis, ke pro la ordeno 
kavalira de lia mastro, li pagos eĉ ne unu solan groŝon, eĉ se 
tio kostos al li la vivon; ke li ne volas damaĝi la bonan kaj 
tradician kutimon de la vagantaj kavaliroj, kaj ke li ne 
deziras, ke la ŝildistoj de venontaj tempoj kritiku kaj riproĉu 
lin pro la rompo de tiel meritita privilegio. 


Kvazaŭ la aĉa sorto de la kompatinda Sancho volus 
evidentiĝi ankoraŭfoje, okazis, ke en la gastejo troviĝis kvar 
lan-kardistoj de Segovia, tri kudril-vendistoj de Cordoba kaj 
du uloj de la pul-bazaro de Sevilla: friponoj petolaj, gajaj kaj 
malicemaj, kiuj, kvazaŭ sub la instigo kaj la inspiro de unu 
sama penso, proksimiĝis al Sancho kaj elprenis lin de sur la 
azeno. Unu el la grupo iris serĉi plejdon en sian ĉambron, 
revenis kun ĝi, kaj la uloj ĵetis la ŝildiston sur la plejdon. 
Poste ili levis la rigardon, vidis, ke la plafono kuŝas ne sufiĉe 
alte por la efektiviĝo de ilia penso, kaj tiam ili decidis iri en 
la kralon, kiu havis la ĉielon kiel limon. Tie, metinte Sanchon 


en la mezon de la plejdo, ili komencis ĵeti lin al la alto, kaj 
tiel amuziĝis per li, kiel per hundo en la karnavalo.[85] 


Tiel laŭtis la krioj de la kompatinda bernato,[86] ke ili atingis 
la orelon de lia mastro, kiu, haltinte por atente aŭskulti, 
kredis, ke ia nova aventuro venas renkonte al li. Sed kiam li 
rekonis la voĉon de sia ŝildisto, li rajdis al la gastejo per la ne 
tre facila galopo de Rocinante. Li trovis la pordon fermita, kaj 
komencis ĉirkaŭiri la gastejon, serĉante lokon, tra kie eniri; 
sed, antaŭ ol li atingis la ne tre altan muron de la kralo, li 
vidis, kiel kruele oni ŝercas kun lia ŝildisto. Li vidis Sanchon 
flugi supren kaj suben en la aero kun tiela gracio kaj facilo, 
ke mi estas certa, ke don Quijote ridus, se li povus reteni 
sian koleron. Li provis grimpi de la ĉevalo ĝis la supro de la 
muro, sed li estis ankoraŭ tiel laca kaj muelita, ke li ne povis 
eĉ moviĝi de sur la selo. Tiel do, de la ĉevalo li komencis 
adresi tiom da insultoj kaj defioj al la bernantoj de Sancho, 
ke ne eblas registri ilin ĉi tie. Malgraŭ tio, nek la uloj ĉesis 
ridi kaj berni, nek la fluganta Sancho haltigis siajn plendojn, 
miksitajn jen kun minacoj, jen kun humilaj petoj, kaj la uloj 
ne lasis lin, ĝis ili tute laciĝis. Poste ili kondukis lian azenon 
al li, helpis lin surseligi sin, metis al li sur la ŝultrojn lian 
surtuton, kaj la kompatema Maritornes, vidante lin tiel 
konsumita, pensis, ke iom da akvo farus al li bonon, do ŝi 
portis al li kruĉon da akvo, rekte el la puto ĉar ĝi estis pli 
frida. Sancho prenis la ujon kaj, levinte ĝin al la buŝo, subite 
senmoviĝis, ĉar li aŭdis sian mastron diri per laŭta voĉo: 


—Sancho, frato, ne trinku. Tio igus vin morta.[87] Vidu, mi 
havas ĉi tie la sanktegan balzamon —kaj li montris al la 
ŝildisto la ladan oleujon kun la pocio—. Prenu nur du gutojn 
da ĝi kaj certe vi resaniĝos. 


Ĉe la voĉoj de don Quijote, la ŝildisto flankrigardis lin kaj 
diris per voĉoj eĉ pli laŭtaj: 


—Ĉu via moŝto forgesis, ke mi ne estas kavaliro, aŭ eble vi 
deziras, ke mi finu vomi la intestojn, kiuj ankoraŭ restas al 
mi de la pasinta nokto? Je la diablo, gardu vian likvoron por 
vi kaj lasu min trankvila. 


Sancho ĉesis paroli kaj komencis trinki preskaŭ en la sama 
momento. Sed konstatinte, per la unua gluto, ke la kruĉo 
entenas akvon, li ne volis plu trinki kaj petis de Maritornes, 
ke ŝi portu al li vinon. Tion ŝi faris tre volonte kaj ĝin pagis 
per sia mono, Ĉar oni diras pri ŝi, ke, malgraŭ sia amora vivo, 
ŝi posedis kelkon kaj iomon da kristana koro. 


Tuj kiam Sancho finis trinki, li enpremis la kalkanojn en la 
flankojn de la azeno, oni plene apertis al li la gastejan 
pordon, kaj Sancho elrajdis tre kontenta, ĉar li pagis neniom 
kaj ĉar li plenumis en tio sian volon, kvankam je la kosto de 
lia kutima kaŭcio: liaj ripoj. 


Verdire, la gastejestro alproprigis al si lian dusakon kiel 
pagon de la ŝuldata konto, kaj Sancho elrajdis tiel ekscitita, 
ke li ne rimarkis, ke ĝi ne vojaĝas kun li. La gastejestro volis 
solide bloki la pordon tuj kiam li vidis la ŝildiston foriri, sed 
la bernintoj oponis, ĉar ili havis tian naturon, ke, eĉ se 
efektive don Quijote estus unu el la vagantaj kavaliroj de la 
Tablo Ronda, ili zorgus ankoraŭ pri li, kiel pri neĝo 
pasintjara. 


Ĉapitro 18 


Kiu temas pri konversacio inter Sancho Panza kaj lia sinjoro 
don Quijote, kaj aliaj rakontindaj aventuroj 


Sancho troviĝis tiel svenema kaj deprimita, ke li eĉ ne povis 
plu antaŭenirigi la azenon kiam li atingis sian mastron. 
Vidante lin en tia stato, don Quijote diris: 


—Mi vere kredas nun, amiko Sancho, ke tiu kastelo aŭ 
gastejo estas ensorĉita, ĉar, kio, se ne fantomoj kaj 
transmonduloj, povus tiel kruele amuziĝi je via kosto? Kaj tio 
konfirmas la fakto, ke, kiam de la muro de la kralo mi ĉeestis 
la aktojn de via trista tragedio, mi ne povis transgrimpi la 
muron, kaj eĉ ne povis desalti de Rocinante, sendube ĉar oni 
ensorĉis min. Kaj mi ĵuras je mia fido de kristano, ke, se mi 
estus provinta grimpi aŭ desalti, mi tiel venĝus vin, ke tiuj 
kovardaj friponoj memorus por ĉiam sian ŝercon. Mi tion 
farus, eĉ ignorante la leĝojn de la kavalirismo, kiuj, kiel ofte 
mi diris al vi, ne permesas, ke kavaliro ataku senrangulon 
escepte en okazoj de sindefendo aŭ de vera kaj ekstrema 
bezono. 


—Kavaliro aŭ ne kavaliro, ankaŭ mi mem venĝus min, se mi 
povus. Sed tiam mi ne povis. Tamen mi opinias, ke la uloj sin 
amuzintaj per mi, estis ne fantomoj aŭ ensorĉitoj, kiel via 
moŝto diras, sed viroj kun karno kaj ostoj kiel ni, kaj ĉiu 
havis sian nomon. Mi aŭdis ilin paroli, kiam ili bernis min, kaj 
unu nomiĝis Pedro Martinez, alia Tenorio Hernandez, kaj, kiel 
mi aŭdis, ili nomis la gastejestron Juan Palomeque el Zurdo. 
Do ne pro ia ensorĉo vi ne povis grimpi trans la muron de la 
kralo, nek desalti de la ĉevalo. Kaj kiom mi komprenas el ĉio 
ĉi, la aventuroj, kiujn ni serĉas, finfine kondukos nin al tiaj 
misfortunoj, ke ni ne povos eĉ distingi, kie ni havas la 
dekstran piedon. Laŭ mia eta inteligento, estus plej bone kaj 


konvene reveni al nia vilaĝo nun, en la tempo de la falĉado, 
anstataŭ iri de loko al loko por fali de sitelo en barelon, kiel 
oni diras. 


—Sancho, kiel ete vi komprenas la aferojn de la kavalirismo! 
— respondis don Quijote—. Silentu kaj paciencu: venos la 
tago, kiam vi vidos per viaj propraj okuloj, kiel honora estas 
la kavalira profesio. Diru: ĉu eble ekzistas en la mondo 
plezuro aŭ ĝojo komparebla al tio, venki en batalo aŭ triumfi 
super rivalo? Certe ne. 


— Eble vi pravas, mi ne scias —respondis Sancho—. Mi scias 
nur, ke, de kiam ni estas vagantaj kavaliroj (aŭ vi estas, ĉar 
mi ne devas alkalkuli min al tiel honora gento), neniam ni 
venkis en batalo, escepte en la duelo kontraŭ la vasko, kaj 
eĉ el tio vi tiriĝis kun nur la duono de orelo kaj la duono de 
la kasko. De tiam, ĉio estas vergoj post vergoj kaj batoj post 
batoj, kvankam mi superas vin pro la bernado kaj protio, ke 
la bernantoj estis ensorĉitaj personoj, do mi ne povas venĝi 
min kontraŭ ili, nek sperti kiom da plezuro havigas la venko 
super la rivaloj, kiel via moŝto diras. 


— Tio min afliktas, kaj devas aflikti ankaŭ vin, Sancho —diri 
don Quijote—. Sed de nun mi klopodos akiri al mi glavon tiel 
mirinde forĝintan, ke nenia ensorĉo povos efiki kontraŭ ĝia 
mastro. Kaj eĉ eblas, ke la ŝanco havigos al mi la glavon, 
kiun portis Amadis, kiam li nomiĝis la Kavaliro de la Arda 
Glavo. Ĝi estis unu el la plej bonaj glavoj iam portataj de 
kavaliro en la mondo, ĉar krom la jam menciita kapablo, ĝi 
tranĉis kiel razilo, kaj nenia armaĵo eĉ plej forta kaj sorĉita 
povis elteni la hakon de ĝia klingo. 


—Mi havas tian sorton —diris Sancho—, ke kiam tio okazos, 
kaj via moŝto akiros al vi tielan glavon, certe ĝi profitos kaj 
utilos nur al la armitaj kavaliroj, kiel la balzamo; dume la 
ŝildistojn trafos ankoraŭ ĉiu plago. 


—Ne timu tion —diris don Quijote—. La ĉielo traktos vin pli 
afable. 


Don Quijote kaj lia ŝildisto tion babilis rajdante, ke tiam nia 
kavaliro distingis sur la vojo foran, grandan kaj densan 
nubon da polvo, kiu ruliĝis al ili. Don Quijote sin turnis al la 
ŝildisto kaj diris: 


—Ho, Sancho, en ĉi tago oni vidos, kiel favoras al mi la sorto. 
En ĉi tago, mi diras, montriĝos plej brile la kuraĝo de mia 
brako, kaj ni plenumos tiajn farojn, ke ilin oni skribos en la 
libron de la famo por la venontaj generacioj. Ĉu vi vidas tie 
la nubon da polvo, Sancho? Nu, ĝi leviĝas de la piedoj de la 
armeo formita per nekalkulebla nombro da diversaj gentoj, 
kiuj sin direktas al ni. 


—Setiel, temas pri du armeoj —respondis Sancho—, ĉar sur 
kontraŭa flanko leviĝas ankaŭ simila nubo. 


Don Quijote tien rigardis, kaj, vidante ke lia ŝildisto pravas, li 
tre ĝojis. Certe li pensis, ke du armeoj venas renkonti kaj 
ataki unu la alian mezen de la vasta ebeno, ĉar ĉiuhore kaj 
ĉiumomente lia imago plenis de la bataloj, ensorĉoj, 
aventuroj, absurdoj, am-aferoj kaj defioj menciataj en la 
kavaliraj libroj, kaj ĉio, kion li pensis, parolis aŭ faris, kreiĝis 
sub la influo de tiaj fantaziaĵoj. Nu, la nubon da polvo levis 
du grandaj gregoj da ŝafoj kaj ŝafinoj alpelataj el kontraŭaj 
direktoj, sed pro la polvo ne vidiĝis ankoraŭ. Kaj tiel emfaze 
asertis don Quijote, ke temas pri armeoj, ke Sancho fine 
kredis lin, kaj demandis: 


—Kion ni faru do, sinjoro? 


—Kion? —ripetis don Quijote—. Helpi kaj favori la senhelpajn 
kaj mizerajn. Sciu, Sancho, ke la armeon ĉi-flankan gvidas 
kaj komandas la granda imperiestro Alifanfaron, sinjoro de la 
vasta insulo Trapobana. La alia armeo, malantaŭ ni, 


apartenas al lia malamiko, la reĝo de la garamantoj, 
Pentapolin Senmanika, tiel nomata, Ĉar ĉiam li rajdas en la 
batalojn kun la dekstra brako nuda. 


—Kial tiuj du sinjoroj tiel forte abomenas unu la alian? — 
demandis Sancho. 


—Ĉar Alifanfaron estas kolerega pagano. Li enamiĝis al la 
fillno de Pentapolin, bela kaj gracia damo kaj krome 
kristana, kies patro ne volas doni ŝin al la pagana reĝo, se 
tiu ne forĵuras antaŭe la kredon de sia falsa profeto 
Mahometo kaj konvertiĝas al la kristanismo. 


—Je mia barbo! —diris Sancho—. Mi helpos Pentapolin, kiom 
mi povos, ĉar li laŭdece kondutas. 


—En tio vi plenumos vian devon, Sancho —diris don Quijote 
—, Ĉar, por interveni en ĉi tiaj bataloj, oni ne bezonas esti 
armita kavaliro. 


—Sendube, sed, kie mi lasos la azenon, por retrovi ĝin post 
la batalo? Car mi kredas, ke ĝis nun ne ekzistas la kutimo 
batali de sur azenoj. 


—Vi pravas —diris don Quijote—, kaj mi rekomendas, ke vi 
lasu ĝin ie ajn, senkonsidere ĉu ĝi perdiĝos aŭ ne: ni 
disponos tiom da ĉevaloj post nia triumfo, ke eĉ Rocinante 
estas en danĝero, ke mi ŝanĝos ĝin por alia. Sed atentu: mi 
volas montri al vi ĉefajn kavalirojn de du armeoj, kaj, por 
observi ilin pli bone, ni retiru nin al la altaĵo tie staranta, de 
kie certe la armeoj bone distingeblas. 


Tion ili faris, lokante sin sur monteto, de kie oni klare vidus 
la gregojn (transformitajn de don Quijote en armeojn), se la 
nubo de polvo levata de la hufoj, ne vualus kaj konfuzus la 
vidon. Tamen, kontemplante tion, kio ekzistis nur en lia 
fantazio, li diris per laŭta voĉo: 


— Tiu kavaliro kun la insigno flava kaj kun la ŝildo klare 
surpentrita per kronita leono kuŝanta ĉe la piedoj de pucelo, 
estas la kuraĝa Laurcalco, sinjoro de la Arĝenta Ponto; la alia 
kun insigno de orkoloraj floroj kaj kun la ŝildo, kie aperas tri 
arĝentaj kronoj sur blua fono, estas la timata Micocolembo, 
granda duko de Quirocia; la alia kun gigantaj brakoj kaj 
kruroj, rajdanta ĉe lia dekstra flanko, estas la neniam 
timema Brandabarbaran de Boliche, sinjoro de la tri Arabioj. 
Li sin kovras per la haŭto de serpento kaj, laŭ la famo, uzas 
kiel ŝildon unu el la pordoj de la templo, kiun renversis 
Ŝimŝono por venĝi sin kontraŭ siaj malamikoj. Sed turnu la 
rigardon ĉi-flanken: ĉe la fronto de la alia armeo jen la ĉiam 
venkanta kaj neniam venkita Timonel de Carcajona, princo 
de la nova Vaskujo; lia insigno havas kvar kvadratojn de 
sama grando: bluan, verdan, blankan kaj flavan, kaj lia ŝildo, 
orkoloran katon sur bruna fono kun la devizo: «Miu», formita 
per la unuaj literoj de la nomo de lia damo, kiu, laŭ la diroj, 
estas la senkompara Miulina, filino de la duko de Alfeĥiquen 
del Algarbe. La alia, kies potenca kaj sovaĝa ĉevalo devas 
subteni lian grandan pezon kaj premon, estas la novica 
kavaliro franca Pierre Papin, sinjoro de la baronlando de 
Utrique, kaj portas neĝe blankan insignon kaj senembleman 
ŝildon. La alia, kiu spronas per feraj kalkanumoj rapidan kaj 
striitan zebron kaj portas insignon de bluaj pokaloj, estas la 
granda duko de Nerbia, Espartafilardo de la Bosko, kaj havas 
sur la ŝildo, kiel emblemon, asparagon kun la jena devizo: 
«Mia sorto rampas». 


Don Quijote, inspirita de sia mirinda frenezo, nomadis 
tiamaniere multajn kavalirojn de la du fantaziaj skadroj kaj 
senplie atribuis al ĉiu insignon, emblemon kaj devizon; kaj 
sen halti en siaj priskriboj, li daŭrigis: 


—La skadron ĉi-flankan formas gentoj de diversaj landoj: jen 
la trinkantoj de la dolĉa akvo de la fama Ksanto; la 
montaranoj de Masilio; la kribrantoj de la fajnega oro de la 


feliĉa Arabio; la loĝantoj sur la famaj kaj freŝaj bordoj de la 
klara Termodono; la drenantoj, per multaj kaj diversaj 
manieroj, de la ora Paktolo; la numidoj kies promesoj ne 
fidindas; la persoj, famaj pro siaj sagoj kaj arkoj; la partoj; la 
medoj, kiuj batalas forkurante; la araboj kun porteblaj 
tendoj; la skitoj, tiel kruelaj, kiel haŭtoblankaj; la etiopoj kun 
boritaj lipoj, kaj aliaj nenombreblaj gentoj, kies vizaĝojn mi 
vidas kaj rekonas, kvankam mi ne memoras iliajn nomojn. En 
la alia skadro venas la trinkantoj de la kristale klara Betis, ĉe 
kies bordoj multas la olivarboj; la viroj, kies vizaĝo freŝas kaj 
glatas pro ilia uzo de la akvo de la riĉa kaj orkolora Tajo; la 
gustumantoj de la saniga akvo de la dia Genil; la loĝantoj en 
la herboriĉaj kampoj de Tarŝiŝo; la ĝuantoj de la elizeaj teroj 
de Jerez; la manĉanoj riĉaj kaj kronitaj per blondaj spikoj; la 
sin vestantoj per fero, posteuloj de la antikvaj gotoj; la sin 
banantoj en Pisuerga, fama pro la mildo de sia fluo; la 
paŝtantoj de gregoj su la vastaj herbejoj ĉe la sinua 
Guadiana, prikantata pro sia subteriĝanta fluo; la tremantoj 
de frido inter la arbaroj pireneaj kaj inter la blankaj flokoj de 
la alta Apenino, kaj fine ĉiu gento troviĝanta inter la limoj de 
Eŭropo. 


Je Dio, kiel multe da gentoj li nomis, kaj kiel multe da regnoj 
li menciis, plene mergita kaj absorbita en ĉio, kion li legis en 
siaj mensogaj libroj! Kaj kavalirojn kaj landojn li difinis kun 
mirinda rapido atribuante al ĉiu ties proprajn atributojn. 
Sancho Panza pendis de liaj vortoj, sen diri ion, kaj de tempo 
al tempo turnis la kapon por vidi, ĉu li povas distingi la 
kavalirojn menciatajn de la mastro. Sed vidante neniun, li 
diris: 


— Sinjoro, la diablo ĝin prenu; nek viro, nek giganto, nek 
kavaliro, nek io vidiĝas ĉi-ĉirkaŭe. Almenaŭ mi vidas nenion. 
Eble temas pri ensorĉitoj, kiel la fantomoj de la pasinta 
nokto. 


—Kial vi diras tion? —respondis don Quijote—. Ĉu vi ne 
aŭdas la henon de ĉevaloj, la sono de klarionoj kaj la bruon 
de tamburoj? 


—Mi aŭdas nur multajn beojn de ŝafoj kaj ŝafinoj. 
Kaj li diris la veron, ĉar la du gregoj estis jam proksimaj. 


—Vi havas tiom da timo, Sancho, ke vi mise aŭdas kaj mise 
vidas. Unu el la sekvoj de la timo estas, ke ĝi perturbas la 
sensojn kaj deformas la objektojn, kaj, se vi tiel multe timas, 
prefere retiriĝu kaj lasu min sola. Sufiĉas nur mia persono 
por triumfigi la partion, kiun mi helpos. 


Tion dirinte, li spronis la ĉevalon, horizontaligis la lancon kaj 
trarajdis fulmorapide la deklivon de la altaĵo, dum Sancho 
laŭte kriis: 


—Revenu, via moŝto, sinjoro don Quijote! Je Dio, vi atakas 
ŝafojn kaj ŝafinojn. Veinda tago, kiam mia patro min generis! 
Revenu! Kia frenezo vin trafis? Rigardu, ĉi tie vidiĝas nek 
gigantoj, nek kavaliroj, nek katoj, nek insignoj, nek ŝildoj 
kun unu aŭ kun diversaj koloroj, nek pokaloj bluaj aŭ 
demonaj. Kion vi faras? Ve al mi, pekulo! 


Sed tio tute ne impresis nian hidalgon. Kontraŭe, li laŭte 
diradis: 


—Nu, kavaliroj batalantaj sub la flagoj de la kuraĝa 
imperiestro Pentapolin Senmanika, sekvu min. Vi rimarkos, 
kiel facile mi venĝos lin kontraŭ lia malamiko Alifanfaron de 
la Trapobana. 


Tion dirante, li enrajdis en la mezon de la skadro de ŝafinoj 
kaj komencis lanci ilin kun tia kuraĝo kaj furiozo, ke ŝajnis, 
ke efektive li lancas ĝismortajn malamikojn. La paŝtistoj kaj 
la mastroj akompanantaj la gregojn, kriis al li, ke li ne faru 


tion. Sed vidante, ke iliaj krioj vanas, ili deligis la ĵetilojn de 
sia zono kaj komencis saluti al li la orelojn per ŝtonoj grandaj 
kiel la pugno. Don Quijote tute ignoris la ŝtonojn, kaj eĉ pli 
impete galopis ien kaj tien kriante: 


—Kie vi estas, orgojla Alifanfaron? Venu al mi, ke mi estas 
sola kaj deziras, nur inter vi kaj mi, provi vian forton kaj 
preni de vi la vivon, pro la ĉagrenoj, kiujn vi kaŭzas al la 
kuraĝa Pentapolin Garamanta. 


Ĉe tio alflugis solida peco da roko kaj, frapante lin sur unu 
flankon, enbatis al li du ripojn en la korpo. Li vidis sin kun 
tiel forta kontuzo, ke li kredis sin senviva aŭ, almenaŭ, grave 
vundita, kaj, memorante pri sia likvoro, elprenis la oleujon, 
metis ĝin al sia buŝo kaj komencis ĵeti la balzamon en la 
stomakon. Sed antaŭ ol li trinkis kiom li opiniis sufiĉa, 
alflugis alia kaŝtano kaj tiel plene trafis lian manon kaj la 
oleujon, ke ĉi lastan ĝi disrompis en pecojn kaj pase frakasis 
al li tri kvar dentojn kaj molarojn kaj kontuzegis du fingrojn. 
Tia estis la unua bato, kaj tia la dua, ke la kompatinda 
kavaliro neeviteble falis de la ĉevalo. La paŝtistoj proksimiĝis 
al li, pensis, ke ili lin mortigis, do kolektis haste siajn 
gregojn, prenis sur la ŝultrojn la mortigitajn ŝafinojn, 
proksimume ok, kaj foriris senplie. 


La tutan tempon Sancho rigardis de la monteto la 
frenezaĵojn de sia mastro, ŝiris al si la barbon kaj malbenis la 
horon kaj la momenton, en kiuj la sorto renkontigis lin kun 
don Quijote. Vidante lin kuŝanta sur la grundo kaj la 
paŝtistojn for, li sobiris de la altaĵo, proksimiĝis al li, trovis lin 
konscia, kvankam en tre mava stato, kaj diris: 


—Ĉu mi ne avertis vin, sinjoro don Quijote, ke vi revenu, ke 
vi atakos ne armeojn, sed ŝafarojn? 


—Eĉ tion povas transformi kaj igi nevidebla la fripona 
sorĉisto, malamiko mia! Sciu, Sancho, ke tiaj uloj facile 
vidigas al ni kion ili deziras, kaj ĉi maliculo min persekutanta 
enviis min pro la gloro, kiun li, sciis, mi povus gajni per ĉi 
batalo, kaj tial li sanĝis la skadrojn en ŝafinarojn. Se vi volas 
konvinkiĝi, Sancho, ke mi diras la veron, faru jenon: ekrajdu 
sur la azeno kaj senplie sekvu ilin. Vi vidos, ke, je ioma 
distanco de ĉi tie, ili reprenas sian veran formon kaj estas 
jam ne plu ŝafoj, sed viroj el karno kaj ostoj, kiaj mi pentris al 
vi. Sed ne foriru ankoraŭ, ĉar mi bezonas vian bonvolon kaj 
helpon. Venu pli proksimen kaj rigardu kiom da dentoj kaj 
molaroj mankas, ĉar mi havas la impreson, ke eĉ ne unu 
sidas jam en la buŝo. 


Tiel proksimiĝis Sancho, ke li preskaŭ metis la okulojn en 
lian buŝon. Ĝuste tiam la balzamo efikis en don Quijote, kaj 
ĉio, kio sidis en lia stomako, forĵetiĝis kun la forto de kuglo 
kaj plene trafis kaj ŝmiris la barbon de la kompatema 
ŝildisto. 


—Sankta Maria! —diris Sancho—. Kio okazas? Certe la povra 
pekulo estas morte vundita. Li vomas sangon tra la buŝo. 


Sed atentante iom pli, li konstatis pro la koloro, odoro kaj 
saporo, ke temas ne pri sango, sed pri la balzamo, kiun, li 
vidis, don Quijote trinkis el la oleujo. Kaj Sancho sentis tiel 
grandan naŭzon ke lia stomako turniĝis, li vomis la tripojn 
sur lian mastron, kaj la du prezentis tiam tre elegantan 
aspekton. 


Sancho reiris al la azeno por serĉi en la dusako, ion, per kio 
purigi kaj pansi sian mastron kaj, ne trovante la dusakon, 
preskaŭ perdis la kapon, malbenis sin refoje kaj decidis en si 
forlasi sian mastron kaj reveni al sia vilaĝo, kvankam li 
perdus la salajron por la ĝisnunaj servoj kaj esperon regi iam 
la promesitan insulon. 


Ĉe tio stariĝis don Quijote, metis la livan manon sur la 
buŝon, por ke la restantaj dentoj ne elfalu, prenis per la alia 
la bridon de Rocinante (la ĉevalo eĉ ne iomete moviĝis de la 
flanko de sia mastro, tiel bona kaj lojala ĝi estis) kaj iris al 
Sancho, kiu staris kun la brusto apogita al la azeno kaj kun 
la mano sur la vango, laŭ la maniero de profunde enpensa 
homo. Don Quijote, vidante lin en tia teniĝo rivelanta tre 
fortan aflikton, diris: 


—Sciu, Sancho, ke unu homo ne superas alian, se li ne faras 
pli ol la alia. Ĉi ŝtormoj nin frapantaj indikas, ke la vetero 
baldaŭ sereniĝos, kaj ke niaj aferoj iros pli bone. Nek bono 
nek mavo povas eterne daŭri, sekve la bono jam proksimas, 
ĉar ni suferis longan tempon la mavon. Ne afliktiĝu do pro 
miaj misfortunoj, ĉar ili vin ne trafas. 


—Ĉu vere? —diris Sancho—. Kiun do, se ne la filon de mia 
patro, oni bernis hieraŭ? Kaj, se ne mia, kies estis la dusako 
mankanta kun siaj valoraĵoj? 


—Kion! Ĉu mankas via dusako, Sancho? 
—Jes, ĝi mankas. 
— Tiel do, hodiaŭ ni havos nenion por manĝi. 


—Tio okazus, se ne troviĝus sur ĉi kampoj la herboj, kiujn, 
via moŝto diras, vi konas, kaj kiujn la malfeliĉaj kavaliroj kiel 
vi, kutimas gustumi anstataŭ alian manĝon. 


—Tamen —respondis don Quijote— mi preferus nun bonan 
pecon da pano kaj du haringojn al ĉiuj herboj, eĉ se 
priskribitaj de Dioscorides kaj komentitaj de doktoro Laguna. 
Nu, amiko Sancho, surazeniĝu kaj sekvu min, ĉar Dio, la 
universala provizanto, ne ignoros nin, des pli, ke ni laboras 
je Lia servo. Li forgesas nek la moskitojn de la aero, nek la 
vermojn de la tero, nek la ranidojn de la akvo, kaj tiel 


kompatemas, ke Li igas la sunon lumi super la bonaj kaj la 
malicaj kaj la nubojn pluvi sur la justajn kaj la arbitrajn. 


—Pli taŭgas via moŝto kiel predikisto, ol kiel vaganta 
kavaliro —diris Sancho. 


—Pri ĉio sciis, kaj devas scii, la vagantaj kavaliroj, Sancho. 
En la pasintaj tempoj, pli ol unu kavaliro haltis meze de la 
vojo kaj faris predikon aŭ paroladon, kvazaŭ li estus 
diplomito de la universitato de Parizo, kio pruvas, ke la lanco 
ne stumpigas la plumon, nek la plumo la lancon. 


—Sendube, via moŝto pravas —respondis Sancho—, sed ni 
foriru jam serĉi tranoktejon, kaj Dio volu, ke manku en ĝi 
plejdoj, bernantoj, fantomoj kaj sorĉitaj maŭroj, ĉar, se ne, ni 
estos perditaj. 


—Petu tion de Dio, frato —diris don Quijote—, kaj konduku 
min, kien ajn vi volos, ĉar ĉi-foje mi deziras, ke vi mem 
elektu nian loĝejon. Sed donu al mi la manon kaj palpu per 
la fingroj, kiom da dentoj kaj molaroj mankas al mi en la 
dekstra flanko de la supra makzelo, ĉar tie mi sentas la 
doloron. 


Sancho metis la fingrojn en lian buŝon kaj diris palpante: 
—Kiom da molaroj ordinare havis mia moŝto en ĉi flanko? 
—Kvar, krom la saĝomolaro; ĉiuj kompletaj kaj tre sanaj. 

—Ĉu via moŝto estas tute certa? —demandis Sancho. 


—Mi diras kvar, se ne kvin. Neniam oni eltiris el mia buŝo eĉ 
unu denton aŭ molaron, kaj eĉ ne unu elfalis aŭ putris de 
kario aŭ de reŭmatismo. 


—Nu, en ĉi suba parto —diris Sancho— via moŝto havas nur 
du molarojn kaj duonon, kaj en la supra, nek duonon, nek 
ion: ĉio glatas kiel la polmo de la mano. 


—Ve al mi! —diris don Quijote, aŭdinte la afliktan sciigon de 
la ŝildisto—. Mi preferus perdi anstataŭe unu brakon, 
escepte se ĝi estus la brako de la glavo. Sciu, Sancho, ke 
buŝo sen molaroj egalas al muelejo sen ŝtono, kaj ke pli 
multe estimindas unu dento ol unu diamanto. Sed ni, kiel 
membroj de la rigora ordeno kavalira, devas nin elmeti al ĉi 
tiaj misfortunoj. Surseliĝu do, amiko, kaj iru ĉe la fronto; mi 
sekvos vin laŭ via paŝo. 


Tion faris Sancho kaj, tenante sin proksime al la ĉefa vojo, 
sin turnis al la direkto, kie li esperis trovi ian loĝejon. Ili 
rajdis lante, ĉar la makzeloj tiel doloris al don Quijote, ke li, 
en sia sufero, ne zorgis rapidi pli. Sancho volis distri kaj 
amuzi lin periom da konversacio kaj diris, interalie, kiom oni 
trovos en la sekvanta ĉapitro. 


Ĉapitro 19 


Pri la prudenta konversacio inter Sancho kaj lia mastro, pri la 
aventuro kun kadavro kaj pri aliaj famaj eventoj 


—Ŝajnas al mi, sinjoro, ke la misfortunoj nin trafantaj de 
kelkaj tagoj sendube estas ia puno pro la pekoj de via moŝto 
kontraŭ la ordeno kavalira,[88] ĉar vi ne plenumis vian ĵuron 
ne manĝi ĉe kovrita tablo, ne kuŝi kun la reĝino kaj ne fari la 
aliajn aferojn, ĝis vi gajnus al vi la helmon de Malandrino, aŭ 
kiel ajn li nomiĝas, mi ne bone Memoras la nomon de tiu 
maŭro. 


—Vi pravas, Sancho —diris don Quijote—, kaj verdire mi 
forgesis pri tio. Sed aliflanke estu certa, ke oni vin bernis, ĉar 
ankaŭ vi pekis, ne memorigante al mi pri la ĵuro. Tamen mi 
faros la necesan riparon; en la ordeno kavalira oni povas 
ĉion aranĝi. 


—Kiel mi pekis?, laŭ mia scio, mi ĵuris nenion! —respondis 
Sancho. 


—Ne gravas, Ĉu vi ĵuris aŭ ne —diris don Quijote—. Kiom mi 
komprenas, vi tamen kunkulpas. Sed ni havigos al ni la 
rimedon. 


—Se vi tiel opinias —respondis Sancho—, via moŝto zorgu, 
ne forgesi trovi ĝin, kiel vi forgesis la ĵuron. Alie la fantomoj 
eble deziros amuzi sin denove je mia kosto, kaj eĉ je la via, 
se ili vidos vin tiel obstina. 


Kiam la nokto falis, ili rajdis ankoraŭ, babilante pri tiu kaj pri 
aliaj aferoj sen ke ia tranoktejo vidiĝus. Sed, plej 
bedaŭrinde, ilin torturis la malsato, ĉar ankaŭ ilia viktualio 
perdiĝis kun la dusako. Kaj, kiel kulmino de ilia misfortuno, 
ilin trafis aventuro, kiu ne bezonis la garnojn de la fantazio 


por aspekti aŭtentika. Kvankam la nokto iĝis tre obskura, ili 
ne ĉesis rajdi, ĉar Sancho kredis, ke pro tio, ke ili iras sur 
ĉefvojo, ili renkontos gastejon en la distanco de ses aŭ ok 
mejloj. Okazis do, ke la nokto nigris, la ŝildisto malsatis, lia 
mastro deziris manĝi, kaj tiam ili rimarkis, ke sur la vojo 
proksimiĝas granda nombro da lumoj, kiel moviĝantaj steloj, 
Sancho konsterniĝis, ilin vidante, kaj ankaŭ don Quijote 
sentis ioman agitiĝon. La ŝildisto haltige tiris je la kondukiloj 
de la azeno, la kavaliro je la bridoj de la ĉevalo, kaj, 
senmovaj, ili fikse rigardis, kio povas esti tiaj lumoj. La lumoj 
proksimiĝis iom post iom kaj, ju pli proksimaj, des pli 
grandaj ili Ŝajnis. Ĉe tio Sancho komencis tremi de la piedoj 
ĝis la kapo, kaj al don Quijote stariĝis la haroj. Sed ĉi lasta 
iom revigliĝis kaj diris: 


—Jen, sendube, grandega kaj danĝerega aventuro, kie mi 
devos montri mian tutan forton kaj kuraĝon. 


—Ve al mi! —respondis Sancho—. Kaj se okaze ĉi tio estas 
aventuro de fantomoj (kiel mi kredas ĉiufoje pli certe), kie 
troviĝas la ripoj kapablaj ĝin elteni? 


—Eĉ se tie venas la tuta fantomaro de la mondo —diris don 
Quijote—, mi ne permesos, ke ili tuŝu eĉ unu fadeneton de 
via vesto. En la alia okazo ili mokis vin, ĉar mi ne sukcesis 
transsalti la muron de la kralo. Sed nun ni troviĝas sur 
aperta kampo, kie mi povas laŭvole svingi la glavon. 


—Kaj se ili ensorĉos kaj senmovigos vin, kiel ili faris la 
pasintan fojon, ĉu taŭgos la kampo aperta, aŭ ne aperta? 


—Tamen, mi nur petas vin, Sancho, teni vin firma. La sperto 
diros al vi, ke vi devas fidi je mia kuraĝo. 


—Mi tenos min firma, se Dio volos —respondis Sancho. 


Deviinte al la flanko de la vojo, ili denove turnis la rigardon, 
por vidi, kio povas esti la marŝantaj lumoj, kaj iom poste ili 
rimarkis multe da blankaj figuroj. Ĉe tiel terura vizio la 
kuraĝo de Sancho tute svenis, kaj liaj dentoj komencis 
klakadi, kvazaŭ lin posedus kvartana febro. Liaj tremoj kaj 
klakoj eĉ pli intensiĝis, kiam ili klare vidis ke la figuroj estas 
proksimume dudek viroj en blankaj roboj, ĉiuj rajdantaj kaj 
kun brulaj torĉoj en la mano; ilin sekvis portolito kovrita per 
nigraj tukoj kaj ankaŭ ses aliaj rajdantoj envolvitaj en 
funebro ĝis la hufoj, ne de ĉevaloj, sed de muloj, kiel klare 
evidentiĝis pro la lantemo de ilia paŝo. La blankaj figuroj 
murmuris tradente per voĉo obtuza kaj plenda. Ĉi stranga 
spektaklo en tia horo kaj en tia soleca loko sufiĉus por teruri, 
ne nur la koron de Sancho, se ĝi ne estus jam tute terurita, 
sed eĉ la koron de don Quijote. Tamen okazis alie kun nia 
hidalgo, ĉar lia vigla fantazio igis lin imagi, ke antaŭ li 
prezentiĝas unu el la aventuroj de liaj libroj. Li imagis, ke en 
la portolito kuŝas kavaliro grave vundita aŭ eĉ morta, kaj ke 
la tasko lin venĝi, estas nur al li rezervita. Tiel do senplie li 
horizontaligis la lancon, plifirmiĝis sur la selo, kun gracia kaj 
brava teniĝo alrajdis ĝis la mezo de la vojo, kaj, kiam li vidis 
la robulojn pli proksimaj, diris per laŭta voĉo: 


—Haltu, sinjoroj, kiuj ajn vi estas, kaj informu min pri viaj 
personoj, de kie vi venas, kien vi iras, kaj kio kuŝas en la 
portilo, ĉar laŭŝajne, aŭ vi krimis, aŭ oni krimis kontraŭ vi, 
kaj konvenas, kaj necesas, ke mi tion sciu, ĉu por puni vin 
pro via fiaĵo, Ĉu por venĝi vin kontraŭ la arbitro al vi farita. 


—Ni devas rapidi —respondis unu el la viroj en blanko— ĉar 
la gastejo troviĝas diste, do ni ne povas halti por doni tiom 
da klarigoj. 


Kaj spronante la mulon, li volis preterpasi. Don Quijote 
koleriĝis pro tia respondo, kaj, prenante la bridon de la mulo, 
diris: 


—Haltu kaj kondutu pli ĝentile, kaj donu al mi la petitajn 
informojn. Alie vi ĉiuj pretiĝu batali kontraŭ mi. 


La mulo, kiu estis timema, teruriĝis, kiam don Quijote prenis 
ĝian bridon, kaj tiel ĝi baŭmis, ke ĝia Mastro glitis sur ĝian 
pugon kaj falis al la grundo. Unu servisto surpieda, vidinte la 
robulon fali, komencis insulti don Quijote, kiu, jam furioza, 
horizontaligis la lancon, impetis senplie kontraŭ unu el la 
figuroj en funebro kaj renversis lin sur teron kun unu grava 
vundo. Poste li sin turnis kontraŭ la ceteraj, kaj vidindis, kiel 
rapide li atakis kaj dispelis ilin: Rocinante moviĝis kun tia 
facilo kaj fiero, ke ŝajnis, ke en tiu momento elkreskis el ĝi 
flugiloj. La robuloj, homoj timemaj kaj sen armiloj, fuĝis tuj 
de la batalejo kaj komencis kuri tra la kampoj kun la flamaj 
torĉoj enmane, tiamaniere, ke ili Ŝajnis Maskitaj figuroj 
petolantaj en la gaja festo nokta. La viroj en funebro, 
envolvitaj kaj reenvolvitaj en siaj longaj roboj kaj sutanoj, ne 
povis movi sin, kaj don Quijote, sen ia danĝero, tradraŝis ilin 
kaj igis ilin forlasi la kampon kontraŭvole, ĉar ili pensis, ke li 
estas ne homo, sed diablo veninta de la infero por forpreni 
de ili la kadavron kuŝantan en la portolito. Ĉion rigardis 
Sancho, admirante la ardon de sia mastro, kaj diris en si: 
«Sendube mia sinjoro estas tiel kuraĝa kaj rezoluta, kiel li 
asertas». 


Apud la unua falinto kuŝis ankaŭ flama torĉo, kaj ĉe ties 
lumo don Quijote vidis lin, proksimiĝis, metis al li sur la 
vizaĝo la pinton de la pikstango kaj ordonis, ke li kapitulacu, 
alie li mortigus lin. 


—Mi jam kapitulacis pli ol sufiĉe. Mi havas unu kruron 
rompita kaj ne povas movi min. Mi petas vian moŝton, se vi 
estas kristana kavaliro, ne mortigi min, ĉar vi faros 
sakrilegion: mi estas licenciulo kaj jam ricevis la minorajn 
ordinojn. 


—Se vi apartenas al la Eklezio, kio, je la diablo, prenis vin ĉi 
tien? 


—Kio, sinjoro? La aĉa sorto mia —respondis la kuŝanto. 


—Eĉ pli aĉa sorto vin minacos, se vi ne respondos kion mi 
antaŭe demandis al vi. 


—Volonte mi kontentigos la scivolon de via moŝto — 
respondis la licenciulo—. Sciu do, sinjoro, ke, kvankam mi 
diris, ke mi estas licenciulo, vere mi estas nur bakalaŭro, 
nomiĝas Alonso Lopez kaj naskiĝis en Alcobendas. Mi venas 
de Baeza kun aliaj dek unu pastroj, la forkurintaj torĉuloj. Ni 
iras al la urbo Segovia, eskortante la kadavron de kavaliro 
mortinta en Baeza kaj kuŝanta en la portilo. Nu, kiel dirite, ni 
portas liajn ostojn al lia tombo, troviĝanta en Segovia, kie li 
naskiĝis. 


—Kaj, kiu mortigis lin? —demandis don Quijote. 
—Dio, pere de maligna febro. 


— Tiel do, la Sinjoro liberigis min de la tasko venĝi lian 
morton. Tian venĝon mi entreprenus, se ajna persono estus 
lin mortiginta, sed, ĉar lin mortigis Dio, oni povas nur silenti 
kaj leveti la ŝultrojn. Kaj la samon mi farus, se Li mortigus 
min. Mi volas, ke via pastra moŝto sciu, ke mi estas kavaliro 
de La Mancha, nomiĝas don Quijote kaj laŭ mia profesio 
vagas tra la mondo riparante arbitrojn kaj korektante 
ofendojn. 


—Mi ne komprenas, kiel vi riparas —diris la bakalaŭro—, ĉar 
vi rompis al mi unu kruron, kaj certe ĝi estos neriparebla ĝis 
la fino de mia vivo. Kaj la ofendo, kiun vi korektis konsistis 
en tio: lasi min tiel ofendita, ke mi restos ofendita por ĉiam. 
Ve!, sufiĉa misfortuno min trafis, kiam mi renkontis vin sur 
sur la vojo de viaj aventuroj! 


—Ne ĉiam turniĝas tiel la aferoj —respondis don Quijote—. 
La mavo kuŝas en tio, sinjoro bakalaŭro Alonso L6pez, ke vi 
venis en la nokto, vestitaj per tiaj roboj, kun flamaj torĉoj, 
kovritaj de funebro kaj preĝante per murmuroj, kaj verdire vi 
ŝajnis io abomeninda kaj monstra; do mi ne povis ne 
plenumi mian devon atakante vin ĉiujn. Kaj mi atakus vin 
ankoraŭ, se efektive vi estus la satanoj mem de la infero, 
kiel mi firme kredis antaŭe. 


— La sorto tion volis —diris la bakalaŭro—. Mi nur petas vian 
moŝton, sinjoro kavaliro vaganta (bedaŭrinde, ke vi vagis ĉi- 
nokte!) min helpi eltiri min de sub la mulo, ĉar ĝi premegas 
al mi la gambon de la piedingo ĝis la selo. 


—Vi ne devas lasi min paroli tiel longe —diris don Quijote—. 
Kial vi ne sciigis min pli frue pri via stato? 


Li laŭte vokis la ŝildiston, sed Sancho ne volis iri, ĉar tiam li 
sin dediĉis priŝteli unu el la muloj de la bravaj ekleziuloj, 
ŝarĝita per abunda viktualio. Sancho utiligis sian surtuton 
kiel sakon, metis en ĝin ĉion, kion ĝi povis enpreni, kaj 
ŝargis per ĝi sian azenon. Tiam li iris al sia mastro, eltiris kun 
li el sub la peza mulo la sinjoron bakalaŭron, helpis ĉi lastan 
surseligi sin, donis al li lian torĉon, kaj siaflanke don Quijote 
diris al la ekleziulo, ke li sekvu la vojon de siaj kompanoj, al 
kiuj li prezentu liajn ekskuzojn pro la farita damaĝo kaj 
klarigu, ke li, don Quijote, ne povis eviti agi, kiel li agis. 
Ankaŭ Sancho diris al la ekleziulo: 


—Se la sinjoroj kompanoj viaj volus scii, kiu kuraĝa kavaliro 
metis ilin en tiel mizeran staton, diru al ili, ke li estas la fama 
don Quijote de La Mancha, alinome la Kavaliro de la Trista 
Mieno. 


La bakalaŭro foriris kaj don Quijote demandis al Sancho, kial 
li nomis lin Kavaliro de la Trista Mieno kaj ĝuste en tiu 


momento? 


—Ĝuste pro tio, ke mi longe vin rigardis ĉe la lumo de la 
torĉo de la povra sinjoro, kaj, verdire, via moŝto prezentas en 
la lasta tempo la plej priplorindan mienon de la mondo, 
kaŭze, eble, de la laciĝo post la batalo aŭ de la manko de la 
dentoj kaj molaroj. 


—Ne tial —respondis don Quijote—. Okazas, ke la sorĉisto, 
kies tasko estas skribi la historion de miaj faroj, certe pensis 
konvena, ke mi uzu ian titolon, kiel la kavaliroj de la pasintaj 
epokoj; unu nomiĝis «de la Arda Glavo»; alia «de la 
Puceloj»: alia «de la Fenikso»; alia «de la Unikorno»; alia «de 
la Grifo»; alia «de la Morto» kaj sub tiaj nomoj kaj insignoj 
oni konis ilin ĉie en la mondo. Mi asertas do, ke la sama 
sorĉisto sendube metis nun al vi en la kapon kaj sur la 
langon la ideon nomi min la Kavaliro de la Trista Mieno kaj 
tian nomon mi uzos jam de hodiaŭ; kaj por ke ĝi konformu al 
mi pli bone, mi havas la intencon pentrigi sur la ŝildo tre 
tristan vizaĝon. 


—Ne valoras la penon elspezi tempon kaj monon por pentri 
tian vizaĝon —diris Sancho—. Sufiĉas nur, ke via moŝto 
montru la vian al la personoj vin rigardantaj, kaj ili sen 
bezono de pentraĵo aŭ ŝildo tuj nomos vin «de la Trista 
Mieno». Mi certigas vin, eĉ se mi iom troigas por ŝerceti, ke 
la malsato kaj la manko de molaroj igas vian vizaĝon tiel 
aĉa, ke tute superfluas la trista pentraĵo. 


Don Quijote ridis je la ŝerco de Sancho, sed havis la firman 
intencon uzi tian nomon, de kiam li pentrigos sur sia ŝildo la 
vizaĝon de li imagitan. 


—Ŝajnas, Sancho —li diris—, ke mi devas konsideri min 
ekskomunikita, ĉar mi traktis sanktaĵojn per violenta mano, 
justa illud: «si quis suadente diabolo»[89] ktp, kvankam mi 


bone scias ke ne la manojn, sed la pikstangon mi uzis. 
Cetere mi kredis ataki, ne pastrojn aŭ propraĵojn de la 
Eklezio, kiun mi respektas kaj adoras, kiel kristano kaj fidela 
katoliko, sed fantomojn kaj transtombajn aperojn. Kaj min 
konsolas ankaŭ tio okazinta al Cid Ruy Diaz, kiam li rompis 
la seĝon de iu reĝa ambasadoro[90] en la ĉeesto de lia papa 
moŝto, kaj ĉi lasta ekskomunikis lin pro tia faro; kvankam la 
brava Ruy Diaz, agante tiel, kondutis kiel viro honora kaj 
kuraĝa. 


Kiel dirite, la bakalaŭro jam foriris, kaj don Quijote deziris 
vidi, ĉu en la portilo kuŝas la korpo de la mortinto aŭ nur la 
skeleto, sed Sancho oponis, dirante: 


— Sinjoro, vi eltiris el Ĉi danĝera aventuro, kun malpli da 
damaĝoool el la ceteraj. Tiuj viroj forkuris venkite, sed povus 
okazi, ke ili, vidante sin batitaj de nur unu persono kaj 
sentante pro tio honton kaj furiozon, retrovus sian kuraĝon 
kaj venus reguligi kun ni la kontojn. La azeno havas 
konvenan ŝarĝon, la montaro proksimas kaj la malsato 
premas, do plej saĝe estas dece retiriĝi per vigla takto de la 
piedoj, kaj, kiel oni diras, «la mortintaj homoj putru, kaj la 
vivaj plu sin nutru». 


Senplie li surazeniĝis, kaj diris al sia sinjoro, ke li sekvu lin. 
Ŝajnis al don Quijote, ke la ŝildisto pravas, do sen respondi 
ion, li faris, kiel petite. Ili marŝis kelkan tempon inter du 
montetoj kaj fine alvenis al vasta kaj fermita valo, kie ili 
deseliĝis. Sancho malŝarĝis la azenon, ja li kaj don Quijote, 
kuŝante sur la verda herbo, matenmanĝis, tagmanĝis, 
kolazionis kaj vespermanĝis per unu fojo kaj kun la malsato 
kiel spico, kaj kontentigis la stomakon dank' al la viktualio, 
kiun la sinjoroj ekleziuloj —ĝenerale tre sinregalemaj— 
portis sur la Ŝarĝomulo. Sed alia misfortuno trafis ilin, kaj 
Sancho rigardis ĝin la plej mava: ili malhavis ne nur vinon, 
sed eĉ akvon portrinki, kaj la soifo ilin torturis. Sancho, 


vidante, ke la loko kie ili troviĝas, riĉas je freŝa kaj densa 
herbo, diris kion oni legos en la sekvanta ĉapitro. 


Ĉapitro 20 


Pri la neniam antaŭe vidita nek aŭdita aventuro kiun, kun 
malpli da danĝero ol iu ajn alia faro plenumita de kavaliro en 
la mondo, efektivigis la kuraĝa don Quijote de La Mancha 


—La humido de la herboj atestas, sinjoro, ke ĉi-proksime 
troviĝas fonto aŭ rojo; konvenus do iri iom pli antaŭen, ĉar 
certe ni renkontos lokon, kie ni povos kontentigi ĉi 
neelteneblan soifon, kiu sendube kaŭzas pli grandan 
torturon ol la malsato mem. 


Don Quijote trovis la sugeston bona. Li prenis la ĉevalon je la 
brido; Sancho, metinte la restaĵojn de la vespermanĝo sur la 
azenon, prenis ĝin je la kondukiloj, kaj la du viroj komencis 
iri sur la herbejo blindulmaniere, ĉar la nokta tenebro tiel 
densis, ke ili vidis nenion. Ili faris apenaŭ ducent paŝojn, 
kiam aŭdiĝis granda bruo de akvo, kiel tumulto de torento 
falanta inter altaj kaj grandaj rokoj. Tiu sono forte ĝojigis ilin 
kaj, haltinte por aŭskulti de kiu direkto ĝi venas, ili aŭdis 
subite alian bruegon, tian, ke ilia kontento ĉe la sono de la 
akvo vaporiĝis, speciale la kontento de Sancho, kiu havis 
timidan kaj timeman naturon. 


Mi diru do, ke la bruon faris taktaj batoj kaj feraj kaj ĉenaj 
grincoj, kiuj, kombinitaj kun la furioza tondro de la akvo 
terurus ĉiun homon, krom don Quijote. Kiel dirite, la nokto 
estis obskura, kaj la du viroj enpaŝis inter altajn arbojn, kies 
folioj, movataj de mola vento, faris mildan sed 
maltrankviligan sonon. Tiel do, la soleco, la loko, la obskuro, 
la bruo de la akvo kaj susuro de la folioj kaŭzis hororon kaj 
timon, des pli, kiam ili vidis, ke la batoj ne ĉesas, nek la 
vento kvietiĝas, nek la aŭroro alvenas. Al ĉio ĉi oni aldonu, 
ke ili ne sciis, kie ili troviĝas. Sed don Quijote kun sia 


konstante sentima koro saltis sur la ĉevalon, ŝirmis sin per la 
ŝildo, horizontaligis la pikstangon kaj diris: 


—Amiko Sancho, sciu, ke laŭ la volo de la ĉielo mi naskiĝis 
en ĉi fera epoko nia, por revivigi la epokon de la oro aŭ, kiel 
oni ordinare diras, la or-epokon. La destino rezervis al mi la 
danĝerojn, la grandajn farojn, la kuraĝajn heroaĵojn. Mi diras 
ankoraŭfoje, ke dank' al mi, reviviĝos la kavaliroj de la Tablo 
Ronda, la dek du paruloj de Francujo kaj la naŭ famuloj, kaj 
mi faligos en la forgeson Platir, Tablante, Olivante, Tirante, la 
Kavaliron de la Suno, Belianis kaj la tutan gregon da famaj 
kavaliroj de la pasinta tempo, farante en la nunatiel 
grandajn kaj eksterordinarajn aferojn kaj prodaĵojn, ke mi 
eklipsos iliajn plej glorajn heroaĵojn. Vi bone rimarkas, lojala 
kaj fidela ŝildisto, ke la tenebro de ĉi nokto, ties stranga 
silento, la surda kaj konfuza murmuro de la arboj, la senĉesa 
batado vundanta al ni la aŭdon, la terura bruo de la akvo, 
kiun ni venis serĉi, kaj kiu ŝajnas torente kaskadi de la 
montoj de la luno, sufiĉus, kune aŭ unuope, por veki timon, 
teruron kaj hororon en la brusto de Marso mem, des pli en la 
personoj ne kutimiĝintaj al ĉi tiaj eventoj kaj aventuroj. Nu, 
ĉio ĉi, kion mi pentras al vi, spronas kaj instigas mian 
kuraĝon, kaj en mia brusto la koro krevas de la deziro 
entrepreni ĉi aventuron, kiom ajn riska ĝi montriĝos. Tiel do, 
streĉu iom pli la ventrobendon de Rocinante, gardu vin Dio, 
atendu min ĉi tie ĝis tri tagoj kaj, se en tiu tempo mi ne 
revenos, iru al nia vilaĝo kaj de tie, farante servon kaj 
favoron al mi, iru al El Toboso kaj diru al la senkompara 
sinjorino mia Dulcinea, ke ŝia sklavo-kavaliro mortis 
entreprenante aferojn, kiuj povus igi lin inda je ŝi. 


Aŭdinte sian mastron tiel paroli, Sancho komencis plej 
amare plori kaj diris: 


— Sinjoro, mi ne scias, kial vi volas entrepreni tiel teruran 
aventuron. Nun estas nokto, oni ne vidas nin, ni povas devii 


de la vojo kaj eskapi de la danĝero, eĉ se farante tiel, ni ne 
trinkos akvon dumttri tagoj. Kaj, ĉar oni nin ne vidas, oni ne 
povus akuzi nin pri malkuraĝo. Des pli, ke mi aŭdis prediki la 
pastron de nia vilaĝo (vi konas lin tre bone), ke «kiu serĉas 
danĝeron, en ĝi pereas». Do, ne konvenas tenti la 
providencon, entreprenante sensencan aventuron, el kiu nur 
mirakle ni saviĝus; la ĉielo jam faris sufiĉe da mirakloj al via 
moŝto ŝparante vin esti bernata kiel mi, kaj igante vin la 
venkinto nedamaĝita kaj sendifekta super tiom da 
malamikoj viaj, kiuj eskortis la kadavron. Kaj se ĉi argumento 
nek tuŝas nek moligas vian duran koron, ĝi moliĝu, se vi 
pensas kaj kredas, ke apenaŭ via moŝto apartiĝos de mi, 
posedos min tia timego, ke mi donos mian animon al la unua 
diablo ĝin petonta. Mi eliris el mia vilaĝo kaj forlasis mian 
edzinon kaj filojn por servi vian moŝton, kredante, ne perdi, 
sed gajni. Same kiel la monavido fine rompas la sakon, tiel 
ĝi rompis ankaŭ mian esperon, ĉar, kiam mi plej forte esperis 
akiri la damnitan kaj favan insulon, kiun via moŝto tiel ofte 
promesis al mi, mi vidas, ke anstataŭe, vi volas lasi min sola 
en ĉi loko tiel dista de la homoj. Je la nomo de Dio, sinjoro, 
ne traktu min tiel senkonsidere, kaj se via moŝto tamen 
insistas plenumi ĉi aventuron, tion prokrastu almenaŭ ĝis la 
manteniĝo. Laŭ la scienco, kiun mi lernis paŝtante, de nun 
ĝis la mateniĝo pasos ne pli ol tri horoj, ĉar la faŭko de la 
ursino troviĝas super nia kapo,[91] kaj en la noktomezo ĝi 
vidiĝas en linio kun la liva brako. 


—Kiel vi, Sancho, povas vidi, kie kuŝas tia linio, aŭ kie 
troviĝas la faŭko kaj la kapo, pri kiuj vi parolas? La nokto 
estas tiel nigra, ke en la tuta ĉielo brilas eĉ ne unu stelo. 


— Jes, vi pravas. Sed la timo havas multe da okuloj, kaj, se ĝi 
vidas eĉ sub la teron, tiom pli supren, en la ĉielon. Cetere oni 
facile komprenas, ke ne estos longe de nun ĝis la mateniĝo. 


—Longe aŭ ne longe —respondis don Quijote—, neniam oni 
diros pri mi, ke larmoj kaj preĝoj deturnis min de mia 
kavalira devo. Do mi petas vin, Sancho, ne plu paroli. Dio 
inspiris al mi en la koron entrepreni ĉi senegalan kaj 
danĝeran aventuron, kaj Li prizorgos min kaj konsolos vian 
aflikton. Vi nur firme streĉu la ventrobendon de Rocinante 
kaj restu ĉi tie. Viva aŭ morta, mi baldaŭ revenos. 


Sancho, vidante ke la decido de lia mastro estis nefleksebla, 
kaj ke larmoj, preĝoj kaj konsiloj neniel lin impresis, decidis 
helpi sin per ruzo, por, se eble, igi lin atendi ĝis la mateniĝo. 
Tiel do, kiam li streĉis la ventrobendon de Rocinante, li 
kunligis lerte kaj nerimarkate la frontajn piedojn de la 
ĉevalo, per la kondukiloj de sia azeno, tiel, ke kiam don 
Quijote volis ekiri, li ne povis, ĉar Rocinante movis sin 
apenaŭ per saltetoj. Sancho Panza, vidante ke lia artifiko 
sukcesis, diris: 


—Nu, Sinjoro, miaj larmoj kaj preĝoj kortuŝis la ĉielon, kaj 
certe ĝi ordonis, ke Rocinante ne moviĝu. Kaj se vi insistos 
urĝi kaj sproni ĝin, tio egalos provoki la providencon kaj, kiel 
oni diras, batadi la venton. 


Ĉe tio don Quijote desperis kaj ju pli li spronis la ĉevalon, 
des malpli li povis movi ĝin. Tiel do, ne suspektante la 
ekziston de la ligilo, li decidis trankviliĝi kaj atendi, aŭ ĝis la 
aŭroro, aŭ ĝis Rocinante ekiros, ĉar li sendube kredis, ke 
ĝian senmovecon kaŭzas, ne ruzaĵo de Sancho, sed io ajn 
alia. Do li diris: 


—Ĉar okazas, Sancho, ke Rocinante vere ne povas moviĝi, 
mi atendos ĉi tie ĝis la aŭroro ekridos, kvankam mi priploras 
la tardon de ĝia apero. 


—Ne necesas plori —respondis Sancho—. Mi distros vin per 
rakontoj ĝis la mateniĝo, se okaze vi ne volas deseliĝi kaj 


iom dormi sur la verda herbo, laŭ la kutimo de la vagantaj 
kavaliroj, por senti vin malpli laca, kiam la tago venos, kaj vi 
frontos la senkomparan aventuron, kiu vin atendas. 


—Kion vi diras? Deseliĝi? Dormi? Ĉu mi estas do unu el la 
kavaliroj emaj ripozi meze de danĝeroj? Vi mem dormu, ĉar 
vi naskiĝis dormema, aŭ faru laŭvole. Mi tenos min al la 
devo de mia profesio. 


—Via moŝto ne koleriĝu —diris Sancho—. Mi ne volis ĉagreni 
vin. 


La ŝildisto pli proksimiĝis al li, metis unu manon sur la 
frontan pomelon de la selo de Rocinante, kaj la alian su la 
postan, tiel, ke li sin premis al la liva femuro de sia mastro 
kaj ne kuraĝis apartiĝi de li eĉ unu fingron: tiel multe teruris 
lin la batoj sonantaj ankoraŭ en regula sinsekvo. 


Don Quijote petis la ŝildiston rakonti historion por distri lin, 
kiel li promesis. Al tio Sancho respondis, ke tion li farus, se la 
timo al la bruo lasus lin. 


— Malgraŭ ĉio —li aldonis—, mi provos diri al vi historion, kaj 
se mi sukcesos rakonti ĝin sen interrompo, ĝi estos la plej 
bona historio de la mondo. Via moŝto atentu, mi jam 
komencas: al ni venu bon' konstanta, kaj malbono al 
persono ĝin serĉanta; okazis foje iam... Rimarku, sinjoro, ke 
la antikvuloj komencis siajn historiojn, ne laŭplaĉe, sed per 
la jena sentenco de Katono, la severa Romano: «venu 
malbono al persono ĝin serĉanta», kio konvenas al la nuna 
situacio, kiel ringo al fingro, ĉar tio signifas, ke vi, sinjoro, 
devus teni vin trankvila, serĉi nenien la mavon kaj sekvi 
alian vojon, tial, ke nenio nin devigas resti ĉi tie meze de 
tiom da teruraĵoj. 


—Daŭrigu vian rakonton, Sancho —diris don Quijote—, kaj 
lasu al mi, kiun vojon ni sekvos. 


—Mi diras do, ke en vilaĝo de Extremadura iam vivis 
paŝtisto, pli ĝuste, kapristo, ĉar li gardis kaprojn, kaj ĉi 
paŝtisto aŭ kapristo de mia rakonto nomiĝis Lope Ruiz, kaj ĉi 
Lope Ruiz enamiĝis al paŝtistino nomata Torralba, kaj ĉi 
paŝtistino nomata Torralba estis filino de riĉa 
gregoposedanto; kaj ĉi riĉa gregoposedanto... 


—Se vi tiel diros la historion, Sancho, ripetante du fojojn 
kion vi rakontas, vi ne finos ĝin ĝis du tagoj. Diru ĝin 
normale, kiel racia persono, aŭ diru nenion. 


—Same kiel mi rakontas —respondis Sancho—, oni rakontas 
en mia lando. Mi ne scias alimaniere, kaj vi ne tre ĝentilas, 
petante min akiri novajn kutimojn. 


—Rakontu laŭ via plaĉo, kaj ĉar la Fato volas, ke mi aŭskultu 
vin, bonvolu daŭrigi. 


—Nu, mia kara mastro, kiel menciite, ĉi kapristo enamiĝis al 
Torralba, paŝtistino plumpa, de vinagra karaktero kaj iom 
vireska, ĉar ŝi havis iomon da lipharoj. Mi nun memoras ŝin, 
kvazaŭ mi ŝin refoje vidus. 


—Ĉu vi do konas ŝin? —demandis don Quijote. 


—Mi ne —respondis Sancho—. Sed la homo rakontinta al mi 
ĉi historion asertis, ke ĝi estas tiel vera kaj aŭtenta, ke, kiam 
mi ripetus ĝin al aliaj, mi povus ĵuri, ke mi mem vidis ĉion. 
Nu, la tagoj venis kaj pasis, kaj la diablo, kiu neniam dormas 
kaj ĉion implikas, turnis la amon de la kapristo al Torralba en 
abomenon kaj misvolon; tion motivis, kiel malicaj langoj 
diris, ke li ĵaluzis pro kelkaj faroj ŝiaj transirintaj la limon de 
la deco kaj eĉ de tio, kion oni ne povas permesi. Kaj de tiam 
la kapristo abomenis ŝin tiel intense, ke, por eviti ŝin, li 
decidis foriri ien ajn, kie liaj okuloj ne plu vidus ŝin. Sed, 
kiam ŝi vidis sin disdegnata de Lope, Torralba denove 
enamiĝis al li, eĉ pli forte ol antaŭe. 


— Tio kuŝas en la naturo de la virinoj —diris don Quijote—. Ili 
disdegnas siajn sekvantojn kaj amas la virojn, kiuj ilin evitas. 
Daŭrigu, Sancho. 


—Okazis —diris Sancho—, ke la paŝtisto efektivigis sian 
ideon. Pelante la kaprojn, li pasis tra la kampoj de 
Extremadura por iri al la reĝolando de Portugalujo. Torralba 
sciiĝis pri lia plano, sekvis lin de fore, marŝante per nudaj 
piedoj kun pilgrima bastono en la mano kaj kun dusako 
ĉirkaŭ la kolo. Laŭ la famo, en la dusako kuŝis peco de 
spegulo, parto de kombilo kaj mi ne scias kia skatoleto da 
ŝminko por la vizaĝo. Sed, kiom ajn ŝi portis, mi ne opinias 
tion notinda. Mi nur diras, ke, laŭdire, la kapristo alvenis kun 
sia grego al la rando de la rivero Guadiana, kiu tiam tre 
ŝvelis kaj preskaŭ superbordiĝis. Kaj sur la bordo, kie li 
staris, vidiĝis nek boato, nek pramo, nek homo, kiu povus 
transirigi lin kaj lian gregon al la alia bordo. Tio lin afliktis, 
ĉar li rimarkis, ke Torralba proksimiĝas kaj ŝi tedegus lin per 
larmoj kaj suplikoj. Sed tiom li rigardis ĉien, ke finfine li 
distingis fiŝiston, ĉe kies flanko flosis boato tiel eta, ke ĝi 
povus enteni nur unu homon kaj unu kapron. Tamen Lope 
parolis kun la fiŝisto, aranĝis kun li, ke tiu transigu lin kaj 
liajn tricent kaprojn. La fiŝisto do eniris en la boaton kaj 
transportis unu kapron; revenis kaj portis alian; denove 
venis kaj refoje portis alian. Via moŝto ne forgesu kalkuli la 
nombron de la kaproj, kiujn la fiŝisto transigas, ĉar, eĉ se nur 
unu eskapos el via memoro, la rakonto finiĝos, kaj ne eblos 
diri ion plian pri ĝi. Mi daŭrigas do kaj diras, ke la haltejo de 
la boato en la transa bordo plenis de glitiga ŝlimo, sekve al 
la fiŝisto kostis longan tempon iri kaj reveni. Tamen li ĉiam 
revenis por transporti alian, kaj alian, kaj alian... 


—Nu, imagu, ke ĉiuj kaproj jam troviĝas transe —diris don 
Quijote—. Ne tiel iru kaj revenu, ĉar vi ne povos porti ilin ĝis 
unu jaro. 


—Kiom da ili pasis ĝis nun? —demandis Sancho. 
—Kiel mi scius, je la diablo? 


—Ĉu mi ne avertis vin kalkuli la nombron? Nu, la rakonto 
finiĝis, je Dio. Ne eblas daŭrigi ĝin. 


—Ĉu vere? —respondis don Quijote—. Ĉu scii kiom da kaproj 
iris al la alia bordo estas tiel esenca al la rakonto, ke vi ne 
povas daŭrigi ĝin, se oni eraras en la kalkulo? 


— Efektive, sinjoro, mi ne povas —diris Sancho—, ĉar, tuj 
kiam mi demandis al vi, kiom da kaproj pasis, kaj vi 
respondis, ke vi ne scias, en la sama momento eskapis el mia 
memoro la cetero, tre bona kaj amuza, de la rakonto. 


—La historio do finiĝis? —demandis don Quijote. 
— Tiel certe, kiel finiĝis la vivo de mia patrino. 


—Nu, vere, vi diris unu el la plej strangaj rakontoj imageblaj. 
Kaj neniam en la mondo ekzistis tia maniero rakonti kaj 
ĉesigi historion, kvankam mi atendis de via talento nenion 
alian. Cetere tiuj senĉesaj bategoj eble konfuzis al vi la 
kapon. 


—Povas esti —diris Sancho—, sed rilate mian rakonton, 
nenio pli direblas; ĝi finiĝas, kie oni komencas erari en la 
kalkulado de la kaproj. 


—Ĝi finiĝu, kie ajn ĝi volas —respondis don Quijote—. Kaj ni 
vidu, ĉu Rocinante povas jam moviĝi. 


Li denove spronis la ĉevalon, kaj ĝi refoje saltetis, sed tuj 
ĉesis movi sin: tiel forte Sancho ĝin ligis. Ĉe tio, aŭ pro la 
frido de la mateniĝo jam venanta, aŭ protio, ke li 
vespermanĝis eble ion laksigan, aŭ (pli probable) pro la 


natura sinsekvo de la organaj funkcioj, Sancho sentis la 
neceson kaj la urĝon fari kion neniu alia povus fari por li. 
Sed lian koron premadis tiel granda timo, ke li ne kuraĝis 
apartiĝi de sia mastro eĉ unu harlarĝon. Tamen estis 
nepenseble ne fari la farendaĵojn, do sekvante mezan vojon 
inter la neceso kaj la timo, li retiris la dekstran manon de la 
posta pomelo de la selo de Rocinante kaj lerte kaj silente 
malstreĉis la glitan maŝon de la zono tenanta, sen helpo de 
io ajn alia, lian pantalonon, kiu sekve defalis kaj implikiĝis 
ĉe liaj piedoj. Poste, kiel li povis, li suprentiris sian ĉemizon 
kaj elmetis en la aero la du gluteojn, kiuj estis ne etaj. Li 
kredis, ke per tio li faris jam ĉion necesan por eltiri sin de tiel 
terura embaraso kaj angoro, sed tiam li frontis alian eĉ pli 
gravan problemon: li timis, ke li ne povus koti sen fari ian 
bruon, do li komencis kunpreni la dentojn kaj kuntiri la 
korpon, retenante la spiron, kiom li povis; sed, malgraŭ tiaj 
antaŭzorgoj, bedaŭrinde li ne sukcesis eviti fari iometon da 
bruo tre diferenca de la bruo teruranta lin. Don Quijote aŭdis 
lin kaj demandis: 


—Kio estas tia rumoro, Sancho? 


—Mi ne scias, sinjoro —respondis la ŝildisto—. Certe temas 
pri io nova, ĉar aventuroj kaj misfortunoj neniam venas solaj. 


Li refoje provis sian sorton, kun tia sukceso, ke, sen plia 
bruo, li liberigis sin de la ŝarĝo kaŭzinta al li tiom da aflikto. 
Don Quijote havis, ne nur bonan orelon, sed ankaŭ delikatan 
flarsenton, kaj tial, ke Sancho staris alkrampita al li, la 
fetoro, leviĝanta rekte, ne povis ne tuŝi la nazon de nia 
kavaliro. Kaj apenaŭ li sentis la odoraĉon, li rapidis ĝin eviti, 
premante la nazon per du fingroj kaj kun tono iom obtuza 
diris: 


—Ŝajnas al mi, Sancho, ke vi havas timegon. 


—Jes —respondis la ŝildisto—, sed, kial vi speciale rimarkas 
tion ĝuste nun? 


—Ĉar ĝuste nun vi odoras, kaj ne je ambro —respondis don 
Quijote. 


—Povas esti. Sed kulpas, ne mi, sed via moŝto, tial, ke vi 
trenas min al tiel strangaj lokoj en tiel nekonvenaj horoj. 


—Apartiĝu tri aŭ kvar paŝojn, amiko —diris don Quijote, sen 
retiri ankoraŭ la fingrojn de la nazo—, kaj de nun pli atentu 
vian propran personon kaj ankaŭ la respekton, kiun vi ŝuldas 
al mi. Sendube mi traktas vin tro familiare, kaj de tio venas 
via ofenda trosenĝeno. 


—Mi vetas —respondis Sancho—, ke via moŝto pensas, ke mi 
faris nedecaĵojn. 


— Preferindas ne plu tuŝi tian aferon, amiko Sancho —diris 
don Quijote. 


Tiel babilante, la mastro kaj la servisto pasigis la nokton, kaj 
kiam Sancho vidis, ke la mateniĝo rapide proksimiĝas, li tre 
singarde malligis la ĉevalon kaj suprentiris al si la 
pantalonon. Tiel baldaŭ kiel Rocinante vidis sin libera, ĝi 
komencis revigliĝi, kaj, kvankam ĝi ne havis fortan naturon, 
ĝi batis la hufojn kontraŭ la grundon, ĉar baŭmi (Rocinante 
pardonu al ni la diskonigon) ĝi ne kapablis. Don Quijote, 
vidante do, ke la ĉevalo moviĝas, rigardis tion bona aŭguro 
kaj kredis, ke tio signas, ke li devas jam entrepreni la 
danĝeran aventuron. 


Ĉe tio la aŭroro ekbrilis, la objektoj jam klare vidiĝis, kaj don 
Quijote rimarkis, ke li troviĝas inter altaj kaŝtanarboj, kies 
ombro estas tre nigra. Li sentis ankaŭ, ke la bruego ne ĉesas, 
sed li ne povis distingi ankoraŭ ĝian kaŭzon. Li spronis la 
ĉevalon sen plia prokrasto, adiaŭis la ŝildiston, ordonis lin 


atendi tie ĝis tri tagoj, kiel li jam pli frue petis de li, kaj 
aldonis, ke se li ne revenos en tiu tempo, tio okazos, ĉar Dio 
disponos, ke li pereu en tiel danĝera aventuro. Li denove 
menciis la mesaĝon, kiun Sancho devus porti al lia sinjorino 
Dulcinea; kaj rilate la salajron, don Quijote petis la ŝildiston 
ne zorgi, ĉar li jam faris testamenton antaŭ ol forlasi la 
vilaĝon, kun la klaŭzo rezervi al la ŝildisto sumon proporcian 
al la tempo de lia servado. Tamen, se el tia danĝero Dio 
eltirus lin sendifekta kaj ne damaĝita, Sancho povus tute 
certi kaj recerti ricevi la promesitan insulon. La ŝildisto 
denove ekploris, aŭdante la korŝirajn vortojn de sia mastro, 
kaj decidis en si ne forlasi lin ĝis la definitiva fino de tiu 
aventuro. El la larmoj kaj el la laŭdinda decidiĝo de Sancho, 
la aŭtoro de ĉi historio konkludas, ke la ŝildisto certe 
naskiĝis honestulo kaj estis almenaŭ olda kristano.[92] Lia 
emocio kortuŝis lian mastron, sed ne ĝis la ekstremo igi lin 
montriĝi sentiva; kontraŭe, kaŝante sian senton, kiom li 
povis, don Quijote ekrajdis al la loko de kie, ŝajne, venis la 
bruo de la akvo kaj la bategoj sinsekvaj. Sancho iris post li 
piede kaj, kiel kutime, gvidis per la kondukiloj la azenon, 
konstantan kompanon sian en bonaj kaj mavaj 
cirkonstancoj. 


Post ol ili iris ioman distancon inter la dens-ombraj 
kaŝtanarboj, ili alvenis al herbejo kuŝanta ĉe la piedo de 
altaj rokoj, de kies supro tumultis suben grandega maso da 
akvo. Ĉe la piedo de la rokoj staris kelkaj domaĉoj, pli similaj 
al ruinoj ol al konstruoj, kaj don Quijote kaj la ŝildisto 
rimarkis, ke de ili venas la senĉesa bategado. 


Rocinante teruriĝis pro la tumulto de la akvo kaj pro la 
bategoj, sed don Quijote, trankviligante la ĉevalon, 
proksimiĝis iom post iom al la domoj, per la tuta koro 
rekomendis sin al sia sinjorino, petis ŝin favori lin en tiel 
danĝera entrepreno kaj tasko, kaj li ankaŭ preĝis al Dio, ke Li 
ne forgesu lin. Sancho ne apartiĝis de li kaj streĉis la kolon, 


kiom li povis, por plej atente alrigardi, inter la kruroj de 
Rocinante, ĉu fine vidiĝos tio, kio kaŭzis al li tiel profundan 
angoron kaj timon. Ili faris proksimume cent pliajn paŝojn, 
kaj, kiam ili rondis angulon de la vojo, aperis klara, evidenta 
kaj nekonfuzebla la kaŭzo de la surdiga, kaj por ili horora, 
bategado, kiu teruris kaj angorigis ilin tiel forte dum la tuta 
nokto. Kaj temis —se tio ne ĝenas vin, kara leganto— pri ses 
grandaj ful-marteloj, kies alternaj movoj faris la bruegon. 


Kiam don Quijote konstatis, pri kio temas, frapis lin surprizo 
kaj honto. Sancho lin rigardis, kaj vidis lin kun la kapo 
klinita, en stato de konfuziteco. Don Quijote ankaU rigardis 
la ŝildiston kaj vidis, ke liaj vangoj pufiĝas kaj lia buŝo 
tordiĝas, kvazaŭ Sancho estus tuj krevonta pro rid-eksplodo; 
kaj malgraŭ sia propra melankolio, don Quijote ne povis ne 
ridi je la mieno de la ŝildisto, kiu, vidante, ke lia mastro 
komencis, ellasis tiajn ridegojn, ke, por ne eksplodi, li premis 
al si la flankojn per la pugnoj. Kvar fojojn li ĉesigis kaj kvar 
fojojn ripetis la ridon kun la sama impeto; ĉe tio don Quijote 
jam komencis koleri, des pli, kiam la ŝildisto diris kun 
sarkasmo: 


—«Amiko Sancho, sciu, ke mi naskiĝis en ĉi fera epoko, por 
revivigi la epokon de la oro. La destino rezervis al mi la 
danĝerojn, la grandajn farojn, la heroaĵojn». 


Kaj tiel li ripetis Ĉion, aŭ preskaŭ ĉion, kion diris don Quijote, 
kiam tiu aŭdis por la unua fojo la terurajn batojn. 


Vidante do, ke Sancho mokas lin, don Quijote tiel ĉagreniĝis 
kaj furiozis, ke li levis la pikstangon kaj donis al la ŝildisto du 
tiajn batojn, ke, se ili estus trafintaj lian kapon, anstataŭ lian 
dorson, don Quijote liberiĝus de la devo pagi lian salajron al 
li, se ne al liaj heredontoj. Sancho, vidante ke lia ŝerco donas 
tiel aĉan rezulton, kaj timante, ĉu lia mastro rebatos 
ankoraŭfoje, diris tre humile: 


— Trankviliĝu via moŝto, temis nur pri simpla ŝerco. 


—Nu, ĉar vi ŝercas, mi seriozas —respondis don Quijote—. 
Diru, sinjoro gajulo, ĉu vi pensas, ke, se mi estus trovinta 
alian aventuron, anstataŭ ful-martelegojn, mi ne montrus la 
necesan kuraĝon por entrepreni kaj fini ĝin? Ĉu mi devus 
(malgraŭ ke mi estas kavaliro) koni la sonojn kaj distingi, ĉu 
ili estas aŭ ne de ful-marteloj? Des malpli, ke mi ne vidis 
tiajn martelojn en mia tuta vivo, dum vi certe vidis ilin, ĉar 
vi estas mizera kampulo naskita kaj kreskinta inter tiaj 
objektoj. Turnu la ses martelojn en ses gigantojn, ĵetu ilin al 
mia barbo, unu post la alia, aŭ kune, kaj, se mi ne sternos 
ilin sur ties spinon, moku min laŭplaĉe. 


— Sufiĉas, sinjoro —respondis Sancho—. Mi konfesas, ke mi 
gajis pli ol necese. Sed nun, kiam ni jam interpaciĝis (kaj Dio 
volu eltiri vin el ĉiuj venontaj aventuroj, tiel sendifekta kaj 
ne damaĝita kiel el la ĵusa), ĉu ne estas ridinda kaj 
rakontinda la timo, kiun ni havis? Almenaŭ mi timis, ne vi, 
ĉar mi scias, ke via moŝto tute ne konas timon aŭ teruron. 


—Vere, kio okazis al ni esta ridinda —respondis don Quijote 
—, sed ne rakontinda, ĉar ne ĉiu posedas sufiĉan saĝon por 
ĝuste vidi la aferojn. 


—Almenaŭ via mosto ĝuste vidis, kiam vi celis mian kapon 
per la lanco; feliĉe vi trafis min sur la dorson, dank' al Dio kaj 
al tio, ke mi rapide kliniĝis. Sed tio ne gravas; la kaŝitaj 
intencoj ĉiam riveliĝas, kaj cetere mi aŭdis diri, ke, «kiu 
amas sian filon, baldaŭ lin punas». Krome la grandaj sinjoroj 
kutimas, post ol ili skoldas serviston, donaci al li kuloton. Mi 
ne scias kion ili donacas post regalado per vergoj, kvankam 
mi imagas, ke la vagantaj kavaliroj donas aŭ insulojn, aŭ 
reĝolandojn sur firma tero. 


—La kuboj de la sorto povas ĝuste ruliĝi —diris don Quijote 
—, kaj ĉiu vorto via pruviĝi vera. Kaj pardonu tion, kio 
okazis, ĉar vi estas sufiĉe saĝa por scii, ke oni ne kapablas 
regi la unuajn impulsojn. Sed atentu la jenon: de nun vi 
devas ne tiel ofte nek tiel multe alparoli min. Mi neniam 
legis ankoraŭ en la kavaliraj libroj (kaj mi legis senfinan 
nombron da ili), ke ia ŝildisto parolis kun sia mastro tiom, 
kiom vi kun la via. Vere ni ambaŭ kulpas; vi, ĉar vi apenaŭ 
montras respekton al mi; mi, ĉar mi ne igas min pli 
respektata. Sciu, ke Gandalin, ŝildisto de Amadis de Gaŭlio, 
estis grafo de la Firma Insulo kaj ĉiam parolis al sia mastro 
kun la ĉapo en la mano kaj kun la kapo kaj la korpo 
riverence klinitaj laŭ la turka maniero. Kaj kion diri pri 
Gasabal, ŝildisto de don Galaor? Li estis tiel lakona, ke por 
igi nin kompreni la perfektecon de lia mirinda silentado, la 
aŭtoro nomas lin nur unu fojon en la tuto de tiu longa kaj 
vera historio. El ĉio ĉi konkludu, Sancho, ke necesas teni ian 
distancon inter mastro kaj subulo, inter sinjoro kaj servisto, 
inter kavaliro kaj ŝildisto. Sekve, jam de nun vi devas 
konduti kun pli da respekto kaj sen ŝercoj, ĉar, kiel ajn mi 
kolerus kontraŭ vi, ĉiam la kruĉo suferus la rompojn. La 
rekompencoj kaj favoroj, kiujn mi promesis al vi, venos 
siatempe, kaj, se ne, almenaŭ vian salajron vi ne perdos, kiel 
mi jam diris. 


—Via moŝto saĝe parolas —diris Sancho—, sed mi dezirus 
scii, se hazarde ne venos la tempo de la rekompencoj, kaj mi 
bezonos helpi min nur per la salajro, kiom da mono lukris 
ŝildisto de vaganta kavaliro en la antikva tempo, kaj ĉu oni 
dungis lin por monatoj aŭ tagoj da laboro, kiel oni kutimas 
kun la masonistoj. 


—Mi kredas —respondis don Quijote—, ke tiaj ŝildistoj ĉiam 
laboris ne por salajroj, sed por favoroj. Tamen, en la sigelita 
testamento, kiun mi lasis ĉe mi, mi atribuis al vi salajron, 

antaŭzorgante kontraŭ ajna eventualo, ĉar mi ne scias, kiel 


prosperos la kavalirismo en la mizeraj tempoj nunaj, kaj mi 
ne volus, ke, pro bagatelo, mia animo damniĝus en la transa 
mondo. Sciu, Sancho, ke ne ekzistas pli danĝera stato en la 
mondo ol la stato kavalira. 


—Vi pravas —diris Sancho—, se konsideri, ke la nuraj batoj 
de ful-marteloj sufiĉis por alarmi kaj perturbi la koron de tiel 
kuraĝa kavaliro, kia vi estas. Cetere, mi certigas vin, ke de 
nun mi apertos la buŝon nur por honori mian mastron kaj 
naturan sinjoron, ne por Ŝerci pri la aferoj de via moŝto. 


— Tiamaniere vi vivos pace sur la surfaco de la tero — 
respondis don Quijote—, ĉar, post la patroj, la mastroj 
meritas plenan respekton. 


Ĉapitro 21 


Pri la akiro, en granda aventuro, de la riĉa kasko de 
Mambrino, kaj pri aliaj aferoj okazintaj al nia nevenkebla 
kavaliro 


Ĉe tio komencis pluveti kaj Sancho volis sub la kovron de la 
domo de la ful-marteloj. Sed don Quijote sentis al ili tian 
abomenon, ĉar pro ili li ridindiĝis, ke li tute ne konsentis 
rifuĝi tien. Tiel do, la mastro kaj la ŝildisto sin deturnis 
dekstren kaj alvenis al vojo simila al tiu, kiun ili sekvis la 
antaŭan tagon. lom poste don Quijote vidis surĉevalan viron, 
sur kies kapo brilegis io kiel oro. Tion rimarkante, nia 
kavaliro turnis sin al Sancho kaj diris: 


—Ŝajnas al mi, Sancho, ke ĉiuj proverboj veras, ĉar ilin 
naskis la sperto mem, patrino de la sciencoj. Kaj aparte vera 
mortiĝas la proverbo: «Kiam unu pordo fermiĝas, alia 
apertiĝas». Mi tion diras, ĉar, se la pasintan nokton la 
Fortuno, mistifikante nin per la martelegoj, fermis al ni la 
pordon de la aventuro, kiun ni serĉis, nun la sama Fortuno 
plene apertas alian, por ke ni entreprenu pli bonan kaj pli 
certan aventuron. Kaj se mi ne sukcesos pasi tra ĉi pordo 
nuna, la kulpo estos nur mia, kaj mi povos ĝin atribui nek al 
mia nescio pri ful-marteloj, nek al la obskuro de la nokto. Mi 
tion diras, ĉar, se mi ne trompiĝas, tie venas homo, sur kies 
kapo sidas la kasko de Mambrino; kaj rilate ĉi kaskon mi faris 
la ĵuron, kiun vi konas. 


—Zorgu kion vi diras, sinjoro, kaj ĉefe, zorgu kion vi faras — 
respondis Sancho—. Ne plaĉus al mi, ke aliaj ful-marteloj 
finus la taskon pisti al ni la cerbon. 


—La diablo vin prenu, homo —diris don Quijote—. Kion 
komunan havas la kasko kun la ful-marteloj? 


—Mi ne scias — respondis Sancho—, sed, se mi povus paroli 
nun tiel multe, kiel mi kutimis, mi certe sukcesus klarigi al vi 
la aferon, kaj via moŝto komprenus, ke vi trompiĝas. 


—Kiel mi povus trompiĝi, kanajlo senskrupula? Ĉu vi ne 
vidas veni al ni unu kavaliron sur ĉevalo grizmakula kaj kun 
ora kasko sur la kapo? 


—Mi vidas kaj distingas nur, ke unu viro rajdas sur azeno 
bruna, kia la mia estas, kaj ke sur la kapo li portas ion brilan. 


—Nu, temas pri la kasko de Mambrino —diris don Quijote—. 
Apartiĝu kaj lasu min sola kun li. Vi vidos, ke, por ŝpari 
tempon, mi plenumos ĉi aventuron sen paroli eĉ unu vorton, 
kaj ke la kasko, kiun mi tiel forte deziradis, estos fine mia. 


—Mi volonte apartiĝos, ne zorgu pri tio —respondis Sancho 
—., Sed Dio volu, ke el ĉi afero rezultu, ne ful-marteloj, sed 
mieloj. 


—Mi jam avertis vin, frato, ke vi ne plu menciu tion pri la ful- 
marteloj. Alie mi ĵuras je... mi ne diras je kio, ke mi elbatos el 
vi la animon. 


Sancho silentiĝis, timante, ke lia mastro plenumus la ĵuron 
tiel draste kaj rekte ĵetitan al li. 


Kaj nun jen la vero rilate al la kasko, la ĉevalo kaj la kavaliro, 
kiujn vidis don Quijote: en la tiea distrikto sidis du vilaĝoj 
proksimaj: unu tiel eta, ke ĝi havis nek apotekon nek 
barbiron, dum la alia havis ilin. Sekve la barbiro de la pli 
granda vilaĝo servis ankaŭ la etan, kie unu paciento bezonis 
sang-eltiron, kaj alia vilaĝano volis, ke oni aranĝu al li la 
barbon; tial la barbiro iris nun sur la vojo, portante ladan 
barbo-pelvon. Sed laŭ volo de la Fato, tiam komencis pluvi, 
kaj la barbiro, por ke ne difektiĝu lia ĉapelo, sendube nova, 
metis al si sur la kapon la pelvon, kiu, ĉar ĝin oni bone 


elfrotis, brilegis en la distanco de pli ol unu mejlo. Li rajdis, 
kiel Sancho diris, sur bruna azeno; kaj ĝuste tial don Quijote 
prenis la azenon por griz-makula ĉevalo, la barbiron por 
kavaliro, kaj la pelvon por kasko, ĉar li tre facile akomodis 
kion li vidis al la ekstravagancoj de la kavaliraj libroj kaj al 
sia delira fantazio. Vidante la povran sinjoron pli proksima, 
don Quijote, sen diri eĉ unu vorton, kuris al li per la tuta 
energio eltirebla el Rocinante kaj, per la lanco en horizontala 
pozicio, atakis lin kun la intenco piki lin trae. Sed tuj antaŭ 
ol atingi lin, don Quijote diris, sen moderigi la furiozan 
impeton de Rocinante: 


—Defendu vin, mizera, aŭ donu al mi propravole tion, kio 
nur al mi apartenas! 


La barbiro, vidante ke tia fantomo subite kaj neatendite 
impetas kontraŭ li, ne trovis pli bonan rimedon por eviti la 
lancon, ol faligi sin de sur la azeno. Kaj apenaŭ li ektuŝis la 
grundon, per unu salto stariĝis pli rapide ol cervo, kaj tiel 
komencis peli siajn piedojn sur la ebeno, ke eĉ la vento mem 
ne atingus lin. La pelvon li postlasis sur la grundo, don 
Quijote kontentiĝis je tio kaj diris, ke la pagano[93] saĝe 
kondutis, imitante la kastoron,[94] kiu, kiam la ĉasistoj ĝin 
sieĝas, fortranĉas de si per siaj propraj dentoj kion, kiel ĝi 
scias per sia natura instinkto, deziras ĝiaj persekutantoj. 
Don Quijote ordonis la ŝildiston levi la kaskon de sur la 
grundo. 


—Je Dio, jen bona pelvo —diris Sancho, kiam li tenis ĝin en 
siaj manoj—. Certe ĝi valoras pli ol ok arĝentajn realojn. 


Don Quijote ĝin prenis, metis ĝin al si sur la kapon kaj 
turnetis ĝin al ĉiu flanko, por ke ĝi konvene alĝustiĝu. Sed, 
ĉar liaj provoj ne sukcesis, li rimarkis: 


—La ulo, laŭ kies mezuro oni forĝis ĉi faman kaskon, 
sendube havis grandegan kapon; kaj, pli mave ankoraŭ, la 
duono de la kasko mankas. 


Kiam Sancho aŭdis lin nomi la pelvon kasko, li ne povis ne 
ridi, sed, memorante la koleron de sia mastro, tuj silentiĝis. 


—Kial vi ridas, Sancho? —demandis don Quijote. 


—Ĉar mi imagas, kian kapegon certe havis la pagano 
posedinta ĉi kaskon, kiu cetere aspektas tute same kiel 
pelvo de barbiro. 


—Ĉu vi scias, kion mi pensas, Sancho? —diris don Quijote—. 
Ke ĉi fama kaj ensorĉita kasko falis pro stranga hazardo en la 
manojn de persono, kiu nek konis nek divenis ĝian veran 
valoron, kaj nesciante kion li faras, kaj vidante, ke ĝi 
konsistas el fajna oro, li fandis la duonon kaj ĝin vendis, kaj 
per la alia duono fabrikis ĉi tion, kio ŝajnas, kiel vi diras, 
pelvo de barbiro. Sed ne gravas kio ajn okazis, ĉar malgraŭ 
ĉio mi rekonis la kaskon. En la unua vilaĝo kun forĝisto mi 
igos ĝin refari tiel, ke ĝi egalos kaj eĉ superos la kaskon 
faritan de la reĝo de la forĝistoj por la reĝo de la bataloj. 
Dune mi portos ĝin kiel mi povos, ĉar pli valoras io ol nenio, 
des pli, ke ĝi sufiĉas ŝirmi min kontraŭ eventuala ŝtonfrapo. 


—Jes, sed kondiĉe, ke oni ne pafu al vi la ŝtonojn per ĵetilo, 
kiel okazis en la batalo inter la du armeoj, kiam oni elbatis el 
vi la molarojn kaj frakasis la ujon kun la beninda pocio, kiu 
igis min vomi eĉ la hepaton. 


—Mi ne tre zorgas pri la perdo de balzamo —diris don 
Quijote—. Mi konservas la recepton en la memoro. 


—Ankaŭ mi —respondis Sancho—. Sed, se mi devus iam fari 
kaj denove trinki la pocion, prefere sonu jam mia lasta horo. 
Certe mi intencas neniam meti min en la okazon bezoni ĝin, 


evitante per mia tuta forto vundi, aŭ esti vundita. Ĉu oni 
bernos min denove, mi ne scias, ĉar oni ne povas preventi 
tiajn misfortunojn, kaj, se ili venas, eblas nur leveti la 
ŝultrojn, reteni la spiron, fermi la okulojn kaj lasi, ke la Fato 
kaj la bernantoj sendu nin, kien ajn ili volas. 


—Vi ne estas bona kristano, Sancho —diris don Quijote—, 
ĉar vi neniam forgesas la ofendojn al vi faritajn. Sciu, tamen, 
ke la homoj noblaj kaj grandanimaj ne atentas pri tiaj 
bagateloj. Ĉu vi eltiris vin kun piedo lama el la bernado? Ĉu 
oni frakasis al vi ian ripon, aŭ fendis la kapon, ke vi ne povas 
forgesi tiun ŝercon? Ĉar, finfine, temas nur pri ŝerco kaj 
distro, kaj sciu, ke, se mi opinius alie pri via bernado, mi jam 
estus reveninta al la gastejo kaj farinta, por venĝi vin, pli da 
damaĝo ol la grekoj faris pro la forkapto de Helena, kies 
beleco, se ŝi vivus en nia tempo, aŭ Dulcinea en la ŝia, ne 
estus tiel fama. 


Kaj don Quijote elĵetis tian fortan suspiron, ke ĝi flugis ĝis la 
nuboj. 


—Nu, bone, temu pri ŝerco —diris Sancho—, des pli, ke jam 
ne eblas serioze venĝi al ĝi. Sed mi bone konas la konsiston 
de tiaj ŝercoj kaj malŝercoj, kaj tion, ke ili ne viŝiĝos de nia 
memoro, kaj ankaŭ ne de mia dorso. Sed ni lasu ĉi aferon kaj 
diru, sinjoro, kion mi faros kun ĉi griz-makula ĉevalo, simila 
al bruna azeno, kiun forlasis la pagano de vi renversita. Laŭ 
lia maniero peli la piedojn, evidentas, ke li neniam revenos 
serĉi ĝin. Kaj, je Dio, la azeno estas vere bona. 


—Mi ne kutimas preni ion de la venkitoj —diris don Quijote 
—. Krome, laŭ la reguloj de la kavalirismo oni ne devas kapti 
la ĉevalon de kavaliro kaj lasi lin iri piede, escepte se la 
venkinto perdis la sian en la batalo; ĉi-okaze licas preni la 
ĉevalon de kontraŭulo kiel militan predon. Do, Sancho, lasu 


iri Ĉi Ĉevalon, aŭ azenon, aŭ kion ajn vi deziras, ke ĝi estu, 
ĉar tuj kiam ĝia mastro vidos nin foriri, li revenos ĝin serĉi. 


—Dio scias, ke mi volonte prenus ĝin, aŭ almenaŭ ĝin 
Ŝanĝus por mia azeno, kiu ŝajnas ne tiel bona bruto. Vere tre 
striktas la kavaliraj leĝoj, se ili ne permesas la ŝanĝon de 
unu azeno por alia. Mi volus scii, ĉu mi povus ŝanĝi almenaŭ 
la harnison.[95] 


—Pri tio Mi ne certas —respondis don Quijote—, sed, ĝis mi 
informiĝos pli bone, ĉar temas pri duba kazo, faru la ŝanĝon, 
se tio absolute necesas. 


—Tiel absolute —diris Sancho—, ke, se la harniso estus por 
mia propra persono, ne tiel multe mi bezonus ĝin. 


Kun la konsento de don Quijote la ŝildisto faris la mutatio 
caparumi[96] kaj metis al la azeno tiom da garnaĵoj, ke ĝi 
aspektis plej linde, dank' al la avantaĝa ŝanĝo. 


Poste ili manĝis la restaĵojn de la viktualio prenita disde la 
ŝarĝo-mulo de la eskortintoj de la kadavro kaj trinkis el la 
rojo, kies akvo movadis la ful-martelojn. Sed nek don Quijote 
nek la ŝildisto turnis la rigardon al ties direkto: tiel forte ili 
abomenis la martelojn, kies bategado metis al ili la timon en 
la koron, Ili manĝis, ilia malsato, kaj eĉ ilia melankolio, ĉesis, 
kaj, surseliĝinte, sen preni difinitan vojon (ĉar la vagantaj 
kavaliroj kutimis lasi tion al la hazardo) ili ekiris laŭ la volo 
de Rocinante, al kies decidoj submetiĝis ĝia mastro kaj same 
la azeno, kiu en paco kaj kontento, kiel bona kompano, ĉiam 
sekvis la ĉevalon, kien ajn ĝi sin turnis. Tiel do, ili revenis al 
la ĉef-vojo kaj iris sur ĝi sencele, sen ia difinita projekto. 
Tiam la ŝildisto diris: 


— Sinjoro, ĉu vi bonvolus doni al mi la permeson paroli iom 
kun vi? De kiam vi trudis al mi la rigoran ordonon silenti, 
kvar aŭ kvin aferoj putris en mia stomako. Nun mi havas 


alian ĉe la pinto de la lango kaj ne volus, ke ankaŭ ĝi 
difektiĝu. 


—Parolu, sed lakone —diris don Quijote—. La rezonoj, se 
longaj, ne plaĉas. 


—Mi diras, sinjoro, ke de kelkaj tagoj mi pensas, kiel ete oni 
lukras kaj ricevas, vagante, kiel via moŝto, por serĉi 
aventurojn sur ĉi dezertoj kaj foraj vojoj, kie, eĉ se oni 
entreprenus kaj sukcese plenumus la plej danĝeraj farojn, 
neniu vidus nek konus ilin. Ili do restus eterne en la forgeso, 
damaĝante vian intencon kaj sian propran meriton. Ŝajnas al 
mi pli konvene (escepte se la supera juĝo de via moŝto ne 
decidas alion), ke ni iru servi imperiestron aŭ grandan 
princon militantan. Je lia servo vi moŝto montrus la kuraĝon 
de via persono, vian grandan forton kaj pli grandan saĝon. 
Vidante tion, la sinjoro, kiun ni servus, nepre rekompencus 
nin laŭ niaj respektivaj meritoj, kaj eĉ ne mankus aŭtoro 
preta skribi la farojn de via moŝto kaj ilin eternigi. Pri la faroj 
miaj, nenion mi diras, ĉar ili devas teni sin inter la ŝildistaj 
limoj. Tamen mi povas diri, ke, se oni kutimas en kavalirismo 
registri ankaŭ la farojn de la ŝildistoj, mi kredas, ke la miaj 
ne pasus nemenciitaj. 


—Vi diris ion saĝan —respondis don Quijote—, sed, antaŭ ol 
atingi tian stadion, la kavaliro bezonas, kvazaŭ en 
sinprovado, vagadi tra la mondo, serĉi aventurojn, plenumi 
kelkajn kaj akiri tian famon kaj reputacion, ke, kiam li iras al 
la kortego de monarko, li estas jam konata pro siaj faroj, kaj 
la strataj buboj, apenaŭ vidinte lin paŝi tra la pordego de la 
urbo, sekvas kaj ĉirkaŭas lin kaj krias: «Jen la Kavaliro de la 
Suno!», aŭ de la Serpento, aŭ de ajna emblemo sub kies 
signo li plenumis siajn heroaĵojn. «Jen», ili diras, «la kavaliro 
venkinta en persona duelo la monstran kaj fortegan 
giganton Brocabruno, kaj liberiginta el longa ensorĉo de 
preskaŭ naŭcent jaroj la grandan mamelukon de Persujo». 


Tiel, de buŝo al buŝo, oni proklamas liajn farojn, kaj, aŭdante 
la kriadon de la buboj kaj de la ceteraj homoj, la reĝo 
rigardas tra la fenestro de sia palaco, vidas kaj nepre diras: 
«Hej, ĉiuj kavaliroj de la kortego eliru ricevi la floron de la 
kavalirismo! Li jam alvenas!». Ĉe la komando de la reĝo ili 
eliras, kaj la reĝo mem descendas la duonon de la ŝtuparo, 
fortege brakumas la kavaliron, donas al li kison sur la 
vangon, kiel signon de paco, kaj poste lin gvidas je la mano 
al la salono de ŝia moŝto la reĝino. Tie la kavaliro 
renkontiĝas kun ŝia filino, la princino, kiu devas esti unu el 
la plej perfektaj kaj belaj puceloj apenaŭ troveblaj en la pli 
granda parto de la konata mondo. Tuj poste okazas, ke ŝi 
turnas al li la rigardon, li reciprokas al ŝi, ĉiu ŝajnas al la alia 
pli dia ol homa, kaj sen konscii kiel aŭ kial, ili ambaŭ 
kaptiĝas kaj implikiĝas en la densa reto de la amo kaj sentas 
profundan aflikton en la koro, ĉar ili ne scias, per kiaj vortoj 
montri siajn sopirojn kaj dezirojn. De tie sendube oni 
kondukas lin al lukse ornamita ĉambro de la palaco, kaj, 
demetinte de li la armaĵon, oni proponas al li riĉan mantelon 
skarlatan, por ke li sin kovru per ĝi. Kaj, se li belas en 
armaĵo, li belas eĉ pli en tuniko. Jam en la nokto li manĝas 
kun la gereĝoj kaj kun la princino, kaj senĉese, kvankam 
ŝtele, li tenas la rigardon fiksa sur ŝi. Ŝi faras la samon kun 
sagaco simila al la lia, ĉar, kiel mi jam diris, ŝi estas tre 
diskreta pucelo. Oni finas manĝi kaj tra la pordo de la salono 
subite eniras turpa kaj eta nano, kaj, post li, bela damo inter 
du gigantoj. Ŝi anoncas la komencon de provo elpensita de 
tre antikva sorĉisto kaj aldonas, ke, kiu sukcese plenumos la 
provon, tiun oni proklamos la plej bona kavaliro de la 
mondo. Poste la reĝo ordonas, ke ĉiuj kavaliroj partoprenu, 
sed neniu sukcesas la provon, krom la kavaliro-gasto, kies 
gloro pli kreskas per tio. Tiam la princino tre ĝojas, fieras kaj 
feliĉas, ĉar ŝi metis kaj lokis sian sopiradon sur tielan alton. 
Kaj la bono de la afero estas, ke ĉi reĝo, aŭ princo, aŭ 
monarko, militadas kontraŭ alia tiel potenca kiel li, kaj la 
kavaliro-gasto, pasiginte kelke da tagoj en la kortego, petas 


de la reĝo la permeson servi lin en la milito. La reĝo 
konsentas kun volonto, la kavaliro kisas al li la manon pro la 
favoro kaj tiun saman nokton adiaŭas sian damon, la 
princinon, tra la krado de ĝardeno apuda al ŝia 
dormoĉambro. Li jam antaŭe parolis kun ŝi multe da fojoj tra 
la dirita krado dank' al la perado de unu honor-damo, kiun la 
princino plene konfidas. Li suspiras, ŝi svenas, la damo 
alportas akvon kaj tre angoras, ĉar la mateniĝo proksimas, 
kaj ŝi ne volus, ke oni surprizus la paron kaj sekve 
kompromitiĝus la honoro de ŝia sinjorino. Fine la princino 
rekonsciiĝas de sia sveno, donas tra la krado siajn blankajn 
manojn al la kavaliro, li kisas ilin mil fojojn kaj kovras ilin per 
larmoj; la paro akordiĝas pri la maniero sciigi unu la alian la 
novaĵojn, bonajn aŭ mavajn, kaj la princino petegas la 
kavaliron foresti kiel eble plej mallonge, kion li promesas 
kun multe da ĵuroj; denove li kisas al ŝi la manojn kaj 
adiaŭas ŝin kun tia aflikto, ke li preskaŭ mortas. De tie li iras 
al sia ĉambro, ĵetas sin sur la liton, ne povas dormi pro la 
doloro de la disiĝo, frue leviĝas kaj iras diri adiaŭ al la 
gereĝoj kaj al la princino. Adiaŭante lin, la gereĝoj diras, ke 
ŝia moŝto la princino ne bone fartas kaj ne povas ricevi 
vizitojn. Li konkludas, ke ŝi suferegas pro lia foriro, kaj lia 
koro tiel afliktiĝas ĉe tio, ke li preskaŭ ne povas ne perfidi 
sian sekreton. La honor-damo de la princino devas ĉion 
rimarki, iras informi sian sinjorinon, kiu akceptas ŝin kun 
larmoj kaj diras, ke unu el ŝiaj grandaj doloroj estas, ke ŝi 
scias nek la nomon de la kavaliro, nek tion, ĉu li devenas, aŭ 
ne, de reĝa familio. La damo respondas, ke tiom da ĝentilo, 
gracio kaj kuraĝo, kiom la kavaliro montras, povas sidi nur 
en persono reĝa kaj eminenta. Tio konsolas la afliktitan 
princinon, ŝi klopodas sereniĝi por ne tiri al si la suspekton 
de siaj gepatroj kaj montriĝas publike post du tagoj. La 
kavaliro jam foris, militas, venkas la malamikon de la reĝo, 
konkeras grandan nombron da urboj, triumfas en multaj 
bataloj, revenas al la kortego, renkontiĝas kun la princino en 
la kutima loko kaj akordas kun ŝi, ke li petos de la reĝo ŝian 


manon kiel rekompencon pro siaj servoj. La reĝo ne 
konsentas, ĉar li ne scias, kiu estas la kavaliro. Tamen, aŭ 
forkaptinte ŝin, aŭ uzinte iun ajn alian rimedon, li edziĝas al 
la princino kaj fine ŝia patro rigardas tion grandioza, ĉar 
riveliĝis dume, ke la kavaliro estas filo de kuraĝa monarko, 
kies regnon mi ne konas, ĉar mi opinias, ke ĝi ne troviĝas en 
la mapoj. La patro de la princino mortas, ŝi heredas la 
tronon, resume, ankaŭ la kavaliro fariĝas reĝo. Tiam venas la 
momento rekompenci la ŝildiston kaj la ceterajn homojn, kiuj 
helpis la kavaliron atingi tiel altan rangon; li edzigas la 
ŝildiston al honor-damo de la princino, sendube al la sama, 
kiu peris en lia idilio kaj kiu estas filino de tre eminenta 
duko. 


—Ke tio efektiviĝu, mi deziras —diris Sancho—. Kaj tion mi 
atendas, ĉar, sub la nomo «la Kavaliro de la Trista Mieno», 
via moŝto igos, ke ĉio okazu tiel, kiel vi ĵus diris. 


—Sendube, Sancho — respondis don Quijote—. Kiel dirite, la 
vagantaj kavaliroj leviĝas kaj leviĝis, laŭ la sama maniero 
kaj per la sama paŝoj, ĝis la trono de reĝoj kaj imperiestroj. 
Ni bezonas nur vidi, ĉu nuntempe militas ajna kristana aŭ 
pagana reĝo havanta belan filinon. Sed ni havos tempon por 
tio, ĉar, kiel mi jam diris, ni devas unue akiri famon aliloke, 
antaŭ ol iri al la kortego. Krome, ekzistas la problemo, ke, eĉ 
se mi akirus senmortan famon tra la tuta universo kaj trovus 
reĝon kun milito kaj kun bela filino, mi ne scias, kiel 
pruviĝus, ke mi estas de reĝa familio, aŭ, almenaŭ, kuzo, je 
la dua grado, de imperiestro. Ĝis li certiĝus pri ĉi punkto, la 
reĝo ne konsentus doni al mi edzinige sian filinon, kiom ajn 
grandaj estus la meritoj de miaj famaj faroj. Tiel do, mi 
timas, ke tial mi perdos kion mia kuraĝo meritas. Tamen mi 
estas hidalgo el konata familio, laŭleĝa bienmastro kaj kun 
la privilegio ricevi kvin-cent soldojn,[97] do povos okazi, ke 
la saĝulo skribonta mian historion, tiel profunde esploros kaj 
aranĝos mian genealogion, ke li trovos, ke mi estas nepo, je 


la kvina aŭ sesa grado, de ia reĝo. Ĉar vi devas scii, Sancho, 
ke ekzistas du specoj de genealogioj en la mondo: unu 
havas sian originon en reĝoj kaj monarkoj kaj laŭgrade 
reduktiĝas ĝis unu punkto, kvazaŭ piramido en renversita 
pozicio; la alia komenciĝas per ordinaraj homoj, kiuj supriras 
ŝtupon post ŝtupo ĝis la rango de la grandaj sinjoroj. Tiel do, 
la diferenco kuŝas en tio, ke unuj estis kaj ne plu estas, dum 
aliaj estas, sed ne estis. Eble mi povos pruvi, ke mi 
apartenas al familio de granda kaj nobla origino, kaj je tio 
devos kontentiĝi mia bopatro, la reĝo, kiu ajn li estos. Cetere 
la princino amos min tiel, ke, kvankam ŝia patro kredos min 
filo de kolportisto, ŝi akceptos min kiel sian sinjoron kaj 
edzon. Se, tamen, ŝi ne volos, tiam konvenos ŝin rabi kaj 
porti ŝin, kien ajn mi deziros, ĉar la tempo, aŭ la morto, 
metos finon al la kolero de ŝiaj gepatroj. 


—Sendube al tia okazo konformas la diro de kelkaj friponoj: 
«Ne petu kion vi povas perforte preni», kaj eĉ pli bone la 
jena: «Prefere eskapi trans la muron, ol resti pro peto de 
bonulo». Mi tion diras, ĉar, se la sinjoro reĝo, bopatro de via 
moŝto ne degnos cedi al vi la sinjorinon princinon, tiam, kiel 
via moŝto diris, nenion alian oni povos fari, krom forkapti kaj 
kaŝi ŝin. La tubero en la afero estas, ke antaŭ ol denove 
fariĝos la paco kaj vi trankvile ĝuos la bonojn de la reĝado, 
al la kompatinda ŝildisto mankos la promesitaj favoroj, 
kvankam espereble la perinta honordamo, kiu fariĝos lia 
edzino, akompanos la princinon, kaj li dividos kun ŝi sian 
misfortunon ĝis la ĉielo volos. Ĉar mi pensas, ke via moŝto 
povos doni la honordamon al la ŝildisto kiel laŭleĝan 
edzinon. 


—Vere kaj sendube —diris don Quijote. 


—Se tiel —respondis Sancho— nenio pli fareblas, krom 
rekomendi nin al Dio kaj lasi la sorton disponi. 


—Dio donu kion mi deziras kaj kion vi, Sancho, bezonas — 
diris don Quijote—. Kaj humila estu, kiu sin konsideras tia. 


—Amen —respondis Sancho—. Rilate min, mi kredas, ke mia 
old-kristaneco sufiĉas, por ke oni faru min grafo. 


—Kaj eĉ pli ol sufiĉas —diris don Quijote—. Kaj, kvankam vi 
ne estus tio, la afero ne gravus, ĉar, estante reĝo, mi facile 
povos doni al vi nobel-ateston, sen ia bezono de via flanko 
aĉeti ĝin, aŭ pagi ĝin per servo. Kaj se mi faros vin grafo, nu, 
bone, vi fariĝos per tio kavaliro, kion ajn oni opinios. La 
homoj devos trakti vin kiel tian kavaliron, ĉu vole, ĉu nevole. 


—Kaj via moŝto ne dubu, ke mi scios konduti laŭ tiel alta 
ranko. 


—«Rangon» vi diru, ne «rankon» —korektis don Quijote. 


—Kiel vi volas —respondis Sancho—. Mi diras, ke mi tre scios 
akomodiĝi al la stato de grafo. lam mi funkciis kiel pedelo de 
pia societo kaj la pedela robo tiel bele sidis sur mi, ke oni 
opiniis, ke mi havas sufiĉe imponan aspekton por esti la 
sindiko mem. Nun, ĉu mi ne aspektos vere grandioze, kiam 
mi surmetos dukan mantelon, aŭ vestos min per oro kaj 
perloj, laŭ la modo de fremdlandaj grafoj? Sendube oni 
venos admiri min de cent mejloj. 


—Vi bele aspektos —diris don Quijote—, sed necesos, ke vi 
aranĝu al vi la barbon pli ofte. Vi portas ĝin tiel densa, 
sovaĝa kaj hirta, ke se vi ne uzos la razilon almenaŭ ĉiun 
duan tagon, eĉ defore vidiĝos, kia vi estas. 


—Nu, bone, mi dungos barbiron kaj tenos lin ĉe mi. Kaj, se 
necese, mi disponos, ke li sekvu min kiel eskviro grandulon. 


—Kial vi scias, ke la eskviroj iras post siaj granduloj? 


—Nu, antaŭ kelkaj jaroj —respondis Sancho— mi pasigis 
monaton en la kortega urbo kaj vidis promeni etan kavaliron. 
Oni diris pri li, ke li estas granda grandulo,[98] kaj unu 
rajdanto sekvis lin tiel ĝuste kaj precize, kiel la vosto sekvas 
la bruton. Mi demandis, kial la du viroj iras, ne unu ĉe la 
flanko de la alia, sed ĉiam la rajdanto post la grandulo, kaj 
oni klarigis al mi, ke la sekvanto estas eskviro, kaj kaj ke la 
granduloj kutimas teni ilin post si. Mi lernis tiel bone tiun 
aferon, ke neniam mi ĝin forgesis. 


—Vi pravas —diris don Quijote—, kaj vi povos ordoni vian 
barbiron sekvi vin en la sama maniero. La kutimoj ne aperis 
ĉiuj samtempe, nek oni kreis ilin per unu fojo, do vi povos 
esti la unua grafo kun barbiro malantaŭe, des pli, ke 
aranĝanto de barbo ŝajnas pli inda je konfido ol selanto de 
ĉevalo. 


— Tion pri la barbiro lasu al mi —respondis Sancho—. Via 
moŝto zorgu nur sidiĝi sur trono de reĝo kaj fari min grafo. 


—Tiel estos —promesis don Quijote. 


Kaj, rigardante supren, li vidis kion oni priskribas en la 
sekvanta ĉapitro. 


Ĉapitro 22 


Pri kiel don Quijote liberigis multe da kompatinduloj 
kondukataj al loko, kien ili tute ne volis iri 


Rakontas la arabo kaj manĉano Cide Hamete Benengeli, 
aŭtoro de ĉi elokventa, grava, fikcia, detala kaj ĝentila 
historio, ke, post ol la fama don Quijote de La Mancha kaj lia 
ŝildisto Sancho Panza babilis kion oni legas en la lasta parto 
de la 212 ĉapitro, nia hidalgo levis la rigardon kaj vidis, ke 
sur la vojo piede proksimiĝas ĉirkaŭ dek du viroj 
interkroĉitaj je la kolo per longa ĉeno fera kaj kun la manoj 
en katenoj. Ilin gardis du rajdantoj kun musketoj kaj du 
piedirantaj viroj kun sagoj kaj glavoj. Sancho, ekvidante ilin, 
diris: 

—Jen ĉeno de punatoj, kiujn la reĝo sendas per la forto al la 
galeroj. 


—Kion? —demandis don Quijote—. Ĉu estas eble, ke la reĝo 
uzas sian forton ĉi-maniere kontraŭ personoj? 


—Mi ne diras tion —respondis Sancho—. La afero estas, ke 
pro iliaj krimoj oni ilin kondamnis punlabori en la galeroj de 
la reĝo, kaj ili iras tien perforte. 


—Resume —diris don Quijote—. lel aŭ tiel, Ĉi homoj iras, ne 
propravole, sed devigite. 


—Efektive —diris Sancho. 


—Se tiel do —respondis lia mastro—, jen okazo por mi, ĉar, 
laŭ mia profesio, mi devas kontraŭbatali la forton kaj helpi 
kaj konsoli la feblajn. 


—Konsideru via moŝto —diris Sancho—, ke la justico, nome 
la reĝo mem, uzas nenian forton nek arbitron kontraŭ tiaj 
homoj, kaj nur punas ilin pro ties krimoj. 


Ĉe tio alvenis la ĉeno de la galeruloj kaj don Quijote petis 
plej ĝentile la gardistojn, ke ili bonvolu informi lin pri la 
motivo aŭ motivoj konduki tiamaniere la ĉenulojn. Unu el la 
rajdantaj gardistoj respondis, ke temas pri punatoj de lia 
moŝto la reĝo irantaj al la galeroj, kaj ke ne necesas pliaj 
klarigoj nek pliaj demandoj. 


— Tamen —respondis don Quijote— al mi plaĉus scii la 
kaŭzon de la misfortuno de ĉiu el ili. 


Kaj al tio li aldonis tiel ĝentilajn vortojn por persvadi lin, ke 
la alia rajdanto fine diris: 


—Kvankam ni portas registritan kopion de la verdiktoj de ĉi 
mizeruloj, ne estas nun tempo legi ilin. Via moŝto mem 
demandu al la punatoj kaj ili respondos al vi, se ili volos. Kaj 
certe ili volos, ĉar temas pri homoj, kies plezuro estas fari 
friponaĵojn kaj poste fanfaroni pri ili. 


Kun ĉi permeso, kiun don Quijote prenus al si, se li ne estus 
ĝin ricevinta, li iris ĝis la ĉeno kaj demandis al la unua viro, 
pro kiaj pekoj li troviĝas en tiel mizera stato. La kondamnito 
respondis, ke pro tio, ke li amis. 


—Nur pro tio? —diris don Quijote—. Se oni punas la 
amantojn je galeroj, jam de longe mi remus en lli. 


—Ne temas pri la speco de amo, kiun via moŝto imagas — 
diris la galerulo—. Mi enamiĝis pasie, sed al korbo plena de 
tolo, kaj ĝin brakumis tiel, ke se la justico ne dekroĉus ĝin de 
miaj manoj, mi estus ankoraŭ gluita al ĝi. Oni kaptis min ĉe 
la freŝa faro, do oni ne torturis min; laŭ la verdikto de la 


tribunalo, oni regalis al mi la dorson per cent rimenfrapoj kaj 
kondamnis min al tri jaroj en la gurapas. 


—Kio estas «gurapas»? —demandis don Quijote. 


—Galeroj —klarigis la deliktulo, juna viro ĉirkaŭ dudekkvin- 
jara, naskiĝinta en Piedrahita. 


Don Quijote demandis poste al la dua viro, sed lin premis tia 
tristo kaj melankolio, ke li ne respondis eĉ unu vorton. Sed la 
unua alparolito respondis por li, dirante: 


—Ĉi ulo troviĝas ĉi tie, ĉar li estas kanario; pli ĝuste, ĉar li 
kantas kaj muzikas. 


—Nur pro tio? —ripetis don Quijote—. Ĉu ankaŭ kantantoj 
kaj muzikantoj iras al la galeroj? 


—Jes, sinjoro —respondis la galerulo—, ĉar ekzistas nenio pli 
terura ol kanti en la angoro. 


—Mi ĉiam aŭdis —diris don Quijote—, ke, kiu kantas ĉiuhore, 
tenas siajn zorgojn fore. 


—Ĉi tie okazas la malo. Kiu kantas nur unu fojon, ploras la 
tutan vivon. 


—Mi ne komprenas —konfesis don Quijote. 
Sed unu el la gardistoj intervenis: 


— Sinjoro kavaliro, kanti en la angoro, signifas inter la 
friponaro konfesi per torturo. Al ĉi pekulo oni aplikis torturon 
kaj li konfesis sian krimon; ŝteli brutojn. Kaj, ĉar li konfesis, 
oni kondamnis lin al ses jaroj en galeroj kaj krome al ducent 
rimenfrapoj, kiujn li jam ricevis sur la dorson. Kaj li ĉiam 
vidiĝas deprimita kaj trista, ĉar la ceteraj ŝtelistoj tie kaj ĉi 


tie mistraktas, insultas, mokas kaj disdegnas lin, tial, ke li 
konfesis kaj ne kuraĝis diri ne. Ili asertas ke «jes» aŭ «ne» 
prononciĝas same facile, kaj ke deliktulo estas bonsorta, 
kiam lia vivo dependas, ne de atestantoj kaj pruvoj, sed de 
lia propra lango. Kaj mi opinias, ke ili ne malpravas. 


—Mi same pensas —diris don Quijote, kaj sin turninte al la 
tria ĉĈenulo, demandis la samon, kiel al la aliaj. La 
kondamnito tuj kaj senĝene respondis: 


—Mi pasos kvin jarojn en la plej moŝtindaj moŝtoj, la 
gurapas, ĉar mankis al mi dek dukatoj. 


—Mi volonte donus dudek por eltiri vin el ĉi tia sorto. 


—Tio —respondis la galerulo— igas min pensi pri homo, kiu 
kun mono meze de la oceano mortas je malsato, ĉar li ne 
trovas lokon, kie li povus aĉeti kion li bezonas. Mi diras tion, 
ĉar, se mi havus siatempe la monon nun proponitan de via 
moŝto, mi estus ŝmirinta per ĝi la plumon de la aktisto kaj 
vigliginta la ruzon de la prokuroro, tiel, ke hodiaŭ mi 
troviĝus en la placo Zocodover de Toledo, ne sur ĉi vojo kaj 
ligita kiel levrelo. Sed Dio estas granda; kaj nur paciencon 
oni bezonas. 


Don Quijote iris poste al la kvara kondamnito, viro de ege 
respektinda aspekto kaj kun blanka barbo longa ĝis preskaŭ 
la talio. Demandite, kial li troviĝas tie, li komencis plori kaj 
ne respondis eĉ unu vorton; sed la kvina kondamnito parolis 
pri li, dirante: 


—Ĉi honesta viro pasos pasos nur kvar jarojn en la galeroj, 
post ol li jam promenis parade kaj surĉevale[99] sur kelkaj 
stratoj de la urbo. 


—Ŝajnas al mi, ke vi volas diri, ke oni montris publike lian 
infamion. 


—Efektive —respondis la galerulo—, kaj oni kondamnis lin, 
ĉar li funkciis kiel makleristo de orelo[100] kaj eĉ de la tuta 
korpo. Mi volas diri, ke ĉi sinjoro troviĝas ĉi tie, tial, ke li 
estas pandaro[101] kaj, en eta parto, ankaŭ sorĉisto. 


—Se ne ekzistus tio pri la eta parto —diris don Quijote— 
rilate al la pandarado li meritus, anstataŭ remi en la galeroj, 
komandi ilin kiel admiralo. Pandari estas ne ilo ajn, sed 
laboro de diskretaj personoj ege necesa en bone organizita 
ŝtato. Nur homoj de honesta konduto devus dediĉi sin 
pandari, kaj, kiel en la ceteraj profesioj, en la pandarado oni 
devus elekti la kandidatojn per kontroloj kaj ekzamenoj kaj 
atribui al ĉiu elektito numeron registritan kaj publikan, same 
kiel oni faras kun la makleristoj de la borso. Tiel oni evitus 
grandan nombron da fuŝoj, nun okazantaj pro tio, ke ĉi ofico 
troviĝas en la manoj de homoj idiotaj kaj duonkretenaj, kiaj 
estas pedikaj virinaĉoj, paĝioj kaj junaj friponoj senspertaj. 
Tial, kiam al ili prezentiĝas delikata okazo kaj necesas do 
saĝa decido, la kaĉo fridiĝas al ili inter la telero kaj la buŝo, 
kaj ili eĉ ne scias distingi sian dekstran manon de la liva. Mi 
volonte klarigus, kial konvenus elekti per konkurso la 
funkciulojn de tiel grava profesio, sed nun ne estas la ĝusta 
momento por paroli pri tia temo; iam mi traktos ĝin kun 
personoj povantaj apliki al la afero efikan rimedon. Nun mi 
diras nur, ke la doloro vidi en ĉi tia mizero, pro pandarado, ĉi 
blankajn harojn kaj ĉi ege respektindan vizaĝon, ĉesis en mi, 
kiam mi aŭdis la vorton «sorĉisto». Mi bone scias, ke en la 
mondo ekzistas nenia sorĉaĵo kapabla rompi aŭ perforti la 
volon, kvankam kelkaj naivuloj kredas la malon. La volo, ja, 
estas libera, kaj nek herboj nek sorĉaĵoj povas trudiĝi al ĝi. 
Okazas nur, ke kelkaj simplanimaj virinaĉoj kaj friponaj 
trompistoj faras pociojn kaj venenojn kaj asertas, 
frenezigante per ili la homojn, ke ili havas la povon devigi 
ami, kvankam, kiel mi jam diris, neeblas perforti la volon. 


—Vi pravas —respondis la honesta oldulo— kaj, se diri la 
veron, sinjoro, mi ne kulpas je sorĉaĵoj, kvankam mi ne 
povas nei, ke mi pandaris. Tamen, mi pensis, ke mi faras 
nenian mavon pertio; mi intencis nur, ke la tuta mondo vivu 
pace, trankvile kaj plezure, sen kvereloj kaj ĉagrenoj. Sed ĉi 
bona deziro mia ne evitis al mi iri nun al loko, de kie mi ne 
esperas reveni, konsiderante, ke mi havas altan aĝon kaj 
krome urinan afekcion, kiu ne lasas al mi eĉ unu momenton 
da ripozo. 


La oldulo komencis plori kiel antaŭe, kaj Sancho tiel 
kortuŝiĝis, ke li elprenis de sub sia ĉemizo kvar-realan 
moneron kaj donis ĝin al li kiel almozon. 


Don Quijote antaŭenpaŝis, demandis al la sekvanta ĉenulo 
pri ties delikto, kaj la punato respondis multe pri senhonte ol 
la aliaj, dirante: 


—Mi estas ĉi tie, ĉar mi tro petolis kun du kuzinoj miaj, kaj 
kun du fratinoj ne miaj. Fine mi tion petolis kun la kvar, ke el 
la petolado rezultis, ke mia familio kreskis kaj implikiĝis 
tiamaniere, ke eĉ la diablo mem ne povus klarigi al si la 
interparencecon de ĝiaj membroj. Oni konviktis min, mi ne 
havis monon, al mi mankis protekto, mi preskaŭ perdis la 
glutilon,[102] ricevis kondamnon de ses jaroj en la galeroj, 
kaj ne apelaciis, ĉar mi kulpas; sed mi estas juna, kaj la vivo 
longas kaj ĉion aranĝas. Se via moŝto, sinjoro kavaliro, havas 
ion por doni al ni, povraj mizeruloj, Dio vin rekompencos en 
la ĉielo, kaj ni en la tero zorgos peti Lin en niaj preĝoj, ke Li 
donu al vi sanan kaj longan vivon, kian via moŝto meritas. 


La parolinto portis studentan robon, kaj unu el la gardistoj 
diris pri li, ke li estas klera latinisto kaj tre babilema. Poste 
venis la vico de viro proksimume tridek-jara, de tre agrabla 
aspekto, kvankam li iomete strabis. Li estis ligita alie ol la 
ceteraj punatoj: longa ĉeno envolvis lian korpon kaj treniĝis 


ĉe liaj piedoj, kaj du feraj ringoj ĉirkaŭis lian kolon: unu estis 
fiksita al la ĉeno, kaj de la alia, nomata «amiko-garda» aŭ 
«amiko-pieda» descendis du feraĵoj ĝis la talio, provizitaj per 
mankateno, kiu, kun dika kaj ŝlosita pendoseruro, sekure 
retenis al li la pojnojn, tiel, ke li povis nek levi la manojn al la 
buŝo, nek klini la kapon al la manoj. 


Don Quijote demandis, kial tiu homo portas pli da feroj ol la 
aliaj, kaj la gardisto respondis, ke li kulpas pli da krimoj ol la 
ceteraj punatoj kune, kaj ke li estas tiel aŭdaca kaj ruza 
fripono, ke, eĉ vidante lin en tia stato, oni ne povas esti 
certa, ke li ne eskapos. 


—Kiajn krimojn li faris? —demandis don Quijote—. Ŝajne li 
meritas ne pli grandan punon ol remi en la galeroj. 


—Li servos en ili dek jarojn, kio egalas al speco de civila 
morto —respondis la gardisto—. Sufiĉas scii, ke Ĉi homo 
estas la fama Gines de Pasamonte, nomata ankaŭ Ginesillo 
de Parapilla. 


—Ne impertinentu, sinjoro komisaro, nek komencu fari nun 
distingojn inter nomoj kaj alnomoj. Mi nomiĝas Gines, ne 
Ginesillo, kaj Pasamonte estas mia familia nomo, ne 
Parapilla, kiel vi diras. Prefere oni okupu sin pri siaj propraj 
aferoj, kaj punkto. 


—Ne parolu kun tiel fieraĉa tono, sinjoro protoŝtelisto, aŭ mi 
trudos al vi silenton. 


—Klare vidiĝas, ke oni devas submetiĝi al la cirkonstancoj 
kaj al la volo de Dio —respondis la galerulo—. Sed iam oni 
scios, ĉu Mi nomiĝas, aŭ ne, Ginesillo de Parapilla. 


—Ĉu oni ne nomas vin tio, fripono? —diris la gardisto. 


—Jes —respondis Gines—, sed mi igos, ke oni ĉesu doni al mi 
tian nomon vole, nevole. Sinjoro kavaliro, se vi havas ion por 
doni al ni, jam donu ĝin, kaj Dio vin akompanu, Ĉar ĝenas 
tiel granda scivolo koni la vivon de aliaj homoj; kaj se vi 
deziras koni la mian, sciu, ke mi estas Gines de Pasamonte, 
kies vivon mi skribis per ĉi fingroj. 


—Li ne mensogas —diris la komisaro—. Li mem skribis tre 
bonan historion pri sia vivo, sed en la prizono lombardis la 
manuskripton por ducent realoj. 


—Kaj mi liberigos ĝin de la lombardo, eĉ se tio kostus al mi 
ducent dukatojn —diris Gines. 


—Tiel bona estas la historio? —demandis don Quijote. 


— Tiel bona —respondis Gines—, ke nek Lazarillo de Tormes, 
nek la ceteraj libroj de la sama ĝenro skribitaj kaj skribotaj 
povos elteni la konkuron kun la mia. Mi diru nur, ke ĝi temas 
pri veroj tiel belaj kaj amuzaj, ke nenia mensogo 
kompareblas kun ili. 


—Kiun titolon havas via libro? —demandis don Quijote. 
—Vivo de Gines de Pasamonte. 
—Ĉu vi skribis ĝin ĝis la fino? 


—Kiel mi povus fari tion, se mia vivo ne finiĝis ankoraŭ? La 
rakonto ampleksas de mia naskiĝo ĝis nun, kiam mi denove 
servos en la galeroj. 


—Ĉu vi jam antaŭe estis do en ili? —demandis don Quijote. 
—En ili mi sidis kvar jarojn por servi al Dio kaj al la reĝo kaj 


konas la guston de la seka pano kaj de la skurĝo —respondis 
Gines—. Sed mi ne bedaŭras residi en ili, ĉar mi povos tie 


fini mian libron, aldonante ankoraŭ multe da dirindaĵoj. En la 
galeroj de Hispanujo oni ĝuas pli da trankvilo ol necese, 
[103] kvankam mi ne bezonas multe da ĝi, tial, ke mi scias 
parkere tion, kio mankas ankoraŭ en la libro. 


—Vi ŝajnas lerta —diris don Quijote. 


—Kaj senfortuna —respondis Gines—. Ĉiam la malfeliĉo 
persekutas la talenton. 


—Persekutas la friponojn —diris la komisaro. 


—Mi jam petis vin ne impertinenti, sinjoro komisaro —diris 
Pasamonte—. Viaj superuloj transdonis al vi la ordon- 
bastonon, ne por ke vi mistraktu nin, homojn kompatindajn, 
sed por ke vi gvidu nin al la loko, kien lia moŝto la reĝo 
volas, ke ni iru. Alie mi ĵuras, ke... sed sufiĉas. Mi ne plu 
parolos, por ne diskonigi tion okazintan en la gastejo...[104] 
Ni ĉiuj tenu la langon en la buŝo, kondutu prudente kaj 
parolu ĝentile. Kaj nun, ni plu iru, ĉar ĉio ĉi jam ŝajnas tro 
teda afero. 


La komisaro levis la bastonon por respondi per ĝi la 
insolenton de Pasamonte, sed don Quijote sin intermetis, 
petis lin ne mistrakti la ĉenulon kaj diris, ke ne gravas, se 
homo kun la manoj en kateno lasas la langon iom libera. 
Poste li sin turnis al la ceteraj ĉenuloj kaj diris: 


—El ĉio, kion vi diris, karegaj fratoj, mi klare vidas, ke, 
kvankam oni kondamnis vin pro viaj kulpoj, la punoj de vi 
suferotaj ne multe plezurigas vin. Vi iras al la galeroj tre 
malvolonte kaj kontraŭvole, kaj, krome, eble nur la manko 
de kuraĝo sub la torturo ĉe unu, la senmoneco ĉe la dua, la 
foresto de influoj ĉe la alia kaj fine la arbitroj de la juĝistoj 
kaŭzis vian perdiĝon kaj tion, ke oni ne traktis vin kun la 
justeco al vi ŝuldata. Ĉio ĉi forte prezentiĝas nun al mi en la 
kapo kaj persvadas, eĉ devigas min, montri, favore al vi, ke 


la ĉielo sendis min al ĉi mondo, por ke mi servu en la ordeno 
kavalira donante helpon al la feblaj kaj al la ĝemantaj sub la 
forto. Mi scias, ke la prudento rekomendas, ke, se sufiĉas la 
bonaj kaj pacaj manieroj, oni ne uzu drastan rimedon por 
atingi ion. Do mi petas la sinjorojn komisaron kaj gardistojn, 
ke ili bonvolu liberigi vin kaj lasi vin pace disiri; des pli, ke 
ne mankos aliaj homoj, kiu servos al la reĝo en pli bonaj 
cirkonstancoj. Ŝajnas rigora faro meti sub la sklavecon 
homojn, kiujn Dio kaj la naturo volas liberaj; krome, sinjoroj 
gardistoj, ĉi povruloj faris al vi nenian damaĝon, do, ĉiu 
portu la ŝarĝon de siaj pekoj: Dio en la ĉielo ne forgesos puni 
la perversajn kaj rekompenci la bonajn, kaj ne decas, ke 
honestaj homoj rigoru al aliaj homoj, havante por tio nenian 
personan motivon. Mi faras ĉi peton ĝentile kaj kviete, ke mi 
havu, se vi ĝin plenumos, motivon por esti danka al vi; kaj 
se vi ne volontos, ĉi lanco kaj ĉi glavo kaj la kuraĝo de mia 
brako devigos vin perforte ĝin plenumi. 


—Nu, kia stultaĵo! —diris la komisaro—. Bonan amuzon kovis 
ĉi sinjoro ĉe la fino! Li volas, ke ni lasu la punatojn de la reĝo 
foriri, kvazaŭ ni havus aŭtoritaton por tiel fari, aŭ li rajtus 
ordoni tion. Iru via moŝto sur la vojo antaŭen kaj havu bonan 
sorton! Metu rekta tiun pis-poton, kiun vi portas sur la kapo, 
kaj ne serĉu kvin piedojn al la kato![105] 


—Vi estas la kato, la rato kaj la renegato! —respondis don 
Quijote. 


Kaj senplie kaj impete nia hidalgo atakis la komisaron, sen 
ke li havus tempon defendi sin, kaj, grave vundante lin per 
la lanco, lin renversis sur la grundon. Kaj feliĉe por don 
Quijote, la komisaro estis la viro kun la musketo.[106] 


Ĉe tiel neatendita evento, miro kaj konsterno frapis la aliajn 
gardistojn; sed denove sin reginte, la rajdanta eltiris la 
glavon kaj la surpiedaj la sagojn kaj impetis kontraŭ nian 


hidalgon, kiu kun granda aplombo atendis ilin. Kaj certe li ne 
eltirus sin sendifekta el tia situacio, se la galeruloj, vidante, 
ke prezentiĝas bela ŝanco liberigi sin, ne estus kaptintaj la 
okazon por disrompi la ĉenon. Tiel granda senordo ŝprucis 
tiam, ke la gardistoj povis fari nenion utilan, okupante sin 
jen pri don Quijote, kiu atakis ilin, jen pri la ĉenuloj, kiuj jam 
komencis deĉenigi sin. 


Siaflanke Sancho helpis al la liberiĝo de Gines de 
Pasamonte, kiu la unua saltis libera el la feroj sur la apertan 
kampon, ĵetis sin kontraŭ la kuŝanta komisaro, prenis de li la 
glavon kaj la musketon, kaj turnis ĉi lastan jen al unu, jen al 
alia gardisto, kvankam tute sen pafi, ĝis fine la gardistoj 
diskuris kaj perdiĝis el la vido, eskapante tiel de la musketo 
de Pasamonte, kiel de la multaj ŝtonoj ĵetataj al ili de la jam 
liberiĝintaj galeruloj. 


Ĉi afero tre afliktis la ŝildiston, ĉar li komprenis, ke la 
forkurintoj informos al la Santa Hermandad, kiu, sonorigante 
alarmon.[107] eliros persekuti la deliktulojn. Sancho sciigis 
tian zorgon al sia mastro kaj petis lin, ke ili ambaŭ tuj foriru 
kaŝi sin en la proksiman montaron. 


—Tre bone —diris don Quijote—, sed en la nuna momento mi 
devas fari ankoraŭ ion. 


Li alvokis la galerulojn, kiuj ekscitite kaj senorde iris tien kaj 
tien kaj jam rabis de la komisaro ĉion, lasante lin nuda. Ili 
ĉirkaŭis nian kavaliron kaj atendis kion li deziras ordoni al ili. 


— Montri sin danka pro la favoroj ricevitaj —diris don Quijote 
— estas propra al homoj bon-intencaj, kaj unu el la pekoj 
plej ofendaj al Dio estas la sendankeco. Mi tion diras, ĉar vi 
jam klare vidis kaj spertis, sinjoroj, kiel mi favoris vin; kaj, 
por ke vi montru vian dankemon, mi volas nur, ke vi ŝarĝu 
vin denove per la ĉeno, kiun mi prenis de viaj koloj, kaj tuj 


iru al la urbo El Toboso. Tie vi devos prezenti vin antaŭ la 
sinjorino Dulcinea de El Toboso, diri al ŝi, ke ŝia kavaliro, la 
Kavaliro de la Trista Mieno, estas ŝia servanto, kaj poste 
rakonti al ŝi ĉiun detalon de ĉi fama aventuro, de la komenco 
ĝis la momento de la liberigo tiel multe dezirata de vi. Poste 
vi povos iri, kien ajn vi volos. 


Gines de Pasamonte respondis je ĉies nomo, dirante: 


—Kion via moŝto ordonas al ni, sinjoro kaj liberiginto nia, 
tute ne eblas plenumi. Ni povas iri, ne en grupo sur la vojo, 
sed solaj kaj disaj, ĉiu per si mem, klopodante kaŝi nin eĉ en 
la sinon de la tero, por ke la Santa Hermandad, kiu certe 
serĉos nin, ne povu nin retrovi. Kion via moŝto povas kaj 
devas fari, estas, anstataŭigi tian servon kaj tributon al la 
sinjorino Dulcinea de El Toboso per nombro da credos kaj 
avemarlas, kaj ni preĝos ilin honore al vi. lon ĉi tian oni 
povas plenumi nokte aŭ tage, ripozante aŭ forkurante, en 
paco aŭ en milito. Sed pensi, ke ni konsentos reveni sub la 
ĉenon, kaj ke ni ekiros al El Toboso, egalas pensi, ke nun 
estas nokto, kiam ne batis ankoraŭ la deka matene. Peti de 
ni tian aferon, estas, kvazaŭ oni petus pirojn de ulmo. 


—Nu, mi ĵuras, don filo de putino, don Ginesillo de Paropillo, 
aŭ kiel ajn vi nomiĝas —diris la jam koleranta don Quijote—, 
ke vi iros sola, kun la tuta ĉeno sur la ŝultroj kaj kun la vosto 
subtirita inter la kruroj. 


Pasamonte jam konstatis, ke la kapo de don Quijote ne bone 
funkcias, se konsideri lian absurdan agon liberigi la 
galerujojn; krome li ne tre emis toleri insultojn, do, vidante 
sin tiamaniere traktita, faris okulsignon al siaj kompanoj, ili 
apartiĝis kaj tia pluvo da ŝtonoj komencis fali sur don 
Quijote, ke li ne povis ŝirmi sin tute per la ŝildo, dum la 
povra Rocinante reagis al la spronoj, kvazaŭ ĝi estus el 
bronzo. Sancho metis sin post sia azeno kaj uzis ĝin kiel 


remparon kontraŭ la hajlo da ŝtonoj, sed don Quijote ne 
povis ŝildi sin sufiĉe bone, kaj kelkaj ŝtonoj trafis lin kun tia 
forto, ke ili lin renversis sur la grundon; kaj apenaŭ li falis, la 
studento ĵetis sin al li, demetis de sur lia kapo la barbo- 
pelvon, per ĝi donis al li du tri frapojn sur la dorson kaj poste 
du tri pliajn sur la grundon, ĝis la pelvo preskaŭ tute 
frakasiĝis. La galeruloj rabis de li la pelerinon, kiun li portis 
sur la armaĵo, kaj ne eltiris liajn ŝtrumpojn, ĉar tion ĝenis la 
armaĵa peco kovranta la krurojn. De Sancho ili rabis la 
surtuton, lasis lin duonnuda, disdonis inter si la ceterajn 
predojn de la batalo kaj forkuris, ĉiu dise de la aliaj, pli 
zorgaj eviti fali en la manojn de la timata Santa Hermandad, 
ol ŝarĝi sin per la ĉeno kaj sin prezenti ĉe la sinjorino 
Dulcinea de El Toboso. Solaj do restis la azeno kaj Rocinante, 
Sancho kaj don Quijote. La azeno, kap-klina kaj enpensa, 
skuis la orelojn de tempo al tempo, kredante sendube, ke ne 
ĉesis ankoraŭ la tempesto da ŝtonoj ĵus siblinta Ĉe ĝiaj 
oreloj. Rocinante kuŝis apud sia mastro, ĉar ankaŭ la ĉevalon 
renversis la forto de la ŝtonoj. Sancho, duonnuda, teruriĝis, 
pensante pri la Santa Hermandad. Kaj don Quijote sentis 
egan aflikton, vidante, kiel mizere traktis lin la samaj homoj, 
al kiuj li faris tiom da bono. 


Ĉapitro 23 


Kie oni rakontas unu el la plej strangaj aventuroj de ĉi vera 
historio: la travivaĵojn de la fama don Quijote en Sierra 
Morena 


Vidante sin tiel disbatita, don Quijote diris al sia ŝildisto: 


—Mi ĉiam aŭdis, Sancho, ke fari bonon al malicaj egalas 
verŝi akvon en la maron. Mi devas suferi nun ĉi misfortunon, 
ĉar mi ne kredis kion vi diris. Sed kontraŭ plenumita faro ne 
taŭgas plendi, nur pacienci kaj rigardi ĝin kiel instruon. 


— Tiom profitos via moŝto ĉi instruon, kiom mi estas turko — 
respondis Sancho. —Sed, ĉar vi diras, ke, se vi estus kredinta 
min, vi evitus ĉi misfortunon, kredu min nun kaj evitu alian 
eĉ pli grandan. Mi vin sciigas, ke la membroj de la Santa 
Hermandad havas nenian respekton al la kavalirismo, kaj ke 
ĉiuj vagantaj kavaliroj de la mondo gravas al ili malpli ol 
maravedo. Kaj sciu, ŝajnas al mi, kvazaŭ iliaj sagoj siblus 
preter miaj oreloj.[108] 


—Vi estas denaske timema, Sancho —diris don Quijote—. 
Sed, por ke vi ne diru, ke mi ĉiam obstinas kaj ne faras kion 
vi sugestas, ĉi-foje mi sekvos vian konsilon, retiriĝante de la 
furio, kiun vi tiel timas, sed nur sub la kondiĉo, ke nek viva 
nek morta vi diros, ke mi retiriĝis kaj apartiĝis de la danĝero 
pro timo. Mi tiel agas nur pro la deziro komplezi vin kaj se vi 
asertos alion, vi mensogos, kaj de nun ĝis tiam, kaj de tiam 
ĝis nun, mi dementas vin, kaj diras, ke vi mensogas kaj 
mensogos ĉiufoje, kiam vi diros aŭ pensos ĝin. Kaj ne plu 
repliku min, ĉar la nura penso, ke mi apartiĝas kaj retiriĝas 
de danĝero, speciale de ĉi tiu Ŝajne prezentanta ian ombron 
da serioza risko, puŝas min atendi sola ĉi tie, ne nur tiun 
Santa Hermandad, kies nomon vi mencias kun timo, sed la 
fratojn de la dek du triboj de Izraelo, la sep makabeojn, 


Kastoron kaj Polukson kaj eĉ ĉiujn fratojn kaj fratarojn de la 
mondo. 


— Sinjoro —respondis Sancho—, retiriĝi ne signifas forkuri, 
kaj ne prudentas atendi danĝeron, kiam ĝi grandas pli ol la 
espero. La saĝaj homoj gardas sin por morgaŭ kaj ne riskas 
ĉion en unu sola tago. Kaj sciu, ke, kvankam kampulo sen 
klero kaj poluro, mi havas kelkan ideon pri la tiel nomata 
konvena konduto. Do ne hezitu sekvi mian konsilon, saltu 
sur la ĉevalon, se vi povas (se ne, mi helpos vin) kaj venu 
post mi. Mia iometo da inteligento diras al mi, ke ni bezonas 
nun la piedojn pli ol la manojn. 


Don Quijote surseliĝis respondante nenion, Sancho sur la 
azeno ekiris ĉe la fronto kaj ili rajdis en la proksiman Sierra 
Morena. Sancho intencis trapasi ĝin tute, alveni al la ĉirkaŭo 
de El Viso aŭ de Almodovar del Campo kaj kaŝi sin en ties 
krutoplenaj solejoj, tiel, ke la Santa Hermandad ne trovus 
ilin, se ĝi ilin persekutus. Lin animis al tio, ke la viktualio 
portata de la azeno saviĝis el la batalo kontraŭ la galeruloj, 
kion Sancho rigardis miraklo, se konsideri, ke la kondamnitoj 
tre serĉis kaj multon forprenis. 


Ĉe la noktiĝo ili alvenis al la koro de Sierra Morena, kaj ŝajnis 
al Sancho, ke konvenus pasi tie, ne nur la nokton, sed eĉ 
kelke da tagoj, almenaŭ ĝis la finiĝo de la viktualio. Tiel do, 
ili tranoktis inter du rokoj, meze de multaj kverkoj. Sed la 
fatalo, kiu (laŭ la opinio de la homoj blindaj al la lumo de la 
vera Kredo) gvidas, disponas kaj aranĝas ĉion laŭ sia 
bontrovo, ordonis, ke Gines de Pasamonte, la fama 
trompanto kaj ŝtelisto eskapinta el la ĉeno dank' al la virto 
kaj al la frenezo de don Quijote, kaŝu sin inter la montoj, 
puŝate de la timo al la Santa Hermandad, kies rigoron li 
prave klopodis eviti. La sorto do kaj la timo kondukis lin al la 
loko, kien la samaj faktoroj puŝis nian kavaliron kaj lian 
ŝildiston. Gines de Pasamonte alvenis ĝuste en la horo kaj en 


la momento rekoni ilin, kaj lasis ilin ekdormi; kaj pro tio, ke 
la malicaj ĉiam estas sendankaj, kaj ke la neceso instigas fari 
fiaĵojn sen zorgi pri la sekvoj, Gines, homo nek dankema nek 
bonintenca, decidis ŝteli la azenon disde Sancho Panza, kaj 
ignoris la ĉevalon, ĉar li juĝis ĝin apenaŭ vendebla aŭ 
lombardebla. Sancho Panza dormis, Gines ŝtelis la azenon 
kaj, antaŭ ol la mateno leviĝis, li troviĝis jam ekster atingo. 
Aperis la aŭroro kaj plenigis per ĝojo la surfacon de la tero 
kaj per aflikto la koron de Sancho, tial, ke li ne vidis la 
azenon. Kaj kiam li konstatis, ke ĝi tute Mankas, li komencis 
la plej doloran kaj tristan veadon kaj ploradon de la mondo. 
Ĉe tio don Quijote vekiĝis kaj aŭdis lin diri: 


—Ho, filo de mia karno, naskito en mia propra hejmo, amuzo 
de miaj filoj, plezuro de mia edzino, envio de miaj najbaroj, 
rimedo de miaj ŝarĝoj kaj, fine, provizanto de la duono de 
mia persono, ĉar per la dudek ses maravedoj, kiujn vi lukris 
ĉiutage, kovriĝis la duono de mia buĝeto! 


Don Quijote demandis al la ŝildisto, kial li ploras, kaj, 
informite pri la kaŭzo, konsolis la ŝildiston kiom li povis kaj 
promesis doni al li mandaton, por ke li ricevu ĉe li tri el liaj 
kvin azenoj. La ŝildisto konsoliĝis per tio, viŝis al si la 
larmojn, ĉesigis la plorĝemojn kaj dankis la favoron al don 
Quijote,[109] kiu, vidante sin meze de la montoj, ĝojis en la 
koro, ĉar ili ŝajnis al li plej adekvataj por liaj aventuroj. Venis 
al li en la memoron la mirindaj aferoj okazintaj al la vagantaj 
kavaliroj en similaj lokoj aspraj kaj senhomaj, kaj tiel 
absorbis kaj distris lin tiaj pensoj, ke pri nenio alia li konsciis. 
Rilate al Sancho, de kiam li imagis, ke ili estas jam ekster 
danĝero, li havis nur la zorgon kontentigi la stomakon per la 
restoj de la klerika predo, kaj, sub la pezo de la ŝarĝo antaŭe 
portata de la azeno, li iris post sia mastro kaj de tempo al 
tempo elprenis el la dusako partojn de la viktualio kaj ilin 
tragorĝis en la ventron; kaj, tiel okupata, li ne donus eĉ unu 
maravedon por ajna aventuro. Ĉe tio li levis la rigardon kaj 


vidis, ke lia mastro haltis kaj ke per la pinto de la lanco li 
klopodas levi ligaĵon de sur la grundo. Sancho rapide iris 
helpi lin kaj alvenis en la momento, kiam don Quijote tenis 
per la lanco unu valizon alkroĉitan al kuseno; tiom pezis la 
tuto, disfalanta kaj komplete aŭ parte putra, ke Sancho 
devis deseliĝi[110] kaj preni ĝin. Lia mastro petis lin rigardi 
la enhavon de la valizo, la ŝildisto tuj obeis kaj, kvankam ĝi 
estis fermita per ĉeno kun pendoseruro, li povis vidi tra la 
putraj partoj, ke en ĝi kuŝas kvar ĉemizoj el fajna batisto kaj 
alia tolaĵo pura kaj bela. Krome li trovis en kunnodita 
naztuko amaseton da oraj eskudoj kaj, ilin vidante, li diris: 


—Estu benata la ĉielo, kiu fine sendas al ni profitan 
aventuron! 


Kaj plu serĉante li trovis etan notolibron riĉe ornamitan. Don 
Quijote petis ĝin kaj ordonis la ŝildiston konservi la monon 
kiel propran. Sancho kisis al li la manojn pro la favoro, 
elvalizigis la tolaĵon kaj ĝin metis en la dusakon de la 
viktualio. Tion vidante, diris don Quijote: 


—Ŝajnas al mi, Sancho, kaj ne eblas alio, ke iu vojaĝanto 
eraris la vojon inter la montoj, kaj ke la latronoj prirabis kaj 
murdis lin kaj poste lin enterigis en ĉi loko tiel dezerta. 


—Neeble —respondis Sancho—. La latronoj ne forgesus preni 
la monon. 


—Vi pravas —diris don Quijote—. Mi do nek divenas, nek 
suspektas, kio vere okazis. Sed atendu, ni vidu, ĉu en la 
noto-libro aperas io skribita donanta al ni spuron. Per ĝi ni 
povus scii kion ni deziras. 


Don Quijote apertis la libron, trovis la malneton, en bela 
kaligrafio, de soneto, kaj legis ĝin laŭte, por ke Sancho aŭdu. 
La soneto tekstis jene: 


AŬ mankas al la amo komprenemo, 
aŭ tro tirane ĝi al mi kruelas, 

ĉar la doloro, kiu min muelas, 
turmentas min kun nekredebla premo. 
Se amo estas dio, jen problemo: 

se l' dioj Ĉiam fari bonon celas, 

do kiu min senkonsidere pelas 

en ĉi dolor' ĝuata ĝis ekstremo? 
Ne povas esti vi, karega Fili, 

ĉar vi tro bonas por malico bata. 
Kaj el ĉiel' ne venas ĉi ruino. 

En tombon baldaŭ devos mi azili, 
ĉar por malsan' de kaŭzo nekonata 
ne taŭgus eĉ mirakla medicino. 


—La versoj klarigas nenion —diris Sancho—, escepte se la 
hilo[111] nin direktas al la bobeno. 


—Pri kiu hilo vi parolas? —demandis don Quijote. 
—Ŝajnas al mi, ke via moŝto menciis ian hilo. 


—Mi diris, ne «hilo», sed «Fili» —respondis don Quijote—, kaj 
certe nomiĝas tiel la sinjorino, pri kies amo plendas la aŭtoro 
de ĉi soneto. Kaj, aŭ mi ne scias ĝuste aprezi la poezion, aŭ 

li estas bona poeto. 


—Ĉu via moŝto scias ankaŭ pri la arto de la versoj? — 
demandis Sancho. 


—Eĉ pli ol vi pensas —respondis don Quijote—, kaj vi tion 
konstatos, kiam vi portos leteron tute versan al mia sinjorino 
Dulcinea de El Toboso. Sciu, Sancho, ke ĉiuj, aŭ preskaŭ ĉiuj 
vagantaj kavaliroj de la pasinta epoko, estis grandaj 
trobadoroj kaj ankaŭ grandaj muzikantoj. Kaj ĉi duobla 
talento, pli ĝuste, ĉiela graco, kunekzistas kun la kavaliroj- 


amantoj, kvankam verdire, la poemoj de la antikvaj kavaliroj 
havas pli da spirito ol da eleganto. 


—Bonvolu plu legi —diris Sancho—. Eble vi trovos ion pli 
interesan. 


Don Quijote turnis la paĝon kaj diris: 
—Jen prozo. Ŝajne, letero. 
—DOrdinara letero, sinjoro? —demandis Sancho. 


—Laŭ la unuaj linioj, temas pri am-letero —respondis don 
Quijote. 


—Legu ĝin laŭte do —diris Sancho—. Al mi tre plaĉas la amaj 
temoj. 


—Kun plezuro —respondis don Quijote. Kaj laŭte, kiel la 
ŝildisto petis, li legis jene: «Via falsa promeso kaj mia certa 
misfortuno gvidas min al loko, de kie la novaĵo de mia morto 
alvenos al vi pli frue ol la motivoj de miaj plendoj. Vi, ho 
sendanka, forlasis min por viro pli riĉa, sed ne pli merita ol 
mi, kaj se la virto estus tiel estimata kiel la riĉo, mi envius 
nenies havon kaj ne priplorus nun mian propran 
misfortunon. Kion via beleco konstruis, viaj faroj detruis. Pro 
la ravo via, mi juĝis vin anĝelo; pro via konduto mi 
komprenis, ke vi estas nur virino. Vivu pace, vi, rompinte la 
pacon mian, kaj la ĉielo volu, ke la trompoj de via edzo ĉiam 
kuŝu sub vualo, por ke vi ne bedaŭru poreterne vian faron, 
kaj mi ne plenumu venĝon, kiun mi ne deziras». 


Leginte la leteron, diris don Quijote: 


—Per ĉi letero ni scias malpli pri ties skribinto ol per la 
poemo. Oni povas konkludi nur, ke li estas amanto 
disdegnata. 


Li foliumis preskaŭ la tutan libreton, kie sidis aliaj poemoj 
kaj leteroj, kelkaj legeblaj, kelkaj ne, sed kies sola temo 
konsistis el plendoj, lamentoj, suspektoj, deziroj kaj 
ĉagrenoj, favoroj kaj disdegnoj, jen en panegira, jen en trista 
tono. Don Quijote ekzamenis la libron kaj dume Sancho 
fosis, priserĉis, esploris, kaj trarigardis en la valizo ĝis la 
lasta anguleto, kaj rompis ĉiun kudron kaj plukis aparte ĉiun 
lanan flokon de la kuseno, ĉar li ne volis preteratenti ion 
valoran pro senzorgo kaj manko de diligento: tian avidon 
vekis en li la trovo de la eskudoj en la naztuko, en la nombro 
de pli ol cent. Kvankam li trovis neniom plian, li pensis, ke la 
menciitaj eskudoj, pli ol sufiĉe kompensas la bernadon, la 
vomon de la pocio, la karesojn de la vergoj, la pugnobatojn 
de la mulisto, la mankon de la dusako kaj la prirabon de la 
surtuto, krom la malsato, la soifo kaj la laco, kies pezon li 
eltenis je la servo de sia bona mastro. Kaj eĉ ŝajnis al li, ke 
oni pagis al li supermezure, kiam don Quijote grandanime 
donacis al li la trovitan monon. 


La Kavaliro de la Trista Mieno havis fortan deziron scii, kiu 
estas la mastro de la valizo, kaj konkludis el la soneto, la 
letero, la oraj eskudoj kaj la tiel bon-kvalitaj ĉemizoj, ke 
certe temas pri granda sinjoro, kies damo per disdegnoj kaj 
mistraktoj puŝis lin al fatala fino. Sed pro tio, ke en tiel aspra 
kaj dezerta lando vidiĝis eĉ ne unu sola homo povanta lin 
informi, li ekzorgis rajdi plu kaj lasis la ĉevalon elekti la 
vojon laŭ sia bontrovo (Rocinante sekvis do la plej facile 
ireblan) dum lia fantazio ĉiam kroĉiĝis al la penso, ke inter 
tiuj veproj ne povos ne okazi ia stranga aventuro. Rajdante 
kun ĉi ideo, li vidis ke sur la supro de monteto rekte antaŭ li, 
unu viro saltas de roko al roko kaj de arbusto al arbusto kun 
eksterordinara rapido. Don Quijote perceptis lin preskaŭ 
nuda, kun densa kaj nigra barbo, longa kaj senorda hararo, 
nudaj kruroj kaj piedoj, kaj kun la femuroj en kuloto ŝajne 
velura, sed tiel kaduka, ke lia haŭto vidiĝis tra multaj ŝiroj 
kaj rompoj; li havis ankaŭ la kapon nuda kaj, kvankam li 


pasis tre rapide, kiel menciite, tamen la Kavaliro de la Trista 
Mieno vidis kaj rimarkis tiel grandan nombron da detaloj. Li 
faris laŭpove por sekvi lin, sed ne sukcesis, ĉar Rocinante tro 
feblis por paŝi vigle sur tiel aspraj lokoj, des malpli, ke ĝi 
havis flegman kaj lanteman naturon. Don Quijote, tuj 
imagante, ke la forsaltinta homo estas la mastro de la valizo 
kaj la kuseno, faris al si la decidon serĉi kaj trovi lin, eĉ se li 
pasus en tio unu jaron. Tiel do li ordonis la ŝildiston desalti 
de la azeno kaj esplori unu flankon de la monto, dum li 
esploros la alian, ĉar tiel ekzistis la ŝanco, ke ili povus 
denove renkonti la homon tiel rapide forkurintan. 


—Mi ne povas fari tion —diris Sancho—. Tuj kiam mi 
apartiĝas de via moŝto, min atakas la timo per mil alarmoj 
kaj vizioj. Kaj Ĉi vortoj miaj taŭgu al vi kiel averto, ke de nun 
mi ne disiĝos de vi eĉ unu harlarĝon. 


—Faru laŭvole —diris la Kavaliro de la Trista Mieno—. Al mi 
donas kontenton, ke vi fidas mian kuraĝon. Neniam ĝi 
mankos al vi, eĉ se via animo elglitos el via korpo. Kaj nun 
venu post mi, lante aŭ kiel ajn vi povos, kaj uzu la okulojn 
kiel lanternojn. Ĉirkaŭante la monton, eble mi trafos la 
homon, kiun ni vidis, kaj kiu sendube estas la mastro de nia 
trovo. 


—Prefere ne serĉi lin —respondis Sancho—, ĉar, se ni lin 
renkontos, kaj al li apartenas la mono, evidentas, ke ni devos 
ĝin redoni. Do anstataŭ tiel nenecese klopodi, estus pli bone 
fidele konservi ĝin kaj atendi ĝis ĝia mastro aperos ne tiel 
baldaŭ kaj en maniero pli ordinara. Eble li aperos, ĝuste 
kiam mi finas elspezi la eskudojn, kaj tiam, laŭ la reĝa leĝo, 
mi estas kvita de respondeco. 


—Vi trompiĝas, Sancho — respondis don Quijote—. De la 
momento, kiam ni suspektas, ke li estas la mastro, kaj ke ni 
havas lin preskaŭ sub nia vido, ni havas la devon serĉi lin 


kaj redoni al li ties apartenaĵon; kaj, se ni ne serĉas lin, nia 
preskaŭ konvinko pri lia identeco igas nin tiel kulpaj, kvazaŭ 
li estus sen ia dubo la proprietulo de la mono. Do amiko 
Sancho, ne ĉagreniĝu serĉante lin kaj pensu, kiel faciliĝos al 
mi la koro, se ni renkontos lin. 


Li spronis la ĉevalon, Sancho sekvis lin piede kaj ŝarĝite 
dank' al Ginesillo de Pasamonte kaj, parte ĉirkaŭirinte la 
monton, ili renkontis mulon kun selo kaj bridoj kuŝantan en 
ravineto, senvivan, duonvoritan de hundoj kaj pikitan de 
garoloj, kaj ĉio ĉi plifirmigis en ili ties opinion, ke la 
forsaltinto estas la proprietulo de la valizo kaj de la mulo. 


Rigardante la senvivan beston, ili aŭdis fajfon, kian faras 
paŝtisto, kiam li gardas gregon, kaj subite, dekstramane 
aperis granda nombro da kaproj kaj poste, sur la supro de la 
monto, olda paŝtisto ilin gardanta. Don Quijote laŭte vokis 
lin, petante lin subiri kaj veni al ili. La alia krie demandis, kio 
prenis ilin al tia loko, apenaŭ aŭ neniam vizitata, escepte de 
kaproj, aŭ de lupoj kaj aliaj sovaĝaj bestoj tie kutime 
vagantaj. Sancho respondis, petante lin subiri, kaj 
promesante ĉion klarigi al li. La kapristo subiris, venis ĝis 
don Quijote kaj diris: 


—Mi vetas, ke vi rigardas la senvivan lu-mulon de la ravino; 
verdire jam de ses monatoj ĝi kuŝas tie. Cu eble vi renkontis 
ĝian mastron? 


—Neniun ni renkontis —respondis don Quijote—, sed trovis, 
je kelka distanco de ĉi tie, valizon kaj kusenon. 


—Ankaŭ mi ilin vidis —respondis la kapristo—, sed neniam 
volis preni ilin, nek eĉ proksimiĝi al ili, ĉar mi timis fari ion 

nedecan, aŭ vidi min akuzita pri ŝtelo. La diablo ja subtilas, 
antaŭ la piedoj de la homoj leviĝas tuberoj kaj, sen scii kiel 
aŭ kial, oni stumblas kaj falas. 


—Mi pensas ĝuste tion saman —diris Sancho—. Ankaŭ mi 
vidis la valizon kaj ne volis proksimiĝi al ĝi eĉ en la distanco 
de ŝton-ĵeto. Tie mi lasis ĝin netuŝita pro tio, ke mi ne volas 
hundon kun tintilo.[112] 


—Diru, amiko, ĉu vi konas la mastron de la valizo? — 
demandis don Quijote. 


—Mi scias nur —respondis la kapristo—, ke antaŭ 
proksimume ses monatoj alvenis al paŝtista kabano, staranta 
naŭ mejlojn de ĉi tie, junulo de belaj kresko kaj mieno sur la 
sama mulo, kies kadavro tie kuŝas, kaj li portis la saman 
valizon kaj la saman kusenon, kiujn laŭ via diro, vi vidis, sed 
ne tuŝis. Li demandis nin, kie situas la parto plej aspra kaj 
sovaĝa en Ĉi montaro, kaj ni respondis, ke ĉi tie, kie ni staras 
nun, kaj mi diras la veron, ĉar se vi penetrus eĉ nur unu 
plian mejlon, eble vi ne sukcesus reveni. Cetere mi miras, 
kiel vi povis atingi ĉi tien, ĉar nek vojoj nek padoj direktiĝas 
al ĉi loko. Nu, mi diras, ke aŭdinte nian respondon, la junulo 
sin turnis, ekrajdis al la direkto, kiun ni montris al li, kaj lasis 
nin ravitaj de lia alloga mieno kaj surprizitaj de lia demando 
kaj de lia hasto iri en la denson de la montaro. De tiam ni ne 
revidis lin ĝis, antaŭ kelkaj tagoj, li subite aperis fronte al 
kapristo, ĵetis sin al li, donis al li grandan nombron da pied- 
kaj pugno-batoj, alsaltis al nia viktuali-azeno, prenis de ĝi la 
tutan panon kaj fromaĝon troveblan, kaj kun mirinda rapido 
kuris denove rifuĝi en la montaron. Sciiĝinte pri la afero, mi 
kaj kelkaj aliaj kapristoj serĉis lin preskaŭ du tagojn en la 
makiso kaj fine lin trovis kaŝita en la kava trunko de ega 
kverko. Li elpaŝis al ni kun granda humilo, kun la vesto ŝirita 
kaj kun la vizaĝo transformiĝinta kaj tanita de la suno, tiel, 
ke ni apenaŭ konis lin, kaj nur dank' al lia vesto, ĉifona sed 
ankoraŭ rekonebla, ni konvinkiĝis, ke li estas la serĉato. Li 
tre ĝentile salutis nin, lakone kaj milde diris nin ne miri pri 
lia aspekto kaj stato, ĉar li devas tiamaniere plenumi 
pentofaron pro siaj multaj pekoj. Ni petis lin diri, kiu li estas, 


sed ni ricevis nenian respondon ĉi-rilate; poste ni demandis 
al li, kie ni povus lin renkonti por volonte kaj plezure porti al 
li manĝon, ĉar sen ĝi li ne povus elteni. Kaj se tio ne plaĉus 
al li, almenaŭ (ni aldonis) li devus pace eliri al ni peti 
manĝon, ne preni ĝin perforte. Li dankis al ni nian proponon, 
petis pardonon pro la pasinta agreso kaj promesis por la 
futuro peti la manĝon je la nomo de Dio, molestante neniun. 
Rilate al lia loĝejo, li diris, ke li havas nur kian la ŝanco 
proponas al li en ĉiu nokto, kaj li finis sian paroladon per tiel 
tenera ploro, ke ni estus el ŝtono, se ni ne plorus kun li 
vidante kiel terure ŝanĝiĝis lia aspekto, de kiam ni renkontis 
lin la unuan fojon. Ĉar, kiel dirite, temis pri tre ĉarma kaj 
agrabla junulo, kaj lia ĝentilo kaj eleganta parolmaniero 
montris lin tre kavalireca persono naskita en honorinda 
familio. Kvankam ni estas krudaj kampuloj, lia ĝentilo tiel 
grandis, ke, kiam ni aŭskultis lin, lian distingitecon ne povus 
ne rimarki eĉ la plej simpla kapristo. Nu, en la plej bela parto 
de sia parolado, li subite silentiĝis, fiksis la rigardon al la 
grundo kelkan tempon kaj ni atendis streĉe kaj alarme, sed 
ankaŭ kun kompata koro, kiel finiĝos lia enmemiĝo. Tiel 
longe li tenis apertaj la okulojn kun palpebroj senmovaj, tiel 
li kunpremis la lipojn kaj sulkis la brovojn, ke ni facile 
komprenis, ke li suferas atakon de frenezo. Liaj agoj baldaŭ 
montris la veron de niaj pensoj: li leviĝis kolere de la grundo, 
kien li antaŭe ĵetis sin, agresis la viron plej proksiman kun 
senbrida furio, kaj nur protio, ke ni lin retenis, li ne mortigis 
nian kompanon per mordoj kaj batoj. Kaj dume li ne ĉesis 
krii: «Ho, perfida Fernando, nun vi pagos al mi la konton de 
viaj abomenaĵoj. Ĉi manoj elŝiros el vi la koron, kie sidas ĉiuj 
malbonoj, ĉefe la trompo kaj la fraŭdo». Kaj per similaj 
esprimoj li plu insultis tiun Fernandon kaj akuzis lin pri 
perfido kaj falso. Plenaj de aflikto ni apartigis lin do de la 
agresato, kaj la junulo sen diri eĉ unu vorton, forkurante, 
forlasis nin kaj sin kaŝis inter ĉi veproj kaj arbustoj, tiel ke ni 
ne povis sekvi lin. El tio ni konkludis, ke la frenezo lin 
posedas nur de tempo al tempo, kaj ke ia Fernando certe 


malicis al li per tre abomena fiaĵo, se konsideri lian 
kompatindan staton. Ĉio ĉi konfirmiĝis de tiam, ĉar li ofte 
aperas subite, foje por peti de la kapristoj iom da manĝo, 
foje por preni ĝin perforte. Kiam la frenezo lin puŝas, li 
agresas la paŝtistojn kaj forŝiras de ili la viktualion, eĉ se ili 
bonvole proponas ĝin al li. Sed, kiam lia menso funkcias 
normale, li petas la manĝon je la amo de Dio, ĝentile kaj 
humile, kaj ricevas ĝin kun dankoj kaj kun larmoj. Nu, 
sinjoroj —daŭrigis la kapristo—, hieraŭ mi kaj kvar junaj 
paŝtistoj, du el ili servistoj miaj, kaj kompanoj la du aliaj, 
decidis serĉi lin, kaj, kiam ni lin trovos, ni lin kondukos, ĉu li 
volos, ĉu ne, al la vilaĝo Almudeĉvar, proksimume dudek du 
mejlojn de ĉi tie. Se lia malsano kuraceblas, oni resanigos lin 
tie, kaj almenaŭ, li diros al ni en siaj momentoj de konscio, 
kiu li estas, kaj, ĉu li havas familion, al kiu ni povus informi 
pri lia misfortuno. Nur tion, sinjoroj, ni povas respondi al viaj 
demandoj. Kaj sciu: la objektoj de vi trovitaj apartenas al la 
persono rapid-kura kaj preskaŭ nuda, kiun vi rimarkis —ĉar 
don Quijote jam antaŭe diris al la kapristo, ke ili vidis viron 
salti de roko al roko. 


Don Quijote miris je la rakonto de la kapristo, kreskis en li la 
deziro koni la identecon de la junulo kaj pli firmiĝis lia 
antaŭa ideo serĉi lin tra la tuta montaro, lasante nenian 
truon nek kavon neesplorita. Sed la sorto helpis pli ol don 
Quijote pensis kaj esperis, ĉar en tiu sama momento aperis 
subite en gorĝo de la monto la serĉata junulo kaj sin direktis 
al la loko, kie ili troviĝis. Li parolis al si mem vortojn eĉ de 
proksime nekompreneblajn, des malpli de kelka distanco. Lia 
vesto konformis al la jam menciita priskribo, escepte ke, 
kiam li proksimiĝis, don Quijote rimarkis, ke li portas ĉifonan 
sed ambre parfumitan specon de leda tuniko,[113] kaj el tio 
nia hidalgo konkludis, ke persono en tia vesto ne povas esti 
de suba rango. La junulo alvenis al ili kaj salutis per voĉo 
raŭka kaj nenatura sed kun granda ĝentilo. Don Quijote 
reciprokis al li la salutojn ne malpli ĝentile, desaltis de 


Rocinante kaj kun gracia kaj brava sinteno lin brakumis kaj 
forte retenis lin kelkan tempon en siaj brakoj, kvazaŭ ili 
estus amikoj de multaj jaroj. La junulo, kiun oni povus nomi 
«la Ĉifonulo de la Aĉa Mieno», kiel don Quijote nomiĝis de la 
Trista, lasis sin brakumi, iom retropaŝis, metis la manojn sur 
la ŝultrojn de nia hidalgo, rigardis lin, kvazaŭ li pensus, ĉu li 
konas lin, kaj sendube miris pri la figuro, vizaĝo kaj armaĵo 
de don Quijote, tiel multe, kiel ĉi-lasta miris rigardante lin. 
Post la brakumo, la ĉifonulo parolis unua kaj diris kion oni 
rakontas en la sekvanta ĉapitro. 


Ĉapitro 24 
Kun la daŭrigo de la aventuro en Sierra Morena 


Diras la historio, ke don Quijote atentege aŭskultis la ĉifonan 
Kavaliron de la Montoj, kiu sin turnis al li kun la jenaj vortoj: 


—Vere, sinjoro, kiu ajn vi estas, ĉar mi ne konas vin, mi 
dankas vian ĝentilon kaj dezirus troviĝi en la situacio povi 
esprimi per pli ol nuraj vortoj mian dankon protio, ke vi tiel 
bele min akceptis. Sed la sorto volis doni al mi nenion por 
repago de la bonaĵoj al mi faritaj, krom la deziro ilin 
reciproki. 


—La deziro mia —respondis don Quijote— estas servi vin, ĝis 
tia grado, ke mi decidis ne foriri de ĉi montoj antaŭ ol 
renkonti vin kaj scii de vi mem, Ĉu oni povus trovi, kaj se 
necese serĉi plej urĝe, ian efikan rimedon kontraŭ la aflikto, 
kiu, kiel montras via stranga viv-maniero, vin turmentas. Kaj 
se via misfortuno estus tia, ke ĝi barus la paŝon al ĉia 
konsolo, mi intencis laŭpove helpi vin, priplorante kaj 
lamentante kun vi, ĉar oni sentas tamen kelkan konsolon en 
siaj malfeliĉoj, kiam alia persono afliktiĝas pro ili. Kaj se mia 
bona intenco meritas repagon per ĝentilaĵo, mi petas vin, 
sinjoro, je via videble granda ĝentilo, kaj je la persono de vi 
plej amata en la mondo, ke vi diru, kiu vi estas, kaj kio vin 
puŝis vivi kaj morti kiel la animaloj, ĉar vi loĝas inter ili tiel 
sinforgese, kiel via vesto kaj via persono montras. Mi ĵuras je 
la ordeno kavalira, kie mi servas, kvankam mi estas nedigna 
pekulo, kaj je mia profesio de vaganta kavaliro, ke se vi, 
sinjoro, komplezos min ĉi-rilate, mi servos vin kun la sindono 
postulata de mia stato, aŭ portante rimedon al via 
misfortuno, se rimedo ekzistas, aŭ kunplorante kun vi, kiel 
promesite. 


La Kavaliro de la Arbaro, aŭdinte paroli tiamaniere la 
Kavaliron de la Trista Mieno, nur rigardis lin foje kaj refoje de 
la kapo ĝis la piedoj, kaj, kiam li satiĝis rigardi, li diris: 


—Se vi havas ian manĝon por mi, jam donu ĝin, je la amo de 
Dio, kaj nur post ol mi manĝos, mi faros laŭ via plaĉo repage 
por la bonaj sentoj al mi montrataj ĉi tie. 


Sancho elprenis el sia dusako, kaj la kapristo el la sia, ion 
por kontentigi la malsaton de la ĉifonulo, kiu manĝis tiel 
haste, ke li apenaŭ paŭzetis inter mordo kaj mordo, ĉar, pli 
ol maĉi, li glutis, dum la personoj lin akompanantaj diris eĉ 
ne unu vorton. Kiam la junulo finis manĝi, li signis, ke oni 
sekvu lin, kaj li gvidis ilin al verda kaj eta herbejo situanta 
trans proksima rokego. Tie li kuŝiĝis sur la herbo, la aliaj 
imitis lin en silento, la ĉifonulo aranĝis sin pli komforte kaj 
diris: 


—Se vi deziras, ke mi koncize sciigu al vi, sinjoroj, la 
enormon de miaj misfortunoj, vi devas promesi ne interrompi 
la fadenon de mia trista historio per ajna demando aŭ 
rimarko, ĉar, en la sama momento kiam vi tion farus, la 
historio finiĝus. 


Ĉi averto de la ĉifonulo vekis en la memoro de don Quijote la 
rakonton de la ŝildisto kaj tion, ke ĝi finiĝis, ĉar li ne sciis la 
ĝustan nombron de la kaproj pasintaj trans la riveron. Nu, la 
ĉifonulo daŭrigis jene: 


—Mi tion avertas, ĉar mi deziras fini kiel eble plej rapide la 
rakonton de miaj misfortunoj. Rememori ilin faras ilin pli 
doloraj, kaj ju malpli da demandoj vi formulos, des pli frue 
mi venos al la fino de mia historio. Cetere mi preterlasos 
nenion gravan por plene kontentigi vian scivolon. 


Don Quijote promesis je ĉies nomo ne interrompi lin, kaj tiel 
trankviligita, la ĉifonulo komencis: 


—Mia nomo estas Cardenio; mia naskoloko, unu el la plej 
bonaj urboj ĉi tie, en Andaluzio; mia familio, nobela; miaj 
gepatroj, riĉaj; mia misfortuno, tiel granda, ke miaj gepatroj 
kaj familio priploris ĝin, sen ke ili povus trovi al ĝi rimedon 
per siaj riĉoj, ĉar por kuracado de misfortunoj venantaj de la 
ĉielo, la bonhaveco apenaŭ valoras. En la sama urbo vivis 
anĝelino, kaj Amoro metis en ŝin la tutan gloron, kiun mi 
povus deziri: tiel eksterordinara estis la belo de Luscinda, 
pucelo same nobela kaj riĉa kiel mi, sed pli bonsorta, kaj 
ankaŭ malpli konstanta ol meritis amo tiel honesta kiel la 
mia. Ĉi Luscindan mi amis, deziris kaj adoris jam de miaj 
fruaj kaj verdaj jaroj, kaj ŝi amis min naive kaj sincere, 
konforme al sia juna aĝo. Niaj gepatroj sciis pri nia reciproka 
inklino kaj ne oponis al ĝi, ĉar ili klare vidis, ke kiam ĝi 
maturiĝus, ĝi devus konduki nin al geedziĝo, al kies 
konveneco kontribuis ankaŭ la sama rango de niaj familioj 
kaj de niaj riĉoj. Ni kreskis, kaj tiel kreskis samtempe nia 
reciproka amo, ke la patro de Luscinda pensis, ke en obeo al 
la konvencioj, li devas ne lasi min eniri en la domon, 
imitante tiel la gepatrojn de tiu Tisba ofte prikantata de la 
poetoj. Nu, lia malpermeso nur aldonis flamon al flamo kaj 
deziron al deziro, ĉar, kvankam oni silentigis al ni la langon, 
tamen oni ne povis haltigi la plumojn, kies strekoj, pli libere 
ol la langoj, konfesas al la amata persono la plej sekretajn 
pensojn de la animo, pro tio, ke ofte okazas, ke en la ĉeesto 
de la persono amata mutiĝas en konfuzo la plej rezoluta 
intenco kaj la plej aŭdaca lango. Ho Dio, kiel multe da leteroj 
mi skribis al ŝi! Kiel dolĉe kaj delikate ŝi respondis! Kiel 
multe da kanzonoj kaj da amaj versoj mi verkis! Per ili mia 
koro deklaris kaj rivelis sian senton, pentris la ardon de sia 
deziro, refreŝigis sian memoron kaj ĝuis sian inklinon. Nu, 
finfine, jam senpacienca kaj konsumita de la deziro vidi ŝin, 
mi faris tion, kio ŝajnis al mi pli konvena por la atingo de mia 
dezirata kaj meritita premio: peti ŝian patron, ke li donu ŝin 
al mi edzinige. Li respondis, ke li dankas min pro mia bona 
dispozicio honori lin kaj pro mia deziro honori min mem per 


lia amata filino, kaj aldonis, ke mia propra patro, estante 
viva, devus laŭ la reguloj de la deco formuli la peton, ĉar 
Luscinda ne estis virino prenebla aŭ donebla ŝtele kaj 
submane. Mi dankis lin pro la ĝentilo, pensis, ke li pravas, 
kaj ke mia patro konsentus mian projekton, tuj kiam mi 
sciigus lin. Tiel do, mi iris informi lin kaj, enirante en la 
ĉambron, kie li sidis, mi trovis lin kun aperta letero en la 
manoj. Antaŭ ol mi povus paroli, li ĝin donis al mi, dirante: 


»-—Ĉi letero montros al vi, Cardenio, ke duko Rikardo 
bonvolas fari al vi favoron. 


»Kiel vi, sinjoroj, certe scias, duko Rikardo estas grandulo de 
Hispanujo kaj havas sian duk-landon en la pli riĉa parto de Ĉi 
Andaluzio. Mi prenis kaj legis la leteron, kaj ĝi tiel plenis de 
komplezemo kaj bonvolo, ke eĉ mi mem pensis, ke mia patro 
aĉe kondutus, se li ne plenumus la peton de la duko, nome, 
sendi min al la loko, kie la duko loĝis, por ke mi estu, ne 
servisto, sed kompano de lia pli aĝa filo. La duko promesis 
atribui al mi la postenon respondan al lia alta opinio pri mi. 
Legante la leteron mi konsterniĝis, des pli, kiam mi aŭdis 
mian patron diri: 


»— Postmorgaŭ vi ekiros, Cardenio, kaj faros kion la duko 
deziras. Kaj danku Dion, ke Li metas vin sur vojon 
kondukantan al celo, kiun, mi scias, vi meritas. 


»Al tio li aldonis aliajn patrajn konsilojn. La dato de mia 
foriro alvenis, sed la antaŭan nokton mi parolis kun Luscinda 
kaj informis ŝin pri ĉio okazanta. La samon mi diris ankaŭ al 
ŝia patro kaj petegis lin atendi kelke da tagoj kaj ne disponi 
pri sia filino, ĝis mi vidos kion duko Ricardo vere volas de mi. 
Li promesis tion fari, kaj Luscinda konfirmis sian amon al mi 
per mil ĵuroj kaj mil svenetoj. Fine mi alvenis al la palaco de 
la duko, kaj li akceptis kaj traktis min tiel bone, ke la envio 
komencis ludi sian rolon. La oldaj servistoj enviis min, ĉar ili 


pensis, ke la duko, favorante min, damaĝas ilin. Tamen unu 
persono tre ĝojis pro mia alveno: la dua filo de la duko, 
nomata Fernando, junulo distingita, eleganta, sindona kaj 
enamiĝema. Preskaŭ dekomence li tiel deziris amikiĝi al mi, 
ke tio vekis ĉies komentojn, kaj kvankam lia pli aĝa frato 
estimis kaj favoris min, tamen li ne evidentigis la ekstreman 
amon kaj komplezemon de Fernando al mia persono. Nu, 
bone, la alta estimo de don Fernando turniĝis en veran 
amikecon, kaj tial, ke inter amikoj ne ekzistas sekretoj, li 
rivelis al mi ĉiun penson sian kaj precipe menciis am-aferon, 
kiu kaŭzis al li ioman zorgon. 


»Li tre amis la filinon de riĉa kampulo, farmisto de la duko, 
kaj ŝi estis tiel same bela, virta, saĝa kaj diskreta, ke la 
homoj ŝin konantaj ne povus decidi, per kio ŝi plej brilas. Ĉi 
bonaj kvalitoj de la ĉarma kampulino tiel flamigis la koron de 
don Fernando, ke por venki ŝian virton kaj ŝin posedi, li 
antaŭdecidis doni al ŝi promeson de edziĝo, ĉar li sciis, ke 
alie li tute fiaskus. Urĝate de amikaj sentoj, mi uzis miajn 
plej bonajn rezonojn kaj menciis ĉiun instruan ekzemplon, 
kiun mi konis, por deturni lin de tia projekto. Sed vidante, ke 
miaj klopodoj vanis, mi intencis informi pri la afero lian 
patron, la dukon Ricardo. 


»Nu, don Fernando, sagaca kaj inteligenta, suspektis kaj 
timis mian intencon, ĉar li pensis, ke mi, kiel lojala subulo, 
ne povus kaŝi antaŭ mia sinjoro la duko ion tiel damaĝan al 
ties honoro. Tiel do, kun la celo konfuzi kaj trompi min, li 
diris al mi, ke, por ke la belulino tiel forte lin sorĉanta ne plu 
obsedu lin, la plej bona rimedo konsistus en tio, foresti 
kelkajn monatojn. Li aldonis, le li volus ilin pasigi kun mi ĉe 
mia patro, kaj ke li dirus al la duko, kiel pretekston de la 
vojaĝo, ke okaze de la foiro li deziras iri al mia urbo por aĉeti 
ĉevalojn, ĉar tie troviĝas la plej bonaj de la mondo. Tuj kiam 
mi aŭdis lin, mi pensis lian ideon plej trafa, kvankam mi 
pensus ĝin tia, eĉ se ĝi estus malpli bona, ĉar ĝi donis al mi 


belan okazon revidi mian Luscindan. Sub la influo de tiaj 
penso kaj deziro mi aprobis lian projekton kaj urĝis lin tuj 
ĝin efektivigi, dirante al li, ke vere la foresto efikas kontraŭ 
la plej firma amo. 


»Sed okazis, kiel mi sciiĝis poste, ke, kiam li proponis al mi 
la menciitan projekton, li jam antaŭe ĝuis la favorojn de la 
kampulino sub la promeso edziĝi al ŝi kaj nun li atendis la 
okazon riveli la aferon en konvena momento kaj sendanĝere, 
ĉar li timis la reagon de la duko, lia patro, kiam li sciiĝus pri 
lia frenezaĵo. Nu, kiel sciate, la amo inter junuloj estas 
pliparte ne amo, sed lasciva apetito, kiu, kiam ĝi satiĝas per 
la volupto, mortas, kaj kio ŝajnas amo velkas, ĉar ĝi ne povas 
daŭri trans siaj naturaj limoj, kiuj limoj ne ekzistas en la vera 
amo. Mi volas diri, ke, kiam don Fernando frandis la 
kampulinon, baldaŭ liaj deziroj Ŝrumpis kaj lia ardo 
estingiĝis, kaj se unue li ŝajnigis, ke li volas foresti por ilin 
rezisti, nun li vere volis vojaĝi por ne plenumi ilin. La duko 
donis al li la forpermeson kaj ordonis, ke mi akompanu lin. Ni 
alvenis al mia urbo, mia patro akceptis don Fernandon 
konforme al ties rango, poste mi vizitis Luscindan kaj denove 
vivis miaj deziroj, kvankam ili neniam mortis nek etiĝis. Je 
mia malfeliĉo, mi parolis pri ili al don Fernando, dum mi 
pensis, ke pro lia granda amikeco al mi, mi devas kaŝi 
nenion antaŭ li. Mi laŭdis la belon, la gracion kaj la saĝon de 
Luscinda, tiel, ke miaj laŭdoj vekis en li la deziron vidi la 
pucelon dotitan per tiel valoraj kvalitoj. Je mia misfortuno, 
mi cedis al liaj petoj kaj iun nokton, ĉe la lumo de lampo, mi 
montris ŝin al li tra la fenestro, kie mi kutime parolis kun 
Luscinda. Li vidis ŝin en bluzo kaj ŝia belo tiel lin frapis, ke li 
forgesis la ceterajn ĉarmulinojn, kiujn li vidis ĝis tiam. Li 
mutiĝis, perdis la konscion, restis en ekstazo kaj fine 
profunde enamiĝis, kiel baldaŭ montros al vi la rakontado de 
mia misfortuno. 


»La hazardo, por pli eksciti lian deziron (kiun li kaŝis antaŭ 
mi, kaj kiun nur en soleco konfidis al la ĉielo), metis inter 
liajn manojn bileton de Luscinda dirantan, ke mi petu de ŝia 
patro permeson por nia geedziĝo. La bileto ŝajnis al don 
Fernando tiel saĝa, diskreta kaj amo-plena, ke, leginte ĝin, li 
diris al mi, ke sole en Luscinda troviĝas kune ĉiuj ĉarmoj de 
la beleco kaj de la saĝo, renkonteblaj nur porcie en la ceteraj 
virinoj de la mondo. Tamen mi devas konfesi nun, ke al mi ne 
plaĉis vidi, ke la laŭdoj al Luscinda, kvankam ĝustaj, venas 
de la buŝo de don Fernando. Mi eksentis timon kaj ĵaluzon, 
ĉar li ĉiam volis paroli pri Luscinda, eĉ prenante je la haroj la 
okazon por tio. Tia insisto vekis en mi ian senton de ĵaluzo, 
ĉar, kvankam mi ne atendis devion de la virto kaj de la fidelo 
de Luscinda, tamen mi timis, ke la Fato povus meti en 
danĝeron ĝuste kion Ĝi ŝajne plej certigis. Don Fernando 
ĉiam provis legi la biletojn, kiujn mi sendis al Luscinda, kaj 
ŝiajn respondojn, sub la preteksto, ke al li tre plaĉas nia 
saĝo. Okazis tiam, ke Luscinda petis de mi por relego 
kavaliran libron tre ŝatatan de ŝi kaj titolitan AMmadis de 
Gaŭlio... 


Tuj kiam don Quijote aŭdis la nomon de kavalira libro, li 
diris: 


—Kial via moŝto ne menciis ĉe la komenco de via historio, ke 
sinjorino Luscinda amas la librojn kavalirajn? Nenio kroma 
nek superlaŭda necesas por konvinki min pri la grando de 
ŝia saĝo, kaj sendube ŝi ne havus la talenton, kiun vi diris, se 
al ŝi mankus la gusto al tiel delica legado. Tiel do, oni ne 
bezonas pli da vortoj por pentri al mi ŝian belon, saĝon kaj 
indon, ĉar ĉe la nura mencio de ŝia inklino, mi deklaras ŝin la 
plej bela kaj saĝa virino de la mondo. Mi dezirus, sinjoro, ke 
krom Amadis de Gaŭlio, vi estus sendinta al ŝi la bravan Don 
Rugel de Grekujo, ĉar mi scias, ke al sinjorino Luscinda tre 
plaĉus Daraida kaj Garaya, la saĝaj rezonoj de la paŝtisto 
Darinel kaj ties mirindaj bukolikoj kantataj kaj reprezentataj 


de li mem kun plena gracio, sprito kaj senĝeno. Sed venos la 
tempo ripari tian mankon, tiel baldaŭ kiel vi bonvolos 
akompani min al mia vilaĝo, ĉar tie mi montros al vi pli ol 
tricent librojn, kiuj estas la delico de mia koro kaj la distro de 
mia vivo. Kvankam mi pensas nun, ke mi havas neniun, 
kaŭze de la malico de perversaj kaj enviemaj sorĉistoj. Kaj 
via moŝto pardonu, ke mi ne observis la promeson ne 
interrompi vian rakonton, ĉar, kiam mi aŭdas ion pri 
kavaliraĵoj aŭ vagantaj kavaliroj, al mi estas tiel neeble 
silenti, kiel neeblas al la radioj sunaj ne varmigi, aŭ al la 
lunaj ne humidigi.[114] Do, denove pardonon. Kaj daŭrigu, 
ĉar tio estas nun pli grava. 


Dum ĉion ĉi parolis don Quijote, Cardenio ŝajne en profunda 
medito tenis la kapon klinita super la brusto, kaj kvankam 
nia hidalgo dufoje petis lin daŭrigi la rakonton, Cardenio nek 
levis la kapon nek respondis eĉ unu vorton. Sed kelkan 
tempon poste li suprenrigardis kaj diris: 


—Mi havas la firman konvinkon, kaj neniu homo en la mondo 
povus dekonvinki min, kaj li estus idioto se li pensus la 
malon, ke la granda fripono majstro Elisabat konkubis kun 
reĝino Madasima. 


—Ho, ne, tute ne, je Dio! —respondis don Quijote kun 
granda kolero, ĵurante, kiel li kutimis—. Kiel malica, pli 
ĝuste, kiel fia kalumnio! Reĝino Madasima estis tre nobela 
sinjorino, kaj oni ne devas supozi, ke tiel granda princino 
povis konkubi kun ajna herni-tranĉisto.[115] Kaj se iu 
asertas la malon, li mensogas kiel kanajlo, kaj mi tion pruvos 
piede aŭ rajde, kun armoj aŭ sen ili, tage aŭ nokte, aŭ kiel 
ajn oni volos. 


Cardenio nur rigardadis lin tre atente, pro tio, ke la junulon 
trafis nova atako de frenezo, kaj lia stato ne permesis lin 
daŭrigi la rakonton. Krome don Quijote ne plu aŭskultus, eĉ 


se Cardenio parolus ankoraŭ, ĉar li profunde ĉagreniĝis 
kaŭze de tio, kion li aŭdis pri Madasima. 


Stranga afero! Li defendis ŝin ardege, kvazaŭ ŝi estus lia 
vera kaj propra sinjorino: tiel grandan povon havis super li 
liaj demonaj libroj. Mi diras do, ke sub la influo de la krizo de 
frenezo, Cardenio, aŭdante ke oni nomas lin mensogulo, 
kanajlo kaj aliaj similaj fivortoj, juĝis tion tre peza ŝerco, 
prenis ŝtonon proksiman kaj donis per ĝi tian baton sur la 
bruston de don Quijote, ke tiu falis dorsen. Kiam Sancho 
Panza vidis, ke oni mistraktas lian sinjoron, li sin ĵetis kun 
fermitaj pugnoj kontraŭ la frenezulo, sed la ĉifona kavaliro 
akceptis lin tiamaniere, ke per unu pugnobato sternis la 
ŝildiston ĉe siaj piedoj, saltis sur lin kaj ĝislace tretis al li la 
ripojn. 


La kapristo volis lin defendi kaj suferis la saman sorton, kaj 
Cardenio, lasinte ilin tradraŝitaj kaj muelitaj, iris per 
trankvilaj paŝoj rifuĝi en la monton. Leviĝis Sancho kaj, 
furioza pro la nemeritita batado, kuris venĝi sin kontraŭ la 
kapristo, dirante, ke li kulpas, ĉar li ne avertis siatempe, ke 
Cardenio suferas periodan frenezon, kaj ke, se ili tion scius, 
ili povintus sin prepari por defendi sin. La kapristo respondis, 
ke li jam informis pri la frenezo de la junulo, kaj ke li do ne 
kulpas, se la ŝildisto preteratentis la sciigon. Replikis Sancho 
Panza kaj same la kapristo kaj la disputo finiĝis per tio, ke 
ĉiu el ili kaptis la barbon de la alia, kaj ili tiel batis sin 
reciproke, ke ili ne turniĝis en pulpon dank' al la interveno 
de don Quijote. Sancho, alkroĉita ankoraŭ al la kapristo, 
diris: 


—Lasu min, sinjoro Kavaliro de la Trista Mieno. Li estas 
kampulo kiel mi, ne armita kavaliro, do mi povas senplie 
venĝi al li pro lia ofendo, luktante kontraŭ li sen ia avantaĝo 
ĉe mia flanko, kiel viro de honoro. 


—Vi pravas —diris don Quijote—. Sed mi scias, ke pri tio 
okazinta li ne kulpas. 


Tiel li trankviligis ilin kaj denove demandis la kapriston, ĉu 
eblas renkonti Cardenion, ĉar li ege deziras scii la finon de la 
historio. La kapristo respondis kion jam dekomence diris, ke 
oni ne precize konas, kie Cardenio sin kaŝas, kaj ke, se don 
Quijote vagados tra la montoj, li certe trovos lin, freneza aŭ 
malfreneza. 


Ĉapitro 25 


Kiu traktas pri la strangaĵoj okazintaj en Sierra Morena al la 
kuraĝa kavaliro de La Mancha, kaj pri lia imito de la 
pentofaro de Beltenebros 


Don Quijote diris adiaŭon al la kapristo, saltis denove sur la 
ĉevalon, ordonis la ŝildiston sekvi lin, kion Sancho sur la 
azeno[116] faris tre kontraŭvole, kaj iom post iom ili 
penetris en la pli aspran parton de la monto. Sancho ege 
deziris babili kun sia mastro, sed, ne volante rompi lian 
ordonon, li atendis, ke don Quijote parolu unua. Fine, li ne 
povis suferi tian silenton kaj diris: 


— Sinjoro don Quijote, via moŝto donu al mi vian benon kaj 
vian forpermeson, ĉar de ĉi tie mi volas reveni al mi kaj loĝi 
kun mia edzino kaj miaj filoj. Almenaŭ mi povos paroli kun ili 
laŭplaĉe. Pretendi, ke mi sekvu vian moŝton tage kaj nokte 
tra ĉi solejoj sen paroli, kiam paroli mi deziras, estas kvazaŭ 
enterigi min viva. Se almenaŭ la bestoj parolus, kiel ili 
parolis en la tempoj de Guisopete,[117] la afero irus ne tiel 
mave pro tio, ke mi babilus kun mia azeno laŭvole kaj tiel 
forgesus mian aĉan sorton: ĉar estas tre dure kaj ekster la 
limoj de la pacienco serĉi aventurojn dum la tuta vivo kaj 
trovi nur kalcitrojn kaj bernadojn, ŝtonojn kaj pugnobatojn 
kaj krome teni la buŝon fermita, sen kuraĝi diri kion oni 
havas en la koro, kvazaŭ oni estus muta. 


—Mi komprenas, Sancho — respondis don Quijote—. Vi 
pereas de la deziro, ke mi liberigu vin de la prohibo, kiun mi 
trudis al via lango. Nu, konsentite: parolu kion ajn vi volas, 
sed sub la kondiĉo, ke mia permeso validas nur, dum ni 
vagas tra ĉi montoj. 


—Tre bone —diris Sancho—. Mi parolu nun; poste Dio scias 
kio okazos. Kaj por komenci jam profiti vian permeson, mi 


dezirus demandi, kial vi defendis tiel arde reĝinon 
Magimasa, aŭ kio ajn ŝi nomiĝas? Krome, ĉu gravas tio, ĉu la 
abato[118] estis, aŭ ne estis, ŝia amiko? Se vi estus 
ignorinta tion, ĉar vi ne estas ŝia juĝisto, mi kredas, ke la 
frenezulo daŭrigus sian rakonton, sen ke ni ricevus la 
ŝtonbaton, la kalcitrojn kaj eĉ pli ol ses survangojn. 


—Vere, Sancho —respondis don Quijote—, se vi scius, kiel mi 
scias, kiel honesta kaj nobela sinjorino estis reĝino 
Madasima, certe vi dirus, ke mi havis tro da pacienco, pro 
tio, ke Mi ne rompis la buŝon, el kie eliris tiaj blasfemoj; ĉar 
egalas grandan blasfemon pensi kaj diri, ke reĝino konkubis 
kun ĥirurgo. Laŭ la vero de ilia historio, majstro Elisabat, 
menciita de la frenezulo, estis homo tre saĝa kaj konsilanto 
tre bona, kaj servis kiel kuratoro kaj kuracisto al la reĝino. 
Sed pensi, ke ŝi konkubis kun li, estas ekstravaganco 
meritanta la plej severan punon. Cetere Cardenio ne konsciis 
kion li diris, kaj sendube vi memoras, ke en tiu momento lia 
cerbo iris jam promeni. 


—Ĝuste tial mi ne komprenas, ke vi prenis serioze la vortojn 
de frenezulo —diris Sancho—. Kaj konsideru, ke la sorto 
gvidis la ŝtonon, ne kontraŭ la kapon, sed kontraŭ la bruston 
de via moŝto, kaj dank' al tio ni vidas nin, ne en plej 
lamentinda stato pro la insisto defendi la sinjorinon reĝinon, 
Dio ŝin damnu! Krome, Cardenio, ĉar freneza, ricevus 
absolvon de la justico. 


—La devo de la vagantaj kavaliroj estas protekti, kontraŭ 
frenezaj aŭ prudentaj, la honoron de la virinoj de ajna rango, 
des pli, kiam temas pri reĝinoj tiel precipaj kaj virtaj kiel 
Madasima, al kiu mi sentas specialan simpation pro ŝiaj 
bonaj kvalitoj. Ŝi estis, ne nur bela, sed tre prudenta, kaj 
krome tre pacienca en siaj multaj misfortunoj. La konsiloj kaj 
la akompano de majstro Elisabat estis al ŝi tre utilaj kaj 
helpaj, kaj tial ŝi eltenis kun pacienco kaj prudento la batojn 


de la sorto. Tio donis okazon al la malica kaj senscia 
popolaĉo diri kaj pensi, ke ŝi konkubis kun li. Kaj mi asertas 
denove, kaj asertos ducent fojojn pliajn, ke, kiuj tiel pensas 
aŭ diras, mensogas kaj mensogos. 


—Mi, nek pensas, nek diras ion —respondis Sancho—. Kiu 
kaĉon kuiris, tiu ĝin manĝu. Se ili konkubis, aŭ ne, ili jam 
prezentis al Dio la konton de siaj agoj. Mi hejme sidis, nenion 
vidis. Al mi ne plaĉas scivoli pri alies vivoj, vortoj sakon ne 
plenigas. Des pli, ke nuda mi naskiĝis, kaj nuda mi troviĝas, 
do sen perdo kaj gajno. Kio tuŝas min, se ili konkubis? Multaj 
pensas, ke ekzistas ŝinkoj tie, kie oni ne trovas eĉ hokon por 
viando. Sed, kiu povus haltigi la disflugon de la vento? Eĉ la 
propran Dion trafas kritikoj... 


—Sankta ĉielo! —ekkriis don Quijote—. Kia rozario da 
stultaĵoj, Sancho! Kia rilato ekzistas inter tio, kion ni traktas 
kaj via ŝutado de proverboj? Je via vivo, Sancho, silentiĝu, 
kaj de nun zorgu nur sproni la azenon kaj ne miksi vin en 
aferojn, kiuj ne koncernas vin. Kaj per viaj kvin sensoj 
ensorbu, ke miaj faroj pasintaj, nunaj kaj futuraj konformas 
al la racio kaj al la kavalirismo, kies regularon mi konas pli 
bone ol ĉiuj kavaliroj al ĝi submetitaj en la mondo. 


—Sinjoro —respondis Sancho—. Ĉu estas bona regulo de la 
kavalirismo vagadi kaprice tra ĉi montoj sen vojoj kaj padoj, 
serĉante frenezulon, kiu, se trovita, eble deziros fini, ne la 
komencitan rakonton, sed la komencitan taskon rompi la 
kapon al via moŝto kaj la ripojn al mi ĝis la lasta osto? 


— Silentiĝu, Sancho, mi petas vin ankoraŭfoje. Sciu, ke ne 
nur la deziro trovi la frenezulon retenas min ĉi-loke, sed 
ankaŭ la intenco plenumi heroaĵon por la akiro de eterna 
renomo kaj gloro en la tuta konata mondo; tian heroaĵon, ke 
per ĝi mi konkeros la plejan perfektecon kaj famon 
atingeblan de vaganta kavaliro. 


—Kaj tia faro estos tre danĝera? —demandis Sancho Panza. 


—Ne —respondis la Kavaliro de la Trista Mieno—, kvankam la 
kubo povus tiel fali, ke ĝi igus nin perdi, anstataŭ gajni. 
Tamen, ĉio dependos de via diligento. 


—De mia diligento? 


—Jes —diris don Quijote—, ĉar, se vi revenos baldaŭ de la 
loko, kien Mi pensas vin sendi, baldaŭ finiĝos mia aflikto, kaj 
baldaŭ komenciĝos mia gloro. Sed ne ĝustas, ke vi estu en 
suspenso, atendante la signifon de miaj vortoj, do, sciu jam, 
Sancho, ke Amadis de Gaŭlio eminentis kiel unu el la plej 
perfektaj kavaliroj vagantaj; nu, mi eraris, dirante «unu»; 
fakte li estis la unika, la unua, la supera inter la kavaliroj de 
sia epoko. Hontu don Belianis kaj la homoj asertantaj kun li, 
ke li egalis en kelkaj rilatoj al Amadis. Mi ĵuras, ke ili 
trompiĝas, kaj mi diras ankaŭ, ke, kiam pentristo deziras 
eminenti en sia arto, li klopodas imiti la originalojn de la 
grandaj majstroj, kaj la sama regulo aplikiĝas al la profesioj 
kaj metioj, kies produktoj garnas kaj ornamas la naciojn. En 
la sama manlero, aspiranto al reputacio de homo prudenta 
kaj pacienca devas imiti, kaj imitas, Ulison, per kies persono 
kaj laboroj Homero pentris al ni vivan portreton de prudento 
kaj pacienco, same kiel Vergilio montris per la persono de 
Eneo la kuraĝon de kompatema filo kaj la sagacon de brava 
kaj lerta kapitano. Tamen la poetoj ne pentris ilin, kiaj ili 
estis, sed kiaj ili devus esti, por ke ili pro siaj virtoj servu kiel 
ekzemploj al la homoj de la futuro. Tiel same Amadis estis la 
nordo, la matena stelo, la suno de la kuraĝaj kaj enamiĝintaj 
kavaliroj, kaj ni ĉiuj, militantaj sub la flagoj de la amo kaj de 
la kavalirismo, devas lin imiti. Sekve, Sancho amiko, mi 
konkludas, ke la vagantaj kavaliroj, kiuj plej bone lin imitas, 
plej proksimas al la perfekteco de la kavalirismo. Amadis 
montris sin elstara en prudento, kuraĝo, pacienco, virto, 
firmeco kaj amo, kiam, disdegnata de sinjorino Oriana, li sin 


retiris al la Nuda Roko por tie pentofari sub la nomo de 
Beltenebros, nomo tre signifa kaj konforma al la vivo, kiun li 
volonte elektis. Nu, estas al mi pli facile imiti lin ĉe tio, ol Ĉe 
la alio: trahaki gigantojn, senkapigi serpentojn, mortigi 
drakojn, dispeli armeojn, frakasi eskadrojn kaj rompi 
ensorĉojn. Kaj konsiderante, ke ĉi loko tre konvenas por 
pentofaro, mi ne lasos preteriri la okazon, kiu tiel oportune 
sin proponas al mi. 


— Finfine, sinjoro, kion volas fari via moŝto en ĉi loko tiel 
izola? —demandis Sancho. 


—Ĉu mi ne diris jam —respondis don Quijote—, ke mi pensas 
imiti Amadis kaj krome konduti despere, freneze kaj furioze, 
kiel la kuraĝa don Rolando, kiam li trovis ĉe fonto pruvon, ke 
la bela Angelica senhonorigis sin kun Medoro? Ĉe tio don 
Rolando freneziĝis de doloro, elŝiris arbojn, makulis la akvon 
de la klaraj fontoj, trenis ĉevalojn kaj faris cent mil 
ekstravagancojn indajn je eterna famo kaj memoro. Tamen 
mi intencas, ne imiti ĉiun frenezaĵon, kiun pensis, diris aŭ 
faris Rolando, Orlando aŭ Rotolando (ĉi tri nomojn li havis) 
sed nur supraĵe kaj skize sekvi lian ekzemplon. Kaj povas 
esti, ke fine mi kontentiĝos imitante nur Amadis, ĉar li 
atingis senegalan famon, frenezumante ne per violentaj 
agoj, sed per ploroj kaj afliktoj. 


—Ŝajnas al mi —diris Sancho—, ke la kavaliroj plenumintaj 
tiajn stultaĵojn kaj pentofarojn sentis sin puŝitaj de ia 
motivo. Sed, kian kaŭzon havas via moŝto por turni vin 
freneza? Ĉu ajna damo vin disdegnis? Ĉu vi trovis ian 
pruvon, ke sinjorino Dulcinea de El Toboso petolis nedece 
kun arabo aŭ kristano? 


—En tio kuŝas la esenco kaj la subtilo de mia plano — 
respondis don Quijote—. Kavaliro farus nenion meritan nek 
dankindan, se li freneziĝus pro ia motivo. Valoras ja 


ekstravaganci senkaŭze, por ke mia damo pensu, kion mi 
farus pikite, se konsideri kion mi faras nepikite. Krome 
sufiĉan motivon mi havas: la longan foreston disde Dulcinea 
de El Toboso, la ĉiama sinjorino mia. Vi jam aŭdis la 
paŝtiston Ambrosio diri, ke, kiu forestas, imagas kaj timas 
ĉian mavon. Tiel do, amiko Sancho, ne perdu vian tempon 
konsilante min rezigni tiel raran, feliĉan kaj senprecedencan 
imiton. Mi estas freneza, kaj freneza mi estos, ĝis vi revenos 
kun la respondo al letero, kiun mi pensas sendi al mia 
sinjorino Dulcinea. Se ŝia respondo montriĝos tia, kian mia 
fideleco meritas, finiĝos en la sama momento miaj frenezo 
kaj pentofaro. Sed se ŝia respondo ne estos favora, tiam mi 
efektive freneziĝos kaj sentos nenion. Do, kion ajn ŝi 
respondos, mi vidos min libera de la konflikto kaj de la 
aflikto, en kiuj vi min lasos, ĉar se vi alportos al mi bonan 
novaĵon, mi ĝin ĝuos en mia sana menso, kaj se mavan, mi 
ne sentos ĝin en mia frenezo. Sed diru, Sancho, ĉu vi bone 
konservas la kaskon de Mambrino? Mi vidis vin preni ĝin de 
la grundo, post ol tiu sendankulo volis frakasi ĝin en pecojn. 
Tamen, li ne sukcesis, kio pruvas ĝian bonan harditecon. 


—Je la nomo de Dio, sinjoro Kavaliro de la Trista Mieno! — 
respondis Sancho—. Mi apenaŭ povas toleri kaj suferi 
pacience kelkajn dirojn de via moŝto. Ili igas min pensi, ke 
ĉio, kion vi mencias pri kavaliraĵoj, konkeroj de regnoj kaj 
imperioj, donacoj de insuloj, favoroj kaj rekompencoj kaj 
similaj aferoj kutimaj inter la vagantaj kavaliroj, estas nur 
vento kaj mensogo, frikcio aŭ fikcio, aŭ kio ajn ĝi nomiĝas, 
ĉar, se iu aŭdus vin diri, tra pli ol kvar tagoj la saman eraron, 
ke barbo-pelvo estas la kasko de Mambrino, ĉu li ne opinius, 
ke al la homo tion pensanta kaj asertanta mankas klapo en 
la kapo? La pelvon plenan de tuberoj mi kunportas en la 
dusako kaj intencas preni ĝin hejmen por ĝin ripari kaj uzi 
en la prizorgo al mia barbo, se Dio bonvolos, ke mi denove 
vivu iam kun miaj edzino kaj filoj. 


—Aŭskultu, Sancho —diris don Quijote—. Mi ĵuras je la sama 
nomo, per kiu vi ĵuris antaŭe, ke inter la ŝildistoj de la tuta 
mondo nunaj kaj pasintaj, vi havas la plej etan cerbon. Kio! 
Ĉu eble vi ne rimarkis ankoraŭ, de kiam vi akompanas min, 
ke ĉio rilate al la vagantaj kavaliroj ŝajnas esti ĥimeroj, 
absurdoj kaj ekstravagancoj kaj iri kontraŭdirekte? Okazas 
tiel, Ĉar Ĉiam troviĝas inter ni bandaĉo de sorĉistoj, kiuj 
Ŝanĝas, transformas kaj modifas laŭplaĉe niajn aferojn, ĉu 
por favori, ĉu por detrui ilin. Sekve, kio al vi ŝajnas pelvo, al 
mi ŝajnas la kasko de Mambrino, kaj al alia persono eble 
ŝajnas io diferenca. La sorĉisto min protektanta rivelis raran 
antaŭvidon, igante, ke la vera kaj efektiva kasko de 
Mambrino ŝajnu pelvo al la ceteraj homoj; alie la tuta mondo 
min persekutus por forpreni ĝin de mi, kaŭze de ĝia granda 
valoro; sed, vidante, ke ĝi aspektas kiel nura pelvo, oni ĝin 
ignoras, kiel evidentiĝis, kiam tiu ulo volis ĝin rompi kaj lasis 
ĝin sur la grundo, kion certe li tute ne farus, se li scius, ke 
temas pri la fama kasko. Gardu ĝin, amiko, nun mi ne 
bezonas ĝin, des malpli, ke mi devos demeti la armaĵon kaj 
resti tute nuda, kvazaŭ ĵus naskita, se mi fine inklinos 
pentofari, imitante pli la ekzemplon de Amadis ol la agojn de 
Rolando. 


Tiel parolante ili alvenis al la piedo de alta rokego izole 
staranta inter aliaj multaj en la ĉirkaŭo. Apude fluis lant- 
akva rojo tra herbejo tiel verda kaj densa, ke ĝi ĉarmis al la 
okuloj. Vidiĝis ankaŭ multaj sovaĝaj arboj kaj kelkaj arbustoj 
kaj floroj, kiuj igis la lokon pli agrabla. La Kavaliro de la Trista 
Mieno decidis resti tie por plenumi sian pentofaron kaj, 
admirante la lokon, diris laŭte, kvazaŭ delire: 


—Jen la loko de mi elektita, kie mi priploros la misfortunon, 
kiun vi, ho ĉielo, trudis al mi. Ĉi tie la larmoj de miaj okuloj 
ŝveligos la akvon de la rojo, kaj mia senhalta kaj profunda 
suspirado konstante movos la foliojn de Ĉi sovaĝaj arboj, kiel 
signo kaj atesto de la aflikto torturanta mian povran koron. 


Ho vi, kiuj ajn vi estas, kamparaj dioj de ĉi negastama loko: 
aŭdu la plendojn de senespera amanto, ĉar longa foresto kaj 
imagaj ĵaluzoj pelis lin lamenti inter aspraj rokoj kaj vei pri la 
kruela naturo de sendanka ĉarmulino, kulmino kaj apogeo 
de la homa beleco! Ho vi, nimfoj kaj driadoj kutime loĝantaj 
en la denso de la arbaroj: la lascivaj kaj rapidaj satirusoj, kiuj 
vin deziras, kvankam vane, neniam molestu vin en via dolĉa 
ripozo, por ke vi helpu min lamenti mian misfortunon, aŭ por 
ke, almenaŭ, vi ne laciĝu min aŭdi! Ho Dulcinea de El 
Toboso, tago de mia nokto, gloro de mia aflikto, nordo de 
miaj vojoj, stelo de mia sorto: la ĉielo plenumu ĉiun peton 
vian, kaj nun vi konsideru, en kian lokon kaj en kian staton 
via foresto min metis, kaj bonvolu repagi min, kiel mia 
fideleco meritas! Ho solecaj arboj, jam de nun kompanoj de 
mia propra soleco: ekmontru per la mola movo de viaj 
branĉoj, ke mia ĉeesto ne ofendas vin! Ho vi, ŝildisto mia, 
agrabla kunulo en miaj tagoj de feliĉo kaj ankaŭ de 
misfortuno, bone enbatu al vi en la memoron ĉion kion mi 
faros ĉi tie antaŭ vi, por ke vi raportu kaj rakontu ĝin al la 
ununura kaŭzantino de mia aflikto! 


Tiel parolinte li desaltis de Rocinante, en unu momento 
deprenis de ĝi la selon kaj la bridon, donis al ĝi manfrapon 
sur la pugon kaj diris: 


—Ricevu la liberon, kiu mankas al via mastro, ho ĉevalo tiel 
glora pro viaj faroj, kiel kompatinda pro via sorto! Iru 
laŭplaĉe: sur via frunto legiĝas, ke, nek la Hipogrifo de 
Astolfo, nek la fama Frontino, kiu tiel kare kostis al 
Bradamante,[119] povus egali vin en rapido. 


—Benata la homo evitanta al mi la laboron senseligi la 
azenon, ĉar alie certe ankaŭ ĝi ricevus laŭdajn manfrapetojn 
kaj vortojn —diris Sancho—. Sed se ĝi troviĝus ĉi tie, mi 
permesus neniun senseligi ĝin. La stato de enamiĝintoj kaj 
desperantoj neniel koncernus ĝin, ĉar mi, kiu estis ĝia 


mastro, kiam Dio volis, suferas nek enamiĝon nek desperon. 
Kaj vere, sinjoro Kavaliro de la Trista Mieno, se vi parolas 
serioze pri mia foriro kaj pri via frenezo, konvenas refoje seli 
la Ĉevalon. Mi uzos ĝin manke de la azeno kaj ŝparos tempon 
en la iro kaj reveno. Se mi irus piede, mi ne scias, kiam mi 
trafus en la vilaĝon, aŭ kiam mi revenus, ĉar, verdire, mi ne 
tre eltenas piediri. 


— Faru laŭ via plaĉo, Sancho —diris don Quijote—. Via ideo 
ŝajnas bona, tamen vi ekiros post tri tagoj, ĉar mi volas, ke 
ĝis tiam vi observu kion pro amo al ŝi mi diros kaj faros. 
Poste vi povos informi ŝin pri la tuta afero. 


—Cu mi devas vidi ion kroman ne jam viditan? —demandis 
Sancho. 


—Vi tute ne scias pri kavaliraĵoj —respondis don Quijote—. 
Al mi mankas ankoraŭ ŝiri la veston, dismeti la armaĵon, bati 
la rokojn per la kapo kaj fari aliajn similajn aferojn, kiuj 
mirigos vin. 


—Je la amo de Dio —diris Sancho—. Via moŝto zorgu la 
kapon, ĉar ĝi povus batiĝi kontraŭ ajna roko tiel kaj tiom, ke 
per la unua frapo detruiĝus la maŝino de ĉi pentofaro. Se via 
moŝto opinias la batojn nepre necesaj por la plenumo de via 
tasko, mi pensas, ke, tial, ke ĉio ĉi estas ŝajno, afero luda kaj 
neserioza, vi devus kontentiĝi, frapante la kapon kontraŭ la 
akvon aŭ kontraŭ ion molan kiel kotono. Mi farus la ceteron, 
nome, diri al sinjorino Dulcinea, ke via moŝto martelis per la 
kapo pintan rokon pli duran ol diamanto. 


—Mi dankas vin pro via bona intenco —respondis don 
Quijote.— Sciu, tamen, ke ĉion ĉi mi faras, ne lude, sed tre 
serioze, ĉar alie mi rompus la regulojn de la kavalirismo, kiuj 
punas la diron de mensogoj tiel rigore, kiel oni punas krimon 
de rekulpiĝinto. Fari ion anstataŭ alio egalas mensogi, do 


miaj kapobatoj devos esti veraj, fortaj kaj efikaj, sen trompo 
kaj fantazio. Tial, ke bedaŭrinde ni perdis la balzamon, lasu 
al mi iom da ĉarpio, ke mi povus kuraci min siatempe. 


—Pli bedaŭrinda estas la perdo de la azeno —respondis 
Sancho—, ĉar kun ĝi perdiĝis la ĉarpio kaj ĉio cetera. Kaj via 
moŝto bonvolu forgesi la damnitan pocion, ĉar ne nur la 
stomako, sed eĉ la animo mem vomemas en mi, kiam mi 
aŭdas la vorton «balzamo». Rilate al la tri tagoj, kiujn vi 
determinis, por ke mi observu vin frenezumi, bonvolu rigardi 
ilin jam pasintaj. De mia flanko mi konsideros viajn 
ekstravagancojn same viditaj kaj pasintaj, kaj mi diros pri ili 
ĉion mirindan al sinjorino Dulcinea. Do skribu la leteron kaj 
tuj forsendu min, ĉar mi tre deziras baldaŭ reveni kaj elpreni 
vin el ĉi purgatorio, kie mi vin lasas. 


—Ĉu vi nomas ĝin purgatorio, Sancho? —diris don Quijote—. 
Pli ĝuste nomu ĝin infero, aŭ io pli mava ankoraŭ, se io tia 
ekzistas. 


—Mi aŭdis diri, ke por la inferuloj nula es retencio[120] — 
respondis Sancho. 


—Mi ne komprenas tion pri «retencio» —diris don Quijote. 


—«Retencio» signifas, ke, kiam oni sidas en la infero, oni ne 
povas eliri el ĝi. Sed tio ne okazos al vi, se nur miaj piedoj 
taŭgos, ĉar mi spronos la ĉevalon por ĝin reanimi kaj reveni 
plej baldaŭ. Nu, imagu min en El Toboso antaŭ la sinjorino 
Dulcinea. Mi diros al ŝi tiajn rakontojn pri la stultaĵoj kaj 
frenezaĵoj (ili ja estas unu sama afero), kiujn via moŝto faris 
kaj faras, ke ŝi turniĝos supla kiel ganto, eĉ se mi trovos ŝin 
pli dura ol kverko. Kun ŝia dolĉa kaj mielflua respondo mi 
revenos tra la aero, kiel sorĉisto, kaj elprenos vin el ĉi 
purgatorio simila al la infero, sed ne vera infero, ĉar ekzistas 


la espero eliri el ĝi, kio, kiel mi jam diris, ne okazas en la 
aŭtentika infero. Certe via moŝto pensas same. 


—Vi ja pravas —diris la Kavaliro de la Trista Mieno— sed, kiel 
ni helpos al ni por skribi la leteron? 


—La leteron kaj la mandaton pri la azenoj... —aldonis 
Sancho. 


—Ĉio senescepte iros —diris don Quijote— kaj, ĉar mankas 
papero, konvenus skribi kiel la antikvuloj, sur folioj de arboj 
aŭ sur vaksotabeloj, kvankam ĉi lastaj estus tiel malfacile 
troveblaj kiel la papero. Sed mi memoras nun, ne bonan sed 
bonegan lokon por skribi, nome, la kajeron de Cardenio. Vi 
zorgos, ke oni kopiu poste la leteron sur la konvena papero 
kaj per bona kaligrafio en la unua vilaĝo kun lerneja 
instruisto; manke de tiu, ajna sakristiano faros la 
transkribon, sed nenial komisiu la kopiadon al advokata 
aktisto, ĉar ili uzas tiel fuŝan manskribon, ke eĉ la diablo 
mem ne komprenus la leteron. 


—Kion pri la signaturo? —demandis Sancho. 


—Amadis neniam metis signaturon al siaj leteroj —respondis 
don Quijote. 


— Tre bone —diris Sancho—. Sed la mandato devas porti ĝin, 
kaj, se kopiita, ĝi vidiĝos falsa, kaj mi ne ricevos la azenojn. 


—La mandaton mi skribos kaj signaturos en la kajero mem, 
kaj mia nevino, vidante ĝin, plenumos la ordonon 
senproteste. Rilate al la letero ama, vi postulos, ke oni 
skribu, kiel signaturon: «ĝismorte via, la Kavaliro de la Trista 
Mieno». Kaj ne gravas, ke fremda mano tion faros, ĉar, kiom 
mi memoras, Dulcinea scias nek legi nek skribi, kaj neniam 
en sia vivo ŝi vidis leteron aŭ skribon mian. Nia amo estis 
ĉiam platona kaj limiĝis nur al interŝanĝo de honestaj 


rigardoj, kaj eĉ tion ni faris tiel malofte, ke mi povas laŭvere 
ĵuri, ke kvankam jam de dek du jaroj mi amas ŝin pli ol la 
lumon de miaj propraj okuloj, mi vidis ŝin apenaŭ kvar 
fojojn, kaj tre eble eĉ ne unufoje ŝi rimarkis, ke mi ŝin 
rigardas: en tia enfermiteco kaj deco edukis ŝin ŝiaj gepatroj 
Lorenzo Corchuelo kaj Aldonza Nogales. 


—Kio! —diris Sancho—. Ĉu la filino de Lorenzo Corchuelo 
estas la sinjorino Dulcinea de El Toboso, alinome Aldonza 
Lorenzo? 


—Ŝi mem en persono —respondis don Quijote—. Kaj ŝi 
meritas troni super la tuta universo. 


—Mi konas ŝin tre bone —diris Sancho— kaj povas informi 
vin, ke ŝi kapablas alĵeti feran stangon tiel disten kiel la plej 
forta junulo de la vilaĝo. Je Dio! Ŝi estas vere fortika, brava, 
kun medolo en la ostoj de la kapo ĝis la piedoj, kaj povus 
facile eltiri el ajna situacio la kavaliron, vagantan aŭ 
sidantan, kies damo ŝi estus. Ha, la putinido! Kian forton ŝi 
havas! Kaj kian voĉegon! Mi memoras, ke foje ŝi supriris la 
kampanilon de la vilaĝo por voki de tie kelke da junaj 
paŝtistoj de sia patro, troviĝantaj en novalo lia preskaŭ du 
mejlojn for, kaj ili aŭdis ŝin tiel klare, kvazaŭ ili starus ĉe la 
piedo mem de la turo. La plej bona afero ŝia estas, ke ŝi 
kondutas tute senceremonie kaj senĝene, laŭ la maniero de 
kortega damo: kun ĉiu ŝi petolas, kaj pri ĉio ŝercas kaj 
blagas. Nun mi diras, sinjoro Kavaliro de la Trista Mieno, ke vi 
povas kaj devas, ne nur frenezumi pro ŝia persono, sed 
desperi kaj eĉ pendumi vin. La tuta mondo dirus, ke vi faris 
bone, eĉ se la diablo vin prenus. Mi volus iri jam survoje, ĉar 
mi deziras okuli ŝin denove; jam de longe mi ne vidas ŝin, 
kaj certe ŝi tre ŝanĝiĝis, pro tio, ke la vento, la suno kaj la 
kamparo tre difektas la vizaĝon de la virinoj. Sed mi devas 
konfesi al via moŝto, sinjoro don Quijote, ke ĝis nun mi vivis 
en granda nescio; mi vere kaj efektive pensis, ke sinjorino 


Dulcinea estas ia princino, aŭ almenaŭ altranga damo 
meritanta la valorajn donacojn, kiujn vi sendis: la vaskon, la 
galerulojn, kaj ĉion alian sendube konkeritan de via moŝto 
en la tempo, kiam mi ne estis ankoraŭ via ŝildisto. Sed, se mi 
bone pripensas la aferon, ĉu povas interesi al sinjorino 
Aldonza Lorenzo, nu, al sinjorino Dulcinea de El Toboso, ke la 
venkitoj ĝis nun senditaj de vi, kaj la ankoraŭ sendotaj, iru 
genufleksi antaŭ ŝi? Krome povus okazi, ke ĉe ilia alveno, ŝi 
kombus linon aŭ draŝus tritikon, kaj ili konfuziĝus vidante 
ŝin, kaj ŝi ridus kaj ne aprezus la donacon. 


—Mi jam diris al vi multfoje, Sancho —respondis don Quijote 
—, ke vi tro babilaĉas, kaj ke, kvankam vi havas etan 
inteligenton, vi ofte scias sarkasmi. Sed, por ke vi vidu, kiom 
vi stultas kaj kiom mi diskretas, mi volas, ke vi aŭdu la jenan 
rakonton: «Foje vidvino bela, juna, riĉa, sendependa kaj ĉefe 
libermora, enamiĝis al laika frato juna, fortika kaj 
korpulenta. Lia superulo sciiĝis pri la afero kaj iun tagon diris 
al la vidvino kun patrece riproĉa tono: “Sinjorino, mi miras, 
kaj ne sen prava motivo, ke virino precipa, bela kaj riĉa, kia 
estas via moŝto, enamiĝis al viro vulgaraĉa, mizera kaj 
idiota, kvankam en ĉi urbo, kie ekzistas tiom da studentoj, 
doktoroj kaj magistroj pri teologio, vi povus laŭplaĉe elekti 
inter ili, kiel inter piroj, kaj diri: “Jen, mi volas tiun; jen, la 
alian mi ne volas'”. Sed ŝi respondis kun granda sprito kaj 
senĝeno: “Via moŝto tre trompiĝas, sinjoro, kaj pensas laŭ 
elmodiĝintaj ideoj, se vi opinias, ke mi eraris, elektante tian 
ulon. Kvankam li ŝajnas idioto, la filozofio, kiun mi volas de 
li, egalas, kaj eĉ superas, la filozofion de Aristotelo mem”». 
Tiel do, Sancho, se konsideri kion mi volas de Dulcinea, ŝi 
valoras kiel la plej altranga princino de la tero. Ne ĉiu poeto, 
kiu kantas laŭdon sl sia damo, doninte al ŝi fantazian 
nomon, efektive havas ŝin kiel amantinon. Ĉu vi pensas, ke 
Amarilis, Filis, Silvia, Diana, Galatea, Filida kaj multaj similaj, 
ĝisplene abundaj en la libroj, romancoj, barbirejoj kaj teatroj 
konsistis vere el karno kaj ostoj, kaj sin donis al siaj 


laŭdantoj? Tute ne; plej ofte temas pri fikciaj virinoj, kaj per 
ili la poeto provizis temon al siaj poemoj, akiris al si 
reputacion de amanto aŭ paradis kiel viro kapabla implikiĝi 
en raran am-aferon. Do, al mi sufiĉas imagi kaj kredi, ke la 
brava Aldonza Lorenzo sin distingas kiel bela kaj virta. Rilate 
al ŝia genealogio, la afero apenaŭ gravas, ĉar neniu ĝenos 
sin enketi pri ĝi, por ke oni akceptu ŝin en ajnan religian 
ordenon,[121] kaj de mia flanko mi konsideras ŝin la plej 
granda princino de la mondo. Ĉar vi devas scii, Sancho, se 
tion vi ne scias ankoraŭ, ke ĉefe du aferoj instigas nin al la 
amo: la belo kaj la bona reputacio, kaj per ambaŭ 
distingiĝas en senmezura grado Dulcinea. Rilate la belon, ŝi 
ne havas rivalon, kaj rilate la reputacion, malmultaj virinoj 
ŝin egalas. Resume, mi imagas vera kion mi proklamas, kaj 
en mia fantazio mi pentras ŝin, kia mi deziras ŝin en belo kaj 
rango. Helena ne egalas al ŝi, nek Lukrecia, nek la ceteraj 
famaj virinoj grekaj, barbaraj aŭ latinaj de la pasintaj 
tempoj. Oni povas opinii laŭvole pri mia vidpunkto, kaj 
kvankam la sensciaj riproĉus min pro ĝi, la saĝaj certe ne 
farus al mi grandan kritikon. 


—Sendube vi pravas en ĉio, sinjoro —respondis Sancho—, 
kaj mi estas azeno. Sed mi ne komprenas, kial la vorto azeno 
eskapas el mia buŝo, ĉar oni ne devas mencii la ŝnuron ĉe 
pendumito. Donu al mi la leteron, kaj ĝis la revido. Mi jam 
volas ekiri. 


Don Quijote elprenis la kajeron, apartiĝis iom, komencis tre 
flegme skribi la leteron kaj, fininte ĝin, vokis la ŝildiston kaj 
diris, ke li volas legi ĝin al li, por ke li ĝin enmemorigu, ĉar la 
letero povus perdiĝi survoje, se konsideri lian aĉan sorton. 


—Via moŝto skribu la leteron du tri fojojn en la kajero, donu 
ĝin al mi, kaj mi ĝin portos kun granda zorgo, tial, ke estus 

tute absurde pensi, ke mi kapablas parkeri ion. Mi havas tiel 
mavan memoron, ke mi ofte forgesas eĉ mian propran 


nomon. Tamen, legu ĝin al mi, kaj mi aŭskultos vin kun 
plaĉo, ĉar certe ĝi estas tiel perfekta, kiel presita peco. 


—Aŭskultu do —diris don Quijote. 
Letero de don Quijote al Dulcinea de El Toboso 


Suverena kaj sublima sinjorino: La vundito de la sago de 
la foresto, la persono, kies koro rompiĝis ĝis la lasta 
fibro, deziras al vi ho dolĉega Dulcinea de El Toboso, la 
sanon al li mankantan. Se via belo min ignoras, se via 
sento ne sin turnas al mi, se via disdegno faras pli peza 
ankoraŭ mian aflikton, mi, kvankam hardita suferi, ne 
povos plu elteni ĉi angoron, kiu estas, ne nur severa, sed 
longe daŭra. Mia bona ŝildisto Sancho detale informos 
vin, ho sendanka belulino, amata malamikino mia, kiel 
mi statas pro via persono. Se vi bonvolos savi min, mi 
estos via; se ne, faru laŭplaĉe, kaj mi, metante finon al 
mia vivo, kontentigos vian kruelon kaj mian aflikton. 


Ĝismorte via, 
La Kavaliro de la Trista Mieno 


—Je la vivo de mia patro! —diris Sancho, aŭskultinte la 
leteron—. Neniam mi aŭdis ion tiel bonan. Kiel mirinde via 
moŝto diras al ŝi ĉion, kion vi deziras, kaj kiel bele sonas la 
signaturo: «La Kavaliro de la Trista Mieno». Verdire via moŝto 
ŝajnas la diablo mem. Ĉion vi scias. 


—Ĉion oni devas scii en mia profesio —respondis don 
Quijote. 


—Nu, bone —diris Sancho—, via moŝto skribu nun sur la alia 
paĝo la mandaton pri la tri azenoj kaj signaturu ĝin tre 
zorge, por ke oni konu vian kaligrafion, kiam oni ĝin vidos. 


—Volonte —respondis don Quijote. Kaj skribinte la 
dokumenton, li legis laŭte: 


Ĉe la vido de ĉi azen-mandato, bonvolu via moŝto, 
sinjorino nevino, transdoni al mia ŝildisto Sancho Panza 
tri el la kvin azenoj, kiujn mi lasis sub via zorgo en la 
domo. Mi ordonas: liveri la tri diritajn azenojn page por 
aliaj tri kontante ricevitaj de mi ĉi tie, kaj kvitanci ilin. 
Dato: la dudekduan de aŭgusto de la kuranta jaro, en la 
koro de Sierra Morena. 


—Tre bone, bonvolu subskribi, sinjoro —diris Sancho. 


— Superfluas la subskribo —respondis don Quijote—. Sufiĉas 
nur mia parafo, por ke vi ricevu, ne tri azenojn, sed eĉ 
tricent, se necese. 


—Mi vin konfidas —respondis Sancho—. Kaj nun, permesu 
min seli la ĉevalon, kaj pretiĝu doni al mi vian benon, ĉar mi 
volas tuj foriri, sen vidi la ekstravagancojn sendube 
plenumotajn de via moŝto. Tamen mi diros al ŝi, ke mi vidis 
vin fari tiel multe da ili, ke ŝi ne volos aŭdi plu. 


—Mi volas, Sancho, ĉar necesas, ke vi vidu min fari tute 
nuda almenaŭ unu aŭ du dekojn da frenezaĵoj. Mi ilin 
plenumos en malpli ol duona horo, kaj, kiam vi ilin vidos per 
viaj propraj okuloj, vi povos surbaze de ili kaj sen kulpa 
konscienco aldoni laŭplaĉe al ilia nombro kaj aserti la veron 
de ĉiuj. Kaj estu certa, ke mi faros pli da frenezaĵoj, ol vi 
rakontos al ŝi. 


—Je la amo de Dio, sinjoro, mi ne volus vidi vin nuda —diris 
Sancho—. Mi afliktiĝus kaj ne ĉesus plori. La pasintan 
nokton mi jam priploris tiel forte la azenon, ke la kapo min 
doloras kaj ne tolerus novajn ploradojn. Tamen, se via moŝto 
insistas, ke mi vidu kelkajn el viaj frenezaĵoj, faru ilin kun la 
vesto sur la korpo, kiel eble plej rapide kaj senprepare. Des 


pli, ke nenion tian mi bezonas, kaj, kiel dirite, se mi foriras 
jam, pli frue mi revenos kun la novaĵoj, kiujn via moŝto 
esperas kaj meritas. Kaj se sinjorino Dulcinea ne respondos 
kion ŝi devas, ŝi jam preparu sin, ĉar mi solene ĵuras, ke per 
kalcitroj kaj survangoj mi igos ŝin vomi la konvenan 
respondon. Kiel honte, se fama kavaliro, kiel vi, freneziĝus 
sen kaŭzo kaj celo pro ia... Nu, la sinjorino ne donu al mi 
motivon lasi eskapi la vorton, ĉar se mia lango senbridiĝas 
kaj mi perdas la kapon kaj la paciencon... oni sin gardu! Ŝi 
min ne konas, alie ŝi traktus min tre respekte... 


—Vere, Sancho —diris don Quijote—, ŝajnas, ke via menso 
ne funkcias pli bone ol la mia. 


—Mi estas, ne tiel freneza kiel vi, sed pli kolera —respondis 
Sancho—. Cetere, kion vi manĝos dum mia foresto? Cu vi 
imitos Cardenion, rabante de la paŝtistoj? 


—Pri tio ne zorgu. Mi manĝos nur la herbojn kaj fruktojn de 
ĉi loko, eĉ se Mi disponos solidan nutraĵon, ĉar la esenco de 
mia afero konsistas ĝuste en tio: ne manĝi kaj submetiĝi al 
aliaj rigoroj. 


—Ĉu vi volas scii kion mi timas? —diris Sancho—. Ke ĉi loko 
estas tre kaŝita; kaj mi dubas, ĉu mi povos ĝin retrovi. 


—Penu bone orienti vin —diris don Quijote—. De mia flanko 
mi klopodos ne iri for de ĉi tie, kaj eĉ zorgos supriri la plej 
altan rokon por vidi, ĉu mi distingos vin, kiam vi revenos. 
Sed plej konvena afero, por ke vi renkontu min kaj ne 
perdiĝu, estas, ke vi detranĉu nombron da branĉoj de 
genisto, tiel abunda ĉi tie, por meti ilin de distanco al 
distanco, ĝis vi atingos la apertan kamparon. Ili taŭgos al vi 
kiel signoj kaj markoj kaj kondutos vin al mi, kiam vi 
revenos, kiel la fadeno de Teseo en la labirinto. 


—Tion mi faros —respondis Sancho. 


Li detranĉis kelke da branĉoj, petis sian sinjoron beni lin, kaj 
ne sen multaj larmoj ili adiaŭis unu la alian. Sancho saltis 
sur la ĉevalon, don Quijote rekomendis lin zorgi ĝin, kvazaŭ 
sian propran personon, kaj la ŝildisto ekiris al la aperta 
kamparo dismetante de distanco al distanco la branĉojn de 
genisto, kiel lia mastro lin konsilis. Do li ekiris, kvankam don 
Quijote tede insistis ankoraŭ, ke li devus atendi por vidi lin 
fari almenaŭ du frenezaĵojn. Fine la ŝildisto, apenaŭ irinte 
cent paŝojn, revenis kaj diris: 


—Mi pensas, ke via moŝto pravas, kaj ke, por ke mi povu 
aserti sen kulpa konscienco, ke mi vidis vin fari frenezaĵojn, 
konvenas al mi ĉeesti almenaŭ unu el ili, kvankam mi jam 
vidis la plej grandan: la restadon de via moŝto ĉi tie. 


—Fine vi aŭskultis min —diris don Quijote—. Atendu, 
Sancho. Mi faros kelkajn frenezaĵojn en malpli da tempo ol 
necesas por la preĝo de unu Kredo. 


Li demetis plej rapide la kuloton, lasis sur si nur la ĉemizon 
kaj senplie faris du kapriolojn en la aero kaj du transkapiĝojn 
kun la kapo sube kaj la piedoj alte, rivelante tian parton de 
sia persono, ke, por ne vidi ĝin la duan fojon, Sancho detiris 
la bridon de Rocinante kaj foriris kontenta kaj certa pri tio, 
ke li povas ĵuri, ke lia mastro frenezas. Do ni lasos lin sekvi 
sian vojon, ĝis lia baldaŭ okazonta reveno. 


Ĉapitro 26 


Kie oni plu rakontas pri la eleganta konduto, kiun, pro amo, 
observis don Quijote en Sierra Morena 


Diras la historio, ke post ol la Kavaliro de la Trista Mieno faris 
kapriolojn kaj transkapiĝojn kun la supra parto de la korpo 
en ĉemizo kaj la suba senvesta, kaj vidis, ke Sancho foriris 
ne dezirante spekti pli da sensencaĵoj, li grimpis ĝis la supro 
de alta roko kaj tie pensis denove kion jam multfoje li antaŭe 
pensis sen preni decidon, nome, kio estus pli konvena kaj 
propra al li: Ĉu imiti Rolandon en ties frenezo furioza, aŭ 
Amadison en ties frenezo melankolia. Kaj parolante al si 
mem, li diris: 


—Ne mirige, ke Rolando estis tiel bona kaj brava kavaliro, 
kiel oni asertas, ĉar finfine, pro lia ensorĉiteco oni povus 
mortigi lin, nur puŝante longan pinglon en lian plandon, kaj, 
por eviti tian eventualon, li ĉiam portis ŝuojn kun sep feraj 
plandumoj. Tamen ili ne efikis kontraŭ Bernardo del Carpio, 
kiu sciis helpi al si, sufokante lin inter siaj brakoj. Sed ni 
ignoru la demandon pri lia kuraĝo kaj konsideru nur lian 
frenezon. Estas vere, ke li freneziĝis, vidinte la indicojn ĉe la 
fonto kaj aŭskultinte paŝtiston pri tio, ke Angelica siestis pli 
ol dufoje kun Medoro, juna maŭro krispahara kaj paĝio de 
Agramonte. Se Rolando kredis, ke lia damo faris al li tiel 
gravan ofendon, ne surprize do, ke li freneziĝis. Sed, kiel mi 
povus imiti liajn frenezaĵojn? Mi havas ne similan motivon 
kaj eĉ ĵuras, ke mia Dulcinea de El Toboso neniam en sia vivo 
vidis maŭron, eĉ ne en ties tipa vesto, kaj ke ŝi estas tiel 
kompleta, kiel en la tago kiam ŝia patrino enmondigis ŝin. 
Do mi grave ŝin ofendus, se, pensante alie pri ŝi, mi 
freneziĝus laŭ la furioza maniero de Rolando. Krome mi 
vidas, ke Amadis de Gaŭlio, sen perdi la prudenton kaj sen 
fari frenezaĵojn, akiris senegalan reputacion kiel amanto, 


ĉar, laŭ la historio, kiam Amadis vidis sin disdegnata de sia 
sinjorino Oriana, kiu ordonis lin ne plu aperi antaŭ ŝi, ĝis ŝi 
lin denove vokus, li nur retiriĝis al la Nuda Roko en la 
akompano de ermito kaj tie konsumiĝis, plorante kaj 
konfidante sin al Dio, ĝis la ĉielo helpis lin meze de liaj plej 
profundaj aflikto kaj mizero. Nu, se ĉio ĉi estas vera (kaj vera 
ĝi estas), ĉu valoras, ke mi faru al mi la klopodon tute 
senvestigi min, makuli la klaran akvon de Ĉi rojoj, kie mi 
trinkos kiam necese, kaj difekti ĉi arbojn, kiuj faris al mi 
nenian mavon? Oni honoru do la memoron de Amadis, kaj 
lin imitu kiom eble don Quijote de La Mancha, pri kiu oni 
diros, kiel oni diris pri la alia, ke, kvankam li ne plenumis 
grandajn farojn, tamen li mortis entreprenante ilin. Kaj se 
konsideri, ke mia Dulcinea nek repuŝas, nek disdegnas min, 
sufiĉas, kiel mi jam diris, priplori la nuran fakton, ke ŝi 
forestas. Do, ek al la afero! Venu al mia memoro la faroj de 
Amadis, kaj ili montru al mi, per kio mi devas komenci lin 
imiti. Mi nun memoras, ke pliparte li preĝis kaj rekomendis 
sin al Dio. Sed rozario mankas al mi; kiel mi ĝin 
anstataŭigos? 


Tiam venis al li en la kapon la maniero sin helpi, Li deŝiris 
grandan strion de la basko de la ĉemizo libere pendanta, kaj 
faris en ĝi dek unu nodojn, unu pli granda ol la ceteraj; tia 
surogato servis al li kiel rozario en la tuta tempo de lia 
pentofarado, kaj li preĝis per ĝi unu milionon da avemarias. 
Sed lin tre ĉagrenis, ke li ne trovis ajnan ermiton por 
konfesado kaj konsolado, do li sin distris, promenante sur la 
herbejo kaj enskribante en la ŝelon de la arboj kaj en la 
fajnan sablon multe da versoj senescepte konformaj al lia 
trista humoro, kaj kelkajn en laŭdo de Dulcinea. Sed 
kompletaj kaj legeblaj vidiĝis poste nur la jenaj: 


Arboj kaj arbustoj grandaj, 
verdaj herboj de ĉi tero: 
se al voĉoj vin vokantaj 


vi vin turnas kun tolero, 
jen la plendoj miaj sanktaj. 
Traktas min Amor' despote, 
sed ne zorgu vi, se vea 
tie ĉi kaj ĝiseksplode 
verŝas larmojn don Quijote, 
ĉar forestas Dulcinea 

de El Toboso. 
En ĉi loko izolita 
la amanto plej lojala 
kaŝas sin de damo spita, 
kaj al ĉi malbon' brutala 
puŝis lin fatal' insida. 
Lin la amo, ŝire, frote 
taŭzas kun rigoro pleja; 
ne mirinde, ke po-pote 
verŝas larmojn don Quijote, 
ĉar forestas Dulcinea 

de El Toboso. 
Serĉe al la aventuroj 
inter ĉi rokaro raspa 
li nur trovas malplezurojn 
kaj pro ŝia koro aspra 
ŝin riproĉas inter ĵuroj. 
Vipas lin Amor' metode 
trae sur la mol' glutea; 
kun doloro subkulote 
verŝas larmojn don Quijote, 
ĉar forestas Dulcinea 

de El Toboso. 


La trovintoj de Ĉi versoj tre ridis pri la aldono de «de El 
Toboso» al la nomo de Dulcinea, supozante, ke don Quijote 
certe imagis, ke la versojn oni ne bone komprenus, se li ne 
mencius ankaŭ «de El Toboso». Kaj ili ĝuste supozis, kiel don 
Quijote poste rekonis. Li skribis multe pli da versoj sed, kiel 


dirite, oni trovis kompletaj kaj povis deĉifri nur la tri 
menciitajn strofojn. Li pasigis do la tempon, skribante kaj 
krome suspirante kaj vokante al la faŭnoj kaj satirusoj de la 
tieaj arbaroj, al la nimfoj de la riveroj kaj al la trista kaj 
humida Eĥoa, ke ili respondu, konsolu kaj aŭskultu lin. Li 
ankaŭ serĉis herbojn por nutri sin per ili ĝis la reveno de 
Sancho. Sed, se estus pasintaj tri semajnoj ĝis la reveno de 
la ŝildisto, kaj ne tri tagoj, la Kavaliro de la Trista Mieno 
intertempe konsumiĝus tiel, ke eĉ la patrino lin naskinta ne 
povus lin rekoni. 


Sed konvenas lasi lin Ĉi-momente meze de liaj suspiroj kaj 
versoj kaj rakonti tion kio okazis al Sancho en ties karaktero 
de mesaĝisto. Alveninte al la ĉefvojo, li iris ale al El Toboso 
kaj la sekvantan tagon li atingis ĝis proksime al la gastejo, 
kie li suferis la misaventuron de la bernado. Kaj tuj kiam li 
ĝin vidis, ŝajnis al li, ke li denove flugas tra la aero, do li ne 
kuraĝis eniri, kvankam li alvenis en la ĝusta momento, se 
konsideri, ke estis la manĝohoro kaj li tre deziris gustumi ion 
varman, post tiom da tagoj en kiuj li manĝis nur fridaĵojn. Lia 
deziro puŝis lin pli proksimiĝi al la gastejo, kaj kiam li plu 
hezitis, ĉu eniri aŭ ne, elvenis du homoj, rekonis lin, kaj diris 
unu la alian: 


—Diru, sinjoro licenciulo, ĉu la rajdanto tie ne estas Sancho 
Panza, kiu, laŭ la mastrumantino de nia hidalgo, foriris kun li 
en karaktero de ŝildisto? 


—Jes, Sancho mem —respondis la licenciulo—, kaj li rajdas la 
ĉevalon de don Quijote. 


Ili konis lin tre bone, ĉar temis pri la pastro kaj la barbiro de 
lia propra vilaĝo, la samaj homoj farintaj la proceson kaj la 
aŭtodafeon al la libroj. Plene rekoninte la ŝildiston kaj la 
ĉevalon, ambaŭ viroj, en sia deziro scii novaĵojn pri don 


Quijote, proksimiĝis al li, kaj la pastro vokis lin per ties 
nomo, dirante: 


—Amiko Sancho Panza, kie troviĝas via mastro? 


Sancho Panza tuj rekonis ilin kaj decidis riveli nek la lokon 
nek la staton, en kiuj troviĝis don Quijote. Li respondis do, 
ke lia mastro restas ie kaj sin okupas per afero al li tre grava, 
kaj ke li dirus nenion plian, eĉ se tio kostus al li la okulojn de 
la vizaĝo. 


—Ne, ne, Sancho Panza —diris la barbiro—, se vi ne diras al 
ni, kie li restas, ni suspektos, fakte ni jam suspektas, ke vi 
murdis kaj prirabis lin, ĉar vi rajdas sur lia ĉevalo. AŬ vi 
indikas al ni la lokon, kie la mastro de Rocinante troviĝas, aŭ 
estos al vi tre mave. 


—Vi ne havas motivon por minaci min. Por nenio mi murdus 
aŭ rabus. Ciu mortu, kiam lia sorto volas, aŭ kiam Dio lin 
vokas. Mia mastro dediĉas sin pentofari meze de la montoj. 


Kaj senhalte kaj ĝis la fino Sancho rakontis pri la stato de 
don Quijote, pri la serio de aventuroj al ili okazintaj kaj pri 
tio, ke li portas leteron al sinjorino Dulcinea de El Toboso, t.e. 
al la filino de Lorenzo Corchuelo, kaj ke don Quijote tiel 
adoras ŝin, ke li dronas en amo ĝis super la oreloj. La pastro 
kaj la barbiro miris ĉe la informoj de Sancho, kaj, kvankam ili 
jam sciis pri la naturo de la frenezo de don Quijote, ili remiris 
ĉiufoje, kiam ili aŭdis pri ĝi. Ili petis la ŝildiston montri al ili 
la leteron adresitan al sinjorino Dulcinea de El Toboso. Li 
respondis, ke ĝi estas skribita en notokajero kaj ke lia sinjoro 
ordonis lin, igi kopii la leteron sur paper-folion en la unua 
vilaĝo ĉe la vojo. Tiam la pastro petis lin montri la leteron, 
kaj promesis kopii ĝin per tre bona kaligrafio. Sancho Panza 
serĉis la kajeron sub la ĉemizon, sed li ne trovis ĝin, kaj ĝin 


ne trovus eĉ se li serĉus ĝis nun, ĉar ĝi restis en la manoj de 
don Quijote, kaj Sancho siatempe forgesis ĝin peti de li. 


Kiam Sancho vidis, ke la kajero ne aperas, lia vizaĝo ricevis 
palon de morto, li palpis al si tre rapide la tutan korpon, 
konstatis denove, ke la kajero mankas, kaj senplie li puŝis 
ambaŭ manojn en la barbon kaj deŝiris la duonon de ĝi. 
Poste senĉese kaj haste li donis al si du dekojn da 
pugnobatoj sur la vizaĝon kaj sur la nazon, ĝis ilin kovris la 
sango. Vidante tion, la pastro kaj la barbiro lin demandis, kio 
igas lin trakti sin mem tiel senkonsidere. 


—Kio? —respondis Sancho—. Mi ĵus perdis en unu momento 
tri azenojn grandajn kiel kasteloj. 


—Kiel okazis tio? —demandis la barbiro. 


—Mi perdis la notokajeron —respondis Sancho—. En ĝin oni 
skribis la leteron por Dulcinea kaj unu mandaton kun la 
signaturo de mia sinjoro ordonantan ke lia nevino donu al mi 
tri el la kvar aŭ kvin azenoj, kiujn li havas ĉe si. 


Tiam li rakontis ankaŭ pri la perdo de la azeno. La pastro lin 
konsolis kaj diris, ke siatempe li igos lian mastron renovigi la 
mandaton kaj skribi ĝin sur apartan paperon, laŭ la kutimoj 
kaj la reguloj, ĉar la mandatojn en not-kajeroj oni ne 
akceptas nek plenumas. Ĉe tio Sancho trankviliĝis kaj diris, 
ke, se la afero de la mandato tiel solviĝos, li ne tre bedaŭras 
la perdon de la letero al Dulcinea, ĉar li preskaŭ tute parkeris 
ĝin, do ili povus ĝin kopii, kie kaj kiam ili dezirus. 


—Diru la tekston, Sancho —petis la barbiro—, kaj poste ni 
skribos ĝin. 


Sancho Panza haltis, gratis al si la kapon por stimuli sian 
memoron, kaj jen li apogis sin sur unu piedo, jen sur la alia; 
kelkfoje li rigardis al la grundo, kelkfoje al la ĉielo, kaj, 


ronĝinte al si la duonon de la pulpo de unu fingro, dum la 
pastro kaj la barbiro atendis en suspenso liajn vortojn, li diris 
post tre longa paŭzo: 


—Je Dio, sinjoro licenciulo, la diablo prenu kion mi memoras 
de la letero; tamen, ĉe la komenco, ĝi diris: «Suverena kaj 
cima sinjorino». 


—Certe ĝi ne diris «cima», sed superlima, aŭ sublima 
sinjorino —rimarkis la barbiro. 


—Vi pravas —diris Sancho—, kaj, se mi bone memoras, ĝi 
tekstis jene: «La vundito senfibra kaj dormomanka kisas al 
via moŝto la manojn, sendanka kaj nekonata belulino» kaj 
mi ne scias kion kroman ĝi diris pri sano kaj malsano, kiun li 
sendis al ŝi, kaj ĉio laŭ la sama stilo iris ĝis la subskribo: La 
Kavaliro de la Trista Mieno. 


La pastron kaj la barbiron tre amuzis la bona memoro de 
Sancho, kaj ili laŭdis lin pro ĝi kaj petis lin ripeti dufoje la 
leteron, por ke ankaŭ ili povu parkeri kaj poste ĝin skribi 
siatempe. Sancho diris ĝin tri pliajn fojojn kaj trifoje li ripetis 
tri mil komikajn absurdojn. Poste Sancho rakontis pri aferoj 
de sia Mastro, sed ne menciis eĉ per unu vorto la bernadon, 
kiun li suferis en la gastejo, kies pordon li ne kuraĝis nun 
trapasi. Li diris ankaŭ, ke, se li transdonus al sia sinjoro 
favoran respondon de sinjorino Dulcinea de El Toboso, don 
Quijote ekirus gajni al si la tronon de imperiestro aŭ, 
almenaŭ, de monarĥo, ĉar tion ili interkonsentis. Li aldonis, 
ke la afero ŝajnas facile efektivigebla, se konsideri la 
kuraĝon de la kavaliro kaj la forton de lia brako, kaj, ke, 
sukcesinte en sia entrepreno, don Quijote donus al li kiel 
edzinon (ĉar tiam certe li estus vidvo) unu el la damoj pli 
intimaj kun la imperiestrino, kiu damo ricevus herede riĉan 
kaj grandan ŝtaton sur firma tero, ĉar insuloj kaj insuletoj 
jam ne plu plaĉis al li. Sancho tiel flegme kaj sensence diris 


ĉion ĉi, dume elpurigante al si la nazon de tempo al tempo, 
ke la pastro kaj la barbiro miris denove, konsiderante, kiel 
forta estis la frenezo de don Quijote, ke ĝi povis renversi per 
sia influo la cerbon de la povra ŝildisto. Ili ne volis fari al si la 
klopodon elrevigi lin, pensante, ke pro tio, ke lia konscienco 
suferis nenian damaĝon, estus pli bone lasi lin en ties iluzio, 
kaj dume ili amuziĝus per liaj sensencaĵoj. Do ili rekomendis 
lin preĝi al Dio por la sano de sia sinjoro, ĉar tre eble kun la 
tempo li povus fariĝi imperiestro, kiel Sancho mem diris, aŭ, 
almenaŭ, ĉefepiskopo aŭ io en la sama rango. 


—Nu, sinjoroj —diris Sancho—, se la fortuno tiel aranĝos la 
aferojn, ke mia mastro volos esti, ne imperiestro, sed 
ĉefepiskopo, mi dezirus scii nun kion kutime donas la 
vagantaj ĉefepiskopoj al ties ŝildistoj. 


—DOrdinare ili donas beneficon, aŭ senpostenan, aŭ kun 
pastraj funkcioj, aŭ la rangon de sakristiano. Tio havigas 
bonan renton fiksan plus proksimume samvaloran enspezon 
por religiaj servoj. 


—Sed necesas por tio —diris Sancho—, ke la ŝildisto estu 
fraŭlo, kaj, ke, almenaŭ, li sciu helpi celebri la meson. Do ve 
al mi! Mi estas edzo kaj scias eĉ ne la unuan literon de la 
aboco. Kio okazus al mi, se mia mastro, spite al la kutimo 
reganta inter la vagantaj kavaliroj, kapricus fariĝi, ne 
imperiestro, sed ĉefepiskopo? 


—Ne zorgu, amiko Sancho —diris la barbiro—. Ni parolos kun 
via mastro, lin konsilos kaj eĉ prezentos al li kiel aferon de 
konscienco, ke li fariĝu imperiestro, ne ĉefepiskopo. Krome 
tio estos al li pli facile, ĉar lia kuraĝo grandas pli ol lia klero. 


—Mi opinias same —respondis Sancho—, kvankam verdire li 
lertas en ĉio. De mia flanko mi pensas peti la Eternulon, ke Li 


sendu lin tien, kie li povos pleje utili kaj doni al mi multajn 
rekompencojn. 


—Vi parolas kiel diskreta homo kaj pensas kiel honesta 
kristano —diris la pastro—. Sed nun necesas trovi la 
manieron liberigi vian mastron de la vana pentofaro, kiun, 
laŭ vi, li plenumas; kaj por pli bone pensi pri la afero, kaj por 
manĝi, ĉar estas jam la tempo, prefere ni iru en la gastejon. 


— Eniru vi ambaŭ, se vi volas —diris Sancho—. Mi atendos ĉi 
tie ekstere kaj poste mi diros al vi, kial ne konvenas al mi 
eniri. Sed bonvolu havigi al mi iom da varma manĝo kaj 
ankaŭ iom da hordeo por Rocinante. 


Ili eniris kaj Sancho restis ekstere, sed post kelka tempo la 
barbiro elvenis momenton por transdoni al la ŝildisto iom da 
manĝo. Post ol la pastro kaj la barbiro diskutis pri la ideoj 
sekvindaj por la sukceso de ilia projekto, ili decidis efektivigi 
la planon, kiu venis en la kapon de la pastro, tre konforman 
al la humoro de don Quijote kaj al tio, kion ili celis. Laŭ tia 
plano, la pastro surmetus maskon kaj alivestus sin per la 
robo de vaganta pucelo, kaj la barbiro rolus, kiel eble plej 
bone, kiel ŝia ŝildisto. Poste ili irus renkonte al don Quijote, 
kaj la pastro, ŝajnigante sin pucelo forlasita kaj senhelpa, 
petus favoron, kiun don Quijote pro sia kavalireco ne povus 
rifuzi, nome, ke li akompanu ŝin, kien ajn ŝi lin kondukus, 
por ripari ofendon al ŝi faritan de malica kavaliro. Ŝi ankaŭ 
petus lin ne ordoni ŝin demeti la maskon nek demandi ion 
ajn pri ŝia persono, ĝis li venĝus ŝin kontraŭ la malica 
kavaliro. La pastro opiniis, ke don Quijote konsentos fari kion 
ajn oni petos de li laŭ tiu sistemo, kaj tiel ili sukcesos elpreni 
lin el la loko de la pentofaro kaj lin konduki al la vilaĝo, kie 
ili klopodos trovi ian rimedon al lia stranga frenezo. 


Ĉapitro 27 


Pri kiel efektivigis sian planon la pastro kaj la barbiro, kaj pri 
aliaj aferoj indaj je mencio en ĉi granda historio 


La plano de la pastro ŝajnis al la barbiro, ne mava, sed tiel 
bona, ke ili tuj metis manon al la laboro. Ili petis de la 
gastejestrino jupon kaj mantilon kaj lasis garantie la novan 
sutanon de la pastro. La barbiro fasonis al si grandan barbon 
el ruĝe griza vosto bova, kiun la gastejestro uzis por tie 
alkroĉi la kombilon. Lia edzino demandis por kio ili volas la 
virinajn pecojn kaj la barbon, kaj la pastro skize rakontis al ŝi 
pri la frenezo de don Quijote kaj aldonis, ke ili bezonas tian 
aliveston por ellogi lin el la montaro. 


La gastejestro kaj lia edzino tuj komprenis, ke la frenezulo, la 
gasto de la balzamo kaj la mastro de la bernita ŝildisto estas 
unu sama persono, kaj ili rakontis al la pastro pri ĉio 
okazinta ĉe ili, sen preterlasi la epizodon, kiun Sancho tiel 
multe deziris kaŝi. Nu, finfine la gastejestrino ekipis 
tiamaniere la pastron, ke eĉ ne la plej eta detalo mankis. Ŝi 
surmetis al li jupon el drapo ornamita per strioj el nigra 
veluro spane larĝaj kaj korsaĵon el verda veluro kun 
pasamentoj el blanka sateno. Tiel la jupo kiel la korsaĵo 
ŝajnis fasonitaj en la tempoj de reĝo Wamba.[122] La pastro 
ne konsentis porti la mantilon kaj anstataŭe metis al si sur la 
kapon vatitan ĉapeton tolan, kiun li uzis por dormi dum la 
noktoj. Poste li zonis sian frunton per ĵartelo el nigra tafto, 
kaj el alia ĵartelo faris specon de masko kaj bone kovris per 
ĝi sian vizaĝon kaj sian barbon. Poste li surmetis sian 
ĉapelon, tiel grandan, ke ĝi povus taŭgi kiel ombrelo; kaj 
fine, envolvinte sin en la mantelon, li sidiĝis virinmaniere sur 
la mulo, kaj la barbiro saltis sur la sian, kun la barbo parte 
ruĝa, parte griza kaj longa ĝis la talio, ĉar, kiel dirite, oni ĝin 
faris el la vosto de rufa bovo. 


La du amikoj diris adiaŭ al ĉiu, ankaŭ al la bona Maritornes, 
kaj Ŝi promesis, kvankam pekulino, trapreĝi rozarion, por ke 
Dio favoru ilin en tiel komplika kaj kristana tasko. Sed, 
apenaŭ ili elrajdis el la gastejo, venis al la pastro la penso, 
ke al li, kiel ekleziulo, tute ne decas aperi en tia alivesto, eĉ 
se al tio lin puŝis la plej bona intenco. Ĉi tion li diris al la 
barbiro kaj petis lin interŝanĝi la vestojn, aldonante, ke pli 
konvenus, se la barbiro ludus la rolon de afliktita pucelo, kaj 
li la rolon de ŝildisto, ĉar tiamaniere ne profaniĝus tiel multe 
lia digno. Li diris ankaŭ, ke, se la barbiro ne akceptus la 
Ŝanĝon, li irus eĉ ne unu plian paŝon, kvankam la diablo 
mem forprenus don Quijote. 


Ĉe tio Sancho aliĝis al ili kaj ne povis ne ridi, vidante ilin 
maskitaj. La barbiro akceptis la proponon de la pastro, kiu, 
pro la ŝanĝo de la roloj, informis al sia amiko kiel konduti kaj 
kion diri al don Quijote por konvinki lin forlasi la lokon, kie li 
sin dediĉis al tiel vana pentofaro. La barbiro respondis, ke li 
scios fari sian rolon sen bezono ricevi instrukciojn, kaj ke li 
surmetos la virinan veston, nur kiam ili alvenos proksime al 
la loko, kie don Quijote troviĝas. Li faldis do la veston, la 
pastro gardis la falsan barbon, kaj ili ekiris, gvidate de 
Sancho. Survoje la ŝildisto rakontis al ili la historion pri la 
frenezulo, kiun li kaj lia mastro trovis en la montoj, sed li 
diris nenion pri la valizo kaj ties enhavo, ĉar, kvankam 
duonstulta, li estis ankaŭ ulo avida. 


La sekvantan tagon ili alvenis tien, kie Sancho lasis indikile 
la branĉojn por retrovi la vojon kondukantan al lia mastro. 
Kiam li rekonis la lokon, li diris al la aliaj, ke ili jam proksimas 
al don Quijote, kaj ke konvenus, ke ili alivestu sin, se tia 
travestio vere necesas por la liberigo de lia mastro. Ili jam 
antaŭe informis la ŝildiston pri sia projekto kaj asertis, ke, 
por eltiri la kavaliron el ties mizera vivo, pleje necesas la 
virina vesto kaj la masko. Ili krome informis la ŝildiston, ke li 
devas nek sciigi lian mastron, kiuj ili estas, nek diri, ke li 


konas ilin. Kaj, ke, kiam don Quijote demandos lin, ĉar certe 
li demandos, ĉu li transdonis la leteron al Dulcinea, li diru, 
ke jes, kaj ke pro tio, ke ŝi ne scias legi, ŝi respondis buŝe, 
ordonante la kavaliron, aŭ iri tuj al ŝi pro afero grava, aŭ alie 
riski sin al ŝia disdegno. La du amikoj asertis al la ŝildisto, ke 
per tia respondo kaj per kelkaj kromaj aferoj, kiujn ili 
intencas diri siaflanke al don Quijote, ili povos preni lin al pli 
bona vivo, konvinkante lin ekiri tuj sur la vojon por fariĝi 
imperiestro aŭ monarĥo. Ili aldonis, ke Sancho ne devas timi, 
ĉar lia mastro tute ne fariĝos ĉefepiskopo. 


Sancho aŭskultis kaj retenis ĉion en la memoro kaj dankis al 
ili ties intencon konsili lian mastron fariĝi, ne ĉefepiskopo, 
sed imperiestro, ĉar li certis, ke rilate la rekompencojn al la 
ŝildistoj, la imperiestroj troviĝas en pli bona situacio ol la 
ĉefepiskopoj. Sancho aldonis, ke estus bone, se li irus sola 
renkonti don Quijote por sciigi al li la respondon de lia damo, 
ĉar tia respondo sufiĉus por elpreni lin el la monto, sen ke la 
pastro kaj la barbiro farus al si novajn klopodojn. Ili trovis 
bona la ideon de Sancho, do decidis atendi tie ĝis la ŝildisto 
revenus kun la novaĵo, ke li renkontiĝis denove kun don 
Quijote. 


Sancho penetris en la gorĝon de la monto, lasinte la du 
amikojn en valeto, kie fluis milda rojo en la freŝa kaj agrabla 
ombro de rokoj kaj arboj. Estis arda tago de aŭgusto je la tria 
posttagmeze, kiam la varmo plej intensas, ĉefe en tiu 
regiono; la loko do ŝajnis des pli agrabla kaj ĝuinda por 
atendi tie la revenon de Sancho. La du amikoj kuŝiĝis sur la 
herbo kaj, kiam ili plaĉe ripozis en la ombro, ili aŭdis unu 
voĉon kanti dolĉe kaj melodie sen akompano de ajna 
instrumento; kaj ili miregis, pensante, ke tia loko ne ŝajnas 
tre oportuna por tiel bona kantanto, ĉar, kvankam oni diras, 
ke en kampoj kaj arbaroj vivas paŝtistoj kun bonegaj voĉoj, 
temas, ne pri vero, sed pri fantaziaĵo de poetoj. Kaj ili eĉ pli 
miris, kiam ili aŭdis la vortojn de la kanto, proprajn, ne al 


krudaj paŝtistoj, sed al rafinitaj korteganoj, kiel konfirmis la 
jenaj versoj: 


Kio tenas min en tristo-regno? 
Disdegno. 

Kio min kondamnas al konfuzo? 
Ĵaluzo. 

Kio puŝas min al kor-tempesto? 
Foresto. 

Sekve, evidentas sen kontesto, 

ke rimedo al mi ne alvenos, 

kaj al la despero min fortrenos 

la ĵaluz', disdegno kaj foresto. 

Kio vundas min per agonio? 
Am-dio. 

Kio aĉe traktas min per puno? 
Fortuno. 

Kio min submetas al kruelo? 
Ĉielo. 

Laŭ la volo do de mia stelo 

min ekstermos ĉi malsano stranga, 

ĉar komplotas por insido sanga 

la am-di', fortuno kaj ĉielo. 

Kio gvidos min al milda sorto? 
La morto. 

Kio igus vivi min sen ĝemo? 
Ŝanĝemo. 

Kio tiras amon al forgeso? 
Frenezo. 

Tiel do egalus al stulteco 

voli resanigi sin de l' amo, 

se nur venkas super ties flamo 

morto kaj ŝanĝemo kaj frenezo. 


La horo, la sezono, la soleco, la voĉo kaj la lerto de la 
kantanto vekis admiron kaj plezuron en la du amikoj, kiuj 


kviete atendis kun la espero aŭdi novan melodion. Sed la 
silento tro daŭris kaj ili intencis iri serĉi la tiel bel-voĉan 
kantulon. Tamen, kiam ili volis efektivigi sian ideon, la sama 
voĉo venis denove al ili kaj tenis ilin senmovaj, dum ĝi 
kantis la jenan soneton: 


Benata amikeco, kiu pasas 

sorante al la vasto empirea. 

Feliĉas vi ĉe sanktular' tiea 

kaj nur la ombron vian al ni lasas. 
De tie vi kelkfoje embarasas: 
konkordo montras sin per ŝajno fea, 
sed eblas vidi tra la bel' livrea, 

ke falso veras kaj sincero strasas. 
Ho amikeco, lasu sferon dian 

aŭ ne permesu, ke vin moku trompo, 
rabante de vi la intencon puran. 
Deprenu de la falso veston vian, 

aŭ glitos re la mondo per disrompo 
en la ĥaoson praan kaj teruran. 


La kanto finiĝis per profunda suspiro kaj la du amikoj 
atendis, ĉu aŭdiĝos alia melodio; sed la muziko turniĝis en 
plendajn, plorajn veojn, kaj la pastro kaj la barbiro 
interkonsentis eltrovi, kiu estas la persono lamentanta per 
tiel bonega voĉo kaj tiel doloraj ĝemoj. Ili ne iris longe, kiam, 
turninte sin ĉirkaŭ roko, ili vidis viron figure kaj aspekte 
similan al la priskribo, kiun Sancho faris antaŭe pri Cardenio. 
Ĉi lasta, vidante ilin, teniĝis trankvile kaj nealarmite, kun la 
kapo penseme klinita super la brusto, kaj nur levis la 
rigardon unu fojon, kiam ili subite aperis antaŭ li. 


La pastro, homo de facila parolo, sciis la kaŭzon de lia 
misfortuno, kaj, rekonante lin laŭ la priskribo de Sancho, 
proksimiĝis al li kaj per nur kelkaj sed trafaj vortoj provis 
persvadi lin rezigni tiel mizeran vivon, ĉar alie, li eĉ perdus 


ĝin tie, kio estus la pleja malfeliĉo. Cardenio, en tiu 
momento mense sana kaj libera de la krizoj de furiozo, kiuj 
tiel ofte frenezigis lin, ne povis ne miri, vidante la du virojn 
en vestoj tiel diferencaj de la kostumoj uzataj en tiuj solejoj; 
kaj eĉ pli li miris, kiam ili parolis al li pri liaj propraj aferoj, 
kvazaŭ temus pri io ĝenerale konata (tian impreson li ricevis 
de la vortoj de la pastro). Do li respondis jene: 


—Mi vidas, sinjoroj, kiuj ajn vi estas, ke la ĉielo, zorganto de 
la bonaj kaj ofte ankaŭ de la malicaj, sendas, sen ke mi 
meritus tion, al ĉi fora dezerto tiel dista de la vojoj de la 
homoj, kelkajn personojn, por ke ili montru al mi per diversaj 
kaj trafaj argumentoj, kiel sensencan vivon mi vivas, kaj por 
ke ili provu preni min al pli bona loko. Sed, ĉar ili ne scias 
kion mi scias, nome, ke se mi eltirus min el ĉi mizero, mi 
falus en alian pli grandan, ili certe rigardas min stulta, aŭ, eĉ 
pli mave, freneza. Kaj ne surprize, ĉar mi mem rimarkas, ke 
mia aflikto tiel stampiĝis al mi en la imagon kaj puŝas min al 
tia frenezo, ke mi ne kapablas ĝin kontraŭstari kaj, ke, 
manka je sento kaj konscio mi turnas min kvazaŭ en ŝtonon. 
Ĉi tion mi konstatas, nur kiam oni diras kaj montras al mi 
kion mi faris, impulsite de tiel teruraj atakoj; kaj mi povas 
nur vane lamenti, senprofite malbeni mian sorton kaj, por 
ekskuzi miajn frenezaĵojn, rakonti ties kaŭzon al ajna 
persono volanta min aŭskulti. La prudentaj, kiam ili ekscias 
pri la kaŭzo de miaj misfortunoj, trovas komprenebla ĝian 
efikon, kaj, kvankam ili ne povas faciligi al mi la koron, ili 
almenaŭ ne kulpigas min, kaj ilia ĉagreno pro mia aĉa 
konduto turniĝas je kompato pro mia bedaŭrinda sorto. Kaj 
se vi, sinjoroj, venas kun la sama intenco, kiel jam venis aliaj 
homoj, antaŭ ol vi komencu prudente min konsili, mi petas 
vin auŝkulti la historion de miaj misfortunoj, kaj eble tio igos 
vin ŝpari al vi la klopodon provi doni konsolon al afliktito 
nekonsolebla. 


La du amikoj pleje deziris aŭskulti de lia propra buŝo la 
kaŭzon de lia misfortuno, do ili petis lin rakonti sian 
historion, kaj promesis fari nur kion li dezirus por konsolo lia 
aŭ portrovo de rimedo al lia stato. 


Tiam la melankolia junulo komencis sian lamentindan 
historion, ripetante preskaŭ la samajn vortojn kaj frazojn, 
kiujn li uzis kelkajn tagojn pli frue antaŭ don Quijote kaj la 
paŝtistoj, kiam la historio restis nefinita kaŭze de majstro 
Elisabat kaj de la fervoro de don Quijote en la defendo de la 
digno de la vaganta kavalirismo. Sed feliĉe la junulo suferis 
ĉi-foje nenian atakon de frenezo, do li povis rakonti ĝis la 
fino. Kiam li atingis la epizodon pri la bileto trovita de don 
Fernando inter la paĝoj de Amadis de Gaŭlio,[123] li diris, ke 
li tre bone memoras la bileton, kaj ke ĝi tekstis jene: 


Luscinda al Cardenio: 


Ĉiun tagon mi trovas ĉe via persono novajn virtojn, kaj ili 
min devigas kaj trudas eĉ pli ami vin. Sekve, se vi volus 
liberigi min de tia devo sen difekti mian honoron, vi 
facile povus fari tion. Mia patro vin konas kaj min amas; 
li ne deziras submeti mian volon kaj konsentos, ke vi 
havu min, se vi estimas min tiel, kiel vi diras kaj kiel mi 
kredas. 


—Ĉi bileto movis min peti la manon de Luscinda, kiel dirite, 
kaj ĝi pruvis, en la opinio de don Fernando, ke ŝi estas unu el 
la plej diskretaj kaj saĝaj virinoj de sia tempo. Kaj ĉi sama 
bileto vekis en li la deziron min detrui, antaŭ ol la projekto 
mia efektiviĝus. Mi sciigis al don Fernando pri la postulo de 
la patro de Luscinda, nome, ke mia propra patro petu ŝin de 
li, kaj tion mi ne kuraĝis proponi al mia patro, ĉar mi timis, 
ke li ne konsentus. Nu, kvankam li bone konis la rangon, 
bonon, virton kaj belon de Luscinda kaj tion, ke ŝi povus per 
siaj kvalitoj honori ajnan familion de Hispanujo, mi 


komprenis, ke li ne deziras, ke mi edziĝu, antaŭ ol scii kion 
duko Ricardo volas fari el mi. Resume, mi diris al don 
Fernando, ke mi ne kuraĝas paroli al mia patro, ne nur pro 
tiu obstaklo, sed ankaŭ pro aliaj nedifineblaj kaŭzoj, kiuj igis 
min timi, ke miaj deziroj neniam efektiviĝos. Don Fernando 
respondis, ke li surprenos paroli kun mia patro kaj igi lin 
trakti kun la patro de Luscinda. Ho ambicia Mario! Ho, kruela 
Katilino! Ho, krima Silo! Ho, mensoga Galalon! Ho, perfida 
Vellido! Ho, avida Judaso! Ho, venĝema Juliano! Perfida, 
kruela, mensoga kaj venĝema! Kian damaĝon faris al vi ĉi 
kompatinda mizerulo, kiu tiel plene rivelis al vi la sekreton 
kaj ĝojon de sia koro? Ĉu mi iel ofendis vin? Ĉu ĉiu vorto kaj 
konsilo mia ne havis kiel celon la kreskigon de via honoro 
kaj de via profito? Sed, kial mi plendas? Ve al mi! Kiam la 
misfortunoj falas de la steloj, furioze kaj tumulte kaskadante 
de la alto, nenia forto sur la tero kapablas ilin deteni, nek ia 
homa ruzo povas preventi ilin. Kiu povus Imagi, ke don 
Fernando (kavaliro de nobela nasko, saĝa, dankoŝulda al mi 
pro miaj multaj servoj, kaj tute certa povi kontentigi siajn 
amajn dezirojn, kie ajn li volus) enbatus al si en la kapon 
preni de mi unu solan ŝafinon, kiun mi ne posedis ankoraŭ? 


»Sed ni lasu ĉi vanajn kaj senfruktajn pensojn kaj reprenu la 
fadenon de mia kompatinda historio. Don Fernando, vidante 
ke mia ĉeesto obstaklus la realigon de lia falsa kaj malica 
plano, decidis sendi min al sia pli aĝa frato, ke mi petu de li 
kelkan monon por la pago de ses ĉevaloj, kiujn don 
Fernando aĉetis la saman tagon, kiam li decidis paroli al mia 
patro. Tiel li havigis al si la ekskuzon por liberigi sin de mi 
kaj por pli neĝenate efektivigi sian fian intencon. Ĉu mi 
povus antaŭvidi lian grandan perfidon, aŭ eĉ imagi ĝin? Tute 
ne; kontraŭe, mi volis tuj ekiri fari la komision kaj ĝojis pro 
lia bona aĉeto. Tiun nokton mi parolis kun Luscinda, diris al 
ŝi kion mi interkonsentis kun don Fernando, kaj aldonis, ke ŝi 
havu firman esperon, ke niaj bonaj kaj ĝustaj deziroj fine 
realiĝos. Ŝi respondis, tiel sensuspekta kiel mi mem pri la 


perfido de don Fernando, ke mi plej baldaŭ revenu, ĉar, ŝi 
kredis, ke tuj kiam mia patro parolus kun la ŝia, nia sopiro 
plenumiĝus. Mi ne scias, kiel okazis, sed post ol ŝi diris tion, 
ŝiaj okuloj pleniĝis per larmoj kaj en ŝia gorĝo fariĝis tia 
nodo, ke ŝi ne povis diri eĉ unu plian vorton, kvankam ŝajne 
ŝi volus diri multe pli. Mi neniam vidis ĉe ŝi tian eksceson de 
emocio, kaj ĝi min surprizis, ĉar, ĝis tiam, ĉiufoje kiam, dank' 
al mia diligento kaj al mia bona sorto ni renkontiĝis, ni 
babilis ĝojaj kaj feliĉaj, kaj en niaj konversacioj mankis 
larmoj, suspiroj, ĵaluzoj, suspektoj kaj timoj; mi nur laŭdis 
ŝian belon, admiris ŝian virton kaj ŝian saĝon kaj dankis la 
ĉielon, ĉar ĝi donis ŝin al mi, kiel la sinjorinon de mia koro, 
kaj ŝi reciprokis, laŭdante, kiel enamiĝinta virino, kion ŝi 
rigardis laŭdinda en mi. Per tiaj babiladoj ni amuziĝis, 
rakontante unu la alian pri mil bagateloj kaj komentante pri 
niaj najbaroj kaj konatoj, kaj mi nur aŭdacis preni preskaŭ 
perforte unu el ŝiaj belaj, blankaj manoj kaj kovri ĝin per 
kisoj kiom permesis la dense lokitaj stangoj de la fenestra 
krado inter ni. Sed la nokton antaŭan al la trista tago de mia 
ekiro, ŝi ploris, ĝemis kaj suspiris, kaj, kiam ŝi retiriĝis, ŝi 
lasis min plena de konfuzo kaj timo, ĉar ŝi ne kutimis riveli 
tian elmontron de doloro kaj emocio. Sed, por ne detrui mian 
esperon, mi atribuis ĉion al la intenso de ŝia amo al mi, kaj al 
la aflikto, kiun la foresto kaŭzas al la veraj amantoj. Nu, mi 
forvojaĝis trista kaj enpensa, kun la menso plena de imagoj 
kaj suspektoj: klaraj antaŭsignoj de la mizera kaj nigra fato 
min atendanta. 


»Alveninte al la loko, kien oni min sendis, mi transdonis la 
leteron al la frato de don Fernando. Li varme min akceptis, 
sed, anstataŭ lasi min reveni, li ordonis min atendi, ĉe mia 
granda ĉagreno, ok tagojn en loko, kie la duko, lia patro, ne 
povus vidi min, ĉar, laŭ la asertoj de la frato de don 
Fernando, ĉi lasta petis, ke la monon oni havigu al li, sen ke 
lia patro sciu. Sed ĉio ĉi estis maĥinacio de don Fernando, 
ĉar lia frato havis monon sufiĉan kaj povus tuj forsendi min 


kun ĝi. Mi sentis grandan inklinon ne obei tian ordonon, ĉar 
ŝajnis al mi neeble teni min tiom da tagoj for de Luscinda, 
des malpli, ke mi lasis ŝin en tiel trista stato. Tamen mi obeis 
kiel bona subulo, kvankam mi komprenis, ke tio kostus al mi 
la sanon. 


»Sed, kvartagojn post mia alveno prezentiĝis tie unu viro, 
serĉis min kaj transdonis al mi leteron, kies adreso montris, 
ke ĝi venas de Luscinda, ĉar la skrib-karaktero estis ŝia. Mi 
ĝin apertis timotreme, konvinkite, ke io vere grava movis ŝin 
skribi al mi, se konsideri, ke tion ŝi apenaŭ faris, kiam mi 
loĝis proksime al ŝia hejmo; sed, legonte la leteron, mi 
demandis al la kuriero tion, kiu donis ĝin al li, kaj kiom longe 
li estis survoje. Li respondis, ke, kiam ĉe la tagmezo li vagis 
sur strato de la urbo, tre bela sinjorino vokis lin de fenestro, 
kaj, kun la okuloj plenaj de larmoj, diris rapide: «Frato, se, 
kiel Ŝajnas, vi estas kristano, mi petas vin je la amo de Dio, 
ke vi plej rapide portu ĉi leteron al la loko kaj al la persono, 
bone konataj, montritaj en la adreso. Per tio vi faros grandan 
servon al Nia Sinjoro, kaj, por ke ne manku al vi la necesaj 
rimedoj por la plenumo de mia peto, jen prenu kion ĉi 
poŝtuko entenas». Tion dirante, ŝi ĵetis al mi tra la fenestro 
unu poŝtukon, kie mi trovis cent realojn, ĉi oran ringon kaj la 
leteron. Poste, sen atendi mian respondon, ŝi retiris sin de la 
fenestro, kvankam unue ŝi vidis min preni la leteron kaj la 
poŝtukon kaj signi al ŝi, ke mi faros, kiel ordonite. Vidante 
min tiel bone pagita por la laboro alporti la leteron, kaj 
sciante per la adreso, ke oni devus enmanigi ĝin al vi (kaj mi 
bone konas vin, sinjoro), mi, pelate ankaŭ de la larmoj de la 
bela sinjorino, decidis, ne konfidi la leteron al alia persono, 
sed mi mem ĝin alporti al vi. Kaj de kiam ŝi donis al mi la 
leteron, mi iris en dek ses horoj kvindek kvar mejlojn, tio 
estas, la distancon de la urbo al ĉi tie, kiel vi scias. 


»Dum la afabla kaj improvizita kuriero diris ĉion ĉi, mi 
pendis de liaj vortoj, kaj miaj kruroj tiel tremis ke mi apenaŭ 


povis stari. Nu, fine mi apertis la leteron, kaj ĝi diris jene: 


Don Fernando plenumis sian promeson paroli kun mia 
patro, sed li tion faris, ne je via nomo, sed por sia profito. 
Sciu, sinjoro, ke li petis mian manon, kaj ke mia patro, 
kredante ke don Fernando avantaĝe superas vin, 
konsentis tiel rapide, ke post du tagoj okazos sekrete kaj 
private la edziĝo, ĉar ĝin atestos nur la ĉielo kaj kelkaj 
personoj de la domo. Imagu do mian staton. Se vi 
opinias, ke vi devas veni, jam venu. La sekvo de ĉi afero 
igos vin vidi, ĉu mi amas vin, aŭ ne. Dio volu, ke ĉi letero 
atingu vin, antaŭ ol mia mano kuniĝos kun la mano de 
viro, kiu tiel fie rompis sian promeson. 


»Ĉe tia letero mi tuj ekiris sen atendi la monon aŭ ion alian. 
Mi klare komprenis, ke ne la aĉeto de la ĉevaloj, sed la 
kontentigo de liaj deziroj movis don Fernandon sendi min al 
sia frato. La kolero en mi bolanta kontraŭ don Fernando kaj 
la timo perdi la trezoron, kiun mi akiris tra multaj jaroj da 
amo kaj sindono, sendube donis al mi flugilojn, ĉar la 
sekvantan tagon mi atingis la urbon, ĝuste en la horo 
konvena por iri paroli al Luscinda. Mi ŝtele enrajdis, lasis la 
mulon ĉe la bona homo alportinta al mi la leteron kaj 
bonŝance mi trovis Luscindan ĉe la fenestro, kies krado estis 
la daŭra atestanto de nia amo. Ŝi tuj rekonis min; tamen, ne 
kiel ni devus rekoni unu la alian. Sed, ĉu ekzistas unu sola 
persono en la mondo povanta arogi, ke li penetris 
ĝiskomprene la konfuzan menson kaj la varian naturon de 
virino? Certe, eĉ ne unu. Nu, tuj kiam Luscinda vidis min, ŝi 
diris: «Cardenio, mi jam portas la kostumon por la geedziĝa 
ceremonio, kaj atendas min en la salono la perfida don 
Fernando, mia avida patro kaj aliaj atestontoj; sed ili atestos, 
ne mian edziniĝon, sed eble mian morton. Ne konsterniĝu, 
amiko, kaj klopodu ĉeesti ĉi oferadon. Se mi ne povos eviti 
ĝin per miaj argumentoj, mi portas kaŝitan ponardon, kaj, 
metante per ĝi finon al mia vivo, mi venkos eĉ la plej rigoran 


oponon kaj pruvos en la sama tempo, kiel multe mi amis kaj 
amas vin». 


»Konsternita, mi haste respondis, ĉar mi timis, ke oni povus 
interrompi nin: «Viaj agoj, sinjorino, konfirmu viajn vortojn. 
Se vi havas ponardon por teni vin fidela al via ĵuro, mi havas 
glavon por vin defendi, aŭ, se la fortuno montros sin 
kontraŭa, por mortigi min». 


»Mi kredas, ke ŝi ne povis aŭdi ĝis la fino, ĉar oni urĝe vokis 
ŝin, tiel, ke la edziĝonto atendis. Ĉe tio densiĝis la nokto de 
mia tristo, subiris la suno de mia ĝojo, estingiĝis la lumo de 
miaj okuloj kaj obskuriĝis la kompreno de mia menso. En mia 
konfuziteco mi ne kapablis trovi la pordon de la domo, ne 
povis fari eĉ unu solan paŝon. Sed konsiderante, kiel necesa 
estus mia ĉeesto tie por ajna eventualo, mi rekuraĝigis min 
plej eble kaj eniris en ŝian domon; mi konis tre bone ties 
internon kaj, krome, pro la konfuzo reganta oni ne rimarkis 
min. Do, nevidate mi kaŝis min en la salono mem, en la 
embrazuro de fenestro kovrita per kurtenoj, inter kies faldoj 
kaj randoj mi povis observi, ne observate, ĉion, kio okazis en 
la salono. Mi ne povus diri nun, kiom angore batis mia koro, 
dum mi staris tie, aŭ kiom da pensoj kaj konsideroj venis al 
mi en la kapon; ili estis tiel multaj kaj de tia naturo, ke oni 
nek povas, nek devas diri ilin. Sufiĉas, ke vi sciu, ke don 
Fernando eniris en la salonon en sia ordinara vesto, sen 
specialaj garnoj, kaj lin akompanis, kiel atestonto, unu kuzo, 
je la unua grado, de Luscinda. La ceteraj ĉeestantoj estis nur 
la servistoj de la domo. lom poste el iu ĉambro eniris 
Luscinda, akompanate de sia patrino kaj de du siaj 
servistinoj, kaj ŝi, vestita kaj garnita konforme al siaj rango 
kaj belo, ŝajnis la personigo mem de la eleganto kaj de la 
kortega gloro. 


»Mi tiel raviĝis kaj ekstazis, admirante ŝin, ke mi ne havis 
okazon detale observi ŝian kostumon; mi povis distingi nur 


ties kolorojn, blankan kaj ruĝetan, kaj la glimadon de la 
juveloj kaj gemoj kovrantaj ŝiajn kapoveston kaj kostumon; 
sed super ĉio venke brilis la eksterordinara belo de ŝiaj 
blondaj haroj, kiuj konkure kun la gemo kaj la lumo de kvar 
torĉoj ardantaj en la salono, eĉ pli bele rivelis Ŝian ĉarmon al 
miaj okuloj. Ho, memoro detruanta mian pacon! Kial vi 
prezentas nun al mi la senegalan belon de la adorata 
turmentantino mia? Ĉu ne estus pli bone, se vi, kruela 
memoro, bildigus en mi kion ŝi poste faris, por ke mi, pelate 
de tiel granda ofendo, provu, ne venĝi min, sed almenaŭ 
perdi la vivon? Ne tediĝu, sinjoroj, aŭdante, kiel mi 
ekskursas el la temo. Mian aflikton oni ne povas rakonti 
supraĵe kaj koncize, ĉar ŝajnas al mi, ke ĉiu el ĝiaj 
cirkonstancoj meritas longan komenton. 


La pastro respondis al tio, ke ili sentas, ne enuon, sed 
grandan plaĉon aŭskultante la detalojn, ĉar ili estas 
interesaj kaj menciindaj kaj meritas la saman atenton ol la 
kerno de la rakonto. 


—Nu, bone —daŭrigis Cardenio—. Kiam ili ĉiuj troviĝis en la 
salono, eniris la paroĥestro, prenis la manojn de la geedziĝa 
paro por plenumi la koncernan ceremonion kaj diris: 
«Sinjorino Luscinda, ĉu vi akceptas la ĉi tie ĉeestantan 
sinjoron don Fernando kiel leĝan edzon, konforme al la 
preskriboj de nia Sankta Patrino, la Eklezio?». 


»Mi elŝovis la kapon kaj la kolon el inter la kurtenoj kaj kun 
atentega orelo kaj angorplena animo mi pretis aŭskulti la 
respondon de Luscinda, atendante de ŝiaj vortoj, aŭ mian 
kondamnon je morto, aŭ la konfirmon de mia vivo. Ho, se mi 
estus kuraĝinta elpaŝi kaj diri laŭte: «Luscinda, Luscinda, 
zorgu kion vi faros, pensu kion vi ŝuldas al mi! Memoru, ke vi 
estas mia, kaj ke vi ne povas aparteni al alia viro. Sciu, ke, se 
vi diros jes, mia vivo finiĝos en la sama momento. Kaj vi, 
perfida don Fernando, rabanto de mia gloro, morto de mia 


vivo, kion vi volas? Kion vi pretendas? Pensu, ke vi ne povas, 
kiel kristano, plenumi viajn dezirojn, ĉar Luscinda estas mia 
edzino, kaj mi, ŝia edzo». 


»Kiel sensence mi kondutis! Nun, troviĝante for de la 
danĝero, mi diras, ke mi devintus fari kion mi ne faris. Nun, 
lasinte, ke oni ŝtelu mian karan trezoron, mi insultas la 
ŝteliston, kvankam mi devus venĝi min kontraŭ li, se mi 
havus kuraĝon portio, kaj ne nur por plendi. Tiam mi 
kondutis stulte kaj timeme; ne strange do, ke mi mortas nun 
freneza, pentanta kaj en infamio. 


»La pastro atendis la respondon de Luscinda, kaj ŝi hezitis 
longe antaŭ ol ĝin doni. Kaj, kiam mi pensis, ke ŝi eltiros tuj 
la ponardon por teni sin fidela al sia vorto, aŭ ke ŝi levos sian 
voĉon por diri la veron aŭ ion al mi favoran, mi aŭdis ŝin 
murmuri feble kaj sveneme: «Jes, mi volas». Don Fernando 
diris la samon, donis al ŝi la ringon kaj, tiel, nedisigebla ligilo 
kunigis ilin. La novedzo proksimiĝis brakumi la edzinon, sed 
ŝi metis al si la manon sur la koron kaj falis duonsvene en la 
brakojn de sia patrino. Al mi mankas ankoraŭ priskribi mian 
mensan staton en la momento, kiam mi vidis, ke per ŝia 
«jes» trompiĝis mia espero, pruviĝis falsaj la vortoj kaj 
promesoj de Luscinda kaj neebliĝis al mi reakiri mian 
perditan trezoron. Mi restis manka je konsilo, forlasita de la 
ĉielo, abomenata de la tero min nutranta... la aero rifuzis al 
mi spiron por miaj veoj, kaj la akvo, humidon por miaj 
larmoj; nur la fajro tiel kreskis en mi, ke mi brulis de furiozo 
kaj ĵaluzo. 


»La sveno de Luscinda ĵetis ĉiujn en konfuzon. Ŝia patrino 
dekroĉis al ŝi la bruston de la kostumo, por ke ŝi spiru pli 
facile, kaj sub la korsaĵo aperis faldita papero. Don Fernando 
tuj kaptis ĝin, kaj, ĝin leginte ĉe la lumo de unu el la torĉoj, 
sidiĝis sur seĝo kaj profunde enpensa metis al si la manon 


sur la vangon, sen atenti, ke la aliaj personoj donas helpon 
al lia edzino, por ke ŝi rekonsciiĝu. 


»Kiam mi vidis la domon en tiela alarmo kaj konfuzo, mi 
decidis eliri, sen zorgi, ĉu oni vidos min aŭ ne, Ĉar mi havis 
la intencon, se oni min surprizus, fari tian teruraĵon, ke ĉiuj 
komprenus la justan indignon de mia koro, vidante min puni 
la falsan don Fernando kaj eĉ la svenan kaj ŝanĝeman 
perfidulinon. Sed mia sorto sendube rezervis min al pli 
grandaj mavoj, se tiaj ekzistas, ĉar ĝi ordonis, ke mi en tiu 
momento konservu tute la racion, kiu mankis al mi poste. 
Tiel do, anstataŭ venĝi min kontraŭ miaj plej grandaj 
malamikoj (kio estus facila, ĉar ili havis nenian suspekton pri 
mia ĉeesto), mi decidis puni min mem eĉ kun pli da rigoro ol 
mi uzus kontraŭ ili, se mi ilin mortigus, ĉar per morto subita 
malaperas subite ankaŭ la sufero, dum la morto prokrastita 
de torturoj ĉiam pereigas sen fakte meti finon al la vivo. 


»Fine mi eliris el ŝia hejmo kaj revenis al la persono, en kies 
domo mi antaŭe lasis la mulon. Li ĝin selis, kaj, sen diri 
adiaŭon al li, mi saltis sur la beston, elrajdis el la urbo kaj, 
kiel alia Loto, ne kuraĝis turni la okulojn por rigardi retro. 
Vidante min sola en la kamparo, dum la obskuro de la nokto 
min envolvis, kaj la silento invitis min senlime plendi, ĉar oni 
ne povus koni aŭ aŭskulti min, mi komencis krii furioze, 
insultante Luscindan kaj don Fernandon, kvazaŭ mi povus 
venĝi min tiel kontraŭ la ofendo, kiun ili faris al mi. Mi nomis 
ŝin kruela, sendanka, falsa, sed ĉefe, avidema, ĉar la riĉo de 
mia rivalo blindigis al ŝi la okulojn de la amo, prenis ŝin de 
mi kaj ŝin donis al viro, kies fortuno montriĝis pli malavara 
kaj favora ol la mia. 


»Tamen, meze de miaj kolero kaj insultoj, mi klopodis 
ekskuzi ŝin, dirante, ke estas kompreneble, ke pucelo 
retenita ĉe siaj gepatroj kaj kutimanta obei ilin, submetas 
sin senproteste al ilia volo, se konsideri, ke ili donas ŝin 


edzinige al kavaliro tiel riĉa kaj nobela kiel don Fernando. 
Krome, se ŝi rifuzus lin, oni rigardus ŝin sensenca, aŭ oni 
suspektus, ke ŝi dediĉas sian amon al alia viro, kio damaĝus 
ŝian reputacion kaj honoron. Mi pensis aliflanke, ke, se ŝi 
estus dirinta, ke mi iĝis ŝia edzo, ŝiaj gepatroj sendube 
rekonus, ke ŝi ne elektis malbone kaj certe ili ŝin pardonus, 
se konsideri, ke antaŭ ol don Fernando proponis sin kiel 
edzon, ili nek renkontus, nek dezirus pli bonan partion ol 
min. Mi estus apoginta ŝian aserton kaj konfirminta ĉion, 
kion ŝi volus elpensi ĉi-rilate. Do, mi konkludis, ke manko de 
amo kaj de saĝo, eksceso de ambicio kaj ŝato al la pompo 
igis ŝin forgesi la promeson, per kiu ŝi trompis, kuraĝigis kaj 
subtenis min en mia firma espero kaj en miaj honestaj 
deziroj. 


»Mi rajdis la ceteron de la nokto en tiu angora stato, ĉe la 
mateniĝo atingis pasejon al ĉi montaroj, kaj, penetrinte en 
ilin, vagadis tri tagojn for de vojoj kaj padoj ĝis kelkaj 
herbejoj, kies precizan situon mi ne konas. Tie mi demandis 
al paŝtistoj, kie troviĝas la plej aspra kaj dezerta parto de la 
montoj, kaj ili respondis montrante al ĉi direkto. Mi aliris do 
ĉi tien kun la intenco meti en ĉi loko finon al mia vivo. Kiam 
mi alvenis al la unuaj krutaĵoj, mia mulo falis morta de laco 
kaj malsato, aŭ, kiel mi kredas, por liberigi sin de tiel 
senutila pezo, kia mi estas. Do mi ekiris piede, konsumita kaj 
malsata, kaj nek renkontis ian helpon, nek venis al mi la 
penso ĝin serĉi. Mi kuŝiĝis sur la grundo kaj restis tie, mi ne 
scias kiom da tempo. Fine mi levis min sen senti malsaton. 
Apud mi staris pluraj kapristoj, kaj sendube ili jam 
kontentigis mian neceson, ĉar ili sciigis min, ke, kiam ili min 
trovis, mi diradis tiom da absurdoj, ke klare vidiĝis, ke mi 
perdis la saĝon. Jam de tiam mi konscias, ke Mia Menso ne 
daŭre fartas bone; de tempo al tempo ĝi iĝas tiel febla kaj 
senorda, ke mi faras mil frenezaĵojn, ŝirante al mi la veston 
kaj vane ripetante la amatan nomon de la malamikino mia. 
En tiaj momentoj mi havas nur la celon kaj deziron kriadi 


ĝismorte, kaj, kiam mi rekonsciiĝas, mi sentas min tiel laca 
kaj muelita, ke Mi povas apenaŭ movi min. Mi ordinare loĝas 
en ajna kava trunko de kverko sufiĉe vasta ŝirmi ĉi mizeran 
korpon mian. La bovistoj kaj kapristoj de ĉi montoj nutras 
min, movataj de karitato. Ili metas la manĝon ĉe la vojoj kaj 
rokoj, kie, ili pensas, mi povas ĝin trovi. Tiel, en la okazoj 
kiam la saĝo mankas al mi, la natura neceso igas min rekoni 
la manĝon kaj vekas en mi la deziron ĝin gustumi kaj la 
volon ĝin preni. La paŝtistoj diras al mi, kiam ili renkontas 
min mense sana, ke en aliaj okazoj, mi atakas ilin sur la vojo 
de la vilaĝo al la diversaj ŝafejoj de la montoj kaj perforte 
prenas de ili la manĝon, kvankam ili deziras volonte doni ĝin 
al mi. Tiel pasas la lasta parto de mia mizera vivo, ĝis la ĉielo 
volos, aŭ meti al ĝi finon, aŭ viŝi el mia memoro la belon kaj 
perfidon de Luscinda kaj la ofendon de don Fernando. Se la 
ĉielo volos senmemorigi min, ne prenante de mi la vivon, 
miaj pensoj sekvos alian pli bonan kurson; alie, mi nur povas 
preĝi al Dio, ke Li kompatu min en Sia mizerikordo, ĉar mi ne 
sentas min sufiĉe forta por eltiri min el ĉi mizero, en kiun mi 
mem ĵetis min. 


»Tia estas, sinjoroj, la amara historio de miaj misfortunoj. 
Diru, Ĉu oni povas ĝin aŭskulti kun malpli da emocio, ol mi 
mem montris rakontante ĝin. Kaj ne klopodu konsili aŭ 
persvadi min preni ian efikan rimedon, kian povos inspiri al 
vi via saĝo, ĉar la medikamento estus tiel vana, kiel la 
preskribo de ajna fama doktoro al paciento ne volanta lin 
obei. Mi ne volas sanon sen Luscinda; kaj, ĉar al ŝi plaĉis 
aparteni al alia viro, kiam ŝi estis, aŭ devus esti, mia, al mi 
plaĉas doni min al la aflikto, anstataŭ esti feliĉa. Per sia 
ŝanĝiĝemo ŝi volis igi mian perdiĝon konstanta, kaj de mia 
flanko mi volas ĝisfine detrui min por kontentigi ŝian 
deziron. Kaj la futuraj generacioj vidos, ke nur al mi mankis 
tio, kion havas en abundo lla aliaj mizeruloj: ilin konsolas la 
fakto, ke konsolo tute ne ekzistas por ili; sed ĉi tio estas por 


mi la kaŭzo de plej grandaj afliktoj kaj malbonoj, kaj mi 
pensas, ke ili vivos en mi eĉ post mia morto. 


Tiel finis Cardenio sian longan kaj tristan historion de amo. 
Sed ĝuste kiam la pastro sin preparis diri al li kelkon da 
konsolaj vortoj, lin detenis de tio voĉo venanta al ili kun 
morna tono kaj diranta kion oni rakontos en la kvara parto 
de ĉi historio, ĉar ĉi tie la klera kaj detalema Cide Hamete 
Benegeli metas finon al la tria. 


Ĉapitro 28 


Pri la nova kaj agrabla aventuro okazinta en Sierra Morena al 
la pastro kaj al la barbiro 


Feliĉa, feliĉega estis la epoko, kiam la sentima kavaliro don 
Quijote de La Mancha elrajdis en la mondon, ĉar, pro lia 
nobla decido revivigi kaj restarigi la jam perditan kaj 
preskaŭ mortintan ordenon kavaliran, ni ĝuas en la nuna 
tempo, tiel manka je plaĉaj distroj, ne nur la ĉarmon de lia 
aŭtentika historio, sed ankaŭ ties rakontojn kaj novelojn, 
kiuj montriĝas ne malpli agrablaj, artaj kaj veraj ol la propra 
historio, kies karditan, retorditan kaj bobenitan fadenon ni 
reprenas nun. Ĝi diras, ke, ĝuste kiam la pastro volis konsili 
Cardenion, lin deturnis de tio trista voĉo jene plendanta: 


—Ho, Dio! Ĉu eble mi alvenis fine al loko utiligebla kiel 
sekreta tombo por ĉi korpo mia, kies pezan ŝarĝon mi tiel 
kontraŭvole portas? Mi kredas, ke jes, se ne estas ŝajna la 
soleco de ĉi montoj. Ve al mi! Pli agrablos al mi la akompano 
de ĉi rokoj kaj veproj, ĉar inter ili mi povos levi al la ĉielo 
miajn plendojn, ol la ĉeesto de iu ajn homo, se konsideri, ke 
de neniu sur la tero mi ricevus konsilon en miaj duboj, 
konsolon en miaj afliktoj, aŭ rimedon en miaj misfortunoj. 


La pastro kaj liaj kompanoj aŭdis klare ĉion ĉi, kaj ĝuste 
pensante, ke la plendulo troviĝas proksime, ili iris serĉi lin, 
faris apenaŭ dudek paŝojn kaj vidis trans rokego junulon, kiu 
en kampula kostumo sidis ĉe frakseno. Ili ne povis distingi 
lian vizaĝon, ĉar li tenis la kapon klinita super la akvo de 
rojo, sur kies bordo li lavis al si la piedojn. Tiel silente ili 
proksimiĝis, ke li aŭdis nenion, atenta nur al la lavado de 
siaj piedoj, kiuj tute similis al du pecoj de blanka kristalo 
inter la ŝtonoj de la rojo. La pastro kaj la aliaj miris je la 
blanko kaj belo de tiaj piedoj, kiuj videble ne havis la 


kutimon treti terbulojn aŭ iri post plugiloj kaj bovoj, eĉ se la 
vesto de la junulo sugestis la malon. La pastro iris ĉefronte, 
kaj rimarkante, ke la junulo ne vidis ilin, li faris signon al siaj 
du kompanoj, ke ili kaŝu sin post kelkaj rokoj tie starantaj; 
farinte tion, ili observis kun atento la junulon kaj vidis, ke li 
portas grizan manteleton du-baskan alĝustigitan al la talio 
per blanka tuko, pantalonon kaj gamaŝojn el griza ŝtofo, kaj, 
sur la kapo, ĉapon grizan. La gamaŝoj, suprentiritaj ĝis la 
duono de la kruroj, rivelis ilin blankaj kiel alabastro. Li finis 
lavi siajn belajn piedojn kaj, kiam li prenis el sub la ĉapo la 
tukon por viŝi ilin, li levis la kapon, kaj la rigardantoj havis 
tiam la okazon vidi vizaĝon tiel senegale belan, ke Cardenio 
flustris al la pastro: «Ĉar tio ne estas Luscinda, temas ne pri 
homa, sed pri dia persono». 


La junulo demetis la ĉapon, skuis la kapon de flanko al 
flanko, kaj tiam komencis liberiĝi kaj diskaskadi haroj 
kapablaj veki la envion de la sunaj radioj. Ĉe tio, la 
rigardantoj komprenis ke la sidanta persono estas ne 
kampulo, sed virino delikata kaj pli bela ol la ceteraj virinoj 
ĝis tiam vidataj de la pastro kaj la barbiro. Eĉ la propra 
Cardenio opinius same, se li ne konus Luscindan, ĉar li poste 
deklaris, ke nur la belon de Luscinda oni povus kompari kun 
la belo de tiu junulino. La longaj kaj blondaj haroj kovris al ŝi 
ne nur la dorson, sed eĉ la tutan korpon escepte de la 
piedoj. Tiel abundan kaj densan hararon ŝi havis, ke ŝi uzis 
la fingrojn kombilmaniere, kaj, se ŝiaj piedoj ŝajnis en la 
akvo pecoj el kristalo, ŝiaj manoj inter la haroj similis al 
pecoj de pura neĝo; ĉio ĉi pliintensigis la miron de la tri 
rigardantoj kaj ties deziron koni ŝin. Ili do decidis montri sin, 
sed, kiam ili moviĝis por ekstari, la bela knabino levis la 
kapon, apartigis per la du manoj la harojn de sur la okuloj 
kaj turnis la rigardon al la irantoj. Ekvidinte ilin, ŝi tuj levis 
sin kaj, sen halti por surmeti la ŝuojn aŭ religi la harojn, 
haste prenis apude kuŝantan sakon, kiu ŝajne enhavis 
tolaĵon, kaj volis forkuri plena de surprizo kaj timo; sed, 


farinte apenaŭ ses paŝojn per siaj delikataj piedoj, ŝi falis al 
la grundo, ĉar ŝi ne kapablis elteni la akron de la ŝtonoj. 
Vidante tion, la tri viroj iris al ŝi, kaj la pastro parolis unua: 


—Haltu, sinjorino, kiu ajn vi estas. Ni deziras nur servi vin, 
do ne ekzistas motivo por via forkuro. Nek viaj piedoj povus 
vin porti, nek tion ni konsentus. 


Ŝi tiel plenis de embaraso kaj surprizo, ke ŝi ne respondis eĉ 
unu vorton. Ili do pli proksimiĝis, la pastro prenis ŝin je la 
mano kaj diris: 


—Kion via kostumo, sinjorino, kaŝas, tion rivelas viaj haroj. 
Evidentas, ke pro motivo tre grava vi maskis vian belon per 
tiel kruda vesto kaj venis al ĉi dezerta loko, kie nur hazarde 
ni renkontis vin; kaj se ni ne povos alporti rimedon al via 
misfortuno, ni povos almenaŭ konsili vin, ĉar nenia malfeliĉo 
povas pezi kaj sin trudi ĝis la ekstremo, ke ĝi rifuzus al sia 
viktimo, ke tiu aŭskultu konsilon bonintencan. Tiel, do, 
sinjoro, sinjorino, aŭ kion ajn vi preferas, formetu la timon, 
kiun kaŭzis al vi nia apero, kaj rakontu vian feliĉan aŭ tristan 
historion; ni, kune kaj unuope, helpos vin priplori vian 
misfortunon. 


Dum la pastro parolis, la alivestita knabino ŝajnis trafita de 
stuporo kaj rigardis ilin sen movi la lipojn kaj sen diri eĉ unu 
vorton, kiel kampulo, al kiu oni subite montrus raraĵon al li 
nekonatan. Sed la pastro insistis per la samaj argumentoj, 
kaj fine ŝi rompis sian mutecon, profunde suspirante. 


—Se konsideri, ke ĉi dezertaj montoj ne povis kaŝi min, kaj 
ke miaj disligitaj haroj ne permesas mian langon mensogi, 
estus vane de mia flanko ŝajnigi ion, kion vi akceptus nur 
pro ĝentilo. Tiel do, sinjoroj, mi dankas vin pro via kunsento, 
kiu devigas min kontentigi vian scivolon, kvankam mi timas, 
ke la rakonto de miaj misfortunoj vekos en vi ne nur 


kompaton, sed ankaŭ aflikton, ĉar vi povos trovi nek 
rimedon, nek konsolon por ili. Tamen, por ke vi ne havu 
dubojn pri mia honoro, kvankam vi konstatis, ke mi estas 
virino, juna, sola kaj en ĉi kostumo (cirkonstancoj sufiĉaj, 
kune aŭ unuope, por detrui ajnan honestan reputacion) mi 
rakontos kion mi preferus kaŝi se eble. 


Ĉion ĉi diris la knabino tiel senhezite, elokvente kaj dolĉe, 
ke la tri viroj admiris ŝian inteligenton ne malpli ol ŝian 
belon. Ili proponis al ŝi denove sian helpon kaj petis ŝin 
rakonti sian historion, kiel ŝi ĵus promesis. La knabino pudore 
metis al si la ŝuojn, religis la harojn, sidiĝis sur ŝtono kaj 
senplie, klopodante reteni la larmojn, ke ili ne fluu, ŝi 
komencis la historion de sia vivo per voĉo egala kaj klara: 


—Ĉi tie, en Andaluzio, ekzistas vilaĝo, kies nomon titole 
portas unu duko, grandulo de Hispanujo. Li havas du filojn: 
la pli aĝa heredos lian staton kaj ŝajne ankaŭ lian virtan 
koron. Kaj rilate al la pli juna, mi ne scias kion li heredos, se 
ne la perfidon de Vellido kaj la trompon de Galalon. Miaj 
gepatroj, de humila nasko kaj farmistoj de la duko, estas 
tamen tiel riĉaj, ke, se ilia rango egalus ilian havon, ili povus 
deziri nenion plian, kaj mi ne suferus mian nunan 
misfortunon, ĉar eble mia mizera sorto fontas de tio, ke ili ne 
naskiĝis nobeloj. Verdire ilia rango ne estas honte basa, sed 
ankaŭ ne tiel alta, ke mi ne rigardus ĝin la kaŭzo de mia 
mizera sorto. Resume, ili estas kampuloj, homoj simplaj sed 
oldaj kristanoj, sen unu guto de pagana sango en la vejnoj. 
lliaj riĉo kaj reputacio iom post iom gajnas porili la titolon 
de hidalgo kaj eĉ de kavaliro, kvankam ili konsideras kiel 
plej grandan riĉon kaj titolon, ke mi estas ilia filino. Kaj pro 
tio, ke ili, la plej amoplenaj gepatroj de la mondo, ne havis 
alian idon, ili dorlotis min, kiel neniam antaŭe oni dorlotis 
filinon. Mi estis la spegulo, kie ili sin rigardis, la bastono de 
ilia olda aĝo, la objekto, kune kun la ĉielo, de ilia tuta amo. 
Kaj tiel bonaj ili estis, ke ilia volo ĉiam koincidis kun la mia; 


mi mastris en ilia koro, kaj same en la bieno. Mi dungis kaj 
eksigis la servistojn, tenis la kontojn pri ĉio, kion oni semis 
kaj rikoltis, pri la ole-muelejoj, la uvo-premejoj, la abelujoj, la 
hufobestoj maĵoraj kaj minoraj... resume, pri ĉio, kion povas 
posedi riĉa kampulo. Mi mastrumis kaj administris plej 
skrupule, ĉe la plena kontento de mia patro, kaj en mia 
libera tempo, post ol mi traktis kun submastroj, paŝtistestroj 
kaj aliaj laboruloj, mi distris min per okupoj propraj kaj 
konvenaj al la puceloj, kiel la brodado kaj ofte la ŝpinado; 
kaj se kelkfoje mi lasis ĉi taskojn por nutri mian spiriton, mi 
prenis pian libron aŭ ludis harpon, ĉar la sperto montris al 
mi, ke la muziko trankviligas la agitiĝojn de la koro kaj 
mildigas la zorgojn, kiuj fontas de la animo. Tia estis mia 
vivo en la gepatra domo, kaj mi ĝin priskribas iom detale ne 
pro vanto, aŭ pro la deziro, ke oni vidu, ke mi riĉas, sed por 
montri, ke mi falis de bona stato en la mizeron, kie mi 
senkulpe sidas nun. 


»Mi vivis do plene okupata kaj en retiriĝo komparebla al tiu 
de monaĥino, kaj opiniis, ke nur la servistoj de la domo havis 
la Ŝancon vidi min, ĉar mi iris al la meso frue en la mateno 
kun mia patrino kaj pluraj servistinoj, kaj tiel kaŝita sub 
vualoj, ke mi apenaŭ rimarkis ion krom la grundo antaŭ miaj 
piedoj. Sed la okuloj de la amo, aŭ pli ĝuste, la linke akra 
rigardo de la pigro eltrovis min iun tagon: la rigardo de don 
Fernando, la pli juna filo de la duko antaŭe menciita. 


Tuj kiam ŝi prononcis la nomon de don Fernando, Cardenio 
paliĝis, ŝvitegis kaj montris tiel grandan emocion, ke la 
pastro kaj la barbiro timis, ke li falas en unu el la atakoj de 
frenezo, kiuj, kiel ili sciis, trafis lin de tempo al tempo. Sed 
Cardenio nur ŝvitis, sen fari ian movon, kaj fikse rigardis la 
kampulinon, suspektante, kiu ŝi estas. La junulino ne 
rimarkis la agitiĝon de Cardenio kaj daŭrigis sian historion: 


— Tuj kiam li min vidis, kiel li poste diris al mi, li sentis sin 
kaptita de fortega pasio, kaj baldaŭ liaj agoj tion konfirmis. 
Sed por plej baldaŭ fini la rakonton de mia misfortuno, mi 
silentos pri la paŝoj, kiujn li faris, ĝis li deklaris al mi sian 
amon. Li subaĉetis ĉiun serviston de mia domo, donis kaj 
promesis donacojn al miaj parencoj, pasigis la tagojn en mia 
strato inter festoj kaj amuzoj; kaj en la noktoj, la muziko 
lasis dormi neniun. La nekalkuleblaj biletoj venintaj, mi ne 
scias kiel, al miaj manoj, plenis de amaj deklaroj kaj konfesoj 
kaj enhavis pli da ĵuroj kaj promesoj ol da silaboj. Ĉio ĉi, 
anstataŭ moligi min, igis min pli nefleksebla, kvazaŭ li estus 
mia ĝismorta malamiko, kaj liaj klopodoj efikis kontraŭe al 
liaj deziroj. Ne pensu, ke ne plaĉis al mi la ĝentilo de don 
Fernando, aŭ ke mi trovis lian insistadon troa; male; ke tiel 
grava nobelo admiris kaj deziris min, kaŭzis al mi 
nedifineblan plezuron, kaj mi ne povis ne ŝati tion, ke li min 
laŭdis en siaj biletoj, ĉar mi pensas, ke kiom ajn ni, virinoj, 
turpas, ĉiam plaĉas al ni esti nomataj ĉarmulinoj. 


»Sed al ĉio ĉi oponis mia pudoro kaj la konstantaj konsiloj de 
miaj gepatroj. lli bone konis la intencon de don Fernando, 
ĉar li tute ne zorgis kaŝi ĝin antaŭ la mondo. Ili diris al mi, ke 
ilia reputacio kaj honoro dependas de mia virto, kaj ke Mi ne 
devus forgesi la diferencon de rango inter don Fernando kaj 
mi, por kompreni, ke li ne deziris mian bonon, sed nur 
kontentigi sian propran plezuron, eĉ se li asertus la malon. Ili 
aldonis, ke se mi volus meti finon al liaj arbitraj pretendoj, ili 
volonte edzinigus min al la viro, kiun mi dezirus en la urbo 
aŭ en la distrikto, ĉar tion atingus ilia riĉo kaj mia bona 
famo. Konvinkite de la vero de iliaj argumentoj kaj de la 
solido de iliaj promesoj, mi tenis min eĉ pli firme, kaj neniam 
respondis al don Fernando unu solan vorton, kiu povus doni 
iometon da espero al lia pretendo. 


»La singardon mian li prenis sendube por disdegno, kaj tio 
certe ekscitis lian lascivan apetiton. Mi ne povas nomi alie 


lian pasion, kaj cetere, se li estus sentinta decan amon, vi 
nenion scius, ĉar ne ekzistus la okazo ĝin rakonti. Nu, fine 
don Fernando aŭdis, ke miaj gepatroj volas edzinigi min por 
meti finon al lia espero, aŭ, almenaŭ, por havigi al mi unu 
plian gardanton, kaj tio puŝis lin fari la jenon: iun nokton, 
kiam mi sidis en mia ĉambro kun nur unu servistino, kaj kun 
la pordoj bone riglitaj por pli bone ŝirmi mian virton, subite, 
sen ke mi povus imagi, kiel li enŝteliĝis malgraŭ mia 
singardo, mi vidis lin en la soleco kaj silento de la ĉambro. 
Lia apero tiel ŝokis min, ke miaj okuloj iĝis blindaj, kaj mia 
lango, senmova. Mi do ne povis krii, kaj eĉ se Mi povus, tion 
li certe evitus, ĉar li proksimiĝis kaj prenis min inter siaj 
brakoj. Kiel dirite, en mia konfuziteco kaj stuporo, mankis al 
mi forto por defendi min. 


»Li komencis paroli al mi, kaj mi ne komprenas, kiel la 
mensogo povas lerti tiel, ke ĝi kombinas aron da falsaj vortoj 
kaj vidigas ilin veraj. La perfida don Fernando klopodis 
kreditigi per larmoj siajn promesojn kaj per suspiroj sian 
intencon; kaj mi, kompatinda, sola, sensperta en tiaj aferoj, 
iel komencis kredi veraj tiom da falsaj ĵuroj, kvankam liaj 
larmoj kaj suspiroj inspiris al mi nur honestan kompaton. 
Rekonsciiĝinte de mia stuporo, mi komencis parte reakiri 
mian perditan spiriton, kaj diris kun pli da kuraĝo ol mi 
kredis havi: «Sinjoro, se anstataŭ esti en viaj brakoj, mi 
troviĝus inter la ungoj de sovaĝa leono, kaj povus liberigi 
min de ĝi, nur dirante aŭ farante ion kontraŭan al mia 
honoro, tiel neeble estus al mi tia faro aŭ diro, kiel modifi la 
paseon. Kvankam vi premas al mi la korpon per viaj brakoj, 
mian animon ŝirmas la puro de miaj honestaj pensoj, kiuj 
estas tre diferencaj de la viaj, kiel vi konstatos, se vi insistos 
realigi vian intencon per forto. Mi estas farmistino via, sed 
ne via sklavo. La nobeleco de via sango nek povas nek 
devas doni al vi la rajton senhonorigi kaj ofendi la humilon 
de la mia. Cetere mi konsideras min, kiel kampulino kaj 
farmistino, ne malpli bona ol vi kiel sinjoro kaj nobelo. Ne 


pensu, ke vi sukcesos superforti min, aŭ delogi min per viaj 
riĉoj, aŭ trompi min per viaj vortoj, aŭ kortuŝi min per viaj 
larmoj kaj suspiroj. Se tiel kondutus la viro, kiun miaj 
gepatroj destinus al mi kiel edzon, mi cedus al lia volo kaj lin 
obeus, kaj, ĉar mi ne perdus la honoron, mi donus al li 
senreziste, eĉ se ne kompleze, kion vi pretendas nun per 
forto. Ĉi tion mi diras, por ke vi sciu, ke neniu krom mia 
laŭleĝa edzo atingos ion de mi». «Se nurtio zorgigas vin, 
belega Dorotea», tiel mi nomiĝas, la kompatinda al vi 
parolanta, «nu, jen, mi donas al vi mian manon kiel 
promeson, ke mi estos via edzo, kaj Ĉi veron atestu la ĉielo, 
de kiu nenio kaŝiĝas, kaj la jena figuro de Nia Sinjorino», 
diris la perfidulo. 


Kiam Cardenio aŭdis ŝin diri, ke Ŝi nomiĝas Dorotea, li 
denove agitiĝis, vidante, kiel konfirmiĝis tio, kion li 
dekomence suspektis. Sed li ne volis interrompi ŝian 
historion, ĉar li deziris aŭskulti ĝis la fino kion li jam preskaŭ 
tute divenis. Li nur diris: 


—Via nomo do estas Dorotea, sinjorino? Mi jam aŭdis pri alia 
Dorotea, kies misfortunoj ŝajnas similaj al la viaj. Sed 
bonvolu daŭrigi, poste mi diros al vi ion, kio samtempe ŝokos 
kaj doloros vin. 


Frapita de la vortoj kaj de la stranga kaj ĉifona kostumo de 
Cardenio, Dorotea petis lin tuj diri kion ajn li sciis pri ŝiaj 
aferoj, ĉar la sorto lasis al ŝi ion bonan: la kuraĝon alfronti 
ajnan eventualan malfeliĉon, tial, ke ŝi havis la certecon, ke 
nenio pli terura ol ŝia nuna misfortuno povus trafi ŝin. 


—Se konfirmiĝos plene tio, kion mi imagas, mi ne hezitos 
diri al vi pri kio temas, sinjorino —respondis Cardenio—. Sed 
en la nuna momento ne necesas, ke mi parolu. 


—Laŭ via plaĉo —diris Dorotea—. Nu, daŭrigante mian 
rakonton, mi aldonu, ke don Fernando prenis sanktan 
figureton kaj metis ĝin kiel atestanton de nia kuniĝo. Per 
konvinkaj promesoj kaj solenaj ĵuroj li trudis al ŝi la devon 
edziĝi al mi, kvankam, antaŭ ol li finis paroli, mi petis, ke li 
pensu bone kion li faras, kaj ke li konsideru, kiel furiozus lia 
patro, se li vidus lin edziĝinta al juna kampulino, al unu el 
liaj propraj farmistinoj; mi aldonis, ke mia beleco ne blindigu 
lin, ĉar, kiom ajn ĝi estis, ĝi ne sufiĉis por pravigi lian eraron, 
kaj ke, se li volus fari bonon pro amo al mi, li devus lasi min 
iri sur la vojo propra al mia pozicio en la vivo, ĉar neniam la 
misedziĝoj konservas longe la ĝojon de la unuaj tagoj. Ĉi 
argumentojn, kaj multajn kromajn kiujn mi ne memoras, mi 
kontraŭmetis al li; sed ili ne deturnis lin de lia intenco; li 
kondutis kiel homo, kiu kontraktante pri negoco, facile 
akceptas ĉiun kondiĉon, ĉar li ne pensas pagi. Mi iom 
cerbumis tiam kaj diris en mi: «Certe mi ne estus la unua 
leviĝi de humila al alta stato pere de edziĝo, nek don 
Fernando, pelate de beleco, aŭ pli probable, de blinda amo, 
estus la unua preni al si kunulinon de suba rango. Mi farus 
do nenion novan, sekve estus bone akcepti ĉi honoron, kiun 
la sorto prezentas al mi, ĉar, eĉ se lia amo daŭrus nur ĝis la 
kontentigo de lia deziro, finfine mi estus lia edzino antaŭ la 
okuloj de Dio. Aliflanke, se mi disdegne repuŝos lin, li ignoros 
sian devon, uzos la forton, senhonorigos min, kaj poste mi 
ne povos pravigi min, nek kontentige ekspliki, ke mi havas 
nenian kulpon. Per kiaj rezonoj mi persvadus miajn 
gepatrojn kaj la ceterajn personojn, ke ĉi sinjoro eniris 
neinvitite en mian ĉambron?». 


»Ĉi konsideroj kirliĝis momente en mia menso, sed al tio, kio 
poste kaŭzis mian perdiĝon, ĉefe inklinigis min la ĵuroj, la 
alvokataj atestantoj, la larmoj kaj, fine, la alloga aspekto kaj 
la ĉarmo de don Fernando. Ĉio ĉi kune, krom liaj multaj 
elmontroj de vera amo, povus facile konkeri la koron de ajna 
virino, eĉ se ŝi estus pli virta ol mi. 


»Mi vokis mian servistinon, por ke ŝi estu tera atestanto 
apud la atestantoj ĉielaj. Don Fernando ripetis kaj konfirmis 
siajn ĵurojn, alvokis ankoraŭ aliajn sanktulojn, rezervis al si 
mil malbenojn, por la okazo se li ne plenumus sian 
promeson, larmis denove, suspiris pli profunde kaj premis 
min pli forte inter siaj brakoj, kies ĉirkaŭpremon mi ne 
sukcesis rompi. Ĉe tio la servistino eliris el la ĉambro, mi 
ĉesis esti pucelo, kaj li kronis sian agon de mensoga 
perfidulo. 


»La tagiĝo sekvis la nokton de mia misfortuno, sed ne tiel 
baldaŭ kiel sendube don Fernando volis, ĉar, kiam viro 
kontentigas sian apetiton, lia plej granda deziro estas foriri. 
Mi tion diras, ĉar, eĉ antaŭ ol vidiĝis la helo de la aŭroro, don 
Fernando rapide lasis min kaj forglitis, gvidate de la 
servistino, kiu pli frue ankaŭ penetrigis lin ŝtele en la 
domon. Adiaŭante min, li diris (kvankam kun malpli da 
varmo kaj insisto ol kiam li alvenis), ke liaj ĵuroj estas firmaj 
kaj veraj, kaj ke mi fidu lian promeson; kiel plian konfirmon 
de siaj vortoj, li detiris de sia fingro riĉan ringon kaj ĝin ŝovis 
sur la mian. Fine li foriris, kaj mi ne scias, ĉu mi tristis aŭ 
ĝojis; mi certas nur, ke mi sentis min perpleksa, agitata kaj 
preskaŭ ekster mi, kaŭze de tiel stranga okazo. Mi, aŭ ne 
havis kuraĝon, aŭ ne memoris severe riproĉi la servistinon 
pro ties perfido kaŝi don Fernandon en mia ĉambro, ĉar mi 
ankoraŭ ne konsciis, ĉu tio ĵus okazinta al mi estis afero 
bona aŭ bedaŭrinda. Ĉe la momento de lia foriro, mi diris al 
don Fernando, ke, ĉar mi estis jam lia, li povus viziti min la 
proksimajn noktojn, ĝis li dezirus fari publikan deklaron de 
nia geedziĝo. Li revenis nur la sekvantan nokton, kaj dum pli 
ol unu monato mi ne povis vidi lin en la strato nek en la 
preĝejo; vane mi serĉadis lin, kvankam mi sciis, ke li 
troviĝas en la urbo, kaj ke preskaŭ ĉiutage li iras ĉasi. 


»Vere, tiuj tagoj kaj horoj estis por mi plenaj de mizero kaj 
doloro, kaj mi komencis dubi, kaj eĉ ne kredi, pri la sincero 


de don Fernando; mi memoras, ke mi faris al mia servistino, 
pro ŝia perfido, la riproĉojn, kiujn ĝis tiam mi ŝparis al ŝi, kaj 
ankaŭ, ke mi retenis miajn larmojn kaj klopodis serenigi 
mian mienon, ĉar mi timis, ke miaj gepatroj povus demandi 
min pri la kaŭzo de mia tristo, kaj tiam mi devus respondi 
per ajna mensogo. Sed alvenis la momento, kiam tiaj 
antaŭzorgoj abrupte ĉesis: mi blinde ignoris ĉian respekton 
kaj prudentan rezonon, perdis la paciencon, kaj miaj sekretaj 
pensoj iĝis publike konataj. 


»Ĉio ĉi okazis kiam, post kelka tempo, mi aŭdis, ke don 
Fernando edziĝis, en najbara urbo, al knabino belega kaj de 
honorinda familio, kvankam ne tiel riĉa, ke ŝia doto povus 
havigi al ŝi tiel altrangan edzon. Oni diris, ke ŝi nomiĝas 
Luscinda, kaj ke en ŝia edziniĝo okazis pluraj strangaĵoj. 


Aŭdinte la nomon de Luscinda, Cardenio nur levetis la 
ŝultrojn, mordis al si la lipojn, kuntiris la brovojn kaj tuj poste 
liaj okuloj fariĝis du fontoj de larmoj. Tamen Dorotea daŭrigis 
sian historion, dirante: 


—Kiam mi aŭdis la tristan novaĵon, mia koro, anstataŭ 
frostiĝi, brulis per tia furiozo, ke mi apenaŭ povis eliri al la 
strato kaj krie proklami la perfidon kaj la infamion al mi 
faritajn. Sed mia kolero kvietiĝis, kiam mi decidis efektivigi 
ian planon tiun saman nokton. Mi pruntis ĉi kostumon disde 
paŝtisto laboranta je la servo de mia patro kaj konfidis al li 
mian sekreton. Mi petis de li, ke li min akompanu ĝis la urbo, 
kie, laŭ la famo, troviĝis la perfida don Fernando. La paŝtisto 
riproĉis min pro mia manko de prudento kaj trovis mian 
intencon absurda, sed, vidante min neŝanceligebla en mia 
decido, li konsentis akompani min, kiel li diris, ĝis la fino de 
la mondo. Mi tuj metis en tolan saketon virinan veston, kaj 
kelke da juveloj kaj mono por ajna eventualo, kaj en la 
silento de la nokto, dirante nenion al la perfida servistino, 
eliris el mia hejmo kaj, akompanate de la paŝtisto kaj de miaj 


angoraj pensoj, ekiris piede al la urbo. Mi urĝiĝis sur la vojo 
kun la deziro alveni plej baldaŭ, ne por malhelpi kion oni 
jam faris, sed almenaŭ por demandi al don Fernando, kiel li 
povis fari al mi tian fiagon. 


»Post du tagoj kaj duono mi alvenis al la urbo, kaj demandis 
al la unua preterpasanto pri la situacio de la domo de la 
gepatroj de Luscinda. Li donis al mi pli da informoj ol mi 
dezirus; li indikis al mi la domon kaj krome rakontis ĉion 
okazintan en la edziniĝo de Luscinda, afero tiel konata en la 
urbo, ke la homoj formis grupojn por babili pri ĝi. Li diris, ke 
la nokton de la geedziĝo, tuj post ol Luscinda donis sian 
konsenton esti edzino de don Fernando, ŝi profunde svenis, 
kaj, ke, kiam li deligis al ŝi la korsaĵon, por ke ŝi pli facile 
spiru, li trovis sub ĝi bileton skribitan de ŝia propra mano. 
Luscinda deklaris en la bileto, ke ŝi ne povos esti la edzino 
de don Fernando, ĉar ŝi jam edziniĝis al Cardenio (kiu, laŭ la 
asertoj de la preterpasanto, estis unu el la ĉefaj nobeloj de la 
urbo) kaj ke ŝi diris «jes» al don Fernando nur por obei siajn 
gepatrojn. Resume, ŝajnas, ke, laŭ la cetera teksto de la 
bileto, Luscinda havis la intencon mortigi sin tuj post la fino 
de la ceremonio, kaj tio konfirmiĝis kiam, laŭdire, oni trovis 
ponardon ie sub ŝia kostumo. Tiam don Fernando, kredante 
ke Luscinda mokis, disdegnis kaj ofendis lin per sia konduto, 
tiel koleriĝis, ke li atakis ŝin, antaŭ ol ŝi rekonsciiĝis, kaj li ne 
vundis ŝin per la sama ponardo trovita sur ŝi, ĉar tion 
malhelpis ŝiaj gepatroj kaj la ceteraj ĉeestantoj. Oni diris, ke 
don Fernando tuj foriris de la urbo, ke Luscinda ne 
rekonsciiĝis ĝis la sekvanta tago, kaj, ke, tiam, ŝi diris al ŝiaj 
gepatroj, ke ŝi estas la edzino de tiu Cardenio antaŭe 
menciita. Mi aŭdis ankaŭ, ke Cardenio ĉeestis la ceremonion 
kaj, ke, kiam li vidis ŝin edziniĝinta, kion li neniam povus 
imagi, li profunde desperis kaj foriris de la urbo, lasinte 
leteron, en kiu li plendis pri la nefideleco de Luscinda kaj 
deklaris sian decidon apartiĝi de la homoj por ĉiam. 


»Ĉio ĉi estis publike konata en la tuta urbo, kaj ĉiu parolis 
pri ĝi, precipe kiam kuris la famo, ke ankaŭ Luscinda 
malaperis el sia hejmo kaj urbo, ĉar oni vidis ŝin nenie; 
kaŭze de tio ŝiaj gepatroj preskaŭ freneziĝis kaj ne sciis kion 
fari por retrovi ŝin. Tia novaĵo animis min; mi pensis, ke pli 
bone estis al mi ne trovi don Fernandon, ol trovi lin 
edziĝinta; ke eble ekzistas ankoraŭ rimedo por mia 
misfortuno; ke la ĉielo malhelpis lian duan edziĝon sendube 
por igi lin kompreni ke, kiel kristano, li devas atenti la sanon 
de sia animo pli ol la logon de la mondaĵoj. Ĉi pensoj rondiris 
en mia menso kaj konsolis min per esperoj vanaj kaj nebulaj, 
por ke mi eltenu ĉi abomenindan vivon. 


»Mi estis ankoraŭ en la urbo kaj ne sciis kion fari pro la 
foresto de don Fernando, kiam, iun tagon, mi aŭdis urban 
kriiston; li anoncis riĉan rekompencon al la persono min 
trovonta, kaj laŭte priskribis mian aĝon kaj kostumon. 
Aliflanke, mi eĉ aŭdis la onidiron, ke la paŝtisto min 
akompananta delogis kaj fortiris min de ĉe miaj gepatroj, kaj 
tio profunde afliktis min, ĉar mi komprenis, kiel malalten 
falis mia reputacio, ne nur pro tio, ke mi forkuris, sed ankaŭ 
pro la fakto ke mi tion faris kun ulo tute ne inda je mia 
persono. 


»Tuj kiam mi aŭdis la kriiston, mi foriris de la urbo kun la 
paŝtisto, kiu jam komencis montri kelkan ŝanceliĝon en sia 
promesita fideleco, kaj, tiun nokton, pelate de la timo esti 
trovitaj, ni venis en la koron de ĉi densejo. Sed mavo naskas 
mavon, kiel oni diras, kaj la fino de unu misfortuno kutime 
signas la komencon de alia pli granda; tion mi spertis, ĉar 
mia bona paŝtisto, ĝis tiam fidela kaj fidinda, vidante min en 
ĉi solejo, puŝate de sia friponeco pli ol de mia belo, volis 
profiti la okazon kaj, sen timo al Dio kaj sen respekto al mi, 
faris al mi senhontan proponon. Kiam mi respondis al li kun 
justa indigno, li ne plu petis kaj komencis uzi la forton. Sed 
la ĉielo, kiu malofte, aŭ neniam, ĉesas prizorgi kaj favori la 


virton, tiel favoris la mian, ke malgraŭ mia febla forto, mi 
sukcesis, sen multa peno, faligi lin en ravinon, en kies fundo 
li restis, mi ne scias Ĉu viva aŭ morta. Poste, kurante pli 
rapide ol mi povus esperi de mia laco kaj angoro, mi plu 
penetris inter ĉi montoj kun la nura penso kaj deziro kaŝi 
min de mia patro, kaj de la personoj, kiuj serĉis min en lia 
nomo. 


»Mi ne scias kiom da monatoj pasis, de kiam mi venis ĉi tien, 
kie posedanto de gregoj trovis min, prenis min kiel sian 
serviston kaj kondukis min al vilaĝo kaŝita en la denso de Ĉi 
montoj. Mi laboris por li kiel paŝtisto kaj klopodis esti ĉiam 
en la makiso por kaŝi ĉi harojn, kiuj tiel neatendite ĵus 
perfidis min. Tamen miaj antaŭzorgoj kaj ruzoj vanis, ĉar mia 
mastro, eltrovante, ke mi ne estas viro, kovis la saman 
perfidan ideon, kiel mia paŝtisto. Sed, ĉar la fato ne ĉiam 
provizas tujan rimedon kontraŭ ĉiu bato sia, ne aperis ĉi- 
okaze ravino aŭ profundaĵo, kien mi povus faligi la mastron 
same kiel mi faligis la paŝtiston, do, mi denove vagis ĉi tie, 
serĉante lokon, kie, neĝenate, mi povus peti de la ĉielo kun 
larmoj kaj suspiroj, ke ĝi kompatu min kaj donu al mi forton 
kaj gracon sufiĉan, por ke mi liberiĝu de mia misfortuno, aŭ, 
almenaŭ, por ke mi mortu inter ĉi solejoj sen lasi memoron 
pri ĉi mizerulino, kiu, kvankam senkulpa, donis motivon por 
ke la homoj parolu mavon pri ŝi, tiel en ŝia lando, kiel en la 
fremdaj teroj. 


Ĉapitro 29 


Pri la sprito de la bela Dorotea kaj pri aliaj tre plaĉaj kaj 
amuzaj aferoj 


— Tia estas, sinjoroj, la vera rakonto de mia tragedio. Vi aŭdis 
min suspiri kaj plendi, kaj vi mem juĝu, vidante la larmojn 
flui de miaj okuloj, ĉu mi ne havas motivon por verŝi ilin eĉ 
pli abunde. Vi konas jam la naturon de mia misfortuno, do vi 
komprenos, ke vanas konsoloj, ĉar ekzistas kontraŭ ĝi tute 
nenia rimedo. Mi nur petas de vi favoron, kiun vi devas kaj 
povas facile fari: indiki al mi lokon, kie mi povus pasi la 
vivon, sen la konstanta timo kaj angoro esti trovita de miaj 
serĉantoj; ĉar, kvankam mi scias, ke miaj gepatroj amas min 
tiel multe, ke ili bonvole reakceptus min, tia hontego 
posedas min, ĉe la nura penso aperi antaŭ ili tute diferenca 
ol kiel ili dezirus, ke ekzili min por ĉiam ŝajnas al mi pli 
bone, ol rigardi ilian vizaĝon kaj pensi en la sama tempo, ke 
ili rigardas la mian kaj ne trovas en ĝi la virton, kiun ili certe 
deziris vidi ĉiam en mi. 


Ŝi ĉesis paroli, kaj ŝiaj vangoj ruĝe koloriĝis, klare montrante 
la doloron kaj la honton de ŝia animo, dum la aŭskultantoj 
sentis en la koro kompaton kaj admiron ĉe ŝia misfortuno. 
Tiam la pastro volis konsoli kaj konsili ŝin, sed Cardenio 
antaŭiĝis al li, dirante: 


— Tiel do, sinjorino, vi estas la bela Dorotea, solfilino de la 
riĉa Clenardo... 


Dorotea miris, kiam ŝi aŭdis la nomon de sia patro, despli 
kiam ŝi observis la mizeran aspekton de la viro, ĉar, kiel 
menciite, Cardenio havis sur si ĉifonan veston. 


—Kaj vi, frato,[124] kiu vi estas? Kial vi konas la nomon de 
mia patro? —demandis Dorotea—. Car, se mi bone memoras, 


mi ne eldiris ĝin eĉ unu fojon dum la tuta rakontado de mia 
misfortuno. 


—Mi estas —li respondis— la kompatinda Cardenio, la homo, 
kiun, laŭ viaj diroj, Luscinda deklaris sia edzo. La fia konduto 
de la viro kondukinta vin al via nuna situacio, reduktis 
ankaŭ min al ĉi stato, kie mi troviĝis duonnuda, en ĉifonoj, 
manka je ĉia homa konsolo kaj, plej bedaŭrinde, manka je 
racio, ĉar mia menso bone funkcias nur dum kurtaj periodoj, 
kiam la ĉielo tion permesas. Mi, Dorotea, estas la viro 
atestinta la ĵur-rompon de don Fernando kaj atendinta ĝis 
Luscinda, dirante «jes», akceptis lin kiel edzon. Mi estas la 
viro malhavinta la kuraĝon sufiĉan por atendi tion, kio 
okazus post ŝia sveno kaj post la trovo de la bileto sub ŝia 
korsaĵo; mia animo ne povis elteni tiom da doloro samtempe, 
tiel do, nekapabla plu suferi, mi elglitis el la domo, iris al mia 
gastiganto, enmanigis al li leteron, petis lin transdoni ĝin al 
Luscinda, kaj mi venis al ĉi solejoj kun la intenco, lasi min 
konsumiĝi ĉi tie, ĉar de tiu momento la vivo fariĝis al mi tute 
abomeninda. 


»Sed la sorto ne volis preni de mi la vivon, kaj senigis min 
nur je la racio, sendube gardante min, por ke mi havu ĉi 
bonan ŝancon renkonti vin; ĉar, se via historio estas vera, 
kion mi firme kredas, la ĉielo eble rezervos pli bonan finon al 
niaj misfortunoj, ol ni supozas. Vere, se Luscinda ne povas 
edziniĝi al don Fernando, ĉar ŝi estas mia, kiel ŝi publike 
deklaris, kaj don Fernando ne povas edziĝi al ŝi, ĉar li estas 
via, espereble la ĉielo redonos al ni tion nian, se konsideri, 
ke nenio neriparebla plenumiĝis. Tiel do, ĉar ni havas Ĉi 
konsolon, kaj ĝi ne fontas de neatingeblaj esperoj nek 
baziĝas sur absurdaj fantazioj, mi petas vin, sinjorino, ke vi 
Ŝanĝu vian decidon, kiel mi pretas ŝanĝi la mian, antaŭ la 
eblo de pli bona futuro. Kaj kiel kristano kaj kavaliro mi 
ĵuras, ke mi ne vin forlasos, antaŭ ol vidi vin kiel edzinon de 
don Fernando; se miaj argumentoj ne povos konvinki lin, ke 


li plenumu sian devon, mi uzos mian kavaliran rajton kaj lin 
defios kaŭze de lia senkaŭza konduto. Rilate al liaj ofendoj al 
mi, mi lasos, ke la ĉielo min venĝu, dum mi venĝos vin sur la 
tero. 


Dorotea aŭskultis kun kreskanta miro la vortojn de Cardenio 
kaj fine, ne sciante kiel danki tiel grandan sindonon, penis 
kisi al li la piedojn, kion Cardenio ne konsentis. La pastro, 
parolante al ili du, laŭdis la grandanimecon de Cardenio, kaj 
per konsiloj kaj petoj persvadis ilin akompani lin al lia vilaĝo, 
kie ili povus provizi sin per ĉio necesa, kaj kie oni decidus, 
aŭ serĉi don Fernandon, aŭ konduki Dorotean al ŝiaj 
gepatroj, aŭ fari finfine kion ili konsiderus plej konvena. 


Ankaŭ la barbiro, ĝis tiam aŭskultinta ĉion ĉi en silenta miro, 
faris paroladeton, kaj, kun ne malpli da bonvolo ol la pastro, 
proponis sin por plenumi je ilia favoro kion li povus. Krome, li 
rakontis supraĵe al Dorotea kaj Cardenio, kial li venis ĉi tien 
kun la pastro; poste li menciis la strangan frenezon de don 
Quijote kaj diris, ke ili atendas la revenon de lia ŝildisto, 
irinta serĉi sian mastron. Cardenio memoris, kvazaŭ sonĝon, 
sian disputon kun don Quijote, kaj rakontis pri ĝi al la aliaj, 
sed tute ne povis memori la kaŭzon de tia kverelo. 


Ĉe tio ili aŭdis voĉon kaj ekkonis, ke ĝi venas de Sancho, 
kiu, ĉar li ne trovis ilin en la loko, de kie li antaŭe foriris, 
laŭte ilin vokis. Ili iris renkonte al la ŝildisto, demandis lin pri 
don Quijote, kaj Sancho respondis, ke li trovis sian mastron 
nuda, nur en ĉemizo, flava, duonmortanta de malsato kaj 
suspiranta pri sia sinjorino Dulcinea. Sancho aldonis, ke li 
diris al don Quijote, ke ŝi ordonas lin forlasi tiun lokon kaj 
reveni al El Toboso, kie ŝi atendas lin; malgraŭ tio, lia mastro 
respondis, ke li faris al si la firman decidon ne aperi antaŭ 
ŝia beleco sen plenumi heroaĵon, kiu igos lin inda je ŝia 
favoro; la ŝildisto diris ankaŭ, ke, se longiĝus nur iomete pli 
la stato de don Quijote, li riskus fariĝi nek imperiestro, kiel li 


devus, nek almenaŭ ĉefepiskopo kies posteno estis la plej 
humila, kiun li povus okupi; sekve, ili devus pensi, kiel 
forkonduki lin de tie. 


La pastro respondis, ke li ne zorgu, ĉar la kavaliro vole 
nevole foriros kun ili. Poste li rakontis al Dorotea kaj 
Cardenio pri la plano, kiun li elpensis kun la barbiro por 
kuraci don Quijote, aŭ almenaŭ por preni lin al lia hejmo. Ĉe 
tio Dorotea rimarkigis, ke ŝi ludus la rolon de afliktulino pli 
bone ol la barbiro, des pli, ke Ŝi portas kun si unu kostumon, 
kaj, ke, se ŝi vestus sin per ĝi, la tuta afero vidiĝus plej 
natura. Ŝi aldonis, ke ili povus senhezite lasi al ŝi la taskon 
ludi ĉion necesan por la sukcesigo de ilia plano, ĉar ŝi legis 
multe da libroj kavaliraj kaj sciis kian stilon uzis la afliktitaj 
damoj, kiam ili petis la helpon de la vagantaj kavaliroj. 


—Do, ni bezonas nur meti manon al la laboro —diris la 
pastro—. Nedubeble la sorto sin montras favora, Ĉar, 
neatendite, ĝi komencas lumi esperige super vi, amikoj miaj, 
kaj krome faciligas al ni la efektivigon de nia propra 
entrepreno. 


Dorotea elprenis el sia sako belan kostumon el tre bonkvalita 
lano, ĉarman mantilon el verda ŝtofo kaj, el skatoleto, 
kolieron kaj kelke da juveloj. En unu momento ŝi garnis sin 
per ili kaj tiel transformiĝis, ke ŝi ŝajnis riĉa kaj granda 
sinjorino. Ŝi diris, ke ĉion ĉi, kaj iom kroman, ŝi prenis ĉe si 
por ĝin uzi, se bezone, kaj ke ĝis nun ne prezentiĝis la 
okazo. Ŝia gracio, eleganto kaj belo ĉarmis ilin, kaj ĉiuj 
konvinkiĝis, ke don Fernando estis vere stulta, dizertante de 
tia belulino. Sed ŝia plej fervora admiranto estis Sancho; 
ŝajnis al li, ke en sia tuta vivo li ne vidis personon tiel belan 
(kaj en tio li pravis), kaj kun granda insisto demandis la 
pastron, kiu estas la bela sinjorino kaj kion ŝi faras en tiel 
aparta loko. 


—Ĉi bela sinjorino, frato Sancho, estas ne ajna persono, sed 
la heredulino, laŭ rekta vira linio, de la granda regno de 
Micomicon. Ŝi serĉas vian mastron por peti de li favoron, 
nome, ke li venĝu ŝin por la ofendo al ŝi farita de perversa 
giganto. Kaj pro la famo de brava kavaliro akirita de via 
mastro tra la tuta konata universo, ĉi princino venis el 
Gvineo serĉante lin. 


—Feliĉa serĉo kaj feliĉa renkonto —diris Sancho Panza—, des 
pli, se Mia Mastro havos la ŝancon ripari la ofendon al ŝi 
faritan, mortigante la filon de putino, la giganton, kiun via 
moŝto menciis. Mi estas certa, ke, se li lin trovos, li mortigos 
lin, escepte se la giganto estas ankaŭ fantomo, ĉar mia 
mastro havas nenian povon kontraŭ la fantomoj. Sed, sinjoro 
pastro, mi deziras peti de vi unu specialan aferon: ke, por ke 
mia mastro ne sentu la deziron fariĝi ĉefepiskopo, kion mi 
vere timas, vi konsilu lin tuj edziĝi al ĉi princino; tiel li vidos 
sin en la neebleco ricevi ĉefepiskopan ordinon, facile 
sukcesos okupi la tronon de imperio, kaj mi akiros, do, kion 
mi deziras. Mi bone pensis pri la afero kaj trovas, ke ne 
konvenas al mi, ke mia mastro fariĝu ĉefepiskopo, se 
konsideri, ke mi estas edzo, sekve netaŭga por la Eklezio, 
kaj se nun mi, havanta edzinon kaj filojn, devus klopodadi 
por akiri la kanonan permeson, kiu ebligus al mi la ricevon 
de prebendo, la klopodoj estus senfinaj. Tiel do, sinjoro, ĉio 
dependas de tio, ke Mia mastro tuj edziĝu al ĉi sinjorino, 
kiun mi ne nomas per ŝia nomo, ĉar mi ĝin ne konas. 


—Ŝi nomiĝas —respondis la pastro— princino Micomicona; 
tio evidentas, se konsideri, ke ŝia regno estas nomata 
Micomicon. 


—Kompreneble, —diris Sancho—. Mi konas multe da homoj, 
kies nomojn kaj titolojn ili prenas al si el la nomoj, de la lokoj 
de sia naskiĝo, ekzemple, Pedro de Alcala, Juan de Ubeda 


kaj Diego de Valladolid, kaj certe tie for, en Gvineo, okazas 
la samo, kaj la reĝinoj prenas al si la nomojn de siaj regnoj. 


—Vi pravas —respondis la pastro—, kaj rilate la edziĝon de 
via mastro, mi faros mian plejeblon. 


Tiel ĝojis Sancho pro ĉi promeso, kiel miris la pastro, vidante 
la naivon de la ŝildisto, kaj konstatante, kiel profunde 
radikiĝis en lia fantazio la samaj absurdoj de lia mastro, ĉar 
ŝajne li serioze kredis, ke iam don Quijote fariĝos 
imperiestro. 


Intertempe Dorotea sidiĝis sur la mulo de la pastro, la 
barbiro fiksis al sia vizaĝo la barbon el bova vosto, kaj ili 
petis la ŝildiston gvidi ilin al la loko de don Quijote. Poste ili 
lin avertis, ke li ne diru al sia mastro, ke li konas la pastron 
kaj la barbiron, ĉar la imperiestriĝo de don Quijote dependos 
de tio, ke ili devas resti nekonataj al li. Nek Cardenio nek la 
pastro volis ilin akompani: la unua, por ke don Quijote ne 
memoru sian disputon kun li; la pastro, ĉar lia Ĉeesto 
ankoraŭ ne necesis. 


Tiel do, dum la aliaj rajdis antaŭe, ili postiris lante surpiede. 
La pastro ne povis ne ripeti siajn instrukciojn al Dorotea, kaj 
ŝi respondis, ke li ne bezonas zorgi, kaj ke ĉio okazos tute 
laŭ la priskriboj kaj postuloj de la kavaliraj libroj. 


Irinte iom pli ol du mejlojn, ili ekvidis, ke don Quijote, jam 
vestita sed sen la armaĵo, staras inter krutaj rokoj. Sancho 
montris lin al Dorotea, ŝi tuj donis per la vipo frapon al sia 
rajd-besto, kaj post ŝi ekiris ŝia barboza barbiro. Kiam ili 
alvenis al la kavaliro, ŝia ŝildisto saltis de sur la mulo kaj 
pretiĝis preni ŝin per la brakoj por helpi ŝin descendi. La 
junulino deseliĝis kun senĝena gracio kaj genuis antaŭ don 
Quijote. La kavaliro vane penis relevigi ŝin kaj ŝi do diris 
surgenue: 


—De ĉi tie mi ne leviĝos, ho kuraĝa kaj grandanima kavaliro, 
ĝis via bono kaj ĝentilo konsentos fari al mi unu favoron, kiu 
pligrandigus vian honoron, kaj la gloron de via persono, kaj 
kiu alportus rimedon al la plej senkonsola kaj ofendita 
pucelo sub la suno. Kaj se la kuraĝo de via forta brako 
respondas al via eterna renomo, vi havas la devon protekti 
misfortulinon, kiu, logita de la parfumo de via famo venis de 
tre fora lando por serĉi vin kaj peti de vi rimedon por siaj 
afliktoj. 


—Eĉ ne vorton mi respondos, rava sinjorino, kaj nenion plian 
mi aŭskultos pri viaj aferoj, ĝis vi leviĝos de la grundo —diris 
don Quijote. 


—Mi leviĝos, sinjoro —respondis la afliktita knabino—, nur 
kiam via ĝentilo konsentos plenumi la favoron, kiun mi 
petas. 


—La favoron mi volonte konsentas kaj faros —respondis don 
Quijote—, kondiĉe, ke ĝi ne kunportos damaĝon aŭ 
diskrediton al mia reĝo, al mia patrio, aŭ al la damo, kiu 
posedas la ŝlosilon de mia koro kaj de mia libero. 


—Ĝi kaŭzos nek damaĝon nek diskrediton, kara sinjoro — 
respondis la afliktita knabino. 


Ĉe tio Sancho Panza proksimiĝis al sia mastro kaj flustris ĉe 
lia orelo: 


—Nu, sinjoro, senhezite promesu fari la favoron petitan. Ja, 
temas pri bagatelo: nur mortigi gigantaĉon. Kaj la petantino 
estas la granda princino Micomicona, reĝino de la vasta 
regno Micomicon, en Etiopio. 


—Kiu ajn ŝi estas —respondis don Quijote—, mi faros kion 
mia devo kaj konscienco diktas, en obeo al la reguloj de mia 
profesio. 


Kaj, sin turninte al la knabino, li aldonis: 


— Leviĝu, ĉarma sinjorino; mi plenumos kiun ajn favoron vi 
petos de mi. 


—Kion mi petas de via grandanimeco —respondis la knabino 
— estas, ke vi akompanu min tuj al la loko, kien mi vin 
kondukos, kaj ke vi promesu ne entrepreni alian aventuron 
aŭ taskon, antaŭ ol vi venĝos min kontraŭ perfidulo, kiu 
uzurpis mian regnon spite al ĉiaj leĝoj diaj kaj homaj. 


—Mi ripetas, ke mi konsentas al vi la favoron —respondis 
don Quijote—, sekve, jam de hodiaŭ vi povas formeti de vi la 
melankolion, kies pezo vin premegas, kaj reanimi vian 
feblan esperon per nova forto kaj energio. Kun la helpo de 
Dio kaj de mia brako, baldaŭ vi reakiros vian regnon kaj 
sidos en la trono de via granda kaj antikva lando, spite al la 
friponoj kiuj volus oponi al vi. Ni metu do manon al la laboro, 
ĉar, kiel oni diras, en prokrasto sidas danĝero. 


La afliktita damo persiste penis kisi al li la manojn, sed don 
Quijote, en ĉio ĝentila kaj bonmaniera kavaliro, tute ne 
toleris tion. Kontraŭe, li igis ŝin leviĝi, brakumis ŝin plej 
ĝentile kaj bonmaniere kaj ordonis la ŝildiston ĝustigi la 
ventrozonon de Rocinante kaj armi lin tuj poste. Sancho 
dekroĉis la armaĵo-pecojn de arbo, de kie ili pendis kvazaŭ 
trofeoj kaj, ĝustiginte la ventrozonon, li armis en unu 
momento sian mastron, kiu, vidante sin preta, diris: 


—Je la nomo de Dio, ni jam ekiru helpi ĉi grandan sinjorinon. 


La barbiro, ankoraŭ sur siaj genuoj, tre atentis ne ridi kaj ne 
lasi sian barbon defali, alie, ili eble ne povus sukcesigi sian 
bonan intencon. Sed la barbiro, vidante ke don Quijote 
konsentis la favoron kaj rapide sin preparis por ĝin plenumi, 
prenis unu manon de ŝia mastrino, don Quijote la alian, kaj 
ambaŭ helpis ŝin sidiĝi sur la mulo. Poste don Quijote saltis 


sur Rocinante, la barbiro sin aranĝis sur sia rajd-besto, kaj 
Sancho sekvis ilin piede, kio renovigis en li la doloron pro la 
perdo de lia azeno, kies mankon li tre sentis en tiu 

momento; tamen li ĝoje elportis ĉion, pensante, ke lia 
sinjoro iras sur la vojo fariĝi tre baldaŭ imperiestro, ĉar 
sendube li edziĝos al la princino kaj oficos almenaŭ kiel reĝo 
de Micomicon. Nur unu afero kaŭzis al li zorgon, nome, ke tiu 
regno troviĝis en lando de negroj, kaj, ke, sekve, la subuloj, 
kiujn oni sendube donus aal li, estus nigraj; sed al tio li trovis 
en sia fantazio bonan rimedon. 


—Kio min tuŝas, se miaj subuloj estas nigraj? Mi devos nur 
enŝipigi kaj transporti ilin al Hispanujo; ĉi tie mi povos vendi 
ilin kontante kaj, per la mono de la vendo, aĉeti titolon aŭ 
oficon ebligontan al mi senzorge pasi la reston de mia vivo. 
Nur mankus, ke mi preterus la okazon kaj ne havus talenton 
kaj lerton sufiĉan por fari belan aranĝon kaj vendi en la 
daŭro de palpebrumo tridek, aŭ tridek mil, subulojn... Je Dio, 
mi forvendos ilin bloke, la grandajn kun la etaj, aŭ kiel ajn 
mi povos, kaj eĉ se ili estos nigregaj, mi scios igi ilin blankaj 
kaj flavaj.[125] Ho ne, mi ne havas herbon en la cerbo... 


Ĉi agrablaj pensoj tiel kontentigis kaj animis lin, ke li 
forgesis la ĉagrenon iri surpiede. Dume, Cardenio kaj la 
pastro, kaŝitaj inter veproj, observis ĉion ĉi kaj ne sciis kion 
fari por kuniĝi al la grupo. Sed la pastro, kies inĝenio estis 
tre granda, elpensis planon adekvatan: per la tondilo, kiun li 
portis en skatolo, li rapide fortondis la barbon de Cardenio, 
poste surmetis al li sian propran grizan sajon kaj sian nigran 
manteleton, kaj restis nur en ĉemizo kaj kalsono. La aspekto 
de Cardenio, tiel transformiĝis per tio ke li mem ne rekonus 
sin, se li rigardus sin en spegulo. Poste, kvankam la grupo 
antaŭiĝis dum ili sin alivestis, Cardenio kaj la pastro facile 
alvenis unuaj al la ĉefvojo, ĉar la veproj kaj la kruta grundo 
ne permesis la brutojn movi sin tiel rapide kiel la piedirantoj. 
Elirinte el la montaro, la du viroj haltis en apuda ebeno, kaj, 


tuj post kiam don Quijote kaj liaj gekamaradoj elrajdis, la 
pastro fiksis sur lin la rigardon, ŝanĝante samtempe sian 
esprimon, kvazaŭ li rekonus iom post iom la kavaliron. Fine, 
li kuris al li, apertante la brakojn kaj kriante: 


—Kia feliĉa renkonto, ho mia bona samlandano don Quijote 
de La Mancha, spegulo de la kavalirismo, floro kaj kremo de 
la kuraĝo, protektanto de la mizeruloj, kvintesenco de la 
vagantaj kavaliroj! 


Dum li parolis, li ĉirkaŭprenadis la livan genuon de don 
Quijote, kiu, konfuzita de tio, kion la alia diris kaj faris, 
rigardis lin atente, fine lin rekonis kaj, kvazaŭ konsternita de 
lia Ĉeesto, energie penis deseliĝi; ĉar la pastro oponis al tio, 
don Quijote diris: 


— Sinjoro licenciulo, permesu min. Mi ne rajtas rajdi, dum tiel 
respektinda persono kiel via moŝto iras piede. 


—Neniel mi tion konsentos —respondis la pastro—. Via 
Grandeco iru sur la ĉevalo, ĉar vi plenumas rajde la plej 
eksterordinarajn farojn kaj aventurojn de nia epoko. Mi estas 
nur nedigna pastro kaj sufiĉos al mi sidi sur la malantaŭo de 
unu el la muloj de ĉi sinjoroj, se tio ne ĝenos ilin. Kaj mi eĉ 
imagos, ke mi rajdas sur la ĉevalo Pegazo, aŭ sur la zebro aŭ 
stalono de la fama maŭro Muzaraque, kiu ĝis nun kuŝas 
ensorĉita en la monto Zulema, ne for de la granda Compluto. 


—Mi ne pensis pri tio, sinjoro licenciulo —respondis don 
Quijote—, sed mi scias, ke mia sinjorino la princino bonvolos 
fari al mi la favoron ordoni al sia ŝildisto cedi al vi la selon de 
sia mulo, ĉar li povos sidi sur la gropo, se la besto eltenos. 


—Jes, mi opinias, ke ĝi eltenos —diris la princino—, kaj mi 
opinias ankaŭ, ke ne necesas ordoni al mia ŝildisto, ĉar li 
estas tiel ĝentila kaj bonedukita, ke li ne konsentos, ke iru 
piede ekleziulo, kiu povas rajdi. 


—Certe! —respondis la barbiro. 


Li tuj saltis de la mulo kaj invitis la pastron okupi la selon, 
kion tiu faris sen ke oni bezonus ripeti la inviton. La mavo de 
la afero kuŝis en tio, ke la mulo, lu-besto kaj sekve malica, 
iom levis la postajn krurojn kaj ellasis du kalcitrojn tiajn, ke 
se ili estus trafintaj la bruston aŭ la kapon de majstro 
Nicolas, li certe sendus al la diablo sian serĉon de don 
Quijote. Tamen, pro la subita ekskuiĝo de la mulo, li 
renversiĝis sur la grundon, kun tiel eta atento al sia barbo, 
ke ĝi defalis. Vidante sin sen la barbo, li ne havis alian 
rimedon ol kovri al si la vizaĝon kaj diri plende, ke liaj dentoj 
rompiĝis. Kiam don Quijote rimarkis la mason da barbo, kiu 
kuŝis sen sango kaj makzeloj kelkan distancon de la vizaĝo 
de la falinta ŝildisto, li diris: 


—Je Dio, vere granda miraklo! La barbo deŝiriĝis kaj falis de 
la vizaĝo kvazaŭ memvole! 


La pastro, vidante ke lia plano riskas esti malkovrita, kuris 
tuj al la barbo, prenis ĝin, iris al la loko, kie la kuŝanta 
majstro Nicolas laŭte plendis ankoraŭ, subtenis lian kapon, 
ĝin premis al sia brusto kaj en unu momento fiksis denove la 
barbon, flustrante kelke da vortoj, kiuj, laŭ li, konsistigis 
magian formulon por la refikso de barboj, kiel ili vidos. Firme 
alliginte la barbon, la pastro iris flanken, kaj la ŝildisto 
vidiĝis tiel barboza kaj sana kiel antaŭe. Ĉe tio don Quijote 
profunde miris kaj petis la pastron konigi al li la magian 
formulon, kiam li povus, ĉar li havis la konvinkon, ke ĝia 
efiko etendiĝas preter la nura fikso de barboj, se konsideri, 
ke la karno de kie oni deŝiras barbon, ĉiam aperas sanga kaj 
leza, kaj ke, se la formulo kaŭzas kompletan resanigon, kiel 
vidite, certe ĝi devas utili por multaj aliaj kazoj, krom la 
barbaj. 


—Vi pravas —respondis la pastro, kaj promesis al don 
Quijote konigi al li la formulon en la unua oportuna okazo. 


Oni akordis, ke la pastro rajdu la unua, kaj ke aliaj tri alternu 
sur la sama mulo ĝis la alveno al la gastejo, staranta ses 
mejlojn for. Tri el ili iris do rajde: don Quijote, la princino kaj 
la pastro; kaj tri, piede: Cardenio, la barbiro kaj Sancho 
Panza. Tiam la kavaliro diris al la knabino: 


—Via Alteco, sinjorino, gvidu nin, kien vi deziras iri. 
Sed antaŭ ol ŝi respondus, intervenis la pastro: 


—AI kiu regno gvidos nin via moŝto? Ĉu al Micomicon? 
Sendube ni iros tien, aŭ mi scias nenion pri regnoj. 


Dorotea, tre rapid-pensa, komprenis, ke ŝi devas jese 
respondi, do ŝi diris: 


—Jes, sinjoro, tien kondukas la vojo. 


—Se tiel —diris la pastro—, ni devos pasi tra mia vilaĝo; de 
tie, via moŝto prenu la vojon al Cartagena, kie, kun bona 
sorto, vi povos enŝipiĝi. Proksimume naŭ jarojn poste, se vi 
havos favoran venton kaj serenan maron, vi ekvidos la 
grandan lagon Meona[126] (mi volas diri Meotides), de kie 
oni alvenas al la regno de Via Alteco post vojaĝo de pli ol 
cent tagoj. 


—Vi eraras, sinjoro —ŝi diris—, ĉar, antaŭ iom malpli ol du 
jaroj, mi ekiris de tie, kaj, malgraŭ ke la vetero aĉis dum la 
tuta vojo, mi alvenis kaj havis la sorton renkonti la personon, 
kiun mi varme deziris vidi: la sinjoron don Quijote de La 
Mancha, kies renomo trafis mian orelon, tuj kiam mi metis la 
piedojn en Hispanujo. Lia famo movis min iri lin serĉi por 
rekomendi min al lia ĝentilo kaj por konfidi mian justan 
aferon al la kuraĝo de lia forta brako. 


—Sufiĉas —interrompis don Quijote—. Viaj laŭdoj ĉesu, ĉar 
mi kontraŭas al ĉia flatado; kaj, kvankam viaj ĵusaj diroj ne 
estas flataj, ankaŭ ili ĝenas mian ĉastan orelon. Kiom mi 
povas diri, sinjorino, estas, ke, kuraĝa aŭ ne, mi metos je via 
servo mian grandan aŭ etan kuraĝon, eĉ ĝis perdo de la 
vivo. Sed nun ni lasu tion. Sinjoro pastro, bonvolu diri al mi 
kio kondukis vin al ĉi loko, kie vi vidiĝas sola, sen ia servisto 
kaj en tiel terure leĝera vesto. 


—Al tio mi respondos koncize —diris la pastro—. Sciu, sinjoro 
don Quijote, ke mi kaj majstro Nicolas, nia amiko kaj barbiro, 
estis survoje al Sevilla por ricevi monon senditan al mi de 
parenco mia jam de longe irinta al Indioj; temis pri beleta 
sumo: pli ol sepdek mil arĝentaj pesoj, kio estas ne malbone. 
Nu, kiam ni pasis hieraŭ tra ĉi lokoj, kvar banditoj nin atakis 
kaj rabis de ni eĉ la barbojn, tiel, ke la barbiro opiniis 
konvene meti al si la barbon falsan. Kaj rilate ĉi junulon —kaj 
li montris Cardenion— ili bele aranĝis lin! Atentindas, ke laŭ 
publikaj onidiroj en la regiono, la homoj nin atakintaj estas 
galeruloj, kiujn deĉenigis, preskaŭ en ĉi sama loko, viro 
laŭdire tiel kuraĝa, ke li ellasis ilin spite al la komisaroj kaj la 
gardistoj; sendube mankas al li klapo en la kapo, aŭ temas 
pri tiel eksterordinara fripono kiel la galeruloj mem, aŭ pri 
viro sen koro kaj konscienco, ĉar li ellasis la lupon inter 
ŝafinoj, la vulpon inter kokinoj, la muŝon inter mielo; li 
defraŭdis la justicon kaj ribelis kontraŭ sia reĝo kaj natura 
sinjoro, ĉar li rompis lian leĝan aŭtoritaton. Li rabis de la 
galeroj ties piedojn,[127] se tiel diri, kaj metis la alarmon en 
la Santa Hermandad, kiu jam de multaj jaroj ripozis. Resume, 
lia faro kaŭzis la perdiĝon de lia animo, sen havigi profiton al 
lia korpo. 


Jam antaŭe Sancho rakontis al la pastro kaj la barbiro la 
aventuron de la galeruloj, kiun lia mastro tiel glore 
plenumis; kaj la pastro aludis pri la afero tiel insiste, por vidi 
kion farus aŭ dirus don Quijote. La koloro de la kavaliro 


Ŝanĝiĝis je ĉiu vorto, kaj li ne kuraĝis deklari, ke li estas la 
liberiginto de tiuj bonuloj. 


—Ili nin prirabis —finis la pastro—. Dio, en sia mizerikordo, 
pardonu la vivon, kiu ne lasis, ke ili ricevu sian merititan 
punon. 


Ĉapitro 30 


Pri la inĝenia procedo uzita por deturni nian enamiĝintan 
kavaliron de la rigora pentofaro, kiun li trudis al si 


Apenaŭ ĉesis paroli la pastro, Sancho diris: 


—Je mia fido, sinjoro licenciulo, mia mastro tion faris, 
kvankam ne mankis admonoj de mia flanko, ke li devus bone 
konsideri sian intencon, kaj ke li pekus, se li liberigus la 
ĉenulojn, ĉar oni kondukis ilin survoje al la galeroj pro iliaj 
multegaj friponaĵoj. 


—l|dioto! —interrompis lin don Quijote—. Ne estas devo aŭ 
koncerno de vaganta kavaliro esplori, ĉu la homoj afliktitaj, 
kaptitaj kaj ĉenitaj, kiujn li trovas sur la vojo, vidiĝas tiel pro 
iliaj krimoj aŭ pro iliaj misfortunoj; lia sola tasko konsistas en 
tio, helpi ilin, konsiderante ne iliajn misfarojn, sed nur ilian 
suferon. Mi renkontis veran rozarion da viroj mornaj kaj 
mizeraj kaj kondutis al ili, kiel mia religio preskribas. Ĉio 
cetera ne gravas. Kaj se iu obĵetas (oni esceptu la sanktan 
honorindon de la honesta persono de la sinjoro licenciulo) mi 
diras, ke li scias nenion pri la aferoj kavaliraj, ke li mensogas 
kiel bastardo kaj filo de putino, kaj ke mi konigos tion al li pli 
klare per la klingo de mia glavo. 


Tion dirante, li plifirmiĝis sur la piedingoj kaj mallevis la 
vizieron de sia kasko, ĉar la barbo-pelvon, kiun li prenis por 
la helmo de Mambrino, li pendigis siatempe de la fronta sel- 
arko de Rocinante en atendo de la okazo riparigi la difektojn 
al ĝi kaŭzitajn de la galeruloj. 


Dorotea, sprita kaj inteligenta, jam rimarkis la frenezon de 
don Quijote, kaj observante, ke ĉiuj, krom Sancho Panza, 
mokas lin, deziris mem partopreni en la amuzo, kaj diris ĉe 
lia kolero: 


— Sinjoro kavaliro, memoru, ke, laŭ via promeso, vi ne povus 
interveni en alian aventuron, eĉ se ĝi estus plej urĝa. La 
brusto de via moŝto trankviliĝu, ĉar, se la sinjoro licenciulo 
sciintus, ke via nevenkebla brako liberigis la galerulojn, li 
kunkudrus al si la lipojn per tri steboj, kaj eĉ tri fojojn 
mordus al si la langon, antaŭ ol li dirus eĉ unu solan vorton 
ofendan al via moŝto. 


—Mi ĵuras, ke mi tion vere farintus —diris la pastro—, kaj 
krome, eĉ parton de la lipharoj mi deŝirus al mi. 


— Sinjorino, mi silentos, kaj detenos la justan koleron jam 
leviĝintan en mia brusto —diris don Quijote—. Pace kaj 
kviete mi kondutos ĝis mi plenumos mian promeson; sed, 
page por ĉi decido mia, bonvolu diri al mi, se ne estas al vi 
ĝene, pri la naturo de via misfortuno kaj pri la personoj, 
kontraŭ kiuj mi devas venĝi vin kontentige, juste kaj plene. 


—Volonte mi tion faros, se vi ne enuos, aŭskultante tristaĵojn 
kaj misfortunojn —respondis Dorotea. 


—Ne, sinjorino, mi ne enuos —diris don Quijote. 
— Tiel do, viaj moŝtoj aŭskultu min atente. 


Apenaŭ ŝi diris tion, Cardenio kaj la barbiro, scivolaj vidi kiel 
la sprita Dorotea inventos sian historion, proksimiĝis al ŝi. 
Ankaŭ Sancho, tiel trompita pri ŝi, kiel lia mastro, faris la 
samon. La junulino sin komforte aranĝis sur la selo, preparis 
sin paroli per ektusoj kaj aliaj gestoj kaj komencis diri kun 
granda sprito: 


—Sciu unue, sinjoroj, ke mi nomiĝas... 


Tiam ŝi haltis momenton, ĉar ŝi forgesis la nomon, kiun la 
pastro donis al ŝi; sed li, komprenante la kaŭzon de ŝia 
hezito, helpe intervenis: 


—Ne strange, sinjorino, ke Via Grandeco sentas konfuzon kaj 
embarason, rakontante vian misfortunon; tiaj sortobatoj ofte 
nebuligas tiel dense la memoron de la kompatinda persono, 
kiu devas ilin travivi, ke li eĉ ne memoras sian propran 
nomon, kiel okazas al via moŝto, kiam vi forgesas, ke vi 
nomiĝas princino Micomicona, leĝa heredantino de la 
granda regno Micomicon. Nun, post ĉi precizigo Via 
Grandeco povos facile retrovi en via damaĝita memoro ĉion, 
kion vi bonvolos rakonti al ni. 


—Vi pravas —respondis la junulino—, kaj mi pensas, ke, de 
nun, mi ne bezonos aliajn atentigojn por bone rakonti ĝis la 
fino mian veran historion. Sciu do, ke mia patro, reĝo 
Tinacrio la Saĝa, eminentis en la tiel nomata Magia arto kaj 
antaŭvidis per ĝi, ke mia patrino, reĝino Jaramilla, mortos 
antaŭ ol li, ke iom poste ankaŭ li mortos, kaj ke mi do restos 
orfa. Sed li diris, ke eĉ pli multe lin afliktas lia certeco, ke la 
mastro de granda insulo najbara al nia regno, iu monstra 
giganto nomata Pandafilando la Straba (ĉar, kvankam liaj 
okuloj estas normalaj kaj sidas en sia propra pozicio, li ĉiam 
strabas, kaŭze de sia malico, por meti timon kaj teruron en 
la koron de la homoj, kiam li ilin rigardas), nu, tiu giganto, 
laŭ la diro de mia patro, invadus mian regnon, kiam li scius 
pri mia orfeco, ĉion rabus de mi kaj ne lasus al mi eĉ unu 
vilaĝeton, kie mi povus vivi; mia patro la reĝo aldonis, ke 
tian ruinon kaj misfortunon mi evitus, se mi edziniĝus al la 
giganto, sed mia patro pensis ankaŭ, ke mi neniam 
konsentus tiel misproporcian pariĝon; kaj li pravis, ĉar tute 
ne venis al mi en la kapon la ideo edziniĝi al li aŭ al alia 
giganto, kiom ajn enorma kaj monstra li estus. Mia patro 
aldonis, ke, post lia morto, kiam mi vidus Pandafilandon 
penetri en mian regnon, mi devus ne fronti lin, ĉar tio estus 
mia ruino, sed lasi lin libere okupi la tutan landon, kaj tiel mi 
evitus la morton kaj plenan detruon de miaj karaj kaj lojalaj 
regnanoj, se konsideri, ke mi ne povus starigi sukcesan 
reziston kontraŭ la infera forto de la giganto. Anstataŭe, en 


la akompano de kelkaj fideluloj, mi devus direkti min al 
Hispanujo, kie mi trovus rimedon por miaj misfortunoj en la 
persono de vaganta kavaliro, kies famo tiutempe jam 
vastiĝus tra la tuta regno, kaj kies nomo, se mi bone 
memoras, estus don Azote aŭ don Jigote. 


—Li certe diris don Quijote, sinjorino —interrompis Sancho—, 
alinome la Kavaliro de la Trista Mieno. 


—Efektive —respondis Dorotea—. Li diris ankaŭ, ke li estus 
altakreska kaj kavavizaĝa, kaj ke sur lia dekstra korpoflanko, 
proksimume sub la liva ŝultro, vidiĝus bruna belgrajno kun 
kelkaj haroj dikaj kiel krinoj. 


Aŭdinte tion, don Quijote diris al la ŝildisto: 


—Nu, Sancho, min helpu senvestigi min. Mi volas konstati, 
Ĉu mi estas la kavaliro profetita de tiu saĝa reĝo. 


—Kial via moŝto volas sin nudigi? —demandis Dorotea. 


—Ĉar mi deziras vidi, ĉu mi havas sur mi la belgrajnon 
menciitan de via patro —respondis don Quijote. 


—Ne necesas, ke vi senvestiĝu —diris Sancho—. Mi scias, ke 
via moŝto havas meze de la spino tiuspecan belgrajnon, kio 
estas signo de forto. 


—Tio sufiĉas —diris Dorotea—. Inter amikoj, oni ne zorgu pri 
bagateloj; tute ne gravas do, ĉu la belgrajno sidas sur la 
spino aŭ sub la ŝultro; sufiĉas, ke ĝi ekzistas ie ajn sur li, ja 
temas pri la sama karno. Sendube mia patro ĉion ĝuste 
antaŭdiris, kaj mi bone agis konfidante min al sinjoro don 
Quijote, ĉar li estas la persono anoncita de mia patro, kion 
pruvas la aspekto de lia vizaĝo kaj tio, ke li famas ne nur en 
Hispanujo, sed eĉ tra la tuta La Mancha. Efektive, tuj kiam 
mi elŝipiĝis en Osuna, mi aŭdis rakonti tiom da faroj liaj, ke 


mia koro tuj diris al mi, ke li estas la sama, kiun mi venis 
serĉi. 


—Kiel povis Via Grandeco elŝipiĝi en Osuna? —demandis 
don Quijote—. Gi ja ne sidas ĉe la maro. 


Antaŭ ol Dorotea povus respondi, la pastro intervenis: 


—La sinjorino princino certe volis diri, ke, elŝipiĝinte en 
Malaga, ŝi aŭdis paroli pri vi la unuan fojon en Osuna. 


—Jes, tion mi volis diri —deklaris Dorotea. 


—Sendube —diris la pastro—. Via reĝina moŝto bonvolu 
daŭrigi vian rakonton. 


—Mi jam diris ĉion, krom ke, bonŝance, mi trovis sinjoron 
don Quijote kaj sekve jam konsideras min reĝino kaj 
sinjorino de mia tuta lando. Pro sia ĝentilo kaj sindono li 
konsentis al mi la favoron sekvi min, kien ajn mi lin 
kondukos, rekte do ĝis Pandafilando la Straba, por ke li 
mortigu lin kaj redonu al mi kion la giganto tute senrajte 
uzurpis. Ĉio ĉi okazos laŭlitere, konforme al la profetaĵoj de 
mia bona patro Tinacrio la Saĝa, kiu diris kaj skribis ankaŭ 
per literoj grekaj aŭ ĥaldeaj (mi ne distingas la diferencon 
inter ili), ke, se la kavaliro de la profetaĵoj volus edziĝi al mi, 
tratranĉinte la gorĝon de la giganto, mi devus senproteste 
akcepti lin kiel leĝan edzon kaj cedi al li mian regnon kune 
kun mia persono. 


—Kion vi opinias, amiko Sancho? —diris don Quijote—. Ĉu vi 
ne aŭdis? Cu mi ne anoncis al vi la samon?[128] Jen, ni jam 
havas landon por regi kaj reĝinon por edziĝi. 


— Grandioze! —diris Sancho—. La diablo prenu la bastardon, 
kiu ne edziĝus al ŝi, dishakinte la glutilon de sinjoro 


Pandahilado. Tiel frandinda reĝino! La puloj de mia lito 
fariĝu similaj al ŝi! 


Tion dirinte, li faris du kapriolojn en aero, en montro de ega 
kontento; poste li iris al la besto de Dorotea, prenis ĝian 
bridon, genuiĝis antaŭ ŝi kaj petis ŝian permeson por kisi 
ŝiajn manojn en signo detio, ke li rigardas ŝin kiel sian 
reĝinon kaj sinjorinon. Kiu, inter la ĉeestantoj, povus ne ridi, 
vidante la frenezon de la mastro kaj la naivon de la servisto? 
Nu, Dorotea etendis siajn manojn al Sancho kaj promesis fari 
lin grandsinjoro se, pro graco de la ĉielo, ŝi denove akirus kaj 
ĝuus sian regnon. Sancho dankegis ŝin per tiaj vortoj, ke la 
ĉeestantoj refoje eksplodis per ridoj. 


— Tia, sinjoroj, estas mia historio —daŭrigis Dorotea—. Mi 
devas ankoraŭ diri al vi, ke el la personoj min akompanintaj 
de mia regno, restas al mi nur ĉi bona ŝildisto longabarba, 
ĉar la aliaj dronis en granda ŝtormo, kiu nin trafis proksime 
al la haveno; mi kaj li kvazaŭ mirakle albordiĝis sur du 
tabuloj; cetere vi jam sendube rimarkis, ke ĉio aperas 
mirakla kaj mistera laŭlonge de mia vivo. Kaj se mi troigis aŭ 
misprezentis ion, ne forgesu la diron de la sinjoro licenciulo 
ĉe la komenco de mia rakonto, ke suferante pro 
eksterordinaraj kaj senĉesaj misfortunoj, oni parte perdas la 
memoron. 


—Mi ĝin ne perdos, ho moŝta kaj kuraĝa sinjorino, kiom ajn 
grandaj kaj unikaj estos la klopodoj, kiujn mi faros je via 
servo —diris don Quijote—. Tiel do, unu plian fojon mi 
konfirmas mian promeson al vi, kaj ĵuras iri kun vi eĉ al la 
fino de la mondo, ĝis mi frontos vian ferocan malamikon, 
kies orgojlan kapon mi dehakos, kun la helpo de Dio kaj de 
mia brako, per la klingo de ĉi glavo... mi ne volas nomi ĝin 
bona, ĉar la mian forprenis Gines de Pasamonte... 


Ĉi lastajn vortojn li tradentis, kaj poste daŭrigis: 


—Kiam mi senkapigos la giganton kaj remetos vian landon 
en vian pacan posedon, vi povos fari laŭplaĉe kun via 
persono, ĉar, dum mi havos la memoron okupata, la volon 
kaptita kaj la menson absorbita de la... nu, ne necesas plu 
diri... ne eblos al mi eĉ pensi pri edziĝo, eĉ se temus pri 
edziĝo al la fenikso mem.[129] 


Sancho ricevis tiel grandan ŝokon, kiam lia mastro 
manifestis sian rifuzon edziĝi, ke li diris furioze, levante la 
voĉon: 


—Je Dio, sinjoro don Quijote! Certe vi perdis la kandelon el la 
kapo, ĉar alie vi ne hezitus edziĝi al tiel moŝta princino. Ĉu 
vi pensas, ke Fortuno proponos al vi similan ŝancon ĉe ĉiu 
turno de la vojo? Ĉu sinjorino Dulcinea pli belas? Certe ne, ŝi 
posedas eĉ ne la duonon de la belo de la princino, kaj mi 
devus aldoni, ke Dulcinea havas apenaŭ meriton sufiĉan por 
laĉi la ŝuojn de ĉi damo. En la tago de Sankta Neniamo mi 
ricevos mian grafolandon, se via moŝto kapricas serĉi trufojn 
en la fundo de la maro. Nu, bonvolu, edziĝu tuj al ŝi, je la 
diablo, prenu ĉi regnon, kiu falas al vi en la manojn kiel 
matura frukto, kaj, kiam vi reĝos, faru min markizo aŭ 
gubernatoro, kaj ĉio cetera iru al la infero! 


Don Quijote, aŭdinte tian blasfemadon kontraŭ sia sinjorino 
Dulcinea, ne povis plu elteni, levis la lancon kaj, sen vorto 
aŭ averto, ellasis al li sur la dorson du batojn tiel fortajn, ke 
Sancho falis teren. Kaj sendube tial, ke Dorotea laŭte petis la 
kavaliron halti, don Quijote ne prenis de li la vivon en tiu 
momento. 


—Ĉu vi pensas, fava hundo —diris iom poste don Quijote—, 
ke vi ĉiam povos impertinenti al mi, kaj ke ni ne havas alion 
por fari, krom mokado de via flanko kaj pardonado de la 
mia? Nu, ne pensu tiel, fripono ekskomunikita: tio certe vi 
estas, ĉar vi kalumniis la senkomparan Dulcinea. Ĉu vi ne 


scias, kanajlo kot-anima, ke sen la forto, kiun ŝi transmetas 
al mia brako, mi ne havus kuraĝon eĉ por mortigi unu solan 
pulon? Diru, viper-langa mokanto: kiu do, laŭ vi, konkeris ĉi 
regnon, dehakis la kapon de ĉi giganto kaj faris vin markizo 
(ĉar mi jam rigardas ĉion ĉi kiel aferon fakte plenumitan), se 
ne Dulcinea, kies kuraĝo uzas mian brakon kiel 
instrumenton de ŝiaj faroj? Ŝi batalas kaj venkas en mi, mi 
vivas kaj spiras en ŝi, kaj en ŝi mi havas ekziston kaj 
estadon. Ho mizera bastardo, kiel sendanke vi kondutas! Vi 
vidas vin levita de sur la polvo de la tero al la rango de 
titolita grandsinjoro kaj reciprokas tiel grandan favoron, 
dirante mavon pri via favorantino. 


Sancho kuŝis disbatita, sed ne tiom, ke li ne povus aŭdi la 
riproĉojn de sia mastro. Li stariĝis rapide, iris post la ĉevalon 
de Dorotea kaj de tie diris al don Quijote: 


—Nu, sinjoro, se vi firme decidis ne edziĝi al ĉi granda 
princino, evidentas, ke la regno ne estos via, kaj sekve vi ne 
povos doni al mi ian rekompencon. Pro tio mi plendas. 
Sinjoro, edziĝu al ĉi reĝino per unu fojo, nun, kiam ni havas 
ŝin ĉi tie, kvazaŭ ŝi estus falinta de la ĉielo, kaj poste vi 
povos iri al sinjorino Dulcinea, konsiderante, ke en la mondo 
certe ne mankis reĝoj kun konkubinoj. Pri la afero de la 
beleco mi ne opinias: se diri la veron, la du ŝajnas al mi 
ĉarmaj, kvankam mi neniam vidis sinjorinon Dulcinea. 


—Kion, perfida blasfemanto! Ĉu vi ne vidis ŝin? —ekkriis don 
Quijote. —Cu vi ne alportis ĵus al mi mesaĝon de ŝia flanko? 


—Mi volis diri, ke mi ne vidis ŝin sufiĉe longe por observi la 
belon de ŝiaj ĉarmaj trajtoj, unu post la alia; sed kiel tuto ŝi 
ŝajnas al mi bone. 


—Nun mi komprenas —diris don Quijote—. Kaj pardonu, ke 
mi vin insultis, ĉar ne estas en la povo de la homoj deteni 


ties unuan impulson. 


—Efektive, sinjoro —respondis Sancho—. Mia unua impulso 
ĉiam puŝas min paroli; kaj mi ne povas ne diri tion, kio 
ĉiufoje venas al mia lango. 


—Tamen, atentu, kiam vi parolas, Sancho —diris don Quijote 
—, ĉar longe ĉerpas la kruĉo ĝis ĝi rompiĝas... 


—Nu, bone —respondis Sancho—. Dio vidas de la ĉielo ĉies 
mankojn kaj juĝos, ĉu mi per miaj vortoj kondutis pli 
riproĉinde ol vi per viaj agoj. 


—Sufiĉe jam —diris Dorotea—. Rapidu, Sancho, kisi la 
manon kaj peti la pardonon de via sinjoro; de nun estu pli 
modera rilate al viaj laŭdoj kaj kritikoj, ne diru mavon pri 
sinjorino Tobosa, kiun mi deziras koni kaj servi, kaj havu 
fidon je Dio: certe ne mankos al vi ia ŝtato, kie vi vivos kiel 
princo. 


Sancho proksimiĝis kapkline al sia mastro kaj petis ties 
manon. Don Quijote ĝin etendis kun solena mieno kaj, post 
ol la ŝildisto ĝin kisis, donis al li sian benon kaj petis lin 
proksimiĝi iom pli por fari al li kelkajn demandojn kaj trakti 
aferojn tre gravajn. Sancho obeis kaj, kiam li antaŭiĝis 
ioman distancon de la aliaj, diris don Quijote: 


—De kiam vi venis, mi ne havis okazon aŭ tempon por 
detale demandi al vi pri la mesaĝo, kiun vi portis, kaj pri la 
respondo, kiun vi ricevis; kaj ĉar nun la sorto donas al ni 
tempon kaj okazon, ne rifuzu al mi la plezuron aŭskulti viajn 
bonajn novaĵojn. 


—Via moŝto demandu laŭvole —diris Sancho— kaj mi tuj 
havos preta la respondon. Sed mi petas vin, sinjoro, ne estu 
tiel venĝema en la futuro. 


—Kial vi diras tion, Sancho? —demandis don Quijote. 


—Ĉar la batoj, kiujn vi ĵus donis al mi, pli ŝuldiĝas al la 
disputo okazinta inter ni antaŭ kelke da noktoj[130] pro 
instigo de la diablo, ol al miaj diroj kontraŭ sinjorino 
Dulcinea, kies personon, cetere, mi amas kaj kultas kiel 
relikvon, eĉ se ŝi ne estas tio, pro la fakto, ke ŝi apartenas al 
via moŝto. 


—Je via vivo, Sancho, ne komencu trakti denove la saman 
aferon; ne ĉagrenu min —diris don Quijote—. Mi jam 
pardonis vin tiam, kaj cetere vi tre bone konas la proverbon: 
«Por nova peko, nova pentofaro». 


Ĉe tio ili vidis alrajdi sur la sama vojo viron sur azeno kaj, 
kiam li proksimiĝis, li ŝajnis al ili cigano. Sed Sancho, kies 
koro kaj okuloj ĉiam sin tiris al ajna azeno, kiun li vidis, tuj 
rekonis en la viro la galerulon Gines de Pasamonte, kaj per la 
fadeno de la cigano li trafis en la bobenon de sia azeno, Ĉar 
efektive ĝi estis la lia. Pasamonte, por kaŝi sian identecon 
kaj por vendi la azenon, iris en cigana kostumo tial, ke la 
cigana, kiel multaj aliaj lingvoj, estis al li tiel familiara kiel la 
propra. Nu, Sancho apenaŭ vidis kaj rekonis lin, diris al li per 
laŭtegaj voĉoj: 


—Hej, Ginesillo, latrono! Lasu mian trezoron, redonu al mi la 
vivon kaj la konsolon! Lasu la azenon! Fuĝu, bastardo, for de 
ĉi tie, kanajlo, lasu la predon! 


Ne necesis tiom da vortoj kaj insultoj, ĉar, ĉe la unua voĉo, 
Gines desaltis al la tero, ekpelis la piedojn en fuĝa hasto kaj 
perdiĝis el la vido en la daŭro de palpebrumo. Sancho kuris 
al sia azeno, ĝin brakumis kaj diris al ĝi: 


—Kiel vi fartas, trezoro, lumo de miaj okuloj, kompano mia? 


Li kisis kaj karesis la beston kvazaŭ ian personon, kaj la 
azeno, muta, lasis sin kisi kaj karesi sen respondi eĉ unu 
vorton. 


La tuta grupo proksimiĝis kaj gratulis Sanchon protio, ke li 
retrovis la azenon. Don Quijote speciale lin gratulis kaj 
aldonis, ke li tenas ĉiuokaze valida sian promeson transdoni 
al li la tri azenidojn. Sancho lin dankis kaj, dum ili du tiel 
babilis, la pastro gratulis Dorotean pro la sprito kaj koncizo 
de ŝia rakonto kaj protio, ke ĝi tiel multe similas al la 
historioj de la kavaliraj libroj. Ŝi respondis, ke ŝi ofte sin 
distris legante tiujn librojn, sed ke ŝi ne scias, kie situas la 
provincoj kaj la maraj urboj, kaj ke pro tio ŝi trafe maltrafe 
indikis, ke ŝi elŝipiĝis en Osuna. 


—Tion mi rimarkis —diris la pastro—, sekve mi intervenis por 
ripari vian eraron. Ĉu ne estas mirinde, ke ĉi kompatinda 
hidalgo tiel facile kredas tiajn mensogojn kaj fantaziojn, nur 
ĉar ili similas en stilo kaj esenco al la ekstravagancoj de liaj 
libroj? 


—Efektive —respondis Cardenio—. Tiel rara kaj unika estas 
lia frenezo, ke mi ne scias, ĉu ekzistas homa genio kapabla 
ĝin elpensi kaj doni al ĝi literaturan formon. 


— Menciindas ankoraŭ alia strangaĵo —diris la pastro—. Se 
oni parolas al ĉi bona hidalgo pri io ajn ne tuŝanta lian 
frenezon, li ne nur ne diras stultaĵojn, sed eĉ saĝe sin 
esprimas kaj montras klaran kaj serenan komprenon, tiel, ke 
se oni nur ne perturbus lin per temoj kavaliraj, la tuta mondo 
juĝus, ke li havas sanan menson. 


Dum ili sin okupis per ĉi babilado, don Quijote, daŭrigante la 
sian, diris al Sancho: 


—Amiko Sancho, la aferon de niaj kvereloj ni formetu en la 
keston de forgeso, kaj sen ia rankoro aŭ kolero de via flanko 


diru nun al mi kie, kiel kaj kiam vi renkontis Dulcinean. Kion 
ŝi faris? Kion vi diris al Ŝi? Kion ŝi respondis? Kiel aspektis ŝia 
vizaĝo, dum ŝi legis mian leteron? Kiu ĝin kopiis al vi? 
Rakontu ĉion, kio, laŭ vi, indas esti sciata, demandata kaj 
respondata, ne aldonu aŭ falsu ion por plaĉi al mi kaj, pli 
grave, preterlasu nenion, por ke mi ne ĉagreniĝu. 


— Sinjoro —respondis Sancho—, neniu kopiis al mi la leteron, 
ĉar verdire mi ne prenis ĝin kun mi. 


—Jes, vi pravas —respondis don Quijote—. La kajeron, kie mi 
skribis ĝin, mi trovis ĉe mi du tagojn post via foriro. Tio forte 
min ĉagrenis, ĉar mi ne sciis, kion vi farus, kiam vi konstatus 
la mankon de la letero; mi ĉiam kredis, ke vi revenus ĉi tien 
de la loko, kie vi rimarkus ĝian neeston. 


—Certe mi estus farinta tion —respondis Sancho—, se mi ne 
parkerus ĝin, kiam via moŝto ĝin legis al mi; mi povis do 
dikti el la memoro la leteron al sakristiano ĝis la lasta detalo, 
tiel, ke li diris, ke neniam antaŭe li vidis aŭ legis tiel belan 
leteron, kiel la via, kvankam li legis en sia vivo multe da 
ekskomunikaj leteroj. 


—Cu vi ĝin memoras ankoraŭ? —demandis don Quijote. 


—Ne, sinjoro —respondis Sancho—. Tuj kiam mi diktis ĝin, mi 
komprenis, ke estus superflue plu reteni ĝin en mia kapo, do 
apenaŭ mi memoras nur tion pri la «cima», pardonu, pri la 
«sublima sinjorino» kaj la lastan parton: «Ĝismorte via, la 
Kavaliro de la Trista Mieno». Kaj inter la komenco kaj la fino 
mi metis pli ol tricent fojojn «mia koro, mia vivo, miaj 
okUloj»... 


Ĉapitro 31 


Pri la sukaj konversacioj okazintaj inter don Quijote kaj ties 
ŝildisto Sancho Panza, kaj pri aliaj eventoj 


—Ĝis nun viaj novaĵoj ne malplaĉas al mi —diris don Quijote 
—. Daŭrigu. Vi do alvenis tien. Kion faris tiu reĝino de 
beleco? Sendube, kiam vi trovis ŝin, ŝi surfadenigis perlojn 
aŭ brodis per oraj fadenoj ian insignon por mi, la kavaliro 
sklavo de ŝia amo. 


—Ne, sinjoro —respondis Sancho—. Mi trovis ŝin, kiam ŝi 
kribradis du buŝelojn da tritiko en la korto de sia domo. 


—Nu, faru al vi la ideon, ke tiuj grajnoj de tritiko, ĉar tuŝitaj 
de ŝiaj manoj, estas veraj perloj. Sed, diru: ĉu vi rimarkis, ĉu 
la tritiko estis blanka aŭ bruna? 


—Nek blanka, nek bruna, sed ruĝeta —respondis Sancho. 


—Bone, mi certigas al vi —diris don Quijote—, ke la tritiko 
kribrita de ŝiaj manoj donis plej blankan panon. Sed daŭrigu. 
Kiam vi transdonis al ŝi mian leteron, ĉu ŝi ĝin kisis? Ĉu ŝi 
metis ĝin sur sian kapon?[131] Ĉu ŝi faris ian ceremonion 
indan je la letero? Kion? 


—Kiam mi volis doni al ŝi la leteron, ŝi estis plej okupata, 
skuante la kribrilon plenan de tritiko, kaj diris al mi: «Amiko, 
lasu la leteron sur ĉi sakon, ĉar mi ne povos ĝin legi, ĝis mi 
finos kribri ĉion ĉi-tiean». 


—Kia diskreta sinjorino! —diris don Quijote—. Certe ŝi 
preferis legi senurĝe la leteron por pli longe ĝui ĝin. 
Daŭrigu, Sancho. Dum ŝi tiel okupiĝis, kion ŝi parolis kun vi? 
Kion ŝi demandis pri mi? Kion vi respondis? Nu, ĉion rakontu, 
eĉ ne unu guton lasu en la inkujo. 


—Nenion ŝi demandis —respondis Sancho—. Sed mi diris al 
ŝi, kiel via moŝto, kvazaŭ sovaĝulo meze de ĉi montaroj, 
nuda de la talio supren, pentofaris pro ŝia amo, dormis sur la 
tero, neniam manĝis ĉe kovrita tablo nek kombis al vi la 
barbon, kaj nur lamentis kaj riproĉis vian sorton. 


—Vi eraris, dirante, ke mi riproĉis mian sorton —diris don 
Quijote—. Kontraŭe, mi benas kaj benos ĝin ĉiun tagon de 
mia vivo, ĉar ĝi igis min inda ami sinjorinon tiel altan kiel 
Dulcinea de El Toboso. 


—Tiel alta ŝi estas —respondis Sancho—, ke ŝi superas min 
per pli ol unu spano. 


—Kiel do, Sancho? —diris don Quijote—. Ĉu vi mezuris vin 
kun ŝi? 


—Jes —respondis la ŝildisto—, ĉi-maniere: mi helpis ŝin meti 
sakon da tritiko sur azenon, kaj tiam ni staris tiel proksimaj 
unu al la alia, ke mi vidis, ke ŝi altas per pli ol unu granda 
spano super mi. 


—Cu ne vere —diris don Quijote—, ke ŝian staturon 
akompanas kaj garnas mil milionoj da spiritaj ĉarmoj? Kaj 
cetere: kiam vi proksimiĝis al ŝi, ĉu vi ne enspiris ian odoron 
je araba incenso, ian aromon tiel dolĉan, ke mi ne scias ĝin 
difini, kvazaŭ temus pri la parfumo ŝvebanta en eleganta 
ganto-butiko? 


—Mi povas diri nur —respondis Sancho—, ke mian nazon 
trafis virkapra odoreto, ĉar sendube pro ŝia peza laborado 
ŝin kovris ŝvito jam ranca. 


—Neeble —diris don Quijote—. Certe vi havis kataron aŭ 
flaris vin mem, ĉar mi bone konas la odoron de tiu rozo inter 
dornoj, de tiu lilio kampara, de tiu likva ambro. 


— Eble vi pravas —respondis Sancho—, ĉar ofte eliras el mi 
odoro simila al la odoro ŝajne veninta tiam de sinjorino 
Dulcinea; kio ne estas stranga, se konsideri, ke unu diablo 
similas alian. 


—Nu, bone —daŭrigis don Quijote—, ŝi finis kribri la tritikon 
kaj sendis ĝin al la muelejo. Kion ŝi faris, kiam ŝi legis la 
leteron? 


—La leteron ŝi ne legis —respondis Sancho—, ĉar ŝi diris, ke 
ŝi ne scias legi aŭ skribi. Anstataŭe, ŝi ŝiris ĝin en mil pecojn, 
deklarante, ke neniu devas ĝin legi, por ke oni ne konu ŝiajn 
sekretojn en la vilaĝo; ŝi aldonis, ke sufiĉas tio, ke mi parolis 
al ŝi pri la adoro de via moŝto al ŝia persono kaj pri la 
eksterordinara pentofaro, kiun vi plenumis por ŝia amo. Fine 
ŝi petis min diri al via moŝto, ke ŝi kisas al vi la manojn, ke ŝi 
pli deziras vidi vin ol skribi al vi, kaj ke tial, ŝi vin petas kaj 
ordonas eliri tuj el inter ĉi veproj, ĉesi fari ekstravagancojn 
kaj ekiri al El Toboso, se alia pli grava afero ne detenas vin, 
ĉar ŝi sopiras vidi vian moŝton. Ŝi tre ridis, kiam mi diris al ŝi, 
ke vi nomiĝas la Kavaliro de la Trista Mieno. Mi demandis, ĉu 
la vasko de la duelo prezentiĝis al ŝi; ŝi respondis, ke jes, kaj 
ke li havis aspekton de tre honesta viro. Mi demandis ankaŭ 
pri la galeruloj; sed ŝi diris, ke neniu el ili aperis ankoraŭ. 


—Ĝis nun, ĉio iras bone —deklaris don Quijote—. Sed diru: 
kian juvelon ŝi donacis al vi pro la novaĵoj, kiujn vi liveris? 
Ĉar, laŭ antikva kaj tradicia moro, kiam ŝildistoj, servistinoj 
aŭ nanoj portis novaĵojn inter la vagantaj kavaliroj kaj ties 
damoj, ili ricevis ian riĉan juvelon kiel rekompencon por siaj 
mesaĝoj. 


— Eble vi pravas, kaj cetere temas pri tre bona moro — 
respondis Sancho. Sed tio certe okazis en la pasintaj tempoj; 
ŝajnas ke nuntempe la moro limiĝas al donaco de iom da 
pano kaj fromaĝo, ĉar sinjorino Dulcinea tion donis al mi 


super muron de la korto, kiam mi adiaŭis ŝin. Kaj, se ĝuste 
paroli, temis pri fromaĝo el ŝafina lakto. 


—Ŝi estas ekstreme donacema —diris don Quijote—, kaj 
sendube protio, ke ŝi ne havis ĉe-mane oran juvelon, ŝi ne 
donis ĝin al vi; havu paciencon: la ovoj de la Pasko bonas 
ankoraŭ post la Sankta Semajno. Mi parolos kun ŝi kaj 
aranĝos la aferon. Sed, ĉu vi scias, kio plej mirigas min? Tio, 
ke ŝajne vi iris kaj revenis tra la aero, ĉar vi vojaĝis de ĉi tie 
ĝis El Toboso kaj returne, proksimume naŭdek mejlojn, en 
nur iom pli ol tri tagoj. El tio mi konkludas, ke la saĝa 
sorĉisto, kiu estas Mia amiko kaj zorgas pri miaj aferoj (certe 
mi havas tian amikon, alie mi ne rangus inter la bonaj 
kavaliroj) sendube helpis vin vojaĝi, sen ke vi konscius lian 
helpon; ja, ekzistas sorĉistoj, kiuj prenas kavaliron 
dormantan en la lito, kaj la sekvantan tagon, ne sciante kiel, 
li troviĝas pli ol mil mejlojn for de la loko, kie li dormiĝis. Se 
ne pro tio, la vagantaj kavaliroj ne povus helpi unu la alian, 
kiel ili faras ofte. Por ekzemplo, unu el ili batalas en la 
montegoj de Armenio kontraŭ drako aŭ feroca monstro, aŭ 
kontraŭ alia kavaliro, ricevas plej gravajn vundojn kaj kuŝas 
ĝuste ĉe la rando de la morto; tiam, subite kaj neatendite, 
nova kavaliro, kiu iomete pli frue troviĝis en Anglujo, aperas 
sur nubo aŭ en flamanta Ĉaro, savas la vivon de sia amiko 
kaj, jam en la nokto, denove sidas ĉe si kaj manĝas kontente 
ĉe la tablo, kvankam ofte la distanco de unu loko al la alia 
estas ses aŭ sep mil mejloj. Nu, tiaj aferoj okazas dank' al la 
scio kaj lerto de ĉi saĝaj sorĉistoj, kiuj zorgas pri tiel bravaj 
kavaliroj. Do, amiko Sancho, mi senhezite kredas, ke vi iris al 
El Toboso kaj revenis en tiel eta tempo, ĉar, kiel mi ĵus diris, 
ia sorĉisto, amiko mia, certe portis vin tra la aero, sen ke vi 
konscius la vojaĝon. 


—Jes, sendube —diris Sancho—, ĉar Rocinante trotegis 
kvazaŭ azeno de cigano kun hidrargo en siaj oreloj.[132] 


—Kun hidrargo? Kaj eĉ kun legio da demonoj! —diris don 
Quijote—. La sorĉistoj senlace marŝas kaj marŝigas, kiom ajn 
ili volas. Sed ni lasu ĉi aferon. Kion, laŭ vi, mi devus fari, 
rilate al la ordono de mia sinjorino iri ŝin vidi? Ĉar, kvankam 
mi havas la devon obei ŝian postulon, tion obstaklas la 
promeso de mi donita al la princino nin akompananta. La 
leĝoj de la kavalirismo preskribas al mi plenumi mian vorton, 
antaŭ ol zorgi pri mia plezuro. Unuflanke min premas kaj 
turmentas la deziro vidi mian damon; aliflanke min instigas 
kaj alvokas la ĵuro, al kiu mi ŝuldiĝas, kaj la gloro, al kiu Min 
kondukos ĉi entrepreno. Sed jen kion mi pensas fari: 
rapidegi sur la vojo, alveni plej baldaŭ al la loko de la 
giganto, dehaki al li la kapon, pace surtronigi la princinon 
kaj tuj poste reveni vidi la sunon, kiu iluminas al mi la koron. 
Mi praviĝos tiele antaŭ ŝi, ke ŝi fine aprobos mian 
prokraston, vidante, ke ĉio kreskigas ŝian gloron kaj famon; 
ĉar kion mi atingis, atingas kaj atingos per la armiloj en ĉi 
vivo, tio tute devenas de la fakto, ke ŝi favoras min, kaj ke 
mi estas ŝia sklavo. 


—Ho ve! —ekkriis Sancho—. Via moŝto certe ricevis muŝon 
en la kapon! Diru al mi, sinjoro, ĉu vi serioze pensas iri tiun 
vojon por nenio kaj lasi tiel riĉan kaj precipan edziĝon, kun 
unu regno kiel doto, elgliti inter la fingroj? Laŭdire kaj en 
vero tiu regno havas cirkle pli da sesdek mil mejloj, abundas 
je ĉio necesa al la homa vivo kaj grandas pli ol Kastilio kaj 
Portugalujo kune. Silentu, je la amo de Dio, vi devus honti 
pro viaj vortoj. Bonvolu, mi petas, sekvi mian konsilon: 
edziĝu en la unua loko, kie ni trovos pastron; se ne, jen nia 
licenciulo, kiu eminente aranĝus la aferon. Memoru, ke mi 
jam havas sufiĉan aĝon por doni konsilojn, kaj ke tio, kion mi 
konsilas nun, konvenas al vi kiel ringo al fingro, ĉar, kiu ne 
akiras, kiam li povas, tiu poste deziras, sed jam ne retrovas, 
kaj pli valoras birdo en la mano ol cent en la aero. 


—Nu, Sancho, se vi konsilas min edziĝi, por ke, mortiginte la 
giganton, mi regu, faru al vi favorojn kaj plenumu mian 
promeson al vi, mi devas vin informi, ke mi ne bezonos 
edziĝi por facile kontentigi vian deziron, ĉar, antaŭ ol iri en 
la batalon, mi metos la kondiĉon, ke, kiam mi revenos kiel 
venkinto, mi ricevu, sen ia edziĝo, parton de la regno por 
disponi ĝin laŭ mia plaĉo. Kaj, kiam mi ĝin havos, al kiu mi 
ĝin donos, se ne al vi? 


—Tre bone —respondis Sancho—, sed bonvolu elekti la 
parton ĉe-maran, kie, se la lando ne plaĉos al mi, mi povos 
enŝipigi miajn nigrajn subulojn kaj fari kun ili kion mi jam 
diris. De via flanko, ne faru al vi la klopodon iri vidi 
nuntempe sinjorinon Dulcinea; prefere iru mortigi la 
giganton kaj meti finon al ĉi afero, ĉar, je Dio, mi kredas, ke 
ĝi havigos al ni grandan gloron kaj profiton. 


—Jes, Sancho, vi pravas —diris don Quijote—, kaj laŭ via 
konsilo mi iros kun la princino, antaŭ ol prezenti min ĉe 
Dulcinea; sed bonvolu diri al neniu, eĉ ne al niaj kompanoj, 
kion ni parolis kaj traktis ĉi tie: Dulcinea estas tiel 
rezerviĝema, ke ŝi ne volas, ke oni konu ŝiajn pensojn, do ne 
estas bone, ke mi, aŭ alia persono en mia loko, ilin rivelu. 


—Se tiel do —diris Sancho—, kial vi ordonas ĉiun viron de vi 
venkitan sin prezenti antaŭ sinjorino Dulcinea? Ĉu vi ne 
montras tiamaniere, ke vi amas ŝin, tiel klare kiel se vi dirus 
ĝin skribe kaj poste metus vian signaturon? Kaj se konsideri, 
ke vi devigas ĉiun venkiton genuiĝi antaŭ ŝi kaj diri, ke li 
venis de via moŝto por submeti sin al ŝi, kiel povas resti 
kaŝitaj la sentoj de vi ambaŭ? 


—Kiel simpla kaj stulta vi estas! —diris don Quijote—. Ĉu vi 
ne vidas, Sancho, ke ĉio ĉi helpas al la kresko de ŝia gloro? 
Sciu, ke en nia stato kavalira, kiam multaj kavaliroj servas 

damon, kaj ilia sola penso estas servi ŝin, simple ĉar temas 


pri ŝi, la damo ricevas grandan honoron. Kaj la kavaliro 
esperas, por siaj multaj kaj bonaj favoroj, la solan 
rekompencon, ke ŝi bonvolu ilin akcepti. 


—Mi aŭdis prediki, ke per tia amo oni devas ami Nian 
Sinjoron, nur pro Li mem, sen ke nin puŝu espero de 
paradizo aŭ timo de kondamno. Kvankam de mia flanko, mi 
preferus ami kaj servi Lin pro tio, kion li povus fari por mi. 


—La diablo vin prenu! —diris don Quijote—. Tia kampulo, 
tamen tiel saĝa kelkfoje! Oni eĉ pensus, ke vi estas klera 
homo. 


—Sed mi ĵuras, ke mi se scias legi —respondis Sancho. 


Ĉi-momente majstro Nicolas per laŭta voĉo petis ilin iom 
atendi, ĉar la grupo deziris halti por trinki ĉe proksima fonto. 
Don Quijote sin detenis, la ŝildisto tre kontentis je tio, ĉar, 
jam laca mensogadi, li timis, ke la demandoj de lia mastro 
povus fine senmaskigi lin, des pli, ke Sancho ne konis 
Dulcinean kaj nur sciis, ke ŝi estas kampulino de El Toboso. 


Dume Cardenio sin vestis per la paŝtista kostumo antaŭe 
portata de Dorotea. Kvankam ne en tre bona stato, almenaŭ 
ĝi valoris multe pli ol liaj ĉifonoj. La grupo deseliĝis apud la 
fonto, kaj tio, per kio la pastro siatempe sin provizis en la 
gastejo, iom mildigis ilian intensan malsaton. 


Okazis tiam, ke knabo pasanta sur la vojo haltis, rigardis tre 
atente la ĉe-fontulojn, kuris iom poste al don Quijote, 
brakumis al li la krurojn kaj komencis ploregi, dirante: 


—Ve, sinjoro! Ĉu via moŝto ne konas min? Rigardu min bone, 
mi estas Andres, la knabo, kiun vi liberigis de la kverko, al 
kies trunko oni min ligis. 


Don Quijote rekonis lin, prenis al li la manon, sin turnis al la 
grupo kaj diris: 


—Por ke vi, sinjoroj, vidu, kiel gravas en la mondo la ekzisto 
de vagantaj kavaliroj por riparo de la ofendoj kaj kanajlaĵoj 
faritaj de insolentaj kaj malicaj homoj, sciu, ke, antaŭ kelkaj 
tagoj, pasante ĉe arbaro, mi aŭdis plej korŝirajn kriojn kaj 
voĉojn, kvazaŭ ili venus de persono afliktita kaj en bezono 
de helpo. Puŝate de mia devo, mi direktis min al la loko, kie 
ŝajne sonis la lamentoj, kaj mi trovis ĉi knabon alligita al 
kverko. Mi tre ĝojas en la koro vidi lin nun, ĉar li atestos, ke 
mi diras la puran veron. Nu, kiel menciite, li staris ligita al la 
kverko kaj nuda de la talio supren; kaj unu kampulo (lia 
mastro, kiel mi poste sciis) ĝissange batadis lin per la brido 
de sia ĉevalo. Tuj mi demandis lin pri la kaŭzo de tiel kruela 
draŝado, kaj la bruto respondis, ke li batas la knabon, ĉar tiu 
estas lia servisto kaj kulpas je iaj neglektoj pli propraj al uloj 
ŝtelemaj ol al simplaj. Tiam ĉi knabo intervenis, dirante: 
«Sinjoro, li batas min nur pro tio, ke mi petis de li mian 
salajron». La mastro replikis, mi ne scias per kiaj ekskuzoj 
kaj impertinentoj, kaj, kvankam mi ilin aŭdis, mi ne akceptis 
ilin. Sekve, mi devigis lin deligi la knabon kaj ĵuri, ke li 
prenos lin kun si kaj pagos al li la tuton, realon post realo kaj 
eĉ parfumitan. Ĉu mi ne diras la veron, kara Andres? Ĉu vi 
ne rimarkis, kiel aŭtoritate mi ordonis, kaj kiel humile li 
promesis fari ĉion, kion mi volis, postulis kaj preskribis? 
Respondu sen hezito aŭ embaraso; rakontu la okazaĵon al ĉi 
sinjoroj, ke oni vidu kaj konfesu, ke, kiel mi diris, la vagantaj 
kavaliroj utilas sur la vojoj. 


—Vi diris nur la veron, sinjoro —respondis la knabo—, sed la 
afero finiĝis tute male, ol kiel vi imagas. 


—Tute male? —respondis don Quijote—. Ĉu la kampulo do 
ne pagis vin? 


—Li ne nur ne pagis min, sed apenaŭ vi eliris el la arbaro, 
lasinte nin solaj, li religis min al la sama kverko kaj tiel draŝis 
min, ke mi perdis la haŭton, kiel Sankta Bartolomeo. Kaj kun 
ĉiu bato, li diris ion mokan kaj ŝercan kontraŭ via moŝto, 
tiamaniere, ke ankaŭ mi ridus, se mi ne estus sentinta tiel 
grandan doloron. Nu, li tiel regalis min per la rimeno, ke mi 
kuŝis ĝis nun en hospitalo, kie oni kuracis min de la vundoj 
faritaj de tiu bruto. Kaj vi, sinjoro, kulpas je ĉio, ĉar se vi irus 
vian vojon kaj ne intervenus tie, kien oni vin ne vokas, kaj vi 
ne miksus vin en fremdajn aferojn, mia mastro certe 
kontentiĝus, donante al mi unu dekon aŭ du da rimen-batoj, 
kaj poste min liberigus kaj kvitiĝus kun mi. Sed, ĉar via 
moŝto ofendis lin nenecese kaj diris al li tiom da insultoj, li 
furioziĝis kaj tial, ke li ne povis venĝi sin kontraŭ vi, faligis 
sur min tiel densan ŝtormon da batoj, ke mi ne scias, ĉu mi 
povos taŭgi por io en la resto de mia vivo. 


—La malbono de la afero kuŝas en tio —respondis don 
Quijote—, ke mi foriris anstataŭ resti tie por vidi lin pagi. Mi 
devus scii, el mia longa sperto, ke ne ekzistas kampulaĉo 
preta teni sian vorton, se li vidas, ke ne konvenas al li ĝin 
plenumi. Sed certe vi memoras, Andres, ke mi ĵuris, ke se li 
ne pagus vin, mi irus lin serĉi kaj trovus lin, eĉ se li sin kaŝus 
en la ventro de la baleno.[133] 


—Jes —diris Andres—, sed el via ĵuro nenio bona rezultis. 


—HNun ni vidos, ĉu rezultos io bona aŭ ne —respondis don 
Quijote. 


Tion dirante, li rapide stariĝis kaj ordonis Sanchon seli la 
ĉevalon, kiu sin paŝtis dum la grupo manĝis. Dorotea 
demandis al li, kion li volas fari. Li respondis, ke li volas iri 
serĉi la kampulaĉon, puni lin pro ties malica konduto kaj igi 
lin pagi al Andres ĝis la lasta maravedo, eĉ se portio li 
devus spiti kaj defii la kampulojn de la tuta mondo. Ŝi 


replikis, ke li memoru, ke kaŭze de sia promeso li povas 
miksi sin en nenian aferon, antaŭ ol meti finon al la ŝia, kaj 
ke, ĉar li konas sian devon pli bone ol iu alia, li certe retenos 
sian koleron, ĝis li revenos de ŝia regno. 


—Vi pravas —respondis don Quijote—. Nepras do, ke Andres 
paciencu ĝis mia reveno, kiel vi, sinjorino, diris. Kaj mi ĵuras 
kaj promesas al li denove, ke mi ne ripozos, ĝis mi vidos lin 
venĝita kaj pagita. 


—Mi ne fidas je tiaj ĵuroj —diris Andres—. Al ĉiuj venĝoj de la 
mondo mi preferas kelke da rimedoj por alveni al Sevilla. Se 
vi havas, donu al mi ion, kion Mi povus manĝi kaj preni kun 
mi, kaj Dio akompanu vian moŝton kaj la ceteron de la 
vagantaj kavaliroj. Ili estu tiel bonaj vagantoj por si, kiel ili 
estis por mi. 


Sancho elprenis el sia dusako unu pecon da pano kaj alian 
da fromaĝo kaj donis ilin al la knabo, dirante: 


—Jen, prenu, frato Andres. Ankaŭ mi partoprenas en via 
misfortuno. 


—Ĉu vi? Kiamaniere? —demandis Andres. 


—Per ĉi pecoj da pano kaj fromaĝo —respondis Sancho—, 
ĉar nur Dio scias, ĉu mi ilin bezonos aŭ ne. Sciu, amiko, ke la 
ŝildistoj de la vagantaj kavaliroj estas kondamnitaj suferi 
intensan malsaton, aĉan sorton kaj eĉ aliajn aferojn, kies 
sekvoj pli bone senteblas ol direblas. 


Andres prenis la panon kaj fromaĝon kaj vidinte, ke neniu 
donas al li ion kroman, klinis la kapon kaj ekveturis sur sia 
paro de kruroj, kiel oni diras. Tamen, ĉe la ekiro, li diris al 
don Quijote: 


—Je la amo de Dio, sinjoro kavaliro vaganta, se vi renkontus 
min denove, ne helpu min, eĉ se vi vidus, ke oni distranĉas 
min en pecojn. Prefere lasu min kun mia misfortuno, ĉar ĝi 
ne povus esti tiel granda, kiel la plago, kiun alportus al mi la 
helpo de via moŝto. Dio damnu vin kaj ĉiun vagantan 
kavaliron naskitan sur la tero. 


Don Quijote komencis sin levi por puni lin; sed la knabo tiel 
kuregis, ke neniu volis sekvi lin. Don Quijote sentis egan 
humiliĝon pro la historio de Andres, kaj liaj kompanoj zorge 
evitis ridi por ne hontigi lin tute. 


Ĉapitro 32 
Pri tio, kio okazis al don Quijote kaj ties kunuloj en la gastejo 


Fininte tiel riĉan manĝon, ili selis, kaj la sekvantan matenon, 
sen ke okazus io rakontinda, ili alvenis al la gastejo, loko de 
miro kaj teruro por Sancho Panza; li volus ĝin eviti, sed ĉi- 
foje devis eniri tien. Rimarkante la aperon de don Quijote kaj 
Sancho, aliris renkonte kun grandaj montroj de ĝojo, la 
gastejestro, lia edzino, ilia filino kaj Maritornes; la hidalgo 
akceptis ilian bonvenon kun solena mieno kaj petis, ke oni 
preparu al li liton pli bonan ol tiu de la pasinta fojo. La 
mastrino respondis, ke ŝi havigus al li kuŝejon inda je princo 
se li pagus pli bone ol en la lasta okazo. Don Quijote 
konsentis, oni aranĝis al li sufiĉe konvenan liton en la sama 
subtegmento, kiel pasintfoje, kaj li tuj kuŝiĝis, ĉar li sentis 
sin tre laca kaj dormema. Apenaŭ don Quijote sin retiris, la 
mastrino sin ĵetis al la barbiro kaj prenis lin je la barbo, 
dirante: 


—Je la signo de la kruco, vi ne plu uzos mian voston kiel 
barbon, sinjoro. Redonu ĝin al mi! Ĉar estas vere hontige, 
kiel malalte trenas sin la ilo de mia edzo, nu, lia kombilo, 
kiun mi kutime enkroĉis en mian belan voston.[134] 


Kvankam ŝi tiris per sia tuta forto, la barbiro ne volis cedi, 
ĝis fine la licenciulo diris al li, ke li redonu al ŝi la voston, ĉar 
ĝi ne plu necesos; ke li montru sin senmaske en sia vera 
persono, kaj diru al don Quijote, ke li forkuris al la gastejo, 
post ol la galeruloj lin prirabis. Kaj se don Quijote demandas 
pri la ŝildisto de la princino, oni respondus, ke ŝi sendis lin 
antaŭen, por ke li informu al ŝiaj regnanoj, ke ŝi iras revene 
al ili, kaj ke ŝin akompanas la savonto de ili ĉiuj. Ĉe tio la 
barbiro volonte enmanigis la voston al la mastrino, kaj 


samtempe oni redonis al ŝi ĉion, kion ŝi pruntis por kontribui 
al la liberigo de don Quijote. 


La belo de Dorotea, kaj eĉ la agrabla mieno de la paŝtisto 
Cardenio, ravis al ĉiuj. La pastro mendis por la grupo tian 
manĝon, kian oni povus prepari per la provizoj de la gastejo, 
kaj la mastro, esperante ricevi ĉi-foje pli bonan pagon, 
surtabligis al ili akcepteblajn pladojn. Dume, don Quijote 
dormis, kaj oni decidis ne veki lin, pensante, ke li bezonas 
pli dormi ol manĝi. En la ĉeesto de la gatejestro, lia edzino, 
ilia filino, Maritornes kaj la klientoj oni parolis ĉe la tablo pri 
la stranga frenezo de don Quijote, kaj pri ties stato, kiam oni 
trovis lin en lia pentofaro. De sia flanko, la mastrino informis 
pri la incidento okazinta inter li kaj la mulisto, kaj vidante, 
ke Sancho ne troviĝas tie, rakontis ĉe la granda amuzo de la 
aŭskultantoj, ĉion pri lia bernado. Sed kiam la pastro asertis, 
ke don Quijote perdis la saĝon pro la kavaliraj romanoj, kiujn 
li legis, la gastejestro respondis: 


—Mi ne scias, kiel tio povas okazi, ĉar verdire ne ekzistas pli 
bona legaĵo en la mondo. Mi havas ĉi tie du tri tiajn librojn, 
inter aliaj paperoj, kaj ili ja vivigas, ne nur al mi, sed al 
multaj aliaj personoj; en la sezono de la rikolto la falĉistoj 
kelkfoje kunvenas ĉi tie, kaj ĉiam unu el ili, ĉar almenaŭ unu 
scias legi, prenas unu el la libroj; ni, en la nombro de pli ol 
tridek ĉirkaŭas lin kaj tiel plezure lin aŭskultas, ke ni 
forgesas ĉiun zorgon kaj eĉ sentas nin pli junaj. Almenaŭ mi 
povas diri de mia flanko, ke kiam oni legas pri la teruraj kaj 
ferocaj batoj kavaliraj, min kaptas la deziro fari la samon, kaj 
mi volonte sidus tage kaj nokte kun la orelo klinita al la 
leganto. 


—Kaj mi dezirus vidi vin sidi tiel —diris la mastrino—, ĉar mi 
havas pacon en la domo, nur kiam vi aŭskultas tian legadon. 
Vi tiel raviĝas, ke vi eĉ forgesas kvereli tiam. 


—Efektive —diris Maritornes—. Kaj ankaŭ mi ŝatas tiel belajn 
historiojn, ĉefe kiam oni rakontas pri ia damo, kiu kuŝas sub 
oranĝarbo en la brakoj de sia kavaliro, dum la duenjo,[135] 
duonmorta de envio kaj plena de timo, staras garde. Ĉio ĉi 
estas dolĉa, kiel la mielo, certe. 


—Kaj vi, kion vi opinias, estimata pucelo? —demandis la 
licenciulo al la filino de la mastro. 


—Mi ne scias, sinjoro, je mia animo —ŝi respondis—. Ankaŭ 
mi aŭskultas kaj ŝatas la historiojn, kvankam mi ne bone 
komprenas ilin. Sed plaĉas al mi, ne la batoj kiel al mia 
patro, sed la lamentoj de la kavaliroj, kiam ili forestas de siaj 
damoj. Mi tiel kompatas ilin, ke kelkfoje mi ne povas ne plori. 


—Ĉu vi do bone konsolus ilin, se ili lamentus pro vi, kara 
pucelo? —demandis Dorotea. 


—Mi ne scias kion mi farus —respondis la knabino—. Mi scias 
nur, ke kelkaj tiaj damoj tiel kruelas, ke iliaj kavaliroj nomas 
ilin tigrinoj kaj leoninoj, inter aliaj mil insultoj. Je Dio! Mi ne 
komprenas, kiel virinoj povas esti mankaj je koro kaj 
konscienco, ĝis la ekstremo lasi, ke honesta viro mortu aŭ 
falu en la frenezon, ĉar ili ne degnas eĉ rigardi lin. Mi ne 
scias, kial ili delikataĉas tiamaniere. Ĉu por vidigi, ke ili 
estas virtaj? Nu, dece edziniĝu al la kavaliroj; tiuj deziras 
nenion alian. 


—Silentu, knabino —diris la mastrino—. Ŝajnas al mi, ke vi 
tre scias pri ĉi aferoj, kaj ne decas al la puceloj scii aŭ paroli 
tiel multe. 


—Ĉi sinjoro demandis al mi, mi devis do respondi —replikis 
la knabino. 


—Bone —diris la pastro—, bonvolu alporti la librojn, sinjoro 
mastro, mi dezirus ilin vidi. 


—Volonte —li respondis. 


Li iris al sia Ĉambro, revenis kun olda valizo fermita per 
ĉeneto, ĝin apertis kaj elprenis tri librojn grandajn kaj kelke 
da paperoj skribitaj per tre bela kaligrafio. La unua libro 
titoliĝis Don Cirongilio de Tracia, la alia Felixmarte de 
Hirkanio kaj la lasta Historio de la Granda Kapitano Gonzalo 
Hernandez de Cordoba, kun la vivo de Diego Garcia de 
Paredes. Tuj kiam la pastro legis la du unuajn titolojn, li 
turnis sin al la barbiro kaj diris: 


—Ni bezonas ĉi tie la mastrumantinon de don Quijote kaj 
lian nevinon. 


— Tute ne —respondis la barbiro—. Ankaŭ mi scias ĵeti librojn 
al la kralo kaj al la fajrujo; ĝuste nun ni havas en la kameno 
tre bonan fajron. 


—Ĉu via moŝto volas do bruligi al mi la librojn? —demandis 
la gastejestro. 


—Nur ĉi paron: Don Cirongilio kaj Feli«marte —respondis la 
pastro. 


—Kial? Ĉu okaze ili estas herezaj aŭ flematikaj[136] kaj 
meritas do la fajron? 


— Certe vi volas diri «cismatikaj»,[137] amiko —korektis la 
barbiro—, ne «flematikaj». 


—Jes, efektive —respondis la mastro—. Sed, se vi volas 
bruligi libron, kondamnu ĉi verkon pri la Granda Kapitano 
kaj pri Diego Garcia, ĉar prefere mi lasus bruligi filon mian ol 
iun el la du diritaj verkoj. 


—Kara amiko —diris la pastro—. Ĉi du libroj plenas de 
absurdoj kaj ekstravagancoj, dum la alia pri la Granda 


Kapitano rakontas la veran historion de Gonzalo de Cordoba, 
kiun la tuta mondo prave alnomis la Granda Kapitano pro 
ties multaj kaj grandaj prodaĵoj. Kaj tian alnomon, faman kaj 
brilan, nur li meritis. Rilate al Diego Garcia de Paredes, li 
naskiĝis en la urbo Trujillo, en Extremadura, estis grava 
kavaliro kaj aŭdaca soldato kun tiel grandega natura forto 
forto, ke foje li haltigis per unu fingro muelradon turniĝantan 
kun plena rapido. Alifoje li staris ĉe la antaŭo de ponto kaj 
per sia peza glavo detenis densan armeon kaj ne lasis ĝin 
transpasi la ponton. Li faris multe da aliaj eksterordinaraĵoj 
similaj, kaj se, anstataŭ li, kiu ilin rakontis kun la modesto de 
kavaliro kaj de kronikanto de la propraj faroj, alia persono 
estus ilin skribinta libere kaj senpartie, liaj heroaĵoj puŝus en 
la forgeson la farojn de ĉiuj Hektoroj, Aĥiloj kaj Rolandoj. 


—Ba, aferoj bagatelaj! —ekkriis la mastro—. Li detenis 
muelradon, kaj tio vin mirigas! Je Dio, vi devus legi kion faris 
Felixmarte de Hirkanio: per unu sola hako li dividis ĉe la 
talio kvinopon da gigantoj en du partojn, kvazaŭ iliaj korpoj 
konsistus el la fabaj guŝoj, kiujn uzas la knaboj por fari 
figuretojn de monaĥoj. Alifoje li sin ĵetis kontraŭ ege granda 
kaj potenca armeo el pli ol unu miliono kaj sescent mil 
soldatoj armitaj de la kapo ĝis la piedoj, kaj ilin dispelis 
kvazaŭ ŝafinaron. Kion vi dirus pri la brava kaj kuraĝa don 
Cirongilio de Tracia? En ties libro oni rakontas, ke foje, kiam 
li navigis sur rivero, fajra serpento aperis antaŭ li meze de la 
akvo; senplie li ĵetis sin sur ĝin, sidiĝis rajde sur ĝia skvama 
dorso kaj tiel premegis per la du manoj ĝian kolon, ke la 
serpento, sentante sin strangolata, ne havis alian rimedon 
por sin savi, ol lasi sin sinki al la fundo de la rivero; ĝi trenis 
kun si la kavaliron, ĉar li ne volis disiĝi de la besto, kaj kiam 
li alvenis al la fundo, li troviĝis inter palacoj kaj ĝardenoj 
mirinde belaj; la serpento transformiĝis en oldulon kaj diris 
al la kavaliro multege da mirindaĵoj. Oni ne povus aŭdi ion 
pli plaĉan. Certe, sinjoro, se vi legus la libron, ĝi donus al vi 


egan plezuron. Eĉ ne unu figon valoras via Granda Kapitano 
kaj via Diego Garcia! 


Ĉe tio Dorotea flustris al Cardenio: 
—Ne multe mankas ke li estu la dua don Quijote. 


—Same mi opinias —respondis Cardenio—, ĉar, se juĝi kion 
li diras, li kredas, ke la rakontoj de tiuj libroj estas certaj ĝis 
la lasta detalo; eĉ nud-piedaj karmelanoj ne povus igi lin 
pensi alie. 


—Sciu, frato —daŭrigis la pastro—, ke neniam ekzistis en la 
mondo Felixmarte de Hirkanio, nek don Cirongilio de Tracia, 
nek la aliaj kavaliroj de la libroj. Temas pri fikcioj elpensitaj 
kaj verkitaj de senokupuloj por ke, kiel faras viaj falĉistoj, oni 
distre pasigu la tempon ilin legante. Sed mi ĵuras al vi, ke 
tiaj kavaliroj neniam ekzistis en la mondo, kaj ke neniam 
okazis tiaj faroj kaj absurdoj. 


—Ludu aliloke vian muzikon! —respondis la mastro—. 
Kvazaŭ mi ne scius, kiom da fingroj mi havas en la mano, kaj 
kie min doloras la ŝuo! Ne provu nutri min per kaĉo, je Dio, 
mi ne estas bebo. Bele de vi, voli min konvinki, ke ĉi bonaj 
libroj diras nur absurdojn kaj mensogojn! Ĉu la librojn oni ne 
presas sub licenco de la membroj de la Reĝa Konsilo? Ĉu ili 
estas homoj, kiu lasus aperi tiom da mensogoj, bataloj kaj 
ensorĉoj por renversi la cerbon de la legantoj? 


—Amiko, mi jam diris —respondis la pastro—, ke oni faras 
tion por nia distro. Kaj same kiel en bone aranĝitaj ŝtatoj oni 
permesas al la personoj, kiuj ne volas, ne devas, aŭ ne povas 
labori, ke ili amuziĝu ludante ŝakon, pilkon aŭ bilardon, tiel 
same oni permesas la publikigon de tiaj libroj, kredante, ke 
ne povas ekzisti homo sufiĉe stulta por rigardi fabelon 
kavaliran kiel veran historion. Se estus nun okazo oportuna, 
kaj se miaj aŭskultantoj dezirus, mi dirus ion pri la kvalitoj, 


kiujn la kavaliraj libroj bezonas por esti bonaj, kaj miaj vortoj 
eble povos utili kaj plaĉi al kelkaj; sed mi esperas, ke iam mi 
havos la okazon paroli pri ĉi aferoj kun koncernatoj, kiuj 
prenos en konsideron miajn observojn. Dume, sinjoro mastro, 
kredu min, prenu viajn librojn kaj mem decidu, ĉu ili veras 
aŭ mensogas. Ili faru al vi bonon, kaj Dio volu, ke vi neniam 
lamu per la sama piedo kiel via gasto don Quijote. 


—Tio ne! —diris la gastejestro—. Mi ne tiel frenezas, ĝis la 
ekstremo fariĝi vaganta kavaliro. Mi klare vidas, ke nun ne 
okazas, kiel okazis en la antikvaj tempoj, kiam laŭdire iris tra 
la mondo ĉi famaj kavaliroj. 


Sancho eniris en la ĉambron meze de ĉi konversacio kaj, 
aŭdante, ke jam ne ekzistas vagantaj kavaliroj, kaj ke la 
libroj kavaliraj temas pri nur mensogoj kaj absurdoj, restis 
tre konfuzita kaj enpensa. Li do faris al si la decidon atendi 
ĝis la fina rezulto de la vojaĝo de lia mastro, kaj, se ĝi ne 
sukcesus, male al lia espero, li forlasus la hidalgon kaj 
revenus al sia edzino kaj al sia ordinara laboro. 


La gastejestro pretis forporti denove la valizon kaj la librojn, 
sed la pastro diris al li: 


—Atendu, mi deziras vidi pri kio temas tiuj paperoj tiel bele 
manskribitaj. 


La gastejestro prenis kaj transdonis ilin al la pastro. Temis pri 
kajero el ok manskribitaj foliantoj, ĉe kies komenco legiĝis la 
jena, grand-litera titolo: Novelo pri la stulta scivolo. La 
pastro legis al si tri aŭ kvar liniojn kaj diris: 


—Vere mi ŝatas la titolon de ĉi novelo kaj dezirus legi ĝin 
tuta. 


— Laŭ via plaĉo, sinjoro pastro —respondis la gastejestro—. 
Sciu, ke kelkaj el miaj gastoj legis kaj tre ĝuis ĝin kaj insiste 


petis, ke mi donu al ili la novelon. Sed mi ne cedis al iliaj 
petoj, ĉar mi pensas ĝin redoni al la persono lasinta ĉi tie, en 
momento de forgeso, la valizon kun la libroj kaj la paperoj; 
eble li revenos iam kaj, kvankam mi scias, ke mi sentos la 
mankon de la libroj, tamen mi redonos ilin al li, ĉar Mi estas 
gastejestro, sed ankoraŭ kristano. 


—Vi tre pravas, amiko —diris la pastro—, sed, se la novelo 
plaĉos al mi, ĉu vi lasos, ke mi faru kopion de ĝi? 


-Ire volonte, —respondis la mastro. 


Dum la du parolis, Cardenio prenis la novelon kaj komencis 
legi ie tie. Li formis al si la saman opinion kiel la pastro kaj 
petis ĉi lastan, ke li legu ĝin voĉe al ĉiuj. 


—Mi tion farus —diris la pastro—, se ne estus pli konvene 
pasigi ĉi tempon dormante. 


—Mi havus plej bonan ripozon, se mi distrus min aŭskultante 
rakonton —diris Dorotea—. Mia spirito ne estas ankoraŭ tiel 
serena, ke ĝi lasus min dormi siatempe. 


—Se tiel do —diris la pastro—, mi ĝin legos, eĉ se nur pro 
scivolo. Eble ni trovos ion plaĉan en ĝi. 


Majstro Nicolas, same kiel Sancho, faris al li la saman peton; 
kaj la pastro, vidante, ke li kontentigos la aliajn kaj sin mem, 
diris: 


—Nu, bone, ĉiu atendu: jen kiel komenciĝas la novelo. 


Ĉapitro 33 
La novelo pri la stulta scivolo 


En Florenco, prospera kaj fama urbo itala de la provinco 
Toskanio, vivis Anselmo kaj Lotario, du kavaliroj riĉaj kaj 
gravaj, tiel intimaj inter si, ke ĉiu ilin konanta, nomis ilin 
antonomazie kaj superdistinge «la du amikoj». Ili estis junaj, 
fraŭlaj, kun la sama aĝo kaj la samaj kutimoj, do ekzistis 
forta kaŭzo por ilia reciproka amikeco. Verdire, Anselmo iom 
pli inklinis al la logoj de la amo ol Lotario, kiu preferis la 
ĝuojn de la ĉaso. Sed, kiam la okazo prezentiĝis, Anselmo 
flankmetis siajn ŝatojn por partopreni en la distroj de Lotario, 
kaj Lotario flankmetis la siajn por akompani Anselmon en 
ties plezuroj. Iliaj voloj funkciis do en tia akordo, kian ne 
posedas inter si la pecoj de la plej preciza horloĝo. 


Anselmo sentis pasian amon al bela kaj alt-ranga pucelo de 
la urbo. Ŝi estis de tiel bona familio, kaj tiel bona per si mem, 
ke, kun la aprobo de sia amiko Lotario, sen kiu li faris nenion, 
Anselmo decidis peti ŝin kiel edzinon disde ŝiaj gepatroj. 
Lotario prenis sur sin la aferon de la peto kaj tiel sukcese ĝin 
finis, ĉe la kontento de sia amiko, ke iomete poste Anselmo 
posedis la objekton de siaj deziroj. De sia flanko, Camila tiel 
ĝojis, ke ŝi ricevis Anselmon kiel edzon, ke ŝi ne ĉesis danki 
al la ĉielo, kaj ankaŭ al Lotario, kies perado havigis al ŝi tiom 
da feliĉo. 


En la unuaj tagoj post la edziĝo, dediĉitaj al la ĝojo, kiel 
ordinare en ĉi okazoj, Lotario iris laŭkutime al sia amiko kaj 
klopodis honori, regali kaj amuzi lin, kiom li povis. Sed kiam 
la nupto finiĝis, kaj la nombro de vizitantoj kaj gratuloj 
defalis, Lotario komencis aperi nur sporade ĉe Anselmo, ĉar 
ŝajnis al li (kiel devas ŝajni al ĉiu diskreta homo) ke decas 
nek frekventi nek viziti la hejmon de edziĝinta amiko tiel 


libere, kiel en la tempo de lia fraŭleco, ĉar, kvankam inter 
bonaj kaj sinceraj amikoj ne povas, nek devas, ekzisti motivo 
de suspekto, tamen la honoro de edzo tiel delikatas, ke ĝin 
povas difekti eĉ la vizitoj de lia frato, tiom pli do de lia 
amiko. 


Anselmo, rimarkinte la retiriĝemon de Lotario, tre riproĉis lin 
kaj diris, ke se li sciintus, ke la edziĝo kulpus la perdon de 
iliaj kutimaj rilatoj, li vivus ankoraŭ fraŭlo; li petis lin ne 
rompi, pro senfundamenta delikateco, la harmonion, kiu 
regis inter ili, kiam ambaŭ fraŭlis, kaj kiu gajnis porli la 
belan titolon «la du amikoj». Fakte, Anselmo lin suplikis —se 
tia vorto povus rajte uziĝi inter ili—, ke li rigardu lian domon 
denove kiel propran, kaj ke li iru tien tiel libere kiel antaŭe. 
Anselmo asertis, ke lia edzino Camila nur pensas kaj volas 
kion li deziras, ke ŝi scias pri ilia varma amikeco kaj ke, 
sekve, ŝi perpleksus, se ŝi vidus en Lotario tiel grandan 
sindetenon. 


Al tielaj argumentoj, kaj al multaj similaj uzataj de Anselmo 
por persvadi lian amikon reveni al li kiel antaŭe, Lotario 
respondis tiel prudente, diskrete kaj saĝe, ke liaj bon- 
intencaj skrupuloj plaĉis al Anselmo, kaj fine ili 
interkonsentis, ke Lotario manĝus ĉe li du fojojn semajne, 
kaj krome ankaŭ en la festotagoj. Malgraŭ tia aranĝo, Lotario 
intencis fari nur kion li vidus pli konvena al la honoro de 
Anselmo, kies reputacion li atentis pli ol la propran. Li 
opiniis, kaj prave, ke viro ricevinta de la ĉielo belan edzinon 
devus tiel same atenti pri la amikoj, kiujn li akceptas ĉe si, 
kiel pri la amikinoj de la edzino; ĉar, kion oni ne faras nek 
aranĝas en la strato, en la preĝejo, en la publikaj festoj aŭ 
en la vizitoj al la temploj (lokoj, kiujn la edzo ne ĉiam devas 
prohibi al la edzino), tion oni faras kaj faciligas ĝuste en la 
hejmo de la amikino aŭ parencino, al kies seriozo havas la 
edzo plejan konfidon. Lotario diris ankaŭ, ke ĉiu edzo devus 
havi amikon kapablan averti lin pri ties eraroj de konduto, 


ĉar ofte, kaŭze de sia granda amoaal la edzino, la edzo ne 
avertas ŝin, pro timo ŝin ĉagreni, ke ŝi faru, aŭ ne faru, ion, 
kio povus evidentiĝi noca al lia honoro. Sed, se la amiko 
avertus lin pri ties preteratento, li facile metus rimedon al 
ĉio. Tamen, kie troviĝas amiko tiel lojala, sincera kaj diskreta, 
kiel Lotario deziris? Mi ja ne scias. Nur Lotario estus tia viro; 
li zorgis plej skrupule pri la honoro de sia amiko kaj klopodis 
redukti kaj limigi la nombron de la rendevuaj tagoj, por ke la 
plebo senokupa kaj la okuloj malice scivolaj ne havu 
motivon por kritiki, ke viro juna, nobela kaj, krome, dotita, 
kiel li pensis, per aliaj bonaj kvalitoj, eniras en la domon de 
tiel bela virino kiel Camila. Ĉar, kvankam ŝia virto kaj merito 
sufiĉis por bridi ĉian langon malican, li neniel volis, ke eĉ 
plej ete suferu la reputacio de Camila kaj de ties edzo. Tial, 
la pliparton de la rendevuaj tagoj li okupiĝis aliloke per aliaj 
aferoj, pretekstante, ke nepras ilin trakti; sekve, kiam la du 
amikoj kunvenis, la pli granda parto de la tempo pasis inter 
riproĉoj de unu flanko kaj ekskuzoj de la alia. 


Okazis do, ke, kiam foje ili promenis sur kampo eksterurbe, 
Anselmo diris la jenon al Lotario: 


—Certe vi pensas, amiko Lotario, ke Mi ne povus sufiĉe 
danki la ĉielon, ke ĝi faris min filo de bonegaj gepatroj, kiel 
la miaj; ke ne per avara mano ĝi regalis min per favoroj de la 
fortuno kaj de la naturo, kaj, ke, ĉefe, ĝi donis vin al mi kiel 
amikon, kaj Camilan kiel edzinon: du trezorojn kies valoron 
mi taksas, se ne kiom mi devas, almenaŭ kiom mi povas. Nu, 
malgraŭ tiom da bonoj, per kies tuto ajna homo povus kaj 
devus senti sin kontenta, mi vivas en la pleja despero kaj 
ĉagreno de ĉi mondo, ĉar, jam de kelkaj tagoj, min premas 
kaj turmentas deziro tiel stranga kaj eksterordinara, ke mi 
miras je mi mem. Kiam sola, mi min riproĉas kaj klopodas 
sufoki kaj kaŝi ĝin antaŭ mia propra konscienco; sed tiel 
neeblas al mi reteni ĉi sekreton, ke verdire mi sentas min 
kvazaŭ mi volus ĝin proklami al la tuta mondo kaj, ĉar fine 


mi ne scius ĝin gardi, mi volas konfidi ĝin al la arkivo de via 
brusto, esperante, ke, dank' al la diligento inspirata de via 
amikeco, mi vidos min baldaŭ libera de ĉi pezega angoro; 
kaj pro via helpo kreskos mia feliĉo ĝis tia grado, kian atingis 
mia despero pro mia freneza obsedo. 


Egan konfuzon sentis Lotario ĉe la vortoj de Anselmo, kaj ne 
imagis, kien kondukus tiel longa prefaco aŭ antaŭparolo; 
ĉar, kvankam li serĉis en sia kapo, kia deziro povas tiel 
turmenti lian amikon, li ĉiam tre distis de la vera kaŭzo. Por 
meti finon al ĉi suspenso, li respondis, ke Anselmo faris 
evidentan ofendon al lia amikeco, serĉante ĉirkaŭfrazojn por 
konfidi al li siajn plej sekretajn pensojn, kvankam Anselmo 
tre bone sciis, ke li povas ricevi de li, aŭ konsilon por ilin 
serenigi, aŭ rimedon porilin efektivigi. 


—Vi pravas —respondis Anselmo—, kaj, ĉar mi plene fidas je 
vi, mi konfesas al vi, amiko Lotario, ke min torturas la deziro 
scii, ĉu mia edzino Camila estas tiel honesta kaj perfekta, 
kiel mi pensas. Sed mi ne povos koni la veron, se mi ne 
provos ŝin tiel, ke la provo rivelu la puron de ŝia honesto, 
same kiel la fajro rivelas la puron de la oro. Mi ja opinias, 
kara amiko, ke oni ne povas konsideri virinon virta, se oni ŝin 
ne tentis, kaj mi proklamas ŝin honesta, nur se ŝi ne cedas al 
promesoj, donacoj kaj larmoj, kaj al daŭra sieĝo de persistaj 
amindumantoj. Kial danki al ŝi pro ties virto, se oni ne logis 
ŝin al mavo? Ĉu havas meriton tio, ke virino estas pudora kaj 
virta, se oni ne donas al ŝi la okazon, ke ŝi kondutu libere, 
kaj se ŝi scias, ke la edzo prenus de ŝi la vivon ĉe ŝia unua 
mispaŝo? 


»Sekve do, mi estimas ne tiel la virinon, kiu virtas pro timo 
aŭ pro manko de okazo, kiel la virinon, kiu, malgraŭ tentoj 
kaj kaĵoloj de amindumantoj, elpaŝas el la batalo kun la 
krono de la venko. Nu, pro ĉi motivoj, kaj pro multaj aliaj 
aldoneblaj por apogo kaj konfirmo de mia opinio, mi deziras, 


ke mia edzino Camila trapasu ĉi rigoran provon, hardante 
kaj forĝante sin en la tentoj kaj kaĵoloj de viro kun kuraĝo 
sufiĉa por fari ŝin objekto de liaj deziroj. Se, kiel mi esperas, 
ŝi elpaŝos el la provo kun la laŭroj de la triumfo, mi taksos 
mian feliĉon senegala, povos diri, ke plenos ĝisrande la 
glaso de miaj deziroj, kaj ke mi havis la bonŝancon ricevi la 
kapablan virinon menciitan de la Saĝulo.[138] Kaj se el la 
provo rezultos la malo de miaj esperoj, tamen mi kontentos, 
ĉar, vidante ĝusta mian opinion, mi eltenos senplende la 
doloron, kiun certe kaŭzos al mi tiel riska entrepreno. 


»Nu, ĉar per nenia argumento vi povos dekonvinki min de la 
efektivigo de mia intenco, mi volas, amiko Lotario, ke vi 
mem estu la instrumento dononta konkretan formon al ĉi 
projekto. Mi zorgos, ke vi havu la necesajn ŝancojn por ĝin 
plenumi, do vi povos senĝene amindumi virinon ĉastan, 
virtan, hejmosidan, modestan. Min movas interalie konfidi al 
vi ĉi riskan taskon, la scio, ke, se vi konkeros la koron de 
Camila, vi ne profitos la okazon ĝis la lasta konsekvenco, kaj, 
ke, por konsidero al mia persono, vi tenos vin inter la limoj 
de la deco. Tiel ŝi min vundus nur per la intenco, kaj la 
ofendo kuŝus kaŝite en via virta silento, kiu, kiel mi bone 
scias, eternus, en tio, kio min koncernas, kiel la silento de la 
morto. Sekve do, se vi volas, ke mi vivu re per vera vivo, 
necesas, ke vi jam eniru en ĉi batalon de amo, ne fride kaj 
hezite, sed arde kaj persiste, kiel mia amikeco postulas kaj 
via amikeco garantias. 


Lotario aŭskultis la argumentojn de Anselmo tiel atente, ke li 
diris nenion, krom la iomo da vortoj ĉi tie registritaj, kaj kun 
fermitaj lipoj atendis ĝis lia amiko finis paroli; tiam Lotario 
fikse rigardis lin, kvazaŭ li vidus por la unua fojo ion ŝokan 
kaj teruran, kaj diris: 


—Mi preferas kredi, kara Anselmo, ke, kion vi ĵus diris, tio 
limiĝas al nura ŝerco. Alie vi ne estus parolinta tiel longe, ĉar 


mi tute ne aŭskultus vin. Mi pensas, ke vi ne konas min, aŭ 
ke mi vin ne konas. Sed ne, mi ja bone scias, ke vi estas 
Anselmo, kaj vi scias, ke mi estas Lotario; la domaĝo kuŝas 
en tio, ke mi kredas, ke vi ne estas la ordinara Anselmo, kaj 
ŝajne vi opiniis, ke mi ne estas la kutima Lotario, ĉar tio kion 
vi ĵus diris, ne decas al mia amiko Anselmo, kaj de la Lotario 
de vi konata oni ne povas peti kion vi deziras. La bonaj 
amikoj provu kaj helpu unu la alian, kiel diris la poeto: usque 
ad aras,[139] sed ili ne devus uzi la amikecon por la 
efektivigo de aferoj kontraŭaj al la leĝoj diaj. Nu, se tiel 
sentis pagano, ĉu ne devas des pli senti tiel la kristanoj, 
sciante, ke pro nenia amikeco homa perdiĝu la dia? Kaj se 
oni decidas transiri ĉiun limon kaj ignori sian devon por 
plenumi la deziron de amiko, tion oni faru almenaŭ, ne por 
bagateloj aŭ neniaĵoj, sed por la bono de la honoro kaj la 
vivo de la amiko. 


»Nun, Anselmo, diru al mi, ĉu via vivo aŭ honoro troviĝas en 
tia danĝero, ke mi devas riski min, plenumante, por via 
kontento, tiel abomenan aferon, kiel vi petas de mi? Certe 
ne. Mi vidas, ke, male, vi deziras, ke mi provu kaj klopodu 
preni de vi, kaj samtempe do de mi, la honoron kaj la vivon. 
Se mi prenus de vi la honoron, evidentas, ke mi prenus 
ankaŭ vian vivon, ĉar homo sen honoro estas pli morta ol 
homo efektive pereinta. Kaj se, kiel vi volas, mi fariĝus 
instrumento de tiela misfortuno via, ankaŭ mi vidus min sen 
honoro kaj sekve sen vivo. Aŭskultu, amiko Anselmo, kaj 
havu la paciencon ne respondi, ĝis mi diros ĝisfine kion mi 
pensas pri ĉi subjekto. Poste vi havos sufiĉan tempon por 
respondi, kaj mi por aŭskulti. 


— Tre volonte —diris Anselmo—. Parolu laŭplaĉe. 


—Ŝajnas al mi, Anselmo, ke via kapo funkcias nun kiel 
ordinare la kapo de la maŭroj; neeblas ilin konvinki pri la 
eraroj de ilia sekto per citaĵoj de la Sankta Skribo, per 


spekulativa rezonado aŭ per argumentoj bazitaj sur principoj 
de la fido; necesas la prezento de ekzemploj palpeblaj, 
simplaj, kompreneblaj, demonstreblaj kaj nedubeblaj, kun 
nerefuteblaj pruvoj matematikaj, kiel: «Se el du egalaj 
kvantoj oni retiras du egalajn partojn, la restoj estas egalaj». 
Kaj se la maŭroj ne komprenas la aksiomon laŭ la vortoj (kio 
fakte okazas) oni devas ekspliki la ekzemplon per la manoj 
kaj meti ĝin antaŭ iliaj okuloj. Kaj malgraŭ ĉio, oni neniel 
povas ilin konvinki pri la veroj de nia sankta religio. 


»Mi kredas, ke konvenus uzi kun vi la saman metodon, ĉar ĉi 
deziro via tiel ekstravagancas kaj tiel distas de ĉia ŝajno de 
saĝo, ke mi perdus la tempon, se mi klopodus igi al vi 
kompreni vian stulton; mi ne volas ankoraŭ doni al ĝi alian 
nomon, kaj eĉ sentas inklinon forlasi vin en via frenezo, kiel 
puno por via mizera deziro. Sed, ĉar mi amas vin kiel 
amikon, mi ne povus trakti vin tiel rigore, lasante vin en 
evidenta danĝero de pereo. 


»Por ke vi vidu la aferon klara, diru, Anselmo: Ĉu vi ne petis 
min amindumi, tenti, kaĵoli kaj korupti virinon hejmosidan, 
ĉastan, honestan kaj modestan? Jes, ja, tion vi petis. Sed, se 
vi scias, ke vi havas hejmosidan, ĉastan, honestan kaj 
modestan edzinon, kion do vi serĉas? Kaj se vi kredas, same 
kiel mi, ke ŝi eltirus sin venke el mia sieĝo, kiom da novaj 
honoraj titoloj ŝi ricevus de vi? Per kio ŝi superus sian nunan 
dignon? AŬ vi ne kredas kion vi diras pri ŝi, aŭ vi ne scias 
kion vi volas. Se vi kredas ŝin ne virta, kial vi deziras provi 
ŝin, anstataŭ trakti ŝin kiel mavan kaj ŝin puni, kiel, laŭ via 
opinio, ŝi meritas? Sed, se vi kredas ŝin bona, estus stulte 
submeti la veron al eksperimentoj, ĉar ili neniel Ŝanĝus vian 
altan opinion pri ŝi. Evidentas do, ke fari ion, kio povus 
damaĝi sen doni profiton, estas propra al temeraraj kaj 
sensencaj spiritoj, precipe kiam oni entreprenas lon tian, ne 
devigite, sed libere kaj memvole, eĉ se jam de longa 
distanco ĝi vidiĝas kiel absoluta frenezo. 


»Oni sin ĵetas al altaj taskoj pro Dio, pro la mondo, aŭ pro 
ambaŭ. La taskojn pro Dio entreprenas la sanktuloj, 
klopodante vivi anĝelan vivon en homa korpo; la taskojn pro 
la mondo entreprenas la homoj, kiuj navigas sur senlimaj 
maroj, sin puŝas tra foraj landoj kaj ekzotikaj gentoj kaj 
eltenas multege da klimatoj por akiro de la tiel nomataj 
bonaĵoj de la Fortuno. Kaj la simultanajn taskojn pro Dio kaj 
pro la mondo entreprenas aŭdace la soldatoj, kiam, vidante 
en la remparoj de malamika fortreso breĉon faritan de ronda 
kanon-kuglo, ili sin impulsas, per la flugiloj de sia fervoro, 
batali por sia kredo, sia patrio kaj sia reĝo, kaj ignorante ĉian 
danĝeron ĵetas sin sentime, en la mezon de morto 
embuskanta sub mil diversaj formoj. Tiaj taskoj, kiam oni ilin 
frontas, alportas honoron, gloron kaj profiton. Sed la tasko, 
kiun laŭdire vi volas entrepreni, alportus al vi nek gloron 
ĉielan, nek bonaĵojn de Fortuno, nek famon inter la homoj, 
ĉar en la okazo de sukceso, kiel vi esperas, vi ne vidus vin 
pli feliĉa, pli riĉa aŭ pli honorata ol nun, kaj, en la kontraŭa 
okazo, vi falus en la plejan mizeron imageblan; la fakto, ke 
oni ne konus vian misfortunon, donus al vi nenian konsolon, 
ĉar vi mem ĝin konus, kaj tio sufiĉus por aflikti kaj torturi 
vin. Por konfirmo de ĉi vero, jen stanco aperanta ĉe la fino 
de la unua parto de Larmoj de Sankta Petro, de la fama 
poeto Luis Tansilo:[140] 


En Petro kreskas honto kaj doloro, 
kiam la suno la matenon kronas. 
Neniun vidas li, sed en la koro 

pro sia peko li en honto dronas, 
ĉar, por hontadi, viro de honoro 
sin senti rimarkata ne bezonas. 
Se li misagas, lin posedas honto, 
eĉ se lin vidas nur dezerta mondo. 


»La sekreto do ne mildigus vian doloron, kaj, se ne larmojn 
el la okuloj, vi verŝus sangon el la koro, kiel okazis al la 


naiva doktoro, kiu, laŭ la rakonto de nia poeto, faris la 
provon de la glaso, dum la prudenta Reinaldos sin detenis 
de tio.[141] Kvankam temas pri poezia fikcio, ĝi gardas en si 
moralan instruon, kiun konvenas mediti kaj sekvi. Krome, se 
vi atente aŭskultos min, fine vi konvinkiĝos, ke vi deziras 
fari gravan eraron. 


»Diru, Anselmo: se pro favoro de la ĉielo, aŭ de la sorto, vi 
venus en posedon leĝan de tre fajna diamanto, kies puro kaj 
valoro plene plaĉus al la tuta gildo de gemistoj; se ili 
unuanime asertus, ke temas pri la ŝtono plej perfekta en ĉiuj 
rilatoj, kaj se vi mem rigardus ĝin tia, sen ia ombro de dubo, 
ĉu estus prudente de via flanko preni la diamanton, meti ĝin 
sur amboson kaj ĝin frapi per fortaj martelbatoj por vidi ĉu ĝi 
montriĝos tiel dura kaj valora, kiel oni asertis? Pensu, ke se 
la ŝtono eltenus tiel senmotivan trakton, nenio aldoniĝus al 
ĝia famo kaj valoro. Kaj se ĝi rompiĝus (kio facile povus 
okazi), ĉu vi ne perdus ĉion? Jes, kompreneble, kaj vin oni 
ĉie rigardus kiel stultan. 


»Nu, amiko Anselmo, pensu, ke Camila estas fajnega 
diamanto alte estimata de vi kaj de la ceteraj personoj, do 
oni ne agus prudente submetante ŝin al la risko de detruo; 
se ŝi eltenus, ŝi ne povus akiri pli da valoro ol nun; sed, se ŝi 
cedus, kaj perdus la virton, kio okazus al ŝi? Prave vi 
riproĉus vin mem, ĉar vi kulpus je ŝia kaj je via pereo. Pensu, 
ke ne ekzistas en la mondo gemo tiel valora kiel virino ĉasta 
kaj honesta, ke la honoro de la virinoj konsistas nur en ties 
bona reputacio, kaj ke la bona famo de via edzino superas 
ĉion imageblan. Kial do vi volas pridubi ĉi veron? Nu, amiko 
Anselmo, la virino estas neperfekta homo, do oni devas ne 
meti kaptilon antaŭ ŝi, por ke ŝi stumblu kaj falu en ĝin, sed 
forigi ĉiun baron de ŝia vojo, ke ŝi povu facile kaj senĝene 
atingi sian perfektiĝon, t.e. la virton. 


»La natur-sciencistoj diras, ke ĉasisto, por kapti ermenon kun 
ties blankega felo, faras jenon: observinte la lokojn 
frekventatajn de la eta besto, blokas ilin per koto kaj poste 
alpelas tien la ermenon. Nu, kiam ĝi alvenas al la koto, ĝi 
haltas kaj lasas sin kapti prefere ol pasi tra la ŝlimo kaj 
makuli kaj difekti sian blankon, kiun ĝi estimas pli ol la 
liberon kaj la vivon. La virino ĉasta kaj honesta similas al 
ermeno, kaj ŝia virto kaj pudoro pli puras kaj blankas ol 
neĝo. Kaj se viro volas, ke ŝi ne perdu la ĉaston, sed 
kontraŭe, ke ŝi retenu kaj konservu ĝin, li devas ne trakti ŝin 
kiel ermenon, metante antaŭ ŝi la koton, t.e. la donacojn kaj 
flatojn de persistaj amindumantoj, ĉar eble, nu, certe, ŝi 
havas nek sufiĉan virton, nek sufiĉan naturan forton por 
eviti per si mem tiajn embuskojn; li devas do deturni ŝin de 
ili kaj montri al ŝi la puron de la virto kaj la belon de la bona 
famo. La virta virino similas ankaŭ al spegulo el brila kaj 
klara kristalo, kies surfacon la plej eta spiro makulas kaj 
vualas. Ĉastan virinon oni devas adori, sed ne tuŝi, kvazaŭ 
sanktan relikvon, kaj estimi kaj gardi ŝin, kiel ĝardenon 
plenan de floroj, kies mastro ne toleras, ke oni tretu la 
padojn kaj manumu la rozojn, kaj nur permesas, ke oni ĝuu 
ilian aromon kaj belon de fore kaj tra feraj kradoj. Fine, mi 
volas diri al vi kelke da versoj, kiujn mi aŭdis en moderna 
komedio.[142] Mi ilin memoras nun, kaj ŝajnas al mi, ke ili 
taŭge rilatas al nia temo. Sagaca oldulo konsilis al alia, la 
patro de pucelo, ke li ŝin gardu kaj retenu en la hejmo; kaj 
interalie li proklamis la jenon: 


Vitra estas la virin', 

ĉu rompeblas ŝi aŭ ne? 
Ĉar absurdas ĉi ide”, 

do ne volu provi ĝin. 

Ŝi splitiĝus, ĉar ŝi feblas, 
kaj ne havus vi racion 
rompi al pecetoj ion, 

kio ne rekonstrueblas. 


Certe ĉiuj same pensas, 

la motivon vi jam vidas: 

se Danaaj ie sidas, 

ankaŭ oro-pluvoj densas.[143] 


»Ĝis nun, amiko Anselmo, nur vin koncernis miaj diroj; 
konvenas do, ke mi jam diru ion rilate min, kaj se mi parolos 
tro longe, pardonu, ĉar al tio min puŝos la labirinto, kien vi 
eniris, kaj el kie vi volas elpaŝi per mia helpo. Vi rigardas min 
kiel vian amikon; tamen vi pretendas preni de mi la honoron, 
kio tute kontraŭas al la principoj de la amikeco. Kaj eĉ pli: vi 
volas ankaŭ, ke mi prenu de vi la honoron vian. Evidentas, 
ke vi volas preni ĝin de mi, ĉar kiam Camila vidos, ke mi 
amindumas ŝin, kiel vi deziras, certe ŝi juĝos min viro sen 
honoro kaj digno, konsiderante, ke mi entreprenas lon tute 
kontraŭan al mia est-maniero kaj al la devoj truditaj de la 
amikeco. Same evidentas, ke vi deziras, ke mi prenu de vi la 
honoron, ĉar, kiam Camila vidos, ke mi ŝin amindumas, certe 
ŝi pensos, ke mi rimarkis en ŝi ian nedecan frivolemon, kaj 
ke tio kuraĝigis min riveli al ŝi mian fian deziron; sekve ŝi 
konsideros sin virino kun perdita honoro, kaj ankaŭ vi falos 
en la saman honorperdon, ĉar ŝi estas parto de vi mem. De 
tio venas la fakto ke, kvankam la edzo de adultulino scias 
nenion pri ŝia kulpo kaj neniam donas al ŝi motivon aŭ 
pretekston por ŝiaj mispaŝoj, kaj ne povas eviti sian 
misfortunon, eĉ se li kondutas dece kaj zorgeme, tamen oni 
nomas kaj mokas lin per vorto insulta kaj fia, anstataŭ lin 
kompati; la homoj konantaj la kulpon de lia edzino rigardas 
lin per disdegnaj okuloj, kvankam li falis en tielan 
misfortunon, ne pro sia kulpo, sed pro la dignomanko de sia 
kunulino. Sed mi povas diri al vi, kial la edzo de pekantino 
perdas la honoron, eĉ se li nek scias sian misfamiĝon, nek 
kulpas pri ĝi, nek donas okazon aŭ intervenas por ke ŝi peku. 
Do ne laciĝu aŭskulti, ĉar la temo utilos al vi. 


»Kiam Dio kreis nian unuan patron en la tera paradizo, diras 
la Sankta Skribo, ke Dio igis lin profunde dormi kaj en lia 
dormo Li elprenis unu el la ripoj de lia liva flanko kaj ĝin 
transformis en nian patrinon Eva. Kaj tuj kiam Adamo 
vekiĝis kaj ŝin rigardis, li diris: «Jen, ŝi estas osto el miaj 
ostoj kaj karno el mia karno». Kaj Dio diris: «Tial viro forlasos 
sian patron kaj sian patrinon kaj aliĝos al sia edzino kaj ili 
estos unu karno». Kaj tiam iniciatiĝis la dia sakramento de la 
edziĝo, kies nodojn nur la morto povas disligi. Kaj tielan 
forton kaj efikon havas ĉi mirakla sakramento, ke, per ĝi, du 
diferencaj personoj fariĝas unu sola karno; kaj eĉ pli: en la 
okazoj kiam la geedzoj vivas en harmonia agordo, ili ja 
posedas du animojn, sed nur unu volon. Do la karno edzina 
estas ankaŭ la edza, kaj se makuloj falas sur ĝin, aŭ se la 
edzino lasas, ke ĝi difektiĝu, tiam la karno de la edzo ricevas 
la samajn damaĝojn, kvankam li, kiel dirite, pri nenio kulpus. 
Same kiel la tuta korpo sentas la doloron de piedo aŭ de alia 
membro, ĉar temas pri unu sola karno, kaj la kapo sentas la 
doloron de maleolo, sen mem kaŭzi la doloron, tiel same la 
edzo dividas kun la edzino ŝian senhonoriĝon, ĉar li kaj ŝi 
estas nur unu persono. Nu, la honoroj kaj infamioj de ĉi 
mondo devenas de la karno kaj de la sango, do ankaŭ la 
infamioj de adulta edzino havas la saman originon, kaj sekve 
parto de ili neeviteble falas sur la edzon, kaj oni lin 
konsideras senhonorigita, eĉ se tion li ne scias. Pensu, 
Anselmo, ke vi metus vin en danĝeron, dezirante perturbi la 
pacon de via bona edzino; pensu ankaŭ, ke vi agitus per 
vana kaj stulta scivolo la pasiojn, kiuj nun dormas en la 
brusto de via ĉasta edzino; rimarku, ke vi povas gajni 
apenaŭ ion, sed perdi tiel multe, ke mankas al mi esprimoj 
por priskribi la perdon. Nu, se ĉio, kion mi diris, ne sufiĉas 
por deturni vin de via malica intenco, bonvolu serĉi aliloke la 
instrumenton de via misfortuno kaj de via senhonoriĝo, ĉar 
mi ne ludos tian rolon, eĉ se mi suferos la plejan misfortunon 
imageblan: la perdon de via amikeco. 


Dirinte tion, la saĝa kaj virta Lotario silentis, kaj Anselmo, 
enpensa kaj konfuzita, ne povis respondi dum kelka tempo 
eĉ unu solan vorton; sed fine li diris: 


—Vi vidis, kara Lotario, kiel atente mi aŭskultis vin. Viaj 
argumentoj, ekzemploj kaj komparoj pruvas la grandon de 
via saĝo kaj la sinceron de via amikeco. Mi vidas ankaŭ, kaj 
konfesas, ke se mi sekvos, ne vian opinion, sed la mian, mi 
fuĝos de la bono por persekuti la mavon. Kvankam mi tiel 
pensas, konsideru tamen, ke mi suferas nun la saman 
afekcion troveblan en iaj virinoj, kiuj kapricas manĝi pecojn 
de tero, gipso, karbo kaj aliaj pli naŭzaj substancoj, 
abomenaj al la okuloj, kaj eĉ pli do al la palato. Do, necesas 
trovi procedon por resanigi min, kaj tion ni povus facile fari, 
se vi jam komencus amindumi Camilan, eĉ nesincere kaj sen 
granda ardo. Ŝi ne estas tiel fragila, ke ŝia pudoro falus teren 
ĉe la unua atako. Mi sentus min kontenta per tia komenco, 
kaj vi plenumus la devon truditan de nia amikeco, ne nur 
redonante al mi la vivon, sed konvinkante min, ke mi sekure 
konservas mian honoron. Vi devas min komplezi eĉ se nur 
pro unu konsidero: pro tio, ke mi estas plene decidita 
entrepreni ĉi aferon, kaj certe vi ne lasus min konfidi mian 
obsedon al alia persono, kio endanĝerigus la honoron, kies 
perdon vi volas eviti. Rilate al Camila, apenaŭ gravas, ĉu ŝi 
erare juĝos vian reputacion, dum vi ŝin amindumos, ĉar post 
tempeto, konstatante, ke ŝi estas tiel firma, kiel ni esperas, 
vi povos diri al ŝi la veron kaj retrovi vin en ŝia estimo en la 
sama loko kiel antaŭe. Kaj tial, ke, apenaŭ vin riskante, vi 
povos doni al mi tiel multe da feliĉo, bonvolu fari la taskon, 
eĉ se vi renkontos kelke da komplikoj, ĉar, kiel dirite, jam per 
la komenco mi konsideros la aferon finita. 


Ĉe tiel granda obstino de Anselmo, Lotario ne sciis, per kiaj 
novaj ekzemploj aŭ argumentoj kontraŭdiri lin; kaj, ĉar lia 
amiko minacis konfidi sian malican planon al alia persono, 
Lotario decidis, por eviti mavon ankoraŭ pli grandan, cedi al 


la petoj de Anselmo, sed kun la sekreta intenco klopodi 
kontentigi Anselmon, sen perturbi la spiritan pacon de 
Camila. Li do petis Anselmon komuniki al neniu sian planon, 
kaj promesis surpreni la taskon kaj komenci ĝin, kiam 
Anselmo volos. Anselmo brakumis lin tenere kaj ame kaj 
dankis lin pro ties sinofero, kvazaŭ Lotario estus farinta al li 
gravegan favoron. Ili interkonsentis komenci la taskon jam 
de la sekvanta tago; Anselmo donus al li tempon kaj okazon 
paroli duope kun Camila kaj provizus lin per mono kaj 
juveloj, por ke li regalu ŝin per ili. Anselmo konsilis al li 
serenadi ŝin kaj skribi versojn je ŝia laŭdo, kaj diris, ke, se 
Lotario ne volus fari al si la klopodon ilin komponi, li mem 
ilin verkus. Lotario promesis fari ĉion, sed ne aldonis, ke ne 
kun la intenco, kiun imagis lia amiko; tiel interkonsentinte, 
ili iris al la domo de Anselmo, kie ili trovis Camilan plena de 
angoro kaj timo pro la prokrasto, pli longa ol ordinare, de ŝia 
edzo. 


Anselmo fine adiaŭis sian amikon, kaj tiel grandis lia 
kontento, kiel grandis la embaraso de Lotario, kiam irante al 
sia hejmo, li ne sciis, kiel li povus eltiri sin el tiel stulta afero. 
Sed en la nokto li elpensis la manieron ŝajne sekvi la planon 
de Anselmo sen ofendi Camilan. La sekvantan tagon li iris 
manĝi al sia amiko, kies edzino ĉiam akceptis lin bonvole kaj 
afable, des pli, ke ŝi konis, kiel Anselmo intimis kun li. Kiam 
ili finis manĝi, kaj oni deprenis la tablotukon, Anselmo petis 
Lotarion akompani Camilan, ĉar li devis foriri trakti urĝan 
aferon kaj revenos post horo kaj duono. Camila petis lin ne 
foriri, kaj Lotario sin proponis por akompani lin, sed vane. 
Anselmo eĉ insistis al sia amiko, ke li atendu lin tie, Ĉar 
poste li devas priparoli kun li aferon tre gravan, kaj 
rekomendis al Camila, ke ŝi ne lasu Lotarion sola, ĝis li 
revenos. Nu, li simulis tiel bone la neceson, aŭ la sensencon, 
de sia foriro, ke oni ne povus imagi ĝin falsa. 


Anselmo adiaŭis, kaj Camila sidis duope kun Lotario ĉe la 
tablo, ĉar la geservistoj de la domo jam eliris manĝi. Lotario 
vidis sin, kiel Anselmo deziris, en la kampo de batalo, fronte 
al homo kapabla venki per nur ties belo tutan skadron de 
armitaj kavaliroj. Konsideru do, ĉu Lotario ne havis motivon 
timi tian homon! Sed li nur metis la kubuton sur brakon de la 
fotelo kaj la vangon sur sian manon, kaj, petinte pardonon al 
Camila pro siaj tro familiaraj manieroj, diris, ke li deziras iom 
ripozi ĝis la reveno de Anselmo. Camila respondis, ke li 
ripozus pli bone en la estrado[144] kaj petis lin eniri tien por 
dormi. Sed Lotario rifuzis la proponon kaj, dormiĝinte en la 
fotelo, tie sidis, ĝis Anselmo revenis. Ĉi lasta, vidante, ke 
Camila troviĝas en sia ĉambro, kaj ke Lotario dormas, pensis, 
ke pro lia longa prokrasto, la paro havis tempon ne nur por 
paroli, sed eĉ por dormi; do li tre senpacience atendis la 
vekiĝon de Lotario por eliri kun li al la strato demandi kiel 
prosperis al li la afero. 


Ĉio okazis, kiel li anticipis. Lotario vekiĝis, poste ili du eliris 
el la domo, Anselmo pridemandis, kaj lia amiko respondis, ke 
ne Ŝajnis al li konvene lanĉi la tutan atakon jam en la unua 
fojo, kaj, ke, sekve, li limiĝis laŭdi la belon de Camila, 
dirante al ŝi, ke en la tuta urbo oni parolas nur pri ŝia ĉarmo 
kaj saĝo. Lotario informis al Anselmo, ke tion li opinias bona 
komenco por gajni ŝian konfidon kaj por inklinigi ŝin aŭskulti 
lin kun plaĉo la sekvantan fojon. Tian sistemon uzas la 
diablo, kiam li volas trompi homon, kiu sin tenas avertita 
kontraŭ li: kvankam li estas anĝelo de tenebro, li sin 
transformas en anĝelon de lumo kaj sub vualo de virto 
delogas la homon, antaŭ ol riveli ĉe la fino sian veran 
karakteron. Kaj se en la komenco mem oni ne rekonas lian 
trompon, la diablo ordinare sukcesas per ĉi artifiko. 


Anselmo tre kontentis kaj diris, ke, eĉ se li ne elirus el sia 
domo, li donus al sia amiko la saman ŝancon ĉiutage, 
ŝajnigante sin tiel okupata per aliaj aferoj, aliloke en la 


hejmo, ke Camila nenion suspektus. Nu, pasis multaj tagoj, 
kaj Lotario diris ankoraŭ nenion al Camila, sed asertis al 
Anselmo, ke, malgraŭ sia amindumado, li rimarkis en ŝi 
nenian inklinon cedi al io riproĉinda kaj eĉ ne la plej etan 
signon de intereso, kaj, ke, kontraŭe, ŝi minacis lin, dirante, 
ke, se li insistus en sia malica klopodo, ŝi rakontus ĉion al sia 
edzo. 


—Tre bone —diris Anselmo—. Ĝis nun, Camila rezistis al 
vortoj; necesas vidi, kiel Ŝi rezistos al konkretaj logaĵoj. 
MorgaU mi provizos vin per du mil oraj eskudoj, kaj vi 
proponos, kaj eĉ donos, ilin al Ŝi; krome vi ricevos ankaŭ du 
mil aliajn por aĉeti juvelojn kaj tenti ŝin per ili. La virinoj, 
speciale la belaj virinoj, kiom ajn ĉastaj ili estas, tre amas 
montri sin ĉarmaj kaj elegantaj, kun juveloj kaj en riĉaj 
kostumoj, kaj se Camila rezistos al ĉi tento, mi kontentiĝos 
kaj ne plu ĝenos vin. 


Lotario respondis, ke, ĉar li komencis, li iros ĝis la fino, 
kvankam li certis, ke li elpaŝos laca kaj venkita el la 
entrepreno. La sekvantan tagon li ricevis la kvar mil 
eskudojn kaj, kune kun ili, kvar mil embarasojn, ĉar li ne 
sciis kion novan diri por mensogi; fine li decidis sciigi al 
Anselmo, ke Camila tiel firme rezistas al la donacoj kaj 
promesoj, kiel al la vortoj, kaj ke ne valoras plu laciĝi 
tempoperde. Sed la fato gvidis la aferon alie, ĉar, foje, 
Anselmo, lasinte Camilan kaj Lotarion solaj, kiel en aliaj 
okazoj, sin ŝlosis en ĉambro kaj tra la truo de la seruro 
observis kaj aŭskultis la paron. Kiam li vidis, ke laŭlonge de 
pli ol duonhoro Lotario diras al Camila eĉ ne unu vorton, kaj 
ke li tiel tenus sin eĉ laŭlonge de tuta jarcento, Anselmo 
komprenis, ke la sciigoj de lia amiko rilate al la reagoj de 
Camila estis nuraj fikcioj kaj mensogoj. Sed, por ankoraŭ pli 
certiĝi, Anselmo eliris el la ĉambro, vokis Lotarion flanken 
kaj demandis al li, ĉu li havas ion novan por rakonti, kaj kia 
estas la humoro de Camila. Lotario respondis, ke li pensas ne 


plu okupiĝi pri la afero, ĉar Camila reagas tiel akre kaj seke, 
ke li ne kuraĝus sin turni al ŝi denove. 


—Ho Lotario, Lotario! —diris Anselmo—. Kiel aĉe vi plenumas 
vian vorton, kaj kiel aĉe vi reciprokas mian grandan konfidon 
al vi! Mi ĵus observis vin tra la serur-truo de ĉi ŝlosilo kaj 
vidis vin diri eĉ ne unu solan vorton al Camila, kio igas min 
pensi, ke tute nenion vi diris al ŝi de la komenco. Se efektive 
tiel (kaj mi ne dubas, ke fakte tiel estas), kial vi trompas 
min? Kial vi volas preni de mi, per via artifiko, la eblon trovi 
kion mi deziras? 


Anselmo ne plu parolis, sed liaj vortoj sufiĉis por meti lian 
amikon en embarason kaj konfuzon; ĉar oni lin surprizis en 
evidenta mensogo, Lotario, sentante sin preskaŭ 
senhonorigita, ĵuris al Anselmo, ke de tiu momento, li 
surprenas la taskon kontentigi lin sen diri mensogojn, kion 
oni konstatus, se oni kaŝe lin observus de nun. Tamen 
Anselmo ne bezonus ĝeni sin per tio, ĉar Lotario tiel 
efektivigus la taskon, ke li liberigus sin de ĉia suspekto kaj 
plene kontentigus sian amikon. Anselmo lin kredis, kaj, por 
doni al li pli sekuran kaj daŭran okazon, decidis forlasi la 
hejmon por ok tagoj kaj pasigi ilin ĉe amiko loĝanta en 
vilaĝo ne tre dista de la urbo. Li aranĝis ankaŭ, ke ĉi amiko 
urĝe voku lin, tiel, ke li povu doni al Camila kontentigan 
pretekston por sia foriro. 


Kompatinda, stulta Anselmo! Kion vi faras? Kion vi celas? 
Kion vi komisias? Pensu: vi vin turnas kontraŭ vi mem, 
aranĝas vian propran infamion kaj vin puŝas al via perdiĝo. 
Via edzino Camila estas virta; vi ŝin posedas en paco kaj 
sekuro; neniu sin trudas en viaj plezuroj; ŝiaj pensoj flugas 
nur inter la muroj de ŝia domo; vi estas al ŝi la ĉielo en la 
tero, la celo de ŝiaj deziroj, la personiĝo de ŝiaj gustoj, kaj la 
mezurilo de ŝia volo, ĉar ŝi ĉiam adaptiĝas al la via kaj al la 
ĉiela. Nu, la mino de ŝia honoro, belo, virto kaj modesto 


donas, sen ia laboro de via flanko, la tutan riĉon, kiun vi 
povus deziri. Kial do vi volas fosi la teron kaj serĉi freŝan 
vejnon de nova kaj nekonata trezoro, metante vin en la 
danĝeron de disfaloj, se konsideri, ke tia mino sin apogas sur 
la ne tre firmaj traboj de ŝia fragila naturo? Memoru, ke la 
ebloj povas prave rifuzi doni sin al la serĉanto de neebloj, 
kiel iu poeto bele diris:[145] 


Vivon serĉas mi en morto, 
lojalecon en perfido, 
prodigemon en avido, 
energion en malforto 

kaj flekseblon en rigido. 
Sed la fat', nesimpatia, 
diris, de la sfero dia, 

ke, ĉar mi neeblon ĉasas, 
la ĉielo ja ne lasas, 

ke la eblo estu mia. 


La sekvantan tagon Anselmo iris al la vilaĝo, dirinte al 
Camila, ke, dum lia foresto, Lotario venos por zorgi super la 
domo kaj por manĝi kun ŝi, kaj ke ŝi traktu Lotarion, kiel lin 
mem. Ĉar prudenta kaj honesta, Camila afliktiĝis pro la 
ordono de sia edzo, kaj petis lin konsideri, ke ne ŝajnus dece, 
ke, dum li forestas, alia persono sidus sur lia seĝo. Ŝi aldonis, 
ke se tion li disponis, ĉar li ne konfidis ŝian kapablon 
mastrumi la domon, ĉi-foje li devus doni al ŝi tian ŝancon kaj 
vidus propraokule, ke ŝi taŭgas, ne nur por tio, sed eĉ por pli 
komplikaj taskoj. Anselmo respondis, ke, ĉar tio estas lia 
volo, ŝi devas nur klini la kapon kaj obei. Camila promesis 
observi lian deziron, sed ne volonte. Anselmo foriris, Lotario 
venis al ŝi la sekvantan tagon, kaj Camila lin akceptis per 
afabla, sed prudenta bonvolo, ĉar ŝi zorgis, ke Lotario 
neniuokaze restu sola kun ŝi: ŝin ĉirkaŭis ĉiam ŝiaj 
geservistoj, speciale ŝia ĉambristino Leonela, kiun ŝi tre 
amis, ĉar de iliaj infanaj jaroj ambaŭ kunvivis ĉe la gepatroj 


de Camila, kaj, kiam ŝi edziĝis al Anselmo, ŝi prenis Leonelan 
kun si al sia nova hejmo. 


Dum la tri unuaj tagoj Lotario diris al ŝi tute nenion, 
kvankam ne mankis al li la okazo, kiam, depreninte la 
tablotukon, la geservistoj eliris por manĝi, eĉ se la manĝon 
ili konsumis dum nur tempeto, sekvante la instrukciojn de 
Camila, portuj reveni. Camila eĉ disponis, ke Leonela manĝu 
pli frue, por ke ŝi ĉiam akompanu ŝin en la ĉeesto de Lotario. 
Sed la ĉambristino, kies pensoj okupiĝis per aliaj agrablaĵoj, 
bezonis tiun tempon por sin doni al siaj plezuroj, kaj ne 
plenumis ĉiufoje la ordonon de sia sinjorino; male, ŝi ofte 
lasis ilin solaj, kvazaŭ ŝi sekvus ies instrukciojn. Tamen la 
nobla figuro de Camila, la sereno de ŝia vizaĝo kaj la digno 
de ŝia tuta persono tute bridis ankoraŭ la langon de Lotario. 


Sed, se tion bonan atingis la multaj virtoj de Camila, 
trudante silenton al la lango de Lotario, la bono turniĝis en 
damaĝon por ili ambaŭ, ĉar, se la lango silentis, la pensoj ne 
haltis, kaj Lotario havis tempon admiri, unu post alia, ĉiun 
ĉarmon fizikan kaj moralan de Camila; kaj ili estis tiaj, ke ili 
povus inspiri amon, ne nur al koro el karno, sed eĉ al statuo 
el marmoro. Lotario rigardis ŝin dum la tuta tempo en kiu li 
devus paroli, kaj pensante, kiel ege aminda ŝi estas, li iom 
post iom perdis la ŝuldatan respekton al Anselmo. Mil fojojn 
li volis foriri al loko, kie neniam Anselmo vidus lin, nek li 
Camilan; sed jam la plezuro ŝin rigardi detenis lin de tia 
intenco. Li luktis kaj batalis kontraŭ si mem por detrui kaj ne 
senti la plezuron admiri Camilan. Kiam sola, li kulpigis sin 
mem pro sia frenezo, nomis sin perfida amiko kaj eĉ mava 
kristano. Sed fine li konkludis, komparante sin kun Anselmo, 
ke la frenezo kaj naivo de lia amiko pli riproĉindas ol lia 
propra lojalrompo, kaj ke, se li havus antaŭ la okuloj de Dio 
tiel bonan ekskuzon por sia konduto, kiel antaŭ la okuloj de 
la homoj, li ne timus la punon al sia kulpo. 


Okazis do, ke la belo kaj bono de Camila, kombinitaj kun la 
ŝanco, kiun la stulta edzo metis en la manojn de Lotario, 
plene dispelis ties skrupulojn. Dum la tri tagoj sekvantaj al 
la foriro de Anselmo, Lotario senĉese batalis kontraŭ siaj 
impulsoj, sed fine, atentante nur sian pasion, komencis 
amindumi Camilan kun tiom da ardo kaj impeto, ke ŝi, 
ŝokita, stariĝis kaj sin retiris en sian ĉambron, sen respondi 
eĉ unu solan vorton. Sed, ĉar la espero ĉiam akompanas la 
amon, la fervoro de Lotario ne velkis ĉe ŝia frida reago, sed 
eĉ pli intensiĝis. De sia flanko, Camila, vidante en Lotario 
kion ŝi neniam imagus, sentis sin tute embarasita. Sed, ĉar 
ŝajnis al ŝi, ke estus nek dece, nek konvene, doni al Lotario 
novan okazon paroli, ŝi sendis al Anselmo tiun saman nokton 
unu el siaj servistoj kun la jena mesaĝo: 


Ĉapitro 34 
Kun la daŭrigo de la novelo pri la stulta scivolo 


Oni kutime diras, ke armeo sen generalo kaj kastelo sen 
mastro mave impresas, kaj mi aldonas, ke eĉ pli mave 
impresas juna edzino sola, kiam la edzon retenas for de 
ŝi ne plej urĝaj aferoj. Mi sentas min tiel malbone sen vi, 
kaj tiel nekapabla elporti vian foreston, ke se vi ne tuj 
revenos, mi iros al miaj gepatroj, eĉ se via hejmo restos 
negardata. Ĉar la gardanto, kiun vi lasis al mi —se li 
estas ĉi tie en tia karaktero— pli zorgas pri siaj propraj 
plezuroj ol pri viaj interesoj. Kaj, ĉar vi estas prudenta, 
mi nek bezonas, nek devas plu diri. 


Kiam Anselmo legis ĉi leteron, li komprenis, ke Lotario jam 
komencis la entreprenon, kaj ke Camila sendube reagis kiel 
esperate. Tiel do, plena de ĝojo ĉe tia novaĵo, li respondis al 
Camila per parola mesaĝo, ke ŝi nenial lasu la domon, ĉar li 
revenos tre baldaŭ. La respondo de Anselmo ŝin konsternis, 
kaj ĵetis ŝin en konfuzon pli grandan ol iam antaŭe; ŝi 
kuraĝis nek resti hejme, nek iri al siaj gepatroj, ĉar restante, 
ŝi endanĝerigus sian honoron, kaj forirante, ignorus la 
ordonon de sia edzo. Ŝi fine solvis la alternativon, prenante 
la pli eraran decidon, nome, resti hejme kaj ne eviti Lotarion, 
por ne doni al la geservistoj motivon de klaĉoj. Camila nun 
bedaŭris, ke ŝi skribis la mesaĝon al sia edzo, ĉar ŝi timis, ke 
Anselmo povus pensi, ke Lotario rimarkis en ŝi ian nedecan 
koketemon, kiu lin movis ignori la respekton al ŝi ŝuldatan. 
Sed Camila, metante sian fidon je Dio kaj je sia virto, pensis 
trovi la forton sufiĉan por rezisti en silento la amindumadon 
de Lotario, kaj decidis diri nenion pli al sia edzo pri la afero, 
por eviti al li zorgojn aŭ motivojn de kvereloj. Ŝi eĉ pensis, 
kiel Ŝi povus senkulpigi Lotarion antaŭ Anselmo, kiam ĉi 
lasta demandus al ŝi pri la kialo de ŝia mesaĝo. 


Kun ĉi decido pli laŭdinda ol saĝa, la sekvantan tagon ŝi 
aŭskultis Lotarion, kaj tiel arde kaj konvinke li parolis, ke 
Camila apenaŭ povis eĉ per sia tuta virto, evitigi al siaj 
okuloj riveli la aman kompaton vekitan en ŝia brusto de la 
larmoj kaj vortoj de Lotario. Fine ŝajnis al li necese profiti la 
foreston de Anselmo, do li intensigis la sieĝon kontraŭ la 
fortreso, laŭdante ŝian belon, ĉar nenio konkeras kaj 
renversas pli rapide la citadelon de belulina vanto, ol ĉi 
vanto mem eldirita per flatema lango. Efektive, tiel fervore 
kaj per tiaj materialoj li minis la kastelon de ŝia virto, ke 
same ŝi falus, eĉ se ŝi estus tute el bronzo. Lotario ploris, 
petegis, promesis, kaĵolis kaj ĵuris kun tiom da ardo kaj kun 
tielaj montroj de sincera pasio, ke li supervenkis la pudoron 
de Camila kaj atingis la triumfon, kiun li plej deziris, sed 
apenaŭ atendis. 


Camila cedis. Jes, ŝi cedis. Sed kial miri, se oni konsideras, ke 
la amikeco de Lotario ne povis teni sin firma? Jen klara 
pruvo, ke oni povas venki aman pasion, nur se oni forkuras 
de ĝi, kaj ke vanas batali kontraŭ tiel potenca malamiko, ĉar 
nur per fortoj diaj oni povas submeti la forton de la karno. 
Nur Leonela sciis pri la sinforgeso de sia sinjorino, ĉar la 
perfidaj geamantoj ne povis kaŝi sin antaŭ la ĉambristino. 
Lotario volis riveli al Camila nek la planon de Anselmo, nek 
tion, ke ĉi lasta donis al li okazon alveni ĝis la fino de la vojo, 
ĉar li timis, ke alie ŝi ne estimus lian amon kaj pensus, ke li 
amindumis ŝin, ne sincere, sed laŭplane kaj iel hazarde. 


Post kelkaj tagoj Anselmo revenis al sia hejmo, kaj ne 
perceptis la mankon de io, kion li plej estimis kaj tamen tute 
neglektis. Li tuj iris vidi Lotarion, trovis lin hejme, kaj post ol 
ili brakumis unu la alian, li demandis al Lotario, ĉu ties 
sciigoj donos al li la vivon aŭ la morton. 


—Miaj sciigoj, amiko Anselmo, estas, ke via edzino meritas la 
nomon de ekzemplo kaj krono de ĉiuj bonaj virinoj. Miaj 


vortoj perdiĝis en la aeron; ŝi disdegnis la promesojn, rifuzis 
la donacojn, kaj pri kelkaj falsaj larmoj miaj ŝi tre Mokis. 
Unuvorte, Camila estas ne nur la kulmino de ĉia belo, sed 
trezoro, kie sidas honoro, prudento, pudoro, kaj la ceteraj 
virtoj, kiuj donas al honestulino feliĉon kaj senmakulan 
reputacion. Jen, reprenu vian monon, amiko, mi ne bezonis 
tuŝi ĝin, ĉar Camila havas tro puran animon por cedi al 
aferoj tiel mizeraj kiel donacoj kaj promesoj. Kontentiĝu do, 
Anselmo, ne faru pli da provoj, kaj, ĉar, transirante per sekaj 
piedoj ĉi maron da malfaciloj, vi dispelis la suspektojn, kiujn 
pri la virinoj oni povas kaj devas havi, ne enpaŝu refoje, en 
la profundan maron de novaj angoroj, nek provu pere de alia 
piloto la bonon kaj forton de la ŝipo, kies posedon donis al vi 
la sorto, por ke ĝi vin portu sur la maroj de ĉi mondo. Vi jam 
troviĝas en sekura haveno, tiel do plifirmiĝu per la ankro de 
la bona reputacio, kaj tie sidu, ĝis oni petos de vi, ke vi 
liberiĝu de la ŝuldo, de kies pago nenia privilegio vidas sin 
libera. 


Anselmo tre kontentis ĉe la vortoj de Lotario kaj kredis lin, 
kvazaŭ parolus orakolo. Tamen li petis sian amikon ne forlasi 
ankoraŭ la entreprenon, eĉ se ili ĝin rigardus nur kiel 
motivon de distro kaj scivolo, aldonante, ke ne necesus 
klopodi en la futuro tiel persiste kiel ĝis nun. Li deziris nur, 
ke lia amiko Lotario skribu kelke da versoj je ŝia laŭdo, sub la 
nomo de Clori, kaj li, Anselmo, dirus al Camila, ke Lotario 
enamiĝis al damo, al kiu li donis la menciitan nomon por 
skribi pri ŝi kun la deco ŝuldata al ŝia honoro. Kaj se Lotario 
ne volus fari al si la klopodon skribi la versojn, li mem ilin 
komponus. 


—Ne estas necese —respondis Lotario—. La muzoj montras 
sin indulgaj al mi, tiom, ke ili min vizitas kelke da fojoj en la 
jaro. Diru al Camila kion vi elpensis pri mia fikcia am-afero, 
kaj mi skribos la versojn. Certe ili ne vidiĝos tiel bonaj kiel 
meritas la subjekto, sed mi faros almenaŭ mian plejeblon. 


Tiel interkonsentis la amiko perfida kun la stulta. Kaj kiam 
Anselmo revenis hejmen, li demandis al Camila, kial ŝi 
sendis la mesaĝon al li. Ŝi jam miris, ke li ne faris antaŭe tian 
demandon, kaj ŝi respondis, ke ŝajnis al ŝi, ke Lotario rigardis 
ŝin iom pli senĝene ol kiam Anselmo troviĝis en la domo; 
sed, ke ŝi pensas nun, ke ŝi trompiĝis, kaj ke temis pri iluzio 
de ŝia flanko, ĉar Lotario evitas renkonti ŝin kaj troviĝi sola 
kun ŝi. Anselmo diris tiam, ke ŝi prave pensas, ĉar li scias, ke 
Lotario enamiĝis al nobela pucelo de la urbo, kaj ŝin 
prikantas sub la nomo de Clori. Krome, Anselmo aldonis, ke 
eĉ se ne ekzistus tia enamiĝo, oni ne devus pridubi la lojalon 
de Lotario kaj la sinceron de lia granda amikeco. Nu, se 
Lotario ne estus avertinta al Camila, ke lia amo al Clori estas 
nura fantazio, kaj ke li mem sciigis pri ĝi al Anselmo por tiel 
havi la eblon dediĉi kelkan tempon skribi versojn je la laŭdo 
de Camila, ŝi sendube falus en la desperigan reton de la 
ĵaluzo; sed, ĉar Lotario ŝin antaŭavertis, ŝi aŭskultis sen ajna 
zorgo la sciigon de Anselmo. 


La sekvantan tagon, kiam ili tri sidis ĉe la tablo, Anselmo 
petis, ke Lotario deklamu kelkajn el siaj versoj dediĉitaj al 
sia amata Clori, kaj ke, konsiderante, ke Camila ne konas ŝin, 
li povas diri pri ŝi kion li volas. 


—Eĉ se ŝi konus ŝin —respondis Lotario—, nenion mi kaŝus; 
ĉar, kiam amanto laŭdas sian damon kaj riproĉas al ŝi ties 
kruelon, nenian ofendon li faras al ŝia reputacio; nu, kiel ajn 
ĝi estas, la jenan soneton mi komponis hieraŭ je la 
sendankemo de ĉi Clori: 


En la silento de la nokto paca, 
kiam la homoj dolĉadorme kuŝas, 
la vean triston mian mi elbuŝas 

al Clori kaj al la ĉielo graca. 

Kaj dum la hela suno ombro-ĉasa 
tra rozaj pordoj de aŭror' sin puŝas, 


lamentojn, plendojn, veojn re akuŝas 
la tristo mia kun dolor' senlaca. 

Kaj dum la suno de brilanta oro 

de alte lumon sur la mondon sendas, 
ankoraŭ frapas min aflikto murda. 
Revenas nokto, min opresas ploro, 
ĉar ĉiam la animon mian fendas 
disdegna Clori kaj ĉielo surda. 


La soneto plaĉis al Camila, sed eĉ pli al Anselmo; li tre laŭdis 
ĝin kaj diris, ke tro kruelas damo, se ŝi ne cedas al tiel 
evidentaj veroj. Camila komentis al tio: 


—Ĉu la amantaj poetoj ĉiam diras la veron en siaj poemoj? 


—Kiel poetoj, ne —respondis Lotario—, sed kiel amantoj ili 
ne sukcesas esprimi la tutan forton de sia amo. 


—Sendube —diris Anselmo, dezirante apogi la opinion de 
Lotario antaŭ Camila, kiu havis nenian suspekton pri la 
plano de Anselmo kaj jam enamiĝis al Lotario. 


Sekve, ĉar ŝin plezurigis ĉio lia, kaj ĉar, krome, ŝi sciis, ke liaj 
deziroj kaj versoj celas ŝin, kaj ke ŝi estas la vera Clori, ŝi 
petis lin deklami alian poemon aŭ soneton, se li ĝin 
memorus. 


—Jes, mi memoras alian —respondis Lotario—, sed mi 
pensas, ke ĝi estas ne tiel bona kiel la unua, aŭ, pli ĝuste, ke 
ĝi estas iom pli mava. Sed vi mem juĝu; jen la soneto: 


Sendankulin', mortante mi konfesos, 
ke mi preferas morti kaj, missorta, 
ĉe la piedoj viaj kuŝi morta. 

Ne pentas mi: vin ami mi ne Ĉesos. 
Mi mortos, jes, kaj oni min forgesos 
senglora, senfavora, mizerporta. 


Sed belon vian, mi, per streko forta 
en mian bruston poreterne presos. 
Relikve vivos ĝi, ĝis morto hanta 
alvenos, akcelata de l' amaro 

vin ami sen konsolo kaj espero. 

Ho, ve al homo blinde naviganta 
en nokto nigra, sur tempesta maro, 
sen ŝirma rodo kaj sen gvida stelo. 


Anselmo laŭdis ankaŭ ĉi soneton, same kiel la unuan; kaj 
tiel, li forĝis, eron post ero, la ĉenon, kiu ĉiufoje pli implike 
lin alligis al la infamio, ĉar, ju pli Lotario senhonorigis lin, des 
pli honorata li sin vidis. Kaj laŭmezure kiel Camila descendis 
al la abismo de sia fia peko, ŝi ascendis en la opinio de sia 
edzo al la pinto de la virto kaj de la bona reputacio. Foje 
Camila troviĝis sola kun la ĉambristino kaj diris: 


—Mi hontas, kara Leonela, ke mi senvalorigis min, ĉar 
anstataŭ igi Lotarion aĉeti per pli longa pacienco la posedon 
de mia persono, mi donis min al li baldaŭ kaj volonte. Mi 
timas, ke li disdegnos min pro la hasto de mia cedo, 
forgesante, kiel li sin trudis, ĝis li rompis ĉian reziston de 
mia flanko. 


—Ne hontu pro tio, sinjorino —respondis Leonela—. Ne 
valoras la penon. Cedi baldaŭ ne signifas perdi valoron, se, 
kion oni donas, tio bonas kaj estimindas. Kaj memoru, ke, laŭ 
la diro, kiu donas rapide, donas duoble. 


—Oni diras ankaŭ —respondis Camila—, ke, kio apenaŭ 
kostas, apenaŭ valoras. 


—Tio ne aplikeblas al vi —diris Leonela—, ĉar la amo, kiel mi 
aŭdis diri, foje flugas, foje paŝas; kun unuj ĝi kuras, kun aliaj 
lantas; al kelkaj donas fridon, kaj al kelkaj ardon; vundas kaj 
ekstermas; la pasio startas kuri en unu momento, kaj en la 


sama momento atingas la celon; en la mateno sieĝas 
fortreson kaj en la nokto ĝin konkeras, ĉar nenia forto 
rezistas al la amo. Se tiel do, kio vin alarmas kaj timigas? 
Certe la samo okazis al Lotario, kiam la amo profitis la 
foreston de la sinjoro, kiel instrumenton por vin venki. Ĉu la 
amo ne difinis al si planon plenumendan dum la foresto de 
Anselmo, por ke ties reveno ne kompromitu ĉion? La ŝanco 
estas la plej bona ministro de la amo por la efektivigo de ties 
deziroj. La amo uzas la ŝancon en ĉiuj siaj entreprenoj, 
speciale en ties komenco. La sperto, pli ol la teorio, instruis 
al mi pri kelkaj aferoj, kaj pri ili lam mi rakontos al vi, 
sinjorino: ankaŭ mi konsistas el karno kaj el juna sango. 
Cetere, sinjorino Camila, vi ne donis vin tiel baldaŭ, ĉar unue 
vi vidis en la okuloj, en la suspiroj, en la vortoj, en la 
promesoj kaj donacoj de Lotario, ties tutajn virtojn kaj 
animojn, kaj ke li estas vere inda je via amo. Ne lasu do, ke 
tiel skrupulaj kaj prudaj konsideroj torturu al vi la imagon, 
kaj ne dubu, ke Lotario amas vin, kiel vi lin; vivu do kontenta 
kaj feliĉa, ke vin kaptis la amo en la figuro de viro nobla kaj 
digna, posedanta, ne nur la kvar S, laŭdire proprajn al bonaj 
amantoj,[146] sed eĉ plenan abocon. AŬskultu, mi ĝin scias 
parkere. Ĉu li ne estas amanta, bona, ceremonia, ĉarma, 
diskreta, eminenta, firma, galanta, ĝentila, honesta, ideala, 
juna, kavalira, lojala, milda, nobla, oferema, prudenta, riĉa, 
nun la kvar S de la onidiro, kaj poste talenta, verdira kaj 
zorga pri via honoro?[147] 


Camila ridis je la aboco de sia ĉambristino kaj konkludis, ke 
Leonela scias pri la amo pli ol ŝi diris. Efektive, ŝi konfesis al 
Camila, ke ŝi rilatas kun bonfamilia junulo de la sama urbo, 
kio konsternis Camilan, ĉar ŝi timis, ke ŝia honoro povus 
endanĝeriĝi pro tia afero de Leonela. Ŝi urĝis la 
ĉambristinon diri, ĉu ŝi transiris la limon de la nuraj vortoj, 
kaj Leonela, sen ia honto kaj kun multa impertinento, 
respondis ke jes. Kiel sciate, la pekoj de sinjorino motivas la 
insolentiĝon de ŝiaj servistinoj, kiuj, vidante, ke la mastrino 


mispaŝas, tute ne zorgas mem lami, eĉ senkaŝe. Camila 
povis nur peti de Leonela, ke ŝi komentu kun sia amanto 
nenion pri ŝia intrigo, kaj ke ŝi tenu tre sekreta sian propran 
am-aferon, por ke Anselmo aŭ Lotario ne havu suspekton. 


Leonela promesis tiel fari, sed ŝia maniero plenumi la 
promeson sufiĉis por konfirmi la timon de Camila, ke ŝi 
perdos sian reputacion pro la ĉambristino; efektive, kiam la 
aŭdaca Leonela vidis, ke la konduto de ŝia sinjorino 
montriĝas alia ol alitempe, ŝi havis la aplombon aperti al sia 
amanto la pordon de la domo por tie rendevui kun li, 
konfidante, ke, kvankam ŝia sinjorino lin vidus, ŝi kuraĝus 
diri nenion. Tia estas, efektive, unu el la mizeraj sekvoj de la 
pekoj de la damoj: ili sklaviĝas al siaj propraj servistinoj kaj 
sin devigas kaŝi ties senhontajn kaj friponajn farojn. 


La samo okazis al Camila, ĉar, kvankam ŝi vidis multe da 
fojoj, ke Leonela troviĝas kun sia amanto en ĉambro de la 
domo, ŝi ne nur ne kuraĝis ŝin riproĉi, sed eĉ devis faciligi al 
ŝi la taskon kaŝi lin, por ke ŝia edzo ne havu la eblon lin 
surprizi. Sed fine, ŝi ne povis eviti, ke, foje, Lotario vidis lin 
eliri ĉe la matenruĝo. Komence li distingis nur nerekoneblan 
ombron kaj imagis lin fantomo. Sed, vidante lin paŝadi kaj 
envolvi sin ĝis la oreloj en la mantelon, li trovis sian ideon 
absurda, kaj falis en alian, kiu, dank' al Camila, ne kaŭzis 
ĉies pereon. Li ne pensis, ke la viro lasinta la domon de 
Anselmo en tiel stranga horo rendevuadis kun Leonela, ĉar li 
eĉ ne memoris, ke ia Leonela ekzistas en la mondo; li kredis 
nur, ke se Camila facile kaj baldaŭ cedis al li, Ŝi same 
volonte povus cedi al alia; efektive, la misagoj de perfida 
virino portas ankaŭ la sekvon, ke la viro mem, kies insistaj 
petoj kaj persvadoj puŝis ŝin cedi, perdas la konfidon je ŝi kaj 
kredas, ke ŝi eĉ pli facile donas sin al aliaj. 


Ŝajnas, ke en ĉi momento Lotario perdis la prudenton, kaj ke 
liaj saĝaj rezonadoj forglitis el lia memoro, ĉar, sen ia logika, 


eĉ racia penso, senpacienca kaj blinda de furioza ĵaluzo lin 
voranta kaj de la obsedo sin venĝi kontraŭ Camila, li senplie 
iris al Anselmo, kiu ankoraŭ kuŝis en la lito, kaj diris al li: 


—Sciu, Anselmo, ke jam de multaj tagoj mi batalas kontraŭ 
mi mem kaj faras al mi klopodojn por ne konfesi al vi kion 
nek eblas nek decas plu kaŝi. Sciu, ke la nekonkerebla 
Camila jam kapitulacis kaj pretas fari laŭ mia plaĉo; mi 
prokrastis riveli al vi ĉi fakton, nur por vidi, ĉu ŝi sentis nur 
simplan kapricon, aŭ ĉu ŝi intencis provi min kun la celo 
konstati, Ĉu mia amindumado, entreprenita sub via permeso, 
havas firman kaj seriozan karakteron. Mi pensis ankaŭ, ke se 
Camila estus tia, kia ŝi devus esti, kaj kia ni ŝin opiniis, ŝi 
jam estus informinta vin pri mia amindumado. Sed tial, ke ŝi 
tion ne faris, mi konkludas, ke mi devas rigardi vera ŝian 
promeson, nome, rendevui kun mi (kiam vi denove forestos 
de la urbo) en la ĉambro, kie vi gardas la juvelojn —efektive, 
Camila ordinare akceptis lin tie—. Mi ne volas, ke vi ĵetu vin 
al hasta venĝo, ĉar la peko nur okazis en la penso, kaj povas 
esti, ke de nun ĝis la momento de la plenumo, Camila 
ŝanĝos sian intencon, lasante lokon nur al pento. Do, se 
konsideri, ke vi ĉiam sekvis tute aŭ parte miajn konsilojn, 
bonvolu sekvi nun la jenajn, por ke, antaŭ la atesto de viaj 
propraj okuloj kaj sen eblo de eraro, vi prenu la decidon al vi 
plej konvena kaj kontentiga: ŝajnigu, ke vi forestos du tri 
tagojn, kiel vi faris en aliaj okazoj, sed iel kaŝu vin en la 
menciita ĉambro, kies tapiŝoj kaj ceteraj objektoj donos al vi 
taŭgan kovron; tiam vi kaj mi vidos propraokule kion Camila 
volas; kaj se ŝi evidentiĝos kulpa je perfido, kio estos ebla, 
sed ne certa, vi povos silente, singarde kaj diskrete venĝi 
vian senhonorigon. 


Ĉe la vortoj de Lotario, Anselmo rigidiĝis de konsterno, miro 
kaj konfuzo, des pli, ke li tute ne atendis ilin aŭdi, ĉar li jam 
kredis, ke Camila venkis super la galantado de Lotario, kaj 
pro tio li komencis ĝui la gloron de ŝia triumfo. Anselmo, 


paralizita, tre longe silentis kun la okuloj senpalpebrume 
fiksitaj al la planko, kaj fine respondis: 


— Lotario, vi faris kion mi atendis de via amikeco. Mi plene 
sekvos vian konsilon; faru laŭvole, sed tenu sekreta, kiel 
decas, ĉi aferon tiel neatenditan. 


Lotario tion promesis kaj adiaŭis, sed, apenaŭ li vidis sin 
sola, li profunde pentis kion li diris, kaj konfesis al si, ke li 
agis plej stulte, ĉar li povus venĝi sin kontraŭ Camila en 
manlero ne tiel kruela kaj fia. Li sin akuzis je stulto, malbenis 
sin pro sia hasta mispaŝo kaj ne sciis kion fari por ripari la 
fuŝon, aŭ por iel trovi taŭgan solvon al la situacio. Fine li 
decidis diri ĉion al Camila kaj, ĉar ne mankis al li okazoj ŝin 
renkonti, en tiu sama tago li trovis ŝin sola. Sed antaŭ ol li 
povus paroli, Camila diris: 


—Sciu, kara Lotario, ke tia doloro premas al mi la koron, ke 
fine ĝi krevos en la brusto, se ne okazos ia miraklo. Nu, la 
insolento de Leonela iris ĝis la ekstremo, ke ŝi venigas 
ĉiunokte sian fianĉon al ĉi domo kaj restas kun li ĝis la 
tagiĝo, endanĝerigante mian reputacion, ĉar ajna persono, 
kiu vidus lin eliri je tiel nekutima horo, povus facile tiri sin al 
falsaj konkludoj. Sed plej ĉagrenas min, ke mi ne povas puni 
aŭ skoldi ŝin, ĉar la fakto, ke ŝi konas nian intrigon, bridas al 
mi la langon, devigas min silenti pri ŝia propra afero, kaj igas 
min timi, ke ĉio ĉi havos bedaŭrindan sekvon. 


Kiam Camila komencis paroli, Lotario pensis, ke ŝi artifikas 
por kredigi al li, ke la viro, kiun li vidis eliri el la domo, estas 
ne ŝia amanto, sed la amanto de Leonela; sed, kiam li vidis 
ŝin plori, afliktiĝi kaj peti de li helpon, li fine kredis ŝin, kaj 
lin posedis profunda embaraso kaj rimorso. Tamen, li 
respondis al Camila, ke ŝi ne afliktiĝu, ĉar li trovos la 
manieron meti finon al la insolento de Leonela. Li rakontis 
ankaŭ kion, puŝate de furioza ĵaluz-atako, li diris al Anselmo, 


kaj kiel ili interkonsentis, ke ŝia edzo sin kaŝos en la ĉambro 
por spioni ŝin en evidenta fidelrompo. Li petegis ŝin pardoni 
al li tian frenezaĵon kaj konsili al li, kiel li povus ripari ĝin kaj 
trovi eliron el la implika labirinto, kien lia stulto metis lin. 


Camila teruriĝis je la vortoj de Lotario kaj kun granda 
ĉagreno kaj pravaj riproĉoj admonis lin pro ties fia suspekto 
kaj indignis pro lia stulta plano; sed, ĉar la virino laŭnature 
posedas, tiel por la bono, kiel por la mavo, pli pretan 
talenton ol la viro (kvankam ĝi ne tiel brilas, kiam ŝi 
klopodas rezonadi), Camila tuj trovis la manieron ripari Ĉi 
aferon ŝajne neripareblan. Ŝi diris al Lotario, ke li faru 
aranĝon, por ke Anselmo efektive sin kaŝu en la difinita 
ĉambro, ĉar, dank' al lia kaŝiĝo, ŝi havus la okazon krei la 
plej favoran situacion, por ke ili du ĝuu kune en la futuro sen 
timo al novaj alarmoj. Ŝi ne rivelis al li la tuton de sia plano, 
sed avertis lin, ke, post la kaŝiĝo de Anselmo, li devos sin 
prezenti, kiam Leonela lin vokos, kaj respondi al ŝiaj 
demandoj, ĝuste kiel li respondus, eĉ se li ne scius, ke 
Anselmo aŭskultas. Lotario insiste petis ŝin sciigi al li sian 
tutan planon, tial, ke li povus fari pli senhezite kaj trafe ĉion 
konvenan. 


—Ne —respondis Camila—. Ne necesas preni pli da 
antaŭzorgoj. Vi devos nur respondi, kiam mi demandos. 


Camila ne volis antaŭtempe riveli al li sian intencon, ĉar ŝi 
timis, ke li ne trovus akceptinda ŝian planon, kiu tiel bona 
Ŝajnis al ŝi, kaj ke li serĉus aŭ alprenus alian ne tiel taŭgan. 


Ĉe tio, Lotario foriris, kaj la sekvantan tagon Anselmo lasis 
sian domon sub la preteksto vojaĝi al la vilaĝo de sia 
kampara amiko; sed li tuj revenis kaj povis kaŝi sin, sen ia 
ĝeno, Ĉar Camila kaj Lotario intence donis al li la okazon. 
Anselmo, jam kaŝita, sentis la intensan angoron imageblan 
en homo, kiu atendas vidi propraokule kaj detale la 


distranĉadon de sia honoro kaj tiel riskas perdi la senegalan 
trezoron, kiun li kredis posedi en sia amata Camila. 


Jam tute certaj pri tio, ke Anselmo sidas kaŝite, Camila kaj 
Leonela eniris en la Ĉambron, kaj, kiam ŝi faris tie unuan 
paŝon, Camila forte suspiris kaj diris: 


—Ve, kara Leonela! Prefere ol plenumi mian intencon, kiun 
mi ne volas riveli al vi, por ke vi ne provu ĝin kontraŭstari, 
Ĉu ne estus plibone, se vi puŝus ĉi ponardon de Anselmo en 
la perversan koron mian? Sed ne! Ne justas, ke mi suferu la 
punon pro la krimo de alia persono. Unue mi volas scii kion 
vidis ĉe mi la impertinentaj kaj lascivaj okuloj de Lotario, ke 
li kuraĝis evidentigi tiel kulpan pasion kontraŭ sia amiko kaj 
kontraŭ mia honoro. Iru al la fenestro, Leonela, kaj voku lin; 
sendube li staras en la strato, atendante plenumi sian 
malican projekton. Sed unue mi plenumos la mian, kruelan 
sed honorindan. 


—Ve, sinjorino! —respondis la ruza kaj komplica Leonela—. 
Kion vi volas fari per la ponardo? Ĉu preni de vi la vivon, aŭ 
preni la vivon de Lotario? Ĉiuokaze vi damaĝus vian honoron 
kaj reputacion. Prefere kaŝu vian rankoron kaj ne donu al tiel 
freneza viro la okazon eniri nun en la domon kaj trovi nin 
solaj. Ne forgesu, ke ni estas feblaj virinoj, kaj li, viro de 
firma rezoluteco; kaj, ĉar li venus blinda de pasio, puŝate de 
sia perversa intenco, eble li povus fari al vi ion pli hororan ol 
preni de vi la vivon, antaŭ ol vi efektivigus vian propran 
projekton. Honton al sinjoro Anselmo, kiu tiel libere lasis la 
friponon en sian domon! Kaj se, kiel mi pensas, vi mortigos 
lin, kion ni faros kun li senviva? 


—Kion? —respondis Camila—. Ni lasos, ke Anselmo lin 
enterigu, ĉar certe li sentos agrabla la laboron meti sub la 
teron sian propran infamion. Nu, voku lin; kun la paso de ĉiu 
momento prokrastiĝas la plenumo de la ĝusta venĝo 


kontraŭ la ofendo farita al mia digno, kaj ŝajnas kreski en mi 
ia sento de kulpo, kvazaŭ mi ne observus la fidelon de mi 
ŝuldatan al mia edzo. 


Ĉion ĉi aŭskultis Anselmo, kaj ĉiu vorto de Camila frapis al li 
en la cerbon. Sed aŭdante, ke ŝi pretas mortigi Lotarion, li 
volis eliri de sia kaŝejo kaj montri sin por eviti la krimon; 
tamen, lin detenis la deziro vidi kion fine kapablos tiel 
kuraĝa kaj honesta rezoluteco, kaj decidis, ke li aperos nur 
en la ĝusta momento por oponi al eventuala atenco 
neriparebla. 


Ĉe tio Camila eksvenis, ĵetis sin sur liton tie starantan, kaj 
Leonela komencis amare plori, dirante: 


—Ve al mi! Kia misfortuno, se inter miaj brakoj mortus la 
floro de la monda virto, la krono de la virinoj, la ĉasto mem 
en persono! 


Kaj ŝi diris tiel multe da vortoj de simila stilo, ke ajna homo 
ŝin aŭdanta konsiderus ŝin la plej afliktita kaj lojala 
ĉambristino de la mondo, kaj ŝian sinjorinon alia nova kaj 
persekutata Penelopa. Camila baldaŭ vekiĝis el sia sveno 
kaj, denove konscia, diris: 


—Leonela, kial vi ne iris voki la plej perfidan amikon, kian 
ĝis nun ne vidis la suno nek kaŝis la nokto? Iru do, rapidu, 
kuru, hastu! Ne lasu, ke la prokrasto estingu en mi la fajron 
de la kolero kaj solvu en minacojn kaj malbenojn la ĝustan 
venĝon, kiun mi atendas. 


—Mi jam iras voki lin, sinjorino —diris Leonela—, sed unue 
donu al mi la ponardon, ke en mia foresto vi ne faru lon tiel 
teruran, ke ni, la personoj vin amantaj, plorus dum la cetero 
de nia vivo. 


—Ne timu, kara Leonela —respondis Camila—, mi ne faros 
kion vi pensas, ĉar, kvankam vi opinias, ke Mi reagas naive 
kaj ekstreme en defendo de mia honoro, mi ne pretendas 
imiti Lukrecian; laŭdire ŝi mortigis sin, kvankam ŝi kulpis je 
nenio, sen unue preni la vivon de la viro kaŭzinta ŝian 
misfortunon. Mi mortos, se mi devas morti, post ol mi 
kontentige min venĝos kontraŭ la persono, kies insolento 
metis min en tiel kompromitan kaj plorigan situacion, sen ia 
kulpo de mia flanko. 


Necesis multe da petoj ĝis fine Leonela eliris voki Lotarion; 
kaj dum la ĉambristino forestis, Camila diris, kvazaŭ 
parolante al si mem: 


—La ĉielo min helpu! Ĉu ne estus pli saĝe denove repuŝi 
Lotarion, kiel mi jam multfoje faris, anstataŭ doni al li 
okazon pensi, ke mi estas senpudora kaj perfida, eĉ se tion li 
pensus nur tempeton, ĝis mi pruvus al li, ke li sin trompas? 
Jes, pli saĝe estus repuŝi lin... sed ĉi-okaze mi ne povus 
venĝi min, kaj la honoro de mia edzo ricevus nenian 
kontentigon, se Lotario sin eltirus facile kaj senĝene el la 
situacio, kien liaj perversaj ideoj lin metis. La perfidulo pagu 
per sia vivo sian lascivan deziron; la mondo sciu (se iam 
diskoniĝos ĉi afero), ke Camila ne nurtenis sin fidela al sia 
edzo, sed eĉ venĝis lin kontraŭ ties insolenta ofendinto. Ĉu 
ne estus pli bone informi Anselmon pri ĉio ĉi? Cetere, mi jam 
aludis ĉi problemon en la letero, kiun mi sendis al li, kiam li 
troviĝis en la vilaĝo, kaj mi pensas, ke li ne revenis por ripari 
la damaĝon, ĉar, pro liaj supermezure grandaj bono kaj fido, 
li nek povis, nek volis kredi, ke la koro de tiel sindona amiko 
kiel Lotario kapablus kovi ian perfidon kontraŭ lia honoro; 
post ol mi skribis la leteron, kaj dum multaj tagoj, ankaŭ mi 
ne imagis tiaĵon, kaj neniam ĝin imagus, se lia insolento 
ĉiufoje pli insista ne montrus per grandaj promesoj, senĉesaj 
larmoj kaj prezento de donacoj la naturon de lia intenco. 
Sed, kial mi tiel parolas nun? Ĉu sentima rezoluteco bezonas 


la instigon de vortoj? Certe ne. Aperu do, perfidulo! Kaj same 
vi, venĝo! La falsa amiko enpaŝu, venu, proksimiĝu kaj 
pereu! Poste, io ajn okazu! Pura mi venis en posedon de la 
viro, kiun la ĉielo donis al mi, kaj pura mi deiros de li, eĉ se 
mi banos min en mia Ĉasta sango kaj en la sango perversa 
de la plej falsa amiko sur ĉi mondo. 


Dum ŝi parolis, ŝi faris senordajn kaj nekoherajn paŝojn, 
ĉirkaŭirante en la ĉambro kun la ponardo nuda en la mano, 
kaj tiel strange gestadis, ke ŝi ŝajnis freneza kaj pli simila al 
despera bandito ol al virino delikata. 


Anselmo, kaŝita per kelkaj tapiŝoj, ĉion rigardis kun miro. 
Ŝajnis al li, ke li vidis kaj aŭskultis sufiĉe por senvalidigi eĉ 
la plej gravan suspekton, kaj li timis la alvenon de Lotario, 
ĉar tio povus okazigi ian subitan misfortunon. Sed, kiam li 
pretis montri sin por brakumi kaj konsoli sian edzinon, li 
haltis, ĉar li vidis, ke Leonela revenas, kondukante Lotarion 
je la mano. Kaj, tuj kiam Camila lin vidis, ŝi faris per la 
ponardo longan linion sur la plankon antaŭ si kaj diris: 


—Aŭskultu, Lotario, se vi kuraĝus trapaŝi ĉi linion, aŭ eĉ 
proksimiĝi al ĝi, en la sama momento mi puŝus al mi la 
ponardon en la koron. Ne respondu al tio eĉ per unu vorto, 
kaj aŭskultu min ankoraŭ: poste vi povos paroli laŭplaĉe. Mi 
volas unue, Lotario, ke vi diru, ĉu vi konas mian edzon, kaj 
kian opinion vi havas pri li; due, mi volas scii, ĉu vi konas 
min. Respondu sen hezito aŭ embaraso, ĉar ne pri enigmoj 
mi demandas al vi. 


Lotario ne estis tiel stulta por ne kompreni la intencon de 
Camila, de la momento kiam ŝi petis helpon, por ke Anselmo 
sin kaŝu; sekve li sin agordis tiel lerte kaj oportune al ŝia 
maĥinacio, ke la mensogado de la paro ŝajnis pli pura vero ol 
la vero mem. Do li jene respondis al ŝi: 


—Mi ne kredis, bela Camila, ke vi vokus min demandi pri 
aferoj tiel senrilataj al la objekto de mia veno. Se vi intencas 
tiamaniere prokrasti la plenumon de viaj promesoj, vi devus 
diri tion al mi de pli longa distanco, ĉar ju pli oni proksimiĝas 
al sia sopiro, des pli torturas la deziro ĝin posedi. Sed, por ke 
vi ne diru, ke mi ignoras viajn demandojn mi respondas, ke 
mi konas vian edzon Anselmo, kaj li min, jam de niaj infanaj 
jaroj. Pri nia amikeco mi diros nenion; vi tre konas ĝin, kaj se 
mi ĉi-momente ĝin ofendas, pri tio kulpas la amo, potenca 
kaŭzo de eĉ pli kondamnindaj pekoj. Rilate al vi, ankaŭ vin 
mi konas kaj amas tiom, kiel via propra edzo, ĉar necesas 
ĉarmoj kiel la viaj, por ke mi ignoru la devon ŝuldatan al mia 
memestimo kaj la sanktan leĝon de la vera amikeco; sed 
ĉion mi rompis kaj profanis, pelate de ĉiopova tirano: de la 
amo. 


—Se vi tion konfesas, ĝismorta malamiko de la vera amo — 
respondis Camila—, kial vi aŭdacas aperi antaŭ mi, t.e., 
antaŭ la spegulo kie rigardas sin la viro tiel senkaŭze kaj 
senkonsidere ofendata de vi? Sed, ve al mi! Mi komprenas 
nun, kial vi forgesis la devon ŝuldatan al via propra digno. 
Eble tial, ke mi faris ian frivoleton, kiun oni ne devus rigardi 
manko de pudoro, ĉar ne pro antaŭplanita intenco ĝi okazis; 
certe temis pri unu el la petolaĵoj, kiujn la virinoj ofte kaj 
senpense faras, kiam ili opinias, ke ne ekzistas motivo por 
troa rezerviĝemo. Se ne, diru, perfida: ĉu mi iam respondis al 
via flatado eĉ per unu vorto aŭ gesto, kiu povus veki en vi eĉ 
la plej etan esperon, ke vi atingus vian perversan deziron? 
Ĉu mi ne respondis per rigoraj kaj sekaj vortoj al viaj amaj 
esprimoj? Ĉu mi iam kredis aŭ akceptis viajn promesojn kaj 
donacojn? Sed, ĉar ŝajnas al mi, ke oni ne povas persisti tiel 
longe en la amindumado, se oni ĝin ne bazas sur la espero, 
mi volas atribui al mi la kulpon de via insolento; sendube, ia 
manko de singardo de mia flanko igis vin ĉirkaŭsieĝadi min, 
kaj tial, mi volas submeti min al la puno, kiun via kulpo 
meritas. Mi venigis vin ĉi tien, por ke vi vidu, ke se mi 


kruelas al mi mem, mi ne povas ne krueli ankaŭ al vi, kaj por 
ke vi estu atestanto de mia ofero al la insultata honoro de 
mia edzo. Vi ofendis lin plej intence, kaj ankaŭ mi lin 
ofendis, ĉar, pro mia manko de singardo, mi eble favoris kaj 
stimulis vian perversan deziron. Mi ripetas, ke plej ĉagrenas 
min la suspekto, ke vi kovis tiel sensencajn pensojn kaŭze 
de ia frivoleto mia, kaj mi fervore deziras tion puni al mi 
propramane, ĉar, se alia persono ekzekutus min, eble mia 
krimo fariĝus pli publika. Sed antaŭ ol morti, mi volas por 
plene kontentigi mian deziron de venĝo, preni kun mi la 
vivon de la homo puŝinta min al ĉi nigra situacio, kaj vidi, ke 
lin kondamnas al la puno meritita la rigora kaj senpartia 
tribunalo ĉiela. 


Tion dirinte, Camila, kun nekredebla forto kaj rapido, sin 
ĵetis kontraŭ Lotario, kaj kun tiela decido kaj energio volis 
piki al li la bruston per la nuda ponardo, ke li ekdubis, ĉu ŝiaj 
provoj estas veraj aŭ falsaj, kaj fine li devis uzi sian tutan 
lerton kaj forton, por ke Camila ne lin vundu. Tiel majstre ŝi 
ludis sian strangan rolon de mistifiko kaj trompo, ke ŝi eĉ 
verŝis iom el sia propra sango por doni al la sceno ankoraŭ 
kroman koloron de verŝajno. Efektive, vidante, ke ŝi ne 
povas vundi Lotarion —aŭ ŝajnigante, ke ŝi ne povas—, 
Camila diris: 


—La sorto ne volas, ke mi plene kontentigu mian justan 
deziron, sed mi havos forton sufiĉan por plenumi ĝin 
almenaŭ parte. 


Per abrupta ektiro ŝi liberigis la manon kun la ponardo 
retenitan de Lotario, enpuŝis al si la pinton en lokon ne 
danĝere vundeblan, inter la akselo kaj la liva ŝultro, kaj 
poste lasis sin fali, kvazaŭ en sveno. Ĉe tia sceno Leonela kaj 
Lotario rigidiĝis de konsterno kaj miro, kaj ne sciis kion 
pensi, vidante, ke Camila, makulita de sango, kuŝas sur la 
planko. 


Terurita kaj senspira, Lotario tuj hastis eltiri el ŝi la ponardon, 
sed kiam li rimarkis, ke la vundo estas nur surfaca, li perdis 
la timon kaj denove miris je la ruzo, la aplombo kaj la talento 
de la bela Camila; sed, por ludi sian rolon, Lotario komencis 
longe kaj triste lamenti super la korpo de Camila, kvazaŭ ŝi 
estus senviva, kaj malbenis, ne nur sin, sed ankaŭ la viron 
kulpantan je tia misfortuno. Kaj pro tio, ke li sciis, ke lia 
amiko Anselmo lin aŭskultas, li esprimis sian desperon per 
tiaj vortoj, ke iu ajn sentus al li pli da kompato ol al Camila, 
eĉ se vere ŝi estus morta. Leonela prenis ŝin en siajn brakojn, 
metis ŝin sur la liton kaj suplikis Lotarion iri serĉi iun, kiu 
kuracus sekrete la sinjorinon. Ŝi poste petis lin konsili ŝin 
kion ili devus diri al Anselmo pri la vundo de Camila, se 
okaze li revenus antaŭ ol ŝi resaniĝus. 


Lotario respondis, ke ili diru ion ajn, ĉar li troviĝas tro 
konsternita por doni utilan konsilon; li nur petis ŝin provi 
ĉesigi la hemoragion de Camila, kaj aldonis, ke li ekzilos sin 
for de la vido de la homoj. Kun grandaj montroj de doloro kaj 
emocio li eliris el la domo, kaj kiam li vidis sin sola kaj 
neobservata, li ne povis ne fari al si multfoje la signon de la 
kruco, ĉar li miris ankoraŭ je la talento de Camila kaj je la 
aktorina lerto de Leonela. Li pensis, ke Anselmo plene kaj 
sendube konvinkiĝis, ke ŝia edzino egalas al Porcia,[148] kaj 
li deziris denove vidi lin por kune celebri la plej subtilan 
trompon kaj la plej versimilan mensogon imageblajn. 


Kiel dirite, Leonela viŝis de sia sinjorino la sangon — 
kvankam ĝi fluis nur en la kvanto sufiĉa por kreditigi la 
scenon—, poste lavis per iom da vino la vundon, kaj vindis 
ĝin, kiom ŝi povis. Dume, ŝi esprimis sin per tiaj vortoj, ke eĉ 
se nenion oni estus antaŭe dirinta, ili solaj sufiĉus por 
konvinki Anselmon, ke li posedas en la persono de Camila la 
ĉaston mem. Al la vortoj de Leonela, Camila aldonis la siajn. 
Ŝi nomis sin poltrona kaj lepor-anima, ĉar en la momento, 
kiam kuraĝo estis al ŝi plej necesa, ŝi ne havis ĝin por preni 


de si sian abomenindan vivon. Ŝi demandis al sia 
ĉambristino, ĉu konvenus, aŭ ne, informi al ŝia kara edzo pri 
la okazaĵo, kaj Leonela konsilis diri al li nenion, por ne meti 
lin en la devon venĝi sin kontraŭ Lotario, kio implikus ankaŭ 
Anselmon en gravan riskon; ŝi aldonis, ke honesta virino 
devas, ne doni, sed eviti al sia edzo ĉian motivon de 
kvereloj. Camila respondis, ke ŝi trovas tre bona ŝian 
konsilon, kaj ke ŝi observos ĝin, sed ke, ĉiuokaze ili bezonas 
doni ian klarigon pri ŝia vundo, ĉar Anselmo certe ĝin 
rimarkos. Al tio Leonela respondis nur, ke ŝi ne mensogus eĉ 
en ŝerco. 


—Kaj mi, kara? —diris Camila—. Mi kuraĝus nek forĝi nek 
subteni mensogon, eĉ se mia vivo dependus de tio. Kaj se ni 
ne scios eltiri nin el ĉi situacio, estos pli bone konfesi al li la 
tutan veron, antaŭ ol li vidus, ke ni nin implikas en 
mensogon. 


—Ne zorgu, sinjorino —respondis Leonela—. De nun ĝis 
morgaŭ mi elpensos ion por diri al li. Eble vi povos kaŝi de li 
la vundon, se konsideri, kie ĝi troviĝas, kaj la ĉielo montros 
sin favora al niaj justaj kaj virtaj intencoj. Sereniĝu, 
sinjorino, klopodu kvietigi vian emocion, por ke sinjoro 
Anselmo ne trovu vin en tiel granda ekscito. Ĉion alian lasu 
al mi, kaj al Dio, kies helpo neniam mankas al la bonaj 
deziroj. 


Anselmo atentege aŭskultis kaj observis ĉi tragedion, kie oni 
prezentis la morton de lia honoro tiel arte kaj patose, ke la 
aktorinoj ŝajnis transformi la fikcion en la puran veron. Li 
senpacience atendis la venon de la nokto por havi la ŝancon 
eliri el la domo, viziti sian amikon Lotario kaj sin gratuli kun 
li pro la posedo de tiel valora perlo, kia pruviĝis Camila en la 
defendo de sia virto. La du virinoj zorgis pri tio, doni al li la 
okazon facile elŝteliĝi, kaj Anselmo, ĝin kaptinte, eliris kaj 
sin direktis al la hejmo de Lotario. Neeblas kalkuli kiom da 


fojoj li brakumis lin, kiom da aferoj li diris en sia kontento, 
kiom da laŭdoj li dediĉis al Camila. Lotario aŭskultis lin sen 
montri eĉ la plej etan ĝojon, ĉar li ne povis forgesi, kiel 
senkonsidere oni trompis lian amikon, kaj kiel kruele li mem 
ofendis lin. Kvankam Anselmo rimarkis la apation de Lotario, 
li atribuis ĝin al tio, ke li sentis sin kulpa pri la vundo de 
Camila. Tiel do, li diris al li, interalie, ke li ne devas zorgi pri 
la akcidento de Camila, ĉar sendube la vundo estas supraĵa, 
tial, ke la du virinoj interkonsentis ne riveli al li la aferon; ke 
li devus timi do nenion kaj anstataŭe ĝoji kaj sin gratuli kun 
li, ĉar, dank' al lia interveno kaj sindediĉo, li, Anselmo, 
atingis la plej altan pinton de la feliĉo. Tial li deziris, ke 
Lotario sin distru nur verkante poemojn je laŭdo de Camila 
por eternigi ŝin en la memoro de la futuraj epokoj. Lotario 
gratulis lin pro lia ideo kaj aldonis, ke li, de sia flanko, helpus 
lin konstrui tiel noblan monumenton. 


Anselmo transformiĝis tiel en la plej feliĉan trompaton sur la 
mondo; li mem kondukis je la mano la pereon al sia domo, 
kredante konduki la instrumenton de sia gloro. Camila 
ricevis Lotarion kun ŝajne serioza mieno, sed kun ridetanta 
koro. Ĉi trompado daŭris kelke da tempo, ĝis post pluraj 
monatoj Fortuno turnis sian radon, la perverso tiel ruze 
kaŝita iĝis publika, kaj la stulta scivolo de Anselmo kostis al 
li la vivon. 


Ĉapitro 35 


Kun la feroca kaj monstra batalo de don Quijote kontraŭ 
felsakoj de ruĝa vino, kaj kun la fino de la novelo pri la stulta 
scivolo 


Apenaŭ restis por lego ĝis la fino de la novelo, kiam el la 
mansardo, kie don Quijote ripozis, eliris Sancho Panza tute 
alarmite kaj kriante: 


—Rapidu, sinjoroj, tuj venu helpi mian sinjoron! Li troviĝas 
meze de la plej feroca kaj sanga batalo, kian mi ĝis nun ne 
vidis. Je Dio! Li donis tiel fortan hakon al la giganto 
malamiko de sinjorino princino Micomicona, ke li detranĉis al 
li la kapon tiel facile kiel napon. 


—Kion vi diras, frato? —demandis la licenciulo, 
interrompinte la legon de la novelo—. Ĉu vi havas viajn 
sensojn en sana stato? Kiel, je la diablo, povus tio okazi, se 
konsideri, ke la giganto troviĝas ses mil mejlojn de ĉi tie? 


Tiam aŭdiĝis terura bruo en la ĉambro de don Quijote, dum 
li kriis: 


—Haltu, latrono fanfarona, kanajlo! Jen mi! Nun via 
cimitaro[149] ne tre taŭgos al vi! 


Kaj ŝajnis, kvazaŭ li donus fortajn hakojn sur la murojn. 


—Ne aŭskultu tie senmove —diris Sancho —Prefere 
interrompu la batalon, aŭ helpu mian mastron; kvankam 
helpon li ne bezonas, ĉar, certe, la giganto jam mortis, kaj 
donas nun al Dio konton de sia perversa vivo tera. Mi vidis 
flui sangon sur la planko kaj kuŝi ĉe la flanko de la giganto 
ties detranĉitan kapon, grandan kiel felsako de vino. 


—Oni prenu de mi la vivon —diris la gastejestro— se don 
Quijote, aŭ don diablo, ne hakis unu aŭ alian el la felsakoj da 
ruĝa vino kuŝantaj ĉe la kapo de lia lito! La sakoj plenis, kaj 
kion ĉi ulo prenas por sango, tio devas esti la vino disverŝita! 


Kure li iris al la mansardo kaj, post li, la tuta grupo. Ili trovis 
don Quijote en la plej stranga vesto de la mondo: li surportis 
nur la ĉemizon, kies fronto ne estis sufiĉe longa por bone 
kovri al li la femurojn, kaj kies posto estis ses fingrojn kurta; 
liaj gamboj, longaj kaj magraj, plenaj de vilo, vidiĝis ne tre 
puraj; sur lia kapo sidis ĉapeto ruĝa kaj grasa, apartenanta 
al la gastejestro. De lia liva brako pendis, ĉirkaŭvolvite, la 
lita plejdo, kiun Sancho abomenis pro kialo tre konata de li; 
[150] kaj per la dekstra li svingis la glavon, donante hakojn 
ĉien, kaj parolante, kvazaŭ li vere batalus kontraŭ giganto. 
La kurioza aspekto de la afero kuŝis en tio, ke li havis la 
okulojn fermitaj, ĉar li dormis, sonĝante, ke li duelas kontraŭ 
la giganto: tiel forte kaj ripete li hakis la sakojn, kredante 
haki la giganton, ke la tuta ĉambro plenis de vino, kaj la 
gastejestro, vidante la spektaklon, tiel koleriĝis, ke li furioze 
atakis la hidalgon per la pugnoj; kaj se Cardenio kaj la 
pastro ne estus lin retenintaj, li baldaŭ metus finon al la 
milito kontraŭ la giganto. Tamen la kompatinda kavaliro ne 
vekiĝis, ĝis la barbiro alportis grandan kuvon plenan de frida 
akvo el la puto kaj, per subita eksvingo, ĵetis la likvon plene 
sur la korpon de don Quijote, kaj vekis lin, kvankam ne tiom, 
ke li konscius sian duonnudan staton. Dorotea, vidante lin 
en tiel leĝera negliĝo, ne volis eniri por spekti la batalon 
inter sia ĉampiono kaj sia malamiko. 


De sia flanko, Sancho komencis serĉi tra la tuta planko la 
kapon de la giganto kaj, ĉar li ĝin ne trovis, li diris: 


—Jes, mi bone vidas, ke ĉio en ĉi domo estas ensorĉita; la 
alian fojon, en ĉi sama loko kie mi staras nun, mi ricevis 
multe da frapoj kaj kalcitroj, sed tute ne sciis kio min batis, 


ĉar ĉiam ĝi estis nevidebla; kaj nun la kapo de la giganto ne 
aperas, kvankam mi vidis propraokule, kiel oni ĝin detranĉis, 
kaj kiel la sango ŝprucis de la korpo, kvazaŭ de fonto. 


—Pri kia sango kaj pri kia fonto vi parolas, malamiko de Dio, 
kaj de la sanktuloj? —demandis la gastejestro—. Ĉu vi ne 
vidas, fripono, ke la sango kaj la fonto estas nenio alia ol ĉi 
felsakoj trapikitaj, kaj Ĉi ruĝa vino, en kiu la ĉambro naĝas? 
Mi vidu la animon de la trapikinto naĝi en la infero! 


—Mi scias nenion —diris Sancho—, nur, ke oni devas min 
kompati, ĉar, se mi ne trovos la kapon de la giganto, mia 
grafolando solviĝos kiel salo en akvo. 


Kaj tiamaniere Sancho, nedorma, pli absurdis ol don Quijote 
endorma: ĝis tia ekstremo lin obsedis la promesoj de lia 
mastro. La gastejestro desperis ĉe la stulto de la ŝildisto kaj 
la misagoj de la mastro, kaj ĵuris, ke nun ne okazos kiel la 
pasintan fojon, kiam ili foriris sen pagi; nun la privilegioj de 
la kavalirismo ne evitos al ili pagi la oldan konton kun la 
nova, inkluzive de la flikoj surkudrotaj al la ŝiritaj felsakoj. 


La pastro retenis je la mano la kavaliron, kiu, kredante, ke li 
finis la aventuron kaj troviĝas antaŭ la princino Micomicona, 
genuiĝis antaŭ la licenciulo kaj diris: 


—Via Grandeco, alta kaj bela sinjorino, estu certa, ke de nun 
ĉi bastardo ne plu ĝenos vin; kaj same de nun, mi konsideras 
min libera de la promeso, kiun mi faris al vi, ĉar, kun la helpo 
de la ĉiopova Dio, kaj kun la fervoro de la sinjorino, por kies 
amo mi vivas kaj spiras, mi perfekte plenumis mian vorton. 


—Ĉu mi ne pravis? —ekkriis Sancho—. Mi ne vidis viziojn, mi 
ne estis ebria. Morta, kaj eĉ peklita, estas la giganto! La 
okazaĵo okazis, kaj la grafolando falos al mi en la manojn 
kiel matura frukto! 


Ĉu oni povus reteni la ridon ĉe la absurdoj de la servisto kaj 
de ties mastro? Ĉiuj ridis, krom la gastejestro, kiu 
rekomendadis sin al la diablo. Fine Cardenio, la barbiro kaj la 
pastro sukcesis, ne sen granda peno, meti la kavaliron en la 
liton, kie li tuj dormiĝis en stato de ekstrema laco. Ili lasis lin 
dormi kaj iris al la vestiblo de la gastejo por konsoli la 
ŝildiston Sancho protio, ke li ne trovis la kapon de la 
giganto; sed fine ili devis pli penadi ankoraŭ por kvietigi la 
desperon de la gastejestro, furiozanta pro la subita pereo de 
la felsakoj. Kaj lia edzino diris laŭte kaj krie: 


—Malbeno trafu la tagon kaj la horon de la alveno de ĉi 
vaganta kavaliro al mia domo! Mi volus vidi lin neniam, tiel 
kare li kostas al mi! La lastan fojon, li foriris sen pagi la 
vespermanĝon, nek la liton, nek la pajlon, nek la hordeon 
por li, por lia ŝildisto kaj por unu ĉevalo kaj unu azeno, 
dirante, ke li estas kavaliro aventuristo (mizerajn aventurojn 
Dio donu al li kaj al la ceteraj aventuristoj de Ĉi mondo) kaj 
ke li devas pagi neniom, ĉar tion postulas la reguloj de la 
vaganta kavalirismo; poste, por aferoj koneksaj kun li, venis 
ĉi alia sinjoro, prenis kun si mian voston kaj ĝin redonis kun 
damaĝoj, kostantaj pli ol kvarono de realo, kaj tiel senhara, 
ke ĝi ne plu taŭgos al mia edzo. Kaj nun, kiel kulmino, la 
rompo de miaj sakoj kaj la verŝo de mia vino! Lian sangon mi 
vidu verŝita! Sed ili ne pensu, ke ili facili elturniĝos! Je la 
ostoj de mia patro kaj je la vivo de mia patrino mi ĵuras, ke 
se ili ne pagos ĉion, ĝis la lasta maravedo, mi ne meritos 
porti mian nomon, nek esti filino de mia patro! 


Ĉi vortojn, kaj aliajn similajn, sputis furioze la gastejestrino; 
ŝia bona servistino Maritornes kunkriis kun ŝi la samajn 
argumentojn, sed la filino silentis kaj nur ridetis de tempo al 
tempo. La pastro ĉion kvietigis, promesante laŭeble 
kompensi al ŝi la perdojn por la felsakoj kaj la vino kaj 
speciale por la damaĝoj al la vosto, tiel kara al ŝi. Dorotea 
konsolis la ŝildiston Sancho Panza, promesante al li, ke, kiam 


evidentiĝos, ke lia mastro senkapigis la giganton, kaj kiam ŝi 
denove pace sidos en la trono de sia regno, ŝi donos al li la 
plej bonan grafolandon tiean. Sancho kontentiĝis per tio, kaj 
insistis al la princino, ke ŝi estu certa, ke li vidis la kapon de 
la giganto, kaj ke, jen konfirmo de lia aserto, ĝi havis barbon 
longan ĝis la talio. Tamen, se la kapo ne aperis, tio okazis, 
ĉar la domo estis ensorĉita, kiel li mem spertis, kiam li gastis 
tie la lastan fojon. Dorotea respondis, ke ŝi opinias same kiel 
li, kaj, ke li ne devus zorgi, ĉar la aferoj iros glate kaj 
laŭdezire. 


Kiam ĉiuj fine trankviliĝis, la pastro esprimis sian deziron 
legi la novelon ĝis la fino, vidante, ke nur kelkaj paĝoj 
restas. Dorotea, Cardenio kaj la aliaj petis lin plu legi, kaj, 
ĉar li deziris ilin kontentigi kaj samtempe plezurigi sin, li 
daŭrigis la rakonton, dirante: 


—Okazis do, ke, certa pri la virto de Camila, Anselmo vivis 
feliĉa kaj libera de zorgoj. Camila, intence tenis sin serioze 
kaj disdegne antaŭ Lotario, por ke ŝia edzo pensu, ke ŝi 
havas al Lotario inklinon malan al la vera. Por plifortigi ĉi 
opinion en sia amiko, Lotario petis de li permeson por ĉesi iri 
al li, Ĉar videble lia Ĉeesto tre ĉagrenis Camilan. Sed la 
trompata Anselmo energie respondis, ke li ne konsentos 
tion; kaj tiel, en mil manieroj, Anselmo estis la arkitekto de 
sia propra infamio, dum li sin kredis konstruanto de sia 
feliĉo. 


»En ĉi cirkonstancoj Leonela, vidante sin libera por la 
kontentigo de siaj plezuroj, tiel senbride sin donis al ili, ke ŝi 
ignoris ĉion ceteran, ĉar ŝi fidis sian sinjorinon, kies 
kompliceco iris ĝis la ekstremo rekomendi al Leonela pli 
konvenajn aranĝojn de ŝiaj rendevuoj. Nu, iun nokton 
Anselmo aŭdis paŝojn en la ĉambro de Leonela, kaj, kiam li 
provis eniri por vidi kiu estas tie, li sentis, ke de la alia flanko 
oni retenas la pordon fermita, kio vekis en li eĉ pli grandan 


deziron ĝin aperti; kaj tiom da forto li aplikis, ke la pordo 
cedis, kaj, enirante, li ĝustatempe vidis unu viron eksalti tra 
la fenestro al la strato; kvankam li impetis antaŭen por kapti 
lin, aŭ por vidi almenaŭ kiu li estas, li sukcesis nek ĉe unu, 
nek ĉe la alia afero, ĉar Leonela sin kroĉis al li, dirante: 


»— Trankviliĝu, sinjoro, ne ekscitiĝu. Ne sekvu la viron 
saltintan de ĉi tie. Nur min tuŝas la afero. Efektive, li estas 
mia edzo. 


»Anselmo ne kredis ŝin; kontraŭe, blinda de kolero, li eltiris 
la ponardon kaj minacis, ke li mortigos ŝin, se ŝi ne diros la 
veron. Leonela, plena de teruro, sen scii kion ŝi diras, 
respondis: 


»—Ne mortigu min, sinjoro, mi rakontos al vi ion tiel gravan, 
ke vi ne povus ĝin imagi. 


»—NU, tuj, rakontu —diris Anselmo—. Se ne, vi pereos. 


»—Neeble ĉi-momente —respondis Leonela—. Mi estas tro 
ekscitita. Lasu min ĝis morgaŭ, kaj tiam mi rivelos al vi unu 
aferon, kiu konsternos vin. Sed kredu, la saltinto tra la 
fenestro estas junulo de ĉi urbo: li promesis edziĝi al mi. 


»Per tio Anselmo trankviliĝis kaj decidis atendi la tempon 
difinitan de Leonela, ĉar li tute ne pensis, ke li povus 
aŭskulti ion kontraŭ Camila: tiel certa kaj kontenta li estis pri 
ŝia virto. Li eliris do el la ĉambro kaj enŝlosis en ĝi la 
servistinon, avertinte ŝin, ke ŝi restos tie, ĝis ŝi rivelos al li 
sian sekreton. 


»Anselmo iris tuj al Camila kaj rakontis al ŝi la incidenton kaj 
la promeson de Leonela riveli al li aferon grandan kaj 
gravan. Superfluas diri, ke Camila konsterniĝis. Ĉar ŝi 
suspektis, ne senmotive, ke Leonela rivelos al Anselmo ŝian 
perfidon, Camila sentis tian teruron, ke, sen kuraĝi atendi, 


ĉu ŝia suspekto pruviĝos vera aŭ ne, tiun saman nokton, 
kiam ŝajnis al ŝi, ke Anselmo dormas, ŝi prenis siajn plej 
bonajn juvelojn kaj iom da mono kaj, neobservate, elŝteliĝis 
el la domo kaj iris rekte al Lotario. Tie ŝi rakontis al li la 
okazaĵon kaj petis lin konduki ŝin al sekura kaŝejo, aŭ fuĝi 
kun ŝi al loko, kie Anselmo ne povus trovi ilin. Tiel grandan 
konfuzon metis Camila en la koron de Lotario, ke li ne nur ne 
sciis kion fari, sed eĉ ne kapablis respondi unu solan vorton. 
Fine li decidis konduki ŝin al klostro, kies priorino estis 
fratino lia. Camila konsentis iri tien, kaj kun la urĝo, kiun la 
situacio postulis, Lotario tion faris, lasis ŝin en la klostro kaj 
tuj poste foriris de la urbo, dirinte adiaŭ al neniu. 


»Ĉe la tagiĝo, Anselmo tiel deziregis scii kion Leonela 
promesis diri, ke, sen rimarki, ke Camila forestas de lia 
flanko, li ellitiĝis kaj iris al la Ĉambro, kie li antaŭe enfermis 
la servistinon. Li apertis la pordon, paŝis en la internon kaj 
trovis ĝin dezerta; sed li rimarkis kelke da litotukoj noditaj al 
la fenestro kaj komprenis, ke Leonela descendis perli kaj 
eskapis. Konfuzita, li tuj revenis por rakonti la aferon al 
Camila, sed konsterniĝis, kiam li ne trovis ŝin en la lito, nek 
ie en la domo. Li demandis pri ŝi al la geservistoj, sed neniu 
povis doni kontentigan respondon. Fine, serĉante ankoraŭ 
Camilan, li hazarde rimarkis, ke ŝiaj kofretoj havas la 
kovrilon levita, kaj ke la pliparto de ŝiaj juveloj mankas. Tiam 
li komprenis, ke katastrofo falis sur lin, kaj ke ne de Leonela 
venas lia misfortuno. Tiel do, ĝuste kiel li estis, sen fini sian 
tualeton, trista kaj enpensa, li iris al Lotario por informi lin 
pri sia malfeliĉo. Sed, kiam li ne trovis lin kaj la servistoj 
diris, ke ilia sinjoro foriris en la nokto kun sia tuta mono, 
Anselmo timis perdi la saĝon. Kaj, kiel kulmino de la tuta 
afero, kiam Anselmo revenis al si, li trovis la domon sola kaj 
dezerta, sen servistoj kaj ĉambristinoj. 


»Li ne sciis kion pensi, diri aŭ fari, kaj iom post iom lia saĝo 
pli kaj pli Ŝanceliĝis. Li vidis sin subite sen edzino, sen 


amiko, sen servistoj, forlasita de la ĉielo kaj, precipe, sen 
honoro, ĉar en la fuĝo de Camila li vidis sian propran pereon. 
Fine, post longa tempo li decidis iri al sia kampara amiko, en 
kies domo li antaŭe gastis por doni la la paro la ŝancon 
aranĝi tiel teruran misfortunon. Li ŝlosis la pordojn de sia 
domo, ekrajdis la ĉevalon kaj kun deprimita animo komencis 
la vojaĝon. Apenaŭ li iris la duonon de la vojo, li deseliĝis, 
alligis la ĉevalon al trunko de arbo, lasis sin fali apud ĝi, kaj 
tie, torturata de siaj pensoj, ploris kaj ĝemis ĝis la 
krepuskiĝo. Tiam li vidis veni el la direkto de la urbo viron 
sur ĉevalo. Anselmo lin salutis kaj demandis kiaj novaĵoj 
cirkulas en Florenco. 


»—La plej strangaj, kiajn de multaj tagoj oni ne aŭdas en la 
urbo —respondis la rajdanto—. Oni publike diras, ke Lotario, 
la granda amiko de tiu riĉa Anselmo loĝanta en la kvartalo 
San Juan, ĉi-nokte fuĝis kun ties edzino Camila, kaj ankaŭ, 
ke Anselmo mem malaperis. Ĉion ĉi rakontis la ĉambristino 
de Camila, post ol la gubernatoro surprizis ŝin, kiam ŝi 
descendis per litotuko el fenestro de la domo de Anselmo. 
Nu, mi ne scias detale kio okazis, sed en la tuta urbo oni 
miras pri la afero, ĉar oni ne povis imagi ion tian, se 
konsideri, ke, tiel granda kaj intima amikeco ekzistis inter la 
du viroj, ke oni nomis ilin «la du amikoj». 


»—ĈUu oni scias kiun vojon prenis Lotario kaj Camila? 


»— Tute ne —respondis la rajdanto—, kvankam la 
gubernatoro tre aktivis, serĉante ilin. 


»—Dio vin gardu, sinjoro —diris Anselmo. 
»—Ankaŭ vin —respondis la alia, forirante. 
»Ĉe tiel teruraj novaĵoj, Anselmo preskaŭ perdis, ne nur la 


saĝon, sed eĉ la vivon. Li stariĝis, kiel li povis, kaj alvenis al 
sia amiko, kiu ankoraŭ sciis nenion por lia misfortuno. Sed, 


kiam li vidis lin enpaŝi pala kaj konsumita, li komprenis, ke li 
suferas gravegan afekcion. Anselmo tuj petis, ke oni helpu 
lin iri en la liton, kaj ke oni donu al li plumon kaj paperon. 
Oni tion faris kaj, ĝuste kiel li volis, oni lasis lin sola en la lito 
kaj kun la pordo fermita. En tia situacio, tiel Ŝarĝiĝis lia 
menso pro la pezo de lia misfortuno, ke li klare sentis en si la 
simptomojn, ke lia vivo proksimiĝas al al fino. Sekve li 
decidis postlasi klarigon pri la kaŭzo de sia stranga morto 
kaj komencis skribi; sed, antaŭ ol li finus la noton, li ĉesis 
spiri, kaj lian vivon estingis la doloro kaŭzata de lia stulta 
scivolo. La mastro de la domo, surprizita pro la longa silento 
de Anselmo, decidis eniri en lian ĉambron por vidi, ĉu lia 
afekcio intensiĝis, kaj trovis lin kuŝanta sur la ventro, kun la 
duono de la korpo en la lito, kun la alia duono sur la 
skribotablo, kie vidiĝis la papero de li skribita, kaj kun la 
plumo ankoraŭ en la mano. Li vokis la kuŝanton, ne ricevis 
respondon, proksimiĝis al li, prenis ties manon, trovis ĝin 
frida kaj rimarkis, ke li jam mortis. Plena de konsterno kaj 
profunde afliktita, li vokis la domanojn, ke ili atestu la 
bedaŭrindan finon de la vivo de Anselmo, kaj poste li legis la 
paperon skribitan de lia mano. Ĝi tekstis jene: 


Stulta kaj danĝera scivolo prenis de mi la vivon. Se 
Camila aŭdos la novaĵon pri mia morto, ŝi sciu ankaŭ, ke 
mi pardonas ŝin, ĉar ŝi havis nenian devon fari miraklojn, 
kaj mi ne bezonis peti ilin de ŝi. Tial, ke mi estis la 
arkitekto de mia infamio, ne ekzistas motivo por... 


»Anselmo skribis nur ĝis tie, kaj certe li mortis, antaŭ ol li 
povus fini la frazon. La sekvantan tagon, la amiko de 
Anselmo sendis mesaĝon al liaj parencoj pri lia morto. Ili jam 
sciis pri lia misfortuno kaj pri la klostro, kie Camila, pli 
afliktita pro la foresto de sia amanto ol pro la morto de 
Anselmo, troviĝis preskaŭ en la stato sekvi sian edzon en 
ties definitiva vojaĝo. Oni diris, ke kvankam ŝi estis vidvino, 
ŝi ne volis forlasi la klostron kaj ankaŭ ne fariĝi monaĥino. 


Sed kelke da tagoj poste, ricevinte la novaĵon, ke Lotario 
mortis en batalo okazinta inter la trupoj de Monsieur de 
Lautrec kaj la soldatoj de la Granda Kapitano Gonzalo 
Fernandez de Cordoba en la regno de Napolo, kie 
lastatempe troviĝis la tarde pentanta amiko, Camila faris la 
votojn, sed iom poste la rigoraj manoj de la aflikto kaj de la 
melankolio estingis ŝian vivon. Tiel finiĝis la ekzisto de tri 
personoj, ĉar ili komencis tiel sensencan aferon. 


-Nu, ĉi rakonto ŝajnas al mi bona —diris la pastro—, sed mi 
ne povas kredi ĝin vera. Se temas pri fikcio, la aŭtoro erare 
fabelis, Ĉar oni ne povas imagi, ke ekzistas viro sufiĉe stulta 
por fari tiel danĝeran provon. La intrigo estus akceptebla, se 
ĝi okazus inter amanto kaj amatino; sed inter edzo kaj 
edzino, ĝi ne havas logikon. Tamen la rakontarto de la aŭtoro 
plaĉas al mi. 


Ĉapitro 36 
Pri aliaj strangaj eventoj okazintaj en la gastejo 


Ĝuste tiam la gastejestro, kiu staris ĉe la pordo de la domo, 
diris: 


—Jen, proksimiĝas bela trupo da irantoj; se ili haltos ĉi tie, ni 
havos gaudeamus.[151] 


—Kiaj homoj? —demandis Cardenio. 


—Kvar viroj iras surĉevale —respondis la gastejestro—, 
rajdas laŭ la hispana stilo,[152] portas lancojn kaj ŝildojn kaj 
havas la vizaĝon kovrita per nigraj maskoj. Kun ili rajdas sur 
flankselo[153] virino en blanka robo, kun la vizaĝo same 
maskita kaj ilin akompanas du servistoj piede. 


—Ĉu ili tre proksimas? —demandis la pastro. 
—Tiom, ke ili jam alvenas —respondis la gastejestro. 


Ĉe tiuj vortoj, Dorotea vualis al si la vizaĝon kaj Cardenio 
eniris en la ĉambron de don Quijote; tujtuje envenis la tuta 
grupo, kiun la gastejestro ĵus priskribis: la kvar rajdantoj, de 
gracia, distingita teniĝo, deĉevaliĝis kaj iris helpi la damon 
descendi de la flankselo; unu el ili levis ŝin per siaj brakoj 
kaj ŝin sidigis sur seĝo staranta ĉe la pordo de la ĉambro, 
kien Cardenio sin antaŭe kaŝis. Dume, nek ŝi, nek ili demetis 
la maskojn,[154] nek diris unu solan vorton; nur la damo, 
sidiĝante, profunde suspiris kaj lasis fali la brakojn, kvazaŭ 
ŝi troviĝus konsumita kaj misfarta. La surpiedaj servistoj 
gvidis la ĉevalojn al la stalo. 


Ĉe tio, la pastro, dezirante koni la identecon de tiaj homoj 
tiel strange vestitaj kaj tiel silentaj, proksimiĝis al la 


servistoj kaj demandis al unu. 


—Nu, sinjoro —li respondis—, mi ne povus diri, kiuj ili estas; 
mi scias nur, ke ŝajne temas pri gravaj moŝtuloj, precipe la 
viro ĵus preninta inter siaj brakoj la damon, kiel vi vidis. Kaj 
mi imagas lin tia, ĉar la aliaj montras al li grandan respekton 
kaj faras nur kion li ordonas. 


—Kaj la damo, kiu ŝi estas? —demandis la pastro. 


—Mi same ne scias —respondis la servisto—, ĉar dum la tuta 
vojo mi ne sukcesis vidi al ŝi la vizaĝon. Mi nur aŭdis ŝin ofte 
suspiri kaj tiel forte ĝemi, ke ŝajnis, ke kun ĉiu ĝemo ŝiriĝis 
el ŝi la vivo. Ne strange, ke ni apenaŭ scias, ĉar mi kaj mia 
kompano iras kun ili de antaŭ nur du tagoj. Ili renkontis nin 
sur la vojo, promesante al ni tre altan pagon, persvadis nin 
iri kun ili ĝis Andaluzio. 


—Ĉu vi aŭdis la nomon de iu el ili? —demandis la pastro. 


— Tute ne —respondis la servisto—, ĉar ili vojaĝas en strange 
absoluta silento; ĉe ili aŭdiĝas nur la suspiroj kaj ĝemoj de la 
kompatinda sinjorino, kio tuŝas al ni en la koron; ni preskaŭ 
certas, ke la viroj devigas ŝin iri, kien ajn ili sin direktas; kaj, 
kiom oni povas juĝi laŭ ŝia robo, ŝi estas monaĥino, aŭ, kio 
ŝajnas pli certa, ŝi iras monaĥiniĝi; kaj ŝi aspektas tiel triste, 
ĉar eble ŝi ne elektus propravole la monaĥinan staton. 


— Tre eble —respondis la pastro, kaj, ilin forlasinte, sin turnis 
al Dorotea, kies natura kompatemo tiel vekiĝis ĉe la suspiroj 
de la maskita virino, ke ŝi proksimiĝis al ŝi kaj diris: 


—Kio vin afliktas, sinjorino? Se temas pri io, kion ni virinoj 
konas proprasperte kaj kapablas kuraci, mi tre volonte 
proponas al vi mian servon. 


La afliktita damo nenion respondis, kaj kvankam Dorotea 
proponis denove sian helpon, la alia plu silentis, ĝis la 
maskita kavaliro —la obeato de la ceteraj, laŭ la diro de la 
servisto— proksimiĝis kaj diris al Dorotea: 


— Sinjorino, ne insistu montri vian bonvolon al ĉi damo, ĉar 
ŝi kutimas ne danki kion oni faras por ŝi; kaj ne klopodu, ke 
ŝi respondu vin, se vi ne deziras aŭdi ŝin mensogi. 


—Neniam mi mensogis —respondis la damo, ĝis tiam silenta 
—, Kontraŭe: mi nun vidas min en tiom da misfortunoj, ĉar 
mi ĉiam kondutis sincere kaj verdire; kaj mi volas ke vi mem 
konfirmu kion mi diras kvankam la pura ver-amo kiu sidas en 
mi, deklaras vin falsa kaj mensoga. 


Cardenio klare aŭskultis ĉi vortoj, ĉar nur la pordo de la 
ĉambro de don Quijote staris inter li kaj la parolanto: kaj 
aŭdinte ŝin paroli, Cardenio tuj ekkriis: 


—(Granda Dio! Kion mi aŭdas? Kies voĉo trafis al mi en la 
orelon? 


Ĉe tiaj krioj, la damo, konsternita, turnis la kapon kaj, ne 
vidante la alparolinton, stariĝis kaj ekiris en la direkto al la 
ĉambro. Sed la kavaliro tuj detenis ŝin kaj ne lasis ŝin fari eĉ 
unu solan paŝon. Pro ŝia agitiĝo kaj alarmo, la masko falis de 
sur ŝi, rivelante mirinde kaj senkompare belan vizaĝon, sed 
palan kaj miroplenan; ŝiaj okuloj sin turnis ĉien, kien la 
rigardo povus atingi, kun tiel angora insisto, ke ŝi ŝajnis 
kaptita de frenezo. Dorotea kaj la aliaj sentis al ŝi profundan 
kompaton, kvankam ili ne komprenis la kaŭzon de ŝia 
konduto. 


La kavaliro forte ŝin tenis je la ŝultroj, sed li devis tiel streĉe 
okupiĝi pertio, ke li ne povis eviti la deŝovon kaj fine la 
forfalon de sia propra masko. Kaj kiam Dorotea, kiu same 
ĉirkaŭbrakadis la nekonatinon, levis la rigardon, ŝi vidis ke la 


kavaliro retenanta la damon, estas ŝia edzo don Fernando; 
kaj apenaŭ ŝi lin rekonis, ŝi ŝanceliĝis dorsen senkonscia, 
elspirante unu longan kaj tristegan ĝemon el la profundo de 
sia animo; kaj tial, ke la barbiro staris proksima kaj prenis ŝin 
inter siaj brakoj, Dorotea ne falis sur la plankon. La pastro 
rapidis tiri de ŝi la vualon por ĵeti akvon sur ŝian vizaĝon kaj 
tiam don Fernando, kiu retenis ankoraŭ la alian damon, 
rekonis Dorotean kaj pro la surprizego rigidiĝis kvazaŭ 
morta. Tamen li ne delasis Luscindan (ŝi estis ja Luscinda), 
kiu baraktis por liberigi sin el liaj brakoj, kaj kiu renkontis la 
voĉon de Cardenio, same kiel li rekonis la ŝian. Cardenio 
aŭdis ankaŭ la ĝemon de Dorotea, kiam ŝi ekfalis 
senkonscia, kaj kredante, ke tia veo venis de lia kara 
Luscinda, impetis plena de teruro el la ĉambro kaj vidis 
unue, ke don Fernando retenas Luscindan en siaj brakoj. De 
sia flanko don Fernando same tuj rekonis Cardenion, kaj ili 
tri: Luscinda, Cardenio kaj Dorotea rigidiĝis kaj mutiĝis de 
miro, sen apenaŭ scii kio okazis al ili. Ĉiuj silentis kaj sin 
rigardis reciproke: Dorotea al don Fernando, don Fernando al 
Cardenio, Cardenio al Luscinda, kaj Luscinda al Cardenio. 
Luscinda rompis la unua la silenton, jene parolante al don 
Fernando: 


—Lasu min, don Fernando, almenaŭ pro konsidero al via 
memrespekto, se ne pro aliaj motivoj. Lasu min kroĉiĝi al la 
muro, kies hedero nedisigebla mi estas malgraŭ via sintrudo, 
viaj minacoj, viaj promesoj kaj viaj donacoj; rigardu, kiel la 
ĉielo, laŭ maniero stranga kaj mistera al ni, kondukis min 
antaŭ mia vera edzo; vi tre bone lernis per mil multekostaj 
lecionoj, ke nur la morto povus forviŝi lin el mia memoro. Nu, 
tiel evidenta fiasko de viaj deziroj movu vin (ĉar vi ne povus 
alie reagi) turni vian amon en furiozon, kaj vian korinklinon 
en spiton, kaj prenu de mi la vivon: se mi mortos ĉe la okuloj 
de mia kara edzo, mi opinios mian oferon bona, ĉar eble mia 
morto pruvos al li, ke mi fidelis al li ĝis la lasta momento. 


Dorotea retrovis dume la konscion kaj, aŭskultante la vortojn 
de Luscinda, komprenis, kiu ŝi estas. Poste, vidante, ke don 
Fernando retenas ŝin ankoraŭ kaj ne respondas al ŝi, Dorotea 
stariĝis per pleja fortostreĉo kaj genuiĝis antaŭ li, kaj 
verŝante multe da belaj kaj afliktaj larmoj, diris: 


—Se viaj okuloj, kara sinjoro, ne blindiĝis pro la radioj de la 
suno troviĝanta inter viaj brakoj, certe vi jam vidis, ke antaŭ 
vi genuas Dorotea, la senfortuna kaj malfeliĉa ĝis vi volos 
decidi alie. Mi estas la humila kampulino, kiun via boneco, 
aŭ via plezuro, volis levi al la honoro nomi ŝin via; mi vivis 
kontenta inter la limoj de la virto ĝis via sintrudo kaj via 
ŝajne sincera amo apertis la pordon de mia ĉasto. Mi donis al 
vi ŝlosilon de mia libero, sed tian donacon vi ne dankis, kion 
klare montras tio, ke mi devis kaŝi min ĉi tie, kie vi min vidas 
nun, kaj ankaŭ tio ke mi vidas vin en la situacio, en kiu vi 
troviĝas. Tamen eĉ ne unu solan momenton vi devus pensi, 
ke mi venis ĉi tien sur la vojo de la malhonoro: min puŝis nur 
la aflikto kaj la doloro vidi min forlasita. Vi volis min via, kaj 
mi estis via tiagrade, ke kvankam mi dezirus nun la 
kontraŭon, tamen vi ne povus ne aparteni al mi. Konsideru, 
mia kara sinjoro, ke mi sentas al vi tiel senkomparan amon, 
ke ĝi povus kompensi la belon kaj la noblecon de la virino, 
pro kiu vi fortenas vin de mi. Vi ne povas aparteni al la bela 
Luscinda, ĉar vi estas mia, kaj ŝi ne povas aparteni al vi, ĉar 
ŝi estas de Cardenio; kaj finfine komprenu, ke pli facilos al vi 
igi vian koron ami la virinon, kiu vin adoras, ol trudi, ke amu 
vin virino, kiu sentas al vi abomenon. Vi persekutis mian 
ĉaston, atakis mian virton per viaj promesoj, konis mian 
rangon, kaj scias kiel tute mi donis min al via volo; vi ne 
havas motivon aŭ pretekston por deklari vin trompita. Se mi 
diras la veron (kaj fakte la veron mi diras) kaj vi estas 
kristano kaj kavaliro, kial vi tiel longe prokrastas feliĉigi min 
en la fino, kiel vi feliĉigis min en la komenco? Kaj se vi ne 
sentas al mi la amon ŝuldatan al vera kaj leĝa edzino, kia mi 
estas, almenaŭ akceptu min kiel vian sklavinon, ĉar mi 


konsiderus min feliĉa kaj bonsorta nur per tio, ke mi 
apartenus al vi. Ne permesu, forlasante kaj ignorante min, ke 
mia honoro fariĝu objekto de klaĉoj; ne venenu la old-aĝon 
de miaj gepatroj, ĉar ili, kiel bonaj subuloj, ĉiam servis lojale 
al la viaj, kaj ne meritas tian trakton. Se vi opinias, ke via 
sango degradiĝus, se ĝi miksiĝus kun la mia, pensu, ke 
ekzistas neniu nobeleco en ĉi mondo, kiu ne iris sur ĉi sama 
vojo, kaj ke la rangon de la virino oni ne atentas en la plej 
moŝtaj genealogioj; tiom pli, ke la vera nobeleco konsistas el 
virto,[155] kaj se vi tian virton perdas, rifuzante al mi mian 
justan rajton, mi evidentiĝos pli nobela ol vi. Fine, sinjoro, 
tiel se vi volas, kiel se vi ne volas, mi estas via edzino; tion 
konfirmas viaj amoĵuroj, kiuj nek povas, nek devas esti 
falsaj, se vi fieras posedi tion, kio igas vin disdegni min; 
[156] tion konfirmas viaj subskribitaj sindevigoj, kaj la ĉielo, 
kiun vi alvokis kiel atestanton de viaj promesoj; kaj, se tio ne 
sufiĉas, via propra konscienco certe levos sian voĉon meze 
de viaj amuzoj, ripetante la veron, kiun mi ĵus diris, kaj 
ĉagrenante vin en viaj plej grandaj ĝuoj kaj plezuroj. 


La kompatinda Dorotea parolis kun tiom da emocio kaj da 
larmoj, ke eĉ la kunuloj de don Fernando, kaj la ceteraj 
ĉeestantoj, ne povis ne afliktiĝi kun ŝi. Don Fernando 
aŭskultis ŝin sen diri eĉ unu vorton, kaj ŝi finis paroli kaj 
komencis tiel veadi kaj plorsingulti, ke nur koro el bronzo ne 
moliĝus ĉe tia elmontro de doloro. Luscinda fikse rigardis 
ŝin, multe kompatis ŝin pro ties sufero, kaj same multe 
admiris ŝian saĝon kaj ŝian belon, ŝi eĉ volis proksimiĝi al 
Dorotea por konsoli ŝin, sed ne povis ĉar don Fernando forte 
retenis ŝin ankoraŭ. Plena de honto kaj konsterno, la kavaliro 
rigardis longan tempon Dorotean, ĝis fine li apertis la brakon 
kaj diris, lasinte Luscindan libera: 


—Vi venkas, bela Dorotea, vi venkas. Ne ekzistas spirito 
kapabla rezisti tiom da veroj. 


Kiam don Fernando delasis Luscindan, tiu, ankoraŭ 
duonsvena, ne falis teren, ĉar Cardenio, sin lokinta malantaŭ 
don Fernando por ne esti rekonita de li,[157] staris proksima 
kaj, perdante la timon kaj spitante ĉian eventualan 
danĝeron, subtene prenis Luscindan inter siaj brakoj kaj 
diris: 


—Se la kompata ĉielo fine degnas konsenti al vi kelkan 
ripozon, mia bela, lojala kaj kuraĝa sinjorino, mi kredas, ke 
nenie vi ripozos pli sekure ol en ĉi brakoj vin tenantaj nun, 
same kiel ili vin tenis, kiam la Fortuno permesis al mi nomi 
vin mia. 


Ĉe tiaj vortoj, Luscinda, kiu antaŭe komencis rekoni lin pro 
ties voĉo, fiksis la rigardon sur Cardenio, certiĝis per siaj 
okuloj, ke tie efektive li staras kaj preskaŭ ekster si kaj 
ignorante ĉian regulon de deca konduto, ŝi sin ĵetis brak- 
aperte al lia kolo, metis sian vangon sur la lia kaj diris: 


—Jes, kara sinjoro, vi estas la vera mastro de ĉi sklavino, 
malgraŭ la minacoj farita al mia vivo, kiu dependas de la via. 


Strangega aperis ĉi spektaklo ĉe la okuloj de don Fernando 
kaj de la ceteraj ĉeestantoj, plenaj de miro pro tiel 
neatendita okazo. Dorotea rimarkis, ke don Fernando, 
paliĝinte, movas la manon direkte al la glavo; ŝi imagis, ke li 
intencas venĝi sin kontraŭ Cardenio, kaj kun eksterordinara 
rapido kroĉiĝis al la genuoj de don Fernando, kisis ilin kaj 
tiel ilin kumprenis, ke li ne povus fari eĉ unu paŝon. Senĉese 
plorante ŝi diris: 


—Kion vi intencas, ho mia sola azilo, en ĉi neimagebla 
okazo? Ĉe viaj piedoj kuŝas via edzino, dum la virino, kiun vi 
deziras, troviĝas en la brakoj de sia edzo. Pensu, Ĉu vi rajtas 
aŭ povas detrui kion la ĉielo disponis, aŭ ĉu, anstataŭe, ne 
pli bonas, ke vi levu al via nivelo la virinon, kiu firma en sia 


fido kaj en sia vero, malgraŭ ĉiaj obstakloj, inundas per amaj 
larmoj la vizaĝon kaj bruston de sia vera edzo... Je Dio kaj 
por via bono, via elreviĝo, suferata de vi ĉe la vido de aliaj, 
ne pliigu vian koleron, sed prefere vin mildigu tiel, ke vi 
povu pace kaj trankvile permesi al la du geamantoj vivi, sen 
ia ĝeno de via flanko, la tempon destinitan al ili de la ĉielo; 
tiel vi montrus la sindonon de via glora kaj nobla koro, kaj la 
mondo vidus ke, ĉe vi, pli fortas la racio ol la pasio. 


Dum Dorotea parolis, Cardenio, kvankam li tenis Luscindan 
en la brakoj, ne deturnis la okulojn de don Fernando kaj 
pretis, se li vidus lin fari ian agresan movon, defendi sin kaj 
ataki kiom li povus, eĉ je la kosto de la propra vivo; sed 
tiam, la amikoj de don Fernando, kune kun la pastro, la 
barbiro kaj eĉ la brava Sancho Panza, kiuj spektis ĉion 
okazintan, ĉirkaŭis don Fernandon, petis lin, ke li sin montru 
kompatema al la ploranta Dorotea, kaj aldonis ke, se kiel ili 
kredis, ŝi diris la veron, li devus ne rompi ŝian justan esperon 
kaj konsideri, ke, sendube ne hazarde, sed pro aparta 
providenco de la ĉielo, ili ĉiuj koincide troviĝas en tiel 
neantaŭvidita loko; de sia flanko la pastro lin avertis, ke nur 
la morto povus disigi Luscindan de Cardenio; ke, eĉ se ilin 
trahakus klingo de glavo, ili mortus kune feliĉaj; ke en tiaj 
nemodifeblaj cirkonstancoj estus saĝe sin regi kaj venki sin 
mem, montrante grandanimecon kaj propravole lasante la 
du geamantojn ĝui la bonon senditan al ili de la ĉielo; ke se 
li atentus la belon de Dorotea, li vidus, ke malmultaj, aŭ 
neniu, povus ŝin egali, des malpli superi ŝin; ke al tio li 
devus aldoni ŝian humilecon kaj ŝian ekstreme profundan 
amon al li; ke, precipe, li devus memori, ke se li fieras nomi 
sin kavaliro kaj kristano, li ne povus ne plenumi sian 
promeson; ke tiel agante, li plenumus sian devon al Dio kaj 
ricevus la aplaŭdon de la saĝaj, ĉar tiuj scias kaj rekonas, ke 
kunlige kun la virto, la beleco, eĉ sidanta en senranga virino, 
havas la privilegion levi sin al la nivelo de ajna moŝteco, sen 
degradi la personon, kiu prenas belulinon al sia pozicio kiel 


egalan parulinon: kaj ke, kiam nepekante oni obeas la 
potencan vojon de la deziro, oni faras nenion riproĉindan. 


Al ĉi argumentoj, la ceteraj ĉeestantoj aldonis tiom da aliaj 
konsideroj, ke don Fernando (kies brava koro fakte pulsis 
kun nobla sango) moliĝis kaj cedis al la vero, kiun li ne 
povus refuti, eĉ se li volus; kaj kiel montro, ke li kapitulacis 
kaj akceptis la bonajn konsilojn de la aliaj, li kliniĝis, prenis 
Dorotean inter siaj brakoj kaj diris: 


— Leviĝu, mia kara sinjorino, ĉar ne justas vidi ĉe miaj piedoj 
la damon, kiu regas en mia koro; se ĝis nun miaj faroj ne 
konfirmis kion mi diras, eble tion preskribis la ĉielo por ke, 
vidante kiel fidele vi min amas, mi povu reciproki vin, kiom 
vi meritas. Ne riproĉu min pro mia miskonduto kaj neglekto, 
ĉar la sama forto, kiu puŝis min konkeri vian amon, klopodis 
eltiri vin de mia flanko. Kaj kiel pruvo, ke mi diras la veron, 
turnu vin kaj rigardu al la okuloj de la jam feliĉa Luscinda kaj 
trovos en ili la ekskuzon de mia eraro; kaj tial, ke ŝi atingis 
kion ŝi deziris, kaj ke mi trovis en vi la plej gravan al mi, ŝi 
longe vivu sekura kaj feliĉa kun sia Cardenio, kaj mi preĝos 
surgenue al la ĉielo, ke ĝi konsentu al mi la saman feliĉon 
kun mia Dorotea. 


Tion dirinte, li denove ŝin brakumis kaj premis sian vizaĝon 
al la Ŝia kun granda tenero, tre regante sin por ne ekplori en 
nedubebla montro de amo kaj de pento. Sed Luscinda, 
Cardenio kaj preskaŭ ĉiuj ceteraj ne povis reteni la larmojn 
kaj komencis ilin verŝi tiel abunde, ĉu pro la propra feliĉo, ĉu 
pro la feliĉo de la aliaj, ke Ŝajnis, ke ia granda misfortuno 
plene trafis ĉiun. Eĉ Sancho Panza larmis, kvankam li poste 
diris, ke li ploris nur pro tio, ke li vidis, ke Dorotea ne estas, 
kiel li antaŭe kredis, la reĝino Micomicona, de kiu li esperis 
tiom da favoroj. 


Kelkan tempon daŭris ankoraŭ, kun ĉies ploro, la ĝenerala 
sento de surpriziteco; poste Cardenio kaj Luscinda genuiĝis 
antaŭ don Fernando kaj tiel kortuŝe lin dankis pro ties 
bonvolo al ili, ke li ne sciis kion respondi kaj nur levis kaj 
brakumis ilin kun multa afablo kaj ĝentilo. Fine li demandis 
al Dorotea, kiel ŝi trafis tien, en lokon tiel distan de ŝia 
hejmo. Koncize kaj diskrete ŝi rakontis kion antaŭe ŝi jam 
diris al Cardenio; kaj tiel plaĉis al don Fernando kaj al ties 
kunuloj ŝia historio, ke ili volintus ĝin pli longa: tiel ĉarme ŝi 
rakontis pri siaj propraj misfortunoj. Poste don Fernando 
parolis pri tio okazinta al li en la urbo, post ol ili trovis sub la 
korsaĵo de Luscinda la paperon, kie ŝi deklaris, ke ŝi estas 
edzino de Cardenio kaj ke, sekve, ŝi povus edziniĝi al neniu 
alia. Don Fernando aldonis, ke li volis mortigi ŝin kaj ke li 
tion ne faris, ĉar ŝiaj gepatroj lin fortenis; poste, furioza kaj 
humiligita, li eliris el la domo kun la penso venĝi sin en pli 
oportuna momento. La sekvantan tagon li eksciis, ke 
Luscinda forlasis sian gepatran hejmon, kaj ke oni tute ne 
havis ideon pri kien ŝi iris; fine, post kelke da monatoj, li 
ricevis la informon, ke ŝi troviĝas en iu monaĥinejo kun la 
intenco tie resti definitive, se al ŝi ne eblus pasigi la vivon ĉe 
la flanko de Cardenio; tiam li akompanigis sin per tri 
kavaliroj kaj iris al la loko, kie ŝi troviĝis; sed li ne volis paroli 
kun ŝi, ĉar li timis, ke se oni scius pri lia Ĉeesto, oni gardus 
pli severe la monaĥinejon. Tiel do iun tagon li vidis la pordon 
aperta —tian okazon li ja atendis— kaj posteniginte du el 
siaj amikoj gardi la pordon, li kaj la alia kompano eniris en la 
monaĥinejon, serĉis Luscindan kaj trovis ŝin en la klostro, kie 
ŝi babilis kun monaĥino; ili ŝin rabis, sen ke ŝi povus rezisti, 
kaj kondukis ŝin al loko, kie ili sin provizis per ĉio necesa por 
la vojaĝo. Ili povis fari ĉion ĉi sen ia danĝero, ĉar la 
monaĥinejo situis en la kamparo, je longa distanco de la 
vilaĝo. Li aldonis ke, kiam Luscinda vidis sin en lia povo, ŝi 
svenis, kaj ke, retrovinte la konscion, ŝi nur ploris kaj veis 
sen diri eĉ unu solan vorton. Tiel, en akompano de larmoj kaj 
silento ili alvenis al la gastejo, kio al li egalis alveni al la 


ĉielo, kie likvidiĝas kaj havas finon ĉiuj misfortunoj de la 
tero. 


Ĉapitro 37 


Daŭrigo de la historio de la fama princino Micomicona, kun 
aliaj plaĉaj aventuroj 


Ĉion ĉi aŭskultis Sancho, ne sen granda ĉagreno, vidante, ke 
lia espero ricevi ian nobel-titolon solviĝis kiel fumo, ĉar la 
linda princino Micomicona sin turnis en Dorotean kaj la 
giganto en don Fernandon, dum lia mastro profunde dormis, 
zorgante pri nenio. De sia flanko Dorotea ne tre certis, ke ŝia 
feliĉo ne estas sonĝo; Cardenio sentis la samon, kaj Luscinda 
ricevis similan impreson. Don Fernando dankis la ĉielon pro 
la favoro ricevita kaj pro tio, ke la providenco eltiris lin el la 
komplika labirinto, kie li preskaŭ perdis la animon kaj la 
honoron; resume, ĉiuj en la gastejo kontentis pro la feliĉa 
fino de tiel konflikta kaj despera situacio; la pastro, kiel saĝa 
homo, atribuis al ĉio okazinta ties ĝustan proporcion kaj 
gratulis la koncernatojn pro la de ili atingita bono; sed plej 
ĝoja kaj kontenta montriĝis la gastejestrino, ĉar Cardenio kaj 
la pastro promesis pagi la kostojn —plus la interezojn— de 
ĉio perdita kaj damaĝita kaŭze de don Quijote. Kiel dirite, 
nur Sancho sentis sin trista, afliktoplena kaj senespera; tiel 
do, kun melankolia esprimo li eniris en la ĉambron de sia ĵus 
vekiĝinta mastro kaj diris: 


—Dormu laŭplaĉe, sinjoro Trista Mieno, kaj ne zorgu likvidi 
ajnan giganton aŭ remeti la princinon en ŝian tronon, Ĉar ĉio 
estas jam aranĝita kaj finita. 


—Sendube, ĉar mi havis kontraŭ la giganto batalon tiel 
grandiozan kaj ferocan, kian mi ne alfrontos en la cetero de 
mia vivo —respondis don Quijote—. Per retrohako, frap!, mi 
forsendis lian kapon sur la plankon, kaj tiom da sango 
ŝprucis al li, ke ĝi fluis kvazaŭ akvo roja. 


—Kvazaŭ ruĝa vino, prefere vi diru —rimarkis Sancho—. Via 
moŝto sciu, se vi ne scias ankoraŭ, ke la mortinta giganto 
estas hakita vinsako; la sango, ses aroboj[158] da ruĝa vino, 
kiujn la sako havis en sia interno; la detranĉita kapo, la 
putino min naskinta...; kaj la diablo ĉion forportu. 


—Kion vi diras, idioto? —diris don Quijote—. Ĉu vi perdis la 
saĝon? 


—Via moŝto ellitiĝu —respondis Sancho— kaj iru vidi, kian 
belan laboron vi faris, kaj kiom ni devas pagi; vi vidos ankaŭ 
la reĝinon turnitan en ordinaran damon nomatan Dorotea, 
kaj kelke da aferoj, kiuj surprizos vin, se vi bone rimarkos. 


—Nenio el tio surprizus min —diris don Quijote—, ĉar, se vi 
bone memoras, kiam laste ni gastis ĉi tie, mi informis vin, ke 
ĉion en ĉi loko provokis la ensorĉoj, do ne strange se nun 
okazus la samo. 


—Mi plene konsentus kun via moŝto, se ankaŭ mia bernado 
estus afero de ensorĉo, kaj ne fakto vera kaj reala — 
respondis Sancho—. Tiuokaze mi vidis la gastejestron (la 
saman mastron nunan) teni unu ekstremon de la plejdo, 
vigle suprentiri min kaj ridi plenbuŝe; eble mi estas idioto 
kaj pekulo, tamen mi kredas, ke, kie oni komencas rekoni la 
homojn, tie ekzistas ne ia ensorĉo, sed multe da rompitaj 
ripoj kaj da misfortuno. 


—Nu, bone, Dio rimedos tion —diris don Quijote—. Donu al 
mi la vestaĵojn, ke mi eliru kaj vidu la transformojn, kiujn vi 
menciis. 


Sancho enmanigis al li la pecojn kaj, dum don Quijote sin 
vestis, la pastro rakontis al don Fernando kaj al la aliaj pri la 
frenezo de la hidalgo kaj pri la taktiko uzita por tiri lin de la 
Mizera Roko, kie li antaŭe sidis pro imagaj disdegnoj de sia 
damo. La pastro sciigis al ili ankaŭ la pliparton de la 


aventuroj, kiujn Sancho jam komunikis al li, kaj la 
aŭskultantoj ne malmulte ridis kaj miris, ĉar ili pensis, kiel la 
tuta mondo, ke temis pri la plej stranga speco de freneco 
sidanta en difektita cerbo. La pastro aldonis, ke pro tio, ke la 
bona fortuno de Dorotea neebligus la daŭrigon de la 
projekto, oni devus elpensi kaj efektivigi alian por konduki la 
hidalgon al ties vilaĝo. Cardenio proponis, ke oni plu utiligu 
la originalan projekton, kaj aldonis, ke Luscinda povus 
transpreni la rolon de Dorotea. 


—Ne —diris don Fernando—, oni ne faru tiel. Mi deziras, ke 
Dorotea ludu ankoraŭ sian rolon, kaj se la vilaĝo de Ĉi bona 
hidalgo ne tre distas, mi tre ĝojos kontribui al lia resaniĝo. 


—De ĉi tie, ĝi distas ne pli ol du tagojn. 


—Nu, eĉ se ili estus pli, mi same ĝojos fari la vojaĝon, se 
konsideri la bonon, kiun ni celas. 


Ĉi-momente aperis don Quijote armita per siaj tutaj feroj, 
kun la ronda ŝildo ĉe la brako, la lanco en la mano kaj 
apogita sur la planko, kaj la kasko de Mambrino, kvankam 
deformita pro la batoj, sur la kapo. Don Fernando kaj la aliaj 
miris ĉe la stranga figuro de don Quijote, ĉe lia magra kaj 
flava vizaĝo duonmejlon longa, ĉe la manko de interkongruo 
de liaj armiloj kaj ĉe lia digna teniĝo, kaj ili silentis, 
atendante, ke li parolu unua; fine don Quijote kun grandaj 
soleno kaj aplombo diris, fiksante la rigardon sur la linda 
Dorotea: 


—Ĉi ŝildisto mia informis min, bela sinjorino, ke Via 
Grandeco ekstermiĝis, ke via persono pereis, ĉar vi, iam 
reĝino kaj granda damo, turniĝis en simplan pucelon. Se tia 
ŝanĝo okazis pro ordono de via patro, la reĝo magiisto, ĉar li 
timis, ke Mi ne kapablus doni al vi la necesan kaj ŝuldatan 
helpon, mi asertas, ke eĉ ne la duonon de sia arto li sciis aŭ 


scias, kaj ke li apenaŭ familiariĝis kun la kavaliraj historioj; 
ĉar se li estus leginta kaj studinta ilin longe kaj atente kiel 
mi, li trovintus ĉiupaŝe, ke aliaj kavaliroj, kies famo ne 
egalas la mian, efektivigis taskojn multe pli riskajn. Ja, 
mortigi giganteton, kiom ajn li arogantas, apenaŭ valoras; 
fakte, antaŭ ne longe mi mem batalis kontraŭ li... nu, mi 
preferas silenti, por ke oni ne diru, ke mi mensogas; sed la 
ĉion rivelanta tempo diskonigos la veron en la plej 
neatendita momento. 


—Kontraŭ vinsakoj vi batalis, ne kontraŭ giganto —diris tiam 
la gastejestro. Sed don Fernando ordonis lin silenti kaj neniel 
interrompi la dirojn de don Quijote; kaj la hidalgo daŭrigis: 


—Mi fine diras, moŝta sinjorino senheredigita, ke, se pro la 
dirita motivo via patro faris al vi ĉi metamorfozon, vi devus 
konsideri ĝin nenecesa, ĉar en la mondo ne ekzistas 
danĝero, tra kies obstakloj mia glavo ne trabatus vojon al 
mi. Apenaŭ pasos kelke da tagoj ĝis, faliginte teren la kapon 
de via malamiko, mi surmetos al vi denove la kronon. 


Li ĉesis paroli, atendante la respondon de la princino. 
Dorotea jam konis la intencon de don Fernando daŭrigi la 
mistifikon ĝis la enkonduko de la hidalgo en ties hejmon, do 
ŝi respondis kun gracia seriozeco: 


—Kiu ajn diris al vi, Kavaliro de la Trista Mieno, ke mi 
aliformiĝis, tute ne diris la veron, ĉar hodiaŭ mi estas la 
sama virino kiel hieraŭ. Efektive, kelkaj feliĉaj okazintaĵoj 
faris al mi ŝanĝon: la plej bonan, kiun mi povus deziri; sed 
cetere, mi estas la sama persono kiel antaŭe kaj havas la 
saman intencon helpi al mi per la forto de via kuraĝa kaj 
nevenkebla brako. Tiel do, kara sinjoro, faru al mi la 
komplezon redoni la honoron al la viro min generinta, kaj 
konsideru lin sagaca kaj prudenta, ĉar per sia scio li trovis 
sekuran kaj facilan rimedon kontraŭ mia misfortuno. Mi 


kredas, sinjoro, ke, sen via interveno, neniam mi atingus 
mian nunan feliĉon; kaj ĉi-rilate mi ja diras la puran veron, 
kion la pliparto de ĉi sinjoroj povus atesti. Kion ni devas fari 
nur, estas ekiri morgaŭ sur la vojo, ĉar hodiaŭ ni havas 
apenaŭ tempon por vojaĝi. Kaj pri la cetera bona fortuno, 
kiun mi esperas, mi fidos je la volo de Dio kaj je la kuraĝo de 
via koro. 


Tion esprimis la saĝa Dorotea kaj, aŭdinte ŝin, don Quijote 
sin turnis al Sancho kaj laŭtis kun nekaŝita kolero: 


—Nun mi diras al vi, Sancho fripono, ke vi estas la plej aĉa 
kanajlo de Hispanujo. Latrono, vagabondo, ĉu vi ne ĵus diris 
al mi, krom aliaj absurdoj metintaj min en la plej grandan 
konfuzon de mia vivo, ke ĉi princino turniĝis en pucelon 
nomatan Dorotea, kaj ke la kapo kiun, kiel mi kredas, mi 
dehakis al giganto, estas la putino vin naskinta? Mi ĵuras 
je... —li rigardis al la ĉielo kaj interpremis la dentojn—, ke la 
mano min jukas fari el vi kaĉon tian, ke ĉiuj mensogaj 
ŝildistoj vagontaj de nun en la mondo lernos esti diskretaj. 


— Trankviliĝu, kara sinjoro —respondis Sancho—. Eble mi 
eraris koncerne la ŝanĝiĝon de la princino Micomicona, sed 
rilate al la kapo de la giganto, nu, al la disŝiro de la felsakoj, 
kaj al tio, ke la sango estas ruĝa vino, mi ne eraras, je Dio, 
ĉar tie, ĉe la piedo de via lito kuŝas la hakitaj sakoj, kaj la 
ruĝa vino tumis vian ĉambron en lagon. Se vi ne kredas min, 
vi konvinkiĝos, kiam oni fritos la ovojn,[159] t.e. kiam lia 
moŝto la sinjoro gastejestro prezentos al vi la noton de la 
damaĝoj. Pri tio, ke la sinjorino reĝino troviĝas en la sama 
stato kiel antaŭe, mi kore ĝojas, ĉar mi ricevos mian parton, 
kiel ĉiu la sian. 


—Nun mi devas diri al vi —replikis don Quijote—, ke vi estas 
idioto; pardonu min pro la insulto kaj punkto. 


—Punkto —ripetis don Fernando—. Oni ne plu parolu pri la 
afero. Kaj ĉar la sinjorino princino deziras ekiri morgaŭ, tial, 
ke hodiaŭ estas jam tarde, oni tiel faru; ni povos pasi ĉi 
nokton en agrabla babilado ĝis la matenruĝo, kaj morgaŭ ni 
ĉiuj akompanos sinjoron don Quijote, ĉar ni deziras ĉeesti la 
grandiozajn kaj riskoplenajn prodaĵojn, kiujn certe li 
plenumos en ĉi granda entrepreno sia. 


—Al mi koncernas servi kaj akompani vin —respondis don 
Quijote—, kaj mi tre dankas pro la favoro al mi farita kaj pro 
via bona opinio pri mia persono; tian opinion mi klopodos 
pravigi, eĉ se mi pagos per mia vivo, aŭ per io plia, se eble. 


Multe da komplimentoj kaj sinproponoj ŝanĝis inter si don 
Quijote kaj don Fernando; sed ilin interrompis vojaĝanto 
tiam eniranta en la gastejon, viro ĵus veninta, laŭ la vesto, el 
lando de maŭroj, ĉar li portis bluan kazakon sen kolumo, kun 
duonmanikoj kaj kurtaj baskoj, kuloton kaj ĉapon de la sama 
blua koloro, paron da duonbotoj daktilkoloraj kaj maŭran 
cimitaron pendantan de balteo. Lin sekvis surazene virino 
vestita laŭ la maŭra stilo, kun la vizaĝo kovrita kaj kun unu 
vualo sur la kapo; ŝi portis ĉapeton el brokaĵo kaj burnuson, 
kiu envolvis ŝin de la ŝultroj ĝis la piedoj. La viro vidiĝis iom 
pli ol kvardekjara, fortika, de bela kresko, kun la vizaĝo iom 
suntanita, longaj lipharoj kaj zorge pritondita barbo; 
unuvorte, li aspektis tia, ke, se li portus bonan veston, oni 
juĝus lin homo moŝtnaskita kaj altranga. Enirante, li petis 
ĉambron kaj, kiam oni diris al li, ke en la gastejo troviĝas eĉ 
ne unu ĉambro libera, li montris sin tre afliktita; tamen li 
alpaŝis al sia kunulino en maŭra vesto kaj helpis ŝin 
descendi de la azeno. Luscinda, Dorotea, la gastejestrino, 
ties filino kaj Maritornes, altiritaj de ŝia vesto, kian ili neniam 
antaŭe vidis, ĉirkaŭis la maŭrinon; kaj Dorotea, kiel kutime 
simpatia, ĝentila kaj plena de takto, vidante, ke li kaj lia 
kunulino afliktiĝas pro la manko de ĉambroj, diris al ŝi: 


—Netre ĉagreniĝu, kara sinjorino, pro la neekzisto ĉi tie de 
konvena loko kaj de komforto, ĉar same okazas en Ĉiuj 
gastejoj; tamen, se al vi plaĉus loĝi kun ni —kaj ŝi almontris 
Luscindan—, eble vi ne renkontus pli bonan akcepton en via 
tuta vojaĝo. 


La vualita virino ne respondis kaj nur stariĝis, krucis la 
manojn sur la brusto kaj dankomontre klinis la kapon kaj la 
torson. Pro ŝia silento la aliaj opiniis Ŝin maŭrino ne scianta 
paroli en kristana lingvo. Ĉe tio ŝia kunulo, ĝis tiam okupata 
per aliaj aferoj, alpaŝis, kaj vidante, ke la aliaj ĉirkaŭas ŝin, 
kaj ke ŝi respondas nenion, diris: 


— Sinjorinoj, ĉi pucelo apenaŭ komprenas nian lingvon kaj 
scias nur la sian; tial, ŝi nek povis nek povas respondi viajn 
demandojn. 


—Ni nur proponis al ŝi —respondis Luscinda— akcepti ĉi- 
nokte nian akompanon kaj dividi kun ni la lokon, kie ni nin 
aranĝos, kaj kie ni havigos al ŝi tiom da komforto, kiom la 
cirkonstancoj permesos, des pli, ke oni devas helpi ĉiun 
fremdan, precipe virinon, se helpon ili bezonas. 


—En ŝia nomo kaj en la mia —li diris— mi kisas al vi la 
manon, sinjorino, kaj taksas vian proponon tiel alte kiel ĝi 
meritas; sendube temas pri granda favoro, se konsideri, ke 
ĝi venas en la nunaj cirkonstancoj kaj de moŝtaj personoj, 
kiaj vi ŝajnas. 


—Diru al mi, sinjoro —demandis Dorotea—. Ĉu la damo estas 
kristana aŭ maŭra? 


—Maŭra laŭ korpo kaj vesto, sed profunde kristana en sia 
animo, ĉar ŝi havas tre grandan deziron fariĝi tia. 


—Ĉu oni do ne baptis ŝin ankoraŭ? —demandis Luscinda. 


—Ni ne havis la okazon, de kiam ŝi forlasis sian landon kaj 
hejmon: Alĝerio —li respondis—. Kaj ĝis nun ŝi ne troviĝis en 
tia mortodanĝero, ke ŝi devus ricevi la bapton eĉ sen esti 
instruita rilate al la ceremonioj, kies scion postulas nia 
Patrino, la Sankta Eklezio; sed mi esperas, ke Dio baldaŭ 
donos al ni la okazon, ke oni ŝin baptu kun la formalaĵoj 
ŝuldata al ŝia rango, pli alta ol ŝia vesto aŭ la mia montras. 


Ĉi vortoj eĉ pli vekis en la aliaj la deziron scii pri la maŭrino 
kaj ties kunulo; sed ili ne volis lin demandi tiam, ĉar en tiu 
nokta horo ŝajnis pli konvene havigi al la paro ripozon ol 
demandi pri ties vivo. Dorotea prenis ŝin je la mano, sidigis 
ŝin ĉe sia flanko kaj petis, ke ŝi demetu la vualon. Ŝi rigardis 
sian kunulon, kvazaŭ ŝi demandus per la okuloj kion oni diris 
kaj kion ŝi devus fari; li respondis arabe, ke oni petis ŝin 
demeti la vualon, kaj li aldonis, ke ŝi tion faru; ŝi do 
senvualigis sin kaj rivelis vizaĝon tiel belan, ke Dorotea 
trovis ŝin pli bela ol Luscinda, kaj Luscinda pli bela ol 
Dorotea, dum la ceteraj ĉeestantoj pensis, ke nur la mieno 
de la maŭrino povus egali la mienon de Luscinda kaj 
Dorotea; kaj pluraj trovis ŝin kelkrilate eĉ la plej bela el la tri. 
Nu, ĉar la belo havas la privilegion gajni al si ĉies koron kaj 
volon, oni tuj cedis al la deziro komplimenti kaj servi la 
belan maŭrinon. 


Don Fernando demandis al ŝia kunulo pri ŝia nomo, kaj li 
respondis, ke ŝi nomiĝas Lela Zoraida; sed kiam ŝi aŭdis lian 
respondon, ŝi komprenis kion la kristano demandis, kaj ŝi 
aldiris rapide kaj gracie, sed ankaŭ angore: 


—Ne, Zoraida ne; Maria, Maria —komprenigante, ke ŝi 
nomiĝas, ne Zoraida, sed Marla. 


Ŝiaj vortoj, kaj la emocio kun kiu ŝi ilin prononcis, provokis la 
verŝon de larmoj ĉe la ĉeestantoj, ĉefe ĉe la virinoj, kies 
naturo estas pli molkora kaj kompatema. Luscinda varme ŝin 


brakumis kaj diris: «Jes, jes: Maria», kaj la maŭrino 
respondis: «Jes, jes: Maria; Zoraida macange», kiu lasta 
signifas «ne». 


Dume la nokto falis kaj sub la instrukcioj de la kompanoj de 
don Fernando, la gastejestro ĉiel klopodis prepari al ili la plej 
bonan manĝon pretigeblan. Tiel do, kiam la horo venis, ĉiuj 
sidiĝis Ĉe unu longa komuna tablo, ĉar en la gastejo ne 
ekzistis tabloj rondaj aŭ kvadrataj, kaj la honoran lokon oni 
destinis al don Quijote, malgraŭ ties rifuzoj. Li volis ĉe sia 
flanko sinjorinon Micomicona, tial ke ŝi troviĝis sub lia 
protekto. Apud ŝi sidiĝis Luscinda kaj Zoraida, kaj fronte al ili 
don Fernando kaj Cardenio kun la ĵusveninto kaj la ceteraj 
kavaliroj; ĉe la flanko de la damoj sidiĝis la pastro kaj la 
barbiro, kaj tiel ili manĝis kun granda kontento, des pli, kiam 
ili vidis, ke don Quijote ĉesas manĝi kaj, posedata de la 
sama spirito, kiu iam movis lin longe paroli al la kapristoj, 
komencis diri: 


—Vere, sinjoroj, oni devas rekoni, ĉion konsiderante, ke la 
membroj de la ordeno de la vaganta kavalirismo travivas 
plej eksterordinarajn aferojn. Efektive, inter la homoj 
vivantaj en la mondo, kiu, enirinte tra la pordo de ĉi kastelo 
kaj trovante nin kune en nia nuna aspekto, divenus kio vere 
ni estas? Kiu povus kredi, ke ĉe mia flanko sidas la granda 
reĝino konata de ni ĉiuj, kaj ke mi estas la Kavaliro de la 
Trista Mieno, kies nomon la buŝo de la famo ĉie 
distrumpetas? Nedubeble do, ĉi arto aŭ profesio pli grandas 
ol la ceteraj elpensitaj de la homo, kaj ju pli da danĝeroj ĝi 
kunportas, des pli alte ni devas ĝin taksi. Iru for de ĉi tie, kiu 
asertus, ke la letroj pli valoras ol la armoj! Mi respondus, kiu 
ajn li estus, ke li ne scias kion li diras. Efektive, li prezentus 
la argumenton, kaj al ĝi ĉefe sin apogus, ke la faroj de la 
spirito superas la farojn de la korpo, kaj ke la armojn nur per 
la korpo oni manipulas, kvazau temus pri ŝarĝista okupo, por 
kies plenumo oni bezonas nur fizikan forton; kvazaŭ en nia 


profesio en la tiel nomata kampo de la armoj ne necesus 
granda inteligento por la efektivigo de kuraĝaj entreprenoj; 
kaj kvazaŭ militestro komandanta armeon aŭ defendanta 
sieĝitan urbon ne laborus tiel per sia inteligento kiel per sia 
korpo. Ĉu per la nura fizika forto oni povus diveni aŭ scii la 
intencojn, planojn, stratagemojn kaj embuskojn de la 
malamiko, aŭ preventi timatajn danĝerojn? Sekve do, se por 
la armoj, kiel por la letroj, necesas la inteligento, ni vidu 
nun, kiu faras pli grandan mensan laboron, ĉu la letristo aŭ 
la soldato. Ni povos tion scii, se ni konsideras la celon 
letristan kaj la celon soldatan kaj konsentas, ke ju pli noblas 
la serĉata celo, des pli alte oni devas ĝin taksi. Estas celo kaj 
objekto de la profanaj letroj (mi ne parolas nun pri la religiaj, 
kies celo, nekomparebla kaj infinita, konsistas en tio, inspiri 
la animojn, ke ili atingu la ĉielon) distribui nepartie la juston, 
doni al ĉiu ties rajton, interpreti la leĝon kaj klopodi, ke oni 
ĝin observu, kio certe meritas laŭdon pro siaj grandanimaj 
kaj noblaj streboj, sed ne tiel multe kiel la kariero de la 
armoj, kies objekto estas la paco, la pleja bono, kiun la 
homoj povas deziri en ĉi mondo: tial, la unuan bonan 
novaĵon, ricevitan de la mondo kaj de la homoj, komunikis la 
anĝeloj en la nokto, kiu estis nia tago,[160] kiam ili kantis 
en la aero: «Gloron al Dio en la alto kaj pacon sur la tero al la 
homoj de bona volo»; tial, la plej bona majstro sur la tero kaj 
en la ĉielo instruis al siaj disĉiploj kaj adeptoj saluti jene en 
la momento eniri en ajnan domon: «Paco regu en ĉi hejmo», 
kaj ofte Li diris al ili: «Mi donas al vi mian pacon; mian pacon 
mi lasas al vi; la paco estu ĉe vi», kiu paco, donita de tia 
mano, egalas al juvelo: tia juvelo, ke, se ĝi mankas en la 
ĉielo aŭ sur la tero, nenia bono povas ekzisti. Ĉi paco estas 
la vera celo de la milito, ĉar armoj kaj milito signifas la 
samon. Se ni akceptas do la veron, ke la milito celas la 
pacon, kaj ke sekve ĝi superas la celon de la letroj, ni traktu 
nun pri la korpaj suferoj de la eruditoj kaj de la soldatoj, kaj 
ni vidu, kies suferoj pli grandas. 


Don Quijote tiel prudente kaj racie sin esprimadis, ke tiam 
neniu el la aŭskultantoj opinius lin freneza; kontraŭe: la 
pliparto, kavaliroj ligitaj al la kariero de la armoj, aŭskultis 
lin kun granda plezuro. Li plu parolis: 


—Mi asertas do, ke la suferoj de la studentoj estas la jenaj: 
ĉefe mizero (nu, ne Ĉiuj malriĉas, sed ni allasu la ekstreman 
kazon), kaj kiam mi diras, ke ili suferas mizeron, mi kredas, 
ke nenion plian oni povus aldoni por indiki ilian misfortunon, 
ĉar la malriĉan trafas nenio bona. Li elportas la diversajn 
aspektojn de la mizero: foje malsato, foje frido, foje nudeco, 
foje ĉio kune; tamen lia situacio ne fariĝas senespera, ĉar iel 
li manĝas, eble iom pli malfrue ol oni kutimas, eble sin 
nutrante per la postlasaĵoj restintaj sur la tablo de la riĉaj, 
eble serĉante la supon,[161] kio lasta konsistigas la plejan 
mizeron de la studento. Al li ne mankas alies braĝujo aŭ 
kameno, kies varmo ne tre intensas sed almenaŭ iom 
mildigas lian fridon; kaj fine, li dormas subtegmente dum la 
nokto... Mi ne volas detale mencii kelke da negravaĵoj, 
nome, la manko de ĉemizoj, la nesufiĉo de ŝuoj, la kaduka 
kaj fadenmontra stato de la vesto, nek kiel avide li ŝtopas al 
si la stomakon, kiam hazarde li partoprenas en festeno. Sur 
ĉi kruta kaj dorna vojo la studento stumblas, falas, sin levas 
kaj falas denove, sed fine akiras la deziratan diplomon; kaj 
tiam, pasinte inter tiaj Scilaj, Karibdaj kaj Sirtoj, multaj 
studentoj, kvazaŭ pelitaj de la favora vento de la fortuno 
(kiel ni ofte vidas) fine regas kaj komandas la mondon de sur 
seĝo kaj ŝanĝas sian malsaton en plenan stomakon, sian 
fridon en plaĉan friskon, sian nudecon en belajn kostumojn 
kaj sian surmatan dormon en ripozon inter holandaj kaj 
damaskaj tukoj: ĝuste meritita rekompenco al ilia kuraĝo. 
Sed iliaj suferoj, se komparitaj kun la suferoj de la soldato, 
tre etas en ĉiuj aspektoj, kiel mi tuj klarigos. 


Ĉapitro 38 


Pri la kurioza parolado de don Quijote rilate al la armoj kaj la 
letroj 


Don Quijote diris daŭrige: 


—Ĉar ni komencis konsiderante la situacion de la studento, 
lian mizeron kaj ties diversajn aspektojn, ni traktos, ĉu la 
soldato pli riĉas, kaj ni vidos, ke li estas la plej paŭpera en la 
mondo, tial, ke li devas subteni sin per la mizera soldo, kiun 
li ricevas tarde aŭ neniam, aŭ pertio, kion li povas marodi 
propramane tre riskante sian vivon kaj konsciencon; kaj 
kelkfoje lia senvestiteco estas tia, ke ia sajo ŝirita taŭgas al li 
samtempe kiel ĉemizo kaj uniformo; en la mezo de la vintro, 
en kamparo aperta, li defendas sin kontraŭ la rigoroj de la 
vetero per nur la elspiraĵoj de sia buŝo, kiuj, venante de vaka 
loko, certe fridas spite al la naturaj leĝoj. Sed falas la nokto, 
kaj tiam ni vidas, ke por ripozi post tiom da malkomforto, li 
disponas liton, kiu, se ne pro lia kulpo, neniam montriĝas 
larĝo-manka, ĉar li povas mezuri sur la tero kiom da futoj li 
volas kaj tie ruli sin laŭplaĉe sen timi la ĉifiĝon de la tukoj. 
Fine venas la tago kaj la horo, kiam oni surmetas al li la 
doktoran bireton, faritan el ĉarpioj, por kuraci la vundon de 
kuglo eble trapasinta lian frunton aŭ kripliginta lin je brako 
aŭ je kruro. Kaj se ĉio ĉi ne okazas kaj la kompata ĉielo 
gardas lin viva kaj sana, li statos tiel mizera kiel antaŭe kaj 
devos interveni en aliaj dueloj kaj bataloj kaj venki 
senescepte por iom prosperi; sed tiaj mirakloj apenaŭ 
vidiĝas. Nu, sinjoroj, se vi konsideris la aferon, diru, kiomfoje 
superas la viktimoj de la milito la nombron de ĝiaj 
profitantoj? Sendube vi respondos, ke tia komparo ne eblas, 
ĉar oni ne povas kalkuli la milit-pereintojn, dum nur tri 
ciferoj[162] sufiĉus por indiki la kiomon de la prosperaj 
soldatoj vivaj. 


»Ĉe la juĝistoj okazas la malo, ĉar ĉiuj bele enpoŝigas la 
monon salajran, se ne mencii la ŝmiran; tiel do, kvankam pli 
grandas la suferoj de la soldato, ties rekompenco estas 
multe pli eta. Al tio oni povus respondi, ke pli facilas premii 
du mil juĝistojn ol tridek mil soldatojn; la juĝistojn oni 
rekompencas per postenoj destinitaj al ilia profesio, dum la 
soldatojn oni povus premii nur per la posedaĵoj de la estro, 
kiun ili servas. La fakto, ke ĉi tia rimedo neeblas, plifirmigas 
mian argumentadon. 


»Tamen ni flanklasu ĉi tion, ĉar temas pri labirinto, kies 
pordo apenaŭ troveblas; kaj ni traktu denove la superecon 
de la armoj antaŭ la letroj, afero ankoraŭ ne decidita, se 
konsideri la forton de la argumentoj prezentitaj de unu 
flanko kaj de la alia. La kleruloj diras, interalie, ke, sen la 
letroj, la armoj ne povus ekzisti, ĉar ankaŭ la milito havas 
siajn leĝojn kaj rigore obeas ilin, kaj la leĝoj apartenas al la 
jurisdikcio de la letroj kaj de la eruditoj. Al tio respondas la 
armoj, ke la leĝo ne efikus sen ili, ĉar per la armoj oni 
defendas la landon, konservas la regnon, gardas la urbojn, 
tenas la vojojn sekuraj kaj alĉasas la piratojn de la maro; 
unuvorte, la landoj, la regnoj, la monarkioj, la urboj, la vojoj 
de la tero kaj la maro estus submetitaj al la danĝero kaj 
konfuzo propraj al la milito, dum tiu daŭras kaj uzas siajn 
privilegiojn kaj sian forton. Kaj estas pruvite, ke tion plej 
kostan oni taksas aŭ devas taksi, plej alte. Por atingi 
renomon en la letroj necesas tempo, noktoj da studo, 
malsato, nudeco, kapturnoj, misdigestoj kaj aliaj similaj 
aferoj, kiujn mi jam parte menciis. Aliflanke, por fariĝi bona 
soldato, li devas trasuferi la samon kiel la studentoj, sed ĝis 
tia grado, ke komparo ne eblas, ĉar ĉiupaŝe li trovas sin ĉe la 
rando de la morto. 


»Ĉu iu el la timoj, kiuj pro mizero aŭ malsato plagas aŭ 
afliktas la studenton, povas egali la timon sentatan de 
soldato surpostene aŭ gardostare, kiam en ia reduto aŭ 


pozicio li scias, ke la malamikoj subminas en la direkto al lia 
loko, kaj neniapretekste li povas apartiĝi aŭ fuĝi de la 
danĝero tiel proksime lin minacanta? Li povas nur informi 
sian kapitanon pri la danĝero, esperi, ke tiu alfrontos la 
situacion per kontraŭmino, kaj dume stari kviete, atendante 
kaj timante ĉu li subite leviĝos senflugile al la nuboj kaj 
kontraŭvole refalos en la profundon. Kaj se ĉi danĝero ŝajnas 
al vi eta, ni vidu, ĉu ĝin egalas aŭ superas tio, ke du galeroj 
venas en poban kolizion unu kun la alia meze de la vasta 
maro, interkroĉiĝas kaj lasas al la soldato nur la spacon de 
du futoj da tabulo ĉe la ŝipantaŭo; kaj kvankam li vidus 
fronte al si, je lanco-longa distanco, ke lin minacas tiom da 
instrumentoj de morto, kiom da kanonoj faŭkas de la 
kontraŭa ŝipo, kaj kvankam li scias, ke ĉe la unua mispaŝo li 
irus viziti la profundan sinon de Neptuno, tamen kun aŭdaca 
koro, puŝate de la honoro, li almetas sin al la risko fariĝi 
celobjekto de densa arkebuza pafado kaj sin ĵetas paŝi sur 
tiel streta tabulo ĝis la malamika ŝipo. Kaj eĉ pli admirindas, 
ke apenaŭ unu soldato elfalas tien, de kie li ne povos levi sin 
denove ĝis la tago de la lasta juĝo, alia okupas tuj lian lokon, 
kaj se siavice ankau li falas, alia, kaj ankoraŭ alia sekvas, 
sen la interspaco inter morto kaj morto: la plej granda 
montro de kuraĝo kaj sinofero trovebla en la hazardoj de la 
milito. 


»Benatu la tempo, kiam mankis la terura furio de ĉi demonaj 
maŝinoj, la artilerio, kies inventisto, mi firme kredas, nun 
ricevas en la infero la rekompencon pro tiel monstra 
elpensaĵo, kiu permesas al brako kanajla kaj poltrona preni 
la vivon de brava kavaliro, ĉar li ne konscias kiel aŭ de kie, 
kiam lia koro plenas de impeto kaj aŭdaco, trafas lin hazarda 
kuglo (pafita eble de viro ekfuĝinta en teruro pro la flamo 
kaŭzita de la malŝargo de lia infera maŝino) kaj en unu 
momento metas finon al la pensoj kaj la ekzisto de persono, 
kiu meritis jarcentojn da vivo. Kiam mi meditas pri tio, mi 
inklinas konfesi, ke doloras al mi en la koro, ke mi alprenis la 


profesion de vaganta kavaliro en ĉi abomeninda epoko nia; 
ĉar, kvankam nenio min timigas, tamen donas al mi kelkan 
zorgon la penso, ke pulvo kaj plumbo povas preni de mi la 

ŝancon gajni sur la tuta konata tero famon kaj renomon per 
la kuraĝo de mia brako kaj la eĝo de mia glavo. Sed la ĉielo 
faru laŭvole: se mi atingos la celon, oni min pli alte taksos, 
ĉar mi alfrontis pli da danĝeroj ol la vagantaj kavaliroj de la 
pasintaj tempoj. 


Dum la aliaj manĝis, don Quijote diris ĉi longan paroladon 
kaj forgesis preni eĉ unu solan plenbuŝon, kvankam Sancho 
Panza kelkfoje urĝis lin manĝi, aldonante, ke poste li havus 
sufiĉan tempon por paroli laŭplaĉe. Liaj aŭskultantoj denove 
bedaŭris, ke viro laŭŝajne diskreta kaj saĝa ĉe la trakto de 
ajna temo, tute perdas la kapon, kiam la objekto estas lia 
damninda kaj fatala kavalirismo. La pastro komentis, ke li tre 
pravis rilate al siaj diroj favoraj al la armoj, kaj ke li mem, 
kvankam letrulo kaj diplomito, havas la saman opinion. Oni 
finis manĝi, demetis la tablotukon, kaj la gastejestrino, ties 
filino kaj Maritornes iris aranĝi la mansardaĉon de don 
Quijote, kie, oni decidis, la damoj pasigus la nokton; tiam 
don Fernando petis la ĵusveninton rakonti la historion de sia 
vivo, kaj aldonis, ke ĝi certe estas stranga kaj interesa, kiel 
jam ekmontris lia alveno kun Zoraida. Li respondis, ke tre 
volonte li tion farus, ke li timas nur, ke lia historio eble tedos 
ilin, kion li bedaŭrus, sed ke ĉiuokaze li rakontos ĝin por ne 
Ŝajni malĝentila. La pastro kaj la aliaj lin dankis kaj petis lin 
komenci: kaj vidante ilin insisti, li diris, ke ne necesas tiom 
da afablaj petoj, kie oni rajtas postuli. 


—Viaj moŝtoj atentu do; vi aŭskultos veran rakonton, eble 
superan al la fikciaj verkoj, kies intrigo ordinare konsistas el 
arte fantaziaj elementoj. 


Ĉe tio oni silentis kaj pretis aŭskulti; kaj vidante, ke ili 
senmove atendas, li komencis paroli kun agrabla kaj serena 


Ĉapitro 39 


Kie la kaptito rakontas la historion de sia vivo kaj de siaj 
aventuroj 


—En vilaĝo de la montoj de Leon originis mia familio, al kiu 
la naturo montriĝis pli donacema kaj favora ol la fortuno, 
kvankam en tiel mizera lando mia patro havis la famon esti 
riĉa; kaj vere li riĉus, se li konservus sian kapitalon tiel bone, 
kiel li ĝin elspezadis. Ĉi inklino malavari venis al li de tio, ke 
li soldatis kiam juna, kaj la soldateco estas skolo, kie la 
avara lernas regali, kaj la regalema disipi; kaj, kvankam 
kelkfoje troviĝas monavidaj soldatoj, ili raras kiel la 
monstroj. Mia patro transpasis la limon de la regalemo kaj 
proksimiĝis al la rando de la prodigo, kio tute ne utilas al 
edzo, kies filoj heredos lian nomon kaj staton. Mia patro 
havis tri knabojn, ĉiujn en la aĝo akiri profesion; vidante, laŭ 
propra konfeso, ke li ne povas rezisti al sia natura inklino, li 
decidis senigi sin de la kaŭzo de sia regalemo kaj prodigo, 
t.e. li volis transdoni sian havon, tiel, ke eĉ se 
Aleksandro[163] mem same farintus, li fine ruiniĝus. lam do 
li vokis siajn tri filojn en unu ĉambron kaj alparolis nin jene: 


»—Por certigi al vi, ke mi vin amas, sufiĉas, ke mi diru, ke vi 
estas miaj filoj; kaj por konvinki vin, ke mi vin ne amas, 
sufiĉas, ke mi diru, ke pro mia prodigemo mi ne kapablus 
konservi vian havon. Sed por ke vi sciu, ke mi amas vin kiel 
patro, kaj ke mi ne volas ruinigi vin kiel duonpatro, mi 
intencas fari por via bono ion, kion mi jam primeditis longan 
tempon kaj decidis post matura konsiderado. Vi estas jam en 
la aĝo preni al vi profesion, aŭ almenaŭ vin dediĉi al ia 
laboro povanta doni en la futuro honoron kaj profiton. Mia 
plano konsistas en tio, disdividi mian havon en kvar tute 
egalajn partojn, doni po unu al ĉiu el vi, kaj rezervi al mi la 
lastan parton, ke ĝi min subtenu tiel longe kiel la ĉielo 


bonvolos konservi min viva. Sed mi deziras, ke, post ol vi 
ricevos vian parton, ĉiu iru la vojon, kiun mi indikos. Ni 
havas en Hispanujo proverbon, kies saĝo estas, laŭ mia scio, 
tre granda, kiel, cetere, grandas la saĝo de la tuta 
proverbaro, ĉar ĝi konsistas el lakonaj sentencoj inspiritaj de 
longa kaj profunda viv-sperto. Nu, la aludita proverbo diras: 
«AŬ Eklezio, aŭ maro, aŭ reĝa palaco», kio signifas, ke, se 
oni deziras povon kaj riĉon, oni devas entrepreni eklezian 
karieron, aŭ navigi komercante, aŭ servi la reĝon en ties 
domo, ĉar, laŭdire «pli valoras pano de reĝo ol favoro de 
moŝtulo». Per ĉio ĉi mi volas diri, ke unu sin dediĉu al la 
letroj, alia al la komerco, kaj la lasta servu la reĝon en ties 
militoj, se konsideri, ke ne facilas ofici en la palaco mem; 
ĉar, kvankam la milito ne havigas multe da riĉoj, tamen ĝi 
alportas ordinare grandan famon kaj renomon. Antaŭ ol 
pasos ok tagoj, mi donos al ĉiu ties respektivan parton en la 
formo de mono, sen defraŭdi vin eĉ per unu groŝo, kiel vi 
vidos. Diru nun, ĉu vi deziras sekvi mian konsilon kaj 
proponon. 


»Ĉar mi estis la plej aĝa, li petis min respondi, kaj mi diris, 
ke li devus ne distribui sian monon, sed elspezi ĝin laŭvole, 
pro tio, ke ni estas junaj kaj kapablas ĝin perlabori; sed fine 
mi konsentis plenumi lian deziron kaj aldonis, ke mi preferus 
la karieron de la armoj, servante tiel Dion kaj mian reĝon. 
Mia dua frato faris al li la samajn admonojn, kiel mi, kaj 
poste elektis vojaĝi al Indioj kaj investi sian parton en 
komercaĵoj. La plej juna kaj, kiel mi kredas, la plej saĝa, 
diris, ke li entreprenus la eklezian karieron, aŭ irus al 
Salamanca por fini tie la universitaton. 


»Post ol ni interakordiĝis kaj ĉiu elektis sian profesion, nia 
patro nin brakumis kaj plenumis sian promeson ĝuste tiel 
frue kiel li diris; li donis al ĉiu, kiel mi memoras, tri mil 
dukatojn, ĉariu onklo nia jam antaŭe aĉetis la bienon, por 
ke ĝi restu en la familio, kaj pagis per kontanta mono. Ni tri 


adiaŭis nian karan patron en la sama tago, sed ĉar ŝajnis al 
mi nehumane lasi homon tiel oldan kun tiel etaj rimedoj, mi 
igis lin preni du mil el miaj tri mil dukatoj, tial, ke al mi 
sufiĉus la cetero por miaj bezonoj de soldato. Miaj du fratoj 
sekvis mian ekzemplon, kaj ĉiu donis al li mil dukatojn, tiel, 
ke fine li havis mone kvar mil dukatojn, kaj krome tri mil 
pliajn, t.e. la valoro de sia parto de la bieno, parto, kiun li ne 
volis vendi kaj retenis en ties formo de kampoj. Nu, kiel mi 
diris, ni adiaŭis lin kaj la onklon kun ĉiuflanke granda 
emocio kaj larmoj, kaj ili insistis, ke ni devus sendi al ili 
novaĵojn pri ni, bonajn aŭ ne bonajn, en ĉiu oportuna 
momento. Ni promesis tion fari, li brakumis nin, donis al ni 
sian benon, kaj unu ekiris la vojon al Salamanca, alia al 
Sevilla, kaj mi al Alicante, kie, kiel oni jam informis min, 
troviĝis ĝenova ŝipo ŝarĝata per lano kaj navigonta al 
Ĝenovo. 


»Antaŭ dudek du jaroj mi forlasis la patran domon kaj en tiel 
longa tempo mi ricevis nenian sciigon de la flanko de mia 
patro aŭ de miaj fratoj, kvankam mi skribis al ili kelke da 
leteroj. Kion mi travivis en tiuj jaroj, mi resume rakontos al 
vi: Mi enŝipiĝis ĉe Alicante, bone alvenis al Ĝenovo kaj plu 
vojaĝis al Milano, kie mi aĉetis la armojn kaj parton de la 
uniformo; de tie mi decidis iri soldatiĝi en Piemonto. Sed sur 
la vojo al Aleksandrio de la Palla mi eksciis, ke la granda 
duko de Alba sin direktas al Flandrujo. Mi ŝanĝis do mian 
projekton, aliĝis al li, servis lin en ties kampanjoj, ĉeestis la 
morton de la grafoj Egmont kaj Horn, kaj oni nomis min 
subleŭtenanto en la trupoj komanditaj de Diego de Urbina, 
fama kapitano de Guadalajara; kelkan tempon post mia 
alveno al Flandrujo cirkulis la novaĵo, ke lia sankteco la papo 
Pio la 52, laŭde memorinda, sin aliancis kun Venecio kaj 
Hispanujo kontraŭ la komuna malamiko, la turko, kies floto 
iom pli frue konkeris la faman insulon Cipro, ĝis tiam regata 
de la venecianoj: perdo dolora kaj bedaŭrinda. 


»Oni sciis kun certeco, ke ĉi aliancon komandus Lia 
Serenega Alteco don Juan de Austria, natura frato[164] de 
nia bona reĝo don Filipo, kaj, laŭ la famo, estis farataj 
enormaj preparadoj militaj. Ĉio ĉi ekscitis min kaj vekis en 
mi la ardan deziron partopreni en la projektita kampanjo: kaj 
kvankam mi havis la suspekton, kaj preskaŭ la certecon, ke 
en la unua okazo mi ricevus la rangon de kapitano, tamen 
mi preferis ĉion forlasi kaj iri al Italio, kion mi faris; kaj mi 
estis bonsorta, ĉar sinjoro don Juan de Austria ĵus alvenis 
tiam al Ĝenovo survoje al Napolo por kuniĝi kun la venecia 
floto, kvankam la renkonto okazis poste ĉe Mesino. Tiel do, 
mi troviĝis en la plej glora batalo[165] kiel infanteria 
kapitano, al kies honora rango min levis la hazardo pli ol 
miaj meritoj. En tiu tago, feliĉa por la kristanaro, ĉar la tuta 
mondo konvinkiĝis, ke ĝi eraris kredante la turkojn 
nevenkeblaj sur la maro, en tiu tago, mi ripetas, kiam la 
insolenta orgojlo otomana suferis baton pereigan, nur mi, 
inter tiom da feliĉuloj tie troviĝantaj (ĉar eĉ pli da feliĉo 
havis la kristanoj mortintaj en la batalo, ol la vivaj kaj 
triumfaj), nur mi estis senfortuna: efektive, anstataŭ la 
marmilita krono, kian mi povus esperi en la epoko de la 
antikva Romo, mi vidis min, en la nokto sekvanta la faman 
tagon, kun ĉenoj sur la piedoj kaj kun katenoj sur la manoj. 


»Jen kiel okazis la afero. Uchali, la reĝo de Alĝerio, kuraĝa 
kaj sukcesa pirato, atakis kaj okupis la Maltan flag-ŝipon, 
kies ĉiuj batalantoj perdis la vivon, krom tri kavaliroj grave 
vunditaj. Tiam la flag-ŝipo de Juan de Andrea, kie mi troviĝis, 
rapidis helpi la okupitan, kaj, farante mian devon en tiaj 
cirkonstancoj, mi ensaltis en la malamikan galeron, sed ĉi 
lasta, en la sama momento, sukcesis apartiĝi de nia 
sturmanta ŝipo, tiel, ke Miaj soldatoj ne povis ensalti post 
min; mi vidis min sola inter la malamikoj kaj nekapabla 
rezisti, ĉar ili estis tro multaj; resume, mi devis kapitulaci 
plena de vundoj. Nu, kiel vi, sinjoroj, certe scias, Uchali 
eskapis kun sia tuta eskadro, kaj mi fariĝis do la sola trista 


viro inter tiom da ĝojaj kaj la sola kaptito inter tiom da 
liberaj, ĉar tiun tagon 25.000 kristanaj rem-sklavoj de la 
turka floto retrovis la sopiratan liberecon. 


»Oni prenis min al Konstantinopolo, kie la Granda Turko 
Selim nomis mian mastron Generalo de la Maro protio, ke li 
plenumis sian devon en la batalo kaj prezentis, kiel pruvon 
de sia kuraĝo, la standardon de la Kavaliroj de Malto. La 
sekvantan jaron, 1572, mi troviĝis ĉe Navarino remante en 
la admirala flag-ŝipo, kaj vidis, ke tiam perdiĝis la okazo 
bloki la havenon kaj kapti la tutan floton turkan, ĉar ties 
marsoldatoj kaj janiĉaroj certis, ke oni atakos ilin en la 
haveno mem, kaj ili havis ĉemane la vestaĉojn kaj 
passanaques, t.e. la ŝuojn, por tuj eskapi surtere sen atendi 
batali: tian teruron inspiris al ili nia floto. Sed la ĉielo decidis 
alie, ne pro kulpo aŭ neglekto de la generalo don Juan de 
Austria, sed pro la pekoj de la kristanaro, kaj pro tio, ke Dio 
permesas kaj volas, ke ia skurĝo nin punu konstante. 
Efektive, Uchali refuĝis en Modon, insulo proksima al 
Navarino, elŝipigis la trupojn, fortikigis la buŝon de la 
haveno, kaj tie restis kviete ĝis sinjoro don Juan retiris sin. 
En ĉi ekspedicio oni kaptis la turkan galeron La Presa, kies 
kapitano estis filo de la fama pirato Barbaroso. Ĝin kaptis La 
Lupino, flag-ŝipo de Napolo, komandita de don Alvaro de 
Bazan, markizo de Santa Cruz, fulmo de la milito, patro al 
siaj soldatoj, bonŝanca kaj neniam venkita kapitano. 


»Mi ne povas ne rakonti tion okazintan ĉe la kapto de La 
Presa. La filo de Barbaroso estis tiel kruela kaj tiel rigore 
traktis siajn sklavojn, ke ili, vidante ke la galero La Lupino 
alsturmas, lasis la remilojn, alsaltis la kapitanon, kiu kriadis 
ilin remi pli energie, kaj puŝĵetante lin de benko al benko kaj 
de la poŭpo al la pruo, ili tiel mordadis lin, ke apenaŭ li 
preterpasis la ĉefan maston, lia animo jam pasis en la 
inferon: tiel kruele li traktis ilin, kaj tiel grandan abomenon 
ili sentis al li. 


»Ni revenis al Konstantinopolo, kaj la sekvantan jaron, 1573, 
trafis nin la novaĵo ke don Juan konkeris Tunizion disde la 
turkoj kaj transdonis la regnon al Muley Hamet, kio lasta 
vanigis la esperon de Muley Hamida, la maŭro plej kruela kaj 
kuraĝa de la mondo, residi en la trono tunizia. La Granda 
Turko tre bedaŭris ĉi perdon kaj kun la ruzo propra al lia raso 
faris la pacon kun la venecianoj, kiuj deziris ĝin eĉ pli ol li. 
La sekvantan jaron, 1574, li sturmis La-Goletan, kaj la 
fortreson, kiun don Juan lasis duonkonstruita apud Tunizo. 
Dum ĉio ĉi okazis, mi sidadis ĉe la remilo, sen ia espero 
retrovi la liberon, almenaŭ per elaĉeto, ĉar mi faris al mi la 
decidon ne skribi al mia patro pri la misfortuno min trafinta. 


»Fine La-Goleta perdiĝis, kaj ankaŭ la fortreso; ilin sieĝis 
75.000 turkaj soldatoj kaj pli ol 400.000 maŭroj kaj araboj el 
la tuta Afriko, provizitaj per tiom da municio kaj materialo 
kaj akompanataj de tiom da sapeistoj, ke ili povintus, nur 
ĵetante plenmanojn da tero, kovri La-Goletan kaj la fortreson. 
La-Goleta, ĝis tiam konsiderata nekonkerebla, falis unua, ne 
pro ia kulpo de la garnizono, kies soldatoj sin defendis kiom 
ili sciis kaj povis, sed pro tio, ke, kiel la sperto instruis al la 
turkoj, oni tre facile povis konstrui sur la sablo de la dezerto 
altajn parapetojn, ĉar, kvankam la akvo ordinare kuŝis je du 
spanoj sub la surfaco, la turkoj ne trovis ĝin eĉ en la 
profundo de du klaftoj; sekve, ili konstruis per sakoj da sablo 
parapeton tiel altan, ke ĝi superregis la murojn de la 
fortreso, kaj la sieĝitoj, alpafataj de supre, ne povis prezenti 
efikan reziston. 


»Oni ĝenerale opiniis, ke niaj soldatoj ne devintus sin 
enfermi en La-Goleta, sed oponi sur la aperta kamparo al la 
subordiĝo de la turkoj. Sed la homoj tiel opiniantaj, parolas 
tre fore de la loko de la eventoj kaj kun eta kono de la faktoj; 
se konsideri ke en La-Goleta kaj en la fortreso apenaŭ 
troviĝis 7.000 soldatoj entute, ĉu tiel eta trupo, eĉ se ĝi 
konsistus nur el herooj, povus simultane batali ekstere kaj 


deinterne defendi la fortreson kontraŭ la multenombra 
malamiko? Ĉu sen ricevi helpon oni povas ne perdi fortreson, 
precipe kiam ĝin sieĝas multaj kaj obstinaj soldatoj kaj en 
sia propra lando? Tamen mi pensis, kiel multaj aliaj homoj, 
ke la ĉielo konsentis specialan gracon kaj favoron al 
Hispanujo, permesante la detruon de tiu puto da 
abomenindaĵoj, de tiu nesatigebla faŭko, kiu englutis 
senprofite la kolosajn sumojn tie konsumitajn nur por 
konservi ĝin honore al la memoro de ĝia konkerinto, la 
nevenkebla Karolo la 583; kvazaŭ por igi lian nomon eterna, 
kia ĝi estas kaj estos, necesus tiu amaso da ŝtonoj! 


»Ankaŭ la fortreso falis; sed la turkoj konkeris ĝin nur futon 
post futo, ĉar la garnizonanoj batalis tiel senlace kaj heroe, 
ke ili mortigis 25.000 malamikojn dum ties 22 ĝeneralaj 
sturmoj. Nur 300 kristanoj supervivis, kaj ili plenis de 
vundoj, kiam la turkoj ilin kaptis, kio klare kaj evidente 
pruvas la grandon de ilia kuraĝo kaj sinofero. Unu eta 
fortikaĵo aŭ turo staranta en la mezo de la lago, komandita 
de don Juan Zanoguera, valencia kavaliro kaj fama soldato, 
kapitulacis sub antaŭakorditaj kondiĉoj. La turkoj kaptis la 
generalon de La-Goleta, don Pedro Puertocarrero, kvankam li 
faris ĉion eblan en la defendo de la loko; ĝia perdo tiel 
doloris al li en la koro, ke li mortis de aflikto survoje al 
Konstantinopolo, kien li estis kondukata kiel kaptito. Ili 
kaptis ankaŭ la generalon de la fortreso, Gabrio Cervellon, 
milana kavaliro, fama inĝeniero kaj tre kuraĝa militisto. En 
La-Goleta kaj en la fortreso mortis multe da gravuloj, inter ili 
Pagan de Oria, kavaliro de la ordeno de Sankta Johano, 
grand-anima homo, se konsideri kiel sindone li traktis sian 
fraton, la faman Juan Andrea de Oria; kaj lia morto des pli 
bedaŭrindas, ĉar, vidante la fortreson perdita, li fidis je 
kelkaj araboj; ili promesis al li, lin konduki en araba kostumo 
ĝis Tabarca, ia eta haveno de ĝenovanoj establitaj tie, ĉe la 
marbordo, por fiŝi koralojn. Nu, la samaj araboj dehakis al li 
la kapon kaj ĝin alportis al la turka generalo, sed li traktis 


ilin laŭ la spirito de la hispana proverbo, kiu diras, ke, 
«kvankam la perfido plaĉas, la perfiduloj abomenindas»; 
efektive, laŭ la famo, la generalo ordonis pendumi la 
portintojn de la kapo, ĉar ili ne prezentis la viron viva. 


»Inter la kristanoj kaptitaj en la fortreso troviĝis don Pedro 
de Aguilar, naskita ie en Andaluzio, subleŭtenanto en la 
garnizono, militisto de granda renomo kaj rara inteligento 
kaj kun speciala kapablo por la tiel nomata poezio. Mi tion 
diras, ĉar la sorto kondukis lin al mia galero kaj al mia 
benko, kiel sklavon de mia propra mastro; kaj antaŭ ol nia 
ŝipo ekiris de la haveno, ĉi kavaliro komponis du sonetojn de 
epitafa karaktero, unu dediĉita al La-Goleta, kaj la alia al la 
fortreso. Mi dezirus ilin deklami, ĉar mi scias ilin parkere kaj 
kredas, ke, pli ol enuon, ili donus al vi plezuron. 


En la momento, kiam la kaptito diris la nomon de don Pedro 
de Aguilar, don Fernando rigardis al siaj kamaradoj kaj la tri 
ridetis; poste, ĉe la mencio de la sonetoj, diris unu el la 
kavaliroj: 


—Antaŭ ol daŭrigi, sinjoro, bonvolu diri al mi, kio okazis al 
de vi aludita don Pedro de Aguilar. 


—Mi scias nur — respondis la kaptito—, ke post du jaroj da 
restado en Konstantinopolo li fuĝis, alivestita kiel albano, 
kun greka spiono. Mi ne scias, ĉu li venis en liberon, ĉar, 
kvankam unu jaron poste mi denove renkontis la grekon en 
Konstantinopolo, mi ne povis demandi al li, ĉu la fuĝo 
sukcesis. 


—Sukcesis —respondis la kavaliro—. Tiu don Pedro estas mia 
frato, kaj loĝas nun en nia vilaĝo, sana, riĉa, edzo kaj kun tri 
filoj. 


—Dankon al Dio pro tiel multaj favoroj al li! —diris la kaptito 
—. Vere, mi kredas, ke ne ekzistas sur la tero pli supera ĝojo 


ol la retrovo de la perdita libero. 


—Aldone —respondis la kavaliro—, ankaŭ mi scias la 
sonetojn de mia frato. 


—Bonvolu do deklami ilin, sinjoro —petis la kaptito—, ĉar 
certe vi tion faras pli bone ol mi. 


— Tre volonte —respondis la kavaliro—. La soneto pri La- 
Goleta tekstas jene: 


Ĉapitro 40 
Daŭrigo de la historio de la kaptito 
Soneto 


Feliĉas vi, falinte pur-animaj, 

ĉar vin, liberajn de la viv-mizero 

la faroj viaj levis de ĉi tero 

al la ĉielaj altoj plej sublimaj. 

Kun ardo, spito kaj fervor' sentimaj 
batalis vi puŝate de kolero, 

ĝis ĉies sango ŝprucis en libero, 
kaj maro, sablo ŝajnis ruĝo-ŝlimaj. 
Ne la kuraĝo, sed la energio 

unue el la lacaj brakoj iris: 

vi mortis, sed, venkite, venkis ronde 
ĉar via tera, trista tragedio 

el fer' kaj ŝtonoj jam por vi akiris 
la gracon enĉiele, famon monde. 


—Temas pri la samaj versoj, kiujn mi scias —asertis la 
kaptito. 


—Kaj jen la fortresa soneto, se mia memoro ne lamas —diris 
la kavaliro. 


Soneto 


El ĉi arida ter' el ĉi ruino 

kuŝanta dise pro batalaj fatoj, 

l' animoj sanktaj de tri mil soldatoj 
supriris, vivaj, al la dia sino. 

Fort-brake bataladis kun obstino, 

sed, jam malmultaj, sangaj sub la batoj 
de akre tranĉaj glavoj, l' atakatoj 


transiris aliamonden en la fino. 

Sur tia tero kontinue restis 
demonoj mil, perversaj kaj teruraj, 
en la jarcentoj nunaj kaj paseaj. 
Neniam, tamen, ĉi-dezerte estis 
animoj gracoplenaj tiel puraj 

nek viroj pli kuraĝe dev-obeaj. 


La sonetojn oni laŭdis, kaj la kaptito, ĝoja pro la bonaj 
novaĵoj diritaj pri sia kamarado, daŭrigis la rakonton jene: 


—Nu, La-Goleta kaj la fortreso kapitulacis, kaj la turkoj 
ordonis la eldetruon de La-Goleta (rilate al la fortreso, ĝi tiel 
disfalis, ke nenio detruinda restis); por ŝpari tempon kaj 
laboron oni minis La-Goletan en tri lokoj, sed la minoj ne 
povis disfrakasi tion, kio ŝajnis ebla, t.e. la oldan remparon, 
dum la ankoraŭ starantaj partoj de la novaj muroj konstruitaj 
de El Fratin facile renversiĝis. 


»Fine, la floto revenis al Konstantinopolo venke kaj triumfe, 
kaj plurajn monatojn poste mortis mia mastro Uchali, nomita 
Uchali Fartax, kio en la turka lingvo signifas «la skabia 
renegato», kaj efektive, li estis tia; la turkoj havas la 
kutimon alnomi iun laŭ ties mankoj aŭ virtoj, ĉar ĉe ili 
ekzistas nur kvar familiaj nomoj de otomana deveno, kaj la 
plimulto el la turkoj ricevas do, kiel dirite, alnomon aludan al 
la mankoj de la korpo aŭ al la virtoj de la animo. Dum dek 
kvar jaroj ĉi skabia ulo remadis kiel sklavo de la Granda 
Sinjoro; kaj iam, jam pli ol 34-jara, remante, li ricevis fortan 
survangon de iu turko kaj, furioza, fariĝis renegato por povi 
venĝi sin. Tiom li fine distingiĝis pro sia kuraĝo, ke, sen helpi 
sin per hontigaj metodoj kaj rimedoj uzataj de la pliparto de 
la favoritoj de la Granda Turko, li gajnis al si la tronon de 
Alĝerio kaj poste la generalecon de la maro (la trian 
postenon, laŭ gravo, de ilia regno). Li naskiĝis en Kalabrio, 
havis bonan karakteron moralan kaj tre humane traktis siajn 


kaptitojn. Lastatempe li posedis tri mil da ili, kaj post lia 
morto oni ilin distribuis inter la Granda Sinjoro (li estas 
konsiderata kiel filo de ĉiu mortinto, sekve li ricevas sian 
parton de la heredo) kaj liaj renegatoj; min oni transdonis al 
venecia renegato, iama ŝip-knabo, kiun Uchali kaptis 
surmare kaj poste tiel amis, ke li faris lin unu el siaj plej 
regalataj garzonoj.[166] La veneciano, plej kruela renegato 
iam vivinta, havis la nomon Ayan Aga, akiris multe da riĉoj 
kaj la kronon de Alĝerio. Mi do iris kun li de Konstantinopolo 
al Alĝerio, kontenta proksimiĝi al Hispanujo, ne pro tio, ke mi 
havus la ideon skribi al iu pri mia misfortuno,[167] sed ĉar 
mi pensis, ke la sorto eble montriĝus pli favora ol en 
Konstantinopolo, kie mi provis milmaniere fuĝi sen ia 
sukceso. Mi pensis, ke en Alĝerio mi povus iel plenumi mian 
grandan deziron, ĉar mi tute ne perdis la esperon vidi min 
denove libera; efektive, kiam miaj pensoj, projektoj kaj faroj 
ne donis la atenditan rezultaton, mi ne perdis la kuraĝon, 
sed tuj forĝis al mi alian planon, eĉ senbazan kaj feblan, 
kapablan revivigi en mi la esperon. Tiel mi pasigis la tempon 
en la prizono aŭ bagno, kie la turkoj enfermas la kristanajn 
kaptitojn, kiuj apartenas al la reĝo, al kelkaj privatuloj, kaj al 
magacen aŭ magistrato; la magistrataj kaptitoj estis 
okupataj ĉe publikaj laboroj kaj aliaj taskoj kaj tre malfacile 
retrovas la liberon, ĉar ili apartenas al la komunumo, ne al 
privata mastro, kaj sekve ne scias kun kiu trakti sian 
elaĉeton, se ili havas monon portio. Kiel dirite, kelkaj 
privatuloj de la urbo enfermas en la bagno siajn sklavojn, 
ĉefe la redoneblajn kontraŭ pago, kaj tie oni tenas ilin 
senokupaj kaj sekuraj ĝis la alveno de la elaĉeta mono. 
Ankaŭ la elaĉetataj sklavoj de la reĝo ne iras labori kun la 
aliaj de la grupo, se oni ne prokrastas la sendon de la 
postulata sumo; ĉi-okaze, por ke la kaptitoj petu pli urĝe la 
liberigan monon, oni devigas ilin labori kaj kolekti 
brullignon, kio lasta ne estas facila tasko. 


»Ankaŭ min oni listis kiel redoneblan, ĉar, kvankam mi 
asertis, ke mi ne posedas nek kapitalon nek alian propraĵon, 
oni ne atentis mian diron, sciante, ke mi havas la rangon de 
kapitano. Oni surmetis al mi ĉenon, pli kiel distingilon de 
elaĉeteblulo, ol kiel sekurigan rimedon, kaj en tia stato mi 
vivis en la bagno kun aliaj multaj kavaliroj kaj moŝtuloj 
konsiderataj kaj traktataj kiel elaĉetotoj. Kaj, kvankam ofte 
(fakte, preskaŭ ĉiam) malsataj kaj duonnudaj, ni plej 
afliktiĝis, kiam ni ĉiumomente vidis kaj aŭdis la neniam 
antaŭe vidatan kaj aŭdatan kruelon, kiun mia mastro uzis 
kontraŭ la kristanoj. Ĉiutage li igis pendumi unu, palisumi 
alian, detranĉi la orelojn al cetera, kaj ĉion ĉi li faris je la plej 
eta preteksto (aŭ tute sen ia preteksto), tiele, ke eĉ la turkoj 
mem konfesis, ke li kruelas pro la nura plezuro krueli, kaj ke 
lia naturo lin puŝas krimi kontraŭ la tuta homa raso. Nur unu 
hispana soldato, iu Saavedra,[168] ne ricevis de li 
mistrakton, kvankam en sia klopodado retrovi la liberon, li 
plenumis tiajn aferojn, ke ili restos dum multaj jaroj en la 
menso de la turka gento; tamen, lia mastro neniam vergis aŭ 
igis vergi lin, nek diris al li eĉ unu solan krudan vorton; 
dume ni timis, ke eĉ pro la plej eta el liaj faroj oni fine 
palisumos lin, kaj li mem timis la samon pli ol unu fojon. Se 
mi disponus sufiĉan tempon, mi rakontus al vi iomon el la 
aventuroj de ĉi soldato, pli distraj kaj mirigaj ol mia propra 
historio. 


»Nu, al la korto de nia bagno rigardis la fenestroj de la domo 
de riĉa kaj grava maŭro; la fenestroj, kiel ordinare en la 
maŭraj domoj, similis al truoj, kaj krome ilin kovris tre densaj 
kaj dikaj ĵaluzioj. Okazis do, ke iam mi troviĝis kun tri 
kompanoj en la teraso de la bagno, kaj, por pasigi la 
tempon, ni, en niaj ĉenoj, provis fari saltojn. Ni estis solaj, 
ĉar la ceteraj kristanoj jam eliris labori; tute hazarde mi levis 
la rigardon kaj rimarkis, ke tra la ĵaluzioj moviĝas unu kano 
kun poŝtuko alligita al sia ekstremo, kvazaŭ signante, ke ni 
proksimiĝu por preni ĝin. Ni donis tiun interpreton al la 


movoj, kaj unu el miaj kompanoj iris loki sin sub la kano por 
vidi, ĉu oni ĝin delasos, aŭ kio alia okazos; sed apenaŭ li 
alvenis, la kano leviĝis kaj moviĝis ambaŭflanken, kvazaŭ 
dirante, «ne». La kristano revenis al nia flanko, kaj la kano 
denove moviĝis kiel ĉe la komenco. Tiam, alia kompano 
proksimiĝis, sed okazis al li same kiel al la unua. Fine, la tria 
aliris kaj renkontis la saman akcepton kiel la unua kaj la dua. 
Vidante tion, ankaŭ mi volis provi mian ŝancon, kaj, kiam mi 
lokis min sub la kano, oni lasis ĝin fali en la bagnon, antaŭ 
miaj piedoj. Mi rapidis disligi la poŝtukon, en kies interno 
kuŝis dek cianis, ormoneroj de basa titro uzataj de la maŭroj, 
kaj ĉiu valoranta po dek el niaj realoj. Nenecese diri, ke mi 
tre ĝojis ĉe la trovo; sed mi perpleksis tiel multe kiel mi 
kontentis, Ĉar mi ne povis klarigi al mi la kialon de tia 
donaco, speciale destinita al mi, se konsideri, ke, en klara 
signo de prefero, la kanon oni lasis fali nur antaŭ mi. Mi 
prenis do bonvenan monon, rompis la kanon, revenis al la 
teraso, rigardis al la ĵaluzio kaj vidis, ke tre blanka mano 
aperas kaj rapide apertas kaj fermas la fenestron. Ĉe tio mi 
pensis aŭ imagis, ke virino loĝanta en tiu domo faris al ni la 
donacon, kaj por montri nian dankemon, riverencis laŭ la 
maŭra stilo, klinante la kapon kaj la korpon, kaj krucante la 
brakojn su la brusto. lom poste oni elmontris el la sama 
fenestro krucon el kanoj kaj tuj retiris ĝin. El tio ni konkludis, 
ke en la domo troviĝas kristana sklavino, kaj ke ŝi faris al ni 
la donacon; sed la blanka haŭto de ŝia mano kaj la 
braceletoj ĉe ŝia pojno kontraŭis nian konjekton. Sekve ni 
imagis, ke certe temas pri renegata kristanino, laŭleĝa 
edzino de ŝia mastro, ĉar ofte okazas, ke la maŭroj volonte 
edziĝas al tiaj kristaninoj kaj ilin preferas al la virinoj de sia 
propra lando; tamen, niaj konjektoj tre distis de la vero. 


»De tiam, nia sola okupo konsistis en tio, rigardi la fenestron, 
kiel nordon kie jam montriĝis nia bonsorta stelo en la formo 

de kano. Sed pasis 15 plenaj tagoj, sen ke ni vidus la kanon, 
la manon aŭ alian signalon. Kaj, kvankam en la dirita tempo 


ni ĉiamaniere klopodis ekscii, kiu loĝas en la domo, kaj ĉu 
troviĝas en ĝi renegata kristanino, ni nur informiĝis, ke tie 
loĝas riĉa maŭro nomata Agi Morato, kiu iam okupis la 
postenon de gubernatoro de Pata, unu el la plej gravaj oficoj 
maŭraj. Sed foje, kiam ni jam preskaŭ ne pensis, ke ni povus 
ricevi alian pluvon de cianis, ni vidis la kanon subite aperi 
kun nodita poŝtuko pli ŝvela ol la alia. Tio okazis, kiel en la 
unua fojo, kiam la bagno troviĝis dezerta. Ni faris la kutiman 
provon, nome, ĉiu el miaj tri kompanoj iris antaŭ ol mi, sed 
nur al mi oni destinis la kanon, ĉar, kiam mi alvenis, oni lasis 
ĝin fali. Mi disligis la nodon kaj trovis 40 hispanajn eskudojn 
el oro kaj leteron en la araba, ĉe kies fino vidiĝis granda 
kruco plume farita. Mi kisis la krucon, prenis la eskudojn, 
revenis al la teraso, kie ni riverencis, aperis denove la mano, 
mi promesis per signoj legi la leteron, kaj la fenestro 
fermiĝis. 


»Ni sentis ĝojon kaj surprizon ĉe la okazaĵo; kaj tial, ke eĉ ne 
unu el ni komprenis la araban, nia deziro koni la enhavon de 
la bileto estis tre granda, sed eĉ pli granda fariĝis al ni la 
malfacilo renkonti personon, kiu scipovus ĝin legi. Fine mi 
decidis turni min al renegato el Murcia, deklarinta sin bona 
amiko mia kaj interŝanĝinta kun mi la solenan promeson sin 
devigi gardi ajnan sekreton, kiun mi konfidus al li; ja, la 
renegatoj kutimas, se ili intencas reveni al kristanaj landoj, 
porti kun si atestojn de precipaj kaptitoj, kiuj laŭpove 
deklaras per tiaj dokumentoj, ke la koncerna renegato estas 
honesta homo, ĉiam bona cal la kristanoj kaj preta eskapi ĉe 
la unua oportuna momento. Kelkaj renegatoj havigas al si 
bonintence, ĉi paperojn; aliaj ilin deziras por uzo en okazo 
de bezono, nome, se ili venas predi al kristanaj landoj kaj 
hazarde perdiĝas aŭ estas kaptitaj; tiam, ili montras la 
atestojn por pruvi, ke ili venis kun la intenco loĝi denove 
inter la kristanoj, kaj aldonas ke nur tiucele ili akompanis la 
turkojn en ties rab-atakoj. Tiel ili evitas la unuan danĝeron 
kaj repaciĝas kun la Eklezio sen ricevi punon; kaj kiam 


prezentiĝas okazo oportuna, ili revenas al Berberio, kie ili 
vivas kiel antaŭe. Tamen, aliaj uzas dece ĉi paperojn kaj 
havigas ilin al si kun la honesta intenco resti en kristana 
lando; nu, unu el ĉi lastaj renegatoj estis mia amiko, kaj li 
ricevis de ĉiuj niaj kamaradoj atestojn, kiuj pleje rekomendis 
lin, tiom, ke se la maŭroj estus trovintaj sur li la 
dokumentojn, ili bruligus lin viva. Mi sciis, ke li konas la 
araban, ne nur parole, sed ankaŭ skribe; tamen, antaŭ ol 
plene riveli al li la aferon, mi diris al li, ke mi hazarde trovis 
la bileton en truo de mia ĉelo, kaj ke li bonvolu legi ĝin al 
mi. Li disfaldis kaj longe rigardis la paperon, kaj komencis 
deĉifri murmurante tradente. Mi demandis, ĉu li komprenas 
la skribaĵon, li respondis, ke tute senpene, kaj, ke se ni volas 
koni la tradukon vorton post vorto, ni devas havigi al li 
plumon kaj inkon por faciligi al li la taskon. Ni tuj donis al li 
kion li petis, li tradukis iom post iom kaj diris ĉe la fino: 


»—Jen, hispane, la tuta araba teksto de ĉi letero; sed ne 
forgesu, ke, kie legiĝas Lela Marien, oni komprenu Nia 
Sinjorino la Virgino Maria. 


»Ni legis la jenon: 


Kiam mi estis infano, mia patro havis sklavinon, kaj ŝi 
instruis al mi en mia propra lingvo la kristanajn preĝojn 
kaj tre parolis pri Lela Marien. Ĉi kristanino mortis, kaj mi 
scias, ke ŝi iris ne en la fajron de la infero, sed en la 
sinon de Allah, ĉar ŝi aperis antaŭ mi du fojojn kaj diris 
al mi, ke mi iru al kristana lando vidi Lela Marien, kiu 
min tre amas. Mi ne scias, kiel iri tien. Tra ĉi fenestro mi 
jam vidis multe da kristanoj, sed nur vi havas aspekton 
kavaliran. Mi estas tre bela knabino kaj povas preni kun 
mi multan monon. Vidu, ĉu vi povos trovi la manieron 
foriri kun mi; mi estos via edzino, se vi volas; se ne, ne 
gravas, ĉar Lela Marien havigos edzon al mi. Mi mem 
skribas ĉi leteron: zorge pripensu, antaŭ ol montri ĝin 


por lego al aliaj. Ne fidu la maŭrojn, ili estas insidemaj. 
Tio kaŭzas al mi multe da zorgoj. Prefere rivelu la aferon 
al neniu, ĉar, se mia patro scius pri kio temas, li tuj ĵetus 
min en puton kaj kovrus min per ŝtonoj. Al la kano mi 
almetos fadenon; ligu al ĝi la respondon, kaj se vi ne 
trovos homon kapablan skribi ĝin en la araban, parolu al 
mi per signoj, kaj Lela Marien igos min kompreni. Ŝi kaj 
Allah vin protektu, kaj same ĉi kruco, kiun mi ofte kisas, 
kiel la sklavino konsilis al mi. 


»Imagu, sinjoroj, ĉu ni ne havis motivon ĝoji kaj miri pro la 
enhavo de la letero. Efektive, nia emocio estis tiel profunda, 
ke la renegato komprenis, ke ne hazarde ni trovis la 
paperon, kaj ke oni intence sendis ĝin al unu el ni. Li diris 
do, ke, se li ĝuste suspektis, ni devus konfidi lin kaj konfesi 
al li la veron, ĉar li volonte riskus sian vivon por helpi nin 
retrovi la liberon. Kaj tion dirante li eltiris de sub sia ĉemizo 
metalan krucifikson, kaj kun multaj larmoj li ĵuris je la Dio 
krucumita, ke li, kvankam pekema kaj malica, firme kaj 
sincere kredas je Li kaj lojale gardus la sekreton, kiun ni 
rivelus al li; li aldonis, ke li imagis, kaj preskaŭ divenis, ke 
helpe de la virino skribinta la leteron, li, kaj ni ĉiuj, atingus 
la liberon, kaj krome li plenumus kion li arde deziris, la 
revenon en nian Sanktan Patrinon la Eklezion, de kies sino li 
disiĝis kiel putra membro pro sia nescio kaj pekemo. La 
renegato parolis kun tiom da larmoj kaj elmontroj de pento, 
ke ni ĉiuj unuanime konsentis diri al li la veron, do rakontis 
al li la tutan aferon, kaŝante nenion. Ni montris al li la 
fenestron, kie la kano aperis, li atente ekzamenis per la 
rigardo la domon kaj promesis fari ĉion eblan por informiĝi 
kiu loĝas tie. Ni opiniis ankaŭ, ke estus bone respondi la 
bileton de la maŭrino, kaj, ĉar troviĝis ĉe ni la persono 
povanta fari tion, la renegato, li tuj skribis laŭ mia diktado. 
Mi povas ĝuste memori ĉiun vorton, ĉar mi forgesis eĉ ne 
unu solan detalon de ĉi aventuro, kaj nenion forgesos dum 
mi vivos. Jen do la respondo al la maŭrino: 


La vera Allah vin gardu, kara sinjorino, kaj same la 
benata Marien, kiu estas la vera patrino de Dio kaj 
inspiris vin iri al kristana lando, ĉar ŝi vin amas. Preĝu al 
ŝi, ke Ŝi bonvolu riveli al vi, kiamaniere vi povos obei 
ŝian instrukcion; ŝi estas tiel bona, ke certe ŝi komplezos 
vin. De mia flanko, kaj de la flanko de la kristanaj 
kompanoj miaj, mi promesas fari por vi ĉion eblan, eĉ 
morti, se bezone. Nepre skribu, sciigante al mi kion vi 
intencas. Mi ĉiam respondos, ĉar la granda Allah sendis 
al ni kristanan sklavon, kiu scias bone paroli kaj skribi 
vian lingvon, kiel ĉi papero montras. Vi povas do, sen ia 
timo, komuniki al ni ion ajn laŭvole. Rilate al via propono 
edziniĝi al mi, kiam vi atingos kristanan landon, mi 
promesas al vi, kiel bona kristano, ke mi prenos vin kiel 
edzinon; kaj sciu, ke la kristanoj plenumas siajn 
promesojn pli bone ol la maŭroj. Allah kaj lia patrino 
Marien protektu vin, kara sinjorino. 


»Post ol oni skribis kaj fermis ĉi leteron, ni atendis du tagojn, 
ĝis la bagno vidiĝis dezerta; kiel kutime mi iris al la sama 
loko de la teraso por observi, ĉu la kano aperos; baldaŭ ĝi 
montriĝis, kaj vidinte ĝin, kvankam mi ne povis distingi ĝian 
tenanton, mi tuj svingis la paperon, komprenigante, ke ŝi 
almetu la fadenon; sed mi rimarkis tiam, ke jam la fadeno 
pendas de la kano, do mi alligis la paperon, la kano leviĝis, 
kaj iom poste aperis denove nia stelo kun la blanka paco- 
flago: la nodita poŝtuko. Oni lasis la kanon fali, mi ĝin prenis 
kaj trovis en la tuko pli ol 50 eskudojn en plej diversaj 
moneroj oraj kaj arĝentaj, kiuj 50 fojojn multiplikis nian 
ĝojon kaj konfirmis nian esperon atingi la liberon. Tiun 
saman nokton revenis nia renegato kaj diris al ni, ke li 
konstatis, ke en la domo loĝas la maŭro, pri kiu oni jam 
parolis al ni; ke li nomiĝas Agi Morato, ke li estas riĉega kaj 
havas nur unu filinon, kiu heredos lian tutan posedon; ke laŭ 
ĝenerala opinio de la tuta urbo, ŝi estas la plej bela virino de 
Berberio; ke multaj vic-reĝoj tieaj petis Ŝian manon, kaj ke ŝi 


neniam volis edziniĝi. La renegato informiĝis ankaŭ pri tio, 
ke iam ŝi havis kristanan sklavinon, kiu jam mortis. Liaj 
informoj do konformis al la enhavo de ŝia bileto. 


»Poste ni konsiliĝis kun la renegato pri la maniero forkonduki 
la maŭrinon kaj akompani ŝin al kristana lando: fine ni 
interkonsentis atendi la duan leteron de Zoraida (tiel Ŝi 
nomiĝis, kvankam nun ŝi deziras havi la nomon Maria), ĉar 
ni bone komprenis, ke nur de ŝi dependis la solvo de niaj 
malfaciloj. Tiel interkonsentinte, la renegato diris al ni, ke ni 
zorgu pri nenio, ĉar li liberigus nin aŭ perdus la vivon en la 
entrepreno. 


»Dum kvar tagojn troviĝis homoj en la bagno, kio signifis, ke 
kvar tagojn ne aperis la kano; ĉe la fino de la dirita tempo, 
kiam la bagno denove vidiĝis dezerta, la kano montriĝis kun 
poŝtuko tiel graveda, ke ĝi aŭguris feliĉan akuŝon. La kano, 
kun sia ŝarĝo, kliniĝis al mi; mi trovis en la tuko alian leteron 
kaj cent eskudojn el oro, sen alispecaj moneroj. La renegato 
estis kun ni, kaj, reveninte al nia ĉelo, ni donis al li la leteron 
por lego. Li tradukis jene: 


Mi ne scias, kara sinjoro, kiel aranĝi nian vojaĝon al 
Hispanio. Ĉi-rilate Lela Marien nenion diris al mi, 
kvankam mi ŝin demandis. Mi povas nur transdoni al vi 
tra ĉi fenestro multege da oraj moneroj; per ili elaĉetu 
vin kaj viajn amikojn; unu el vi iru al kristana lando akiri 
barkon tie kaj revenu forkonduki la aliajn. Mi troviĝos en 
la bieno de mia patro, ĉe la pordego de Babazon, apud 
la marbordo, kie mi restos la tutan someron kun miaj 
patro kaj servistoj. En la nokto vi facile povos forkonduki 
min de tie al la barko. Memoru, ke vi devas edziĝi al mi, 
alie mi petos de Marien, ke ŝi vin punu. Se vi ne havas 
fidon al la personoj, kiuj povus iri akiri la barkon, elaĉetu 
vin kaj mem iru; mi scias, ke vi certe revenos, ĉar vi 
estas kavaliro kaj kristano. Zorgu informiĝi kie situas nia 


bieno. Kiam vi denove venos al la teraso, mi komprenos, 
ke la bagno dezertas, kaj mi liveros al vi multe da mono. 
Allah vin gardu, kara sinjoro. 


»Tiel tekstis la dua letero. Leginte ĝin, ĉiu sin proponis esti la 
elaĉetoto kaj promesis iri kaj reveni plej rapide: ankaŭ mi 
min proponis, sed la renegato tute oponis al la projekto, 
dirante, ke li ne konsentus la liberigon de nur unu, kaj ke ni 
ĉiuj devus iri kune, ĉar la sperto instruis al li, ke la 
liberigintoj mave plenumas la promeson kiun ili faris en la 
bagno. Li aldonis, ke ofte precipaj kaptitoj uzis la procedon 
elaĉeti unu el ili, donis al li monon, ke li iru al Valencia aŭ 
Mallorca por ekipi barkon tie kaj reveni por fine forkonduki 
surmare la tutan grupon, sed la elaĉetitoj neniam revenis, 
ĉar la timo perdi denove la retrovitan liberon viŝis el ilia 
memoro ĉian sindevigon. Por konfirmi la veron de sia aserto 
li rakontis al ni skize, ke antaŭ nelonge kelkaj kristanaj 
kavaliroj travivis nekredeblan aventuron,[169] kia neniam 
antaŭe okazis en tiuj landoj, kvankam tie ĉiutage havas 
lokon la plej konsternaj kaj mirigaj eventoj. Nu, la renegato 
konkludis, ke estus plej bone kaj konvene, se la monon 
destinitan al la elaĉeto de unu el ni, oni anstataŭe donus al 
li; tiam li akirus barkon en Alĝerio mem, sub la preteksto 
komercadi en Tetuan kaj laŭlonge de la marbordo; kiel 
mastro de la barko li povus facile efektivigi ian planon por 
forkonduki nin de la bagno en la barkon. Cetere, li aldonis, 
se la maŭrino donus la monon, kiel ŝi promesis, por ĉies 
elaĉeto, tiam ni povus enbarkiĝi tute senĝene eĉ en la mezo 
de la tago. Li klarigis ke la pleja kompliko konsistis en tio, ke 
la maŭroj permesas al renegatoj aĉeti aŭ posedi, ne barkon, 
sed nur grandan ŝipon korsare uzeblan, ĉar ili suspektas, ke 
la aĉetanto de barko, precipe se li estas hispano, volas ĝin 
por eskapi al kristana tero; sed nia renegato solvus ĉi 
problemon prenante tagarinan maŭron[170] kiel asocianon 
en la posedo de la barko kaj en la komercado de la varoj; per 
tia artifiko li fariĝus mastro de la barko, kaj la cetero de la 


projekto estus facile realigebla. Kvankam mi kaj miaj 
kompanoj opiniis pli bona la planon sendi unu akiri barkon 
en Mallorca, kiel la maŭrino sugestis, ni ne kuraĝis 
kontraŭdiri lin, ĉar ni timis, ke, se ni ne akceptus lian 
proponon, li denuncus nin kaj endanĝerigus nian vivon, 
precipe se li rivelus la rolon de Zoraida, por kies vivo ni 
volonte oferus la nian. Ni decidis do meti nin en la manojn 
de Dio kaj de la renegato, kaj tuj skribis al Zoraida, ke ni 
sekvos ŝian sugeston, ĉar ŝiaj konsiloj estis tiel bonaj, ke 
ŝajnis, ke Lela Marien inspiris ilin al ŝi; kaj ke nur de ŝi 
dependos la tuja efektivigo de la plano aŭ ties prokrasto. Mi 
ripetis mian promeson edziĝi al ŝi, kaj la sekvantan tagon, 
kiam ni denove troviĝis solaj en la bagno, ŝi donis al ni per la 
kano kaj la tuko, en diversaj okazoj, du mil eskudojn orajn, 
kune kun bileto diranta ke en la proksima juma (t.e. 
vendredo) ŝi vojaĝos al la bieno de sia patro; ke ŝi liveros al 
ni pli da mono antaŭ sia foriro, kaj ke, se ĝi ne sufiĉus, ni 
devus sciigi al ŝi: ŝi donus al ni kiom ni volus, ĉar ŝia patro 
estas tiel riĉa, ke li ne rimarkus la mankon de ajna sumo, des 
malpli, ke ŝi havas la ŝlosilojn de ĉio. 


»Ni donis tuj al la renegato 500 eskudojn por akiro de la 
barko; por 800 mi elaĉetis min jene, transdonante la monon 
al valencia komercisto, kiu troviĝis en Alĝerio; li elaĉetis min 
de la reĝo, promesante, ke li pagus la prezon ĉe la alveno de 
la unua ŝipo navigonta de Valencia. Se la komercisto tuj 
pagintus, la reĝo certe suspektus, ke la mono de mia elaĉeto 
troviĝis jam delonge en Alĝerio, kaj ke la komercisto retenis 
ĝin por sia propra profito. Mia mastro tiel plenis de 
suspektemo, ke, efektive, mi tute ne kuraĝis, ke oni pagu tuj 
la tutan monon. 


»En la ĵaŭdo, unu tagon antaŭ sia foriro al la bieno, Zoraida 
donis al ni mil pliajn eskudojn, sciigis al ni pri sia vojaĝo kaj 
petis min informiĝi tuj pri la situo de la bieno kaj nepre kapti 
la okazon iri tien por renkonti ŝin, se mi elaĉetus min. Mi 


respondis koncize, ke tion mi farus, kaj ke ŝi ne devus forgesi 
rekomendi nin al Lela Marien per la preĝoj, kiujn la sklavino 
lernigis al ŝi. Poste ni entreprenis la taskon elaĉeti miajn tri 
kompanojn, por fari la liberiĝon pli facila kaj por eviti ilian 
ĉagrenon, se ili, vidante min libera, sidus ankoraŭ en la 
bagno (kvankam ne mankis mono porilia elaĉeto) kaj tiam 
la diablo inspirus al ili kovi ion kio implicus danĝeron 
kontraŭ Zoraida. Pro ilia karaktero, mi devintus allasi al mi 
nenian suspekton ĉi-rilate, sed mi ne volis elmeti la aferon al 
ajna risko. Tiel do, mi elaĉetis ilin laŭ la sama procedo, kiun 
mi uzis por elaĉeti min, nome, transdonante la monon al la 
komercisto, ke li liveru la necesan kaŭcion. Sed por eviti 
eventualan danĝeron, ni tute ne rivelis al li nian projekton 
kaj sekreton. 


Ĉapitro 41 
Kie la kaptito daŭrigas ankoraŭ sian historion 


Antaŭ ol pasis dek kvin tagoj, nia renegato aĉetis tre bonan 
barkon kun sufiĉa spaco por pli ol tridek personoj; por 
prezenti la aferon komercan sub veraj koloroj kaj por protekti 
sin kontraŭ ajna suspekto, li intencis fari —kaj faris fakte— 
vojaĝon al Sargel, haveno sepdek du mejlojn for de Arĝelo, 
en la direkto al Orano, kie oni vigle komercas per sekaj figoj. 
Du tri fojojn li faris la saman vojaĝon en akompano de la 
menciita tagarino. En Berberio la maŭroj el Aragon ricevas la 
nomon tagarinoj, kaj la maŭroj el Granada la nomon 
mudeharoj; kaj en la regno de Fez la mudeharoj nomiĝas 
elĉoj, viroj prefere uzataj de la tiulanda reĝo en la militoj. 


Nu, ĉiufoje kiam la renegato vojaĝis en sia barko, li haltis en 
golfeto situanta apenaŭ du sago-Ĵetojn for de la bieno, kie 
Zoraida atendis; li haltis intence tie kun siaj junaj remistoj 
maŭraj por fari sian preĝadon aŭ por submeti al provo sian 
projekton. Ĉi-cele la renegato iris kelkfoje al la bieno de 
Zoraida peti fruktojn, kaj ŝia patro ilin donis al li. Li klopodis 
paroli kun Zoraida —kiel li diris al mi poste— por informi ŝin, 
ke, laŭ miaj instrukcioj, li forkondukus ŝin al kristana tero, 
kaj ke ŝi devus senti sin kontenta kaj fidoplena; sed li ne 
sukcesis en siaj klopodoj, ĉar la maŭrinoj lasas sin vidi de 
maŭroj aŭ turkoj, nur se iliaj patroj aŭ edzoj tion ordonas; 
tamen la maŭrinoj lasas sin trakti kaj alparoli de la kristanaj 
kaptitoj, eĉ pli ol decas. Verdire, mi afliktiĝus, se li povintus 
paroli kun ŝi, ĉar eble ŝi sentus alarmon, vidante, ke ŝian 
sorton oni konfidis al renegato. Sed Dio disponis alie kaj ne 
donis al li la okazon ŝin renkonti. La renegato, rimarkante ke 
li iras al kaj revenas de Sargel sen ia danĝero; ke li ankras 
kie, kiam kaj kiel li volas; ke lia asociano, la tagarino, tute 
konformiĝas al lia volo kaj senreplike obeas lin; ke mi jam 


elaĉetis min, kaj ke mankas nurtrovi kelke da kristanoj 
remontaj, petis min, ke mi ilin elektu, aldone al miaj tri 
kompanoj, kaj ilin kunvoku por la proksima vendredo, kiun 
tagon li difinis por nia forveturo. Mi priparolis do al dek du 
hispanoj, ĉiuj fortaj remantoj, viroj povantaj eliri el la urbo 
pli facile ol la ceteraj kaptitoj; kaj ne senpene mi trovis tiom 
da ili, Ĉar en tiu tempo navigis dudek ŝipoj korsare, kie estis 
okupitaj ĉiuj remistoj disponeblaj. Kaj mi trovis la dek du nur 
pro tio, ke ilia mastro prizorgis la kompletigon de galero en 
la ŝipkonstruejo kaj ne partoprenis en tiu somero la korsaran 
ekspedicion. Mi diris al ili nur, ke en la vespero de la 
proksima vendredo, ili devus ŝteliri el la urbo, unu post unu, 
sin direkti al la bieno de Agi Morato kaj kaŝe atendi tie mian 
alvenon. Mi donis ĉi instrukcion al ĉiu aparte kaj avertis ilin, 
ke se ili renkontus tie aliajn kristanojn, ili diru nur, ke mi 
ordonis ilin atendi en la bieno. 


Plenuminte ĉi parton de la plano, mi havis ankoraŭ por solvi 
la plej gravan: sciigi al Zoraida pri la stato de la aferoj kaj pri 
tio, ke ŝi estu atende preta kaj ne alarmiĝu, se ni subite 
forprenus ŝin, antaŭ ol ŝi imagus, ke la kristana ŝipo alvenis 
el Hispanujo. Tiel do, mi decidis iri al la bieno kaj, se eble, 
paroli kun ŝi: kaj unu tagon antaŭ mia forveturo, mi aperis 
tie kun la preteksto kolekti herbojn; la unua persono, kiun 
mi renkontis, estis ŝia patro, kaj li alparolis min en la lingvo 
uzata en la tuta Berberio, kaj eĉ en Konstantinopolo, inter 
maŭroj kaj kaptitoj: ĝi estas nek kastilia, nek maŭra, nek 
apartenanta al ajna nacio, sed mikso de ĉiuj lingvoj kaj per 
ĝi oni interkompreniĝas. Li do demandis al mi en ĉi ĵargono, 
kion mi serĉas en lia bieno kaj kies sklavo mi estas. Mi 
respondis, ke mi kolektas herbojn por fari salaton kaj 
apartenas al Arnaute Mami (kaj tion mi asertis, ĉar mi bone 
sciis, ke Arnaute estis tre bona amiko lia). Poste li demandis, 
Ĉu mi estas objekto de elaĉeto, kaj kiom mia mastro postulas 
interŝanĝe por mi. Dum ni tiel babilis, la bela Zoraida, kiu 
jam de longe vidis min, eliris el la blendomo kaj tial, ke, kiel 


mi diris, la maŭrinoj ne zorgas montri sin antaŭ kristanoj, 
nek ilin evitas, ŝi sin direktis senĝene al la loko, kie mi 
parolis kun ŝia patro; kaj, kiam li vidis ŝin lante alpaŝi, li 
alvokis ŝin, ke ŝi venu. 


Ne eblus al mi nun priskribi ŝin tia, kia ŝi aperis antaŭ miaj 
okuloj: belega kaj gracia, en riĉa kaj eleganta kostumo. Mi 
diru nur, ke de ŝiaj ravaj kolo, oreloj kaj haroj pendis perloj, 
pli multaj ol la haroj de ŝia kapo. Sur la maleoloj, nudaj laŭ la 
maŭra stilo, ŝi portis du carcajes (tiel nomiĝas en la araba la 
braceletoj de la piedoj) el purega oro, kun tiom da diamantoj 
inkrustitaj, ke ŝi poste diris al mi, ke ŝia patro taksis ilin je 
dek mil doblas; kaj la diamantoj de ŝiaj pojn-braceletoj 
valoris almenaŭ tiel multe. La perloj vidiĝis multegaj kaj de 
tre bona kvalito, ĉar la plej granda garno kaj fiero de la 
maŭrinoj konsistas en tio, ornami sin per riĉaj perloj 
diversspecaj, tiele, ke en la maŭrolando ekzistas pli da perloj 
ol en la ceteraj regnoj kune. Laŭ la famo, la patro de Zoraida 
posedis multajn el la plej valoraj de Alĝerio kaj krome pli ol 
ducent mil hispanajn eskudojn, kies mastrino estis ĉi 
sinjorino mia. Imagu kiel ŝi brilis en tiel luksa gamo, se 
konsideri, kiom multe de sia allogo ŝi retenas malgraŭ la 
misfortunoj, kiujn ŝi travivis. Kiel sciate, la belo de iuj virinoj 
dependas de la tagoj kaj de la okazoj kaj varias laŭ la 
cirkonstancoj; kaj estas nature, ke la emocioj de la animo 
influas pozitive aŭ negative tian belon, kvankam plej ofte ili 
ĝin detruas. Resume do, mi diru, ke ŝi aperis tiel riĉe garnita 
kaj tiel belega, ke ŝi ŝajnis al mi la plej rava virino de la 
mondo; kaj memorante mian ŝuldatecon al ŝi, mi ŝin rigardis 
kiel ĉielan diinon sobirintan al la tero por savi kaj feliĉigi 
min. Kiam ŝi proksimiĝis, ŝia patro diris al ŝi en ilia lingvo, ke 
mi estas sklavo de lia amiko Arnaute Mami, kaj ke mi venis 
pluki herbojn por salato. Tiam ŝi alparolis min per la jam 
menciita lingvomikso, demandante ĉu mi estas kavaliro, kaj 
kial mi ne elaĉetis min. Mi respondis, ke tion mi jam faris, kaj 
ke ŝi povus juĝi, kiel multe mia mastro taksis min, se 


konsideri, ke mi pagis al li por mia liberigo mil kvincent 
zoltanis. Al tio ŝi diris: 


—Se vi apartenus al mia patro, mi ne permesus al li liberigi 
vin eĉ kontraŭ la duoblo de tiu sumo, ĉar vi, kristanoj, ĉiam 
mensogas kaj ŝajnigas vin senmonaj por trompi la maŭrojn. 


—Eble vi pravas —mi diris— sed, koncerne min, mi traktis 
honeste kun mia mastro, same kiel mi traktas kaj traktos 
honeste kun ĉiuj homoj en la mondo. 


—Kiam vi do foriros? —demandis Zoraida. 


—Mi opinias, ke morgaŭ —mi respondis—, ĉar ĉi tie troviĝas 
ŝipo franca, kiu forvelos morgaŭ kaj mi intencas veturi sur 
ĝi. 

—Ĉu ne pli bone atendi la alvenon de la hispana ŝipo, 


anstataŭ iri kun francoj, kiuj ne montriĝas tre amikaj al via 
lando? 


—Ne —nmi respondis—; =se vere venas ŝipo el Hispanujo mi 
atendos nur ĝis morgaŭ, ĉar mi deziras tiel multe troviĝi en 
mia lando inter la personoj, kiujn mi amas, ke mi ne havus 
paciencon atendi alian pli bonan okazon, se tio implicus 
prokraston. 


—Sendube via edzino atendas vin en via lando —diris 
Zoraida—, kaj tial vi deziras rapidi. 


—Mi ne estas edzo —mi respondis—, sed mi donis mian 
parolon tuj edziĝi ĉe mia alvenotie. 


—Ĉu tre belas via futura edzino? —demandis Zoraida. 


— Tiom, ke, se diri la veron pri ŝia beleco, ŝi tre similas al vi. 


Ĉe tio ŝia patro forte ridis kaj ekkriis: 


—Per Allah, kristano! Certe ŝi tre belas, se ŝi similas mian 
filinon, ĉar Zoraida estas la plej bela en la tuta regno. Bone 
ŝin rigardu kaj vi vidos, ke mi diras al vi la veron. 


La patro de Zoralda funkciis kiel interpretanto la pli grandan 
parton de ĉi konversacio, ĉar, kvankam ŝi parolis la 
bastardan lingvon, kiu, kiel dirite, estas tie uzata, ŝi esprimis 
sin per gestoj pli ol per vortoj. Nu, ni tiele babilis, kiam unu 
maŭro alkuris al ni, kriante, ke kvar turkoj, transgrimpinte la 
muron de la ĝardeno, plukadis la fruktojn, kvankam ili 
ankoraŭ ne maturiĝis. La oldulo, same kiel Zoraida, 
alarmiĝis, ĉar la maŭroj ĝenerale sentas preskaŭ instinktan 
timon kontraŭ la turkoj, precipe kontraŭ ties soldatoj, kiuj 
tiranece kaj insolente traktas la maŭrojn, siajn regatojn, pli 
mave ol sklavojn. 


La patro de Zoraida diris do al ŝi: 


—Reiru en la domon kaj enŝlosu vin; dume, mi iros paroli al 
tiuj hundoj; kaj vi, kristano, prenu viajn herbojn, sekvu pace 
vian vojon kaj Allah konduku vin en sekureco al via lando. 


Mi riverencis, li iris serĉi la turkojn, kaj mi restis sola kun 
Zoraida, kiu komencis ŝajnigi, ke ŝi alpaŝas al la domo, kiel 
ŝia patro ordonis. Sed apenaŭ li malaperis inter la arboj de la 
ĝardeno, ŝi turnis sin al mi kun la okuloj plenaj de larmoj kaj 
diris: 

—Tamxix, kristano, tamxix? —kio signifas, «Ĉu vi foriros, 
kristano, ĉu vi foriros?». 


—Jes, sinjorino, sed tute ne sen vi. Atendu min en la venonta 
vendredo, kaj ne ektimu, kiam vi nin vidos; certe ni ĉiuj 
atingos kristanan teron. 


Tiam ŝi komprenis tre bone la sencon de ĉio, kion mi antaŭe 
aludis en nia konversacio, kaj, metante unu brakon ĉirkaŭ 
mian kolon, ŝi komencis iri al la domo per tirataj paŝoj; volis 
la Fortuno —kaj ĉio estus finiĝinta tre mave se la ĉielo 
decidus alie—, ke, kiam ni iradis laŭ la dirita maniero, kun 
ŝia brako ĉirkaŭ mia kolo, ŝia patro, revenante post ol li 
elirigis la turkojn, vidis nin en tiel kompromita situacio; sed 
Zoraida, sagaca kaj aplomba, anstataŭ retiri la brakon de 
mia kolo, pli premis sin al mi, apogis la kapon al mia brusto, 
iom fleksis la genuojn, ŝajnigante, ke ŝi svenas; dume mi 
simulis, ke mi malgraŭvole subtenas ŝin. Ŝia patro alkuris al 
ni, kaj, vidante sian filinon en stato, li demandis al ŝi, kio al 
ŝi okazas; sed, ĉar ŝi ne respondis, la diris: 


—Sendube ŝi svenis de timo pro la enrompo de tiuj hundoj 
en la ĝardenon. 


Li apartigis ŝin de mia brusto kaj ŝin premis al la sia; ŝi eligis 
profundan suspiron, kaj, kun la okuloj ankoraŭ humidaj pro 
la larmoj, diris: 


—Amexi, kristano, amexi —k«foriru, kristano, foriru». 
Al tio, ŝia patro respondis: 


—Ne necesas, ke la kristano foriru. Li faris al vi nenian 
damaĝon, kaj la turkoj jam forglitis. Ne timu, ĉar ne ekzistas 
kaŭzo por zorgi; kiel dirite, la turkoj obeis mian peton kaj 
foriris sur la sama vojo de sia alveno. 


—Vi pravas, sinjoro. Ŝi timiĝis pro ili —mi diris al li—. Sed, 
ĉar ŝi diras, ke mi foriru, mi ne deziras ĝeni ŝin; pacon al vi, 
kaj, se vi permesus, mi revenos, se necese, plu kolekti 
herbojn en la ĝardeno; laŭ mia mastro, nenie kreskas salat- 
herboj pli bonaj ol ĉi tie. 


—Venu tiel ofte kiel vi volos —respondis Agi Morato—. Mia 
filino diris tion, ne tial, ke vi aŭ iu el la kristanoj ĝenis ŝin; 
eble ŝi konfuzis vin kun la turkoj, aŭ simple pensis, ke vi jam 
devus iri kolekti la herbojn. 


Ĉe tio mi tuj adiaŭis ilin ambaŭ; ŝi foriris kun sia patro kaj 
aspektis kvazaŭ ŝia koro ŝiriĝus. Tiam, sub la preteksto 
kolekti la salat-herbojn, mi vagis laŭplaĉe tra la ĝardeno kaj 
atente rimarkis la enir- kaj elir-eblecojn, kaj la obstaklojn, 
kiujn prezentus la domo kontraŭ enrompo, kaj ĉion, kio 
povus faciligi la plenumon de mia plano. Tuj poste mi foriris 
de tie kaj informis al la renegato kaj al miaj kompanoj pri ĉio 
okazinta; mi apenaŭ havis paciencon por atendi la horon ĝui 
trankvile la feliĉon, kiun la Fortuno liveris al mi en la 
persono de la bela Zoraida. Sed la tempo pasis, kaj fine 
alvenis la tiel dezirataj tago kaj momento; kaj sekvante nian 
planon, frukton de longa konsiderado kaj de matura studo, 
ni sukcesis, kiel ni esperis. La vendredon sekvantan al la 
tago de mia interparolo kun Zoraida en la ĝardeno, nia 
renegato ankris la barkon, ĉe la noktiĝo, preskaŭ fronte al la 
domo kie la belega Zoraida loĝis. 


La kristanoj uzontaj la remilojn jam gvatadis, dise kaŝitaj en 
la ĉirkaŭo, kaj atendis min ekscitite kaj kun tumulte ĝoja 
koro, avidaj ataki la barkon starantan antaŭ iliaj okuloj; ili ja 
sciis nenion pri la plano de la renegato kaj pensis, ke ili 
reakiros la liberon masakrante la maŭrojn, kiuj sidis en la 
barko. Okazis do, ke tuj kiam mi kaj miaj kompanoj montris 
nin, la kaŝitoj iom post iom venis aliĝi al la grupo. En tia 
horo, la pordegoj de la urbo statis jam fermitaj, kaj en la tuta 
kamparo eĉ ne unu persono videblis. Sed, kiam ni ĉiuj estis 
kune, ni ne sciis, ĉu konvenus unue iri preni Zoraidan aŭ 
submeti la maŭrajn remistojn: dum ni tiel dubis, la renegato 
venis al ni kaj demandis, kial ni staras neniofare, kaj aldonis, 
ke jam estas la tempo ekagi, ke liaj maŭroj tute ne gardas 
sin, kaj ke la pliparto dormas. Ni sciigis al li la motivon de nia 


hezitemo, kaj li respondis, ke la ĉefa afero estas okupi la 
ŝipon, ke tian operacion oni povus fari facile kaj sendanĝere, 
kaj ke poste ni irus serĉi Zoraidan. Ni opiniis lian konsilon 
bona, do sen plia halto kaj sub lia gvidado proksimiĝis al la 
barko. La renegato ensaltis la unua, eksvingis cimitaron kaj 
kriis en la maŭra: 


—Neniu el vi moviĝu, se vi ne volas perdi la vivon! 


Jam ĉi-momente preskaŭ ĉiuj kristanoj troviĝis sur la barko. 
La maŭroj havis ne tre kuraĝan animon kaj teruriĝis ĉe la 
vortoj de sia ŝipestro, do eĉ ne unu faris movon por helpi sin 
per la armiloj (cetere, apenaŭ kelkaj maŭroj, aŭ neniu, portis 
ilin kun si), kaj senvorte lasis sin manligi de la kristanoj, kiuj 
tion faris rapide, minacante la maŭrojn tuj ponardi ilin, se ili 
elpuŝus la plej etan krion de alarmo. Tuj poste, la duono de 
la kristanoj restis garde sur la barko, kaj la ceteraj, mi inter 
ili, iris, ankoraŭ sub la gvido de la renegato, al la ĝardeno de 
Agi Morato; bonŝance la pordo cedis facile, kvazaŭ ĝi estus 
ne ŝlosita, kaj tiel, en silento kaj kvieto ni alvenis 
nerimarkite al la domo. 


La belega Zoraida atendis nin ĉe fenestro, kaj, tuj kiam ŝi 
aŭdis moviĝon de homoj, demandis softe, ĉu ni estas 
nizarani, t.e. kristanoj. Mi respondis jese kaj petis ŝin sobiri. 
Ŝi rekonis min kaj hezitis eĉ ne momenton, ĉar senvorte ŝi 
tuj descendis, apertis la pordon kaj montriĝis al ĉiuj tiel bela 
kaj tiel riĉe garnita, ke mi ne kapablus priskribi ŝin. Mi prenis 
Ŝian manon kaj ĝin kisis, kaj tion saman faris la renegato kaj 
miaj tri kompanoj; la ceteraj, kvankam ili ne komprenis la 
situacion, imitis min, pensante, ke ni dankas kaj rekonas ŝin, 
kiel nian liberodonan sinjorinon. Tiam la renegato demandis 
ŝin en la maŭra, ĉu ŝia patro troviĝas en la domo. Ŝi 
respondis jese kaj aldonis, ke li dormas. 


—Nu, necesas lin veki —respondis la renegato—; ni prenos 
lin kun ni kaj ankaŭ ĉion valoran de ĉi domo. 


—Ne —ŝi diris—. Nepre oni ne tuŝu mian patron. Kaj en ĉi 
domo nenio valora troviĝas, krom tio, kion mi kunportos. Ĝi 
sufiĉos por igi vin ĉiujn riĉaj kaj feliĉaj. Atendu momenton 
kaj vi vidos. 


Ĉe tio ŝi reeniris, promesante tuj reveni kaj rekomendante al 
ni teni nin kvietaj kaj silentaj. Mi demandis al la renegato, 
kion do li ĵus interparolis kun Zoraida, kaj, kiam li informis 
min pri ilia konversacio, mi diris, ke la volon de Zoraida oni 
nepre obeu. Tiam ŝi revenis kun kofreto plena de oraj 
eskudoj tiel peza, ke ŝi apenaŭ povis porti ĝin. Bedaŭrinde, 
ŝia patro vekiĝis ĉi-momente, aŭdis la bruon leviĝantan de 
la ĝardeno, elrigardis tra fenestro, vidis la grupon de 
kristanoj, kaj komencis laŭte kaj sovaĝe krii en la araba: 
«Kristanoj, kristanoj! Latronoj, latronoj!». Ĉi krioj metis nin 
en grandan timon kaj embarason, sed la renegato, vidante la 
danĝeron, kie ni troviĝis, kaj konsciante, ke tre gravis 
efektivigi nian tutan planon, impetis kun kelkaj kompanoj 
sur la ŝtuparo supren ĝis la ĉambro de Agi Morato, sed mi ne 
kuraĝis lasi Zoraidan sola, ĉar ŝi jam svenis inter miaj brakoj. 
Resume, la supririntaj viroj tiel efike agis, ke tre baldaŭ ili 
reaperis kun Agi Morato, kies manoj vidiĝis kunligitaj, kaj 
kies buŝo estis ŝtopita per poŝtuko, ke li ne kriu; krome, ili 
minacis mortigi lin, se li elpuŝus la plej etan krion. Kiam lia 
filino lin rimarkis, ŝi kovris al si la okulojn por ne vidi lin, kaj 
ŝia patro tre teruriĝis, se konsideri, ke li ne sciis, kiel volonte 
ŝi metis sin en niajn manojn. Tiam ni plej bezonis uzi la 
piedojn, do hastis en la barkon, kie la aliaj senpacience 
atendis, timante, ke ia misfortuno trafis nin. 


Proksimume du horoj post noktomezo pasis, kiam ni ĉiuj 
troviĝis en la barko, kaj tie oni demetis de la patro de 
Zoraida la ligilon el la manoj kaj la tukon el la buŝo; sed la 


renegato ripetis sian minacon preni de li la vivon, se li dirus 
unu solan vorton. Agi Morato komencis profunde suspiri 
vidante tie sian filinon, kaj des pli veis, kiam li rimarkis, ke 
mi forte brakumas ŝin, kaj ke ŝi, sen defendi sin kaj sen 
plendi, tion permesas; tamen, li plu silentis pro timo, ke oni 
efektivigus la minacon de la renegato. Kiam Zoralda rimarkis 
surŝipe ke oni jam pretiĝas remi, kaj ke ŝia patro, kun la aliaj 
maŭroj ankoraŭ ligitaj, plu sidas en la barko, petis min, pere 
de la renegato, ke mi faru al ŝi la favoron meti en liberon la 
maŭrojn kaj ŝian patron; ŝi aldonis, ke ŝi prefere ĵetus sin al 
la maro, ol vidi ke pro ŝia kulpo, oni traktas ŝian patron, kiu 
tiel multe ŝin amis, kiel kaptiton. La renegato tradukis ŝian 
peton, kaj mi respondis, ke mi volonte konsentas ĝin, sed li 
obĵetis, ke, se ni liberigus ilin, ili krius alarmon en la urbo, 
kaj sekve oni ĉasus nin per kelkaj leĝeraj fregatoj, kaj barus 
al ni la vojojn de la tero kaj de la maro, tiel, ke ni ne povus 
eskapi; li aldonis, ke pli konvenus liberigi ilin, kiam ni 
alvenus al kristana tero. Ni ĉiuj akceptis lian konsilon, kaj 
ankaŭ Zoraida konsentis, kiam oni informis al ŝi, kial ne 
konvenus fari tuj, kion ŝi deziris; poste en ĝoja silento kaj 
kun vigla entuziasmo ĉiu el niaj bravaj remantoj prenis sian 
remilon, kaj, elkore rekomendante nin al Dio, ni komencis 
navigi ale al la insulo Mallorca, la plej proksima tero 
kristana; sed, ĉar blovis iom da tramontano kaj la maro 
videble agitiĝis, ne estis al ni eble teni nin en la rumbo al 
Mallorca, kaj ni devis veturi laŭlonge de la bordo ale al 
Orano, timante, ke oni povus rimarki nin de Sargel, urbo 
situanta sur ĉi sama bordo sesdek mejlojn for de Alĝero; 
krome ni timis renkonti ajnan el la galeretoj ordinare uzataj 
por transporto de varoj el Tetuan; tamen, ĉiu per si, kaj ĉiuj 
kune, pensis, ke se ni renkontus ian komercan galereton, 
kondiĉe, ke ĝi ne estus armita por kaperado, ni riskus nenion 
kaj plie ni kaptus la ŝipon, kie ni finus pli sekure la vojaĝon. 
Dum la navigado, Zoraida tenis la kapon inter miaj manoj 
por ne vidi sian patron, kaj mi sentis, ke ŝi alvokas sur nin la 
protekton de Lela Marien. 


Veturinte proksimume tridek mejlojn, kaj jam ĉe la tagiĝo, ni 
rimarkis, ke ni distancas de la bordo tri arkebuzpafojn: ĝi 
vidiĝis dezerta, sen loĝantoj, kiuj povus nin observi; sed ni 
preferis remante interniĝi sur la maro iom pli serena jam; kaj 
kiam ni distanciĝis ses mejlojn de la bordo, oni ordonis 
alterne remi, por ke ĉiu duono de la remantoj havu tempon 
por manĝi, se konsideri, ke en la barko sidis sufiĉe da 
provizoj; sed la remantoj diris, ke ne konvenus moderigi nun 
la iron de la ŝipo, kaj ke, tiuj, kiuj ne remis, povus enbuŝigi al 
ili la manĝon, ĉar ili tute ne volis eĉ por momento delasi la 
remilojn. Oni faris kiel ili deziris, kaj ĉe tio ekblovis forta 
vento: ĝi devigis nin hisi la velojn, ĉesi remi kaj stiri ale al 
Orano, ĉar ne eblis sekvi sur alia direkto. Oni rapide faris la 
manovron, la barko velis pli da ok mejloj ĉiuhore, kaj ni timis 
jam nenion krom la eventuala renkonto kun ajna kapera 
ŝipo. Ni donis manĝi al niaj maŭroj, kaj la renegato konsolis 
ilin dirante, ke ili ne konsideru sin kaptitoj, kaj ke en la unua 
okazo, oni liberigus ilin. La samon oni diris al la patro de 
Zoralda, kaj li respondis: 


—lon ajn mi kredus kaj esperus de via favorkoreco kaj de via 
bona dispozicio, ho kristanoj, sed ne pensu, ke mi estas tiel 
naiva imagi, ke vi lasos min libera. Vi ne submetis vin al la 
danĝero rabi min nur por grandanime redoni al mi la liberon, 
des malpli, se konsideri, ke vi scias, kiu mi estas, kaj ke vi 
povas postuli tre multe da mono por mia reliberigo. Vi mem 
diru la sumon, kaj mi pagos kiom ajn vi volos por mi kaj por 
mia kompatinda filino: eĉ nur por ŝi sola, kiu estas la pli 
granda kaj bona parto de mia animo. 


Tion dirante, li komencis tiel amare plori, ke li kortuŝis nin 
ĉiujn. Zoraida ne povis ne alrigardi lin kaj sentis tiel 
profundan emocion antaŭ lia plorado, ke ŝi levis sin de apud 
mi kaj impetis lin brakumi. Ŝi almetis sian vizaĝon al la lia, 
kaj tiel korŝire ploris kun li, ke multaj el ni faris la samon. 


Sed vidante ŝin en ties plej bela kostumo kaj garnita per 
granda nombro da juveloj, ŝia patro diris al ŝi en sia lingvo: 


—Kion signifas ĉi tio? Hieraŭ nokte, antaŭ ol falis sur nin Ĉi 
terura misfortuno, mi vidis vin en via hejma, ordinara robo, 
kaj nun, kvankam vi ne havis sufiĉan tempon por ŝanĝi 
veston, kaj kvankam okazis nenio, kio meritus celebron per 
speciala tualeto, vi aperas en la plej bela kostumo, kiun mi 
povis donaci al vi, kiam la sorto montriĝis al ni pli favora. 
Klarigu al mi ĉi enigmon, ĉar ĝi alarmas kaj surprizas min pli 
ol mia nuna misfortuno. 


Kion la maŭro diris al sia filino, tion tradukis al mi la 
renegato, sed ŝi respondis eĉ ne unu vorton. Sed kiam Agi 
Morato rimarkis ĉe unu flanko de la barko la kofreton, kie ŝia 
filino gardis siajn juvelojn, kaj kiun li mem ne kunportis al la 
biendomo sed lasis en Alĝero, li eĉ pli konfuziĝis kaj 
demandis al ŝi, kiel la kofreto trafis en niajn manojn. Antaŭ 
ol Zoraida respondus, la renegato diris: 


—Ne ĝenu vin, sinjoro, farante al via filino tiom da 
demandoj, ĉar per unu sola vorto mi povus respondi ilin 
ĉiujn: sciu, do, ke ŝi estas kristanino, kaj ke ŝi kvazaŭ 
trafajlis nian katenon, liberigante nin de nia kaptiteco. Ŝi 
akompanas nin propravole, kaj, mi imagas, ŝi ĝojas vidi sin 
en situacio simila al tiu de homo elpaŝanta el tenebro en 
lumon, el morto en vivon, el doloro en gloron. 


—Ĉu li diras la veron, filino? —demandis la maŭro. 
—Jes —respondis Zoraida. 


—Ĉu efektive vi estas kristanino kaj metis vian patron en la 
manojn de liaj malamikoj? —demandis la oldulo. 


—Kristanino mi ja estas; sed mi ne puŝis vin en vian nunan 
staton, ĉar neniam mi deziris forlasi vin aŭ fari mavon al vi, 


sed nur serĉi mian propran bonon. 
—Kaj kian bonon vi renkontis, filino? 


—Demandu tion al Lela Marien; ŝi respondus al vi pli bone ol 
mi kapablus. 


Apenaŭ tion aŭdinte, la maŭro ĵetis sin kapantaŭe kaj kun 
neimagebla rapido en la maron, kie li certe dronus, se lia 
longa kaj pufa robo ne tenus lin duonflosanta en la akvo. 
Zoraida kriis al ni, ke oni lin savu; ni ĉiuj tuj alkuris helpi kaj, 
kaptante lin je la vesto, eltiris lin senkonscia kaj preskaŭ 
droninta. La junulino tiel afliktiĝis, ke ŝi ploris super li tenere 
kaj lamente, kvazaŭ li jam mortus. Ni turnis lin vizaĝalteren, 
el lia interno elfluis multe da akvo kaj post du horoj li 
rekonsciiĝis; dume la vento ŝanĝiĝis kaj puŝis nin ale al la 
bordo, kaj nur per forta remado ni evitis kolizion kontraŭ la 
teron; bonŝance ni alvenis al golfeto situanta apud 
promontoro aŭ kabo nomata de la maŭroj «kabo de la Cava 
Rumia», kio en nia lingvo signifas «kabo de la malĉasta 
kristanino»; inter la maŭroj ekzistas la tradicio, ke tie kuŝas 
enterigita la Cava, virino pro kies pekado okazis la perdiĝo 
de Hispanujo. Ili eĉ rigardas misaŭgura ĉi lokon, kie ili do 
ĵetas la ankron nur en okazoj de ekstrema nepreco; tamen ĝi 
estis al ni, ne ia kaŝejo de malĉasta virino, sed sekura 
haveno, se konsideri, ke la maro jam vere furiozis. 


Ni postenigis sentinelojn sur la bordo, ne ellasis la remilojn 
el la manoj eĉ unu momenton, manĝis el la provizoj de la 
renegato kaj fervore petis de Dio kaj de nia Sinjorino, ke ili 
helpu kaj favoru nin kronante per feliĉa fino la aventuron tiel 
sukcese komencitan. Je petoj de Zoraida oni ordonis 
surbordigi ŝian patron, kune kun la aliaj maŭroj ankoraŭ 
ligitaj, tial, ke, pro sia Ŝanceliĝanta kuraĝo kaj kompatema 
koro, ŝi ne povis elporti vidi sian patron ligita kaj siajn 
samlandanojn kaptitaj. Ni promesis al ŝi, ke ni liberigus ilin 


ĉe la momento de nia foriro, ĉar en tiel senhoma loko ne 
estus danĝere restigi ilin. 


Ni ne vane preĝis; la ĉielo ne ignoris nin: la vento ŝanĝiĝis 
denove, kaj la maro kvietiĝis kvazaŭ invitante nin daŭrigi 
ĝoje la veturon. Tiam ni deligis la maŭrojn kaj surbordigis 
ilin unuope, ĉe ties granda miro, sed kiam venis la vico 
elbarkigi la patron de Zoraida, jam plene rekonsciiĝintan, li 
diris: 


—Ĉu vi scias, kristanoj, kial ĉi perversa virino ĝojas je mia 
liberiĝo? Ĉu vi opinias, ke ŝin movas ia kompato al mi? Ne, 
tute ne; ŝi ĝojas, ĉar mia ĉeesto embarasus ŝin, kiam ŝi volus 
plenumi siajn fiajn dezirojn. Ankaŭ ne pensu, ke ŝi ŝanĝis 
sian religion, ĉar ŝi kredas, ke la via superas la nian; tion Ŝi 
faris tial, ke ŝi scias, ke en via lando oni pli libere diboĉas ol 
en la nia. 


Poste li sin turnis al Zoraida, kaj, dum mi kaj alia kristano 
retenis lin je la brakoj por eviti ajnan frenezaĵon de lia 
flanko, li diris: 


—Ho, perversa kaj miskonsilita knabino! Kien vi iras, blinde 
kaj senpense, en la manoj de ĉi hundoj, naturaj malamikoj 
niaj? Damnon al la horo, kiam mi generis vin, kaj damnon al 
la regaloj kaj plezuroj inter kiuj, dank' al mi, vi elkreskis! 


Kiam mi vidis, ke li ne havas intencon baldaŭ fini sian 
plendadon, mi ordonis tuj surbordigi lin, kaj de la strando li 
plu malbenis kaj lamentis plenvoĉe, preĝante al Mahometo, 
ke li petu de Allah konfuzi, detrui kaj ekstermi nin. Kaj kiam 
ni hisis la velojn kaj ne plu aŭdis liajn vortojn, ni vidis liajn 
farojn, nome, li deŝiris al si la barbon kaj la harojn kaj rulis 
sin sur la tero. Sed unu fojon li tiel levis la voĉon, ke ni povis 
aŭdi lin diri: 


—Revenu, kara filino, revenu teren! Ĉion mi pardonas al vi! 
Lasu la monon al tiuj viroj, kaj venu konsoli ĉi tristan patron 
vian, se vi ne volas, ke mi perdu la vivon sur ĉi soleca sablo! 


Ĉion aŭskultis Zoraida kaj ĉion priploris kun dolora koro, sed 
responde ŝi sciis diri nur: 


—Volu Allah, ke Lela Marien, pro kies inspiro mi iĝas 
kristanino, konsolu vin en via aflikto, kara patro! Allah bone 
scias, ke Mi ne povus agi alie, kaj ke en tio ne influis ĉi 
kristanoj, ĉar, eĉ se mi volus ne akompani ilin, estus al mi 
neeble resti hejme: ĝis tia ekstremo la animo urĝis min al la 
plenumo de ĉi decido, tiel bona laŭ mia opinio, kiel mava laŭ 
via juĝo. 


Tion ŝi diris, kiam ŝia patro ne plu aŭdis ŝin, kaj kiam ni ne 
plu lin distingis. Mi klopodis konsoli Zoraidan, dum ni ĉiuj 
priatentis la iron de nia barko, kies veturadon faciligis nun la 
vento, tiele, ke ni estis certaj alveni en la mateniĝo de la 
sekvanta tago al la hispana bordo. Sed, ĉar la bono preskaŭ 
neniam, aŭ neniam, venas simpla kaj nemiksita, sed 
akompanata aŭ sekvata de ia angora aŭ perturba 
misfortuno, okazis ke, kaŭze de nia sorto, aŭ eble kaŭze de 
la malbenoj de la maŭro kontraŭ lia filino (tiaj malbenoj 
timindas, kiam ilin diras ajna patro), proksimume je la tria 
matene kaj jam sur la alta maro, navigante kun plenblovitaj 
veloj kaj kun la remiloj levitaj —ĉĈar la favora vento ŝparis al 
ni la laboron ilin uzi—, ni vidis je la helo de la lunlumo, ke tre 
proksima ŝipo kun kvadrataj veloj iom lofas sin kaj komencas 
preterpasi antaŭ nia pruo; tiel multe ĝi proksimiĝis, ke ni 
devis brajli por eviti kolizion, dum en la alia ŝipo oni faris 
abruptan rudro-manovron por lasi al ni spacon por pasi. Oni 
grupiĝis ĉe la pavezo de la nekonata ŝipo kaj demandis al ni, 
kiuj ni estas, de kie ni venas kaj kien ni iras. Sed, ĉar ili 
parolis en la franca, la renegato konsilis al ni: 


—Ne respondu! Sendube ili estas francaj piratoj, kiuj rabas 
ĉion kapteblan. 


Obeante ĉi averton, oni respondis nenion. Sed, kiam ni iom 
antaŭeniĝis, kaj la alia ŝipo jam troviĝis ĉe nia leo, subite ĝi 
pafis kontraŭ nin du parojn da kanonkugloj; ŝajne ĉiu paro 
estis kunligita per ĉeno, ĉar la unua fortranĉis ĉe la mezo 
nian maston, kies supra parto falis kun la veloj en la maron; 
tuj sekve la dua paro trafis plene la korpon de la barko kaj 
faris al ĝi egan truon sed ne alispecajn damaĝojn; 
konstatante, ke la barko eksinkas, ni ĉiuj komencis plenvoĉe 
krii helpon, petante de la ŝipanoj, ke ili prenu nin en sian 
ŝipon, ĉar la nia mergiĝas. Tiam ili brajlis la velojn, 
surmarigis boaton, kaj dek du bone armitaj francoj kun 
arkebuzoj kaj brule pretaj meĉoj ensaltis en ĝin, proksimiĝis 
al ni kaj rimarkinte, ke ni estas malmultaj, kaj ke nia barko 
dronas, prenis nin en sian boaton kaj diris, ke ili kanonis nin, 
ĉar ni malĝentilis, kiam ni silentis ĉe iliaj demandoj. Dume la 
renegato, preninte la kofreton kun la juveloj de Zoraida, 
nerimarkate ĵetis ĝin en la maron. 


Nu, ni ĉiuj pasis al la ŝipo de la francoj, kiuj, demandinte nin 
pri ĉio, kion ili volis scii, forprenis de ni ĉion, kvazaŭ ni estus 
iliaj ĝismortaj malamikoj, kaj prirabis de Zoraida eĉ la 
braceletojn de ŝiaj maleoloj. Sed la aflikto de Zoraida ne 
premis min tiel multe kiel mia propra timo, ĉar mi pensis, ke 
ili, forpreninte ŝiajn rarajn kaj valoregajn juvelojn, ne hezitus 
senigi ŝin de la juvelo, kiun ŝi plej alte taksis kaj trezoris; 
bonŝance, la avido de tiaj viroj ne etendiĝas preter la mono, 
kvankam ĉi-rilate ilia posedemo estas nesatigebla; ĉi-okaze 
ilia avido montriĝis tiel ekstrema, ke eĉ je niaj vestaĉoj de 
kaptitoj ili senigus nin, se ili iel profitus per tio. 


Kelkaj piratoj volis eĉ ĵeti nin, envolvitajn en velon, al la 
maro, ĉar ili havis la intencon komerci kun hispanaj 
havenurboj, ŝajnigante sin bretonoj, kaj, se ili lasus nin vivaj, 


ilia rabo diskoniĝus, kaj oni punus ilin. Sed la kapitano —kaj 
prirabinto de mia kara Zoraida— diris, ke li kontentiĝas per 
la predo, kiun li jam havas, kaj ke, anstataŭ halti en ajna 
hispana haveno, li preferas transgliti la markolon de 
Gibraltar kaj direkti sin al Roĉelo, kie estis komencinta lia 
vojaĝo; ili do interkonsentis doni al ni la boaton de la ŝipo 
kaj ĉion necesan por la kurta navigado, kiun ni devus 
ankoraŭ fari. Ili plenumis ĉi promeson la sekvantan 
matenon, tre proksime al la hispana bordo, ĉe kies vido ni 
tute forgesis niajn zorgojn kaj mizerojn, kvazaŭ ni spertintus 
ilin neniam: tiel grandan ĝojon kaŭzas libero retrovita. 


Proksimume je la tagmezo ili ĵetis nin en la boaton, provizis 
nin per du bareloj da akvo kaj kelke da biskvito, kaj la 
kapitano, tuŝita de mi ne scias kia kompato, en la momento 
kiam la belega Zoraida enboatiĝis, donis al ŝi kvardek or- 
eskudojn, kaj ne permesis, ke liaj soldatoj forprenu de ŝi ĉi 
kostumon, kiun ŝi nun portas. Jam en la boato, ni dankis ilin 
pro ĉi lasta bonfaro, kaj montris nin pli ŝuldosentaj ol 
plendemaj; ili sin direktis al la alta maro, survoje al la 
markolo de Gibraltar. Rigardante nur la teron, kiu, kvazaŭ 
gvida stelo, montriĝis antaŭ niaj okuloj, ni tiel rapide remis, 
ke ĉe la sunsubiro ŝajnis al ni, ke ni povus albordiĝi antaŭ ol 
pasus longa parto de la nokto; sed, ĉar mankis la luno, kaj la 
ĉielo vidiĝis obskura, kaj ni ne sciis, kie ni troviĝis, multaj el 
ni opiniis, ke ne estus prudente albordiĝi, kvankam aliaj 
deziris fari tian manovron, eĉ inter rokoj kaj je longa 
distanco de loĝataj lokoj: tiel ni ne plu havus la prave 
motivitan timon renkonti iun el la piratoj de Tetuan, kiuj 
forvelas de Berberio en la nokto, atingas ĉe la mateniĝo la 
hispanan bordon, predas tie, kaj revenas hejmen por dormi. 
Sed el la diversaj opinioj ni elektis la jenan: proksimiĝi iom 
post iom kaj, se la maro montriĝus sufiĉe kvieta, elboatiĝi 
kie ajn ni povus. Ĉi planon ni sekvis kaj, iom antaŭ la 
noktomezo, ni alvenis al la piedo de alta monto, kiu staris je 
lioma distanco de la maro kaj lasis iom da spaco konvena por 


albordiĝo. La boato puŝiĝis en la sablon, ni ĉiuj elsaltis sur la 
teron, kisis la grundon kaj, kun larmoj de ĝojego, dankis 
Dion, Nian Sinjoron, pro ties netaksebla favorkoreco; poste 
ni elprenis el la boato niajn provizojn, haŭlis ĝin el la sablo 
kaj supriris grandan parton de la monto, ĉar ni ankoraŭ ne 
sentis nin tre sekuraj nek plene konsciis, ke ni staris sur 
kristana tero. 


Alvenis fine la aŭroro, pli lante, ŝajnis al mi, ol ni dezirus. Ni 
ĵus supriris ĝis la pinto de la monto por vidi, ĉu oni distingus 
de tie ian loĝatan lokon aŭ paŝtistan kabanon. Sed malgraŭ 
tio, ke ni streĉis la okulojn, videblis nek vilaĝo, nek homo, 
nek pado, nek vojo. Tiam ni decidis plu penetri en la landon, 
ĉar Ŝajnis nekredeble, ke ni ne renkontus baldaŭ ajnan 
personon, kiu sciigus nin, kie ni troviĝis. Sed plej afliktis 
min, ke Zoraida iris piede sur tiaj krutaĵoj. Kvankam kelkfoje 
mi portis ŝin sur miaj ŝultroj, tamen la timo min lacigi ne 
lasis ŝin ĝui la komforton de la ripozo, do ŝi tute rifuzis tian 
helpon de mia flanko; tre pacience, kun elmontroj de 
kontento kaj tenante sin je mia mano, Zoraida iris apud mi 
proksimume unu mejlon, ĝis ni aŭdis la sonon de tintileto, 
kio klare montris, ke ie proksime troviĝas ŝafogrego; ni 
atente ĉirkaŭrigardis por distingi ĝin kaj fine vidis junan 
paŝtiston, kiu lante kaj trankvile prilaboris vergon per 
tranĉilo. Ni laŭte vokis lin, li levis la kapon, rapide stariĝis 
kaj —tion ni poste sciis— vidis unue Zoraidan, kaj la 
renegaton en ties maŭraj kostumoj, pensis, ke la tuta 
berbera gento alsaltas al li, fuĝis kun surpriza impeto en 
apudan arbaron kaj komencis alarmi per la plej laŭtaj krioj 
de la mondo: 


—Maŭroj, maŭroj surlande! Maŭroj, maŭroj! Ek al la armiloj! 
Al la armiloj! 


Tute konfuzitaj de la krioj de la paŝtisto ni ne sciis kion fari, 
sed konsiderante, ke lia voĉo alarmus ĉie, kaj ke sekve la 


kavalerio prigardanta la bordon baldaŭ alrajdus por vidi kio 
okazas, ni decidis, ke la renegato demetu sian turkan 
kostumon kaj vestu sin per la kazako de kaptito: tian pecon 
donis unu el ni al la renegato, konservante sur si nur la 
ĉemizon. Tiel, rekomendante nin al Dio kaj ekirante sur la 
sama vojo sekvita de la paŝtisto, ni esperis ĉiumomente la 
aperon de kavalerianoj. Ni ne trompiĝis, ĉar ne pasis du 
horoj, kiam, elpasinte el la kruta erikejo kaj jam sur ebena 
lando, ni vidis proksimume kvindek virojn rajdi al ni 
duongalope. Ni haltis atende, sed, kiam ili alvenis kaj 
rimarkis, ke tie staras nur grupo de kompatindaj kristanoj, 
anstataŭ la serĉataj maŭroj, ili surpriziĝis, kaj unu rajdisto 
demandis, ĉu kaŭze de ni la paŝtisto kriis alarmon. 


—Jes —mi respondis. Sed, kiam mi pretis rakonti ĉion 
okazintan, kiuj ni estas kaj de kie ni venas, unu el la 
kristanoj de nia grupo rekonis la kavalerianojn kaj 
intervenis, sen ke mi povus paroli ion plian. 


—Dank' al Dio, sinjoroj, ke Li kondukis nin al ĉi loko —li diris 
—. Ĉar se mi ne trompas min, ni staras sur tero proksima al 
Velez Malaga. Kaj se miaj jaroj de kaptiteco ne forviŝis vin, 
sinjoro, el mia memoro, vi, kiu demandas nin pri nia 
identeco, estas mia onklo Pedro de Bustamante. 


Apenaŭ diris tion la kristana kaptito, kiam la rajdisto saltis 
de sur la ĉevalo kaj brakumis la junulon,dirante: 


—Mia karega nevo, mi jam rekonas vin! Mi, mia fratino 
(patrino via) kaj viaj ceteraj familianoj priploris vin kiel 
mortintan. Dio volis konservi al ili la vivon, por ke ili havu la 
plezuron revidi vin; ni sciis, ke vi troviĝis en Alĝerio, kaj, se 
juĝi laŭ la stato de la vestoj viaj kaj de viaj kompanoj, vi 
retrovis preskaŭ mirakle la liberon. 


—Vi pravas —respondis la junulo—, kaj ni havos tempon por 
ĉion rakonti. 


Kiam la kavalerianoj vidis, ke ni estas kristanaj kaptitoj, ili 
desaltis de siaj bestoj kaj ĉiu proponis sian ĉevalon, ke ni 
rajdu al la urbo Velez Malaga, proksimume kvin mejlojn for. 
Ni diris al ili, kie ni lasis la boaton, kaj kelkaj iris tien por 
transporti ĝin al la urbo; aliaj helpis nin sidiĝi malantaŭ ili 
sur la gropo de iliaj ĉevaloj, kaj Zoraida rajdis la beston de la 
onklo de la kristano. La tuta urbo kungregiĝis por nin saluti, 
ĉar unu el la kavalerianoj antaŭeniĝis al ni kaj informis pri 
nia alveno. La homoj tute ne surpriziĝis vidante fuĝintajn 
kaptitojn aŭ maŭrojn kaptitajn: la tieaj ĉeborduloj jam 
kutimiĝis al tiaj spektakloj, sed mutiĝis de admiro antaŭ 
Zoraida, kies beleco kulminis tiam kaŭze de la laciga iro kaj 
de la ĝojo trovi sin sur kristana tero sekure kaj sendanĝere. 
Tiel ĉarme koloriĝis ŝia vizaĝo pro la diritaj motivoj, ke, se mi 
ne estus blinda de amo, mi riskas diri, ke ne ekzistis en la 
mondo pli bela kreitaĵo: almenaŭ, neniam antaŭe mi vidis 
iun tian. 


Ni iris rekte al la kirko por danki Dion pro liaj favoroj kaj, 
enirinte, Zoraida rimarkis, ke tie troviĝas vizaĝoj similaj al la 
vizaĝo de Lela Marien. Ni diris al ŝi, ke, efektive, temas pri 
figuroj ŝiaj, kaj la renegato klarigis al ŝi, kiom li povis, la 
signifon de tiaj figuroj, por ke ŝi ilin adoru kvazaŭ la propran 
Lela Marien, kiu fojfoje parolis al ŝi. Zoraida, inteligenta kaj 
dotita per natura talento, tuj komprenis kion oni diris al ŝi pri 
la figuroj. Oni kondukis nin de la kirko kaj distribuis nin inter 
diversaj domoj de la urbo; la nevo de Bustamante gastigis 
Zoraidan, la renegaton kaj min ĉe siaj gepatroj, kies 
bonhavo estis sufiĉe granda, kaj kiuj regalis nin kiel sian 
propran filon. 


Ses tagojn ni restis en Velez Malaga, kaj fine la renegato, 
informiĝinte pri ĉio al li necesa, vojaĝis al Granada por, pere 


de la Sankta Inkvizicio, reveni en la sinon de la sanktega 
Eklezio; la ceteraj liberigitaj kristanoj foriris dise kien ĉiu 
preferis. Nur Zoraida kaj mi restis en la urbo, kaj per la 
eskudoj liveritaj de la ĝentilo de la franco mi aĉetis la 
beston, kiun ŝi nun rajdas. Servante ŝin ĝis nun kiel patro 
kaj ŝildisto, ne kiel edzo, mi vojaĝas kun la celo scii, ĉu mia 
patro vivas ankoraŭ, aŭ Ĉu iu el miaj fratoj havis pli bonan 
sorton ol mi, kvankam, tial, ke la ĉielo faris min kompano de 
Zoraida, mi ne povas imagi sorton pli dezirindan. Zoraida 
montras tioman paciencon elportante la ĝenojn proprajn al 
la mizero kaj tiel elkore volas fariĝi kristanino, ke mi 
profunde admiras ŝin kaj deziras nur servi ŝin dum la resto 
de mia vivo. Sed la feliĉon vidi min ŝia, kaj ŝin mia, 
perturbas kaj difektas la fakto, ke mi ne scias, ĉu mi trovos 
en mia lando ajnan lokon, kie ŝi povus loĝi, aŭ ĉu la tempo 
kaj la morto faris tiajn ŝanĝojn en la bonhavoj kaj en la vivoj 
de miaj patro kaj fratoj, ke apenaŭ iu ajn alia povus rekoni 
min, se ili ne ekzistus. 


Nenion plian mi povas aldoni al mia historio, sinjoroj. Juĝu 
mem, Ĉu ĝi estas interesa kaj originala; mi diru nur, ke mi 

preferintus ĝin rakonti pli lakone, kvankam la timo vin tedi 
igis min ne mencii kelke da detaloj. 


Ĉapitro 42 


Pri novaj eventoj en la gastejo kaj pri multaj aliaj aferoj 
sciindaj 


Tion dirinte, la kaptito silentiĝis, kaj don Fernando diris al li: 


—Vere, sinjoro kapitano, la maniero rakonti vian kuriozan 
aventuron estis tiel rimarkinda kiel la originala kaj 
eksterordinara karaktero de la eventoj mem, plenaj de 
mirigaj, raraj kaj suspensaj cirkonstancoj. Ni aŭskultis vin 
kun tiom da plezuro, ke al ni tre plaĉus, se vi denove 
rakontus vian historion, eĉ se ĝi daŭrus ĝis morgaŭ. 


Tuj sekve Cardenio kaj la ceteraj metis sin je lia dispono kun 
tiel varmaj kaj sinceraj esprimoj, ke la kapitano plene 
konvinkiĝis pri ilia bonvolo. Precipe don Fernando sin 
proponis al li, asertante ke, se li volus iri kun li, lia frato la 
markizo estus la baptopatro de Zoraida, kaj ke li mem, de sia 
flanko, provizus lin per ĉio necesa, ke li povu montriĝi en sia 
lando kun la deco kaj rango propraj al lia persono. Ĉion 
dankis la kaptito plej ĝentile sed akceptis neniun el liaj 
noblaj proponoj. 


Ĉe tio komencis noktiĝi, kaj, kiam jam regis la tenebro, 
alvenis al la gastejo unu veturilo eskortata de kelkaj 
rajdantoj surĉevalaj. Ili petis loĝon, sed la gastigantino 
respondis, ke en la tuta domo troviĝas eĉ ne un spano 
neokupita. 


— Tamen —diris unu el la eskortantoj— ĉambron oni devas 
disponigi por lia moŝto la aŭditoro, kiu sidas en la veturilo. 


Ĉe tia titolo la gastigantino embarasiĝis kaj diris: 


— Sinjoro, la afero estas, ke ni ne disponas litojn; sed se lia 
moŝto la aŭditoro portas liton kun si, kiel mi supozas, nu, li 
estu bonvena. Mi kaj mia edzo cedus nian ĉambron, por ke 
lia moŝto sin aranĝu tie. 


— Tre bone —diris la eskortanto. 


Ĉe tio jam eliris el la veturilo viro, kies kostumo montris lian 
oficon: lia longa robo kun krispaj manikoj rivelis lin aŭditoro, 
kiel lia eskortanto asertis. Li kondukis je la mano pucelon en 
vojaĝa vesto, proksimume deksesjaran, tiel belan, allogan 
kaj gracian, ke ŝi faris profundan impreson al ĉiu, ĝis tia 
ekstremo, ke se ne troviĝus en la gastejo Dorotea, Luscinda 
kaj Zoraida, oni pensus preskaŭ neebla la ekziston de 
komparebla ĉarmulino. Don Quijote ĉeestis la eniron de la 
aŭditoro kaj la pucelo, kaj diris, tuj kiam li ilin vidis: 


—Via moŝto envenu senrezerve kaj regalu vin en ĉi kastelo. 
Ĉar, kvankam ĝi estas mizera kaj manka de komforto, nenie 
en la mondo troviĝas loko tiel paŭpera kaj aspra, ke ĝi ne 
povus cedi ioman spacon al la armoj kaj la letroj, des malpli 
se ili havas la belecon kiel gvidan kaj ĉefan akompanon, kiel 
okazas a la letroj de via moŝto flanke de ĉi rava pucelo, 
antaŭ kies persono, ne nur la kasteloj devas aperti siajn 
pordojn kaj akcepti ŝin, sed eĉ la rokoj splitiĝi kaj la montoj 
disfali por lasi ŝin enpaŝi. Via moŝto envenu do en Ĉi 
paradizon, kie troviĝas sunoj kaj steloj por akompani la 
ĉielon, kiu iras kun vi, kaj kie vi renkontos la armojn en ties 
plena brilo kaj la belon en ties kulmino. 


La aŭditoro miris je la vortoj de don Quijote kaj, atente 
observante lin, same miris je lia aspekto. Sed, sen scii kion 
respondi, li denove surpriziĝis antaŭ Zoraida, Dorotea kaj 
Luscinda, kiuj aliris vidi kaj bonvenigi la pucelon, post ol la 
gastigantino sciigis ilin pri la alveno de novaj gastoj kaj pri 
la belo de la junulino. Siaflanke don Fernando, Cardenio kaj 


la pastro plej ĝentile sin proponis al la aŭditoro. Vere, lia 
moŝto estis tute konfuzita kaŭze de ĉio, kion li vidis kaj 
aŭdis, dum la tri belulinoj de la gastejo salutis la ĉarman 
pucelon. Baldaŭ li komprenis, ke la homoj tie estas de alta 
rango, kvankam la figuro, la vizaĝo kaj la teniĝo de don 
Quijote plene perpleksigis lin. Post la interŝanĝo de 
ĝentilaĵoj kaj post ol oni ekzamenis la spacon disponeblan 
en la gastejo, oni ĉion aranĝis kiel antaŭe traktite: ĉiuj 
virinoj okupus la jam menciitan ĉambregon, kaj la viroj 
restus ekstere, kvazaŭ garde. La aŭditoro kontentis, ke lia 
filino —ĉar tio estis la pucelo— loĝus kun la aliaj virinoj. Kaj 
per la streta lito de la gastejestro kaj per la duono de la lito 
provizita de la aŭditoro, oni aranĝis sin tiunokte pli bone ol 
ili pensis. 


Nu, okazis, ke, apenaŭ la kaptito vidis unuafoje la aŭditoron, 
lia koro eksaltis al li en la brusto, ĉar li intuis, ke la alia estas 
lia frato; li do demandis al unu el liaj servistoj pri la nomo kaj 
la naskoloko de lia mastro. La servisto respondis, ke la 
aŭditoro estas la licenciulo Juan Perez de Viedma, naskiĝinta 
en vilaĝo de la montoj de Leon. Ĉi respondo kaj tio, kion li 
jam vidis, fine konvinkis lin, ke la aŭditoro estas tiu frato lia 
sekvinta la profesion de la letroj laŭ konsilo de ilia patro. 
Ekscitita kaj ĝojoplena, la kaptito vokis alflanke al don 
Fernando, Cardenio, kaj la pastro, rakontis la aferon al ili kaj 
certigis, ke la aŭditoro estas, vere, lia frato. Antaŭe, la 
servisto informis lin ankaŭ, ke lia mastro vojaĝas al Indioj 
por aŭditori ĉe la Supera Tribunalo de Meksikio; ke la pucelo 
estas lia filino, kies patrino mortis ĉe ŝia naskiĝo, kaj ke li tre 
riĉiĝis dank' al la doto postlasita, kun la filino, al li. La 
kaptito petis ilin konsili lin, kiamaniere li konigus sin, aŭ Ĉu 
unue konvenus eltrovi, ĉu lia frato hontiĝus vidante lin 
malriĉa, aŭ ĉu li akceptus lin elkore. 


—Lasu al mi fari ĉi provon —diris la pastro—, kvankam, 
verdire, ne ekzistas ia motivo por pensi, ke vi ne estos tre 


bone akceptita: via frato montras sin bona kaj prudenta, kaj 
lia konduto ŝajnas indiki, ke li estas nek aroganta nek 
forgesema, kaj ke li scias ĝuste taksi la ŝanĝojn de la 
fortuno. 


—Tamen —diris la kapitano— mi dezirus konigi min al li ne 
senpere, sed iel nerekte. 


—Mi ripetas al vi —respondis la pastro—, ke mi kondukos la 
aferon tiel, ke ĉiuj kontentiĝos. 


Ĉe tio, jam oni primetis la tablon por vespermanĝi, kaj ĉiuj 
sidiĝis ĉirkaŭe, krom la kaptito, kaj krom la damoj, kiuj estis 
priservitaj en sia ĉambro. 


Ĉe la mezo de la manĝo la pastro prenis la parolon: 


—En Konstantinopolo, kie mi trapasis kelke da jaroj en 
kaptiteco, mi havis kamaradon kun via sama nomo, sinjoro 
aŭditoro: unu el la plej kuraĝaj kapitanoj de la hispana 
infanterio. Sed li estis tiel missorta kiel brava kaj 
entreprenema. 


—Kiel nomiĝis tiu kapitano, sinjoro? —demandis la aŭditoro. 


-Rui Perez de Viedma —respondis la pastro— kaj naskiĝis en 
vilaĝo de la montoj de Le60n. Li sciigis al mi tiel kuriozan 
okazaĵon, en kiu li partoprenis kune kun siaj patro kaj fratoj, 
ke, se li ne estus tiel verama homo, mi prenintus lian 
historion kiel unu el la fabeloj rakontataj de oldulinoj vintre 
ĉirkaŭ la fajro. Li diris, ke lia patro disdividis sian havon inter 
siaj tri filoj kaj donis al ili konsilojn pli saĝajn ol donus 
Katono mem. Mia kamarado decidiĝis sekvi la militistan 
profesion kaj tiel sukcesis, ke post nelonge, dank' al sia 
kuraĝo kaj energio, gajnis al si la rangon de infanteria 
kapitano per siaj propraj meritoj kaj iris jam sur la vojo esti 
promociita kolonelo. Sed la sorto kontraŭis al li, kaj ĝuste 


kiam li esperis ĝin pli favora, ĝi forlasis lin: efektive, en la 
feliĉega tago de la batalo de Lepanto, kie multegaj homoj 
retrovis sian liberon, li perdis la sian. Mi mem estis kaptita 
en La-Goleta kaj pro diversaj cirkonstancoj ni trovis nin 
kamaradoj en Konstantinopolo. De tie li iris al Alĝero, kie li 
travivis, laŭ mia scio, unu el la plej strangaj aventuroj de Ĉi 
mondo. 


La pastro daŭrigis sian rakonton kaj parolis pri tio okazinta al 
la kapitano kun Zoraida. Ĉion aŭskultis la aŭditoro tiel 
absorbite, ke neniam antaŭe li estis tiel atenta aŭdanto kiel 
nun. La pastro plu rakontis la historion ĝis la epizodo, kie la 
francoj prirabis la kristanojn sur la maro kaj lasis lian 
kamaradon kaj la belan maŭrinon en la mizero; li aldonis, ke 
li ne scias kio poste okazis, ĉu ili fine atingis Hispanujon, aŭ 
ĉu la francoj ilin prenis al Francio. 


La kapitano aŭskultis de aparta loko la rakonton de la pastro 
kaj samtempe observis ĉiun movon de sia frato; ĉi lasta, 
vidante, ke la pastro alvenis al la fino de sia historio, elpuŝis 
grandan suspiron kaj diris kun larmoplenaj okuloj: 


—Ho, sinjoro, tiel gravas al mi viaj novaĵoj kaj tiel ili min 
tuŝas, ke mi ne povas ne montri tion per ĉi larmoj, kiuj, spite 
al mia sinrego kaj diskretemo, fontas el miaj okuloj. La 
kuraĝa kapitano de vi menciita estas mia plej aĝa frato. Pli 
forta kaj brava ol mi kaj nia alia plej juna frato, li elektis la 
dignan kaj honoran karieron de la armoj, t.e., unu el la tri 
profesioj indikitaj al ni de nia patro, kiel via kamarado diris 
en sia rakonto tute ne fikcia. Mi iris sur la vojo de la letroj, 
kie, dank' al Dio kaj al mia diligento, mi leviĝis al mia nuna 
rango. Mia plej juna frato loĝas en Peruo, kaj tiel riĉas, ke per 
tio, kion li sendis al mia patro kaj al mi, li ne nur redonis la 
parton de la kapitalo, kiun li ricevis, sed eĉ liveris al mia 
patro monon sufiĉan por ke li kontentigu sian naturan 
prodigemon, kaj ankaŭ helpis min, ke mi povu studi en deca 


kaj konvena medio kaj akiri la pozicion, kiun mi nun okupas. 
Mia patro vivas ankoraŭ, sed mortas de la deziro scii ian 
novaĵon de sia plej aĝa filo, kaj tage kaj nokte preĝas al Dio, 
ke la morto ne fermu al li la okulojn sen lasi lin vidi lastafoje 
sian filon. Sed vere mi miras je tio, ke mia frato, tiel serioza, 
preteratentis sciigi pri si al sia patro en siaj misfortunoj kaj 
afliktoj aŭ en siaj tempoj de prospero. Se nia patro, aŭ ni 
mem, sciintus pri li, li ne bezonus atendi la miraklon de la 
kano por esti elaĉetita. Sed mi timas nun, ĉar mi ne scias, ĉu 
la francoj fine liberigis lin aŭ lin mortigis por kovri sian 
rabon. Kaŭze de tio mi daŭrigos mian vojaĝon, ne kontente, 
kiel mi ĝin komencis, sed triste kaj melankolie. Ho, bona 
frato mia! Kiel mi dezirus scii, kie vi troviĝas nun! Mi mem 
irus liberigi vin de viaj suferoj, eĉ je la kosto suferi mem! Ho, 
kiu portos al mia patro la novaĵon, ke vi vivas ankoraŭ, 
kvankam eble en la plej profundaj ublietoj de Berberio? Sed 
eĉ el tia situacio savus vin la riĉoj de mia patro, de mia frato 
kaj miaj! Ho, bela kaj grandanima Zoraida, kiel mi feliĉus 
pagi al vi, se Mi povus, la bonon, kiun vi faris al mia frato! 
Kaj kiel ni ĉiuj ĝojus ĉeestante la renaskiĝon de via animo 
kaj la celebron de via edziniĝo! 


Movata de emocio pro la informoj pri sia frato, la aŭditoro 
diris ĉi vortojn kaj aliajn similajn tiel kortuŝe, ke ĉiuj esprimis 
al li sian simpation. Tamen la pastro, vidante, ke lia ruzo por 
plenumi la deziron de la kapitano tiel bone sukcesis, ne volis 
teni plu ilin en aflikto, do li stariĝis de ĉe la tablo, eniris en 

la alian ĉambron, elkondukis Zoraidan je la mano, kaj ŝin 
sekvis Luscinda, Dorotea kaj la filino de la aŭditoro. Dume la 
kapitano atendis kion plian farus la pastro: kaj la pastro faris 
tion, preni lin je la alia mano, konduki ilin ambaŭ antaŭ la 
aŭditoro kaj la aliaj kavaliroj, kaj diri: 


—Viaj larmoj ĉesu, sinjoro aŭditoro, kaj kroniĝu via deziro 
per la pleja feliĉo, ĉar jen antaŭ vi staras via bona frato kaj 
via bona bofratino; ĉi viro estas la kapitano Viedma, kaj ĉi 


junulino, la bela maŭrino kiu faris al li tiom da bono. La 
francoj, kiel mi diris al vi, reduktis ilin al ties nuna stato de 
senhaveco, por ke via moŝto havu okazon montri al ili la 
riĉon de via nobla koro. 


La kapitano alpaŝis brakumi sian fraton, sed la aŭditoro, 
metante la manojn sur lia brusto, tenis lin aparte, por 
observi lin je ioma distanco; kaj kiam li fine rekonis lin, li 
brakumis tiel varme sian fraton kaj verŝis tiel tenerajn 
larmojn de feliĉo, ke ankaŭ la pliparto el la ĉeestantoj devis 
plori. Apenaŭ oni povus imagi, des malpli priskribi, la vortojn 
interŝanĝitajn inter ambaŭ fratoj, kaj ilian kortuŝan 
sentelverŝon. Tie, ili koncize informis unu la alian pri la 
respektivaj travivaĵoj; tie, ili montris la varmon de sia frata 
amo; tie, la aŭditoro brakumis Zoraidan; tie, li proponis sian 
bonhavon al ŝi; tie, li igis sian filinon brakumi la maŭrinon; 
tie, la bela kristanino kaj la rava Zoraida denove emociis 
ĉiujn ĝislarme; tie, don Quijote, atenta kaj muta, meditis pri 
ĉi eksterordinaraj eventoj kaj atribuis ilin al la ĥimeroj de la 
vaganta kavalirismo; tie decidiĝis, ke la kapitano kaj Zoraida 
akompanus la aŭditoron al Sevilla; ke oni informus ilian 
patron pri la liberigo kaj reveno de la filo, por ke li veturu 
laŭpove al la dirita urbo kaj ĉeestu la edziniĝon kaj bapton 
de Zoraida. 


La aŭditoro ne povis interrompi sian vojaĝon, ĉar li jam 
sciiĝis, ke, post unu monato, ekirus el Sevilla ŝiparo al Nova 
Hispanujo, kaj estus tre nekonvene al li, se li ne enŝipiĝus 
tiam. Resume, ĉiuj ĝojis je la fortuno de la kapitano; kaj tial, 
ke jam pasis preskaŭ la du trionoj de la nokto, li decidiĝis 
retiri sin kaj dormi la ceteron de la nokto. Don Quijote sin 
proponis stari garde ĉe la kastelo kontraŭ eventuala atako 
de ajna giganto aŭ senskrupula fripono avida je la granda 
trezoro da beleco tie sidanta. La konantoj de don Quijote 
dankis lin kaj sciigis la aŭditoron pri la stranga humoro de la 
kavaliro, kio multe lin amuzis. Nur Sancho Panza ĉagreniĝis, 


ĉar oni enlitiĝis tiel tarde, sed li aranĝis sin pli bone ol la 
aliaj, kuŝiĝante sur la ŝarĝo-selo de sia azeno, kio kostis al li 
kare, kiel oni poste vidos. Post ol la damoj sin retiris al sia 
ĉambro, kaj la aliaj sin akomodis kiom ili povis, don Quijote 
eliris por gardostari, kiel promesite. Kaj okazis, ke, iom antaŭ 
la mateniĝo, la damoj ekaŭdis unu voĉon tiel dolĉan kaj 
harmonian, ke ili ĉiuj komencis atente aŭskulti, speciale 
Dorotea, kiu, nedormante, kuŝis apud doĥa Clara de Viedma, 
la filino de la aŭditoro. Oni ne povis imagi, kiu tiel bele 
kantis: temis pri unu sola voĉo sen akompano de 
instrumento, kaj ĝi ŝajnis veni jen de la korto, jen de la stalo. 
Kaj kiam ili, perpleksaj, aŭskultis atente, Cardenio 
proksimiĝis al la pordo de la ĉambro kaj diris: 


—Se vi, sinjorinoj, ne dormas, aŭskultu: vi aŭdos mul- 
knabon, kies voĉo tiel dolĉas, ke ĝi sorĉas. 


—Ni jam aŭskultas ĝin, sinjoro —respondis Dorotea. 


Ĉe tio Cardenio foriris, kaj Dorotea, kun plej streĉa atento, 
kaptis la vortojn de la jena kanzono: 


Ĉapitro 43 


Kie oni rakontas la plaĉan historion de la mul-knabo kune 
kun aliaj strangaj eventoj okazintaj en la gastejo 


Mi navigas en la amo 

tra tempestoj kaj profundoj 
sed mi perdis jam l' esperon 
trafi sur sekuran grundon. 
Mi postiras unu stelon 
foran, kun pli bona lumo 

ol la steloj, kiujn vidis 

la piloto Palinuro[171] 

Mi ne scias, kien gvidas 
min la stel' kaj en konfuzo 
mi ĝin sekvas tre zorgeme 
kvankam kiel senzorgulo. 
Se mi ĝin plej volas vidi, 
tiam tro da ĝena prudo 
kaŝas ĝin de la rigardo 
kvazaŭ ĉiokovra nubo. 

Ho, brilanta, klara stelo, 
min konsumas via brulo! 
Se vi forkaŝiĝos iam, 

falos mi en mortofundon. 


Kiam la kantanto atingis ĉi punkton, ŝajnis al Dorotea, ke 
estus bedaŭrinde, se Clara ne -aŭskultus tian voĉon, do 
skuetinte ŝin ĝisveke, ŝi diris: 


—Pardonu min, kara knabino, ke mi vekas vin, sed mi 
deziras, ke vi ĝuu tiun belan voĉon, kian eble vi ne aŭskultis 
ĝis nun en via vivo. 


Clara vekiĝis, sed, ankoraŭ duondorma, ne bone komprenis 
kion ŝi aŭdis, kaj petis Dorotean ripeti siajn vortojn. Dorotea 


tion faris, kaj tiam Clara komencis aŭskulti; apenaŭ ŝi aŭdis 
du versojn, kaptis ŝin forta tremado, kvazaŭ ŝi malsanus aŭ 
suferus seriozan atakon de kvartana febro, kaj ĵetante sin en 
la brakojn de Dorotea, ŝi diris: 


—Ho, tre kara sinjorino! Kial vi vekis min? Plej bone estus 
nun se la sorto tenus miajn okulojn kaj orelojn fermitaj, tiel, 
ke mi nek vidus ne aŭdus tiun povran muzikanton. 


—Kion vi diras, knabino? Vi scias, ke, laŭdire, la kantanto 
estas mul-knabo. 


—Ne —respondis Clara—. Li senjoras super vilaĝoj, kaj 
mastras tiel absolute en mia koro, ke, se li ne forlasos ĝin, ĝi 
ĉiam apartenos al li. 


Dorotea miris je la pasiaj vortoj de la knabino, pensis ilin pli 
maturaj ol oni atendus de ŝia juneco, kaj diris: 


—Vi parolas tiamaniere, sinjorino Clara, ke mi ne komprenas 
vin. Kion signifas tio pri la koro, kaj pri la vilaĝoj kaj pri Ĉi 
muzikanto, kies voĉo tiel perturbas vin? Sed diru nun 
nenion: mi ne deziras perdi, atentante vian ekzaltiĝon, la 
plezuron aŭskulti la kantanton, kiu ŝajne komencas denove 
per novaj vortoj kaj nova melodio. 


—Laŭ via plaĉo —respondis Clara, metante al si la manojn 
sur la orelojn por ne aŭdi lin; ankaŭ je tio miris Dorotea, sed 
atentis la kanzonon, kiu tekstis jene: 


Dolĉa espero mia, 

kiu obstaklojn, barojn eldetruas 
kaj firme energia 

per iluzioj, revoj alkonstruas. 
Ne tremu, se vi vidas, 

ke ĉiupaŝe vin la mort' insidas. 
Pigruloj ne konkeras 


honestajn venkojn aŭ triumfojn glorajn, 
kaj veas kaj suferas 

l' inertaj viroj, kiuj, leporkoraj, 

la faton ne oponas 

kaj al la pigro mola sin fordonas. 

Tre kare kostas amo, 

kaj tio estas bona kaj logika, 

ĉar riĉas plej balzamo, 

se oni opinias ĝin unika; 

kaj vere, evidentas, 

ke ĉio senvalora nin ne tentas. 

L' obstino de amanto 

kelkfoje trans la neebleaĵojn vadas, 
kaj tial, kun konstanto, 

kaj kvankam min muregoj barikadas, 
min tenas la espero 

ascendi, de ĉi ter', al la ĉielo. 


Ĉi tie la voĉo ĉesis, kaj Clara komencis denove plorsingulti, 
kio ekscitis la deziron de Dorotea koni la kaŭzon de tiel 
dolĉa kanto kaj de tiel trista ploro, do, ŝi demandis refoje pri 
la signifo de ŝiaj antaŭaj esprimoj. Tiam Clara, timante ke 
Luscinda povus aŭdi ŝin, forte alpremis al si Dorotean inter 
siaj brakoj kaj proksimigis sian buŝon al ŝia orelo, por esti 
certa, ke ŝi povus paroli, sen ke la aliaj aŭdus. 


—Ĉi kantanto, kara sinjorino, estas filo de nobelo de la regno 
de Aragon, sinjoro de du vilaĝoj, kaj li loĝis fronte al la domo 
de mia patro en Madrid. Kaj, kvankam mia patro tenis la 
fenestrojn kovritaj vintre per kanvasoj kaj somere per 
ĵaluzioj, mi ne scias, kiel okazis, ke Ĉi juna studento vidis 
min en la kirko aŭ ie ajn; fine li enamiĝis al mi, kion li 
komprenigis al mi de la fenestro de sia domo per tiom da 
gestoj kaj larmoj, ke mi devis lin kredi, kaj ankaŭ lin ami, sen 
scii kiom li amis min. Unu el liaj gestoj konsistis en tio, 
kunigi la du manojn, kiel signo, ke li edziĝus al mi; kaj, 


kvankam al mi tre plaĉus la plenumiĝo de lia deziro, ĉar mi 
estis sola kaj sen patrino, mi ne sciis kun kiu mi devus 
konsiliĝi; tiel do, mi faris nenion, kaj nur kiam mia patro kaj 
la lia forestis de siaj respektivaj hejmoj, mi donis al li la solan 
favoron levi iom la kanvazon aŭ la ĵaluzion kaj lasi min vidi 
tuta, kio tiel multe lin entuziasmigis, ke li ŝajnis ekster si. 
Fine alvenis la tempo de la forveturo de mia patro, kaj pri ĝi 
li sciiĝis, kvankam ne de mi, ĉar mi tute ne povus lin informi. 
Mi suspektis, ke li malsaniĝis de aflikto, ĉar la tagon de la 
forveturo mi ne povis vidi lin, por lin adiaŭi eĉ se nur per la 
okuloj; sed post du tagoj da vojaĝo, kiam mi eniris en 
vilaĝan gastejon, kiu distancas unu tagon de ĉi tie, mi vidis 
lin ĉe la pordo, en kostumo de mul-knabo, tiel lerte 
alivestita, ke mi tute ne rekonintus lin, se mi ne portus lian 
portreton gravurita en mi koro. Mi lin rekonis, miris kaj ĝojis, 
li ŝtelrigardis min, nevidate de mia patro, ĉar li kaŝas sin de 
li, ĉiufoje kiam li aperas antaŭ Mi sur la vojo aŭ en la 
gastejoj, kie ni haltas; kaj tial, ke mi konas lin, kaj 
konsideras, ke pro amo al mi li iras piede kaj elportas tiom 
da suferiga penado, min konsumas la aflikto, kaj mi sekvas 
per la okuloj ĉiun paŝon lian. Mi ne scias, kun kia intenco li 
venas post mi, kaj kiel li fuĝis de la hejmo de sia patro, kiu 
profunde lin amas, ĉar li ne havas alian heredonton kaj ĉar 
la junulo meritas lian amon, kiel vi konstatos, kiam vi vidos 
lin; krome, kion li kantas, tion li mem kreas en sia kapo, ĉar 
mi aŭdis, ke li estas granda sciulo kaj poeto. Kaj jen ankoraŭ 
io: ĉiufoje kiam mi vidas aŭ aŭskultas lin, min kaptas tremo 
kaj angoro pro timo, ke mia patro povus rekoni lin kaj eltrovi 
nian korinklinon. Eĉ ne unu vorton mi parolis kun li en la 
tuta vivo, tamen mi amas lin tiel multe, ke mi ne povus vivi 
sen li. Jen ĉio, kara sinjorino, kion mi povas diri pri la 
muzikanto, kies voĉo, tiel plaĉa al vi, certe sufiĉas por ke vi 
komprenu, ke li estas, ne mul-knabo, kiel vi asertas, sed 
mastro de koroj kaj vilaĝoj, kiel mi diris. 


—Ne plu parolu, sinjorino Clara —diris Dorotea, kisante mil 
fojojn la knabinon—. Ne plu parolu, mi petas, kaj atendu la 
mateniĝon, ĉar mi esperas, kun la helpo de Dio, aranĝi vian 
aferon, ke ĝi havu feliĉan finon, kiel meritas ĝia honesta 
komenco. 


—Ve al mi, sinjorino! —respondis Clara—. Kian finon atendi, 
se konsideri, ke lia patro estas tiel riĉa kaj altranga, ke li ne 
trovus min inda fariĝi la servistino de lia filo, des malpli lia 
edzino? Cetere mi ne edziniĝus, eĉ por la plej valora de Ĉi 
mondo, sen la scio de mia patro. Mi volus nur, ke ĉi knabo 
foriru returne kaj lasu min. Eble, se mi ne vidus lin, kaj pro la 
longo de la vojaĝo, mia nuna aflikto mildiĝus, kvankam, 
vere, mi konfesas, ke tia rimedo ne multe efikus. Mi ne scias, 
je la diablo, kiel kreiĝis ĉi situacio, nek kiel penetris en min 
ĉi amo, kiun mi sentas por li, se konsideri, ke ni ambaŭ tre 
junas... vere, mi opinias, ke ni havas la saman aĝon; mi ne 
estas ankoraŭ deksesjara, nek estos tia, laŭ mia patro, ĝis la 
venonta tago de Sankta Mikaelo. 


Dorotea ne povis ne ridi ĉe la infaneca naivo de doĥa Clara 
kaj diris: 


—Ripozu, sinjorino, la iometon da nokto laŭŝajne restanta 
ankoraŭ. Dio alportos al ni la matenon, kaj ĉio iros bone, se 
mi agos kun sufiĉa lerto. 


lli do denove dormiĝis kaj en la tuta gastejo regis granda 
silento; nur la filino de la gastejestro kaj Maritornes ne 
dormis, kaj, sciante la manion de don Quijote, kaj ke li 
deĵoras ekstere de la gastejo, armita kaj sur ĉevalo, ambaŭ 
decidis fari al li Ŝercon, aŭ, almenaŭ, iom amuzi sin 
aŭskultante liajn absurdojn. 


Nu, en la tuta gastejo eĉ ne unu fenestro rigardis al la 
kamparo, sed nur mansarda truo uzata por elŝuti tra ĝi 


pajlon por la bestoj. La du duonpuceloj venis al ĉi truo kaj 
rimarkis, ke don Quijote sidas sur la ĉevalo, apogas sin sur la 
lanco kaj elpuŝas de tempo al tempo dolorajn kaj profundajn 
suspirojn, kvazaŭ ĉiu el ili forŝirus al li la animon. 
Samtempe, ili aŭdis lin diri per mola, tenera kaj ama voĉo. 


—Ho, kara sinjorino Dulcinea de El Toboso, kulmino de ĉia 
belo, krono de saĝo, trezoro de gracio, arkivo de virto kaj, 
resume, modelo de ĉio bona, honesta kaj delica ekzistanta 
en ĉi mondo! Kion faras nun via gracia moŝto? Ĉu eble vi 
degnas dediĉi unu penson al via kavaliro kaj sklavo, kiu 
memvole sin elmetas al tiom da danĝeroj nur por vin servi? 
Sciigu al mi pri ŝi, ho trivizaĝa lumo![172] Eble nun vi ĵaluze 
rigardas ŝian belon, dum ŝi promenas en ajna galerio de siaj 
luksegaj palacoj aŭ, kun la brusto klinita super la balustrado 
de balkono, ŝi konsideras, kiel ŝi povus, sen danĝero por sia 
virto kaj noblo, kvietigi la tempeston, kiun pro ŝi suferas mia 
afliktita koro; eble ŝi pensas per kia gloro ŝi povus kroni 
mian penadon, per kia balzamo kuraci mian angoron, kaj, 
fine, kian vivon doni al mia morto, kaj kiel rekompenci min 
por miaj servoj. Kaj vi, suno, sendube jam preta rapide seli 
viajn ĉevalojn por frue leviĝi kaj rigardi mian sinjorinon, 
bonvolu saluti ŝin je mia nomo; sed kiam vi rigardos kaj 
salutos ŝin, zorgu ne kisi al ŝi la vizaĝon, ke mi ne ĵaluzu 
kontraŭ vi, pli ol vi ĵaluzis pro la libermora sendankulino, 
[173] kiu igis vin ŝviti kaj kuri tra la ebenaĵoj de Tesalio aŭ 
sur la bordo de la rivero Peneo... nu, mi ne bone memoras, 
kie vi kuris tiam, ĵaluza kaj pasia. 


Don Quijote atingis ĉi punkton en sia plenda deklamado, 
kiam la filino de la gastejestro softe vokis lin kaj diris: 


—Kara sinjoro, proksimiĝu ĉi tien, bonvolu. 


Ĉe tiaj vortoj, don Quijote turnis la kapon kaj vidis, sub la 
helo de la luno, tiam plenbrila, ke oni vokis lin de la truo, kiu 


ŝajnis al li fenestro, eĉ provizita per ora krado, propra al tiel 
riĉa kastelo, kian li imagis la gastejo. Tuj lia freneza fantazio 
igis lin pensi, ke denove nun, kiel antaŭe, la bela damo, 
filino de la mastro de la kastelo, venas, urĝate de sia amo, 
peti lian favoron. Tiel pensante, kaj ne dezirante montri sin 
malĝentila kaj sendanka, li turnis per la brido Rocinante, 
proksimiĝis al la truo, vidis la du virinojn kaj diris: 


—Mi kompatas vin, bela sinjorino, tial, ke vi fiksas vian aman 
deziron sur subjekton, kiu ne povas reciproki, kiel meritas 
via granda ĉarmo kaj nobeleco; sed ne ĵetu la kulpon 
kontraŭ ĉi povra kavaliro vaganta, pro tio, ke la amo igas lin 
nekapabla doni sian koron al alia persono ol al la damo, kiu 
fariĝis absoluta mastrino de lia animo, de la momento kiam 
liaj okuloj vidis ŝin. Pardonu min, estimata sinjorino, reiru al 
via ĉambro, kaj ne plu manifestu vian deziron al mi, por ke 
mi ne ŝajnu ankoraŭ pli sendanka; sed se vi trovas, ke mi 
povus kontentigi vian amon per io alia ol la amo mem, petu 
ĝin de mi; kaj mi ĵuras al vi, ke vi tuj ĝin ricevus, eĉ se vi 
petus de mi tufon da haroj de Meduza, aŭ la sunradiojn mem 
enfermitajn en fiolo. 


—Nenion tian bezonas mia sinjorino, sinjoro kavaliro — 
respondis Maritornes. 


—Kion do, diskreta duenjo, bezonas via sinjorino? — 
demandis don Quijote. 


—Nur unu el viaj belaj manoj —respondis Maritornes—, por 
ke ŝi kontentigu per ĝi la grandan deziron, kiu puŝis ŝin al ĉi 
truo eĉ riske de ŝia honoro, ĉar, se ŝia sinjoro patro tion 
scius, li dishakus ŝin kaj la plej granda peco el ŝia korpo 
estus la orelo. 


—Mi volas vidi, ĉu li farus tion —diris don Quijote—. Sed li 
detenu sin de tia afero, ĉar metinte la manon sur la 


delikatajn membrojn de sia enamiĝinta filino, li suferus la 
plej teruran finon iam spertitan de patro en ĉi mondo. 


Maritornes ne dubis nun, ke don Quijote donus al ŝi la 
manon, kiel ŝi petis, kaj, kovinte en sia penso kion fari, ŝi 
descendis de apud la truo en la stalon, prenis tie la kol- 
ŝnuron de la azeno de Sancho kaj rapide revenis al la truo, 
en la ĝusta momento kiam don Quijote stariĝis sur la selo de 
Rocinante por atingi la kraditan fenestron, kie, li imagis, 
atendis la am-sopiranta pucelo. Kaj, donante al ŝi la manon, 
li diris: 


— Prenu, sinjorino, ĉi manon, aŭ pli ĝuste, ĉi ekzekutilon 
kontraŭ la misfarantoj de ĉi mondo; prenu ĉi manon, mi 
ripetas, neniam antaŭe tuŝatan de ajna virino, eĉ ne de la 
absoluta posedantino de mia tuta korpo. Mi ne donas ĝin, ke 
vi ĝin kisu, sed por ke vi rimarku la strukturon de ĝiaj nervoj, 
la konsiston de ĝiaj muskoloj, la larĝon kaj grandon de ĝiaj 
vejnoj; pertio vi povos taksi kiom da forto havas la brako de 
tia mano. 


—Nun ni vidos —diris Maritornes; kaj farinte glitan maŝon 
per la kolŝnuro, ŝi ĵetis ĝin sur lian pojnon, descendis de la 
truo kaj forte alligis la alian finon de la ŝnuro al la riglilo de 
la mansarda pordo. Don Quijote, sentante la aspron de la 
ŝnuro sur sia pojno, diris: 


—Ŝajnas, ke via moŝto raspas al mi la manon, anstataŭ ĝin 
karesi; ne mistraktu ĝin, ĉar ĝi ne kulpas la mavon, kiun 
faras al vi la firmo de mia volo, kaj ne ĝustas, ke vi venĝu la 
tuton de via ĉagreno kontraŭ tiel eta parto de mia persono. 
Konsideru, ke, kiu bone amas, ne venĝas sin tiel aĉe. 


Sed oni jam ne aŭskultis ĉi vortojn de don Quijote, ĉar tuj 
kiam Maritornes lin alligis, ambaŭ virinoj, duonmortaj de 
ridado, foriris kaj lasis lin en tia situacio, ke estis al li tute 


neeble sin liberigi. Tiel do, kun la brako enpuŝita tra la truo 
kaj la pojno ŝnurita al la riglilo, li staris sur Rocinante kaj 
sentis egan timon kaj angoron, pensante, ke, se la ĉevalo 
paŝus al unu aŭ al alia flanko, li restus pendanta de la brako, 
do, li ne kuraĝis fari ian movon, kvankam, se konsideri la 
paciencon kaj la kvieton de la besto, ne ŝajnus strange, se ĝi 
starus tie senmova dum tuta jarcento. Fine, vidante ke li 
troviĝas ligita, kaj ke la damoj foriris, don Quijote komencis 
imagi, ke ĉion ĉi kaŭzis magia arto, kiel la pasintan fojon, 
kiam la ensorĉita maŭro en figuro de mulisto pistis lin en ĉi 
sama kastelo. Don Quijote malbenis en si sian mankon de 
saĝo kaj prudento, tial, ke li riskis eniri por la dua fojo en la 
kastelon, kvankam de tie, antaŭe, li eliris tiel senglore. Li 
sciis ke, laŭ la reguloj de la vagantaj kavaliroj, kiam ili 
entreprenas aventuron kaj fiaskas en ties plenumo, tio 
indikas, ke tia aventuro ne estas destinita al ili, sed al aliaj, 
do ili ne bezonas provi ĝin duafoje. Tamen, don Quijote tiris 
sian brakon por vidi, ĉu li povus liberigi sin, sed lia penado 
vanis, ĉar li troviĝis tre bone ligita. Estas vere, ke li tiris 
singarde, por ke Rocinante ne moviĝu; kaj, kvankam li 
deziris sidiĝi sur la selo, li povis nur stari aŭ sin disŝiri de la 
mano. Tie li forte deziris havi ĉe-mane la glavon de Amadis, 
imunan al ĉia ensorĉo; tie li malbenis sian sorton; tie li 
fantaziis, ke la mondo suferus pro lia foresto dum lia 
ensorĉiteco, ĉar li tute ne dubis, ke oni ensorĉis lin; tie li 
denove memoris sian karan Dulcinea de El Toboso; tie li 
vokis sian bonan ŝildiston Sancho Panza, kiu, mergita en 
profunda dormo kaj kuŝanta sur la ŝarĝo-selo de sia azeno, 
ne memoris eĉ pri la patrino lin naskinta; tie li alvokis la 
helpon de la saĝuloj Lirgandeo kaj Alquife kaj de sia bona 
amikino Urganda; kaj tie, fine, la mateniĝo trovis lin furioza 
kaj ekster si, ĉar li opiniis sian ensorĉon eterna, kaj tion 
plifirmigis la fakto, ke Rocinante eĉ ne ete moviĝis; li kredis, 
ke li kaj lia Ĉevalo devus suferi tian staton, sen manĝi, sen 
trinki kaj sen dormi, ĝis la misinfluo de la steloj pasus, aŭ ĝis 
alia pli lerta magiisto rompus la sorĉon. 


Sed li tre trompiĝis ĉi-rilate, ĉar apenaŭ komencis tagiĝi, 
alvenis al la gastejo kvar surĉevalaj viroj tre bele vestitaj kaj 
ekipitaj, kun siaj pafiloj sur la sel-arkoj. Ili brue frapis la 
pordon, ankoraŭ fermitan, de la gastejo; kaj kiam don 
Quijote vidis ilin, li alkriis per aroganta voĉo, en sia funkcio 
de gardostaranto: 


—Kavaliroj, aŭ ŝildistoj, aŭ kio ajn vi estas, vi ne devas tiel 
frapi la pordon de ĉi kastelo, ĉar oni klare vidas, ke ĉi-hore la 
enloĝantoj aŭ dormas ankoraŭ, aŭ ne kutimas aperti la 
fortreson ĝis la suno leviĝas super la tuta lando. Retiru vin, 
atendu, ke la mateno pli lumiĝos, kaj tiam ni vidos, ĉu 
konvenos enlasi vin aŭ ne. 


—Kio, je la diablo, estas ĉi fortreso aŭ kastelo, ke ni devas 
observi tiajn ceremoniojn? —diris unu el la rajdantoj—. Se vi 
estas la gastejestro, ordonu, ke oni apertu la pordon al ni; ni 
iras survoje kaj deziras nur furaĝon por niaj ĉevaloj kaj plu 
rajdi, ĉar ni havas urĝon. 


—Ĉu al vi ŝajnas, kavaliroj, ke mi aspektas kiel gastejestro? 
—demandis don Quijote. 


—Mi ne scias, kian aspekton vi havas —respondis la alia—, 
sed mi ja scias ke vi diras stultaĵon, nomante ĉi gastejon 
kastelo. 


—Kastelo ĝi estas, eĉ unu el la plej bonaj de ĉi provinco — 
asertis don Quijote—, kaj tie interne troviĝas homoj, kiuj 
portis sceptron en la mano kaj kronon sur la kapo. 


—l|nverse estus pli amuze: la sceptro sur la kapo kaj la krono 
en la mano —komentis la vojaĝanto—. Sendube vi volas diri, 
ke temas pri trupo de aktoroj: ili ofte portas tiajn sceptrojn 
kaj kronojn. Vere, mi ne kredas, ke homoj indaj je krono kaj 
sceptro gastus ĉe tiel eta kaj silenta domo. 


—Vi apenaŭ konas la aferojn de ĉi mondo, se konsideri, ke vi 
ne scias pri la eventoj propraj al la vaganta kavalirismo. 


La kunuloj de la vojaĝanto, jam senpaciencaj pro lia 
konversacio kun don Quijote, furioze frapis denove la 
pordon, tiele, ke la gastejestro, kaj eĉ la ceteraj personoj de 
la domo, vekiĝis; la unue nomita levis sin kaj iris demandi, 
kiu vokas, kaj ĝuste tiam unu el la rajdbestoj de la kvar 
vojaĝantoj proksimiĝis flari Rocinante, kiu, trista kaj 
melankolia, kun falantaj oreloj, tenis sur si, sen fari ian 
movon, la stare streĉitan korpon de sia mastro; finfine, kiel 
Rocinante estis karna, kvankam ĝi ŝajnis ligna, ĝi ne povis 
ne reagi, kaj turnis sin por flari de sia flanko la kareseman 
beston; apenaŭ ĝi moviĝis, la piedoj de don Quijote glitis de 
sur la selo, kaj li falus teren, se li ne restus pendanta de la 
brako; tio kaŭzis al li intensegan doloron, kaj li kredis, ke oni 
fortranĉis lian pojnon, aŭ ke lia brako elŝiriĝis, ĉar li pendis 
tiel proksime al la grundo, ke li tuŝetis ĝin per la pintoj de la 
piedoj; sed tiamaniere lia angoro eĉ pli kreskis, ĉar, sentante 
kiom ete distancis liaj plandoj de la tero, li streĉis sin, 
baraktante por ĝin pli bone atingi; fakte li ŝajnis suferi la 
torturon de la strapado,[174] kie la viktimo, kontakte- 
nekontakte kun la planko, pliintensigas sian doloron despere 
streĉante sin, trompita de la espero ke, tiamaniere, li fine 
povos bone stari. 


Ĉapitro 44 
Daŭrigo de la eksterordinaraj aventuroj en la gastejo 


Fine, don Quijote kriis tiel laŭte, ke la gastejestro, terurita, 
subite apertis la pordon kaj eliris vidi, de kie venas tiaj 
muĝoj; dume, ankaŭ la kvar vojaĝantoj proksimiĝis al nia 
hidalgo. Maritornes, jam vekita de la samaj voĉoj, kaj ĝuste 
divenante la kaŭzon de la alarmo, supriris al la mansardo, 
nerimarkate deligis la ŝnuron de kiu pendis don Quijote, kaj 
la kavaliro tuj sekve falis teren antaŭ la gastejestro kaj la 
vojaĝantoj; ili rapidis al li, kaj demandis lin pri la motivo de 
liaj krioj. Sen respondi eĉ unu vorton, don Quijote detiris la 
ŝnuron de sia pojno, stariĝis, saltis sur Rocinante, fiksis la 
ŝildon al la brako, metis la lancon en horizontalan pozicion, 
iom distanciĝis kaj revenis duongalope, dirante: 


—Se iu ajn asertas, ke oni min prave ensorĉis, mi respondas, 
ke li mensogas; kaj se mia sinjorino, la princino Micomicona, 
donos al mi permeson, mi defios lin al duela batalo. 


La ĵusvenintoj miris ĉe la vortoj de don Quijote, sed la 
gastejestro metis finon al ilia surprizo, kiam li klarigis, kiu 
estas la hidalgo, kaj ke oni ne devus atenti lin, pro la 
misfunkciado de lia kapo. Ili demandis al la mastro, ĉu knabo 
proksimume dekkvinjara kaj en kostumo de muelisto ne 
venis al la gastejo, kaj ili faris priskribon de lia persono 
akordan kun la aspekto de la amanto de doĥa Clara. La 
mastro respondis, ke tiom da homoj gastas ĉe li, ke li ne 
rimarkis la priskribiton; sed unu el la kvar vidis la veturilon 
de la aŭditoro kaj diris: 


—Sendube la knabo estas ĉi tie, ĉar jen la veturilo, kiun 
ŝajne li sekvas; unu staru ĉe la pordo, kaj la ceteraj eniru 
serĉi lin; kaj eĉ pli bone se unu el ni rondirus la domon, ke li 
ne forkuru saltante la muron de la kralo. 


— Tion ni faros —respondis alia. 


Du eniris, unu restis ĉe la pordo, alia komencis ĉirkaŭi la 
gastejon; ĉion ĉi rimarkis la mastro kaj ne bone komprenis la 
kialon de iliaj movoj, kvankam li suspektis, ke ili serĉas la 
knabon, kies priskribon ili antaŭe faris al li. Ĉe tio, jam plene 
helis la tago, kaj tial, kaj ankaŭ kaŭze de la bruado de don 
Quijote, ĉiuj estis vekitaj kaj komencis ellitiĝi, precipe doĥa 
Clara kaj Dorotea; la unua pro ekscito, ĉar ŝia amanto 
troviĝis tiel proksima, kaj la alia pro la deziro vidi lin, apenaŭ 
dormis tra la nokto. 


Don Quijote, vidante, ke la kvar vojaĝantoj tute ignoras lin 
kaj ne respondas lian demandon preskaŭ eksplodis de kolero 
kaj furiozo: kaj se li trovintus en la kavalirisma kodo, ke 
vaganta kavaliro povus lice plenumi alian taskon malgraŭ 
sia parolo fini unue entreprenon antaŭe promesitan, certe li 
atakus la tutan grupon kaj devigus ilin respondi al lia 
demando; sed, ĉar ŝajnis al li, ke ne decus, nek konvenus 
komenci alian taskon ĝis li surtronigus Micomiconan, li 
decidis teni la buŝon fermita, regi sin, kaj atendi la rezulton 
de la serĉado de la vojaĝantoj; fine unu el ili trovis la 
junulon dormanta apud mul-knabo, kaj certe ne imaganta, 
ke oni lin serĉus, kaj eĉ malpli, ke oni trovus lin. La viro 
prenis lin je la brako kaj diris: 


—Vere, sinjoro don Luis, via kostumo tre kongruas kun via 
rango, kaj la lito, kie vi kuŝas, bele respondas al la lukso en 
kiu via patrino vin edukis. 


La knabo frotis al si la dormemajn okulojn, rigardis ioman 
tempon sian kaptinton, kaj, fine rekonante lin kiel serviston 
de sia patro, li tiel surpriziĝis, ke li ne kapablis balbuti eĉ 
unu vorton. La servisto aldonis: 


— Sinjoro don Luis, nenio alia farendas ol pacienci kaj returne 
iri hejmen, se via moŝto ne volas, ke nia senjoro, via patro, 
vojaĝu al la transa mondo; ĉar tia sorto atendas lin, se 
konsideri, kiel multe afliktas lin via foresto. 


—Nu, kiel sciis mia patro, ke mi venis ĉi-voje kaj en ĉi 
kostumo? —demandis don Luis. 


—Vi konfidis vian intencon al iu studento amiko via, sed li 
tiel kortuŝiĝis ĉe la doloro, kiun via foresto kaŭzas al via 
patro, ke li fine rivelis al li vian projekton. Tiam via patro 
sendis kvar servistojn serĉi vin, kaj jen, ni estas ĉi tie je via 
dispono, nedireble kontentaj pro la bona rezulto de niaj 
klopodoj, kaj pro tio, ke ni revenos kaj metos vin antaŭ la 
okuloj de via amanta patro. 


—Okazos, kiel mi deziros, aŭ kiel la ĉielo ordonos — 
respondis don Luis. 


—Kion vi povas deziri, aŭ la ĉielo ordoni, se ne tion, ke vi 
konsentu reveni kun ni? Alio ne eblas. 


Aŭskultinte ĉi dialogon, la mul-knabo kuŝanta apud don Luis 
leviĝis kaj iris rakonti la aferon al don Fernando, Cardenio 
kaj la ceteraj, kiuj jam estis vestitaj. Li menciis, ke la viro sin 
turnis al la junulo titolante lin «don»; poste, la mulisto 
aldonis, ke li aŭdis ilian konversacion, ke la viro petis la 
junulon reveni hejmen, kaj ke ĉi lasta ne volis obei. Tiaj 
novaĵoj, kune kun ilia scio pri la bela voĉo donacita de la 
ĉielo al la junulo, kreskigis ĉe ili la deziron koni lin pli detale, 
kaj eĉ helpi lin, se oni iel volus lin perforti. Tiel do, don 
Fernando kaj la ceteraj sin direktis al la loko, kie la knabo 
diskutis ankoraŭ kun la servisto. 


Ĉi-momente Dorotea eliris el sia ĉambro, kaj doĤa Clara, 
profunde agitata, sekvis ŝin; Dorotea vokis Cardenion 
alflanke kaj rakontis al li, per kelkaj resumaj vortoj, la 


historion de la muzikanto kaj doĥa Clara. De sia flanko 
Cardenio informis ŝin pri la trovo de don Luis fare de liaj 
servistoj, sed, ĉar li ne parolis sufiĉe softe, doĥa Clara, 
aŭdante lin, ricevis tian ŝokon, ke, se Dorotea ne subtenus 
ŝin, ŝi falus sur teron. Cardenio diris al Dorotea, ke ŝi revenu 
kun la knabino al la ĉambro, kaj ke li farus ĉion eblan por 
aranĝi la aferon. Ambaŭ virinoj, do, eniris denove. 


Ĉe tio la kvar sekvintoj de don Luis estis jam interne de la 
gastejo kaj ĉirkaŭis lin, urĝante lin reveni tuj hejmen por 
konsoli sian patron. Li respondis, ke tion li ne farus, ĝis li 
plenumus ion, de kio dependis lia vivo, lia honoro kaj lia 
animo. Tiam la servistoj insistis pli energie, dirante, ke sub 
neniaj cirkonstancoj ili revenus sen li, kaj ke ili prenus lin 
kun si, ĉu li volus, Ĉu ne. 


— Tion vi faros —respondis don Luis— nur se vi portos min 
morta; kvankam kiel ajn vi kondukus min, mi irus senviva. 


La pli granda parto de la gastoj jam proksimiĝis aŭskulti la 
diskutantojn, precipe Cardenio, don Fernando, ties 
kompanoj, la aŭditoro, la pastro, la barbiro kaj don Quijote, 
kiu pensis, ke oni ne plu bezonis gardi la kastelon. Cardenio, 
kiel konanto de la historio de la knabo, demandis al la 
servistoj, kian motivon ili havas por preni lin kun si kontraŭ 
lia volo. 


—Nia motivo —respondis unu el la kvar— estas servi lian 
patron, ĉar la foresto de ĉi sinjoro metas lin en danĝero de 
morto. 


—Ne rakontu ĉi tie pri miaj aferoj —rebatis don Luis—. Mi 
estas libera homo, kaj nur propravole mi revenus; se ne, 
neniu el vi povus devigi min. 


—Vin devigos via propra prudento —diris la viro—, sed, se ĝi 
ne sufiĉus, ni estas ja sufiĉaj por plenumi la ordonon 


ricevitan kaj por fari nian devon. 


—Nu, ni vidu, kio estas la esenco de ĉi afero —interrompis la 
aŭditoro. 


La viro, kiu rekonis en li la najbaron de sia mastro, respondis: 


—Ĉu via moŝto, sinjoro aŭditoro, ne konas ĉi kavaliron? Li 
estas la filo de via najbaro kaj forlasis sian hejmon en Ĉi 
kostumo tute nedeca al lia rango, kiel vi povas vidi. 


Tiam la aŭditoro rigardis pli atente la junulon, lin rekonis, kaj 
diris, brakumante lin: 


—Pri kia infanaĵo temas, don Luis? Kian gravan motivon 
povus movi vin vojaĝi ĉi-maniere kaj en kostumo tiel ofenda 
al via rango? 


Larmoj aperis en la okuloj de la knabo, kaj li ne sciis kion 
respondi al la aŭditoro; ĉi lasta diris al la kvar servistoj, ke ili 
trankviliĝu, ke ĉio iros bone; poste li prenis la manon de la 
knabo, kondukis lin flanken kaj demandis al li pri la motivoj 
de lia konduto. 


Sed, dum la aŭditoro faris al li Ĉi demandon kaj aliajn, 
aŭdiĝis laŭtegaj voĉoj ĉe la pordo de la gastejo: okazis, ke 
du viroj, pasiginte tie la nokton, kaj vidante, ke ĉiuj okupas 
sin nur pri la afero de la kvar servistoj, provis foriri sen pagi; 
sed la mastro, pli atenta al la propraj aferoj, ol al la fremdaj, 
kaptis ilin ĉe la pordo, petis ilin kvitiĝi kaj riproĉis ilian 
friponaĵon per tiel krudaj vortoj, ke la du viroj indigniĝis ĝis 
la ekstremo respondi per la pugnoj; kaj tiel fervore ili 
komencis tani al li la haŭton, ke la kompatinda mastro devis 
krii kaj peti helpon. 


Liaj edzino kaj filino rimarkis, ke ĉiuj, krom don Quijote, 
ŝajnas tro okupataj por helpi la mastron, do lia filino kriis al 


nia hidalgo: 


—Via moŝto, sinjoro kavaliro, helpu per via granda kuraĝo 
mian povran patron, kiun du fiuloj draŝas kvazaŭ grenon! 


Al tio don Quijote respondis lante kaj flegme: 


—Via peticio, bela pucelo, ne estos nun traktita, ĉar ne licas, 
ke mi miksu min en ajnan aventuron, ĝis okazos la sukcesa 
fino de la entrepreno, al kies plenumo mi min devigis. Sed, 
por servi vin, ni povus fari la jenon: kuru diri al via patro, ke 
li eltenu en la batalo, kiom li povas, kaj ke sub nenia 
preteksto li devas lasi sin venki; dume, mi petos de la 
princino Micomicona permeson por helpi lin en ties danĝera 
situacio, kaj estu certa, ke, se ŝi konsentos la peton, mi 
eltiros lin el ĝi. 


—Tiel certe, kiel mi estas pekantino —diris Maritornes, kiu 
troviĝis tie—, oni ekspedos mian mastron al la alia mondo, 
antaŭ ol vi ricevos tian permeson. 


—Atendu nur, sinjorino, ke mi havigu al mi la diritan 
permeson —respondis don Quijote—, kaj ne gravos, ĉu li 
sidos en la alia mondo, ĉar mi elprenos lin el tie, eĉ se la tuta 
tia mondo oponos; aŭ almenaŭ, mi venĝos vin tiel terure 
kontraŭ kiuj sendis lin tien, ke vi sentos vin pli ol sufiĉe 
kontentaj. 


Senplie don Quijote genuiĝis antaŭ Dorotea, kaj petis de ŝi 
per kavalireskaj kaj romaneskaj esprimoj, ke ŝia moŝto 
bonvolu permesi lin helpi kaj defendi la kastelmastron, kiu 
troviĝas en grava danĝero. La princino donis volonte sian 
konsenton, kaj don Quijote rapide fiksis la ŝildon al la brako, 
prenis la glavon kaj kuris al la pordo, kie la du gastoj 
ankoraŭ regalis entuziasme la mastron; sed, tuj kiam li 
alvenis, li hezitis kaj staris senmova, kvankam Maritornes kaj 


la gastejestrino demandis lin, kial li haltas, anstataŭ helpi 
ilian sinjoron kaj edzon. 


—Mi detenas min —respondis don Quijote— ĉar ne licas, ke 
mi uzu mian glavon kontraŭ senrangaj personoj. Voku ĉi tien 
mian ŝildiston Sancho, tial, ke ĉi defendo kaj venĝo propre 
lin koncernas. 


Ĉi sceno havis lokon ĉe la pordo de la gastejo, kaj dume ne 
ĉesis la pluvo de pugnobatoj, kies pliparto falis sur la 
mastron, provokante la koleron de Maritornes, lia edzino kaj 
lia filino, jam desperaj vidi la timemon de don Quijote, kaj la 
mavan momenton elportatan de ilia mastro, edzo kaj patro. 


Sed ni lasu lin tie, ĉar certe li ricevos ies helpon; kaj, se ne, li 
suferu en silento pro sia manko de prudento voli ampleksi 
pli ol liaj fortoj permesas; kaj ni iru returne kvindek paŝojn 
por scii kion don Luis respondis al la aŭditoro, kiam ĉi lasta 
demandis al la knabo pri lia motivo vojaĝi piede kaj en tiel 
nedeca kostumo. 


Kiel signo de la profunda aflikto torturanta lian koron, don 
Luis forte premis al li la manojn kaj respondis verŝante multe 
da larmoj: 


— Sinjoro, mi povas diri al vi nur, ke, de la momento kiam la 
ĉielo disponis (kaj la fakto, ke ni estas najbaroj, faciligis), ke 
mi vidu vian filinon, kaj mian sinjorinon doĥa Clara, mi faris 
ŝin mastrino de mia koro; kaj se vi, mia vera sinjoro kaj 
patro, ne oponas, hodiaŭ mem ŝi estos mia edzino. Pro ŝi mi 
forlasis la patran hejmon, kaj pro ŝi mi alivestis min per ĉi 
kostumo, por sekvi ŝin kien ajn ŝi iras, kiel sago al celo, kaj 
kiel Ŝipano al nordo. Pri mia pasio ŝi konas nur kion miaj 
larmoj povis kelkfoje montri al ŝi defore. Vi jam scias, sinjoro, 
pri la riĉo kaj nobeleco de mia patro, kaj pri tio, ke Mi estas 
lia unika heredonto. Se ĉi cirkonstancoj ŝajnas al vi sufiĉe 


bonaj, por ke vi faru al mi la plejan bonon, jam nun akceptu 
min kiel vian filon; kaj kvankam mia patro, movata de aliaj 
projektoj, ne aprobus la bonon, kiun mi sciis trovi, tamen la 
tempo havas pli da forto por detrui kaj ŝanĝi la aferojn, ol la 
volo de la homoj. 


Ĉe tio la enamiĝinta knabo silentiĝis, kaj la aŭditoro sentis 
sin tiom plena de miro, ĉar don Luis tiel delikate rivelis sian 
senton, kiom konfuzita kaj perpleksa, ĉar li ne sciis, kian 
decidon alpreni en tiel subita kaj neatendita situacio. La 
aŭditoro, do, respondis nur, ke la junulo devus teni sin 
trankvila kaj iel aranĝi, ke la servistoj ne revenu hejmen kun 
li tiun tagon; tiel, li havus tempon sufiĉan por trovi la solvon 
plej konvenan al ĉiu. Don Luis perforte kisis al li la manojn, 
kaj eĉ banis ilin per larmoj kapablaj moligi ŝtonan koron, des 
pli la koron de la aŭditoro, kiu bone komprenis, ke tia edziĝo 
estus tre avantaĝa por lia filino, kvankam li volus, ke, se 
eble, ĝi okazu kun la aprobo de la patro de don Luis; krome 
la aŭditoro sciis, ke li klopodas atingi por sia filo la titolon de 
markizo aŭ grafo. 


Dume, la gastoj jam paciĝis kun la mastro, ĉar pro la bonaj 
argumentoj kaj konsiloj de don Quijote, pli ol pro liaj 
minacoj, ili pagis sian tutan ŝuldon; de sia flanko la servistoj 
de don Luis atendis la finon de lia konversacio kun la 
aŭditoro kaj lian decidiĝon. Sed la diablo, ĉiam sendorma, 
ordonis en ĉi momento la eniron en la gastejon de la sama 
barbiro, kies kaskon de Mambrino iam prenis don Quijote de 
li, dum Sancho ŝanĝis la harnison de lia azeno por la harniso 
de la sia. La dirita barbiro, kondukante sian beston al la 
stalo, vidis, ke Sancho flikas ian parton de la ŝarĝo-selo, ĝin 
rekonis kaj senplie impetis kontraŭ la ŝildisto, dirante: 


—Mi havas vin, don latrono! Redonu la barbo-pelvon, la 
ŝarĝo-selon kaj la harnison, kiujn vi rabis de mi! 


Vidante sin tiel neatendite atakata, kaj aŭdante tiom da 
insultoj kontraŭ sia persono, Sancho prenis la selon per unu 
mano, kaj per la alia donis tian pugnobaton al la agresanto, 
ke ties makzeloj baniĝis en sango. Sed la barbiro, same 
alkroĉinta sin al la selo, plu alteniĝis al ĝi, malgraŭ la bato, 
kaj eĉ levis la voĉon, ĝis tia ekstremo, ke ĉiuj elkuris el la 
gastejo al la loko de la brua disputo. 


—Helpon, je la nomo de la reĝo kaj de la justico! —kriis la 
barbiro—. Ci latrono ne nur prirabis min, sed volas ankaŭ 
mortigi min! 


—Vi mensogas —respondis Sancho—; latrono mi ne estas. 
Mia sinjoro don Quijote lice gajnis ĉi predon en ĝusta batalo. 


Don Quijote spektis la scenon, tre ĝojis, vidante sian 
ŝildiston ataki kaj defendi sin bonege, opiniis lin kuraĝa 
homo kaj decidis en si armi lin kavaliro en la unua konvena 
okazo, ĉar ŝajnis al li, ke Sancho estus inda membro de la 
kavalira ordeno. La barbiro diris interalie laŭlonge de la 
disputo: 


— Sinjoroj, ĉi ŝarĝo-selo tiel apartenas al mi, kiel mia vivo 
apartenas al Dio. Mi ĝin konas, kvazaŭ mi estus ĝin naskinta. 
Cetere, mia azeno troviĝas en la stalo, kaj ĝi pruvos, ke mi 
ne mensogas. Oni surmetu al la besto la selon, kaj se ĝi ne 
sidos perfekte, oni pendumu min! Sed jen ankoraŭ io: la 
saman tagon, kiam ili rabis la selon, ili krome forprenis de mi 
ne uzatan barbo-pelvon ladan, kiu valoris unu eskudon. 


Ĉe tio don Quijote ne povis ne respondi; li puŝis sin inter 
ambaŭ disputantoj, apartigis ilin, metis la selon sur la teron, 
ke ĝi troviĝu antaŭ ĉies okuloj ĝis la solvo de la afero, kaj 
diris: 


—Kavaliroj, vi povas klare kaj evidente vidi, ke ĉi bonulo 
eraras, kiam li donas la nomon de barbo-pelvo al io, kio 


estis, estas kaj estos la helmo de Mambrino; mi prenis ĝin de 
li en ĝusta batalo kaj ĝin posedas leĝe kaj rajte. La afero de 
la selo ne koncernas min: ĉi-rilate mi diru nur, ke mia ŝildisto 
Sancho petis de mi permeson preni de ĉi venkita kovardo la 
harnison de ties ĉevalo por garni per ĝi sian propran beston. 
Mi donis la permeson, li prenis la harnison, kaj se ĝi 
transformiĝis en ŝarĝo-selon, la sola klarigo estas, ke tiaj 
metamorfozoj ordinare okazas en la kavaliraj aferoj. 
Konfirme de tio, rapidu, mia kara Sancho, kaj portu ĉi tien la 
helmon, kiun ĉi bonulo nomas barbo-pelvo. 


—Je Dio, sinjoro —respondis Sancho—. Se ni ne povas 
prezenti alian pli bonan ateston por defendi nian aferon, 
sciu, ke la kasko de Mambrino tiom similas al pelvo, kiom la 
harniso de ĉi bonulo al ŝarĝo-selo. 


—Faru kion mi ordonas —diris don Quijote—, ĉar en Ĉi 
kastelo ne ĉio povas esti sub ensorĉo. 


Sancho iris preni la pelvon, revenis kun ĝi, kaj don Quijote, 
tuj kiam li ĝin vidis, ekkaptis ĝin, dirante: 


—Rimarku, viaj moŝtoj, ĉu ĉi viro ne senhonte asertas, ke ĉi 
peco estas pelvo, kaj ne helmo, kiel mi diras; kaj mi ĵuras, je 
mia ordeno kavalira, ke mi prenis de li Ĉi saman helmon kaj 
ke mi ne faris al ĝi ajnan aldonon aŭ deprenon. 


— Tute certe! —diris Sancho—, ĉar, de kiam mia sinjoro ĝin 
gajnis, li uzis ĝin nuren la batalo por la liberigo de la povraj 
katenitoj; kaj dank' al ĉi pelvo-kasko, li povis eltiri sin ne 
mave el la lukto, malgraŭ la multaj ŝtonbatoj ricevitaj. 


Ĉapitro 45 


Kie fine klariĝas la afero pri la helmo de Mambrino kaj la 
ŝarĝo-selo, kun aliaj aventuroj certe okazintaj 


—Kion opinias viaj moŝtoj pri la asertoj de ĉi ĝentilhomoj? — 
demandis la barbiro—. Ili eĉ ĵuras, ke ĉi peco estas, ne 
barbo-pelvo, sed kasko. 


—Kaj se iu dirus la malon —intervenis don Quijote—, mi 
respondus al li, se li estus kavaliro, ke li mensogas, kaj, se 
ŝildisto, ke li remensogas milfoje. 


Dume majstro Nicolas, nia barbiro, atente sekvis la 
konversacion kaj, ĉar li tre bone konis la naturon de don 
Quijote, ekhavis la ideon stimuli lian frenezon kaj amuzi la 
grupon, antaŭenpuŝante la aferon en ŝercon; do, li turnis sin 
al la alia barbiro kaj diris: 


— Sinjoro barbiro, aŭ kio ajn vi estas, sciu, ke ankaŭ mi havas 
vian saman profesion, kaj jam de pli ol dudek jaroj posedas 
la koncernan diplomon; sekve mi konas tre bone ĉiun ilon de 
la barbir-arto, sen ia escepto; krome, jun-aĝe mi soldatis, do 
scias ankaŭ kio estas helmo, kaj moriono,[175] kaj kasko 
fermita kaj la ceteraj objektoj de la armeo, t.e. de la armiloj 
de la soldatoj; kaj mi asertas (kvankam mi volonte alprenus 
pli ĝustan juĝon, se oni ĝin deklarus) ke la peco subtenata 
de ĉi bonulo ne nur ne estas barbo-pelvo, sed tiel diferencas 
de ĝi, kiel nigro de blanko kaj vero de mensogo; mi asertas 
ankaŭ, ke temas ja pri helmo, sed ne pri kompleta helmo. 


—Vi pravas —diris don Quijote—, ĉar mankas al ĝi la duono, 
t.e. la makzelpeco. 


—Efektive —aldonis la pastro, kiu divenis la intencon de 
majstro Nicolas. 


Cardenio, don Fernando kaj ties kompanoj esprimis la saman 
opinion, kaj eĉ la aŭditoro mem sendube partoprenus en la 
ŝerco, se lin ne absorbus la afero de don Luis; sed la serioza 
objekto de liaj pensoj tiel altrudiĝis al li, ke li apenaŭ atentis 
la disvolvon de la farso. 


—Je Dio! —diris la priŝercata barbiro—. Ĉu eblas, ke tiom da 
honorindaj kavaliroj ripetas, ke ĉi tio estas, ne pelvo, sed 
kasko? Ajna universitato, eĉ plej klera, mirus je tia opinio. 
Nu, bone, se la pelvo estas kasko, tiam la ŝarĝo-selo devas 
esti ĉevala harniso, kiel ĉi kavaliro diras. 


—Ĝi ŝajnas al mi ŝarĝo-selo —diris don Quijote— sed, kiel mi 
jam antaŭe deklaris, mi ne miksas min en tion. 


—Tamen —intervenis la pastro— sinjoro don Quijote devus 
diri al ni, ĉu temas pri selo aŭ harniso, ĉar mi kaj ĉi sinjoroj 
rekonas lian superecon en la aferoj de la kavalirismo. 


—Je Dio, karaj sinjoroj —respondis don Quijote—. Tiel multaj 
kaj diversaj strangaĵoj okazis al mi en ĉi kastelo, en la du 
fojoj en kiuj mi loĝis en ĝi, ke mi ne kuraĝus doni asertan 
respondon al ajna demando pri ĝiaj aferoj, ĉar mi pensas, ke 
ĉio ĉi tie okazas per ensorĉo. La unuan fojon multe molestis 
min ensorĉita maŭro loĝanta en la kastelo, kaj al Sancho ne 
estis tre bone inter la manoj de kelkaj subuloj liaj; kaj hieraŭ 
nokte mi pendis de ĉi brako preskaŭ du horojn, sen scii kial 
aŭ kiel trafis min tia misfortuno. Tiel do, doni mian opinion 
pri tiel konfuza afero egalus fari tre senpripensan juĝon. 
Rilate tion, ĉu Ĉi peco estas helmo aŭ pelvo, mi jam 
respondis; sed mi ne kuraĝas definitive decidi, ĉu ĉi alia 
peco estas ŝarĝo-selo aŭ harniso, do, sinjoroj, mi lasas la 
aferon al via bona kriterio: tial, ke vi ne apartenas al la 
kavalira ordeno, kiel mi, eble la ĉi-lokaj ensorĉoj ne efikas 
sur vin, kaj sekve vi havas la menson libera por vidi la 


aferojn de ĉi kastelo tiaj, kiaj ili estas, kaj ne kiaj ili Ŝajnas al 
mi. 


—Nedubeble, don Quijote saĝe argumentis, ke al ni tuŝas 
decidi ĉi aferon —diris don Fernando—. Kaj, por juĝi sur 
solida bazo, mi petos la sekretan voĉon de ĉiu kavaliro kaj 
sciigos al vi la veran rezulton de la voĉdonado. 


Ĉio ĉi kaŭzis egan amuzon al la konantoj de la naturo de don 
Quijote, sed ŝajnis la pleja absurdo de la mondo al la ceteraj 
personoj, precipe al la kvar servistoj de don Luis, al don Luis 
mem, kaj al du tri vojaĝantoj ĵusvenintaj kun aspekto de 
taĉmentanoj de la Santa Hermandad, kio efektive ili estis. 


Sed plej multe perpleksis la barbiro, kies pelvo transformiĝis 
en kaskon de Mambrino antaŭ liaj propraj okuloj, kaj kies 
ŝarĝo-selo, kiel sendube li pensis, ŝanĝiĝus al pompa 
harniso de ĉevalo; kaj unuj kaj aliaj ridis, kiam don Fernando 
parolis al la orelo de ĉiu, por ke li sekrete deklaru, ĉu la 
belaĵo objekto de tiaj diskutoj estas selo aŭ harniso. Fine, 
preninte nur la voĉojn de la konantoj de nia hidalgo, li diris 
laŭte: 


—Okazas, bona barbiro, ke mi laciĝas demandi, ĉar ĉiu 
respondas, ke ridindus diri, ke Ĉi peco estas ŝarĝo-selo de 
azeno, kiam efektive temas pri harniso de ĉevalo, eĉ de 
ĉevalo de pura raso. Do, vi devas pacienci, ĉar, spite al vi kaj 
al via azeno, ĉi tio estas harniso kaj ne selo; vi aĉe defendis 
vian aferon, kaj viaj pruvoj ne taŭgas. 


—Neniam mi sidu en la ĉielo, se viaj moŝtoj ne trompiĝas! — 
ekkriis la povra barbiro—. Kaj mia animo prezentiĝu antaŭ 
Dio, tiel certe, kiel certe ĉi tio estas selo kaj ne harniso! Sed, 
tien iras leĝoj...[176] kaj punkto. Cetere, mi ne estas ebria: 
eĉ ne matenmanĝis ankoraŭ. 


La naivo de la barbiro provokis ne malpli da rido ol la 
absurdoj de don Quijote, kiu rimarkis ĉi-momente: 


—Nenio plu farendas ĉi tie: nur, ke ĉiu reprenu sian 
propraĵon. Kaj, kion donas Dio, tion benu Sankta Petro.[177] 


Sed unu el la kvar servistoj de don Luis diris: 


—Se ne temas pri ia aranĝita ŝerco, mi ne povas kompreni, 
ke viroj kiuj posedas, aŭ ŝajnas posedi, bonan inteligenton, 
kuraĝas diri kaj aserti, ke ĉi objektoj ne estas pelvo kaj 
ŝarĝo-selo; sed, ĉar vi insistas, mi pensas do, ke ia mistero 
kaŝiĝas en la fakto obstine defendi ion rekte kontraŭan al la 
vero kaj eĉ al la logiko; kaj mi ĵuras je... —kaj ĉi tie li diris 
vortaĉon—, ke ĉi tio estas pelvo de barbiro kaj la alio ŝarĝo- 
selo de azeno, eĉ se la tuta mondo asertas la malon. 


—Povus temi pri selo de azenino —diris la pastro. 


—Ĉu ne la sama afero? —respondis la servisto—. La diskuto 
temas, ne pri tio, sed pri la punkto, ĉu Ĉi peco estas ŝarĝo- 
selo aŭ ne. 


Unu el la taĉmentanoj ĵus alvenintaj aŭskultis la diskuton, 
kaj apogis la argumentojn de la servisto, dirante plena de 
kolero kaj furiozo: 


— Tiel certe ĝi estas selo, kiel certe mi estas filo de mia patro. 
Kiu diris aŭ diras alion, sendube ebrias kiel uvo. 


—Vi mensogas, fripono senhonora! —respondis don Quijote. 
Kaj, levante la lancon, kiu li ĉiam tenis en la mano, li 
aldirektis tielan baton sur lian kapon, ke se la taĉmentano 
ne devius, nia hidalgo sternus lin surteren. La lanco 
dissplitiĝis kontraŭ la grundo, kaj aliaj taĉmentanoj, vidante, 
ke oni mistraktas tiamaniere lian kamaradon, laŭte kriis 
petante helpon por la Santa Hermandad. La gastejestro, kiu 


apartenis al ĉi institucio, rapide eniris preni sian 
ordonbastonon kaj sian glavon kaj revenis meti sin ĉe la 
flanko de siaj kunuloj; la servistoj de don Luis ĉirkaŭis lin, ke 
li ne fuĝu en la tumulto; la barbiro, vidante la tutan domon 
en tia pandemonio, denove ekprenis sian ŝarĝo-selon, kaj la 
samon faris Sancho; don Quijote eltiris la glavon kaj alsaltis 
kontraŭ la taĉmentanoj; don Luis laŭtis al siaj servistoj, ke ili 
lasu lin kaj kuru helpi la hidalgon, Cardenion kaj don 
Fernandon, kiuj du lastaj staris ĉe la flanko de don Quijote; 
la pastro stentoris; la gastejestrino kriis; ŝia filino lamentis; 
Maritornes ploris; Dorotea staris konsternita; Luscinda, 
agitata; doĥa Clara svenis. La barbiro batis Sanchon; Sancho 
muelis la barbiron; unu servisto kuraĝis ekpreni don Luis je 
la brako, ke li ne eskapu, sed la junulo per fortega 
pugnobato banis en sangon lian makzelon; la aŭditoro 
defendis don Luis; don Fernando havis sub siaj piedoj iun 
taĉmentanon kaj kun granda entuziasmo surtretis al li la 
ripojn de la unua ĝis la lasta; la gastejestro denove laŭtis 
petante helpon por la Santa Hermandad: tiel do, la tuta 
domo plenis de ploroj, voĉoj, krioj, konfuzo, teruro, alarmo, 
bedaŭrindaĵoj, hakoj, frapoj, vergoj, kalcitroj kaj elfluo de 
sango. 


Meze de ĉi ĥaoso, labirinto kaj senbrida furiozo, venis en la 
kapon de don Quijote la ideo, ke li staras metita, subite- 
seninvite, en la diskordo de la tendaro de Agramante,[178] 
do li diris per tondra voĉo, kies vibrado skuis la tutan 
gastejon: 


—Detenu vin! Ingu la glavojn! Aŭskultu min, se vi volas resti 
vivaj! 


Ĉe tiel potenca voĉo, ĉiuj sin detenis, kaj li daŭrigis: 


—Ĉu mi ne avertis vin, sinjoroj, ke ĉi kastelo estas ensorĉita, 
kaj ke certe ia legio da demonoj loĝas ĉi tie? Por konfirmo de 


miaj vortoj, mi deziras, ke vi vidu propra-okule, kiel la 
diskordo de la tendaro de Agramante transiris al ni. Rimarku, 
kiel oni tie luktas por la spado, ĉi tie por la ĉevalo, transe por 
la aglo, preter por la helmo...[179] dum ni batalas inter ni 
kaj ne aŭskultas unu la alian. Venu do via moŝto, sinjoro 
aŭditoro, kaj via moŝto, sinjoro pastro: la unua funkciu kiel 
reĝo Agramante, la alia kiel reĝo Sobrino,[180] kaj faru 
pacon Ĉi tie; ĉar, je la ĉiopova Dio, vere hontindas, ke tiom 
da gravaj sinjoroj, kiaj ni estas, mortigas sin reciproke pro 
bagateloj. 


La taĉmentanoj, kiuj ne komprenis la frazeologion de don 
Quijote kaj vidis sin mistraktitaj de don Fernando, Cardenio 
kaj ties kamaradoj, ne emis trankviliĝi; sed la barbiro deziris 
la pacon, ĉar en la interbatiĝo lia barbo kaj la ŝarĝo-selo 
suferis nombron da ŝiroj. Sancho, kiel fidela servisto, obeis la 
plej etan ordonon de sia mastro; la kvar servistoj de don Luis 
same sin detenis, komprenante, ke nenion ili gajnus, se ili 
kondutus alie. Nur la gastejestro insistis, ke oni devus puni 
la insolenton de la freneza don Quijote, ĉar li ĉiam ĥaosigis 
la gastejon. Fine la tumulto cedis portempe al la kvieto, kaj 
en la imago de don Quijote kaj ĝis la tago de la lasta juĝo, la 
ŝarĝo-selo restis harniso, la pelvo kasko kaj la gastejo 
kastelo. La spiritoj do sereniĝis, la gastoj reamikiĝis dank' al 
la persvadoj de la aŭditoro kaj la pastro, kaj tiam la servistoj 
de don Luis insitis denove, ke li foriru kun ili. 


Dum ili traktis kun la junulo, la aŭditoro, rakontinte al don 
Fernando, Cardenio kaj la pastro kion don Luis sciigis al li, 
konsiliĝis kun la trio, pri kiel li povus solvi la aferon. Fine oni 
interkonsentis, ke don Fernando rivelus sian personecon al 
la servistoj de don Luis kaj dirus al ili, ke li deziras, ke don 
Luis akompanu lin al Andaluzio, kie lia frato la markizo 
akceptus lin kun la honoro ŝuldata al lia rango; oni ja sciis, 
ke don Luis tute ne havis tiam la intencon reveni hejmen, eĉ 
se oni dishakus lin en pecojn. La kvar servistoj, informite pri 


la moŝteco de don Fernando kaj pri la decido de don Luis, 
interkonsentis, ke tri irus hejmen raporti al lia patro pri la 
situacio, kaj la kvara restus por servi al don Luis sen lasi lin, 
ĝis la aliaj revenus preni lin kun si, aŭ ĝis oni ricevus la 
instrukciojn de la patro de don Luis rilate al la junulo. 


Ĉi-maniere fariĝis paco en ĉi disputejo dank' al la aŭtoritato 
de Agramante kaj al la prudento de reĝo Sobrino. 


Tamen, la malamiko de la konkordo kaj kontraŭulo de la 
paco[181] vidis sin disdegnata kaj mokata, rimarkis kiom 
malmulte da frukto li rikoltis ĵetinte ĉi homojn en tiel 
implikitan labirinton, kaj decidis fari novan provon elkovi 
freŝajn konfliktojn kaj kverelojn. Okazis do, ke la 
taĉmentanoj, aŭdante pri la granda moŝteco de siaj 
kontraŭbatalantoj, trankviliĝis kaj sin retiris de la lukto, ĉar 
ŝajnis al ili, ke kia ajn estus ĝia rezulto, ili tamen perdus la 
batalon; sed unu taĉmentano, la sama kies ripojn don 
Fernando pistis kaj surtretis, memoris, ke inter liaj arest- 
ordonoj kontraŭ kelkaj deliktuloj troviĝas unu pri don 
Quijote, kies kapton dekretis la Santa Hermandad (kio 
Sancho prave timis siatempe) sub la akuzo, ke li metis la 
galerulojn en liberon; la taĉmentano do volis konstati, ĉu la 
priskribo el lia mandato konformas al la persono de don 
Quijote, sekve li detiris de sia sino ian pergamenan 
dokumenton, komencis legi ĝin lante, ĉar li ne estis sperta 
leganto, fiksis ĉe ĉiu vorto la rigardon sur don Quijote, por 
kompari la detalojn el la mandato kun lia vizaĝo kaj fine 
konvinkiĝis ke, sen ia dubo, don Quijote estas la persono 
priskribita; tiam, jam certa pri lia identeco, la taĉmentano, 
kun la pergameno en la liva mano, ekkaptis per la dekstra la 
kavaliron je la kolo, tiel forte, ke li ne lasis lin spiri, kaj 
laŭtege kriis: 


—Helpon al la Santa Hermandad! Kaj, por ke oni vidu, ke mi 
prave ĝin petas, jen la arest-ordono kontraŭ ĉi vojo-rabisto! 


La pastro prenis la dokumenton, konstatis, ke la priskribo 
konformas al don Quijote, kaj ke la taĉmentano diris la 
veron. Sed la kavaliro, kiu vidis sin tiel mistraktata de ĉi 
senhonora fripono, eksplodis de kolero kaj, kun krakado de 
ostoj de lia korpo, per ambaŭ manoj kaptis, kiel li povis, la 
gorĝon de la taĉmentano kaj tiom stringis ĝin ke se li ne 
ricevus la helpon de siaj kunuloj, li lasus tie la vivon antaŭ ol 
don Quijote la stringadon. 


La gastejestro, kiu havis la devon doni asiston al siaj 
kamaradoj, iris tuj helpi la taĉmentanon, dum la 
gastejestrino, vidante denove sian edzon implikita en alia 
lukto, levis la voĉon; tuj ŝia filino kaj Maritornes akompanis 
ŝin en ŝia kriado, petante la helpon de la ĉielo kaj de la 
ceteraj personoj de la loko; kaj Sancho, ĉe tia spektaklo, 
diris en si: 


—Je Dio, mia mastro pravas rilate la ensorĉon de ĉi kastelo, 
ĉar ne eblas vivi en ĝi pace eĉ unu solan horon. 


Don Fernando apartigis la du virojn je ilia granda kontento, 
ĉar ambaŭ firme enkroĉadis la manojn: la taĉmentano en la 
kolumo de la sajo de don Quijote, kaj la hidalgo en la gorĝo 
de la alia; tamen la taĉmentanoj insistis, ke ili devas preni 
sian krimulon, kaj ke la ceteraj personoj helpu submeti kaj 
ligi lin, kiel postulis la servo al la reĝo kaj al la Santa 
Hermandad, je kies nomo denove ili petis helpon kaj asiston 
por aresti ĉi latronon kaj banditon de vojoj kaj padoj. Don 
Quijote ridadis ĉe tiaj argumentoj kaj fine diris kun granda 
flegmo: 


—Kio do, bastarda kaj naŭza kanajlaro? Ĉu doni liberon al 
katenitaj, helpon al misfortunaj, manon al falintaj kaj 
rimedon al mizeraj estas, laŭ vi, banditi sur la vojoj? Ha, 
perversa gento, kies eta kaj malica inteligento ne meritas, 
ke la ĉielo rivelu al vi la virton de la vaganta kavalirismo, kaj 


ankaŭ ne, ke vi komprenu kiel peke kaj nescie vi kondutas, 
ne respektante eĉ la ombron de vaganta kavaliro, des malpli 
lian personon! Kio do, taĉmento da latronoj, ne taĉmentanoj, 
sed vojaj rabistoj kun licenco de la Santa Hermandad? Diru, 
kiu idioto, subskribis la ordonon de aresto kontraŭ tia 
kavaliro kiel mi? Ĉu li ne scias, ke la vagantaj kavaliroj 
dependas de nenia jurisdikcio, ke ili havas sian glavon kiel 
leĝon, sian kuraĝon kiel ĉarton kaj sian propran volon kiel 
kodon? Kiu idioto, mi ripetas, ne scias, ke ekzistas nenia 
nobel-titolo kun tiom da privilegioj kaj prerogativoj, kiom da 
ili vaganta kavaliro akiras en la tago kiam li estas armita kaj 
sin fordonas al sia rigora profesio? Kiu vaganta kavaliro iam 
pagis imposton, akcizon, tributon, reĝan kontribucion aŭ 
doganon? Kiu tajloro iam prezentis al li kalkulon pri vestoj al 
li faritaj? Kiu kastelmastro regalis lin en festeno kaj poste 
petis de li ties partopagon? Kiu reĝo ne invitis lin al sia 
tablo? Kiu pucelo ne enamiĝis al li kaj sin donis senhezite al 
lia volo kaj plezuro? Kaj fine, kiu vaganta kavaliro iama, 
nuna aŭ futura ne havus kuraĝon sufiĉan por, li sola, vergi 
kvarcentfoje kvarcent taĉmentanojn, se ili aŭdacus lin 
alfronti? 


Ĉapitro 46 


Pri la rimarkinda aventuro de la taĉmentanoj kaj la granda 
feroco de nia bona kavaliro don Quijote 


Dum tiel parolis don Quijote, la pastro klopodis persvadi la 
taĉmentanojn, ke la cerbo de nia hidalgo iris promeni, kiel ili 
mem povus konstati per liaj vortoj kaj faroj kaj, ke, sekve, ili 
ne bezonis persisti en sia intenco aresti kaj forkonduki lin, 
ĉar, se jes, ili devus liberigi lin poste pro lia mensa perturbo; 
la taĉmentano de la mandato respondis al tio, ke al li ne 
koncernas juĝi pri la frenezo de don Quijote, ke li devas obei 
la ordonojn de sia superulo, kaj ke, post ol oni enkarcerigus 
lin, al li estus tute same, se oni donus al li centfoje la liberon. 


— Tamen —diris la pastro— ĉi-foje vi ne prenos lin kun vi, ĉar, 
ŝajnas, li ne lasos sin konduki. 


Tiom da argumentoj prezentis la pastro, kaj tiom da 
frenezaĵoj faris don Quijote, ke la taĉmentanoj eĉ pli 
frenezus ol li, se ili fine ne estus konvinkiĝintaj pri la afekcio 
de don Quijote; tiel do, ili konsideris pli bone trankviligi sin 
kaj eĉ peri la pacon inter la barbiro kaj Sancho Panza, kiuj 
montris ankoraŭ fortan rankoron en sia disputo. Fine, kiel 
membroj de la justico, ili intervenis kaj arbitraciis en la 
afero, tiele, ke ambaŭ partioj restis, se ne plene, almenaŭ 
parte kontentaj, ĉar oni disponis, ke ili faru la interŝanĝon de 
la Ŝarĝo-seloj, sed ne de la ventrobendoj nek de la bridoj. 
Rilate al la kasko de Mambrino, la pastro, kaŝe kaj 
nerimarkate de don Quijote, donis por la pelvo ok realojn al 
la barbiro, kiu de sia flanko kvitancis la sumon kaj promesis 
ne plu plendi pro fraŭdo koncerne la pelvon, en la nuna aŭ 
en la futura tempo, amen. 


Post ol oni trovis la solvon de ĉi du kvereloj, la plej gravaj kaj 
seriozaj, restis nur aranĝi, ke tri servistoj de don Luis reiru 


hejmen, kaj ke la alia akompanu sian mastron ĝis la loko, 
kien don Fernando dezirus lin konduki; kaj tial, ke la sorto 
jam komencis formeti barojn kaj igi pli facile irebla la vojon 
al la geamantoj kaj bravuloj de la gastejo, ĝi volis kompletigi 
la taskon per kontentiga fino: la servistoj konsentis kion don 
Luis petis de ili, kaj Clara tiel ĝojis je ilia decido, ke, 
rigardante ŝian vizaĝon, oni ne povis ne percepti la feliĉon 
de ŝia koro. Zoraida, kvankam ŝi ne bone komprenis ĉion 
okazintan, alterne ĝojis aŭ tristis, laŭ la esprimoj videblaj sur 
la aliaj, precipe sur ŝia hispano, al kies persono ŝi senĉese 
turnis sian rigardon plenan de amo. La gastejestro, al kiu ne 
pasis nerimarkita, ke la pastro donis monon al la barbiro, 
petis de don Quijote, ke li pagu por la difektitaj vin-sakoj kaj 
la perdita vino, kaj ĵuris, ke nek Rocinante, nek la azeno de 
Sancho forlasus la gastejon, antaŭ ol oni pagus al li ĝis la 
lasta groŝo. La pastro kaj don Fernando pagis la damaĝojn, 
kvankam ankaŭ la aŭditoro tre volonte sin proponis pagi li 
mem. Kaj tia paco kaj kvieto regis en ĉies koroj, ke, anstataŭ 
la diskordo de la tendaro de Agramante, kiel don Quijote 
diris, ŝajnis gasti ĉe la domo la paco kaj la kvieto de la 
tempoj de Oktavio;[182] kaj laŭ la ĝenerala opinio, tio 
ŝuldiĝis al la bona intenco kaj riĉa elokvento de la sinjoro 
pastro kaj al la nekompareble donema spirito de don 
Fernando. 


Don Quijote, vidante sin libera de tiom da problemoj, kaj 
propraj kaj de Sancho, pensis, ke estus bone daŭrigi la 
vojaĝon kaj fini la grandan aventuron, por kies plenumo oni 
lin vokis kaj elektis; tiel do, kun firma decido, li genuiĝis 
antaŭ Dorotea, kiu ne permesis al li diri ion, antaŭ ol li 
leviĝus, do don Quijote obee stariĝis kaj diris: 


—Laŭ tre konata proverbo, bela sinjorino, la diligento estas 
patrino de la fortuno; en multaj kaj gravaj cirkonstancoj la 
sperto montras, ke la aktiveco de aferisto sukcesigas eĉ 
duban negocon, sed nenie evidentas ĉi vero, kiel en la aferoj 


militaj, kie rapido kaj prompteco disrompas la preparojn de 
la malamiko kaj venkas ĝin, antaŭ ol ĝi povas organizi sian 
defendon. Mi diras tion, ĉarma kaj moŝta sinjorino, ĉar ŝajnas 
al mi, ke nia restado en ĉi kastelo havas jam nenian utilon, 
kaj eĉ povus kaŭzi al ni grandan damaĝon, kiel ni konstatos 
iun tagon. Ĉar, kiu scias, ĉu via malamiko, la giganto, ne 
ricevis informon, pere de sekretaj kaj diligentaj spionoj, ke 
mi iras detrui lin, kaj ĉu, dum ni perdas la tempon, li ne 
profitas ĝin, starigante sian defendon en nekonkerebla 
kastelo aŭ fortreso, kie vanus miaj klopodoj kaj la forto de 
mia senlaca brako? Tiel do, kara sinjorino, per nia diligento 
ni antaŭiĝu al liaj projektoj, kiel dirite, kaj tuj ekiru, ĉar, por 
ke via bona destino plenumiĝu, kiel vi deziras, vi ne devas 
atendi pli ol la tempon necesan ĝis mi renkontos vian 
kontraŭulon. 


Don Quijote ĉesis paroli kaj atendis aplombe la respondon 
de la bela princino; kaj ŝi, kun majesta esprimo laŭa al la 
stilo de la hidalgo, respondis jene: 


—Mi dankas al vi, sinjoro, ke vi tiel montras vian deziron 
servi min en mia granda misfortuno, kiel kavaliro kies 
funkcio kaj koncerno estas doni protekton al orfaj kaj 
senhelpaj; kaj Dio volu, ke mia deziro kaj la via plenumiĝu, 
por ke vi vidu, ke ekzistas en la mondo dankemaj virinoj. 
Rilate al mia forveturo, ĝi tuj okazu: mi ne havas alian volon 
ol la vian, do disponu pri mi tute laŭ via bontrovo kaj deziro, 
ĉar la virino, kiu iam konfidis al vi la defendon de sia 
persono kaj la restaŭron de sia potenco, ne devas kontraŭi 
kion via saĝo ordonas. 


—Estu certa pri mia promeso, je Dio —respondis don Quijote 
—, ĉar, se tiel granda damo humiliĝas, mi ne volas perdi la 
okazon relevi ŝin al ŝia hereda trono. Ni jam ekiru: la 
proverbo, ke en la tardo insidas danĝero, spronas mian 
deziron iri survoje. Neniam la ĉielo kreis, nek la infero vidis, 


ion kapablan peli min en timon kaj teruron, do, Sancho, selu 
Rocinante, harnisu vian azenon kaj la palefrenon[183] de la 
reĝino, ni diru adiaŭ al la kastelmastro kaj al ĉi sinjoroj kaj 
tuj foriru. 


Sancho, ĉion atente aŭskultinta, skuis la kapon kaj 
respondis: 


—Ve, sinjoro, mi diru, kaj ĉi honestaj damoj min pardonu, ke 
en la vilaĝo oni malbonas, pli ol oni ĝenerale konas. 


—Kia malbono, kapabla diskrediti min, povas ekzisti en ajna 
vilaĝo aŭ en Ĉiuj urboj de la mondo, fripono? 


—Se via moŝto koleras, mi prisilentos kion mi devus diri kiel 
bona ŝildisto, kaj kion bona servisto devus diri al sia mastro. 


—Parolu laŭplaĉe —respondis don Quijote—, sed ne kun la 
intenco inspiri timon al mi; ĉar, se vi sentas timon, vi agas 
laŭ via naturo; kaj se mi estas sentima, mi agas laŭ la mia. 


— Tute ne temas pri tio, ve al mi! —diris Sancho—, sed mi 
certas kaj asertas, ke ĉi sinjorino sin nomanta reĝino de la 
granda regno Micomicon, ne estas tia reĝino pli ol mia 
patrino; ĉar, se tian rangon ŝi havus, ŝi ne dediĉus sin froti 
sian muzelon kun unu el ĉi viroj kapoturne kaj postporde. 


Dorotea ruĝiĝis ĉe la vortoj de Sancho, ĉar, efektive, ŝia 
edzo don Fernando, kaŝante sin de aliaj okuloj, kelkfoje 
frandis per la lipoj parton de de la premio gajnita de lia amo. 
Sancho rimarkis tion, kaj ŝajnis al li, ke tiel senhonta 
konduto pli konformus al meretrico ol al reĝino de tiel grava 
regno. Dorotea, nek povis, nek volis respondi la aserton de 
Sancho, do ŝi lasis lin daŭrigi. 


—Mi diras tion, sinjoro —aldonis Sancho—, ĉar, se la viro tiel 
grandioze ĝuanta la vivon en ĉi gastejo fine rikoltos la 


frukton de nia laboro, post ol ni iris sur vojoj kaj padoj kaj 
elportis nombron da kruelaj noktoj kaj eĉ pli kruelaj tagoj, ne 
ekzistas do motivo, ke mi rapidu seli Rocinante, harnisi la 
azenon aŭ pretigi la palefrenon; prefere ni tenu nin 
trankvilaj, kaj ĉiu putino ŝpinu, kaj ni manĝu.[184] 


Je Dio, kiel ege koleris don Quijote, aŭdante la insolentojn de 
sia ŝildisto! Tiel terure li furiozis, ke kun sinpela voĉo, trema 
lango kaj fajraj okuloj, li kriis: 


—Ho vi, kampulaĉo kruda kaj nescia, fripono impertinenta, 
fibuŝa, falsa kaj malica! Ĉu vi aŭdacas paroli tiamaniere 
antaŭ mi kaj antaŭ ĉi moŝtaj damoj? Foriru el mia vido, 
monstro de la naturo, ŝranko de mensogoj, magazeno de 
trompoj, silo de friponaĵoj, inventisto de kalumnioj, 
diskrianto de absurdoj, malamiko de la respekto ŝuldata al la 
reĝaj personoj! Foriru, ne plu aperu antaŭ mi, aŭ vi spertos 
la pezon de mia kolero! 


Tion dirante, don Quijote kuntiris la brovojn, pufigis la 
vangojn, ĵetis ĉien la rigardon, kaj per la dekstra piedo donis 
fortan frapon sur la plankon, kio montris, kiel bolis la rabio 
en lia brusto. Ĉi timigaj vortoj kaj furiozaj gestoj tiel teruris 
Sanchon, ke li tre ĝojus, se la tero disiĝus tiam sub liaj 
piedoj por engluti lin; kaj sen scii kion alian fari, li turnis la 
dorson kaj forpaŝis de la kolera ĉeesto de sia mastro. Sed la 
saĝa Dorotea, kiu jam tre bone konis la naturon de don 
Quijote, diris al li kvietige: 


—Ne Ĉagreniĝu, sinjoro Kavaliro de la Trista Mieno, por la 
absurdoj ĵus diritaj de via bona ŝildisto, ĉar eble li parolis ne 
senprave; kaj cetere li ne farus falsan akuzon, se konsideri 
lian prudenton kaj kristanan konsciencon. Tiel do, oni devas 
kredi sen ia dubo, ke, protio, ke, laŭ viaj diroj, en ĉi kastelo 
ĉio okazas sub ensorĉo, Sancho certe vidis nur ian inferan 
iluzion, tiel ofendan al mia virto. 


—Mi ĵuras je la ĉiopova Dio —diris tiam don Quijote—, ke Via 
Alteco trafis la ĝustan klavon: ia aĉa vizio ŝvebis antaŭ la 
okuloj de la povra Sancho, kaj montris al li kion certe li ne 
povus vidi ekstersorĉe, ĉar mi tre bone scias, kiel bona kaj 
naiva estas ĉi kompatindulo, nekapabla false atesti. 


—Vi pravas, kaj tiel restu la afero —diris don Fernando—, do, 
via moŝto, sinjoro don Quijote, devas pardoni lin kaj lin 
revoki denove en la sinon de via favoro, sicut erat in 
principio,[185] antaŭ ol la vizioj renversis lian cerbon. 


—Mi pardonas lin —diris don Quijote. 


La pastro iris serĉi Sanchon, kiu, tre humile, revenis, 
genuiĝis antaŭ sia Mastro, petis lian manon kaj ĝin kisis. 
Poste la hidalgo donis al li sian benon kaj diris: 


—Sancho, mia filo, mi pensas, ke vi jam konvinkiĝis, ke mi 
ripete diris al vi la veron, asertante, ke ĉio en ĉi kastelo 
okazas sub ensorĉo. 


—Jes, vi pravas —respondis Sancho—. Sed mi esceptus la 
aferon de la plejdo: ĝi okazis laŭ natura maniero. 


—Ne kredu tion. Se temus pri ordinara afero, mi estus 
venĝinta vin tiam kaj eĉ nun —diris don Quijote—. Sed nek 
tiam nek nun mi povis venĝi vin, ĉar nenie mi vidis ajnan 
personon kulpan pri la ofendo al vi farita. 


Ĉiuj sentis scivolon koncerne la aferon de la plejdo, kaj tiam 
la gastejestro detale rakontis pri la kaprioloj de Sancho en la 
aero, kio provokis ĉies ridegojn; kaj la ŝildisto forte hontus, 
se lia mastro ne estus denove certiginta al li, ke la bernado 
konsistis el nura ensorĉo. Tamen, la stulto de Sancho ne tiel 
grandis, ke li kredus absoluta vero sen ia ombro da dubo, ke 
lin bernis, ne personoj el karno kaj ostoj sed fantomoj 
nerealaj kaj imagaj, kiel lia mastro kredis kaj asertis. 


Jam pasis du tagoj de kiam ĉi eminenta kompanio alvenis al 
la gastejo; kaj pensante, ke jam sonis la horo forveturi, ili 
trovis la manieron ŝpari al Dorotea kaj don Fernando la 
penon akompani don Quijote al ties vilaĝo sub la preteksto 
de la restaŭro de la reĝino Micomicona; anstataŭe la pastro 
kaj la barbiro kondukus lin al lia lando kaj provus resanigi lin 
de ties frenezo hejme, kiel ili deziris. Tiucele oni 
interkonsentis kun ĉaristo, tiam okaze pasanta survoje kun 
ĉaro tirata de bovoj, kaj, por la transporto de don Quijote, 
oni faris specon de kaĝo kun lignaj stangoj interkrucitaj, kie 
li povus oportune sidi; poste don Fernando kaj liaj 
kamaradoj, la servistoj de don Luis, la taĉmentanoj kaj la 
gastejestro, maskis al si la vizaĝon kaj alivestis sin, ĉiu laŭ 
sia plaĉo, konforme al la konsiloj kaj instrukcioj de la pastro, 
por ke la hidalgo prenu ilin por personoj diferencaj de liaj 
konatoj de la gastejo; poste, en profunda silento, ili eniris en 
la ĉambron, kie don Quijote dormis kaj ripozis post la lastaj 
konfliktoj, proksimiĝis al li, kuŝanta sen eĉ la plej eta 
suspekto pri tia komploto, forte lin ekkaptis kaj firme 
kunligis liajn manojn kaj piedojn, tiele, ke kiam li abrupte 
vekiĝis, li povis, nek movi sin, nek fari alion ol gapi kaj miri, 
vidante antaŭ si tiel strangajn vizaĝojn; sed li tuj falis en la 
iluzion senĉese kreatan de lia freneza imago, kaj kredis, ke 
la figuroj estas fantomoj de la ensorĉita kastelo, kaj ke oni 
ensorĉis lin mem, tial, ke li ne povis sin movi aŭ defendi; kaj 
ĉio okazis, ĝuste kiel atendis la pastro, elpensinto de la tuta 
maĥinacio. 


El la grupo, nur Sancho konservis sian propran figuron kaj 
sian ordinaran prudenton, kaj, kvankam nur ete mankis al li 
por suferi la saman malsanon de lia mastro, al li ne pasis 
nerimarkita la vera personeco de la duontorditaj figuroj; sed 
li ne kuraĝis aperti la buŝon, ĝis li scius, kian finon havus la 
rabo kaj kapto de lia mastro; kaj ankaŭ la hidalgo diris 
nenion, same atendante la rezultaton de sia misfortuno; kaj 
okazis, ke oni portis en la ĉambron la kaĝon, lin enpuŝis en 


ĝian internon, alnajlis la fermotabulojn, ke li ne povu forskui 
ilin, surŝultrigis la kaĝon, kaj, en la momento de la eliro, 
aŭdiĝis voĉo timiga (tiel timiga, kiel povis ĝin fari la barbiro, 
majstro Nicolas) diranta: 


—Ho, Kavaliro de la Trista Mieno! Ne afliktiĝu pro via 
enfermiteco, ĉar ĝi necesas por la plej rapida solvo de la 
aventuro entreprenita de via granda kuraĝo. Ĝi finiĝos, kiam 
la feroca leono de La Mancha kaj la blanka kolombino de El 
Toboso kuŝos kune, post ol ili humile klinos sian fieran kapon 
sub la molan jugon de edziĝo; el tiel eksterordinara nupto 
elvenos al la lumo de la mondo la bravaj leonidoj, kiuj 
konkuros kun la detruaj krifoj de la sentima patro. Kaj ĉi tio 
okazos antaŭ ol la persekutanto de la fuĝanta nimfo[186] 
faros dufoje la viziton, en sia rapida kaj natura kurso, al la 
lumaj konstelacioj. Kaj vi, ho plej nobla kaj obea el ĉiuj 
ŝildistoj iam ekzistantaj kun glavo ĉe la zono, barbo sur la 
vizaĝo kaj olfakto en la nazo, ne falu en ĉagrenon aŭ 
aflikton, vidante antaŭ viaj propraj okuloj, kaj en tia stato, la 
floron de la vaganta kavalirismo, ĉar tre baldaŭ, se plaĉos al 
la granda arkitekto de la universo, vi vidos vin en tiel alta 
kaj sublima pozicio, ke vi eĉ ne rekonos vin, kaj ne vaniĝos 
do la promesoj al vi faritaj de via bona mastro. Kaj je la nomo 
de la saĝulino Mensogoniana mi konfirmas al vi, ke vian 
salajron vi ricevos, kiel vi vidos propraokule; sekvu la paŝojn 
de la kuraĝa kaj ensorĉita kavaliro, ĉar konvenas, ke vi 
akompanu lin, ĝis la loko, kie vi ambaŭ restos. Nun, mi ne 
rajtas plu paroli, do, adiaŭ, mi reiras kien mi bone scias. 


Ĉe la fino de la profetaĵo, la barbiro levis la voĉon kaj tuj 
lasis ĝin fali en tiel delikatan modulon, ke eĉ la personoj jam 
informitaj pri la Ŝerco preskaŭ kredis vera kion ili aŭskultis. 
Rilate al don Quijote, la promesoj de la orakolo konsolis lin, 
ĉar li tuj komprenis ĝian signifon, kaj vidis, ke ĝi aŭguris lian 
kunvivadon, en sankta kaj leĝa edziĝo, kun lia kara Dulcinea 
de El Toboso, de kies feliĉa ventro elvenus la leonidoj, liaj 


filoj, por la eterna gloro de La Mancha. Sincere kaj firme 
kredante tion, li levis la voĉon kaj diris kun profunda suspiro: 


—Ho vi, kiu ajn vi estas, profetanto de tiom da bono! Turnu 
vin, je mia nomo, al la saĝa sorĉisto, kiu zorgas miajn 
aferojn, kaj petu de li, ke li ne lasu min perei en Ĉi 
moviĝanta prizono, kie mi nun sidas, ĝis mi povos vidi la 
plenumon de tiel ĝojaj kaj nekompareblaj promesoj al mi 
faritaj ĉi tie; ĉar, se ili efektiviĝos, mi rigardos gloraj la 
torturojn de ĉi karcero, kaj komfortaj ĉi katenojn sur mi; kaj 
ĉi dura batalkampo, kie mi perforte kuŝas, ŝajnos al mi mola 
kaj feliĉa lito nupta. Rilate la rekompencon al mia ŝildisto, lia 
honesto kaj bona konduto donas al mi fidon, ke li ne lasos 
min en favoraj aŭ kontraŭaj cirkonstancoj, kaj, se pro mia 
missorto, aŭ la lia, mi Ne povus doni al li la insulon 
promesitan, aŭ ties ekvivalenton, almenaŭ li ne perdos sian 
salajron, ĉar mi jam specifis en mia testamento, kiom li 
devas ricevi, proporcie, ne al siaj multaj kaj bonaj servoj, sed 
al miaj rimedoj. 


Sancho Panza tre respekte sin klinis kaj kisis la du manojn 
de don Quijote, ĉar unu solan li ne povus, tial, ke ambaŭ 
estis kunligitaj. Poste la fantomoj denove surŝultrigis la 
kaĝon kaj ĝin lokis en la bovo-ĉaron. 


Ĉapitro 47 


Pri la stranga ensorĉiteco de don Quijote de La Mancha kaj 
pri aliaj famaj eventoj 


Kiam don Quijote vidis sin enkaĝigita kaj metita en la ĉaro, li 
diris: 


—Mi legis multe da gravaj historioj pri vagantaj kavaliroj, 
sed neniam legis, vidis aŭ aŭskultis, ke oni povus transporti 
ĉi-maniere la ensorĉitajn kavalirojn, kaj kun la tardemo 
propra al ĉi pigraj kaj lantaj animaloj; kutime oni portas ilin 
kun mirinda rapido tra la aero, interne de nigra aŭ griza 
nubo, en fajra Ĉaro, aŭ sur hipogrifo aŭ simila besto. Ke oni 
min transportas nun per bovo-ĉaro tute konfuzas min, je Dio, 
sed eble la kavalirismo kaj la magio de nia epoko devas 
sekvi alian vojon diferencan de la kurso antikva. Povas okazi 
ankaŭ, ke, pro tio, ke mi estas nova kavaliro en la mondo kaj 
la unua reviviginto de la jam forgesita profesio de la 
kavalirismo, oni inventis aliajn specojn de ensorĉo kaj aliajn 
metodojn por la transporto de la ensorĉitoj. Kion vi opinias 
pri la afero, Sancho, mia filo? 


—Mi ne scias kion pensi —respondis Sancho—, ĉar mi ne 
kleras kiel vi rilate al la kavaliraj tekstoj; sed mi ne hezitus 
ĵuri, ke ĉi ĉirkaŭaj vizioj ne estas tute katolikaj. 


—Katolikaj? Kia ideo! —diris don Quijote—. Kiel ili povus esti 
katolikaj, se temas pri demonoj alprenintaj fantaziajn 
korpojn por meti min en ĉi staton? Se vi volas konstati, ke mi 
diras la veron, tuŝu kaj palpu ilin, kaj vi vidos, ke ilia korpo 
konsistas nur el aero kaj el ekstera ŝajno. 


—Je Dio, sinjoro —respondis Sancho—, mi jam tuŝis ilin, kaj 
jen, ĉi diablo tiel okupata kaj aktiva montriĝas iom karn- 
abunda, kaj, krome, distingiĝas per io tre diferenca de la 


karakterizaĵo de la demonoj; laŭdire ili fetoras je sulfuro kaj 
aliaj odoraĉoj, sed ĉi alia diablo odoras je ambro ĝis la 
distanco de unu mejlo. 


Per tia rimarko Sancho aludis al don Fernando, kies odoro, 
pro lia nobeleco certe estis tia, kiel la ŝildisto diris.[187] 


—Ne miru pri tio, amiko Sancho —diris don Quijote—. Sciu, 
ke la diabloj tre ruzas, kaj, kvankam ili portas sian propran 
odoron, ili odoras je nenio, ĉar ili estas spiritoj, kaj, se ili 
odorus, ili odorus, ne je io bona kaj agrabla, sed repuŝa kaj 
stinka, tial, ke ili, kie ajn ili troviĝas, portas la inferon kun si 
kaj ne povas sperti ian mildiĝon de siaj turmentoj; nu, la 
bonaj odoroj plezurigas kaj logas, do ne eblas al ili odori je io 
agrabla; kaj se al vi ŝajnas, ke la diablo de vi menciita 
odoras je ambro, aŭ vi trompiĝas, aŭ li volas vin trompi, ke vi 
ne prenu lin por demono. 


Ĉe tia konversacio inter la mastro kaj la servisto, don 
Fernando kaj Cardenio timis, ke Sancho povus tute diveni 
kaj klarigi al si ilian konspiron, pri kies ekzisto li jam tre 
suspektis, do ili decidis anticipi la forveturon, kaj, vokinte 
alflanke la gastejestron, ordonis lin seli Rocinante kaj harnisi 
la azenon de Sancho, kion li rapide faris. Dume la pastro 
interkonsentis kun la taĉmentanoj, ke ili akompanos lin ĝis 
lia vilaĝo poriom da mono ĉiutage. Cardenio pendigis de la 
selo de Rocinante la ŝildon sur unu flanko kaj la barbo- 
pelvon sur la alia, signis al Sancho, ke li surazeniĝu kaj 
ekprenu la bridon de Rocinante, kaj postenigis la du 
taĉmentanojn kun ties pafiloj, ambaŭflanke de la Ĉaro; sed, 
antaŭ ol ĝi ekiris, la gastejestrino, ties filino kaj Maritornes 
elvenis diri adiaŭ al don Quijote, ŝajnigante, ke ili ploras de 
aflikto pro lia misfortuno. 


—Ne ploru, karaj sinjorinoj —diris tiam don Quijote—. Ĉi 
sortobatoj estas propraj al la membroj de mia profesio, kaj se 


plagoj ne falus sur min, mi ne konsiderus min fama kavaliro 
vaganta; nenio simila okazas al la kavaliroj mankaj de gravo 
kaj signifo, tial, ke oni ignoras ilin en la mondo; dume la 
kuraĝaj spertas la malon, ĉar multaj princoj kaj aliaj kavaliroj 
envias ilian virton kaj aŭdacon kaj klopodas firimede detrui 
ilin. Tamen, la virto tiom potencas, ke per si mem ĝi emerĝos 
venke el ĉia provo, spite al la tuta nekromancio elpensita de 
Zoroastro, kaj brilos en la mondo kiel la suno en la ĉielo. 
Pardonu min, belaj damoj, se preteratente mi kaŭzis al vi ian 
ĉagrenon, ĉar intence kaj volonte mi neniam miskondutis 
kontraŭ ajna persono. Preĝu al Dio, ke li elprenu min el ĉi 
prizono, kien ia fiintenca sorĉisto min ĵetis, kaj, se iam mi 
vidos min libera, mi tute ne forgesos la favorojn de vi 
ricevitajn en ĉi kastelo, kaj reciprokos, rekompencos kaj 
repagos ilin, kiel ili meritas. 


Dum la damoj kaj don Quijote tiel interparolis, la pastro kaj 
la barbiro adiaŭis al don Fernando kaj ties kamaradoj, al la 
kapitano kaj ties frato, kaj al la grupo de feliĉaj sinjorinoj, 
speciale al Dorotea kaj Luscinda. Ĉiuj brakumis sin reciproke 
kaj promesis sendi unu la alian siajn novaĵojn. Don Fernando 
informis al la pastro, kien li devos skribi al li rilate al la sorto 
de don Quijote. Li insistis, ke nenio donus al la pli da plezuro 
ol esti informata ĉi-rilate, kaj ke, de sia flanko, li sendus al la 
pastro la novaĵojn, kiuj povus plaĉi al li, kiel, por ekzemplo, 
lia propra edziĝo, la bapto de Zoraida, la afero de don Luis 
kaj la reveno hejmen de Luscinda. La pastro promesis 
akurate plenumi lian deziron, kaj denove ili brakumis unuj la 
aliajn kaj denove interŝanĝis komplimentojn. Tiam la 
gastejestro sin turnis al la pastro kaj transdonis al li kelke da 
paperoj, dirante, ke li trovis ilin en la sama valizo, kie aperis 
la novelo La stulta scivolo, kaj ke, tial, ke ĝia mastro ne 
revenis, kaj li ne scipovas legi, al li estus tute same, se la 
pastro volus akcepti ilin por si. La pastro dankis lin, 
komencis foliumi la manuskripton, vidis la titolon Rinconete 
y Cortadillo,[188] kaj supozis, ke temas pri novelo eble tiel 


bona kiel La stulta scivolo, ĉar sendube la sama aŭtoro 
verkis ambaŭ. La pastro do akceptis ĝin kun la intenco ĝin 
legi en la unua oportuna okazo. 


Li kaj lia amiko la barbiro, maskitaj por ke don Quijote ne 
rekonu ilin, surseliĝis kaj ekiris post la ĉaro. La ordo de la 
procesio estis jena: unue la ĉaro gvidata de sia mastro; 
ambaŭflanke, kiel dirite, la taĉmentanoj kun siaj pafiloj; 
poste, Sancho Panza sur sia azeno kondukis per la brido 
Rocinante; fine la pastro kaj la barbiro, kun serioza kaj 
aplomba sinteno, kaj kun la vizaĝo kovrita, kiel jam 
menciite, rajdis sur siaj fortaj muloj ne pli rapide ol permesis 
la lanta paŝado de la bovoj. 


Apogita sur la stangoj, kun la manoj kunligitaj kaj la kruroj 
streĉitaj, don Quijote sidis tiel silente kaj pasive en la kaĝo, 
ke ŝajnis, ke li estas, ne viro el karno kaj ostoj, sed statuo 
ŝtona. Lante kaj silente do, ili iris ses mejlojn kaj alvenis al 
valo, kiun la ĉaristo pensis konvena loko por ripozo kaj por la 
paŝtado de la bovoj; sed la barbiro, interkonsiliĝinte kun la 
pastro, opiniis, ke ili devus iri iom pli antaŭen, ĉar li sciis, ke, 
trans unu monteto proksime videbla, troviĝas alia valo pli 
bona kaj pli herboriĉa. Oni do akceptis la konsilon de la 
barbiro kaj ree ekiris. 


Ĉi-momente la pastro turnis la vizaĝon kaj vidis post si ses 
aŭ sep rajdantojn bone ekipitajn, kiuj baldaŭ atingis la 
procesion, ĉar ili iris, ne kun la flegmo kaj la haltemo de la 
bovoj, sed kiel homoj rajdantaj sur muloj de kanoniko kaj, 
krome, dezirantaj baldaŭ siesti en gastejo videbla tri mejlojn 
antaŭe. La diligentaj atingis do la lantajn kaj post ĝentilaj 
salutoj reciprokaj, unu el la ĵusvenintoj, kanoniko de Toledo 
kaj ĉefo de la ceteraj, rimarkis la procesion kun la Ĉaro, la 
taĉmentanoj, Sancho, Rocinante, la pastro, la barbiro, kaj 
speciale don Quijote ligita kaj enkaĝigita, kaj ne povis ne 
demandi, kial oni transportas viron tiamaniere, kvankam li 


supozis, vidante la insignojn de la taĉmentanoj, ke la kaptito 
devas esti ia vojo-rabisto aŭ simila krimulo, kies puno 
koncernas al la Santa Hermandad. Li demandis ĉi-rilate unu 
el la taĉmentanoj, kiu respondis: 


— Sinjoro, mi ne scias, kial oni transportas ĉi kavaliron 
tiamaniere. Li mem diru la motivon. 


Don Quijote aŭdis la dialogon kaj intervenis: 


—Ĉu eble viaj moŝtoj kleras rilate al la aferoj de la vaganta 
kavalirismo? Se jes, mi rakontos al vi mian misfortunon; se 
ne, estus vane paroli pri ĝi. 


Ĉe tio, la pastro kaj la barbiro vidis la rajdantojn babili kun 
don Quijote de La Mancha kaj proksimiĝis al ili kun la 
intenco klarigi la aferon tiel, ke ilia komploto ne elmontriĝu. 
Sed la kanoniko respondis al don Quijote: 


—Vere, frato, rilate al la kavaliraj libroj mi estas pli klera ol 
rilate al Las simulas de Villalpando;[189] do, se nurtion vi 
postulas, eble vi konsentos informi min laŭ via deziro. 


—Konsentite do, certe —diris don Quijote—. Sciu, sinjoro 
kavaliro, ke mi troviĝas ensorĉita en ĉi kaĝo kaŭze de la 
envio kaj trompemo de malicaj magiistoj; ĉar la virton 
persekutas la homoj perversaj, pli ol la bonaj ĝin amas. Mi 
estas vaganta kavaliro; ne el tiuj, kies nomojn la famo 
preferas forgesi poreterne, sed el la kavaliroj, kiuj, spite al la 
envio kaj al la tuta bando de magoj el Persujo, de bramanoj 
el Hindujo kaj de ginosofistoj[190] el Etiopio, skribos siajn 
nomojn en la templo de la eterneco, por ke, en la futuraj 
jarcentoj, ili servu kiel modelo kaj ekzemplo al la vagantaj 
kavaliroj, kaj inspiru al ili la vojon sekvendan, se ili volas 
atingi la honoran kulminon de la gloro milita. 


—La kavaliro don Quijote de La Mancha pravas —intervenis 
tiam la pastro—, ĉar li veturas subsorĉe en la ĉaro, ne pro 
siaj mankoj aŭ pekoj, sed pro la misvolo de la kontraŭuloj de 
la virto kaj de la abomenantoj de la kuraĝo. Li estas, sinjoro, 
la Kavaliro de la Trista Mieno (eble vi jam aŭdis paroli pri li), 
kies kuraĝaj faroj kaj grandaj heroaĵoj estos gravuritaj, kiom 
ajn la envio kaj la malico klopodos ignori kaj kaŝi ilin, en 
duraj bronzoj kaj en eternaj marmoroj. 


Kiam la kanoniko aŭdis la kaptitan kaj la liberan paroli en la 
sama stilo, li preskaŭ faris al si la signon de la kruco pro 
surprizo, kaj ne povis eltiri sin el sia miro, kio same okazis al 
liaj akompanantoj. Tiam Sancho Panza, proksimiĝinta por 
aŭskulti la konversacion, metis klaron en la konfuzon,[191] 
dirante: 


—Nun, sinjoroj, Ŝatu, aŭ ne ŝatu min pro miaj vortoj, sed mia 
sinjoro don Quijote vere ne estas pli ensorĉita ol mia patrino. 
Kiel la ceteraj personoj, li posedas sian tutan prudenton, 
manĝas, trinkas, kaj faras siajn bezonojn, kiel li faris ĝuste 
hieraŭ, antaŭ ol oni metis lin en la kaĝon. Se tiel do, ĉu mi 
kredu lian ensorĉon? Mi ofte aŭdis diri, ke la ensorĉitoj nek 
manĝas, nek dormas, nek parolas, sed mia mastro, se oni ne 
interrompas lin, parolas pli ol tridek advokatoj. 


Poste li turnis sin al la pastro kaj daŭrigis: 


—Ha, vi, sinjoro pastro! Ĉu via moŝto pensas, ke mi ne 
rekonis vin, kaj ke mi ne divenas kaj komprenas kion vi celas 
per Ĉi ensorĉoj? Sciu, mi konas vin, kiom ajn vi kovras al vi la 
vizaĝon, kaj sciu, mi komprenas vin, kiom ajn vi maskas 
viajn artifikojn. Vere, ne povas ekzisti virto kie regas envio, 
nek donacema spirito kie regas avareco. Je la diablo, via 
pastra moŝto kulpas tion, ke mia sinjoro ne estas jam edzo 
de la princino Micomicona, kaj ke mi ne havas, almenaŭ, la 
rangon de grafo, ĉar oni ne povus atendi alion de la 


grandanimeco de mia mastro, la Kavaliro de la Trista Mieno, 
kaj de la gravo de miaj servoj; sed mi vidas nun, ke oni diras 
prave, ke la rado de la Fortuno rapidas pli ol rado de 
muelejo, kaj ke la hieraŭaj superstarantoj kuŝas hodiaŭ 
surtere. Nu, mi sentas bedaŭron pri miaj filoj kaj edzino, ĉar, 
kiam ili povus kaj devus vidi sian patron reveni hejmen 
gubernatoro aŭ vicreĝo de la insulo aŭ regno, ili vidos lin 
eniri stalisto. Mi diras ĉi tion, sinjoro pastro, nur por urĝi vin, 
ke via konscienco konsideru, kiel aĉe vi traktas mian 
sinjoron. Zorgu, ke Dio ne igu vin respondi en la transa 
mondo pri ĉi enfermiteco de mia mastro kaj pri la helpoj kaj 
favoroj dume ne faritaj de li, ĉar prizonulo. 


—Ho ve, jen la kulmino! —intervenis ĉi-momente la barbiro 
—. Ĉu ankaŭ vi, Sancho apartenas al la frataro de via 
mastro? Je Dio, mi komencas pensi, ke vi meritas akompani 
lin en la kaĝo, kaj ke fine vi estos tiel ensorĉita kiel li, se 
konsideri, kiom da lia humoro kaj lia kavalirismo vi asimilis! 
En mava horo vi gravediĝis per liaj promesoj, kaj en mava 
momento via sopirata insulo enbatiĝis en vian kapon! 


—Mi gravediĝis de neniu —respondis Sancho—, kaj mi estas 
tia viro, ke eĉ ne al la reĝo mem mi permesus gravedigi min. 
Kvankam paŭpera, mi kondutas kiel oldkristano kaj ŝuldas 
neniom al ajna persono. Se mi deziras insulon, aliaj deziras 
ion pli mavan. Oni estas filo de siaj agoj kaj mi, kiel homo, 
povus fariĝi papo, des pli do gubernatoro de iu insulo, se 
konsideri, ke mia mastro kapablas gajni tiom da ili, ke li ne 
scius kion fari kun ili. Zorgu, kiel vi parolas, barbira moŝto, 
ĉar ne ĉio konsistas en la pritondado de barboj, kaj ekzistas 
ioma diferenco inter Petro kaj Petro. Mi diras tion, ĉar ni bone 
konas unu la alian, kaj oni min ne povas trompi per falsa 
ĵetkubo. Kaj pri la ensorĉo de mia mastro, Dio konas la veron; 
kaj punkto, ĉar preferindas ne plu agiti la kaĉon. 


La barbiro ne volis respondi al la ŝildisto, por ke ĉi lasta ne 
rivelu, per siaj naivaĵoj, kion li kaj la pastro tiel multe 
klopodis kaŝi; kaj pro la sama motivo la pastro invitis la 
kanonikon rajdi kun li iom pli antaŭe por informi lin pri la 
mistero de la kaĝo kaj pri aliaj amuzaj aferoj. La kanoniko 
konsentis, antaŭis sin kun siaj servistoj kaj tre atentis kion la 
pastro rakontis pri la karaktero, vivo, frenezo kaj kutimoj de 
don Quijote, kaj, pli resume, pri la komenco kaj motivo de 
liaj ekstravagancoj, pri la serio de liaj aventuroj ĝis la 
momento kiam oni metis lin en la kaĝon, kaj fine pri ilia 
projekto provi iel resanigi lin de lia frenezo. Denove miris la 
kanoniko kaj ties servistoj je la stranga historio de don 
Quijote, kaj, kiam ĝi finiĝis, li diris: 


—Vere, sinjoro pastro, mi havas la opinion, ke la tiel nomataj 
kavaliraj libroj tre nocas en la regno; kaj kvankam mi legis, 
puŝite de vana kaj falsa inklino, la komencon de la pliparto 
de tiaj verkoj, neniam mi paciencis fini eĉ unu el ili, ĉar, 
ŝajnas al mi, ĉiuj prezentas proksimume la saman enhavon, 
kun apenaŭaj diferencoj. Mi kredas ke ĉi speco de libroj kaj 
intrigoj devenas de la tiel nomataj miletaj fabeloj,[192] t.e. 
ekstravagancaj rakontoj kies celo estas, ne instrui, sed nur 
distri, male ol la moralaj fabloj, kiuj samtempe instruas kaj 
delektas. Kvankam la kavaliraj libroj precipe celas distri, mi 
ne komprenas, kiel ili povas sukcesi, se konsideri, ke ili 
plenas ĝisrande de monstraj absurdoj. La spirito plezuras 
antaŭ io fakta aŭ imaga, el kiu fontas belo kaj harmonio. Sed 
kian belon aŭ kian proporcion inter la partoj kaj la tuto, aŭ 
inter la tuto kaj ties partoj povas montri verko aŭ fabelo, kie 
deksepjara knabo dividas per unu sola hako, kvazaŭ 
marcipanon, ian giganton grandan kiel turo, aŭ kie, en la 
priskribo de batalo, oni rakontas, ke ĉe la flanko de la 
malamikoj staras unu miliono da batalantoj, kaj se la heroo 
de la libro kontraŭas ilin, ni devas akcepti nepre, ĉu vole, ĉu 
nevole, ke tia kavaliro sola venkas per nur la kuraĝo de sia 
forta brako? Kaj kion diri pri tio, kiel facilanime hereda 


reĝino aŭ imperiestrino kondutas inter la brakoj de nekonata 
kavaliro vaganta? Kia spirito, se ne tute nescia kaj barbara, 
povas trovi distron, legante, ke granda turo plena de 
kavaliroj velas sur la maro kiel ŝipo sub favora vento, kaj ke 
ĝi troviĝas ĉi-nokte en Lombardio kaj morgaŭ matene en la 
lando de Preste Juan de Las Indias aŭ alia regno neniam 
konata de Ptolomeo nek vizitata de Marko Polo? Kaj se oni 
respondus al mi, ke la aŭtoroj de tiaj libroj verkis ilin kiel 
fikcion kaj sekve havas nenian devon zorgi pri veroj aŭ 
logikoj, mi rebatus, dirante, ke ju pli la fikcio similas al la 
vero kaj proksimiĝas al la probablo, des pli bona kaj loga ĝi 
ŝajnas. La fikciaj rakontoj devas kongrui kun la menso de siaj 
legantoj kaj esti elpensitaj tiamaniere, ke, sen la utiligo de 
evidentaj neebloj kaj ekscesoj, ili kreu suspenson kaj veku 
admiron, surprizon, plezuron kaj emocion, tiele, ke intereso 
kaj kontento povu iri man-en-mane; kaj ĉion ĉi ne kapablos 
atingi la verkisto, kiu devias de la verŝajno kaj de la imito de 
la realo, t.e. de la fundamentoj de la perfekta literaturo. Mi 
ne vidis ankoraŭ kavaliran libron, kies intrigo formus tutan 
korpon kun ties membroj, tiel, ke la meza membro respondus 
al la unua, kaj la lasta al la unua kaj al la meza; male, ili 
prezentas tiom da membroj, ke, ŝajne, la aŭtoroj pli intencis 
fari himeron aŭ monstron ol figuron proporcian. Krome, ilia 
stilo estas aspra, iliaj aventuroj nekredeblaj, iliaj am-aferoj 
lascivaj, iliaj komplimentoj ridindaj, iliaj bataloj longaj, iliaj 
konversacioj stultaj, iliaj vilaĝoj ekstravagancaj, kaj, fine, ili 
montras sin tiel mankaj je arto kaj talento, ke ili meritas esti 
ekzilitaj el la kristanaj regnoj, kiel aro da sentaŭguloj. 


La pastro aŭskultis la kanonikon kun granda atento kaj 
opiniis lin viro saĝa kaj prava en ties rezonoj; sekve li 
respondis, ke, tial, ke li havas lian saman opinion kaj sentas 
lian saman antipation kontraŭ la kavaliraj libroj, li siatempe 
oferis al la fajro la multajn volumojn de don Quijote. Poste li 
menciis sian ekzamenon de la verkoj, kaj kiom da ili li 
kondamnis bruli aŭ absolvis. La kanoniko multe ridis je tio 


kaj diris, ke, kvankam li opinias tiel aĉaj tiajn librojn, li trovas 
en ili ion bonan, nome, la vastan kampon de iliaj temoj, kie 
talenta viro povus montri sian kapablon, libere uzante la 
plumon tiel en la priskribo de ŝipo-pereoj, tempestoj, 
renkontiĝoj kaj bataloj, kiel en la pentro de la kuraĝa 
kapitano kun ties necesaj kvalitoj: prudento por antaŭiĝi al 
la ruzoj de la malamikoj; rapido por agi; kuraĝo por ataki kaj 
elteni... Krome la aŭtoro povus verki jen pri tragika kaj 
lamentinda evento, jen pri feliĉa kaj neatendita okazaĵo; ĉi 
tie pri belega damo, honesta, saĝa kaj pudora; tie pri 
kristana kavaliro sentima kaj ĝentila; transe pri monstra kaj 
fanfarona barbaro; pretere pri princo kuraĝa, afabla kaj bone 
edukita... Kaj prezenti ankaŭ la bonon kaj lojalon de vasaloj 
kune kun la grandanimeco kaj la donema spirito de senjoroj. 
Li povus montri sin foje astrologo, foje lerta kosmografo, foje 
muzikisto, foje sperta en la aferoj ŝtataj, kaj eble ne Mankus 
al li la okazo aperi kiel orakolo, se li volus. Li povus fari 
priskribon de la ruzoj de Ulizo, de la kompatemo de Eneo, de 
la kuraĝo de Aĥilo, de la misfortunoj de Hektoro, de la 
perfidoj de Sinon, de la amikeco de Eŭrialo, de la 
grandanimeco de Aleksandro, de la aŭdaco de Cezaro, de la 
pardonemo kaj sincero de Trajano, de la fidelo de Zopiro, de 
la prudento de Katono kaj fine, de la tuto de agoj, kiuj faras 
eminentulon perfekta, kaj kiujn la verkisto povus atribui al 
unu sola viro aŭ dividi inter multaj. Kaj se al ĉio ĉi aldoniĝas 
agrabla stilo kaj inĝenia intrigo plejeble proksima al la vero, 
la aŭtoro certe teksus ŝtofon el diversaj kaj brilaj fadenoj, 
kiu, kiam finita, montrus sin tiel bela kaj perfekta, ke ĝi 
atingus la superan celon de tiaj verkoj, nome, samtempe 
instrui kaj delekti, kiel mi jam diris. Ĉar, verkante sen 
observi rigoran ordon, la aŭtoro havas la ŝancon montri sin 
eposa, lirika tragika aŭ komika, dank' al la partoj kie 
aplikeblas la dolĉegaj kaj agrablaj artoj de la poezio kaj la 
retoriko; Ĉar epopeon oni povas verki same en prozo kiel en 
poezio. 


Ĉapitro 48 


Kie la kanoniko plu traktas pri la kavaliraj libroj kaj pri aliaj 
objektoj indaj je lia scio 


—Vi pravas, sinjoro kanoniko —diris la pastro—. Vere, la 
aŭtoroj de tiaj libroj meritas plej severan riproĉon, Ĉar 
ĝisdate ili verkis ignorante la logikon kaj la principojn de la 
arto, sub kies gvido ili povintus fami en la prozo, kiel la du 
princoj de la poezio, greka kaj latina,[193] famas en la 
poezio. 


—Nu, eĉ mi mem sentis iam la tenton verki kavaliran libron, 
tenante min je la menciitaj principoj —respondis la kanoniko 
—. Se konfesi la veron, mi eĉ skribis pli ol cent paĝojn, kaj, 
por eltrovi, ĉu ilia merito altis, kiel mi pensis, mi montris ilin 
al personoj kleraj kaj inteligentaj, inklinaj legi ĉi-specan 
literaturon, kaj ankaŭ al homoj sensciaj, ŝatantaj nur 
absurdajn fabelojn, kaj mi ricevis ĉies laŭdan aprobon. 
Malgraŭ tio mi ne daŭrigis la taskon: ĝi ŝajnis al mi fremda al 
mia profesio, kaj, krome, mi konstatis, ke la personoj stultaj 
abundas pli ol la saĝaj; kaj tial, ke preferindas la laŭdoj de la 
eta nombro de la inteligentaj ol la mokoj de la multaj idiotoj, 
mi ne volis submeti min al la senvalora juĝo de la triviala 
plebo, precipa grupo de legantoj de tiaj libroj. Sed mi forlasis 
la taskon, kaj eĉ la ideon mem fini ĝin, kaŭze de la konkludo, 
kiun mi eltiris el la dramoj nuntempe ludataj. Se ĝenerale la 
plej popularaj, tiel la historiaj, kiel la fikciaj, konsistas nur el 
evidentaj absurdoj kaj galimatioj; se malgraŭ tio, la plebo 
plezure aŭskultas ilin, kaj opinias ilin bonaj, kio tre distancas 
de la vero; se la aŭtoroj kaj la aktoroj insistas, ke oni devas 
verki kaj ludi ilin tiel, ĉar la plebo ne deziras alion, kaj ke la 
dramoj, kie oni observas la principojn de la arto kaj disvolvas 
la intrigon laŭ la reguloj, plaĉas nur al kvar kvin personoj, 
dum la ceteraj tute ne kapablas kapti ilian signifon; kaj se la 


aŭtoroj preferas gajni sian panon de la plimulto, ol ricevi la 
aprobon de la elito, mi pensas, ke la samo okazus al mia 
libro, t.e. ke, post ol mi klopodus ĝisŝvite en la observado de 
la diritaj principoj, mi atingus la saman rezulton kiel la 
najbara tajloro.[194] Kaj, kvankam mi provis kelkfoje 
persvadi la aktorojn pri la eraro de ties opinioj kaj pri tio, ke 
ili allogus pli da publiko kaj gajnus pli da renomo ludante 
dramojn komponitajn laŭ la reguloj, anstataŭ ekstravagancaj 
teatraĵoj, ili tiel obstine alkroĉiĝas al siaj ideoj, ke ne 
ekzistas rezonoj aŭ pruvoj kapablaj movi ilin de ties 
vidpunkto. lam mi diris al unu el ĉi obstinuloj: «Ĉu vi ne 
memoras, ke antaŭ kelkaj jaroj, oni ludis en Hispanujo tri 
tragediojn verkitajn de fama poeto ĉi-landa, tiel belajn, ke ili 
surprizis, plezurigis kaj absorbis la publikon, same la 
simplan kaj pleban, kiel la kleran kaj elitan, kaj ke nur ĉi tri 
tragedioj havigis pli da enspezoj al siaj impresarioj ol tridek 
el la plej bonaj teatraĵoj ek de tiam prezentitaj?». La 
menciita aktoro respondis: «Via moŝto sendube parolas pri la 
pecoj Isabela, Filis kaj Alejandra». «Ĝuste pri ili», mi diris. 
«Memoru, ke oni zorge observis en ili la principojn de la arto, 
kaj ke tio ne malhelpis ilin sukcesi kaj plaĉi al ĉiuj. Tiel do, 
kulpas ne la plebo, kiam ĝi petas absurdojn, sed la personoj, 
kiuj ne volas surscenigi ion diferencan. Nenia absurdo 
troveblas en La sendankemo venĝita, en Numancia,[195] en 
Komercisto enamiĝinta, en La komplezema rivalino aŭ en 
aliaj pecoj verkitaj de talentaj poetoj je ties gloro kaj 
renomo, kaj ankaŭ je la profito de la aktoroj». Mi aldonis al ĉi 
tio kelke da argumentoj, kaj ŝajne mi sukcesis iom embarasi 
lin, sed ne persvadi aŭ konvinki lin, ke li subtenas eraran 
opinion. 


— Sinjoro kanoniko, vi ĵus tuŝis unu punkton —diris tiam la 
pastro— kiu vekas en mi ian oldan spiton kontraŭ la dramoj 
nuntempe ludataj; vere, ĝi tiel fortas, kiel mia spito kontraŭ 
la kavaliraj libroj, ĉar, kvankam kiel Tulio diras, la teatro 
devas esti spegulo de la homa vivo, ekzemplo de bonaj 


moroj kaj figuraĵo de la vero, tamen, la nunaj dramoj 
montriĝas nur kiel speguloj de absurdoj, ekzemploj de stulto 
kaj figuraĵoj de lascivo. Ĉu eblas imagi ĉi-rilate ion pli 
absurdan ol la prezenton, en la unua sceno de la unua akto, 
de suĉinfano en vindoj, kaj la reaperon, en la dua sceno, de 
la sama homo, sed jam kiel matura viro kun barbo? Kaj kio 
pli ridinda ol la surscenigo de kuraĝa oldulo kaj de 
timoplena junulo, de elokventa lakeo kaj de konsilanta 
paĝio, de reĝo kampulaĉe kruda kaj de princino inter 
kuirpotoj? Kion diri pri la ignoro de la unuecoj de tempo kaj 
loko, se konsideri, ke mi spektis dramon, kies unua akto 
komenciĝas en Eŭropo, la dua en Azio, la tria finiĝas en 
Afriko, kaj se ĝi havus kvar aktojn, certe la lasta havus finon 
en Ameriko, do ĝi ampleksus la kvar partojn de la mondo? 
Kaj se la imito de la realo konstituas la esencon de la teatro, 
ĉu eblas, ke ajna persono, eĉ plej neklera, povas kontentiĝi 
per dramo, kie la agado okazas en la epoko de la reĝo 
Pepino kaj Karlomagno kaj kie al la protagonisto oni 
atribuas, ke li eniris en Jerusalemon portante la Krucon, kiel 
la imperiestro Heraklio, kaj samtempe, ke li konkeris la 
Sanktan Tombon, kiel Godfredo de Bouillon, kvankam inter 
la du epokoj ekzistas nekalkulebla nombro da jaroj? Se la 
dramo baziĝas sur fikcio, kial, ne zorgante pri verŝajneco kaj 
farante tute nepardoneblajn erarojn, oni enkondukas 
historiajn faktojn kaj enmiksas incidentojn okazintajn al 
diversaj personoj en diversaj tempoj? Plej bedaŭrinde, 
multaj idiotoj opinias, ke ĉi-specaj dramoj perfektas, kaj ke 
voli ion diferencan estus troa kaj kaprica pretendo. 


»Kaj se ni transiras al la religia teatro, kiom da falsaj mirakloj 
ni trovas tie! Kiom da aferoj apokrifaj kaj fuŝaj: la miraklojn 
de unu sanktulo oni atribuas al alia! Eĉ en la profanajn 
pecojn la dramistoj aŭdacas enkonduki miraklojn, sen ia 
skrupulo, nur ĉar ŝajnas al ili, ke Miraklo, aŭ efekta artifiko, 
kiel ili ĝin nomas, konvenas al la intrigo, por ke la senscia 
publiko ĝin admiru kaj venu en pli granda nombro al la ludo. 


Tia konduto damaĝas la veron kaj la historion kaj hontigas la 
hispanan talentularon, ĉar la fremduloj opinias nin sensciaj 
kaj barbaraj, konsiderante la absurdon kaj ekstravagancon 
de niaj dramoj. Ne estus sufiĉa ekskuzo diri, ke la objekto de 
la publikaj ludoj de teatraĵoj en bone regata lando konsistas 
nuren tio, distri per honesta spektaklo la popolon kaj 
deturni ĝin de la mishumoro kutime naskita de la 
neniofarado; kaj, tial, ke ajna dramo plenumas tian funkcion, 
sekve ne gravas, Ĉu la pecoj estas bonaj aŭ mavaj, kaj ne 
necesas trudi regulojn al ili, aŭ ordoni al la aŭtoroj kaj 
aktoroj, ke ili tenu sin obeaj al la ĝustaj leĝoj de la teatro. Al 
tio mi respondus, ke oni nekompareble pli sukcesus per 
bonaj dramoj ol per mavaj, ĉar la publiko de arte komponita 
peco spertus la distron de la komikaj partoj, la instruon de la 
seriozaj, la surprizon de la varioj de la scenoj, la inspiron de 
la dialogoj, la stimulon de la moralaj ekzemploj, la averton 
kontraŭ la trompo, la abomenon kontraŭ la fivivo kaj la 
amon al la virto. Bona dramo devas kaŬzi ĉi efektojn eĉ al la 
plej senscia kaj vulgar-anima spektanto; kaj estas tute 
neeble, ke tiela dramo ne distrus, amuzus kaj plaĉus multe 
pli ol la pliparto de la teatraĵoj nun ludataj, mankaj je la 
diritaj kvalitoj. Sed pri ĉi stato de la aferoj ne kulpas la 
poetoj dramistoj, ĉar kelkaj el ili tre bone scias kion ili fuŝas 
kaj eĉ kion ili devus fari; sed ili asertas, kaj asertas prave, ke, 
tial, ke la dramoj fariĝis artikloj de komerco, la impresarioj 
ne aĉetas ilin, se oni ne verkas ilin laŭ la ordinaraj formuloj; 
sekve la poeto klopodas adaptiĝi al la postuloj de la 
impresario pagonta lian dramon. La veron de mia aserto 
pruvas la senfina nombro da dramoj verkitaj de unu el la plej 
grandaj genioj de ĉi regnoj,[196] kun tielaj gracio kaj ĉarmo, 
kun verso-tekniko tiel eleganta, kun lingvo tiel modela, kun 
pensoj tiel profundaj kaj fine kun elokvento tiel riĉa kaj stilo 
tiel bela, ke la mondo plenas de lia famo; tamen, ĉar li cedis 
al la preferoj de la impresarioj, ne ĉiuj liaj dramoj, sed nur 
kelkaj, atingas la gradon de perfekteco, kiun la arto 
postulas. Aliaj poetoj verkas ilin tiel senzorge, ke, tuj post la 


fino de la prezentado, la aktoroj devas forkuri kaj kaŝi sin, 
pro tio, ke ili timas ricevi punon, kio jam ofte okazis, ĉar ili 
ludis scenojn ofendajn al princoj, aŭ insultajn al nobelaj 
familioj. Nu, tiaj malbonoj, kaj eĉ multaj aliaj nun ne 
menciindaj, ĉesus, se inteligenta kaj sagaca funkciulo 
ekzamenus en la ĉefurbo la dramojn, antaŭ ol oni ludus ilin, 
ne nuren Madrid, sed en la tuta Hispanujo, kaj se la 
aŭtoritatoj de la diversaj lokoj ne permesus la prezentadon 
de ajna teatraĵo ne akompanata de lia oficiala aprobo 
subskribita kaj sigelita; tiam, la aktoroj zorgus sendi la 
dramojn al Madrid, kaj povus ilin ludi sen ia danĝero; de sia 
flanko, la aŭtoroj klopodus verki kun pli granda atento kaj 
dediĉiteco, sciante, ke iliajn pecojn rigore ekzamenus 
kompetentulo. Tiel vidiĝus bonaj dramoj sukcese atingantaj 
kion oni atendas de ili: ne nurla amuzon de la publiko, sed 
ankaŭ la prestiĝon de la hispanaj genioj, la profiton kaj 
sekurecon de la aktoroj kaj la neneceson eventuale ilin puni. 
Nu, se la sama aŭ alia persono ricevus la oficon ekzameni la 
nove verkitajn librojn kavalirajn, sendube eldoniĝus kelkaj 
kun la meritoj dezirataj de via moŝto, riĉigante nian lingvon 
per la agrabla kaj valora trezoro de la elokvento kaj 
devigante la oldajn librojn eklipsiĝi sub la brilo de la novaj, 
kiuj havigus honestan distron, ne nur al la neniofarantoj, sed 
ankaŭ al la okupataj personoj, ĉar, same kiel oni ne povas 
teni arkon senĉese streĉita, tiel same la homa naturo ne 
povas elteni sen ia deca distro. 


La kanoniko kaj la pastro alvenis al ĉi punkto de sia 
konversacio, kiam la barbiro proksimiĝis al ili kaj diris: 


—Jen la loko, sinjoro licenciulo, kie, kiel mi antaŭe sciigis, 
konvenus siesti kaj lasi la bovojn paŝtiĝi. La herbo ĉi tie 
freŝas kaj abundas. 


—La samon mi opinias —respondis la pastro. 


Poste, ilian intencon halti li komunikis al la kanoniko, kiu, 
logita de la bela valo sin montranta al lia vido, decidis 
akompani ilin. Kaj por ĝui tiel la pejzaĝon, kiel la 
konversacion de la pastro, kun kies persono li jam komencis 
simpatii, kaj por koni pli detale la aventurojn de don Quijote, 
la kanoniko instrukciis al kelkaj el siaj servistoj iri al la 
gastejo proksime staranta kaj reveni kun viktualio sufiĉa por 
ĉiuj, tial, ke ankaŭ li decidis siesti en la valo la 
posttagmezon. Tiam unu el la servistoj respondis, ke la 
Ŝarĝo-mulo certe jam atingis la gastejon, ke ĝi portas 
sufiĉajn provizojn, kaj ke oni bezonas nenion, krom hordeo. 


—Se tiel —diris la kanoniko—, konduku al la gastejo ĉiujn 
mulojn, kaj revenu de tie kun la ŝarĝo-besto. 


Dum ĉio Ĉi okazis, Sancho vidis, ke li povus paroli al sia 
mastro sen la kontinua ĉeesto de la pastro kaj la barbiro, 
suspektindaj al li, do li proksimiĝis al la kaĝo kaj diris: 


— Sinjoro, por faciligi mian konsciencon, mi devas diri la 
jenon pri via ensorĉo: la du personoj tie kun la vizaĝoj 
kovritaj estas la pastro kaj la barbiro de nia vilaĝo, kaj mi 
pensas, ke ili portas vin tiamaniere, ĉar ili sentas envion 
kontraŭ via moŝto, vidante, kiel vi antaŭis ilin en la plenumo 
de gloraj faroj. Surbaze de ĉi vero, oni devas pensi, ke vi 
estas, ne ensorĉita, sed en stato de stuporo kaj idioteco. 
Pruve de tio, mi faros al vi demandon, kaj se via respondo 
estos tia, kia Mi pensas, vi povos tuŝi per la mano la trompon 
kaj kompreni, ke vi troviĝas sub nenia sorĉo, sed ke via 
cerbo lamas. 


—Demandu laŭvole, filo Sancho —diris don Quijote—, kaj mi 
kompleze respondos sen ia rezervo. Rilate tion, ke nin 
akompanas, kiel vi asertas, niaj samlandanoj kaj konatoj la 
pastro kaj la barbiro, certe temas pri ŝajno, do absolute ne 
kredu, ke ili estas efektive kaj reale la diritaj personoj. Se ili 


havas tian ŝajnon, kredu kaj komprenu nur, ke miaj 
ensorĉantoj alprenis iliajn figurojn kaj aspektojn, same facile 
kiel ili povus alpreni ajnan figuron, por ke vi kredu kion vi 
ĝuste kredas, kaj por ke vi enpaŝu en tian labirinton de 
konjektoj, ke vi ne trovus la eliron, eĉ se vi disponus la 
ŝnuron de Teseo.[197] Certe, ili tiel agis, ankaŭ por ŝanceli 
mian racion, ke mi ne divenu la kaŭzon de ĉi misfortuno. Nu, 
se unuflanke vi diras, ke nin akompanas la barbiro kaj la 
pastro de nia vilaĝo, kaj duaflanke mi vidas min enkaĝigita, 
kaj scias, ke nur superhomaj fortoj kapablus meti min en 
kaĝon, kion vi volas ke mi diru aŭ pensu, se ne tion, ke Ĉi 
maniero min ensorĉi estas la plej stranga el ĉiuj legeblaj en 
la historioj de la vagantaj kavaliroj kaj ties ensorĉoj? Tiel do, 
ne perdu la trankvilon kaj la pacon de via spirito, ĉar, kredu, 
vi vidas nur ŝajnojn, kaj ili estas tiel same la pastro kaj la 
barbiro, kiel mi turko. Nun, rilate al tio, ke vi deziras 
demandi min, jam komencu: mi respondos, se necese, ĝis 
morgaŭ. 


—Min helpu la Sankta Virgulino! —diris Sancho, levante la 
voĉon—. Ĉu eblas, ke via moŝto havas tiel duran kapon kaj 
tiel stupan cerbon, ke vi ne komprenas, ke mi diras la puran 
veron, kaj ke via enkaĝigo kaj via misfortuno ŝuldiĝas pli al 
malico ol al magio? Nu, malgraŭ ĉio, mi absolute pruvos, ke 
vi ne estas ensorĉita; alie, Dio elprenu vin el ĉi tempesto, kaj 
vi vidu vin inter la brakoj de Dulcinea en la plej neatendita 
momento! 


—Jam finu vian ekzorcadon —diris don Quijote— kaj 
demandu laŭ via plaĉo. Kiel dirite, mi respondos senrezerve. 


— Tion mi deziras. Mi volas, ke vi diru la tutan veron, sen 
aldoni aŭ depreni ion, kiel decas al la personoj, kiuj, kiel via 
moŝto, havas la profesion de la armoj sub la titolo de 
vagantaj kavaliroj. 


—Mi ripetas, ke mi mensogos pri nenio —respondis don 
Quijote—. Kaj komencu demandi, ĉar vere mi jam lacas de 
viaj ĵuroj, avertoj kaj ĉirkaŭparoloj. 


—Nu, mi estas tute certa pri la bono kaj sincero de mia 
mastro... Tial, kun la ŝuldata respekto, mi faros al vi la 
demandon koncernan al ĉi kazo. De la momento, kiam oni 
metis vin en la kaĝon, kaj sub ensorĉo laŭ via opinio, Ĉu vi 
sentis la bezonon fari grandan aŭ etan akvon, kiel oni 
kutime diras? 


—Mi ne komprenas tion pri fari akvon, Sancho. Se vi volas, 
ke mi precize respondu, esprimu vin pli klare —respondis 
don Quijote. 


—Ĉu eblas, ke via moŝto ne konas la signifon de fari akvon? 
Nu, en la lernejo, tio estas la unua leciono de la infanetoj. 
Bone, mi volas diri, ĉu vi sentis la bezonon fari kion ne eblas 
ne fari? 


—Mi komprenas vin, Sancho, fine! Jes, mi sentis ĝin plurfoje; 
kaj eĉ en ĉi momento; eltiru min el ĉi situacio, ĉar ne Ĉio 
estas pura Ĉe mi. 


Ĉapitro 49 


Pri la saĝa konversacio inter Sancho Panza kaj ties mastro 
don Quijote 


—Ha! —ekkriis Sancho—. Jen, mi vin havas! Tion mi deziris 
aŭdi per mia tuta koro kaj per mia tuta animo. Nu, sinjoro, 
diru: ĉu vi negus, ke oni kutime diras, kiam iu montriĝas 
deprimita: «Mi ne scias kio okazas al li; ne manĝas, nek 
trinkas, nek dormas, nek respondas kongrue, se oni 
demandas lin, kaj li Ŝajnas kvazaŭ ensorĉita»? Ni devas do 
konkludi, ke se iu ne manĝas, nek dormas, nek faras la aliajn 
naturajn funkciojn, kiujn mi antaŭe diris, tiam li estas 
ensorĉita; sed, se li havas tiel bonan aspekton kiel via 
moŝto, kaj li trinkas, se oni donas al li trinki, kaj manĝas, se 
li disponas ion manĝeblan, kaj respondas, se demandite, 
tiam li ne estas sub ensorĉo. 


—Vi pravas, Sancho —diris don Quijote—. Sed mi jam avertis 
vin, ke ekzistas multaj specoj de ensorĉo, kaj sendube unuj 
anstataŭas aliajn kun la paso de la tempo; eble nuntempe 
regas determinitaj ensorĉoj, kaj ĉiuj ensorĉitoj devas konduti 
same kiel mi, eĉ se antaŭe okazis alie; sekve vanas diskuti 
aŭ tiri konkludojn kontraŭ la ŝanĝoj trudataj de la tempo. Mi 
scias kaj certas, ke mi estas sub ensorĉo, kaj tio sufiĉas por 
la trankviliĝo de mia konscienco, kiu tre suferus, se, 
opiniante min ne ensorĉita, mi tamen permesus al mi sidi 
time kaj neniofare en ĉi kaĝo, trompante la esperon de la 
granda nombro da mizeraj kaj senhelpaj, kiuj atendus mian 
protekton; kaj eble ili tre bezonas ĝin urĝe kaj en Ĉi 
momento. 


— Tamen, mi kredas —diris Sancho—, ke, por plia trankviliĝo 
de via konscienco, via moŝto devus peni eltiri vin el ĉi 
karcero; mi promesas ĉiel helpi vin kaj eĉ liberigi vin, ke vi 


povu grimpi sur Rocinante, kiu aspektas tiel triste kaj 
melankolie, ke ankaŭ ĝi ŝajnas ensorĉita; poste ni irus 
denove provi nian sorton en novaj aventuroj, kaj, se ni ne 
sukcesus, ni ĉiam havus la eblon reveni al ĉi kaĝo, kie, je 
mia parolo de bona kaj lojala ŝildisto, mi sidus enfermite 
apud vi, se via moŝto estus tiel missorta, kaj mi tiel stulta, ke 
ni ne povus sukcese efektivigi kion mi proponas. 


—Mi volonte faros kion vi diras, frato Sancho —respondis 
don Quijote—. Kiam vi vidos la okazon liberigi min, mi obeos 
vin plene kaj absolute; sed vi konstatos, Sancho, ke vi 
trompiĝas rilate al la naturo de mia misfortuno. 


La vaganta kavaliro kaj la misvaganta ŝildisto plu babilis tiel, 
ĝis ili alvenis al la loko, kie, jam surpiede, atendis la pastro, 
la barbiro kaj la kanoniko. La ĉaristo eljungis la bovojn el la 
veturilo kaj lasis ilin paŝtiĝi laŭvole sur la verda kaj paca 
loko, de kies freŝo logiĝis, ne nur la personoj sorĉitaj, kiel 
don Quijote, sed ankaŭ la inteligentaj kaj saĝaj, kiel la 
ŝildisto. Sancho petis de la pastro, ke li permesu lian sinjoron 
resti iom da tempo ekster la kaĝo, ĉar alie ĝi ne montriĝus 
tiel pura, kiel postulis la respekto ŝuldata al tia kavaliro, kiel 
lia mastro. La pastro bone komprenis kaj diris, ke tre volonte 
li konsentus, se li ne timus, ke don Quijote, vidante sin libera 
kaj lasante sin gvidi de siaj impulsoj, fuĝus al iu loko, kie oni 
neniam povus lin retrovi. 


—Mi garantias, ke li ne fuĝos —respondis Sancho. 


—Ankaŭ mi, plene kaj absolute —diris la kanoniko—. Des pli, 
se li donus sian parolon de kavaliro, ke li ne forlasos nin. 


—Mi donas mian parolon —promesis don Quijote—. Des pli, 
ke ensorĉito kiel mi ne havas la liberon disponi pri sia propra 
persono, ĉar lia ensorĉinto povas laŭdezire teni lin senmova 


tricent jarojn en la sama loko. Kaj se li fuĝus oni igus lin 
reveni fluge tra la aero. 


Li aldonis, ke, sekve, oni povus sen ia danĝero liberigi lin, 
kaj eĉ kun profito por Ĉiuj, ĉar, alie, aliaj nazoj ofendiĝus, se 
ili ne retirus sin je ioma distanco. 


La kanoniko prenis lin je unu mano, kvankam li tenis ilin 
ambaŭ kunligitaj, kaj, sub la garantio de lia parolo, oni 
elkaĝigis lin je lia ega kontento. Unue li streĉis sian tutan 
korpon, poste iris al Rocinante, dufoje polmofrapis al ĝi sur 
la gropon kaj diris: 


—Floro kaj spegulo de la ĉevaloj, mi fidas ankoraŭ je Dio kaj 
ties benata Patrino, ke baldaŭ ni vidos nin, kiel ni du deziras: 
vi, sub via mastro; kaj mi, sur via dorso, ekzercante min en 
la ofico, por kies plenumo Dio metis min en la mondon. 


Tion dirinte, don Quijote apartiĝis kun Sancho al distanca 
loko, de kie li revenis senbalasta, kaj pli decidita fari kion lia 
ŝildisto ordonus al li. 


Lin rigardante, la kanoniko miris je lia stranga frenezo, tial, 
ke en siaj konversacioj kaj respondoj li rivelis tre bonan 
menson, kaj, kiel jam dirite, perdis la saĝon, nur kiam temis 
pri kavaliraĵoj. 


Post ol la tuta grupo sidiĝis sur la verda herbo, atendante la 
alvenon de la provianto de la kanoniko, ĉi lasta, puŝite de 
kompato, diris al don Quijote: 


—Ĉu eblas, sinjoro hidalgo, ke la sengustaj kaj ridindaj libroj 
kavaliraj kapablis tiel ŝanceli al vi la cerbon, ke vi kredas je 
via ensorĉo kaj je aliaj historioj de la sama speco, kvankam 
ili tiel distancas de la realo, kiel la mensogo de la vero? Kiel 
eblas, ke povas funkcii homa cerbo kapabla akcepti la 
ekziston de la nekalkulebla nombro de Amadisoj kaj la 


senorda kaj konfuza amaso de tiom da famaj kavaliroj, de 
tiom da imperiestroj de Trebizondo, de tiom da prodoj 
nomitaj Felixmarte de Hirkanio, de tiom da palefrenoj, de 
tiom da vagantaj puceloj, de tiom da drakoj, monstroj kaj 
gigantoj, de tiom da fantastaj aventuroj, de tiom da 
ensorĉoj, bataloj kaj ferocaj dueloj, de tiom da paradaj roboj, 
de tiom da princinoj enamiĝintaj, de tiom da ŝildistoj grafoj, 
de tiom da graciaj nanoj, de tiom da amaj biletoj, 
komplimentoj kaj bravaj virinoj, kaj fine, de tiom da absurdoj 
sidantaj en la kavaliraj libroj? Mi devas konfesi, ke, kiam mi 
legas ilin, ili iel plezurigas min, se mi ne atentas, ke ili 
konsistas nur el mensogoj kaj lascivoj; sed, kiam mi denove 
ekkonscias ilian veran naturon, mi pafas kontraŭ la muron la 
plej bonan el tiaj libroj, kaj eĉ ĵetus ĝin al la flamoj, se mi 
havus fajron proksima; ili ja meritas ĉi punon, ĉar ili estas 
fremdaj al la komuna saĝo, falsaj kaj mensogaj, diskrias 
novajn doktrinojn kaj viv-manierojn, kaj movas la senscian 
plebon kredi veraj tiom da absurdoj. Ĉi libroj eĉ perturbas la 
menson de prudentaj hidalgoj de moŝta nasko, kion oni 
klare vidas ĉe via moŝto, falinta en tian staton, ke necesas 
enfermi vin en kaĝon kaj vin veturigi en bovo-ĉaro, kvazaŭ 
temus pri tigro aŭ leono transportata de urbo al urbo kaj 
elmontrata por mono. Nu, sinjoro don Quijote, kompatu vin 
mem, revenu en la sinon de la sana racio kaj lernu uzi la 
multan talenton al vi donacitan de la ĉielo, okupante vin per 
aliaj libroj pli profitaj al via konscienco kaj pli utilaj al via 
honoro. Kaj se, malgraŭe, vi sekvus vian inklinon legi librojn 
pri heroaĵoj kaj kavaliroj, legu en la Biblio la Libron de la 
Juĝistoj, kie troveblas veroj grandiozaj kaj faroj tiel aŭtentaj 
kiel kuraĝaj. Luzitanio havis sian Viriato; Romo sian Cezaro; 
Kartago sian Anibalo; Grekio sian Aleksandro, Kastilio sian 
grafon Fernan Gonzalez; Valencio sian Cid; Andaluzio sian 
Gonzalo Fernandez; Extremadura sian Diego Garcia de 
Paredes; Jerez sian Garcia Perez de Vargas; Toledo sian 
Garcilaso; Sevilla sian don Manuel de Leon; kaj la rakonto de 
iliaj brilaj faroj povas distri, instrui, delekti kaj surprizi eĉ la 


personon de plej granda inteligento. Jes, mia kara sinjoro 
don Quijote, ĉi rakontoj estas indaj je via atento, kaj, legante 
ilin, vi akiros historian scion, amos la virton, observos la 
bonon, poluros viajn kutimojn kaj kondutos brave kaj 
kuraĝe, ne troaŭdace kaj temerare; kaj tio ĉi je la honoro de 
Dio, je via propra profito kaj je la gloro de La Mancha, de kie, 
laŭ mia scio, devenas via familio kaj origino. 


Don Quijote atentege aŭskultis ĝisfine la argumentadon de 
la kanoniko, fikse rigardis lin kelkan tempon, kaj respondis: 


—Ŝajnas, sinjoro hidalgo, ke viaj paroloj celis persvadi min, 
ke en la mondo ne ekzistas vagantaj kavaliroj, ke la libroj 
kavaliraj estas falsaj, mensogaj, damaĝaj kaj senprofitaj al la 
regno, ke mi aĉe faris legante ilin, pli aĉe kredante ilin, kaj 
plej aĉe imitante ilin de la momento, kiam mi fordonis min al 
la tre rigora profesio de la kavalirismo, kiun ili instruas. 
Krome, vi asertis, ke ne ekzistis en la mondo Amadis de 
Gaŭlio, nek Amadis de Grekujo, nek la ceteraj kavaliroj, de 
kies historio la libroj plenas. 


—Vi esprimas mian opinion ĝuste tiel, kiel mi ĝin proklamis 
—diris la kanoniko. 


—Via moŝto aldonis ankaŭ —daŭrigis don Quijote—, ke tiaj 
libroj faris al mi multe da damaĝo, ĉar ili renversis mian 
cerbon kaj kaŭzis mian enkaĝigon, kaj ke mi devus korekti 
mian inklinon kaj ŝanĝi miajn legaĵojn por aliaj libroj pli 
veraj, pli instruaj kaj pli distraj. 


—Efektive —diris la kanoniko. 


—Nu, laŭ mia opinio —aldonis don Quijote—, ĝuste via 
moŝto estas sencerba kaj ensorĉita, tial, ke vi vin dediĉas 
blasfemadi kontraŭ unu institucio tiom akceptita kiel vera 
en la tuta mondo, kaj tiom aŭtenta, ke ajna persono tion 
neganta, kiel via moŝto, meritus la saman punon, kiun, laŭ 


viaj diroj, aplikas al la libroj, kiam ili ne plaĉas al vi. Voli 
persvadi, ke neniam ekzistis en la mondo Amadis kaj la 
ceteraj kavaliroj aventuristoj, de kies faroj plenas la historioj, 
egalus aserti, ke la suno ne brilas, ke la glacio ne fridas, aŭ 
ke la tero ne donas fruktojn. Kia persono povas loĝi en la 
mondo, kapabla konvinki alian, ke ne veras la historioj de la 
princino Floripes kaj Guy de Burgonjo, aŭ la aventuro de 
Fierabras ĉe la ponto de Mantible, okazinta en la epoko de 
Karlomagno, kaj tiel vera, mi ĵuras, kiel la fakto, ke nun estas 
hela tago? Kaj se tio konsistas el mensogoj, oni devus 
konkludi, ke ankaŭ ne ekzistis Hektoro, nek Aĥilo, nek la 
milito de Trojo, nek la Dek du Paruloj de Francujo, nek la 
angla reĝo Arturo, kiu, transformita en korvon, iras tra la 
mondo, kaj kies regno atendas ĉiumomente lian revenon. 
Certe oni eĉ kuraĝos opinii falsaj la historion de Guarino 
Mezquino, kaj la serĉadon de la Sankta Gralo, kaj apokrifaj la 
am-aferon de don Tristano kun la reĝino Izolda, kaj de 
Ginevra kun Lanceloto, kvankam kelkaj personoj preskaŭ 
memoras esti vidintaj duenjon Quintaĥona, la plej bona vin- 
verŝistino de Granda Britujo. Ĉi-rilate mi memoras, ke mia 
patroflanka avino diris, kiam ŝi vidis duenjon kun impona 
kufo: «Rigardu, nepo, ŝi ŝajnas duenjo Quintaĥona», kaj el 
tio mi konkludis, ke ŝi certe konis la duenjon aŭ, almenaŭ, 
vidis unu el ŝiaj portretoj. Nu, kiu povus negi la veron de la 
historio de Pierre kaj la linda Magalona, se konsideri, ke oni 
vidas eĉ nuntempe, en la reĝa arsenalo, la lignonajlon 
uzatan de la brava Pierre por direkti la lignan ĉevalon, kiu 
portis lin fluge tra la aero? Ĉi lignonajlo estas iom pli granda 
ol la timono de Ĉaro, kaj apud ĝi montriĝas la selo de la 
ĉevalo Babieca. Krome, en Roncesvalles oni vidas la kornon 
de Rolando, grandan kiel trabo. El tio oni konkludas, ke 
ekzistas la Dek du Paruloj, ke ekzistis Pierre, ke ekzistis Cid, 
kaj ke ekzistis aliaj similaj kavaliroj irantaj, kiel oni diras, al 
siaj aventuroj. Se tion oni ne kredas, oni eĉ deklaros ankaŭ, 
ke ne veras, ke la brava luzitano Juan de Merlo iris al 
Burgonjo kaj duelis en la urbo Arras kontraŭ la fama senjoro 


de Charny nomita moŝto Pierre, kaj poste en la urbo Bazelo 
kontraŭ moŝto Enrique de Renestan, kaj eltiris sin el ambaŭ 
entreprenoj triumfa kaj plena de gloro; oni negos ankaŭ la 
aventurojn kaj defiojn plenumitajn, en la sama Burgonjo, de 
la kuraĝaj hispanoj Pedro Barba kaj Gutierre Quijada (de kies 
familio mi devenas laŭ rekta linio vira), kiuj venkis la filojn 
de la grafo de Sankta Paolo. Ĉu oni same obstine deklaros, 
ke don Fernando de Guevara ne iris serĉe al aventuroj en 
Germanujon, kie li duelis kontraŭ senjoro Jorge, kavaliro de 
la domo de la grafo de Aŭstrio? Ĉu estis fikciaj la turniroj de 
Suero de Quiĥones del Paso, la entreprenoj de Luis de Falces 
kontraŭ don Gonzalo de Guzman, kavaliro kastilia, kaj 
multaj aliaj prodaĵoj plenumitaj de kristanaj kavaliroj landaj 
kaj eksterlandaj, kaj tiel veraj kaj aŭtentaj, mi ripetas, ke 
mankus la racio kaj la logiko al persono neganta ĉion ĉi? 


La kanoniko mire aŭskultis ĉi mikson de veroj kaj mensogoj, 
kaj surpriziĝis de la granda scio de don Quijote rilate al la 
aferoj de la vaganta kavalirismo. Li do respondis: 


—Mi ne povas ne konsenti, sinjoro don Quijote, ke io estas 
vera en viaj diroj, precipe en tio koncerna al la vagantaj 
kavaliroj hispanaj. Mi koncedas ankaŭ, ke ekzistis la Dek du 
Paruloj de Francujo, sed mi ne kredas, ke ili faris ĉion, kion 
rakontas pri ili la ĉefepiskopo Turpin. Efektive, temis pri 
kavaliroj elektitaj de la reĝoj de Francujo, kaj oni nomis ilin 
paruloj, ĉar ili egalis, unuj al la aliaj laŭ rango, kuraĝo, kaj 
kvalitoj, aŭ, almenaŭ, ili devus egali, ĉar ili apartenis al 
speco de religia ordeno, kiel la nunaj de Santiago aŭ 
Calatrava, pri kies membroj oni antaŭsupozas, ke ili devas, 
aŭ devus, esti, kavaliroj, honorindaj, kuraĝaj kaj de moŝta 
nasko; kaj same kiel nuntempe oni diras «kavaliro de San 
Juan» aŭ «kavaliro de Alcantara», en la pasinta epoko oni 
diris «kavaliro de la Dek du Paruloj», ĉar oni elektis ilin, dek 
du egalajn, por ĉi ordeno religia. Koncerne al Cid, li ja 
ekzistis, same kiel Bernardo del Carpio, sed pri kelkaj 


heroaĵoj atribuitaj al ili oni devas tre dubi. Pri la lignonajlo 
de grafo Pierre kaj pri tio, ke ĝi staras apud la selo de 
Babieca en la reĝa arsenalo, mi devas konfesi, ke mi estas 
tiel senscia aŭ tiel miopa, ke, kvankam, mi vidis la selon, mi 
neniam rimarkis la najlon, malgraŭ ke, laŭ vi, ĝi montriĝas 
tre granda. 


— Tamen, ĝi sidas tie, certe —respondis don Quijote—. Kaj 
jen ankoraŭ io: oni diras, ke oni ĝin gardas en leda ingo, ke 
ĝi ne putru. 


—Eble —diris la kanoniko—, sed mi ĵuras je miaj sanktaj 
ordinoj, ke mi ne memoras esti ĝin vidinta; sed, eĉ se mi 
koncedus, ke la najlo tie sidas, mi ne devontigus min kredi je 
tiom da Amadisoj aŭ je la svarmoj de la kavaliroj, kies 
historion oni rakontas. Kaj ne ekzistas motivo, por ke viro 
kiel via moŝto, honorinda kaj dotita per tiel bona talento, 
kredu veraj tiom da ekstravagancaj absurdoj troveblaj en la 
ridindaj libroj kavaliraj. 


Ĉapitro 50 


Pri la saĝaj diskutoj inter don Quijote kaj la kanoniko kaj pri 
aliaj aferoj 


—Ne ŝercu! —respondis don Quijote—. La libroj eldonitaj kun 
reĝa permeso kaj kun aprobo de la cenzuro kaj legataj, kun 
tiel ĝenerala plaĉo kaj aplaŭdo, de la maturaj kaj de la junaj, 
de la paŭperaj kaj de la riĉaj, de la kleraj kaj de la sensciaj, 
de la plebaj kaj de la altrangaj, kaj resume, de personoj de 
ĉia stato kaj pozicio, ĉu povus esti nuraj mensogoj kaj 
samtempe montriĝi tiel multe veraj, se konsideri, ke en ili 
oni mencias la patron kaj patrinon, la familion, la nacion, kaj 
la aĝon de unu aŭ alia kavaliro, indikante la epokon kaj 
lokon de ties faroj, detalon post detalo kaj tagon post tago? 
Via moŝto silentu kaj ne plu blasfemadu tiele; kredu min, 
sekvu mian konsilon, kaj, kiel saĝa persono, legu la librojn 
kaj vi vidos, kiel multe ili delektos vin. Diru, Ĉu povus ekzisti, 
por ekzemplo, io pli agrabla ol vidi ĉi-momente antaŭ niaj 
okuloj grandan lagon el bolanta peĉo, kie naĝus multaj 
serpentoj, kolubroj kaj lacertoj, kaj multaj specoj de ferocaj 
kaj teruraj bestoj, kaj tiam aŭdi plendegan voĉon diri el la 
mezo de la lago: «Vi, nekonata kavaliro rigardanta ĉi timigan 
lagon: se vi deziras atingi la trezoron kaŝitan sub ĉi nigraj 
akvoj, montru la kuraĝon de via forta brusto kaj ĵetu vin en 
la mezon de la obskuraj kaj brulaj ondoj; alie vi ne meritos 
vidi la nedireblajn mirindaĵojn kaŝitajn en la sep kasteloj de 
la sep feinoj loĝantaj sub ĉi nigra akvo». La kavaliro, apenaŭ 
aŭdinte ĉi timigan voĉon forgesas sin mem, absolute ne 
pensas kian danĝeron li alfrontos, kaj, eĉ sen demeti la 
pezan armaĵon, rekomendante sin al Dio kaj al sia damo, sin 
ĵetas en la mezon de la bolanta lago; kaj kiam li ne 
komprenas, nek scias, kien li trafos, li subite troviĝas inter 
florantaj kampoj nekompareble pli belaj ol la Elizeaj. Ŝajnas 
al li, ke la ĉielo pli diafanas tie, kaj ke la suno radias novan 


lumon; al liaj okuloj montriĝas paca bosketo el tiel verdaj kaj 
foli-riĉaj arboj, ke ĝia verdo ĉarmas la vidon, dum regalas la 
aŭdon la dolĉa kaj nelernita kanto de nekalkuleblaj kaj 
buntaj birdetoj flirtantaj inter la branĉoj interplektitaj. Tie li 
renkontas rojon, kies freŝa akvo, simila al likva kristalo, fluas 
sur fajna sablo kaj blankaj ŝtonetoj, kiuj Ŝajnas oro disŝutita 
kaj plej puraj perloj. Ĉi tie li vidas elegantan fontanon el 
plurkolora jaspo kaj glata marmoro. Transe li admiras alian, 
rustike ornamitan, kie etaj konkoj mitulaj, kombinitaj en 
senorda ordo kun torditaj domoj blankaj kaj flavaj de helikoj, 
miksiĝas kun pecoj de brila kristalo kaj kun falsaj smeraldoj, 
kaj kreas tian efekton de vario, ke ĉi tie la arto, imitante la 
naturon, ŝajnas eĉ superi ĝin. Pretere, subite montriĝas al li 
forta kastelo aŭ pompa alkazaro kun remparoj el solida oro, 
kreneloj el diamantoj, pordoj el topazoj, kaj ĝi estas tiel 
mirinde farita, ke, kvankam ĝiaj konstru-materialoj konsistas 
el diamanto, karbunkoloj, rubenoj, perloj, oro kaj smeraldoj, 
ĝia arkitekturo estas eĉ pli valora. Kaj admirinte ĉion ĉi, ĉu 
ne admirindus vidi krome, ke tra la pordo de la kastelo eliras 
granda nombro da puceloj en tiel paradaj kaj riĉaj kostumoj, 
ke, se mi priskribus ilin detale, kiel la historioj, mi neniam 
finus? Poste la ŝajne pli grava pucelo ekprenas je la mano la 
kuraĝan kavaliron, kiu antaŭe ĵetis sin en la bolantan lagon, 
kaj, sen paroli, gvidas lin en la internon de la pompa 
alkazaro aŭ kastelo, kie oni senvestigas lin, ĝis li vidiĝas tiel 
nuda, kiel en la momento de lia elpuŝo el la ventro patrina; 
oni banas lin en tepida akvo, ŝmiras lin per aromaj esencoj 
kaj surmetas al li parfumitan ĉemizon el plej delikata tulo; 
alia pucelo ĵetas al li sur la ŝultrojn ian mantelon, kiu 
valoras, laŭdire, unu urbon kaj eĉ pli. Ĉu ne bele, kiam oni 
rakontas, ke poste oni lin kondukas al alia salono, kie staras 
tabloj tiel riĉe primetitaj, ke li mutiĝas de miro? Ĉu ne bele, 
kiam oni verŝas al li sur la manojn akvon distilitan el ambro 
kaj el bonodoraj floroj, kaj igas lin sidiĝi sur ebura seĝo, kaj 
ĉiuj puceloj lin servas en mirinda silento? Ĉu ne bele kiam 
oni surtabligas al li tiom da gustumindaj pladoj, tiel bone 


preparataj, ke la apetito hezitas kien direkti la manon? Ĉu 
ne agrable, kiam li aŭskultas muzikon dum la manĝado kaj 
ne scias, de kie venas la melodio, kaj kiu ĝin interpretas? Ĉu 
ne bele, ke post ol finiĝas la manĝo kaj oni prilevas la 
tablon, la kavaliro, retroklinita sur la seĝo, ripozas, kaj dume 
eble pikumas al si la dentojn, laŭ sia kutimo, kaj tiam 
neatendite eniras tra la pordo de la salono alia pucelo multe 
pli bela ol la antaŭaj, kaj sidiĝas apud la kavaliro, kaj 
komencas rakonti al li pri la kastelo, pri tio, ke Ŝi estas 
ensorĉita, kaj pri aliaj aferoj, kiuj surprizas la kavaliron kaj 
ĉarmas la legantojn de la rakonto? 


»Mi ne plu insistos ĉi-rilate, ĉar el miaj vortoj oni povas 
konkludi, ke ajna parto de ajna libro kavalira estas motivo de 
miro kaj plezuro al la legantoj. Kredu min, sinjoro, legu Ĉi 
librojn, kiel dirite; vi vidos, ke ili forpelos de vi la 
melankolion, se vi ĝin havas, kaj plibonigos vian humoron, 
se ĝi acidas. Rilate al mi, mi povas diri, ke, de kiam mi 
profesias en la kavalirismo, mi estas kuraĝa, afabla, ĝentila, 
sindona, bone edukita, aŭdaca, molkora kaj pacienca, kaj 
eltenas la rigorojn de duraj entreprenoj, kaptitecoj kaj 
ensorĉoj; kaj, kvankam de tre mallonge oni tenas min 
enfermita en ĉi kaĝo, kvazaŭ frenezulon, mi pensas, ke per 
la kuraĝo de mia brako, se la ĉielo min favoros, kaj se la fato 
ne oponos, mi vidos min, post nur kelkaj tagoj, reĝo de ia 
regno, kie mi povos montri la sindonon kaj dankemon de mia 
koro, ĉar, je mia fido, sinjoro, al senhava homo mankas la 
eblo praktiki la virton de la malavaro favore al ajna persono, 
eĉ se tian virton li posedas en la plej alta grado. Kaj la 
dankemo limigita al la nura intenco estas io tiel morta, kiel 
la fido sen bonaj agoj. Tial mi dezirus havi baldaŭ la ŝancon 
kroni min imperiestro, ke Mi povu montri mian deziron fari 
bonon al miaj amikoj, precipe al ĉi povra Sancho Panza, mia 
ŝildisto, la plej granda bonkorulo de ĉi mondo; mi ŝatus doni 
al li graflandon delonge promesitan, kvankam mi timas, ke li 
ne havus kapablon sufiĉan por regi sian ŝtaton. 


Sancho, aŭskultinte nur ĉi lastajn vortojn de sia mastro, 
diris: 


—Surprenu, sinjoro don Quijote, la entreprenon havigi al mi 
la graflandon tiel ofte promesatan de via moŝto kaj tiel longe 
atendatan de mi. Mi certigas vin, ke mi estos sufiĉe lerta por 
ĝin Mastrumi, kaj, eĉ se mankus al mi kapablo, mi aŭdis, ke 
ekzistas en la mondo, viroj, kiuj lue prenas la regnon de 
senjoro, donas al li ĉiujare ian farmopagon, kaj dum ili sin 
okupas regi, la senjoro ripozas kuŝe-dorme, ĝuante la renton, 
kaj zorgas pri nenio alia. Mi faros same, ĉion aranĝos rapide, 
kaj ĝuos la renton larĝe kaj lukse, kiel princo... kaj ĉiu vivu 
laŭpove. 


— Tio, frato Sancho —diris la kanoniko—, koncernas la ĝuon 
de la rento, sed rilate al administradon de la justico necesas, 
ke la mastro de la regno sin okupu pri ĝi, kio postulas 
kapablon, prudenton kaj precipe honestan intencon fari 
bonon. Se ĉi intenco mankas jam de la komenco, ĉio fiaskos 
en la mezo kaj en la fino; tial, plaĉas al Dio helpi la bonan 
intencon de la simplanimaj kaj konfuzi la malicon de la 
kleraj. 


—Mi komprenas nenion pri tiaj filozofioj —respondis Sancho 
Panza—, sed mi certas, ke tuj kiam mi disponus la 
graflandon, mi scius ĝin mastrumi: ĉar mi havas tiom da 
animo, kiel alia persono, tiom da korpo, kiel la plej 
korpulenta, kaj estos tiel bona reĝo en mia ŝtato, kiel ajna 
reĝo en la sia; en mia rolo de reĝo mi farus laŭplaĉe; kaj 
farante laŭplaĉe, mi kontentus; kaj, kiam oni kontentas, 
nenion kroman oni deziras; kaj dezirante nenion plian, nu, 
ĉio perfektas. Venu do la regno al mi; adiaŭ kaj ĝis la revido, 
kiel diris unu blindulo al alia blindulo. 


— Tiaj filozofioj, kiel vi diras, Sancho, ne ŝajnas mavaj — 
respondis la kanoniko—. Sed, malgraŭe, oni povus diri 


multon ankoraŭ pri ĉi afero de la graflandoj. 


—Mi ne scias, ke io kroma direndas —intervenis don Quijote 
—., Ĉi-rilate mi lasas min gvidi de multaj kaj diversaj 
ekzemploj de kavaliroj de mia profesio, kiuj reciprokante la 
lojalajn kaj gravajn servojn de siaj ŝildistoj, premie faris ilin 
absolutaj senjoroj de urboj kaj insuloj; kelkaj ŝildistoj 
akumulis tiom da meritoj, ke ili eĉ atingis la rangon de reĝo. 
Sed, kial mi traktas tiel longe ĉi aferon, se ni havas la 
nekompareblan ekzemplon de la granda kaj neniam sufiĉe 
laŭdata Amadis de Gaŭlio, kiu faris sian ŝildiston grafo de la 
insulo Firme? Do mi povas sen la skrupulo de konscienco fari 
Sanchon grafo, tial, ke li estas unu el la plej bonaj ŝildistoj 
lam servintaj vaganta kavaliron. 


La kanoniko miris je la logikaj absurdoj (se la absurdoj povas 
havi logikon) diritaj de don Quijote, je lia maniero priskribi la 
aventuron de la Kavaliro de la Lago, kaj je lia mensa 
ŝanceliĝo kaŭzita de la legado de la fikciaj libroj kavaliraj. 
Kaj fine, li miris je la stulto de Sancho, ĉiam pensanta pri la 
graflando promesita de lia mastro. 


Ĉe tio revenis la servistoj de la kanoniko irintaj al la gastejo 
preni la Ŝarĝomulon, etendis sur la freŝa herbo tapiŝon, ke ĝi 
taŭgu kiel tablo, ĉiuj sidiĝis en la ombro de kelkaj arboj kaj 
komencis manĝi tie, por ke la ĉaristo, kiel dirite, profitu de la 
paŝtaĵo. Nu, ili manĝis ankoraŭ, kiam subite forta bruo kaj la 
sono de tintilo aŭdiĝis inter kratagoj kaj densaj veproj 
proksime starantaj; samtempe oni vidis elpaŝi el inter la 
arbustoj belan kaprinon kun la haŭto punktita de nigro, 
blanko kaj grizo; ŝin sekvis la kapristo, kriante kaj parolante 
al ŝi en sia stilo, ke ŝi haltu kaj revenu al la grego. Sed la 
fuĝanta kaprino treme kaj terurite kuris ĝis la kompanio, 
kvazaŭ serĉante ĝian protekton, kaj tie ŝi haltis. Alvenis la 
kapristo, ekprenis ŝin je la kornoj kaj diris, kvazaŭ ŝi 
kapablus kompreni kaj rezoni: 


—Ha, sovaĝa, sovaĝa! Vi kaj via kolormakula haŭto! Kiel 
preta elkuri vi montriĝas nuntempe! Kiaj lupoj vin teruras, 
filino? Ĉu vi ne volas diri kio okazas al vi, linda? Ne malfacile 
scii... vi estas ino kaj ne povas resti trankvila. La diablo 
prenu vin kun via humoro kaj kun la virinoj, kies karakteron 
vi alprenas! Revenu, amikino, revenu, ĉar vi sentos vin, se 
ne kontenta, almenaŭ sekura en via stalo kaj kun viaj 
kompaninoj. Se vi, kiu devas gvidi kaj gardi ilin, tiel devias 
kaj perdas la vojon, kio okazos do al ili? 


La vortoj de la kapristo amuzis la kompanion, precipe la 
kanonikon, kiu diris al li: 


— Je via vivo, frato, trankviliĝu, ne volu tiel rapide peli ĉi 
kaprinon en la gregon, ĉar protio, ke ŝi estas ino, kiel vi 
diras, ŝi obeos sian naturan instinkton spite al viaj klopodoj 
deteni ŝin. Prenu ĉi iomon da manĝo, trinku glason, via 
ĉagreno pasos kaj dume la kaprino ripozos. 


Tion dirante, la kanoniko proponis al li lumbaĵon de frida 
kuniklo sur la pinto de tranĉilo. La kapristo ĝin prenis, dankis 
lin, trankviliĝis kaj diris: 


—Mi ne volus, ke viaj moŝtoj prenus min por idioto, tial, ke 
mi parolis al ĉi besto kvazaŭ al persono; efektive, miaj diroj 
povis ŝajni al vi iom strangaj, sed mi ne estas tiel simpla 
kampulo, ke mi ne scias kiel oni devas paroli al la personoj, 
kaj al la bestoj. 


—Mi kredas vin —diris la pastro—, ĉar mi scias laŭ propra 
sperto, ke la montoj naskas klerulojn, kaj ke la paŝtistaj 
kabanoj entenas filozofojn. 


—Almenaŭ, sinjoro —respondis la kapristo—, en ili troviĝas 
homoj riĉaj je sperto, kaj por ke vi kredu ĉi veron kaj povu 

ĝin tuŝi perla mano, mi petus vin doni al mi iom da atento, 
se mi ne timus tedi vin kaj ŝajni sintruda, ĉar neinvitita, kaj 


mi renkontus veran historion, kiu konfirmus la aserton de ĉi 
sinjoro —kaj li montris la pastron— kaj la mian. 


—Konsiderante, ke ĉi afero havas mi ne scias kian nuancon 
de aventuro kavalira, de mia flanko mi vin aŭskultos tre 
volonte, frato —respondis don Quijote—. Kaj same faros Ĉi 
sinjoroj, ĉar saĝaj kaj inklinaj al novaĵoj kuriozaj, distraj kaj 
suspensaj, al kiuj sendube similas via historio. Komencu do, 
amiko: ni aŭskultas. 


—Ne enkalkulu min —diris Sancho—, ĉar mi foriras kun ĉi 
pasteĉo al la rojo, kie Mi pensas ŝtopi al mi la stomakon por 
tri tagoj. Mi aŭdis diri al mia sinjoro don Quijote, ke la 
ŝildisto de vaganta kavaliro devas, kiam prezentiĝas la 
okazo, manĝi ĝiskreve, se konsideri, ke ili povas facile perdi 
la vojon en ia bosko tiel densa, ke ili ne sukcesus trovi la 
eliron dum ses tutaj tagoj; kaj se oni ne havas la ventron 
plena, oni riskas resti tie, kio ofte okazas, ĝis oni turniĝas en 
mumian karnon. 


—Vi pravas Sancho —respondis don Quijote—. Iru kien vi 
volas kaj manĝu laŭpove. Rilate al mi, mi jam manĝis sufiĉe, 
kaj mankas nur nutri la spiriton, kion mi faros aŭskultante la 
historion de ĉi bonulo. 


—Ni ĉiuj nutros same nian spiriton —diris la kanoniko, kaj 
petis la kapriston komenci la promesitan rakonton. 


La kapristo donis du manfrapojn sur la dorson de la kaprino, 
kiun li tenis je la kornoj, kaj diris al ŝi: 


—Kuŝiĝu apud mi, kolormakula, ni havos sufiĉan tempon, ĝis 
ni revenos al la stalo. 


Ŝajne la kaprino lin komprenis, ĉar, kiam ŝia mastro sidiĝis, 
ankaŭ ŝi kuŝiĝis kun multa flegmo apud li, kaj rigardis lian 


vizaĝon, kvazaŭ ŝi pretus atenti lian historion. Kaj la kapristo 
ĝin komencis jene: 


Ĉapitro 51 


Traktas pri la historio rakontita de la kapristo al la 
akompanantoj de don Quijote 


—Naŭ mejlojn for de ĉi valo, sidas vilaĝo eta, sed el la plej 
riĉaj de la distrikto. Tie loĝis farmisto tiel konsiderata, ke, 
kvankam la konsideroj ĉiam akompanas la riĉon, oni pli 
estimis lin pro lia virto ol pro lia granda havo. Sed, laŭ liaj 
diroj, lin feliĉigis la fakto, ke li havis filinon tiel ekstreme 
belan, saĝan, spritan kaj virtan, ke la personoj ŝin konantaj 
mire admiris la eksterordinarajn kvalitojn, kiujn ŝi ricevis de 
la ĉielo kaj de la naturo. Ŝi belis jam en sia infaneco, ŝia belo 
ĉiam kreskis, kaj en la aĝo de dek ses jaroj ŝi estis 
supermezure rava. La famo pri ŝia ĉarmo baldaŭ etendiĝis 
ĝis foraj urboj, invadis la salonojn de la reĝaj palacoj, trafis 
la orelon de multaj specoj de personoj, kiuj venis de ĉie por 
kontempli ŝin kiel raraĵon aŭ kiel miraklan figuron. Ŝia patro 
zorge ŝin gardis, kaj ŝi gardis sin mem: ĉar ne ekzistas 
seruroj, rigliloj aŭ baroj kapablaj gardi pucelon pli efike ol ŝia 
propra pudoro. La riĉo de la patro kaj la belo de la filino 
movis multajn virojn, tiel de la vilaĝo kiel de aliaj urboj, peti 
ŝian manon; sed la patro, al kies aŭtoritato ekskluzive 
apartenis disponi pri tiel riĉa juvelo, tre perpleksis, nedecida 
elekti por sia filino unu el ŝiaj nekalkuleblaj kaj trudiĝemaj 
svatiĝantoj. Nu, inter la multaj, kiuj aspiris ŝin, ankaŭ mi 
troviĝis kaj havis grandan esperon sukcesi, ĉar ŝia patro 
konis min: mi estis samvilaĝano lia, apartenis al oldkristana 
familio, ĝuis la floron de miaj jaroj, posedis tre grandan 
havon kaj ne etan inteligenton. Sed en la sama tempo svatis 
sin al ŝi ankoraŭ alia junulo de la vilaĝo, kun la samaj meritoj 
kiel mi, kio igis ŝian patron heziti kaj lasi la aferon 
nedecidita, ĉar ŝajnis al li, ke ŝia filino farus konvenan 
edziniĝon, tiel kun unu, tiel kun la alia. Por eltiri sin el sia 
embaraso, li decidis komuniki la dilemon al Leandra (tiel 


nomiĝas la riĉa knabino puŝinta min en ĉi mizeron), 
pensante, ke, ĉar ni ambaŭ estis egalaj, li devus lasi sian 
karan filinon elekti laŭ sia propra inklino: konduto imitinda 
de la patroj, kiuj deziras doni edziĝan staton al siaj filoj. Mi 
ne volas diri, ke oni permesu ilin elekti inter fiaj aŭ malicaj, 
sed ke oni prezentu al ili bonajn, kaj tiam, ke oni lasu al ili la 
liberon decidi. Mi ne scias kion respondis Leandra; mi scias 
nur, ke la patro obĵetis al ni, dirante ke lia filino tro junas 
ankoraŭ, kvankam li parolis tiel nekonkrete, ke li nek 
devontigis sin, nek rifuzis nin. Mia rivalo nomiĝas Anselmo, 
kaj mi Eugenio: vi jam konas do la nomojn de la personoj 
partoprenantaj en ĉi tragedio, kies finon, ankoraŭ 
nesolvitan, oni antaŭvidas katastrofa. 


»Tiam aperis en nia vilaĝo iu Vicente de la Roca, filo de 
senhava kampulo tiea; la dirita Vicente venis de Italio kaj de 
aliaj diversaj lokoj, kie li soldatis. Pli frue, kiam li havis 
proksimume dek du jarojn, okazis, ke iu kapitano pasis kun 
sia kompaniotra la vilaĝo kaj prenis kun si la knabon; kaj 
nun, dek du jarojn poste, li revenis en soldata kostumo 
milkolore bunta, kovrita per mil vitraj brelokoj kaj ŝtalaj 
ĉenetoj. Li paradis foje en iaj garnoj, foje en aliaj, sed ili 
vidiĝis ĉiuokaze brilaĉaj, fragilaj, falsaj kaj ĉipaj. La 
kampuloj, kiuj estas ne nur malicetaj laŭnature, sed la 
maliceto mem kiam ili havas nenion por fari, observis kaj 
memoris ĉiun el liaj garnoj kaj tombakoj, kaj trovis, ke li 
posedas nurtri vestojn de diversaj koloroj, kun la respektivaj 
ŝtrumpoj kaj ĵarteloj; sed li tiel transformis kaj kombinis ilin, 
ke, se oni ne scius la nombron de liaj vestoj, oni ĵurus, ke li 
paradas per pli ol dek paroj da kostumoj kaj per pli ol dudek 
ĉapel-plumoj. Kaj oni ne pensu superflua aŭ teda tion pri la 
vestoj, ĉar ili ludas gravas rolon en ĉi historio. 


»Nu, li kutime sidis sur benko, apud la granda poplo de nia 
placo, kaj tie li tenis nin pendantaj de liaj lipoj, kiam ni gape 
aŭskultis lin rakonti siajn heroaĵojn. En la tuta mondo ne 


ekzistis lando, kiun li ne vizitis, nek batalo, kiun li ne 
partoprenis; li sola mortigis pli da maŭroj, ol da ili loĝas en 
Maroko kaj Tunizio, kaj intervenis en pli da dueloj, laŭ siaj 
asertoj, ol Gante, Luna, Diego Garcia de Paredes kaj aliaj mil, 
kies nomojn li menciis: kaj ĉiam li venkis, sen perdi eĉ unu 
guton da sango. Krome, li montris al ni nombron da cikatroj, 
kaj, kvankam ni ne povis ilin distingi, li klopodis persvadi 
nin, ke ilin rezultigis arkebuzaj pafoj ricevitaj en diversaj 
bataloj kaj eskirmoj.[198] Plie, kun neimagebla aroganto, li 
traktis superece siajn egalulojn, eĉ siajn amikojn, kaj diris, 
ke lia patro estas lia brako, ke lia genealogio konsistas el liaj 
faroj, kaj ke, ĉar soldato, li ŝuldas nenion eĉ al la reĝo mem. 
Oni aldonu al ĉi fanfaronado, ke li sciis iom da muziko kaj 
ludis arpeĝe la gitaron, tiel, ke kelkaj diris, ke li igas ĝin 
paroli. Sed ne finiĝis per tio liaj talentoj, ĉar li ankaŭ 
versadis, kaj kutime, surbaze de ajna sensignifaĵo okazinta 
en la vilaĝo, komponis romancojn ses mejlojn longajn. 


»Ĉi soldato ĉi tie priskribita, ĉi Vicente de la Roca, ĉi brava 
dandaĉo, ĉi muzikanto kaj poeto estis plurfoje admirata de 
Leandra tra fenestro de ŝia domo kun vido sur la placon. Ŝin 
ravis la brilaj tombakoj de liaj kostumoj; ŝin ĉarmis liaj 
romancoj, ĉar li faris almenaŭ dudek kopiojn de ĉiu poemo 
sia; al ŝia orelo venis la heroaĵoj, kiujn li mem atribuis al si; 
kaj fine, ĉar certe la diablo tion dekretis, ŝi enamiĝis al li, 
antaŭ ol li farus al si la absurdan ideon amindumi ŝin. Kaj 
tial, ke am-afero tre rapide sukcesas, kiam ĝin helpas la 
deziro de la damo, Leandra kaj Vicente facile akordiĝis, kaj 
antaŭ ol iu el ŝiaj multaj svatiĝantoj suspektus ilian 
projekton, ŝi jam plenumis ĝin, forlasante la domon de sia 
kara patro (patrinon ŝi ne havas) kaj fuĝante kun la soldato, 
kiu triumfis en ĉi entrepreno pli multe ol en siaj elpensitaj 
heroaĵoj. 


»Ĉi evento kaŭzis konsternon en la tuta vilaĝo kaj eĉ inter la 
foranoj eksciintaj pri la novaĵo. Mi kaptiĝis de stuporo, 


Anselmo de miro, ŝia patro de aflikto, ŝiaj parencoj de honto; 
la justico intervenis kaj la taĉmentanoj viglis; oni blokis la 
vojojn, esploris la arbarojn kaj ĉion ceteran, kaj tri tagojn 
poste, oni trovis en kaverno de monto la kapriceman 
Leandra en ĉemizo nur, sen la granda kvanto da mono kaj 
valoregaj juveloj, kiun ŝi prenis kun si el la domo. Oni 
kondukis ŝin antaŭ ŝia afliktita patro, pridemandis ŝin, kaj ŝi 
spontane konfesis, ke Vicente de la Roca trompis ŝin; ke, 
ĵurante edziĝi al ŝi, li Ŝin persvadis forlasi la hejmon, ke li 
promesis preni ŝin al la plej riĉa kaj delica urbo de la tuta 
mondo: al Napolo, kaj ke pro sia naivo kaj manko de sperto, 
ŝi kredis lin. Ŝi aldonis ke, en la sama nokto, kiam ŝi priŝtelis 
sian patron, ŝi konfidis sin al li, ke li kondukis ŝin al sovaĝa 
monto kaj ŝin enfermis en la kaverno, kie oni ĵus ŝin trovis. Ŝi 
diris ankaŭ, ke la soldato faris nenian perforton kontraŭ ŝia 
virto, kvankam li rabis de ŝi kion ŝi kunportis, antaŭ ol li 
forlasis ŝin en la kaverno: ŝia deklaro kaŭzis denove ĉies 
admiron, ĉar tia deteniĝemo de la junulo ŝajnis apenaŭ 
kredinda. Sed ŝi tiel insistis pri la vero de sia aserto, ke ŝia 
nekonsolebla patro parte konsoliĝis kaj apenaŭ bedaŭris la 
valoraĵojn forprenitajn, konsiderante, ke lia filino konservis 
ankoraŭ la juvelon, kiu, se perdita, ne plu retroveblas. En la 
sama tago de la apero de Leandra, lia patro denove igis ŝin 
malaperi el ĉies vido, enfermante ŝin en monaĥinejon de 
proksima vilaĝo, kun la espero, ke la tempo iel forgesigus la 
mavan reputacion, kiun ŝi akiris per sia konduto. La juneco 
de Leandra servis kiel ekskuzo de ŝia faro, almenaŭ ĉe la 
personoj ne interesataj juĝi ŝin bona aŭ mava; sed la 
konantoj de ŝia prudento kaj saĝo atribuis ŝian pekon, ne al 
manko de scio, sed al ŝia frivolemo kaj al la natura inklino de 
la virinoj, pliparte kapricaj kaj senprincipaj. 


»Do oni enfermis Leandran, kaj Anselmo kvazaŭ blindiĝis, 
aŭ, almenaŭ, liaj okuloj vidis nenion plaĉan; la miaj, same en 
la tenebro, ne distingis eĉ unu lumeton, kiu gvidis ilin al pli 
agrablaj perspektivoj. Ĉe la foresto de Leandra, nia aflikto 


kreskis kaj nia pacienco elĉerpiĝis; ni malbenis la garnojn de 
la soldato kaj indignis pro la manko de antaŭzorgo de ŝia 
patro. Fine Anselmo kaj mi interkonsentis forlasi la vilaĝon 
kaj veni al ĉi valo, kie li paŝtas grandan kvanton da ŝafinoj 
siaj, kaj mi multenombran gregon da kaprinoj miaj, kaj tiel ni 
pasas la vivon inter la arboj, kie ni libere proklamas nian 
senton, foje kunkantante laŭdon aŭ riproĉon al la bela 
Leandra, foje suspirante solaj kaj aparte kaj konfidante niajn 
plendojn al la ĉielo. Multaj el la aliaj svatiĝintoj de Leandra, 
sekvante nian ekzemplon, venis al ĉi sovaĝaj montoj, imitis 
nian konduton, kaj tiel abundas, ke ŝajnas, ke ĉi loko 
ŝanĝiĝis en novan Arkadion, se konsideri, ke ĝi plenas de 
paŝtistoj kaj gregoj, kaj ke ĉie aŭdiĝas la nomo de la bela 
Leandra: unu viro ŝin malbenas kaj nomas ŝin kapricema, 
flirt-anima kaj senpudora; alia kondamnas ŝian frivolan kaj 
cedeman spiriton; pluraj absolvas kaj pardonas ŝin, kaj 
kelkaj ŝin akuzas kaj insultas; ĉi viro laŭdas ŝian belon, alia 
kritikas ŝian karakteron; kaj fine, ĉiuj abomenas kaj adoras 
ŝin, kaj la frenezo tiel penetris en ĉies koron, ke kelkaj 
plendas pro ŝia disdegno, kvankam ili neniam parolis kun ŝi; 
dume, aliaj lamentas sian faton kaj konsumiĝas de blinda 
ĵaluzo, pri kio ŝi ne kulpas, ĉar, kiel dirite, oni konis pli frue 
ŝian pekon ol ŝian enamiĝon. 


»Ne ekzistas truo de roko, nek bordo de rojo, nek ombro de 
arbo, kie ne sidas iu paŝtisto diranta sian misfortunon al la 
ventoj; la eĥo, kie ajn ĝi povas formiĝi, ripetas la nomon de 
Leandra. «Leandra!», resonas la montoj; «Leandra!», 
murmuras la rojoj. Kaj Leandra tenas nin ensorĉitaj kaj 
konfuzaj, kaj ni esperas sen espero, kaj timas sen scii kion 
timi. Inter ĉi ekstravagancaj uloj, mia rivalo Anselmo estas la 
plej saĝa kaj samtempe la plej sensenca, ĉar, kvankam li 
povus plendi pri multaj aliaj aferoj, li plendas nur pri ŝia 
foresto kaj, akompanate de vjolo, kiun li mirinde ludas, li 
kantas sian bedaŭron per inspiritaj versoj. Mi sekvas alian 
vojon pli facilan kaj eble pli ĝustan, nome, paroli kontraŭ la 


frivolo, nekonstanteco, hipokrito, ĵurorompoj kaj ne 
plenumitaj promesoj de la virinoj, kaj kontraŭ ilia fuŝa 
juĝokapablo, kiam ili elektas la objekton de siaj pensoj kaj 
deziroj. Jen, sinjoroj, la kaŭzo de miaj vortoj al la kaprino, 
kiam mi alvenis ĉi tien; ĉar, kvankam ŝi estas la plej bona el 
mia grego, mi disdegnas ŝin pro ŝia sekso. Tia estas la 
historio, kiun mi promesis rakonti al vi. Se ĝi ŝajnis al vi tre 
longa, mi klopodos tre longe servi vin: mia kabano staras 
proksime, kaj tie mi havas freŝan lakton kaj ege bongustan 
fromaĝon kune kun aliaj diversaj kaj maturaj fruktoj, tiel 
agrablaj al la okuloj kiel al la palato. 


Ĉapitro 52 


Pri la lukto inter don Quijote kaj la kapristo, kun la rara 
aventuro de la flagelantoj, kiun la hidalgo pene sed sukcese 
plenumis 


La rakonto de la kapristo tre plaĉis al la tuta kompanio, 
precipe al la kanoniko, kiu tre surpriziĝis de lia rakonta stilo, 
pli propra al rafinita kortegano, ol al kruda kapristo, kio 
movis lin diri, ke la pastro pravis, kiam li antaŭe asertis, ke la 
montoj naskas klerulojn. La tuta grupo metis sin je la 
dispono de Eugenio, sed la plej sinproponema ĉi-rilate estis 
don Quijote. 


—Certe, amiko kapristo —li diris—, se mi rajtus entrepreni 
ajnan aventuron novan, tuj mi ekirus survoje por doni 
sukcesan finon al la via; mi elprenus Leandran el la 
monaĥinejo (kie nedubeble ŝi estas enfermita kontraŭ sia 
volo) spite al la abatino kaj al la ceteraj personoj pretaj 
oponi al mi; poste mi metus ŝin en viajn manojn, ke vi 
disponu ŝin laŭplaĉe, sed observante la leĝojn de la 
kavalirismo, kiuj prohibas fari perforton al ajna pucelo. Sed 
mi esperas al Dio, nia Sinjoro, ke la povo de malica sorĉisto 
fine cedos al la potenco de alia pli bonintenca, kaj tiam vi 
ricevos mian favoron kaj mian helpon, ĉar mia profesio 
devigas min protekti la feblajn kaj la misfortunajn. 


La kapristo rigardis lin, kaj tial, ke li vidis la hidalgon tiel aĉ- 
aspekta, surpriziĝis, kaj demandis al la barbiro, proksima al 
li: 


— Sinjoro, kiu estas Ĉi viro tiel stranga kaj tiamaniere 
parolanta? 


—Kiu povus esti, se ne la fama don Quijote de La Mancha, 
riparanto de arbitroj, ĉampiono de la ofenditoj, protektanto 


de la puceloj, teruro de la gigantoj kaj triumfa batalanto? 


— Tio similas —diris la kapristo— al la materialo de la libroj 
kavaliraj, kies herooj faris kion, laŭ via moŝto, faras Ĉi viro: 
tamen, mi supozas, aŭ ke via moŝto ŝercas, aŭ ke la kameroj 
de la kapo de ĉi bonulo estas tute vakaj. 


—Vi, grandega fripono! —kriis don Quijote—. Vi estas vaka 
kaj idiota! Mia cerbo multe pli plenas, ol plenis la putino 
filino de putino vin naskinta! 


Kaj, tion dirante, li subite prenis panon proksiman kaj ĵetis 
ĝin tiel furioze al la vizaĝo de la kapristo, ke ĝi enbatis al li 
la nazon; sed la kapristo, kiu absolute ne toleris tiajn ludojn, 
vidis, ke oni senkompate mistraktas lin, kaj ne donante 
atenton al la tapiŝo, al la tablotuko aŭ al la kunmanĝantoj, 
saltis sur don Quijote, stringis al li la kolon per la du manoj, 
kaj sendube lin strangolus, se Sancho ne intervenus en la 
ĝusta momento: li kaptis la kapriston je la dorso kaj faligis 
lin sur la tapiŝon, kio rompis telerojn, detruis tasojn kaj 
renversis kaj dispuŝis ĉion tie antaŭe metitan. Don Quijote, 
vidante sin libera, ĵetis sin sur la kapriston, kiu, kun la 
vizaĝo plena de sango kaj kun la korpo pistita de la kalcitroj 
de Sancho, serĉis kvarpiede ian tranĉilon sur la tapiŝo por 
fari sangan venĝon; la pastro kaj la barbiro lin retenis, sed la 
barbiro tiel manovris, ke la kapristo povis meti la hidalgon 
sub sin, kaj tiom batis lin, ke de ties vizaĝo fontis tiel multe 
da sango, kiel de la lia. La kanoniko kaj la pastro eksplodis 
per ridegoj, la taĉmentanoj saltis de ĝojo kaj oni incitis la du 
luktantojn, kvazaŭ temus pri du hundoj, kiuj mordas sin 
reciproke; nur Sancho desperis, ĉar unu el la servistoj de la 
kanoniko lin retenis, kaj li ne povis helpi sian mastron. 


Nu, la tuta grupo ege ĝuadis la spektaklon, escepte de la du 
batatoj sin reciproke draŝantaj, kaj tiam aŭdiĝis trumpeta 
sono tiel morna, ke ĉies vizaĝoj turniĝis al la loko, de kie la 


sono Ŝajnis veni. Sed plej ekscitita montriĝis don Quijote; 
ankoraŭ sub la kapristo tute malgraŭ sia volo, kaj pli ol 
sufiĉe pistita, li diris: 


— Frato demono (ĉar sendube demono vi estas, tial, ke via 
kuraĝo kaj forto kapablis submeti la miajn), mi petas vin, ke 
ni faru paŭzon en nia batalo, ne pli ol unuhoran, ĉar la trista 
sono trumpeta trafanta al ni la orelon ŝajnas voki min al 
nova aventuro. 


La kapristo, jam laca doni kaj ricevi batojn, lasis lin libera; 
don Quijote stariĝis, same turnis la kapon al la loko, de kie la 
sono venis, kaj ĝuste tiam vidiĝis, ke multaj homoj en 
blankaj roboj, laŭ la kutimo de la flagelantoj, descendas sur 
deklivo de monteto. Okazis, ke tiujare la nuboj rifuzadis sian 
humidon al la tero, kaj ĉie en la distrikto oni procesiis, 
publike kunpreĝis kaj pentofaris, por ke Dio montru sian 
mizerikordon sendante pluvon; kaj ĉi-cele la homoj de 
proksima vilaĝo aliris nun procesie al ermitejo staranta en la 
valeto. Don Quijote rimarkis la strangajn robojn de la 
flagelantoj, kaj, forgesante ke li jam antaŭe vidis ofte 
similajn aferojn, li imagis, ke antaŭ li prezentiĝas ia 
aventuro, kaj ke li sola, kiel vaganta kavaliro, devas ĝin 
entrepreni. Ĉi iluzio konfirmiĝis en li, kiam li vidis, ke la 
flagelantoj portas statuon en funebraj vualoj, kaj li pensis, 
ke tio estas granda damo perforte kondukata de kovardaj kaj 
perversaj friponoj. Nu, kiam ĉi ideo fiksiĝis en lia menso, li 
kuris al Rocinante proksime paŝtiĝanta, prenis la bridon kaj 
la ŝildon, kiuj pendis de la sel-arko, rapide metis la mordaĵon 
al la ĉevalo, kaj, petante sian glavon al Sancho, saltis sur 
Rocinante, fiksis la ŝildon al la brako kaj diris laŭte: 


—Nun, kuraĝa kompanio, vi vidos, kiel gravas la ekzisto, en 
la mondo, de membroj de la ordeno de la vaganta 
kavalirismo. Nun vi komprenos, kiel estimindas la vagantaj 


kavaliroj, kiam vi vidos min liberigi ĉi bonan damon 
submetitan al kaptiteco. 


Tion dirante, li premis la krurojn kontraŭ Rocinante, ĉar li ne 
portis spronojn, kaj en rapida troto —Ĉar en Ĉi vera historio, 
oni legas, ke en nenia okazo Rocinante galopis— li ĵetis sin 
kontraŭ la flagelantoj, malgraŭ ke la pastro, la kanoniko kaj 
la barbiro provis lin deteni; sed ili ne sukcesis, kaj ankaŭ ne 
Sancho, kiu laŭte kriis al li: 


—Kien vi iras, sinjoro don Quijote? Kia demono sidanta en 
via brusto vin incitas ataki nian katolikan religion? Ve al mi!, 
atentu, ke tie iras procesio de flagelantoj, kaj ke la sinjorino 
sur la brankardo estas la tre benata figuro de la senmakula 
Virgino Maria. Zorgu, sinjoro, kion vi faras. Ĉi-foje vi vere 
perdis la kapon. 


Sancho klopodis vane, ĉar lia mastro, absolute decidita 
impeti kontraŭ la figuroj en blanko kaj liberigi la funebre 
vestitan sinjorinon, aŭdis nenion, kaj, se li aŭdus, li ne irus 
returne, eĉ ordonate de la reĝo. Li atingis do la procesion, 
bridis la Ĉevalon, kiu jam komencis deziri iom da ripozo, kaj 
diris kun raŭka kaj agitata voĉo: 


—Vi, certe ne bonaj, ĉar vi kovras al vi la vizaĝon, atentu kaj 
aŭskultu kion mi volas diri. 


La portantoj de la figuro haltis la unuaj: kaj unu el la kvar 
klerikoj, kiuj ĉantis la litaniojn, observante la strangan 
aspekton de don Quijote, la skeletecon de Rocinante kaj 
aliajn groteskajn detalojn ĉe nia kavaliro, respondis: 


— Sinjoro frato, se vi volas ion diri, tuj ĝin diru, ĉar ĉi fratoj ĉi 
tie skurĝas al si la karmon ĝissange, kaj ne licas, ke ni haltu 
aŭskulti ion ajn, se ĝin oni ne povas diri per du vortoj. 


—Mi ĝin diros per unu —respondis don Quijote—. Jen: tuj 
lasu libera ĉi belan sinjorinon, kies larmoj kaj afliktita mieno 
klare montras, ke vi portas ŝin kontraŭ ŝia volo, kaj ke vi faris 
al ŝi ian aĉan malicaĵon. Mi, veninta en la mondon por ripari 
tiajn ofendojn, ne permesos ke vi antaŭeniru eĉ unu solan 
paŝon, se vi ne donas al ŝi la liberon, kiun ŝi deziras kaj 
meritas. 


Ĉe ĉi vortoj, liaj aŭskultantoj komprenis, ke don Quijote 
devas esti freneza, kaj komencis tre volonte ridi; ilia rido 
efikis sur la koleron de don Quijote, kiel fajro sur pulvon, ĉar 
la hidalgo, sen diri eĉ unu plian vorton, elingis la glavon kaj 
sin ĵetis kontraŭ la brankardon. Unu el ĝiaj portantoj lasis la 
ŝarĝon al siaj kompanoj kaj iris renkonte al don Quijote, 
svingante unu el la forkaj stangoj uzataj por subteni la 
brankardon dum la ripoz-haltoj; kaj kvankam don Quijote 
donis tiel fortegan hakon kontraŭ la stangon, ke ĝi rompiĝis 
en du partojn, la atakato, per la stumpo, kiun li retenis en la 
mano, ellasis tielan baton sur la ŝultron de la glava brako de 
nia hidalgo, ke la ŝildo ne povis ŝirmi lin kontraŭ la atako de 
la plebano, kaj la povra don Quijote falis teren en tre mava 
stato. Sancho Panza, kiu, anhelante, jam preskaŭ kur-atingis 
lin, vidis lin fali, kaj kriis al lia agresanto ne ellasi alian 
baton, ĉar lia mastro estas kompatinda ensorĉito, kiu 
neniam malicis al ajna persono en sia tuta vivo. Sed ne la 
krioj de Sancho detenis la kampulon, sed la fakto, ke don 
Quijote kuŝis kvazaŭ morta, sen moveti manon aŭ piedon; 
kredante do, ke li mortigis lin, li haste suprenfaldis sian 
robon ĝis la zono kaj komencis kuri sur la kampoj kun la 
rapido de cervo. 


Ĉe tio la eskortantoj de la hidalgo alvenis al la loko, kie li 
kuŝis; sed la procesiuloj, vidante ilin alkuri, kaj inter ili la 
taĉmentanojn kun ties arbalestoj, antaŭtimis ian agreson, do 
haste grupiĝis ĉirkaŭ la figuro, dekapuĉis siajn vizaĝojn, kaj 
la flagelantoj kun la skurĝoj kaj la klerikoj kun la 


kandelingoj, pretis defendi sin, kaj eĉ ataki, se eble, la 
alkurantojn. Sed la sorto aranĝis ĉion pli bone ol oni pensus, 
ĉar okazis, ke Sancho ĵetis sin sur la korpon de sia mastro, 
kaj, kredante lin morta, elpuŝis super li la plej plororiĉan kaj 
ridindan lamentadon de la mondo; krome, unu kleriko de la 
procesio kaj la pastro rekonis unu la alian, kaj ĉi rekono 
kvietigis la reciprokan timon de ambaŭ partioj; per kelkaj 
vortoj, la pastro informis al sia konato pri don Quijote, kaj 
poste ili iris vidi kun la tuta bando de flagelantoj, ĉu la povra 
kavaliro mortis. Tiam ili aŭdis, ke Sancho Panza diras kun 
larmoplenaj okuloj: 


—Ho, floro de la kavalirismo, unu sola bato de stango metis 
finon al via bone uzata vivo! Ho, honoro de via raso, honoro 
kaj gloro de La Mancha, kaj eĉ de la tuta mondo, kiu kaŭze 
de via foresto pleniĝos nun per misfarantoj, konvinkitaj ke 
iliaj krimoj restos senpunaj. Ho vi, plej donacema ol ĉiuj 
Aleksandroj, ĉar, kvankam mi servis vin nur ok monatojn, vi 
donis al mi la plej bonan el la insuloj ĉirkaŭataj kaj ringataj 
de la maro![199] Ho vi, humila al la orgojlaj, kaj orgojla al la 
humilaj,[200] atakanto de danĝeroj, suferanto de ofendoj, 
enamiĝinto sen kaŭzo, imitanto de la bonaj, skurĝo de la 
malicaj, spitanto de la perversaj, kaj fine vaganta kavaliro, 
t.e. la pleja bono imagebla! 


Ĉe la krioj kaj ĝemoj de Sancho, don Quijote rekonsciiĝis, kaj 
liaj unuaj vortoj estis: 


— Tiu, kiu vivas for de vi, dolĉega Dulcinea, devas elteni eĉ 
pli grandajn misfortunojn ol la nunajn. Helpu min, amiko 
Sancho, reveni en la ĉaron ensorĉitan, ĉar mi ne trovas min 
en tia stato, ke mi povus sidi sur Rocinante, tial, ke mi havas 
ĉi ŝultron dispistita. 


— Tre volonte, kara sinjoro —respondis Sancho—, kaj ni 
revenu al nia vilaĝo kune kun ĉi sinjoroj, kies deziro estas 


fari bonon al vi, kaj tie ni planos alian eliron, kiu donos al ni 
novan famon kaj profiton. 


—Tre bona ideo, Sancho —diris don Quijote—. Estus 
prudente atendi, ĝis pasos la misinfluo de la steloj nun 
reganta. 


La kanoniko, la pastro kaj la barbiro diris al li, ke ili multe 
aprobas lian decidon, kaj, amuziĝinte per la naivaĵoj de 
Sancho, metis la hidalgon en la ĉaron, en la sama situacio 
kiel antaŭe. La procesio reordiĝis kaj sekvis sian vojon. La 
kapristo diris adiaŭ al la kompanio. La taĉmentanoj ne volis 
iri plu antaŭen, kaj la pastro pagis al ili la monon 
promesitan. La kanoniko petis la pastron informi lin en la 
futuro pri don Quijote, ĉu li resaniĝos de sia frenezo aŭ 
daŭros en la sama stato; tion dirinte, ankaŭ li adiaŭis por 
daŭrigi sian vojaĝon. Fine ĉiuj disiris en diversaj direktoj, kaj 
restis nur la pastro kaj la barbiro, don Quijote kaj Sancho, kaj 
la brava Rocinante, kiu kondutis tra ĉi aventuroj same 
pacience kiel ĝia mastro. La ĉaristo aljungis la bovojn, 
instalis la hidalgon sur faskon da fojno, kun sia kutima 
flegmo plu iris sur la vojo indikata de la pastro, kaj, ses 
tagojn poste, ili alvenis al la vilaĝo de don Quijote. La eniro 
okazis je la tagmezo, ĝuste en dimanĉo, kiam ĉiuj vilaĝanoj 
troviĝis en la placo, tra kies mezo pasis la ĉaro de la hidalgo. 
La homoj proksimiĝis vidi kion la ĉaro transportas, kaj miris, 
kiam ili rekonis sian samvilaĝanon. Unu knabo kuris sciigi al 
liaj mastrumantino kaj nevino, ke ilia onklo kaj mastro 
revenis skeleteca, flava kaj kuŝanta en ĉaro tirata de bovoj. 
La du bonaj virinoj koropreme kriis, vangofrapis sin mem, 
ĵetis malbenojn kontraŭ liaj damnindaj libroj kavaliraj, kaj 
ĉion ĉi ili rekomencis, kiam ili vidis la hidalgon trapasi la 
pordon. 


Ĉe la novaĵo de la alveno de don Quijote, alkuris la edzino 
de Sancho Panza, ĉar ŝi jam sciis, ke li foriris kun la hidalgo 


por servi lin kiel ŝildisto, kaj tuj kiam ŝi vidis lin, ŝi demandis 
unue, ĉu la azeno fartas bone. Sancho respondis, ke pli bone 
ol ĝia Mastro. 


—Dio estu laŭdata pro sia boneco —ŝi diris—. Sed rakontu, 
amiko, kion vi gajnis per viaj ŝildistaj faroj? Kian jupon vi 
alportas al mi? Kiajn ŝuojn al viaj infanoj? 


—Mi alportas nenion tian, edzino, sed ion de pli granda 
gravo kaj valoro —respondis Sancho. 


— Tre plaĉas al mi via novaĵo —diris la virino—. Montru al mi 
tion de pli granda gravo kaj valoro, amiko mia. Mi volas ĝin 
vidi, ke mia koro ĝoju, post ol mi tiel ege tristis dum la centoj 
da jaroj de via foresto. 


—Hejme mi ĝin montros, edzino —respondis Sancho—. 
Nune, estu kontenta, ĉar se Dio volos, ke ni denove vojaĝu 
serĉe al aventuroj, baldaŭ vi vidos min grafo aŭ gubernatoro 
de insulo, ne de ia vulgara insulo, sed de unu el la plej bonaj 
troveblaj. 


—La ĉielo tion disponu, edzo, ĉar ni tre bezonas ion tian. Sed 
diru, kion signifas la afero pri la insuloj? Mi ne bone 
komprenas. 


—Ne ekzistas la mielo por buŝo de azeno —respondis 
Sancho—. Vi komprenos siatempe, edzino, kaj eĉ 
surpriziĝos, kiam vi aŭdos, ke viaj servutuloj nomas vin «via 
sinjorina moŝto». 


—Kion vi diras, Sancho, pri moŝtoj, insuloj kaj servutuloj? — 
demandis Juana Panza (ŝi havis tian nomon, ne kaŭze de 
parenceco, sed tial, ke en La Mancha, la virinoj alprenas, laŭ 
la moro, la familian nomon de siaj edzoj). 


—Ne faru al vi tro da zorgoj por scii ĉion rapide. Sufiĉu al vi, 
ke mi diras la veron, do fermu la buŝon. Mi diru nur supraĵe, 
ke nenio en la mondo pli agrablas al honesta homo ol servi 
kiel ŝildisto al vaganta kavaliro en ties aventuroj. Verdire, la 
pliparto el ili ne havas finon tiel bonan, kiel oni dezirus, ĉar 
el cent, naŭdek naŭ kutime donas rezulton aĉan kaj malican. 
Mi scias tion proprasperte, ĉar el kelkaj aventuroj mi eltiris 
min bernita, kaj el aliaj kun la korpo disbatita; malgraŭe, 
agrablas atendi la aventurojn transirante montojn, 
esplorante arbarojn, grimpante rokojn, vizitante kastelojn, 
loĝante laŭplaĉe ĉe gastejoj, kaj pagante nenie eĉ unu 
groŝon. 


Ĉi konversacio okazis inter Sancho Panza kaj lia edzino 
Juana Panza, dum la mastrumantino kaj la nevino de don 
Quijote, akceptis, nudigis kaj kuŝigis lin en lian liton, de kie 
li rigardis ilin suspekteme kaj sen bone kompreni en kia loko 
li troviĝas. 


La pastro rekomendis al la nevino serioze prizorgi sian 
onklon kaj bone gardi lin, ke li ne fuĝu denove, kaj ĉi-rilate li 
rakontis pri tio, kiom da klopodoj necesis por konduki lin 
returne al la hejmo. La virinoj denove kriis, malbenis la 
kavalirajn librojn kaj petis la ĉielon ĵeti en la inferan abismon 
la aŭtorojn de tiom da mensogoj kaj absurdoj. Fine ili pensis 
kun angoro kaj timo, ke tuj kiam ilia mastro kaj onklo fartus 
iom pli bone, ili trovus sin denove solaj: kaj okazis tiel, kiel 
ili pensis. 


Kvankam la aŭtoro de Ĉi historio diligente kaj fervore 
klopodis retrovi la rakonton de la prodaĵoj faritaj de don 
Quijote en ties tria eliro, li ne sukcesis trafi, almenaŭ en 
aŭtentaj dokumentoj, ajnan informon pri ili; la famo nur 
konservis, inter la tradicioj de La Mancha, ke don Quijote, 
forlasinte sian domon por la tria fojo, iris al Zaragoza, kie li 
partoprenis en kelkaj famaj turniroj kaj en aventuroj indaj je 


lia kuraĝo kaj genio. Sed pri lia morto, la aŭtoro nek povus, 
nek sukcesus akiri ian informon, se la sorto ne metus antaŭ 
li oldan kuraciston, kiu posedis plumban skatolon; laŭ lia 
diro, oni ĝin trovis inter la ruinaj fundamentoj de antikva 
ermitejo tiam rekonstruata; la skatolo entenis kelke da 
pergamenoj, kies tekstoj, en gotikaj literoj sed en versoj 
kastiliaj, rakontis multe de la heroaĵoj de don Quijote kaj 
donis informojn pri la belo de Dulcinea de El Toboso, pri la 
figuro de Rocinante, pri la lojalo de Sancho Panza kaj pri la 
tombo de don Quijote mem kun diversaj epitafoj kaj laŭdoj 
rilate al lia vivo kaj kutimoj. El ĉi tombaj skribaĵoj, la legeblaj 
kaj deĉifreblaj aperas ĉi tie sube, dank' al la fidinda aŭtoro 
de ĉi nova kaj senegala historio. La dirita aŭtoro petas de 
siaj legantoj nenian rekompencon por la grandega laboro, 
kiun kostis al li esplori kaj traserĉi en ĉiuj arĥivoj de La 
Mancha; li deziras nur, ke oni donu al lia rakonto la saman 
krediton, kiun la inteligentaj personoj donas al la kavaliraj 
libroj nuntempe tiel furoraj; per tio la aŭtoro sentus sin 
kontenta kaj bone pagita, kaj stimulita serĉi kaj konigi aliajn 
aventurojn, se ne tiel aŭtentajn kiel ĉi rakonto, almenaŭ tiel 
inĝeniajn kaj distrajn. 


La unuaj vortoj skribitaj sur la pergameno de la plumba 
skatolo tekstis jene: 


La akademianoj de Argamasilla, vilaĝo de La Mancha, 
[201] pri la vivo kaj morto de la kuraĝa don Quijote, hoc 
scripserunt[202]: 


La kongolano, membro de la Akademio de Argamasilla, 
al la tombo de don Quijote 


Epitafo 


La sencerbul' doninta al La Mancha 
pli da trofeoj, ol Jazon” al Kreto; 


la ventokoko manka Je diskreto, 
girinta al tempesto fulmo-lanĉa; 
La brako de fortego ĉiotranĉa 
venkinta de Katai ĝis Gaeto;[203] 
la prodo, kiun laŭdis ĝis kompleto 
la Muzo verse sur la bronz' senŝanĝa; 
La pinto alta super Amadisoj, 

kaj la giganto apud Galaoroj 

en ĉia faro ama kaj milita; 

la submetinto de l' Belianisoj, 
kompan' de Rocinante tra la horoj, 
ĉi tie kuŝas en la tombo frida. 


La regalato, membro de la Akademio de Argamasilla, 
in Laudem Dulcineae de El Toboso 
Soneto 


Ĉi damon, jen, kun brusto pompa-mama, 
vizaĝo pufa kaj bravaĉa pozo, 
reĝinon Dulcinea del Toboso[204] 
adoras vere don Quijote fama. 

Pro ŝi li vagis kun sopiro ama 

tra granda Sierra Negra sen ripozo; 
tra kampoj de Montiel daŭris la krozo 
ĝis Aranjuez, en iro pland-inflama, 
kvankam pri tio kulpis Rocinante. 

Ĉi damo de La Mancha, ĉi venkinto, 
tre junaj trafis sorton senkompatan: 
ŝi ĉesis esti bela jam mortante, 

kaj li, eĉ se elstare sur glor-pinto, 
suferis ankaŭ amon trompan, batan. 


La kapriculo, tre saĝa membro de la Akademio de 
Argamasilla, laŭde de Rocinante, ĉevalo de don Quijote 


de La Mancha 
Soneto 


De la superba trono diamanta, 

kie de Marsaj plandoj sango glitas, 
sian standardon la manĉano agitas 
freneze, brave kaj kun man' konstanta. 
Jam kuŝas armilaro stel-brilanta, 
per kiu li detruas, rompas, splitas, 
kaj tiaj prodo, faroj ja meritas 

alian stilon de la bardo kanta. 

Kaj se Gaŭlio Amadison laŭdas, 
per kies bravaj idoj Grekolando 
milfoje venkis, famon gajnis plene, 
Belona kronas nun, ĉiuj aplaŭdas 
la gloran don Quijote, kies grando 
eternas en La Mancha suverene. 
Forgeso ne forkaŝos lin kurtene: 

eĉ Rocinante per kuraĝa ardo 
superas al Briloro kaj Bajardo.[205] 


La ŝerculo, membro de la Akademio de Argamasilla, al 
Sancho Panza 


Soneto 


Jen Sancho Panza kuŝas, korpe eta 

sed granda laŭkuraĝe, sub la tero: 

ŝildisto, kies simplo kaj sincero 

neniam estis ie tiom neta. 

Por iĝi grafo, Sancho staris preta, 

sed lin detenis alta bariero, 

el naŭza kaj intriga atmosfero 

eĉ nune al azeno mem obĵeta. 

Rajdadis ĝin (pli bone manku l' nomo)[206] 


la ŝildoporta Sancho post la lacan 
hidalgon sur osteca Rocinante. 
Ho, vanas la espero de la homo! 
Promesas ĝi al ni kvieton pacan, 
sed iĝas ombro, fumo, trapasante. 


La koboldo, membro de la Akademio de Argamasilla, al 
don Quijote 


Epitafo 


Kuŝas, jen, ĉi kavaliro 
post misvagoj kaj batadoj; 
lin surportis tra la padoj 
Rocinante dum la iro. 
Sancho Panza, la stultulo 
kuŝas apud li, kviete, 
fidelinta servoprete: 

de ŝildistoj, la spegulo. 


Tiktako, membro de la Akademio de Argamasilla, ĉe la 
tombo de Dulcinea de El Toboso 


Epitafo 


Jen ripozas Dulcinea; 
kvankam ŝi gras-karne dikis, 
ŝin la morto hida pikis, 
ŝanĝis al pulvoro vea. 
Ŝi en la vilaĝo famis; 
de pur-rasa origino, 
ŝi ja Ŝajnis moŝtulino, 
don Quijote ŝin tre amis. 
Nur ĉi versojn oni povis deĉifri; la aliaj, kun literoj ronĝitaj de 


la tineoj, estis transdonitaj al akademiano, ke li ilin dedukte 
rekonstruu. Oni scias, ke li sukcesis je la kosto de multaj 


noktoj de studado kaj laboro, kaj ke li intencas ilin publikigi, 
kio igas nin espere atendi la trian eliron de don Quijote. 


Forse altri cantera con miglior plettro [207] 


La inĝenia hidalgo don Quijote de La Mancha 


Parto dua 


Dediĉo al la grafo de Lemos[208] 


Antaŭ kelkaj tagoj, kiam mi sendis al via ekscelenca moŝto 
miajn dramojn, presitajn sed ankoraŭ ne surscenigitajn, mi 
diris al vi, se mi bone memoras, ke don Quijote atendis, kun 
la spronoj pretaj, iri kisi la manon de via ekscelenca moŝto; 
hodiaŭ mi aldonas, ke li jam surseliĝis kaj entreprenis la 
vojaĝon, kaj mi pensas, ke, se li atingos vin, per tio mi faros 
al vi ioman servon, ĉar oni min urĝis de ĉiu flanko, ke mi 
sendu lin al vi, por ke li forviŝu la ĉagrenon kaj la naŭzon 
kaŭzitajn de alia don Quijote, kiu, sub la masko de «dua 
parto»,[209] migris tra la tuta mondo. Plej deziris lian 
reaperon la granda imperiestro de Ĉinio: antaŭ unu monato 
li sendis al mi per kuriero ĉinlingvan leteron petantan, pli 
ĝuste, suplikantan, ke mi sendu al li la kavaliron, ĉar li havis 
la intencon fondi kolegion por la instruado de la kastilia kaj 
uzi kiel tekston la historion de don Quijote. Krome, li 
informis min, ke mi estus nomita direktoro de la kolegio. Mi 
demandis la kurieron, ĉu lia imperiestra moŝto konfidis al li 
ioman sumon transdonendan al mi por la vojaĝokostoj; li 
respondis, ke li ricevis tute neniom. «Tiam, frato», mi 
replikis, «iru revene al via Ĉinio po dudek, po tridek aŭ po la 
nombro al vi difinita,[210] ĉar mia sano tro ŝanceliĝas por 
entrepreni tiel longan vojaĝon; krom tio, ke mi ne bone 
fartas, mi ne havas monon, kaj imperiestro por imperiestro, 
aŭ monarĥo por monarĥo, mi preferas la grandan grafon de 
Lemos, en Napolo, ĉar, ignorante ridindajn direktorecojn, kaj 
kolegiajn titolojn, li subtenas kaj protektas min, kaj ŝutas sur 
min pli da favoroj, ol mi povus deziri». Ĉi-punkte mi adiaŭis 
lin; kaj ĉi-punkte mi adiaŭas vin, anticipe proponante al via 
ekscelenca moŝto La laboroj de Persiles kaj Sigismonda, 
[211] libron, kiun mi finos en kvar monatoj, Deo volente: 
[212] ĝi estos, aŭ la plej mava, aŭ la plej bona distro-libro 
verkita en nia lingvo. Sed mi jam bedaŭras, ke mi diris «la 
plej mava», ĉar, laŭ la opinio de miaj amikoj, ĝi atingos la 


plejan perfektecon eblan. Via ekscelenca moŝto ĝuu kiom da 
sano mi povas deziri al vi. Persiles baldaŭ kisos al vi la 
manon, kaj mi la piedojn, kiel servanto de via ekscelenca 
moŝto. 


Madrid, la lastan tagon de oktobro de 1615. Servanto de via 
ekscelenca moŝto, 


Miguel de Cervantes Saavedra 


Antaŭparolo al la leganto 


Je Dio, kiel senpacience, renoma aŭ obskura leganto, vi 
sendube atendis ĝis nun la aperon de ĉi prefaco, pensante, 
ke vi trovus ĉi tie venĝon, rebatojn kaj insultojn kontraŭ la 
aŭtoro de la dua Don Quijote, t.e. kontraŭ la homo laŭdire 
generita en Tordesillas kaj naskita en Tarragona. Sed, vere, 
mi ne donos al vi tian kontenton, ĉar, kvankam la ofendoj 
vekas koleron eĉ en la plej mildaj brustoj, en mia koro la 
regulo devas allasi escepton. Vi volus, ke mi nomu lin azeno, 
stulta kaj aroganta; sed mi eĉ ne pensas pri tio. Lia propra 
peko lin punu, li fartu bone, kaj punkto. Tamen, mi ne povis 
ne afliktiĝi, kiam li alnomis min disdegne olda kaj kripla, 
kvazaŭ estus al mi eble deteni la pason de la tempo, aŭ 
kvazaŭ la perdo de mia mano okazintus en ajna taverno kaj 
ne en la plej glora evento de ĉiuj epokoj paseaj kaj futuraj. 
Se miaj vundoj ne imponas al la okuloj de la rigardantoj, 
almenaŭ ili gajnas por mi la estimon de la personoj, kiuj 
scias, kie mi ricevis ilin: ĉar la soldato morta en la batalo 
aspektas pli bone, ol sekura en la fuĝo. Kaj ĉi-rilate mia 
konvinko tiel firmas, ke, se mi povus elekti nun, mi preferus 
ankoraŭ troviĝi en tiel grandioza batalo, ol vidi min sen 
vundoj, sed sen partopreni en ĝi. La vundoj sur la vizaĝo kaj 
la brusto de soldato estas steloj, kiuj gvidas aliajn homojn al 
la ĉielo de la honoro kaj stimulas ilin al nobla konkurado; kaj 
fine, konvenas memori, ke la inspiro venas, ne de la haroj 
grizaj, sed de la spirito, kaj ke ĉi lasta, ĝenerale, pliboniĝas 
kun la paso de la jaroj. Min afliktis ankaŭ, ke li nomis min 
envia, kaj ke li klarigis al mi kio estas la envio, kvazaŭ mi ne 
konus ĝin: fakte, el la du klasoj de envio ekzistantaj, mi 
konas nur la sanktan, noblan kaj bonintencan. Se tiel do — 
kaj efektive, tiel mi opinias—, ne apartenas al mi klaĉi 
kontraŭ ajna sacerdoto, des malpli se li estas membro de la 
Sankta Inkvizicio.[213] Kaj se la menciita aŭtoro diris tion 
kun la intenco atribui al mi ian senton de envio kontraŭ la 


persono, kiun, mi pensas, li aludis, mi respondas, ke li 
absolute trompiĝis, ĉar mi kultas la genion, admiras la 
verkojn kaj la profunde virtan vivon de la dirita persono. 
[214] Aliflanke, la deklaron de ĉi sinjoro aŭtoro, ke miaj 
noveloj estas pli satiraj ol ekzemplodonaj, sed bonaj, mi 
dankas, ĉar efektive, se bonaj, ili certe estas bonaj en ĉiuj 
aspektoj. Ŝajnas al mi, ke vi pensos, ke mi montras grandan 
sindetenon, kaj ke mi ne elpaŝas ekster la limoj de mia 
modesto; vere, afliktiton oni ne devus plu aflikti, kaj 
sendube la aflikto de ĉi sinjoro aŭtoro tre grandas, se 
konsideri, ke li ne kuraĝas aperi en aperta kampo kaj sub 
libera ĉielo, kaj kaŝas sian nomon kaj inventis al si 
naskolokon, kvazaŭ li kulpus pri ia majestatenco. Se hazarde 
vi konos lin, diru al li de mia flanko, ke mi ne sentas min 
ofendita: mi tre bone konas, kiaj estas la tentoj de la diablo, 
kaj ke unu el la plej fortaj konsistas en tio, inspiri al ajnulo la 
ideon, ke li povas verki kaj eldoni libron kapablan akiri por li 
tiom da mono kiom da famo, kaj tiom da famo kiom da 
mono; pruve detio, bonvolu rakonti al li, kun via sprito kaj 
gracio, la jenan historion: 


En Sevilla vivis frenezulo, kiu trafiĝis de la ideo plej 
ekstravaganca kaj absurda, neniam antaŭe okupinta la 
menson de frenezulo en la mondo: li faris el kano specon de 
tubo pinta ĉe la ekstremo, kaj, kaptinte hundon sur la strato 
aŭ le ajn, per unu sia piedo senmovigis unu postan piedon 
de la hundo, levis la alian per la mano, enpuŝis la finon de la 
kano en la konvenan truon, enblovis en la kanon ĝis la 
hundo rondiĝis kiel pilko, donis du manfrapetojn al la ventro 
de la besto, kaj delasis ĝin, dirante al la spektantoj (ĉiam 
multenombraj): «Ĉu viaj moŝtoj opinias nun, ke ŝveligi 
hundon estas bagatelo?». Ĉu via moŝto opinias, ke verki 
libron estas bagatelo? 


Kaj se ĉi rakonto ne konformas al li, diru al li, amiko leganto, 
ĉi alian ankaŭ pri frenezulo kaj hundo: 


En Cordoba vivis frenezulo, kiu kutime portis sur la kapo 
pecon da marmora slabo aŭ pezan ŝtonon, kaj, kiam li 
renkontis distritan hundon, li apudiĝis al ĝi, lasis fali apike la 
ŝarĝon, kaj la besto, furioza, pafis sin for, hojlante kaj 
bojante, kaj kuris sen halti almenaŭ tri stratojn. Nu, okazis 
foje, ke inter tielaj hundoj troviĝis unu, kies Mastro, 
ĉapofaristo, tre amis ĝin: do la ŝtono falis, trafis ĝian kapon, 
la vundita hundo elpuŝis ŝiran hojlon, ĝia mastro vidis la 
faron, indigniĝis, ekprenis mezur-vergon, alkuris al la 
frenezulo, vergis lin, ĝis restis al li en la korpo nenia osto 
nerompita, kaj, kun ĉiu bato, la ĉapisto kriis: «Fripono 
mizera! Mia vertago! Ĉu vi ne vidis, fiaĉa, ke mia hundo 
estas vertago?», kaj ripetante multfoje la nomon vertago, 
faris el la frenezulo pulpon. La idioto lernis la lecionon, foriris 
kaj dum pli ol unu monato ne reaperis en la stratoj; sed ĉe la 
fino de la dirita tempo, li refalis en sian oldan manion kaj eĉ 
ŝarĝis sin per pli granda pezo. Li proksimiĝis al ajna hundo, 
rigardadis lin de la kapo ĝis la fino de la vosto kaj, ne 
kuraĝante faligi la Ŝtonon, diris: «Jen vertago! Mi estu 
singarda!» Fakte, ĉiun renkontitan hundon li nomis vertago, 
eĉ se temis pri levrelo aŭ mopso, do li ne plu lasis fali la 
ŝtonon. 


Eble la samo okazos al ĉi aŭtoro, t.e. li ne plu kuraĝos forskui 
de si la ŝarĝon de sia genio en formo de libro, ĉar mavaj 
libroj pli duras ol la rokoj. Diru al li ankaŭ, ke pri lia minaco 
senigi min de mia profito pere de lia libro, mi tute ne zorgas, 
kaj ke mi respondas al li per la jenaj vortoj el la fama 
intermezo La Perendenga:[215] «vivu longe mia mastro la 
magistratano, kaj Kristo kun ni ĉiuj». Vivu longe la granda 
grafo de Lemos, kies kristana spirito kaj fama donacemo 
tenas min surpieda malgraŭ la batoj de mia mizera sorto; kaj 
longe vivu la senlima karitato de lia eminenca moŝto, 
kardinalo de Toledo don Bernardo de Sandoval y Rojas, 
kvankam ne ekzistus presejoj en la mondo, aŭ kvankam oni 
eldonus kontraŭ mi pli da libroj, ol da literoj troviĝas en la 


satiro de Mingo Revulgo.[216] Ĉi du princoj, sen ke ili 
ricevus ajnan flatadon aŭ alispecan aplaŭdon de mia flanko, 
prenis sur sin, nur pro sia boneco, helpi kaj favori min; kaj 
kaŭze de tio mi sentas min pli feliĉa kaj pli riĉa, ol se la sorto 
estus min puŝinta sur sian pinton laŭ la ordinara maniero. 
Honoron povas havi la paŭpera, sed ne la fia; la malriĉo 
povas vuali la noblecon, sed ne obskurigi ĝin tute. Kaj, kiam 
la virto elradias propran lumon, eĉ se tra la angoroj kaj la 
ruboj de la senhaveco, ĝi fine gajnas por si la estimon de la 
altaj kaj noblaj spiritoj kaj sekve ilian favoron. 


Nek vi diru al li ion kroman, nek mi diros al vi ion plian; nur, 
ke vi rimarku, ke la jena, dua parto de don Quijote estas 
tajlita de la sama metiisto kaj el la sama ŝtofo, kiel la unua, 
kaj ke en ĝi plu aperas don Quijote ĝis sia morto kaj 
enterigo: tiel do, neniu kuraĝu atribui al li novajn farojn, ĉar 
jam sufiĉas la pasintaj, same kiel sufiĉas, ke honesta viro 
rakontis la historion de liaj saĝaj frenezaĵoj kaj ne deziras 
okupi sin denove per la sama temo: se io, la bono mem, 
abundas, ĝi perdas valoron; kaj se io, la mavo mem, raras, ĝi 
akiras iomon da estimo. 


Mi forgesis diri, ke vi atendu Persiles, kiun mi nun finas, kaj 
la duan parton de Galatea.[217] 


Ĉapitro 1 


Pri la konversacioj de la pastro kaj la barbiro kun don Quijote 
dum ties malsano 


Rakontas Cide Hamete Benengeli en la dua parto de Ĉi 
historio —tria eliro de don Quijote—, ke la pastro kaj la 
barbiro ne iris vidi lin dum preskaŭ unu monato, por ke la 
pasintaj eventoj ne reviviĝu en lia memoro; tamen ili 
vizitadis lian nevinon kaj lian mastrumantinon, kaj 
rekomendis al la du, ke ili bone prizorgu lin kaj donu al li 
manĝon fortigan kaj konvenan por la cerbo kaj la koro, kie 
ŝajne originis lia tuta misfortuno. La virinoj respondis, ke 
ĝuste tion faras kaj faros kun la pleja zorgo kaj bonvolo, des 
pli, ke ili rimarkis, ke don Quijote montras tre rapidan 
progreson en sia mensa resaniĝo. La du amikoj tre kontentis 
pro la sciigo, ĉar ĝi ŝajnis pruvi, ke ili bone agis, kiam ili 
alportis lin, ensorĉita, en la bovoĉaro, kiel oni rakontas en la 
lasta ĉapitro de la unua parto de ĉi bela kaj aŭtenta historio, 
kvankam ili montriĝis skeptikaj pri tia pliboniĝo, kiun ili 
konsideris preskaŭ neebla, kaj ankaŭ interkonsentis neniel 
aludi antaŭ la hidalgo la vagantan kavalirismon por eviti la 
danĝeron reaperti la vundon ankoraŭ tiel freŝan. 


Nu, ili vizitis lin kaj trovis lin sidanta en la lito, vestita per 
kamizolo el verda flanelo kaj kun Toleda ruĝa ĉapo; li vidiĝis 
tiel konsumita kaj ŝrumpinta, ke lia karno ŝajnis mumia. Li 
akceptis ilin tre ĝentile; la du amikoj demandis lin pri ties 
sano, kaj don Quijote respondis tre racie kaj per bone 
elektitaj vortoj. En la fluo de la konversacio ili komencis 
diskuti pri la tiel nomataj ŝtata racio kaj metodoj de regado, 
jen indikante la manieron korekti arbitron, jen kritikante 
mison, jen reformante kutimon, jen abolante leĝon, 
tiamaniere, ke ĉiu el la tri viroj Ŝajnis nova leĝodonanto, 
moderna Likurgo aŭ freŝa Solono. Tiel profunde ili ŝanĝis la 


regnon, ke oni povus pensi, ke ili prilaboris ĝin per fajro kaj 
martelo kaj elforĝis ion tute novan. Don Quijote parolis tiel 
prudente pri ĉiuj temoj traktitaj, ke la du ekzamenantoj 
kredis sen ia dubo, ke li plene resaniĝis kaj posedas sian 
tutan saĝon. 


La nevino kaj la mastrumantino ĉeestis ĉi konversacion kaj 
senĉese dankis Dion, ĉar ili vidis, ke ilia sinjoro montras 
solidan racion; sed la pastro, deturninte sin de sia unua 
intenco trakti nenian aferon kavalirisman, decidis elprovi, Ĉu 
la sano de don Quijote estas falsa aŭ vera; tiel do, li Ŝanĝis 
iom post iom la temon de la konversacio kaj menciis ion pri 
kelkaj informoj venintaj de Madrid. Li diris, interalie, ke oni 
certe scias, ke la turkoj alkrozas en tre potenca floto, sed ke 
oni konas nek ilian intencon, nek la lokon, kie tiela tempesto 
eksplodus. Li aldonis, ke la tuta kristanaro troviĝas en la 
sama stato de alarmo, kiun preskaŭ ĉiujare provokas Ĉi 
minacoj turkaj, kaj ke lia majesta moŝto, la reĝo, jam provizis 
per defendoj la marbordojn de Napolo kaj Sicilio kaj la 
insulon Malto. 


—Lia majesta moŝto agis kiel saĝega militisto, fortikigante 
sufiĉe frue siajn regnojn, por ke la malamiko ne trovu lin 
nepreparita —respondis don Quijote—. Sed, se la reĝo petus 
de mi konsilon, mi dirus al li, ke li uzu rimedon, pri kies 
ekzisto li certe tute ne pensas ĉi-momente. 


AŬdinte tion, la pastro diris en si: «Dio vin protektu, povra 
don Quijote, ĉar ŝajnas al mi, ke vi falis de la alta pinto de 
via frenezo en la profundan abismon de via naivo». 


Sed la barbiro, jam pensinta la samon kiel la pastro, 
demandis al don Quijote pri la naturo de la rimedo, kiun, laŭ 
li, oni devus adopti: ĉar eble ĝi taŭgus nur por esti aldonita 
al la longa listo de stultaj projektoj ofte prezentataj antaŭ la 
princoj. 


—La mia, sinjoro Barbotranĉa, estas, ne stulta, sed 
bonrezulta. 


—Mi ne parolis pri la via —respondis la barbiro—. Sed la 
sperto montris, ke la pliparto de la projektoj prezentataj al 
lia majesta moŝto montriĝas absurdaj aŭ neaplikeblaj, aŭ 
damaĝus la reĝon aŭ la landon. 


—Tamen, la mia —diris don Quijote— estas nek absurda nek 
neaplikebla, sed la plej facila, la plej taŭga, la plej lerta kaj 
la plej rapide efektivigebla, kiu povus fonti el la imago de 
plananto. 


—Via moŝto tre tardas konigi ĝin al ni, sinjoro don Quijote — 
diris la pastro. 


—Ne plaĉus al mi —respondis la hidalgo— se nune mi 
komunikus ĝin ĉi tie, kaj jam morgaŭ matene ĝi trafus la 
orelon de la sinjoroj regnaj konsilistoj, kaj aliaj ricevus 
dankon kaj rekompencon por mia laboro. 


—Koncerne min —diris la barbiro— mi donas al vi mian 
parolon ĉi tie kaj antaŭ Dio, ke, kion vi diros, mi konfidos nek 
al reĝo nek al turo[218] nek al surtera homo: ĉi ĵuron mi 
lernis el la Romanco de la Pastro, en kies prefaco la pastro 
avertas la reĝon kontraŭ fripono ŝtelinta de li cent 
dublonojn[219] kaj lian rapidan mulon. 


—Mi ne konas tian historion —respondis don Quijote— sed 
mi scias, ke la ĵuro bonas, ĉar la sinjoro barbiro bonas. 


—Eĉ se li ne bonus —diris la pastro— mi respondas pri li kaj 
garantias, ke ĉi-okaze li parolos ne pli ol mutulo, aŭ mi 
kondukos lin antaŭ tribunalo, ke li submetu sin al ĝia juĝo 
kaj sentenco. 


—Kaj kiu respondas pri via moŝto, sinjoro pastro? — 
demandis don Quijote. 


—Mia profesio respondas —rebatis la pastro— ĉar ĝi postulas 
la gardadon de sekretoj. 


—Je Dio, do! —ekkriis don Quijote—. Kion pli bonan povus 
fari lia majesta moŝto ol ordoni per publika distrumpetado, 
ke ĉiuj vagantaj kavaliroj de Hispanujo koncentriĝu en la 
ĉefurbo en ia difinita tago? Eĉ se prezentiĝus nur ses, eble 
troviĝus inter ili unu kapabla venki sola la tutan potencon 
turkan. Aŭskultu, viaj moŝtoj, kaj atentu kion mi diras: ĉu 
estas io nova, ke unu sola vaganta kavaliro detruas armeon 
el ducent mil viroj, kvazaŭ ili ĉiuj havus nur unu gorĝon aŭ 
konsistus el marcipano? Ĉu ne ekzistas multege da historioj 
plenaj de tiaj mirindaĵoj? Se hodiaŭ vivus —por mia 
misfortuno, kvankam mi ne diros, ke por la misfortuno de iu 
alia— la fama don Belianis aŭ unu el la nekalkuleblaj 
posteuloj de Amadis de Gaŭlio, kaj li alfrontus la turkojn, mi 
ne volus vidi min en ilia haŭto; sed Dio zorgos pri sia popolo 
kaj sendos kavaliron, kiu, se ne tiel impona kiel la 
aventuristoj de la pasintaj epokoj, almenaŭ egalos ilin en 
kuraĝo: kaj Dio min komprenas kaj punkto. 


—Ho ve! —ekkriis tiam la nevino—. Certe, kiel mi mortos, 
mia sinjoro volas denove fariĝi vaganta kavaliro! 


—Vaganta kavaliro mi estos ĝis la fino —respondis don 
Quijote—. Kaj la turkoj krozu laŭvole ien tien kun sia tuta 
potenco. Mi ripetas, ke Dio komprenas min. 


—Mi petas la permeson de viaj moŝtoj —intervenis la barbiro 
— por rakonti al vi etan historion okazintan en Sevilla: ĝi tiel 
bone konformas al ĉi temo, ke mi tre deziras ĝin diri. 


Don Quijote donis sian permeson, la pastro kaj la ceteraj 
pretis aŭskulti, kaj la barbiro komencis jene: 


—En la frenezulejo de Sevilla troviĝis viro, kies parencoj 
enfermigis lin tie, ĉar li perdis la saĝon. Li estis licenciulo pri 
kanonika juro el la fakultato de Osuna, sed, laŭ la opinio de 
multaj personoj, li same frenezus, eĉ se li akirintus la 
licencion ĉe la universitato de Salamanca. Ĉi licenciulo, post 
kelkaj jaroj de enfermiteco, imagis, ke li jam retrovis sian 
tutan racion kaj, posedata de ĉi iluzio, li skribis plurfoje al la 
ĉefepiskopo por komuniki al li, per tre prudenta 
argumentado kaj elkoraj petoj, ke li ordonu liberigi lin de tiel 
mizera situacio, ĉar la dia mizerikordo redonis al li la saĝon; 
li aldonis, ke liaj parencoj, por profiti lian havon, tenas lin 
enfermita tie, kaj ke ili klopodus, spite al ĉia evidento, ke oni 
rigardu lin freneza ĝis lia morto. Fine la ĉefepiskopo 
impresiĝis de liaj multaj leteroj prudentaj kaj raciaj, kaj 
ordonis unu el siaj klerikoj informiĝi pere de la direktoro de 
la frenezulejo, ĉu tio, kion la licenciulo skribis al li, 
respondas al la vero. La kleriko do vizitis la direktoron, kiu 
sciigis lin, ke la viro frenezas ankoraŭ, kaj ke, kvankam li 
ofte parolas kiel persono de granda saĝo, ĉe la fino li refalas 
en tiajn ekstravagancojn, ke ili egalas, laŭ nombro kaj 
grando, al la diskretaĵoj de la komenco de lia konversacio, 
kion oni povus konstati parolante kun li. 


»La kleriko decidis fari la provon, vizitis do la lunatikon, 
parolis kun li pli ol unu horon kaj, en la dirita tempo, la 
licenciulo diris nenion absurdan aŭ strangan; male, li 
esprimis sin tiel saĝe, ke la kleriko absolute konvinkiĝis, ke 
ia interparolanto havas la menson sana; interalie la lunatiko 
diris al li, ke la direktoro falsas la veron, ĉar li ricevas 
donacojn de liaj familianoj, ke li asertu, ke la licenciulo 
frenezas ankoraŭ, malgraŭ siaj lucidaj periodoj. Li aldonis, ke 
la pleja kulpanto de lia misfortuno estas lia granda havo, 
ĉar, por profiti ĝin, liaj malamikoj, helpante sin per la 
mensogo, proklamas, ke en lia kazo ne ekzistas la dia favoro, 
kiu efektive relevis lin de besto en homon. Resume, li tiel 
parolis, ke liaj vortoj igis la direktoron suspektinda, liajn 


parencojn kruelaj kaj mon-avidaj, kaj lin mem mense sana, 
ĝis tia ekstremo, ke la kleriko decidis preni lin kun si, por ke 
la ĉefepiskopo vidu kaj konstatu la veron de la afero; kun sia 
tuta bona fido la brava kleriko petis la direktoron, ke li 
ordonu redoni al la licenciulo ties proprajn vestopecojn, sed 
la direktoro ripetis, ke li bone pripensu sian decidon, ĉar, sen 
ia dubo, la licenciulo frenezas ankoraŭ. Tamen la kleriko 
insistis, la direktoro fine cedis, tial, ke la peton faris 
reprezentanto de la ĉefepiskopo, oni vestis la licenciulon per 
lia propra vesto nova kaj konvena, kaj, vidante sin sen la 
ĉifonoj de lunatiko kaj en vesto de mense sana homo, li petis 
de la kleriko permeson por diri adiaŭ al siaj kamaradoj 
frenezuloj. La kleriko respondis, ke li Ŝatus akompani lin kaj 
vidi la pacientojn de la domo. Tiel do, ambaŭ, akompane de 
kelkaj aliaj personoj ĉeestintaj la konversacion, supriris la 
ŝtuparon, la licenciulo haltis ĉe kaĝo, kie sidis furioza 
frenezulo, kvankam tiam kvieta kaj trankvila, kaj diris al li: 


»—Frato, vidu, ĉu vi havas ian komision por doni al mi, ĉar 
mi foriras hejmen; kvankam mi ne meritas Lian favoron, Dio 
volis en sia senlima mizerikordo kaj boneco redoni al mi la 
saĝon: mi estas jam sana kaj prudenta, ĉar nenio neebla 
ekzistas por la povo de Dio. Havu firman esperon kaj fidon 
rilate Lian helpon: se Li restarigis min en mian unuan staton, 
ankaŭ Li faros la samon al vi, se vi fidos Lin. Mi zorgos pri tio, 
sendi al vi bonan nutron; kaj ĉiam manĝu ĝin, ĉar mi devas 
diri al vi, ke, laŭ mia opinio kaj mia propra sperto, nia 
frenezo venas de tio, ke ni havas la stomakon vaka kaj la 
cerbon plena de aero. Tenu vin firma, amiko, tenu vin firma, 
ĉar desperi en la misfortunoj detruas la sanon kaj kaŭzas la 
morton. 


»Alia lunatiko enfermita en kaĝo kontraŭa al la kaĝo de la 
furiozulo aŭskultis la vortojn de la licenciulo kaj levante sin 
de eluzita mato, kie li kuŝis tute nuda, demandis laŭte, kiu 
do foriras mense kaj korpe sana. 


»—MIi foriras, frato —respondis la licenciulo—. Mi ne bezonas 
resti plu ĉi tie kaj senĉese dankas la ĉielon, ke ĝi faris al mi 
tiel grandan favoron. 


»—Atentu kion vi diras, licenciulo —diris la alia—. Ne lasu 
vin trompi de la diablo... Viaj piedoj ripozu, vi plu sidu 
trankvile en via ĉelo, kaj tiel vi ŝparos al vi la ĝenon fari 
revenan vojaĝon. 


»—MIi scias, ke mi sanas —respondis la licenciulo— do ne 
ekzistas motivo, ke mi denove venu ĉi tien loĝi. 


»—Vi sana? —diris la freneza—. Nu, ni vidos. Dio vin 
akompanu, sed mi ĵuras je Jupitero, kies majeston mi 
reprezentas sur la tero, ke pro ĉi sola peko, kiun hodiaŭ faras 
Sevilla donante al vi la liberon kaj konsiderante vin mense 
sana, mi punos ĝin tiamaniere, ke oni memoros mian venĝon 
eterne tra la jaroj, amen. Ĉu vi ne scias, ridinda licenciulo, ke 
mi povas tiel venĝi, ĉar, kiel dirite, mi estas Jupitero tondra 
kaj tenas en la manoj la flamajn fulmojn kaj per ili mi povas, 
kaj kutimas, minaci kaj detrui la mondon? Tamen per nur 
unu puno mi turmentos ĉi senscian urbon: ne pluvos sur ĝin 
nek sur ties ĉirkaŭon dum tri kompletaj jaroj, kies tempon 
oni komencu kalkuli de la tago kaj la momento, kiam mi 
faras ĉi minacon. Ĉu vi libera kaj sana, kaj mi freneza kaj en 
ĉenoj? Tiel distas de mi la ideo faligi pluvon, kiel la ideo 
pendumi min! 


»La ĉeestantoj atente aŭskultis la kriojn kaj la vortojn de la 
freneza; sed la licenciulo sin turnis al la kleriko, ekprenis lin 
je la manoj kaj diris: 


»—Ne zorgu via moŝto, kaj ne donu vian atenton al la diroj 
de ĉi lunatiko: se li estas Jupitero kaj volas ĉesigi la pluvon, 
mi estas Neptuno, patro kaj dio de la akvo, kaj ordonos pluvi 
tiel ofte kiel mi volos kaj kiam necese. 


»—Tamen, sinjoro Neptuno —respondis la kleriko—, ne 
konvenus ĉagreni sinjoron Jupitero; via moŝto restu ĉi tie, 
hejme, kaj ni venos forkonduki vin, kiam ni havos pli da 
tempo. 


»La direktoro kaj la ceteraj ĉeestantoj ekridegis, dum la 
kleriko iom hontis ĉe iliaj ridoj. Poste oni nudigis la 
licenciulon, li restis en la ĉelo, kaj jen, la rakonto finiĝas. 


— Tiel do, sinjoro barbiro —diris don Quijote—, ĉu tia estis la 
historio tiel konforma al la temo, ke vi devis nepre ĝin 
rakonti? Ha, sinjoro Vango-raspa! Kiel multe blindas la 
persono nekapabla vidi tra stamino de kribrilo! Ĉu eble via 
moŝto ne scias, ke la komparoj inter talento kaj talento, 
kuraĝo kaj kuraĝo, belo kaj belo, kaj moŝto kaj moŝto ĉiam 
estas abomenindaj kaj neakcepteblaj? Mi, sinjoro barbiro, 
nek estas Neptuno, la dio de la akvo, nek pretendus, ke oni 
konsideru min saĝa, se mi ne estus tia. Mi klopodas nur 
komuniki al la mondotion, kiel profunde ĝi eraras, ne 
revivigante por si la tre feliĉan epokon, kie floris la ordeno 
de la vaganta kavalirismo. Sed niaj koruptaj tempoj ne 
meritas ĝui tiom da bono kiel ĝuis la erao, kie la vagantaj 
kavaliroj prenis sur sin la ŝarĝon dediĉi sin al la defendo de 
la regnoj, la protekto de la puceloj, la helpo al la orfoj kaj 
neplenaĝaj, la rekompenco al la humilaj kaj la puno kontraŭ 
la orgojlaj. La pliparto de la nunaj kavaliroj preferas la 
susuron surkorpan de siaj kostumoj el damasko, brokato kaj 
aliaj riĉaj ŝtofoj, al la grinco de la maŝ-kutoj; jam la kavaliroj 
ne plu dormas en la aperta kampo, sub la rigoroj de la 
vetero, armitaj kaj kirasitaj de la kapo ĝis la piedoj. 
Nuntempe eĉ ne unu dormas side sur ĉevalo, apogite al la 
lanco kaj kun la piedoj en la piedingoj, kiel dormis iam la 
vagantaj kavaliroj. Nuntempe eĉ ne unu eliras el arbaro, 
penetras transe inter montoj, paŝas poste sur dezertaj kaj 
sterilaj strandoj ĉe maro ofte ŝvela kaj ŝtorma, trovas sur la 
plaĝo boateton mankan je remiloj, veloj, masto kaj ŝnuroj, 


ĵetas sin en ĝin kun aŭdaca koro kaj lasas sin peli de la 
senkompataj ondoj, kies forto jen puŝas lin ĝis la ĉielo, jen 
impulsas lin en la abismon; li, Ĉiam stara kontraŭ la 
nevenkebla tempesto, trovas, tute surprizita, ke li distancas 
almenaŭ naŭ mil mejlojn for de la loko, kie li enŝipiĝis; kaj 
tiam li elsaltas sur teron distan kaj nekonatan, kaj lin trafas 
aventuroj indaj esti skribitaj, ne sur pergameno, sed sur 
bronzo. Bedaŭrinde, en niaj tempoj triumfas la pigro super la 
diligento, la kuŝemo super la laboro, la diboĉo super la virto, 
la aroganto super la kuraĝo, kaj la teorio super la praktiko de 
la armoj, kiuj lastaj vivis kaj brilis nur en la ora epoko kaj 
inter la vagantaj kavaliroj. Se mi ne pravas, diru: ĉu ekzistis 
ajna homo pli virta kaj kuraĝa ol la fama Amadis de Gaŭlio? 
Pli saĝa ol Palmerin de Oliva? Pli afabla kaj komplezema ol 
Tirante la Blanka? Pli galanta ol Lisuarte de Grekujo? Pli 
hakanta kaj hakata ol don Belianis? Pli sentima ol Perion de 
Gaŭlio? Pli spita ol Felixmarte de Hirkanio? Pli sincera ol 
Esplandian? Pli temerara ol don Cirongilio de Tracio? Pli 
brava ol Rodamonte? Pli prudenta ol reĝo Sobrino? Pli 
aŭdaca ol Reinaldos? Pli nevenkebla ol Rolando, kaj pli 
vireca kaj ĝentila ol Rugero, kies posteuloj estas la nunaj 
dukoj de Feraro, kiel Turpin instruas al ni en sia 
Kosmografio? ĉi viroj kaj multaj aliaj menciindaj, sinjoro 
pastro, estis kavaliroj vagantaj, lumo kaj gloro de la 
kavalirismo. Mi volus, ke ili, aŭ aliaj similaj, partoprenus en 
mia projekto, kaj tiam lia majesta moŝto vidus sin bone 
servata, ŝparus multe da elspezoj, kaj la turkoj disŝirus al si 
la barbon pro despero. Cetere, mi deziras resti hejme, ĉar la 
kleriko ne lasas min libera, kaj, se, kiel diris la barbiro, 
Jupitero detenas la pluvon, mi estas ĉi tie, kaj pluvos, kiam 
mi volos. Mi diras tion, por ke sinjoro Barbo-Pelvo sciu, ke mi 
tre bone komprenas lin. 


—Vere, sinjoro don Quijote —respondis la barbiro—, mi ne 
volis aludi vin per mia rakonto, kaj ĵuras je Dio, ke mia 
intenco estis bona; do via moŝto ne devus senti vin ofendita. 


—Se mi sentas min ofendita, aŭ ne, tio estas mia afero — 
rebatis don Quijote. 


—Ĝis nun mi apenaŭ parolis ion —intervenis la pastro— sed 
ne volus plu reteni skrupulon en mi vekitan de la lastaj 
rimarkoj ĉi tie diritaj de don Quijote, kaj kiu ronĝas kaj 
raspas mian konsciencon. 


—La sinjoro pastro rajtas diri ion —respondis don Quijote— 
do li povas deklari sian skrupulon: ĉar ne tre agrablas senti 
la pezon de skrupulo sur la konsciencon. 


—Kun via permeso do —diris la pastro— mi konfesas, ke mi 
tute ne povas konvinki min, ke la tuta bando de vagantaj 
kavaliroj menciitaj de vi, sinjoro don Quijote, havis veran kaj 
realan vivon, kiel personoj el karno kaj ostoj; male, mi 
imagas, ke ĉio estas fikcio, fabelo kaj mensogo, sonĝoj 
rakontitaj de homoj en plena vekiteco, aŭ, pli ĝuste, de 
homoj duondormantaj. 


—Jen alia eraro, kien falis ankaŭ multaj nekredantoj pri la 
ekzisto de tiaj kavaliroj en la mondo; jam multfoje kaj kun 
diversaj personoj mi klopodis elmeti sub la lumon de la vero 
ilian komunan eraron. Kelkfoje mi ne sukcesis en mia 
intenco; en aliaj okazoj mi ja sukcesis, bazante min sur 
argumentoj tiel certaj kaj evidentaj, ke ŝajnis al mi, ke per 
miaj propraj okuloj mi vidis la kavaliron Amadis de Gaŭlio 
altakreska, kun blanka vizaĝo, barbo ĉirkaŭtondita kaj nigra, 
rigardo duone afabla duone severa, parolo lakona, kaj kolero 
ne facile eksplodema kaj apenaŭ daŭra. Kaj same kiel mi 
skizis Amadison, ŝajnas al mi, ke mi povus pentri kaj 
priskribi la figuron de ĉiu vaganta kavaliro trovebla en la 
historioj de la tuta mondo, ĉar surbaze de mia fido, ke ili 
estis tiaj, kiel la historioj rakontas, kaj surbaze ankaŭ de mia 
scio pri iliaj faroj kaj karakteroj, mi kapablus, sekvante la 


bonan logikon, dedukti ilian mienon, koloron de la haŭto kaj 
staturon. 


—Laŭ vi, sinjoro don Quijote, kian staturon havis la giganto 
Morgante? —demandis la barbiro. 


—Rilate al la ekzisto de gigantoj —respondis don Quijote— 
troviĝas diversaj opinioj. Tamen la Sankta Skribo, kiu ne 
povas devii eĉ unu colon de la vero, pruvas ilian ekziston 
rakontante la historion pri la enorma filiŝto Goljato, alta je 
sep ulnoj kaj duono,[220] kio egalas mirigan kreskon. 
Krome, en la insulo Sicilio aperis tibioj kaj skapoloj, kies 
grando montras, ke ili apartenis al skeletoj de homoj tiel 
altaj kiel turoj: tion pruvas la geometrio. Tamen, mi ne povus 
diri kun certeco la staturon de Morgante, kvankam mi 
imagas lin ne tre alta, tial, ke en la historio, kie oni speciale 
mencias liajn farojn, oni rakontas, ke li ofte dormis sub 
tegmentoj, do se li povis sidi en domoj, lia grando certe ne 
estis ega. 


—Vi pravas —diris la pastro; kaj, ĉar li ŝatis aŭskulti la 
hidalgon paroli pri tiaj sensencaĵoj, li demandis, kia li imagas 
la aspekton de la iamaj vagantaj kavaliroj Reinaldo de 
Montalban, Rolando kaj la aliaj dek du paruloj de Francio. 


—Pri Reinaldo —respondis don Quijote— mi kuraĝus diri, ke 
li havis la vizaĝon larĝa, la haŭton ruĝeta, la okulojn iom 
elstaraj kaj moviĝemaj, kaj ke, krome, li montris tre grandan 
puntilion kaj koleremon kaj amikis al latronoj kaj 
vagabondoj. Rilate al Rolando, Rotolando aŭ Orlando (la 
historioj donas al li ĉi tri nomojn) mi kredas kaj asertas, ke li 
havis mezan staturon, larĝajn ŝultrojn, krurojn iom kurbajn, 
brunan haŭton, ruĝan barbon, vilan korpon, minacan 
rigardon, lakonan parolon, grandan ĝentilon kaj bonan 
edukitecon. 


—Se Rolando ne aspektis pli alloge ol la priskribo farita de 
via moŝto —komentis la pastro— ne estas strange do, ke 
sinjorino Angelica la Bela disdegnis lin kaj lin forlasis por la 
linda mieno, la viglo kaj la ĉarmo de la maŭra efebo, al kiu ŝi 
sin donis. Kaj, certe, ŝi pravis, preferante la molon de Medoro 
al la aspro de Rolando. 


—Ĉi Angelica, sinjoro pastro —respondis don Quijote— estis 
dameto sencerba, flirtema kaj iom kaprica, kiu bruadis en la 
mondo tiel multe pro sia manko de diskreto, kiel pro sia belo. 
Ŝi disdegnis milon da kavaliroj bravaj kaj saĝaj, kaj 
kontentiĝis per ia garzoneska paĝio belvizaĝa sen havo kaj 
sen famo, kun nur la reputacio, kiun li gajnis al si pro sia 
lojalo al sia amiko.[221] Post ŝia hontiga sinforgeso, la 
granda kantinto de la belo, la renoma Ariosto, ne kuraĝis, aŭ 
eble ne volis, rakonti la ceteron de la vivo, sendube ne tre 
virtan, kaj ĉesis okupiĝi pri ŝi, skribante: 


Kaj tial, ke ricevis ŝi Katai-sceptron 
alia uzos eble pli genie l' plektron. 


»Sendube li diris profetaĵon (ne strange, se konsideri, ke la 
poetoj ricevas ankaŭ la nomon vates, t.e. divenantoj) ĉar, de 
tiam, fama poeto de Andaluzio[222] prikantis plore ŝiajn 
larmojn, kaj alia renoma kaj unika poeto kastilia[223] laŭdis 
verse ŝian belon. 


—Diru, sinjoro don Quijote —intervenis la barbiro—. Ĉu ne 
ekzistis ia poeto verkinta satiron kontraŭ ĉi sinjorino 
Angelica, intertiom da laŭdaj aŭtoroj? 


—Mi opinias —respondis don Quijote—, ke, se Scripante aŭ 
Rolando estus poetoj ili farintus al ŝi bonan lavon; ĉar, laŭ 
kutimo propra al la naturo de la poetoj, se iliaj amatinoj 
(veraj aŭ imagaj, sed ĉiuokaze mastrinoj de ilia penso) 
disdegnas aŭ repuŝas ilin, ili venĝas sin per satiroj kaj 


pamfletoj, kvankam, cetere, fari tian venĝon ne apartenas al 
koroj noblaj. Sed, verdire, ĝisdate mi konas nenian verson 
fifamigan kontraŭ sinjorino Angelica, kiu tiel multe perturbis 
siatempe la mondon. 


—Kiel nekredeble! —diris la pastro. 


Sed tiam la nevino kaj la mastrumantino, jam antaŭe 
elirintaj el la Ĉambro, komencis forte krii en la korto, kaj ĉiuj 
alkuris al la bruo. 


Ĉapitro 2 


Pri la granda disputo inter Sancho Panza kaj la nevino kaj la 
mastrumantino de don Quijote, kaj pri aliaj amuzaj 
incidentoj 


Rakontas la historio, ke la voĉoj trafintaj la orelon de don 
Quijote, de la pastro kaj de la barbiro, venis de la nevino kaj 
de la mastrumantino, kiuj kriis al Sancho Panza, ĉar li volis 
enpuŝi sin en la hejmon por vidi la hidalgon, kaj la virinoj 
baris al li la eniron. 


—Kion vi volas en ĉi domo, idioto? Revenu al la via, frato, ĉar 
vi, kaj nur vi, logas, fortiras kaj miskondukas nian sinjoron 
sur la vojojn de la mondo. 


—Mastrumantino de Satano! —respondis Sancho—. Mi estas 
la logato, la fortirato kaj la miskondukato, ne via mastro; li 
prenis min sur la vojojn de la mondo, do vi trompiĝas de 
ekstremo al ekstremo. Li elŝiris min el mia domo per flatoj, 
promesante al mi insulon, kiun mi atendas ankoraŭ. 


— Putraj insuloj vin sufoku, infera Sancho! —kriis la nevino—. 
Ciogluta, ventro sen fundo, diru, kio estas insulo? Cu ia 
manĝaĵo? 


—Ne ia manĝaĵo —respondis Sancho— sed io, pli valora ol 
kvar urboj, kion mi regos kaj direktos pli bone ol kvar 
magistratoj kune... 


— Tamen —diris la mastrumantino— vi ne eniros ĉi tien, vi, 
sako da malicoj, kofro da friponaĵoj! Iru regi vian domon kaj 
plugi vian parcelon, kaj ne plu pensu pri insuloj aŭ insuletoj! 


Ĉi konversacio tre amuzis la pastron kaj la barbiron; sed don 
Quijote, timante, ke Sancho povus elŝuti rozarion da 


stultaĵoj kaj mencii kelke da punktoj ne tre konvenaj al lia 
prestiĝo, vokis lin kaj ordonis al la du virinoj silenti kaj lasi 
lin eniri. Sancho enpaŝis, kaj la pastro kaj la barbiro adiaŭis 
don Quijote, pri kies resaniĝo ili desperis, vidante kiel 
obstine li alkroĉiĝis al siaj absurdaj ideoj kaj teniĝis al la 
stulto de siaj misvagantaj kavaliraĵoj; la pastro diris do al la 
barbiro: 


—Vi vidos, amiko, ke, en la plej neatendita momento, nia 
hidalgo denove flugos for. 


—Mi ne dubas tion —respondis la barbiro—. Sed pri la 
frenezo de la kavaliro ne miras tiel multe, kiel pri la naivo de 
la ŝildisto: tiamaniere li konvinkiĝis, ke li ricevos insulon, ke 
mi kredas, ke la plej grandaj disreviĝoj imageblaj ne 
kapablus elpuŝi tian ideon el lia kapo. 


—Dio ilin du gardu —diris la pastro— kaj ni tenu nin atentaj. 
Ni vidos kio rezultos el la absurda fantazio kaj de la kavaliro 
kaj de la ŝildisto, ĉar ŝajnas, ke oni fandis ilin en la sama 
muldilo, kaj ke la frenezaĵoj de la mastro valorus eĉ ne unu 
joton sen la stulto de la servisto. 


—Vi pravas —respondis la barbiro— kaj al mi tre plaĉus scii 
kion ili du parolas Ĉi-momente. 


—Lia nevino aŭ la mastrumantino certe rakontos al ni ilian 
konversacion: ilia scivolo tre grandas por ne subaŭskulti. 


Dume don Quijote enfermis sin kun Sancho en sia ĉambro, 
kaj, jam solaj, diris al la ŝildisto: 


—Sancho, tre ĉagrenas min, ke vi diris, ke mi elŝiris vin el via 
hejmo. Vi tre bone scias, ke mi ne restis ĉe mi: ni eliris kune, 
vivis kune kaj vagadis kune, sub unu sama sorto kaj unu 
sama destino. Se oni vin bemis unu fojon, oni min tradraŝis 
cent, kaj nur en tio mi havas avantaĝon super vi. 


—Tiel devas esti —respondis Sancho— ĉar, laŭ la diroj de via 
moŝto, suferi misaventurojn apartenas pli al la vagantaj 
kavaliroj ol al ties ŝildistoj. 


—Vi eraras, Sancho. Memoru, ke, kiel la proverbo diras, 
quando caput dolet...[224] kaj tiel plu. 


—Mi komprenas nur mian lingvon —diris Sancho. 


—Mi volas diri, ke, kiam la kapo doloras, ankaŭ la membroj 
doloras. Mi, kiel via mastro kaj sinjoro, estas via kapo, kaj vi, 
kiel mia servisto, estas unu parto el mi; tial, se min trafas 
doloro, ankaŭ vi devas suferi ĝin, kaj same mi devas suferi 
vian. 


—Tiel devus okazi —respondis Sancho— sed, kiam oni bernis 
min kiel membron, mia kapo troviĝis ĉe la alia flanko de la 
muro, rigardante min flugi tra la aero kaj sentante nenian 
doloron; nu, se la membroj havas la devon suferi la doloron 
de la kapo, ankaŭ la kapo devus suferi la doloron de la 
membroj. 


—Ĉu vi volas diri, Sancho, ke mi tute ne suferis, kiam oni vin 
bernadis? Nek diru, nek pensu ion tian. Mi sentis pli da 
doloro en mia spirito, ol vi en via korpo. Sed nune ni lasu ĉi 
aferon: iam ni havos okazon denove trakti ĝin kaj alveni al la 
ĝustaj konkludoj. Amiko Sancho, diru, kion oni rakontas pri 
mi en la vilaĝo? Kian opinion havas pri mi la popolo, kian la 
hidalgoj kaj kian la kavaliroj? Kion oni komentas pri mia 
kuraĝo, miaj faroj kaj mia ĝentilo? Kion oni parolas pri mia 
decido revivigi kaj restaŭri en la mondo la forgesitan 
ordenon de la kavalirismo? Unuvorte, Sancho, mi volas, ke vi 
diru al mi ĉion, kio ĉi-rilate trafis vian orelon. Kaj bonvolu, 
nek aldoni ion al la favoraj opinioj, nek depreni eĉ 
minimumon de la nefavoraj, ĉar devo de subuloj lojalaj estas 
diri al iliaj mastroj la veron en ties ĝusta formo kaj esenco, 


sen ke oni ĝin pligrandigu per flatoj, aŭ ĝin deduktu pro 
senbazaj motivoj. Sciu, Sancho, ke, se al la orelo de la 
princoj flugus la nuda vero, sen garnoj de flatado, la nunaj 
tempoj vidiĝus tute aliaj, kaj oni opinius la pasintajn epokojn 
pli feraj ol la epoko nia, kiu meritus la epiteton ora. Ĉi averto 
taŭgu al vi, Sancho, por ke vi sincere kaj fidele donu al miaj 
oreloj la veran respondon al miaj demandoj. 


— Tre volonte, sinjoro —diris Sancho—, sed sub la kondiĉo, ke 
via moŝto ne koleros: ĉar vi deziras, ke mi elverŝu la nudan 
veron, sen garni per ia robo aŭ kostumo kion mi aŭdis. 


—Nenial mi koleros —asertis don Quijote—. Vi povas paroli 
libere, Sancho, sen ia ĉirkaŭfrazo. 


—Nu, mi devas diri do unue, ke la popolo konsideras vin ega 
frenezulo kaj min same granda idioto. La hidalgoj diras de 
sia flanko, ke vi ne tenas vin inter la limoj de via rango, ĉar 
vi atribuas al vi la titolon «don» kaj nomas vin kavaliro, 
kvankam vi posedas nur etan vitokampon, du akreojn da 
plugotero kaj apenaŭ paron da ĉifonoj por kovri vian 
nudecon. La kavaliroj komentas, ke ne plaĉas al ili, ke la 
hidalgoj volas konkuri kun ili, speciale la eskviroj, kiuj inkas 
al si la ŝuojn,[225] kaj flikas siajn nigrajn ŝtrumpojn per 
verda fadeno. 


—Tio ne koncernas min —respondis don Quijote—, ĉar miaj 
vestoj estas ĉiam bonaj kaj sen flikaĵoj: eble kun ŝiroj, sed 
kaŭze, ne de troa uzado, sed de la armiloj. 


—Rilate al via kuraĝo, ĝentilo, faroj kaj persono ekzistas 
diversaj opinioj —daŭrigis Sancho—. Kelkaj diras: freneza, 
sed amuza; aliaj, kuraĝa, sed senfortuna; aliaj, ĝentila sed 
impertinenta; resume, oni tiel kaj tiom babilaĉas pri ni, ke 
oni turnas vian moŝton kaj min en fetoran kaĉon. 


—Memoru, Sancho —diris don Quijote—, ke, kie ajn troviĝas 
virto, tie oni ĝin persekutas. Nemultaj famuloj en pasintaj 
epokoj, eble eĉ ne unu, povis eviti la kalumnian atakon de la 
malico. Al Julio Cezaro, plej kuraĝa kaj saĝa kapitano, oni 
faris la riproĉon, ke li tro ambiciis, kaj ke nek liaj vestoj nek 
lia vivmaniero montriĝis tre puraj. Aleksandro, kies heroaĵoj 
gajnis por li la alnomon Granda, havis la famon, ke li inklinis 
drinkadi. Pri Herkulo, la heroo de la multaj laboroj, oni 
rakontas, ke li estis garzoneska kaj seks-arda; pri don 
Galaor, frato de Amadis de Gaŭlio, ke li ekscese lascivis; pri 
lia frato, ke li tro ploris. Tiel do, Sancho, inter tiom da 
kalumnioj ĵetitaj kontraŭ la herooj, bone povas pasi tio, kion 
oni diras pri mi... se oni ne diras ion kroman. 


—Jen la tubero en la afero, per la diablo! —kriis Sancho. 
—Ĉu oni do komentas ion plian? —demandis don Quijote. 


—Restas ankoraŭ senfeligi la voston —respondis Sancho—. 
Kion mi diris ĝis nun, tio estis nur kisoj kaj karesoj; sed, se 
via moŝto deziras koni la tutan liston da kalumnioj kontraŭ 
vi, mi povas tuj preni ĉi tien personon, kiu rakontus ĉion al 
vi, sen ŝpari eĉ unu joton. Ĉar okazis, ke hieraŭ nokte, la filo 
de Bartolome Carrasco alvenis de Salamanca, kie li fariĝis 
bakalaŭro. Mi bonvenigis lin, kaj tiam li diris, ke la historio 
de via moŝto cirkulas en formo de libro titolita La inĝenia 
hidalgo don Quijote de La Mancha. Li aldonis, ke mi aperas 
tie kun mia propra nomo, Sancho Panza, kaj same sinjorino 
Dulcinea de El Toboso kun la sia; krome oni priskribas 
aferojn okazintajn nur al vi kaj mi solaj, kaj mi devis fari al 
mi la signon de la kruco, ĉar mi tute miris je tio, kiel la 
historiisto povis ilin koni. 


—Certe, Sancho, la aŭtoro de mia historio estas ia saĝa 
sorĉisto, ĉar nenio povas kaŝiĝi de tiaj personoj— diris don 
Quijote. 


—Sed, kiel li povus esti saĝa sorĉisto se, laŭ la bakalaŭro 
Sanson Carrasco (tiel nomiĝas la filo de Bartolome), la 
aŭtoro de la historio havas la nomon Cide Hamete 
Melongeno?[226] 


—Tio estas nomo maŭra —rimarkis don Quijote. 


— Tre eble, ĉar mi jam aŭdis, ke la pliparto de la maŭroj amas 
la melongenojn. 


— Certe vi eraras pri la familia nomo de ĉi Cide, kiu en la 
araba signifas «sinjoro». 


—Povas esti —respondis Sancho— sed, se via moŝto deziras, 
ke mi prenu la bakalaŭron ĉi tien, mi tion faros en la daŭro 
de palpebrumo. 


—Vi donus al mi grandan plezuron, amiko —diris don Quijote 
—. Mi tute surpriziĝis, aŭdante kion vi diris; kaj ĉiu 
plenbuŝo, kiun mi manĝos, faros al mi nenian bonon, ĝis oni 
plene informos min pri la afero. 


—Do mi iras voki lin —respondis Sancho. 


Li forlasis sian sinjoron, serĉis ia bakalaŭron, revenis kun li 
iom poste, kaj la tri interparolis en amuzega konversacio. 


Ĉapitro 3 


Pri la komika konversacio inter don Quijote, Sancho Panza 
kaj la bakalaŭro Sanson Carrasco 


Tre enpensa atendis don Quijote la alvenon de la bakalaŭro 
Sanson Carrasco, de kiu li esperis aŭdi pri siaj propraj 
aventuroj, aperintaj en formo de libro, kiel Sancho diris; li ne 
povis kredi la ekziston de tia libro, nek ke oni jam dezirus 
sekiĝis ankoraŭ, sur la klingo de lia glavo, la sango de la 
malamikoj, kiujn li mortigis. Tamen li imagis, ke ia sorĉisto, 
amiko aŭ antagonisto, presigis la rakonton de liaj heroaĵoj, 
dank' al sia magia arto: se amiko, por pligrandigi kaj levi lin 
super la plej gloraj kavaliroj vagantaj; se antagonisto, por 
fifamigi lin kaj lin faligi pli suben ol la plej malnoblaj 
ŝildistoj, pri kies faroj oni estus verkinta iam, kvankam (li 
diris en si), oni neniam skribis aventurojn de ŝildistoj. Kaj se, 
efektive, ekzistis lia historio, ĝi nepre devus montriĝi 
elokventa, impona, fama, superba kaj aŭtenta, ĉar kavalira. 
Ĉi penso iom konsolis lin; sed la fakto, ke la aŭtoro estis 
maŭro, kiel indikis la nomo Cide, afliktis lin, tial, ke ĉiuj 
maŭroj havas mensogan, falsan kaj disputeman naturon. Li 
timis ankaŭ, ke la historiisto eble traktis nedece lian am- 
aferon, makulante kaj damaĝante la honoron de lia sinjorino 
Dulcinea de El Toboso, anstataŭ proklami (kiel la hidalgo 
dezirus), ke li ĉiam tenis sin fidela kaj respekta al ŝi, 
disdegnante reĝinojn, imperiestrinojn kaj pucelojn de ĉia 
rango, kaj bridante la naturan impulson de sia karno. Kaj 
tiel, envolvita kaj reenvolvita en mil fantaziojn, trovis lin 
Sancho kaj Carrasco, kiun lastan salutis la hidalgo kun 
granda ĝentilo. 


La bakalaŭro, kvankam nomita Sanson,[227] estis ne de alta 
staturo, sed tre ŝercema, kun pala haŭto kaj forta 


inteligento. Li havis proksimume dudek kvar jarojn, rondan 
vizaĝon, platan nazon kaj grandan buŝon, t.e. ĉiun signon 
propran al petola karaktero amanta ŝerci kaj blagi, kion li 
bone montris, kiam li genuiĝis antaŭ don Quijote kaj diris: 


— Sinjoro don Quijote de La Mancha, permesu min kisi la 
manon de Via Alteco. Je la kostumo de Sankta Petro, kiun mi 
portas, [228] kvankam mi ricevis nur la kvar unuajn ordinojn, 
mi ĵuras, ke via moŝto estas unu el la plej famaj vagantaj 
kavaliroj ekzistintaj, kaj eĉ ekzistontaj, sur la tuta surfaco de 
la mondo. Longe vivu Cide Hamete Benengeli, la aŭtoro de 
la historio de viaj grandaj faroj, kaj eĉ pli longe vivu la viro, 
al kies laŭdinda intereso ŝuldiĝas, ke oni ĝin tradukis el la 
araba lingvo en la kastilian por universala distro de la 
regnoj. 


Don Quijote igis lin stariĝi kaj diris: 


—Ĉu vere do mia historio ekzistas, kaj ĝin verkis maŭra 
saĝulo? 


—Tiel vere —respondis Sanson—, ke mi opinias, ke ĝisdate 
eldoniĝis pli ol dek du mil ekzempleroj de la libro; se ne, 
parolu Portugalio, Barcelona kaj Valencia, kie oni ilin presis. 
Eĉ cirkulas la famo, ke ankaŭ en Antverpeno oni presas nun 
la libron, kaj mi kredas, ke ne ekzistos regno, en kies lingvon 
oni ne tradukos ĝin. 


—Unu el la aferoj, kiuj sendube donas la plejan plezuron al 
viro virta eminenta, konsistas en tio, vidi sin kun bona famo, 
tiel en la opinio de la homoj, kiel en la paĝoj de la libroj. Mi 
diras «kun bona famo», ĉar, se oni havus mavan, ajna morto 
preferindus. 


—Rilate al la bona famo kaj reputacio —diris la bakalaŭro— 
nur via moŝto iras ĉe la antaŭo de la ceteraj vagantaj 
kavaliroj, ĉar la maŭro en sia lingvo, kaj la kristano en la sia, 


zorge kaj detale pentris la grandanimecon de via moŝto, 
vian kuraĝon en la danĝeroj, vian paciencon en la 
misfortunoj, vian eltenemon sub la sortobatoj kaj la vundoj, 
vian ĉaston kaj sindetenon en la bele platona amo de via 
moŝto kaj de sinjorino doĥa Dulcinea de El Toboso. 


—Jam tie eraras la historio —interrompis Sancho—, ĉar mi 
neniam aŭdis la nomon de sinjorino Dulcinea kun la titolo 
«doĥa»; oni nomis ŝin simple nur sinjorino Dulcinea de El 
Toboso. 


—Tia detalo ne gravas —diris Carrasco. 


—Certe ne —respondis don Quijote—. Sed diru, sinjoro 
bakalaŭro, kiuj faroj miaj estas plej laŭdataj en la historio? 


—Pri ili ekzistas diversaj opinioj, same kiel ekzistas diversaj 
gustoj —diris la bakalaŭro—. Kelkaj preferas la aventuron de 
la ventomuelejoj, kies aloj ŝajnis al via moŝto brakoj de 
Briareoj kaj de gigantoj; aliaj, la aventuron de la ful- 
marteloj; aliaj, la priskribon de la du armeoj poste 
aspektantaj kiel ŝafaroj; aliaj, pli Ŝatas la rakonton pri la 
mortinto, kies kadavron oni portis survoje al Segovia por ĝia 
enterigo; aliaj asertas, ke la liberigo de la galeruloj superas 
ĉion ceteran; kaj ankoraŭ aliaj diras, ke nenio egalas al la du 
gigantaj benediktanoj kaj al la batalo kontraŭ la kuraĝa 
vasko. 


—Diru, sinjoro bakalaŭro —interrompis Sancho—, ĉu en la 
libro troviĝas ankaŭ la aventuro de la janguanoj, kie la brava 
Rocinante kapricis peti de ulmo pirojn?[229] 


—La saĝulo nenion postlasis en sia inkujo —respondis 
Sanson—. Cion li notis kaj rakontis, eĉ la kapriolojn de nia 
bona Sancho sur la plejdo. 


—Ne sur la plejdo mi kapriolis, sed en la aero, kaj eĉ pli ol mi 
volis —diris Sancho. 


—Mi pensas, ke al nenia homa historio en la mondo mankas 
subiroj kaj supriroj, precipe en la historioj kavaliraj. Ili ne 
povas pleni nur de feliĉaj aventuroj —diris don Quijote. 


—Tamen —respondis la bakalaŭro— kelkaj legintoj de la libro 
diras, ke ili pli kontentus, se la aŭtoro estus forgesinta 
nombron de la nekalkuleblaj batoj ricevitaj de sinjoro don 
Quijote en diversaj bataloj. 


—Nu, tio apartenas al la vero de la historio —komentis 
Sancho. 


—Sed li devintus prisilenti ilin, almenaŭ pro justeco —diris 
don Quijote—, ĉar ne ekzistas prava motivo rakonti 
incidentojn, kiuj ne ŝanĝas aŭ influas la veron de historio, 
des malpli se ili diskreditas la heroon. Certe Eneo ne 
montriĝis tiel pia, kiel Vergilio lin pentras, nek Uliso tiel 
prudenta, kiel lin priskribas Homero. 


—Vi pravas —respondis Sanson—. Sed temas pri du aferoj 
tute diferencaj: verki kiel poeto kaj verki kiel historiisto. La 
poeto povas rakonti aŭ prikanti aferon, ne kia fakte ĝi 
okazis, sed kia ĝi devus okazi, dum la historiisto devas ĝin 
raporti, ne kia ĝi devus okazi, sed kia vere ĝi okazis, sen 
aldono aŭ depreno de io. 


—Do, se ĉi sinjoro maŭro tenas sin al la vero —diris Sancho— 
certe inter la vergoj ricevitaj de mia mastro troviĝas ankaŭ la 
miaj, ĉar neniam oni mezuris per vergoj la dorson de mia 
sinjoro, sen ke oni same mezurus al mi la tutan korpon. Sed 
ne mirinde, ĉar, kiel diras ĉi mastro mia, la membroj devas 
suferi la doloron de la kapo. 


—Sarkasme vi parolas, Sancho —diris don Quijote—. Certe, 
al vi ne mankas memoro, kiam vi deziras ĝin havi. 


—Eĉ se mi volus forgesi pri la vergoj ricevitaj —respondis 
Sancho— ilin memorigus al mi la lividoj, ankoraŭ freŝaj, sur 
Miaj ripoj. 


— Silentu, Sancho —ordonis don Quijote— kaj ne interrompu 
la sinjoron bakalaŭron. Li bonvolu daŭrigi, dirante kion oni 
rakontas pri mi en la menciita libro. 


—Kaj pri mi —aldonis Sancho—, ĉar oni diras, ke ankaŭ mi 
rolas kiel unu el ĝiaj potagronistoj. 


—«Protagonistoj», ne «potagronistoj», amiko Sancho — 
rimarkis Sanson. 


—Nu, jen alia korektanto de vortoj! —diris Sancho—. Se oni 
daŭrigos, avertante min pri ili, neniam ni finos ĉi 
konversacion. 


—Dio min damnu, Sancho, se vi ne estas la dua protagonisto 
de la libro —respondis la bakalaŭro—. Kelkaj eĉ opinias, ke la 
partoj, kie vi parolas, superas ĉion ceteran, eĉ se en ĝi 
intervenas la ĉefa persono; tamen, aliaj opinias vin tro naiva, 
tial, ke vi kredis realigebla vian regadon super la insulo al vi 
promesita de ĉi mastro via. 


—Ankoraŭ Dio ne dormas —diris don Quijote—. Kun la paso 
de la tempo kreskos la sperto de Sancho, kaj li fariĝos pli 
kompetenta kaj lerta ol nun por funkcii kiel gubernatoro. 


—Je Dio, sinjoro —respondis Sancho—. Se kun mia nuna aĝo 
mi ne povus regi insulon, mi ne regus ĝin eĉ kun la aĝo de 
Metuŝelaĥ. La problemon kaŭzas, ne ke al mi mankas cerbo 
por regi insulon, sed ke tiu kaŝiĝas mi ne scias kie. 


—Fidu Dion, Sancho —diris don Quijote—, kaj ĉio iros bone, 
eĉ pli bone ol vi pensas, Ĉar eĉ ne unu folio moviĝas en sia 
arbo, se Dio ne volas. 


—Kaj same veras —aldonis Sanson—, ke, se Dio volas, 
Sancho havos, ne unu, sed mil insulojn por regi. 


—Mi vidis pli ol unu gubernatoron —respondis Sancho— kies 
meritoj ne atingis eĉ ĝis la plandumo de miaj ŝuoj; malgraŭe 
oni nomas ilin «via moŝto» kaj primetas al ili tablon kun 
servicoj el arĝento. 


—Vi parolas pri gubernatoroj, ne de insuloj, sed de teritorioj 
facile regeblaj —diris Sanson—. La gubernatoroj de insuloj 
devas koni almenaŭ la gramatikon. 


—Kun la «grama»[230] mi aranĝus min facile —respondis 
Sancho— sed pri la «tiko» ne opinias, ĉar mi ne komprenas 
ĝian signifon. Sed ni lasu ĉi aferon de la regado en la manoj 
de Dio: Li scios meti min en la postenon, kie mi povos servi 
Lin pli bone. Mi volas diri al sinjoro bakalaŭro Sanson 
Carrasco, ke mi sentas egan kontenton, tial, ke la aŭtoro de 
la libro parolis pri mi tiel bele, ke liaj diroj ne tedas. Pli bone 
tiel, ĉar, je mia fido de lojala ŝildisto, se li skribus pri mi ion 
ne propran al oldkristano, kiel mi estas, eĉ la surdaj nin 
aŭskultus. 


—Tio egalus al faro de miraklo —diris Carrasco. 


— Miraklo aŭ ne miraklo —daŭrigis Sancho—, ĉiu zorgu kion 
li parolas aŭ skribas pri aliaj personoj, kaj ne rakontu iele- 
trapele la unuan aferon, kiu pasas al li tra la kapo. 


— Interalie oni riproĉas al la libro —diris Carrasco—, ke ĝia 
aŭtoro enmetis en ĝin novelon titolitan La stulta scivolo. Oni 
kritikas, ne ke la novelo estas mava aŭ misrakontita, sed ke 


ĝi havas nenion komunan kun la historio de sinjoro don 
Quijote. 


—Mi vetas —respondis Sancho—, ke ĉi aŭtoro filo de hundo 
miksis la brasikojn kun la napoj.[231] 


—Nun mi komencas kredi —diris don Quijote—, ke, ne 
saĝulo, sed stulta ĉarlatano, kaprice kaj sen ia metodo 
skribis la libron, lasante, ke el ĝi rezultu io ajn, laŭ la 
maniero de Orbaneja, la pentristo de Ubeda, kiu kutimis 
respondi, kiam oni demandis lin, kion li pentras: «Fariĝu kio 
volas». Eble li deziris pentri kokon, por ekzemplo, sed ĉe la 
fino ĝi vidiĝis tiel stranga kaj tiel diferenca de reala koko, ke 
li devis skribi apude per grandaj kaj klaraj literoj: «Ĉi tio 
estas koko». Kaj sendube la samo okazos al mia historio: ĝi 
bezonos komentarion, ke oni povu ĝin kompreni. 


—Ne —respondis Sanson—, ĉar ĝi tre klaras kaj prezentas 
nenian komplikon. La infanoj ĝin foliumas; la knaboj ĝin 
legas; la plenaĝaj viroj ĝin gustumas, kaj la oldaj ĝin laŭdas. 
Unuvorte, ĝi estas tiel konata kaj tiel ripete legata kaj 
memorata de Ĉiaj homoj, ke, apenaŭ vidiĝas skeleta 
ĉevalaĉo, oni diras: «Jen Rocinante!». Legi ĝin plej amas la 
paĝioj. Ne troviĝas antaŭĉambro de moŝtulo sen ekzemplero 
de Don Quijote; se iu lasas ĝin, alia ĝin prenas; kelkaj ĝin 
petas, aliaj sin ĵetas al ĝi. Resume, ĉi libro estas unu el la 
plej agrablaj kaj honestaj distroj ĝis nun konataj, ĉar en ĝi 
nenie troveblas eĉ io simila al esprimo nedeca aŭ al penso 
nekatolika. 


— Skribi alie —diris don Quijote— egalus skribi, ne verojn, 
sed mensogojn. Kaj la historiisto helpanta sin per mensogoj 
devus suferi, kiel la monfalsistoj, la punon bruli en fajro. Mi 
vere ne komprenas, kio movis la aŭtoron enmeti novelojn kaj 
rakontojn senrilatajn al la historio, malgraŭ tio, ke li havis 
ankoraŭ tiom da temoj pri mia persono indaj sidi en la libro. 


Sendube li tenis sin al la proverbo: «Ĉu de pajlo, ĉu de fojno, 
la ventro plenu».[232] Vere, se li limiĝus nur al miaj pensoj, 
al miaj suspiroj, al miaj larmoj, al miaj honestaj deziroj kaj al 
miaj entreprenoj, li verkintus volumon pli dikan ol ĉio 
skribita de El Tostado,[233] aŭ almenaŭ tiel dikan. Fakte, 
sinjoro bakalaŭro, mi komprenas, ke, por komponi historion 
aŭ libron de ajna speco, necesas granda talento kaj matura 
juĝokapablo. Verki sprite kaj humure postulas genion; la plej 
saĝa rolo en komedio estas la rolo de stultulo, ĉar, por 
Ŝajnigi sin idiota, oni devas ne esti tia. Rilate al la historiaj 
verkoj, ili havas ian sakralan karakteron, se konsideri, ke ili 
devas diri la veron, kaj, kie troviĝas la vero, tie troviĝas Dio. 
Malgraŭ ĉio ĉi, ekzistas personoj, kiuj skribas kaj eldonas 
libron facile kaj senĝene kvazaŭ ili farus benjetojn. 


—Nenia libro tiel mavas, ke ĝi ne havas ion bonan —diris la 
bakalaŭro. 


—Sendube —respondis don Quijote—. Sed ofte, aŭtoroj 
atingas ĝustan famon per siaj verkoj, sed ĝin perdas, aŭ 
almenaŭ ĝin kompromitas, eldoninte ilin. 


—Tio okazas —diris Sanson— ĉar oni povas ekzameni 
laŭplaĉe presitan verkon kaj sekve, troveblas pli facile ĝiaj 
eraroj: kaj ju pli famas aŭtoro, des pli oni funde esploras lian 
verkon. Renomaj genloj, grandaj poetoj kaj gloraj historiistoj 
ĉiam, aŭ preskaŭ ĉiam, provokas la envion de personoj, kies 
plezuro kaj speciala distro konsistas en tio, juĝi la librojn de 
aliaj, kvankam ili mem nenion propran kreas por la publiko. 


—Ne strange —respondis don Quijote—. Multegaj teologoj 
ne taŭgas por paroli de kirka katedro, sed ege lertas por 
eltrovi la mankojn kaj ekscesojn de la predikistoj. 


—Vi pravas, sinjoro don Quijote —diris Carrasco—. Sed mi tre 
ĝojus, se tiaj kritikantoj montriĝus pli grandanimaj kaj malpli 


rigoraj kaj ignorus la makuletojn de suno, kontraŭ kies 
granda brilo ili murmuras. Ĉar, kvankam aliquando bonus 
dormitat Homerus,[234] ili pensu, kiel longe li tenis sin 
vekita por doni al ni la lumon de sia verko kun kiel eble plej 
malmulte da ombroj. Kaj povus okazi, ke la ŝajnaj makuloj 
efektive estas belgrajnoj, kiaj kelkfoje pliigas la ĉarmon de 
vizaĝo; tial mi pensas, ke la aŭtoroj elmetas sin al ega risko, 
kiam ili publikigas ion, ĉar tute neeblas verki libron 
kapablan doni kontenton al ĉiuj legantoj. 


—La libro pri mi sendube plaĉas al malmultaj —diris don 
Quijote. 


— Tute kontraŭe: same kiel stultorum infinitus est numerus, 
[235] ankaŭ la nombro de la ŝatantoj de via historio estas 
nekalkulebla; tamen, kelkaj riproĉis al la aŭtoro ties mankon 
de memoro, ĉar li forgesis diri, kiu ŝtelis de Sancho la 
azenon. En la libro oni ne deklaras tian fakton, kaj la leganto 
komprenas nur, ke la ŝtelo okazis; tamen iom poste aperas 
Sancho sur la sama azeno, kvankam oni ne diras, ke oni ĝin 
retrovis. Oni riproĉas ankaŭ, ke la aŭtoro forgesis diri kion 
faris Sancho kun la cent eskudoj, kiujn li prenis el la valizo 
de Sierra Morena, ĉar oni ne plu mencias ilin; kaj multaj 
deziras scii, kion li faris kun ili, aŭ kiel li ilin elspezis. 


—Nun, sinjoro Sanson —respondis Sancho—, mi ne fartas 
sufiĉe bone por fari raporton aŭ rakonton; mi eksentas tian 
doloron en la stomako, ke se mi ne kvietigos ĝin per du 
glutoj da olda vino, mi vidiĝos kiel la dorno de Sankta Lucia. 
[236] Hejme mi havas la vinon; la edzino min atendas; kiam 
mi finos manĝi, mi revenos kaj respondos al via moŝto, kaj al 
ajnaj kromaj personoj, ĉian demandon rilate la perdon de la 
azeno kaj la elspezon de la cent eskudoj. 


Kaj sen atendi respondon kaj sen diri alian vorton li foriris 
hejmen. Don Quijote petis la bakalaŭron sidiĝi kun li ĉe la 


manĝotablo, la bakalaŭro akceptis la inviton, oni aldonis du 
pliajn kolombidojn al la ordinaraj pladoj, oni traktis dum la 
manĝo pri kavaliraĵoj, Sanson agordiĝis al la humoro de don 
Quijote, finiĝis la bankedo, siestis la du viroj, revenis 
Sancho, kaj oni rekomencis la pasintan konversacion. 


Ĉapitro 4 


Kie Sancho Panza respondas la demandojn de la bakalaŭro 
Sanson Carrasco, dispelante ties dubojn, kun aliaj aferoj 
indaj esti konataj kaj rakontataj 


Revenis Sancho al la domo de don Quijote kaj rekomencis 
tiel la antaŭan konversacion: 


— Sinjoro Sanson diris, ke oni deziras scii, kiu ŝtelis mian 
azenon, kaj kiel kaj kiam okazis la ŝtelo. Mi respondas, 
dirante, ke en la sama nokto, kiam, forkurante de la Santa 
Hermandad, ni alvenis al Sierra Morena post la senfortuna 
aventuro de la galeruloj kaj la renkontiĝo kun la kadavro 
portata al Segovia, mia sinjoro kaj mi penetris en densejon, 
kie li apogate al la lanco, kaj mi sur la azeno, dormis, tute 
lacaj kaj pistitaj kaŭze de la pasintaj bataloj, kvazaŭ ni 
kuŝus sur kvar matracoj el plumoj. De mia flanko, mi dormis 
tiel profunde, ke la ŝtelisto, kiu ajn li estis, povis trankvile 
proksimiĝi, fiksi kvar stangojn sub la kvar anguloj de la 
ŝarĝo-selo, tiamaniere, ke li sukcesis elpreni de sub mi la 
azenon, kaj, sen ke mi sentus ion, li lasis min sidanta rajde 
surnur la selo. 


— Temas pri io facila kaj cetere ne nova — diris don Quijote—. 
La samo okazis al Sacripante ĉe la sieĝo de Albraca: la fama 
ŝtelisto Brunelo, uzante la saman sistemon, elprenis el inter 
liaj kruroj lian ĉevalon. 


—Venis la matenruĝo —daŭrigis Sancho— kaj apenaŭ mi 
faris moveton, la stangoj ŝanceliĝis kaj falis, kaj mi forte 
frapiĝis kontraŭ la tero. Mi serĉis per la rigardo la azenon, 
sed ĝin ne trovis; miaj okuloj komencis larmi, kaj mi tiel 
veadis, ke, se la aŭtoro de nia historio ne notis tion, li certu, 
ke li skribis nenion valoran. Post mi ne scias kiom da tagoj, 
vojaĝante kun la sinjorino princino Micomicona, mi rekonis 


mian azenon kaj vidis rajdi sur ĝi la grandegan friponon kaj 
mensogan Gines de Pasamonte en cigana kostumo, la saman 
ulon, kiun mia mastro kaj mi liberigis el liaj ĉenoj. 


—Netie kuŝas la eraro —respondis Sanson— sed en la fakto, 
ke laŭ la aŭtoro, Sancho rajdis la azenon antaŭ ol li retrovis 
ĝin. 


—AI tio mi ne scias kion respondi —diris Sancho—. Eble la 
historiisto trompiĝis, aŭ eble temas pri eraro de la presisto. 


—Sendube io tia okazis —diris SansoOn—. Sed kio fariĝis el la 
cent eskudoj? 


—lli malfariĝis —respondis Sancho—. Mi ilin elspezis por mi 
mem, mia edzino kaj miaj filoj, kaj, kaŭze de la eskudoj, mia 
edzino toleris kun pacienco mian vagadon sur vojoj kaj 
padoj je la servo de mia sinjoro don Quijote; ĉar, se post 
tiom da tempo mi revenus hejmen sen mono kaj sen la 
azeno, nigra sorto atendus min. Se oni deziras scii de mi ion 
plian, nu, mi pretas respondi eĉ al la reĝo mem en persono, 
kvankam estas nenies koncerno, ĉu mi prenis kaj elspezis, 
aŭ Ĉu mi nek prenis nek elspezis: se oni pagus per mono la 
batojn de mi ricevitajn en ĉi vagadoj, kaj ĉiun baton taksus 
po kvar maravedoj, ne sufiĉus cent eskudoj pliaj por pagi la 
duonon de la batoj; la homoj lasu sian konsciencon paroli kaj 
ne juĝu la blankon nigra, aŭ la nigron blanka; ĉiu estas kia 
Dio lin faris, kaj multokaze eĉ pli mava. 


—Mi zorgos sciigi la aŭtoron de ĉi historio —diris Carrasco—, 
ke, se oni presigos ĝin denove, li ne forgesu enmeti kion nia 
bona Sancho ĵus diris: per ĝi li levos la libron eĉ al pli alta 
nivelo. 


—Ĉu ekzistas aliaj korektindoj en la rakonto, sinjoro 
bakalaŭro? —demandis don Quijote. 


—Eble jes —li respondis—, sed sendube ne tiel gravaj kiel la 
jam menciitaj. 


—Ĉu la aŭtoro ne anoncas la aperon de dua parto? — 
demandis don Quijote. 


—Jes —respondis Sanson—, sed li asertas, ke li ne trovis ĝin, 
nek scias kiu ĝin havas, do ni ne scias, Ĉu ĝi fine aperos aŭ 
ne. Cetere, kelkaj diras, ke «duaj partoj neniam bonas», kaj 
aliaj, ke «pri la aventuroj de don Quijote jam sufiĉas la unua 
parto», do oni dubas, ĉu ni havos la daŭrigon de la historio. 
Tamen, personoj pli jovialaj ol saturnaj, diras: «Ni volas pli da 
kiĥotaĵoj; ataku don Quijote, parolu Sancho, kaj rezultu io 
ajn». 


—Kaj kion pensas fari la aŭtoro? —demandis don Quijote. 


—Kion? Nu, kiam li trovos la historion, kies serĉadon li 
daŭrigas kun eksterordinaraj klopodoj, li tuj eldonos ĝin, 
puŝite pli de la ebla profito, ol de la deziro ricevi ajnan 
laŭdon. 


—Ĉu la aŭtoro rigardas unue la monon kaj la profiton? —diris 
Sancho—. Mirinde se li sukcesos kun tia ideo, ĉar li faros 
nenion alian ol rapidi kaj sin peli, kiel la tajloroj en la 
antaŭtagoj de la Pasko: kaj la verkoj haste faritaj neniam 
finiĝas tiel perfektaj, kiel necesas. Ĉi sinjoro maŭro, aŭ kion 
ajn li estas, zorgu kaj atentu, ĉar mi kaj mia mastro povus 
provizi lin per tiom da aventuroj kaj diversaj eventoj, ke li 
povus komponi, ne nur unu duan parton, sed cent. Sendube 
pensas la bonulo, ke ni dormadas ĉi tie sur la pajlo; sed li 
provu tikli nin, kaj li vidos, Ĉu vere ni dormas. Cetere, se mia 
mastro sekvus mian konsilon, ni devus jam troviĝi sur la 
vojoj de la mondo, riparante arbitrojn kaj korektante misojn, 
laŭ la kutimo kaj la maniero de la bonaj vagantaj kavaliroj. 


Apenaŭ Sancho finis paroli, aŭdiĝis henoj de Rocinante; ili 
ŝajnis al don Quijote tre feliĉa aŭguro, do li decidis fari alian 
eliron post tri aŭ kvar tagoj. Tiel do, li komunikis sian 
intencon al la bakalaŭro kaj petis de li konsilon pri la loko, 
kien li devus iri unue; la bakalaŭro respondis, ke li direktu 
sin al la urbo Zaragoza en la regno Aragon, kie, post kelkaj 
tagoj, oni aranĝus superbajn turnirojn, kaj en ili li povus 
famiĝi super la kavaliroj aragonaj, kio egalus famiĝi super la 
kavaliroj de la tuta mondo. Li laŭdis la hidalgon pro ties 
kuraĝega kaj nobla decido, sed rekomendis lin teni sin pli 
singarda antaŭ la danĝeroj, ĉar lia vivo apartenis, ne al li, 
sed al la personoj, kiuj bezonis lian helpon kaj protekton en 
siaj misfortunoj. 


—Ankaŭ mi plendas pri tio, sinjoro Sanson —diris Sancho—, 
ĉar mia mastro atakas cent armitajn virojn, tiel senhezite 
kiel frandema knabo seson da melonoj. Je Dio, sinjoro 
bakalaŭro! Foje konvenas ataki, foje retiri sin, kaj ne ĉiam 
oni devas krii: «Santiago! Kontraŭ ilin, Hispanio!».[237] Mi 
aŭdis diri, eble ankaŭ al mia propra sinjoro, se mi bone 
memoras, ke inter la ekstremoj de la poltrona kaj la 
temerara, troviĝas la meza vojo de la kuraĝa; se tiel do, mi 
volas, nek ke li fuĝu sen ia motivo, nek ke li ataku, kiam la 
situacio postulas alian rimedon. Sed mi deziras aparte 
emfazi al mia sinjoro, ke, se li volas preni min kun si, li devas 
promesi batali ĉiam sola, kaj ke mi okupiĝos pri li, certe kun 
granda volonto, nur rilate al lia tualeto kaj lia manĝo; sed se 
li imagas, ke mi devos helpi lin per la glavo, eĉ se nur 
kontraŭ friponaj kampulaĉoj el tiuj kun hakilo kaj kapuĉo, li 
imagas neeblon. Mi havas la intencon gajni por mi la famon 
ne de kuraĝa, sinjoro Sanson, sed de la plej bona kaj plej 
lojala ŝildisto iam servinta al vaganta kavaliro; kaj se 
rekompence por miaj multaj kaj bonaj servoj, mia sinjoro don 
Quijote volus doni al mi ajnan insulon el la multaj, kiujn, laŭ 
via moŝto, li renkontos tuj trans la pordo, mi tre dankus lin; 
kaj, se fine mi ne ricevus ĝin, nu, mi naskiĝis homo, kaj la 


homoj devas fidi nur je Dio; se mi ne fariĝos gubernatoro, la 
pano bongustos al mi same kiel nun, aŭ eĉ pli. Kaj, kiel mi 
scius, ĉu en tiaj gubernatorecoj la diablo ne faligus min per 
krurfalĉo, por ke mi rompu al mi la kapon? Mi naskiĝis 
Sancho, kaj mi volas morti Sancho. Tamen, se facile kaj 
senĝene, sen grandaj klopodoj kaj riskoj de mia flanko mi 
ricevus de la ĉielo la donacon de insulo aŭ de simila afero, 
mi ne estus tiel stulta rifuzi ĝin: ĉar oni diras ankaŭ, ke «se 
oni al vi proponas ringon, jam pretigu la fingron» kaj ke 
«bono venu, kaj al mi sin premu». 


—Frato Sancho —diris Carrasco—. Vi parolis kiel profesoro. 
Tamen, fidu al Dio kaj al sinjoro don Quijote, kiu donos al vi, 
ne unu insulon, sed unu regnon. 


—Ne gravas, ĉu mi ricevos pli aŭ malpli —respondis Sancho 
—. Sed mi povas certigi al sinjoro Carrasco, ke mia mastro, 
donante al mi regnon, ne ĵetus ĝin en senfundan sakon, ĉar 
mi palpis al mi la pulson kaj trovis, ke mi fartas sufiĉe bone 
por regi regnon aŭ Mastrumi insulon. La samon mi jam diris 
al mia mastro en aliaj okazoj. 


—Atentu, Sancho —diris Sansoĉn—, ke la postenoj ŝanĝas la 
personon, kaj, se vi vidus vin gubernatoro, eble vi ignorus eĉ 
la patrinon, kiu vin enmondigis. 


— Tion oni povus atendi de homoj mizernaskitaj, sed ne de 
personoj kun oldkristana sango, kiel mi —respondis Sancho 
—. Kaj se vi konsiderus mian naturon, vi komprenus, ke mi 
povas montriĝi sendanka al neniu. 


—Dio ĝin volu —diris don Quijote—. Ni vidos, ĉu tiel okazos, 
kiam la regno venos: ĉar, ŝajnas al mi, ĝi duonaperas jam 
antaŭ miaj okuloj. 


Poste la hidalgo sin turnis al la bakalaŭro, kaj diris, ke, se 
okaze li estas poeto, li bonvolu komponi poemon traktantan 


pri lia intencita adiaŭdiro al lia sinjorino Dulcinea de El 
Toboso, metante unu literon de ŝia nomo en la komenco de 
ĉiu verso. tiel, ke, ĉe la kompleta poemo, la inicialoj formu la 
vortojn Dulcinea de El Toboso. 


La bakalaŭro respondis, ke, kvankam oni ne povus enkalkuli 
lin en la grupon de la famaj hispanaj poetoj —laŭŝajne 
ekzistis da ili ne pli ol tri kaj duono— tamen li certe verkus la 
poemon, malgraŭ tio, ke li vidis tre komplika ĝian 
komponon, ĉar la nomo konsistis el dek sep literoj: en kvar 
strofoj kvarversaj, aŭ koploj, trous unu litero, kaj en kvar 
strofoj kvinversaj mankus tri literoj; por solvi la problemon li 
klopodus iel ignori unu literon, tiel ke en kvar koploj legiĝu 
la nomo, eĉ se ne tute kompleta, de Dulcinea de El Toboso. 


—Faru ĝin laŭeble —diris don Quijote—, ĉar se ŝia nomo ne 
vidiĝas klara kaj evidenta, neniu virino kredas, ke oni verkis 
por ŝi poemon al ŝi dediĉitan. 


lli interkonsentis pri ĉi punkto kaj ankaŭ pri tio, ke la eliro 
devus okazi post ok tagoj. Don Quijote rekomendis al la 
bakalaŭro prisekreti la aferon, precipe antaŭ la pastro, 
majstro Nicolas, la nevino kaj la mastrumantino, ke ili ne 
obstaklu lian noblan kaj kuraĝan decidon. Carrasco ĉion 
promesis, kaj de sia flanko petis de la kavaliro, ke li ne 
forgesu skribe informadi lin pri siaj futuraj aventuroj kaj 
misaventuroj, se li havos tempon por tiaj sciigoj. Poste ili 
adiaŭis unu la alian, kaj Sancho iris prepari ĉion necesan por 
la vojaĝo. 


Ĉapitro 5 


Pri la saĝa kaj sprita konversacio inter Sancho Panza kaj ties 
edzino Teresa Panza, kun aliaj eventoj memorindaj 


Kiam la tradukisto de nia historio finis skribi ĉi kvinan 
ĉapitron, li diris, ke li opinias ĝin apokrifa, ĉar Sancho Panza 
esprimas sin en ĝi per supera stilo ne atribuebla al lia kurta 
komprenemo kaj per rimarkoj tiel subtilaj, ke ŝajne ili ne 
povis origini en lia kapo; tamen, por fidele plenumi sian 
devon, la tradukisto decidis ne formeti la ĉapitron, do li 
daŭrigis jene: 


Sancho alvenis al si tiel ĝoja kaj feliĉa, ke lia edzino, 
rimarkinte lian humoron je la distanco de ŝtonĵeto, ne povis 
ne demandi: 


—Kio estas la afero, Sancho, ke vi venas tiel ĝoja? 


—Se Dio volus, edzino, ne plaĉus al mi montriĝi tiel ĝoja, 
kiel mi aspektas —li respondis. 


—Mi ne komprenas vin, edzo —ŝi diris— kaj ne scias kion vi 
signifas per tio, ke se Dio volus, ne plaĉus al vi montriĝi tiel 
ĝoja, kiel vi aspektas. Eble mi estas stulta, sed mi ne scias, 
ke oni povas ĉagreniĝi pro sia propra ĝojo. 


—Aŭskultu, Teresa —respondis Sancho—. Mi ĝojas, ĉar mi 
decidis denove servi mian mastron don Quijote. Li volas eliri 
por la tria fojo serĉi aventurojn: kaj devigite, kiel en la 
antaŭa okazo, tiel same de la malriĉo kiel de la espero trovi 
aliajn cent eskudojn, mi akompanos lin, kvankam min 
afliktas, ke mi devos disigi min de vi kaj de miaj filoj. Se Dio 
bonvolus nutri min, sen elmeti min al ajna risko, kaj sen ke 
mi bezonus vagadi ekster la hejmo sur montoj kaj sur valoj 
(kaj tion Li povus fari facile kaj senkoste per nur Sia deziro), 


kompreneble mi multe pli feliĉus, ĉar mia nuna ĝojo 
miksiĝas kun la tristo vin forlasi; do mi ĝuste diris, ke, se Dio 
volus, mi ĝojus, se mi ne sentus kontenton. 


—Aŭskultu, Sancho —diris Teresa—. De kiam vi fariĝis 
membro de vaganta kavaliro, vi parolas tiel rebuse, ke oni ne 
povas vin kompreni. 


—Sufiĉas, ke Dio komprenas min, edzino —respondis Sancho 
—. Li komprenas ĉion... kaj punkto. Sed memoru, ke en la 
venontaj tri tagoj, vi devos bone zorgi la azenon, ke ĝi 
vidiĝu fortika kaj vigla: duobligu ĝian porcion da furaĝo kaj 
ekzamenu la staton de la ŝarĝo-selo kaj de la harniso, ĉar ni 
iros ne por festi ajnan edziĝon, sed por vagadi tra la mondo 
spite al gigantoj, drakoj kaj aliaj monstroj kaj por aŭdi 
nombron da sibloj, roroj, muĝoj kaj beoj, kio certe egalus al 
kisoj kaj karesoj, se ni povus eviti trakti kun janguanoj kaj 
ensorĉitaj maŭroj. 


—Mi bone vidas, edzo —diris Teresa—, ke la vagantaj 
ŝildistoj ricevas sian panon ne por nenio, do mi preĝos al Nia 
Sinjoro, ke Li tuj eltiru vin el ĉia misfortuno. 


—Mi diras al vi, edzino —respondis Sancho—, ke mi falu 
morta ĉi tie, se mi ne esperas baldaŭ fariĝi gubernatoro de ia 
insulo. 


—Ho ne, kara —diris Teresa—. Plu vivu la kokino eĉ kun sia 
pipso:[238] vi vivu, kaj la diablo forportu ĉian 
gubernatorecon de la mondo. Vi elvenis sen gubernatorecoj 
el la ventro de via patrino, sen ili vi vivis ĝis nun, kaj sen ili 
vi iros (aŭ oni vin portos) al la tombo, kiam Dio volos. En la 
mondo ekzistas personoj, al kiuj mankas gubernatorecoj, sed 
ili plu vivas kaj apartenas al la homa gento. La malsato estas 
plej bona spico de la mondo kaj ĉiama akompananto de la 
senhavuloj: tial ili manĝas kun apetito. Tamen, Sancho, se 


hazarde vi fariĝus gubernatoro, ne forgesu min kaj viajn 
filojn. Pensu, ke Sanchico havas jam dek kvin jarojn, kaj ke li 
devus iri al la lernejo, se efektive lia onklo la abato volas, ke 
li fariĝu ekleziulo. Pensu ankaŭ, ke Marisancha, via filino, ne 
tro ĉagreniĝos, se mi edzinigos ŝin: mi komencas suspekti, 
ke ŝi deziras havi edzon tiel forte, kiel vi insulon; kaj fine, pli 
dece ŝajnas filino kun mava edzo ol kun bona konkubo. 


—Certe, edzino —respondis Sancho—, se Dio faros min 
gubernatoro de ajna loko, mi edzinigos Marisanchan al tia 
rangulo, ke oni devos alparoli ŝin per la titlo de, almenaŭ, 
«sinjorina moŝto». 


—Ne, Sancho, ne —diris Teresa—. Estos pli prudente edzinigi 
ŝin al viro de ŝia sama stato, ĉar se vi prenas ŝin de ŝiaj 
ŝuaĉoj al moŝtaj piedvestoj, de ŝia lana korsaĵo al krinolino 
kaj al parada jupo silka, de ŝia nomo Marica kaj de ŝia «ci» al 
sinjorino Tia kaj al «via sinjorina moŝto», la knabino ne 
konos sin mem kaj ĉiupaŝe faros mison, montrante, ke ŝi 
estas tajlita el ŝtofo kruda kaj vulgara. 


— Silentu, stulta —respondis Sancho—. Post du tri jaroj da 
praktiko, ŝi posedos tian sinjorinecon kaj aplombon, ke ili 

ŝajnos denaskaj. Kaj se ne, kiom gravos? Ŝi estu «sinjorina 
moŝto», kaj ni ne zorgu pri io alia. 


— Tenu vin al via stato, Sancho —diris Teresa—. Ne provu tiel 
alten levi vin kaj memoru la proverbon: «Edziĝo najbara 
garantias de eraro». Bela afero, vere, edzinigi nian 
Marisanchan al grafego aŭ al impona kavaliro! Kiam li 
kapricus, li insultus ŝin, nomante ŝin kampuleca, filino de 
tretanto de gleboj kaj de turnantino de ŝpinradoj! Ha ne! Ne 
tiel okazos, edzo. Ne por tio mi vartadis mian filinon. Vi 
alportu monon hejmen, kaj lasu al mi la zorgon edzinigi ŝin: 
mi pensas pri Lope Tocho, la filo de Juan Tocho, junulo sana 
kaj fortika; ni konas lin, kaj mi rimarkas, ke li rigardas ŝin 


kun plaĉo; kun li, nia egalulo, ŝi faros bonan edziniĝon, kaj 
ni ne perdos ŝin el la vido; ni ĉiam estos kune, patroj kaj filoj, 
nepoj kaj bofiloj, kaj la beno kaj la paco de Dio nin 
akompanos. Pli bone tio, ol ke vi edzinigu ŝin en ajna 
kortego aŭ palaco, kie ŝi nek komprenos ion, nek estos 
komprenata. 


—Jam sufiĉas, besto, virino de Barabaso! —respondis Sancho 
—. Kial vi volas, sen ajna motivo, oponi ke mi edzinigu mian 
filinon al viro dononta al mi nepojn kun la titolo de «sinjora 
moŝto»? Aŭskultu, Teresa, mi ĉiam aŭdis al la olduloj diri, ke, 
kiu ne scias profiti sian bonan sorton, kiam ĝi alvenas al li, 
ne devus plendi, se ĝi preterpasas; kaj nun, kiam la sorto 
frapas sur nia pordo, ne konvenas teni ĝin fermita. Ni navigu 
sub la favora vento blovanta nian velon. 


(Kaŭze de ĉi esprimoj, kaj de aliaj rimarkoj diritaj de Sancho 
tuj sekve, la tradukisto de nia historio opinias ĉi ĉapitron 
apokrifa). 


—Ĉu vi pensas, bestaĉo —daŭrigis Sancho—, ke ne 
konvenus al mi trafi ian profitigan postenon gubernatoran, 
kie ni povus eltiri la piedon el la koto?[239] Marisancha 
edziniĝu al viro de mia elekto, kaj vi vidos, ke oni nomos vin 
doĥa Teresa Panza, kaj ke vi sidiĝos en la kirko sur tapiŝoj kaj 
kusenoj spite al ĉiuj damoj de la vilaĝo. Ĉu vi preferas resti 
ĉiam en la sama loko, sen kreski kaj moviĝi, kiel ornama 
figuro? Pri la afero, do, oni ne plu parolu: Marisancha estos 
dukino, kiom ajn vi protestos. 


—Ĉu vi scias kion vi diras, edzo? —respondis Teresa—. Mi 
kredas, ke tia dukolando kaŭzos la perdiĝon de mia filino. 
Faru ŝin dukino aŭ princino laŭ via plaĉo, sed sciu, ĝi okazos 
sen mia aprobo kaj konsento. Mi amis ĉiam la egalecon, kaj 
ne povus toleri nefundamentitan orgojlon. Oni baptis min 
Teresa, nomo nuda kaj simpla, sen aldonoj, ornamoj kaj 


postiĉoj de «don» aŭ «doĥa». Mia patro nomiĝis Cascajo, 
sed, ĉar mi estas via edzino, oni nomas min Teresa Panza, 
anstataŭ, pli ĝuste, Teresa Cascajo: sed tien iras leĝoj, kien 
volas reĝoj. Tamen mi kontentas je mia nomo kaj je tio, ke ĝi 
ne bezonas la almeton de ia «doĥa» tro peza por mi. Se mi 
aperus en kostumo de grafino aŭ de edzino de gubernatoro, 
mi ne volus, ke la homoj diru: «Vidu, kiel paradas ĉi porkino: 
hieraŭ ŝi ne ĉesis disfibri stupon, ĉeestis la meson kovrinte 
al si la kapon, ne per la mantelo, sed per la jupo de la vesto, 
kaj jam hodiaŭ pavaĉas en krinolinoj kaj broĉoj... kvazaŭ ni 
ne konus ŝin!». Se Dio volos, ke mi konservu miajn sep aŭ 
kvin sensojn (aŭ kiom da ili mi havas), mi ne pensas doni al 
la homoj la okazon, ke ili vidu min en tia situacio. Vi, edzo, 
oficu gubernatore aŭ insulmastre, tute laŭ via plaĉo, sed mi 
ĵuras je la vivo de mia patrino, ke nek mi nek mia filino faros 
eĉ unu solan paŝon ekster nia vilaĝo. Virta virino straton ne 
konas, kaj por knabino honesta, laboro estas festo. Foriru 
kun via don Quijote al viaj aventuroj, kaj lasu nin kun niaj 
misaventuroj, ĉar Dio protektos nin, se ni bone kondutos; kaj 
rilate al via mastro, mi ne scias, kiu almetis al li ties «don»: 
ja nek lia patro, nek lia avo ĝin havis. 


—Nun mi diras —respondis Sancho—, ke vi havas la diablon 
en la korpo. Je Dio, virino, kiom da absurdoj vi alpinglis, unuj 
al la aliaj! Kion komunan havas Cascajo, la broĉoj, la 
proverboj kaj la orgojlo kun miaj diroj? Aŭskultu, idiota, 
stulta (kaj mi povas nomi vin tio, ĉar vi forkuras de la bona 
sorto kaj ne komprenas miajn vortojn), se mi ordonus mian 
filinon ĵeti sin de la supro de turo, aŭ vagadi tra la mondo, 
kiel deziris vagadi la infantino doĥa Urraca, vi pravus, 
oponante al mia volo; sed, se en la daŭro de palpebrumo aŭ 
de fingroklako mi metas sur ŝin ian «doĥa» kaj ian «sinjorina 
moŝto» kaj prenas ŝin el inter la stoploj kaj ŝin sidigas sub 
baldakeno kaj en estrado provizita per pli da veluraj 
kusenoj, ol da maŭroj ekzistas en la familio Almohadas de 
Maroko, kial vi obstinas oponi al mia volo? 


—Ĉu vi deziras scii kial, edzo? —respondis Teresa—. Pro la 
proverbo, kiu diras: «Kio vin kovras, vin rivelas». La homoj 
apenaŭ ĵetas rigardon sur la senhavaj, sed fiksas ĝin sur la 
riĉaj; kaj se la riĉa iam estis mizera, tuj komenciĝas la klaĉoj, 
la rikanoj kaj la senfinaj mokoj de la kalumniantoj, tiel 
abundaj sur la stratoj, kiel abeloj en svarmo. 


—Aŭskultu, Teresa, kion mi volas diri nun al vi. Eble vi 
neniam aŭdis ilon similan. Mi ne parolas el propra scio kaj 
nur ripetas la opiniojn de la pastro, kiu predikis en ĉi vilaĝo 
en la lasta Karesmo. Se mi bone memoras, li diris, ke Ĉio 
nune rigardata de niaj okuloj fiksiĝas pli vive kaj daŭre en la 
memoro ol la aferoj de la paseo. 


(La tradukisto de nia historio denove pensas, ke Ĉi ĉapitro 
estas apokrifa, ĉar la esprimoj de Sancho superas ĉi tie lian 
mensan kapablon). 


—De tio venas —li daŭrigis—, ke, kiam ni vidas personon en 
riĉe garnita kostumo kaj kun luksa akompano de servistoj, 
ŝajnas, ke tia pompo nin movas kaj devigas fari omaĝon al li, 
eĉ se en la sama momento mi memoras pri lia basa stato 
iama: ĉar la misfortuno de la mizero aŭ de la naskiĝo en 
senranga familio apartenas al paseo, do ne plu ekzistas; kaj 
ekzistas nur tio, kion ni vidas en la nuno. Tiel do, se la 
fortuno levis personon (tiel diris la pastro) de lia basa 
situacio al la alto de lia prospero, kaj li kondutas ĝentile kaj 
afable al ĉiuj, sen pretendi rangi kiel egala al homoj de 
tradicie nobelaj familioj, estu certa, Teresa, ke oni tute ne 
memoros lian antaŭan staton; kaj ĉiuj respektos lin pro lia 
nuna konduto, se escepti la enviajn personojn, kontraŭ kies 
malico neniu bonsortulo povas konsideri sin sekura. 


—Mi ne komprenas vin, edzo —respondis Teresa—. Faru laŭ 
via plaĉo kaj ne plu rompu al mi la kapon per viaj retorikoj 
kaj deklamoj; kaj se vi ostinas fari kion vi volas... 


—«Obstinas» vi devas diri, ne «ostinas» —korektis Sancho. 


—Ne komencu disputi kun mi —respondis Teresa—. Mi 
parolas, kiel Dio volas, ke mi parolu, kaj mi ne deziras 
miksiĝi en komplikojn. Mi diras nur, ke se vi firme decidis 
fariĝi gubernatoro, bonvolu preni kun vi vian filon Sancho, 
ke jam dekomence li lernu regadi: ĉar konvenas, ke la filoj 
lernu kaj heredu la oficon de siaj patroj. 


—Kiam mi estos gubernatoro, mi vokos lin al mia flanko per 

poŝto, kaj ankaŭ sendos al vi monon, ĉar ĝi ne mankos al mi: 
ĉiam ekzistas personoj pretaj prunti monon al gubernatoroj, 
kiam ili ĝin bezonas. Kaj vestu la knabon tiel, ke li vidiĝu, ne 
kia li estas, sed kia li devas aspekti. 


—Vi sendu monon —diris Teresa— kaj mi vestos lin tiel bela, 
ke li ŝajnos vera floro. 


—Nu, bone, ni interkonsentas, ke nia filino edziniĝos al duko 
— insistis Sancho. 


—En la sama tago, kiam mi vidos ŝin dukino —respondis 
Teresa—, mi ricevos la impreson, ke ŝi mortis. Sed mi diras 
denove, ke vi faru laŭ via plaĉo: ĉar ni, virinoj, naskiĝas kun 
la peza devo obei la edzon, eĉ se li estas azeno. 


Tiam ŝi komencis plori tute afliktita, kvazaŭ ŝi jam vidus 
Marisanchan morta kaj en la tombo. Sancho konsolis ŝin, 
dirante, ke certe ŝi estos dukino, sed ke li klopodos prokrasti 
kiel eble plej multe ŝian dukiniĝon. La konversacio finiĝis 
per tio, kaj Sancho denove vizitis la hidalgon por trakti kun li 
pri ilia proksima eliro. 


Ĉapitro 6 


Temas pri tio, kio okazis inter don Quijote, lia nevino kaj lia 
mastrumantino, kaj estas unu el la plej gravaj ĉapitroj de Ĉi 
historio 


Dum Sancho Panza kaj lia edzino Teresa tenis la absurdan 
babiladon ĵus rakontitan, la nevino kaj la mastrumantino de 
don Quijote ne restis neniofare, ĉar mil signoj igis ilin 
suspekti, ke ilia onklo kaj mastro volas elŝiri sin por la tria 
fojo el la hejmo kaj repreni la profesion de la, por ili, 
misvaganta kavalirismo. Ili ĉiel klopodis apartigi lin de tiel 
abomeninda projekto, sed ilia penado egalis al tio, prediki 
en la dezerto aŭ marteli sur fridan feron. Ĉi-rilate, kaj inter 
multaj aliaj argumentoj, la mastrumantino diris al li: 


—Vere, sinjoro, se via moŝto ne tenas la piedojn senmovaj, 
sidas trankvile en via hejmo kaj rezignas vagadi sur montoj 
kaj valoj kiel turmentata animo, serĉante kion laŭdire oni 
nomas aventuroj, kaj mi misfortunoj, mi plendos ĉe Dio kaj 
ĉe la reĝo, por ke ili vin retenu. 


—Mastrino, mi ne scias kion respondos Dio al viaj plendoj, 
kaj ankaŭ ne kion respondos la reĝo; mi scias nur, ke, se mi 
reĝus, mi rifuzus respondi la egan nombron da impertinentaj 
peticioj ricevataj de li ĉiutage, ĉar unu el la plej pezaj ŝarĝoj, 
inter la multaj, kiujn la reĝoj elportas, konsistas en tio, ke ili 
sin devigas aŭskulti kaj respondi ĉian personon. Do, mi ne 
volus ĝeni lin ankaŭ per miaj aferoj. 


—Diru, sinjoro, ĉu en la kortego ne vivas kavaliroj? — 
demandis tiam la mastrumantino. 


—Jes, multaj —respondis don Quijote—. Kaj tiel devas esti, 
por ornamo de la grandeco de la suverenoj kaj de la pompo 
de la reĝa majesto. 


—Kial via moŝto ne servas la reĝon, vian sinjoron, en la 
kortego mem, sen vagadi? —demandis la mastrumantino. 


—Aŭskultu, amikino —respondis don Quijote—. Ne ĉiuj 
kavaliroj povas esti korteganoj, nek ĉiuj korteganoj povas, 
aŭ devas, esti vagantaj kavaliroj: en la mondo devas ekzisti 
ĉio. Kvankam ni ĉiuj estas kavaliroj, unuj tre diferencas de la 
aliaj, ĉar la kortegaj ne movas sin el siaj ĉambroj nek ekster 
la sojlo de la kortego kaj vojaĝas tra la tuta mondo nur per 
rigardado al la mapoj, sen elspezi eĉ unu soldon, kaj sen 
suferi varmon aŭ fridon, soifon aŭ malsaton. Sed ni, la veraj 
vagantaj kavaliroj, tage kaj nokte, piede kaj rajde mezuras la 
tutan teron per niaj propraj piedoj, submetate al la rigoroj de 
la suno, de la frido kaj de la libera ĉielo. Ni konas niajn 
malamikojn, ne nur el portretoj, sed en iliaj veraj personoj, 
kaj ĉiariske kaj ĉiaokaze atakas ilin sen zorgi pri tiaj 
bagateloj, kiel la leĝoj de la duelo, nome, ĉu ies lanco aŭ 
glavo estas pli malpli longa, ĉu la antagonisto portas sur si 
relikvojn aŭ kaŝitan armon, ĉu la pozicio de la suno favoras 
unu aŭ la alian... kaj pri ceteraj ĉi-specaj ceremonioj 
observataj en la dueloj inter persono kaj persono, kaj kies 
detalojn mi konas, sed ne vi. Sciu ankaŭ, ke bona vaganta 
kavaliro, eĉ se li renkontas dek gigantojn, kies kapoj ne nur 
tuŝas la nubojn, sed eĉ superas ilin per sia alteco; kies kruroj 
similas al turoj enormaj, kaj la brakoj al mastoj de plej 
potencaj ŝipoj, dum la okuloj grandas kiel muel-radoj kaj 
flamas kiel forno de vitrofaristo, nu, li sentas nenian teruron; 
male, kun brava teniĝo kaj aŭdaca koro alimpetas kaj atakas 
ilin kaj, se eble, ilin venkas kaj dispelas en nur momento, eĉ 
se ili sin ŝirmas per kirasoj el iaj fiŝaj ŝeloj laŭdire pli duraj ol 
diamantoj, kaj eĉ se ili svingas, anstataŭ glavo, akran 
cimitaron el superbe hardita ŝtalo aŭ feran klabon garnitan 
per ŝtalaj dornoj, kion mi jam vidis plurfoje. Ĉion ĉi mi diras, 
mia bona mastrino, ke vi vidu la diferencon inter unuj kaj 
aliaj kavaliroj: sekve, estus juste, ke la suverenoj preferu ĉi 
duan, aŭ pli bone dirite, ĉi unuan specon de kavaliroj, ĉar, 


laŭ la historioj, ekzistis inter ili tiaj prodoj, ke ili savis, ne nur 
unu regnon, sed multajn. 


—Ve sinjoro! —diris tiam la nevino—. Memoru via moŝto, ke, 
kion vi rakontas pri la vagantaj kavaliroj, tio konsistas el 
fabeloj kaj fikcioj indaj, se ne perei en la flamoj de fajro, 
porti almenaŭ markon aŭ signon kiel avertilon, ke temas pri 
verkoj fiaj kaj koruptaj kontraŭ la sanaj moroj. 


—Je Dio! —diris don Quijote—. Se vi ne estus mia nevino laŭ 
rekta linio, la filino de mia fratino, mi tiel punus vin pro via 
blasfemado, ke tra la tuta mondo resonus mia faro. Ĉu eblas, 
ke knabino kiel vi, kiu apenaŭ scias manipuli la dekduon da 
puntofaraj bastonetoj, kuraĝas kritiki kaj insulti la historiojn 
pri vagantaj kavaliroj? Kion dirus sinjoro Amadis, se li tion 
aŭskultus? Certe li pardonus vin, ĉar en sia epoko li 
distingiĝis kiel plej humila kaj ĝentila kavaliro de la mondo, 
kaj krome kiel granda protektanto de puceloj. Sed povus 
aŭskulti vin ankaŭ aliaj, kies reago farus al vi nenian bonon, 
ĉar ne Ĉiuj montriĝas ĝentilaj kaj moderaj (kelkaj arogantas 
kaj insolentas) nek ĉiuj sin titolantaj kavaliroj meritas tian 
nomon: unuj estas el pura oro, aliaj el tombako. Ĉiuj ŝajnas 
kavaliroj, sed parto el ili ne povas elteni la provon de tuŝ- 
ŝtono. Ekzistas homoj de basa rango, kiuj pufiĝas ĝiskreve 
en sia deziro ŝajnigi sin kavaliroj: kaj kavaliroj de supera 
nobeleco, kiuj sentas ian nerezisteblan impulson degradi 
sin. La unuaj leviĝas per la ambicio aŭ per la virto, la duaj 
falas pro la pigro aŭ pro la diboĉo. Sekve oni bezonas 
ekstreman klarvidon por distingi inter ĉi du specoj de 
kavaliroj, similaj laŭ la nomo, sed tute diferencaj laŭ la agoj. 


—Je Dio! —diris la nevino—. Via moŝto tiel kleras, sinjoro 
onklo, ke en okazo de bezono vi povus paroli de kirka 
katedro aŭ prediki sur la stratoj; tamen vi kondutas tiel 
blinde kaj absurde, ke vi nomas vin kuraĝa, estante olda; 
fortika, estante malsana; korektanto de arbitroj, estante 


kaduka; kaj, precipe, kavaliro, kvankam vi ne havas tian 
rangon, atingeblan de nobeloj, sed ne de senhavaj homoj. 


—Vi pravas, nevino —respondis don Quijote— kaj, rilate al la 
genealogioj mi povus diri al vi ion, kio surprizus vin: sed mi 
ne traktos ĉi aferon por ne miksi sakralon kun profano. Sciu, 
amikinoj, ke la tuta mondo apartenas al kvar genealogiaj 
branĉoj: al la unua, la familioj de humila origino, kiuj levis 
sin kaj kreskis ĝis supera grandeco; al la dua, la familioj 
grandaj en ties origino, kiuj daŭre konservas sian saman 
dimension moŝtan; al la tria, la familioj de nobela deveno, 
kiuj iom por iom reduktiĝas kaj finiĝas per nenio, kiel 
piramido, kies pinto, kompare kun la bazo aŭ fundamento, 
egalas al nulo; al la kvara, la familioj sen bona origino kaj 
sen respektinda disvolviĝo: ili finiĝas anonime, kiel la popolo 
pleba kaj ordinara. El la familioj ascenditaj de humila origino 
al nuna grandeco, servu kiel ekzemplo la domo otomana, 
kies kreo ŝuldiĝas al humila kaj basa paŝtisto, kaj kies 
apogeo ni povas vidi nun. El la duaj familioj, naskitaj en 
moŝteco konservata laŭlonge de la jaroj en la sama origina 
stato, ni povas mencii la ekzemplon de multaj heredaj 
suverenoj, kies digno teniĝas sen pliiĝo nek etiĝo, ĉar ili 
pace enfermas sin inter la limoj de siaj regnoj. El la triaj 
familioj, laŭorigine grandaj, sed kun pinta fino, troviĝas miloj 
da ekzemploj: la Faraonoj kaj Ptolomeoj de Egiptujo, la 
Cezaroj de Romo, kun la tuta bando, se tiel diri, de 
nekalkuleblaj monarĥoj, suverenoj kaj senjoroj medaj, siriaj, 
persaj, grekaj kaj barbaraj, finiĝis per pinto kaj nenio, same 
kiel iliaj prauloj: ĉar neeblus nun renkonti ajnan idon ilian, 
kaj, se jes, li troviĝus en basa kaj humila stato. Pri la pleba 
branĉo genealogia, mi diru nur, ke ĝi taŭgas ekskluzive por 
kreskigi la nombron de la vivantoj, kaj ke ĝiaj faroj meritas 
nenian laŭdon aŭ disfamigon. El ĉio ĉi ĵus dirita, mi deziras, 
miaj karaj stultulinetoj, ke vi komprenu, kiel profundas la 
konfuzo ekzistanta inter la diversaj genealogioj, kaj ke nur la 
familioj virtaj, riĉaj kaj grandanimaj meritas la nomon de 


eminentaj kaj noblaj. Mi diras virtaj, riĉaj kaj grandanimaj, 
ĉar homo granda kaj samtempe diboĉa egalas al granda 
diboĉulo, kaj la riĉa kaj samtempe avara, al mizera 
almozulo: feliĉigas, ne posedi riĉojn, sed ilin elspezi bone, 
ne kaprice. La kavaliro senmona havas nur la virton por 
pruvi sian kavalirecon, montrante sin, ne fiera, aroganta aŭ 
klaĉema, sed afabla, bone edukita, ĝentila, servopreta kaj, 
precipe, almoz-dona, ĉar se li bonkore enmanigas al 
mizerulo eĉ nur du maravedojn, li montriĝas tiel donacema 
kiel la persono, kiu donas almozon kun laŭta distrumpetado. 
Se oni vidas kavaliron dotitan per tiaj virtoj, oni juĝas lin 
bonfamilia, eĉ se oni lin ne konas; kaj mirinde, se ne okazus 
tiel, se konsideri, ke oni ĉiam premias la virton per laŭdoj, 
kaj la virtaj homoj ne povas ne esti laŭdataj. Sur du vojoj, 
karaj miaj, oni povas alveni al la riĉo kaj al la honoro: sur la 
vojo de la letroj kaj sur la vojo de la armoj. Mi havas pli da 
armoj ol da letroj, kaj naskiĝis, pro mia inklino al la armoj, 
sub la influo de la planedo Marso; sekve mi estas preskaŭ 
devigita sekvi tian vojon, kaj ĝin plu sekvos spite la 
eventualan oponon de la tuta mondo. Vanas do, ke vi ĝislace 
klopodas persvadi min alfronti la volon de la ĉielo, la 
dekreton de la fortuno, la postulon de la racio kaj, precipe, 
mian propran deziron. Mi scias, ke, kvankam nekalkuleblas 
la rigoroj propraj al la vaganta kavalirismo, per ĝi oni atingas 
infiniton da bonoj; mi scias ankaŭ, ke la pado de la virto 
stretas, ke la vojo de la diboĉo vidiĝas larĝa kaj vasta, kaj ke 
iliaj finaj celoj tre diferencas: la vojo larĝa kaj vasta de la 
diboĉo kondukas al la morto, kaj la pado streta kaj kruta de 
la virto, al la vivo, sed ne al la vivo efemera, sed al la vivo 
sen fino, kiel diris nia granda poeto kastilia:[240] 


Sur ĉi padeto kruta oni penas 
atingi altan tronon de senmorto, 
al kiu deviantoj ne alvenas. 


—Ve, ho ve! —ekkriis la nevino—. Mia sinjoro estas ankaŭ 
poeto! Cion li scias, ĉion li kapablas fari. Mi vetus, ke, se li 
laborus masoniste, li konstruus domon tiel facile kiel kaĝon. 


—Mi asertas al vi, nevino —respondis don Quijote—, ke, se la 
pensoj pri kavaliraĵoj ne absorbus min tute, ĉion senescepte 
mi scius fari, kaj miaj manoj kapablus konstrui ion ajn, 
precipe kaĝojn kaj dentopikilojn. 


Ĝuste tiam aŭdiĝis frapoj sur la pordo. Don Quijote 
demandis, kiu do frapas, Sancho Panza respondis, ke li mem; 
la mastrumantino, tuj kiam ŝi rekonis lian voĉon, kuris kaŝi 
sin por ne vidi lin: tiel multe ŝi lin abomenis. La nevino 
apertis al li la pordon, lia mastro don Quijote aliris akcepti lin 
kun apertaj brakoj, ambaŭ enfermis sin en lia ĉambro, kie ili 
tenis alian konversacion, tiel bonan kiel la antaŭa. 


Ĉapitro 7 


Pri la konversacio de don Quijote kaj lia ŝildisto, kune kun 
aliaj memorindaj eventoj 


Apenaŭ la mastrumantino vidis, ke Sancho Panza enfermis 
sin kun sia mastro, ŝi divenis la objekton de lia vizito. 
Pensante, ke el ilia konversacio rezultus la decido entrepreni 
la trian eliron, ŝi prenis sian mantelon kaj, plena de aflikto 
kaj angoro, iris viziti la bakalaŭron Sanson Carrasco; ŝi 
imagis, ke pro sia facila parolo kaj freŝa amikeco kun ŝia 
mastro li povus persvadi la hidalgon, ke li rezignu sian 
absurdan ideon. La bakalaŭro promenadis en sia korto, kaj 
kiam la virino vidis lin, ŝi tuj genuiĝis antaŭ li, ŝvitante en 
sia konsterno. Ĉe ŝia elmontro de doloro kaj perturbo, li 
demandis: 


—Kio okazas, mastrino? Kio alvenis al vi, ke vi aspektas, 
kvazaŭ vi elspirus vian animon? 


—Okazas, sinjoro Sanson, ke mia mastro sin elŝiros, denove 
sin elŝiros. 


—Kiel li sin elŝiros? —demandis la bakalaŭro—. Ĉu li pensas 
elŝiri sin el ia parto de sia korpo? 


—Netiel, sed tra la pordo de sia frenezo —ŝi respondis—. Mi 
volas diri, kara sinjoro bakalaŭro, ke li intencas elŝiri sin el 
sia hejmo, jam por la tria fojo, por serĉi tra la mondo kion li 
nomas venturoj;[241] kvankam mi ne bone komprenas, kial 
li donas al ili tian nomon: la unuan fojon oni alportis lin 
transverse kuŝanta sur azeno kaj kun la korpo disbatita; la 
duan fojon li alvenis en bovoĉaro, enfermita en kaĝo, kie li 
imagis sin sub ensorĉo, kaj la kompatinda tiel statis, skeleta, 
flava, kun la okuloj profunde en la kavoj ĝis preskaŭ la fundo 
de la kranio, ke eĉ la patrino lin naskinta ne povus koni lin. 


Pli ol ses cent ovojn kostis al mi iom refortigi lin, kion scias 
Dio, la tuta mondo, kaj same miaj kokinoj, kiuj povus diri, Ĉu 
mi mensogas... 


—Mi plene kredas vin —diris la bakalaŭro—. Viaj kokinoj 
estas tiel bonaj, grasaj kaj bone edukitaj, ke ili dirus nenion 
falsan, eĉ se ili krevus. Sed, sinjorino mastrino, Ĉu vere ne 
temas pri alia misfortuno, aŭ okazas nur, ke vi timas kion 
don Quijote volas fari? 


—Ne, sinjoro, mi ne timas ion pli mavan. 


—Nu, ne faru al vi zorgojn —diris la bakalaŭro—. Reiru 
hejmen kun trankvila koro kaj tenu preta por mi varman 
manĝon. Kaj survoje recitu la preĝon de Sankta Apolonia, se 
vi konas ĝin, kaj vi miros je ĝia efiko. Mi tuj iros al vi. 


—Ve kaj ve! —ekkriis la mastrumantino—. Ĉu via moŝto 
volas, ke mi recitu la preĝon de Sankta Apolonia? Tio 
konvenus, se al mia mastro dolorus la dentoj, sed fakte li 
suferas je la kapo. 


—Faru kion mi diras, mastrino. Foriru kaj ne komencu diskuti 
kun mi. Vi bone scias, ke mi bakalaŭriĝis en Salamanca, kaj 
ke ne ekzistas pli supera bakalaŭreco ol la tiea. 


Ĉe tio la mastrumantino foriris, la bakalaŭro iris al la pastro 
kaj interkonsentis kun li kion oni rakontos siatempe. Dume 
don Quijote kaj Sancho, enferminte sin en la ĉambro, tenis 
konversacion, kiun la historio registris plej fidele kaj 
ekzakte. 


— Sinjoro —diris Sancho al sia mastro— mi jam persadis 
mian edzinon, ke ŝi lasu min akompani vin, kien ajn vi volos. 


—«Persvadis» vi diru, ne «persadis» —korektis don Quijote. 


—Se mi bone memoras —respondis Sancho— mi petis vian 
moŝton unu du fojojn, ke vi ne korektu miajn vortojn, se vi 
komprenas ilin; kaj se vi ne komprenas, ke vi diru: «Sancho, 
aŭ diablo, mi ne komprenas vin». Tiam se mi ne povus fari 
pli bonan klarigon, vi devus korekti min, ĉar mi estas 
sedema... 


—Mi ne komprenas vin —tuj interrompis don Quijote—. Mi ne 
scias kion signifas «sedema». 


—«Sedema» signifas, ke mi estas tia tiel... 
—Nun mi komprenas vin eĉ malpli —diris don Quijote. 


—Se vi do ne povas kompreni, mi ne scias jam kiel diri... Dio 
min helpu. 


—Ha jes, mi divenas nun! Vi volas diri, ke vi estas tiel 
cedema, mola kaj fleksebla, ke vi konsentos kion ajn mi diros 
al vi, kaj agos laŭ miaj instrukcioj —klarigis don Quijote. 


—Mi vetus, ke jam dekomence vi kaptis la signifon de la 
vorto; tamen, vi volis konfuzi min, por ke mi diru du cent 
novajn absurdojn. 


—Eble... Sed kion diris Teresa? —demandis don Quijote. 


— Teresa diris —respondis Sancho—, ke mi devas teni min 
garde kontraŭ vi, ke parolu skriboj kaj silentu lipoj, ke 
tranĉanto de ludkartoj ne disdonas ilin, kaj ke unu donaco 
valoras pli ol du promesoj. Kaj mi aldonas, ke konsilo virina 
ne valoras multe, sed, kiu ĝin ne aŭskultas, kondutas stulte. 


—Ankaŭ mi opinias la samon —diris don Quijote—. Sed 
daŭrigu, Sancho, daŭrigu. Hodiaŭ vi parolas per oraj vortoj. 


—Kiel via moŝto scias pli bone ol mi, la afero estas, ke ni ĉiuj 
fine falas en la morton, ke hodiaŭ ni ekzistas kaj morgaŭ ne, 
ke tiel same forpasas la ŝafido kiel la ŝafo, kaj ke neniu 
devas determini al si vivon pli longan en ĉi mondo, ol la 
vivo, kiun Dio disponis por li: ĉar la morto surdas kaj, 
frapante sur la pordo de nia vivo, rapidas ĉiam, kaj nek 
preĝoj, nek baroj, nek sceptroj nek mitroj kapablas ĝin 
deteni, kiel la tuta mondo scias, kaj kiel la predikistoj 
proklamas en la kirkoj. 


—Vi pravas, sed mi ne komprenas kion vi celas —diris don 
Quijote. 


—Mi celas —respondis Sancho—, ke via moŝto asignu al mi 
fiksan salajron monan pagendan ĉiumonate: ĉar ne plaĉas al 
mi dependi de favoroj, tial, ke ili alvenas tarde, mise aŭ 
neniam. Kio estas mia, al mi apartenas, kaj Dio min helpu. 
Resume, mi volas scii kiom mi ricevos, ĉu grandan, ĉu etan 
kvanton; la kokinoj demetas unu ovon post alia, multaj 
unuoj faras unu multon, kaj, se oni iom ricevas, neniom oni 
perdas. Cetere, se fine okazus (kion mi ne kredas nek 
esperas), ke via moŝto transdonus al mi la promesitan 
insulon, mi ne estas sendanka kaj avara ĝis la ekstremo 
rifuzi, ke oni deprenu de mia salajro mian katon el la rento 
eltirebla el la insulo. 


—Amiko Sancho —diris don Quijote— kelkfoje la kato valoras 
tiel multe kiel la rato.[242] 


—Mi vin komprenas. Mi vetus, ke mi devis diri, ne katon, sed 
raton; tamen ne gravas: via moŝto bone kaptis la sencon. 


— Tiel bone —diris don Quijote—, ke mi penetris ĝis viaj plej 
sekretaj pensoj kaj scias kion vi celas per la nekalkuleblaj 
sagoj de viaj proverboj. Nu, Sancho, mi volonte asignus 
salajron al vi se en ajna historio kavalira troveblus eĉ la plej 


eta indico, ke la ŝildistoj ricevis pagon monate aŭ jare; sed 
mi legis la tutan, aŭ preskaŭ la tutan, kolekton de la libroj 
pri vagantaj kavaliroj kaj nenie trovis, ke ajna prodo asignis 
fiksan salajron al sia ŝildisto. Mi scias nur, ke la ŝildistoj 
servis senpage, kaj ke, en la plej neatendita momento, ili 
vidis sin rekompencitaj per insulo, aŭ per io ekvivalenta, aŭ 
almenaŭ ricevis moŝtan titolon, se la sorto montriĝis favora 
al iliaj mastroj. Se kun tiaj esperoj kaj eventualaj kompensoj 
vi deziras denove servi min, estu bonvena. Sed pensi, ke mi 
elsvingos el ties ĉarniroj kaj embrazuroj la oldajn regulojn 
kavalirajn, kaj ilin renversos, estas pensi neeblon. Reiru do 
hejmen, kara Sancho, kaj komuniku mian intencon al Teresa; 
kaj se ŝi konsentas, kaj al vi plaĉas servi min senpage, bene 
quidem;[243] se ne, amikoj kiel antaŭe: ĉar, kiam ne 
mankas greno en la kolombejo, ankaŭ kolomboj ne mankas. 
Kaj memoru, amiko, ke bona espero valoras pli ol mizera 
havo, kaj bona pretendo pli ol mava pago. Mi tiel parolas, 
Sancho, por ke vi vidu, ke ankaŭ mi, kiel vi, povas inundi per 
pluvego da proverboj. Fine mi diras kaj ripetas, ke, se vi ne 
volas veni kun mi senkondiĉe nek submeti vin al la sama 
sorto kiel mi, akompanu vin Dio kaj faru el vi sanktulon; al 
mi ne mankos ŝildistoj pli obeaj kaj pli komplezaj ol vi, kaj ne 
tiel stultaj kaj parolemaj. 


Kiam Sancho vidis la firman deciditecon de sia mastro, 
nigriĝis lia ĉielo kaj defalis la flugiloj de lia koro, ĉar li 
antaŭe opiniis, ke lia sinjoro ne forirus sen li eĉ por la tuta 
oro de la mondo. Li teniĝis konfuzita kaj enpensa, kaj ĝuste 
tiam eniris Sanson Carrasco. Lin sekvis la nevino kaj la 
mastrumantino, puŝataj de la deziro aŭskulti, kian 
argumenton uzos la bakalaŭro por persvadi ilian sinjoron, ke 
li ne foriru denove serĉi aventurojn. Sanson, la granda 
ŝerculo, proksimiĝis al don Quijote, brakumis lin, kiel en la 
unua fojo, kaj diris emfaze: 


—Ho floro de la vaganta kavalirismo! Ho brilega lumo de la 
armoj! Ho spegulo kaj honoro de la hispana regno! Volu la 
ĉiopova Dio nune kaj poste, ke se ia persono, aŭ personoj, 
intencas meti obstaklon aŭ baron al via tria eliro, li mem ne 
povu trovi la eliron el la labirinto de siaj deziroj nek iam 
plenumi sian plej karan projekton! 


Poste, turnante sin al la mastrumantino, li aldonis: 


—Vi povas ne plu reciti la preĝon de Sankta Apolonia, ĉar mi 
scias, ke la astroj speciale decidis, ke sinjoro don Quijote 
denove iru plenumi siajn noblajn kaj novajn ideojn; kaj mia 
konscienco min riproĉus, se mi ne instigus kaj persvadus ĉi 
kavaliron ĉesi reteni kaj submeti la forton de sia kuraĝa 
brako kaj la aŭdacon de sia animo, ĉar pro lia prokrasto 
endanĝeriĝas la riparo de arbitroj, la honoro de puceloj, la 
protekto al orfoj, la defendo al vidvinoj kaj la helpo al 
edzinoj, aparte de aliaj aferoj de la sama speco propraj, 
koncernaj kaj rilataj al la ordeno de la vaganta kavalirismo. 
Tiel do, bela kaj brava sinjoro don Quijote, via granda kaj 
alta moŝto devas ekiri jam sur la vojo, prefere nun ol 
morgaŭ; kaj se io mankas al vi por la plenumo de via decido, 
jen mi, preta meti je via dispono mian personon kaj mian 
havon. Kaj se vi, plej supera moŝto, bezonus ŝildiston, mi 
konsiderus min ege feliĉa, servante vin en tia karaktero. 


Ĉe tio don Quijote turnis sin al Sancho kaj diris: 


—Ĉu mi ne avertis vin, Sancho, ke mi fine disponus abundon 
da ŝildistoj? Rigardu, kiu proponas sin!: la eksterordinara 
bakalaŭro Sanson Carrasco, konstante bonhumora, 
amuzanto de studentoj en la fakultataj kortoj de Salamanca, 
persone sana, membre facilmova, silenta, eltenema kontraŭ 
la frido kaj la varmo, kontraŭ la malsato kaj la soifo kaj 
posedanta ĉion necesan por esti ŝildisto de vaganta kavaliro. 
Sed la ĉielo ne permesu, ke, por obei mian kapricon, mi 


renversu ĉi kolonon de la letroj, rompu Ĉi vazon de scioj kaj 
dehaku ĉi superan palmobranĉon de la noblaj kaj liberalaj 
artoj! La nova Sanson restu en sia lando kaj, honorante ĝin, 
honoru en la sama tempo la grizajn harojn de siaj oldaj 
gepatroj: mi kontentiĝos per la unua ŝildisto sin propononta, 
konsiderante, ke Sancho ne degnas veni kun mi. 


—Jes, mi degnas —respondis Sancho, kortuŝita kaj kun la 
okuloj plenaj de larmoj—. Oni ne diru pri mi, sinjoro mastro, 
ke «finiĝis la pano, adiaŭ, kompano». Ne, mi ne devenas de 
familio el sendankuloj: la tuta mondo scias, precipe mia 
vilaĝo, kiaj estis miaj antaŭuloj, la Panzas, kaj krome mi 
scias, pro la multaj bonaj faroj kaj pro la vortoj, eĉ pli bonaj, 
de via moŝto, ke vi deziras favori min. Se mi tro insistis rilate 
la kiomon kaj la kvanton de mia salajro, tion mi faris nur por 
komplezi mian edzinon, ĉar, kiam ŝi decidas ion, nenia 
maleo enbatas la ringojn de barelo tiel forte, kiel mia edzino, 
kiam ŝi enbatas, ke oni faru ŝian volon. Sed, verdire, viro 
devas vire konduti, kaj virino virine; kaj ĉar mi estas viro ie 
ajn (kio ne negeblas) mi volas esti viro ankaŭ en mia domo, 
spite al ĉiu kaj al ĉio. Do, nenio plia restas por fari: nur, ke 
via moŝto skribu vian testamenton kaj aldonan kodicilon, ke 
oni ne povu ĝin reveki, kaj tuj poste ni ekiru sur la vojo, por 
ke ne plu suferu la animo de sinjoro Sanson, se konsideri, ke 
li diras, ke lia konscienco diktas al li persvadi vian moŝton 
vagadi por la tria fojo tra la mondo. Kaj denove mi proponas 
min por servi fidele kaj laŭleĝe vian moŝton, tiel bone kiel la 
ŝildistoj de ajna epoko nuna aŭ pasea servis al la vagantaj 
kavaliroj, kaj eĉ pli bone ol ili. 


La bakalaŭro miris je la stilo kaj la vortoj de Sancho, ĉar, 
kvankam li legis la unuan parton de la historio de lia mastro, 
li tute ne kredis la ŝildiston tiel amuza, kiel oni lin pentris en 
la libro; sed nun, kiam li aŭdis lin diri «testamenton kaj 
aldonan kodicilon, ke oni ne povu ĝin reveki» anstataŭ 
«testamenton kaj aldonan kodicilon, ke oni ne povu ĝin 


revoki», li kredis ĉion, kion li legis pri la ŝildisto, konsideris 
lin unu el la plej grandiozaj stultuloj de nia epoko, kaj 
pensis, ke tia paro da frenezuloj, kiel la mastro kaj la 
servisto, neniam antaŭe ekzistis en la mondo. 


Fine don Quijote kaj Sancho brakumis unu la alian, 
reamikiĝis, kaj aŭskultinte la opinion kaj la aprobon de la 
granda Carrasco, ilia orakolo tiama, decidis entrepreni la 
vojaĝon post tri tagoj; dume ili devus provizi sin per Ĉio 
necesa por la foriro, precipe per kompleta helmo, ĉar don 
Quijote insistis, ke li nepre devas porti ĝin. Sanson proponis 
al li unu tian, ĉar li sciis, ke amiko lia havas ĝin kaj volonte 
ĝin cedus, se konsideri, ke ĝi, tute manka je la brilo de 
polurita ŝtalo, nigris kaŭze de rusto kaj ŝimo. 


Ne havis finon la malbenoj ĵetitaj de la nevino kaj la 
mastrumantino kontraŭ Carrasco; la du disŝiris siajn harojn, 
gratis sian vizaĝon kaj, laŭ la maniero de la iamaj ploristinoj, 
vekriis la foriron de la mastro kvazaŭ lian propran morton. 
Nu, Sanson, persvadante la hidalgon denove vojaĝi, 
komencis ludi rolon, kiun ĉi historio traktos siatempe, kaj 
kiun li prenis sur sin interkonsente kun la pastro kaj la 
barbiro. 


Resume, en la diritaj tri tagoj don Quijote kaj Sancho havigis 
al si kion ili opiniis necesa, kaj post ol Sancho pacigis la 
edzinon, kaj don Quijote la nevinon kaj la mastrumantinon, 
ambaŭ, nerimarkate, ekiris ĉe la falo de la nokto, kaj la 
bakalaŭro akompanis ilin unu du mejlojn ekde la vilaĝo 
survoje al El Toboso. Don Quijote rajdis sur la bona 
Rocinante, kaj Sancho sidis sur la olda azeno kun la dusako 
bone provizita per viktualio, kaj la burso per mono, kiun don 
Quijote antaŭe konfidis al li por ajna eventualo. Sanson 
brakumis la kavaliron kaj petis lin, ke li ne forgesu informi lin 
pri siaj novaĵoj bonaj aŭ mavaj, ke li povu aŭ ĝoji aŭ tristi, 
kiel postulas la leĝoj de la amikeco. don Quijote promesis 


tion fari, Sanson reprenis la vojon al sia vilaĝo, kaj la paro 
iris plu ale al la granda urbo El Toboso. 


Ĉapitro 8 


Pri tio, kio okazis al don Quijote kiam li iris survoje por viziti 
sian sinjorinon Dulcinea de El Toboso 


Benata estu la ĉiopova Allah, diras Hamete Benengeli ĉe la 
komenco de ĉi oka ĉapitro. Benata estu Allah, li ripetas 
trifoje, kaj deklaras, ke li tiel benas, ĉar li vidas, ke don 
Quijote kaj Sancho iras jam sur la vojo, kaj ke la legantoj de 
ilia plaĉa historio povas esti certaj, ke de Ĉi momento 
komenciĝas la grandaj faroj kaj la spritaĵoj de don Quijote 
kaj ties ŝildisto. Krome li petas la legantojn forgesi la 
pasintajn kavaliraĵojn de la inĝenia hidalgo, kaj fiksi la 
okulojn al liaj futuraj aventuroj, kiuj komenciĝas de nun sur 
la vojo al El Toboso, kiel la aliaj komenciĝis sur la kampoj de 
Montiel. Kaj li petas ne multe, se konsideri, ke li promesas 
multon. Tiel do, li daŭrigas jene: 


Don Quijote kaj Sancho trovis sin solaj kaj, apenaŭ Carrasco 
foriris, Rocinante komencis heni kaj la azeno lai, kion la 
hidalgo kaj la ŝildisto opiniis bona signo kaj tre favora 
aŭguro; sed, se diri la veron, pli multis la iaoj kaj suspiroj de 
la azeno ol la henoj de la ĉevalo, kaj el tio Sancho konjektis, 
ke lia bona sorto superus la sorton de lia mastro; mi ne scias, 
ĉu lia konjekto baziĝis sur ia speciala astrologio de li konata, 
ĉar la historio donas ĉi-rilate nenian klarigon: nur, ke, kiam li 
stumblis aŭ falis, oni aŭdis lin diri, ke li tre ĝojus, se li ne 
estus forlasinta sian hejmon, ĉar el la stumbloj kaj faloj 
nenion li gajnis krom ŝiritaj ŝuoj aŭ rompitaj ripoj; kaj, 
kvankam stulta, Sancho havis pri ĉi punkto sufiĉe prudentan 
opinion. 


—Sancho amiko —diris don Quijote—, la nokto jam falas 
rapide kaj obskuriĝas pli baldaŭ ol ni bezonus por alveni 
ankoraŭ kun la lumo de la tago al El Toboso, kien mi decidis 


iri antaŭ ol entrepreni alian aventuron. Tie mi ricevos la 
benon kaj la permeson de la senegala Dulcinea, kun kies 
permeso mi kredas, ke mi certe metos feliĉan finon al ĉia 
danĝera aventuro, ĉar nenio donas pli da kuraĝo al la 
vagantaj kavaliroj en ĉi vivo ol la scio, ke iliaj damoj ilin 
favoras. 


—Mi opinias same —respondis Sancho— sed mi kredas, ke 
ne estos facile al via moŝto paroli al ŝi aŭ renkontiĝi kun ŝi 
en ia loko, kie ŝi povus doni al vi sian benon, escepte se ŝi 
benus vin de la muro de la kralo, kie mi vidis ŝin por la unua 
fojo, kiam mi transdonis al ŝi la leteron kun sciigoj pri la 
absurdoj kaj ekstravagancoj tiam plenumataj de via moŝto 
en la fundo de Sierra Morena. 


—Ĉu ili ŝajnis al vi muroj de kralo, kiam vi admiris de ili ŝian 
neniam sufiĉe laŭdatan belon kaj gracion? Certe temis pri 
galerioj, koridoroj aŭ arkadoj, aŭ kiel ajn ili nomiĝas, de riĉaj 
kaj reĝaj palacoj. 


—Eble —respondis Sancho—. Sed ili ŝajnis al mi muroj de 
kralo, se mi bone memoras. 


—Nu, kio ajn ili estas, ni iru tien, Sancho —diris don Quijote 
—. Ĉar, se mi nur vidos ŝin super muro, tra fenestro, krado 
de ĝardeno aŭ fendo de pordo, la brilego de ŝia belo, 
trafante min en la okulojn, lumigos mian spiriton kaj fortigos 
mian koron, tiele, ke mi akiros unikan saĝon kaj senegalan 
kuraĝon. 


—Nu, sinjoro, se diri la veron —respondis Sancho—, kiam mi 
vidis tian sunon, sinjorinon Dulcinea de El Toboso, ĝi ne brilis 
ĝis la ekstremo disĵeti de si radiojn; eble tial, ke, kiel mi diris 
al vi, ŝia sinjorina moŝto okupis sin kribrante tritikon, kaj la 
abunda polvo deskuata de la greno pendis kiel nubo antaŭ 
Ŝia vizaĝo kaj obskurigis ĝin. 


—Nu, Sancho —diris don Quijote—. Kial vi insistas pensi, 
kredi kaj aserti, ke mia sinjorino Dulcinea kribris tritikon, se 
konsideri, ke tia tasko kaj funkcio ne havas lan rilaton kun la 
komunaj okupoj de la moŝtuloj, kies personoj estas formitaj 
kaj rezervitaj por aliaj taskoj kaj distroj, kiuj montras, je la 
distanco de sagoĵeto, ilian altan rangon? Certe, ho Sancho!, 
vi ne bone memoras la versojn de nia poeto,[244] kie li 
pentras la laboron plenumitan de kvar nimfoj, en ties 
kristala loĝejo, kiam levinte la kapon el sia amata rivero Tajo, 
ili sidiĝis sur la verda herbo por teksi riĉan ŝtofon, 
interplektante oron, perlojn kaj silkajn fadenojn, laŭ la 
priskribo de la inĝenia poeto. Kaj certe en tio konsistis la 
laboro de mia sinjorino, kiam vi vidis ŝin, sed okazas, ke ia 
malica sorĉisto sendube sentas envion kontraŭ miaj aferoj, 
kaj ŝanĝas kaj turnas ĉion kapablan doni al mi plezuron, en 
formojn diferencajn de la aŭtentaj: tial mi timas, ke se la 
aŭtoro de la historio de miaj aventuroj, laŭdire jam presita, 
estas hazarde unu el miaj malamikoj sorĉistoj, certe li Ŝanĝis 
unu aferon en alian, miksante mil mensogojn kun unu vero, 
kaj deviante de la sinsekvo propra al vera historio per 
enmeto de aferoj ekstertemaj. Ho envio, radiko de 
nekalkuleblaj malbonoj, vermo ronĝanta la meriton! Ĉiuj 
pekoj, Sancho, kunportas ilan plezuron; sed la envio portas 
kun si nur ĉagrenon, rankoron kaj koleron. 


—Ankaŭ mi opinias same —respondis Sancho—, kaj pensas, 
ke en la historio aŭ legendo, kiun, laŭ siaj diroj, Carrasco 
legis pri ni, sendube oni alkraĉas kaj trenas sur la koto nian 
reputacion, kvankam mi ĵuras, kiel honesta homo, ke mi 
neniam parolis malbonon kontraŭ ajna sorĉisto, nek posedas 
sufiĉan havon por veki ies envion. Verdire, mi estas iom 
maliceta kaj iel inklinas friponi: sed ĉion ĉi kovras kaj kaŝas 
la granda mantelo de mia simpleco ĉiam natura kaj 
neniaokaze artifika. Krome, la historiistoj devus min indulgi 
kaj trakti min bone en siaj verkoj, eĉ se nur pro tio, ke mi 
ĉiam vere kaj firme kredas je Dio kaj je la doktrino de la 


Sankta Eklezio Katolika, kaj sentas ĝismortan abomenon 
kontraŭ la judoj. Tamen, oni diru pri mi laŭplaĉe: mi naskiĝis 
nuda, kaj nuda mi estas, do nek perdas nek gajnas; ĉies 
opinioj gravas al mi tiel malmulte kiel figo, se mi aperas en 
libroj irantaj tra la mondo de mano en manon. 


—Tio, Sancho —respondis don Quijote— igas min memori pri 
io okazinta al fama poeto ĉi-tempa; li verkis mordan satiron 
kontraŭ ĉiuj damoj libermoraj, sed ne inkluzivigis la nomon 
de damo, ĉar li ne certis, ĉu ankaŭ ŝi meretricis; rimarkinte, 
ke ŝi ne aperas en la listo, ŝi plendis al la aŭtoro, 
demandante kion li vidis ĉe ŝi, ke li ne enmetis ŝin en la 
liston de la aliaj, kaj petante, ke li plilongigu la satiron, ke ŝi 
havu lokon en ĝi: se ne, li endanĝerigus sian propran vivon. 
La poeto faris laŭ ŝia deziro, verkis pri ŝi malican priskribon, 
indan je la klaĉema lango de la duendoj, kaj ŝi kontentiĝis, 
vidante sin misfame fama. Ĉi-rilate menciindas ankaŭ la 
historio pri la paŝtisto, kiu forbruligis la faman templon de 
Diana, unu el la sep mirindaĵoj de la mondo, nur por ke lia 
nomo plu vivu en la futuraj tempoj; kaj, kvankam oni 
dekretis, ke oni ne menciu lin parole aŭ skribe, por ke lia 
ambicio ne plenumiĝu, tamen oni scias ankoraŭ, ke li 
nomiĝis Herostrato. Alian taŭgan ekzemplon montras la 
historio pri la granda imperiestro Karolo la 52 kaj kavaliro en 
Romo: la imperiestro deziris viziti la faman templon La 
Rotondo, nomatan La Panteono en la antikvaj tempoj, kaj 
nun konatan sub la pli ĝusta nomo de Kirko de Ĉiuj 
Sanktuloj. Ĝi estas la plej kompleta el la monumentoj 
konstruitaj kaj postlasitaj de la paganismo en Romo, kaj 
rivelas, pli ol la ceteraj, la amon de siaj fondintoj al la pompo 
kaj la grandiozo. Laŭforme ĝi similas al duona oranĝo 
impone granda, kaj ĝia interno tre klaras, kvankam la lumo 
penetras nur tra fenestro, aŭ pli ĝuste, tra ronda lanterno sur 
la supro. La imperiestro rigardadis la konstruon kaj, apud li, 
Roma kavaliro montris al li la belojn kaj rafinojn de tia 


ĉefverko arkitektura. Poste, kiam ili distanciĝis de la 
lanterno, la kavaliro diris al la imperiestro: 


»— Mil fojojn, plej respektinda majesta moŝto, mi sentis la 
deziron ĉirkaŭpreni vin kaj ĵeti min de la lanterno, por lasi en 
la mondo memoron eternan de mia nomo. 


»—Mi dankas vin, ke vi ne efektivigis tiel mavan ideon — 
respondis la imperiestro—, kaj de nun mi ne donos al vi 
novan okazon pruvi al mi vian lojalon; tiel do, mi ordonas vin 
neniam paroli al mi, aŭ aperi antaŭ mia vido. 


»Kaj, parolinte tiel, la imperiestro konsentis al li grandan 
favoron. Mi volas diri, Sancho, ke tre fortas la deziro akiri 
famon. Kio, se ne, puŝis Horacion de sur la ponto en la 
profundon de Tibero? Kio bruligis la brakon kaj la manon de 
Mucio? Kio instigis Curcion ĵeti sin en la fajran abismon 
apertiĝintan meze de Romo? Kio, spite al ĉiaj omenoj 
kontraŭaj, igis Cezaron transiri Rubikonon? Kaj laŭ 
ekzemploj pli modernaj, kio sinkigis la ŝipojn kaj postlasis 
grupon da kuraĝaj hispanoj, komandataj de la eminenta 
Cortes, izolita sur la strandoj de la Nova Mondo? Ĉi faroj, 
kune kun aliaj same admirindaj, estis, estas kaj estos rezulto 
de la amo al la gloro, ĉar la homoj deziras gajni ĝin per 
heroaĵoj kiel premion kaj parton de sia eterneco. Tamen ni, 
kristanoj katolikaj kaj kavaliroj vagantaj, devas aspiri pli 
forte la gloron senmortan de la regionoj ĉielaj kaj eteraj, ol la 
vanton de la renomo akirita de ĉi nuna vivo efemera, kiu 
renomo, kiom ajn ĝi daŭros, finiĝos mem kun ĉi mondo 
destinita al pereo; tiel do, ho Sancho!, niaj agoj devas ne 
transpaŝi la limon markitan de la kristana religio, al kiu ni 
apartenas. Ni devas mortigi la orgojlon de la gigantoj per 
modero; la envion per grandanimeco kaj bonvolo; la koleron 
per sinrego kaj per trankvilo de la animo; la manĝavidon kaj 
la dormemon per sobro kaj daŭra vekiteco; la lascivon kaj la 
karnan apetiton per la fidelo ŝuldata al la damoj, mastrinoj 


de niaj koroj; kaj la pigron per vagado tra la tuta mondo, 
serĉante la okazojn kapablajn igi nin, kristanojn, famaj 
kavaliroj. Per tio, Sancho, oni devas akiri la grandan laŭdon 
propran al la bona famo. 


—Mi bone komprenas kion via moŝto diris ĝis nun — 
respondis Sancho—. Tamen mi dezirus, ke via moŝto sorbu al 
mi dubon, kiu ĉi-momente venas al mi en la memoron. 


—«Solvu» vi volis diri, Sancho —korektis don Quijote—. 
Parolu, kaj mi respondos laŭpove. 


—Diru al mi, sinjoro —daŭrigis Sancho—. Kie troviĝas 
nuntempe la Julioj, aŭ Aŭgustoj, kaj la ceteraj famaj kavaliroj 
jam mortintaj, kies nomojn vi menciis? 


—La paganoj, certe en la infero —respondis don Quijote—. 
La kristanoj, se ili kondutis kristane, aŭ en la purgatorio, aŭ 
en la paradizo. 


— Tre bone —diris Sancho—. Sed mi volus scii nun, ĉu la 
tomboj, kie kuŝas la kadavroj de tiaj sinjoregoj, havas ĉe la 
antaŭo lampojn el arĝento, aŭ ĉu la muroj de iliaj kapeloj 
aperas garnitaj per lam-bastonoj, mortotukoj, hararoj, kruroj 
kaj okuloj el vakso. Kaj se ne, per tio? 


—La tomboj de la paganoj estis plej ofte pompaj 
monumentoj: la cindron de Julio Cezaro oni lokis sur la 
supron de ŝtona piramido de kolosa grando, hodiaŭ nomata 
en Romo Nadlo de Sankta Petro;[245] la tombo de la 
imperiestro Hadriano konsistis el kastelo tiel granda kiel 
grava vilaĝo: ĝin oni nomis moles Adriani kaj nun kastelo de 
Sankta Anĝelo, en Romo; la reĝino Artemisa sepultis sian 
edzon Maŭsoleo en tombon tiel grandiozan, ke oni taksis ĝin 
unu el la sep mirindaĵoj de la mondo; sed eĉ ne unu el tiaj 
tomboj, nek la multaj aliaj konstruitaj de la paganoj estis 


garnitaj per mortotukoj aŭ per la ceteraj oferdonoj kaj signoj 
rivelantaj la ĉeeston de sepultita sanktulo. 


—Mi alvenas al la punkto celita! —diris Sancho—. Nun 
bonvolu respondi: kio pli grandas, revivigi mortinton aŭ 
mortigi giganton? 


—La respondo evidentas: pli grandas revivigi mortinton. 


—Mi vin kaptis nun! —daŭrigis Sancho—. Tiel do, kiu 
redonas la vivon al mortinta, la vidon al blinda, la forton al 
malsana kaj la normalan iron al lama, kaj havas ĉe la antaŭo 
de sia tombo lampojn lumajn, dum liaj kapeloj plenas de piaj 
homoj adorantaj surgenue liajn relikvojn, ĝuos pli bonan 
famon en ĉi vivo kaj en la transa, ol la paganaj imperiestroj 
kaj la vagantaj kavaliroj de ajna epoko. 


—Ankaŭ pri tio mi konsentas —respondis don Quijote. 


—Nu, bone —aldonis Sancho—. La kadavroj kaj la relikvoj de 
la sanktuloj posedas ĉi famon, ĉi favoron, ĉi prerogativon, aŭ 
kiel ajn oni ĝin nomas, kaj kun la aprobo kaj la permeso de 
nia Sankta Patrino la Eklezio ili ricevas nombron da lampoj, 
kandeloj, mortotukoj, lam-bastonoj, pentraĵoj, hararoj, okuloj 
kaj kruroj, el kio rezultas pliiĝo de la popola devoteco kaj 
disvastiĝo de ilia kristana famo. La reĝoj mem portas 
surŝultre la kadavrojn de la sanktuloj aŭ ties relikvojn, kisas 
pecojn de iliaj ostoj, ornamas kaj riĉigas per ili siajn 
preĝoĉambrojn kaj siajn plej karajn altarojn. 


—Kian konkludon mi devas eltiri el viaj vortoj, Sancho? — 
demandis don Quijote. 


—Mi volas diri —respondis la ŝildisto—, ke, se ni fariĝus 
sanktuloj, ni akirus pli rapide la bonan famon, kiun ni 
aspiras. Memoru via moŝto, ke hieraŭ aŭ antaŭhieraŭ (temas 
pri tempo tiel proksima al ni, ke ni povas uzi tian 


dirmanieron) oni kanonizis aŭ beatuligis paron da senŝuaj 
monaĥetoj,[246] kaj jam la homoj konsideras grandan 
feliĉon tuŝi kaj kisi la feran ĉenon, per kiu ili zonis kaj 
torturis sian korpon, kaj kiun oni kultas pli ol la glavon de 
Rolando en la arsenalo de nia sinjoro la reĝo, kies vivon Dio 
gardu. Tiel do, kara mastro, esti humila monaĥo de ajna 
ordeno valoras pli ol vagadi kuraĝe kaj kavalire; du dekduoj 
da skurĝobatoj agrablas al Dio pli ol du mil lancopikoj 
kontraŭ gigantoj, monstroj kaj drakoj. 


—Vi pravas —respondis don Quijote—, sed ni ĉiuj ne povas 
esti monaĥoj, kaj Dio kondukas siajn elektitojn sur diversaj 
kaj multaj vojoj al la ĉielo. La kavalirismo estas religio, kaj en 
la paradizo sidas kavaliroj sanktuloj. 


—Jes —diris Sancho—, sed mi aŭdis, ke en la ĉielo la 
monahoj multas pli ol la vagantaj kavaliroj. 


—Ĉar la nombro de la monaĥoj grandas pli ol la nombro de 
la kavaliroj. 


—Multaj estas la vagantaj —respondis Sancho. 
—Multaj. Sed nur kelkaj meritas la nomon de kavaliro. 


Per ĉi konversacio kaj aliaj similaj ili pasigis la nokton kaj la 
sekvantan tagon, sen ke io menciinda okazus al ili, ĉe la 
granda ĉagreno de don Quijote. Fine, unu tagon poste, ĉe la 
falo de la nokto, ili distingis la grandan urbon El Toboso, ĉe 
kies apero ĝojis la spirito de don Quijote, kaj tristis Sancho, 
ĉar li nek konis la domon de Dulcinea, nek iam en sia vivo 
vidis ĝin, same kiel lia mastro. Tiel do, la unua, ĉar li deziris 
vidi ŝin, kaj la alia, ĉar li neniam ŝin vidis, sentis grandan 
agitiĝon en si, kaj Sancho ne kapablis imagi kion li devus 
fari, se lia mastro sendus lin al El Toboso. 


Fine don Quijote decidis, ke ili enirus en la urbon jam en la 
profundo de la nokto, kaj, atendante ĉi momenton, ili restis 
inter kelkaj kverkoj proksime al El Toboso; kaj en la dirita 
horo ili eniris en la urbon, kie okazis al ili okazindaj oferoj. 


Ĉapitro 9 
Kie oni rakontas kion ĝi entenas 


Proksimume ĉe la noktomezo don Quijote kaj Sancho eliris el 
la kverkaro kaj eniris en El Toboso. Profunda silento regis en 
la vilaĝo, ĉar ĝiaj enloĝantoj dormis kvazaŭ marmotoj, kiel 
oni kutime diras. La nokto iom helis, kvankam Sancho 
preferus ĝin tute senluma, por ke, dank' al la tenebro, lia 
mensogo ne elmontriĝu. En la vilaĝo aŭdiĝis nur hundaj 
bojoj, surdigaj en la oreloj de don Quijote kaj alarmaj en la 
koro de Sancho. De tempo al tempo iais azeno, gruntis 
porkoj, miaŭis katoj, kaj iliaj diversaj blekoj ŝajnis pli laŭtaj 
en la silento de la nokto. La enamiĝinta kavaliro konsideris 
ĉion Ĉi mava aŭguro, tamen li diris al Sancho: 


—Sancho, mia filo, gvidu min al la palaco de Dulcinea: eble 
ni trovos ŝin ankoraŭ vekita. 


—Al kia palaco mi devus gvidi, je Dio? —demandis Sancho 
—. Mi vidis ŝian altan moŝton nur en tre eta domo. 


—Do, eble ŝi troviĝis tiam en aparta pavilono de sia alkazaro 
amuzante sin kun siaj ĉambristinoj, laŭ kutimo de moŝtaj 
damoj kaj princinoj. 


— Sinjoro —diris Sancho—. Eĉ se via moŝto volas, spite al mi, 
ke la domo de sinjorino Dulcinea estu alkazaro, ĉu vi kredas, 
ke ĉi-hore ni trovus ŝian pordon aperta? Ĉu konvenus al ni 
voke frapadi, kaŭzante ĉies alarmon kaj konfuzon, ĝis ili 
aŭdus kaj apertus al ni? Ĉu eble ni estas amaĵistoj, kiuj iras 
al siaj konkubinoj kaj arogas al si la rajton frapi la pordon kaj 
eniri en la domon en ajna horo, eĉ en la plej tarda? 


—Unue, ni iru de domo al domo, ĝis ni trovos la alkazaron — 
respondis don Quijote—, kaj poste mi diros al vi kion fari. 


Sed rigardu, Sancho: aŭ mi apenaŭ vidas, aŭ la vasta maso 
da ombro distingebla de ĉi tie estas la palaco de Dulcinea. 


—Setiel, via moŝto gvidu —petis Sancho—. Eble vi pravas, 
sed eĉ se mi vidus ĝin per miaj okuloj kaj ĝin tuŝus per miaj 
manoj, mi kredus ĝin palaco, tiel multe kiel mi kredas, ke la 
suno brilas ĉi-momente. 


Don Quijote do gvidis, iris proksimume ducent paŝojn, 
alvenis al la ombra maso, vidis altan turon kaj komprenis, ke 
tie staras, ne alkazaro, sed la ĉefa kirko de la vilaĝo. 


—La kirko nin frontas, Sancho —diris la hidalgo. 


— Tion mi vidas —respondis la ŝildisto—, kaj Dio volu, ke ni 
ne renkontu ĉi tie nian tombon,[247] ĉar ne estas bona 
signo vagi ĉe tombejo ĉi-hore. Krome, se mi bone memoras, 
mi jam diris al via moŝto, ke la domo de la sinjorino devas 
stari en senelira strato. 


—La diablo vin prenu, idioto! —diris don Quijote—. De kie vi 
kaptis la ideon, ke la alkazaroj kaj reĝaj palacoj staras en 
sak-stratoj? 


—Ĉiu lando havas sian propran kutimon, sinjoro —respondis 
Sancho—. Eble oni kutimas ĉi tie, en El Toboso, konstrui en 
stratetoj la palacojn kaj la grandajn domojn; tiel do, mi petas 
vian moŝton, ke vi permesu min serĉi en ĉi stratoj kaj 
stratetoj: eble mi povus renkonti en ajna angulo vian 
damnindan alkazaron, kiun mi vidu manĝita de hundoj, se 
konsideri, kiom longa kaj teda irado ĝi kostas al ni. 


—Parolu kun respekto pri la aferoj de mia sinjorino, Sancho 
—admonis don Quijote—. Regu inter ni la paco, kaj ni ne 
forĵetu la ŝnuron, perdinte la sitelon![248] 


—Mi retenos min —respondis Sancho—. Sed, kiel mi povus 
pacience elteni, se via moŝto ne trovas ĝin, se konsideri ke 
vi certe vizitis ĝin milojn da fojoj? 


—Vi frenezigos min, Sancho —diris don Quijote—. Aŭskultu, 
diablo: Ĉu mi ne diris al vi milfoje, ke en mia tuta vivo mi 
neniam vidis la senegalan Dulcinea, nek transiris la sojlon 
de ŝia palaco, kaj ke mi amas ŝin el onidiroj, pro la famo de 
ŝia belo kaj saĝo? 


—Nur nun mi aŭdastion de vi por la unua fojo —respondis 
Sancho—. Kaj sciu, ke, se via moŝto ne vidis ŝin, ankaŭ al mi 
okazis la samo. 


—Neeble —diris don Quijote—. Kiam vi revenis kun ŝia 
respondo al mia letero, kiun vi antaŭe alportis al ŝi, vi diris al 
mi, almenaŭ, ke vi vidis ŝin kribri tritikon. 


—Netro fidu tion, sinjoro —respondis Sancho—, ĉar mi 
sciigas vin, ke ankaŭ la intervidiĝo kun ŝi kaj la respondo 
estis el onidiroj; vere mi konas sinjorinon Dulcinea tiel bone, 
kiel bone mi povus frapi per pugno la ĉielon. 


—Sancho, Sancho —diris don Quijote—, estas momentoj por 
ŝerci, kaj momentoj, kiam la ŝercoj tute ne konvenas, nek 
ŝajnas oportunaj. Se mi diras, ke mi nek vidis la sinjorinon 
de mia koro, nek parolis kun ŝi, tio ne signifas, ke vi devas 
diri la samon, se konsideri, ke okazis kontraŭe, kiel vi bone 
scias. 


Tiel parolante ili vidis alproksimiĝi viron kun paro da muloj, 
kaj pro la bruo de lia plugilo, kiu treniĝis sur la tero, ili ĝuste 
pensis, ke li estas kampulo ellitiĝinta antaŭ la matenruĝo 
por iri plugi. La kampulo kantis dumire la romancon, kies 
teksto komenciĝas jene: 


Kiel oni vin tradraŝis, 


francoj, apud Roncesvalles! 


—Oni min pendumu, Sancho —diris don Quijote, aŭdinte la 
kanton—, se io bona okazos al ni ĉi-nokte. Ĉu vi ne aŭskultas 
la kanton de tiu kampulo? 


—Jes, mi aŭskultas —respondis Sancho—. Sed kion komunan 
havas la batalo de Roncesvalles kun nia serĉado? Eĉ se li 
kantus la romancon de Calainos,[249] estus tute same rilate 
al la bona aŭ Mava fino de nia afero. 


Ĉe tio la kampulo alvenis al ili, kaj don Quijote demandis al 
li: 


—Ĉu vi povus diri al ni, mia bona amiko, kies vivon Dio 
favoru, ĉu troviĝas proksime la palacoj de la senegala 
princino doĥa Dulcinea de El Toboso? 


— Sinjoro —respondis la agrulo—, mi ne estas de ĉi vilaĝo. Mi 
venis ĉi tien antaŭ nur kelkaj tagoj, kaj servas al riĉa 
kamparano, plugante lian teron. Sed tie, en la kontraŭa 
domo, loĝas la pastro kaj la sakristiano, kaj unu aŭ la alia, aŭ 
ambaŭ, povos informi vin pri la sinjorino princino, ĉar ili 
havas la liston de la loĝantoj de El Toboso. Tamen, mi kredas, 
ke en la tuta vilaĝo vivas nenia princino; multaj damoj, jes, 
eĉ moŝtaj, se konsideri, ke ĉiu el ili povas esti princino en sia 
hejmo. 


—Nu, amiko —diris don Quijote—, inter ili certe troviĝas la 
damo, pri kies persono mi demandas vin. 


—Eble vi pravas —respondis la agrulo—. Sed jam komencas 
tagiĝi, do adiaŭ. 


Kaj, pelante la mulojn, li plu iris sen atendi novajn 
demandojn. Sancho vidis sian mastron perpleksa kaj 
mishumora kaj diris: 


— Sinjoro, tagiĝas rapide, kaj ne konvenus atendi ĝis la suno 
trafus nin en la strato; estus pli bone, se ni elirus el la urbo, 
kaj via moŝto kaŝus vin inter la veproj ĉi-proksime. Mi 
revenos tage kaj esploros ĝis la plej apartaj anguloj serĉante 
la domon, alkazaron aŭ palacon de mia sinjorino, kaj tre 
mavan sorton mi havos, se mi ne trovos ĝin; ĝin trovinte, mi 
parolos kun ŝia sinjorina moŝto, kaj diros al ŝi, kie kaj kiel vi 
atendas ŝian ordonon kaj instrukcion, por ke vi povus vidi 
ŝin sen damaĝi ŝian honoron kaj reputacion. 


—Sancho, per nur kelkaj vortoj vi esprimis la saĝon de mil 
proverboj —diris don Quijote—. Volontege mi aprobas kaj 
akceptas vian konsilon. Mia filo, ni iru do serĉi bonan 
kaŝejon por mi, kaj, kiel vi diris, vi revenos trovi, vidi kaj 
alparoli mian sinjorinon, de kies ĝentilo kaj saĝo mi esperas 
supermiraklajn favorojn. 


Sancho brulis en sia deziro eltiri sian mastron el la vilaĝo, 
por ke don Quijote ne eltrovu, ke la ŝildisto elpensis la 
respondon, kiun li donis en Sierra Morena je la nomo de 
Dulcinea. Tiel do, li urĝis ekiri, kion ili tuj faris, kaj du 
mejlojn for, ili trovis bosketon, kie don Quijote sin kaŝis, dum 
Sancho Panza revenis al la urbo por paroli kun Dulcinea. Kaj 
en tia entrepreno okazis al li kelkaj aventuroj indaj je nova 
atento kaj nova kredito. 


Ĉapitro 10 


Kie oni rakontas pri la ruzo, kiun Sancho uzis por ensorĉi 
sinjorinon Dulcinea, kaj pri iliaj aferoj tiel amuzaj kiel veraj 


Konfesas la aŭtoro de ĉi granda historio, ke, kiam li komencis 
skribi ĉi ĉapitron, li deziris pasi super ĝi en silento, ĉar li 
timis, ke oni ne kredas lin, se konsideri, ke la frenezaĵoj de 
don Quijote atingis ĉi tie la plejan ekstremon aŭ gradon 
imageblan, kaj eĉ superis ĝin per la longo de du sagofĵetoj. 
Sed fine la aŭtoro, malgraŭ siaj timoj kaj hezitoj, skribis la 
farojn de nia hidalgo ĝuste kiel ili okazis, sen aldoni aŭ 
depreni eĉ unu atomon da vero, kaj sen zorgi, ke oni povus 
akuzi lin pri mensogo. Kaj li pravis, ĉar la vero, kvankam 
kelkfoje fragila, neniam rompiĝas kaj ĉiam flosas sur la 
mensogo, kiel oleo sur akvo. Tiel do, daŭrigante sian 
historion, la aŭtoro diras, ke tuj kiam don Quijote kaŝis sin 
en la veprejo, bosko aŭ kverkaro proksima al la granda El 
Toboso, li ordonis la ŝildiston reiri al la urbo kaj ne aperi 
denove antaŭ li, sen antaŭe diri al lia sinjorino, je lia nomo, 
ke ŝi bonvolu konsenti ian intervidiĝon kun sia kavaliro- 
sklavo, kaj ke ŝi degnu doni sian benon al li, por ke 
plenumiĝu sukcese liaj plej danĝeraj aventuroj kaj 
entreprenoj. 


Sancho promesis fari kiel ordonite, kaj alporti tiel bonan 
respondon kiel en la unua fojo. 


—lru do, filo —respondis don Quijote—, kaj ne konfuziĝu, 
kiam vi vidos vin antaŭ la lumo de la suno de belo, kiun vi 
iras serĉi, ho vi, plej feliĉa inter la ŝildistoj de la mondo! 
Retenu en via memoro, kaj ne forgesu, la detalojn de via 
akcepto ĉe ŝi: ĉu ŝia koloro ŝanĝiĝas, dum vi klarigas al ŝi 
vian mision; ĉu ŝi agitiĝas kaj perdas la aplombon, 
aŭskultante mian nomon; ĉu ŝi nervoze movetas sin sur la 


kusenoj, se okaze ŝi sidas en la riĉa estrado propra al ŝia 
rango, aŬ, se ŝi staras, observu, Ĉu ŝi apogas sin unue sur 
unu piedo kaj poste sur alia; ĉu sian respondon ŝi ripetas al 
vi du tri fojojn; ĉu la tono de ŝia voĉo ŝanĝiĝas de milda en 
raspan, de acida en teneran; Ĉu ŝi levas la manon al siaj 
haroj por ilin aranĝi, eĉ se ili estas en ordo; unuvorte, filo, 
observu ĉian movon kaj agon ŝian, kaj se vi priskribos ilin al 
mi ĝuste, kiel ili okazis, mi povos dedukti kion ŝi tenas kaŝita 
en la sekreta fundo de sia koro koncerne al la afero de mia 
amo. Ĉar vi devas scii, Sancho, se vi ne scias ankoraŭ, ke, 
inter geamantoj, la eksteraj movoj kaj agoj, per kiuj 
manifestiĝas iliaj kor-inklinoj, estas ege fidelaj kurieroj 
komunikantaj tion, kio vere okazas en la interno de la animo. 
Iru, amiko, vin gvidu sorto pli bona ol la mia, kaj revenu kun 
la feliĉo, kiun mi atendas inter la timo kaj la espero en Ĉi 
amara soleco, kie vi min lasas. 


—Mi iros kaj revenos baldaŭ —diris Sancho—. Dume, 
senpezigu vian povran koron kaj lasu ĝin kreski, ĉar certe vi 
nun havas ĝin tiel eta kiel nukso. Memoru, ke, laŭdire, 
kuraĝa koro venkas la mavan sorton, ke, kie ne ekzistas 
kolbasoj, mankas najlo por ilin pendigi, kaj ke la leporo 
elsaltas tie, kie oni tute ne atendas. Tion mi diras, ĉar, 
kvankam en la nokto ni ne trovis la palacojn aŭ alkazarojn 
de nia sinjorino, mi esperas nun, en la tago, renkonti ilin en 
la plej neatendita momento; kaj kiam mi trovos ŝin, 
permesu, ke mi sola traktu kun ŝi. 


—Vere, Sancho —diris don Quijote—, viaj proverboj tiel 
aplikeblas al la temoj traktataj, ke mi volus, ke Dio donu al 
mi pli da lerto por la realigo de miaj deziroj, ol da ĝi vi havas 
por la elekto de viaj sentencoj. 


Ĉe tiaj vortoj de don Quijote, Sancho turnis la dorson, 
instigis per vergo sian azenon, kaj don Quijote, side sur la 
ĉevalo, ripozante sur la piedingoj kaj apogante sin al la 


lanco, restis plena de tristaj kaj konfuzaj pensoj, kaj tie ni 
lasas lin por sekvi lian ŝildiston, kiu disiĝis de sia mastro tiel 
enpensa kaj konfuzita kiel li: tiel multe, ke apenaŭ li elrajdis 
el la bosko, turnis la kapon, kaj rimarkante, ke don Quijote 
perdiĝis el la vido, li sidiĝis ĉe la piedo de arbo, kaj komencis 
paroli al si mem: 


—Nu, frato Sancho, ni sciu, kien via moŝto iras: Ĉu vi iras 
serĉi ajnan azenon, kiun vi perdis? «Ne, certe ne». Kion do vi 
serĉas? «Mi serĉas, ne ion ajn, sed grandiozan princinon kaj, 
en ŝi, la sunon de la belo kaj la ceteran firmamenton». Kaj 
kie vi esperas trovi kion vi diras?. «Kie? En granda urbo El 
Toboso». Nu bone, je kies nomo vi iras serĉi ŝin?. «Je la nomo 
de la fama kavaliro don Quijote de La Mancha, kiu riparas 
arbitrojn, kaj donas akvon al soifantaj kaj manĝon al 
malsataj». Tre bone, Sancho, sed, ĉu vi konas la domon de la 
princino? «Diras mia mastro, ke ŝi devas loĝi en reĝaj palacoj 
aŭ en superbaj alkazaroj». Ĉu vi hazarde vidis ŝin iam? «Nek 
mi, nek mia mastro iam vidis ŝin». Kaj se la loĝantoj de El 
Toboso scius, ke vi estas ĉi tie kun la intenco ŝteli de ili iliajn 
princinojn kaj perturbi la koron de iliaj damoj, ĉu vi opinias, 
ke ili agus juste kaj ĝuste, se ili tanus al vi la haŭton kaj 
vergus ĝispulvore viajn ripojn kaj pistus ĉiun oston vian? 
«Vere ili pravus, se ili ne konsiderus, ke mi obeas ordonojn, 
kaj ke “estas mi nur kuriero, havas do nenian kulpon”».[250] 
Ne fidu tion, Sancho: la manĉanoj estas tiel koleremaj kiel 
honestaj, kaj toleras nenies provokon. Je Dio, se ili havus eĉ 
etan suspekton pri vi, via sorto ne enviindus! «Ho ne, tute 
ne, al la diablo! Mi ne dediĉos min serĉi tri piedojn al la 
kato[251] pro alies kaprico, des pli, ke serĉi Dulcinean en El 
Toboso egalus serĉi Marian en Raveno aŭ la bakalaŭron en 
Salamanca.[252] La diablo, jes, la diablo en persono puŝis 
min en ĉi aferon!». 


Sancho tenis ĉi monologon kun si mem, el kio rezultis, ke li 
konkludis jene: 


—Nu, bone, ĉio havas rimedon, escepte de la morto, sub kies 
jugo ni devas pasi vole nevole ĉe la fino de nia vivo. Mi vidas 
per mil signoj, ke mia mastro estas frenezulo enferminda, 
sed tial, ke mi sekvas kaj servas lin, mi mem kvazaŭ 
konkuras kun li kaj eĉ pli frenezas, laŭ la proverboj, «Kun kiu 
vi kuniĝas, tia vi fariĝas», kaj, «Kun kiu vi festas, tia vi 
estas». Ĉar li do frenezas ĝis la ekstremo preni ofte unu 
aferon por alia, kaj opinias la blankon nigra kaj la nigron 
blanka, kio klare montriĝis, kiam li asertis, ke la 
ventomuelejoj estas gigantoj, kaj la muloj de la ekleziuloj 
dromedaroj, kaj la ŝafaroj armeoj malamikaj, krom multaj 
aliaj similaj ekzemploj, ŝajnas al mi, ke estus facile kredigi al 
li, ke ia kampulino, la unua aperonta sur la vojo, estas 
sinjorino Dulcinea, kaj, se li ne kredos min, mi ĵuros jese; kaj 
se li ĵuros nee, mi reĵuros jese, kaj se li insistos, mi insistos 
pli forte, tiele, ke mi Ĉiam diros la lastan vorton, kio ajn 
okazos. Kaŭze detio, eble li ne plu sendos min kun komisioj 
kiel la nuna, vidante, ke mi alportas al li tre mavajn 
respondojn, aŭ eble li pensos, ke la perversa sorĉisto 
malamika al li (kiel li diras) Ŝanĝis la figuron de Dulcinea por 
ĝeni kaj spiti lin. 


Per tiaj pensoj Sancho trankviligis sian konsciencon kaj 
konsideris la aferon solvita. Li atendis tie ĝis la posttagmezo, 
por ke don Quijote kredu, ke li havis tempon por iri al kaj 
reveni de El Toboso. Kaj ĉio prosperis al li tiel bone, ke, kiam 
li stariĝis por salti sur la azenon, li vidis, ke el la direkto de 
El Toboso alproksimiĝas tri kampulinoj sur tri azenoj aŭ 
azeninoj (la aŭtoro ne klariĝas ĉi punkton: kredeble temis 
pri azeninoj, ordinaraj rajdbestoj de la vilaĝaj virinoj, sed, 
ĉar la afero ne gravas, ni ne interrompos la historion por fari 
esploron ĉi-rilate). Nu, tuj kiam Sancho vidis la kampulinojn, 
li rajdis trote al sia mastro, kaj trovis lin suspiranta kaj 
diranta mil lamentojn amajn. Vidante lin, don Quijote 
demandis: 


—Kion novan, amiko Sancho? Ĉu mi markos ĉi tagon per 
ŝtono blanka aŭ per nigra?[253] 


—Pli bone, se via moŝto markus ĝin per ruĝo, kiel surmuran 
tabuleton de profesoro,[254] por ke oni ĝin bone vidu. 


—Ĉu vi do alportas bonan novaĵon? —demandis don Quijote. 


— Tiel bona, ke via moŝto devas nur sproni Rocinante, rajdi al 
la aperta kampo kaj renkontiĝi kun sinjorino Dulcinea de El 
Toboso, kiu venas kun du ĉambristinoj por viziti vian moŝton. 


—Sankta Dio! Kion vi diras, frato Sancho? —respondis don 
Quijote. 


— Atentu, ne trompu min, ne ĝojigu mian veran aflikton per 
falsaj esperoj. 


—Kion mi profitus, trompante vian moŝton, precipe kiam vi 
povas facile eltrovi, ĉu mi diras la veron? Spronu, sinjoro, 
venu kaj vidu vian mastrinon la princinon en robo kaj garnoj 
propraj al ŝi. Ŝiaj ĉambristinoj kaj ŝi ŝajnas relumi kiel oro; 
sur ili Ĉio vidiĝas spikoj da perloj, ĉio diamantoj, ĉio rubenoj, 
ĉio brokatoj el pli ol dek tavoloj;[255] iliaj haroj kaskadas 
libere sur ilia dorso, kvazaŭ sunaj radioj ludantaj kun la 
vento kaj, plej rimarkinde, ili rajdas sur tri imponaj 
makulharaj pelofrenoj. 


—«Palefrenoj» vi volis diri, Sancho —korektis don Quijote. 


—Ne gravas la diferenco inter «pelofreno» kaj «palefreno» — 
respondis la ŝildisto—, sed kion ajn ili rajdas, ili aspektas kiel 
la plej elegantaj damoj imageblaj, precipe mia sinjorino, la 
princino Dulcinea, ĉe kies belo la sensoj raviĝas kaj kvazaŭ 
svenas. 


—Ni iru, filo Sancho —urĝis don Quijote—, kaj, rekompence 
por ĉi novaĵo tiel neatendita kiel bona, mi promesas rezervi 
por vi la plej valoran predon el la unua aventuro, kiun mi 
entreprenos; sed, se vi preferas alion, mi donos al vi idojn ĉi- 
jare naskotajn de miaj tri ĉevalinoj: ĉar vi scias, ke ili jam 
gravedis, kiam mi lasis ilin en la komuna paŝtejo de nia 
vilaĝo. 


—La idojn mi preferas —respondis Sancho—, ĉar mi ne tre 
certas, ke la predoj el la unua aventuro havos ian valoron. 


Ĉe tio ili eliris el la bosko kaj distingis la tri kampulinojn jam 
proksime. Don Quijote ĵetis sian rigardon laŭlonge de la vojo 
de El Toboso, kaj, rimarkante nenion, krom la tri vilaĝaj 
virinoj, profunde perpleksis kaj demandis la ŝildiston, ĉu li 
lasis la damojn ekster la urbo. 


—Kiel ekster la urbo? —respondis Sancho—. Ĉu eble via 
moŝto havas la okulojn en la nuko, ke vi ne vidas, ke ili 
venas al ni kaj brilas kiel la suno de la tagmezo? 


—Mi vidas nur, Sancho, tri kampulinojn sur tri azenoj —diris 
don Quijote. 


—Dio liberigu min de la diablo —respondis Sancho—. Ĉu 
eble la tri palefrenoj, aŭ kiel ajn ili nomiĝas, blankaj kiel 
neĝaj flokoj, ŝajnas azenoj al via moŝto? Je Dio, mi vidu min 
sen mia barbo, se tio verus. 


— Tamen, mi ripetas, amiko Sancho, ke ili estas tiel veraj 
azenoj aŭ azeninoj, kiel vi estas Sancho Panza kaj mi don 
Quijote; almenaŭ tian aspekton ili havas. 


— Silentu, sinjoro, ne diru ion tian; frotu al vi la okulojn kaj 
iru fari omaĝon al la mastrino de viaj pensoj, kiu 
alproksimiĝas. 


Tion dirinte, Sancho alrajdis renkonte al la tri virinoj, 
deseliĝis, prenis la bridon de unu el la azenoj de la 
kampulinoj, lasis sin fali sur ambaŭ genuoj kaj diris: 


—Reĝino, princino kaj dukino de la beleco, via alta kaj 
granda moŝto degnu ricevi en vian simpation kaj favoron 
vian kavaliron-sklavon, kiu plena de konfuzo kaj kun svena 
koro staras tie kvazaŭ marmora ŝtono, tial, ke li vidas sin 
antaŭ via superba persono. Mi estas Sancho Panza, la 
ŝildisto, kaj li, la Ĉiame survoja kavaliro don Quijote de La 
Mancha, alnome la Kavaliro de la Trista Mieno. 


Ĉe tio, ankaŭ don Quijote jam genuis apud Sancho kaj 
rigardis kun mir-rondaj okuloj kaj perpleksa esprimo la 
virinon, kiun Sancho nomis reĝino kaj moŝtulino; kaj tial, ke 
li vidis ĉe ŝi nur kampulinon, kaj krome ne belan, ĉar ŝi havis 
rondan vizaĝon kaj platan nazon, li sentis konsternon kaj 
admiron kaj ne kuraĝis aperti la buŝon. Ankaŭ la kampulinoj 
same plenis de miro, vidante, ke la du viroj, tiel diferencaj 
unu de la alia, teniĝas surgenue kaj ne permesas ilian 
kunulinon plu iri. Sed ĉi lasta rompis la silenton, kriante seke 
kaj kolere: 


—lru al la diablo kaj lasu min pasi! Ni havas urĝon! 


—Ho princino kaj monde fama sinjorino de El Toboso! —diris 
tiam Sancho—. Kial via nobla koro ne moliĝas, vidante, ke 
antaŭ via sublima persono genuas la kolono kaj subteno de 
la vaganta kavalirismo? 


Tion aŭdinte, unu el la du aliaj kampulinoj kriis: 
—Jen, kiaj vortoj! Vidu, kiel la sinjoraĉoj venas nun moki 


kampulinojn, kvazaŭ ni ne scius same blagi kiel ili! Nu, iru 
vian vojon, lasu nin sekvi la nian, kaj fartu bone! 


— Stariĝu, Sancho —diris tiam don Quijote—. Mi vidas, ke la 
destino, ankoraŭ ne laca fari al mi mavon, fermis ĉian vojon, 
por ke ĉi povra animo mia, inkrustita en la karno, ricevu el 
nenie ajnan konsolon. Kaj vi, ho pleja perfekto dezirebla, 
kulmino de la homa ĝentilo, ununura rimedo por ĉi afliktita 
koro vin adoranta! Nun, kiam la maligna sorĉisto, kiu min 
persekutas, kovris al mi la okulojn per nuboj kaj kataraktoj; 
kiam nur por mi, kaj ne por aliaj, li Ŝanĝis kaj transformis 
vian senegalan belon kaj vizaĝon en la mienon de povra 
kampulino, mi vin petas (se li ne transformis ankaŭ min en 
ian monstron, por ke mi aperu abomeninda antaŭ viaj 
okuloj) ke vi degnu rigardi min mole kaj tenere kaj vidi, en 
mia surgenua submetiteco antaŭ via deformita belo, la 
humilon de mia koro vin kultanta! 


—Diru tion al via avo! —respondis la kampulino—. Mi ne 
ŝatas tiajn komplementojn![256] Iru do flanken, lasu min 
pasi kaj ni dankos vin. 


Sancho, ege kontenta, ke li tiel bele eltiris el sia embaraso, 
alflankiĝis kaj lasis ŝin iri. Vidante sin libera, la kampulino 
figurinta kiel Dulcinea instigis sian pelofrenon per pikilo 
fiksita ĉe la fino de vergo, kiun ŝi portis, kaj ektrotis sur la 
kampo antaŭen. Sed, kiam la azenino sentis la pikojn pli 
intensaj kaj oftaj ol ordinare, ĝi tiel komencis karakolaĉi, ke 
sinjorino Dulcinea falis teren. Ĉe tia akcidento don Quijote 
alkuris por helpi ŝin, kaj Sancho por ĝuste remeti kaj fiksi la 
ŝarĝo-selon, kiu surglitis ĝis sub la ventro de la azenino. 
Sed, kiam oni alĝustigis la selon, kaj don Quijote pretis levi 
inter siaj brakoj la ensorĉitan damon, la sinjorino, stariĝinte 
per si mem, ŝparis al li lian penon, ĉar ŝi retroiris kelke da 
paŝoj, faris kurtan kuron, metis la manojn sur la gropon de la 
azenino, kaj, pli leĝere ol falko, impulsis sian korpon kaj 
trafis sur la selon kun la kruroj en forka maniero, laŭ la vira 
stilo. 


—Je Dio —diris tiam Sancho—, nia mastrino pli leĝeras ol 
nizo kaj certe povus instrui la plej spertan rajdiston de 
Cordoba aŭ Meksikio salte surĉevaliĝi. Ŝi impulsis sin trans 
la postan selarkon per unu salto, kaj sen spronoj igas la 
palefrenon kuri rapide kiel zebro. Kaj ŝiaj ĉambristinoj 
apenaŭ iometon distancas je ŝi; ili ĉiuj kuras kiel la vento. 


Li diris la veron, ĉar la aliaj kampulinoj, vidante Dulcinean 
denove sur la selo, forpafis sin post ŝin kaj ne turnis la kapon 
ĝis ili iris preskaŭ du mejlojn. Don Quijote sekvis ilin per la 
rigardo, kaj, kiam ili perdiĝis el la vido, li sin turnis al Sancho 
kaj diris: 


—Sancho, ĉu vi vidas nun, kiel multe la sorĉistoj spitas min, 
kaj ĝis kia ekstremo iras ilia malico kaj rankoro, se konsideri, 
ke ili senigis min je la kontento vidi mian mastrinon en ties 
vera figuro? Vere, mi naskiĝis modelo de senfortunaj, kaj 
celo kaj objekto de la sagoj ĵetataj de la mava sorto. Rimarku 
ankaŭ, Sancho, ke ĉi kanajloj ne kontentiĝis per nur la 
metamorfozo de Dulcinea, sed ŝanĝis kaj transformis ŝin en 
plumpan kaj vulgaran kampulinon, kaj krome prenas de ŝi 
ion tre propran al la grandaj damoj, nome, ties agrablan 
bonodoron ŝuldatan al tio, ke ili ĉiam vivas inter floroj kaj 
ambroj. Ĉar mi sciigas vin, Sancho, ke, kiam mi proksimiĝis 
al Dulcinea por helpi ŝin suriri la palefrenon (kiel vi diras, 
kvankam ĝi ŝajnis al mi azenino), tiam trafis min odoraĉo je 
kruda ajlo, kiu skuis kaj venenis mian animon. 


—Ho friponoj! —ekkriis Sancho—. Ho sorĉistoj malignaj kaj 
tord-intencaj! Kiam oni povos vidi vin surŝnurigitaj je la 
brankoj, kiel sardeloj sur junko? Multon vi scias, multon vi 
povas, kaj multan mavon vi faras. Kanajloj, ĉu ne sufiĉis al vi 
ŝanĝi la perlojn de la okuloj de mia damo al gajloj de kverko, 
ŝian hararon el purega oro al krinoj de ruĝabova vosto, kaj 
laste, ŝian belan vizaĝon al senĉarma mieno? Ne, vi fuŝis 
ankaŭ ŝian parfumon kaj tiel evitis, ke, almenaŭ per ĝi, ni 


scius kio kaŝiĝis sub ŝia aspra krusto. NU, se diri la veron, mi 
ĉiam vidis ĉe ŝi, ne ŝian plumpon, sed nur ŝian ĉarmon, kiun 
ĉe la supra lipo garnis kaj pliperfektigis belgrajno kiel 
mustaĉo,[257] kun sep aŭ ok blondaj haroj similaj al oraj 
fadenoj pli ol unu spanon longaj. 


— Laŭ la interrilato ekzistanta inter la belgrajnoj de la vizaĝo 
kaj de la korpo —respondis don Quijote—, Dulcinea certe 
havas alian belgrajnon sur la femuro de la sama flanko; sed 
la haroj de vi menciitaj ŝajnas al mi tro longaj por tiaj 
makuletoj. 


— Tamen mi povas diri al via moŝto, ke ili estis tiaj kaj 
aspektis tre bele. 


—Mi kredas vin, amiko —diris don Quijote—, ĉar la naturo 
donis al Dulcinea nenion, kio ne vidiĝus ĝisdetale perfekta; 
tiel, se Ŝi havus centon da belgrajnoj similaj al la belgrajno 
de vi menciita, ili aspektus nur kiel lunoj kaj brilaj steloj. Sed 
diru, Sancho: ĉu estis plata selo aŭ flanka selo tio, kion vi 
fiksis kaj mi prenis por ŝarĝo-selo? 


— Temis ĝuste pri sinjorina selo —respondis Sancho— kun 
tego tiel riĉa, ke ĝi valoras la duonon de regno. 


—Kaj pensi, ke mi vidis nenion el tio, Sancho —kriis don 
Quijote—. Mi diras nun denove, kaj rediros milfoje, ke mi 
estas la homo plej senfortuna en la mondo! 


Aŭskultante la stultaĵojn de sia tiel bele trompita mastro, la 
fripona Sancho apenaŭ povis reteni la ridon. Fine, parolinte 
ankoraŭ longan tempon, ili surseliĝis kaj iris sur la vojo al 
Zaragoza, kien ili pensis alveni en la ĝusta tempo por ĉeesti 
la solenan feston ĉiujare celebratan en tiel fama urbo. Sed 
antaŭ ol ili alvenus tien, okazis al ili multaj, gravaj kaj 
kuriozaj aventuroj, indaj esti skribitaj kaj legitaj, kiel oni 
vidos. 


Ĉapitro 11 


Pri la stranga aventuro okazinta al la kuraĝa don Quijote kun 
la ĉaro de La parlamento de la Morto 


Don Quijote iris sur la vojo antaŭen kaj profunde meditis pri 
tio, kiel malice mokis lin la sorĉistoj, kiam ili turnis lian 
sinjorinon Dulcinea en la plumpan figuron de kampulino; kaj 
tiamaniere liaj pensoj absorbis lin, ke, nekonscie, li lasis la 
bridon sur la kolon de Rocinante; la ĉevalo, sentante sin 
libera, haltis ĉiupaŝe por mordeti la verdan herbon abundan 
sur la tieaj kampoj. Sancho Panza eltiris lin el lia meditado, 
dirante: 


—Sinjoro, la aflikto fariĝis ne por la bestoj, sed por la homoj; 
sed se la homoj spertas ĝin tro forte, ili Ŝanĝiĝas al bestoj; 
via moŝto rekonsciiĝu, refirmigu vian spiriton, prenu la 
bridon de Rocinante, animiĝu kaj retrovu la bravan sintenon 
propran al vagantaj kavaliroj. Ĉu ni estas ĉi tie aŭ en 
Francujo?[258] Nu, Satano prenu kun si ĉiun Dulcinea de ĉi 
mondo, ĉar valoras pli la bonfarto de unu sola vaganta 
kavaliro ol ĉiaj ensorĉoj kaj transformoj sur la tero! 


— Silentu, Sancho! —respondis don Quijote kun pli da 
energio ol atendeble—. Silentu, mi diras, kaj ne blasfemu 
kontraŭ la ensorĉita damo, pri kies misfortuno kaj malfeliĉo 
nur mi kulpas. Kaŭze de tio, ke la perversaj min envias, ŝi 
suferas tian faton. 


—La samon mi opinias —diris Sancho—. Kiu, vidinte ŝin, 
povus nun vidi ŝian aspekton sen plori? 


—Vi povas tiel paroli, Sancho —respondis don Quijote—, ĉar 
vi admiris ŝin en la plena perfekteco de ŝia belo, tial, ke la 
sorĉistoj ne iris ĝis la ekstremo perturbi vian vidon kaj kaŝi 
antaŭ vi ŝian ĉarmon. llia veneno efikas nur kontraŭ mi kaj 


kontraŭ miaj okuloj. Tamen, Sancho, pri io mi konscias nun: 
vi mispentris al mi ŝian belon, ĉar, se mi bone memoras, vi 
diris, ke ŝiaj okuloj ŝajnis perloj, kaj tiaj okuloj pli konformas 
al bramo ol al damo; mi kredas, ke la okuloj de Dulcinea 
devas esti grandaj smeraldoj verdaj, kun du ĉielarkoj 
anstataŭ brovoj. Bonvolu do, Sancho, preni la perlojn el ŝiaj 
okuloj kaj ilin transigi al ŝia buŝo, ĉar sendube vi konfuzis la 
dentojn kun la okuloj. 


— Eble ŝia ĉarmo perturbis min tiel multe, kiel ŝia malbelo 
vian moŝton —diris Sancho—. Sed ni ĉion lasu en la manoj 
de Dio: Li scias kio devas okazi en ĉi valo de la ploroj, en ĉi 
mava mondo, kie apenaŭ ekzistas io ne miksita kun 
perverso, mensogo kaj friponeco. Sed unu afero, kara 
mastro, zorgigas min pli ol la aliaj, nome, kio okazos, kiam 
via moŝto, venkinte ajnan giganton aŭ alian kavaliron, 
ordonos lin iri kaj sin prezenti antaŭ la bela Dulcinea; kie 
trovos ŝin la povra giganto aŭ la povra kaj mizera kavaliro 
venkita? En mia imago mi vidas lin vagadi tra El Toboso, 
gapante kiel stulta en sia klopodo renkonti mian sinjorinon 
Dulcinea; kaj eĉ se li renkontus ŝin meze de la strato, li ne 
konus ŝin pli ol mian propran patron. 


—Eble, Sancho, la ensorĉo ne etendiĝos ĝis la ekstremo, ke 
al la venkitaj gigantoj kaj kavaliroj, kiuj sin prezentos al ŝi, 
mankos la povo koni ŝin: sed ni faros eksperimenton, 
sendante unu du el miaj unuaj venkotoj. Mi ordonos ilin 
reveni, ke ili raportu, ĉu ili vidis ŝin aŭ ne. 


—Vere, sinjoro —diris Sancho—, via ideo ŝajnas al mi tre 
bona. Per ĉi artifiko ni eltrovos kion ni deziras scii; kaj se, 
efektive, Ŝi aperas ŝanĝita nur antaŭ via moŝto, tia 
misfortuno pli pezos sur vin ol sur ŝin. Sed tiel longe kiel 
sinjorino Dulcinea ĝuos bonfarton kaj feliĉon, ni, de nia 
flanko, aranĝos nin kiel eble plej bone, serĉante aventurojn, 


kaj lasante, ke la Tempo faru sian laboron, ĉar ĝi estas la plej 
bona kuracisto por ĉi malsanoj, kaj por aliaj eĉ pli gravaj. 


Don Quijote volis respondi sian ŝildiston, sed de tio lin 
detenis la apero, sur la vojo, de ĉaro ŝarĝita per plej diversaj 
kaj strangaj personoj kaj figuroj imageblaj. Kiel ĉaristo kaj 
kondukanto de la muloj funkciis hida demono. La ĉaro 
vidiĝis aperta sub la ĉielo, t.e. sen kovro aŭ tegmento. La 
unua figuro aperinta antaŭ la okuloj de don Quijote estis la 
Morto mem kun homa vizaĝo; apud ĝi staris anĝelo kun 
grandaj flugiloj pentritaj; flanke troviĝis imperiestro kun 
krono, ŝajne ora, sur la kapo; ĉe la piedoj de la Morto sidis la 
dio nomata Kupido, sen bendo sur la okuloj, sed kun sia 
arko, sagoj kaj sagujo; tie troviĝis ankaŭ kavaliro en 
kompleta armaĵo, sed kun ĉapelo abunde garnita per plumoj 
el diversaj koloroj, anstataŭ helmo aŭ ŝtala kapopeco; krome 
vidiĝis aliaj personoj kun diversaj kostumoj kaj aspektoj. 


Ĉi spektaklo, absolute neatendita, agitis la hidalgon kaj 
metis timon en la koron de Sancho; sed don Quijote, 
kredante ke ia nova kaj danĝera aventuro prezentiĝas al li, 
tuj ĝojis. Kun Ĉi penso, kaj kun la spirito preta alfronti ajnan 
danĝeron, li metis sin antaŭ la ĉaro kaj diris laŭte kaj 
minace: 


—Ĉaristo, koĉero aŭ diablo, tuj diru, kien vi iras, kaj kiuj 
estas vi kaj la aliaj homoj portataj en la Ĉaro, pli simila al la 
barko de Karono ol al ĉaro ordinara. 


Ĉe tio, la diablo ĝentile respondis, deteninte la veturilon: 


— Sinjoro, ni estas aktoroj de la kompanio de Angulo el Malo; 
ĉi matene ni ludis, okaze de la oktavo de Pasko, en vilaĝo 
sidanta trans la tiea monteto, la pecon La parlamento de la 
Morto, kaj ĉi-vespere ni reludos ĝin en la vilaĝo videbla tie 
for: kaj tial, ke ambaŭ lokoj tre proksimas inter si, ni iras en 


niaj aktoraj kostumoj por ŝpari al ni la ĝenon demeti kaj tuj 
denove surmeti ilin. La junulo tie figuras la Morton; la alia, 
anĝelon; tiu virino, edzino de la aŭtoro, faras la rolon de 
reĝino; la alia viro, la rolon de soldato; la alia estas la 
imperiestro; kaj mi, la diablo, t.e. unu el la ĉefaj roluloj de la 
peco, ĉar en ĉi kompanio mi ludas la ĉefajn personojn. Se via 
moŝto deziras koni ion plian pri ni, demandu min. Mi 
respondos kontentige, ĉar, kiel diablo, mi ĉion scias. 


—Mi ĵuras je mia fido de vaganta kavaliro —respondis don 
Quijote—, ke, kiam mi vidis vian ĉaron, mi tuj imagis, ke ajna 
granda aventuro prezentiĝas al mi; kaj nun mi diras, ke, por 
ne fali en trompiĝon, necesas tuŝi per la mano la ŝajnon. Iru 
kun Dio, bonuloj, ludu vian pecon, kaj se mi povus lel utili al 
vi, sciu, ke mi volonte kaj plezure farus al vi ajnan servon, 
ĉar de miaj infanaj jaroj mi amas la teatron kaj, kiam knabo, 
sentis veran pasion por la sceno. 


Kiam ili tiel babilis, kaj kvazaŭ la fato tion volus, unu aktoro 
en arlekena kostumo kun multaj tintiletoj proksimiĝis al don 
Quijote, kaj, svingante vergon, de kies ekstremo pendis tri 
plenblovitaj vezikoj bovaj, kaj frapante la teron per ili, 
komencis kaprioli, kio forte sonigis la tintiletojn; kaj ĉi aĉa 
vizio tiel multe teruris Rocinante, ke, sen ke don Quijote 
havus forton sufiĉan por bridi la ĉevalon, ĝi prenis la 
mordaĵon inter la dentoj kaj impetis tra la kampoj kun pli da 
rapido ol la ostoj de ĝia skeleto povus promesi. Sancho, 
vidante, ke lia mastro troviĝas en la danĝero fali teren, 
desaltis de la azeno kaj rapidis helpi lin; sed, kiam la ŝildisto 
atingis lin, li jam kuŝis sur la grundo, same kiel la ĉevalo, 
falinta kun sia mastro: ordinara fino kaj rezulto de la 
momentoj de ardo kaj kuraĝo de Rocinante. 


Sed apenaŭ Sancho lasis sian rajdbeston por iri helpi don 
Quijote, la dancanta diablo saltis sur la azenon kaj instigis 
ĝin per la vezikoj. La bruo kaj la timo, multe pli ol la doloro 


de la frapoj, igis la bruton flugi tra la kampoj ale al la vilaĝo, 
kie devus havi lokon la ludo. Sancho rigardis la kuron de sia 
azeno kaj la falon de sia mastro, kaj ne sciis pri kio zorgi 
unue; sed, ĉar li estis bona ŝildisto kaj servisto, la amo al lia 
mastro regis fine super lia korinklino al la azeno, eĉ se 
ĉiufoje kiam li vidis la vezikojn leviĝi en la aero kaj fali sur la 
gropon de lia besto, li sentis la agonion kaj la angoron de la 
morto, kaj preferus senti la frapojn sur siaj propraj okulgloboj 
ol vidi ilin fali eĉ sur la plej eta haro de la vosto de la azeno. 
En ĉi stato de perplekso kaj ĉagreno li alvenis al la loko, kie 
don Quijote kuŝis pli muelita ol li dezirus, helpis lin suriri la 
ĉevalon kaj diris: 


— Sinjoro, la diablo prenis kun si la azenon. 
—Kiu diablo? —demandis don Quijote. 
—La diablo kun la vezikoj —respondis Sancho. 


—Do, mi reprenos la azenon eĉ se la diablo enfermos sin kun 
ĝi en la plej profundaj kaj tenebraj ublietoj de la infero. 
Sekvu min, Sancho, la ĉaro lantas kaj per ĝiaj muloj mi 
kompensos al vi la perdon de via azeno. 


—Ne necesas tio, sinjoro —respondis Sancho—. Via moŝto 
bridu vian koleron, ĉar ŝajnas al mi, ke la diablo lasis la 
azenon, kaj ĉi lasta jam venas al ni. 


Efektive, la diablo, falinte de la azeno, imite al don Quijote 
kaj Rocinante, plu iris piede al la vilaĝo, dum la azeno 
revenis al sia mastro. 


—Malgraŭe, konvenos repagi la insolenton de tiu diablo, 
punante ajnan personon de la ĉaro, eĉ la imperiestron, se 
necese —diris don Quijote. 


— Elprenu tian penson el via kapo —respondis Sancho—. 
Prefere sekvu mian konsilon: neniam spitu al farsistoj, ĉar 
ilin protektas la favoro de la homoj. Mi vidis iam aktoron 
arestitan pro du murdoj, kaj oni lin liberigis nepunite, kaj sen 
ke li pagus iom. Via moŝto sciu, ke, ĉar ili estas uloj gajaj kaj 
amuzaj, ili ricevas ĉies helpon, protekton kaj estimon, des pli 
se la aktoroj apartenas al la reĝaj kompanioj kaj posedas 
leĝan licencon. Kaj ĉiuj, aŭ la pli granda parto, ŝajnas princoj 
pro siaj kostumoj kaj teniĝoj. 


— Tamen la farsisto diablo kun siaj ŝercoj ne eskapos de mi 
eĉ se la tuta homa gento lin favoros. 


Kaj tion dirinte, li reiris al la ĉaro, jam tre proksima al la 
vilaĝo kaj kriis laŭte: 


—Haltu, atendu, bando de bufonoj kaj amuzistoj! Mi volas 
instrui vin, kiel oni devas trakti la azenojn kaj animalojn, kiuj 
servas kiel rajdbestoj al la vagantaj kavaliroj! 


Tiel multe kaj laŭte kriis don Quijote, ke la homoj en la ĉaro 
aŭdis kaj komprenis lin; kaj juĝante la intencon de la hidalgo 
per ties vortoj, la Morto tuj elsaltis el la ĉaro kaj lin sekvis la 
imperiestro, la diablo kaj la anĝelo, plus la reĝino kaj la dio 
Kupido; ili ĉiuj Ŝarĝis sin per ŝtonoj, aranĝis sin formante 
vicon kaj pretis bonvenigi la hidalgon per la pintoj de la 
ŝtonoj. Sed, vidante ilin en tiel kuraĝa plotono, kun la brakoj 
levitaj por alĵeti la Ŝtonojn, don Quijote bridis la ĉevalon kaj 
komencis pensi kiel li povus ataki ilin, riskante kiel eble plej 
ete sian personon. Dum li tion pensis, Sancho alvenis al li, 
kaj rimarkante lin inklina impeti kontraŭ la plotono aranĝita 
en batala formacio, diris: 


—Egalus al granda frenezo, sinjoro, ĵeti sin en tian 
entreprenon. Via moŝto pensu, ke ne ekzistas en la mondo 
defenda armo kontraŭ hajlo da ŝtonaj kugloj, escepte se oni 


sin kaŝas kaj enfermas sub bronza sonorilo. Kaj ankaŭ oni 
devas konsideri, ke estas pli temerara ol kuraĝa la viro kiu, 
sola, atakas armeon, kie troviĝas la Morto, kaj kie batalas 
imperiestroj en persono, helpataj de bonaj kaj mavaj 
anĝeloj. Kaj se tia konsidero ne persvadas vin resti trankvila, 
pensu, ke, inter la homoj tieaj, ekzistas nenia vaganta 
kavaliro, kvankam ili ŝajnas reĝoj, princoj kaj imperiestroj. 


—Sancho, vi ĵus faris la rimarkon kapablan deturni min de 
mia decido —respondis don Quijote—. Kiel mi jam diris al vi 
multfoje, mi povus kaj devas elingi la glavon nur kontraŭ 
kavaliroj. Se vi volas, Sancho, al vi koncernas venĝi vin 
kontraŭ la ofendo farita al via azeno; kaj de ĉi tie mi helpus 
vin per miaj krioj kaj konsiloj. 


—Ne ekzistas ia kaŭzo por venĝo, sinjoro —diris Sancho—, 
ĉar ne apartenas al bonaj kristanoj venĝi kontraŭ la ofendoj, 
des pli, ke mi faros, ke la azeno lasu sian ofenditecon en la 
manoj de mia volo, kiu deziras vivi pace la tempon al mi 
destinitan de la ĉielo. 


—Ĉar tia estas via decido, bona Sancho, saĝa Sancho, 
kristana Sancho kaj sincera Sancho, ni ignoru ĉi fantomojn 
kaj reiru serĉi pli bonajn kaj solidajn aventurojn; ĉar ŝajnas, 
ke, en ĉi regiono, ne mankos al ni multaj kaj plej 
eksterordinaraj. 


Tuj poste li turnis per la brido la ĉevalon. Sancho Panza iris 
preni sian azenon, kaj la Morto kun sia tuta deplojita plotono 
regrimpis en la ĉaron kaj daŭrigis sian vojaĝon. Kaj la 
timinda aventuro de la ĉaro de la Morto havis ĉi feliĉan finon 
dank' al la saĝaj konsiloj de Sancho Panza. Sed la sekvantan 
tagon don Quijote havis alian aventuron, ne malpli ekscitan 
ol la ĵus pasinta, kun unu enamiĝinta kaj vaganta kavaliro. 


Ĉapitro 12 


Pri la stranga aventuro okazinta al la kuraĝa don Quijote kun 
la brava kavaliro de la speguloj 


Post la renkontiĝo kun la Morto, don Quijote kaj lia ŝildisto 
pasigis la nokton sub altaj kaj frondoriĉaj arboj, kie, ĉe la 
insisto de Sancho, la hidalgo manĝis iom de la provizoj 
portataj de la azeno. Kaj dum la manĝo Sancho diris al sia 
mastro: 


—Kiel mi stultus, sinjoro, se mi estus elektinta la predon el 
via unua aventuro anstataŭ la idojn de viaj tri ĉevalinoj! 
Vere, pli valoras tuj ovo ol poste bovo. 


—Tamen, Sancho —respondis don Quijote—, se vi lasintus 
min ataki, kiel mi volis, eble vi ricevus kiel predon almenaŭ 
la oran kronon de la imperiestro kaj la pentritajn flugilojn de 
Kupido, ĉar mi ilin perforte forprenus por meti ilin en viajn 
manojn. 


—La kronoj kaj sceptroj de la imperiestroj aktoroj —diris 
Sancho— neniam estas el pura oro sed el straso kaj latuno. 


—Efektive —respondis don Quijote—. Kaj ne konvenus, se la 
garnoj uzataj en la dramoj estus veraj, anstataŭ ŝajnaj kaj 
fikciaj, kiel la dramoj mem. Ĉi-rilate mi volas, Sancho, ke vi 
favore konsideru la teatron kaj sekve ties aktorojn kaj 
aŭtorojn, ĉar ili kontribuas fari grandan bonon al la regno, 
ĉiupaŝe prezentante al ni spegulon, kie reflektiĝas, kvazaŭ 
veraj, la agoj de la homa vivo: kaj nenia arto povas esprimi 
en pli reala maniero ol la dramoj kaj la aktoroj tion: kiaj ni 
estas, kaj kiaj ni devus esti. Nu, diru, ĉu iam vi ne spektis 
komedion, kie intervenas reĝoj, imperiestroj kaj pontifoj, 
kavaliroj, damoj kaj aliaj diversaj personoj? Unu faras la 
rolon de fripono; alia, de mensogulo; alia, de komercisto; 


alia, de soldato; alia, de saĝa naivulo; alia, de naiva 
enamiĝinto... kaj la komedio finiĝas, la roluloj demetas la 
aktor-kostumojn, kaj ĉiuj vidiĝas egalaj, ĉu ne? 


—Jes, ion tian mi vidis —diris Sancho. 


—Nu, same okazas en la komedio kaj aferoj de ĉi mondo, kie 
unuj faras la rolon de imperiestroj; aliaj, de pontifo, kaj 
unuvorte, de ĉiaj personoj ludeblaj en teatraĵo; sed, kiam 
alvenas la fino, t.e. en la konsumiĝo de la vivo, la morto 
prenas de ili ties diferencigajn kostumojn, kaj ili ĉiuj egalas 
en la tombo. 


—Bela komparo! —respondis Sancho—. Tamen, ne tre nova, 
ĉar mi jam aŭdis ĝin multe da fojoj, same kiel tion pri la 
ŝako: dum la ludo daŭras, ĉiu peco havas sian propran kaj 
specialan valoron, kaj, kiam finiĝas la partio, oni 
intermiksas, konfuzas kaj enpuŝas la pecojn en saketon, 
same kiel oni ŝovas la vivon en la tombon. 


—Kun ĉiu tago, Sancho —diris don Quijote— vi fariĝas malpli 
naiva kaj pli saĝa. 


—Jes, certe iom de la talento de via moŝto kroĉiĝis al mi — 
respondis Sancho—. La teroj sekaj kaj sterilaj fine donas 
bonajn fruktojn, se oni sterkas kaj kultivas ilin; mi volas diri, 
ke la konversacioj de via moŝto efikis kiel sterko sur la seka 
tero de mia sterila menso, kaj ke servi kaj akompani vin 
egalas al kultivado. Kaj mi esperas, ke propraj fruktoj kreskos 
de mi mem, tiaj, ke ili nek devios nek forglitos de la pado de 
la bona eduko, kiun via moŝto konstruis en mia dezerta 
inteligento. 


Don Quijote ridis je la afektaj esprimoj de Sancho, sed 
opiniis vera kion la ŝildisto diris pri sia progreso, ĉar de 
tempo al tempo li tiel parolis, ke li mirigis sian mastron; 
tamen, kiam li volis paroli grandstile kaj per rafinitaj rezonoj, 


plej ofte lia menso fine falis de la monto de lia simpleco en la 
abismon de lia nescio. Li montriĝis plej sprita kaj 
memorkapabla en sia uzo de proverboj, ĉu kongruaj kun la 
temoj traktataj, ĉu ne, kiel la legantoj sendube vidis kaj 
rimarkis laŭlonge de ĉi historio. 


Per la ĵusa konversacio kaj per kelkaj aliaj ili pasigis grandan 
parton de la nokto, ĝis Sancho sentis la deziron fermi la 
kluzojn de siaj okuloj, kiel li ordinare diris, kiam li volis 
dormi; kaj demetinte la harnison de la azeno, li lasis ĝin 
paŝtiĝi laŭplaĉe sur la abunda herbo. Sed la selon de 
Rocinante li ne demetis, ĉar laŭ eksplicitaj ordonoj de lia 
mastro, li devis ne senseligi la ĉevalon, se ili vagadis sur la 
kampoj aŭ dormis ne subtegmente, en obeo al olda kutimo 
establita kaj konservata de la vagantaj kavaliroj. Oni povus 
demeti la bridon kaj pendigi ĝin de la pomelo; sed detiri la 
selon... tute ne! Sancho, observante ĉi kutimon, donis al 
Rocinante la saman liberon, kiel al la azeno. La amikeco inter 
ambaŭ bestoj estis eksterordinara kaj intima, ĝis tia grado, 
ke, laŭ famo transdirata de patroj al filoj, la aŭtoro de Ĉi 
historio verkis pri la menciita amikeco kelke da ĉapitroj; 
tamen, por teni sin konsekvenca al la deco kaj noblo propraj 
al ĉi heroa historio, li decidis ne inserti la ĉapitrojn, kvankam 
kelkfoje li forgesas sian intencon por diri al ni, ke, tuj kiam la 
du bestoj kuniĝis, ili gratis unu la alian kontente kaj ĝislace; 
poste, sur la kolo de la azeno, Rocinante krucis la sian, tiel, 
ke duona ulno da ĝi elstaris transe; kaj ambaŭ bestoj, atente 
rigardante la grundon, kutime teniĝis tiamaniere dum tri 
tagoj aŭ, almenaŭ, tiel longe kiel oni permesis al ili, aŭ ĝis la 
malsato movis ilin serĉi manĝon. Mi diras, ke, laŭdire, la 
aŭtoro komparis ilian amikecon kun la amikeco ekzistanta 
inter Niso kaj Eŭrialo, aŭ inter Pilado kaj Oresto; kaj, se 
efektive tiel, tio pruvas, kiel profunda devis esti la amikeco 
inter ĉi du pacaj bestoj, kapabla veki ĝeneralan admiron kaj 
ankaŭ honton inter la homoj, kiuj tiel ete scias amiki unuj al 
la aliaj. Tial oni skribis: 


La amikoj ne amikas, 
kaj la kanoj iĝas lancoj 


Kaj tial oni kantis: 


Amiko al amiko, 
venena piko, ktp. 


Oni ne opiniu, ke la aŭtoro iel ekstravagancis komparante la 
amikecon de ĉi du bestoj kun la amikeco de la homoj; 
verdire, la homoj lernis de la animaloj multe da gravaj aferoj 
kaj ricevis multe da lecionoj, por ekzemplo: de la cikonioj, la 
klisteron; de la hundoj, la vomon kaj la dankemon; de la 
gruoj, la priatenton; de la formikoj, la diligenton; de la 
elefantoj, la ĉaston; de la ĉevalo, la lojalon... 


Fine Sancho endormiĝis ĉe la piedo de kork-arbo, kaj don 
Quijote dormetis ĉe la piedo de fortika kverko. Sed, apenaŭ 
pasis iom da tempo, vekis la hidalgon bruo malantaŭ li: don 
Quijote salte leviĝis, atente rigardis kaj streĉis la orelon ale 
al la loko, de kie la bruo venis, kaj vidis, ke tie troviĝas du 
surĉevalaj viroj, kaj ke unu el ili, deseliĝante, diras al la alia: 


—Deĉevaliĝu, amiko, kaj senbridigu la bestojn: ŝajnas, ke en 
ĉi loko abundas la herbo porili, kaj ankaŭ la silento kaj la 
soleco necesaj al miaj amaj pensoj. 


Li diris tion kaj preskaŭ samtempe kuŝiĝis sur la tero; pro liaj 
movoj, la armaĵo, kiu lin kovris, faris grincon, kio montris al 
don Quijote, ke tie troviĝas alia vaganta kavaliro. Tiel do, la 
hidalgo alproksimiĝis al Sancho, ankoraŭ dormanta, tiris lin 
je la brako, per ne eta peno rekonsciigis lin el lia dormo kaj 
diris al li duonvoĉe: 


—F rato Sancho, ion aventuran ni havas. 


—Dio faru ĝin bona! —respondis la ŝildisto—. Kie troviĝas, 
kara mastro, tiu sinjorina moŝto Aventura? 


—Kie, Sancho? —diris don Quijote—. Turnu la okulojn kaj 
rigardu: vi vidos tie kuŝantan kavaliron, kies animo, ŝajnas al 
mi, ne tre kontentas, se konsideri, ke mi vidas lin deĉevaliĝi 
kaj faligi sin sur la teron kun kelkaj elmontroj de ĉagreno kaj 
un forta grincado de lia armaĵo. 


—Sed, de kie prenas via moŝto, ke tio estas aventuro? 


—Mi ne volas diri —respondis don Quijote—, ke temas pri 
kompleta aventuro, sed pri ties komenco: ĉar la aventuroj 
tiel komenciĝas. Nu, aŭskultu: ŝajne li agordas liuton aŭ 
vjolon, kaj, se juĝi laŭ lia maniero kraĉi kaj gorĝobrui, li 
certe preparas sin por kanti ion. 


—Vi pravas —diris Sancho—. Sendube temas pri enamiĝinta 
kavaliro. 


—Ne ekzistas eĉ unu kavaliro ne amanta —respondis don 
Quijote—. Ni aŭskultu lin: se li kantos, la fadeno de liaj 
versoj kondukos nin ĝis la bobeno de liaj pensoj: ĉar, kiam la 
koro tro plenas, ĝi elverŝiĝas per la buŝo. 


Sancho volis respondi al sia mastro, sed tion malhelpis la 
voĉo, nek tre bona, nek tre mava, de la Kavaliro de la Arbaro, 
kiu kantis jene, dum la hidalgo kaj Sancho aŭskultis atente: 


Al mi preskribu leĝon, sinjorino, 
ke mi submetu min al via volo: 
de ĝi mi ne devios eĉ per colo 

kaj sekvos ĝin rigore ĝis la fino. 
Mi mortu, se vi volas, en kulmino 
turmenta de aflikto, sen parolo. 
Sed, se deziras vi, eĉ mem Amoro 
informus vin pri mia kor-ruino. 


Kontraŭaj elementoj en mi sidas: 

ĉe mola vakso, diamanto dura; 

sed mia koro sklavas sub la amo 

do, mola aŭ malmola, vin konfidas. 
Laŭplaĉe streku ĝin per Ĉiz' gravura: 
la markon mi konservos por ĉiamo. 


La Kavaliro de la Arbaro finis sian kanton per suspiro ŝajne 
veninta de la profundo de lia koro kaj iom poste kriis kun 
trista kaj lamenta voĉo: 


—Ho plej bela kaj sendanka virino de la universo! Ĉu eble 
konsentos Via Sereneco, Casildea de Vandalia, ke ĉi kavaliro 
sklavo via sin konsumu kaj pereu en senĉesaj vagadoj kaj en 
rigoraj kaj daŭraj entreprenoj? Ĉu ne sufiĉas al vi, ke mi igis 
konfesi al ĉiuj kavaliroj de Navarra, Andalucia, Leon, Castilla 
kaj fine de La Mancha, ke vi elstaras kiel la plej bela damo 
de la mondo? 


—Netiel —diris don Quijote al Sancho—, ĉar mi estas de La 
Mancha kaj nek konfesis ion tian, nek povus konfesi aferon 
tiel ofendan al la belo de mia sinjorino. Vidu do, Sancho, ke 
ĉi kavaliro deliras. Sed ni aŭskultu: eble li diros ion plian. 


—Sendube —respondis Sancho—. Li ŝajnas preta lamentadi 
almenaŭ unu tutan monaton. 


Sed ne okazis tiel, ĉar la Kavaliro de la Arbaro, duonaŭdinte 
paroli proksime, ĉesis lamenti, stariĝis kaj diris kun voĉo 
sonora kaj ĝentila: 


—Kiu iras tie? Kiu vi estas? Ĉu hazarde apartenas al la 
nombro de la feliĉaj, aŭ la la nombro de la afliktitaj? 


—De la afliktitaj —respondis don Quijote. 


—Proksimiĝu al mi —diris la Kavaliro de la Arbaro— kaj vi 
trovos, ke vi venas al la tristo kaj aflikto en persono. 


Don Quijote, aŭskultinte tiel afablan kaj ĝentilan respondon, 
iris al li, Sancho faris same, la plendema kavaliro prenis la 
hidalgon je la brako kaj diris: 


— Sidiĝu ĉi tie, sinjoro kavaliro vaganta; por kompreni ke vi 
estas tio, sufiĉas, ke vi troviĝas ĉi-loke en la akompano de la 
soleco kaj la roso de la nokto, naturaj litoj kaj sidejoj propraj 
al la vagantaj kavaliroj. 


—Mi havas la profesion de vi menciitan —respondis don 
Quijote—, kaj, kvankam en mia koro sidas tristoj, misfortunoj 
kaj sortobatoj, tamen ili ne povis elpuŝi el ĝi la kompaton 
por alies malfeliĉo: el via ĵusa kanto mi komprenas, ke viaj 
misfortunoj havas la amon kiel kaŭzon, t.e. la amon al la 
sendanka belulino, kiun vi aludis en viaj lamentoj. 


Jam side sur la dura tero ili plu babilis pace kaj konkorde, 
kvazaŭ poste, en la tagiĝo, ili ne rompus la kapon unu al la 
alia. 


—Ĉu okaze, sinjoro, vi estas amanto? —demandis la Kavaliro 
de la Arbaro. 


—Bedaŭrinde, jes —respondis don Quijote—. Tamen, la 
aflikton kaŭzatan de nobla sopiro ama oni devus prefere 
konsideri favoro, ne doloro. 


—Vi pravus —diris la Kavaliro de la Arbaro— se la troaj 
disdegnoj ne konfuzus la racion kaj la juĝokapablon ĝis la 
ekstremo ŝajni venĝoj. 


—Neniam mia sinjorino min disdegnis —respondis don 
Quijote. 


—Ne, efektive —aldonis Sancho, sidanta apud li—, ĉar la 
sinjorino mildas kiel ŝafideto kaj molas kiel butero. 


—Ĉu ĉi viro estas via ŝildisto? —demandis la Kavaliro de la 
Arbaro. 


—Jes —respondis don Quijote. 


—Neniam ĝis nun mi vidis ŝildiston, kiu kuraĝus paroli, kiam 
lia mastro parolas —diris la Kavaliro de la Arbaro—. Almenaŭ 
pri mia ŝildisto, granda kiel lia patro, neniam oni povos diri, 
ke li apertas la buŝon, kiam mi parolas. 


—Nu, bone —diris Sancho—. Mi ja parolis, kaj povus paroli 
ankaŭ antaŭ persono tiel... Sed ni lasu ĉi aferon: preferindas 
ĝin ne tuŝi. 


La ŝildisto de la Kavaliro de la Arbaro prenis Sanchon je la 
brako kaj diris: 


—Ni ambaŭ iru al ia loko, kie ni povos paroli ŝildiste laŭ nia 
plaĉo, kaj ni lasu, ke Ĉi Mastroj niaj litaniu unu la alian 
rakontante siajn respektivajn am-aferojn; certe venos la 
tagiĝo, antaŭ ol ili finos rakonti siajn konfidencojn. 


—Volonte —respondis Sancho—. Kaj mi diros al via moŝto, 
kiu mi estas, por vidi, ĉu mi povos konkuri kun la plej 
parolemaj ŝildistoj. 


Ĉe tio ambaŭ apartiĝis, kaj ilia konversacio estis tiel amuza, 
kiel serioza estis la konversacio de iliaj mastroj. 


Ĉapitro 13 


Kun la daŭrigo de la aventuro de la Kavaliro de la Arbaro kaj 
kun la saĝa, stranga kaj agrabla konversacio inter la du 
ŝildistoj 


La ŝildistoj, apartiĝinte do de la kavaliroj, rakontis unu la 
alian pri siaj respektivaj vivoj, dum la mastroj parolis pri siaj 
amoj; sed la historio registras unue la konversacion de la 
servistoj kaj poste la babiladon de la kavaliroj. Tiel do, ĝi 
klarigas, ke jam aparte, la ŝildisto de la arbaro diris al 
Sancho: 


—Vere, amiko, ni, ŝildistoj de vagantaj kavaliroj, suferas 
rigoran vivon. Ni ja manĝas nian panon en la ŝvito de nia 
vizaĝo, kio estas unu el la kondamnoj de Dio kontraŭ niaj 
unuaj patroj. 


—Oni povas diri ankaŭ —respondis Sancho—, ke ni ĝin 
manĝas en la frosto de niaj korpoj, ĉar, kiu suferas la varmon 
kaj la fridon pli ol la povraj ŝildistoj de la vagantaj kavaliroj? 
Kaj estus ne tiel mave, se ni almenaŭ manĝus, pro tio, ke la 
zorgoj malpli premas, se panon oni tenas; sed okazas, ke 
kelkfoje ni eĉ trapasas unu du tagojn, nutrante nin per nur la 
vento blovanta. 


—Ĉion tian oni povas elteni kaj suferi —diris la alia ŝildisto— 
se oni esperas ricevi rekompencon. Kaj vere, se vaganta 
kavaliro nur ne havas tro mavan sorton, lia ŝildisto vidas sin 
rekompencita post nelonge per la gubernatoreco de bela 
insulo aŭ per tre konvena grafolando. 


—Mi jam diris al mia mastro, ke mi kontentus per la 
gubernatoreco de ajna insulo —respondis Sancho—, kaj li 
estas tiel nobla kaj donacema, ke li promesis ĝin al mi en 
multaj kaj diversaj okazoj. 


—Mi preferas ian kanonikecon por miaj servoj. Mia mastro 
jam rezervis unu por mi... vere impona! 


—Certe via mastro apartenas al la eklezia kavalirismo, kaj 
tial li povas fari tiajn donacojn al siaj bonaj ŝildistoj; sed mia 
mastro estas nura laiko, kaj mi memoras, ke homoj saĝaj 
(kvankam ili ŝajnis al mi misvolaj) konsilis lin fariĝi 
ĉefepiskopo; li deziris nur esti imperiestro, tamen mi tremis 
de timo, pensante, ke li povus ŝanĝi sian opinion kaj eniri la 
Eklezion, kio tre damaĝus min, ĉar mi ne konsideras min 
kompetenta okupi religian postenon. Via moŝto sĉiu, ke, 
kvankam mi havas homan aspekton, mi estas tro besta por 
la ekleziaj aferoj. 


—Ŝajnas al mi, ke via moŝto trompiĝas —respondis la ŝildisto 
de la aroaro—. La insulaj gubernatorecoj ne ĉiam konvenas: 
kelkaj estas tre feblaj; aliaj, paŭperaj; aliaj, deprimaj; kaj eĉ 
la plej firma kaj bona provizas per peza Ŝarĝo da zorgoj kaj 
ĝenoj la kompatindulon, kiu fariĝis gubernatoro. Plej 
konvenus al ni, plenumantoj de ĉi servuta ofico ŝildista, reiri 
al niaj hejmoj kaj distri nin per pli agrablaj okupoj, kiel la 
ĉaso kaj la fiŝado, ĉar ne ekzistas en la mondo ŝildisto tiel 
paŭpera, ke li ne posedas ĉevalon, paron da levreloj kaj 
fiŝkanon por distri sin en sia vilaĝo. 


—Nenio tia mankas al mi —diris Sancho—. Vere, mi ne havas 
ĉevalon, sed posedas azenon duoble pli valoran ol la ĉevalo 
de mia mastro. Aĉe traktu min Dio, jam de nun, se mi 
interŝanĝus mian azenon por lia ĉevalo, eĉ se plie li donus al 
mi kvar buŝelojn da hordeo. Eble via moŝto pensas, ke mi 
ŝercas, kiam mi taksas tiel valora mian grizulon: mi nomas 
tiel mian azenon pro ties griza koloro. Rilate al levreloj, ili ne 
mankus al mi, se konsideri, ke ili tro multas en mia vilaĝo: 
kaj la ĉasado pli agrablas, kiam oni ĝin faras je alies kosto. 


—Vere kaj sincere, sinjoro ŝildisto —respondis la alia—, mi 
jam intencis kaj decidis forlasi la idiotaĵojn de Ĉi kavaliroj, 
reveni al mia vilaĝo kaj eduki miajn filojn: mi havas tri, kaj ili 
ŝajnas tri orientaj perloj. 


—Mi havas du —diris Sancho—, kaj ili povus prezenti sin eĉ 
al la papo en persono, precipe mia knabino, kiun mi edukas, 
por ke ŝi fariĝu dukino, se Dio volos, kaj spite al ĉia patrino. 


—Kiom da jaroj havas tiu damo edukata por esti dukino? — 
demandis la ŝildisto de la arbaro. 


—Dek kvin, pli malpli; kaj ŝi sveltas kiel lanco, freŝas kiel 
aprila mateno kaj havas la forton de portisto. 


—Kun tiaj kvalitoj, ŝi povus esti ne nur dukino, sed eĉ nimfo 
de la verda arbaro. Ho la putino, filino de putino! Grandan 
piĉon certe ŝi havas! 


—Nek ŝi putinas, nek ŝia patrino putinis, nek ili putinos dum 
mi vivos, se Dio ne disponos alia —respondis Sancho iom 
kolere—. Kaj parolu pli ĝentile: ĉar viaj vortoj ne ŝajnas tre 
decaj, se konsideri, ke vi vivis inter vagantaj kavaliroj, kiuj 
estas la ĝentilo en persono. 


—Ho sinjoro ŝildisto, vi apenaŭ komprenas la sencon de la 
komplimentoj! Ĉu vi ne scias, ke, kiam kavaliro bele lancas 
taŭron en la areno, la popolo ordinare diras: «Ho, putinema 
putinido, kiel majstre li lancas!», kaj ke, kio ŝajnas insulta 
vorto vere egalas al granda laŭdo? Kaj vi, sinjoro, devus 
fornei viajn filojn aŭ filinojn, se ili ne farus ion indan je tiaj 
laŭdoj. 


—Nu, mi forneas ilin —respondis Sancho—, kaj pro la sama 
motivo vi povus ŝarĝi min, miajn gefilojn kaj edzinon per 
kompleta bordelo, se konsideri, ke ĉio, kion ili faras aŭ diras, 
meritas tian laŭdadon. Mi tre deziras denove vidi ilin, sekve 


mi preĝas al Dio, ke li gardu min de mortomerita peko, t.e. 
de ĉi danĝera ofico ŝildista, kien mi enfalis por la dua fojo, 
ĉar min logis kaj trompis burso kun cent dukatoj, kiun mi 
trovis en la interno de Sierra Morena; de tiam, la diablo 
svingas antaŭ miaj okuloj, tie, ie, transe kaj pretere, burson 
plenan de dublonoj, kaj ŝajnas al mi, ke ĉiupaŝe mi ĝin tuŝas 
perla manoj, kaj brakumas ĝin, kaj ĝin portas hejmen, kaj 
ĝin investas, kaj igas ĝin produkti renton, kaj mi vivas kiel 
princo; kaj, kiam mi pensas ĉion ĉi, mi eltenas facile kaj 
senpene Ĉi vivon, kies rigorojn mi suferas kun la idiota 
mastro mia, kvankam mi scias, ke li havas pli da frenezulo ol 
da kavaliro. 


— Tial oni diras, ke, kiu avidas pli bonan, perdas plej 
bezonan —diris la ŝildisto de la arbaro—. Kaj, se paroli pri 
frenezuloj, nenie en la mondo ekzistas alia kavaliro pli 
freneza ol mia mastro, ĉar oni povas apliki al li la proverbon: 
«Kiu por ĉiuj laboras, pri si mem ne memoras»: efektive, por 
restarigi al alia kavaliro ties perditan racion, li mem ŝajnigas 
sin freneza kaj serĉas ion, kio, se trovita, mi ne scias, ĉu 
estos al li agrabla. 


—Ĉu hazarde via mastro estas enamiĝinta? 


—Jes, al ia Casildea de Vandalia, la damo plej kruda kaj fiera 
renkontebla en la tuta mondo. Sed li ne tre afliktiĝas de ŝia 
krudeco; verdire, en lia interno kaŝiĝas pli grandaj 
mensogoj, kaj ili elmontriĝos antaŭ ol pasos multaj horoj. 


—Ne ekzistas vojo tiel plata, ke ĝi ne havas ian kavon aŭ 
truon —respondis Sancho—. En ĉiuj hejmoj kuiriĝas 
melongenoj, sed en la mia per kaldronplenoj.[259] La 
frenezo certe bezonas pli da kompanoj kaj kunuloj ol la saĝo. 
Sed se veras la ĝenerala diro, ke suferi kun kompano la 
malfacilojn helpas ilin venki, mi povas konsoli min kun via 


moŝto, tial, ke vi servas mastron, kiu estas tiel stulta kiel la 
mia. 


— Stulta, sed kuraĝa; kaj pli fripona ol stulta kaj kuraĝa — 
diris la ŝildisto de la arbaro. 


—Mia mastro ne estas tio —respondis Sancho—. Mi volas 
diri, ke li havas en si nenion friponan; kontraŭe, li posedas 
koron puran kiel akvo fonta, ne scias mave konduti, faras 
bonon al ĉiuj, absolute ne malicas, kaj eĉ infano povus 
konvinki lin, ke noktas en la mezo de la tago. Pro tia 
simpleco mi amas lin kiel mian propran animon kaj ne 
kapablas cedi al la ideo forlasi lin, kiomajn li 
ekstravagancas. 


—Tamen, frato kaj sinjoro, se blindulo gvidas alian blindulon, 
ili ambaŭ riskas fali en foson. Ni farus plej bone, se ni 
revenus al niaj hejmoj per rapidaj paŝoj, ĉar la serĉantoj de 
aventuroj ne ĉiam trovas ilin bonaj. 


Dum ili tiel interparolis, Sancho ofte kraĉis salivon algluiĝan 
kaj iom sekan; tion rimarkante, la bonkora ŝildisto de la 
arbaro diris: 


—Ŝajnas al mi, ke, kaŭze de la babilado, la lango kvazaŭ 
algluiĝas al la palato; sed mi portas, alligitan al la sel-arko, 
bonegan rimedon kontraŭ la algluiĝo. 


Kaj stariĝinte, li revenis iom poste kun granda boto plena de 
vino kaj kun pasteĉo duonulnon longa, kio ne estas troigo, 
ĉar ĝi konsistis el blanka kuniklo tiel granda, ke Sancho, ĝin 
tuŝante, kredis palpi, ne kapridon, sed kapron. Kaj li 
demandis: 


—Ĉu via moŝto portas ĉion ĉi kun vi, sinjoro? 


—Kion vi do pensis? —respondis la alia—. Ĉu vi prenis min 
por ia ŝildisto paŭpera? Mi portas sur la gropo de mia ĉevalo 
pli bonan viktualion ol generalo sur la vojo. 


Oni ne bezonis insisti al Sancho, ke li manĝu, kaj en la 
obskuro de la nokto li glutadis pecojn grandajn kiel pugno. 


—Via moŝto estas ja ŝildisto bona kaj perfekta, oficotaŭga 
kaj bele provizita, superba kaj granda, kion pruvas ĉi 
bankedo, kiu, se ne venis ĉi tien per sorĉarto, ŝajnas 
produkto de magio —diris Sancho—. Vi ne similas al mi, kiu 
estas paŭpera kaj senfortuna, kaj havas en la dusako nur 
peceton da fromaĝo (tiel dura, ke per ĝi oni povus frakasi la 
kapon de giganto) kaj krome kvar dekduojn da karoboj kaj la 
saman kvanton da aveloj. Tia ŝparemo ŝuldiĝas al la opinioj 
kaj principoj observataj de mia mastro, nome, ke la vagantaj 
kavaliroj devas vivteni sin per nur sekaj fruktoj kaj herboj de 
la kamparo. 


—Je mia fido, frato —respondis la ŝildisto de la arbaro—. Mia 
stomako tute ne taŭgas por la digesto de kardoj, arboradikoj 
aŭ sovaĝaj piroj. Iru al la diablo niaj mastroj kun siaj opinioj 
kaj kavaliraj leĝoj, kaj manĝu kion ili volas. Por ajna 
eventualo mi ĉiam portas fridan viandon kaj krome ĉi boton 
alligitan al la selarko, tiel amatan de mi, ke ĉiumomente mi 
kisas kaj brakumas ĝin milfoje. 


Kaj, tion dirante, li metis la boton en la manojn de Sancho, 
kiu levis ĝin al sia buŝo kaj dum kvarono de horo tenis la 
rigardon fiksita sur la steloj; poste, kiam li finis trinki, li lasis 
sian kapon kliniĝi flanken kaj diris kun profunda suspiro: 


—Ho la fripona putinido! Kiel bongustega! 
—Ĉu vi ne vidas —interrompis la alia ŝildisto, aŭdinte la 


esprimojn de Sancho—, ke vi laŭdis ĉi vinon, nomante ĝin 
«putinido»? 


—Vere, mi devas konfesi —respondis Sancho—, ke ne estas 
fifamige nomi iun putinido, se per tia vorto oni intencas lin 
laŭdi. Sed diru, sinjoro, je la vivo de la persono al vi plej 
kara, ĉu ĉi vino devenas de Ciudad Real? 


—Eminenta spertulo! —kriis la ŝildisto de la arbaro—. 
Efektive, ĝi devenas de tie, ne de alia loko, kaj restis kelke 
da jaroj en la kelo. 


— Tia klarigo! Ne pensu, ke mi ne divenis ankaŭ ĝian aĝon! 
—diris Sancho—. Ĉu ne bone, sinjoro ŝildisto, ke mi havas 
instinkton tiel grandan kaj naturan por la kono de la vinoj? 
Nur flarante guton, mi divenas ties landon, ties klason, ties 
guston, ties aĝon, ties Ŝanĝiĝojn kaj ties ceterajn 
cirkonstancojn. Sed ne mirinde, se konsideri, ke sur la patra 
flanko de mia familio vivis la du plej bonaj gustumantoj de 
vino, kiajn La Mancha ne konis dum longa tempo. Pruve de 
tio, jen la rakonto pri io okazinta: oni petis ilin gustumi iom 
da vino el barelo kaj opinii pri ĝia stato, bono aŭ Malbono. 
Unu gustumis ĝin per la pinto de la lango kaj diris, ke la vino 
havas feran saporon; la alia nur flaris kaj asertis, ke ĝi havas 
ledan saporon. La mastro respondis, ke la barelo estas pura, 
kaj ke la vino posedas nenian mikson, de kiu ĝi povus preni 
saporon feran aŭ ledan. Tamen la du famaj gustumantoj 
persistis en siaj respektivaj opinioj. Pasis la tempo, 
elvendiĝis la vino, kaj, kiam oni purigis la barelon, oni trovis 
en ĝi etan ŝlosilon alligitan al leda rimeno. Via moŝto diru 
do, ĉu homo devenanta de tia familio ne havas aŭtoritaton 
por doni sian opinion en similaj okazoj. 


— Tial mi diras, ke ni devus ne plu serĉi aventuron. Kaj, ĉar ni 
havas panon, ni ne serĉu torton; ni revenu al niaj kabanoj, 
kaj Dio trovu nin tie, se Li volas. 


—Mi plu servos mian mastron, nur ĝis ni alvenos al Zaragoza 
—respondis Sancho—. Tie ni traktos pri la afero. 


Fine la du bonaj ŝildistoj tiel multe parolis kaj trinkis, ke la 
sonĝo bezonis senmovigi al ili la langon, kaj almenaŭ 
moderigi ilian soifon, ĉar ĝin plene estingi estus neeble. Kaj 
tiel ili endormiĝis, alkroĉitaj al la boto jam preskaŭ vaka, kaj 
kun la buŝo ankoraŭ plena de duonmaĉitaj viandopecoj. Ni 
lasos ilin tie dum ioma tempo por rakonti tion, kio okazis 
inter la Kavaliro de la Arbaro kaj la Kavaliro de la Trista 
Mieno. 


Ĉapitro 14 
Kun la daŭrigo de la aventuro de la Kavaliro de la Arbaro 


La historio registras, ke, inter la multaj aferoj traktitaj de don 
Quijote kaj la Kavaliro de la Arbaro, ĉi lasta diris al nia 
hidalgo: 


—Unuvorte, sinjoro kavaliro, sciu, ke mia destino, aŭ pli 
ĝuste, mia volonto kondukis min enamiĝi al la senegala 
Casildea de Vandalia; mi nomas ŝin senegala, ĉar neniu 
egalas al ŝi en la grando de ŝia staturo, aŭ en la perfekto de 
ŝia rango kaj belo; nu, ĉi Casildea rekompencis mian 
honestan amon kaj mian respektan deziron, trudante al mi, 
same kiel faris al Herkuleso lia duonpatrino, la plenumon de 
multaj kaj danĝeraj aventuroj, kaj promesante, ĉe la fino de 
ĉiu el ili, ke, ĉe la fino de la sekvanta, mi atingus la celon de 
mia espero; miaj entreprenoj sekvis unu la alian kiel ĉenero 
ĉeneron, tiamaniere, ke ili nekalkuleblas, kaj mi ne scias 
ankoraŭ, kiu estos la lasta kondukonta min al la kontentigo 
de miaj honestaj deziroj. lam ŝi ordonis min iri defii al la 
fama gigantino de Sevilla nomata La Giralda,[260] kuraĝa 
kaj forta, kvazaŭ farita el bronzo, kaj samtempe la plej 
ŝanĝiĝema kaj leĝera virino de la mondo, kvankam ŝi staras 
senmova. Mi iris kaj venkis ŝin kaj devigis ŝin resti trankvila 
kaj sen ŝanĝoj, ĉar dum pli ol unu semajno blovis nur la 
norda vento. Alifoje, Casildea sendis min subteni per miaj 
brakoj la ŝtonan figuron de la grandaj taŭroj de Guisando, 
[261] kio estas entrepreno pli propra al persisto ol al 
kavaliro. Poste ŝi ordonis ke mi ĵetu min en la abismon de 
Cabra (terura kaj neimagineble danĝera ago) kaj prezentu al 
ŝi detalan raporton pri la sekretoj kaŝitaj en la profundo de 
tia faŭko. Mi detenis la movon de La Giralda, subtenis la 
taŭrojn de Guisando, ĵetis min en la abismon kaj renkontis 
ĉion, kio kuŝas en ĝia fundo; dume miaj esperoj teniĝas 


morte mortaj, kaj ŝiaj ordonoj kaj disdegnoj vive vivaj. Nu, 
laste ŝi ordonis min iri tra la diversaj provincoj de Hispanujo 
kaj igi konfesi, al la kavaliroj tie vagantaj, ke ŝi estas la plej 
bela el la virinoj, kaj mi la plej kuraĝa kaj enamiĝinta 
kavaliro de la mondo; pro ĉi entrepreno mi jam vojaĝas la 
pliparton de la lando kaj venkis multe da kavaliroj, kiuj 
kuraĝis kontraŭdiri min. Sed al mi donas plejan gloron kaj 
fieron la fakto, ke mi venkis en persona duelo la faman 
kavaliron don Quijote de La Mancha kaj igis lin konfesi, ke 
mia Casildea pli belas ol lia Dulcinea; kaj kaŭze de ĉi triumfo 
mi konsideras, ke mi venkis la tutan kavaliraron de la 
mondo, ĉar la menciita don Quijote jam antaŭe submetis 
ĉiujn senescepte; kaj pro tio, ke mi venkis lin, ties gloro, 
famo kaj honoro transiris al mia persono: 


Ju pli da gloro la venkito tenas, 
des pli da honor' al venkinto venas,[262] 


»do oni devas aldoni al mia kredito, kaj konsideri miaj, la 
nekalkuleblajn heroaĵojn de don Quijote. 


Don Quijote miregis je la asertoj de la Kavaliro de la Arbaro, 
milfoje intencis nomi lin mensoga, kaj havis la vorton ĉe la 
pinto de la lango; sed li bridis sin tiel bone kiel li povis, ĉar li 
volis, ke la alia konfesu per sia propra buŝo sian mensogon. 
Tiel do, li flegme respondis: 


—Pri tio, ke via moŝto venkis la pliparton de la vagantaj 
kavaliroj de Hispanio, kaj eĉ de la tuta mondo, mi diras 
nenion; sed mi dubas, ke vi venkis don Quijote de La 
Mancha. Eble temis pri alia persono simila al li, kvankam liaj 
similuloj cetere estas tre malmultaj. 


—Kion! —ekkriis la Kavaliro de la Arbaro—. Mi ĵuras je la 
ĉielo super ni, ke mi duelis kontraŭ don Quijote kaj lin venkis 
kaj igis lin kapitulaci. Li estas viro de alta kresko, kun vizaĝo 


kava, membroj longaj kaj magraj, haroj duongrizaj, nazo 
agla kaj iom korva, mustaĉo granda, nigra kaj falanta; li 
batalas sub la nomo de Kavaliro de la Trista Mieno, kaj lia 
ŝildisto estas kampulo nomata Sancho Panza. La fama 
ĉevalo, kies flankoj li spronas, kaj kies bridon li direktas, 
nomiĝas Rocinante, kaj fine havas, kiel mastrinon de sia 
koro, iun Dulcinea de El Toboso, antaŭe nomatan Aldonza 
Lorenzo; kaj laŭ la sama sistemo, mi nomas mian damon 
Casildea de Vandalira, ĉar ŝi nomiĝas Casilda kaj naskiĝis en 
Andaluzio. Se tiom da indikoj ne sufiĉas ne sufiĉas por 
konfirmi la veron de miaj virtoj, jen mia glavo, kiu povus 
konvinki la skeptikecon mem. 


— Trankviliĝu, sinjoro kavaliro, kaj aŭskultu kion mi volas diri 
al vi -respondis don Quijote—. Sciu, ke la don Quijote de vi 
menciita estas mia plej granda amiko en ĉi mondo, ĝis tia 
ekstremo, ke mi konsideras lin alia personiĝo de mi mem: 
juĝante vian ĝustan kaj precizan priskribon, mi ne dubas, ke 
vi venkis lin; aliflanke, mi vidas per miaj okuloj kaj tuŝas per 
miaj manoj ke ne eblas, ke li estis la dirita kavaliro, escepte 
se iu ajn el liaj multaj malamikoj sorĉistoj (unu el ili speciale 
persekutas lin) prenis lian figuron por lasi sin venki kun la 
celo senposedigi lin de la renomo, kiun li akiris sur la tuta 
konata mondo dank ' al siaj heroaj faroj kavaliraj. Sciu ankaŭ, 
kiel konfirmon de miaj vortoj, ke antaŭ pli ol du tagoj la 
sorĉistoj malamikoj liaj transformis la figuron kaj personon 
de la bela Dulcinea de El Toboso en kampulinon krudan kaj 
vulgaran, kaj eble ili Ŝanĝis laŭ la sama maniero vian don 
Quijote. Kaj se tio, kion mi diras, ne konvinkas vin pri la vero 
de miaj vortoj, jen antaŭ vi don Quijote mem, kiu piede, 
rajde, aŭ kiel ajn vi volus, pretas subteni ilin per siaj armoj. 


Tion dirante li stariĝis, metis la manon sur la tenilon de la 
glavo kaj atendis la reagon de la Kavaliro de la Arbaro, kiu 
same respondis kun serena voĉo: 


—Bona paganto ne diskutas pri la kontoj. Se mi povis venki 
vin transformita, sinjoro don Quijote, certe mi povas esperi 
revenki vin en propra persono. Sed tial, ke ne decas al 
kavaliroj uzi armilojn en la nokto, kiel banditoj kaj rabistoj, 
ni atendu la tagiĝon, por ke la suno vidu niajn farojn. Kaj 
estu kondiĉo de nia duelo, ke la venkinto metu sin je la 
dispono de la venkinto kaj faru ĉion, kion ĉi lasta postulos, 
se nur tiaj postuloj estas konformaj al la digno kavalira. 


—Mi tre volonte konsentas la kondiĉon —diris don Quijote. 


Tion parolinte, la du kavaliroj direktis sin al siaj ŝildistoj kaj 
trovis ilin ronkantaj kaj en la sama teniĝo, en kiu la sonĝo 
ilin surprizis; la mastroj vekis ilin kaj ordonis, ke ili preparu 
iliajn Ĉevalojn, ĉar, ĉe la tagiĝo, ambaŭ atakus unu la alian 
en sanga kaj feroca duelo. Ĉe tia sciigo Sancho rigidiĝis de 
miro kaj konsterno kaj timis, ke la vivo de lia mastro povus 
endanĝeriĝi, se konsideri ke la Kavaliro de la Arbaro 
plenumis grandan nombron da kuraĝaj prodaĵoj, laŭ diroj de 
lia ŝildisto; sed la du ŝildistoj senreplike iris serĉi la tutan 
gregon, t.e. la tri Ĉevalojn kaj la azenon, ĉar, flarinte sin 
reciproke, ili restis kune. Survoje, la ŝildisto de la arbaro diris 
al Sancho: 


— Sciu, frato, ke en Andaluzio, kiam oni duelas inter 
batalantoj, laŭkutime la sekundantoj ne devas stari kun 
krucitaj brakoj, dum iliaj ĉefoj atakas unu la alian. Tion mi 
diras, por averti vin, ke, kiam niaj mastroj batalos, ankaŭ ni 
devos batali kaj haki unu la alian en splitojn. 


—AI tia kutimo, sinjoro ŝildisto —respondis Sancho—, teniĝu 
la friponoj kaj batalantoj, pri kiuj vi parolis, sed ne la ŝildistoj 
de la vagantaj kavaliroj. Mi neniam aŭdis mian mastron 
mencii tian kutimon, kvankam li scias parkere ĉiun regulon 
de la vaganta kavalirismo. Sed, eĉ se vere ekzistus difinita 
regulo ordonanta, ke ankaŭ la ŝildistoj batalu dum ilia 


sinjoro duelas, mi ne obeus ĝin, kaj anstataŭe pagus la 
punmonon trudatan en tiaj kazoj al pacaj ŝildistoj kiel mi, 
ĉar certe ĝi ne egalus al la kosto de du pundoj da vakso: kaj 
mi preferus pagi tiom, konsiderante, ke pli kostus al mi la 
ĉarpioj necesaj por kuraci al mi la kapon, kiun mi jam 
imagas fendita kaj splitita en du partojn. Krome al mi estas 
tute neeble batali: mi ne havas glavon kaj neniam en mia 
vivo portis ĝin. 


—Mi konas bonan rimedon por tio —diris la ŝildisto de la 
arbaro—. Ĉi tie mi havas du tol-sakojn de la sama grando: vi 
prenos unu, mi la alian kaj ni faros sako-batalon per egalaj 
armiloj. 


— Tiamaniere mi volonte konsentas —respondis Sancho—. La 
batalo pli taŭgos por deskui de ni la polvon ol por vundi nin. 


—Ne estos tiel —diris la alia—. Por ke la vento ne efiku, ni 
metos seson da ŝtonoj glataj, nudaj kaj de egala pezo en 
ĉiun sakon, kaj tiamaniere ni povos bati nin reciproke per ili, 
sen fari al ni vundojn aŭ kontuzojn. 


—Je Dio! —ekkriis Sancho—. Ĉu per tiaj feloj zibelaj kaj 
kotonaj flokoj vi volas eviti, ke ni frakasu al ni reciproke la 
kapon kaj la ostojn? Sed, eĉ se la sakoj plenus de silko- 
raŭpaj kokonoj, sciu, sinjoro, ke mi ne batalos; niaj mastroj 
batalu, la fortuno ilin akompanu, kaj dume ni trinku kaj vivu, 
konsiderante, ke la tempo faras al si la zorgon preni de ni la 
vivon, kaj ni ne bezonas klopodi ke ĝi finiĝu ekstersezone 
antaŭ ol atingi sian plenan maturiĝon. 


— Tamen —respondis la ŝildisto de la aroaro— ni devas 
batali, eĉ se nur duonan horon. 


— Tute ne! Mi ne estas tiel sendanka aŭ tiel senkonsidera, ke 
mi komencus eĉ la plej etan kverelon kun viro, ĉe kies flanko 


mi manĝis kaj trinkis; krome, kiel, je la diablo, mi povus sen 
kolero kaj ĉagreno batali fridsange? 


—Ankaŭ portio mi havas rimedon —respondis la ŝildisto de 
la arbaro—. Antaŭ ol ni komencos la batalon, mi ĝentile 
proksimiĝos al via moŝto, donos al vi du tri survangojn, kiuj 
faligos vin surteren, kaj tiel via kolero vekiĝos, eĉ se ĝi 
dormas pli profunde ol gliro. 


—Kontraŭ tia artifiko mi konas alian ne malpli bonan —diris 
Sancho—. Mi prenos dikan vergon kaj, antaŭ ol via moŝto 
venos veki mian koleron, mi dormigos la vian per tiel forta 
draŝado, ke vi vekiĝos nur en la transa mondo, kie oni jam 
scias, ke mi ne estas tia viro, ke mi permesus al iu ajn pinĉi 
al mi la nazon. Ĉiu atentu siajn proprajn aferojn kaj prefere 
lasu sian koleron dormi, ĉar neniu konas la koron de la aliaj 
homoj; kiam oni iras preni lanon, ofte oni revenas pritondita, 
kaj Dio benis la pacon kaj kondamnis la disputojn. Se ajna 
kato persekutata, pelata kaj sieĝata en angulon, 
transformiĝas en leonon, nur Dio scias en kion povus ŝanĝiĝi 
mi, kiu estas homo; tial, sinjoro ŝildisto, mi deklaras, ke vi 
respondos pri la malbono kaj la damaĝo, kiuj povus rezulti el 
nia disputo. 


— Tre bone —respondis la alia—. Ni atendu la tagiĝon, kaj 
tiam ni finos Ĉi aferon. 


Ĉe tio jam komencis trili en la arboj mil specoj de buntaj 
birdetoj kaj per siaj diversaj kaj gajaj kantoj ŝajnis bonvenigi 
kaj saluti la freŝan aŭroron, kiu jam ekmontris sian vizaĝon 
tra la pordoj kaj fenestroj de oriento, deskuante de siaj haroj 
senfinan nombron da likvaj perloj, en kies klara likvoro 
ankaŭ la herboj donis la impreson elverŝi blankan kaj fajnan 
roson; la salikoj distilis dolĉan sukon, la fontoj lirlis, la rojoj 
murmuris, la boskoj ĝojis kaj la herbejoj riĉiĝis per la alveno 
de la aŭroro. 


Sed apenaŭ la helo de la tagiĝo permesis distingi la 
objektojn, la okuloj de Sancho vidis unue la nazon de la 
ŝildisto de la arbaro, tiel grandan, ke ĝi ĵetis ombron sur 
preskaŭ lian tutan korpon. Efektive, oni rakontas, ke ĉi nazo 
estis eksterordinare longa, kurba en la mezo, plena de 
verukoj kaj violkolora kiel melongeno; ĝi atingis ĝis du 
colojn sur lia buŝo kaj ĝis tia ekstremo turpigis lian vizaĝon 
per siaj grando, koloro, verukoj kaj kurbiĝo, ke, kiam Sancho 
vidis ĝin, liaj manoj kaj piedoj skuiĝis, kvazaŭ li estus infano 
en epilepsia kolapso; kaj li decidis en si, eventuale ricevi 
senproteste du cent survangojn, prefere ol veki sian koleron 
por interbatiĝi kun tia monstro. 


Don Quijote observis sian kontraŭulon, sed ĉi lasta jam 
antaŭe surmetis la helmon kaj mallevis la vizieron, tiel, ke la 
hidalgo ne povis vidi al li la vizaĝon. Tamen li rimarkis, ke li 
estas viro fortika, kvankam ne altakreska. Sur la armaĵo li 
portis specon de kazako aŭ kuto teksita el fajna oro punktita 
per multaj disketoj el brila vitro, kio donis al li aspekton 
ekstreme luksan kaj elegantan; super lia helmo flirtis granda 
nombro da plumoj verdaj, blankaj kaj flavaj; lia lanco, 
apogita al arbo, vidiĝis granda kaj dika, kaj ĝin garnis ŝtala 
pinto pli ol unu spanon longa. Ĉion vidinte kaj rimarkinte, 
don Quijote pensis, ke ĉi kavaliro certe havas grandan 
forton; sed li ne sentis timon, kiel Sancho; male, li diris kun 
brava teniĝo al la Kavaliro de la Speguloj: 


—Se via deziro dueli ne konsumis vian ĝentilon, sinjoro 
kavaliro, mi petas vin levi iomete vian vizieron, ke mi vidu, 
ĈU via vizaĝo respondas al la brilo de via aspekto. 


—Ĉu vi venkos, ĉu ne, ĉe la fino de nia duelo vi havos pli ol 
sufiĉan tempon por rigardi min. Kaj mi ne kontentigas nun 
vian deziron, ĉar ŝajnas al mi, ke mi ofendus la belan 
Casildea de Vandalia, prokrastante per la levo de la viziero la 
momenton devigi vin konfesi tion, pri kio vi jam scias. 


—Nu, dum ni surseliĝas —respondis don Quijote—, vi povus 
diri al mi, ĉu mi estas la sama don Quijote, kiun vi venkis laŭ 
vi. 


—Al tio mi respondas, ke vi tiel similas lin, kiel ovo ovon, sed 
pro tio, ke vi diras, ke sorĉistoj vin persekutas, mi ne kuraĝas 
aserti, ke vi kaj li estas la sama persono. 


—Tio sufiĉe montras al mi, ke vi trompiĝis —diris don Quijote 
—. Tamen, por ke vi tute konvinkiĝu, ke vi falis en eraron, ni 
surseliĝu kaj en malpli da tempo ol vi bezonus por levi vian 
vizieron, mi vidos vian vizaĝon (se Dio, mia damo kaj mia 
brako tion permesos), kaj vi konstatos, ke mi ne estas la 
venkita don Quijote, kiun vi imagas. 


Senplie ili surseliĝis, don Quijote turnis Rocinante per la 
brido kaj rajdis kelkan spacon necesan por algalopi kontraŭ 
la oponanton. La Kavaliro de la Speguloj faris same, sed, 
apenaŭ la hidalgo distanciĝis dudek paŝojn, la alia vokis lin, 
kaj don Quijote returnis la duonon de la vojo. 


—Ne forgesu, sinjoro kavaliro —klarigis la spegululo—, ke, 
laŭ la kondiĉo de nia duelo, la venkito devos submeti sin al 
la volo de la venkinto. 


—Mi jam scias —respondis don Quijote—. Kaj mi konsentas, 
nur se oni ne trudos al la venkito ion kontraŭan al la leĝoj de 
la kavalirismo. 


—Tiel mi komprenas la aferon —diris la Kavaliro de la 
Speguloj. 


Tiam la stranga nazo de lia ŝildisto prezentiĝis al la okuloj de 
don Quijote, kiu miris ne malpli ol Sancho, ĝis la ekstremo, 
ke li juĝis la ŝildiston ia monstro, aŭ ia nova speco homa, 
rara en la mondo. 


Sancho, vidante sian mastron ekiri, ne volis resti sola kun la 
nazulo; li timis, ke per unu sola frapo de tia nazo kontraŭ la 
lian, la batalo finiĝus, ĉar li falus sur la teron, ĉu pro la frapo, 
ĉu pro la teruro. Li do teniĝis apud sia mastro alkroĉiĝante al 
la piedinga rimeno de Rocinante, kaj, kiam ŝajnis al li, ke 
don Quijote tuj haltus por turniĝi kaj atake alkuri, li diris: 


—Mi petas vian moŝton, sinjoro, helpi min grimpi sur tiu 
korkarbo, antaŭ ol vi turniĝos kaj algalopos. De tie Mi povos 
vidi, pli bone ol de la tero, vian grandiozan duelon kun Ĉi 
kavaliro. 


—Mi ja kredas, Sancho —diris don Quijote—, ke vi volas 
grimpi ĝis la alto por vidi sendanĝere la taŭrojn.[263] 


—Se diri la veron —respondis Sancho—, la monstra nazo de 
tiu ŝildisto tiel konsternas kaj teruras min, ke mi ne kuraĝas 
resti ĉe lia flanko. 


—Certe, ĝi tiel imponas —diris don Quijote—, ke se Mi ne 
estus, kia mi estas, ankaŭ mi konsterniĝus; venu do, mi 
helpos vin grimpi, kiel vi volas. 


Dum la hidalgo haltis kaj helpis sian ŝildiston supriri la 
korkarbon, la Kavaliro de la Speguloj rajdis ĝis la punkto, kiu 
ŝajnis al li konvena por fari la turnon; kaj supozante, ke 
ankaŭ don Quijote faris la samon, li haltigis per tiro de la 
bridoj sian ĉevalon (kiu estis nek pli rapida nek pli bon- 
aspekta ol Rocinante), turniĝis kaj, sen atendi sonon de 
trumpeto aŭ alian signalon de starto, impetis plengalope 
(kio efektive egalis al modera troto) rekte kontraŭ sian 
malamikon. Sed kiam li vidis, ke don Quijote okupiĝis 
helpante Sanchon grimpi, li tiris je la brido kaj haltis en la 
mezo de la kurado, kio ege plaĉis al la ĉevalo nekapabla plu 
moviĝi. 


Don Quijote, imagante, ke lia malamiko venas kvazaŭ fluge 
sur lin, enpikis abrupte la spronojn en la kavajn flankojn de 
Rocinante, kaj tiel vekis ĝin, ke, kiel rakontas la aŭtoro de ĉi 
historio, nur ĉi-foje ĝi iom galopis, ĉar en la aliaj okazoj 
temis pri simplaj trotoj; kun ĉi nekutima impeto la hidalgo 
kuris ĝis la loko, kie la Kavaliro de la Speguloj enpikadis 
ĝistige la spronojn en la ventron de sia ĉevalo, sen ke li 
povus movi la beston eĉ unu colon de kie ĝi estis. 


En ĉi favora momento kaj cirkonstanco, don Quijote trovis 
sian malamikon embarasata pro la ĉevalo kaj okupata per la 
lanco, kiun li ne povis meti en atakan pozicion pro manko de 
tempo aŭ de lerto. Sen konsideri lian malavantaĝon, don 
Quijote, tute facile kaj sen ia danĝero, alsaltis sur la 
Kavaliron de la Speguloj tiel forte, ke ĉi lasta malgraŭvole 
elpafiĝis super la gropon de sia ĉevalo kaj falis pezege sur la 
grundon, kie li restis kvazaŭ morta, sen moveti piedon aŭ 
manon. 


Sancho, apenaŭ vidis lin fali, deglitis de la alto de la 
korkarbo kaj hastis al sia mastro, kiu, deseliĝinte de 
Rocinante, klinis sin super la Kavaliro de la Speguloj, delaĉis 
ties helmon por vidi, ĉu li mortis, aŭ por ebligi, ke la aero lin 
revigligu, se li plu vivis. Kaj don Quijote tiam observis... Ĉu 
eblas diri kion li observis, sen veki admiron, miron kaj 
konsternon ĉe la legantoj? Rakontas la historio, ke li vidis la 
saman vizaĝon, la saman figuron, la saman aspekton, la 
saman fizonomion, la saman mienon de la bakalaŭro Sanson 
Carrasco. Kaj, vidante lin, la hidalgo laŭtis: 


—Venu Sancho, kaj rigardu kion vi vidos kaj ne kredos. 
Rapidu, filo, kaj rimarku kion vi povas fari la magio kaj kion 
kapablas la sorĉistoj. 


Sancho alvenis, kaj, ĉe la vido de la vizaĝo de la bakalaŭro 
Carrasco, komencis fari al si milfoje la signon de la kruco. 


Dume, la renversita kavaliro montris nenian simptomon de 
vivo, kaj Sancho diris al don Quijote: 


—Mi opinias, sinjoro, ke ĉiaokaze via moŝto devus enpuŝi 
vian glavon en la buŝon de ĉi viro simila al la bakalaŭro 
Sanson Carrasco; eble vi mortigus en li unu el viaj malamikoj 
sorĉistoj. 


—Sekvinda konsilo. Ju malpli da kontraŭuloj, des pli bone — 
respondis don Quijote. 


Li elingis la glavon por plenumi la ideon kaj konsilon de 
Sancho, sed tiam la ŝildisto de la Kavaliro de la Arbaro, jam 
sen la hidiga nazo, proksimiĝis kriante: 


—Via moŝto atentu, sinjoro don Quijote! La kuŝantoj ĉe viaj 
piedoj estas la bakalaŭro Sanson Carrasco, via amiko; kaj mi, 
lia ŝildisto. 


Sancho, vidante lin sen la aĉa apendico, demandis: 
—Kaj la nazo? 


—Ĉi tie, en mia poŝo —respondis la alia. Kaj metinte la 
manon en la dekstran poŝon, li eltiris masko-nazon el 
vernisita kartono kun la formo kaj aspekto jam menciitaj. 


Sancho rigardis lin ĉiufoje pli fikse, kaj fine diris laŭte kaj 
mire: 


—Je Dio kaj Sankta Maria! Ĉu vi ne estas Tome Cecial, mia 
najbaro kaj amiko? 


—Jes, certe —respondis la ŝildisto jam sennaza—. Mi estas 
Tome Cecial, amiko Sancho, kaj tuj diros al vi, kiaj artifikoj, 
projektoj kaj voloj kondukis min ĉi tien. Dume, humile petu 
vian sinjoron ne tuŝi, mistrakti, vundi aŭ mortigi la Kavaliron 


de la Speguloj, kiu kuŝas sur viaj piedoj, ĉar ververe li estas 
la kuraĝa kaj miskonsilita Sanson Carrasco, nia samvilaĝano. 


Ĉi tio la Kavaliro de la Speguloj rekonsciiĝis, kaj tiam don 
Quijote metis la pinton de sia nuda glavo sur lia vizaĝo kaj 
diris: 


—Jam konsideru vin morta, kavaliro, se vi ne konfesas, ke la 
senegala Dulcinea de El Toboso superas laŭ belo vian 
Casildea de Vandalia; krome, promesu (se vi postvivos ĉi 
duelon kaj venkitecon) iri al la urbo El Toboso kaj prezenti 
vin al ŝi je mia nomo, ke ŝi disponu pri vi laŭ sia bontrovo; 
kaj, se ŝi lasos vin libera, vi devos denove renkonti min (la 
spuro de miaj prodaĵoj gvidos vin ĝis la loko, kie mi troviĝos) 
por diri al mi kio eventuale okazis inter ŝi kaj vi; vi konsentis 
ĉi kondiĉon antaŭ ol ni duelis, kaj ĝi konformas al la reguloj 
de la vaganta kavalirismo. 


—Mi konfesas —diris la falinta kavaliro—, ke pli valoras unu 
eluzita kaj makulita ŝuo de via sinjorino Dulcinea de El 
Toboso, ol la miskombita, sed pura barbo de Casildea; kaj mi 
promesas iri al via damo, reveni antaŭ vi kaj informi vin pri 
ĉio, kion vi deziras scii. 


—Vi same devas konfesi kaj kredi —aldonis don Quijote—, ke 
la kavaliro de vi venkita nek estis, nek povis esti don Quijote 
de La Mancha, sed alia persono al li simila; same kiel mi 
konfesas kaj kredas, ke, kvankam vi ŝajnas la bakalaŭro 
Sanson Carrasco, vi estas alia homo kun lia aspekto, kaj ke 
miaj malamikoj donis al vi ĉi tiun figuron, ke mi bridu kaj 
moderigu la forton de mia kolero, kaj kondutu indulge en 
mia glora venko. 


—Ĉion ĉi mi konfesas, opinias kaj sentas, same kiel vi mem 
kredas, opinias kaj sentas —respondis la disbatita kavaliro—. 


Lasu min stariĝi, mi petas, se tion permesas mia frapiĝo el la 
falo, Ĉar ostoj min doloras. 


Don Quijote helpis lin leviĝi, kaj same lia ŝildisto Tome 
Cecial, de kies persono Sancho ne povis deturni la rigardon, 
kaj kies respondoj al liaj demandoj montris, ke, kiel li diris, li 
vere estas Tome Cecial; sed la timo, kiun vekis en Sancho la 
diroj de lia mastro, ke sorĉistoj transformis la figuron de la 
Kavaliro de la Speguloj en la figuron de la bakalaŭro 
Carrasco, ne lasis lin kredi kion liaj propraj okuloj vidis. 


Fine la Mastro kaj la servisto plu teniĝis al sia trompiĝo, kaj 
la Kavaliro de la Speguloj kaj lia ŝildisto, kapklinaj kaj 
ĉagrenitaj, disiĝis de don Quijote kaj Sancho, kun la intenco 
serĉi lokon, kie oni povus plastri kaj splinti la ripojn de la 
kavaliro. Don Quijote kaj Sancho denove ekiris ale al 
Zaragoza, kaj ĉi historio lasas ilin sur la vojo por doni 
klarigon pri la identeco de la Kavaliro de la Speguloj kaj de 
ties granda-naza ŝildisto. 


Ĉapitro 15 


Kie oni rakontas kaj informas pri la personoj de la Kavaliro de 
la Speguloj kaj de ties ŝildisto 


Ekstreme ĝoja, fiera kaj fanfarona vidiĝis don Quijote pro sia 
venko super tiel kuraĝa kavaliro, kia li imagis la Kavaliron de 
la Speguloj, de kies kavalireska promeso li esperis scii, ĉu la 
ensorĉo de lia sinjorino daŭris ankoraŭ, ĉar certe la venkito 
revenus (kaj se ne, li perdus sian kavaliran honoron) por 
informi lin pri sia renkontiĝo kun ŝi. Sed don Quijote pensis 
unu aferon, kaj la Kavaliro de la Speguloj alian, pro tio, ke, 
kiel dirite, li havis la solan zorgon trovi lokon, kie oni povus 
plastri lin. 


Rakontas nun nia historio, ke, kiam la bakalaŭro Sanson 
Carrasco instigis don Quijote reveni al siaj forlasitaj 
aventuroj, li tion faris post ol li konsiliĝis kun la pastro kaj la 
barbiro pri la rimedo uzebla por persvadi la hidalgon resti 
trankvila kaj sekura ĉe si, sen ke lia damninda manio serĉi 
aventurojn renversus plu lian cerbon. En la menciita 
interkonsiliĝo ili decidis, per unuanima voĉo kaj post 
speciala insisto de Carrasco, lasi la hidalgon denove foriri, 
ĉar ŝajnis neeble reteni lin, kaj poste la bakalaŭro, en 
kavalira armaĵo, devus renkonti lin sur la vojo, dueli kontraŭ 
li —ne mankus preteksto por tio— kaj venki lin —facila afero, 
laŭ ili— post ol la du kavaliroj venus al la akordo, ke la 
venkito submetiĝu al la venkinto; tiel la bakalaŭro-kavaliro 
ordonus la venkitan hidalgon reveni al sia vilaĝo kaj hejmo 
kaj resti tie du jarojn, aŭ ĝis oni ordonus al li alion. Evidente 
don Quijote, venkite, plenumus plej rigore la ordonon por ne 
oponi kaj rompi la leĝojn de la kavalirismo; kaj en la tempo 
de sia enfermiteco, eble li forgesus sian manion, aŭ oni 
povus trovi rimedon por resanigi lin de lia frenezo. 


Carrasco do prenis sur sin ĉi entreprenon, kaj Tome Cecial, 
viro de gaja kaj sprita karaktero, amiko kaj najbaro de 
Sancho Panza, sin proponis servi ŝildiste. Carrasco armis sin 
kiel menciite, kaj Tome Cecial surmetis la falsan nazon 
maskan jam priskribitan, por ke lia amiko ne rekonu lin en 
ilia renkontiĝo. Tiel do, ili sekvis la saman vojon kiel don 
Quijote, preskaŭ ĉeestis la aventuron de la ĉaro de la Morto 
kaj fine atingis lin en la arbaro, kie okazis tio, kion la atenta 
leganto jam scias. Kaj se la eksterordinara fantazio de don 
Quijote ne konvinkus lin, ke la bakalaŭro ne estas la 
bakalaŭro, ĉi sinjoro bakalaŭro neniam povus plu studi kaj 
ricevi la diplomon de licenciulo pro tio, ke, kie li esperis trovi 
birdojn, li renkontis eĉ ne nestojn. 


Tome Cecial, vidante, kiel iliaj planoj fuŝiĝis, kaj kiel mizere 
finiĝis ilia vojaĝo, diris al la bakalaŭro: 


—Certe ni ricevis kion ni meritas, sinjoro Sanson Carrasco. 
Tre facilas projekti kaj komenci entreprenon, sed ofte nur 
pene oni povas eltiri sin el ĝi. Don Quijote estas freneza, kaj 
ni prudentaj. Tamen li foriras nedifektita kaj ridanta, dum via 
moŝto statas muelita kaj trista. Diru do: kiu pli frenezas? La 
vere freneza aŭ la memvole freneza? 


—La diferenco inter la du frenezuloj estas, ke la vera ne 
povas ne frenezi; kaj la memvola frenezas, kiam li deziras — 
respondis Sanson. 


—Se tiel do, mi estis memvole freneza —diris Tome Cecial — 
kiam mi fariĝis ŝildisto de via moŝto; sed same memvole mi 
deziras forlasi mian postenon kaj reveni hejmen. 


— Tion vi povas fari —respondis Sanson—. Sed estus absurde 
imagi, ke ankaŭ mi revenos hejmen, sen antaŭe tradraŝi don 
Quijote. Ne la deziro, ke li retrovu sian racion, sed la deziro 


min venĝi puŝas min nune serĉi lin: la intensa doloro de miaj 
ripoj ne permesas, ke mi persistu en mia filantropia projekto. 


lli plu parolis tiel, ĝis ili alvenis al vilaĝo, kie bonŝance ili 
trovis kiropraktikiston, kiu resanigis la povran Sanson. Tome 
Cecial ekiris hejmen, kaj la bakalaŭro restis tie kovante sian 
venĝon. Nia historio denove parolos siatempe pri li, sed nun 
ĝi devas ĝoji kun don Quijote. 


Ĉapitro 16 


Pri la renkonto de don Quijote kun saĝa kavaliro de La 
Mancha 


Ĝoja, memkontenta kaj fiera, kiel dirite, don Quijote daŭrigis 
la vojaĝon; li imagis, ke pro sia ĵusa venko, li estas la plej 
kuraĝa kavaliro de sia epoko kaj de la mondo; konsideris, ke 
ĉiuj aventuroj de li entreprenotaj nepre havos feliĉan finon; 
disdegnis la ensorĉojn kaj la sorĉistojn; ne plu memoris pri la 
nekalkulebla nombro da vergoj ricevitaj en la sinsekvo de 
siaj kavaliraĵoj, nek pri la ŝtonbato renversinta la duonon de 
liaj dentoj, nek pri la sendankeco de la galeruloj, nek pri la 
insolento kaj la pluvo da vergoj de la janguanoj; fine, li diris 
en si, ke se li eltrovus la arton, sistemon kaj manieron elsorĉi 
sian sinjorinon Dulcinea, li ne envius la fortunon de la plej 
feliĉaj kavaliroj de la pasintaj epokoj. 


Ĉio ĉi plene okupadis lian penson, kiam Sancho diris al li: 


—Ĉu ne strange, sinjoro, ke mi vidas ankoraŭ antaŭ miaj 
okuloj la misproporcian kaj teruran nazon de mia najbaro 
Tome Cecial? 


—Ĉu eble vi kredas, Sancho, ke la Kavaliro de la Speguloj 
estas la bakalaŭro Carrasco, kaj lia ŝildisto via amiko Tome 
Cecial? 


—Mi ne scias kion kredi —respondis Sancho—. Mi scias nur, 
ke lia priskribo de mia domo, edzino kaj infanoj povus veni 
nur de li mem, kaj ke lia vizaĝo, kiam li demetis la nazon, 
estas la sama vizaĝo de Tome Cecial, kiun mi vidis multe da 
fojoj en la vilaĝo, ĉar nur unu muro staris inter lia hejmo kaj 
la mia; kaj la tono de lia voĉo estis ankaŭ la tono de Cecial. 


—Ni bone konsideru la aferon, Sancho —diris don Quijote—. 
Aŭskultu: ĉu havas logikon, ke la bakalaŭro Sanson Carrasco 
venus en la formo de vaganta kavaliro, kun atakaj kaj 
defendaj armiloj, batali kontraŭ mi? Ĉu mi estis iam lia 
malamiko? Ĉu iam mi donis al li motivon, por ke li sentu 
misvolon al mi? Ĉu mi estas lia rivalo? Ĉu ni pensu, ke li 
alprenis la profesion de la armoj, ĉar li ĵaluzas la gloron, kiun 
mi akiris per ili? 


—Kaj kion diri, sinjoro, pri la venkita kavaliro, kiu ajn li estas, 
tiel simila al la bakalaŭro Carrasco, kiel lia ŝildisto al mia 
amiko Tome Cecial? Kaj se temas pri ensorĉo, kiel via moŝto 
asertas, ĉu ne ekzistis en la mondo aliaj du personoj, kies 
aspekton la sorĉistoj povis uzi por fari la transformon? 


—Temas nur pri artifikoj kaj maĥinacioj de la perversaj 
sorĉistoj, kiuj min persekutas —respondis don Quijote—. 
Antaŭvidante, ke mi venkus en la duelo, ili zorgis, ke la 
venkita kavaliro montru la vizaĝon de la bakalaŭro, por ke 
mia amikeco al li detenu la rigoron de mia brako kaj de mia 
tranĉa glavo kaj moderigu la justan koleron de mia koro; tiel 
li povis savi sian vivon, kvankam li klopodis preni de mi la 
mian per artifikoj kaj trompoj. Pruve de tio, vi mem, Sancho, 
scias per propra, netrompebla sperto, ke la sorĉistoj facile 
ŝanĝas ajnan vizaĝon en alian, turnante la belon en turpon 
kaj la turpon en belon. Antaŭ malpli ol du tagoj vi vidis per 
viaj propraj okuloj la belon kaj gracion de la senegala 
Dulcinea en ties plena kaj natura aspekto, dum mi vidis ŝin 
en la aĉa kaj plumpa figuro de naŭza kampulino kun okuloj 
mukaj kaj buŝo fetora. Do, se la maligna sorĉisto kuraĝis fari 
tiel abomenindan transformon, ne strange, ke li faris 
ankoraŭ alian, utiligante la eksteran aspekton de Sanson 
Carrasco kaj de via najbaro por forpreni de miaj manoj la 
gloron de mia venko. Malgraŭ ĉio, min konsolas la penso, ke, 
kies ajn figuron alprenis mia malamiko, mi venkis lin. 


—Nur Dio scias la veron pri ĉio —diris Sancho. Kaj, ĉar la 
ŝildisto sciis, ke la metamorfozo de Dulcinea estis nur 
trompo kaj artifiko lia, la ĥimeraj rezonoj de lia mastro ne 
konvinkis lin; sed li ne volis respondi, pro la timo diri ion, kio 
povus riveli lian mistifikon. 


lli tiel babiladis, kiam, de malantaŭe, atingis ilin viro, kiu 
rajdis samvoje sur tre bela ĉevalino bruna, en kapoto el fajna 
drapo verda franĝita per ruĝa veluro, kaj kun ĉasista ĉapo el 
la sama veluro. La ĉevalina harniso, kun kampa selo kaj 
kurtaj piedingo-rimenoj, havis koloron violan kaj verdan. 
Araba cimitaro pendis de lia larĝa balteo ora kaj verda, kaj 
liaj botoj estis el la sama ledo kiel la balteo. Liaj spronoj, ne 
orkoloraj, sed kovritaj per verda lako tre polurita kaj brila, 
kongruis kun la tuto de lia kostumo kaj aspektis pli bele, ol 
se ili estus el pura oro. 


Kiam li atingis ilin, la vojaĝanto ĝentile salutis, kaj, 
spronante la ĉevalinon, komencis ilin preterrajdi, sed don 
Quijote diris al li: 


—Se via moŝto, brila sinjoro, iras nian saman vojon kaj ne 
havas urĝon, vi farus al mi favoron, se ni vojaĝus kune. 


—Se diri la veron —respondis la alia—, mi ne devancus vin, 
se mi ne timus, ke la apudesto de mia ĉevalino povas 
disturbi vian ĉevalon. 


— Sinjoro, tute ne zorgu bridi vian ĉevalinon —intervenis 
Sancho—. Nia ĉevalo estas la plej bone edukita kaj ĉasta en 
la tuta mondo; neniam en ĉi tiaj okazoj li miskondutis, kaj, 
kiam unu fojon ĝi translimiĝis fari nedecaĵon, mi kaj mia 
sinjoro pagis sepoble ĝian kapricon. Via moŝto haltu, se vi 
volas, Ĉar, eĉ se oni proponus vian Ĉevalinon inter du pladoj 
al nia ĉevalo, ĉi lasta tute ne atentus ŝin. 


La vojaĝanto haltis bridante kaj rigardis kun miro la vizaĝon 
kaj la teniĝon de don Quijote, kies helmon portis Sancho kiel 
valizon sur la antaŭo de la ŝarĝo-selo de la azeno; kaj ju pli 
la viro en verdo rigardis la hidalgon, des pli la hidalgo 
rigardis la viron en verdo kaj opiniis lin persono de solida 
saĝo. Li ŝajnis ĉirkaŭ kvindekjara, kun apenaŭ grizaj haroj, 
kun vizaĝo longa kaj kava kaj kun okuloj duone seriozaj, 
duone gajaj; resume, pro siaj kostumo kaj aspekto, li donis la 
impreson esti homo de bonaj kvalitoj. 


De sia flanko, la viro en verdo pensis, ke neniam antaŭe li 
vidis iom similan al la figuro aŭ mieno de don Quijote; li 
miris je la longo de lia kolo, je la grando de lia korpo, je la 
kaveco kaj flavo de lia vizaĝo, je liaj armiloj, gestoj kaj 
teniĝo; kaj konkludis en si, ke jam de tre longe ne vidiĝis en 
tiu lando persono de lia speco kaj ŝajno. 


Don Quijote, observante ke la vojaĝanto rigardas lin atente, 
kaptis la scivolan miron de liaj okuloj. Kaj protio, ke la 
hidalgo estis tiel ĝentila kaj komplezema, li antaŭiĝis al liaj 
demandoj, dirante: 


—Ne surprizus min, se via moŝto surpriziĝus de mia mieno, 
tiel eksterkutima kaj diferenca de la ordinaraj. Sed vi ĉesos 
miri, kiam mi diros al vi, kiel mi nun diras, ke mi estas unu el 
la kavaliroj irantaj, 


kiel diras la popolo 
por serĉadi aventurojn.[264] 


»Mi forlasis mian landon, hipotekis mian bienon, rezignis 
mian komforton kaj ĵetis min en la brakojn de la Fortuno, por 
ke ĝi konduku min laŭ sia bontrovo. Mi entreprenis revivigi 
la mortintan kavalirismon, kaj jam de multaj tagoj, 
stumblante ie, falante tie, forglitante en abismon transe kaj 
relevante min pretere, plenumis grandan parton de mia 


projekto, nome, helpi vidvinojn, protekti pucelojn, favori 
edzinojn, orfojn kaj zorgatojn, kio estas natura funkcio de la 
vagantaj kavaliroj; nu, kaŭze de miaj multaj faroj kuraĝaj kaj 
kristanaj, oni trovis, ke ili havas sufiĉan meriton por aperi 
presitaj en preskaŭ ĉiuj regnoj de la mondo. Jam eldoniĝis 
tridek mil volumoj de mia historio, kaj ekzistas solidaj 
motivoj por pensi, ke ĝi aperos tridek milionojn da fojoj, se la 
ĉielo ne oponos. Fine, por ĉion resumi per kelkaj vortoj, aŭ 
per nur unu, mi diras, ke mi estas don Quijote de La Mancha, 
alinome la Kavaliro de la Trista Mieno; kiel sciate, oni 
degradiĝas, sin laŭdante, tamen mi devas kelkfoje laŭdi min, 
en la okazoj kiam, kompreneble, ne ĉeestas aliaj personoj, 
kiuj povus fari mian laŭdadon; tiel do, nobla sinjoro, nek ĉi 
ĉevalo, nek ĉi lanco, nek ĉi ŝildo, nek ĉi ŝildisto, nek la tuta 
kompleto de ĉi armoj, nek mia flava vizaĝo, nek mia skeleta 
figuro devus plu surprizi vin, se consideri, ke vi jam konas 
min kaj mian profesion. 


Tion dirinte, don Quijote ĉesis paroli, kaj la viro en verdo 
longe silentis, ĉar li ne ŝajnis kapabla trovi la ĝustan 
respondon. Sed fine li diris: 


—Vi divenis, ke mi scivolis pri vi, sinjoro, kiam vi rimarkis 
mian surpriziĝon, sed, konigante vin al mi, vi ne sukcesis 
dispeli mian perplekson. Kontraŭe: nun, kiam mi vin konas, 
mi sentas eĉ pli grandan konfuzon kaj miron. Ĉu eblus nun 
la ekzisto de vagantaj kavaliroj en la mondo, kaj de presitaj 
historioj pri aŭtentaj kavaliraĵoj? Mi ne povus kredi, ke 
hodiaŭ ekzistas sur la tero persono dediĉanta sin favori 
vidvinojn, defendi pucelojn, honori edzinojn kaj protekti 
orfojn, se mi ne vidus vian moŝton per miaj propraj okuloj. La 
ĉielo estu benata, tial, ke la rakonto de viaj noblaj kaj 
aŭtentaj prodaĵoj, presita laŭ viaj diroj, ĵetis en la forgeson la 
nekalkuleblan nombron da fikciaj kavaliroj, kies fabeloj 
plenigas la mondon je la damaĝo de la bonaj moroj kaj je la 
diskredito de la veraj historioj. 


—Oni povus multe paroli pri tio, Ĉu veras aŭ ne la historioj 
de la vagantaj kavaliroj. 


—Sed, kiuj dubus, ke ili ne estas falsaj? —diris la viro en 
verdo. 


—Mi dubas —respondis don Quijote—. Sed prefere ni lasu ĉi 
aferon. Se nia vojaĝo daŭros kelkan tempon, mi esperas, kun 
la helpo de Dio, konvinki vian moŝton, ke vi faras mave, 
starante je la flanko de la homoj skeptikaj pri la vero de tiaj 
historioj. 


Kaŭze de ĉi lastaj vortoj, la vojaĝanto komencis suspekti, ke 
don Quijote devas iom frenezi, kaj por povi konfirmi sian 
suspekton, li atendis, ke la hidalgo plu eldiru siajn ideojn. 
Sed anstataŭe, don Quijote petis la vojaĝanton paroli pri si, 
en interŝanĝo por liaj informoj pri liaj vivo kaj stato. Tiam, la 
viro en la verda kapoto respondis: 


—Mi, sinjoro Kavaliro de la Trista Mieno, estas hidalgo kaj 
naskiĝis en la vilaĝo, kie, se Dio volos, ni manĝos hodiaŭ. Mi 
posedas pli ol sufiĉan havon, nomiĝas don Diego de 
Miranda, pasas la vivon kun mia edzino, miaj filoj kaj miaj 
amikoj kaj ŝatas ĉasi kaj fiŝi; sed mi tenas ne falkon aŭ 
levrelojn, nur kvietan perdrikon logofajfan kaj furon 
sentiman.[265] Mi havas proksimume ses dekojn da libroj, 
tiel en la hispana kiel en la latina, unuj piaj kaj la ceteraj 
historiaj; sed libroj kavaliraj ne pasis ankoraŭ tra la sojlo de 
mia pordo. Mi legas profanajn verkojn prefere al piaj, se ili 
havas tekston honestan, distran, stilon agrablan, kaj intrigon 
surprizan kaj absorban... kvankam tiaj libroj apenaŭ ekzistas 
en Hispanujo. Mi manĝas de tempo al tempo ĉe miaj 
najbaroj kaj amikoj, kaj invitas ilin ofte ĉe mi; mi regalas per 
bona tablo kun pladoj puraj kaj simplaj, sed abundaj; ne 
ŝatas klaĉojn, nek toleras, ke oni klaĉu antaŭ mi; ne ŝovas la 
nazon en alies vivojn, nek gvatas alies farojn; aŭskultas la 


meson ĉiutage; distribuas iom el mia havo inter la paŭperaj, 
kaj ne paradas per miaj bonaj agoj, por ke ne ŝteliru en mian 
koron la hipokrito kaj la vanto, malamikoj, kiuj subtile 
penetras eĉ en la plej singardan animon; klopodas restarigi 
la pacon inter la kverelantoj; kultas Nian Sinjorinon kaj ĉiam 
konfidas la senliman mizerikordon de Dio, Nia Sinjoro. 


Sancho atentege aŭskultis ĉi priskribon de la vivo kaj okupoj 
de la hidalgo en verdo; kaj juĝante tian vivon bona kaj 
sankta, kaj tian homon kapabla fari miraklojn, li saltis de sur 
la azeno, alkuris al li, kaptis lian dekstran piedingon, kaj 
ploreme kaj kun pia koro kisis al li la piedojn multe da fojoj. 
Tiam, la hidalgo en verdo demandis: 


—Kion vi faras, frato? Kion signifas ĉi kisoj? 


—Permesu, ke mi kisu vin —respondis Sancho—, ĉar, ŝajnas 
al mi, ke via moŝto estas la unua sanktulo, kiun mi vidis rajdi 
kun kurtaj piedingorimenoj. 


—Mi estas, ne sanktulo, sed granda pekanto —diris la 
hidalgo en verdo—. Sed vi, frato, vi certe havas bonan 
koron: via naivo tion pruvas. 


Sancho denove grimpis en la ŝarĝo-selon, provokinte per sia 
ekstravaganco la ridon de sia mastro, malgraŭ ties profunda 
melankolio, kaj vekinte novan miron ĉe don Diego. Tiam don 
Quijote demandis al la hidalgo en verdo, kiom da filoj li 
havas, kaj aldonis ke la antikvaj filozofoj, kvankam mankis al 
ili la kono pri la vera Dio, konsideris, ke la plejbono konsistas 
en tio, ĝui la donojn de la naturo kaj de la fortuno, kaj havi 
multe da amikoj kaj da bonaj filoj. 


—Mi, sinjoro don Quijote —respondis la hidalgo en verdo—, 
havas filon, sed, se mi ne havus lin, eble mi povus konsideri 
min pli feliĉa ol nun. Li ne estas Mava, ne, sed mi preferus 

lin pli bona. Li havas la aĝon de dek ok jaroj, kaj pasigis ses 


en Salamanca, studante la latinan kaj la grekan. Kaj, kiam 
mi volis, ke li lernu aliajn sciencojn, mi trovis lin tiel 
absorbita en la poezia scienco (se oni povas nomi ĝin 
scienco), ke estis neeble igi lin alpreni la juron, kiel mi 
dezirus, aŭ la teologion, reĝinon de ĉiuj sciencoj. Mi volus, 
ke li elstaru kiel gloro de sia familio, se konsideri, ke en 
epoko nia, la reĝoj bele rekompencas la bonajn kaj virtajn 
letrojn; ĉar scio sen virto egalas al perloj en sterkejo. Li 
pasas la tutan tagon analizante, ĉu Homero esprimas sin 
bone aŭ fuŝe en unu aŭ alia verso de la Iliado; ĉu Marcial 
obscenas en epigramo; ĉu oni devas kompreni iel aŭ tiel 
certan linion de Vergilio. Verdire, liaj konversacioj temas nur 
pri la libroj de ĉi poetoj kaj de Horacio, Perso, Juvenalo kaj 
Tibulo, ĉar pri la modernaj poetoj verkantaj en nia nacia 
lingvo li apenaŭ atentas. Tamen, malgraŭ lia eta inklino al la 
hispana poezio, ĉi-momente lin plene absorbas la verkado 
de gloso[266] surbaze de kvar versoj senditaj al li de 
Salamanca; kaj mi kredas, ke ili havas ian rilaton al 
literatura konkurso. 


—La filoj, sinjoro —respondis don Quijote—, estas pecoj en la 
intima esenco de la patroj, do ni devas ami ilin bonaj aŭ 
mavaj, kiel ni amas la animon, kiu tenas nin vivaj. La patroj 
devas gvidi ilin, jam de ties infaneco, sur la pado de la virto, 
de la bona edukiteco, kaj de la moroj honestaj kaj kristanaj, 
por ke, kiam grandaj, ili estu apogiloj de siaj oldaj patroj, kaj 
ties glora posteularo; tamen, ne ŝajnas al mi bone devigi ilin 
studi unu aŭ alian sciencon, kvankam nenion oni riskas, se 
oni provas ilin persvadi. Kaj se iu filo ne bezonas studi por 
gajni sian vivopanon, ĉar feliĉe la ĉielo donis al li patron kun 
sufiĉa havo pasonta al li, mi kredas, ke oni devus permesi lin 
studi sian preferatan objekton; kaj, kvankam la poezio pli 
distras ol utilas, ĝi havas nenion, kio povus ordinare 
misfamigi ĝian praktikanton. Ŝajnas al mi, sinjoro hidalgo, ke 
la poezio similas al pucelo delikata, juna kaj belega; multaj 
aliaj puceloj (la aliaj sciencoj) klopodas riĉigi, poluri kaj 


ornami ŝin; ŝi servigas la alian al si, kaj la aliaj devas pravigi 
sin per ŝi; sed ĉi pucelo ne volas esti senhonte palpata, nek 
elmetata al la publika scivolo, nek anoncata ĉe la anguloj de 
la bazaroj aŭ en la antaŭĉambroj de la palacoj; ŝi konsistas 
el tia kvintesenco, ke, se oni scias trakti ŝin, oni ŝin 
transformas en plej puran oron nekalkuleble valoran; ŝia 
posedanto devas teni ŝin inter certaj limoj kaj ne lasi ŝin 
devii al malicaj satiroj aŭ fiaj sonetoj; oni neniam devas 
vendi ŝin, krom se ŝi aperas en la formo de heroaj epopeoj, 
kortuŝaj tragedioj aŭ gajaj kaj spritaj komedioj; ŝin traktu 
nek la friponoj, nek la senscia plebo, nekapabla kompreni aŭ 
aprezi ŝian valoron. Kaj ne pensu, sinjoro, ke mi opinias 
plebo nur la popolon vulgaran kaj basan; vere, ajna persono 
sen scio, eĉ se li havas moŝtan aŭ princan rangon, povas kaj 
devas konsideri sin membro de tia plebo. Tiel do, la persono, 
kiu kun la menciitaj kvalitoj traktos kaj uzos la poezion, 
famiĝos en la civilizitaj regnoj de la tuta mondo, kaj lia nomo 
estos ĉie laŭdata. Kaj pri via aserto, sinjoro, ke via filo ne tre 
aprezas la poezion en nia nacia lingvo, mi pensas, ke li ne 
pravas ĉi-rilate, kaj jen la kialo: la granda Homero, ĉar greko, 
ne verkis en la latina, kaj Vergilio, ĉar latino, ne verkis en la 
greka. Unuvorte, la antikvaj poetoj skribis en la lingvo, kiun 
ili suĉis kun la patrina lakto, kaj ne iris serĉi fremdan 
idiomon por esprimi la noblon de siaj konceptoj; se tiel do, 
estus ĝuste, se ĉi kutimo disvastiĝus ĉie, kaj se oni ne 
disdegnus, por ekzemplo, germanan poeton, ĉar li versas en 
sia lingvo, aŭ kastilian, aŭ eĉ vaskan, ĉar ili verkas en la sia. 
Sed, ŝajnas al mi, sinjoro, ke via filo sentas disdegnon, ne al 
nacia poezio, sed al la naciaj poetoj, kiuj havas nenian 
konon pri aliaj lingvoj kaj sciencoj, kaj ne povas do garni, 
veki kaj helpi per ili sian naturan inspiron. Sed eble ankaŭ 
ĉi-rilate ekzistas eraro, ĉar, laŭ ĝusta opinio, oni naskiĝas 
poeto, t. e. la natura poeto elvenas jam poeto en la ventro 
de sia patrino, kaj kun nur ĉi impulso donacita de la ĉielo, 
kaj sen bezono de poetikaj studoj, li komponas verkojn, kies 
enhavo pruvas la veron de la diro: est Deus in nobis,[267] 


ktp. Mi diru ankaŭ, ke la natura poeto tre superas, helpante 
al si per la studo, la poeton kun nur scio de la poezia 
tekniko. La motivo kompreneblas: la arto ne superas la 
naturon, nur ĝin perfektigas. Sekve, la naturo kombinita kun 
la arto, kaj la arto kombinita kun la naturo, povas krel 
perfektegan poeton. Resume de miaj vortoj, mi aldonu, 
sinjoro hidalgo, ke via moŝto lasu vian filon iri, kien lia stelo 
lin vokas, ĉar se li estas bona studento, kion certe li estas, 
kaj se li sukcese atingis la unuan ŝtupon de la sciencoj, 
nome, la posedon de lingvoj, li ascendos per si mem ĝis la 
pinto de la homaj letroj, tre propraj al kavaliro bonstata, kaj 
tiel ornamaj, honoraj kaj prestiĝaj al li, kiel mitro al episkopo, 
aŭ kiel talaro al juĝisto. Via moŝto admonu vian filon, se li 
skribus satirojn damaĝajn al alies honoro: punu lin kaj 
disŝiru ilin; sed, se li verkus pecojn laŭ la stilo de Horacio, 
kie li ĝenerale kritikus la fivivon tiel elegante kiel la latina 
poeto, laŭdu lin: ĉar licas versi kontraŭ la envio kaj la 
enviuloj, kaj same kontraŭ la ceteraj fiinklinoj, se nur la 
poeto mencias nenies nomon, kvankam akzistas poetoj 
kapablaj elmeti sin al la risko suferi ekzilon en la insuloj de 
Ponto-Eŭksino por la plezuro eldiri malicaĵojn. Se la poeto 
ĉastas, ankaŭ liaj versoj ĉastos; la plumo estas la lingvo de 
la animo, kaj, kio fontas el la animo de la poeto, tion 
respegulas liaj verkoj; tiel do, kiam reĝoj kaj princoj vidas la 
mirindan arton poezian en ĉi homoj prudentaj, virtaj kaj 

per folioj de la arbo respektata de la fulmoj,[268] kvazau 
indikante, ke la homoj, kies frunton honoras kaj ornamas tiaj 
kronoj, devas ricevi nenies ofendon. 


La hidalgo en la verda kapoto miris je la rezonoj de don 
Quijote, tiele, ke li komencis modifi sian antaŭan opinion pri 
lia frenezo. Sed, meze de ĉi konversacio, kies temo ne tre 
plaĉis al Sancho, la ŝildisto deviis de la vojo por peti iom da 
lakto de kelkaj paŝtistoj, kiuj tie proksime melkis ŝafinojn. 
Kaj ĝuste kiam don Diego, tre kontenta je la saĝo kaj 


elokvento de don Quijote, pretis respondi lin, ĉi lasta levis la 
kapon kaj vidis veni, sur la sama vojo kie ili iris, Ĉaron 
ornamitan per multe da reĝaj flagoj; kaj kredante, ke li 
frontas ian novan aventuron, li krie vokis la ŝildiston, ke li 
alportu al li la helmon. Sancho, aŭdante, ke oni lin vokas, 
disiĝis de la paŝtistoj kaj urĝis la azenon ale al sia mastro, 
kiu tuj poste sin implikis en absurdan kaj teruran aventuron. 


Ĉapitro 17 


Kie oni legas pri la plej alta kaj ekstrema punkto atingita de 
la senegala kuraĝo de don Quijote kaj ankaŭ pri la feliĉa fino 
de la aventuro de la leonoj 


Nia historio rakontas, ke, kiam don Quijote kriis al Sancho, 
ke li alportu lian helmon, la ŝildisto estis aĉetanta de la 
paŝtistoj kelke da kazeaj fromaĝoj, kaj, nervoza pro la 
urĝigaj voĉoj de sia mastro, li ne sciis kion fari kun ili, nek 
kien meti ilin; sed, por ke ili ne perdiĝu, ĉar jam pagitaj, li 
decidis ilin enĵeti en la helmon de sia mastro, kaj kun ĉi bela 
ŝarĝo turnis sin por vidi kion don Quijote volas, proksimiĝis 
kaj aŭdis lin diri: 


—Amiko, donu al mi la helmon, ĉar, aŭ mi apenaŭ scias pri 
aventuroj, aŭ kio vidiĝas tie estas unu el ili, kaj tia, ke ĝi 
devigos min, pli ĝuste, devigas min preni la armilojn. 


Ĉe tiaj vortoj, la hidalgo en la verda kapoto rigardis ĉien, sed 
nur videblis ĉaro alproksimiĝanta, garnita per du tri etaj 
flagoj, kio igis lin pensi, ke ĝis portas monon de lia majesta 
moŝto; li diris sian opinion al don Quijote, sed ĉi lasta tute 
ne atentis lin, kaj, ĉiam kredante kaj imagante, ke ĉio 
okazonta al li devas konsisti nur el aventuroj super 
aventuroj, respondis al la viro en verdo: 


—Homo preparita, preskaŭ venkinta. Nenion oni perdas, 
prenante antaŭ-zorgojn; mi scias per propra sperto, ke mi 
havas malamikojn videblajn kaj nevideblajn, sed ne scias, 
kiam, kie aŭ en kia figuro ili atakos min. 


Kaj, turnante sin al Sancho, don Quijote petis de li la 
helmon; la ŝildisto, kiu ne havis okazon elpreni la kazeajn 
fromaĝojn, devis redoni la helmon, kia ĝi estis. Don Quijote 
ĝin kaptis kaj, sen atenti ĝian enhavon, rapide entiris ĝin sur 


sian kapon. Tiam la kazeaĵoj kunpremiĝis, fandiĝis, kaj la 
selakto komencis disflui sur la vizaĝo kaj la barbo de don 
Quijote, tiel alarmante lin, ke li kriis al la ŝildisto: 


—Kio okazas, Sancho? AŬ mia kranio moliĝas, aŭ la cerbo 
fandiĝas al mi, aŭ mi ŝvitas de la kapo ĝis la piedoj. Kaj, se 
mi ŝvitas, mi ja ne ŝvitas de timo, kvankam mi kredas, ke 
sendube mi alfrontos tuj teruran aventuron. Donu al mi, se vi 
havas, ion por viŝi min, ĉar ĉi densa ŝvito blindigas al mi la 
okulojn. 


Sancho, sen respondi, donis al li tukon kaj samtempe dankis 
en si al Dio, ke lia mastro ne divenis la veron. Don Quijote 
viŝis sin, demetis la helmon por vidi, ĉu io tie kulpas la 
fridiĝon de lia kapo, kaj rimarkante specon de blanka kaĉo 
en la helmo, levis ĝin al sia nazo, alflaris kaj diris: 


—Je la vivo de mia sinjorino Dulcinea de El Toboso, kazean 
fromaĝon vi metis ĉi tien, perfida, fripona kaj senkonsidera 
ŝildisto! 


Sancho respondis al tio kun granda flegmo kaj hipokrito: 


—Se temas pri kazeaĵo, donu ĝin, ke mi ĝin manĝu; sed 
prefere la diablo ĝin englutu, ĉar certe li metis ĝin en la 
helmon. Ĉu mi kuraĝus makuli la helmon de via moŝto? 
Facile koneblas la kulpulo! Mi ĵuras je Dio, sinjoro, ke, kiom 
mi komprenas, la sorĉistoj persekutas ankaŭ min, kiel parton 
kaj membron de via moŝto, kaj sendube metis ĉi naŭzaĵon 
en la helmon por ŝanĝi vian paciencon en koleron kaj por ke 
vi, kiel kutime, pistu al mi la ripojn. Sed ĉi-foje la sorĉistoj 
vere mistrafis: mi konfidas la prudenton de mia sinjoro kaj 
tion, ke li certe konsideris, ke Mi portas nun mi nek 
kazeaĵon, nek lakton, nek ion similan; kaj ke, se mi ĝin 
havus, mi metus ĝin, ne en la helmon, sed prefere en mian 
stomakon. 


—Povas esti —respondis don Quijote. 


Dume la hidalgo en verdo ĉion rigardis kaj je ĉio miris, ĉefe 
kiam don Quijote, viŝinte sian kapon, vizaĝon kaj barbon, 
kaj poste la helmon, surmetis ĉi lastan kaj, firme sur la 
piedingoj, provis la uzeblecon de la glavo per ektiro en la 
ingo, prenis la lancon, kaj diris: 


—Nun, venu lo ajn: mi pretas alfronti eĉ Satanon en persono. 


Ĉe tio alvenis la ĉaro de la flagoj, kie vidiĝis nur la ĉaristo 
sur unu el la muloj, kaj alia viro sidanta ĉe la antaŭo de la 
veturilo. Don Quijote baris al ĝi la vojon kaj demandis: 


—Kien vi iras, fratoj? Kion vi havas en la ĉaro, kaj kion 
signifas la flagoj? 


— La ĉaro apartenas al mi —respondis la surmululo— kaj 
transportas en kaĝoj du sovaĝajn leonojn. La generalo de 
Oran sendas ilin al Madrid, kiel donacon al Lia Majesto. La 
flagoj, de nia sinjoro la reĝo, indikas, ke ĉio en la ĉaro estas 
lia. 


—Ĉu la leonoj grandas? —demandis don Quijote. 


— Tiom —respondis la viro en la ĉaro—, ke neniam antaŭe 
pasis de Afriko al Hispanujo leonoj pli grandaj, aŭ tiel 
grandaj. Mi, kiel leonisto, jam transportis aliajn, sed ne 
kompareblajn al ĉi leonoj. Temas pri geparo: la masklo sidas 
en ĉi fronta kaĝo, la femalo en la posta, kaj la du tre 
malsatas, ĉar ili ankoraŭ ne manĝis hodiaŭ. Bonvolu do, 
sinjoro, lasi min iri survoje: ni devas rapidi por alveni baldaŭ 
al loko, kie ni povos doni al ili manĝon. 


lom ridetante, don Quijote respondis: 


—Leonetoj al mi? Leonetoj al mi, kaj ĉi-hore? Nu, mi ĵuras je 
Dio, ke la sendintoj de ĉi animaloj scios, Ĉu mi estas viro 
kapabla timiĝi de leonoj. Desaltu, amiko, kaj tial, ke vi estas 
la gardisto, apertu la kaĝon kaj elpelu la leonojn, ĉar meze 
de ĉi kamparo mi montros, kia estos don Quijote de La 
Mancha, spite al la sorĉistoj, kiuj sendis ilin al mi. 


—Haha! —tiam diris en si la hidalgo en verdo—. Nia bona 
kavaliro rivelas nun sian veran naturon; sendube la kazeaĵoj 
moligis lian kranion kaj turnis lian cerbon en akvon. 


Tiam, Sancho proksimiĝis al li kaj diris: 


— Sinjoro, je Dio, bonvolu interveni, ke mia mastro don 
Quijote ne batalu kontraŭ la leonoj, ĉar, alie, ili ŝiros nin 
senescepte en pecojn. 


—Ĉu via mastro frenezas ĝis la ekstremo, ke vi timas kaj 
kredas, ke li batalos kontraŭ tiel sovaĝaj bestoj? 


—Li estas, ne freneza, sed temerara —respondis Sancho. 
—Mi persvados lin ne temerari. 


La viro en verdo proksimiĝis al don Quijote, kiu urĝadis la 
gardiston aperti la kaĝojn, kaj diris: 


— Sinjoro, vaganta kavaliro devus interveni en aventuroj, se 
ili prezentas ian eblon de sukceso, sed ne, se ili montriĝas 
absolute seneliraj: ĉar la kuraĝa turniĝanta en temeraran 
ŝajnas pli freneza ol sentima. Des pli, ke ĉi leonoj havas 
nenion kontraŭ vi, eĉ ne en sia penso; krome, ili estas 
donacoj faritaj al Lia Majesto, kaj ne konvenas deteni ilin aŭ 
interrompi ilian vojaĝon. 


—Bonvolu via moŝto, sinjoro hidalgo —respondis don Quijote 
— iri al via perdriko logofajfa kaj al via furo sentima, kaj lasu, 


ke ĉiu homo faru sian taskon. Mi faras nun la mian, kaj ne 
scias, ĉu ĉi sinjoroj leonoj venos, aŭ ne, kontraŭ mi. 


Poste, li turnis sin al la gardisto kaj diris: 


—Mi ĵuras, sinjoro fripono, ke se vi ne apertas tuj la kaĝojn, 
per ĉi lanco mi alpikos vin al la Ĉaro. 


La ĉaristo, vidante la deciditecon de la armita fantomo, 
respondis: 


— Sinjoro, bonvolu pro karitato lasi min eljungi la mulojn kaj 
savi min kun ili, antaŭ ol elsaltos la leonoj, ĉar, se ĉi lastaj 
mortigus al mi la brutojn, mi ruiniĝus por la cetero de mia 
vivo. Mi posedas nenian havon, krom la ĉaro kaj la muloj. 


—Ho vi, homo de eta fido! —respondis don Quijote—. 
Descendu, eljungu kaj faru laŭvole: baldaŭ vi vidos, ke vi 
vane laboris, kaj ke vi povis ŝpari al vi ĉi penon. 


La ĉaristo sobiris kaj eljungis tre rapide, dum la leonisto 
kriis: 


—La personoj ĉi tie atestu, ke mi apertas la kaĝojn kaj 
liberigas la leonojn devigite kaj kontraŭvole, kaj ke mi 
informas al ĉi sinjoro, ke ĉian difekton kaj damaĝon 
kaŭzotan de la leonoj, plus miaj salajro kaj impostoj oni 
debetos en lian konton. Viaj moŝtoj, sinjoroj, jam iru al pli 
sekura loko, ĉar, rilate al mi, mi certas, ke la leonoj ne turnos 
sin kontraŭ min. 


La hidalgo en verdo petis denove la kavaliron rezigni tian 
frenezaĵon, kaj aldonis, ke entrepreni tiel grandan absurdon 
egalus defii la providencon. Don Quijote respondis, ke li 
scias kion li faras, kaj la alia insistis, dirante, ke li bone 
konsideru la aferon kaj ne trompiĝu. 


—Nun, sinjoro —respondis don Quijote—, se vi ne volas 
Ĉeesti tion, kio, laŭ via opinio, finiĝos tragedie, spronu vian 
ĉevalinon kaj prenu vin el la danĝero. 


Aŭdinte tion, Sancho, kun larmoplenaj okuloj, petegis sian 
mastron rezigni ĉi aventuron, ĉar, kompare kun ĝi, la 
aventuro de la ventomuelejoj, la terura travivaĵo ĉe la ful- 
marteloj, kaj unuvorte, la tuto de la faroj de li plenumitaj en 
lia vivo, egalis al kisoj kaj karesoj. 


— Atentu, sinjoro, —aldonis Sancho—, ke nenia ensorĉo 
ekzistas ĉi tie: inter la stangoj kaj tra la fendoj de la kaĝo mi 
vidis ungon de vera leono, kaj, se juĝi el tia ungo, la leono 
grandas pli ol montego. 


—La timo —respondis don Quijote— igas vin vidi la ungon 
pli granda ol, almenaŭ, la duono de la mondo. Retiru vin kaj 
lasu min sola; kaj se mi mortos ĉi tie, jam vi scias nian oldan 
interkonsenton: vi iros al Dulcinea... kaj ne necesas, ke mi 
diru ion plian. 


Li aldiris kelke da vortoj, kaj ili tute forigis de la Ĉeestantoj la 
esperon, ke li fine rezignus sian frenezan projekton. La viro 
en la verda kapoto havis la ideon oponi al li; sed li vidis sin 
ne tiel bone armita, kaj krome pensis, ke li kondutus stulte 
disputante kun sencerbulo tiel plene freneza, kiel al li jam 
ŝajnis don Quijote. La kavaliro denove minacis kaj urĝis la 
leoniston aperti, kaj ĉe tio la hidalgo en verdo spronis la 
ĉevalinon, Sancho la azenon, la ĉaristo la mulojn, kaj ĉiuj 
klopodis distanciĝi kiel eble plej rapide de la ĉaro, antaŭ ol 
la leonoj elsaltus el la kaĝoj. Sancho jam priploris la morton 
de sia mastro, ĉar li ne dubis, ke ĉi-foje don Quijote pereos 
sub la ungoj de la leonoj. Li malbenis sian sorton kaj nomis 
fatala la horon, kiam li havis la ideon servi lin denove; sed, 
malgraŭ siaj ploroj kaj lamentoj, li ne forgesis frapi la 
azenon, por ke ĝi distanciĝu pli kaj pli de la ĉaro. 


Kiam la leonisto vidis, ke la fuĝantoj jam troviĝas sufiĉe for, 
li ripetis siajn petojn kaj avertojn al don Quijote. Sed la 
kavaliro respondis, ke li jam aŭskultis ilin, ke li ne atentos pli 
da avertoj kaj petoj, ĉar ili donos nenian frukton, kaj ke oni 
ne plu perdu la tempon. 


Dum la leonisto preparis sin por aperti la unuan kaĝon, don 
Quijote konsideris, ĉu li devus batali piede aŭ rajde, kaj fine, 
decidis batali piede, ĉar li timis, ke Rocinante teruriĝus, 
vidante la leonojn. Li saltis do de sur la ĉevalo, forĵetis la 
lancon, fiksis la ŝildon al la brako, elingis la glavon, kaj 
paŝon post paŝo, kun mirinda aŭdaco kaj kuraĝa koro iris ĝis 
antaŭ la ĉaro kaj haltis tie, rekomendante sin al Dio kaj al sia 
sinjorino Dulcinea. 


Kaj oni notu ĉi tie, ke, kiam la aŭtoro de ĉi vera historio 
alvenis al ĉi epizodo, li ekkriis kaj diris: «Ho, brava kaj 
nekompareble kuraĝa don Quijote de La Mancha, spegulo, 
kie povas rigardi sin la kuraĝaj viroj de la mondo! Ho, dua 
kaj nova don Manuel de Leon, honoro kaj gloro de la 
hispanaj kavaliroj! Per kiaj vortoj mi rakontus ĉi teruran 
faron, aŭ per kiaj rezonoj mi igus ĝin kredebla al la futuraj 
epokoj? Kiaj laŭdoj povus respondi al via merito, eĉ se ili 
estus hiperboloj superaj al ĉiuj hiperboloj? Vi piede, vi sola, 
vi aŭdaca, vi grandanima, vi kun nur unu simpla glavo, ne el 
la famaj kaj tranĉaj de Toledo, kaj kun unu ŝildo el ne tre 
brila kaj pura ŝtalo, atendas la du plej sovaĝajn leonojn iam 
kreskintajn en la afrikaj savanoj. Viaj propraj heroaĵoj faru 
vian panegiron, kuraĝa manĉano, do, manke de vortoj por 
ilin laŭdi, mi prezentas ilin en ties tuta gloro». 


Ĉi tie la aŭtoro finas sian eksklamacion kaj reprenas la 
fadenon de ĉi historio, dirante: 


Kiam la leonisto vidis la hidalgon firma en sia sinteno, kaj 
komprenis, ke se li ne liberigus la leonon li altirus al si la 


danĝeran sekvon de la indigno de la kuraĝa kavaliro, li 
plene apertis la unuan kaĝon, kie, kiel jam dirite, troviĝis la 
virleono, kiu impresis pro sia eksterordinara grando kaj pro 
sia terura kaj minaca aspekto. Unue la besto ruliĝis en la 
kaĝo, eltiris la ungojn kaj sin streĉis en sia tuta longo; poste 
apertis la buŝon, oscedis longe, kaj, elpuŝinte preskaŭ du 
spanojn da lango, forlekis per ĝi la polvon el siaj okuloj kaj 
lavis al si la vizaĝon. Tion farinte, la leono elmetis la kapon 
el la kaĝo kaj rigardis ĉien kun okuloj ardaj kiel braĝoj: pozo 
kaj rigardo kapablaj teruri la temerarecon mem. Nur don 
Quijote observis atente la beston, dezirante, ke ĝi elsaltu el 
la ĉaro kaj venu en la atingo de liaj manoj, ĉar li havis la 
intencon dishaki ĝin en pecojn. Ĝis tia ekstremo lin puŝis lia 
neimagebla frenezo. Sed la nobla leono, pli sindetena ol 
aroganta, ne atendis ĉi infanan fanfaronaĵon, kaj, rigardinte 
al unu kaj al la alia flanko, kiel dirite, turnis la dorson, 
montris sian pugon al don Quijote kaj plej flegme kaj 
trankvile kuŝiĝis denove en la kaĝo. Ĉe tio don Quijote 
ordonis la leoniston frapi la beston, ke ĝi koleriĝu kaj eliru. 


—Tion mi ne faros —respondis la leonisto— ĉar, se mi ĝin 
incitus, ĝi dispecigus min, la unuan. Via moŝto, sinjoro 
kavaliro, kontentiĝu per via ĵusa faro nesupereble kuraĝa, 
kaj ne defiu duafoje la sorton. La leono havas la pordon 
aperta, kaj povas decidi laŭvole, ĉu eliri, Ĉu ne, sed, ĉar ĝi ne 
eliris ĝis nun, ĝi ne eliros en la tuta tago. La grando de via 
kuraĝo jam bone pruviĝis. Laŭ mia kompreno, neniu 
ĉampiono devas fari pli ol defii la malamikon kaj atendi lin 
en la batal-kampo. Se lia oponanto ne aperas, la infamio 
falas sur lin, kaj la defianto ricevas la honoron de la triumfo. 


—Vi pravas —respondis don Quijote—. Fermu do la pordon, 
amiko, kaj atestu, kiom vi plej bone povas, ke ĉi tie okazis la 
jeno: vi apertis al la leono, mi atendis, la besto ne eliris, mi 
denove atendis, la leono ne volis ankoraŭ eliri kaj denove 
kuŝiĝis. Mi faris mian devon, ensorĉoj ne intervenu, kaj Dio 


helpu la juston, la veron kaj la aŭtentan kavalirismon. Fermu 
la pordon, mi ripetas, kaj dume mi signos al la forkurintoj, ke 
ili revenu kaj sciu de via buŝo ĉi faron. 


La leonisto obeis, kaj don Quijote, fiksinte al la pinto de la 
lanco la tukon, per kiu li antaŭe forviŝis de sia vizaĝo la 
inundon de selakto, komencis laŭte voki al la aliaj, kiuj, en 
grupo pelata de la hidalgo en verdo, forkuris ankoraŭ kaj 
ĉiumomente turnis la kapon; sed Sancho atingis vidi la 
blankatukan signalon kaj diris: 


—La diablo min prenu, se mia sinjoro ne venkis la sovaĝajn 
bestojn, ĉar li vokas nin. 


Ĉiuj bridis, observis, ke don Quijote faras signojn al ili, kaj, 
perdante iom de sia timo, ili proksimiĝis iom post iom, ĝis ili 
povis aŭdi la voĉojn de don Quijote. Fine ili alvenis al la Ĉaro, 
kaj tiam don Quijote diris al la ĉaristo: 


— Frato, rejungu viajn mulojn kaj daŭrigu la vojaĝon; kaj vi, 
Sancho, donu unu or-eskudon al li kaj alian al la leonisto, 
rekompence por la tempo, kiun ili perdis pro mi. 


— Tre volonte mi donos ilin —respondis Sancho—. Sed, kio 
okazis al la leonoj? Cu ili vivas ankoraŭ aŭ mortis? 


Tiam la leonisto rakontis detale kaj vort-abunde la finon de 
la batalo, troigante, kiom plej bone li sciis kaj povis, la 
kuraĝon de don Quijote, ĉe kies vido la leono, timigite, nek 
volis, nek aŭdacis eliri el la kaĝo, kvankam ties pordo teniĝis 
aperta longan tempon; li aldonis, ke li diris al don Quijote, ke 
kolerigi la leonon por igi ĝin eliri, kiel la kavaliro deziris, 
egalus defii la providencon, kaj ke, fine, malgraŭvole kaj 
nevolonte, li permesis al la leonisto fermi la pordon. 


—Kion vi opinias pri tio, Sancho? —demandis don Quijote—. 
Ĉu ekzistas ensorĉoj kapablaj elteni kontraŭ la vera kuraĝo? 


La sorĉistoj povas preni de mi la fortunon, sed absolute ne la 
energion kaj firmecon de la animo. 


Sancho donis la eskudojn, la ĉaristo rejungis la mulojn, la 
leonisto kisis la manon de don Quijote por la donaco 
ricevita, kaj promesis rakonti lian kuraĝan faron eĉ al la reĝo 
mem, se li vidus lin en la kortego. 


—Se okaze lia majesta moŝto demandos al vi, kiu do 
plenumis la faron, diru, ke la Kavaliro de la Leonoj, ĉar mi 
volas, ke mia ĝisnuna alnomo la Kavaliro de la Trista Mieno 
estu jam ŝanĝita, transformita kaj modifita en la alian: kaj ĉi- 
rilate mi sekvas la antikvan kutimon de la vagantaj kavaliroj, 
kiuj Ŝanĝis al si la nomon, kiam ili volis, aŭ kiam prezentiĝis 
konvena okazo. 


La ĉaro daŭrigis sian vojaĝon, kaj don Quijote, Sancho kaj la 
hidalgo en la verda kapoto la sian. Dumtempe don Diego de 
Miranda observis kaj aŭskultis tiel atente la farojn kaj la 
esprimojn de don Quijote, ke li diris eĉ nu unu vorton, kaj 
pensis, ke la kavaliro estas saĝa frenezulo, aŭ homo freneza 
ĉe la rando de la saĝo. Don Diego ne konis ankoraŭ la unuan 
parton de lia historio; ĉar, se li estus ĝin leginta, li ne mirus 
je liaj faroj kaj diroj, tial, ke li konus la naturon de lia frenezo. 
Sed, en sia senscio, li kelkfoje prenis lin por saĝa, kelkfoje 
por freneza, se konsideri, ke la diroj de don Quijote montriĝis 
koheraj, elegantaj kaj bone esprimitaj, kaj liaj faroj 
ekstravagancaj, absurdaj kaj temeraraj. Kaj la viro en verdo 
diris en si: 


—Ĉu ekzistas pli granda frenezo ol tio, ke li surmetis helmon 
plenan de kazeaj fromaĝoj, kaj pensis, ke la sorĉistoj moligis 
lian kranion? Kaj, kio pli absurda kaj temerara ol insisti 
nepre batali kontraŭ la leonoj? 


Sed don Quijote eltiris lin el ĉi pensoj kaj el ĉi monologo, 
dirante: 


—Sendube, sinjoro don Diego de Miranda, via moŝto 
konsideras min absurda kaj freneza. Kaj ne strange, ĉar miaj 
faroj atestas nenion alian. Tamen, mi deziras, ke via moŝto 
sciu, ke mi estas nek tiel freneza, nek tiel absurda, kiel certe 
mi ŝajnas al vi. Bele aspektas brava kavaliro antaŭ la okuloj 
de la reĝo, kiam, meze de la areno, li sukcese lancas 
sovaĝan taŭron; bele aspektas kavaliro en brila armaĵo, kiam 
li galopas antaŭ la damoj en gajaj turniroj, kaj bele aspektas 
la kavaliroj, kiuj en militaj, aŭ en ŝajne militaj, ekzercoj, 
distras, amuzas kaj iasence honoras la kortegon de siaj 
suverenoj; sed pli bele ol la menciitaj kavaliroj aspektas la 
vaganta tra dezertoj, solejoj, apartaj padoj, arbaroj kaj 
montoj, kiam li serĉas aventurojn, celante meti al ili 
sukcesan kaj feliĉan finon nur por gajni daŭran kaj gloran 
renomon. Pli bele aspektas, mi ripetas, kavaliro, kiu helpas 
vidvinon en iu sovaĝa loko, ol kavaliro kortega, kiu 
amindumas pucelon en la urbo. Ĉiu kavaliro havas sian 
apartan funkcion: la kortega do servu la damojn, ornamu per 
siaj kostumoj la palacon de la reĝo, helpu al kavaliroj 
senhavaj per la riĉaj pladoj de sia tablo, organizu konkur- 
batalojn, aranĝu turnirojn, montru sin grand-anima, 
donacema, pompa kaj ĉefe bona kristano, kaj li plenumos 
tiel sian difinitan devon. Sed la vaganta serĉu la forojn de la 
mondo, penetru en la plej implikajn labirintojn, ataku 
ĉiupaŝe tion neeblan, eltenu en la dezertaj stepoj la ardan 
sunon meze de la somero, kaj la senkompatan rigoron de la 
vento kaj la frosto en la vintro, sen esti alarmita ĉe leonoj, 
nek terurita ĉe fantomoj, nek timigita ĉe drakoj, ĉar ili serĉi, 
ataki kaj venki estas lia ĉefa kaj vera funkcio. Kaj tial, ke mi 
havas la fortunon aparteni al la vaganta kavalirismo, mi ne 
povas ne entrepreni tion, kio, laŭ mia opinio, troviĝas inter la 
limoj de mia devo; tiel do, kiam mi ĵus atakis la leonojn, mi 
agis laŭdeve, kvankam, mi konfesas, kun troa temerareco, 


ĉar mi bone scias, ke la kuraĝo estas virto inter du mavaj 
ekstremoj: timemo kaj temeraro. Tamen, se la kuraĝa leviĝas 
al la nivelo de la temerara, malpli riproĉindas, ol se li 
descendas kaj falas en la abismon de la poltrona. Same kiel 
pli facilas al la prodiga descendi al la nivelo de la donacemo, 
ol al la avara ascendi al ĝi, same tiel pli facilas al la temerara 
veni ĝis la vera kuraĝo, ol al la poltrona proksimiĝi al ĝi. Kaj, 
rilate al ĉi afero de la aventuroj, kredu min, sinjoro don 
Diego, ke preferindas perdi pro troa ludkarto ol pro maltroa, 
ĉar sonas pli agrable en la orelo de aŭskultanto «Tia kavaliro 
estas temerara kaj kuraĝa» ol «Tia kavaliro estas timema kaj 
poltrona». 


—Mi diras, sinjoro don Quijote —respondis don Diego—, ke 
ĉio, kion via moŝto faris kaj diris, kongruas kun la postuloj de 
la racio mem, kaj mi kredas, ke, se la leĝoj kaj reguloj de la 
vaganta kavalirismo perdiĝus, oni ilin retrovus en via propra 
koro, kvazaŭ en ilia propra kaj natura arĥivo. Sed estas iom 
tarde, do ni rapidu al miaj vilaĝo kaj domo; tie via moŝto 
ripozos de via pasinta laboro, kiu sendube kaŬzis al vi, se ne 
korpan, almenaŭ spiritan lacon, kaj ĉi lasta ofte provokas la 
lacon de la korpo. 


—Mi akceptas vian inviton kiel grandan favoron kaj honoron, 
sinjoro don Diego —respondis don Quijote. 


Kaj spronante iom pli insiste ol antaŭe, ili alvenis ĉirkaŭ la 
dua horo posttagmeze al la vilaĝo kaj al la domo de don 
Diego, kiun don Quijote alnomis la Kavaliro en la Verda 
Kapoto. 


Ĉapitro 18 


Pri tio, kio okazis al don Quijote en la kastelo aŭ domo de la 
Kavaliro de la Verda Kapoto, kaj pri aliaj kuriozaj aferoj 


Don Quijote trovis la domon de don Diego de Miranda vasta, 
kia ordinare estas la vilaĝaj domoj. Lia blazono, el ŝtono 
krude ĉizita, vidiĝis super la strato-pordo; la vin-kelo situis 
en la korto, la provizejo ĉe la portalo, kaj ie tie staris dise 
multaj ĵaroj, kiuj, ĉar faritaj en El Toboso, igis la kavaliron 
rememori pli vive sian ensorĉitan kaj metamorfozitan 
Dulcinea. Kaj sen atenti kion li diras, aŭ antaŭ kies ĉeesto li 
parolas, li deklamis suspirante: 


Ho dolĉaj pensoj, vundaj nun al koro, 
tenere dolĉaj kiam volis Dio[269] 


Kaj li daŭrigis: 


—Ho ĵaroj de El Toboso: vi vekis en mia memoro la dolĉan 
penson, al mi plej amaran! 


Tion aŭdis la studento-poeto, filo de don Diego, elirinta kun 
sia patrino akcepti lin, kaj ambaŭ miris je la stranga figuro 
de don Quijote, kiu deseliĝis de Rocinante kaj tre ĝentile 
petis de la sinjorino ties manon por ĝin kisi. Tiam don Diego 
diris: 


—Akceptu, sinjorino, kun via kutima afablo, ĉi sinjoron don 
Quijote de La Mancha, la plej kuraĝa kaj saĝa kavaliro 
vaganta de la mondo. 


La sinjorino, nomata doĥa Cristina, bonvenigis lin per 
elmontroj de granda simpatio kaj ĝentilo, kaj don Quijote 
salutis ŝin per abundo de diskretaj kaj agrablaj vortoj. 


Preskaŭ la samajn komplimentojn li faris al la studento kaj, 
aŭdante lin paroli, juĝis lin saĝa kaj inteligenta. 


Ĉi tie la aŭtoro de ĉi historio detale priskribas la domon de 
don Diego, pentrante al ni la enhavon de la hejmo de riĉa 
hidalgo vilaĝa; sed la tradukisto preferis pasi en silento 
super ĉi tiaj kaj similaj bagateloj, ĉar ili ne bone kongruas 
kun la ĉefa objekto de la rakonto, kies forto baziĝas sur la 
vero pli ol sur tedaj digresioj.[270] 


Oni kondukis la kavaliron en ĉambron, kie Sancho demetis 
lian armaĵon kaj lasis lin en ties valona kalsono kaj ĉamo- 
leda sajo tute grasecaj pro ilia frotado kun la pecoj de la 
armaĵo. Poste don Quijote surmetis al si Van-Dajkan kolumon 
ne amelitan kaj senpuntan, laŭ la maniero de la studentoj, 
paron da flavaj subŝuoj kaj alian paron da ŝuoj ciritaj, garnis 
sin per sia bona glavo pendanta de balteo el foka ledo 
(laŭdire li suferis dum multaj jaroj renan afekcion)[271] kaj 
fine surŝultrigis al si senkapuĉan mantelon el bona drapo. 
Sed unue li lavis al si la vizaĝon kaj la kapon, uzante la 
akvon de kvin aŭ ses siteloj (ekzistas diferenco de opinioj pri 
la ĝusta nombro) sen ke la akvo perdus sian selaktan 
koloron, originantan el la frandemo de Sancho kaj el ties 
aĉeto de la misŝancaj kazeaĵoj, kiuj tiel blankigis lian 
mastron. Tiel vestita, kaj kun ĝentila kaj senĝena mieno, don 
Quijote pasis en alian ĉambron, kie la studento atendis lin 
por babili kun li, dum oni primetis la tablon, ĉar, ĉe la alveno 
de tiel nobela gasto, sinjorino doĥa Cristina volis montri, ke 
ŝi povas kaj scias regali ĉian vizitanton. Pli frue, kiam don 
Quijote demetis la armaĵon, don Lorenzo (tiel nomiĝis la filo 
de don Diego) havis la okazon demandi al sia patro: 


—Kion diri pri ĉi kavaliro, kiun via moŝto prenis hejmen? Lia 
nomo, lia figuro, kaj lia aserto, ke li estas vaganta kavaliro, 
perpleksigas min kaj mian patrinon. 


—Mi ne scias kion respondi, filo. Nur, ke mi vidis lin konduti 
kiel la plej granda frenezulo de ĉi mondo, kaj samtempe 
paroli tiel saĝe, ke liaj rezonoj forgesigas kaj nuligas liajn 
farojn; parolu al li kaj palpu la pulson de lia scio kaj, ĉar vi 
estas inteligenta, juĝu laŭ via propra kriterio, ĉu li frenezas 
aŭ ne, kvankam, se diri la veron, mi kredas, ke li havas en la 
kapo pli da frenezo ol da saĝo. 


Ĉe tio don Lorenzo iris babili kun don Quijote, kiel dirite, kaj 
la kavaliro diris al li: 


— La patro de via moŝto, sinjoro don Diego de Miranda, 
sciigis min pri via rara talento kaj subtila spirito, kaj ĉefe, ke 
vi estas granda poeto. 


—Poeto, eble —respondis don Lorenzo—, sed granda, tute 
ne. Verdire, mi inklinas al la poezio kaj al la legado de bonaj 
poetoj; sed tio ne sufiĉas, por ke oni nomu min granda, kiel 
mia patro faras. 


—Via modesto plaĉas al mi —diris don Quijote—, ĉar 
ĝenerale la poetoj arogantas kaj rigardas sin la plej grandaj 
de la mondo. 


—Ne ekzistas regulo sen esceptoj —respondis don Lorenzo 
—., Eble troviĝas poetoj vere grandaj kaj tamen ne 
konsideras sin tiaj. 


—Ne multaj —diris don Quijote—. Sed, super kiaj versoj 
laboras nun via moŝto? Via sinjoro patro sciigis al mi, ke 
kaŭze de ili vi nervozas kaj faras al vi zorgojn. Se temas pri 
glosado, mi iom kompetentas pri tia arto, kaj tre ŝatus aŭdi 
la versojn. Se vi destinas ilin al literatura konkurso, klopodu 
ricevi la duan premion, ĉar la unuan ĉiam oni donas 
konsiderante la influon aŭ la rangon; la vera merito ricevas 
la duan, do la trian oni devas konsideri la dua, kaj, laŭ ĉi 
kalkulo, la unua devus stari trialoke, same kiel okazas en la 


universitatoj, kiam oni atribuas la licenciojn. Malgraŭ ĉio, la 
nomo de la unua famiĝas. 


—Ĝis nun, mi ne povus juĝi lin freneza —diris en si don 
Lorenzo—. Sed ni daŭrigu. 


Kaj li demandis tiam: 


—Ŝajnas, ke via moŝto sekvis diversajn kursojn. Kion vi 
studis? 


—La vagantan kavalirismon —respondis don Quijote—. Ĝi 
estas tiel bona kiel la poezio, kaj eĉ du colojn pli bona. 


—Mi ne konas tian sciencon —diris don Lorenzo—, kaj ĝis 
nun mi ne aŭdis pri ĝi. 


—Temas pri scienco —respondis don Quijote— kie 
enfermiĝas tute aŭ pliparte la ceteraj konoj de la mondo, se 
konsideri, ke ĝia praktikanto devas esti juristo kaj koni la 
leĝojn de la justeco distribua kaj komuta, ke li povu doni al 
ĉiu persono, tion, kio al li apartenas kaj ŝuldiĝas; li devas 
esti teologo por klare ekspliki sian kristanan religion, kie ajn 
oni lin demandas pri ĝi; li devas esti kuracisto, ĉefe 
herbaristo, por rekoni, meze de la dezertoj kaj sovaĝejoj, la 
herbojn kapablajn resanigi vundojn, ĉar la vagantaj kavaliroj 
ne devas ĉiupaŝe serĉi personon, kiu kuracu ilin; li devas 
esti astronomo por scii per la steloj kiom da noktaj horoj 
pasis, kaj en kia klimato de la mondo li troviĝas; li devas scii 
matematikon, ĉar ĉiumomente li devas helpi sin per ĝi; kaj 
krom tio, ke la teologiaj kaj naturaj virtoj devas lin ornami, 
mi menciu, se paroli nun pri detaletoj, ke li devas ankaŭ scii 
naĝi kiel laŭdire naĝis fiŝo Nicolas aŭ Nicolao,[272] hufumi 
ĉevalon kaj aranĝi ties harnison. Kaj rilate al la pli noblaj 
aferoj, jam menciitaj, li devas esti fidela al Dio kaj al sia 
damo, ĉasta en siaj pensoj, sincera en siaj vortoj, sindona en 
sia konduto, kuraĝa en siaj faroj, eltenema en siaj doloroj, 


donema al la paŭperaj kaj, fine, ĉampiono de la vero, eĉ se 
en ties defendo li perdus la vivon. Bona kavaliro vaganta 
devas esti dotita per ĉi grandaj kaj etaj kvalitoj, tiel do, 
sinjoro don Lorenzo, vidu, ke la kavalirismo ne instruas al 
siaj membroj sciojn de nazmukaj infanoj, kaj ke ĝi egalas al 
la plej sublimaj sciencoj lernataj en kolegioj kaj fakultatoj. 


—Setia, mi ne dubas, ke ĝi superas la ceterajn sciencojn — 
respondis don Lorenzo. 


—Kiel, «se tia»? —demandis don Quijote. 


—Mi volas diri —respondis don Lorenzo—, ke mi dubas, ĉu 
ekzistis aŭ ekzistas vagantaj kavaliroj kun tiel multaj virtoj. 


—Kion mi asertas nun, mi jam diris antaŭe multe da fojoj. La 
pliparto de la homoj en ĉi mondo opinias, ke neniam ekzistis 
vagantaj kavaliroj, kaj, se la ĉielo ne plenumas miraklon por 
konvinki ilin pri la kontraŭo, fari ĉi-rilate ion alian tute 
vanus, kiel la sperto ofte montris al mi. Do mi ne volus 
klopodi nun eltiri vin el la eraro, kiun vi dividas kun la 
ĝenerala opinio; sed mi preĝos al la ĉielo, por ke vi vidu 
klare kaj komprenu, ke, en la pasintaj tempoj, la vagantaj 
kavaliroj utilis kaj necesis en la mondo, kaj ke nun, eĉ multe 
pli utilus, se ili aktivus; sed en la hodiaŭa mondo, kaj pro la 
pekemo de la homoj, triumfas la neniofarado, la pigro, la 
frandemo kaj la sinregalo. 


—En la kapo de nia gasto jam zumas muŝo —diris en si don 
Lorenzo—. Sed li estas admirinda frenezulo, kaj mi stultus, 
se mi opinius alie. 


Ĉi tie finiĝis ilia babilado, ĉar oni vokis ilin manĝi. Don Diego 
demandis al sia filo, kian konkludon li eltiris rilate al la 
mensa stato de la gasto, kaj don Lorenzo respondis: 


—Ĉiuj kuracistoj kaj pelistoj de la mondo ne povus elkonduki 
lin el la korto de lia frenezo; sed li estas Ŝanĝiĝema 
frenezulo, plena de lucidaj paŭzoj. 


Oni sidiĝis ĉe la tablo, kaj la manĝo, pura, abunda kaj 
bongusta, estis tia, kian don Diego, kiel li antaŭe asertis sur 
la vojo, ĝenerale primetis por regalo de siaj gastoj. Sed plej 
plaĉis al don Quijote la mirinda silento, kvazaŭ kartuzia, 
reganta en la tuta domo. Oni demetis la tablotukon, donis 
dankon al Dio kaj akvon al la manoj, kaj tiam don Quijote 
insiste petis la junan don Lorenzo deklami la versojn de la 
literatura konkurso. Al tio li respondis: 


—Mi legos mian gloson, por ne simili al certaj poetoj, kiuj ne 
konsentas legi siajn versojn, se oni petas ilin deklami, kaj, se 
ne petitaj, tiam ili vomadas senĉese siajn poemojn. Mi verkis 
la gloson nur por spertiĝi, sed ne esperas, ke ĝi ricevos ian 
premion. 


—Unu saĝa amiko mia —respondis don Quijote— opiniis, ke 
ne valoras la penon komponi glosojn, ĉar, li diris, la gloso 
neniam povas adaptiĝi al la proponita teksto, kaj ĉiam, 
devias de la intenco kaj la celo de la temo glosenda. Li 
aldonis, ke la reguloj de la glos-arto tro severas, ke ili allasas 
nek demandajn formojn, nek «li diris» aŭ «li diros», nek la 
transformon de nomoj en verbojn, nek la ŝanĝon de senco, 
krom aliaj limigoj kaj restriktoj, kiel via moŝto certe scias. 


—Vere, sinjoro don Quijote —diris don Lorenzo—, plaĉus al 
mi vidi vin foje fali en ian gravan eraron. Sed ne eblas, ĉar vi 
forglitas el inter miaj manoj kiel angilo. 


—Mi ne komprenas kion vi volas diri per tio, ke mi forglitas el 
inter la manoj. 


—Siatempe mi klarigos ĝin al vi —respondis don Lorenzo—. 
Sed nun, bonvolu atenti la gloson, kiu tekstas jene: 


De «mi estis» al «mi estas» 
sama stato regu plue; 

aŭ ke jam alvenu frue 

kio en «mi estos» nestas. 


Gloso 


Ĉar forpasas ĉio fine, 
ankaŭ pasis la feliĉo, 

kiun grandan laŭdestine 
mi ĝuadis en sufiĉo, 

dum mi vivas nun ruine. 
De tre longe jam mi restas 
ĉe piedoj viaj, Fato, 

sed laŭŝajne vi siestas, 
ĉar revenas ne la stato 

de «mi estis» al «mi estas». 
Min ne trafu nova gloro, 
aŭ plezuro aŭ kontento, 
aŭ triumfo aŭ honoro, 

sed nur la iama sento 

nun hantanta kun doloro. 
Se vi Sorto, kontribue, 

per redono de l' paseo 
min favorus, sciu, ĝue 
klamus mi kun spontaneo: 
sama stato regu plue. 

La neeblon mi deziras: 

la paseo, ĉar jam morta, 
ne returnan vojon irus, 

eĉ se povo la plej forta 
tion volus kaj aspirus. 
Tempo kuras, pasas flue, 
flugas, hastas ĉioŝova, 

kaj erarus kontinue 

kiu volus ĝin senmova 


aŭ ke jam alvenu frue. 
Vivi en perpleks' mizera 
kun espero kaj kun timo 
estas kvazaŭ morto vera. 
Preferindas do la fino 

al la vivo plensufera. 

Al mi plej konvene estas 
morti jam; sed la teruro 
super la konven' majestas, 
diras eĉ ne per susuro 
kio en «mi estos» nestas. 


Kiam don Lorenzo finis la gloson, don Quijote stariĝis, prenis 
lian dekstran manon kaj diris per voĉo laŭta, preskaŭ kria: 


—Laŭdatu la alta ĉielo, nobla junulo! Vi estas la plej bona 
poeto de la mondo kaj meritas porti laŭrkronon, ne de Ĉipro 
aŭ de Gaeta, kiel diris certa poeto, kies animon Dio indulgu, 
sed de la akademioj de Ateno, se ili ekzistus hodiaŭ, kaj de 
la nunaj de Parizo, Bolonjo kaj Salamanca! La ĉielo disponu, 
ke Febo trapiku per siaj sagoj la korpon de la juĝistoj, kiuj 
rifuzos al vi la unuan premion, kaj ke la muzoj neniam 
transpasu la sojlon de iliaj hejmoj! Bonvolu, sinjoro, se vi 
deziras, deklami kelke de viaj versoj maĵoraj, ĉar mi volus 
palpi la pulson de via admirinda genio en ties diversaj 
partoj. 


Ĉu ne amuze, ke, laŭdire, don Lorenzo aŭskultis kun plezuro 
la laŭdon de don Quijote, kvankam li konsideris la kavaliron 
freneza? Ho, forto de la flato! Kiel vi vastas, kaj kiel fore 
distas la limoj de via agrabla regno! Don Lorenzo konfirmis ĉi 
veron, ĉar, cedante al la peto de don Quijote, li deklamis la 
jenan soneton pri la fabelo aŭ historio de Piramo kaj Tisbe: 


La muron rompis la pucelo bela, 
kiu la koron de Piramo ŝiris; 


de Ĉipro, Amo flugilbate iris 

al tiu breĉo streta kaj fabela. 
Parolis nur silento tim-rivela, 

ĉar voĉoj tra la breĉo ne sin tiris; 
sed ja la koroj: ilin Am' inspiris, 
eterne ĉio-solva, bar-dispela. 

En ŝi tro kreskas la deziro ama 

kaj jam kun hasta, senprudenta koro, 
la kompatinda en la morton drivas. 
Afero stranga! Per la glavo sama 
kaj per la samaj tombo kaj memoro 
la paro mortis, kuŝas kaj plu vivas. 


—Benata estu Dio! —diris don Quijote, aŭskultinte la 
soneton de don Lorenzo—. Inter la senfina nombro da poetoj 
de seka inspiro vivantaj en la mondo, elstaras la poezia 
talento da via moŝto, se juĝi la arton de via soneto! 


Don Quijote gastis kvar tagojn ĉe don Diego, kie oni lin bele 
regaladis; ĉe la fino de la dirita tempo, li petis de don Diego 
permeson por foriri, dankis lin pro ties favoroj kaj pro tio, ke 
oni lin tiel afable akceptis; sed li aldonis, ke ne konvenas al 
la vagantaj kavaliroj dediĉi multe da horoj al la neniofarado 
kaj al la sinregalo, ke li volas denove iri plenumi sian devon 
serĉante aventurojn, abundajn laŭdire en la regiono. Tiel li 
pasigus la tempon, ĝis okazus la turniroj en Zaragoza, kien li 
rekte irus; tamen li intencis unue penetri en la kavernon de 
Montesinos, pri kies interno oni rakontis en la regiono tiom 
da mirindaj historioj, kaj samtempe li esplorus kaj eltrovus la 
originon kaj la veran fonton de la sep lagoj ordinare nomataj 
«lagoj de Ruidera». 


Don Diego kaj lia filo gratulis lin pro ties nobla decido, petis 
lin preni de ilia hejmo kaj bieno ĉion, kion li volus, ĉar ili plej 
plezure servus lin pro lia persona merito kaj pro lia honora 
profesio. 


Alvenis fine la tago de la foriro, havigante ĝojon al don 
Quijote, sed triston kaj zorgon al Sancho Panza, tial, ke tre 
plaĉis al li la abundo reganta ĉe don Diego, kaj nur 
kontraŭvole li pretis reveni al la malsato kutima en la arbaroj 
kaj dezertaj lokoj kaj al la magra viktualio de sia mizere 
provizita ŝarĝo-selo. Sed li plenŝtopis ĝin per ĉio, kion li 
konsideris necesa, kaj poste, en la momento de la adiaŭo, 
don Quijote diris al don Lorenzo: 


—Mi ne scias, ĉu mi jam diris al vi, kaj se jes mi ripetas ĝin, 
ke se via moŝto volus ŝpari al vi penadon kaj krutaĵojn sur la 
vojo al la neatingebla pinto, kie staras la templo de la Famo, 
vi devus nur devii de la nur iom streta pado de la poezio kaj 
sekvi la plej stretan en la mondo, la padon de la vaganta 
kavalirismo, sed ĉe kies fino vi povus fariĝi imperiestro en 
palpebruma daŭro. 


Per tiaj vortoj don Quijote fine dispelis ajnan dubon, kiu 
povus ekzisti pri lia freneza stato, des pli kiam li aldonis: 


—Dio scias, ke al mi tre plaĉus preni don Lorenzon kun mi 
por instrui lin, kiel oni devas indulge trakti la humilan kaj 
submeti kaj treti la orgojlan, konforme al la virtoj propraj al 
mia profesio. Sed tial, ke pro sia juna aĝo kaj sia laŭdinda 
verkado li ne povus min akompani, mi kontentiĝas asertante 
al li, ke li povos akiri al si famon kiel poeto, se li atentas kaj 
sekvas la opinion de la aliaj, prefere al la propra, ĉar ne 
ekzistas patro aŭ patrino kapabla trovi sian filon turpa, des 
malpli kiam temas pri filoj de la cerbo. 


La patro kaj la filo denove miris je la mikso de saĝo kaj folo 
en la diroj de don Quijote kaj je lia obstino dediĉi sin al la 
unika celo de siaj klopodoj, t.e. al sia misfortuna aventurado. 
Ili ripetis al li sian servopretecon kaj komplimentojn, kaj 
poste, adiaŭinte la sinjorinon de la kastelo, don Quijote sur 
Rocinante, kaj Sancho sur la azeno, rajdis for. 


Ĉapitro 19 


Kie oni rakontas la aventuron de enamiĝinta paŝtisto, kun 
aliaj vere amuzaj eventoj 


Don Quijote troviĝis ankoraŭ je eta distanco de la vilaĝo de 
don Diego, kiam li renkontis du virojn kun aspekto de pastroj 
aŭ studentoj,[273] kaj du kampulojn; la kvar rajdis sur kvar 
azeninoj; unu el la studentoj portis, envolvitajn en peco el 
verda lino uzata kiel vojaĝosako, ion similan al drapo 
skarlata kaj du parojn da trikitaj ŝtrumpoj; la alia studento 
havis nur unu novan paron da skermaj rapiroj kun ties ledaj 
pintingoj. La kampuloj portis kun si kelke da diversaj varoj 
montrantaj, ke ambaŭ aĉetis ilin en ia granda urbo kaj ilin 
transportas al sia vilaĝo. La studentoj kaj la kampuloj tiom 
miris je la hidalgo, kiom ordinare la personoj vidintaj lin por 
la unua fojo, kaj deziregis scii kiu estas tiel eksterordinara 
vivo. 


Don Quijote ilin salutis kaj, sciiĝinte, ke ili sekvas lian 
propran vojon, proponis al ili sian kompanion kaj petis ilin 
moderigi sian iron, ĉar iliaj azeninoj pli rapidis ol lia Ĉevalo. 
Poste, komplezeme, li skize rakontis al ili pri si mem kaj pri 
sia ofico kaj profesio de vaganta kavaliro, aldonante, ke li 
serĉas aventurojn ĉie en la mondo, ke li havas la nomon don 
Quijote de La Mancha kaj la alnomon Kavaliro de La Leonoj. 


Ĉio ĉi sonis kiel greka aŭ ĵargona lingvo en la oreloj de la 
kampuloj, sed la studentoj baldaŭ komprenis, ke la cerbo de 
don Quijote ne bone funkcias; tamen ili rigardis lin kun 
admiro kaj respekto, kaj unu diris: 


—Se via moŝto, sinjoro kavaliro, ne sekvas determinitan 
vojon, kiel kutimas la serĉantoj de aventuroj, venu kun ni, 
kaj vi vidos unu el la plej belaj kaj riĉaj edziĝo-festoj ĝis nun 


okazintaj en La Mancha kaj en la distanco de multaj mejloj 
ĉirkaŭe. 


Don Quijote demandis, ĉu temas pri la nupto de ia princo, se 
konsideri, ke la alia mencias tiel entuziasme la aferon. 


—Ne —respondis la studento—. Temas pri la edziĝo de 
kampulo kaj kampulino. Li estas la plej riĉa en ĉi regiono, kaj 
ŝi, la plej bela iam vidata de la homoj. La aranĝoj por la 
nupto montriĝas plej eksterordinaraj kaj kuriozaj, ĉar ĝi 
okazos en herbejo situanta apud la vilaĝo de la fianĉino. Oni 
ŝin nomas, tre laŭvere, Quiteria la bela, kaj la fianĉon, 
Camacho la riĉa. Ŝi havas dek ok jarojn, li dudek, kaj ambaŭ 
same rangas, kvankam scivoluloj konantaj parkere ĉies 
genealogion asertas, ke la familio de Quiteria superas la 
familion de Camacho; sed nuntempe oni ne atentas tion, ĉar 
la mono povas ŝtopi multe da breĉoj. Efektive, ĉi Camacho 
estas prodigema kaj havas la kapricon, ke oni kovru per 
volbo el branĉoj la tutan herbejon, tiel, ke la suno devos 
sufiĉe penadi, se ĝi volos penetri ĝis la verda herbo de la 
grundo. Li ankaŭ prezentos spado-dancojn, kaj same tintil- 
dancojn,[274] ĉar en la vilaĝo vivas homoj kapablaj plej 
sperte sonorigi kaj skui la tintilojn. Pri la Ŝu-klakantaj 
danculoj nenion mi diras, ĉar li invitis grandan nombron da 
ili. Tamen la nupto iĝos plej memorinda, ne pro la ĵus 
menciitaj aferoj, aŭ pro multaj aliaj, kiujn mi ne citis, sed pro 
tio, kion certe faros la disdegnata Basilio. Ĉi Basilio estas 
paŝtisto en la sama vilaĝo de Quiteria, kaj nur unu Muro 
staris inter lia domo kaj la domo de la gepatroj de la 
knabino. La Amo do kaptis la okazon revivigi en la mondo la 
jam forgesitan idilion de Piramo kaj Tisbe, ĉar Basilio 
enamiĝis al Quiteria jam de sia fruaj jaroj, kaj ŝi reciprokis 
lian kor-inklinon per mil diversaj kaj honestaj favoroj, tiel, ke 
la amo inter la infanoj Basilio kaj Quiteria estis motivo de 
amuzaj komentoj en la vilaĝo. Kiam ili kreskis, la patro de 
Quiteria decidis prohibi al Basilio, ke li plu vizitu lian 


hejmon, kiel ordinare li faris ĝis tiam, kaj, por ŝpari al si 
vivon plenan de zorgoj kaj suspektoj, la patro aranĝis la 
edziniĝon de sia filino al la riĉa Camacho, konsiderinte, ke 
Basilio ne konvenas al ŝi, ĉar lin pli favoris la naturo ol la 
Fortuno. Kaj, se diri la honestan veron, Basilio estas plej 
vigla junulo, granda ĵetanto de la fer-stango, elstara en la 
luktoj, sperta en la man-pilkaj ludoj; li kuras kiel cervo, 
saltas pli ol kapro, faligas la keglojn kvazaŭ mirakle, kantas 
kiel alaŭdo kaj, plukante la gitaron, igas ĝin preskaŭ paroli. 
Sed precipe li lertas per la glavo kiel la plej bona skermisto. 


—Sole pro ĉi lasta talento —diris don Quijote— ĉi junulo 
meritas edziĝi, ne nur al la bela Quiteria, sed, se ŝi vivus 
ankoraŭ, al la reĝino Ginevra mem spite al Lanceloto kaj 
spite al ĉia oponanto. 


—Rakontu tion al mia edzino —diris Sancho Panza, kiu ĝis 
tiam aŭskultis silente—. Al ŝi plaĉas, ke ĉiu edziĝu al homo 
de sia sama rango, konforme al la proverbo «Ĉiu angulo kun 
sia sanktulo». De mia flanko mi dezirus, ke ĉi brava Basilio 
(mi jam komencas simpatii al li) edziĝu al sinjorino Quiteria. 
Havu feliĉan morton kaj eternan vivon en la paradizo (mi 
preskaŭ diris «ne havu») la personoj oponantaj al la 
geedziĝo de enamiĝintaj paroj. 


—Se ĉiuj amantoj geedziĝus —diris don Quijote—, la patroj 
perdus sian rajton decidi, kiam devas edziĝi la filoj kaj al kia 
persono; kaj se la filinoj povus elekti laŭplaĉe siajn edzojn, 
sendube kelkaj prenus al si la serviston de sia patro, kaj aliaj 
ajnan stratulon, kiun ili trovus brava dando, eĉ se li vere 
estus ia fripona spadistaĉo. Ja la amo kaj la pasio facile 
blindigas la okulojn de la racio, tiel necesa por fari decidon 
rilate al la Ŝanĝo de stato; kaj la edza stato tiel delikatas kaj 
tiel facile endanĝeriĝas, ke necesas granda takto kaj 
speciala favoro de la ĉielo por trafe elekti. Se prudenta homo 
deziras fari longan vojaĝon, li serĉas, antaŭ ol ekiri sur la 


vojo, fidindan kaj agrablan personon kiel kunvojaĝanton. 
Kial do ne fari same, kiam li devas vojaĝi sian tutan vivon 
ĝis la pordoj de la tombo? Des pli, se lia akompananta 
persono devas esti kun li en la lito, ĉe la tablo kaj ĉie ajn, 
kiel okazas inter edzo kaj edzino. La akompano de la propra 
edzino estas, ne ia varo, kiun oni aĉetus por poste redoni, 
interŝanĝi aŭ revendi ĝin, sed neŝanĝeblaĵo daŭranta tiel 
longe kiel la vivo, maŝo transformiĝanta, kiam oni ĝin metas 
ĉirkaŭ sian kolon, en gordian nudon, ĉar ne eblas ĝin malligi, 
kaj nur la falĉilo de la morto ĝin distranĉas. Multe pli da 
aferoj mi povus diri pri ĉi temo, sed min detenas tio, ke mi 
scivolas, ĉu la sinjoro licenciulo havas ion por aldoni al sia 
historio de Basilio. 


La studento, eble bakalaŭro, aŭ eble licenciulo, kiel titolis lin 
don Quijote, respondis: 


—Mi havas por diri nur, ke, de la momento mem kiam Basilio 
sciis, ke la bela Quiteria edziniĝos al Camacho la riĉa, li ne 
plu ridas aŭ racie parolas. Li ĉiam vidiĝas enpensa kaj trista 
kaj paroladas al si mem, kio pruvas, ke li perdis la saĝon; li 
manĝas apenaŭ nur fruktojn, kaj, se li dormas, li dormas en 
la kamparo, sur la dura tero, kiel sovaĝa besto; de tempo al 
tempo li levas la rigardon al la ĉielo, kaj en aliaj okazoj 
okulas tiel absorbite al la tero, ke li ŝajnas statuo, kies 
vestojn movus la vento. Unuvorte, li montriĝas tiel 
konsumita de la amo, ke ni timas, ke la «jes» morgaŭ 
prononcota de la bela Quiteria signos lian morto- 
kondamnon. 


—Dio trovos rimedon, ĉar Li donas la vundon, sed ankaŭ la 
kuracilon —diris Sancho—. Neniu scias kio okazos. De nun 
ĝis Morgaŭ pasos multaj horoj, kaj en unu sola horo, eĉ en 
unu momento, povas fali domo. Mi vidis samtempe pluvi kaj 
suni; oni enlitiĝas sana en la nokto kaj en la sekvanta 
mateno ne povas movi sin. Kaj diru, ĉu eble iu povas 


fanfaroni, ke li fiksis per najlo la radon de la Fortuno? Certe 
ne. Kaj inter la «jes» kaj la «ne» de virino mi ne riskus meti 
la pinton de kudrilo, ĉar ĝi ne trovus sufiĉan spacon. Se 
Quiteria amas Basilion per sia tuta koro kaj volo, mi aŭguras 
lin feliĉa, ĉar, laŭdire, la amo vidigas per speciala nazumo la 
kupron oro, la paŭperan riĉa kaj la okulmukon perloj. 


—Dio vin damnu, Sancho! Ĉu vi ne ĉesos paroli? —diris don 
Quijote—. Kiam vi komencas sputi proverbon post proverbo 
kaj fabelon post fabelo, nur Judaso (li prenu vian animon) 
povus vin toleri. Diru, besto: kion vi scias pri najloj, radoj aŭ 
pri io alia? 


—Ho, se oni ne komprenas min, ne mirinde, ke oni rigardas 
absurda kion mi diras. Sed ne gravas. Mi komprenas min kaj 
scias, ke mi ne diris multe da stultaĵoj. Okazas nur, ke via 
moŝto estas ĉiam kitikristo de miaj opinioj kaj eĉ de miaj 
faroj. 


—Oni devas diri «kritikisto», ne «kitikristo». Sancho, ne fuŝu 
la lingvon, Dio vin damnu. 


—Ne koleru kontraŭ mi, sinjoro —respondis la ŝildisto—. Vi 
scias, ke mi ne edukiĝis en la ĉefurbo, nek studis en 
Salamanca por lerni, ĉu mi aldonas aŭ ŝanĝas ajnan literon 
en miaj vortoj. Krome, je Dio, ne pretendu, ke vilaĝano de 
Sayago parolu kiel ulo de Toledo,[275] kvankam sendube 
ekzistas ankaŭ toledanoj, kiuj ne tre eminentas en la afero 
paroli bele. 


—Certe —diris la licenciulo—. La personoj loĝantaj inter la 
tanejoj kaj en la placo de Zocodover ne povas paroli tiel 
bone, kiel la homoj kiuj, por ekzemplo, pasas la pliparton de 
la tago promenante en la klostroj de la katedralo. La lingvo 
pura, klara, senerara kaj eleganta estas parolata de la 
korteganoj edukitaj, eĉ se ili naskiĝis en Majalahonda.[276] 


Mi diris edukitaj, ĉar al multaj mankas eduko, t.e. la 
gramatiko de la korekta lingvo, kiu perfektiĝas per la uzo. 
Mi, sinjoroj, studis kanonan juron en Salamanca kaj iomete 
fieras, ke mi esprimas mian penson per vortoj klaraj, simplaj 
kaj signifaj. 


—Se vi ne fierus pli pri tio, ke vi uzas pli lerte vian rapiron ol 
la lingvon, vi estus atingita la unuan lokon en la licenciaj 
ekzamenoj, ne la lastan —diris la alia studento. 


—Aŭskultu, bakalaŭro Corchuelo —respondis la licenciulo—. 
Se vi pensas, ke tute vanas la scio de la skermado, vi 
defendas la plej eraran opinion de la mondo. 


—Ne temas pri simpla opinio, sed pri bone fundamentita 
vero —diris Corchuelo—. Kaj se vi volas, ke mi praktike 
pruvu ĝin al vi, nu, la afero facilas: rapirojn vi portas, 
tempon ni disponas, mi havas forton kaj muskolojn, kaj kun 
tio kaj mia kuraĝo, ne ignorinda, mi igos vin konfesi, ke mi 
ne trompiĝas. Deseliĝu kaj helpu vin per via fleksado de 
kruroj, per viaj cirkloj, anguloj kaj per la cetero de via 
scienco. Malgraŭ mia kruda kaj elementa sperto, mi esperas, 
ke mi igos vin vidi la stelojn en plena tagmezo. Ankoraŭ ne 
naskiĝis la viro kapabla igi min turni la dorson, nek ekzistas 
en la mondo persono, kiu ne cedus antaŭ miaj atakoj. 


—Ne estas mia afero, ĉu vi turnas la dorson aŭ ne — 
respondis la skermulo—. Sed povus okazi, ke oni fosus al vi 
la tombon en la unua loko, kie vi fiksus la piedojn; mi volas 
diri, ke la scienco de vi disdegnata faligus vin tie. 


— Tion ni vidos nun —diris Corchuelo. 


Li saltis rapide de sur la azeno, kaj furioze elŝiris unu el la 
rapiroj portataj de la licenciulo sur ties rajd-besto. 


—Ne decas tiel —interrompis don Quijote—. Mi arbitracios Ĉi 
duelon kaj juĝos la rezulton de ĉi nesolvita afero,[277] vane 
diskutata de longe tiom da fojoj. 


Li desaltis Rocinante, prenis la lancon kaj lokis sin meze de 
la vojo; dume, la licenciulo, kun gracia teniĝo de la korpo kaj 
kadencaj paŝoj, avancis kontraŭ Corchuelo, kiu, de sia 
flanko, impetis kontraŭ la licenciulo, ĵetante, kiel oni diras, 
fajron el la okuloj. 


La du akompanantaj kampuloj ĉeestis ĉi sangan tragedion 
sen desalti de siaj azenoj. La hake, pinte, desupre, delive kaj 
dumane ellasitaj batoj de Corchuelo falis en nekalkulebla 
nombro kaj pli densaj ol hajlo. Li atakis kiel kolera leono, sed 
ĉiam lia buŝo frapiĝis kontraŭ la ŝirmita pinto de la licenciula 
rapiro, tiele, ke, malgraŭ sia furiozo, li devis ofte halti, 
kisante la ŝirmilon kvazaŭ relikvon, kvankam ne kun la 
ŝuldata pieco. Fine la licenciulo komencis nombri, kaj 
samtempe tuŝi per la rapiro, ĉiun butonon de la sutano de 
sia oponanto, ŝiris ĝian suban parton en franĝojn similajn al 
la tentakloj de polpo, faligis dufoje lian ĉapelon, kaj tiel 
multe superskermis lin, ke la alia, plena de ĉagreno kaj 
kolero, prenis sian rapiron je la tenilo kaj forĵetis ĝin tiel 
forte, ke ĝi falis preskaŭ du mejlojn for, laŭ la atesto poste 
farita de unu el la kampuloj, kiu estis ankaŭ aktisto: kaj lia 
atesto utilis kaj utilas, por ke oni konu kaj vidu, ke, vere, la 
scienco superas la forton. 


Corchuelo, elĉerpita, sidiĝis; tiam, Sancho proksimiĝis al li 
kaj diris: 


—Je Dio, sinjoro bakalaŭro, se via moŝto dezirus sekvi mian 
konsilon, ne plu provoku ajnan personon skermi kontraŭ vi, 
sed prefere defiu lin ĵeti la ferstangon aŭ lukti, ĉar vi estas 
sufiĉe forta kaj juna por tio. Cetere, mi aŭdis, rilate al lertaj 


skermantoj, ke ili kapablas pasigi la pinton de rapiro tra la 
truo de kudrilo. 


—Mi kontentas per tio, ke mi vekiĝis el mia eraro. La sperto 
instruis al mi unu veron, kiun mi tute ne kredis —diris 
Corchuelo. 


Kaj, stariĝinte, li brakumis la licenciulon, ili fariĝis pli intimaj 
amikoj ol antaŭe, kaj pensante, ke pasus ankoraŭ longa 
tempo ĝis la reveno de la kampulo-aktisto, irinta repreni la 
forĵetitan rapiron, ili decidis ne atendi lin kaj daŭrigi la 
vojaĝon por alveni en bona horo al la vilaĝo de Quiteria, kie 
ili loĝis. 


Dum la resto de la vojaĝo, la licenciulo parolis al ili pri la 
superaj kvalitoj de la skerma arto kaj aldonis tiom da pruvaj 
rezonoj kaj tiom da figuroj kaj matematikaj demonstroj, ke 
ĉiuj konvinkiĝis pri la utilo de ĉi scienco, dum Corchuelo 
resaniĝis de sia obstina eraro. 


La nokto komencis fali, sed jam proksimaj al sia celo ili 
ricevis la impreson, ke antaŭ la vilaĝo etendiĝas ĉielo plena 
de nekalkuleblaj kaj brilaj steloj; samtempe ili aŭdis 
konfuzan kaj dolĉan sonon el diversaj instrumentoj kiel 
flutoj, tamburetoj, psalterioj, hobojoj kaj tamburinoj, kaj, 
kiam ili pli proksimiĝis, ili vidis, ke la branĉoj de grandaj 
arbustoj, mane transportitaj kaj lokitaj ĉe la enirejo de la 
vilaĝo, plenas de lampionoj ne tuŝataj de la zefiro, ĉar ĝi 
blovis tiel milde, ke ĝi eĉ ne havis forton por movi la foliojn 
de la arboj. En tiel agrabla loko la muzikistoj estis la 
animantoj de la festo kaj en diversaj grupoj dancis, kantis 
kaj ludis la jam menciitaj instrumentojn. Efektive, ŝajnis, 
kvazaŭ ĉie sur la herbejo kapriolus la ĝojo kaj kurus la 
plezuro. Aliaj multaj homoj laboris starigante platformon, de 
kie oni povus vidi en la sekvanta tago la dancojn kaj la 
ludojn prezentotajn en tiu sama loko, kie oni festus la 


edziĝon de la riĉa Camacho, kaj kie okazus ankaŭ la morto 
de Basilio. 


Don Quijote ne volis eniri en la vilaĝon, malgraŭ la petoj de 
la kampulo kaj de la bakalaŭro, kaj ekskuzis sin per la 
argumento, absolute solida laŭ li, ke la vagantaj kavaliroj 
kutimas dormi en la kampoj kaj en la arbaroj prefere ol en 
urboj kaj vilaĝoj, eĉ se ili kuŝus sub oraj tegmentoj. Tion 
dirinte, li iom deviis de la vojo ĉe la granda ĉagreno de 
Sancho, al kies memoro venis tio, kian belan vivon li ĝuis 
kiel gasto en la kastelo aŭ domo de don Diego. 


Ĉapitro 20 


Kie oni rakontas la edziĝon de Camacho la riĉa kaj la 
aventuron de Basilio la paŭpera 


Apenaŭ la blonda Aŭroro permesis al la brila Febo sekigi per 
la ardo de siaj varmaj radioj la likvajn perlojn de ŝiaj oraj 
haroj, kiam don Quijote forskuis de siaj membroj la 
dormemon, stariĝis kaj vokis sian ŝildiston Sancho, kiu 
ankoraŭ ronkis. Tiam, antaŭ ol veki lin, la hidalgo diris: 


—Ho vi, plej feliĉa homo el la vivantaj sur ĉi tero, ĉar, 
senenvla kaj ne enviata, vi pace dormas, ne persekutas vin 
sorĉistoj, kaj la ensorĉoj kaŭzas al vi nenian zorgon. Dormu, 
mi diras milfoje, dormu. La ĵaluzoj pro via damo, aŭ la penso 
kiel pagi ŝuldon, aŭ la obsedo kion fari por ankaŭ en la 
morgaŭa tago nutri vin kaj vian etan kaj angorplenan 
familion, ne tenas vin en konstanta vekiteco. Nek la ambicio 
perturbas vin, nek vi sopiras la vanan pompon de ĉi mondo. 
La limoj de viaj deziroj ne etendiĝas preter la prizorgo al via 
azeno, Ĉar vi ŝarĝis sur min la prizorgon al via propra 
persono: kompensan devon, kiun la naturo kaj la moroj 
trudas al la mastroj. La servisto dormas, dum la sinjoro 
vigilas, pensante kiel nutri, favori kaj rekompenci lin. La 
aflikto vidi, ke la ĉielo indiferentas kaj rifuzas al la tero ĝian 
necesan roson, korpremas, ne la serviston, sed la mastron, 
kiu devas nutri lin, ne nuren epokoj de abundo kaj fertilo, 
sed ankaŭ en tempoj de sterilo kaj malsato. 


Sancho nenion respondis, ĉar li dormis, kaj ne vekiĝus 
baldaŭ, se don Quijote ne rekonsciigus lin per la ekstremo 
de la lanco. Fine Sancho vekiĝis, dormema kaj lantamova, 
turnis ĉien la vizaĝon kaj diris: 


—De tiu branĉo-volbo venas forta odoro multe pli propra al 
rostitaj grivoj ol al narcisoj kaj timianoj, se mi ne trompiĝas; 


edziĝa festo komenciĝanta per tiaj odoroj sendube indikas 
riĉon kaj abundon. 


—Jam fermu la buŝon, glutema —admonis don Quijote—. 
Nun ni iru ĉeesti la ceremonion por vidi kion faros la 
disdegnata Basilio. 


—Li faru laŭplaĉe —respondis Sancho—. Se li estus riĉa, li 
edziĝus al Quiteria. Kia stultaĵo, havi eĉ ne unu soldon kaj 
voli edziĝi super la nuboj! Je Dio, sinjoro, mi opinias, ke la 
paŭperaj devas kontentiĝi per io ajn kaj ne peti de ulmo 
pirojn. Mi vetus unu el miaj brakoj, ke Camacho povas kovri 
Basilion per oraj moneroj; kaj se tiel, kaj nedubeble tiel 
estas, Quiteria tro stultus, se ŝi rifuzus la juvelojn kaj 
garnojn al ŝi donitajn kaj donotajn de Camacho, kaj preferus 
la stango-ĵeton kaj la skermadon de Basilio. En la taverno oni 
ne donas kruĉon da vino por bona stango-Ĵeto aŭ por lerta 
finto de rapiro, t. e. por scioj kaj talentoj ne vendeblaj, eĉ se 
ilin posedus grafo Dirlos.[278] Sed, kiam tiaj talentoj garnas 
viron riĉan, mi dezirus, ke mia vivo estus tiel estiminda, kiel 
konstrui solidan domon, kaj la plej solida fundamento kaj 
bazo de ĉi mondo estas la mono. 


—Je Dio, Sancho —interrompis lin don Quijote—. Jam metu 
finon al via litanio. Mi kredas, ke, se oni lasus vin elbabili 
ĉion, kion vi komencas ĉiumomente, mankus al vi tempo por 
manĝi kaj dormi. Vi uzas vian tutan tempon nur por paroli. 


—Se via moŝto havus bonan memoron —respondis Sancho 
—, vi memorus nun la klaŭzojn de la interkonsento, kiun ni 
faris antaŭ ol ni elvagis de nia hejmo ĉi lastan fojon. Unu el 
la klaŭzoj diras, ke mi rajtas paroli kiom mi volas, kondiĉe ke 
mi traktu nenion kontraŭ aliaj personoj aŭ kontraŭ via 
moŝto. Kaj mi kredas, ke ĝis nun mi observas la klaŭzon. 


—Mi ne memoras pri tia klaŭzo —diris don Quijote—. Sed, eĉ 
se vi pravus, mi nun deziras, ke vi silentu kaj sekvu min. La 
instrumentoj aŭditaj hieraŭ nokte jam komencas animi ĉi 
valon. Certe la edziĝo okazos, ne en la varmo de la 
posttagmezo, sed en la freŝo de la mateno. 


Sancho, obeante la ordonon de sia mastro, metis la selon sur 
Rocinante kaj la ŝarĝo-selon sur la azenon; poste la du viroj 
ekrajdis kaj, paŝon post paŝo, eniris en la branĉo-volbon. 
Antaŭ la okuloj de Sancho montriĝis unue, trapikita per 
kompleta trunko de ulmo, tuta bovido, kiu rostiĝadis super 
la flamoj de eta monto de ligno; ses marmitoj, starantaj 
ĉirkaŭ la fajro, certe ne prenis sian formon en la komuna 
muldilo de la ordinaraj marmitoj, ĉar temis pri ses duonĵaroj 
kun sufiĉa spaco por enteni, ĉiu el ili, buĉejon plenan de 
viando; ne strange do, ke ili glutis kaj enfermis en si, sen 
videbla peno, tutajn ŝafojn, kvazaŭ kolombidojn. En 
nekalkulebla nombro, leporoj jam sen haŭto, kaj senplumaj 
kokinoj pendis de la branĉoj kaj atendis esti baldaŭ 
sepultitaj en la marmitojn; same ne kalkuleblis birdoj kaj 
ĉasaĵoj pendigitaj sur la arboj, ke ili fridiĝu. Sancho kalkulis, 
ke tie troviĝas pli ol sesdek vinsakoj, ĉiu kapabla enteni pli 
ol kvindek pindojn, kaj —kiel poste vidiĝis— plenaj de 
bonega vino. Stakoj da blankaj panoj staris simile al la 
montetoj da tritiko troveblaj en la draŝejoj. La fromaĝoj, 
metitaj unuj sur aliaj, kiel brikoj, formis muron, kaj en du 
kaldronoj kun oleo, pli grandaj ol la tinoj de tinkturejo, 
fritiĝis farunaĵoj poste elprenataj per fortaj ŝoveliloj kaj 
mergataj en alian apudan kaldronon plenan de varma mielo. 
La gekuiristoj superis la nombron de kvindek, ĉiuj puraj, 
diligentaj kaj gajaj. En la disstreĉitan ventron, jam 
rekruditan, de la rostiĝanta bovido, oni antaŭe metis 
dekduon da molaj kaj etaj suĉ-porkidoj, por ke ĝi iĝu pli 
bongusta kaj facile maĉebla. 


Ŝajnis, ke la divers-specajn kondimentojn oni akiris, ne per 
funtoj, sed per buŝeloj, ĉar ili montriĝis ĝis super la rando de 
granda kofro. Unuvorte, la viktualio por ĉi edziĝo estis 
rustika, sed sufiĉe abunda por nutri armeon. 


Ĉion rigardis Sancho Panza, ĉion li gapis, ĉion li volis. Lia 
deziro ekscitiĝis kaj kapitulacis antaŭ la marmitoj, kaj 
volontege li prenus el ili bonan plenteleron; poste lia volo 
submetiĝis al la vin-sakoj kaj fine al la produktoj de la pato, 
se oni povas doni la nomon pato al tiel ronde vastaj 
kaldronoj; sekve, nekapabla plu elteni, kaj sen ke li povus 
fari alion, li proksimiĝis al unu el la diligentaj kuiristoj kaj 
petis kun ĝentilaj kaj malsataj vortoj, ke oni permesu lin 
trempi pecon da seka pano en unu el la marmitoj. 


— Frato —respondis la kuiristo—. Dank' al la riĉa Camacho, la 
malsato havas nenian povon super la hodiaŭa tago. 
Deseliĝu, vidu ĉu ie troviĝas ajna kulerego, elŝaŭmigu unu 
du kokinojn, kaj ili faru al vi bonon en la stomako. 


—Mi vidas nenian kuleron —respondis Sancho. 


—Atentu do —diris la kuiristo—. Je Dio, kiel hezitema kaj 
delikataĉa ulo vi estas! 


Kaj, tion dirante, li prenis grandan kuir-poton, ĝin enpuŝis en 
unu el la duonĵaroj, kaj denove eltiris ĝin kun tri kokinoj kaj 
du anseroj. 


—Prenu, amiko, kaj gustumu ĉi pecetojn kiel anticipon de la 
ĉefa manĝo. 


—Mi havas nenion por ilin kunporti. 


—Nu, prenu ilin kun la poto —respondis la kuiristo—. La riĉo 
kaj la kontento de Camacho ĉion provizas. 


Dum Sancho okupiĝis tiel, don Quijote rigardis la eniron, en 
la branĉo-volbon, de dek du kampuloj en festaj kostumoj; ili 
rajdis sur dek du belegaj ĉevalinoj garnitaj per ĉarmaj 
harnisoj kaj per multaj tintiloj sur la brusto-rimenoj. La 
kampuloj galopis en kompakta grupo, kaj ne unu fojon sed 
multajn, la longon de la herbejo, kriante en gaja tumulto: 


—Longe vivu Camacho kaj Quiteria! Li estas tiel riĉa, kiel ŝi 
bela; kaj ŝi belas pli ol la aliaj virinoj de la mondo. 


Aŭdante tion, don Quijote diris en si: 


—Oni klare vidas, ke ili ne konas mian Dulcinea de El 
Toboso; alie, ili ne farus tiom da laŭdoj al ĉi Quiteria. 


lom poste, de diversaj lokoj komencis eniri en la branĉo- 
volbon multaj danco-grupoj, inter ili unu el glavo-dancantoj 
formita de dudek kvar junuloj de brava kaj gracie aroganta 
aspekto, vestitaj per tre delikataj kaj blankaj toloj kaj 
portantaj buntajn kaptukojn el fajna silko. Unu el la 
surĉevalinaj kampuloj demandis al la gvidanto de la danco- 
grupo, junulo tre vigla, ĉu iu el la dancantoj vundiĝis. 


—Ĝis nun, ne, dank' al Dio. Ni ĉiuj bone fartas —respondis la 
junulo. 


Tuj poste li miksiĝis kun siaj kompanoj kaj tiel lerte komencis 
sin turni dance, ke, kvankam don Quijote ofte vidis tiajn 
spektaklojn, li konfesis en si, ke neniam antaŭe li ĉeestis tiel 
belan dancon. 


Same plaĉis al li alia danco plenumita de belegaj puceloj, 
tiel junaj, ke, ŝajne, la plej aĝa havis ne pli ol dek ok jarojn, 
kaj la malplej aĝa, dek kvar. Ili ĉiuj portis verdajn robojn, kaj 
ilia hararo, parte plektita, parte libera, tiel brile blondis, ke la 
kapoj, kronitaj per girlandoj el jasmenoj, rozoj, amarantoj kaj 
loniceroj facile rivalus kun la suno mem. Ilin gvidis 


respektinda oldulo kaj maturaĝa matrono pli leĝeraj kaj 
facilmovaj ol oni povus supozi, konsiderante ilian aĝon. La 
puceloj dancis laŭ la takto de Zamora sak-ŝalmo kaj kun siaj 
honestaj rigardoj kaj mienoj kaj leĝeraj piedoj montriĝis la 
plej spertaj danculinoj de la mondo. 


Post ili aperis alia danco-grupo el la konataj sub la nomo de 
«spektaklo kun paroloj». Ĝin formis ok nimfoj en du vicoj; 
unu vicon gvidis la dio Kupido, la alian la Intereso. Kupidon 
ornamis flugiloj, arko, sagoj kaj sagujo, kaj la Intereso portis 
buntan robon silkan kaj oran. La nimfoj akompanantaj 
Kupidon portis sur la dorso siajn respektivajn nomojn 
skribitajn per grandaj literoj en blankaj pergamenoj. Poezio 
nomiĝis la unua; Saĝo la dua; Bona familio la tria; Kuraĝo la 
kvara. La sekvantinoj de la Intereso portis same siajn 
nomojn: Oferemo, legiĝis sur la unua; Donaco sur la dua; 
Trezoro sur la tria, kaj Paca posedo sur la kvara. Ĉe la antaŭo 
de la grupo iris ligna kastelo trenata de kvar sovaĝuloj 
kovritaj per hedero kaj en kanabaj toloj verde tinkturitaj, kaj 
la kvar vidiĝis tiel kvazaŭ-veraj, ke Sancho preskaŭ teruriĝis 
ĉe ilia aspekto. Sur la fasado de la kastelo kaj sur ties tri aliaj 
flankoj legiĝis la jeno: Kastelo de la Pudoro; kvar lertaj 
ludantoj de tamburetoj kaj flutoj komencis muziki kaj, laŭ 
ilia takto, Kupido ekdancis kaj, farinte du turnojn, levis la 
okulojn, streĉis la arkon kaj celante al pucelo staranta inter 
la kreneloj de la kastelo, diris al ŝi: 


Estas mi potenca dio 

en ĉielo kaj sur tero, 

en la maro, super ĉio, 

eĉ en hida la infero 

kaj ties teritorio. 

Mi neniam spertas timon: 
kion volas mi, mi povas, 
eĉ se mi neeblon trovas. 
Mi trapasas ĉian limon, 


estras, metas kaj forŝovas... 


Fininte la koplon, li pafis sagon super la kastelon kaj sin 
retiris al sia loko. Poste elpaŝis la Intereso, faris same du 
turnojn, silentiĝis la tamburetoj, kaj li diris: 


Povas mi pli ol Amoro, 
kvankam ĉiam li min gvidas. 
Mia familia gloro 

super ĉies glor' prezidas, 
ĉar ĝin vartis Di-favoro. 

Jen mi staras, l' Intereso; 
etan bonon mi inspiras, 

sed sen mi nenio iras. 

Tia estas mi sen ĉeso, 

prenu min, se vi deziras. 


Retiris sin la Intereso, elpaŝis la Poezio, faris siajn turnojn, 
kiel la aliaj, kaj, kun la okuloj fiksitaj sur la junulino de la 
kastelo, diris: 


En dolĉegaj epitetoj 

la dolĉega poezio 

per la plumoj de poetoj 
laŭdas vin kun emocio, 
vin portretas mil sonetoj. 
Se bonŝance vin ne ĝenos, 
ke mi daŭre vin prilaŭdos 
dum enviulinoj paŭtos, 

al la famo mi vin prenos, 
oni ĉie pri vi aŭdos. 


La Poezio iris flanken, la Oferemo elpaŝis el la grupo de la 
Intereso kaj, farinte siajn turnojn, diris: 


Oni nomas oferemo, 
doni per prudenta saĝo, 


forkurante de l' ekstremo 
prodigadi sen domaĝo 

aŭ avari eĉ kun peno. 

Sed mi, por vin prikantadi, 
estos de nun pli prodiga 
kaŭze de la Am' instiga, 
kiu ŝatas plenparadi 
oferema, ne pekiga. 


Laŭ ĉi sama maniero elpaŝis kaj sin retiris la figuroj de 
ambaŭ grupoj, kaj ĉiu faris siajn turnojn kaj deklamis sian 
poemon. El la poemoj, kelkaj estis belaj kaj aliaj ridindaj, sed 
don Quijote, kiu havis bonan memoron, retenis nur la 
versojn menciitajn. Poste, la dancantoj miksiĝis, farante kaj 
rompante siajn rondojn plej gracie, facile kaj gaje, kaj, kiam 
Kupido pasis antaŭ la kastelo, li pafis alten siajn sagojn, sed 
la Intereso respondis bombante lin per orkoloraj buloj. Fine, 
dancinte sufiĉe longan tempon, la Intereso elprenis burson 
faritan el la stria felo de granda kato, ŝajne plenan de mono, 
kaj ĵetis ĝin kontraŭ la kastelo, kies tabuloj, kaŭze de la 
frapo, skuiĝis kaj disfalis, lasante la pucelon neŝirmita kaj 
sen defendo. La Intereso proksimiĝis al ŝi kun sia grupo, kaj 
ĵetis ĉirkaŭ ŝian kolon grandan oran ĉenon, kvazaŭ oni 
kaptus, submetus kaj sklavigus ŝin. Tion vidante, Kupido kaj 
liaj kompanoj ŝajnigis savi ŝin el la manoj de la Intereso, 
farante siajn dancajn movojn laŭ la takto de la tamburetoj. 
La sovaĝuloj interpacigis la du grupojn, rapide remetis kaj 
denove fiksis la tabulojn de la kastelo, la pucelo enfermis sin 
en ĝi, kiel antaŭe, kaj per tio finiĝis la danco ĉe la granda 
plezuro de la spektantoj. 


Don Quijote demandis al unu el la nimfoj, ĉu ŝi scias, kiu 
elpensis kaj aranĝis la spektaklon. Si respondis, ke tion faris 
unu kleriko de la vilaĝo, tre talenta por tiaj aferoj. 


—Mi vetus —diris don Quijote—, ke tiu kleriko aŭ bakalaŭro 
estas pli granda amiko de Camacho ol de Basilio, kaj ke li 
eminentas en la satira arto pli ol en la eklezia scienco. Kiel 
bele li aludis per la spektaklo la sciojn de Basilio kaj la riĉon 
de Camacho! 


Ĉion aŭskultinte, Sancho diris: 
—La reĝo estu mia koko.[279] Mi vetas por Camacho. 


—Oni klare vidas, Sancho —respondis don Quijote—, ke vi 
estas unu el tiuj kampuloj ĉiam dirantaj: Vivu longe la 
venkinto! 


—Mi ne scias kio mi estas —diris Sancho—. Sed mi bone 
scias, ke el la marmitoj de Basilio neniam mi eltirus tiel 
elegantan ŝaŭmon, kiel el la ĵaroj de Camacho. 


Kaj, tion dirante, li montris al sia mastro la poton plenan de 
kokinoj kaj anseroj. Poste li prenis unu kokinon kaj komencis 
manĝi kun granda senĝeno kaj apetito. 


—AIlI la diablo la scioj de Basilio! —li diris—. Homo pli valoras, 
ju pli da havo li trezoras. Kiel diris avino mia, nur du familioj 
ekzistas en la mondo: la havanta kaj la ne havanta. Ŝi ĉiam 
preferis la havantan, kaj en la nuna tempo, mia sinjoro don 
Quijote, oni pli atentas la havon ol la scion. Azeno kovrita 
per oro aspektas pli bele ol ĉevalo kun ŝarĝo-selo. Tiel do, mi 
insistas, ke mi partianiĝas por Camacho, en kies potoj 
abundas ŝaŭmaj bagateloj kiel anseroj, kokinoj, leporoj kaj 
kunikloj, dum en la potoj de Basilio apenaŭ oni trovus, se 
ion, akvecan kaĉon. 


—Ĉu vi jam finis vian litanion, Sancho? —demandis don 
Quijote. 


—Mi finas, ĉar mi vidas, ke via moŝto ĉagreniĝas de miaj 
vortoj —respondis Sancho—. Sed mi havas temon por paroli 
ankoraŭ dum tri tagoj. 


—Dio volu, Sancho, ke mi vidu vin muta, antaŭ ol mi mortos. 


—Se konsideri, kiel ni vivas, mi estos jam maĉanta koton, 
[280] kiam vi mortos; tiam, mi tiel mutos, ke eble mi parolos 
eĉ ne unu vorton ĝis la fino de la mondo aŭ, almenaŭ, ĝis la 
tago de la lasta juĝo. 


—Eĉ se tiel, Sancho —diris don Quijote—, neniam via 
silentado egalos al la longo de via parolfluo pasea, nuna kaj 
futura; des pli, ke, laŭ la leĝoj de la naturo, mi supozas, ke 
mi mortos antaŭ ol vi, do mi ne havas la esperon vidi vin 
silenta, eĉ ne, almenaŭ, kiam vi trinkas aŭ dormas. 


—Je Dio, sinjoro —respondis Sancho—, oni ne devas fidi la 
Senkarnan, mi volas diri la Morton, ĉar ĝi tiel devoras la 
ŝafidon kiel la ŝafon; kaj mi aŭdis nian pastron diri, ke per la 
samaj paŝoj ĝi iras en la altaj turoj de la reĝoj kaj en la 
humilaj kabanoj de kampulo. Ĝi montriĝas pli potenca ol 
delikata, akceptas kaj devoras ĉion sennaŭze kaj ŝtopas sian 
sakon per homoj de ĉia aĝo kaj rango. Ĝi estas falĉisto ne 
dormanta, laboras senĉese kaj falĉas la verdan herbon same 
kiel la sekan; kaj ŝajnas, ke, anstataŭ maĉi, ĝi glutas kion ajn 
ĝi trovas antaŭ si, ĉar ĝi havas hundan apetiton kaj neniam 
satiĝas. Kaj, kvankam ĝi ne havas ventron, ĝi ŝajnas suferi 
hidropson kaj avidas trinki nur la vivon de la vivantoj, kiel 
oni trinkas kruĉon da frida akvo. 


—Sufiĉe jam, Sancho —interrompis don Quijote—. Haltu en 
viaj bonaj frazoj kaj ne risku fali. Vere, per viaj rustikaj 
esprimoj vi parolas pri la morto tiel trafe kiel bona 
predikisto. Mi diras, Sancho, ke se via diskreteco egalus al 


via natura talento, vi povus iri tra la mondo bele predikante 
de la kirkaj katedroj. 


—Kiu bone vivas, bone predikas —respondis Sancho—, kaj 
mi ne konas alian teologion. 


—Vi ne bezonas ĝin —diris don Quijote—. Sed, konsiderante, 
ke en la timo al Dio troviĝas la komenco de la saĝo, mi ne 
tute komprenas, kiel vi tiel multe scias, kvankam vi pli timas 
ajnan lacerton ol Dion. 


—Opiniu pri viaj kavaliraĵoj, sinjoro, kaj ne faru al vi la 
zorgon juĝi alies timon aŭ kuraĝon, ĉar mi sentas tiel 
respektan timon al Dio kiel la ceteraj personoj. Via moŝto 
permesu, ke mi manĝu en unu momento ĉi bagatelojn, ĉar 
ĉio alia konsistas nur el vanaj vortoj, pri kiuj ni respondos en 
la transa vivo. 


Kaj, tion dirinte, li komencis ataki denove sian poton kun tia 
entuziasmo, ke ĝi vekis la apetiton de don Quijote; kaj 
sendube lia mastro helpus lin, se ne detenus lin de tio unu 
evento tuj sekve rakontenda. 


Ĉapitro 21 
Daŭrigo de la edziĝo de Camacho kun aliaj interesaj eventoj 


Dum don Quijote kaj Sancho parolis, kiel menciite en la 
antaŭa ĉapitro, aŭdiĝis laŭtaj voĉoj kaj bruo venantaj de la 
surĉevalinaj viroj, kiuj krie kaj tumulte galopis renkonte al la 
gefianĉoj. La geedziĝontojn ĉirkaŭis mil specoj de 
instrumentoj kaj akompanis la pastro, la membroj de la du 
familioj kaj la gravuloj de la proksimaj vilaĝoj, ĉiuj en festaj 
kostumoj. Sancho, vidante la fianĉinon, diris: 


—Per la ĉielo, ŝi portas veston, ne de kampulino, sed de 
eleganta damo de la reĝa palaco! Je Dio, anstataŭ la medaloj 
kutimaj en Ĉi ceremonioj ŝi portas riĉan koral-kolieron, kaj ne 
verdan drapon el Cuenca, sed plej suplan veluron. Kaj kia 
falbalo el blanka tolo! Ĉu vere tolo? Mi ĵurus, ke ĝi estas 
sateno! Kaj rimarku ŝiajn manojn, garnitajn per jadaj ringoj! 
La diablo min prenu, ne estas jadaj, sed oraj, vere oraj ringoj 
kun perloj blankaj kiel lakto, ĉiu sendube valoranta unu 
okulon de la vizaĝo! Ho la putineto! Kaj kiaj haroj! Se ili ne 
estas falsaj, neniam antaŭe mi vidis aliajn tiel longajn kaj 
blondajn! Sed kion diri pri ŝia figuro kaj gracio? Ĉu ŝi ne 
kompareblas al fleksebla palmo ŝarĝita de daktil-grapoloj? 
Ja, al ili similas la juveloj pendantaj de ŝiaj haroj kaj gorĝo! 
Mi ĵuras je mia animo, ke ŝi estas brava bubino, vere inda 
kuŝi en nupta lito! 


Don Quijote ridis je la rustikaj laŭdoj de Sancho Panza, sed 
pensis, ke li neniam antaŭe vidis tiel belan virinon, ne 
escepti lian sinjorinon Dulcinea de El Toboso. 


La bela Quiteria vidiĝis iom pala, eble kaŭze de la mava 
nokto, kiu ordinare pasas la fianĉinoj, preparante sin por sia 
sekvantataga nupto. La grupo sin direktis al alta trabaĵo, 
staranta ĉe angulo de la herbejo kaj ornamita per tapiŝoj kaj 


branĉoj, kie okazus la edziĝa ceremonio, kaj de kie oni 
spektus la dancojn kaj amuzojn. Alvenante tien, ili aŭdis 
post si fortan voĉon krii: 


—Atendu momenton, vi, homoj hastaj kaj senkonsideraj! 


Ĉe tiaj voĉo kaj vortoj turniĝis ĉies kapoj, kaj oni vidis, ke la 
krianto estas viro en nigra sajo kun silkaj pecoj ruĝaj 
surkruditaj en formo de flamoj. Li havis sur la kapo kronon el 
folioj de funebra cipreso kaj tenis en la mano grandan 
bastonon. Kiam li proksimiĝis, ĉiuj rekonis en li bravan 
Basilio, kaj atendis senspire la sekvojn de liaj voĉoj kaj 
paroloj, timante, ke lia alveno en ĉi momento alportus 
nenion bonan. 


Li fine alvenis, laca kaj anhela, haltis antaŭ la gefianĉoj, 
enpikis en la teron la bastonon, kiu havis ŝtalan pinton, kaj 
poste, kun ŝanĝiĝanta koloro kaj fiksante la rigardon sur 
Quiteria, diris en trema kaj raŭka tono: 


—Vi bone scias, sendanka Quiteria, ke, laŭ la sankta leĝo de 
ni sekvata, vi ne povas preni al vi alian edzon, dum mi vivas; 
kaj vi same scias, ke, atendante, ke la tempo kaj miaj 
klopodoj pligrandigu mian havon, mi ne ĉesis gardi la 
respekton ŝuldatan al via honoro; sed vi turnis la dorson al 
via devo reciproki mian ĉastan amon, kaj volas, ke mia 
apartenaĵon mastru alia persono, kies havo donas al li nur 
riĉon, sed ankaŭ feliĉon. Kaj, por ke lia fortuno estu plena kaj 
kompleta (ne Ĉar mi pensas, ke li meritas ĝin, sed ĉar plaĉas 
al la ĉielo lin favori) mi detruos per propra mano la 
obstaklon, kiu povus oponi al lia feliĉo, formetanta min el via 
vojo. Vivu, vivu la riĉa Camacho kaj la sendanka Quiteria 
dum longaj kaj feliĉaj jaroj! Kaj mortu la povra Basilio, kies 
mizero detranĉis la flugilojn de lia feliĉo kaj metos lin en la 
tombon! 


Kaj, tion dirante, li ekpremis kaj tiris la bastonon fiksitan al 
la tero, sed ĝi restis senmova, rivelante, ke ĝi servis kiel ingo 
de spado; poste li metis sur la grundon kion oni povus nomi 
la tenilo, kaj rapide kaj kun decida gesto, sin ĵetis kontraŭ la 
spadon, kies sanga pinto kun duono de la klingo tuj reaperis 
el lia dorso. La kompatinda falis teren kaj, banata en sango, 
restis senmova, trapikita de sia propra armilo. 


Liaj amikoj, konsternitaj de lia mizera kaj bedaŭrinda 
misfortuno, tuj alkuris helpi lin. De sia flanko, don Quijote 
desaltis de Rocinante, rapidis al li, prenis lin en siaj brakoj, 
kaj rimarkis, ke li spiras ankoraŭ. Oni volis eltiri la spadon el 
lia korpo, sed la pastro, tie troviĝanta, opiniis, ke ni ne devus 
fari tion, ĝis li konfes-prenus Basilion, ĉar la eltiro de la 
spado kaj lia morto okazus samtempe. Tiam Basilio iom 
renkontiĝis kaj diris kun vea kaj febla voĉo: 


—Se vi, kruela Quiteria, bonvolus en ĉi fatala kaj lasta 
momento, doni al mi edziniĝe vian manon, mi pensus, ke mi 
temerareco havas ian ekskuzon, ĉar, dank' al ĝi, mi atingus 
la feliĉon esti via. 


Tion aŭdinte la pastro admonis lin zorgi la savon de sia 
animo prefere ol la plezurojn de la karno, kaj serioze peti de 
Dio, ke Li pardonu liajn pekojn kaj lian desperan agon. 
Basilio respondis, ke li tute ne farus sian konfeson, se unue 
Quiteria ne donus al li sian manon, kaj ke, se ŝi konsentus, 
lia feliĉo havigus al li la kuraĝon kaj la forton konfesi. 


Kiam don Quijote aŭskultis la peton de la vundito, li laŭte 
kriis, ke lia demando estas justa kaj prudenta, kaj krome, 
facile plenumebla, kaj sinjoro Camacho, ricevante ŝin kiel 
vidvinon de la brava Basilio, honoriĝus tiel multe, kvazaŭ li 
ŝin ricevus el manoj de ŝiaj gepatroj. 


—Ĉi tie —li konkludis— necesas nur, ke oni prononcu unu 
jes. Kaj tio havos nenian sekvon, ĉar la nupta lito de ĉi 
edziĝo estos la tombo. 


Camacho ĉion aŭdis, kaj ĉio tenis lin en perplekso kaj 
embaraso, sen ke li scius kion fari aŭ kion diri; sed tiom 
multe insistis la amikoj de Basilio, petante lin konsenti tion, 
ke Quiteria donu edziniĝe sian manon, por ke la animo de 
Basilio ne damniĝu, forlasante senespere Ĉi mondon, ke 
Camacho cedis al tiom da instigoj kaj premoj kaj diris, ke se 
Quiteria volus doni sian manon al Basilio, li ne oponus, ĉar la 
plenumo de liaj deziroj prokrastiĝus nur unu momenton. 


Tiam, ĉiuj alkuris al Quiteria, kaj unuj per petoj, aliaj per 
larmoj kaj aliaj per persvadaj argumentoj, konsilis ŝin doni 
sian manon al la povra Basilio; sed, pli dura ol marmoro kaj 
pli senmova ol statuo, ŝi aspektis, kvazaŭ ŝi nek scius, nek 
povus, nek volus respondi eĉ unu solan vorton; kaj nenion ŝi 
respondus, se la pastro ne dirus al ŝi, ke ŝi rapide prenu 
decidon, ĉar Basilio havas jam la animon ĉe la dentoj, kaj oni 
ne povas perdi pli da tempo en hezitadoj. Tiam, ankoraŭ 
muta, la bela Quiteria, afliktita kaj trista, ŝajne plena de 
konfuzo, proksimiĝis al la loko, kie Basilio, kuŝanta kun 
senesprimaj okuloj kaj kun spiro anhela kaj rapida, murmuris 
la nomon de Quiteria kaj ŝajnis preta morti ne kiel kristano, 
sed kiel pagano. Fine la junulino genuiĝis antaŭ li kaj petis 
lian manon per signoj. Basilio rigardis ŝin kun elorbiĝantaj 
okuloj kaj diris: 


—Ho Quiteria, vi kompatas min, kiam via kompato povas 
taŭgi nur kiel tranĉilo definitive elŝiranta el mi la vivon, ĉar 
mi ne plu havas forton sufiĉan por elteni la honoron, ke vi 
elektas min kiel vian, nek por ĉesigi la doloron, kiu tiel 
rapide kovras al mi la okulojn per la terura ombro de la 
morto. Sed mi petas de vi, ho fatala stelo mia, ne ke vi donu 
al mi vian manon pro kompato, aŭ kun la intenco trompi min 


denove, sed ke vi konfesu kaj deklaru, ke vi propravole ĝin 
donas al mi, kiel al laŭleĝa edzo; ĉar ne decas, ke, en mia 
nuna stato, vi uzu trompon aŭ artifikon kontraŭ la persono, 
kiu ĉiam traktis vin en vero kaj sincero. 


Parolante, li svenis de tempo al tempo, tiel, ke la ĉeestantoj 
pensis, ke ĉiu sveno prenus kun si lian animon. Quiteria, 
plena de honto kaj embaraso, prenis per sia dekstra mano la 
manon de Basilio kaj diris: 


—Nenia forto kapablus rompi mian volon. Plej libere mi 
donas al vi mian manon kiel laŭleĝa edzino, kaj ricevas la 
vian, se vi ĝin donas al mi propravole, kaj se la misfortuno, 
kiun vi suferas pro via hasta impulso, ne konfuzis aŭ ŝanĝis 
vian spiriton. 


—Jes, mi donas —respondis Basilio— ne en perplekso kaj 
konfuzo, sed kun la klara menso al mi donita de la ĉielo. Tiel 
do, mi min donas kaj ligas al vi kiel vian edzon. 


—Kaj mi, kiel vian edzinon —diris Quiteria—, same se vi 
vivos multe da jaroj, kiel se oni portos vin nun de miaj brakoj 
al la tombo. 


—Se konsideri lian gravan vundon, ĉi junulo parolas tro 
multe —rimarkis Sancho—. Li metu finon al sia ama 
babilado, kaj pli zorgu sian animon: ŝajnas al mi, ke li havas 
ĝin pli proksima al la lango ol al la dentoj. 


Dum Quiteria kaj Basilio havis la manojn interkroĉitaj, la 
pastro, kortuŝita kaj plorema donis sian benon al la paro kaj 
petis la ĉielon havigi bonan ripozon al la animo de la 
novedzo. Sed, tuj kiam li ricevis la benon, Basilio rapide 
stariĝis kaj kun nekredebla facilo elŝiris la spadon ingitan en 
lia korpo. 


Ĉiuj ĉeestantoj rigidiĝis de miro, kaj kelkaj el ili, pli naivaj ol 
scivolaj, komencis krii: 


—Miraklo, miraklo! 
—Miraklo, ne. Nur artifiko! —respondis Basilio. 


La pastro, en plena konsterno kaj stuporo, komencis palpi 
ambaŭmane la vundon kaj trovis, ke la klingo penetris, ne 
tra la karno kaj ripoj de Basilio, sed tra fera tubo, kiu antaŭe 
li almetis al si kaj plenigis per sango, tiel preparita, ke ĝi ne 
povus koaguliĝi, kiel poste oni vidis. Fine la pastro kaj 
Camacho, same kiel la ceteraj ĉirkaŭstarantoj, sentis sin 
mokitaj kaj insultitaj. Sed la novedzino montris nenian 
signon de ĉagreno antaŭ la trompo: kontraŭe, kiam ŝi aŭdis, 
ke la geedziĝo ne validas pro sia artifika karaktero, ŝi diris, 
ke ŝi konfirmas ĝin denove. Ĉiuj konkludis el tio, ke Quiteria 
kaj Basilio interkonsente kaj sekrete antaŭpreparis la aferon, 
kaj, konsekvence, Camacho kaj liaj partianoj tiel ofendiĝis, 
ke ili decidis venĝi sin per siaj propraj manoj, kaj multaj el ili 
eligis la glavojn kaj sin ĵetis kontaŭ Basilio, por kies defendo 
subite oni elingis preskaŭ la saman nombron da glavoj. Don 
Quijote, bone kovrita de la ŝildo kaj kun la lanco preta, 
antaŭigis rajde sur la ĉevalo, igante ĉiujn retropaŝi. Sed 
Sancho, kiu neniam sentis plaĉon nek plezuron Ĉe tiaj 
konfliktoj, rifuĝis inter la ĵaroj, kie li antaŭe elprenis tiel 
bongustan ŝaŭmon, ĉar lia dirita loko ŝajnis al li kvazaŭ 
sanktejo respektenda de ajna luktanto. 


—Haltu, sinjoroj, haltu —kriis laŭte don Quijote—. Ne decas, 
ke vi venĝu vin kontraŭ la ofendoj de la amo. Ne forgesu, ke 
la amo kaj la milito estas unu sama afero, kaj same kiel en la 
milito licas ordinare uzi artifikojn kaj ruzojn por venki la 
antagoniston, tiel en la rivalecoj kaj konkuradoj amaj 
pravigeblas la trompoj kaj intrigoj uzatajn por atingi la 
celon, kondiĉe ke ili ne makulu aŭ damaĝu la honoron de la 


persono amata. Quiteria apartenas al Basilio, kaj Basilio al 
Quiteria, dank” al justa kaj favora decido de la ĉielo. 
Camacho riĉas kaj povas aĉeti sian plezuron kiam, kie kaj 
kiel li volos. Basilio havas nur ĉi ŝafinon, kaj neniu, kiom ajn 
potenca li estas, forprenos ŝin de li, ĉar la homo ne povas 
disigi kion Dio ligis: kaj se iu, tamen, havus la intencon trudi 
la malon, unue li devus alfronti la pinton de ĉi lanco. 


Tion dirinte, don Quijote svingis la lancon tiel lerte kaj 
energie, ke la homoj ne konantaj lin tute teruriĝis. Kaj tiel 
intense fiksiĝis la disdegno de Quiteria en la menso de 
Camacho, ke en unu momento li forviŝis ŝin el sia memoro; 
do la admonoj de la pastro, viro saĝa kaj bonintenca, des pli 
facile konvinkis lin, kaj metis lin kaj liajn partianojn en 
pacan kaj trankvilan staton; por signo de tio, ili denove ingis 
la glavojn, kritikante Quiterian pro ties Ŝanĝiĝemo pli ol 
Basilion pro ties artifiko. Dume Camacho pensis, ke, se 
Quiteria profunde amis Basilion en sia fraŭlineco, ŝi, eĉ kiel 
edzino de alia, plu amus lin; do Camacho konkludis, ke li 
devus varme danki la ĉielon, ĉar anstataŭ posedi ŝin, li 
perdis ŝin. 


Camacho fine konsoliĝis kaj trankviliĝis, same kiel liaj 
amikoj. Ankaŭ Basilio kaj ties grupo paciĝis, kaj la riĉa 
Camacho, dezirante pruvi, ke li sentas neniam rankoron aŭ 
ĉagrenon pro la moka artifiko, volis, ke oni daŭrigu la feston, 
kvazaŭ li estus edziĝinta. Sed nek Basilio, nek lia edzino, 
nek iliaj partianoj volis ĝin ĉeesti kaj revenis al la vilaĝo de 
Basilio; Ĉar ankaŭ la paŭperaj, se virtaj kaj saĝaj, havas ĉiam 
amikojn, kiuj sekvas, honoras kaj protektas ilin, same kiel al 
la riĉaj ne mankas akompanantoj kaj flatuloj. 


lli prenis kun si la hidalgon, konsiderante lin homo kuraĝa, 

kun medolo en la ostoj. Nur Sancho sentis sin plena de nigra 
aflikto, vidante, ke li tute ne povus partopreni en la superbaj 
festeno kaj festo de Camacho, daŭrontaj ĝis la nokto; tiel do 


li sekvis trenpaŝe kaj triste sian sinjoron, distanciĝante de la 
marmitoj de Egiptujo,[281] kvankam li portis ilin en sia koro. 
La ŝaŭmo de la poto, jam preskaŭ tute konsumita, prezentis 
por li la gloron kaj abundon de la perdita bono; kaj tiel, 
enpensa kaj morna, sed ne malsata, li sekvis, rajde sur la 
azeno, la paŝojn de Rocinante. 


Ĉapitro 22 


Kie oni rakontas la grandan aventuron de la kaverno de 
Montesinos, en la koro de La Mancha, sukcese plenumitan 
de la kuraĝa don Quijote 


La nov-geedzoj bonvole kaj regale tenis ĉe si la hidalgon, 
montrante tiamaniere sian dankemon pro lia preteco defendi 
ilin en ties am-afero, kaj konsiderante lin tiel saĝa kiel 
sentima, ia Cid pro lia kuraĝo, kaj ia Cicerono pro lia 
elokvento. La bona Sancho vivis tri tagojn kiel kuko en 
butero je la kosto de la geedzoj, kiuj sciigis, ke la la ideo de 
Basilio false vundi sin ne estis intrigo antaŭakordita kun 
Quiteria, kaj ke ĉion li mem kovis sola kun la espero sukcesi, 
kio efektive okazis, kiel vidite. Tamen li konfesis, ke li 
sekretis pri sia projekto al kelkaj amikoj, por ke, en la ĝusta 
momento, ili helpu kaj favoru lian intencon kaj trompon. 


—Kion oni projektas por atingi virtan celon, oni ne povas nek 
devas nomi trompo, kaj la edziĝo de du geamantoj estas la 
plej nobla aspiro —diris don Quijote. 


Tamen li avertis, ke la plej rigora detruanto de la amo estas 
la malsato kaj la daŭra mizero, ke la amo brilas per ĝojo, 
plezuro kaj feliĉo, des pli se la amanto posedas la personon 
amatan, kaj ke ĝi havas la paŭperecon kaj la mankon, kiel 
senkaŝan kaj firman antagoniston. Ĉion ĉi li diris kun la 
intenco persvadi Basilion, ke li rezignu la praktikadon de siaj 
artoj, prestiĝaj, sed ne mondonaj, kaj ke li dediĉu sin 
pligrandigi sian havon per efektiva laboro, ĉiam trovebla de 
homoj aktivaj kaj prudentaj. Senhavulo honorata (se tia 
povas ekzisti) posedas trezoron en la persono de bela 
edzino, kaj se oni ŝin forprenas de li, oni samtempe 
forprenas kaj detruas lian honoron. Virino bela kaj virta, kies 
edzo malriĉas, meritas porti laŭrkronon kaj palmaĵon de 


venko kaj triumfo. Belulino altiras per si mem la deziron de 
la viroj, kiuj rigardas kaj admiras ŝin, kaj reĝaj agloj kaj 
altaflugaj birdegoj ĵetas sin sur ŝin kvazaŭ sur bongustan 
logaĵon. Sed se ĉi belulino suferas mankon kaj mizeron, tiam 
ankaŭ korvoj, nizoj kaj aliaj rabobirdoj pafas sin al ŝi, kaj, se 
ŝi teniĝas firma kaj necedema, ŝi meritas la nomon de krono 
de ŝia edzo. 


—Aŭskultu, prudenta Basilio —aldonis don Quijote—. Mi ne 
scias kiu saĝulo diris, ke en la tuta mondo ekzistas nur unu 
bona edzino, kaj li konsilis, ke ĉiu viro pensu kaj kredu, por 
ke li vivu kontenta, ke tia edzino estas la lia. Kvankam mi ne 
edziĝis, nek ĝis nun venis al mi en la kapon tia ideo, tamen 
mi kuraĝus doni konsilon al viro, kiu petus mian opinion pri 
tio, kian virinon li devus preni kiel edzinon. Unue mi 
konsilus, ke li konsideru ŝian reputacion pli ol ŝian havon; 
ĉar virtan virinon oni honoras, ne nur pro ŝia virto, sed 
ankaŭ se ŝi vidiĝas virta: pli multe damaĝas la honoron de 
virino ŝia publike frivola kaj libera konduto, ol ŝia sekreta 
pekado. Se oni prenas al sia hejmo honestan virinon, facilas 
konservi ŝin tia, kaj eĉ plifirmigi ŝian virton; sed, se oni 
prenas mavan, multa klopodo necesas por bonigi ŝin, ĉar ne 
senpene oni pasas de unu ekstremo al la alia, kaj, laŭ mia 
opinio, tia transformo estas preskaŭ neebla. 


Sancho aŭskultis ĉion kaj diris en si: 


—Kiam mi parolas pri aferoj substancaj kaj plenaj de medolo, 
mia mastro ordinare diras, ke mi povus preni kirkan katedron 
en la mano kaj iri bele prediki tra la mondo. Kaj mi diras pri 
li, ke, kiam li komencas elbobeni sentencojn kaj konsilojn, li 
povus preni, ne unu, sed du katedrojn por ĉiu fingro, kaj iri 
de placo al placo predikante pri lio ajn. Je la diablo, kiom da 
aferoj scias ĉi vaganta kavaliro! Mi pensis, ke li kompetentas 
nur rilate al siaj kavaliraĵoj. sed en ĉian kaĉon li volas kaj 
povas meti sian kuleron. 


Sancho murmuris ĉi tion iom laŭte, kaj lia Mastro, 
duonaŭdante lin, demandis: 


—Kion vi grumblas, Sancho? 


—Mi nek parolas nek grumblas ion —respondis la ŝildisto—. 
Mi nur diris en mi, ke, antaŭ ol mi edziĝis, mi estus 
preferinta aŭskulti kion via moŝto ĵus diris. Eble mi dirus 
nun, ke «bovo libera sin lekas senĝena». 


—Ĉu via Teresa tiel multe mavas, Sancho? —demandis don 
Quijote. 


—Ne tre —respondis Sancho—. Sed ŝi ankaŭ ne tre bonas; 
almenaŭ ne tiom, kiom mi dezirus. 


—Vi ne bone kondutas, Sancho, kritikante vian edzinon, la 
patrinon de viaj filoj. 


—Ni ŝuldas nenion unu al la alia —respondis la ŝildisto—. 
Ankaŭ ŝi kritikas min, kiam ŝi volas, precipe kiam ŝi ĵaluzas: 
en tiaj momentoj, eĉ Satano Mem ne povus ŝin elteni. 


Ili gastis tri tagojn ĉe la nov-geedzoj, servate kaj regalate 
kiel reĝoj. Don Quijote petis de la lerta licenciulo, ke li 
havigu al li personon, kiu povus gvidi lin al la kaverno de 
Montesinos, ĉar li tre deziras esplori ĝin kaj vidi per propraj 
okuloj, ĉu respondas al la vero tiom da mirindaj aferoj 
rakontataj pri ĝi. La licenciulo respondis, ke li havigos al li 
unu kuzon sian, faman studenton, tre inklinan al la legado 
de kavaliraj libroj, kiu volonte kondukus lin ĝis la buŝo de la 
kaverno kaj montrus al li la lagojn de Ruidera, famajn tra la 
tuta La Mancha kaj eĉtra la tuta Hispanujo. La licenciulo 
aldonis, ke al don Quijote plaĉus la akompano de lia kuzo, 
ĉar li scias verki librojn kaj dediĉi ilin al la princoj. 


Fine la kuzo prezentiĝis kun graveda azenino, kies ŝarĝo- 
selon kovris plurkolora tapiŝo aŭ sak-tolo. Sancho harnisis la 
ĉevalon kaj azenon, provizis sian dusakon, metis apud ĝi la 
dusakon, ankaŭ bone provizitan, de la kuzo, kaj la grupo, 
adiaŭante kaj rekomendante sin al Dio, ekiris ale al la fama 
kaverno de Montesinos. 


Survoje don Quijote demandis la kuzon pri la naturo aŭ 
karaktero de liaj okupoj kaj pri liaj studoj kaj profesio. La 
kuzo respondis, ke li estas humanisto laŭprofesie, kaj ke lia 
laboro konsistas en la verkado kaj eventuala eldono de libroj 
utilaj kaj interesaj por la leganta publiko de la regno. Unu 
titoliĝis Pri kostumoj kaj en ĝi aperis la priskribo de sepcent 
tri kostumoj kun ties koloroj, insignoj kaj devizoj.[282] El tia 
libro la kavaliroj korteganoj povus laŭplaĉe elekti kaj kopii la 
modelojn plej konvenajn por siaj diversaj festoj kaj celebroj, 
sen ke ili bezonus prunte peti de iu la kostumojn, aŭ torturi 
al si la kapon, klopodante trovi veston laŭan al iliaj intencoj 
kaj deziroj. 


—Ĉar —li diris— mi prezentas al la ĵaluza, la forgesita, la 
disdegnata kaj la forestanta la modelon plej taŭgan al lia 
stato. Mi havas alian libron titolotan Metamorfozoj aŭ La 
hispana Ovidio, kies temo estas kurioza kaj originala, ĉar, 
parodiante Ovidion, mi rakontas la historion de La Giralda de 
Sevilla; de El Angel de La Magdalena; de la kvartalo de 
Vecinguerra en Cordoba; de la Taŭroj de Guisando; de Sierra 
Morena; de la fontanoj de Leganitos kaj Lavapies, En Madrid, 
sen forgesi la aliajn de El Piojo, El Caĥo Dorado kaj La Priora. 
Kaj mi garnas la priskribon per tiom da alegorioj, metaforoj 
kaj aliaj stilefektoj, ke la libro surprizas, instruas kaj distras 
en la sama tempo. Alia libro mia titoliĝas Suplemento al 
Virgilio Polidoro kaj temas pri la diversaj inventoj; la verko, 
tre dokumentita, plenas de erudicio, ĉar ĝi inkluzivas en 
agrabla stilo kelke da gravaj aferoj preterlasitaj de Polidoro, 
[283] kiujn mi poste eltrovis. Virgilio forgesis diri al ni, kiu 


estis en la mondo la unua homo suferinta kataron, kaj la 
unua uzinta ungventon kiel medicinon kontraŭ la franca 
morbo.[284] Nu, mi rivelas iliajn nomojn literon post litero, 
apogante min sur la atestoj de dudek kvin aŭtoroj. Via moŝto 
juĝu do, ĉu mi ne bone laboris, kaj ĉu la libro ne utilos al la 
tuta mondo. 


Sancho, atente aŭskultinte la kuzon, demandis al li: 


—Diru, sinjoro (kaj cetere mi deziras al vi bonan sorton, por 
ke oni eldonu viajn librojn), ĉu vi povus diri (kompreneble vi 
povos, ĉar vi ĉion scias) la nomon de la unua viro gratinta al 
si la kapon? Laŭ mia opinio, estis Adamo. 


—Jes, tre eble —respondis la kuzo—, ĉar Adamo, la unua 
homo en la mondo, sendube havis kapon kaj harojn, sekve li 
devis grati al si la kapon kelkfoje. 


—Mi kredas same —diris Sancho—. Sed nun, respondu: kiu 
estas la unua falinto? 


—Vere, frato, mi ne scias ĉi-momente la ĝustan respondon. 
Mi studos la aferon, kiam mi revenos al miaj libroj, kaj 
informos vin, kiam ni denove vidos unu la alian, ĉar certe nia 
nuna renkontiĝo ne estos la lasta. 


—Nu, sinjoro, ne faru al vi zorgon, ĉar mi jam trafis la 
respondon al mia demando —diris Sancho—. La unua falinto 
en la mondo estas Lucifero, tial, ke, kiam oni lin elpuŝis aŭ 
elĵetis el la ĉielo, li falruliĝis en la abismon. 


—Vi pravas, amiko —diris la kuzo. 


—Nek la demando nek la respondo estas viaj —intervenis 
don Quijote—. Vi aŭdis ilin ie. 


— Silentu, sinjoro —respondis Sancho—. Se mi volus 
demandi kaj respondi, mi ne finus ĝis morgaŭ. Kaj vere, por 
demandi absurdojn kaj respondi idiotaĵojn, mi ne bezonas 
ies helpon. 


—Vi diris pli, ol vi scias —komentis don Quijote—, ĉar kelkaj 
ĝislace studas kaj pruvas aferojn, kiuj, kiam lernitaj kaj 
pruvitaj, neniel utilas al la saĝo aŭ al la inteligento. 


Per ĉi agrabla babilado, kaj per aliaj similaj, ili pasis la tagon, 
kaj, por tranokti, loĝiĝis en eta vilaĝo situanta, laŭ diro de la 
kuzo, ne pli ol ses mejlojn for de la kaverno de Montesinos. Li 
rimarkigis al la hidalgo, ke se li tenas ankoraŭ la firman 
decidon penetri en la kavernon, necesus akiri ŝnuron por, 
per ĝi, helpi lin descendi en la abismon. Don Quijote 
respondis, ke li volas vidi la fundon, eĉ se portio li devus 
sobiri ĝis la infero. Tiel do, ili aĉetis Ŝnuron proksimume cent 
kvindek futojn longan, kaj la sekvantan tagon, je la dua 
posttagmeze, alvenis al la kaverno, kies buŝo estas larĝa sed 
kun tiom da licioj, rubusoj, kratagoj kaj sovaĝaj figarboj 
dense kunkreskintaj, ke ili ĝin tute kovras kaj obstrukcas. La 
kuzo, Sancho kaj don Quijote deseliĝis, kaj la du unuaj 
fortege alligis la ŝnuron al la hidalgo. 


Kaj dum oni ĉirkaŭvolvis kaj zonis per la ŝnuro la talion de 
don Quijote, diris Sancho: 


—Konsideru kion vi faras, sinjoro. Ne sepultu vin viva, nek 
eniru tien, kie vi aspektus kiel unu el la boteloj metitaj en la 
putoj, por ke ili pende fridiĝu. Vere, esplori ĉi truon ne tuŝas 
nek koncernas vian moŝton. Certe, ĝi pli teruras ol ublieto. 


—Ligu min kaj ne parolu —respondis don Quijote—, ĉar ĉi 
entrepreno, amiko Sancho, al mi estas rezervita. 


—Mi petas vian moŝton, sinjoro don Quijote —diris tiam la 
gvidanto—, ke vi observu kaj ekzamenu per cent okuloj la 


internon de la kaverno; eble vi trovos tie ion, kion mi povus 
mencii en mia libro de metamorfozoj. 


—Lecionoj al profesoro estas vana laboro —sentencis Sancho 
Panza. 


Ĉe tio kaj post ol oni finis ĉirkaŭligi la hidalgon (ne sur la 
armaĵo, sed sur la sajo), li diris: 


—Ni ne havis la antaŭzorgon provizi nin per ia tintilo, kiu, se 
ligita al Ĉi Ŝnuro, apud mi, anoncus per siaj sonoj, ke mi 
descendas kaj vivas; sed, ĉar tio jam ne eblas, la mano de 
Dio gvidu min. 


Tiam li genuiĝis kaj flustre preĝis al la ĉielo, petante la 
helpon de Dio kaj bonan sorton en ĉi ŝajne danĝera kaj 
nekutima aventuro. Poste li laŭtis: 


—Ho, mastrino de miaj agoj kaj decidoj, glora kaj senegala 
Dulcinea de El Toboso! Se bonŝance alvenos al via orelo la 
suplikoj kaj preĝoj de via feliĉa amanto, bonvolu ilin aŭskulti 
je la nomo de via nekomparebla belo, ĉar ili humile petas 
nur, ke vi ne rifuzu al mi vian protektan favoron, nun tiel 
necesan. Mi tuj ĵetos min, plonĝos kaj descendos en ĉi 
abismon, ĉe kies faŭko mi staras, nur por ke la mondo sciu, 
ke, se vi favoras min, ekzistas nenio neebla, kiun mi ne 
povus entrepreni kaj sukcese fini. 


Dirinte tion, li proksimiĝis al la fendego kaj rimarkis, ke nur 
per la forto de la brakoj aŭ per la hakoj de la glavo li povus 
fari al si vojon ĝis la faŭko kaj descendi. Tiel do li elingis sian 
glavon kaj komencis bati, tranĉi kaj faligi la erikojn, kiuj 
kreskis ĉe la buŝo de la kaverno; pro la bruego de lia 
dishakado, nekalkulebla nombro da egaj korvoj kaj monedoj 
eltorentis tiel dense kaj rapide tra la faŭko, ke ili renversis la 
hidalgon sur la teron; kaj se li estus superstiĉa, anstataŭ 


bona kristano, li konsiderus sian falon mava aŭguro kaj 
rezignus sian intencon penetri en tian lokon. 


fine li stariĝis, ne vidis elflugi pli da korvoj aŭ da aliaj noktaj 
birdoj, kiaj la vespertoj same elirintaj inter la korvoj, kaj, per 
la Ŝnuro iom post iom ellasata de Sancho kaj la kuzo, li 
komencis descendi al la fundo de la terura kaverno. Ĉi- 
momente Sancho sendis al li sian benon kaj diris, farante 
super li mil kruco-signojn: 


—Dio vin gvidu, kaj ankaŭ la Virgino de la Roko de Francujo 
kaj la Triunuo de Gaeta, ho vi, floro, kremo kaj ŝaŭmo de la 
vaganta kavalirismo! Antaŭen, bravulo de la mondo, koro el 
ŝtalo, brakoj el bronzo! Dio vin gvidu kaj rekonduku vin 
sekura, sana kaj libera en ĉi vivon, kies lumon vi forlasas por 
sepulti vin en la tenebron, kiun vi serĉas! 


La kuzo uzis preskaŭ la saman retorikon kiel Sancho, kaj de 
sia flanko don Quijote laŭtis, ke oni ellasu pli kaj pli da 
ŝnuro, kion la kuzo kaj Sancho faris poiome: kaj kiam liaj 
voĉoj, venantaj el la kaverno kvazaŭ tra tunelo, ne plu 
aŭdiĝis, la paro ellasis ankoraŭ la ŝnuron ĝis la lastaj futoj 
kaj fine opiniis, ke ili devus jam hisi la hidalgon tial, ke ili ne 
havis pli da ŝnuro disponebla. Tamen ili atendis proksimume 
duonan horon kaj, ĉe la fino de la dirita tempo, komencis 
suprentiri la ŝnuron; sed ĝi tiel facile kaj senpeze cedis al la 
ektiroj, ke la kuzo kaj la ŝildisto imagis, ke don Quijote restas 
en la fundo; kaj, tion kredante, Sancho komencis amare 
plori, kaj, senpacienca koni la veron, rapidege tiris je la 
ŝnuro. Sed, kiam ŝajne restis ankoraŭ okdek futoj 
suprenŝovotaj, la paro eksentis pezon kaj, kun ĝi, grandan 
ĝojon. Fine, je dek tri futoj ili klare vidis la hidalgon, kaj 
Sancho laŭtis al li: 


—Estu bonvena en via reveno, sinjoro mastro! Ni pensis, ke 
vi decidis fondi vian familion tie sube! 


Sed don Quijote respondis nenion, kaj, kiam oni lin tute 
eltiris, vidiĝis, ke li havas la okulojn fermitaj, kvazaŭ li 
dormus. Oni kuŝigis lin sur la teron kaj disligis lin, sed, 
malgraŭ tio, li ne vekiĝis. Fine tiel multe oni lin turnis, 
returnis, movis kaj skuis, ke post iom longa tempo li 
rekonsciiĝis sin streĉante, kvazaŭ li vekiĝus el profunda kaj 
peza dormo. Poste li rigardis mirokule al ĉiu flanko kaj diris: 


—Dio vin pardonu, amikoj, tial, ke vi forprenis de mi la plej 
plaĉan kaj agrablan vivon kaj vizion, kian ĝis nun neniu 
homo ĝuis en la mondo. Mi nun vere komprenas, ke la 
plezuroj de ĉi vivo pasas kiel ombro aŭ sonĝo, aŭ velkas kiel 
floro kampa. Ho, povra Montesinos! Ho, grave vundita 
Durandarte! Ho, senfortuna Belerma! Ho, plorema Guadiana, 
kaj vi, kompatindaj filinoj de Ruidera, kies akvoj formiĝis el 
la larmoj de viaj belaj okuloj! 


Sancho kaj la kuzo aŭskultis kun granda atento la hidalgon, 
kies vortoj ŝajnis dolorege elŝiriĝi el lia sino. Ili petis lin 
klarigi kion do li volas diri kaj kion li vidis en tiu infero. 


—Ĉu infero? Ne nomu ĝin infero. Tian nomon ĝi ne meritas, 
kiel vi tuj vidos. 


Li petis ion por manĝi, ĉar li tre malsatis. Do ili sternis la 
saktolon de la kuzo sur la verda herbo, helpis al si per la 
viktualio de siaj dusakoj, sidiĝis, kaj en harmonia kaj frateca 
rondo, konsumis en la sama tempo la kolazionon kaj la 
vespermanĝon. Fine oni demetis la saktolon kaj tiam diris 
don Quijote de La Mancha: 


—Neniu leviĝu, filoj, kaj atente aŭskultu. 


Ĉapitro 23 


Pri la mirindaj aferoj rimarkitaj de la senegala don Quijote, 
laŭ lia aserto, en la profunda kaverno de Montesinos, sed tiel 
enormaj kaj neeblaj, ke Ĉi aventuron oni rigardas apokrifa 


Estis proksimume la kvara posttagmeze, kiam la suno, 
vualita de la nuboj, verŝis feblan lumon per apenaŭ varmaj 
radioj, donante al don Quijote la okazon rakonti al siaj du 
eminentaj aŭskultantoj, sen la ĝeno de la laciga varmo, kion 
li vidis en la kaverno de Montesinos. Kaj li komencis jene: 


—Proksimume dek ok aŭ dudek futojn sube, en la profundo 
de ĉi ublieto, ĉe la dekstra flanko, troviĝas konkava spaco 
kapabla enteni grandan ĉaron kun ties muloj. loma lumo 
penetras en ĝin de tre fore tra kelkaj fendoj aŭ truoj irantaj 
ĝis la surfaco de la tero. Ĉi konkavan spacon mi vidis, kiam, 
laca kaj ĉagrenita pendi de la ŝnuro, mi descendadis tra tiu 
nigra regiono, sen sekvi difinitan aŭ konkretan vojon. Tiel 
do, mi decidis halti en la dirita spaco kaj iom ripozi. Mi laŭtis 
al vi, petante, ke vi ne ellasu pli da ŝnuro, ĝis mi sciigus vin 
denove, sed certe vi ne aŭdis min. Tiam, mi kunkolektis la 
ŝnuron, laŭmezure kiel vi sendadis ĝin, faris per ĝi volvaĵon, 
sidiĝis sur ĝi kaj, profunde enpensa, cerbumis kion mi devus 
fari por atingi la fundon, konsiderante, ke mi ne povus plu 
descendi retenate. En ĉi perpleksa meditado, mi falis subite 
kaj senvole en profundan dormon kaj, plej neatendite, sen 
scii kiel aŭ kial, mi vekiĝis meze de la plej bela, agrabla kaj 
delica herbejo iam naskita de la naturo aŭ imagita de la plej 
fantazio homa. 


»Mi apertis la okulojn, frotis ilin, konstatis, ke Mi ne dormas, 
kaj ke vere mi statas vekita. Tamen mi palpis mian kapon kaj 
mian bruston por certigi al mi, ĉu tie troviĝas mi en persono, 
aŭ fantomo vana kaj misforma. Sed la tuŝo, la sento, kaj 


ankaŭ tio, ke mi kohere rezonis, pruvis al mi, ke mi troviĝis 
tie sube, same kiel nun mi troviĝas ĉi tie supre. Baldaŭ 
aperis antaŭ miaj okuloj impona palaco aŭ alkazaro reĝa, 
kies remparoj kaj muroj ŝajnis el travideble klara kristalo. 
Tiam apertiĝis pordego, kaj tra ĝi eliris ale al mi respektinda 
oldulo en longa robo el viola serĝo trenanta sur la tero; 
speco de studenta pelerino el verda veluro kovris al li la 
ŝultrojn kaj la bruston; sur la kapo li havis nigran Milanan 
ĉapon, kaj lia barbo, tre griza, longis ĝis sub lia talio. Li 
portis nenian armon, sed en lia mano vidiĝis rozario kun 
bidoj pli grandaj ol nuksoj, kaj ĉiu deka bido grandis kiel 
struta ovo. Lia teniĝo, lia paŝado, lia solena kaj impona 
mieno kaŬzis al mi miron kaj admiron, tiel per ĉiu detalo, kiel 
per la tuto. Li proksimiĝis al mi, brakumis min kaj poste diris: 


»—Jam de tre longe, ho sentima kavaliro don Quijote de La 
Mancha, ni atendis vin en ĉi solecaj kaj ensorĉitaj lokoj, por 
ke, poste, vi povu informi al la mondo pri tio, kion enfermas 
kaj kovras ĉi profunda kaverno, kien vi penetris, nomata 
kaverno de Montesinos: la plenumo de tia heroaĵo estis 
rezervita nur al via nevenkebla koro kaj al via senegala 
kuraĝo. Akompanu min, glora sinjoro; mi deziras montri al vi 
kiom da kaŝitaj mirindaĵoj troviĝas en ĉi diafana alkazaro, 
kies ĉefo kaj ĉiama gardanto estis mi, Montesinos mem, kiun 
nomon prenis ankaŭ ĉi kaverno». 


»Apenaŭ li diris, ke li estas Montesinos, mi demandis al li, ĉu 
veras la rakonto cirkulanta en ĉi supra mondo, nome, ke li 
elŝiris per eta dago[285] la koron el la brusto de sia granda 
amiko Durandarte kaj portis ĝin al sinjorino Belerma, kiel 
petis de li Durandarte mem ĉe la rando de la morto. 
Montesinos respondis, ke ĉio veras, krom la dago, ĉar ĝi estis 
nek dago nek eta, sed tre akra ponardo pli pinta ol aleno. 


—Sendube ĝin faris Ramon de Hoces, el Sevillano —diris 
Sancho. 


—Mi ne scias — respondis don Quijote—. Sed certe ne estis 
Ramon de Hoces ĝia farinto ĉar li apartenas al nia epoko, kaj 
la batalo de Roncesvalles, kie okazis la menciita tragedio, 
plenumiĝis antaŭ multe da jaroj. Cetere ĉi detalo nek gravas 
nek modifas aŭ ŝanĝas la veron kaj la signifon de la historio. 


—Vi pravas —diris la kuzo—. Daŭrigu, sinjoro don Quijote. Mi 
aŭskultas vian rakonton kun la plej granda plezuro de la 
mondo. 


—Ne malpli plezure mi ĝin diras —respondis don Quijote—. 
Nu, la respektinda Montesinos kondukis min en la kristalan 
palacon, kie en la basa salono, eksterordinare friska kaj tute 
alabastra, staris marmora tombo-monumento majstre ĉizita, 
sur kies supro kuŝis laŭ sia tuta longo kavaliro ne el bronzo, 
marmoro aŭ jaspo, materialoj ordinare uzataj por tiaj tomboj, 
sed el vera karno kaj el veraj ostoj. Lia dekstra mano, kiu 
Ŝajnis al mi forta kaj iom tro vila, signoj de granda potenco, 
teniĝis sur la koro. Kaj Montesinos, vidante min miri je la 
kuŝanta figuro, diris al mi, antaŭ ol mi demandus ion: 


»—Ĉi homo estas mia amiko Durandarte, floro kaj spegulo de 
la kuraĝaj kaj enamiĝintaj kavaliroj de sia epoko. Merlin, la 
franca sorĉisto, laŭdire filo de la diablo, tenas lin ensorĉita, 
kaj same min kaj multe da aliaj kavaliroj kaj damoj. Sed mi 
kredas, ne ke li estas filo de la diablo, sed ke li scias iom pli 
ol la diablo mem. Oni tute ne konas, kiel aŭ kial li ensorĉis 
nin, kvankam la futuro tion klarigos, supozeble post ne 
longe. Sed plej mirigas min, ke mi estas certa (kiel certa mi 
estas ke nun ni havas sunan tagon) ke Durandarte finis sian 
vivon inter miaj brakoj, kaj ke, kiam li mortis, mi elŝiris lian 
koron per miaj propraj manoj; sendube ĝi pezis du funtojn, 
ĉar, laŭ la sciuloj, ju pli grandas la koro, des pli da kuraĝo 
havas ĝia posedanto. Se tiel do, se vere ĉi kavaliro mortis, 
kial li veas kaj ĝemas nun de tempo al tempo, kvazaŭ li 
vivus? 


»Ĉi-momente la povra Durandarte laŭtis: 


Ho vi, kuzo Montesinos! 

Jen la lasta peto mia: 

kiam mi mortinta kuŝos, 

nura korpo senanima, 

mian koron portu tien, 

kie ŝi, Belerma, vivas, 

post ol vi el mi ĝin ŝiros 

por ponard' aŭ dago pika.[286] 


»Tion aŭdinte, la respektinda Montesinos genuiĝis antaŭ la 
afliktita figuro kaj diris kun larmoj en la okuloj: 


»—Antaŭ longe, sinjoro Durandarte, karega kuzo, antaŭ 
longe, mi faris kion vi ordonis al mi en la amara tago de nia 
malvenko: mi elŝiris vian koron, tiel bone kiel mi povis, sen 
ke restus en via brusto eĉ ne parteto el ĝi; mi viŝis ĝin per 
punta mantuko, rapidis kun ĝi al Francujo, post ol mi metis 
vin en la sinon de la tero verŝante tiom da larmoj, ke ili lavis 
de mi la sangon, per kies koloro antaŭe makuliĝis miaj 
manoj fosintaj en via internaĵo. Kaj, por ke vi pli konvinkiĝu, 
kara kuzo, sciu, ke ekirinte de Roncesvalles, en la unua 
vilaĝo ĉe la vojo mi ŝutis iom da salo sur vian koron, por ke 
ĝi ne stinku, kaj alvenu, se ne freŝa, almenaŭ peklita antaŭ 
sinjorino Belerma. La saĝulo Merlin jam de longe tenas ŝin 
ensorĉita, same kiel min, vin, vian ŝildiston, la duenjon 
Ruidera kun ties sep filinoj kaj du nevinoj, kaj multe da aliaj 
amikoj kaj konatoj viaj; kaj, kvankam jam pasis kvincent 
jaroj, eĉ ne unu el ni mortis; mankas nur Ruidera kaj ties 
filinoj kaj nevinoj, tial, ke ili ne ĉesis plori, kaj Merlin, eble 
movata de kompato, transformis ilin en la saman nombron 
de lagoj nun konataj en la mondo de la vivantoj, kaj en la 
provinco de La Mancha, sub la nomo «lagoj de Ruidera». La 
sep lagoj apartenas al la reĝoj de Hispanujo, kaj la du 
nevinoj al kavaliroj de la tre pia ordeno de Sankta Johano. 


Ankaŭ Guadiana, via ŝildisto, priploris vian tristan sorton, kaj 
oni aliigis lin en la riveron nomatan kiel li. Sed, kiam ĉi 
rivero atingis la surfacon de la tero kaj vidis la sunon de la 
alia ĉielo, tiel multe ĝi afliktiĝis, vidante, ke ĝi distanciĝis de 
vi, ke ĝi denove refluis en la profundon de la tero. Tamen ne 
eblas al ĝi ĉesi flui laŭ sia natura kurso, do ĝi emerĝas de 
tempo al tempo kaj montriĝas kie la suno kaj la homoj povas 
ĝin vidi. La supre menciitaj lagoj provizas ĝin per sia akvo, 
kaj kun ĉi akvo, kaj multaj aliaj, ĝi enfluas, pompa kaj 
granda, en Portugalujon. Sed, malgraŭ ĉio, laŭlonge de sia 
iro, ĝi evidentigas sian triston kaj melankolion, kaj penas 
bredi en sia akvo, ne valorajn kaj delikatajn fiŝojn, sed 
sengustajn kaj krudaformajn, tre diferencajn de la fiŝoj de la 
ora Tajo. Kion mi diras nun al vi, ho kara kuzo, mi jam diris al 
vi multe da fojoj. Sed tial, ke vi ne respondas, mi pensas, aŭ 
ke vi ne aŭskultas, aŭ ke vi ne kredas min. Kaj tio, Dio scias, 
ege min afliktas. Tamen mi deziras komuniki al vi ion novan, 
kiu eble ne mildigos vian doloron, sed ankaŭ ne intensigos 
ĝin. Apertu la okulojn kaj vidu per vi mem, ke ĉi tie, antaŭ vi, 
staras la granda kavaliro, pri kiu la saĝa Merlin profetis tiom 
da aferoj: jen don Quijote de La Mancha, restaŭranto kaj 
pliboniganto, en la nuna epoko, de la olda kaj jam forgesita 
kavalirismo. Kaj eble per lia favoro kaj interveno oni elsorĉos 
nin, ĉar la grandaj faroj rezerviĝas al grandaj viroj. 


»—Kaj se oni ne sukcesus? —respondis la afliktita 
Durandarte kun vea kaj febla voĉo—. Se oni ne sukcesus, ho 
kuzo, tiam ni devus «pacienci kaj la karto-ludon rekomenci». 
[287] 


»Kaj turnante sin sur unu flankon, li refalis en sian kutiman 
silenton kaj ne diris eĉ unu plian vorton. 


»Ĉe tio aŭdiĝis kriegoj kaj veoj akompanataj de profundaj 
ĝemoj kaj angoraj plorsingultoj. Mi turnis la kapon kaj 
rimarkis tra la kristalaj muroj, ke en alia salono paŝas 


procesio formita de du vicoj de belegaj puceloj en funebro, 
kun blankaj turbanoj turkstilaj sur la kapo. Ĉe la fino de la 
vicoj iris sinjorino —almenaŭ ŝi ŝajnis tion pro sia serioze 
digna aspekto— same en funebro, kun blankaj vualoj tiel 
longaj, ke ili treniĝis sur la tero. Ŝia turbano estis duoble pli 
granda ol la turbanoj de la aliaj virinoj; ŝiaj brovoj tre 
proksimis inter si, kaj ŝia nazo iom platis; ŝi havis la buŝon 
granda, sed kun ruĝaj lipoj; la dentoj, kiam ŝi ilin montris, 
vidiĝis disaj kaj miskreskintaj, sed blankaj kiel senŝelaj 
migdaloj; ŝi tenis en la manoj delikatan tolon, inter kies 
faldoj, kiom mi povis distingi, kuŝis koro ŝajne mumia, se 
konsideri ties ekstreme sekan kaj ŝrumpan aspekton. 


»Montesinos diris al mi, ke la homoj de la procesio estas 
servistinoj de Durandarte kaj Belerma, ensorĉitaj same kiel 
iliaj mastroj; ke la lasta virino mane portanta koron inter la 
faldoj de la tolo estas sinjorino Belerma; ke ŝi procesias tiel 
kvar tagojn semajne kun siaj ĉambristinoj, kantante, aŭ pli 
ĝuste, ĝemante elegiojn super la korpo kaj super la povra 
koro de sia kuzo; kaj ke, se ŝi ŝajnis al mi iom turpa, aŭ ne 
tiel bela kiel la famo proklamas, tio ŝuldiĝas al la fakto, ke ŝi 
trapasas en sia ensorĉiteco multe da mavaj noktoj, kaj eĉ da 
pli mavaj tagoj, kiel montras ŝiaj forte bluringitaj okuloj kaj 
la malsaneca flavo de ŝia haŭto. 


»—Je tiaj bluringoj kaj flavo —li aldonis— kulpas, ne la 
monata sang-elfluo propra al la virinoj —Ĉar jam de multaj 
monatoj, kaj eĉ de multaj jaroj, ŝi ne havas ĝin, nek ĝi 
montriĝas ĉe ŝiaj pordoj— sed ŝia doloro enkora, kiun kaŭzas 
al ŝi la alia koro konstante tenata de ŝiaj manoj kaj 
konstante memoriganta al ŝi la tragikan finon de ŝia 
senfortuna amanto; alie, apenaŭ egalus al ŝi, rilate al belo, 
gracio kaj spirito, la granda Dulcinea de El Toboso, tiel fama 
en ĉi regionoj kaj eĉ en la tuta mondo. 


»—Ne konkludu tiel rapide, sinjoro don Montesinos —mi diris 
tiam—. Rakontu vian historion, kiel decas, ĉar vi scias, ke 
ĉiaj komparoj estas abomenaj, do oni ne bezonas kompari 
personon kun persono. La senegala Dulcinea de El Toboso 
estas, kia ŝi estas, kaj sinjorino doĥa Belerma estas, kia ŝi 
estas kaj estis... kaj punkto. 


»—Sinjoro don Quijote, pardonu min. Mi konfesas, ke mi ne 
faris bone, dirante, ke sinjorino Dulcinea apenaŭ egalus al 
sinjorino Belerma. Mi sciis, dank' al ia intuo, ke via moŝto 
estas ŝia kavaliro, do tio devus sufiĉi al mi, por ke Mi Mordu 
al mi la langon, anstataŭ kompari ŝin kun io alia, se ne kun 
la ĉielo. 


»Per ĉi ekskuzoj de la granda Montesinos, mia koro 
trankviliĝis de la ŝoko, kiun mi ricevis, kiam li komparis mian 
sinjorinon kun Berlema. 


—Kaj mi tre miras —diris Sancho—, ke vi ne saltis sur la 
olduleton por trakalcitri al li la ostojn kaj elŝiri lian barbon 
ĝis la lasta haro. 


—Ne, amiko Sancho —respondis don Quijote—. Mi ne rajtas 
tion, ĉar ni havas la devon respekti ĉian oldulon, precipe se 
li estas kavaliro kaj krome ensorĉito. Sed en la aliaj multaj 
demandoj kaj respondoj de nia konversacio ĉio iris glate 
inter mi kaj li. 


—Mi ne komprenas, sinjoro don Quijote —diris tiam la kuzo 
—, kiel via moŝto vidis tiom da aferoj kaj aŭskultis kaj parolis 
tiel multe, se konsideri, ke via restado en la kaverno estis 
kurta. 


—Antaŭ kiom da tempo mi descendis? —demandis don 
Quijote. 


—Antaŭ iom pli ol unu horo —respondis Sancho. 


—Tio ne eblas —respondis don Quijote— ĉar, tie sube, la 
nokto kaj la mateno trafis min trifoje, do, laŭ mia kalkulo, mi 
restis tri tagojn en tiuj foraj regionoj kaŝitaj al la homa 
rigardo. 


—Certe mia sinjoro pravas —diris Sancho—. Ĉio okazas al li 
pere de ensorĉoj, sekve, kio al ni ŝajnas unu horo, tio eble 
egalas al tri tagoj kun ties noktoj tie sube. 


—Tre eble —respondis don Quijote. 


—Ĉu via moŝto manĝis en la menciita tempo? —demandis la 
kuzo. 


—Eĉ ne unu plenbuŝon —respondis don Quijote—. Kaj ankaŭ 
ne sentis malsaton. 


—Ĉu la ensorĉitoj dormas? —demandis la kuzo. 


—Ne —respondis don Quijote—. Almenaŭ en la tri tagoj 
trapasitaj de mi kun ili, nenies okuloj fermiĝis. Ankaŭ mi ne 
dormis. 


—Bone aplikiĝus al ĉi kazo la proverbo «Kun kiu vi kuniĝas, 
tia vi fariĝas» —diris Sancho—. Se via moŝto kutime iras kun 
ensorĉitoj fastantaj kaj ne dormantaj, ne mirinde, ke ilia 
akompano ankaŭ vi nek manĝas nek dormas. Sed pardonu 
min, sinjoro mastro, kaj Dio prenu min kun si (ne la diablo, 
kiel mi preskaŭ diris) se mi konfesas, ke mi kredas nenion el 
via rakonto. 


—Kial ne? —demandis la kuzo—. Ĉu vi kredas, ke don 
Quijote povus mensogi? Eĉ se li volus, li ne havus tempon 
sufiĉan por elpensi kaj komponi tian milionon da fikcioj. 


—Mi ne kredas, ke mia sinjoro mensogas —respondis 
Sancho. 


—Kion vi kredas, do? —demandis don Quijote. 


—Mi kredas —diris Sancho—, ke, kion vi rakontis ĝis nun, kaj 
kion ceteran vi rakontos, enbatis en vian cerbon kaj imagon 
la saĝa Merlin aŭ la magiistoj ensorĉintaj la bandon, kiun, 
laŭ vi, vi vidis kaj alparolis tie sube. 


—Tio, kvankam ebla, ne okazis —respondis don Quijote—, 
ĉar mi vidis per miaj propraj okuloj kaj tuŝis per miaj propraj 
manoj kion mi rakontis. Sed, kion vi opinios, se mi aldonas, 
ke inter la nenombreblaj mirindaĵoj al mi montritaj de 
Montesinos (pri ili mi rakontos al vi detale en nia vojaĝo, ĉar 
ne ĉiuj oportunas al la nuna momento) troviĝis tri 
kampulinoj, kiuj cerve saltis kaj kapriolis tra ravaj kampoj? 
Tuj mi rekonis en unu el ili la senegalan Dulcinea de El 
Toboso, kaj en la du aliaj la saman paron da kampulinoj, kiuj 
akompanis ŝin, kiam ni renkontis ŝin survoje, proksime al El 
Toboso. Mi demandis al Montesinos, ĉu li konas ilin; li 
respondis, ke ne, sed ke, laŭ lia opinio, sendube temas pri tri 
grandaj damoj ensorĉitaj; ke antaŭ nur kelke da tagoj ili 
aperis sur la herbejoj, kaj ke mi ne devus miri je tio, ĉar 
multaj aliaj sinjorinoj de la pasintaj kaj nunaj epokoj troviĝas 
tie transformitaj en plej diversajn figurojn. Kaj, inter ili, li 
konis la reĝinon Ginevra kaj ties duenjon Quintaĥona, kiuj 
verŝis vinon por Lanceloto alveninta de Britujo. 


Aŭdante tion, Sancho pensis, ke li, aŭ perdos la saĝon, aŭ 
mortos de rido. Ĉar li sciis la veron rilate al la supozata 
ensorĉo de Dulcinea, tial, ke li estis ĝia aŭtoro kaj ĝia sola 
atestanto, li fine konvinkiĝis, sen ia dubo, ke lia mastro 
absolute perdis la racion kaj estas freneza de la kapo ĝis la 
piedoj. Li do diris: 


—En mava tempo, en pli mava okazo kaj en fatala tago 
sobiris via moŝto al la alia mondo, kaj en missorta momento 
vi renkontis sinjoron Montesinos, tial, ke li tiel Ŝanĝis vin. Vi 


bone fartis ĉi tie supre, kun via tuta saĝo, kian Dio donis al 
vi, kaj vi bele konsilis kaj sentencis ĉiumomente, anstataŭ 
rakonti, kiel nun, tiom da neimageblaj absurdoj. 


—Ĉar mi konas vin, Sancho, mi ne atentas viajn vortojn — 
respondis don Quijote. 


—Same mi ne atentas la viajn —diris Sancho—, eĉ se vi 
batos aŭ mortigos min kaŭze de miaj opinioj, aŭ kaŭze de 
tio, kion mi plu diros, se vi ne volas korekti viajn proprajn 
vortojn. Sed diru nun, kiam regas ankoraŭ la paco inter ni: 
kiel, aŭ per kio, via moŝto rekonis nian sinjorinon Dulcinea? 
Kaj, se vi parolis al ŝi, kion vi diris, kaj kion ŝi respondis? 


—Mi rekonis ŝin —respondis don Quijote— ĉar ŝi portis la 
saman veston, kiel en la tago, kiam vi montris ŝin al mi. Mi 
alparolis ŝin, sed, anstataŭ respondi, ŝi turnis al mi la dorson 
kaj forkuris tiel rapide, ke eĉ ne unu sago atingus ŝin. Mi 
volis sekvi ŝin, sed Montesinos min konsilis rezigni la 
persekutadon, unue Ĉar ĝi tute vanus, kaj precipe, ĉar jam 
baldaŭ sonus la horo de mia reveno el la kaverno. Li aldonis, 
ke iam en la futuro oni informus min pri kiel li, Belerma, 
Durandarte kaj la ceteraj personoj tie troviĝantaj devus esti 
elsorĉitaj. Sed el ĉio, kion mi vidis kaj rimarkis, plej afliktis 
min, ke, kiam Montesinos parolis al mi ĉi aferojn, unu el la du 
akompanantinoj de la senfortuna Dulcinea proksimiĝis al 
mia flanko, sen ke mi vidus ŝin veni, kaj kun la okuloj plenaj 
de larmoj, diris al mi en febla kaj vea tono: 


»—Mia sinjorino Dulcinea de El Toboso kisas la manon de via 
moŝto kaj suplikas vin, ke vi informu ŝin, pere de mi, kiel vi 
fartas; kaj tial, ke ŝi troviĝas ĉi-momente en granda mona 
embaraso, ŝi same suplikas plej insiste, ke vi bonvolu prunti 
al ŝi ses realojn, aŭ kiom ajn vi povus, prenante kiel 
garantion la jenan novan jupon el kotono. Ŝi promesas, ke ŝi 
redonos plej baldaŭ la prunton al vi. 


»Ĉe tia komisio mi miris kaj perpleksis kaj, turnante min al 
sinjorino Montesinos, demandis: 


»—ĈUu eblas, sinjoro Montesinos, ke la ĉefaj ensorĉitoj 
suferas tiajn bezonojn? 


»— Kredu, sinjoro don Quijote de La Mancha —li respondis—, 
ke tiu speco de bezono ĉie troviĝas, etendiĝas al ĉiuj lokoj, 
trafas ĉian personon kaj indulgas eĉ ne la ensorĉitojn; kaj se 
sinjorino Dulcinea de El Toboso sendis por ses realoj kaj la 
garantio estas laŭŝajne bona, prefere pruntu ilin, ĉar 
sendube ŝi troviĝas en granda embaraso. 


»—La garantion mi ne prenos —mi respondis—, nek povas 
doni al ŝi kion ŝi petas, ĉar mi havas nur kvar realojn. 


»Mi donis ilin al ŝi (la samajn kvar realojn, kiujn vi, Sancho, 
donis al mi antaŭ kelkaj tagoj, ke mi helpu per ili la 
almozulojn renkontotajn sur la vojo) dirante: 


»— Estimata amikino, informu vian sinjorinon, ke mi sentas 
en la koro profundan aflikton pro ŝia embarasa situacio, kaj 
ke mi volus esti ia Fŭcar[288] por eltiri ŝin el ĝi. Diru al ŝi 
ankaŭ, ke mi, nek povas, nek devas havi bonan sanon, tial, 
ke mankas al mi ŝia agrabla kompanio kaj ŝia saĝa babilado, 
kaj ke mi petas ŝin plej insiste, ke Ŝi permesu, ke ĉi sklava 
kaj vojo-laca kavaliro ŝia renkontu kaj alparolu ŝin. Informu 
al ŝi ankaŭ, ke en la plej neatendita momento ŝi aŭdos, ke 
mi faris ĵuron kaj voton similan al la ĵuro kaj voto farita de la 
markizo de Mantuo, kiam ĉi lasta decidis venĝi sian nevon 
Baldovinos, kiun li trovis mortanta meze de la montoj; per 
tia ĵuro li devigis sin manĝi nenion el primetitaj tabloj, kaj 
abstini de kelkaj aliaj bagateloj, ĝis li venĝus lin. Same mi 
ĵuros ripozi neniam, kaj, eĉ pli diligente ol la infanto don 
Pedro de Portugalujo, vagadi tra la sep partoj de la mondo, 
ĝis mi elsorĉos ŝin. 


»—Ĉion ĉi, kaj eĉ pli, ŝuldas via moŝto al mia sinjorino — 
respondis la pucelo. 


»Kaj preninte la kvar realojn, ŝi faris, ne riverencon, sed 
kapriolon, kiu levis ŝin kvin futojn en la aeron. 


—Sankta Dio! —interrompis Sancho per tre laŭta voĉo—. Ĉu 
eblas, ke ekzistas tiaj aferoj en la mondo, kaj ke ensorĉoj kaj 
ensorĉistoj havas forton sufiĉan por ŝanĝi la prudenton de 
mia sinjoro al tiel absurda frenezo? Ho sinjoro! Sinjoro! 
Konsideru vin mem kaj vian honoron, je Dio, kaj ne plu 
atentu la idiotaĵojn, kiuj ŝancelis kaj renversis vian racion. 


—Vi parolas tiel, Sancho, ĉar vi amas min —diris don Quijote 
—. Kaj tial, ke vi ne havas sperton pri la aferoj de ĉi mondo, 
ĉio montranta ajnan komplikon ŝajnas al vi neebla. Sed, kiel 
dirite, siatempe mi rakontos al vi kelke da aferoj rimarkitaj 
de mi tie sube; kaj ili igos vin kredi mian rakonton, kies vero 
estas absoluta kaj nediskutebla. 


Ĉapitro 24 


Kie oni rakontas milon da bagateloj tiel absurdaj kiel necesaj 
por la vera kompreno de ĉi granda historio 


La tradukinto de ĉi granda historio, kies originalon verkis ĝia 
unua aŭtoro Cide Hamete Benengeli, diras, ke, kiam li 
atingis la ĉapitron pri la aventuro de la kaverno de 
Montesinos, li trovis ĉi vortojn, skribitajn de la propra mano 
de Hamete en la marĝeno: 


«Mi ne povas kompreni, nek kredi, ke ĉio rakontita en la 
antaŭa ĉapitro vere okazis al la kuraĝa don Quijote: la 
motivo kuŝas en tio, ke liaj ĝisnunaj aventuroj estis fareblaj 
kaj verŝajnaj; sed mi povas neniel akcepti ĉi aventuron de la 
kaverno, ĉar ĝi transpasas ĉian limon racian. Tamen, ne 
eblas pensi, ke don Quijote, la plej ver-ama kaj nobla 
kavaliro de sia tempo, mensogis, se konsideri, ke li ne dirus 
unu solan mensogon, eĉ se oni lin trapikus per sagoj. 
Aliflanke necesas rimarki, ke li rakontis ĉi aventuron kun ties 
plej etaj detaloj, kaj ke en tiel kurta tempo li ne povus 
konstrui tiel grandan amason da ekstravagancoj. Kaj se ĉi 
aventuro ŝajnas apokrifa, mi ne kulpas; do, mi ĝin skribas 
sen opinii ĝin vera aŭ falsa. Vi, leganto, ĉar prudenta, juĝu 
laŭ via kriterio, ĉar mi nek povas, nek devas plu paroli. 
Tamen, don Quijote malkonfesis ĉi aventuron en sia 
mortolito, dirante, ke li inventis ĝin, ĉar ŝajnis al li, ke ĝi 
bone konformas kaj respondas al la aventuroj, kiujn li legis 
en siaj libroj». 


Poste, la aŭtoro daurigis, dirante: 


«La kuzo tiel miris je la aŭdaco de Sancho, kiel je la 
pacienco de lia mastro, kaj konkludis, ke la serena anim- 
stato de don Quijote fontis de lia kontento esti vidinta, 
kvankam ensorĉita, sian sinjorinon Dulcinea de El Toboso. 


Alie, Sancho sendube ricevintus, pro siaj vortoj kaj 
argumentoj, pluvon da batoj sur la ripoj. Kaj ŝajnis al la kuzo, 
ke, vere, la ŝildisto iom tro impertinentis kontraŭ sia sinjoro. 
La kuzo turnis sin tiam al la hidalgo kaj diris: 


— Sinjoro don Quijote de La Mancha, mi konsideras profitega 
ĉi vojaĝon kun via moŝto, ĉar per ĝi mi gajnis kvar aferojn. 
Unue, mi konatiĝis kun vi, kion mi opinias granda feliĉo; 
due, mi scias pri la sekreto de ĉi kaverno de Montesinos kaj 
pri la metamorfozoj de Guadiana kaj de la filinoj de Ruidera, 
kio utilos por la libro Hispana Ovidio, kiun mi nun verkas. 
Trie, riveliĝis al mi la antikveco de la lud-kartoj, jam uzataj 
en la tempo de la imperiestro Karolo la Granda, kiel oni 
deduktas de la vortoj diritaj de Durandarte, kiam, laŭ via 
aserto, ĉe la fino de la longa parolado de Montesinos, li 
vekiĝis kaj diris: «Pacienci kaj la karto-ludon rekomenci». 
Certe li lernis ĉi esprimon aŭ proverbon ne sub ensorĉo, sed 
antaŭe, en Francujo kaj en la epoko de la menciita 
imperiestro Karolo la Granda. Nu, ĉi eltrovo estas kvazaŭ 
farita laŭmezure por mia alia libro, nuntempe verkata, 
Suplemento al Virgilio Polidoro, pri la inventoj de la antikva 
epoko. Mi kredas, ke, en sia libro, Polidoro forgesis paroli pri 
la origino de la lud-kartoj, sed mi ne forgesos ĉi gravan 
informon, des pli, ke mi povos citi tiel seriozan kaj fidindan 
fonton, kia estas sinjoro Durandarte. Kvare, mi scias kun 
certeco, kie originas la rivero Guadiana, afero ĝis nun 
nekonata. 


—Via moŝto pravas —diris don Quijote—. Sed mi dezirus scii, 
al kiu do vi pensas dediĉi viajn verkojn, en la supozo, ke vi 
havos la ŝancon ricevi la permeson ilin eldoni (kion mi 
dubas). 


—Nu, en Hispanujo ekzistas grandsinjoroj kaj moŝtuloj, al 
kiuj oni povas fari tian omaĝon. 


—Ne multaj —respondis don Quijote—. Kompreneble, ili 
meritas la omaĝon, sed ne ŝatas akcepti ĝin por eviti al si la 
kvazaŭdevon iel rekompenci la aŭtoron pro ties laboro kaj 
ĝentilo. Sed mi konas moŝtulon,[289] kiu scias kompensi per 
tiom da favoroj la reteniĝemon de la aliaj, ke, se Mi kuraĝus 
mencii lian grandanimecon, eble mi vekus la envion ĉe pli ol 
kvar oferemaj koroj. Sed ni traktu ĉi aferon en alia momento 
pli konvena, kaj ni iru serĉi lokon, kie ni povos pasigi la 
nokton. 


—Ne fore de ĉi tie —diris la kuzo— staras ermitejo, kie vivas 
unu ermito, laŭdire ekssoldato. Kuras la famo, ke li estas 
bona kristano kaj, krome, saĝa kaj karitatema. Apud la 
ermitejo li konstruis al si etan domon, tamen ne tiel etan, ke 
ĝi Ne povus ricevi gastojn. 


—Ĉu eble la ermito tenas kokinejon? —demandis Sancho. 


— Ermitoj sen kokinejo apenaŭ troviĝas —respondis don 
Quijote—. La nunaj ermitoj ne similas al la vivintaj en la 
egiptaj dezertoj, kie ili sin vestis per palmaj folioj kaj manĝis 
radikojn el la tero. Kaj oni ne pensu, ke parolante laŭde pri la 
antikvaj ermitoj, mi kritikas la aktualajn. Mi volas diri nur, ke 
hodiaŭ la pentofaroj ne egalas al la rigoro kaj aŭstero 
observataj en la pasintaj tempoj. Tamen, ili ĉiuj estas bonaj 
ermitoj. Almenaŭ mi opinias ilin bonaj; kaj, se konsideri ĉion, 
hipokritulo, kiu simulas boni faras malpli da damaĝo ol 
publika pekanto. 


Ĉe tio ili vidis, ke proksimiĝas surpiede rapid-ira viro, 
vergante mulon ŝarĝitan per lancoj kaj halebardoj. Fine li 
atingis ilin, salutis kaj komencis preterpasi. 


—Haltu, amiko! —diris don Quijote—. Ŝajnas, ke vi iras pli 
rapide ol via mulo dezirus. 


—Mi ne povas halti, sinjoro —respondis la viro—. Ĉi armiloj ĉi 
tie videblaj devas esti uzataj morgaŭ, do, nepras, ke mi 
urĝu. Adiaŭ. Sed, se vi volas scii, kial mi ilin portas, mi 
intencas tranokti en la gastejo troviĝanta preter la ermitejo. 
Kaj se vi sekvas la saman vojon, vi trovos min tie, kaj mi 
rakontos al vi ion vere mirigan. Kaj denove adiaŭ. 


Kaj tiel energie li instigis la mulon, ke don Quijote ne havis 
tempon sufiĉan por demandi al li pri la mirindaĵo rakontota; 
kaj tial, ke li havis scivoleman naturon kaj ĉiam deziris koni 
novajn aferojn, li ordonis, ke oni tuj ekiru por tranokti en la 
gastejo, sen halti ĉe la ermito, kie la kuzo pli volonte restus. 


Tiel do, la tri surĉevaliĝis rekte al la gastejo, kien ili alvenis 
iom antaŭ la noktiĝo. Pli frue, sur la vojo, la kuzo proponis al 
don Quijote halti momenton ĉe la ermito por trinki unu 
glason. Sancho Panza, apenaŭ aŭdis lin, irigis la azenon ale 
al la menciita loko, kaj same faris don Quijote kaj la kuzo; 
sed ŝajnis, kvazaŭ la mava sorto de Sancho intervenus, ĉar 
la ermito forestis, kiel informis ilin unu ermitino troviĝanta 
tie.[290] Ili petis de ŝi vinon, bonan vinon; la alia respondis, 
ke ŝia mastro ne havas tian, kaj ke, se ili dezirus akvon 
ordinaran, tre volonte ŝi donus ĝin al ili. 


—Se mi dezirus akvon —respondis Sancho— mi estus ĝin 
trinkinta el ajna puto ĉe la vojo. Ho, edziĝo de Camacho kaj 
abundo de la domo de don Diego, kiel ofte mi sentas vian 
mankon! 


Ili forlasis do la ermitejon, ekspronis ale al la gastejo kaj, iom 
poste, distingis antaŭ si knabon piedirantan tiel senurĝe, ke 
baldaŭ ili lin atingis. Li portis surŝultre glavon kun ligaĵo ĉe 
la klingo; ŝajne la ligaĵo entenis kelke da vestopecoj, eble 
kuloton, manteleton kaj ĉemizon, ĉar li portis sur la korpo 
sajon veluran, kun iuj partoj elfrotitaj, kaj longan ĉemizon 
libere pendantan. Liaj ŝtrumpoj estis silkaj, kaj la ŝuoj larĝa- 


pintaj,[291] laŭ la modo de la kortego. Li havis dek ok aŭ 
dek naŭ jarojn, gajan vizaĝon kaj, ŝajne, viglan korpon. Por 
distri sin de la irado, li kantadis seguidillas.[292] Kiam ili 
atingis lin, li ĵus finis kanton, kies du lastajn liniojn retenis la 
kuzo en sia memoro: 


Puŝas min al batal-kampoj la mizero; 
sed, kun mono, mi ne irus, jen la vero. 


Don Quijote alparolis lin la unua, dirante: 


—Via moŝto vojaĝas iom tro senvesta, sinjoro elegantulo. Kaj 
kien vi iras? Diru al ni, se vi bonvolas. 


—Mi iras al la milito, kaj vojaĝas tiel senvesta pro la varmo 
kaj pro la mizero. 


—Pro la varmo, eble, Sed, kial pro la mizero? —demandis 
don Quijote. 


— Sinjoro —respondis la knabo—. En la ligaĵo mi portas 
kuloton veluran, t.e. la komplementon de ĉi sajo; se mi tro 
uzus ĝin sur la vojo, mi ne povus surmeti ĝin en la urbo, kaj 
cetere mankas al mi mono por aĉeti novan. Pro tio, kaj ankaŭ 
tial, ke mi deziras teni min freŝa, mi vojaĝas ĉi-maniere ĝis la 
loko, kie troviĝas kelkaj infanteriaj kompanioj, proksimume 
kvardek mejlojn for. Tie mi soldatiĝos, kaj, certe, de tie ne 
mankos armeaj ĉaroj por veturi per ili ĝis la haveno, kie ni 
enŝipiĝos, laŭdire en Cartagena. Kaj mi preferas havi reĝon, 
kiel mastron kaj sinjoron, kaj servi lin en la milito, ol dungi 
min al senmonulo en la ĉefurbo. 


—Ĉu eble via moŝto ĝuas monhelpon?[293] —demandis la 
kuzo. 


—Se mi estus servinta ajnan hispanan grandulon aŭ 
eminentulon —respondis la knabo— certe mi ĝin ricevus, 


ĉar, servante ĉe gravaj personoj, oni gajnas rekompencojn; 
sed mi, kompatinda, ĉiam servis al aventuristoj kaj ofico- 
ĉasantoj, kies salajroj kaj porcioj tiel mizeris kaj magris,[294] 
ke, por pagi la ameladon de kolumo, ili konsumis la duonon 
de sian enspezoj. Kaj estus vera miraklo, se paĝio de 
aventuristo havus eĉ nur iom da bona sorto. 


—Diru, sincere, amiko —demandis don Quijote—. Ĉu eblas, 
ke en viaj jaroj de servado, vi ne povis akiri eĉ unu livreon? 


—Mi ricevis du —respondis la paĝio—. Sed, same kiel oni 
prenas la frokon de monaĥo forlasanta la klostron sen fari 
siajn votojn, kaj oni redonas al li lian propran veston, tiel 
same miaj mastroj redonis al mi la mian. Ĉar, fininte la 
aferojn, por kies pritrakto ili alvenis al la ĉefurbo, ili prenis la 
livreon, donitan al mi nur pro parademo, kaj reiris al sia 
loĝoloko. 


—Notinda spilorceria,[295] kiel diras la italoj —rimarkis don 
Quijote. —Sed, malgraŭ ĉio, konsideru vin bonsorta, ke vi 
forlasis la ĉefurbon kun tiel laŭdinda intenco. Nenio ekzistas 
sur la tero pli honora aŭ profita ol servi unue al Dio kaj poste 
al la reĝo, nia natura sinjoro, precipe en la profesio de la 
armoj, ĉar per ili oni atingas, se ne pli da riĉo, almenaŭ pli da 
honoro ol per la letroj, kiel mi jam diris multe da fojoj. 
Kvankam la letroj kreis pli da famuloj ol la armoj, tamen la 
soldato superas la letrulon per io nedifinebla kaj disradias 
specialan brilon, kiu elstarigas lin super la ceteraj personoj. 
Bone memoru kion mi tuj diros, ĉar ĝi donos al vi grandan 
profiton kaj konsolon en viaj klopodoj: formetu de via kapo 
ĉian penson pri eventualaj misfortunoj, ĉar, kvankam el ili 
plej mavas la morto, tamen ĝi plej bonas, kiam oni mortas 
kun honoro. lam oni demandis al Julio Cezaro, la kuraĝa 
imperiestro Romana, kian morton li opinias plej bona. Li 
respondis, ke la neatendita, neantaŭvidita kaj subita. Kaj, 
kvankam li respondis kiel pagano senscia pri la vera Dio, 


tamen li donis trafan respondon, ĉar tia morto kaŭzas al sia 
viktimo nenian doloron. Ni supozu, ke en la unua eskirmo aŭ 
batalo oni mortis pro kanona kuglo aŭ pro la eksplodo de 
mino. Ĉu tio gravas? La morto venis subite kaj ĉio ja finiĝis. 
Laŭ Terencio, la bona soldato pli bone aspektas mortinta en 
la batalo ol viva kaj sekura en la forkuro; kaj ju pli li 
obeemas al sia kapitano kaj ceteraj superuloj, des pli kreskas 
lia reputacio. Memoru, filo, ke pli decas al soldato odori je 
pulvo ol je cibeto, kaj ke, se vi oldiĝos en ĉi digna profesio, 
eĉ se vundoplena, kripla aŭ lama, vi atingos altan aĝon 
almenaŭ ne sen honoro, tia honoro, ke eĉ ne la paŭpereco 
povas ĝin ŝanceli. Krome, oni jam komencas fari studojn kaj 
proponojn por la prizorgo kaj subteno de la soldatoj oldaj kaj 
kriplaj: Ĉar ne decas, ke oni traktu ilin kiel la negrojn, kies 
mastroj ilin liberigas, kiam ili oldas kaj ne povas plu labori; 
kaj, ĵetante ilin el la domo kun la titolo de liberaj, oni ilin 
sklavigas al la malsato, el kies manoj nur la morto ilin 
liberigos. Nunmomente, mi ne plu parolos. Mi diru nur, ke vi 
rajdu sur la gropo de mia Ĉevalo, ĝis ni atingos la gastejon. 
Tie vi vespermanĝos kun ni, kaj morgaŭ daŭrigu vian 
vojaĝon. Kaj mi deziras, ke Dio vin protektu tiel multe, kiel 
viaj projektoj meritas. 


La paĝio rifuzis rajdi sur la gropo, sed akceptis la inviton 
manĝi en la gastejo kun don Quijote. Laŭdire, Sancho 
murmuris al si ĉi-momente: 


—Kia mastro, je Dio! Ĉu eblas, ke viro kapabla diri, kiel nun, 
tiom da bonaj kaj saĝaj aferoj, povas aserti, ke li vidis tiel 
grandan nombron da neeblaj absurdoj en la kaverno de 
Montesinos? Nu, ĉio klariĝos siatempe. 


lli alvenis al la gastejo ĉe la nokto-falo, kaj Sancho tre ĝojis, 
vidante, ke lia mastro prenis ĝin por vera gastejo, ne por 
kastelo kiel ordinare. Apenaŭ ili eniris, don Quijote demandis 
al la gastejestro pri la viro kun la lancoj kaj halebardoj, kaj la 


alia respondis, ke li troviĝas en la stalo, prilokante tie sian 
mulon. Ankaŭ la kuzo kaj Sancho aranĝis tie lokon por siaj 
rajdbestoj kaj donis al Rocinante la plej bonan angulon kaj la 
plej bonan kripon de la stalo. 


Ĉapitro 25 


Kie oni komencas la aventuron de la azenbleko kaj la 
amuzan historion de la marionetisto, kune kun la notindaj 
divenoj de la saĝa simio 


Don Quijote sidis sur pingloj, kiel oni diras, atendante la 
momenton aŭskulti kaj scii la mirindaĵon promesitan de la 
viro de la halebardoj. Tiel do, la hidalgo iris serĉi lin al la loko 
indikita de la gastejestro, renkontis lin kaj petis, ke li 
bonvolu rakonti kion li promesis pli frue sur la vojo. 


—La rakonton de ĉi mirindaĵo oni devas aŭskulti kun sufiĉa 
tempo kaj ne stare —respondis la viro—. Permesu, kara 
sinjoro, ke mi finu doni furaĝon al mia mulo, kaj mi diros al vi 
lon vere mirigan. 


— Tio ne retenu vin. Mi helpos vin ĉiel ajn. 


Efektive, don Quijote kribris la hordeon kaj purigis la kripon, 
kaj tia humilo movis la alian pli volonte cedi al la peto de la 
hidalgo. Tiel do, li sidiĝis apud don Quijote sur ŝtona benko, 
kaj antaŭ la kuzo, la paĝio, la gastejestro kaj Sancho kiel 
senato aŭ aŭdantaro, komencis la rakonton jene: 


— Sciu, sinjoroj, ke, en vilaĝo dek kvar mejlojn for de ĉi tie, 
unu magistratano perdis sian azenon, kaŭze de ruza trompo 
plenumita de juna servistino lia (necesus tro da tempo por 
rakonti ĉi apartan epizodon), kaj, kvankam la magistratano 
faris ĉion eblan por retrovi la beston, li ne sukcesis. Jam de 
proksimume dek kvin tagoj mankis la azeno, laŭ ĝenerala 
kaj publika opinio, kiam la magistratanon, kiu troviĝis en la 
placo, alparolis alia kolego de la sama vilaĝo, dirante: 


»—Gratulu min, kompano; via azeno jam aperis. 


»—Mi vin gratulas plej kore, sed, kie ĝi aperis? 


»— Ĉi-matene mi vidis ĝin en la mondo —respondis la alia— 
sen ŝarĝo-selo kaj harniso, kaj tiel skeleta, ke ĝi prezentis 
kompatindan aspekton. Mi volis alpeli ĝin al vi, sed ĝi 
kondutas nun tiel sovaĝe kaj apartiĝeme, ke, kiam mi 
proksimiĝis, ĝi forkuris en la denson de la monto. Se vi 
deziras, ke ankaŭ mi iru serĉi ĝin, permesu, ke mi prenu 
hejmen ĉi azeninon; baldaŭ mi revenos. 


»—Vi faras al mi grandan favoron, kaj mi klopodos pagi vin 
en simila maniero —diris la perdinto. 


»La konantoj de ĉi aventuro rakontas ĝin same kiel mi, kaj 
kun ties tutaj detaloj. Nu, la du magistratanoj iris piede al la 
monto kaj, alveninte al la loko, kie ili esperis trovi la azenon, 
ili vidis ĝin nek tie, nek ie ajn en la ĉirkaŭo, malgraŭ ke ili 
longe serĉis. Vidante do, ke la azeno ne aperas, la 
magistratano vidinta ĝin pli frue, diris al la alia: 


»—AŭŬskultu, kompano, ĵus venis al mi en la kapon unu ideo, 
kiu, sendube, kondukos vin trovi la azenon, eĉ se ĝi estus 
kaŝita, ne en la monto, sed en la interno de la tero. Mi 
scipovas iai ege bone, kaj se ĉi-rilate ankaŭ vi havas ioman 
sperton, tiam ni nepre sukcesos. 


»—ĈUu vi diras «ioman sperton», kompano? Je Dio, neniu min 
superas, eĉ ne la azenoj mem. 


»—Nun ni vidos —respondis la dua magistratano—. Mia ideo 
estas, ke vi traesploru sur unu flanko de la monto, kaj mi sur 
la alia, ĝis ni ĉirkaŭos la tuton; dum la iro vi iaos de tempo al 
tempo, mi faros same, kaj la azeno, se ĝi troviĝas en la 
monto, nepre aŭdos nin kaj iaos responde. 


»—Kompano, via ideo estas tre bona kaj inda je via granda 
talento —diris la mastro de la azeno. 


»Tiel do, kiel interkonsentite, ili disiris; sed okazis, ke la du 
iais preskaŭ de la sama momento, kaj ĉiu, trompita de la iao 
de la kunulo, serĉis lin, kredante, ke la azeno jam rivelis sian 
ĉeeston. Kaj kiam ili vidis denove unu la alian, diris la mastro 
de la besto: 


»—Ĉu eblas, kompano, ke ne mia azeno iais? 
»—lais mi— respondis la alia. 


»—Vere, mi konfesas nun —diris la mastro—, ke inter vi kaj 
unu azeno ekzistas nenia diferenco koncerne la blekadon. 
En mia tuta vivo mi vidis aŭ aŭdis nenion tiel perfektan. 


»—Tian laŭdon kaj komplimenton vi meritas pli ĝuste ol mi, 
kompano —respondis la iniciatinto de la plano—. Ĉar mi 
ĵuras je Dio, nia Kreinto, ke en konkurso de azenblekoj, vi 
povus trankvile doni la avantaĝon de du iaoj al la plej bona 
kaj lerta blekanto de la mondo. Vi havas la tonon alta, la 
notoj sekvas sin laŭ ĝusta kadenco, kaj la moduloj estas 
multaj kaj rapidaj. Resume, mi konfesas min venkita kaj 
donas al vi la laŭron kaj la kronon de Ĉi rara scio. 


»—De nun do —respondis la mastro de azeno—, mi estimos 
kaj konsideros min pli ol antaŭe, kaj agnoskos, ke mi 
posedas ne ordinaran lerton; ĉar, kvankam mi sciis, ke mi 
bone iaas, tamen mi neniam supozis, ke mi faras tion, tiel 
perfekte kiel vi diras. 


»—Kaj mi diras ankaŭ —aldonis la alia magistratano—, ke en 
la mondo ekzistas personoj kun kapabloj raraj, sed vanaj aŭ 
misuzataj, ĉar ili ne scias eltiri profiton el sia talento. 


»—Nia speciala talento —respondis la mastro— nur en okazo 
kiel la nuna povas taŭgi al ni; kaj Dio volu, ke almenaŭ ĉi tie 
ĝi montriĝu utila. 


»Tion dirinte, ili denove disiĝis kaj iais, sed ĉiumomente 
trompiĝis kaj renkontiĝis, ĝis fine ili interkonsentis, ke du 
sinsekvaj iaoj estu la signalo, ke ili mem blekas, ne la azeno. 
Tiel do, elpuŝante duoblajn iaojn ili ĉirkaŭiris la tutan 
monton, sen ke la perdita besto respondus eĉ per signoj. 
Sed, kiel povus respondi la kompatinda kaj missorta besto, 
se konsideri, ke ili trovis ĝin devorita de lupoj en la plej 
densa parto de la monto? Vidante ĝin, ĝia mastro diris: 


»—Ege min surprizis ĝia silento, ĉar ĝi, se viva, aŭ blekus 
responde, aŭ ne estus azeno; sed tial, ke mi aŭdis vin lai tiel 
bele, mi ne bedaŭras mian penadon serĉi ĝin, malgraŭ ke mi 
trovis ĝin morta. 


»—Via estas la honoro, kompano! —respondis la alia—. Ĉar, 
bele kantas la abato, sed egalas lin la meso-knabo. 


»Nu, la paro, raŭka kaj afliktita, revenis al sia vilaĝo, rakontis 
al siaj amikoj, najbaroj kaj konatoj ĉion pri la serĉado de la 
azeno kaj emfaze laŭdis reciproke sian lerton en la iaado- 
arto. La historio disfamiĝis, atingis ĝis la ĉirkaŭaj vilaĝoj, kaj 
la diablo, ĉiam sendorma kaj inklina ĉie semi diskordon kaj 
kverelon, farante el muso elefanton kaj el nenio egan 
ĥimeron, ordonis, ke la homoj de la aliaj lokoj, vidante 
personon de nia vilaĝo, tuj komencu iai, kvazaŭ ili ĵetus al ni 
en la vizaĝon la iaojn de niaj magistratanoj. La knaboj 
entuziasme sin donis al ĉi ŝerco, kaj tiam ŝajnis kvazaŭ ĉiuj 
demonoj de la infero partoprenus en la amuzo, ĉar la iaoj 
famiĝis de loko al loko, kaj sekve la loĝantoj de nia vilaĝo 
estas tiel konataj kaj facile distingeblaj, kiel la negroj de la 
blankuloj. Kaj ĝis tia ekstremo oni puŝis ĉi mizeran ŝercon, 
ke multe da fojoj la mokatoj, armitaj kaj en batala formacio, 
eliris ataki la mokantojn, sen ke la reĝo aŭ la Turo, la timo aŭ 
la honto havus forton sufiĉan por eviti tion. 


»Mi kredas, ke, morgaŭ aŭ postmorgaŭ, la viroj de mia 
vilaĝo, t.e. la blekantoj, lanĉos atakon kontraŭ alia vilaĝo, 
kie oni plej senkonsidere nin persekutas, proksimume ses 
mejlojn for; kaj por bone prepari nin, mi aĉetis ĉi lancojn kaj 
halebardojn. Kaj jen, ĉi tie finiĝas la historio pri la mirindaĵo, 
kiun mi promesis diri; kaj se ĝi ne ŝajnas al vi mirinda, mi ne 
konas alian pli bonan. 


La bonulo finis tiel sian rakonton, kaj tiam eniris tra la pordo 
de la gastejo viro tute en ĉama ledo: botoj, kuloto kaj sajo, 
kriante: 


— Sinjoro gastejestro, ĉu vi havas ĉambron por mi? Mi venas 
kun la divenanta simio kaj kun la trupo de marionetoj, kiuj 
ludas La liberigon de Melisendra. 


—Grandioze! —ekkriis la gastejestro—. Jen majstro Pedro! Ni 
havos tre agrablan nokton. 


Mi forgesis diri, ke ĉi majstro Pedro havis la livan okulon, kaj 
preskaŭ la duonon de la vango, kovrita per peco el verda 
tafto, kio supozigis la ekziston de ia damaĝo en tiu flanko de 
lia vizaĝo. 


—Bonvenon, sinjoro majstro Pedro! —daŭrigis la gastejestro 
—. Kie estas la simio kaj la pupoj? Mi ne vidas ilin. 


—|li troviĝas proksime —respondis la viro en ĉama ledo—. Mi 
antaŭiĝis por vidi, ĉu mi havos ĉambron. 


—Eĉ al la duko de Alba mi rifuzus ĉambron por cedi ĝin al 
sinjoro majstro Pedro —diris la gastejestro—. Alportu la 
simion kaj la pupojn; ĉi-nokte gastas ĉi tie homoj, kiuj pagos 
por vidi la prezentadon kaj ankaŭ por admiri la talenton de 
la simio. 


—Volonte —respondis la viro kun la verda tafto—. Mi 
reduktos la prezon kaj konsideros min bone pagita, se mi 
kovros la koston de mia loĝado. Nun mi foriras kaj revenos 
kun la ĉaro, kie troviĝas la simio kaj la pupteatro. 


Tuj poste li eliris el la gastejo, kaj don Quijote demandis al la 
gastejestro, kiu do estas ĉi majstro Pedro, kaj kian simion kaj 
teatron li portas kun si. 


—Majstro Pedro —respondis la alia— estas fama marionetisto 
jam delonge rondiranta ĉi regionon de La Mancha de Aragon 
kun la pup-teatro, kie li prezentas la liberigon de Melisendra 
fare de la fama don Gaiferos, historio el la plej belaj kaj bone 
ludataj, kian jam delonge oni ne vidis en ĉi regiono. Li portas 
kun si ankaŭ unu simion, kiu posedas la plej grandan 
talenton troveblan inter la simioj aŭ imageblan de la homoj: 
ĉar, se oni faras al ĝi demandon, ĝi aŭskultas atente, saltas 
sur la ŝultron de sia mastro, flustras al li en la orelon la 
respondon, kaj majstro Pedro tuj ripetas ĝin. Pri la pasintaj 
aferoj ĝi parolas pli multe ol pri la futuraj; kaj, kvankam ĝi 
eraras kelkfoje, preskaŭ ĉiam ĝi donas la ĝustan respondon, 
kio igas nin kredi, ke ĝi havas la diablon en la korpo. Majstro 
Pedro postulas du realojn por ĉiu demando, se la simio 
respondas, mi volas diri, se ĝia Mastro voĉigas kion la simio 
flustris al li antaŭe en la orelon. Oni kredas, ke ĉi majstro 
Pedro ege riĉas. Li estas galant'uomo, kiel diras la italoj, vera 
bonulo, kaj ĝuas la plej glatan kaj molan vivon de la mondo: 
parolas pli ol ses personoj kune kaj trinkas pli ol dudek, Ĉio 
dank' al lia lango, al la simio kaj al la marionetoj. 


Ĉi-momente revenis majstro Pedro kun la ĉaro, kie sidis la 
pupteatro kaj same la simio, granda kaj senvosta, kun la 
pugo aspra kiel felto, sed kun ne turpa vizaĝo. Don Quijote, 
apenaŭ vidis ĝin, demandis al ĝi: 


—Diru, sinjoro divenisto: kio okazos? Kio estos al ni? Kaj jen, 
vidu miajn du realojn. 


Kaj li ordonis al Sancho, ke li transdonu ilin al majstro Pedro. 
Sed ĉi lasta respondis anstataŭ la simio, dirante: 


— Sinjoro, ĉi besto ne donas respondon pri la venontaj aferoj. 
Gi iom scias pri la pasintaj, same kiel pri la nunaj. 


—Je Dio! —ekkriis Sancho—. Eĉ ne unu soldon mi pagus, por 
ke oni diru kion mi travivis, ĉar, kiu povus scii tion pli bone 
ol mi? Kaj estus vere stulte pagi, por ke oni diru al mi kion mi 
jam scias. Sed tial, ke ĝi konas la nunon, jen miaj du realoj. 
Diru, linda simio, kion faras ĉi-momente mia edzino Teresa 
Panza kaj per kion sin distras? 


Majstro Pedro rifuzis la monon kaj diris: 
—Mi ne volas ricevi pagon sen antaŭe plenumi la servon. 


Per la dekstra mano, li donis al si du frapojn sur la livan 
ŝultron, la simio alsaltis sur ĝin, metis sian buŝon ĉe lia orelo 
kaj rapide klakis per la dentoj; kaj, tion farinte en apenaŭ la 
tempo necesa por diri unu credo, ĝi saltis denove al la 
planko. Tuj poste majstro Pedro hastis genuiĝi antaŭ don 
Quijote, ĉirkaŭprenis liajn krurojn kaj diris: 


—Mi brakumas ĉi krurojn, kvazaŭ ili estus la du kolonoj de 
Herkuleso, ho glora restaŭranto de la jam forgesita vaganta 
kavalirismo! Ho, neniam sufiĉe laŭdata kavaliro don Quijote 
de La Mancha, defendo de la afliktitoj, apogo de la falantoj, 
subteno de la falintoj, bastono kaj konsolo de la mizeruloj! 


Ĉe tio don Quijote rigidiĝis de stuporo, Sancho de konfuzo, 
la kuzo de miro, la paĝio de perplekso, la viro de la iaoj de 
surprizo, la gastejestro de konsterno, kaj, resume, ĉiuj 


aŭskultintoj de la vortoj de la marionetisto gapegis 
senmovaj. Majstro Pedro daŭrigis: 


—Kaj vi, ho brava Sancho Panza, la plej bona ŝildisto de la 
mondo, servisto de la plej bona kavaliro, ĝoju: via bona 
edzino, Teresa, bone fartas, kaj la nuna horo, kardas funton 
da lino kaj, jen pli da detaloj, havas ĉe sia liva flanko kruĉon 
kun la buŝo breĉetita kaj kun ne eta kvanto da vino, kiu 
animas ŝin en ŝia laboro. 


—Mi kredas vin —respondis Sancho—, ĉar ŝi estas vera 
juvelo, kaj se ŝi ne havus ĵaluzan naturon, mi ne ŝanĝus ŝin 
eĉ por la gigantino Andandona, virino virta kaj diligenta, laŭ 
mia mastro. Teresa estas unu el tiuj personoj, kiuj rifuzas al 
si nenion, eĉ se la herodontoj suferos la konsekvencon de tia 
konduto. 


—Mi diras nun —rimarkis don Quijote—, ke multe leganta kaj 
vojaĝanta homo vidas multon kaj lernas multon. Nenian 
argumentadon oni povintus uzi por konvinki min, ke ekzistas 
en la mondo simioj kun la kapablo diveni, kiel mi vidas nun 
propra-okule. Efektive, sinjoroj, mi estas la sama don Quijote 
menciita de ĉi bona besto, kvankam ĝi dediĉis al mi iom tro 
da laŭdoj. Sed, kia ajn mi estas, mi dankas la ĉielon, ke ĝi 
donas al mi mildan kaj kompateman naturon, ĉiam pretan 
fari bonon kaj nekapablan kaŭzi damaĝon al ajna persono. 


—Se mi havus monon —diris la paĝio— mi demandus al la 
sinjoro simio, kio okazos al mi en mia vojaĝo. 


Al tio respondis majstro Pedro, jam leviĝinta de la piedoj de 
don Quijote: 


—Mi jam diris, ke ĉi besteto ne divenas la futuron. Alie, mi 
ne konsiderus vian mankon de mono, ĉar, por komplezi 
sinjoron don Quijote, mi ignorus ĉian profiton de ĉi mondo. 
Kaj nun, por amuzi lin, ĉar mi estas ŝulda al li, mi muntos la 


pupo-teatron kaj donos senpagan prezentadon al ĉiuj 
personoj de la gastejo. 


Tion aŭdinte, la gastejestro, plena de ĝojo, indikis la lokon, 
kie oni povus munti la teatron kaj, en unu momento, oni ĝin 
starigis. De sia flanko, don Quijote ne tre kontentis je la 
diven-kapablo de la simio, ĉar ne ŝajnis al li dece, ke iu simio 
povu diveni pri aferoj pasintaj kaj futuraj. Tiel do, dum 
majstro Pedro aranĝis la teatron, don Quijote retiriĝis kun 
Sancho al angulo de la stalo, kie, neaŭdate de aliaj personoj, 
li diris: 


—Nu, Sancho, mi bone konsideris la raran kapablon de ĉi 
simio kaj venis al la konkludo, ke ĉi majstro Pedro, ĝia 
mastro, sendube faris pakton, implicitan aŭ eksplicitan, kun 
la diablo. 


—Se la pako estas implikita[296] kaj demona, ĝi certe ne 
rekomendindas. Sed, kian profiton povas eltiri majstro Pedro 
el ĉi pako? 


—Vi ne komprenas min, Sancho —respondis don Quijote—. 
Mi volas diri, ke li certe interkonsentis kun la diablo, ke ĉi 
lasta donu al la simio tiel specialan talenton; majstro Pedro 
gajnas per ĝi sian panon kaj, kiam li riĉiĝos, li devos liveri 
sian animon al Satano, ĉar tion postulas ĉiam ĉi malamiko 
de la tuta mondo. Mi tiel opinias, ĉar la simio respondas nur 
al demandoj pri aferoj nunaj aŬ pasintaj, kaj la scio de la 
diablo ne etendiĝas pretere. La futuron li povas koni nur per 
konjektoj, kaj ne ĉiam, ĉar sole Dio rezervis al si la konon de 
ĉia tempo kaj epoko;[297] por Li ekzistas nek paseo nek 
futuro: ĉio estas nuno por Li. Tiel do, tute klaras, ke ĉi simio 
parolas laŭ la stilo de la diablo, kaj mi miras, ke oni ne 
denuncis ĝin ĉe la Sankta Inkvizicio, kie oni ĝin 
pridemandus kaj elŝirus el ĝi la konfeson pri tio, kiu do 
havigis al ĝi la kapablon diveni. Evidentas, ke ĉi simio ne 


estas astrologo, kaj nek ĝi, nek ĝia mastro faras, aŭ scias 
fari, horoskopojn, kvankam ĉi lastaj tiel enmodiĝis en 
Hispanujo, ke nuntempe ne ekzistas virineto, paĝio aŭ Ŝu- 
flikisto, kiu ne pretus starigi ies horoskopojn (kvazaŭ fari ilin 
tiel facilus, kiel preni lud-karton de sur la planko), kaj 
tiamaniere, per siaj trompoj kaj nescio koruptas la mirindan 
veron de ĉi scienco. Mi scias pri certa damo, ke, iam, ŝi 
demandis al unu el ĉi falsaj horoskopistoj, ĉu hundineto ŝia 
gravediĝus, kiom da idoj ĝi naskus, kaj kiun koloron ili 
havus. La sinjoro astrologo respondis, farinte la koncernan 
horoskopon, ke la hundino gravediĝus kaj naskus tri idojn; 
unu estus verda, alia ruĝa kaj alia bunta, kondiĉe ke la 
hundino kopulaciu inter la dekunua kaj la dekdua horo de la 
tago aŭ de la nokto, en lundo aŭ en sabato. Sed okazis, ke 
du tagojn post la konsulto, la hundino mortis de troa 
manĝado, kaj la sinjoro astrologo tamen famiĝis en sia urbo 
kiel plej kompetenta horoskopisto, kian reputacion havas la 
pliparto el ili. 


—Malgraŭ ĉio —diris Sancho—, mi dezirus, ke via moŝto 
demandu al la simio, pere de majstro Pedro, ĉu veras viaj 
aventuroj en la kaverno de Montesinos. Ĉar mi opinias, kaj 
mi petas vian pardonon, ke ĉio estis fikcio kaj mensogo, aŭ 
almenaŭ, ke vi ĝin sonĝis. 


—Ĉio eblas —respondis don Quijote—. Sed mi sekvos vian 
konsilon, eĉ se mi sentos skrupulojn. 


Ĉi-momente majstro Pedro proksimiĝis voki la hidalgon, 
dirante, ke jam la teatro staris preta, kaj petante, ke li iru 
ĉeesti la ludon pro ties granda intereso. Don Quijote informis 
pri sia ideo al la marionetisto kaj petis lin, ke, unue, li 
demandu al sia simio, ĉu certaj aferoj okazintaj en la 
kaverno de Montesinos estis veraj aŭ nur sonĝitaj, ĉar ŝajnis 
al li, ke ili havas parton de vero kaj parton de sonĝo. Majstro 


Pedro, sen respondi eĉ unu vorton, iris preni la simion, metis 
ĝin antaŭ don Quijote kaj Sancho kaj diris: 


— Sinjoro simio, ĉi kavaliro deziras scii, ĉu kelkaj aferoj de li 
travivitaj en la kaverno de Montesinos estas veraj aŭ falsaj. 


Li faris la kutiman geston, la simio saltis sur lian livan ŝultron 
kaj kvazaŭ-parolis al li en la orelon. Tuj poste majstro Pedro 
deklaris: 


—La simio diras, ke unu parto el ĉio vidita kaj farita de via 
moŝto veras, kaj ke la alia parto falsas. Ĝi aldonis, ke ĝi scias 
nenion plian pri ĉi afero, sed ke ĝi respondos ajnan novan 
demandon en la venonta vendredo; nune, ĝia kapablo 
diveni elĉerpiĝis kaj ne revenos ĝis la vendredo, kiel dirite. 


—Ĉu mi ne diris, ke mi ne povas kredi vera eĉ la duonon de 
tio, kion vi rakontis pri la kaverno? —diris Sancho. 


—Siatempe oni scios, Sancho —respondis don Quijote—. La 
tempo, rivelanto de Ĉiaj aferoj, tiras ilin senescepte en la 
plenan lumon, eĉ se ili kaŝiĝas en la sino de la tero. Sed ni 
lasu nun ĉi temon, kaj ni iru vidi la teatron de majstro Pedro, 
ĉar mi pensas, ke ĝi rezervos al ni ian surprizon. 


—Kiel «ian»? —diris majstro Pedro—. Ĉi teatro mia entenas 
sesdek mil surprizojn. Sciu, sinjoro don Quijote, ke ĝi rangas 
inter la plej vidindaj aferoj de ĉi mondo. Sed operibus 
credite, et non verbis,[298] do mi metu manon en la 
laboron, ĉar la tempo pasas kaj ni havas multon por fari, diri 
kaj elmontri. 


Don Quijote kaj Sancho sekvis lin ĝis la loko, kie la teatro 
jam staris muntita kaj nekovrita, abunde garnita per vaksaj 
kandeletoj, kies lumo donis al ĝi brile okulfrapan aspekton. 
Majstro Pedro, kiel manipulanto de la pupoj, eniris en la 
budo-forman teatro, kaj, ekstere, lokis sin unu knabo, 


servisto de majstro Pedro, por ekspliki kaj komenti la 
argumenton. Li tenis vergeto en la mano por montri per ĝi al 
la diversaj marionetoj aperontaj. 


Don Quijote, Sancho, la kuzo kaj la paĝio okupis la plej 
bonajn lokojn, ankaŭ la ceteraj gastejanoj sidiĝis, aŭ staris, 
antaŭ la teatro, kaj la juna komentisto komencis diri kion 
aŭskultos aŭ legos la aŭskultanto aŭ leganto de la sekvanta 
ĉapitro. 


Ĉapitro 26 


Daŭrigo de la amuza aventuro de la marionetisto, kun aliaj 
aferoj vere legindaj 


Ĉiuj silentis, same la helenoj kiel la trojanoj;[299] mi volas 
diri, ke la spektantoj de la ludo tenis sian atenton alkroĉita 
al la lipoj de la komentisto. Tiam, malantaŭ la kurteno 
aŭdiĝis la sono de kelke da tamburoj kaj trumpetoj kaj la 
subita salvo de multaj kanonoj. La bruo baldaŭ ĉesis, la 
knabo levis la voĉon kaj diris: 


—Ĉi vera historio, ludota ĉi tie al viaj moŝtoj, estas prenita, 
vorton post vorto, el la francaj kronikoj kaj el la hispanaj 
romancoj, ĉie cirkulantaj de buŝo al buŝo, eĉ inter la buboj 
de la stratoj. Ĝi montras, kiel la sinjoro don Gaiferos liberigas 
sian edzinon Melisendra, kaptitino en Hispanujo, el la manoj 
de la maŭroj de la urbo Sansueĥa, nun konata sub la nomo 
de Zaragoza, Vidu, sinjoroj, ke don Gaiferos ludas triktrakon, 
laŭ la versoj de la kanzono: 


Per la triktrako ludas don Gaiferos, 
pri Melisendra tute forgesinte. 


»Kaj ĉi eminentulo aperanta tie kun krono sur la kapo kaj 
sceptro en la mano estas la imperiestro Karolo la Granda, 
ŝajna patro de la menciita Melisendra. Ĉagrenita pro la pigro 
kaj neglektemo de sia bofilo, jen li iras admoni lin; rimarku, 
ke li krude kaj serioze lin skoldas, ĝis tia ekstremo, ke 
ŝajnas, kvazaŭ li volus doni per la sceptro kelke da batoj sur 
la kapon de la bofilo; kaj pluraj aŭtoroj asertas, ke li ja faris 
tion senhezite kaj forte. Dirinte, per multe da rezonoj, ke don 
Gaiferos endanĝerigus sian honoron, se li ne klopodus 
liberigi sian edzinon, la imperiestro daŭrigas, laŭ la historio: 


Jam vi aŭdis: nun, decidu.[300] 


»Rigardu, sinjoroj, kiel la imperiestro turnas la dorson al don 
Gaiferos kaj lasas lin ĉagrenita; atentu nun, kiel kolere kaj 
senpacience don Gaiferos forĵetas de si la tabulon de la 
triktrako kaj la ludopecojn, petas urĝe la armaĵon kaj 
suplikas al sia kuzo don Rolando, ke li pruntu al li sian 
glavon Durindana; rimarku, ke don Rolando rifuzas fari la 
prunton kaj, anstataŭe, proponas sin kiel kunulon lian en la 
riska entrepreno baldaŭ komencota de don Gaiferos. Sed la 
kuraĝa kaj furioza kavaliro ne akceptas la proponon kaj 
diras, ke li sola, sen ies helpo, tre kapablas liberigi sian 
edzinon, eĉ se oni retenus ŝin en la pleja profundo de la tero. 
Ĉe tio li eliras por surmeti la armaĵon kaj tuj komenci la 
vojaĝon. Nun, sinjoroj, turnu la rigardon al la turo tie 
videbla, kaj faru al vi la ideon, ke ĝi estas unu el la turoj de 
la alkazaro de Zaragoza nun nomata La Alfajeria. La damo 
vestita per maŭra kostumo kaj aperanta en ĉi balkono estas 
la senegala Melisendra, kiu ofte rigardas de tie la vojon al 
Francujo, kaj konsolas sin je sia enfermiteco, pensante pri 
Parizo kaj sia edzo. Observu nun Ĉi novan incidenton, kian 
eble oni neniam antaŭe vidis. Ĉu vi ne rimarkas ĉi maŭron? 
Li iras sur la pintoj de la piedoj, silente, kun fingro sur la 
lipoj, kaj proksimiĝas deposte al Melisendra. Observu nun, 
kiel li kisas ŝin plene sur la buŝon, kaj kiel rapide ŝi kraĉas 
kaj poste viŝas al si la lipojn per la blanka maniko de sia 
ĉemizo, kaj kiel ŝi lamentas kaj deŝiras siajn belajn harojn, 
kvazaŭ ili kulpus je lia friponaĵo. Observu ankaŭ, ke alia 
maŭro de serioza mieno, la reĝo Marsilio de Sansueĥa, 
promenas en la koridoro, vidas la insolenton de la unua 
maŭro kaj ordonas, kvankam la kisinto estas parenco kaj 
granda favorito lia, ke oni lin kaptu kaj donu al li ducent 
frapojn per skurĝo. Jen kiel oni kondukas lin tra la ĉefaj 
stratoj de la urbo, kun anoncistoj ĉe-fronte kaj gardistoj 
malantaŭe, kaj kiel oni aplikas la punon preskaŭ tuj post la 
delikto, ĉar inter la maŭroj ekzistas nek procesoj nek 
apelacioj, diference ol ĉe ni. 


—Knabo —laŭtis tiam don Quijote—. Knabo, daŭrigu vian 
historion tute rekte, sen fari deviojn, ĉar, por aserti ion vera, 
necesas multe de pruvoj kaj repruvoj. 


—Knabo, faru kion ĉi sinjoro ordonas al vi —diris deinterne 
majstro Pedro— kaj ne perdu vin en digresioj. Estos pli bone 
tiel. Tenu vin do al via simpla melodio kaj ne implikiĝu en 
kontrapunktoj, ĉar ili kutimas missoni pro sia komplikeco. 


—Tre bone —respondis la knabo. 
Kaj li daŭrigis jene la historion: 


—Ĉi tie, ĉi surĉevala figuro en gaskon-stila mantelo estas 
don Gaiferos mem; kaj jen, lia edzino, jam venĝita pri la 
insolento de la lasciva maŭro, staras kun pli bona kaj serena 
mieno ĉe la kreneloj de la turo kaj alparolas sian edzon, kiun 
ŝi prenas por simpla vojaĝanto; kiun ili diris unu al la alia, tio 
troviĝas en la romanco: 


Se vi al Francujo iras, 
pri Gaiferos demandadu. 


»Sed mi ne ripetos nun ilian konversacion, ĉar kutime troa 
vortofluo kaŭzas enuon. Sufiĉas vidi, kiel don Gaiferos 
konigas sin, kaj kiel Melisendra, laŭ siaj ĝojaj gestoj, 
montras, ke ŝi rekonis lin, des pli nun, kiam ŝi ĵetas sin de la 
balkono kun la intenco fali sur la gropon de la ĉevalo de ŝia 
brava edzo. Sed, ve al ŝi! Rigardu, kiel la rando de ŝia jupo 
kroĉiĝas al feraĵo de la balkono, kaj kiel ŝi pendas en la aero 
kaj ne povas atingi la teron. Tamen, rimarku, ke la 
kompatema ĉielo helpas kiam plej necese, ĉar don Gaiferos 
proksimiĝas, kaj senrigarde, ĉu li deŝiros aŭ ne ŝian belan 
jupon, prenas ŝin kaj per la forto de la brakoj igas ŝin 
descendi ĝis la tero. Poste li ŝin impulsas sur la gropon de sia 
ĉevalo, kie ŝi ekrajdas vir-stile, t.e. kun la kruroj forkmaniere 
dismetitaj. Don Gaiferos rekomendas al ŝi, ke ŝi forte 


ĉirkaŭprenu lin deposte kaj kroĉu siajn manojn sur lia 
brusto, por ke ŝi ne falu, ĉar sinjorino Melisendra ne havas la 
kutimon rajdi tiamaniere. Ankaŭ aŭskultu, kiel la Ĉevalo 
kontente henas, tial, ke ĝi portas tiel grandan ŝarĝon da 
kuraĝo kaj belo en la personoj de sia mastro kaj sia Mastrino. 
Vidu, kiel ili faras turnon kaj elrajdas el la urbo kaj, gajaj kaj 
feliĉaj, prenas la vojon al Parizo. Iru pace, ho senegala paro 
da veraj amantoj! Sekure atingu la landon de viaj deziroj, 
sen ke la fortuno obstaklu vian feliĉan vojaĝon! La okuloj de 
viaj parencoj kaj amikoj vidu vin ĝui la ceteron de via vivo, 
kaj ĝi estu longa, kiel la vivo de Nestoro![301] Majstro Pedro 
levis tiam denove la voĉon: 


—Parolu simple, knabo, ne bombastu: ĉia afektado mavas. 
La komentisto respondis nenion al la averto kaj daŭrigis: 


—Ĉie troviĝas personoj scivolaj, ĉion observantaj. Ili vidis la 
descendon kaj surĉevaligon de Melisendra, informis al la 
reĝo Marsilio kaj ĉi lasta ordonis doni la alarmon. Kaj 
rimarku, kiel rapide oni plenumis lian ordonon, ĉar la urbo 
tondras kaŭze de la sonoriloj sonantaj en la turoj de la 
moskeoj. 


—Tio ne veras —interrompis don Quijote—. Majstro Pedro 
eraras rilate al ĉi afero de la sonoriloj, ĉar inter la maŭroj oni 
uzas, ne sonorilojn, sed tamburojn kaj specon de ŝalmo 
simila al niaj klarnetoj. Kaj aŭdigi sonorilojn en Sansueĥa 
certe estas granda absurdo. 


Ĉe tio majstro Pedro ĉesigis la sonoradon kaj diris: 


—Ne zorgu pri bagateloj, sinjoro, nek pretendu, ke ĉio estu 
perfekta, ĉar perfekteco ne ekzistas. Ĉu oni ne ludas ĉie, 
preskaŭ ĉiutage, milon da komedioj plenaj de mil 
nekongruaĵoj kaj absurdoj, kaj tamen ili furoras, kaj oni 
auŝkultas ilin, ne nur kun plezuro, sed eĉ kun admiro? 


Daŭrigu, knabo, kaj ne zorgu. Tiel longe kiel mi plenigos 
mian burson, ne gravas, ĉu mi prezentas tiom da absurdoj, 
kiom da atomoj ekzistas en la suno. 


—Vi pravas —respondis don Quijote. 
Kaj la knabo daŭrigis: 


—Rigardu, kiel multenombra kaj pompa rajdantaro elgalopas 
el la urbo kaj persekutas la du katolikajn geamantojn. Kiom 
da trumpetoj sonas, kiom da ŝalmoj fajfas, kiom da tamburoj 
tondras! Mi timas, ke oni fine kaptos kaj returne kondukos la 
paron alligita al la vosto de ilia ĉevalo, kio estus terura 
spektaklo. 


Vidante tiom da maŭroj kaj aŭskultante tiom da bruo, don 
Quijote pensis, ke li devas helpi la fuĝantojn, do li stariĝis 
kaj laŭtis: 


—Neniam mi toleros, ke antaŭ mi oni faru tian perforton 
kontraŭ la fama, kuraĝa kaj amanta kavaliro don Gaiferos. 
Haltu, finaskita kanajlaro, ne sekvu nek persekutu lin: alie, 
preparu vin batali kontraŭ mi. 


Tion dirante, li elingis la glavon, ĵetis sin per unu salto a la 
teatro kaj, neimageble furioza kaj rapida, ellasis hajlon da 
hakoj kontraŭ la maŭroj-marionetoj, renversante unujn, 
senkapigante aliajn, mutilante kelkajn kaj detruante 
multajn; kaj inter siaj batoj, li donis tian hakon desupre, ke 
se majstro Pedro ne kaŭriĝus, kuntiriĝus kaj buliĝus, la 
hidalgo fortranĉus lian kapon pli facile ol se ĝi konsistus el 
marcipano. 


Majstro Pedro laŭtis, dirante: 


—Haltu, sinjoro don Quijote! Rimarku, ke vi renversas, 
dispecigas kaj murdas, ne verajn maŭrojn, sed figuretojn el 


kartono! Ve al mi! Vidu, ke vi detruas kaj ruinigas ĉion, kion 
mi posedas! 


Tamen don Quijote, svingante la glavon jen per unu mano, 
jen per la du, ne Ĉesis ellasi, kvazaŭ hajlon, hakojn desupre, 
dedekstre kaj delive. Fine en malpli da tempo necesa por diri 
du credos, li disfaligis la tutan teatron sur la plankon kaj 
splitis en pecojn ties figurojn kaj kulisojn: la reĝo Marsilio 
vidiĝis grave vundita, kaj la imperiestro Karolo la Granda 
havis sian kapon kaj kronon distranĉitaj en du partojn. La 
senato de spektantoj panikiĝis, la simio fuĝis al la tegmentoj 
de la domo, la kuzo timis, la paĝio teruriĝis, kaj eĉ Sancho 
Panza ege alarmiĝis, ĉar poste, kiam la tempesto pasis, li 
ĵuris, ke neniam antaŭe li vidis sian mastron posedata de tiel 
senbrida furiozo. 


Antaŭ la ĝenerala detruo de la teatro, don Quijote iom 
trankviliĝis kaj diris: 


—Mi ŝatus vidi ĉi-loke kaj Ĉi-momente la mienon de la 
homoj, kiuj ne kredas, nek volas kredi, ke la vagantaj 
kavaliroj utilas en la mondo, Nu, kio okazintus al la brava 
don Gaiferos kaj al la bela Melisendra, se mi ne troviĝus ĉi 
tie? Sendube ili estus jam sub la povo de Ĉi hundoj, 
suferante hontindajn humiligojn. Tiel do, longe vivu la 
vaganta kavalirismo super ĉio ajn ekzistanta en la mondo! 


—Vivu longe kaj feliĉe! —interrompis lin majstro Pedro kun 
lamenta voĉo—. Kaj mi mortu, ĉar, pro mia aĉa sorto, mi 
povas diri, kiel la reĝo don Rodrigo: 


Mi reĝadis Hispanujon, 
sed hodiaŭ ne posedas 
unu solan tur-krenelon. 


»Antaŭ, ne duonhoro, sed apenaŭ du minutoj, mi mastris 
super reĝoj kaj imperiestroj, kaj mia staloj, kofroj kaj sakoj 


plenis de nekalkulebla nombro da ĉevaloj kaj belaj kostumoj, 
kaj nun mi vidas min afliktita kaj nekonsoleble paŭpera kaj 
mizera kaj, plej bedaŭrinde, sen la simio, ĉar eĉ tra la dentoj 
mi ŝvitos en mia penado rekapti ĝin. Kaj ĉion ĉi mi ŝuldas al 
la absurda atako de kolero de ĉi sinjoro kavaliro, laŭdire 
protektanto de orfoj, riparanto de arbitroj kaj faranto de aliaj 
bonaĵoj. Nur Ĉi-okaze mankis lia grand-animeco. Benatu 
milfoje Dio en la trono de sia gloro! Kaj prave ĉi viro nomiĝas 
Kavaliro de la Trista Mieno, se konsideri, ke li detruis la 
mienon de miaj figuroj! 


Sancho Panza, kortuŝita de la lamentado de majstro Pedro, 
diris al li: 


—Ne ploru, majstro Pedro, ne tiel veadu, aŭ vi ŝiros al mi la 
koron. Sciu, ke mia sinjoro don Quijote estas tiel skrupula 
kristano kaj katoliko, ke, se li komprenos, ke li misagis 
kontraŭ vi, li tion rekonos kaj volos larĝe kompensi vin. 


—Mi kontentiĝus, se don Quijote pagus al mi parton de la 
damaĝo suferita de miaj pupoj. Tiel li kvietigus sian 
konsciencon, ĉar oni ne eskapas el la eterna damno, se oni 
retenas la propraĵon de alia persono kontraŭ ties volo, kaj 
oni rifuzas ĝin redoni. 


—Vi pravas —diris don Quijote—. Sed, laŭ mia scio, mi havas 
nenion vian, majstro Pedro. 


—Ĉu vere nenion? —respondis la marionetisto—. Rigardu al 
la fragmentoj dise kuŝantaj sur ĉi dura kaj sterila tero. Ĉu ilin 
ne disĵetis kaj detruis la nevenkebla forto de via potenca 
brako? Kies estis iliaj korpoj? Ĉu ili ne apartenis al mi? Kaj 
per kio mi vivtenis min, se ne per ili? 


—Mi plene konvinkiĝis nun —diris don Quijote—, ke veras 
tio, kion mi ofte suspektis, nome, ke la sorĉistoj, kiuj 
persekutas min, ĉiam metas antaŭ miaj okuloj figurojn en 


ties realaj formoj kaj poste transformas kaj ŝanĝas ilin en 
kion ajn ili deziras. Mi firme kaj senhezite asertas al vi, 
sinjoroj, ke ĉio okazinta ĉi tie ŝajnis al mi absolute aŭtenta, 
kaj ke Melisendra estis Melisendra; don Gaiferos, don 
Gaiferos; Marsilio, Marsilio; kaj Karolo la Granda, Karolo la 
Granda. Sekve mi koleriĝis kaj, por plenumi mian devon de 
vaganta kavaliro, klopodis helpi kaj favori la fuĝantan paron; 
do mi faris bon-intence kion vi vidis, kaj se ĝi turniĝis en 
misagon, kulpas, ne mi, sed la perversaj uloj, kiuj min 
persekutas. Tamen, kvankam mia faro ne havis sian originon 
en la malico, mi volas kondamni min pagi la damaĝon; tiel 
do, majstro Pedro, kalkulu kiom valoras la detruitaj figuroj, 
kaj mi tuj pagos al vi per bona kaj kontanta mono hispana. 


Majstro Pedro riverence sin klinis kaj diris: 


—Ne malpli mi esperis de la senegala spirito kristana de la 
kuraĝa don Quijote de La Mancha, vera helpanto kaj 
protektanto de ĉiuj mizeraj kaj afliktitaj vagabondoj. La 
sinjoro gastejestro kaj la granda Sancho funkciu inter via 
moŝto kaj mi kiel arbitraciantoj kaj taksantoj koncerne la 
valoron de la figuroj ne plu uzeblaj. 


La gastejestro kaj Sancho akceptis la rolon proponitan de 
majstro Pedro. Poste la marionetisto levis de la planko la 
senkapan figuron de la reĝo Marsilio de Zaragoza kaj diris: 


—Klare videblas, ke ĉi reĝo ne povas esti riparita en sian 
antaŭan formon. Tiel, do, mi kredas, se oni ne opinias alie, 
ke mi devas ricevi kvar realojn kaj duonon pro ĝia morto kaj 
detruo. 


—Taksu la sekvantan —petis don Quijote. 


—Nu, kaŭze de ĉi hako desupre malsupren —daŭrigis 
majstro Pedro, prenante la fenditan imperiestron Karolo la 
Granda— peti kvin realojn kaj kvaronon, ne estus peti multe. 


—Ĝi ŝajnas ne eta kvanto —intervenis Sancho. 


—Ankaŭ ne granda —replikis la gastejestro—. Ni povus 
rondigi la sumon je kvin realoj. 


—Li ricevu tute kvin kaj kvaronon —decidis don Quijote—. 
Kvarono plia aŭ malplia neniel gravas en la totala sumo de ĉi 
bedaŭrinda misfortuno. Kaj vi, majstro Pedro, rapide finu 
vian taksadon, ĉar proksimas la horo vespermanĝi, kaj mi 
jam komencas senti apetiton. 


—Por ĉi figuro de la bela Melisendra perdinta la nazon kaj 
unu okulon, mi volas ĝian ĝustan prezon: du realojn kaj dek 
du maravedojn. 


—Nu, oni devus pensi, ke la diablo intervenis, se Melisendra 
kaj ŝia edzo ne troviĝas jam, almenaŭ, ĉe la franca landlimo 
—diris don Quijote—. Ĉar ŝajnis al mi, ke ilia ĉevalo ne 
galopis, sed flugis. Do, ne provu vendi katon deklarante ĝin 
leporo,[302] t.e. ne montru al mi unu Melisendra sen nazo, 
dum la alia, se ĉio iras bone, senzorge plezurigas sin kun sia 
edzo en Francujo. Tiel do, majstro Pedro, lasu, ke Dio disdonu 
al ĉiu ties parton, kaj ni kondutu rekte kaj bon-intence. Nu, 
daŭrigu. 


Majstro Pedro, vidante, ke la menso de don Quijote komencis 
denove lami kaj repreni sian oldan temon, ne volis, ke li 
plene senbridiĝu, kaj diris: 


—Certe ĉi figuro estas, ne Melisendra, sed unu el ŝiaj 
ĉambristinoj; sekve, donu al mi sesdek maravedojn por ĝi, 
kaj mi kontentos kaj konsideros min bone pagita. 


Ĉi-maniere majstro Pedro taksis la prezon de multaj aliaj 
kriplaj figuroj, poste la arbitraciantoj faris al ĝi dekalkulon, 
kiun akceptis ambaŭ partioj. La totala sumo fiksiĝis je 
kvardek realoj kaj tri kvaronoj, kaj Sancho tuj transdonis ĝin. 


Sed majstro Pedro petis du pliajn realojn por la laboro 
rekapti la simion. 


—Donu ankaŭ ilin, Sancho —diris don Quijote—, ne por ke li 
reprenu la simion, sed kiel trinkmonon. Du cent kromajn mi 
donus ĉi-momente, kiel rekompencon, al la persono kiu 
povus certigi al mi, ke la sinjorino doĥa Melisendra kaj la 
sinjoro don Gaiferos troviĝas jam en Francujo kaj inter siaj 
parencoj. 


—Mia simio tion klarigus pli bone ol ajna persono — 
respondis majstro Pedro—. Sed eĉ ne la diablo kapablus 
kapti ĝin nun. Malgraŭ ĉio, mi imagas, ke ĝia kor-inklino al 
mi kaj la malsato puŝos ĝin serĉi min ĉi-nokte. Ni vidos. 
MorgaŭU frue venos plue. 


Tiel do, finiĝis la tempesto kaŭzita de la pupoteatro, kaj oni 
vespermanĝis pace kaj konkorde je la kosto de don Quijote, 
kiu estis ekstreme malavara. La viro de la lancoj kaj la 
halebardoj foriris antaŭ ol komenciĝis la aŭroro, kaj, jam post 
la tagiĝo, la kuzo kaj la paĝio diris adiaŭ al don Quijote: la 
unua por sin direkti al sia hejmo; la alia por daŭrigi sian 
vojaĝon, kaj la hidalgo donis al li dek du realojn, ke li helpu 
al si per ili survoje. 


Majstro Pedro tre bone konis don Quijote kaj ne volis plu 
implikiĝi en novajn problemojn kun li; tiel do, li levis sin 
antaŭ ol la suno, prenis la restaĵon de la pupoteatro kaj, 
kune kun la simio, ankaŭ foriris serĉi siajn aventurojn. La 
gastejestro, kiu ne konis la hidalgon, miris tiom je lia frenezo 
kiom je lia malavaro. Fine Sancho, ordonita de sia mastro, tre 
bone pagis lin, kaj proksimume je la oka matene, ili adiaŭis 
lin, elrajdis el la gastejo kaj ekiris sur la vojo, kie ni lasas ilin, 
ĉar nun estas oportuna momento por rakonti kelke da aferoj 
apartenantaj al ĉi fama historio. 


Ĉapitro 27 


Kie oni klarigas, kiuj estis majstro Pedro kaj lia simio, kaj kiel 
don Quijote fiaskis en la aventuro de la iaoj, ĉar ĝi ne finiĝis, 
kiel li pensis kaj volis 


Cide Hamete, kronikisto de Ĉi granda historio, komencas la 
jenan Ĉapitron tiel: «Mi ĵuras kiel katoliko kristano», kaj al tio 
lia tradukanto aldonas, ke la ĵuro de Cide Hamete kiel 
kristano, kvankam li estis certe maŭro, signifas nur, ke, same 
kiel katoliko kristano pro sia ĵuro diras, aŭ devas diri, la 
veron, tiel same Cide Hamete ĵuras, kvazaŭ katoliko 
kristano, diri la veron pri don Quijote kaj speciale pri majstro 
Pedro kaj la magia simio, kiu lasta vekis admiron en la tuta 
regiono pro sia divena talento. 


Tiel do, li diras, ke la legantoj de la unua parto de ĉi historio 
sendube bone memoras pri Gines de Pasamonte, liberigita 
en Sierra Morena, kune kun aliaj galeruloj, de don Quijote: 
favoro, kiun poste mave dankis, kaj eĉ pli mave pagis tiel 
perversa kaj senprincipa bandaĉo. Ĉi Gines de Pasamonte, 
nomata de don Quijote Ginesillo de Parapilla, ŝtelis poste de 
Sanchoties azenon. Kaj tial, ke en la unua parto forestis, 
kaŭze de la neglekto de la presistoj, sciigo pri kiel kaj kiam 
okazis la ŝtelo, multaj homoj atribuis la mankon al la ne 
firma memoro de la aŭtoro. Nu, verdire, kiam Sancho sidis 
dormante sur la azeno, Gines ŝtelis ĝin per la sama ruzo 
uzita de Bruneo ĉe Albraca, por elŝovi el inter la kruroj de 
Scripante ties ĉevalon. Poste, kiel jam rakontite, Sancho 
retrovis sian azenon. Nu, ĉi Gines timis la leĝon, kies 
membroj serĉadis lin por lin puni pro ties nekalkuleblaj 
friponaĵoj kaj krimoj, tiel multaj, ke, por rakonti ilin, li mem 
skribis dikan volumon; tiel do, por eviti, ke oni lin rekaptu, li 
decidis eniri en la regnon de Aragon, kovri al si la livan 


okulon kaj vagadi kiel marionetisto, ĉar li tre lertis en la 
manipulado de pupoj kaj en la ĵonglado. 


Poste, de kelkaj liberigitaj kristanoj alvenintaj de Berberio, li 
aĉetis la simion kaj instruis ĝin salti sur lian ŝultron ĉe 
difinita signalo kaj flustri, aŭ ŝajne flustri ĉe lia orelo. Tiel 
preparita, antaŭ ol eniri en ajnan vilaĝon kun siaj teatro kaj 
simio, li kolektis informojn en la plej proksima loko, kaj se 
eble inter la personoj plej konfidencemaj, pri la vilaĝaj 
eventoj kaj ties protagonistoj. Li ĉion enkapigis kaj, jam en la 
vilaĝo, unue prezentis en sia teatro diversajn ludojn pri unu 
historio aŭ alia, sed ĉiuokaza amuza kaj populara. Poste, 
kiam la ludo finiĝis, li anoncis la talenton de sia simio, 
dirante al la vilaĝanoj, ke ĝi devenas la paseon kaj nunon, 
sed apenaŭ ion pri la futuro. Por ĉiu respondo li petis du 
realojn, kvankam iam kaj tiam li faris rabaton, se tion 
konsilis lia sondado de la demandanto. Kelkfoje li prezentiĝis 
en la hejmo de homoj, kies aferojn li konis, kaj, eĉ se ili 
nenion demandis, por eviti al si la devon pagji, li faris la 
signalon al la simio kaj tuj poste rakontis, ke la besto ĵus 
diris jen tion, jen alion, sed ĉiuokaze liaj riveloj ĝuste 
respondis al la faktoj. Tiel li akiris egan reputacion, kaj oni 
konstante petis liajn servojn. Aliajn fojojn, dank' al lia 
sagaco, liaj respondoj akordiĝis al la demandoj, kaj tial, ke 
neniam oni urĝis aŭ instigis lin klarigi, kiel do divenas la 
simio, li senĝene trompis la vilaĝanojn kaj plenigis sian 
burson. Nu, enirante en la gastejon, li tuj rekonis la hidalgon 
kaj ties ŝildiston, do estis al li facile mirigi ilin kaj ankaŭ la 
ceterajn gastejanojn; sed kostus al li kare, se la mano de don 
Quijote estus descendita iom pli, kiam li fendis la kapon de 
la reĝo Marsilio kaj detruis ties tutan kavalerion, kiel dirite 
en la antaŭa ĉapitro. Kaj en tio konsistas la tuta historio de 
majstro Pedro kaj la simio. 


Sed nun, ni revenu al don Quijote de La Mancha. Sciu, ke, 
elirinte el la gastejo, li decidis unue vagi sur la bordoj de la 


rivero Ebro kaj ties apudaj lokoj, kaj nur poste plu vojaĝi al 
Zaragoza, konsiderante, ke li disponas sufiĉan tempon ĝis la 
celebro de la turniroj. Li do sekvis kun ĉi intenco sian vojon 
kaj dum du tagoj nenion menciinda okazis al li. Tiam, en la 
tria tago, suprirante monteton, li aŭdis fortan bruon de 
tamburoj, trumpetoj kaj arkebuzoj, kaj ekpensis, ke 
regimento de soldatoj pasas proksime. Por vidi ĝin, li spronis 
Rocinante, atingis la supron de la monteto kaj distingis ĉe 
ĝia piedo —laŭ sia kalkulo— pli ol du cent virojn provizitajn 
per diversaj armiloj, nome, lancoj, arbalestoj, halebardoj, 
pik-stangoj kaj kelkaj arkebuzoj kaj rondaj ŝildoj. Li sobiris la 
deklivon, kaj tiel proksimiĝis al la eskadrono, ke li povis 
klare vidi la flagojn kaj rimarki ties kolorojn kaj emblemojn. 
Precipe unu standardo el blanka sateno tiris lian atenton, ĉar 
ĝi havis surpentrita la kvazaŭveran figuron de azeneto ŝajne 
el sarda raso, kun la kapo levita, la buŝo aperta kaj la lango 
montriĝanta, t.e. en la pozo de azeno blekanta; ĉirkaŭ Ĉi 
figuro vidiĝis, skribitaj per grandaj literoj, ĉi du versoj: 


Faris ne iaojn vanajn 
la du vilaĝestroj karaj. 


El ĉi devizo don Quijote konkludis, ke la eskadrono sendube 
apartenas al la vilaĝo de la iaoj. Tion li diris al Sancho, legis 
al li la skribaĵon de la standardo kaj aldonis, ke la viro 
rakontita al ili ĉi aferon eraris, ĉar li menciis, ke la iaantoj 
estis du magistratanoj kaj, laŭ la devizo, temis pri du 
vilaĝestroj. 


— Tio signifas nenion, sinjoro —respondis Sancho—. Eble la 
magistratanoj de la iaoj leviĝis kun la tempo al la rango de 
vilaĝestroj, sekve oni povas apliki al ili same unu titolon kiel 
la alian, des pli, ke la veron de ĉi historio ne tuŝas, ĉu la 
iaantoj estis magistratanoj aŭ vilaĝestroj, se konsideri, ke ili 
fakte kaj vere iais; cetere, vilaĝestro povas iai tiel bone kiel 
magistratano. 


Baldaŭ ili sciiĝis, ke la mokata vilaĝo marŝas kontraŭ alia, 
kie ŝercoj ekscesis pli ol povus toleri la deco aŭ respekto 
ŝuldata al la najbaroj, don Quijote proksimiĝis al la 
eskadrono, ĉe la granda ĉagreno de Sancho, kiu neniam 
inklinis vidi sin miksita en tiaj aferoj. La viroj de la eskadrono 
ricevis lin en sian mezon, pensante, ke li apartenas al ilia 
partio. Tiam don Quijote, levante sian vizieron per gracia 
movo, alrajdis en noble brava teniĝo ĝis la standardo de la 
azeno, kaj tie la ĉefaj persono de la armeo lin ĉirkaŭis kaj 
rigardis, frapitaj de la sama miro, kiun li kutime inspiris, 
kiam oni lin vidis per la unua fojo. Rimarkante, ke ili algapas 
lin kaj parolas aŭ demandas nenion, don Quijote volis profiti 
tian silenton, kaj rompis la sian por diri laŭte: 


—Karaj sinjoroj, mi suplikas vin plej insiste, ke vi ne 
interrompu kion mi volas diri al vi, ĝis vi juĝos, ĉu miaj vortoj 
vin ĝenas kaj ĉagrenas. En ĉi lasta okazo, ĉe via plej eta 
signo de protesto mi sigelos mian buŝon kaj bridos mian 
langon. 


Ili respondis, ke li parolu laŭplaĉe, kaj ke ili volonte 
aŭskultos. Tiam, kun ĉi permeso, don Quijote daŭrigis: 


—Mi estas, sinjoroj, vaganta kavaliro, okupiĝas per la armoj 
kaj laŭprofesie favoras al la misfortunaj kaj helpas al la 
senhavaj. Antaŭ kelkaj tagoj mi eksciis pri via bedaŭrinda 
situacio kaj pri viaj motivoj ofte preni la armeojn por venĝi 
vin kontraŭ viaj malamikoj; kaj profunde meditante pri viaj 
aferoj, ne unu fojon, sed multajn, mi trovis, ke, laŭ la reguloj 
de la duelo, vi eraras, se vi konsideras vin insultataj, ĉar unu 
sola individuo ne povas ofendi tutan vilaĝon, escepte se li 
akuzas ĝin pri perfido, kiam li ne konas la personon kulpan 
pri la dirita perfido, Ĉi-rilate ni havas la ekzemplon de don 
Diego Ordoĥez de Lara, kiu akuzis kaj defiis la tutan urbon 
de Zamora, ĉar li ne sciis, ke nur Vellido Dolfos plenumis la 
perfidon murdi la reĝon. Tial li akuzis kaj defiis la 


zamoranojn senescepte, kaj ĉiu el ili rajtis respondi la 
akuzon kaj akcepti la defion; tamen, estas vere, ke don 
Diego iom tro eksterlimiĝis kaj eĉ preteratentis la regularon 
pri la defioj, ĉar li nenial bezonis defii al la mortintoj, al la 
akvo, al la pano, al la beboj ne naskitaj ankoraŭ kaj al aliaj 
bagateloj menciitaj en lia proklamo. Sed evidentas, ke, kiam 
ies koloro superbordiĝas, nek patro, nek kuratoro, nek alia 
ajn persono kapablas ĝin deteni. Se, efektive, unu sola homo 
ne povas defendi regnon, provincon, urbon aŭ tutan vilaĝon, 
tiam ne necesas klopodi venĝi sin kontraŭ tia ofendo, ĉar ĝi 
vere ne ekzistas. Bele estus, se la homoj de la vilaĝo 
alnomata «La Reloja»[303] batalus ĝismorte kontraŭ la 
prononcantojn de la alnomo, aŭ se tiel kondutus cazalanoj, 
melongenuloj, balenidoj, sapistoj kaj aliaj,[304] kies mok- 
nomoj ordinare trovas favoron nur inter la buboj de la stratoj 
kaj inter senprincipaj uloj! Bele estus, se ĉi famaj urboj 
kolerus kaj venĝus sin senĉese kaj elingus la glavon eĉ en la 
plej etaj kvereloj! Ne, ne, la ĉielo ne deziru nek permesu 
tion. La viroj saĝaj kaj prudentaj, kaj la regnoj bone regataj, 
devas preni la armojn, elingi la glavojn kaj riski siajn 
personojn, vivojn kaj havon nur por kvar motivoj: unue por 
defendi la katolikan fidon; due por defendi sian vivon, kion 
permesas la dia kaj la natura leĝoj; trie, por defendi sian 
honoron, sian familion kaj sian posedaĵon; kvare por servi la 
reĝon en justa milito. Kaj oni povus aldoni kvinan motivon 
(fakte asimileblan en la duan), nome, por defendi la patrion. 
Aparte de ĉi ĉefaj kvin motivoj, eble ekzistaj aliaj kaŭzoj 
justaj kaj pravaj, por kies defendo oni devus preni la armojn. 
Sed uzi ilin pro bagateloj aŭ pro aferoj pli ridindaj kaj amuzaj 
ol ofendaj, ŝajnas decido rivelanta absolutan mankon de 
prudento. Krome, venĝi sin nejuste (kaj efektive nenia 
venĝo povas esti justa) rekte atencas kontraŭ la sankta 
religio, kies doktrinon ni obeas, kaj kiu ordonas fari bonon al 
niaj malamikoj kaj reciproki per amo al la personoj nin 
abomenantaj; ĉi ordono, kvankam ŝajne iom malfacile 
plenumebla, prezentas tian karakteron nur al homoj pli 


inklinaj al la mondo kaj la karno ol al Dio kaj la spirito. Jesuo 
Kristo, Dio kaj homo vera, leĝodonanto nia, kiu neniam 
mensogis, nek povis aŭ povas mensogi, deklaris sian jugon 
milda kaj sian ŝarĝon leĝera, kaj sekve Li ne povas al ni fari 
ion neplenumeblan. Se tiel do, la leĝoj homaj kaj diaj devias 
vin, sinjoroj, teni vin en paco. 


—La diablo min prenu —diris Sancho en si— se mia mastro 
ne estas teologo, aŭ tiel simila al tio kiel ovo al ovo. 


Don Quijote ĉesis paroli por iom spiri, rimarkis, ke ĉies 
atento fiksiĝas ankoraŭ sur lin, kaj decidis, daŭrigi sian 
paroladon. Sed tion li ne faris, ĉar Sancho vidante sian 
mastron paŭzi, antaŭiĝis al li, kaj diris kun sia kutima 
sagaco: 


—Mia mastro, la sinjoro don Quijote de La Mancha, iam 
nomata Kavaliro de la Trista Mieno, kaj nun Kavaliro de la 
Leonoj, estas tre klera hidalgo kaj scias la latinan kaj la 
hispanan, tiel bone kiel bakalaŭro. Kaj en ĉio, kion li diras aŭ 
konsilas, li parolas kiel bona soldato. Li havas sur la pinto de 
la fingro ĉian regulon kaj leĝon rilatan al la tiel nomataj 
dueloj, sekve, konvenas, ke vi faru kion li diras, kaj oni min 
punu, se vi trompiĝus obeante lin, des pli, ke, kiel dirite, 
estas idiotaĵo koleri, se aŭdiĝas ies iao. Mi memoras ke, en 
mia knab-aĝo, mi laŭplaĉe iais, sen ke neniu oponus, kaj tiel 
nature kaj lerte mi blekis, ke min respondis senescepte la 
azenoj de la vilaĝo. Sed ne protio mi ĉesis esti la filo de miaj 
ege honorindaj gepatroj, kaj, kvankam ses aŭ sep rigid-nukaj 
riĉuloj de la vilaĝo enviis ĉi talenton mian, eĉ ne unu joton 
mi zorgis. Kaj por ke vi vidu, ke mi diras la veron, atentu kaj 
aŭskultu, ĉar ĉi scienco similas la naĝ-arton: se lernita, ne 
forgesita. 


Tiam, kun la mano ĉe la nazo, li komencis iai tiel forte, ke la 
ĉirkaŭaj valoj resonis. Sed unu vilaĝano, kiu staris apud li, 


imagis, ke Sancho mokas ilin, kaj, levinte sian dikan kaj 
longan stangon, ellasis tian frapon, ke ĝi, neeviteble, faligis 
Sanchon sur la teron. 


Don Quijote, vidante sian ŝildiston tiel mistraktita, sin ĵetis 
kun la lanco en la mano kontraŭ la agresinto, sed tiom da 
homoj sin intermetis, ke estis al li neeble venĝi Sanchon. 
Kontraŭe, kiam li vidis, ke nubo da ŝtonoj falas sur lin, kaj ke 
mil arbalestoj, kaj almenaŭ la sama nombro de arkebuzoj, 
minace celas lin, li turnis per la brido la ĉevalon kaj, 
galopante kiel eble plej rapide, eskapis de inter la vilaĝanoj, 
dum li preĝis al Dio plej elkore, ke Li Liberigu lin de la 
danĝero, ĉar li ne ĉesis timi, ke iu kuglo povus penetri tra lia 
dorso kaj eliri tra la brusto; kaj ĉiumomente li retenis la 
spiron, por vidi ĉu ĝi elfluas tra ia vundo. Sed la eskadrono 
kontentiĝis, vidante lin fuĝi, kaj ne pafis al li. Rilate al 
Sancho, oni metis lin, ankoraŭ, ne tute konscian, sur ties 
azenon kaj lasis lin iri post sia mastro. Vere, en sia 
sensenteco, li ne kapablus tion fari, sed la azeno 
proprainiciate sekvis la paŝojn de Rocinante, kies foreston ĝi 
ne povis suferi eĉ por unu momento. 


Kiam don Quijote distanciĝis longan spacon, li turnis la 
kapon kaj rimarkis, ke Sancho iras al li. Tiam, vidante, ke oni 
ne persekutas, la hidalgo atendis sian ŝildiston. 


La eskadrono de vilaĝanoj restis tie ĝis la nokto, kaj tial, ke 
iliaj malamikoj ne montriĝis por batali, ili revenis al sia 
vilaĝo, ĝojaj kaj feliĉaj. Kaj se ili konus la oldan kutimon de 
la grekoj, certe ili starigus trofeon sur la loko. 


Ĉapitro 28 


Pri kelkaj aferoj, kiujn, laŭ Benengeli, la leganto scios, se li 
legos ilin kun atento 


Kiam kuraĝulo forkuras, evidentas, ke li tion faras pro 
nesupereblaj cirkonstancoj kontraŭaj, kaj pro tio, ke 
prudenta viro devas rezervi sin por pli bona okazo. Ĉi vero 
pruviĝis ankoraŭfoje en ĉi epizodo de don Quijote, ĉar, 
antaŭ la kolero de la vilaĝanoj kaj la malicaj intencoj de tiel 
furioza eskadrono, li pafis sin for, kaj, sen atenti sian 
ŝildiston en ties danĝera situacio, li distanciĝis tiom multe, 
kiom li pensis necesa por senti sin sekura. Sancho, 
transverse sur sia azeno, sekvis lin, kiel dirite, atingis la 
hidalgon, kaj, jam denove konscia, faligis sin de la azeno al 
la piedoj de Rocinante, angorplena kaj muelita. 


Don Quijote deseliĝis por ekzameni liajn vundojn, sed, 
trovante lin sana de la kapo ĝis la piedoj, diris kolere: 


—Bolan momenton vi elektis por iai, Sancho! Kaj, de kie vi 
prenis, ke estas bone mencii la ŝnuron en la hejmo de la 
pendumito? Kia kontrapunkto, se ne el batoj, povus 
akompani vian iao-muzikon? Kaj danku Dion, Sancho, ke oni 
karesis vin per stango, anstataŭ fari al vi la signon de la 
kruco per la pinto de glavo! 


—Nun mi tre feblas por respondi —diris Sancho—. Ŝajnas, 
kvazaŭ miaj vortoj elpuŝiĝus tra la dorso. Ni ekrajdu kaj 
foriru de ĉi tie. Mi promesas ne plu iai, sed nenio detenos 
min diri, ke la vagantaj kavaliroj fuĝas kaj lasas siajn bonajn 
ŝildistojn, muelitajn kiel henao aŭ tritiko, en la manoj de la 
malamiko. 


—Retiriĝo ne estas forkuro —respondis don Quijote—. Sciu, 
Sancho, ke kuraĝo ne bazita sur prudento nomiĝas 


temerareco, kaj ke la sukcesoj de la temerara pli ŝuldiĝas al 
la ŝanco ol al lia kuraĝo. Mi konfesas do, ke mi retiriĝis, ne ke 
mi forkuris, kaj tiamaniere mi imitis al multaj kuraĝuloj, kiuj 
rezervis sin por pli bonaj okazoj. La historio plenas de similaj 
ekzemploj, sed mi ne mencios ilin nun, ĉar ilia rakontado 
tedus min kaj ne utilus al vi. 


Ĉe tio, jam Sancho surazeniĝis denove, helpate de don 
Quijote; poste ankaŭ la hidalgo grimpis sur Rocinante, kaj ili 
rajdis senurĝe ale al poplaro videbla de unu mejlo for. De 
tempo al tempo, Sancho elpuŝis profundan suspiron aŭ 
doloran ĝemon, kaj kiam don Quijote demandis lin pri la 
kaŭzo de tiel amara aflikto, la ŝildisto respondis, ke de la fino 
de la spino ĝis la nuko li suferas ĝissvene. 


—Tia doloro venas sendube detio, ke la stango vin frapinta 

estas longa kaj rekta kaj atingis la tutan dorson, kie troviĝas 
la partoj nun doloraj al vi. Kaj se la stango pli vaste atingus, 
pli da doloro vi sentus. 


—Je Dio! —diris Sancho—. Via moŝto solvis grandan misteron 
kaj bele ĝin klarigis! Grandioze! Ĉu la kaŭzo de mia sufero 
troviĝas tiel kaŝita, ke vi devis diri al mi, ke kion la stango 
atingis, tio min doloras? Se miaj piedoj dolorus, eble mi 
cerbumus por diveni la kaŭzon de tia doloro; sed diveni, ke 
kie oni batis, tie doloras, ne havas grandan meriton. Vere, 
sinjoro kaj mastro mia, de fremda dento ni doloron ne 
sentas, kaj mi vidas kun la paso de la tempo, ke tre ete mi 
povas esperi de via moŝto, ĉar, se ĉi-foje vi lasis, ke oni batu 
min, en aliaj cent okazoj ripetiĝos la iamaj bernadoj kaj 
similaj regaloj; kaj se ĉi-foje pagis mia dorso, alifoje pagos 
miaj okuloj. Plej bone mi farus (sed, ĉar stulta, mi ne 
kapablas fari ion bonan en mia vivo), plej bone mi farus, mi 
diras, se mi revenus hejmen, al miaj edzino kaj filoj, por nutri 
kaj subteni ilin per tio, kion Dio degnus doni al mi, anstataŭ 
treni min post via moŝto sur vojoj nenien kondukantaj kaj 


sur stratoj kaj padoj seneliraj, trinkante nesufiĉe kaj 
manĝante eĉ pli nesufiĉe. Kaj kion diri pri la dormo? Kalkulu, 
frato ŝildisto, sep futojn da grundo, kaj, se vi deziras pli, 
alkalkulu sep pliajn, prenu tiel multe kiel vi deziras, kaj 
sternu vin laŭplaĉe. Kiel ege mi ŝatus vidi la iniciatinton de 
la vaganta kavalirismo bruli en la infero kaj cindriĝi, aŭ 
almenaŭ, la unuan viron pretan servi ŝildiste al la idiotaj 
uloj, kiaj certe estis la vagantaj kavaliroj paseaj! Pri la nunaj 
mi diras nenion, kaj tial, ke via moŝto apartenas al ĉi epoko, 
mi ilin respektas. Krome mi konfesas, ke, se juĝi per viaj diroj 
kaj opinioj, vi scias iom pli ol la diablo. 


—Mi vetus bonan sumon kontraŭ vi, Sancho, ke nun, kiam vi 
parolas libere kaj seninterrompe, nenio doloras vin en via 
tuta korpo. Eldiru, filo, kion ajn venas al via buŝo aŭ al via 
penso, ĉar, se tiel vi ne suferos, mi konsideros plezuro la 
ĉagrenon aŭskulti vian impertinentan paroladon. Kaj se tiom 
multe vi deziras reveni al via hejmo, al viaj edzino kaj filoj, 
Dio scias, ke mi ne oponos. Monon mian vi havas; kalkulu 
kiom da tempo pasis, de kiam ni eliris de nia vilaĝo ĉi trian 
fojon, kalkulu ankaŭ kiom, laŭ vi, vi devas ricevi por Ĉi 
monato, kaj pagu vin mem. 


—Kiam mi laboris por Tome Carrasco, patro de la bakalaŭro 
Sanson Carrasco, bone konata de via moŝto —respondis 
Sancho—, mi lukris monate du dukatojn kaj la manĝon. Mi 
ne scias kiom mi devus ricevi de via moŝto, sed mi scias, ke 
la ŝildisto de vaganta kavaliro penadas pli ol laboristo de 
kampulo. La esenco de la afero estas, ke tia laboristo, kiom 
ajn li konsumas sian forton dum la tago, kaj kio ajn okazas al 
li, vespere gustumas varman manĝon kaj nokte dormas en 
lito, kion lastan mi ne faras de kiam mi servas vian moŝton. 
Se escepti nian kurtan restadon ĉe don Diego de Miranda, la 
piknikon, kiun mi ĝuis, elfosante el la marmitoj de Camacho, 
kaj kion mi manĝis kaj trinkis ĉe Basilio, la ceteran tempon 
mi dormis sur la dura tero kaj sub la libera ĉielo, submetita 


al la rigoroj de la vetero, tenante min viva per pecoj de 
fromaĝo kaj krustoj de pano, kaj trinkante akvon de rojoj kaj 
fontoj troviĝantaj en la izolaj lokoj, kie ni ordinare vagas. 


—Mi konfesu, Sancho, ke vi tute pravas —diris don Quijote—. 
Laŭ via kalkulo, kiom pli ol Tome Carrasco donis, mi devas 
doni al vi? 


—Mi opinias —respondis Sancho—, ke se via moŝto donus al 
mi du plusajn realojn monate, mi konsiderus min bone 
pagita. Tion, rilate al la salajro por mia laboro. Sed rilate al 
via parolo kaj promeso havigi al mi la gubernatorecon de 
insulo, estus juste, se vi aldonus, kiel kompenson, ses pliajn 
realojn, kio farus entute la sumon de tridek realoj. 


— Tre bone —diris don Quijote—. Ni eliris el la vilaĝo antaŭ 
dudek tagoj. Sekve, laŭ la salajro, kiun vi asignis al vi, 
kalkulu kiom mi ŝuldas, kaj pagu vin mem, kiel dirite. 


—Je Dio! —ekkriis Sancho—. Kiel bele nombras via moŝto! 
Rilate al la afero de la insulo, vi devus kalkuli, de la tago 
kiam via moŝto promesis ĝin al mi. 


—Nu, antaŭ kiom da tempo mi faris la promeson, Sancho? 


—Se mi bone memoras, antaŭ proksimume dudek jaroj, 
minus aŭ plus du tri tagojn. 


Don Quijote donis al si per la manplato fortan frapon sur la 
frunton, komencis ridegi kaj diris: 


—Apenaŭ du monatojn ni vagis en Sierra Morena aŭ en la 
tuta daŭro de niaj vojaĝoj, kaj vi diras, ke mi promesis la 
insulon antaŭ dudek jaroj! Mi pensas, ke vi volas, ke la mono 
mia, kiun vi havas, restu definitive kun vi en formo de 
salajro. Nu, se efektive tion vi deziras, mi donacas al vi la 
monon, kaj ĝi faru al vi bonon! Mi preferas esti paŭpera kaj 


senhava ol reteni tiel mavan ŝildiston. Diru, koruptanto de la 
ŝildista kodo de la vaganta kavalirismo, kie do vi vidis aŭ 
legis, ke ajna ŝildisto iam diskutis kun sia mastro pri kiom li 
devas ricevi monate pro siaj servoj? Plonĝu, fripono, 
monstro, diablo (ilin tri vi similas), plonĝu, mi diras, en la 
mare magnum[305] de la kavaliraj historioj, kaj se vi trovas, 
ke ajna ŝildisto diris aŭ pensis kion vi ĉi tie parolis, pendumu 
min kaj tiru je miaj piedoj! Turnu per la brido, pli ĝuste, per 
la kondukiloj, vian azenon kaj reiru hejmen, ĉar vi ne faros 
eĉ unu plian paŝon kun mi. Ho, sendanka! Ho, mislokitaj 
promesoj! Ho vi, pli besta ol homa! Nun vi forlasas min, kiam 
mi decidis levi vin al tia stato, ke, spite al via edzino, oni 
titolus vin «sinjora moŝto»! Ĉu vi foriras nun, kiam mi havis 
la firman kaj rektan intencon fari vin sinjoro de la plej bona 
insulo de la mondo? Sed, kiel vi ofte diras, la mielo ne fariĝis 
por buŝo de azenoj. Vi estas azeno, kaj azeno vi estos ĝis la 
lasta tago de via vivo: Ĉar mi firme kredas, ke vi atingos vian 
finon, antaŭ ol vi povus kompreni kaj scii, ke vi estas nura 
besto. 


Dum don Quijote sputis ĉi riproĉadon, Sancho fikse lin 
rigardis kaj fine, plena de rimorso kaj aflikto, kaj kun 
larmoplenaj okuloj, diris per voĉo vea kaj febla: 


—Jes, sinjoro, mi konfesas, ke, por ke mi estu kompleta 
azeno, nur la vosto mankas; se via moŝto deziras ĝin almeti 
al mi, mi rigardos ĝin bone meritita, kaj vin servos kiel azeno 
la ceteron de mia vivo. Via moŝto min pardonu, konsideru 
mian junecon, pensu, ke mi scias malmulte kaj ke, se mi tro 
parolas, tion kaŭzas ne la malico, sed ia difekto de mia 
naturo. Sed «kiu eraras, kaj sian mison riparas, Di-obea sin 
deklaras». 


—Mi tre surpriziĝus, Sancho, se vi ne miksus ian proverbon 
en vian litanion. Nu, bone, mi pardonas vin, kondiĉe, ke vi 
korektos vin kaj ke, de nun, vi ne montriĝos tiel profit-ama, 


kaj, anstataŭe, klopodos plifortigi vian koron. Animu vin kaj 
atendu la efektivigon de miaj promesoj, ĉar, kvankam ili 
povas prokrastiĝi, ili estas plenumeblaj. 


Sancho promesis ne perdi la esperon, eĉ se por tio li devus 
fortigi sin per sia propra feblo. Tiam ili enrajdis en la arbaron, 
kie don Quijote komforte aranĝis sin ĉe la piedo de ulmo, kaj 
Sancho ĉe la piedo de fago, ĉar tiaj arboj, kaj la ceteraj, 
havas piedojn, sed ne manojn. Sancho pasis la nokton 
ĝenate de doloro, tial, ke, pro la roso, li sentis pli intense la 
baton de la stango. De sia flanko, don Quijote noktis 
absorbita en siaj konstantaj meditadoj, sed fine la du viroj 
cedis al la premoj de la dormemo, kaj, ĉe la matenruĝo, 
daŭrigis sian vojon ale al la bordoj de la fama Ebro, kie 
okazis al ili /aventuro aperanta en la sekvanta ĉapitro. 


Ĉapitro 29 
Pri la fama aventuro de la ensorĉita boato 


Du tagojn post ol ili ekiris de la poplaro, don Quijote kaj 
Sancho, paŝon post paŝo kaj mejlon post mejlo, atingis la 
riveron Ebro. Vidi ĝin tre plezurigis la hidalgon, ĉar li rigardis 
kaj kontemplis la agrablon de la bordoj, la klaron de la akvo, 
la mildon de la fluo kaj la abundon de likvaj kristaloj. La 
ĉarma sceno revekis en lia memoro milon da amaj pensoj kaj 
precipe kion li vidis en la kaverno de Montesinos, ĉar, 
kvankam, laŭ aserto de la simio de majstro Pedro, lia vizio 
parte estis vera kaj parte falsa, li pli inklinis vidi ĝian veron, 
male ol Sancho, kiu pensis la tuton granda mensogo. 


Nu, kiam ili tiel iris, aperis antaŭ ilia vido unu boato sen 
remiloj kaj rigilaro, alligita al trunko de ĉe-rivera arbo. Don 
Quijote ĉirkaŭrigardis kaj vidis eĉ ne unu solan homon; tiam, 
senplie, li descendis de Rocinante, kaj ordonis la ŝildiston 
deseliĝi kaj alligi la du bestojn al trunko de poplo, aŭ saliko 
tie staranta. Sancho demandis sian mastron pri la motivo de 
tiel subita rajdo-ĉeso kaj alligo. 


—Sciu, Sancho —respondis don Quijote—, ke ĉi boato, rekte, 
certe kaj nedubeble, vokas kaj invitas min ensalti, por ke mi 
iru en ĝi helpi ajnan kavaliron, aŭ alian nobelan personon 
protektendan, kiu certe troviĝas en granda danĝero. Tiel 
okazas en la kavaliraj libroj, kaj tiel agas la sorĉistoj, kies 
faroj kaj paroloj legiĝas en la diritaj verkoj: kiam danĝero 
minacas ajnan kavaliron, kaj lin povas savi nur la mano de 
alia kavaliro, eĉ se inter unu kaj la alia ekzistas distanco de 
ses aŭ ok mil mejloj, aŭ pli, la sorĉistoj aŭ levas la duan 
kavaliron sur nubon, aŭ provizas lin per ŝipo, kaj, en apenaŭ 
la daŭro de unu palpebrumo, transportas lin, tra la aero aŭ 
sur la maro, kien ili volas kaj kien lia helpo necesas. Tiel do, 


Sancho, ĉi boato sidas tie tiucele, tiel certe, kiel estas certe, 
ke nun lumas la suno; kaj antaŭ ol ĉi lasta subiros, alligu 
kune la azenon kaj Rocinante, kaj la mano de Dio nin gvidu, 
ĉar mi nepre enŝipiĝos, eĉ se monaĥoj pretendus konvinki 
min fari la malon. 


—Nu, bone, se via moŝto ĉiupaŝe obstinas peli vin en ĉi 
aferojn, kiujn mi nomus absurdoj, mi devas nur obei kaj klini 
la kapon, ĉar, kiel diras la proverbo: «Faru kion via mastro 
ordonas, kaj vi sidiĝos kun li ĉe la tablo».[306] Tamen, pro 
skrupuloj de konscienco, mi volas averti vin, ke ŝajnas al mi, 
ke ĉi boato apartenas, ne al sorĉistoj, sed al fiŝistoj de Ĉi 
rivero, kie oni kaptas la plej bonajn alozojn de la mondo. 


Ĉe tio, Sancho alligis la bestojn kaj, kun granda ĉagreno en 
sia koro, konfidis ilin al la gardo kaj protekto de la sorĉistoj. 
Sed don Quijote diris al li, ke li ne faru al si zorgojn pro la 
forlasiteco de la du animaloj, ĉar ilin priatentos tiu sama, kiu 
kondukos iliajn mastrojn tra longincuos vojoj kaj regionoj. 


—Mi ne komprenas «longincuos», nek aŭdis tian vorton en 
mia tuta vivo —respondis Sancho. 


—Longincuos —klarigis don Quijote— signifas foraj, kaj ne 
estas strange, ke vi ne komprenas ĝin, se konsideri, ke vi ne 
havas la devon scii la latinan, kiel certaj personoj, kiuj 
fanfaronas posedi ĝin, sed tute ne ĝin konas. 


—Mi jam alligis la bestojn —diris Sancho—. Kion ni faru nun? 


—Kion? —respondis don Quijote—. Krucosigni nin kaj levi la 
ankron, t.e. enŝipiĝi kaj tranĉi la ŝnuron, kiu tenas la boaton 
senmova. 


Tuj poste, don Quijote ensaltis, Sancho faris same, la hidalgo 
tranĉis la ŝnuron, la boato apartiĝis iom post iom de la 
bordo, kaj kiam Sancho troviĝis proksimume ses futojn de la 


rando, li komencis tremi, imagante sin baldaŭ pereonta. Sed 
plej doloris lin aŭdi la blekojn de la azeno kaj vidi la ĉevalon 
barakti por disligi sin. Tiam li diris al sia Mastro: 


—La azeno blekas plena de aflikto, ĉar ni ĝin forlasis, kaj 
Rocinante klopodas liberigi sin por nin sekvi. Ho karegaj 
amikoj, restu trankvilaj! La frenezo distanciganta nin de vi, 
turniĝu en disreviĝon kaj rekonduku nin al via flanko! 


Tiam li komencis plori tiel amare, ke don Quijote, furioza kaj 
ĉagrenita, diris: 


—Kion vi timas, poltrona? Kial vi ploras, lepor-kora? Kiu 
persekutas aŭ atakas vin, mus-anima? Ĉu mankas io al vi, 
ulo postulema eĉ meze de la plej granda regalo? Ĉu okaze vi 
iras per nudaj piedoj sur scitaj montoj? Ne, vi sidas sur 
benko, tiel komforte kiel arkiduko, kaj vin transportas la 
milda fluo de ĉi agrabla rivero, ĝis ni trafos baldaŭ en la 
vastan maron. Nu, certe ni jam atingis tien, kaj navigis ĝis 
nun almenaŭ du mil mejlojn, aŭ pli. Se mi havus astrolabon 
kun mi, mi mezurus la alton de la polusa stelo, kaj dirus al vi 
kiom ni veturis ĝis la nuna momento. Tamen, aŭ mi apenaŭ 
scias ion, aŭ ni jam pasis, aŭ baldaŭ pasos, trans la 
ekvinoksan linion, kiu dividas la teron je la sama distanco de 
ambaŭ polusoj. 


—Kaj kiam ni alvenos al tia noca linio,[307] kiom da distanco 
ni estos irintaj? —demandis Sancho. 


— Tre granda —respondis don Quijote—, ĉar ni alvenos al la 
menciita linio, veturinte la duonon el la 360 gradoj, kiuj 
konsistigas la cirkonferencon de la globo kun ties akvo kaj 
tero, laŭ la komputo de Ptolemeo, la plej granda kosmografo 
iam ekzistanta. 


—Je Dio, sinjoro —diris Sancho—. Belan ulon vi citis por 
apogi viajn asertojn! Puto kaj gafo, kaj krome, meon![308] 


Don Quijote ridis je la interpreto de Sancho pri la nomoj 
«komputo», «kosmografo» kaj «Ptolemeo», kaj respondis: 


— Sciu, Sancho, ke, laŭ la hispanoj kaj ceteraj personoj 
enŝipiĝantaj en Cadiz por veturi al la orientaj Indioj, ili scias, 
ke ili transpasas la ekvinokson, kiam en la ŝipo ĉies pedikoj 
mortas; eĉ ne unu restas viva, kaj vi ne trovus unu, eĉ se oni 
pagus ĝin al vi per oraj moneroj. Sekve do, Sancho, traŝovu 
unu manon sur via femuro, kaj se vi trafos ion vivan, la 
eksperimento dispelos niajn dubojn; se ne, ni transpasis la 
linion. 


—Mi kredas eĉ ne unu vorton el viaj diroj —respondis Sancho 
—. Tamen, mi faros laŭ viaj ordonoj, kvankam mi ne scias, 
kiel utilus la eksperimiento, se konsideri, ke mi vidas 
propraokule, ke ni apartiĝis de la bordo eĉ ne dek kvin 
futojn, kaj ke la fluo ne puŝis nin pli ol ses futojn antaŭen, 
ĉar Rocinante kaj la azeno staras en la sama loko, kie ni lasis 
ilin. Kaj, laŭ miaj observoj, la diablo nin prenu, se ni moviĝas 
pli rapide ol formiko. 


—Faru la eksperimenton, kiel mi diris al vi, Sancho... kaj 
punkto. Vi scias nenion pri koluroj, linioj, paraleloj, zodiakoj, 
ekliptikoj, polusoj, solsticoj, ekvinoksoj, planedoj, signoj, 
punktoj kaj mezuroj de la sferoj ĉiela kaj tera. Se vi konus 
ĉion ĉi, aŭ almenaŭ parton, vi klare vidus, kiom da paraleloj 
ni transpasis, kiom da signoj kaj konstelacioj ni lasis 
malantaŭe, kaj kiom da ili ni preterpasas nun. Kaj mi ripetas: 
palpu vin kaj serĉu bone: kvankam mi kredas, ke vi estas 
nun tiel pura kiel blanka kaj glata paper-folio. 


Sancho palpis sin, kaj, kiam lia mano glitis zorge kaj atente 
ĝis la posta parto de la liva genuo, li levis la kapon, rigardis 
sian mastron kaj diris: 


—AŬ la eksperimento pruvas nenion, aŭ por alveni, kien via 
moŝto diras, mankas ankoraŭ multe de mejloj. 


—Kial, Sancho? —demandis don Quijote—. Ĉu okaze vi trovis 
ion? 


—Pli ol ion —respondis la ŝildisto. 


Kaj, skuante la fingrojn, li lavis sian manon en la rivero, kie 
la boato lante glitis meze de la akvo, puŝite, ne de magia 
povo, aŭ de kaŝita sorĉisto, sed de la fluo, tiam milda kaj 
trankvila. 


Ĉe tio vidiĝis du grandaj muelejoj meze de la rivero, kaj don 
Quijote, apenaŭ ilin rimarkis, laŭtis al Sancho: 


—Ĉu vi vidas, frato? Tie staras la urbo, kastelo aŭ fortreso, 
kie sendube sidas la kavaliro subpremata, aŭ la reĝino, 
infantino aŭ princino en danĝero, por kies liberigo oni min 
prenis ĉi tien. 


—Pri kiaj urboj, fortresoj aŭ kasteloj de la diablo parolas via 
moŝto? —diris Sancho—. Cu vi ne vidas, ke la domoj tie 
estas akvo-muelejoj, kie la tritiko faruniĝas? 


— Silentu, Sancho —ordonis don Quijote—. Ili ŝajnas 
muelejoj, sed fakte, tio ili ne estas; Mi jam diris al vi, ke la 
ensorĉoj transformas kaj modifas la naturan figuron de 
objektoj kaj personoj. Mi volas diri, ne ke la transformiĝoj 
vere kaj efektive okazas, sed ke ni vidas la ŝajnojn, kiel ni 
proprasperte scias, kaŭze de la metamorfozo de Dulcinea, 
unika azilo de mia espero. 


Ĉe tio la boato, jam en la mezo de la rivero, komencis gliti ne 
tiel lante kiel antaŭe. Kaj, vidante la boaton flosi en la 
direkto al la impeta kaj kirliĝanta fluo proksima al la akvo- 
radoj, kelkaj muelistoj alkuris kun longaj stangoj por haltigi 


la boaton. Kaj tial, ke ili aperis kun la vizaĝo kaj la vesto 
kovritaj de faruna pulvoro, ili aĉe aspektis. 


—Viroj de la diablo! —ili kriegis—. Kien vi iras? Ĉu vi 
frenezas? Cu vi volas droni, kaj ke la radoj pistu vin? 


—Jam mi diris, Sancho —avertis don Quijote—, ke ni alvenas 
al loko, kie mi devos montri la tutan forton de mia brako. 
Rimarku, kiom da insolentaj friponoj! Rimarku, kiom da 
demonoj nin alfrontas! Nu, kanajloj, vi vidos! 


Kaj, stare sur la boato, li komencis laŭte minaci la 
muelistojn, dirante: 


—Perversa kaj maligna bandaĉo, redonu la liberon al la 
persono, nobela aŭ ne nobela, kiun vi tenas senkonsidere 
enfermita en ĉi fortreso aŭ prizono. Mi estas don Quijote de 
La Mancha, alinome la Kavaliro de la Leonoj, kaj la alta ĉielo 
min elektis, ke mi entreprenu ĉi aventuron kaj metu al ĝi 
feliĉan finon. 


Tiel parolante, li elingis la glavon kaj komencis ĝin svingi en 
la aero kontraŭ la muelistoj, kiuj, aŭdante, sed ne 
komprenante liajn frenezaĵojn, penis deteni per la stangoj la 
boaton, jam glitantan en la rapidan fluon de la akvo-radoj. 


Sancho genuiĝis kaj pie petis la ĉielon savi lin de tiel 
evidenta danĝero, kion la ĉielo faris dank' al la rapida kaj 
lerta interveno de la muelistoj; blokante la boaton per la 
stangoj, ili ĝin detenis, sed ne sukcesis eviti ĝian 
renversiĝon kaj la sekvan falon de don Quijote kaj Sancho 
en la akvon; bonŝance, la kavaliro scipovis naĝi kiel anaso, 
kvankam la pezo de lia armaĵo puŝis lin dufoje ĝis la fundo 
de la rivero. Kaj sen la helpo de la muelistoj, kiuj sin ĵetis en 
la akvon kaj eltrenis la paron kun ties tuta pezo, ĉi loko estus 
por Sancho kaj don Quijote alia nova Trojo. Poste, kiam oni 
surterigis ilin, pli trempitaj ol soifaj, Sancho genuiĝis, 


kunigis la manojn, fiksis la rigardon al la ĉielo kaj petis de 
Dio, per fervora kaj longa preĝo, ke en la futuro Li liberigu lin 
de la absurdaj projektoj kaj entreprenoj de lia mastro. 


Ĉe tio alvenis la fiŝistoj, mastroj de la boato, kaj vidante ĝin 
dispecigita de la akvo-radoj, sin ĵetis kontraŭ Sanchon, por 
forpreni de li ties veston, kaj postulis de don Quijote la 
pagon de la ŝipo. Kun granda aplombo, kvazaŭ nenio estus 
okazinta, la kavaliro respondis, ke li tre volonte pagus la 
boaton, nur se oni redonus la liberon, sen ricevi kaŭcion, al 
la persono aŭ personoj subpremataj en la kastelo. 


—Pri kiaj personoj kaj kastelo vi parolas, sencerba? — 
demandis unu muelisto—. Cu eble vi volas preni kun vi la 
homojn, kiuj venas mueligi sian tritikon ĉi tie? 


—Jam sufiĉe! —diris en si don Quijote—. Provi atingi de ĉi 
friponoj, per suplikoj, ke ili faru ion decan, estus kvazaŭ 
prediki en dezerto. En ĉi aventuro certe du kuraĝaj sorĉistoj 
oponas unu la alian, kaj kion la unua klopodas fari, la dua 
detruas. La unua provizis min per la boato, la dua ĵetis min 
en la akvon. Dio nin helpu! En ĉi mondo ĉio konsistas el 
artifikoj kaj maĥinacioj, unuj kontraŭ la aliaj. Mi povas fari 
nenion pli. 


Kaj levante la voĉon, li diris, dum li rigardis la muelejojn: 


—Nekonataj amikoj enfermitaj en ĉi prizono, pardonu min. 
Malfeliĉe por vi, kaj por mi, mi ne povas liberigi vin de via 
misfortuno. Ĉi aventuro sendube estas rezervita por alia 
kavaliro. 


Tion dirante, li pagis, interkonsente kun la fiŝistoj, kvindek 
realojn por la boato; Sancho tre malgraŭvole transdonis ĉi 
sumon kaj diris: 


—Du pliaj navigadoj kiel la nuna sendus nin kaj nian tutan 
kapitalon al la fundo. 


La fiŝistoj kaj la muelistoj mire algapis al la du figuroj, tiel 
diferencaj de la ordinaraj homoj, kaj ne povis kompreni kion 
celis don Quijote per siaj demandoj kaj diroj. Fine, opiniante 
ilin frenezaj, la muelistoj reiris al siaj muelejoj, kaj la fiŝistoj 
al siaj kabanoj. 


Don Quijote kaj Sancho ekiris returne al siaj bestoj kaj al siaj 
bestumadoj. Kaj ĉi finon havis la aventuro de la ensorĉita 
boato. 


Ĉapitro 30 
Pri tio okazinta al don Quijote kun bela ĉasantino 


Tre deprimitaj kaj mishumoraj reiris al siaj bestoj la kavaliro 
kaj la ŝildisto, speciale Sancho, ĉar, ĉiufoje kiam li devis tuŝi 
la monon, li sentis sin vundita en la koro, kaj ŝajnis al li, ke, 
kiom oni deprenas de la kapitalo, tiom oni deŝiras de liaj 
propraj pupiloj. Fine ili ekrajdis en silento kaj, apartiĝante de 
la fama rivero, don Quijote absorbiĝis en siaj amaj pensoj, 
kaj Sancho en siaj eblecoj de promocio, kiun li vidis tiam 
tute ekster lia atingo, ĉar, kvankam li estis stulta, li bone 
komprenis, ke la faroj de lia mastro konsistas, tute aŭ 
pliparte, el ekstravagancoj, kaj atendis la okazon eskapi kaj 
reiri hejmen, sen pliaj traktoj kun la hidalgo kaj sen diri al 
adiaŭ. Sed la destino aranĝis la aferojn tute male ol li 
imagis. 


Okazis, ke en la sekvanta tago, ĉe la sunsubiro, elrajdante el 
arbaro, don Quijote ĵetis la rigardon al verda herbejo, ĉe kies 
fino vidiĝis kelkaj personoj. Li proksimiĝis kaj ekkonis, ke 
temas pri grupo de perfalkaj ĉasantoj. Li plu alrajdis kaj 
distingis inter ili gracie solenan damon sur tre blanka 
palefreno kun verda harniso kaj arĝenta flankselo. Ankaŭ ŝi 
portis verdan kostumon, tiel riĉan kaj elegantan, ke ŝi ŝajnis 
la enkorpiĝo de la eleganto mem. Sur ŝia liva mano sidis 
falko, kaj don Quijote konkludis el tio, ke sendube ŝi estas 
granda damo kaj eble la mastrino de la ceteraj ĉasantoj. 
Tiam li diris al Sancho: 


—Rapidu, frato Sancho, alkuru diri al la sinjorino sur la 
palefreno kaj kun la falko, ke mi, la Kavaliro de la Leonoj, 
salutas ŝian grandan belon kaj ke, se ŝia moŝto min 
permesas, mi iros kisi ŝian manon kaj servi ŝin, ĝis la limoj 
de mia forto, en ĉio, kion ŝi deziros ordoni. Zorgu, Sancho, 


kiel vi parolos, kaj gardu vin ne ŝovi ajnan el viaj proverboj 
en la mesaĝon. 


—Ĉu vi bezonis averti min? —respondis Sancho—. Ĉu mi ne 
estas la ĝusta mesaĝisto? Ne por la unua fojo mi portus 
mesaĝon al altaj kaj grandaj damoj! 


—Se escepti la mesaĝon al sinjorino Dulcinea, mi ne scias, 
ke vi portis alian, almenaŭ de kiam vi servas min —diris don 
Quijote. 


—Vi pravas —respondis Sancho—. Sed «bona paganto 
volonte donas garantiaĵon» kaj «en domo abunde provizita 
baldaŭ kuiriĝas la manĝo»; mi volas diri, ke mi ne bezonas, 
ke oni diru aŭ avertu al mi, kion mi devas fari: mi taŭgas por 
ĉio, kaj pri ĉio Mi konas iomete. 


—Sendube, Sancho —diris don Quijote—. Iru do, kaj Dio vin 
gvidu! 


Sancho ektrotis, urĝante la azenon akceli sian kutiman 
paŝadon, iris ĝis la bela ĉasistino, deseliĝis antaŭ ŝi, dirante: 


—Bela sinjorino, la kavaliro tie videbla, alnomata «Kavaliro 
de la Leonoj», estas mia mastro; mi, lia ŝildisto, kaj ĉe mi oni 
min nomas Sancho Panza. Ĉi Kavaliro de la Leonoj, antaŭ 
nelonge nomata Kavaliro de la Trista Mieno, sendas min, ke 
mi diru al Via Grandeco, ke, se vi konsentas, aprobas kaj 
bonvolas, li pretas veni plenumi sian deziron servi vian 
senegale majestan kaj belan personon, kiel li diras kaj mi 
konfirmas. Donante vian permeson, via sinjorina moŝto faros 
ion, kio kreskigos vian famon, kaj li ricevos grandegan 
favoron kaj kontenton. 


—Vere, brava ŝildisto —respondis la sinjorino—, vi komunikis 
la mesaĝon laŭ la reguloj propraj al ĉi okazoj. Relevu vin, ĉar 
ne justas, ke la ŝildisto de eminentulo kiel la Kavaliro de la 


Trista Mieno, kies famon ni bone konas ĉi tie, restu surgenua; 
relevu vin, amiko, kaj diru al via mastro, ke li estos plej 
bonvena, se li venos servi min kaj la dukon, mian edzon, en 
nia kampara domo, proksima al ĉi tie. 


Sancho relevis sin, tiel same impresita de la belo de la damo, 
kiel de Ŝia bona edukiteco kaj ĝentilo; sed eĉ pli impresis lin, 
ke ŝi konas la historion de lia mastro, la Kavaliro de la Trista 
Mieno. Kaj Sancho imagis, ke ŝi ne nomis la hidalgon 
Kavaliro de la Leonoj, eble pro tio, ke ĉi lastan nomon li donis 
al si antaŭ tre eta tempo. 


La dukino, kies nomon oni ne scias ankoraŭ, demandis lin: 


—Diru, frato ŝildisto. Ĉu via mastro ne estas la sama, pri kiu 
oni eldonis unu libron titolitan La inĝenia hidalgo don 
Quijote de La Mancha, kaj en kies koro regas certa Dulcinea 
de El Toboso? 


—Jes, li estas —respondis Sancho—. Kaj lia ŝildisto, nomata 
Sancho Panza, kiu troviĝas, aŭ devus troviĝi, en la sama 
libro, estas mi mem, se oni ne ŝanĝis min en la lulilo, mi 
volas diri, en la presejo. 


—Mi sentas min tre kontenta je viaj informoj —diris la dukino 
—. Iru, frato Sancho, kaj sciigu al via mastro, ke mi 
bonvenigos lin en mia lando, kaj ke nenio donus al mi tiel 
multe da plezuro kiel lia vizito. 


Sancho, plena de ĝojo kaŭze de tiel agrabla respondo, reiris 
al sia Mastro kaj rakontis al li kion diris la granda sinjorino, 
kies belon, ĝentilon kaj simpation li levis per siaj rustikaj 
laŭdoj ĝis la ĉielo. Don Quijote brustoŝvelis sur la selo, sin 
firme apogis sur la piedingoj, ĝustigis al si la vizieron, pikis 
la ĉevalon per la spronoj kaj avancis kun ĝentila senĝeno 
por kisi la manon de la dukino; dume, vokinte sian edzon, la 
dukon, ŝi ripetis al li la mesaĝon de Sancho. La gedukoj jam 


legis la unuan parton de ĉi historio kaj sekve konis la 
absurdan humoron de don Quijote; tiel do, ili atendis lin kun 
la plej granda plezuro, tre deziris persone koni lin, intencis 
agordiĝi kun liaj fantazioj, aprobi ĉion, kion li dirus, trakti lin 
kiel vagantan kavaliron dum lia restado ĉe ili, kaj observi la 
ceremoniaron ordinare priskribitan en la kavaliraj libroj, 
kiujn ili legadis kaj eĉ tre ŝatis. 


Ĉe tio alvenis don Quijote kun la viziero levita, faris mienon 
kvazaŭ li volus deseliĝi, kaj tiam Sancho alrajdis teni lian 
piedingon. Sed, misŝance, kiam la ŝildisto estis saltanta de 
la azeno, lia piedo kroĉiĝis al ŝnuro de la ŝarĝo-selo, tiel, kie 
li tute ne povis dekroĉi sin: kontraŭe, li pendis de la ŝnuro 
kun la buŝo kaj la brusto sur la tero. Don Quijote, ne kutimis 
deseliĝi, sen ke oni tenus lian piedingon, kaj pensante, ke 
Sancho jam faras tion, delasis sin kun sia tuta pezo, kaj 
trenis post si la selon, sendube misligitan, de Rocinante. Tiel 
do, li kaj lia selo falis surteren, ne sen granda honto de la 
hidalgo, kiu murmuris tra la dentoj multe da sakroj kontraŭ 
la povra Sancho, kies piedo teniĝis ankoraŭ kroĉita al la 
ŝnuro. 


La ĉasantoj, ordonite de la duko, helpis la kavaliron kaj ties 
ŝildiston, levis la hidalgon, kiu, ankoraŭ muelita por la falo, 
iris lamante, kaj kiel li povis, genuiĝis antaŭ la paro. Sed la 
duko tute ne konsentis la geston de la hidalgo. Kontraŭe, li 
descendis de la ĉevalo kaj brakumis lin, dirante: 


—Mi tre bedaŭras, sinjoro Kavaliro de la Trista Mieno, ke via 
unua paŝo sur mia lando estis tiel misfortuna. Sed la 
preteratentoj de la ŝildistoj ofte kaŭzas eĉ pli mavajn 
akcidentojn. 


—Ĉi okazo koni vin, kuraĝa princo —respondis don Quijote 
—, he estus mava eĉ se mia falo ne ĉesus ĝis la profundo de 
la infero: eĉ de tie relevus kaj savus min la feliĉo vin vidi. 


Mia ŝildisto —Dio lin damnu— scias pli bone deligi sian 
langon por diri insolentojn, ol firme alligi selon. Sed en ajna 
pozicio, kuŝe aŭ stare, piede aŭ rajde, mi ĉiam estos je via 
servo kaj je la servo de mia sinjorino la dukino, inda edzino 
via, princino de la belo kaj universala reĝino de la ĝentilo. 


—Pli modere, sinjoro don Quijote de La Mancha! —diris la 
duko—. Kie ekzistas sinjorino doĥa Dulcinea de El Toboso, tie 
oni ne devus laŭdi alies belecon. 


Ĉe tio, Sancho jam dekroĉis sian piedon de la ŝnuro kaj tial, 
ke li troviĝis apud sia mastro, intervenis, antaŭ ol don 
Quijote povus respondi: 


—Oni devas, ne nei, sed aserti, ke nia sinjorino Dulcinea de 
El Toboso estas tre bela. Sed la leporoj saltas en la plej 
neatendita momento, kaj mi iam aŭdis diri, ke la tiel nomata 
Naturo similas al potisto, kiu modlas vazojn el argilo; kaj la 
faranto de unu bela vazo, povas modli ankaŭ du cent aŭ tri 
cent tiajn. Mi diras tion, ĉar la belo de mia sinjorino la 
dukino eĉ ne ete staras post la belo de mia mastrino kaj 
sinjorino Dulcinea de El Toboso. 


Don Quijote sin turnis al la dukino kaj diris: 


—Via Grandeco povas facile imagi, ke en la mondo nenia 
kavaliro povus iam teni ŝildiston pli paroleman kaj ŝerceman 
ol la mian; kaj li mem pruvos la pravon de mia aserto, se via 
sublima moŝto permesas, ke mi servu vin dum kelkaj tagoj. 


— Tre plaĉas al mi, ke ĉi brava Sancho ŝatas ŝerci —respondis 
la dukino—, ĉar tio montras, ke li havas saĝan naturon. Kiel 
vi bone scias, sinjoro don Quijote, la sprito kaj la humuro ne 
sidas en obtuzaj cerboj; kaj tial, ke la bona Sancho estas 
amuza kaj inĝenia, de nun mi konsideras lin homo saĝa. 


—Kaj parolema —aldonis don Quijote. 


—Des pli bone —diris la duko—, Ĉar oni ne povas diri multe 
da spritaĵoj per nur kelkaj vortoj. Sed, de nia flanko, ni ne 
perdu la tempon parolante. Venu la granda Kavaliro de la 
Trista Mieno al... 


—Via Alteco devus diri Kavaliro de la Leonoj —interrompis 
Sancho—. Jam ne plu ekzistas trista mieno. 


—Nu, la sinjoro Kavaliro de la Leonoj venu al mia kastelo 
staranta proksime; tie oni vin regalos, kiel eminenta persono 
meritas, kaj kiel mi kaj la dukino ordinare regalas la 
vagantajn kavalirojn, kiuj vizitas nin. 


Ĉe tio, Sancho jam metis kaj firme alligis la selon al 
Rocinante; don Quijote grimpis sur ĝin, la duko sur sian 
belan ĉevalon, la dukino ekrajdis inter la du viroj, kaj la 
grupo iris ale al la kastelo. La dukino petis Sanchon teniĝi 
apud ŝi, ĉar ŝi ege ŝatis aŭdi liajn saĝajn dirojn. La ŝildisto ne 
bezonis, ke oni ripetu duafoje la inviton, do li sin miksis kun 
la tri homoj kaj, kiel kvara en la grupo, intervenis en la 
babilado, ĉe la granda plezuro de la gedukoj, feliĉaj akcepti 
en sian kastelon ĉi vagantan kavaliron kaj ĉi misagantan 
ŝildiston. 


Ĉapitro 31 
Pri multaj kaj gravaj aferoj 


Sancho sentis profundan ĝojon, ĉar en siaj pensoj li vidis sin 
ĝuante la favoron de la dukino, kaj imagis, ke li trovus en ŝia 
kastelo kiom li trovis ĉe don Diego kaj ĉe Basilio. Al li tre 
plaĉis la bona vivado, sekve, li kaptis la ŝancon je la haroj, 
ĉiufoje kiam ĝi prezentis al li la okazon regali sin. 


Rakontas do la historio, ke, antaŭ ol ili atingis la palacon aŭ 
kampo-domon, la duko antaŭiĝis kaj instrukciis al siaj 
servistoj, kiel ili traktu la hidalgon. Kiam ĉi lasta alvenis kun 
la dukino al la pordoj de la kastelo, tuj eliris du lakeoj aŭ 
palefrenistoj, vestitaj ĝis la piedoj per speco de ĉambro-robo 
el ege fajna sateno skarlata, subite prenis la hidalgon inter 
siaj brakoj, deĉevaligis lin kaj diris: 


—Via Grandeco iru helpi nian sinjorinon descendi de la 
palefreno. 


Don Quijote tion pretis fari, kaj li kaj la damo interŝanĝis 
grandan nombron da ĝentilaj komplimentoj, ĝis fine la 
dukino venkis en sia insisto descendi de la ĉevalo nun en la 
brakoj de sia edzo, dirante, ke ŝi ne konsideras sin inda meti 
tiel neutilan ŝarĝon sur tiel faman kavaliron. Tiam, la duko 
helpis ŝin deĉevaliĝi kaj, kiam ili eniris en grandan korton, 
proksimiĝis du belaj puceloj kaj ĉirkaŭmetis sur la ŝultrojn 
de don Quijote grandan mantelon skarlatan. Subite la 
galerioj de la korto pleniĝis per servistoj kaj servistinoj de la 
gedukoj, kiuj laŭte kriis: 


—Bonvenon al la floro kaj kremo de la vaganta kavalirismo! 


Kaj dume, ili ĉiuj, aŭ la pliparto, verŝis parfumitan akvon sur 
don Quijote kaj la gedukojn, ĉe la granda miro de la hidalgo. 


Kaj tiam, per la unua fojo, li firme kaj sendube kredis, ke li 
estas, ne imaga, sed vera vaganta kavaliro, tial, ke li vidas 
sin traktata, same kiel oni traktis la kavaliron de pasintaj 
epokoj, laŭ la rakontoj de liaj libroj. 


Sancho forlasis sian azenon kaj, sin kroĉante al la dukino, 
eniris en la kastelon. Sed li sentis rimorson, tial, ke li lasis la 
azenon sola, do li proksimiĝis al respektinda duenjo, tie 
staranta kun aliaj por akcepti la dukinon, kaj sufloris al ŝi: 


— Sinjorino Gonzalez, aŭ kiel ajn vi nomiĝas... 


— Sinjorino Rodriguez de Grijalba estas mia nomo — 
respondis la duenjo—. Kion vi deziras, frato? 


—Ĉu via moŝto bonvolus iri al la pordo de la kastelo? Tie vi 
trovos mian grizan azenon. Estu tiel kompleza konduki, aŭ 
kondukigi ĝin, al la stalo, ĉar la povra besto iom timemas kaj 
ne havas la kutimon resti sola eĉ unu solan momenton. 


—Se la mastro posedas la saman edukitecon kiel la servisto 
—respondis la duenjo—, bela plago falis sur nin! Velu for, 
frato, iru al la diablo kun la persono, kiu prenis vin ĉi tien. 
Kaj vi mem zorgu vian azenon. La duenjoj de ĉi domo ne 
kutimas dediĉi sin al tiaj taskoj. 


—Tamen —diris Sancho— mi aŭdis mian mastron rakonti (kaj 
li estas ĝisfunda konanto de historioj) tion pri Lanceloto: 


Ĵus venintan de Britlando 
lin regalis la puceloj; 
la princinoj la ĉevalon. 


»Kaj, verdire, mi ne ŝanĝus mian azenon por ĉevalo de 
sinjoro Lanceloto. 


—Frato, se vi estas arlekeno —respondis la duenjo—, diru 
viajn ŝercojn kie oni trovas ilin amuzaj, kaj kie oni pagas al 
vi por ili. De mi nenion vi ricevos, se ne unu figon.[309] 


—Kaj tre maturan! —rebatis Sancho—. Via moŝto ne perdu la 
pezon de via aĝo, se vi fordonus la figon. 


—Filo de putino! —ekriis la duenjo, jam tute ruĝa de kolero 
—. Semi oldas aŭ ne, tio koncernas Dion, ne vin, fripono 
ajlo-gluta! 


Ŝi parolis tiel laŭte, ke la dukino aŭdis ŝin, sin turnis kaj, 
vidante la duenjon ekscitita kaj kun fajraj okuloj, demandis 
al ŝi, ĉu ŝi disputas kun iu: 


—Kun ĉi bonulo —respondis la duenjo—. Li petis min plej 
insiste, ke mi iru enstaligi lian azenon, kiu nun troviĝas ĉe la 
pordo de la kastelo, kaj por pravigi sian peton, li diris, ke la 
samon oni faris ie, ke damoj regalis ian Lanceloton, kaj 
duenjoj lian ĉevalon, kaj eĉ plie, li nomis min olda. 


—Tiom mi konsiderus la pleja insulto ebla —diris la dukino. 
Ŝi turnis sin al Sancho kaj diris al li aparte: 


—Sciu, amiko Sancho ke doĥa Rodriguez tre junas, kaj ke ŝi 
portas kufon, ne pro sia aĝo, sed kaŭze de sia rango kaj de la 
nuna modo. 


—Aĉe mi vivu la ceteron de mia vivo —respondis Sancho— 
se mi parolis al ŝi kun malica intenco. Mi diris kion mi diris, 
nur ĉar mi tre amas mian azenon kaj pensis, ke mi ne povus 
konfidi ĝin al persono pli bonkora ol doĥa Rodriguez. 


Don Quijote, ĉion aŭskultinte, diris: 


—Ĉu vi pensas, Sancho, ke vi troviĝas en konvena loko por 
paroli pri tiaj aferoj? 


— Sinjoro —respondis Sancho— ĉiu devas zorgi pri siaj 
propraj aferoj, kie ajn li troviĝas. Ĉi tie mi memoris la 
azenon, ĉi tie mi parolis pri ĝi, kaj se Mi memorus ĝin en la 
stalo, tie Mi parolus. 


—Sancho pravas, kaj oni ne devas riproĉi lin —diris la duko 
—. Kaj li ne faru al si zorgojn; oni traktos la azenon kiel lian 
propran personon. 


Ĉi konversacio amuzis ĉiun, krom don Quijote, kaj, tiel 
babilante, ili supriris la Ŝtuparon kaj kondukis la hidalgon al 
salono, sur kies muroj pendis riĉaj tapiŝoj ore brokitaj. Ses 
puceloj prenis de li armaĵon kaj servis lin kiel paĝioj. Jam 
antaŭe la ses estis instruitaj de la gedukoj pri kiel li devus 
plenumi sian rolon, kaj kiel ili devus trakti la hidalgon, por 
ke li imagu kaj vidu, ke oni lin traktas kiel vagantan 
kavaliron. Jam sen la armaĵo, don Quijote montriĝis en sia 
strikta kuloto kaj en sia sajo el ĉama ledo, kaj ĉe lia figuro 
magra, alta, longa kaj kun kavaj vangoj, la puceloj lin 
servantaj ne eksplodis per rido, ĉar ili penis ĝin reteni, 
obeante unu el la specialaj ordonoj de siaj gemastroj. La 
puceloj petis lian permeson nudigi lin por ŝanĝi al li la 
ĉemizon, sed li tute ne konsentis, dirante, ke la vagantaj 
kavaliroj tiel bezonas la pudoron kiel la kuraĝon. Tamen li 
petis ilin transdoni la ĉemizon al Sancho, kaj, enferminte sin 
kun li en unu ĉambro, kie staris riĉa lito, la hidalgo nudiĝis 
kaj surmetis la ĉemizon. Kaj vidante sin sola kun Sancho, li 
diris: 


—Ĉu vi pensas, idioto iama kaj bufono nuna, ke oni rajtas 
ofendi kaj insulti tiel respektindan kaj dignan duenjon? Ĉu vi 
devis mencii tiam la azenon? Ĉu la gesinjoroj de la kastelo 
kapablu neglekti la bestojn dum ili tiel ĝentile traktas iliajn 


mastrojn? Je Dio, Sancho, regu vin, ne tiom montru la 
fadenon, ke oni ne vidu, ke vin oni teksis el rustika kaj kruda 
materialo. Pensu, pekanto, ke ju pli da honorindeco kaj bona 
eduko havas la servistoj, des pli da estimo ĝuas la mastroj, 
kaj ke unu el la plej grandaj avantaĝoj de la princoj super la 
aliaj homoj estas, ke ili utiligas la servojn de personoj tiel 
bonaj kiel ili mem. Ĉu vi ne komprenas, bruto, ke se oni 
trovos, ke vi estas kruda kampulo aŭ ŝercema idioto, oni 
pensos, ve al mi!, ke mi estas ia fripona ĉarlatano? Ne, 
Sancho amiko, ne: absolute necesas, ke vi kondutu pli takte, 
ĉar, se vi insistas tro paroli kaj spritaĉi, vi falos ĉe via unua 
stumblo kaj turniĝos en mizeran bufonon. Retenu la langon, 
konsideru kaj remaĉu ĉiun vorton, antaŭ ol ili eliros el via 
buŝo, kaj ne forgesu, ke ni alvenis al loko, kie dank' al Dio 
kaj al la forto de mia brako, mi kreskigos multoble nian 
famon kaj havon. 


Sancho plej serioze promesis kudri al si la buŝon aŭ Mordi 
sian langon, kiel ordonite, prefere ol diri ajnan vorton misan 
aŭ nekonvenan. Li aldonis, ke lia mastro ne devus timi ĉi- 
rilate, Ĉar oni neniam divenos, kiaj ili estas pro la faroj aŭ 
diroj de la ŝildisto. 


Don Quijote vestis sin, surmetis la balteon kun la glavo, ĵetis 
sur la ŝultrojn la skarlatan mantelon, surkapigis al si ĉapon 
el verda sateno, kiun la puceloj donis al li, kaj, tiel garnita, li 
eliris al la salono, kie la puceloj staris en du egalaj vicoj kaj 
pretis, laŭcele provizitaj, plenumi la formalaĵon lavi al li la 
manojn, kion ili faris meze de multaj ceremonioj kaj 
riverencoj. Poste, dek du paĝioj kun la butlero[310] alvenis 
por konduki lin al la manĝotablo, kie la gedukoj jam atendis. 
La paĝioj ĉirkaŭis lin, kaj pompe kaj majeste lin kondukis al 
alia salono, kie staris riĉe provizita tablo kun nur kvar 
servicoj. La duko kaj la dukino aliris al la pordo de la salono 
por akcepti la hidalgon. Kun la paro iris unu el tiuj solenaj 
klerikoj, kiuj mastrumas la domojn de la nobeloj; kiuj, ĉar ili 


ne naskiĝis princoj, ne scias instrui al la veraj princoj, kiel 
konduti prince; kiuj volas, ke la grandecon de la grandaj oni 
mezuru per ilia propra etanimeco; kiuj, dezirante instrui al ili 
moderon, turnas ilin en avarajn. Kiel dirite, tia certe estis la 
serioza kleriko alirinta kun la gedukoj akcepti la hidalgon. 
Post interŝanĝado de mil ĝentilaj komplimentoj, ili fine metis 
don Quijote en la mezon kaj reiris sidiĝi ĉe la tablo. 


La duko invitis la kavaliron okupi la honoran lokon de la 
tablo kaj, kvankam don Quijote unue rifuzis, la duko tiel 
multe insistis, ke li fine cedis. La kleriko sidiĝis fronte al li, 
kaj la dukino kaj la duko ĉe liaj flankoj. Plena de miro kaj 
stuporo, Sancho gape observis ĉion kaj kiel ĉi nobeloj faras 
honoron al lia mastro. Kaj vidante kiom da komplimentoj kaj 
ceremonioj interŝanĝis la duko kaj don Quijote, por ke ĉi 
lasta sidiĝu ĉe la kapo de la tablo, li diris: 


—Se viaj moŝtoj donus al mi permeson, mi rakontus ion 
okazintan en mia vilaĝo, aludan al ĉi afero de la sidlokoj. 


Apenaŭ Sancho diris tion, don Quijote komencis tremi, 
kredante, ke la ŝildisto sendube rakontus alian novan 
idiotaĵon. Sancho lin rigardis, divenis lian anim-staton kaj 
diris: 


—Ne timu, sinjoro, ke mi devios aŭ diros ion ne tre 
konvenan, ĉar mi ne forgesis vian ĵusan konsilon pri la afero 
paroli multe aŭ ete, bone aŭ mave. 


—Nenion tian mi memoras, Sancho —respondis don Quijote 
—. Diru kion vi volas, kondiĉe, ke vi finos baldaŭ. 


—Nu mi volas diri ion tiel veran, ke mia mastro, sidanta Ĉi 
tie, ne povos nomi min mensoga. 


—Kion min koncernas, vi povas mensogi laŭplaĉe — 
respondis don Quijote—. Mi ne detenos vin. Sed zorgu kion 


vi diros. 


—Mi tiel multe konsideris kaj rekonsideris la aferon, ke mi 
sentas min tiel sekura, kiel la ulo, kiu sidas en la turo kaj 
donas la alarmon.[311] Vi mem vidos, ke mi pravas, kiam vi 
aŭskultos la rakonton. 


— Estu pli bone —diris don Quijote—, se Viaj Grandecoj 
ordonus ĉi idioton foriri de ĉi tie; alie, li diros mil stultaĵojn. 


—Jen la vivo de mia edzo! —ekkriis la dukino—. Sancho ne 
apartiĝu de mi eĉ unu colon. Mi amas lin, ĉar mi scias, ke li 
estas tre prudenta. 


—Via sankta moŝto vivu prudentan vivon pro via bona 
opinio pri mi, kvankam mi ne meritas ĝin —respondis 
Sancho—. Nu, jen la rakonto: Unu hidalgo de mia vilaĝo, 
hidalgo tre riĉa kaj grava, ĉar li devenis de la familio Alamos, 
de Medina del Campo, kaj edziĝis al doĥa Mencia de 
Quiĥones, filino de don Alonso de Martaĥon, kavaliro de la 
ordeno de Santiago, droninta en la Herradura,[312] kaj 
antaŭ kelkaj jaroj, kaŭzo de la disputo okazinta en nia 
vilaĝo, kun interveno, laŭ mia scio, de mia sinjoro don 
Quijote, kaj kie ricevis vundon Tomas la petola, filo de la 
forĝisto Balbastro... Ĉu ĉio ĉi ne veras, sinjoro? Diru, ke jes, 
je via vivo, por ke ĉi sinjoroj ne kredu, ke mi estas parolema 
kaj mensoga. 


—Ĝis nun —rimarkis la kleriko— mi kredas vin pli parolema 
ol mensoga; sed mi ne scias kion mi opinios poste. 


—Vi citas tiom da atestantoj, Sancho, kaj donas tiom da 
informoj, ke mi ne povas diri, ke vi ne diras la veron — 
komentis don Quijote—. Sed daŭrigu kaj rakontu vian 
historion per malpli da vortoj, ĉar, laŭ via ĝisnuna stilo, vi ne 
finus en du tagoj. 


—Nenion li resumu —intervenis la dukino— se li volas fari al 
mi komplezon. Li devas diri la rakonton laŭ sia maniero, eĉ 
se li finus ĝin en ses tagoj; ĉar, kvankam li bezonus tiom da 
tempo, mi konsiderus ilin la plej bonaj tagoj de mia vivo. 


—Nu, bone —daŭrigis Sancho—. Sciu, ke ĉi sama hidalgo 
(kaj mi konas lin kiel mian poŝon, ĉar lia domo distancas de 
la mia unu sagoĵeton) invitis manĝi paŭperan, sed bonstatan 
kampulon. 


—Pli rapide, frato —interrompis la kleriko—. Per tiaj paŝetoj, 
vi alvenos al la fino de la rakonto jam en la transa mondo. 


—Se al Dio plaĉos, mi haltos iom antaŭ la unua duono de la 
vojo —respondis Sancho—. Nu, bone, ĉi sama kampulo 
alvenis al la domo de la invitanta hidalgo kies animo ripozu 
en paco, ĉar li mortis, kaj, laŭdire, li mortis ege pie, kiel 
anĝelo. Nu, mi ne troviĝis tiam en la vilaĝo, ĉar antaŭe mi 
iris falĉi al Tembleque... 


—Jen via vivo, filo, tuj revenu de Tembleque —diris la kleriko 
— kaj, sen enterigi la hidalgon (se vi ne volas ĉeesti mian 
propran enterigon), finu vian rakonton. 


—Nu do, okazis —daŭrigis Sancho— ke, kiam ili pretis sidiĝi 
ĉe la tablo, kaj ŝajnas al mi, ke mi vidas ilin nun pli realaj ol 
lam... 


La dukon kaj la dukinon tre amuzis la evidenta ĉagreno de la 
bona kleriko ĉe la digresioj de Sancho kaj ĉe ties oftaj paŭzoj 
en la rakontado de la historio. Kaj don Quijote konsumiĝis de 
kolero kaj furiozo. 


—Nu, bone —daŭrigis la ŝildisto—. Kiel dirite, la du viroj 
pretis sidiĝi ĉe la tablo, sed la kampulo insistis, ke la hidalgo 
okupu la honoran lokon, kaj la hidalgo, de sia flanko, same 
obstinis, ke tion faru la kampulo, ĉar en lia hejmo oni devus 


cedi al lia volo. Sed la kampulo, kiu esti ĝentila kaj bone 
edukita, absolute rifuzis, ĝis la hidalgo, furioza, metis la 
manojn sur la ŝultrojn de la alia, sidigis lin perforte kaj diris: 
«Sidiĝu, ŝtipo, ĉar, kie ajn mi sidiĝos, mi okupos la honoran 
lokon». Nu, tia estas la historio, kaj mi vere kredas, ke mi 
rakontis ĝin en la ĝusta konvena momento. 


La vizaĝo de don Quijote ricevis mil kolorojn, kaj sur lia 
bruna haŭto ili montriĝis kiel jaspecaj makuloj. La gedukoj 
kaptinte la malican intencon de Sancho, retenis la ridon, ĉar 
ili timis, ke don Quijote fine eksplodus de furiozo. Por ŝanĝi 
la konversacion, kaj por ke Sancho ne plu impertinentu, la 
dukino demandis al don Quijote, ĉu li scias ion novan pri 
sinjorino Dulcinea, kaj ĉu li sendis al ŝi lastatempe ian 
giganton aŭ latronon kiel donacon, ĉar certe li venkis multe 
da ili. 


— Sinjorino —respondis don Quijote—, miaj misfortunoj havis 
komencon sed ne finon. Gigantojn mi venkis, kaj latronojn 
mi sendis al ŝi. Sed, kie ili povus trovi ŝin, se konsideri, ke 
oni ŝin ensorĉis kaj transformis en la plej turpan kampulinon 
imageblan? 


—Mi ne scias —intervenis Sancho—. Ŝi ŝajnas al mi la plej 
bela virino de la mondo kaj, almenaŭ rilate al saltoj kaj 
kaprioloj, nenia akrobato povus konkuri kun ŝi. Verdire, 
sinjorino dukino, ŝi saltas de la tero ĝis sur la azeno tiel 
facile kiel kato. 


—Ĉu vi vidis ŝin ensorĉita, Sancho? —demandis la duko. 


—Ĉu mi? Kompreneble! —respondis la ŝildisto—. Je la diablo, 
kiu, se ne mi, pensis la unua pri la afero de ĉi ensorĉo? Si 
estas tiel ensorĉita kiel mia patro! 


Kiam la kleriko aŭdis paroli pri gigantoj, latronoj kaj 
ensorĉoj, li suspektis, ke antaŭ li sidas don Quijote de La 


Mancha, kies historion la duko ofte legis, malgraŭ ke li 
riproĉis multfoje lian ekstravagancan inklinon legi tiom da 
ekstravagancoj. Kiam lia suspekto konfirmiĝis, la kleriko, kun 
granda kolero, diris aparte al la duko: 


—Via Ekscelenco, sinjoro, devos iam respondi antaŭ Dio pri 
la faroj de ĉi bonulo. Mi pensas, ke ĉi don Quijote, aŭ don 
Idioto, aŭ kiel ajn li nomiĝas, ne estas ankoraŭ tiel stulta kiel 
Via Ekscelenco deziras, ĉar vi donas la li ĉian okazon, por ke 
li iri ĝis la ekstremo de siaj absurdoj kaj sensencaĵoj. 


Poste, turnante sin al don Quijote, li daŭrigis: 


—Kaj vi, simplulo... Kiu batis al vi en la kapon, ke vi estas 
vaganta kavaliro kaj venkas gigantojn kaj kaptas latronojn? 
Faru kion vi devas, kaj la sorto vin akompanu: reiru al via 
hejmo, zorgu pri viaj filoj, se vi havas ilin, mastrumu vian 
bienon, kaj ne plu vagabondu tra la mondo, glutante venton 
kaj turnante vin en rid-objekton de konatoj kaj eĉ de 
nekonatoj. Kie, kaj en kia aĉa momento, vi lernis, ke ekzistis 
aŭ ekzistas vagantaj kavaliroj? Kie ekzistas gigantoj en 
Hispanujo, aŭ latronoj en La Mancha, aŭ Dulcineaj ensorĉitaj, 
aŭ la ridinda aro de ceteraj absurdoj al vi atribuitaj? 


Don Quijote tre atente aŭskultis la vortoj de la respektinda 
kleriko, kaj vidante, ke li ĉesis paroli, la hidalgo, senrigarde 
al la duko kaj la dukino, stariĝis kun furioza gesto kaj kolera 
vizaĝo, kaj diris... 


Sed lia respondo meritas apartan ĉapitron. 


Ĉapitro 32 


Pri la repliko de don Quijote al lia admonanto kaj pri aliaj 
gravaj kaj amuzaj eventoj 


Tiel do, stare, tremante de la kapo ĝis la piedoj, kiel vera 
hidrargo, don Quijote diris balbute, kun sinpela lango: 


—La loko, kie mi troviĝas, la ĉeesto de la personoj, antaŭ 
kiuj mi staras, kaj la fakto, ke mi respektas kaj ĉiam 
respektis kion via ekleziula stato reprezentas, retenas kaj 
ligas la manojn de mia justa indigno. Tiel do, pro ĉi motivoj, 
kaj ankaŭ pro tio, ke, kiel sciate, la armo de la viroj en 
sutano kaj talaro, estas la sama armo de la virinoj, nome, la 
lango, mi uzos la mian por fronti, per egalaj bataliloj, 
kontraŭ vi, de kies stato oni devus atendi ne infamian 
insultadon, sed bonan konsilon. La riproĉoj bonintencaj kaj 
piaj postulas aliajn cirkonstancojn kaj alian trakton, dum la 
admonoj akraj kaj publikaj trapasas la limon de la justa 
kritiko, ĉar ĉi lasta havas kiel bazon, ne la aspron, sed la 
ĝentilon, kaj ne decas, kiam oni ne konas la pekon, senplie 
deklari la pekanton ŝtipo kaj idioto. Pri kia stultaĵo mi kulpas, 
ke vi riproĉas kaj kondamnas min, kaj ordonas, ke mi iru 
hejmen mastrumi mian bienon kaj zorgi pri miaj edzino kaj 
filoj, kvankam vi ne scias, ĉu mi estas edzo kaj patro? Ĉu 
sufiĉas eduki sin en mizeraj vivkondiĉoj, koni de la mondo 
nur la sesdek aŭ sepdek mejlojn de la distrikto, eniri senplie 
en alies domon kaj regi super ties mastro, por arogi al si juĝi 
pri la leĝoj de la kavalirismo kaj pri la vagantaj kavaliroj? Ĉu 
vere oni vane pasigas la tempon, kiam oni vagas tra la 
mondo serĉante, ne ties plezurojn, sed la rigorojn, kiuj 
kondukas la virtan homon al la eterna vivo? Se la kavaliroj, 
la nobeloj, la homoj grand-animaj kaj de moŝta nasko 
konsiderus min idioto, mi sentus min netolereble ofendita; 
sed ke la letruloj opiniu min freneza, lasas min absolute 


indiferenta, ĉar ili neniam iris sur la pado de la kavalirismo. 
Mi estas kavaliro, kaj mortos kavaliro, se la Altega permesos. 
Kelkaj personoj movas sin sur la vasta kampo de la orgojla 
ambicio; aliaj, sur la vojo de la basa kaj servila flatado; aliaj, 
de la trompa hipokrito; kaj kelkaj, de la vera religio. Sed mi, 
sub la influo de mia stelo, iras sur la streta pado de la 
vaganta kavalirismo, kies principoj instruas min disdegni la 
havon, sed ne la honoron. Mi riparis arbitrojn, korektis 
misojn, punis insolentojn, venkis gigantojn kaj submetis 
monstrojn; mi amas virinon, nur ĉar la vagantaj kavaliroj 
nepre devas ami; tamen, mi estas, ne lasciva, sed ĉasta kaj 
platona amanto. Mi ĉiam celas la virton, t.e. fari bonon, ne 
mavon. Kaj se la persono kun tiaj penso, celo kaj konduto 
meritas la nomon de idioto, tion decidu Viaj Ekscelencoj, 
noblaj duko kaj dukino. 


—Brave, je Dio! —kriis Sancho—. Diru nenion plian por via 
defendo, ĉar ne eblas pli diri, pensi aŭ fari. Kaj tial, ke ĉi 
sinjoro negas la ekziston pasean aŭ nunan de la vagantaj 
kavaliroj, oni ne devas miri, ke li ne scias kion li parolas. 


—Ĉu eble vi estas, frato, tiu konata Sancho Panza, kies 
mastro promesis insulon al li? —demandis la kleriko. 


—Jes, mi mem —respondis la ŝildisto—, kaj la insulon mi 
meritas tiel multe kiel alia ajn persono en la mondo. Kaj sciu, 
al mi bone sidas tio pri: «Iru kun la bonaj, ankaŭ vi estos 
bona», kaj «kun kiu vi kuniĝas, tia vi fariĝas» kaj «se bonan 
arbon vi elektas, bona ombro vin protektas». Mi elektis 
bonan sinjoron, mi akompanas lin jam de multaj monatoj, 
kaj, se Dio volos, mi estos kiel li. Mi kaj li vivu, kaj ne mankos 
al li la okazo regi imperion, nek al mi estri insulon. 


—Sendube ne, amiko Sancho —diris tiam la duko—, ĉar, je la 
nomo de don Quijote, mi nomas vin gubernatoro de unu 
insulo, al mi ne necesa, tamen ne de eta valoro. 


—Genuiĝu, Sancho —ordonis don Quijote—, kaj kisu la 
piedon de Lia Ekscelenco por danki lian favoron. 


Sancho obeis, kaj la kleriko stariĝis kolera de ĉe la tablo, 
dirante: 


—Je ĉi sutano mia, mi devas diri, ke Via Ekscelenco tiel 
stultas kiel ĉi pekantoj. Kiel ili povus ne ekstravaganci, se la 
mense sanaj stimulas ilian frenezon? Via Ekscelenco restu 
kun ili, sed, dum ili loĝos en ĉi domo, mi sidos en la mia kaj 
detenos min riproĉi kion mi ne povas eviti. 


Kaj, sen diri aŭ manĝi ion plian, li foriris ignorante la 
suplikojn de la gedukoj, ke li restu; vere, la duko apenaŭ 
insistis, ĉar li tiom ridis kaŭze de la impertinenta kolero de la 
kleriko, ke li preskaŭ ne povis paroli. Fine li ĉesis ridi kaj diris 
al don Quijote: 


— Tiel noble vi respondis, sinjoro Kavaliro de la Leonoj, ke vi 
ne bezonas, ke li donu al vi kontentigon. Eĉ se liaj vortoj 
ŝajnis ofendaj, ili ne estis tiaj, ĉar, same kiel la virinoj, ankaŭ 
ne la ekleziuloj povas ofendi, kiel via moŝto certe scias pli 
bone ol mi. 


—Vi pravas —respondis don Quijote—. Kaj tio venas de la 
fakto, ke la ne ofendebla ne povas ofendi. La virinoj, infanoj 
kaj ekleziuloj ne povas defendi sin, eĉ se oni ilin atakas, 
sekve ne povas ricevi ofendon. Kiel Via Ekscelenco bone 
scias, inter la insulto kaj la ofendo ekzistas la diferenco, ke la 
ofendo venas de la persono kapabla ĝin fari kaj subteni, 
dum la insulto povas veni de iu ajn kaj ne necese kunportas 
ofendon. Por ekzemplo, unu persono iras senzorge sur la 
strato, lin alsaltas dek armitaj viroj kaj batas lin; li elingas 
sian glavon kaj pretas laŭdeve sin defendi, sed la pli granda 
nombro de liaj malamikoj lin superas kaj ne permesas, ke li 
venĝu sin; ĉi viro do ricevis insulton, sed ne ofendon. Kaj jen 


alia konfirma ekzemplo: unu persono piediras, alia venas 
deposte, batas lin, tuj sekve forkuras, la batito persekutas 
lin, sed ne atingas lin. Tiam, la ricevinto de la batoj ricevis 
insulton, sed ne ofendon, ĉar la ofendo devas esti persista. 
Se la batinto, eĉ se li batis perfide, elingus sian glavon kaj 
alfrontus sian malamikon, ĉi lasta ricevus samtempe 
insulton kaj ofendon: insulton, ĉar oni lin batis perfide; 
ofendon, ĉar la batinto konfirmis sian faron ne turnante la 
dorson kaj tenante sin defia. Tiel do, laŭ la reguloj de la 
damninda duelo mi ricevis insulton, sed ne ofendon. La 
infanoj ne havas maturan konscion; la virinoj ne povas 
forkuri nek havas motivon por ataki, kaj en la samaj 
cirkonstancoj troviĝas la religiuloj. Al ĉi tri specoj de homoj 
mankas atakaj kaj defendaj rimedoj kaj, kvankam, 
kompreneble, ili devas defendi sin, ili ne povas ofendi pro sia 
stato. Antaŭ nelonge mi diris, ke mi ricevis insulton, sed nun 
mi diras, ke ne, ĉar, kiu ne povas ricevi ofendon, ne povas 
insulti de sia flanko; tial, mi nek devas senti min insultita, 
nek tia mi min sentas pro la vortoj diritaj de la bona kleriko. 
Mi bedaŭras nur, ke li ne atendis plu, do mi ne povis 
konvinki lin, ke li eraras pensante kaj dirante, ke ne ekzistis 
aŭ ekzistas en la mondo vagantaj kavaliroj. Se tion aŭdus 
Amadis, aŭ alia el la membroj de lia nekalkulebla familio, 
sendube lia moŝta kleriko kare pagus pro siaj vortoj. 


—Certe jes! —interrompis Sancho—. Li ricevus hakon 
desupre kaj dissplitiĝus de la kapo ĝis la piedoj kiel granato 
aŭ kiel matura melono. Ne, sinjoroj, tiaj kavaliroj ne toleris, 
ke oni ilin tiklu. Je Dio, se Reinaldos de Montalban aŭdus 
paroli la hometon, li donus al li sur la buŝon tian frapon, ke li 
ne plu parolus en tri jaroj! Li disputu kun ili kaj vidu, ĉu li 
povos eskapi el iliaj manoj! 


La dukino ridis ĝislarme, aŭdante Sanchon paroli. Ŝi opiniis 
lin pli amuza kaj freneza ol lia mastro, kaj la samon opiniis 
en tiu tempo multaj personoj. Fine don Quijote tute 


trankviliĝis, finiĝis la manĝo, oni demetis la tablotukon, kaj 
eniris kvar puceloj: la unua kun arĝenta pelvo, la dua kun 
kruĉo el la sama metalo, la tria kun du riĉaj kaj blankaj 
mantukoj sur la ŝultro, kaj la kvara, kun la brakoj nudaj ĝis la 
kubutoj, portis en siaj blankaj manoj (sendube blankaj) 
rondan pecon de Napola sapo. La pucelo kun la pelvo metis 
ĝin senĝene kaj gracie sub la mentonon de don Quijote, 
dum la kavaliro, sen diri vorton, miris je tia ceremonio kaj 
pensis, ke en tiu lando ekzistas la kutimo lavi postmanĝe, ne 
la manojn, sed la barbon. Tiel do li elstreĉis sian mentonon 
kiom li povis; ĉe la sama momento komencis flui la akvo el la 
kruĉo, kaj la pucelo kun la sapo frotis al li la barbon, tiel 
energie, ke la sapo-ŝaŭmo, blanka kiel la neĝo, ŝmiris ne nur 
la barbon, sed la tutan vizaĝon de la obea don Quijote, tiom, 
ke li devis fermi la okulojn. La duko kaj la dukino, ne antaŭe 
informitaj pri ĉi farso, atendis por vidi, kian finon havos tiel 
eksterordinara lavado. Kiam la barbofrota pucelo kovris lian 
vizaĝon per dika tavolo da ŝaŭmo, ŝi ŝajnigis, ke mankas 
akvo, kaj petis la pucelon kun la kruĉo alporti pli, dirante, ke 
dume don Quijote atendos. La knabino eliris, kaj don Quijote 
vidiĝis kiel la plej stranga kaj ridinda figuro imagebla. La 
spektantoj —kaj ili estis multaj— rigardadis lin, kaj ĉe lia 
kolo duonulnon longa kaj pli ol ordinare bruna, liaj fermitaj 
okuloj kaj lia barbo plena de sapo, nur preskaŭ mirakle ili 
sukcesis reteni la ridon. La petolaj knabinoj tenis la okulojn 
nelevitaj kaj ne kuraĝis rigardi al siaj gemastroj, ambaŭ 
inklinaj furiozi kaj ridi ĉe la sama tempo, ĉar ili ne sciis kion 
fari, Ĉu puni la knabinojn pro ties farso, aŭ ilin rekompenci 
pro la plezuro vidi don Quijote en tia stato. Revenis la pucelo 
kun la kruĉo, oni finis lavi la hidalgon, kaj poste la knabino 
kun la mantukoj zorge kaj longe viŝis lin. Poste la kvar 
puceloj faris samtempe grandan kaj profundan riverencon 
kaj pretis eliri; sed la duko, por eviti, ke don Quijote 
eventuale suspektu la ŝercon, vokis la pucelon kun la pelvo 
kaj diris al ŝi: 


—Venu, lavu min kaj zorgu, ke ne manku al vi akvo. 


La knabino, sagaca kaj rapid-pensa, metis la pelvon al la 
duko, same kiel ŝi antaŭe faris al don Quijote, kaj la kvar 
puceloj rapide lin lavis, sapis kaj viŝis, lasis lin pura kaj seka, 
kaj retiris sin riverencante. 


Poste oni sciis, ke la duko ĵuris puni ilin, se ili ne estus lin 
sapinta same kiel la hidalgon por tiamaniere diskrete korekti 
sian tro petolan iniciativon. 


Sancho observis atente la ceremonion de tia lavado kaj 
murmuris tra la dentoj: 


—Je Dio! Ĉu eble ekzistas en ĉi lando la kutimo lavi la 
barbon, ne nur al la kavaliroj, sed ankaŭ al la ŝildistoj? Ĉar, 
je mia animo, lavadon mi bezonas, kaj se oni razus min, mi 
duoble dankus la favoron. 


—Kion vi grumblas, Sancho? —demandis la dukino. 


—Mi diras, sinjorino, ke mi ĉiam aŭdis, ke en la palacoj de la 
nobeloj oni donas, post la manĝo, akvon al la manoj, sed ne 
sapon al la barboj. Tial konvenas vivi longe, ĉar oni multon 
vidas. Kvankam oni diras ankaŭ, ke «kiu longe vivas, longe 
suferas», tamen suferi unu el ĉi lavadoj donas pli da plezuro 
ol da aflikto. 


—Ne faru al vi zorgojn, amiko Sancho —respondis la dukino 
—., Mi ordonos, ke miaj ĉambristinoj lavu vin, kaj eĉ lesivu 
vin, se necese. 


— lli limiĝu al la barboj, almenaŭ por la momento —diris 
Sancho—. Kun la tempo, Dio disponos ĉion ceteran. 


—Butlero —ordonis la dukino—. Metu vin je la servo de la 
bona Sancho kaj ĉiel komplezu al li. 


La butlero respondis, ke oni plej atente servos sinjoron 
Sancho, kaj li prenis kun si la ŝildiston por iri manĝi. Ĉe la 
tablo restis la gedukoj kaj don Quijote parolante pri multaj 
kaj diversaj aferoj, sed senescepte rilataj al la profesio de la 
armoj kaj al la vaganta kavalirismo. La dukino petis la 
hidalgon, ke tial, ke ŝajne li havas bonan memoron, li skizu 
kaj priskribu la belon kaj trajtojn de sinjorino Dulcinea de El 
Toboso, ĉar, laŭ la proklamoj de la famo, certe ŝi estas la plej 
ĉarma virino de la mondo kaj eĉ de La Mancha. Don Quijote 
suspiris, aŭdante la peton de la dukino, kaj respondis: 


—Se mi povus elŝiri mian koron kaj meti ĝin sur pladon 
antaŭ la okuloj de Via Grandeco, mi ŝparus al mia lango la 
penon diri kion oni apenaŭ povus pentri per vortoj: en mia 
koro Via Ekscelenco vidus ŝin plene portretita. Kiel mi skizus 
kaj priskribus punkton post punkto kaj parton post parto la 
belon de la senegala Dulcinea? Plenumi tiel altan taskon pli 
meritas aliaj talentoj, ne mi; tia entrepreno apartenas al la 
penikoj de Parasio, Timanto kaj Apelo kaj al la ĉiziloj de 
Lisipo, necesaj por pentri ŝin sur tolon kaj por ĉizi ŝin en 
marmoron kaj bronzon, same kiel estus necesaj la retoriko 
cicerona kaj demostena por inde ŝin prikanti. 


—Kion signifas «demostena», sinjoro don Quijote? — 
demandis la dukino—. Neniam antaŭe mi aŭdis tian vorton. 


—Retoriko demostena —respondis la hidalgo— signifas 
«retoriko de Demosteno», same kiel retoriko cicerona aludas 
la retorikon de Cicerono. Ambaŭ rangis kiel la plej bonaj 
oratoroj de la mondo. 


—Efektive —diris la duko—. Kaj, vi, sinjorino, faris ne tre 
brilan demandon. Sed, malgraŭ ĉio, sinjoro don Quijote, vi 
farus al ni grandan komplezon, se vi priskribus ŝin al ni; eĉ 
se nuren ĝeneralaj linioj kaj sen detaloj, sendube vi pentrus 
ŝin tia, ke ŝin envius la plej belaj virinoj. 


— Tre volonte mi komplezus al vi, sed la misfortuno, antaŭ 
nelonge min frapinta, tiel forviŝis ŝian figuron el mia 
memoro, ke mi pli inklinas plori ol priskribi ŝin. Viaj 
Grandecoj sciu ke, antaŭ kelkaj tagoj, kiam mi iris kisi ŝian 
manon kaj peti ŝian benon, permeson kaj bondeziron por ĉi 
tria eliro, mi trovis, ne ŝin, sed alian personon, ĉar oni ŝin 
ensorĉis kaj transformis de princino en kampulinon, de 
anĝelo en diablon, de bonodora en fetoran, de eleganta en 
krudan, de ĝentila en kaprioleman, de lumo en tenebron kaj 
fine, de Dulcinea de El Toboso en barbaran virinon de 
Sayago. 


—Granda Dio! —ekkriis laŭte la duko—. Kiu povis fari tiel 
grandan malicaĵon? Kiu rabis de la mondo ĉi belon, ĉi 
gracion, ĉi virton, kiuj logis, ĉarmis kaj honoris la mondon? 


—Kiu? —respondis don Quijote—. Kiu, se ne ia perversa kaj 
envia sorĉisto, el la multaj min persekutantaj? Ĉi damnita 
raso venis en la mondon por obskurigi kaj detrui la gloron de 
la bonaj kaj por briligi kaj ekzalti la farojn de la perversaj. 
Sorĉistoj persekutis min, kaj sorĉistoj min persekutas kaj 
persekutos, ĝis ili puŝos min kun miaj prodaĵoj en la 
profundan abismon de la forgeso. Ili frapas kaj vundas min 
en la parto plej sensiva, ĉar ŝteli de vaganta kavaliro ties 
damon signifas ŝteli la vidon de liaj okuloj, la nutron de lia 
korpo, kaj la lumon de la suno. Kaj mi diris ofte, kaj ripetas 
nun, ke vaganta kavaliro sen damo estas kiel arbo sen folioj, 
domo sen fundamento kaj ombro sen korpo. 


—Ne pli direblas —komentis la dukino—. Tamen, se oni 
kredu la historion de sinjoro don Quijote, antaŭ nelonge 
aperintan en la mondo inter la ĝenerala aplaŭdo de la 
homoj, oni devas konkludi, ke, se mi bone memoras, via 
moŝto neniam vidis sinjorinon Dulcinea, ke ĉi sinjorino 
ekzistas, ne en la mondo, sed en la fantazio, ke via moŝto 


kreis kaj generis ŝin en via cerbo kaj dotis ŝin per ĉiaj ĉarmoj 
kaj perfektaĵoj. 


—Pri tio oni povus multe paroli —respondis don Quijote—. 
Dio scias, ĉu Dulcinea ekzistas aŭ ne en la mondo, aŭ ĉu ŝi 
apartenas aŭ ne al la fantazio. Kaj pri tiaj aferoj, ne eblas 
esplori ĝis la fundo. Mi ne kreis nek generis mian sinjorinon, 
kvankam mi imagas ŝin tia, kia devas esti virino dotita per la 
kvalitoj necesaj por famigi ŝin ĉie en la mondo: bela sen 
difektoj, digna sen orgojlo, amanta kun virto, bonvola ĉar 
ĝentila, ĝentila ĉar bone edukita, kaj, fine, de nobela nasko, 
ĉar la belo brilas kaj imponas en la virinoj kun moŝta sango 
pli intense ol en la ĉarmulinoj de humila deveno. 


—Vi pravas —diris la duko—. Sed sinjoro don Quijote 
permesu al mi aldoni, ke el la legado de lia historio oni 
venas al la konkludo, ke, eĉ en la supozo, ke efektive 
ekzistas Dulcinea, en aŭ ekster El Toboso, kaj ke ŝi belas 
ĝisekstreme, kiel via moŝto ŝin pentras, tamen, rilate al la 
rango de sia familio, ŝi ne povas rivali kun Oriana, 
Alastrajarea, Madasima kaj aliaj similaj damoj, tre abundaj 
en la historioj, kiel vi bone scias. 


—Al tio mi povas respondi —diris don Quijote—, ke Dulcinea 
estas filino de siaj faroj, ke la honesto moŝtigas la sangon, 
kaj ke pli estimindas humilo virta ol nobeleco perversa. 
Cetere, Dulcinea havas en sia blazono virton kaj belon, kaj ili 
kapablas levi ŝin al la rango de reĝino kun krono kaj sceptro, 
kaj almenaŭ virtuale, se ne formale, fari eĉ pli grandajn 
miraklojn. 


—Mi opinias, sinjoro don Quijote —respondis la dukino—, ke 
vi esprimas vin kun granda singardo, kun sondilo en la 
mano, kiel oni ordinare diras. De nun mi kredas, kaj igos 
kredi la ceterajn personojn de ĉi domo, se necese eĉ la 
dukon, mian sinjoron, ke Dulcinea de El Toboso ekzistas, ke 


ŝi vivas hodiaŭ, ke ŝi estas bela kaj de nobela nasko, kaj ke 
ŝi meritas, ke kavaliro kiel don Quijote servas ŝin: pli 
grandan honoron mi ne kapablus imagi. Sed mi ne povas ne 
havi certan skrupulon kaj senti ioman antipation kontraŭ 
Sancho Panza. Jen la skrupulo: la historio rakontas, ke la 
menciita Sancho transdonis al Dulcinea unu leteron je la 
nomo de via moŝto, kiam ŝi kribradis sakon da tritiko, laŭdire 
tritiko blonda, se esti pli preciza. Nu, ĉi afero igas min dubi 
pri la moŝteco de ŝia familio. 


—Sendube vi scias, sinjorino —respondis don Quijote—, ke, 
kaŭze de la malico de ia enviema sorĉisto, aŭ kaŭze de la 
nepenetrebla volo de la fato, ĉio, aŭ preskaŭ ĉio, al mi 
okazanta, tre diferencas de la ordinaraj aventuroj de la aliaj 
kavaliroj; kiel konate, inter la famaj kavaliroj, unuj posedis la 
kapablon esti imunaj kontraŭ la ensorĉoj; aliaj havis tiel 
duran karnon, ke ne eblis vundi ilin. Oni rakontas pri la fama 
Rolando, unu el la dek du paruloj de Francujo, ke nur la 
plando de lia liva piedo estis vundebla per sole la pinto de 
dika pinglo, ne per alia armo; sekve do, kiam en 
Roncesvalles vidis Bernardo del Carpio, ke li ne povus vundi 
lin per sia glavo, li levis lin de la tero inter siaj brakoj kaj 
sufokis lin ĝismorte, memorante, ke Herkulo tiel pereigis 
Anteon, ferocan giganton laŭdire generitan de la Tero. El ĉio 
ĉi mi konkludas, ke eble mi posedas unu el ĉi kapabloj, sed 
ne la kapablon ne ricevi vundojn, ĉar la sperto ofte montris 
al mi, ke mi havas karnon molan kaj tute penetreblan. Mi 
ankaŭ ne ĝuas imunon kontraŭ la ensorĉoj, tial, ke mi vidis 
min enfermita en unu kaĝo, kien eĉ la tuta mondo ne 
sukcesus enpuŝi min, se ne helpe de ensorĉo. Sed, ĉar mi 
liberigis min, mi kredas, ke nenia nova magio povos min 
damaĝi, kaj eble pro tio, la sorĉistoj, vidante ke ili ne povas 
uzi sian perversan arton kontraŭ mi, venĝas sin kontraŭ miaj 
plej amataj personoj kaj volas preni de mi la vivon 
mistraktante Dulcinean. Tiel do, kiam mia ŝildisto iris al ŝi 
kun mia mesaĝo, ili transformis ŝin en kampulinon okupatan 


en la basa tasko kribri tritikon. Sed mi jam diris iam, ke ĉi 
tritiko estis nek blonda nek tritiko, sed orientaj perloj. Kaj 
kiel pruvo, ke mi ne eraris en mia opinio, mi volas diri al Viaj 
Grandecoj, ke, kiam antaŭ nelonge mi pasis tra El Toboso 
vojirante ĉi tien, mi tute ne povis renkonti la palacojn de 
Dulcinea, kaj ke, alian tagon, kiam Sancho, mia ŝildisto, vidis 
ŝin en ties vera figuro, la plej bela sur la tero, ŝi aperis antaŭ 
miaj okuloj kiel turpa kaj kruda kampulino kaj, krome, tute 
triviala en siaj esprimoj, malgraŭ ke ŝi estas modelo de 
diskreto en ĉi mondo. Nu, tial, ke la ensorĉoj ne efikas, nek 
povas efiki sur min, kiel mi ĵus indikis, ŝi estas la ensorĉita, 
la ofendita, la transformita, la metamorfozita kaj la ŝanĝita; 
miaj malamikoj venĝis sin en ŝia persono kontraŭ mi, kaj mi 
vivos en konstanta plorado, ĝis mi vidos ŝin repreni sian 
antaŭan staton. Tion mi diras, por ke oni ne atentu la 
babilojn de Sancho pri la kribrado de Dulcinea, ĉar, se oni 
transformis ŝin por mi, ne mirinde, ke oni metamorfozis ŝin 
por li. Dulcinea estas de moŝta nasko kaj apartenas al la 
multaj, bonaj kaj antikvaj familioj hidalgaj de El Toboso. 
[313] Kaj dank' al la senegala Dulcinea, ŝia vilaĝo akiros 
famon kaj gloron en la futuraj tempoj, same kiel okazis al 
Trojo per Helena kaj al Hispanujo per La Cava, kvankam ŝi 
ĝuos pli bonan reputacion ol ĉi du virinoj. Aliflanke, Viaj 
Ekscelencoj sciu, ke Sancho estas unu el la plej amuzaj 
ŝildistoj, kiuj ĝis nun servis al vagantaj kavaliroj. Foj-foje liaj 
naivaj diroj tiel subtilas, ke oni sentas plezuron, demandante 
sin, ĉu li estas simpla aŭ sagaca; liaj malicoj rivelas lin 
fripono, kaj pro liaj preteratentoj oni povus preni lin por 
idioto. Ĉion li dubas, kaj ĉion li kredas. Kiam mi pensas, ke li 
falos ĝis la fundo de la stulteco, li subite relevas sin per 
kelkaj saĝaj vortoj ĝis la alta ĉielo. Fine mi ne ŝanĝus lin por 
alia ŝildisto, eĉ se aldone mi ricevus unu urbon. Mi dubas do, 
ĉu konvenus konfidi al li la gubernatorecon, per kiu Via 
Grandeco lin favoris. Tamen mi rimarkis ĉe li ian kapablon 
pozitivan por ĉi aferoj gubernatoraj kaj, se oni iom preparus 
lin, li sukcesus en sia posteno tiel bone, kiel la reĝoj 


prosperas en siaj klopodoj kolekti impostojn. Cetere, la 
sperto delonge montras al ni, ke al gubernatoro ne necesas 
granda kapablo aŭ klero, ĉar oni facile trovas multe da ili 
preskaŭ analfabetaj kaj, tamen, ili regas kun takto kaj 
energio. La ĉefa afero estas, ke ili havu bonan intencon kaj 
la deziron juste konduti, kiel okazas, por ekzemplo, ĉe 
gubernatoroj-kavaliroj, kiuj, manke de propra klero, helpas 
sin per asesoroj. Mi rekomendus mian ŝildiston ne akcepti 
subaĉetojn aŭ ignori la juston, kaj krome konsilus lin pri 
kelkaj aliaj aferetoj, kiujn mi gardas en mia brusto kaj 
siatempe sciigos al Sancho por ties bono, kaj por la bono de 
la insulo, kies regadon li plenumos. 


La duko, la dukino kaj don Quijote alvenis al ĉi punkto de la 
konversacio, kaj tiam aŭdiĝis multe da voĉoj kaj granda 
tumulto en la palaco. Subite, Sancho eniris terurite en la 
salonon, portante sur si lavoĉifonon pendantan de la kolo 
anstataŭ brustotuko, kaj lin sekvis multaj knaboj, pli ĝuste, 
buboj de la kuirejo kaj friponaj paĝioj; unu portis vazon 
plenan de likvo kun la koloro kaj la odoro de postlava akvo; 
li sekvis kaj persekutis la ŝildiston, kaj plej insiste penis 
metis la vazon sub lian mentonon, dum alia bubo faris 
kvazaŭ li volus lavi lian barbon. 


—Kion signifas ĉi tio, fratoj? —demandis la dukino—. Kion vi 
faras? Kial vi persekutas ĉi bonulon? Nu, Ĉu vi eĉ ne 
konsideras, ke oni nomis lin gubernatoro? 


—Ĉi sinjoro —respondis la fripona bubo-barbiro— oponas al 
la kutimo kaj ne volas lasi sin lavi, kiel jam faris mia sinjoro 
la duko kaj lia mastro la kavaliro. 


—Jes, mi volas —intervenis Sancho kun kolero—, sed per pli 
klara akvo, pli puraj tukoj kaj ne tiel nigraj manoj. Ne 
ekzistas inter mi kaj mia mastro tiom da diferenco, por ke 
oni lavu lin per akvo de anĝeloj[314] kaj min per lesivo de 


diabloj. La kutimoj de landoj kaj nobelaj palacoj bonas dum 
ili ne kaŭzas ofendon; sed la lavado laŭ la ĉi-tiea modo pli 
mavas ol la sinskurĝado de la flagelantoj. Mia barbo puras 
kaj ne bezonas ian lavon; kaj se iu el vi kuraĝos veni lavi 
min aŭ tuŝi eĉ unu haron de mia kapo, mi volas diri, de mia 
barbo, tiam, kaj mi parolu kun la ŝuldata respekto, mi donos 
al li tian baton, ke mia pugno inkrustiĝos en lian kranion. 
Verdire, ĉi sapadoj kaj cirimonioj[315] pli Ŝajnas mokoj 
kontraŭ la gastoj, ol ĝentilaĵoj. 


La dukino ridadis ĝiskreve ĉe la kolero kaj la vortoj de 
Sancho, sed ne tre plaĉis al don Quijote vidi lin misornamita 
per la makul-jaspita ĉifono kaj ĉirkaŭata de kuirejaj bubaĉoj. 
Tiel do, profunde riverencinte al la gedukoj, kvazaŭ li petus 
ilian permeson por paroli, li diris kun multa aplombo al la 
kuireja plebo: 


—Hola, sinjoroj kavaliroj! Viaj moŝtoj lasu trankvila ĉi 
junulon, reiru al la loko, de kie vi venis, aŭ pelu vin ien ajn, 
laŭ via plaĉo. Mia ŝildisto puras kiel la plej pura, kaj ĉi etaj 
vazoj ne pli konvenas al li ol glaso de akvo. Sekvu do mian 
konsilon kaj lasu lin, ĉar nek li, nek mi, scias toleri mokon. 


Sancho kvazaŭ prenis liajn vortojn el lia buŝo, ĉar li 
interrompis la hidalgon, dirante: 


—Ne! Lasu ilin preni min kiel rid-objekton! Ili vidos, ke mi ne 
toleros tion, tiel sendube, kiel certe nun tagas. Sed ili venu 
ĉi tien kun kombilo aŭ io ajn alia, striglu al mi la barbon, kaj 
se ili elŝiros el ĝi ion ofendan al la pureco, ili faru al mia 
hararo krucoformajn fortondojn![316] 


Tiam, ankoraŭ ridante, diris la dukino: 


—Sancho Panza absolute pravas, kaj pravos senescepte. Li 
puras, kaj, kiel li mem diras, ne bezonas lavi sin. Kaj se nia 
kutimo ne plaĉas al li, nu, tio estas lia afero. Krome, vi, 


zorgantoj de la pureco, montris vin tro senatentaj, kaj mi ne 
scias, ĉu mi devus diri impertinentaj, pro tio, ke al tiela 
gravulo kaj al tiela barbo, vi alportis lavo-ĉifonon kaj lignan 
vazon anstataŭ holandaj mantukoj kaj kruĉoj kaj pelvoj el 
pura oro. Sed vere, vi estas malicaj kaj de basa nasko, kaj 
kaŭze de via fripona naturo, vi ne povas ne montri vian 
envion kaj misvolon kontraŭ la ŝildistoj de la vagantaj 
kavaliroj. 


La petolaj buboj, kaj eĉ la butlero ilin akompananta, pensis, 
ke la dukino parolas serioze. Tiel do, ili demetis de la brusto 
de Sancho la ĉifonon kaj embarasite, preskaŭ hontigite, 
retiris sin el la ĉambro. La ŝildisto, vidante sin libera de, laŭ 
sia penso, ekstrema danĝero, genuiĝis antaŭ la dukino kaj 
diris: 


—De grandaj sinjoroj oni devas atendi grandajn favorojn, kaj 
nun via moŝto faris al mi unu tian, ke mi ne scias, kiel mi 
povus pagi ĝin, se ne per la deziro kavalirigi min kaj dediĉi 
mian tutan vivon servi tiel moŝtan sinjorinon. Mi nomiĝas 
Sancho Panza, estas kampulo, havas edzinon kaj filojn kaj 
servas ŝildiste. Se per io mi povas servi vin, mi pli rapidos 
obeante, ol vi ordonante. 


—Evidentas, Sancho —respondis la dukino—, ke vi lernis 
ĝentilon en la lernejo de la ĝentilo mem. Mi volas diri, ke vi 
nutris vin ĉe la sino de sinjoro don Quijote, kremo de la 
ĝentilo kaj floro de la ceremonioj, aŭ cirimonioj, kiel vi diras. 
Benon al tia mastro kaj tia servisto! Unu, la poluso de la 
vaganta kavalirismo; la alia, la stelo de la ŝildista fidelo. 
Levu vin, amiko Sancho. Mi rekompencos vian ĝentilon, 
petante la dukon, mian edzon, ke li plenumu plej rapide sian 
promeson fari vin gubernatoro. 


Ĉe tio la konversacio finiĝis, kaj don Quijote sin retiris siesti. 
Sed la dukino petis la ŝildiston iri, se li ne havus dormemon, 


pasigi la vesperon kun ŝi kaj ŝiaj damoj en tre friska salono. 
Sancho respondis, ke, kvankam li kutimas siesti en la somero 
kvar aŭ kvin horojn posttagmeze, li farus sian plejeblon, por 
komplezi al ŝia ekscelenca moŝto, tute ne dormi en la tago 
kaj obei ŝian ordonon. 


La duko donis novajn instrukciojn, pri kiel oni traktu la 
hidalgon kiel vagantan kavaliron sen devii eĉ unu colon de 
la reguloj laŭdire iam observataj koncerne al la vagantaj 
kavaliroj. 


Ĉapitro 33 


Pri la plaĉa, leginda kaj notinda konversacio inter la dukino, 
ties damoj kaj Sancho Panza 


Rakontas do la historio, ke, manĝinte, Sancho tenis sian 
parolon kaj, anstataŭ siesti, iris viziti la dukinon. Ŝi, en sia 
deziro aŭskulti lin, igis lin sidiĝi sur tabureto apud ŝi, 
kvankam Sancho montriĝis tiel bone edukita, ke en la unua 
momento li rifuzis okupi la sidilon. Sed la dukino insistis, ke 
li sidiĝu kiel gubernatoro kaj parolu kiel ŝildisto, ĉar en ĉi 
duobla funkcio li meritus la fotelon mem de Cid Rui Diaz 
Campeador. 


Sancho levetis la ŝultrojn, obee sidiĝis, kaj la damoj kaj 
duenjoj de la dukino, pretaj aŭskulti kun granda atento, 
silente lin ĉirkaŭis. La dukino parolis la unua, dirante: 


—Nun, kiam ni estas solaj, kaj oni ne aŭskultas nin, mi 
dezirus, ke la sinjoro gubernatoro solvus al mi certajn 
dubojn, kiuj fontas de la historio, jam presita, de la granda 
don Quijote. Unu el ĉi duboj estas, ke, se konsideri, ke la 
bona Sancho neniam renkontis Dulcinean, pli ĝuste, 
sinjorinon Dulcinea de El Toboso, nek li alportis al ŝi la 
leteron de sinjoro don Quijote, ĉar ĝi restis en la not-kajero, 
en Sierra Morena, kiel do vi kuraĝis fikcii la respondon kaj 
krome aserti, moke kaj mensoge, ke vi trovis ŝin kribranta 
tritikon, kio damaĝas la reputacion de la nekomparebla 
Dulcinea kaj ne indas je la honesto kaj fidelo de ŝildisto? 


Ĉe ĉi vortoj Sancho stariĝis kaj, sen respondi ion, kun la 
kapo klinita, lantaj paŝoj kaj unu fingro sur la lipoj, rondiris 
la salonon levante la surmurajn tapiŝojn. Poste li denove 
sidiĝis kaj diris: 


—Nun, sinjorino, kiam mi certas, ke oni ne aŭskultas min 
kaŝite, kaj ke nur ĉi damoj troviĝas ĉi tie, mi respondos sen 
timo kaj alarmo kion oni demandis kaj demandos al mi. 
Unue, mi volas diri, ke mi konsideras mian sinjoron don 
Quijote absolute freneza, kvankam, laŭ mia opinio, kaj la 
opinio de liaj ceteraj aŭskultantoj, de tempo al tempo li 
esprimas sin per rezonoj konformaj al la saĝo, tiel, ke Satano 
mem ne povus superi lin. Tamen, mi havas la plenan kaj 
firman konvinkon, ke li frenezas. Tiel do, kun ĉi konvinko 
fiksita en mia kapo, mi ne hezitas igi lin kredi aferojn sen 
senco kaj esenco, por ekzemplo, la respondon al lia letero, 
aŭ tion okazintan antaŭ ses aŭ ok tagoj, nome la ensorĉon 
de mia sinjorino doĥa Dulcinea, aferon ankoraŭ ne 
rakontitan en la historio. Mi igis lin kredi, ke ŝi estas 
ensorĉita, kio distancas mil mejlojn de la vero. 


La dukino petis lin rakonti pri ĉi ensorĉo aŭ mistifiko, kaj 
Sancho pentris la epizodon, ĝuste kiel ĝi okazis, ĉe la 
granda plezuro de la aŭskultantinoj. Poste, la dukino plu 
rimarkis: 


—lo en la rakonto de la bona Sancho movas la perplekson en 
mia animo; kaj certa flustro atingas mian orelon kaj diras: 
«Nu, se don Quijote de La Mancha estas freneza kaj 
ekstravaganca, kaj lia ŝildisto Sancho Panza lin konas kaj 
tamen lin sekvas kaj fidas al liaj vanaj promesoj, sendube li 
eĉ pli frenezas kaj stultas ol lia mastro. Kaj se tiel, kaj 
efektive tiel estas, oni kritikos vin, sinjorino dukino, se vi 
donos insulon al Sancho Panza, ke li ĝin regu, ĉar la persono 
ne scianta regi sin, kiel povus regi aliajn?». 


—Je Dio, sinjorino —respondis Sancho—, via perplekso estas 
komprenebla. Kaj la flustro de via moŝto parolu pli laŭte, aŭ 
laŭ sia plaĉo, ĉar mi konfesas, ke ĝi diras la veron: se mi 
prudentus, jam de longe mi estus forlasinta mian mastron. 
Sed jen mia fato kaj mia misfortuno: mi devas sekvi lin; ni 


apartenas al la sama vilaĝo; mi manĝas lian panon kaj tre 
amas lin; li montras sin dankema, donis al mi siajn 
azenidojn; kaj, ĉefe, mi fidelas. Tiel do, nenio povas apartigi 
nin unu de la alia, se ne la pioĉo kaj la ŝovelilo.[317] Kaj se 
via moŝto ne volus doni al mi la promesitan gubernatorecon, 
nu, Dio kreis min nuda kaj, se mi ne ricevos la insulon, tio 
eble havos favoran rezulton por la bono de mia konscienco, 
ĉar, kvankam mi stultas, mi komprenas la proverbon «La 
formiko ricevas flugilojn por sia misfortuno»[318] kaj eble 
Sancho la ŝildisto irus al la paradizo pli rapide ol Sancho la 
gubernatoro. Tiel bonan panon oni faras ĉi tie, kiel en 
Francujo, kaj kiam nokto vualas, ĉiuj koloroj egalas. Kaj 
sufiĉan misfortunon havas la homo, kiu, ĉe la dua 
posttagmeze, ne matenmanĝis ankoraŭ; kaj ne ekzistas 
stomako unu spanon pli granda ol alia, kaj cetere oni povas 
ĝin plenigi per fojno kaj pajlo: kaj Dio nutras kaj provizas la 
birdetojn de la kamparo; kaj kvar ulnoj da drapo de Cuenca 
varmigas pli ol kvar da sak-tolo de Segovia; kiam ni forlasas 
ĉi mondon kaj oni nin metas en la teron, la pado de princo 
tiel stretas kiel la pado de laboristo, kaj la korpo de papo ne 
okupas pli da loko ol la korpo de sakristiano, eĉ se unu pli 
altas ol la alia; sobirante en la tombon, ni ĉiuj kunpremiĝas 
kaj adaptiĝas al ĝi, aŭ, alie, oni nin kunpremas kaj adaptas, 
vole nevole... kaj bonan nokton! Kaj mi ripetas, ke se via 
moŝto ne volas doni al mi la insulon, ĉar mi stultas, mi estos 
sufiĉe saĝa ne tro zorgi pri via decido. Mi jam aŭdis, ke post 
la kruco sin kaŝas la diablo, ke ne ĉio estas oro, kio brilas, kaj 
ke el inter bovoj, plugiloj kaj jugoj oni prenis la kampulon 
Wamba por fari lin reĝo de Hispanujo; [319] kaj el inter 
brokatoj, regaloj kaj riĉoj oni trenis Rodrigon, por ke la 
kolubroj lin manĝu, se la versoj de la antikvaj romancoj ne 
mensogas. 


—|li tute ne mensogas —diris tiam la duenjo doĥa 
Rodriguez, tie aŭskultanta— Unu romanco rakontas, ke oni 
metis la reĝon Rodrigo viva en tombon plenan de bufoj, 


kolubroj kaj lacertoj, kaj ke, du tagojn poste, de la interno de 
la tombo diris la reĝo kun voĉo softa kaj vea: 


lli manĝas al mi ronĝe 
mian parton pli pekeman, 


»kaj tial, ĉi sinjoro tre pravas, dirante, ke li preferas esti 
kampulo, anstataŭ reĝo manĝota de aĉaj reptilioj. 


La dukino ne povis reteni la ridon ĉe la simpleco de sia 
duenjo, nek eviti miri je la rezonoj kaj proverboj de Sancho, 
kaj diris al li: 


—La bona Sancho scias ke, se kavaliro faras promeson, li 
klopodas ĝin plenumi, eĉ je la kosto de sia vivo. Mia sinjoro 
kaj edzo, la duko, kvankam ne vaganta, estas kavaliro, do li 
tenos sian parolon pri la promesita insulo, malgraŭ la envio 
kaj la malico de la mondo. Ne perdu la esperon, Sancho, ĉar 
en la plej neatendita momento, vi vidos vin sur la trono de 
via insulo, kaj vi ĝin Ŝanĝus nur por alia tiel riĉa kiel dika 
brokato. Mi speciale rekomendos al vi, ke vi zorgu, kiel vi 
regos super viaj subuloj, ĉar senescepte ili estas honestaj kaj 
lojalaj. 


—Oni ne bezonas rekomendi al mi bone regadi —respondis 
Sancho—, ĉar mi havas bonkoran naturon kaj sentas 
kompaton al la paŭperaj; kaj oni ne ŝtelu la panon, disde kiu 
knedas kaj kuiras la paston; kaj, je la sankta kruco, oni ne 
trompos min per falsaj ĵet-kuboj: mi havas la sperton de olda 
hundo, komprenas ĉies intencon, scias lerti siatempe, ne 
toleras, ke oni ĵetu al mi sablon en la okulojn, kaj scias, ke la 
ŝuo min doloras. Mi volas diri, ke la homoj virtaj havos ĉe mi 
bonan akcepton kaj konsideron, kaj la malicaj nek bonvenon 
nek eniron. Ŝajnas al mi ke, rilate al la regado, plej gravas 
komenci, kaj povus okazi, ke dek kvin tagojn post mia 
enposteniĝo, mi gubernatorus tiel glite kiel ansero glitas sur 


rivero, kaj scius pri la ofico pli ol pri la kampolaboroj, kie mi 
edukiĝis. 


—Vi pravas, Sancho —diris la dukino—. Neniu naskiĝas 
klera, kaj el viroj, ne el ŝtonoj, fariĝas episkopoj. Sed ni 
revenu al nia ĵusa konversacio pri la ensorĉo de sinjorino 
Dulcinea. Temas pri certa kaj pli ol pruvita afero, ke unu el la 
sorĉistoj, kiuj persekutas sinjoron don Quijote, inspiris al 
Sancho la ideon mistifiki sian mastron kaj igi lin kredi, ke la 
kampulino estas Dulcinea, kaj ke la hidalgo ne rekonis ŝin, 
ĉar oni ŝin ensorĉis. Mi scias el tre fidindaj fontoj, ke fakte 
kaj vere, la kampulino saltinta sur la azenon estas Dulcinea 
de El Toboso, kaj ke la bona Sancho, kredante trompi sian 
mastron, trompis sin mem. Tio ne pli dubindas ol aliaj aferoj 
neniam vidataj. Kaj sinjoro Sancho Panza sciu, ke ankaŭ Ĉi 
tie troviĝas bonvolaj sorĉistoj, kiuj pure kaj simple, sen 
komplikoj kaj artifikoj, diras al ni, kio okazas en la mondo. 
Kaj kredu min, Sancho, la kapriolema kampulino estis, kaj 
estas, Dulcinea de El Toboso, kaj ŝi suferas tiel grandan 
ensorĉon kiel la virino ŝin akuŝinta. Kaj en la plej neatendita 
momento ni certe vidos ŝin en ties propra figuro, kaj tiam 
Sancho komprenos, en kia eraro li vivas. 


—Eble vi pravas —respondis Sancho—, kaj nun mi inklinus 
kredi kion mia mastro rakontis pri la kaverno de Montesinos, 
kie, laŭ siaj vortoj, li vidis sinjorinon Dulcinea de El Toboso 
en la sama kostumo, kiun mi atribuis al ŝi, kiam mi ensorĉis 
ŝin por mia propra amuzo; sed, kiel via moŝto asertas, 
sendube ĉio okazis inverse, ĉar oni nek povas nek devas 
supozi, ke mia povra inĝenio kapablus inventi en unu 
momento tiel ruzan artifikon; aliflanke, mi ne opinias mian 
mastron tiel freneza, ke mia febla kaj magra persvado puŝus 
lin kredi vera ion tiel fremdan al la sana prudento. Bonvolu 
do, sinjorino, ne rigardi min misintenca, ĉar oni ne povas 
peti de stulta homo kiel mi, penetri en la menson kaj en la 
malican planadon de perversaj sorĉistoj. Mi inventis la 


ensorĉon de sinjorino Dulcinea, ne kun la intenco ofendi 
mian mastron, sed kiel rimedon eviti al mi lian skoldadon: 
kaj se la aferoj okazis inverse, Dio ekzistas en la ĉielo kaj li 
legas en niaj koroj. 


—Vi pravas —diris la dukino—. Sed vi menciis ion pri la 
kaverno de Montesinos. Tre plaĉus al mi, se vi bonvolus 
rakonti ĉi aferon. 


Tiam Sancho Panza rakontis, de la komenco ĝis la fino, ĉion 
jam skribitan pri ĉi aventuro. Aŭskultinte lin, la dukino diris: 


—Se la granda don Quijote asertas, ke li vidis en la kaverno 
la saman kampulinon, kiun Sancho renkontis proksime al El 
Toboso, ni devas konkludi, ke ŝi estis Dulcinea, kaj ke 
abundas la sorĉistoj ruzaj kaj aktivaj. 


—Mi opinias la samon —respondis Sancho— sed, se mia 
sinjorino Dulcinea de El Toboso estas ensorĉita, des pli mave 
por ŝi. De mia flanko, mi havas nenian devon alfronti al la 
malamikoj de mia mastro, sendube multaj kaj perversaj. 
Verdire, mi vidis kampulinon, prenis ŝin por kampulino; kaj, 
se ŝi estis Dulcinea, tio nek tuŝas nek koncernas min, kaj 
punkto. Oni ne riproĉu al mi ĉiumomente per la refreno: 
«Sancho diris tion, Sancho faris alion, Sancho iris, Sancho 
revenis», kvazaŭ Sancho estus ajna ulo, kaj ne Sancho 
Panza mem, la sama iranta en la libroj tra la tuta mondo, kiel 
diris al mi Sanson Carrasco, almenaŭ bakalaŭro licenciita en 
Salamanca; kaj la homoj kiel li ne mensogas, escepte se ili 
volas, aŭ se al ili konvenas mensogi. Tiel do, oni ne admonu 
min, kaj, se konsideri, ke mi havas bonan reputacion kaj ke, 
kiel mi aŭdis diri al mia mastro, «pli valoras bona famo ol 
multe da riĉo», bonvolu akomodi al mi la insulon, kaj la 
homoj vidos mirindaĵojn, ĉar, kiu bonas ŝildiste, bonos ankaŭ 
gubernatore. 


—Kion diris ĝis nun la bona Sancho —komentis la dukino—, 
tio apartenas al la esenco mem de Micael Verini, florentibus 
occidit annis.[320] Nu, se paroli laŭ la stilo de Sancho, «sub 
mava mantelo ofte troviĝas bona drinkanto». 


—Verdire, sinjorino —respondis la ŝildisto—, mi neniam 
drinkas pro diboĉa inklino. Sed, mi diru sen hipokrito, vinon 
mi trinkas, kiam mi soifas, aŭ, eĉ se Mi ne soifas, kiam oni 
invitas min, ĉar ne plaĉas al mi ŝajni afekta aŭ misedukita. 
Ĉu eble ekzistas koro sufiĉe marmora por ne reciproki la 
toston de amiko? Kvankam mi portas kuloton, mi ne makulas 
ĝin, des malpli, se konsideri, ke la vagantaj kavaliroj preskaŭ 
ĉiam trinkas akvon en siaj konstantaj vagadoj tra arbaroj, 
herbejoj, montoj kaj valoj, kaj trovas eĉ ne iometon da vino, 
eĉ se ili pretus doni por ĝi unu okulon. 


—Mi kredas vin, Sancho —diris la dukino—, kaj nun, iru 
ripozi. Poste ni havos okazon pli longe paroli, kaj mi ordonos, 
ke oni baldaŭ akomodu al vi, kiel vi diras, la insulon. 


Sancho kisis denove la manon de la dukino kaj suplikis ŝin 
ordoni, ke oni bone zorgu lian grizulon, ĉar li amas ĝin kiel la 
lumon de siaj okuloj. 


—Pri kiu grizulo vi parolas? —demandis la dukino. 


—Pri mia azeno —respondis Sancho—. Mi nomas ĝin grizulo, 
por ne diri azeno. Kiam mi eniris en ĉi kastelon, mi suplikis Ĉi 
moŝtan duenjon, ke ŝi zorgu pri ĝi, sed ŝi furioziĝis, kvazaŭ 
mi estus nominta ŝin turpa kaj olda. Ĉu ne ŝajnas pli dece 
kaj nature, ke la duenjoj zorgu pri azenoj, anstataŭ ordoni en 
la salonoj? Je Dio, kiel granda antipatio sentis kontraŭ la 
duenjoj unu hidalgo de mia vilaĝo! 


—Certe li estis kampulaĉo —diris la duenjo doĥa Rodriguez 
—, ĉar, se hidalgo kaj de moŝta nasko, li levus ilin per siaj 
laŭdoj ĝis super la kornoj de la luno. 


—Nu, bone, sufiĉe! —Oordonis la dukino—. Silentu doĥa 
Rodriguez, kaj trankviliĝu sinjoro Panza. Mi prenos sur min 
regali la grizulon, kaj tial, ke ĝi estas juvelo de Sancho, mi 
tenos ĝin en la pupiloj de miaj okuloj. 


— Sufiĉas, ke oni ĝin tenu en la stalo —respondis Sancho—, 
ĉar nek ĝi nek mi indas stari en la okuloj de Via Grandeco eĉ 
unu solan momenton: tiom mi volus tian aferon, kiom 
ponardi min mem. Kvankam diras mia mastro, ke en la 
kampo de la ĝentilo oni prefere peku per tro da 
komplimentoj ol per nesufiĉo, en afero de azenoj oni devas 
konduti takte kaj mezure. 


—Konduku la grizulon al via gubernatora posteno, kaj tie vi 
povos regali ĝin laŭvole kaj eĉ liberigi ĝin de ties laboroj — 
diris la dukino. 


—Ne pensu, sinjorino dukino, ke vi diras ion notindan — 
respondis Sancho—. Mi jam vidis nombron da azenoj en tiaj 
postenoj, do estus nenio nova, se mi prenus la grizulon al 
mia gubernatora funkcio. 


La vortoj de Sancho denove provokis la ridon kaj amuzon de 
la dukino. Sendinte lin ripozi, ŝi iris informi la dukon pri sia 
konversacio kun la ŝildisto. Tiam, ambaŭ planis kaj aranĝis 
kontraŭ don Quijote grandiozan ŝercon laŭan al la kavalira 
stilo. Kaj vere ili inventis tiom da ŝercoj spritaj kaj oportunaj, 
ke ili estas la plej bonaj epizodoj de ĉi longa historio. 


Ĉapitro 34 


Pri la sciigo ricevita rilate al la maniero elsorĉi la senegalan 
Dulcinea de El Toboso, kio estas unu el la plej famaj epizodoj 
de ĉi libro 


La konversacioj de don Quijote kaj Sancho Panza tre plaĉis al 
la duko kaj la dukino; kaj, decidinte fari al ili Ŝercon kun 
ŝajno kaj formo de aventuro, la gedukoj inspiriĝis en la 
epizodo de la kaverno de Montesinos —epizodo jam 
rakontita al ili ankaŭ de don Quijote— por prepari kaj aranĝi 
grandiozan mistifikon. De sia flanko, la dukino plej miris je la 
granda naivo de Sancho, ĉar la ŝildisto fine kredis 
nerefutebla vero la ensorĉon de Dulcinea, kvankam en ĉi 
afero li estis la sorĉanto kaj la mensogulo. 


Tiel do, instrukciinte al siaj servistoj kion ili devos fari en la 
ĝusta momento, la gedukoj, ses tagojn poste, iris ĉasi kun la 
hidalgo kaj kun tiom da ĉasantoj kaj pelantoj, ke la grupo 
ŝajnis aparteni al la reĝo. Pli frue oni proponis al don Quijote 
ĉas-kostumon, kaj al la ŝildisto alian el verda drapo tre 
bonkvalita; sed la hidalgo rifuzis la sian, dirante, ke tial, ke li 
devas plu aktivi en la rigora profesio de vaganta kavaliro, li 
ne povus porti kun si vestoŝrankon aŭ provizejon. De sia 
flanko, Sancho prenis la veston, kun la intenco vendi ĝin en 
la unua oportuna momento. 


Alvenis do la difinita tago, don Quijote armis sin, Sancho 
surmetis sian novan veston, kaj, rajde sur la azeno, de kiu li 
ne volis disigi sin, kvankam oni proponis al li ĉevalon, metis 
sin en la grupon de Ĉasantoj. La dukino eliris en superba 
kostumo, kaj don Quijote, kiel perfekta mondumulo 
bonmaniera, prenis la bridon de ŝia palefreno, kvankam la 
duko ne volis tion konsenti. Kelkan tempon poste, ili alvenis 
al arbaro situanta inter du altegaj montoj, ĉiu okupis sian 


embuskejon, kaj komenciĝis la ĉaso meze de granda tumulto 
de krioj kaj voĉoj, tiom, ke la homoj ne aŭdis unu la alian pro 
la bojado de la hundoj kaj la sono de la kornoj. 


La dukino deseliĝis kaj, kun pinta ĵetlanco en la mano, 
enposteniĝis en loko, kie, ŝi sciis, ordinare pasis aproj. Ankaŭ 
la duko kaj don Quijote deseliĝis kaj lokis sin ĉe ŝiaj flankoj. 
Sancho restis post ili, sen descendi de la azeno, kiun li ne 
kuraĝis forlasi, pro timo ke ia akcidento povus trafi ĝin. Sed 
apenaŭ ili metis la piedon sur la teron kaj lokis sin en linio 
kun granda nombro da servistoj, ili vidis, ke impona apro, 
alpelata de la hundoj kaj persekutata de la ĉasantoj, impetas 
kontraŭ ili, grincante per la dentoj kaj tuskoj[321] kaj 
ĵetante ŝaŭmon el sia buŝo. don Quijote, ĝin vidante, fiksis la 
ŝildon al sia brako kaj, kun la glavo en la mano, alpaŝis por 
ĝin ricevi. La duko faris la samon kun sia ĵetlanco, sed la 
dukino estus antaŭiĝinta al ĉiuj, se ŝia edzo ne retenus ŝin. 
Nur Sancho ne imitis ilin; kontraŭe, ekvidante la kuraĝan 
beston, li forlasis la azenon, komencis kuri plej rapide kaj 
penis grimpi al la supro de alta kverko, sed ne sukcesis, ĉar, 
atinginte la mezon de la arbokrono, li kroĉiĝis al branĉo, kaj 
tia misŝanco lin trafis, ke pro lia baraktado supriri ĝis la 
pinto, la branĉo rompiĝis; li komencis fali al la grundo, 
subite kverka stumpo detenis lin, kaj Sancho restis en la 
aero, pendante de la stumpo kaj sen povi atingi la teron. 
Vidante sin en tia situacio, sentante, ke la verda sajo ŝiriĝas, 
kaj pensante, ke la sovaĝa apro povus trafin lin, se ĝi kurus 
ĝis la kverko, Sancho komencis tiom kriadi kaj peti helpon, 
ke la homoj, kiuj aŭdis sed ne vidis, imagis, ke ili baraktas 
inter la dentoj de feroca besto. Fine, la grandatuska apro 
falis sub la pikoj de multaj ĵetlancoj ĝin ricevintaj, kaj don 
Quijote, turnante la kapon ĉe la krioj de Sancho, vidis lin kun 
la kapo malsupre, kaj la azenon ĉe lia flanko, ĉar la grizulo 
ne forlasis lin en ties misfortuno. Ĉi-rilate Cide Hamete diras, 
ke li preskaŭ neniam vidis la azenon sen vidi Sanchon aŭ 


Sanchon sen vidi la azenon: tian amikecon kaj fidelon sentis 
unu por la alia. 


Don Quijote aliris, dekroĉis la ŝildiston, kaj ĉi lasta, vidante 
sin libera kaj sur la tero, rigardis la ŝiron de sia ĉaso-sajo kaj 
sentis profundan aflikton en la koro, ĉar li pensis, ke kun tia 
vesto li posedas eksterordinaran valoraĵon. Dume oni ĵetis 
sur mulon la fortan korpon de la apro, kovris ĝin per tufoj de 
rosmareno kaj branĉoj de mirto, kaj triumfe transportis la 
predon al vastaj tendoj starantaj meze de la arbaro. Tie 
troviĝis jam primetitaj tabloj, provizitaj per tiel superba kaj 
abunda manĝo, ke oni tuj vidis la rangon kaj la riĉon de la 
invitanto. Sancho montris al la dukino la fendojn de sia ŝirita 
vesto kaj diris: 


—Se ni estus Ĉasintaj leporojn aŭ birdojn, mia sajo certe ne 
suferus ĉi damaĝon. Mi ne komprenas, ke oni povas ricevi 
ian plezuron embuskante beston, kapablan mortigi 
personon, se ĝi trafas lin per siaj tuskoj. Mi memoras, ke iam 
mi aŭdis kanti oldan romancon kun ĉi versoj: 


Ursoj al vi donu morton 
kiel al Favilo fama. 


—Favilo estis gota reĝo. Foje kiam li ĉasis, urso surprizis kaj 
manĝis lin —klarigis don Quijote. 


— Tion mi volas diri —respondis Sancho—: Ke mi ne 
komprenas, ke reĝoj kaj princoj elmetas sin al tiaj danĝeroj 
nur pro plezuro... kvankam, kian plezuron oni povas ricevi, 
mortigante bestojn kulpajn je nenia krimo? 


—Vi tre eraras, Sancho —respondis la duko—, ĉar la ĉaso, pli 
ol alia ajn ekzercado, konvenas al reĝoj kaj princoj. La ĉaso 
iel similas al milito: en ĝi taŭgas artifikoj, ruzoj kaj embuskoj 
por sekure venki la malamikon; en ĝi oni suferas 
ĝisekstreme tro da varmo kaj tro da frido; en ĝi oni lernas 


ignori la pigron kaj la dormemon; en ĝi kreskas la forto de la 
korpo kaj la flekseblo de la membroj; kaj fine, ĉi ekzercado 
kaŭzas damaĝon al neniu kaj plezuron al multaj. La plej 
granda avantaĝo de la ĉaso maĵora[322] estas, ke ĉiuj 
personoj ne povas ĝin praktiki, eĉ se ili povas dediĉi sin al 
aliaj specoj de ĉaso, se escepti la ĉason per falkoj, same 
rezervitan al reĝoj kaj grandaj sinjoroj. Tiel do, Sancho, 
Ŝanĝu vian opinion kaj, kiam vi estos gubernatoro, ankaŭ vi 
Ĉasu, kaj vi vidos, ke tia ekzercado tre utilos al vi. 


—Ho, ne! —respondis Sancho—. Al bona gubernatoro, same 
kiel al rompita kruro, plej konvenas resti hejme. Estus bele, 
se oni venus, post laciga vojaĝo, renkonti lin por trakti ian 
aferon, kaj li troviĝus for, amuzante sin en la montoj! 
Tiamaniere la regado irus baldaŭ al la diablo. Vere, sinjoro, 
ĉaso kaj amuzoj pli apartenas al neniofarantoj ol al 
gubernatoroj. Mi pensas distri min nur per ludkartoj en la 
tagoj de Pasko, kaj per kegloj en la dimanĉoj kaj ceteraj 
festoj; la ĉasoj, ielaj aŭ tielaj, ne akordiĝas kun mia naturo 
nek kun mia konscienco. 


—Dio volu, Sancho, ke vi tenu vian parolon —diris la duko—, 
ĉar «inter diro kaj faro estas maro». 


—Tamen —respondis Sancho— «bona paganto facile donas 
garantion» kaj «homo kun la helpo de Dio pli prosperas ol 
frua ellitiĝanto» kaj «ventro movas krurojn, ne kruroj 
ventron». Mi volas diri, ke, se Dio min helpos, kaj mi faros 
mian devon kun sana intenco, sendube mi regos kun takto 
kaj energio. Oni metu al mi fingron en la buŝon kaj baldaŭ 
vidos, ĉu mi mordas aŭ ne. 


—Dio kaj la sanktuloj vin damnu, Sancho de la demono! — 
kriis don Quijote—. Mi jam ofte diris al vi la samon: ĉu iam 
mi vidos vin paroli frazon koheran ĝis la fino, sen intermeto 
de proverboj? Viaj Grandecoj ne turnu la atenton al ĉi 


stultulo, ĉar li muelos al vi la animon, ne nur inter du, sed 
inter du mil proverboj, tiel konformaj kaj laŭaj al la objekto 
de la konversacio, ke... nu, li ne ĉesos proverbumi, dum Dio 
donos al li sanon, kaj al mi paciencon por auŝkulti lin. 


—La proverboj de Sancho Panza —diris la dukino—, 
kvankam pli multaj ol la proverboj de la Greka Komandoro, 
[323] valoras ne malpli ol ĉi lastaj, pro la lakono de siaj 
esprimoj. De mia flanko, mi konfesas, ke la proverboj de 
Sancho donas al mi pli da plezuro ol aliaj eĉ pli kongruaj kaj 
laŭcelaj. 


Kun ĉi agrabla konversacio kaj kelkaj similaj babiladoj, ili 
eliris el la tendo en la arbaron kaj pasis la ceteron de la tago 
vizitante la postenojn kaj la embuskojn. Alvenis la nokto, ne 
tiel klara kaj kalma, kiel oni atendus en la tiama sezono, t.e. 
en la mezo de la somero, sed ia perceptebla duonlumo tre 
helpis la projekton de la gedukoj. lom post la krepusko, kaj 
kiam la nokto komencis fali, subite ŝajnis kvazaŭ la tuta 
arbaro brulus; tuj poste aŭdiĝis ie, tie kaj ĉie nekalkulebla 
nombro da trumpetoj kaj aliaj militaj instrumentoj, kvazaŭ 
multaj kavaleriaj trupoj pasus tra la arbaro. La brilo de la 
fajroj kaj la bruo de la muzikiloj preskaŭ blindigis kaj 
surdigis la okulojn kaj la orelojn de la ĉasantoj kaj de la 
ceteraj personoj en la arbaro. Poste eĥis ĉie laŭtaj lelilioj, 
[324] la batalkrio de la maŭroj, resonis trumpetoj kaj 
klarionoj, tondris tamburoj, fajfis fifroj, Ĉio preskaŭ en la 
sama tempo, tiel rapide kaj senĉese, ke, antaŭ la tumulto de 
tiom da instrumentoj, necesus esti sensensa por ne perdi la 
sensojn. Miris la duko, stuporis la dukino, surpriziĝis don 
Quijote, tremis Sancho Panza; fine, eĉ la konantoj de la farso 
sentis alarmon. La timo tenis ilin en silento, kaj tiam, unu 
kuriero en kostumo de diablo proksimiĝis al ili, blovante, ne 
per korneto, sed per ega korno kava, kiu elĵetis el si raŭkan 
kaj teruran sonon. 


—Hola, frato kuriero! —kriis la duko—. Kiu vi estas? Kien vi 
iras? Kiuj estas la soldatoj, ŝajne irantaj tra ĉi arbaro? 


Al tio la kuriero respondis kun voĉo laŭta kaj horora: 


—Mi estas la diablo kaj serĉas don Quijote de La Mancha. Kaj 
al ĉi loko proksimiĝas ses armeoj de sorĉistoj kun triumfa 
ĉaro, kie ili transportas la senegalan Dulcinea de El Toboso. 
Ensorĉita, ŝi venas kun la brava franco Montesinos, kiu 
donos instrukcion al don Quijote pri la maniero elsorĉi la 
menciitan sinjorinon. 


—Se vi estus la diablo, kiel vi asertas, kaj kiel via figuro 
montras, vi estus jam rekoninta la kavaliron don Quijote de 
La Mancha, ĉar li staras antaŭ vi. 


—Je Dio kaj mia animo! —respondis la diablo—. Mi ne tre 
atentis. Mi havas tiom da aferoj en la kapo, ke mi preskaŭ 
forgesis la ĉefan motivon de mia vizito. 


—Ĉi diablo sendube estas honesta homo kaj bona kristano — 
diris Sancho—. Alie li ne ĵurus je Dio kaj je sia animo. Nun mi 
vidas, ke eĉ en la propra infero ekzistas bonuloj. 


La diablo, sen deseliĝi, turnis sian rigardon al don Quijote 
kaj diris: 


—AI vi, Kavaliro de la Leonoj (mi vidu vin inter iliaj krifoj!) 
min sendas la senfortuna sed kuraĝa kavaliro Montesinos. Li 
min ordonis, ke mi diru al vi, de lia flanko, ke vi atendu lin en 
la sama loko, kie mi renkontas vin, ĉar li portas kun si 
sinjorinon Dulcinea de El Toboso kaj komunikos al vi ĉion 
necesan por ŝia elsorĉo. Kaj tial, ke mi venas por nenio alia, 
mi ne plu prokrastos mian foriron. La diabloj kiel mi restu 
kun vi, kaj la bonaj anĝeloj kun ĉi nobela paro. 


Tion dirinte, li blovis per sia enorma korno, turnis la dorson 
kaj forrajdis sen atendi respondon. Kreskis ĉies admiro, sed 
plej forte stuporis Sancho kaj don Quijote; Sancho, ĉar li 
vidis, ke, spite al la vero, oni insistas pri la ensorĉo de 
Dulcinea; don Quijote, ĉar li ne tre certis, ĉu veris aŭ ne liaj 
travivaĵoj en la kaverno de Montesinos. Absorbite en tiaj 
pensoj, li aŭdis la dukon diri: 


—Ĉu via moŝto intencas atendi, sinjoro don Quijote? 


—Jes, kompreneble! —respondis la hidalgo—. Ĉi tie mi 
atendos, senhezite kaj firme, eĉ se la tuta infero venus min 
ataki. 


—Sed se mi vidos alian diablon kaj aŭdos kornon kiel la 
lastan, mi atendos ĉi tie tiel longe, kiel mi atendus en 
Flandrujo[325] —diris Sancho. 


Jam la nokto pli nigris, kaj multaj lumoj komencis rapidi inter 
la arboj, en maniero simila al la sekaj haladzoj, kiuj leviĝas 
de la tero kaj, jam en la ĉielo, ŝajnas al nia vido flugantaj 
steloj. Krome aŭdiĝis terura bruo ŝajne venanta de masivaj 
radoj de bovoĉaroj, de kies aspra grincado forkuras, laŭdire, 
la ursoj kaj la lupoj, se ili proksimas. Tamen, al ĉi senbrida 
tumulto aldoniĝis alia eĉ pli intensa, kvazaŭ kvar apartaj 
eskirmoj aŭ bataloj disvolviĝus samtempe sur la kvar partoj 
de la arbaro: ie klakis surdiga tondro de kanonoj; tie 
eksplodis la pafoj de nenombreblaj arkebuzoj; pretere 
resonis la krioj de la batalantoj; fore ripetiĝis la maŭraj 
lelilioj. Kaj la kornetoj, kornoj, klarionoj, trumpetoj, bukcenoj, 
tamburoj, kanonoj, arkebuzoj kaj ĉefe la harstariga grincado 
de la Ĉaroj faris tiel konfuzan kaj hororan bruegon, ke don 
Quijote bezonis helpi al si per sia tuta kuraĝo por elteni en 
tia pandemonio; sed la kuraĝo de Sancho ŝanceliĝis, kaj li 
svenis kaj falis sur la jupon de la dukino, kie li restis, dum ŝi 
tuj ordonis, ke oni ĵetu al li akvon sur la vizaĝon. Oni tion 


faris, kaj la ŝildisto retrovis la konscion, ĝuste kiam unu el la 
ĉaroj kun grincaj radoj proksimiĝis al la loko, kie la grupo 
atendis. La ĉaron tiris kvar lantapaŝaj bovoj kovritaj per 
nigraj drapoj, kaj kun unu granda torĉo el vakso alligita al 
ĉiu korno. Supre de la ĉaro staris alta seĝo, kie sidis 
respektinda oldulo kun barbo longa ĝis sub la talio kaj pli 
blanka ol la neĝo. Li portis longan robon el nigra fusteno, kaj 
tial, ke la ĉaro plenis de lampionoj, oni facile vidis kaj 
distingis ĉion en ĝia interno. La veturilon gvidis du turpaj 
demonoj vestitaj same per fusteno, kun tiel hidaj vizaĝoj, ke 
Sancho, vidinte ilin la unuan fojon, fermis la okulojn por ne 
vidi ilin denove. 


La ĉaro fine haltis antaŭ la grupo, la respektinda oldulo 
stariĝis de sia alta seĝo kaj, jam surpiede, kriis: 


—Mi estas la saĝulo Lirgandeo! 


La ĉaro denove ekiris, sen ke oni pli parolus, sed tuj aperis 
alia ĉaro simila al la unua, kun alia oldulo sidanta sur trono; 
li ordonis deteni la veturilon kaj, kun voĉo ne malpli forta ol 
la antaŭa, diris: 


—Mi estas la saĝulo Alquife, granda amiko de Urganda la 
nekonata! 


Kaj ili pasis pretere. Poste, en la sama maniero proksimiĝis 
alia ĉaro, sed sur la trono sidis, ne oldulo, sed fortika viro, 
alta kaj kun malica mieno. Kiam la veturilo haltis antaŭ la 
grupo, li stariĝis, same kiel la aliaj faris pli frue, kaj diris kun 
voĉo eĉ pli raŭka kaj infera: 


—Mi estas la sorĉisto Arcalaus, ĝismorta malamiko de 
Amadis de Gaŭlio kaj de ties tuta familio! 


Kaj li forveturis. Je kelkaj distanco de tie, la tri ĉaroj haltis, la 
agaca grincado de ties radoj ĉesis, kaj poste aŭdiĝis, ne alia 


bruo, sed milda kaj harmonio muziko, ĉe kies melodio 
Sancho ĝojis. Li konsideris ĝin bona aŭguro kaj diris al la 
dukino de kies flanko li ne apartiĝis eĉ unu colon: 


— Sinjorino, kie muziko sonas, ne povas ekzisti io mava. 


—Ankaŭ ne, kie ekzistas klaro kaj lumoj —respondis la 
dukino. 


—La flamoj donas lumon, kaj la fajroj brilon, kiel ni vidas 
nun, sed ili povus ankaŭ rosti nin. Sed la muziko ĉiam estas 
signo de ĝojo kaj festoj. 


—Ni vidos —komentis don Quijote, kiu aŭskultis la dialogon. 


Kaj trafe li komentis, kiel montras la sekvanta ĉapitro. 


Ĉapitro 35 


Daŭrigo pri la instrukcioj ricevitaj de don Quijote por la 
elsorĉo de Dulcinea, kun aliaj mirindaj aferoj 


Ili vidis ke, laŭ la takto de ĉi agrabla muziko, proksimiĝas 
ĉaro el la nomataj triumfaj, ke ĝin tiras ses grizaj muloj 
kovritaj per blankaj toloj, kaj ke sur ĉiu besto sidas unu 
pentofaranto en blanka robo, kun granda, luma torĉo vaksa 
en la mano. La ĉaro estis duoble aŭ trioble pli granda ol la 
antaŭaj, kaj sur ties flankoj kaj supro troviĝis aliaj dek du 
pentrofarantoj, blankaj kiel la neĝo kun siaj lumaj torĉoj. Kaj 
ĉi spektaklo kaŭzis admiron kaj teruron en la sama tempo. 
Sur alta trono sidis nimfo en mil vualoj el arĝenta gazo, sur 
kiuj glimis nekalkulebla nombro da oraj grajnetoj, kio donis 
al ŝi, se ne tre riĉan, almenaŭ tre brilan aspekton. Ŝian 
vizaĝon kovris silka vualo tiel delikata kaj diafana, ke, inter 
la fadenoj de ĝia vefto, videblis la belegaj trajtoj de pucelo, 
dum la multaj lumoj permesis distingi ŝian belon kaj krome 
ŝian aĝon, ĉar ŝi ŝajnis havi ne pli ol dudek jarojn nek malpli 
ol dek sep. Apud ŝi sidis figuro en longa robo ĝispieda, kun 
la kapo kovrita per nigra vualo. Tuj kiam la ĉaro alvenis 
antaŭ la gedukoj kaj don Quijote, ĉesis la muziko de la 
Ŝalmoj kaj poste de la harpoj kaj liutoj sonantaj en la 
veturilo. Poste la figuro en la longa robo stariĝis, detiris ĝin 
ambaŭflanken, levis la vualon de sur la vizaĝo, kaj montriĝis 
la figuro mem de la Morto, ĉe kies aspekto hida kaj senkarna 
don Quijote sentis korpremon kaj Sancho teruron, dum la 
gedukoj simulis havi iom da timo. Ĉi viva Morto, jam 
surpieda kaj rekta, komencis paroli kun voĉo svena kaj lango 
ne tre vigla: 


Merlin mi estas, kiun, laŭ la libroj, 
generis, kiel patro, la diablo 
(mensogo sankciita de la tempo). 


Mi estas princo de magio, reĝo 

de la sekretaj scioj zoroastraj 

kaj sentas abomenon al epokoj 
obstinaj ignoradi la prodaĵojn 

de la vagantaj kavaliroj bravaj 

de mi amataj ĉiam plej elkore. 
Kaj, kvankam la naturo de sorĉistoj 
kaj de aliaj magiistoj mavas, 

la mia molas, plenas de tenero, 
inklinas fari bonon al la homoj. 

En la tenebra kavo de Plutono, 
kie mi distris min per desegnado 
de romboj kaj figuroj horoskopaj, 
mi trafis vea kaj lamenta voĉo 

de Dulcinea del Toboso rava. 
Eksciis mi pri ŝia misfortuno, 

pri Ŝia ŝanĝo el nobela damo 

en aĉan kampulinon; afliktite, 

mi forte puŝis la animon mian 

en ĉi hororan kaj skeletan formon, 
kaj nur studinte pli ol cent mil librojn 
de ĉi scienco fia kaj demona, 

mi trovis la rimedon, kiu povas 

la finon meti al turmento ŝia. 

Ho vi, honoro, gloro de la viroj 
kovritaj per kirasoj ŝtalaj, duraj. 
Ho vi, lanterno, nordo, lumo, pado 
de kiuj skuas for de si la dormon 
kaj, forlasinte la mol-litan tenton, 
sin hardas en medioj plej rigoraj 
per razaj bataliloj sango-verŝaj. 

Al vi mi diras, ho hero' unika 
ankoraŭ ne sufiĉe prikantata, 
kuraĝa kaj prudenta don Quijote, 
splendoro de La Mancha, glor' hispana, 
ke, por ke Dulcinea del Toboso 


revenu al unua stato sia, 

necesas jen, ke Sancho, la ŝildisto, 
sin punu per tri mil tri cent vip-batoj 
sur siaj du ampleksaj sido-vangoj 
metitaj el aero, kaj tiele, 

ke |' batoj lin doloru, ĝenu, piku. 
Interkonsentis tion la kulpantoj 

je ŝia trista kaj amara stato. 

Kaj mi, sinjoro, venis vin informi. 


—Ho ne, mi ĵuras, ke ne! —kriis Sancho—. Tri mil vergoj! Eĉ 
ne tri! Tiel certe, kiel mi ne ponardus al mi tri fojojn! Mi ne 
sciis, ke Ĉi ensorĉoj havas ion komunan kun miaj sid-vangoj. 
Je Dio, se sinjoro Merlin ne trovis alian sistemon por elsorĉi 
sinjorinon Dulcinea de El Toboso, ensorĉita ŝi iros al la 
tombo. 


—Mi prenos vin, sinjoro fripono, ajlo-gluta kreteno —kriis 
don Quijote—, alligos vin, nuda, kia oni vin naskis, al arbo, 
kaj vipos vin, ne tri mil tri cent fojojn, sed ses mil ses cent, 
tiel forte, ke vi ne povos forviŝi de vi la kontuzojn eĉ per tri 
mil tri cent frotoj. Kaj eĉ ne unu vorton respondu al mi, se vi 
ne volas, ke mi rompu al vi la animon. 


Aŭdinte tion, Merlin rimarkis: 


—Oni tiel ne procedu: la bona Sancho devas ricevi la 
vipadon laŭvole, ne perforte, kaj kiam plaĉos al li, ĉar oni ne 
difinis tempolimon; sed se li deziras, li povas redukti la 
nombron de la vipobatoj per la duono, se li konsentas ilin 
ricevi de la mano, eĉ se iom peza, de alia persono. 


—Nek de alia persono, nek propra, nek peza, nek pesebla — 
respondis Sancho—. Nenies mano tuŝu min. Diru, ĉu mi 
naskis sinjorinon Dulcinea de El Toboso, por ke mia pugo 
pagu la pekon de ŝiaj okuloj? Nu, mia mastro estas ja parto 


de ŝia persono, ĉar ĉiumomente li nomas ŝin «mia vivo», 
«mia koro», «subteno kaj apogo mia», do al li apartenas vipi 
sin pro ŝi kaj fari ĉion necesan por ŝia elsorĉo. Sed, mi mem 
vipi min? Mi resinas.[326] 


Apenaŭ Sancho ffinis paroli, kiam la arĝenta nimfo, kiu sidis 
apud la spirito de Merlin, stariĝis, retiris la diafanan vualon 
de la kapo, kaj vidiĝis ŝia vizaĝo pli ol eksterordinare bela. 
Kun vireca senĝeno kaj voĉo ne tre propra al junulino, ŝi 
turnis sin al Sancho Panza kaj alparolis lin jene: 


—Ho vi mizera ŝildisto, idioto kun korka animo kaj kun koro 
el roko kaj siliko! Se oni ordonus vin, latrono senhonta, ke vi 
ĵetu vin de alta turo surteren; se oni petus vin, malamiko de 
la homa gento, ke vi manĝu unu dekduon da bufoj, du da 
lacertoj kaj tri da kolubroj; se oni intencus konvinki vin, ke vi 
murdu vian edzinon kaj viajn filojn per akra kaj sinistra 
cimitaro, ne estus strange, se vi montriĝus kontraŭa kaj 
necedema. Sed alligi tiom da gravo el tri mil tri cent vipo- 
batoj, kiam eĉ la plej sensignifa bubo el la lernejoj de la 
Fratoj de la Doktrino ricevas tiom da ili ĉiumonate, 
konsternas, teruras kaj afliktas la kompatan koron de viaj 
aŭskultantoj nunaj kaj de la personoj, kiuj aŭdos pri ĉi afero 
en la futuraj tempoj. Rigardu, ho kraĉinda kaj sensenta 
besto!, rigardu, mi diras, per viaj okuloj de timema noktuo, 
al la pupiloj de la miaj, kompareblaj al brilaj steloj, kaj 
rimarku, kiel ili ploras, kaj kiel la larmoj formas fadenon post 
fadeno kaj bobenon post bobeno kaj faras sulkojn, padojn 
kaj vojojn sur la belaj kampoj de miaj vangoj. Malica kaj 
misintenca monstro, kortuŝu vin la fakto, ke mia floranta 
aĝo, ankoraŭ en la limo de la dekkelkaj jaroj, ĉar mi havas 
dek naŭ kaj ne atingas dudek, konsumiĝas kaj velkas sub la 
dika haŭto de rustika kampulino; kaj se nun mi ne havas ĉi 
tian ŝajnon, tio ŝuldiĝas al speciala favoro, kiun sinjoro 
Merlin, ĉi tie sidanta, faris al mi, nur por ke mia belo tuŝu al 
vi en la koron: ĉar la larmoj de afliktita ĉarmulino turnas 


rokon en kotonon kaj tigron en ŝafidon. Vipu, vipu al vi sur 
vian karn-abundon, vi sovaĝa besto; elŝiru de ties torporo 
vian spiriton, kiu instigas vin nur manĝi kaj pli manĝi, kaj 
donu la liberon al la glato de mia haŭto, al la mildo de mia 
karaktero kaj al la belo de mia vizaĝo. Sed, se malgraŭ mia 
stato vi ne moliĝas min vidante, nek bolas vin submeti al 
akceptindaj kondiĉoj, tiam, cedu por la bono de tiu povra 
kavaliro, staranta ĉe via flanko; mi volas diri, por la bono de 
via mastro, kies animon mi vidas preskaŭ ekster li, jam inter 
la gorĝo kaj la lipoj; kaj ĝi atendas nur vian respondon, 
duran aŭ molan, por tute eskapi tra lia buŝo aŭ por regliti al 
la fundo de lia stomako. 


Aŭdante tion, don Quijote palpis al si la gorĝon, turnis sin al 
la duko kaj diris: 


—Je Dio, sinjoro, Dulcinea pravas. Mi havas la animon 
transverse metita en la gorĝo, kiel la nukso de arbalesto. 
[327] 


—Nu, Sancho, kion vi opinias? —demandis la dukino. 


—Mi opinias la samon kiel antaŭe —respondis la ŝildisto—. 
Mi resinas la vipadon. 


—«Rezignas», vi devas diri, Sancho —korektis la duko—. Ne 
«resinas». 


—Via grandeco lasu min —respondis Sancho—. Ne estas nun 
la ĝusta momento, por ke mi donu mian atenton al subtilaĵoj 
aŭ al litero plia aŭ malplia: ĉar ĉi afero de la vipado, kiun mi 
devas ricevi de alia aŭ mem doni al mi, tiel konsternas min, 
ke mi ne scias kion mi diras aŭ faras. Sed mi volus scii de la 
sinjorino, nu, de sinjorino Dulcinea de El Toboso, kie ŝi lernis 
sian manieron peti: ŝi petas min, ke mi disŝiru al mi la 
karnon per vipo, kaj krome nomas min kork-anima kaj 
sovaĝa besto, kaj ĵetas sur min veran litanion da insultoj, 


kiun la diablo toleru, ne mi. Ĉu eble mi havas kamon el 
bronzo? Ĉu iel min koncernas, ke ŝi estas ensorĉita aŭ ne? 
Ĉu ŝi donis al mi ajnan korbon plenan de tolaĵo, ĉemizoj, 
kapotukoj aŭ ŝtrumpoj (kvankam mi ne uzas ilin) por moligi 
mian koron? Ne. Nur insulton post insulto mi ricevas, 
kvankam ŝi scias la konatan proverbon: «Azeno ŝarĝita per 
oro facile supriras monton» kaj «Donacoj rompas rokojn» kaj 
«Preĝon faru, sed farunon preparu» kaj «Pli bonas “jen 
prenu” ol granda “morgaŭ venu”». Kaj aldone, mia sinjoro 
kaj mastro, kiu devus karesi al mi la kapon kaj flati min, por 
ke mi moliĝu kiel lano aŭ kardita kotono, diras, ke, se li 
prenos min, li alligos min nuda al arbo kaj donos al mi 
duoblan dozon da vergoj. Ĉi kompatemaj sinjoroj devus 
konsideri, ke ili petas, ne nur la ŝildiston, sed ankaŭ la 
gubernatoron, ke li sin vipu; kiel la proverbo diras: «Sur la 
kuko, mielo».[328] Lernu, sinjoroj (la diablo vin prenu), lernu 
peti, supliki kaj konduti ĝentile: ĉar la tempo ne ĉiam 
prezentas la saman vizaĝon, nek la homoj havas konstante 
bonan humoron. Mi mortas nun de ĉagreno, vidante mian 
verdan sajon ŝirita, kaj aldone oni petas min, ke mi vipu min 
propravole, kion mi tiel volonte deziras fari, kiel turni min en 
indianon. 


—Tiam, sciu, amiko Sancho —diris la duko—, ke, se vi ne 
moliĝos kiel matura figo, vi ne metos la manon en la 
gubernatorecon. Estus bele, se mi sendus al miaj insulanoj 
kruelan gubernatoron kun koro el ŝtono, indiferenta antaŭ la 
larmoj de afliktaj puceloj kaj antaŭ la suplikoj de prudentaj, 
respektindaj kaj antikvaj saĝuloj kaj sorĉistoj. Unuvorte, 
Sancho, aŭ vi vipos vin aŭ estos vipata, aŭ vi ne okupos la 
gubernatoran postenon. 


—Sinjoro —respondis Sancho—. Ĉu mi povus disponi du 
tagojn por mediti kion mi devus fari? 


—Absolute ne —intervenis Merlin—. Ĉi-loke kaj ĉi-momente 
oni decidu la aferon: aŭ Dulcinea reiros en la kavernon de 
Montesinos kaj reprenos sian antaŭan figuron de kampulino, 
aŭ oni ŝin transportos, en ŝia nuna stato, al la Elizeaj 
kampoj, kie ŝi atendos, ĝis oni plenumos la vipadon ĝis la 
lasta bato. 


—Nu, bone Sancho —diris la dukino—. Estu kuraĝa kaj 
montru vian dankemon pro la pano, kiun vi manĝas de don 
Quijote, kies personon ni devas servi kaj kontentigi, se 
konsideri lian belan karakteron kaj lian altan kavalirecon. 
Konsentu ĉi vipadon, filo, iru la diablo al la diablo, kaj la timo 
al la timuloj: Ĉar «kuraĝa koro venkas super la mava 
fortuno», kiel vi bone scias. 


Antaŭ ĉi konsilo, Sancho reagis, turnante sin al Merlin kaj 
farante al li la jenan, tute eksterteman rimarkon: 


—Diru al mi, sinjoro Merlin: kiam alvenis ĉi tien la diablo- 
kuriero, li komunikis al mia mastro mesaĝon de sinjoro 
Montesinos, ke li atendu lin ĉi tie, ĉar li donus al la 
instrukcion pri la elsorĉo de sinjorino doĥa Dulcinea de El 
Toboso. Kaj ĝis nun, mi ne vidis Montesinos, nek ajnan 
personon similan. 


—La diablo, amiko Sancho —respondis Merlin—, estas azeno 
kaj grandega fripono; mi sendis lin serĉi vian mastron, kaj li 
portis mesaĝon, ne de Montesinos, sed de mi, ĉar 
Montesinos troviĝas en sia kaverno atendante, aŭ pli ĝuste, 
esperante sian elsorĉon, ĉar ankoraŭ mankas al ĝi multo por 
elbobeni. Se li ŝuldas ion al vi, aŭ se vi devas fari ian 
negocon kun li, mi prenos lin al vi. Sed nun, filo, konsentu 
submeti vin al vipo kaj, kredu min, ĝi tre utilos al via animo 
kaj al via korpo: al via animo, ĉar vi plenumos agon 
mizerikordan; kaj al via korpo, ĉar vi havas kongestan 
kompleksion, kaj konvenos al vi perdi iomete da sango. 


—Multaj doktoroj ekzistas en la mondo. Eĉ la sorĉistoj 
kuracas —respondis Sancho—. Nu, tial, ke ĉiuj opinias same 
rilate al ĉi afero de la vipado, kvankam mi ne trovas ĝin 
necesa, mi diras, ke mi konsentas doni al mi la tri mil cent 
vergojn, sed sub la kondiĉo, ke tio okazos, kiam plaĉos al mi, 
sen ke oni trudu al mi ian limon en la tempo; kaj mi penos 
kvitigi min de ĉi ŝuldo kiel eble plej baldaŭ, por ke la mondo 
ĝuu la belon de sinjorino doĥa Dulcinea de El Toboso, ĉar, 
male ol mi pensis, ŝajnas, ke ŝi vere belas. Ekzistu ankaŭ la 
kondiĉo, ke oni ne devigos min, ke mi min vipu ĝissange, kaj 
ke, se kelkaj batoj apenaŭ tuŝos la haŭton, ankaŭ ili estos 
validaj. Krome, se mi miskalkulos la vergojn, tiam sinjoro 
Merlin zorge kontrolu ilin, ĉar li ĉion scias, kaj ne forgesus 
sciigi min, kiom da ili plios aŭ malplios. 


—Ne necesas sciigi pri la pliaj, ĉar en la momento mem, 
kiam vi atingos la ĝustan nombron, sinjorino Dulcinea 
elsorĉiĝos kaj venos danki la bonan Sancho kaj eĉ faros al li 
donacon pro lia bona ago. Tiel do, ne zorgu pri la plioj aŭ 
malplioj, kaj la ĉielo ne permesu, ke mi trompu ajnan 
personon, eĉ ne unu solan haron de lia kapo. 


—Nu, bone, mi metas min en la manojn de Dio kaj akceptas 
mian mavan sorton —diris Sancho—. Mi volas diri, ke mi 
akceptas la vipadon, sed kun la menciitaj kondiĉoj. 


Apenaŭ Sancho finis paroli, kiam denove sonis la muziko de 
la Ŝalmoj, kaj oni pafis per nekalkuleblaj arkebuzoj. Don 
Quijote kroĉis sin al la kolo de Sancho kaj donis al li mil 
kisojn sur la frunto kaj la vangoj. La duko, la dukino kaj la 
ceteraj ĉeestantoj montris esprimon de ega kontento, kaj la 
ĉaro komencis veturi. Kaj la bela Dulcinea, pasante, klinis la 
kapon antaŭ la gedukoj kaj faris grandan riverencon al 
Sancho. 


Ĉe tio la gaja kaj ridanta aŭtoro leviĝis rapide; la floretoj de 
la kampoj rektigis sian kapon kaj la likvaj kristaloj de la rojoj 
murmuris inter blankaj kaj grizaj ŝtonetoj kaj fluis, por pagi 
sian tributon, al la riveroj ilin atendantaj. La ĝoja tero, la 
hela ĉielo, la pura aero kaj la serena lumo, kune aŭ ĉiu per 
si, montris evidentan signon, ke la tago, komencanta jam 
paŝi sur la jupo de la aŭroro, estus klara kaj kvieta. Kontentaj 
je la ĉaso kaj je la sukcesa plenumiĝo de siaj planoj, la 
gedukoj revenis al la kastelo kun la intenco daŭrigi la 
mistifikon, ĉar nenio alia povus doni al ili pli grandan 
plezuron. 


Ĉapitro 36 


Pri la stranga kaj neimagebla aventuro de la duenjo 
Dolorida, alnomo de la grafino Trifaldi, kaj pri uno letero, 
kiun Sancho skribis al sia edzino Teresa Panza 


La majordomo de la duko, viro de burleska kaj sprita 
humoro, aranĝis la spektaklon de la lasta aventuro, ludis la 
rolon de Merlin, verkis la poemon kaj disponis, ke paĝio 
prezentu sin en la figuro de Dulcinea. Nun, kun la interveno 
de siaj gemastroj, la majordomo organizis alian plej amuzan 
kaj strangan mistifikon imageblan. 


La sekvantan tagon, la dukino demandis al la ŝildisto, ĉu li 
jam komencis la sinpunon por la elsorĉo de Dulcinea. Li 
respondis, ke jes, kaj ke, jam en la nokto, li donis al si kvin 
batojn. La dukino demandis, per kio li sin batis, kaj Sancho 
diris, ke per la mano. 


—Tio —respondis la dukino— pli ol vipobatoj estas 
manfrapoj. Mi opinias, ke la saĝa Merlin ne kontentos je via 
sinindulgo. Necesas, ke la bona Sancho uzu skurĝon kun 
rimenoj garnitaj sur la pintoj per ŝtalaj dornoj aŭ per nodoj, 
ke ili lin doloru: ĉar, «por lerni funde, penadu profunde», kaj 
oni ne devas akiri tiel ĉipe la liberigon de tiel granda damo 
kiel Dulcinea. Memoru, Sancho, ke bonfari duonhezite kaj 
nevoleme havas nenian meriton aŭ valoron. 


—Donu al mi skurĝon aŭ taŭgan rimenon —respondis 
Sancho— kaj mi batos min per ĝi, se nur ĝi ne kaŭzos tro da 
doloro. Sciu, sinjorino, ke, kvankam mi estas vilaĝano, mia 
karno pli similas kotonon ol kanabon, kaj ne justus, se mi 
draŝus min je la profito de aliaj personoj. 


— Tre bone— diris la dukino—. Morgaŭ mi donos al vi taŭgan 
skurĝon mole adapteblan al via delikata karno, kvazaŭ Ĉi 


lasta estus fratino de la batilo. 


—Mi devas diri al vi, Via Alteco kaj sinjorino mia —respondis 
Sancho—, ke mi jam skribis leteron al mia edzino Teresa por 
informi al ŝi pri ĉio okazinta de kiam mi foriris de ŝia flanko. 
Mi havas la leteron ĉi tie, ĉe la brusto, kaj mankas nur 
alskribi la adreson. Mi volus, ke Via Saĝeco legu ĝin, ĉar mi 
opinias ĝin propra al gubernatoro, mi volas diri, laŭa al la 
stilo, kiun sendube uzas la gubernatoroj. 


—Kiu diktis ĝin? —demandis la dukino. 

—Kiu, se ne ĉi povra pekanto, mi mem? 

—Ĉu vi ankaŭ skribis ĝin? 

— Tute ne. Mi ne scias legi aŭ skribi, nur signaturi. 


—Ni vidu la leteron —diris la dukino—. Sendube ĝi montros 
la amplekson kaj la kapablon de via talento. 


Sancho tiris de sia brusto leteron ne sigelitan, la dukino ĝin 
prenis kaj legis la jenon: 


Letero de Sancho Panza al lia edzino Teresa Panza 


Oni skurĝis min senpaŭze, sed mi rajdis bonan beston. 
[329] Se mi havas bonan regnon, per vipado mi ĝin 
pagas. Vi ne komprenos nun ĉi tion, kara Teresa, sed vi 
scios siatempe. Mi volas informi vin, edzino, ke mi 
decidis, ke vi uzu propran veturilon, kiel decas, ĉar la 
ceteraj vojaĝomanieroj estas kvazaŭ iri sur kvar piedoj. 
Vi estas edzino de gubernatoro: la homoj gardu sin 
kritiki kaj priklaĉi vin! Mi kunsendas verdan ĉas- 
kostumon al mi donacitan de mia sinjorino la dukino. 
Faru el ĝi jupon kaj korsaĵon por nia filino. Mi aŭdis en ĉi 
lando, ke don Quijote, mia mastro, estas sanamensa 


frenezulo kaj amuza idioto, kaj ke mi povas konkuri kun 
li ĉi-rilate. Ni vizitis la kavernon de Montesinos, kaj la 
saĝulo Merlin volis, ke la elsorĉo de Dulcinea de El 
Toboso, nomata Aldonza Lorenzo tie inter vi, okazu pere 
de mi. Tri mil tri cent vipobatojn, minus kvin, mi devas 
doni al mi, por ke ŝi vidu sin tiel elsorĉita, kiel la patrino 
ŝin naskinta. Gardu la sekreton pri ĉi afero, ĉar, kion oni 
diskonigas en la placo, tion kelkaj uloj opinias blanka, 
kaj aliaj nigra. Post kelkaj tagoj, mi iros okupi mian 
gubernatoran postenon, kaj min akompanos la grandega 
deziro riĉigi min, ĉar mi aŭdis ke, en nia epoko, la novaj 
gubernatoroj havas senescepte tiun saman intencon. Mi 
esploros la terenon kaj sciigos vin, ĉu konvenas, ke vi 
venu ĉi tien aŭ ne. La grizulo bone fartas kaj sendas al vi 
siajn salutojn: mi ne pensas forlasi ĝin, eĉ se oni levus 
min al la ofico de sultano de Turkujo. Mia sinjorino la 
dukino kisas al vi milfoje la manojn; sendu al ŝi returne 
du mil kisojn, ĉar, laŭ diro de mia mastro, nenio kostas 
kaj valoras tiel ete, kiel la belaj komplimentoj. Dio ne 
degnis havigi al mi alian valizon kun cent eskudoj, kiel 
la iama, sed ne zorgu, kara Teresa, ĉar, kiu donas la 
alarmon, en la turo sin protektas, kaj, kiam mi funkcios 
gubernatore, ĉio solviĝos laŭ miaj deziroj. Nur unu afero 
perturbas min: laŭdire, gustumi la regadon donas egan 
plezuron al la regantoj, ĝis la ekstremo, ke ili manĝas al 
si la manojn ĝis la kubuto. Se tiel, la gubernatoreco 
kostus al mi ne ĉipe, kvankam la kriplaj jam ĝuas sian 
sinekuron almozante.[330] Tiel do, iel aŭ alie, vi estos 
riĉa kaj bonsorta. Do vin benu, kaj min gardu, por ke mi 
povu servi vin. 


De ĉi kastelo, la 20-an de julio de 1614. Via edzo, la 
gubernatoro, Sancho Panza. 


Leginte la leteron, la dukino diris al Sancho: 


—Nia bona gubernatoro iom eraras rilate al du aferoj. Unue 
vi diras, aŭ sugestas, ke oni donis al vi la gubernatorecon 
interŝanĝe por la vipado, kiun vi devas apliki al vi; kaj vi 
bone scias, kaj ne povas nei, ke mia sinjoro la duko promesis 
al vi la insulon, kiam oni eĉ ne sonĝis, ke vipadoj ekzistas en 
la mondo. Due, vi montriĝas tro monavida, kaj ne plaĉus al 
mi, ke vi trompus nian esperon: ĉar sako tro plena diskrevas, 
kaj profitema gubernatoro ne regas juste. 


—Mi ne volis tiom diri en la letero —respondis Sancho—. Kaj 
se via moŝto opinias ĝin nesendinda, nu, sufiĉas ĝin disŝiri 
kaj skribi alian; kvankam eble la nova letero estus pli mava, 
se ĝi originus en mia kapo. 


—Ne, ne —respondis la dukino—. Ĉi letero bonas, kaj mi 
deziras, ke la duko ĝin legu. 


Poste ili iris al ĝardeno, por manĝi tie; la dukino montris al 
sia edzo la leteron de Sancho, kaj la duko legis ĝin kun 
granda plezuro. lli manĝis kaj, post ol oni demetis la 
tablotukon, kaj la gedukoj longe amuziĝis per la ĝuinda 
konversacio de Sancho, aŭdiĝis subite la tristega sono de 
fifro kaj la raŭka kaj disonanca bruo de tamburo. Ĉiuj 
montris alarmon ĉe tia muziko konfuza, milita kaj 
melankolia, precipe don Quijote, nekapabla sidi senmova 
pro sia ekscitiĝo. Kaj, kion diri pri Sancho? Nur, ke la timo 
puŝis lin al sia kutima ŝirmejo, t.e. al la flanko de la dukino 
aŭ en ŝian jupon, Ĉar verdire la muziko sonis plej triste kaj 
melankolie. Oni aŭskultis silente kaj streĉe, kaj tiam vidis 
alveni tra la ĝardeno du virojn en funebraj roboj tiel longaj, 
ke ili trenis larĝan voston sur la tero. La funebruloj batis sur 
du grandaj tamburoj kovritaj per nigraj drapoj, kaj ĉe ilia 
flanko iris la ludanto de la fifro, same en robo peĉe nigra. 


La trion sekvis ulo de giganta staturo, envolvita, pli ĝuste ol 
vestita, en eksterordinare nigra mantelo, kies vosto same tre 


longis. Sur la mantelo li portis larĝan balteon nigran, kaj 
enorma cimitaro kun ingo kaj tenilo nigraj pendis de ĝi. Lian 
vizaĝon kovris diafana vualo nigra, kaj tra ĝi duonvidiĝis 
longega barbo blanka kiel la neĝo. Li paŝis laŭ la takto de la 
tamburoj lante kaj solene. Unuvorte, ĉe lia kresko, lia 
majesta paŝado, lia funebro kaj lia eskorto, la personoj 
rigardantaj, kiuj ne konis lin, sentis sin frapitaj de miro. 
Lante kaj ceremonie, kiel dirite, li genuiĝis antaŭ la duko, 
kiu atendis stare kun la aliaj. Sed la duko diris al la 
funebrulo, ke li permesus lin paroli, nur kiam li stariĝus. La 
mirveka kvazaŭfantomo obeis kaj, jam surpiede, levis la 
maskon de sur sia vizaĝo kaj montris la plej teruran, plej 
longan kaj plej densan barbon, neniam antaŭe vidatan de 
homaj okuloj. Poste, voĉo profunda kaj resona elpuŝiĝis el lia 
vasta kaj potenca brusto, kaj, fiksante la rigardon sur la 
dukon, li diris: 


—Altega kaj granda sinjoro: mi nomiĝas Trifaldin la 
blankabarba kaj estas kaj estas ŝildisto de la grafino Trifaldi, 
alinome la duenjo Dolorida, je kies nomo mi portas mesaĝon 
al Via Grandeco. Per ĝi ŝi petas, ke Via Ekscelenco bonvolu 
permesi ŝin enveni kaj rakonti al vi sian misfortunon, unu el 
la plej strangaj kaj mirindaj, kian apenaŭ imagus la plej 
afliktita fantazio de la mondo. Sed unue ŝi deziras scii, Ĉu en 
via kastelo troviĝas la kuraĝa kaj neniam venkita kavaliro 
don Quijote de La Mancha, ĉar de sia regno de Candaya, ŝi 
venis piede kaj faste ĝis ĉi ŝtato via, nur por renkonti lin: kaj 
plenumi tian vojaĝon oni devus konsideri miraklo aŭ rezulto 
de ensorĉo. Ŝi troviĝas nun ĉe la pordo de ĉi fortreso aŭ 
kampo-domo kaj nur atendas vian permeson por enveni, Kaj 
jam mi diris ĉion. 


Li tusis, karesis al si la barbon de supre malsupren per la du 
manoj, kaj atendis aplombe la respondon de la duko, kiu 
diris jen: 


—Jam de longe, bona ŝildisto Trifaldin la blankabarba, ni 
scias pri la misfortuno trafinta nian sinjorinon la grafinon 
Trifaldi, nun alnomatan «la duenjo Dolorida» kaŭze de la 
sorĉistoj. Vi povas, brava ŝildisto, diri al ŝi, ke Ŝi envenu, kaj 
ke ĉi tie troviĝas la kuraĝa kavaliro don Quijote de La 
Mancha, de kies sindona naturo ŝi certe povas atendi ĉian 
helpon kaj protekton. De mia flanko, diru al ŝi ankaŭ, ke, se 
ŝi bezonas mian favoron, ĝi ne mankos sl ŝi: ĉar pro mia 
kavalireco mi havas la devon helpi ĉian virinon, ĉefe se 
temas pri duenjoj vidviniĝintaj, afliktitaj kaj forlasitaj, kia 
certe estas via sinjorino. 


Tion aŭdinte, Trifaldin klinis la genuon ĝis la tero, faris 
signon al la viroj kun la fifro kaj tamburoj, ke ili reludu kaj, je 
la samaj muziko kaj takto, li elpaŝis, dum la aliaj restis en la 
ĝardeno plenaj de miro ĉe liaj aspekto kaj teniĝo. 


La duko turnis sin al don Quijote kaj diris: 


—Certe, renoma kavaliro, la tenebro de la malico kaj la 
nescio ne povas kaŝi aŭ vuali la brilon de la kuraĝo kaj virto. 
Mi tion diras, ĉar vi gastas en ĉi kastelo apenaŭ ses tagojn 
kaj, dank' al viaj prodaĵoj, famaj ĉirkaŭ la konata mondo, la 
homoj afliktitaj kaj senfortunaj, certaj trovi en la forto de via 
brako la rimedon kontraŭ sia sufero kaj angoro, jam venas 
serĉi vin de foraj kaj distaj landoj, ne en kaleŝoj aŭ sur 
dromedaroj, sed piede kaj faste. 


—Mi dezirus, sinjoro duko —respondis don Quijote—, vidi 
nun ĉi tie la benindan klerikon kiu, antaŭ kelkaj tagoj, 
montris ĉe la tablo tiel grandan malbonvolon kaj antipation 
kontraŭ la vagantaj kavaliroj. Li observus propraokule, ĉu 
tiaj kavaliroj necesas en la mondo, kaj konstatus, ke la 
profunde afliktitaj kaj senkonsolaj, premataj de enormaj 
misfortunoj, turnas sin por helpo, ne al la hejmo de la 
letruloj, nek al la sakristianoj de la vilaĝoj, nek al la 


kavaliroj, kiuj neniam eliras ekster la limoj de sia urbo, nek 
al la pigraj korteganoj pli inklinaj serĉi novaĵon por ĝin 
rakonti kaj ripeti ol plenumi grandajn farojn kaj prodaĵojn, 
por ke aliaj ilin rakontu kaj skribu. La rimedo al la 
misfortunoj kaj al la mizero, la konsolo al la vidvinoj, la 
protekto al la puceloj troveblas ĉe la vagantaj kavaliroj 
multe pli facile ol ĉe la ceteraj personoj. Kaj mi senlime 
dankas la ĉielon, ke mi estas tia kavaliro, kaj ne plendas, 
kiam mi ricevas ofendon aŭ elportas rigoran penadon en Ĉi 
honora profesio. Venu ĉi duenjo kaj petu de mi ion ajn: la 
forto de mia brako kaj la kuraĝo de mia spirito havigos al ŝi 
la necesan rimedon. 


Ĉapitro 37 
Kun la daŭrigo de la fama aventuro de la duenjo Dolorida 


La duko kaj la dukino tre ĝojis, vidante, kiel bele don Quijote 
reagis al iliaj planoj. Sed tiam diris Sancho. 


—Mi ne volus, ke ĉi moŝta duenjo venus ĵeti bastonon en la 
radon de mia gubernatoreco: ĉar mi aŭdis unu apotekiston 
de Toledo aserti (kaj li parolis kiel najtingalo), ke, kiam la 
duenjoj miksas sin en ian aferon, nenio bona rezultas el ilia 
interveno. Je Dio, la apotekisto havis veran antipation 
kontraŭ ili! Kaj mi pensas, ke, se la duenjoj de ĉia kvalito kaj 
rango montriĝas senescepte tedaj kaj impertinentaj, kiel 
montriĝos duenjo, krome afliktita, kia laŭdire estas ĉi grafino 
tri-falda aŭ trimil-falta? 


— Silentu, amiko —diris don Quijote—. Se ĉi damo venas 
serĉi min de tiel fora lando, certe ŝi ne apartenas al la rondo 
de la duenjoj menciitaj de la apotekisto, des malpli, ke ŝi 
estas grafino, kaj, kiam grafinoj servas kiel duenjoj, ili devas 
servi reĝinon aŭ imperiestrinon, ĉar en siaj hejmoj ili havas 
moŝtan rangon, kaj aliaj duenjoj servas ilin. 


Doĥa Rodriguez troviĝis tie kaj diris al tio: 


—Mia sinjorino la dukino havas por sia servo duenjojn, kiuj 
povus esti grafinoj, se la sorto tion volus; sed «kion ordonas 
reĝo, tio fariĝas leĝo»; kaj oni ne klaĉu pri la duenjoj, des 
malpli, kiam ili estas oldaj puceloj: ĉar, kvankam mi ne 
apartenas al tia kategorio, mi bone komprenas la avantaĝon 
de duenjo-pucelo super duenjo-vidvino. Kaj, kiu nin tondis, 
tenas ankoraŭ la tondilon en la mano. [331] 


—Tamen —respondis Sancho— la duenjoj meritas tielan 
tondadon, laŭ mia barbiro, ke prefere ni ne removu la rizon, 


eĉ se ĝi kungluiĝas.[332] 


—La ŝildistoj —diris doĥa Rodriguez— ĉiam malamikis al ni, 
ĉar, tial, ke ili estas la koboldoj de la antaŭĉambroj kaj vidas 
nin ĉiupaŝe, ili dediĉas sin klaĉi pri ni, fosante en nian 
paseon kaj detruante nian reputacion anstataŭ preĝi en sia 
libera tempo. Sed mi diru al tiuj moveblaj ŝtipoj,[333] ke, 
spite al ili, ni plu loĝos en la palacoj de la mondo, eĉ 
mortante de malsato kaj kovrante per nigra robo monaĥin- 
stila nian delikatan, aŭ ne delikatan, karnon, same kiel oni 
kovras kelkfoje sterk-amason per tapiŝo en la tagoj de 
religiaj procesioj. Vere, se oni donus al mi permeson, kaj la 
momento estus oportuna, mi igus kompreni, ne nur al la 
ĉeestantoj, sed al la tuta mondo, ke ne ekzistas virto ne 
trovebla ĉe la duenjoj. 


—Mi kredas —diris la dukino—, ke Mia bona doĥa Rodriguez 
absolute pravas: sed konvenus, ke ŝi atendu pli taŭgan 
momenton por pledi por si kaj por la ceteraj duenjoj, por 
refuti la mavan opinion de tiu malica apotekisto, kaj por 
elŝiri ĝin el la koro de la granda Sancho. 


—De kiam mi komencis flari la odoron de gubernatoreco — 
respondis Sancho-, mi ne plu sentas min ŝildisto, kaj la tuta 
duenjaro de la mondo havas por mi malpli da valoro ol seka 
figo. 


Oni certe daŭrigus la konversacion kun la duenjo, se tiam ne 
aŭdiĝus la fifro kaj la tamburoj anoncantaj, ke jam 
proksimiĝas la duenjo Dolorida. La dukino demandis al sia 
edzo, ĉu estus bone iri akcepti ŝin, se konsideri ŝian moŝtan 
rangon de grafino. 


—Pro ŝia grafineco —diris Sancho, antaŭ ol la duko povus 
respondi—, ŝajnas dece, ke Viaj Grandecoj iru akcepti ŝin; 


sed pro ŝia karaktero de duenjo, mi opinias, ke vi devas movi 
vin eĉ ne per unu paŝo. 


—Kiu petis vian intervenon en ĉi afero, Sancho? —demandis 
don Quijote. 


—Kiu, sinjoro? —respondis Sancho—. Mi intervenas 
proprainiciate, ĉar mi rajtas tion fari kiel ŝildisto lerninta la 
regularon de la ĝentilo en la skolo de via moŝto, la kavaliro 
plej rafinita kaj ĝentila en la regno de la bona edukiteco. Kaj 
mi aŭdis vian moŝton diri, ke, en ĉi aferoj, tiel multe oni 
perdas pertroa, kiel per maltroa komplimento; kaj al bona 
komprenanto, nur kelkaj vortoj sufiĉas. 


—Sancho pravas —diris la duko—. Ni vidu la aspekton de la 
grafino, kaj ni mezuros laŭ ĝi la ĝentilaĵon al ŝi ŝuldatan. 


Ĉe tio enpaŝis, kiel la unuan fojon, la viroj kun la fifro kaj la 
tamburoj. Kaj la aŭtoro finas ĉi kurtan ĉapitron kaj komencas 
la sekvantan, kie oni plu traktas la saman aventuron, unu el 
la plej rimarkindaj de la libro. 


Ĉapitro 38 
La duenjo Dolorida rakontas sian misfortunon 


Post la tristaj muzikantoj, komencis eniri en la ĝardenon 
kelkaj duenjoj ĝis la nombro de dek du en du vicoj, en larĝaj 
monaĥinaj roboj ŝajne el fulita serĝo kaj kun blankaj vualoj 
muslinaj, tiel longaj, ke nur la rando de ilia robo vidiĝis. Post 
ili venis la grafino Trifaldi, kiun kondukis je la mano la 
ŝildisto Trifaldin la blankabarba; ŝi surhavis tre fajnan nigran 
lanaĵon ne frizitan, ĉar se ĝi estus frizita, la grajnoj de la 
vefto vidiĝus tiel grandaj kiel bonaj kikeroj de Martos. La 
vosto de la robo konsistis el tri trenaĵoj, kaj tri paĝioj same 
en funebra kostumo tenis ilin je la pintoj kaj formis belan 
geometrian figuron per la akutaj anguloj de la trenaĵoj: tiam 
la ĉeestantoj komprenis, ke la damo nomiĝas la grafino 
Trifaldi kaŭze de la tri faldoj de sia vosto. Kaj Benengeli 
diras, ke, efektive, ili pravis, Ĉar vere ŝi nomiĝis grafino 
Lobuna, ĉar en ŝia graflando multis lupoj, kaj se anstataŭe 
multus vulpinoj, ŝi nomiĝus grafino Zorruna,[334] tial ke, laŭ 
kutimo reganta en la parto de la mondo, kie ŝi loĝis, la 
senjoroj donis al si la nomon de tio plej abunda en siaj ŝtatoj. 
Tamen ĉi grafino, por celebri la originalecon de sia robo, 
forlasis la nomon de Lobuna kaj igis ŝin nomi Trifaldi. La dek 
du duenjoj kaj ties mastrino marŝis per procesiaj paŝoj, kaj 
ilian vizaĝon kovris nigraj vualoj, ne diafanaj kiel la vualo de 
Trifaldin, sed tiel densaj, ke absolute nenio travidiĝis. 


Tuj kiam la tuta eskadrono de duenjoj paŝis en la ĝardenon, 
la gedukoj kaj don Quijote stariĝis, same kiel la ceteraj 
rigardantoj de la tuta procesio. La dek du duenjoj haltis, kaj 
inter la du vicoj avancis Dolorida sen delasi la manon de 
Trifaldin. Ĉe tio la gedukoj kaj don Quijote antaŭeniris 
proksimume dek du paŝojn por akcepti ŝin. La grafino 


genuiĝis kaj kun voĉo pli raŭka kaj profunda ol delikata kaj 
dolĉa diris: 


—Viaj Grandecoj bonvolu ne montri vin tiel ĝentilaj antaŭ ĉi 
servisto, mi volas diri, antaŭ ĉi servistino via. Tiel profunda 
aflikto min posedas, ke mi ne kapablas respondi, kiel mi 
dezirus. Mia stranga kaj senegala misfortuno ŝancelis mian 
menson ĝis tia grado, ke mi ne scias, kiam ĝi retrovos sian 
ekvilibron. 


— Sinjorino grafino —respondis la duko—. Senmensa estus la 
homo nekapabla diveni vian indecon per la aspekto de via 
persono, kiu, sen plia ekzameno, meritas la omaĝon de la 
kremo de la ĝentilo kaj de la floro de la kortegaj ceremonioj. 


Kaj, levinte ŝin je la mano, la duko ŝin kondukis al seĝo apud 
la dukino, kiu salutis kun granda afablo la damon en 
funebro. Don Quijote silentis, kaj Sancho ege deziris vidi la 
vizaĝon de Trifaldi kaj de kelkaj el Ŝiaj multaj duenjoj, kio ne 
eblis, ĝis ili propravole kaj siatempe demetis la vualojn. Ĉiu 
restis senmovaj kaj en silento, atendante, kiu rompus ĝin 
unue. Tion faris la duenjo Dolorida, dirante: 


—Mi konfidas, potencega sinjoro, senegale bela sinjorino kaj 
plej saĝaj akompanantoj, ke mia profunda aflikto trovos en 
viaj kuraĝaj koroj akcepton tiel favoran, kiel kompatan kaj 
senrezervan, ĉar ĝi tiel intensas, ke ĝi kapablas likvigi la 
marmoron, moligi la rokon kaj fandi la ŝtalon de la plej 
harditaj animoj de la mondo. Sed antaŭ ol mi sciigos mian 
aflikton al via aŭdo (mi ne volas diri «al viaj oreloj») ege mi 
ŝatus, se oni informus min, ĉu en ĉi rondo, kunveno aŭ 
kompanio troviĝas la plej senmakula kavaliro, nome, la 
enorma don Quijote de La Mancha kaj lia ŝildistego Panza. 


—Panza —respondis Sancho, antaŭ ol alia ajn povus paroli— 
troviĝas ĉi tie kaj ankaŭ la enorma don Quijote. Do, 


afliktegita duenjego, diru kion vi volas, ĉar ni pretegas esti 
viaj servistegoj. 


Ĉe tio don Quijote stariĝis, turnis sin al la duenjo Dolorida 
kaj diris: 


—Se via misfortuno, angorplena sinjorino, povus iel mildiĝi 
per la interveno de vaganta kavaliro, mi metas je via 
dispono la forton kaj kuraĝon de mia brako; eĉ se feblaj kaj 
nesufiĉaj, mi servos al vi per ili senkondiĉe. Mi estas don 
Quijote de La Mancha, laŭprofesie devas doni helpon al ĉiaj 
mizeruloj kaj sekve, sinjorino, vi ne bezonas supliki mian 
favoron aŭ uzi ĉirkaŭfrazojn; rekte kaj alcele rakontu vian 
misfortunon, ĉar via aŭskultanto scios, se ne eblus liberigi 
vin de ĝi, almenaŭ kompati vin elkore. 


Ĉe tiaj vortoj, la duenjo Dolorida ŝajnis deziri ĵeti sin al la 
piedoj de don Quijote, kaj efektive, ŝi ĵetis sin kaj penis ilin 
ĉirkaŭpremi, dirante: 


—Mi ĵetas min al ĉi kruroj kaj piedoj, ho, nevenkita kavaliro, 
ĉar ili estas la fundamento kaj la kolonioj de la vaganta 
kavalirismo. Mi volas kisi ĉi piedojn de kies paŝoj pendas kaj 
dependas la rimedo kontraŭ mia misfortuno, ho vi, kuraĝa 
vagantao, kies prodaĝoj devancas kaj metas en la ombron la 
fabelajn farojn de Amadis, Espliandan, Belanis kaj similaj. 


Poste ŝi turnis sin al Sancho, prenis liajn manojn kaj 
daŭrigis: 


—Ho vi, plej lojala ŝildisto, kia neniam servis al vaganta 
kavaliro en la paseo aŭ en la nuno! Vi, kies boneco pli 
grandas ol la barbo de mia akompananto Trifaldin, fiera pro 
tio, ke, servante la faman don Quijote, vi simbole servas la 
tutan bandon de kavaliroj ĝis nun vivintaj en la mondo. Je la 
nomo de via fidelega bonkoreco, mi ĵurpetas vin, ke vi efike 


pledu antaŭ via mastro, por ke li favoru ĉi humilegan kaj 
mizeregan grafinon. 


—Ne koncernas min, sinjorino —respondis Sancho—, ĉu mia 
boneco grandas kiel la barbo de via ŝildisto. Min interesas 
nur, ke mia animo havu barbon kaj mustaĉon, kiam ĝi flugos 
en la transan vivon,[335] ĉar, rilate al la barboj de nia 
mondo, mi apenaŭ aŭ tute ne zorgas. Sed necesas nek viaj 
flatoj nek viaj suplikoj, por ke mi petu mian mastron (mi 
scias, ke li min amas, ĉefe nun, kiam li bezonas min por 
certa afero) favori kaj helpi vian moŝton, kiom li povas. 
Elpaku vian tristan historion, rakontu ĝin, kaj lasu al ni la 
ceteron, ĉar ni komprenos unu la aliajn. 


La gedukoj, kiel organizintoj de ĉi aventuro ĝis ties lastaj 
detaloj, preskaŭ krevis de rido aŭskultante ĉi konversacion, 
kaj laŭdis en si la spriton kaj la lertan aktoradon de la 
grafino Trifaldi. Ĉi lasta denove sidiĝis kaj diris: 


—La fama regno Candaya situas inter la granda Trapobana 
kaj la Suda Maro, ses mejlojn preter kabo Camorin, kaj ĝin 
mastris la reĝino doĥa Maguncia, vidvino de la reĝo 
Archipielo, ŝia sinjoro kaj edzo. El ilia geiĝo venis en la 
mondon la princino Antonomasia, heredulino de la regno. Ĉi 
princino kreskis kaj edukiĝis sub mia kuratoreco kaj 
instruado, ĉar mi estis la plej moŝta kaj malnova duenjo de 
ŝia patrino. Nu, okazis ke kun la paso de la tempo, tagon 
post tago Antonomasia atingis la aĝon de dekkvar jaroj, kaj 
ŝia belo tiom disfloris, ke la Naturo ne povis igi ĝin pli 
perfekta. Kaj mi konfesu, ke ĉi birdino havis tre akran 
inteligenton. Nu, ŝia saĝo egalis al ŝia belo, kaj ŝi estis la plej 
bela en la mondo, pli ĝuste, ŝi estas, se la envia destino aŭ 
la senkompataj parcoj ne tondis ankoraŭ la fadenon de ŝia 
vivo. Sed certe tio ne okazis, ĉar la ĉielo ne toleros, ke oni 
faru al la tero la teruran mavon detrui la grapolon, ankoraŭ 
verdan, de la plej bela vito de la mondo. Ŝia ĉarmo, kiam 


mia povra lango ne kapablas ĝuste laŭdi, altiris al Ŝi la amon 
de nekalkulebla nombro da princoj enlandaj kaj 
eksterlandajn kaj, inter ili, unu kortega kavaliro aŭdacis levi 
sian penson ĝis la ĉielo de ŝia beleco, fidante je sia juno, je 
sia plaĉa aspekto, je siaj multaj kapabloj kaj je sia facila kaj 
brila sprito: ĉar mi devas sciigi al Viaj Grandecoj, se mi ne 
tedas vin, ke li ludis la gitaron tiel bele, ke la instrumento 
ŝajnis paroli; krome li estas poeto kaj granda dancanto, kaj 
tiel lerte li faris birdo-kaĝojn, ke, se necese, li povus vivteni 
sin per tia laboro. Nu, tiom da talentoj kaj kapabloj sufiĉas 
por renversi monton, des pli do unu delikatan pucelon. Sed 
lia plaĉa aspekto, lia ĝentilo, lia simpatio kaj liaj konoj 
fiaskus kontraŭ la fortreso da virto de la knabino, se tiu 
senhonta fripono ne estus helpinta ŝin per la ruzo manovri 
komence kontraŭ mi mem. Unue la malica kaj kanajla 
vagabondo klopodis subfosi mian volon kaj aĉeti mian 
konsenton por ke mi, mava gardistino, transdonu al li la 
ŝlosilon de la fortreso. Nu, fine li rompis mian reziston kaj 
igis min cedi, donacante al mi nombron da bagateloj kaj 
tombakoj. Sed mia volo definitive disfalis kaj submetiĝis unu 
nokton, kiam, de kradita fenestro rigardanta al strateto, mi 
aŭdis lin kanti kelke da koploj. Kaj, se mi bone memoras, jen 
unu el ili: 


Mia damo kruelsente 
vundas min en mia koro 
kaj eĉ volas kun rigoro, 
ke suferu mi silente. 


La kanto ŝajnis al mi perle bela kaj lia voĉo sirope miela; kaj 
de tiam, konsiderante kiom da mavo faris al mi la menciitaj 
versoj, kaj aliaj de la sama speco, mi opinias, ke la ŝtatoj 
bone regataj devus, kiel konsilis Platono, ekzili la poetojn, 
almenaŭ la lascivajn, ĉar iliaj versoj similas, ne al poemoj pri 
la markizo de Mantua, kiuj amuzas kaj igas plori la infanojn 
kaj virinojn, sed al la speco de pintaj kaj delikataj dornoj 


kapablaj penetri al ni en la animon kaj ĝin vundi, kiel la 
fulmoj vundas la korpon kelkfoje sen tuŝi la veston. Kaj poste 
li kantis: 


Venu, morto, pied-ŝove, 
ke mi vin ne sentu paŝi, 
por ke la plezur' forpasi 
ne vivigu min denove. 


kaj multe da simila koploj kaj kanzonoj, ĉarmaj, se 
aŭskultataj, kaj emociaj, se legataj. Kaj kion diri pri unu 
speco de versaĵo, nomata seguidilla, furora tiam en 
Candaya? Ĝi iĝis la koron danci, la ridon eksplodi kaj la 
korpon salti; unuvorte, ĝi ŝajnis meti hidrargon en la 
sentojn. Tial mi diras, sinjoroj, ke oni devus ekzili la 
menestrelojn al neloĝataj insuloj, kvankam, verdire, ne ili 
kulpas, sed la stultuloj, kiuj laŭdas ilin, kaj la idiotaj virinoj, 
kiuj kredas ilin. Kaj se Mi kondutus, kiel bona duenjo devus, 
mi ne estus lasita min kortuŝi de iliaj rebusaj konceptoj, nek 
kredinta, ke ili parolas la veron, kiam ili diras: vivi mortinte, 
ardi en la frosto, tremi en la fajro, esperi sen espero, foriri 
sed resti, kune kun multaj aliaj similaj neeblaĵoj abundaj en 
iliaj verkoj. Kaj kion pensi, kiam ili promesas la fenikson de 
Arabujo, la kronon de Ariadna, la ĉevalojn de la suno, la 
perlojn de la sudo, la oron de la rivero Tibro kaj la balzamon 
de Pancaya? Ĉi-rilate ilia plumo glitas pli senĝene, ĉar ete 
kostas al ili promesi kion ili nek intencas nek povas doni. 
Sed kien miaj digresioj min kondukas? Ve al mi, senfortuna! 
Kia frenezo, aŭ kia absurdo, puŝas min paroli pri la mankoj 
de aliaj, kiam oni povus tiel multe kritiki pri la miaj? Ve al 
mi, mizera! Ne la poezio venkis min, sed mia stulto. Ne la 
muziko, sed mia propra frivolo min delogis. Mia multa nescio 
kaj mia eta antaŭvido apertis la vojon, taŭgigis la padon al 
la paŝoj de don Clavijo (tiun nomon havis la menciita 
kavaliro). Tiel do, dank' al mia perado (ĉar mi kulpas pri la 
tuta afero, ne li) li eniris, ne unu, sed multe da fojoj, 


nomante sin vera edzo en la ĉambron de Antonomasia; 
efektive, kvankam pekantino, mi neniam tolerus, ke sen 
ĵurpromeso de edziĝo, li tuŝus eĉ la plandon de ŝiaj 
pantofloj. Tute ne: en ajna tia afero de mi traktata, mi 
postulas, kiel unuan kondiĉon, ke ĝi baziĝu sur sindevigo de 
edziĝo. En la kazo de Antonomasia ekzistis kompliko, nome 
diferenco de rangoj; don Clavijo estis simple kavaliro, kaj ŝi, 
kiel dirite, heredulino de la reĝo. Dum kelka tempo ĉi am- 
intrigo restis kaŝita kaj nekonata, dank' al miaj ruzaj 
antaŭzorgoj, ĝi ŝajnis al mi, ke tia sekreto baldaŭ diskoniĝus 
kaŭze de mi ne scias kia ŝveliĝo de la ventro de 
Antonomasia, ĉe kies stato ni tri, timigite, interkonsiliĝis kaj 
decidis, ke antaŭ ol la skandalo aperus sub la lumo de la 
tago, don Clavijo petu antaŭ la vikario la manon de 
Antonomasia, prezentante skribitan edziniĝo-promeson, 
kiun la princino faris al li, kaj kiun mi tiele diktis, ke eĉ ne la 
tuta forto de Ŝimŝon povus ĝin detrui. Oni faris kiel planite: 
la vikario legis la promeson, konfesprenis la damon, ĉi lasta 
faris plenan konfeson, kaj la vikario ordonis, ke oni ŝin tenu 
sub gardo ĉe tre honorinda urba ĝendarmo... 


—Ankaŭ en Candaya ekzistas urbaj ĝendarmoj, poetoj kaj 
seguldillas —interrompis Sancho—, do mi imagas, kaj povus 
ĵuri, ke la mondo ĉie samas. Sed, sinjorino Trifaldi, bonvolu 
pli rapidi; estas tarde, kaj mi mortas de la deziro scii la finon 
de ĉi longa historio. 


—Tion mi faros —respondis la grafino. 


Ĉapitro 39 
Kie Trifaldi daŭrigas sian mirigan kaj memorindan historion 


Ĉe ĉiu vorto de Sancho, tiom multe amuziĝis la dukino, kiom 
desperis don Quijote. La hidalgo do ordonis la ŝildiston 
silenti, kaj Dolorida daŭrigis: 


—Nu, post longa enketo, kaj tial, ke la princino persistis en 
sia decido sen devii eĉ ne unu colon de sia unua deklaro, la 
vikario verdiktis favore al don Clavijo kaj aljuĝis al li la 
princinon kiel leĝan edzinon, kio tiel ĉagrenis la reĝinon 
doĥa Maguncia, patrinon de Antonomasia, ke, antaŭ ol pasis 
tri tagoj, ni enterigis ŝin. 


—Sendube ŝi mortis —diris Sancho. 


—Kompreneble —respondis Trifaldin—. En Candaya oni 
enterigas, ne la vivajn, sed la mortajn. 


—Sed iam kaj tiam okazis, sinjoro ŝildisto —diris Sancho—, 
ke oni enterigis personon svenintan, pensante, ke li mortis. 
Kaj ŝajnis al mi, ke reĝino Maguncia devintus, ne morti, sed 
sveni, ĉar kun la vivo oni aranĝas multe da aferoj, kaj la 
sinforgeso de la princino ne gravis ĝis la ekstremo, ke oni 
sentu tian ĉagrenon pro ŝia konduto. Se ŝi edziniĝus al paĝio 
aŭ al alia servisto de la domo, kiel multaj puceloj jam faris, 
la damaĝo ne havus rimedon; sed ŝi edziniĝis al kavaliro bel- 
aspekta kaj multescia (almenaŭ oni lin pentras tiel) kaj tia 
edziniĝo povas esti vera stultaĵo, tamen ne tiel granda kiel 
oni pensus, ĉar, laŭ la principoj de mia mastro (li troviĝas Ĉi 
tie kaj ne dementos min), se el la letruloj oni faras 
episkopojn, des pli oni povas fari el la kavaliroj, precipe el la 
vagantaj, reĝojn kaj imperiestrojn. 


—Vi pravas, Sancho —diris don Quijote—. Se vaganta 
kavaliro havas nur iomete da bona ŝanco, li posedas ĉion 
necesan por fariĝi baldaŭ la plej potenca senjoro de la 
mondo. Sed la duenjo Dolorida daŭrigu, ĉar ŝajnas al mi, ke 
ŝi ne rakontis ankoraŭ la parton amaran de ĉi historio, ĝis 
nun tiel dolĉa. 


—Jes, mankas la parto vere amara —informis la dukino—. 
Tiel amara ke, kompare kun ĝi, kolocinto dolĉas kaj oleandro 
bongustas. 


—Nu, la reĝino mortis, ne svenis —daŭrigis Trifaldi—, kaj 
apenaŭ oni enterigis ŝin kaj diris al ŝi la lastan adiaŭ, kiam 
(quis talia fando temperet a lacrimis?)[336] ĉe la tombo de 
la reĝino aperis, sur ligna ĉevalo, la giganto Malambruno, 
kruela sorĉisto kaj kuzo de Maguncia. Kaj por venĝi la 
morton de sia kuzino, por puni la aŭdacon de don Clavijo kaj 
por humiligi la insolenton de Antonomasia, li ensorĉis la 
paron kaj lasis sur la tombo la princinon transformita en 
bronzan simiinon kaj la kavaliron metamorfozita en teruran 
krokodilon el nekonata metalo. Inter la du figuroj staras 
kolono same metala, kun siria-lingva enskribo, kiu, tradukita 
unue en la candayan, kaj nun en la hispanan, diras: «Ĉi du 
temeraraj geamantoj ne reprenos sian unuan formon ĝis la 
kuraĝa Manĉano duelos kontraŭ mi: ĉar la fato rezervas Ĉi 
senegalan aventuron nur al lia granda kuraĝo». Farinte la 
ensorĉon, la giganto elingis larĝan kaj enorman cimitaron, 
prenis min je la haroj, kaj minace svingis la klingon, kvazaŭ 
li volus haki al mi la glutilon kaj fortranĉi mian kapon. Mi 
teruriĝis, timaĉis, kaj mia voĉo gluiĝis al la gorĝo. Tamen mi 
sukcesis regi min kaj diris tiom da aferoj en tono trema kaj 
vea al la giganto, ke li forlasis la ideon plenumi tiel rigoran 
punon. Fine li ordonis, ke oni konduku antaŭ li la duenjojn 
de la palaco (jen, vi vidas ilin ĉi tie) kaj post ol li troigis nian 
kulpon kaj insultis la duenjojn pro ties karaktero, mavaj 
kutimoj kaj eĉ pli mavaj artifikoj, li Ŝarĝis nin per kulpo nur 


al mi atribuebla, kaj diris, ke, anstataŭ ekzekuti nin, li 
aplikos al ni punon pli daŭran, ekvivalentan al speco de 
mizera morto; kaj apenaŭ li finis diri tion, ni sentis, ke la 
poroj de nia vizaĝo larĝiĝas, kaj ke ĉie sur ĝi doloras pikoj, 
kvazaŭ ilin farus la pinto de kudriloj. Tuj ni tuŝis nian 
vizaĝon per la manoj kaj trovis ĝin, kia vi nun vidos. 


Tuj poste Dolorida kaj la aliaj duenjoj demetis la vualojn kaj 
montriĝis kun la vizaĝoj kovritaj de densaj barboj, kelkaj 
blondaj, kelkaj nigraj, kelkaj blankaj kaj kelkaj duonruĝaj. 
Tion vidante, la gedukoj ŝajnigis surprizon, don Quijote kaj 
Sancho miris, kaj la ceteraj stuporis. Sed Trifaldi daŭrigis: 


— Tiel punis nin la malica kaj misintenca Malambruno, 
kovrante la glaton kaj morbidon de nia haŭto per la aspro de 
ĉi krinoj. Kaj ni bedaŭras, ke la ĉielo ne permesis lin fortranĉi 
nian kapon per sia enorma cimitaro: ĉar tion ni preferus ol 
vidi kaŝita la lumon de nia vizaĝo sub la nigro de ĉi haroj. 
Kaj, sinjoroj, se oni pensas bone la aferon (kion mi nun diros, 
mi volus diri kun la okuloj kiel fontanoj, sed ili verŝis tiom da 
maroj kaŭze de nia misfortuno, ke ili sekas kaj aridas kiel 
osto, do mi parolos sen plori), kien povus iri duenjo kun 
barbo? Kiu patro aŭ patrino kompatus ŝin? Kiu helpus ŝin? 
Se ni apenaŭ trovas ies simpation, eĉ se ni havas la haŭton 
glata, torturante nin per mil specoj de kremoj kaj ŝminkoj, 
kio okazos, kiam oni vidos nin kun vepro sur la vangoj? Ho 
duenjoj, kunulinoj miaj! En mava horo ni naskiĝis, en mizera 
momento niaj patroj nin generis! 


Kaj, tion dirante, ŝi ŝajnis eksveni. 


Ĉapitro 40 


Pri aferoj rilataj kaj koncernaj al ĉi aventuro kaj al ĉi 
memorinda historio 


Verdire, la ŝatantoj de historioj similaj al la historio de ĉi libro 
devus montri sin dankaj al Cide Hamete, ĝia unua aŭtoro, 
tial, ke li zorgis detale rakonti al ni ĉion kaj ne forgesis meti 
sub la klaran lumon eĉ la plej sensignifan bagatelon. Li 
priskribas pensojn, rivelas intencojn, respondas ne 
formulitajn demandojn, klarigas dubojn, solvas obĵetojn kaj, 
resume, regalas nin per informoj sufiĉaj por kontentigi la plej 
scivolan personon de la mondo. Ho, renoma aŭtoro! Ho, 
feliĉa don Quijote! Ho, fama Dulcinea! Ho, sprita Sancho 
Panza! Ĉiuj kune, kaj ĉiu aparte, vivu tempon senfinan por la 
plezuro kaj la ĝenerala amuzo de la homaro. 


Diras do la historio, ke, kiam Sancho vidis la duenjon 
Dolorida sveni, li diris: 


—Je mia fido de honesta homo, kaj je la eterna vivo de miaj 
antaŭuloj, mi ĵuras, ke neniam antaŭe mi aŭdis aŭ vidis, nek 
mia mastro rakontis al mi, aŭ povus imagi, aventuron tian. 
Mil demonoj vin prenu, Malambruno, tial, ke vi estas sorĉisto 
kaj giganto. Ĉu vi ne povis trovi alian specon de puno 
kontraŭ ĉi pekantinoj ol provizi ilin per barboj? Ĉu ne estus 
pli bona afero, kaj pli laŭa al ilia stato,[337] fortranĉi la 
duonon de ilia nazo, kvankam poste ili parolus kun snufaj 
sonoj, anstataŭ garni ilin per barboj? Mi vetus, ke ili jam ne 
havas sufiĉan monon por pagi la servojn de razisto. 


—Vi pravas, sinjoro —respondis unu duenjo—. Mono mankas 
al ni por nia senbarbigo, do kelkaj el ni uzas ekonomian 
procedon, nome, apliki al ni sur la vizaĝon algluiĝan 
plastron kaj poste abrupte ĝin detiri, kio igas nian haŭton 
nuda kaj glata kiel la fundo de ŝtona pistujo. Ĉar, kvankam 


en Candaya ekzistas virinoj, kiuj iras de domo al domo por 
elimini vilon, aranĝi brovojn kaj apliki al la damoj nombron 
da diversaj ŝmiraĵoj, ni, la duenjoj de nia sinjorino, neniam 
volis akcepti ilin ĉe ni, tial, ke la pliparto jam tro oldaj mem 
malĉasti, odoras je parigistinoj. Do, se sinjoro don Quijote ne 
solvos nian problemon, oni entombigos nin barbaj. 


—Mi fortondu mian barbon en la lando de la maŭroj[338] — 
diris don Quijote—, se mi ne liberigos vin de la viaj. 


Ĉi-momente Trifaldi vekiĝis el sia sveno kaj diris: 


— La tinto de via promeso, kuraĝa kavaliro, sonis en miaj 
oreloj, meze de mia sinkopo, kaj helpis min reakiri la 
konscion kaj la tuton de miaj sensoj; do, denove mi suplikas 
vin, renoma sinjoro vaganta kaj nevenkebla, plenumi vian 
bonvolan promeson. 


—Ne dubu pri tio —respondis don Quijote—. Diru, sinjorino, 
kion mi devas fari. Mi pretas servi vin kun mia tuta kuraĝo. 


—La afero estas —diris Dolorida—, ke, se oni iras surtere, la 
regno de Candaya distancas de ĉi tie dek kvin mil mejlojn, 
plus aŭ minus ses mejlojn. Sed, se oni iras rekte tra la aero, 
ĝi distancas naŭ mil ses cent okdek unu. Sciu ankaŭ, ke 
Malambruno informis min, ke, se bonŝance mi renkontus la 
kavaliron pretan liberigi nin, li sendus al li ĉevalon multe pli 
bonan kaj malpli miskondutan ol la luaj rajdbestoj, ĉar 
temus pri la sama Ĉevalo, sur kies dorso, la kuraĝa Pierres, 
kaptinte la lindan Magalona, kunportis ŝin. Oni direktas kaj 
bremsas la ĉevalon per ligna najlo en ĝia frunto, kaj ĝi flugas 
tra la aero tiel rapide, ke ŝajnas, ke la diabloj mem ĝin 
movas. Laŭ olda tradicio, la sorĉisto Merlin konstruis ĉi 
ĉevalon kaj ĝin pruntis al sia amiko Pierres, kiu faris per ĝi 
longajn vojaĝojn, kaj, kiel dirite, forkaptis la lindan 
Magalona kaj, tra la aero, portis ŝin sur ĝia gropo, dum, de 


sur la tero, la rigardantoj algapis ilin kiel stultuloj. Merlin 
ordinare pruntis la ĉevalon nur al siaj bonaj amikoj aŭ al la 
personoj, kiuj pagis al li plej multe. Laŭ nia scio, de la epoko 
de la granda Pierres oni ne plu rajdis la ĉevalon, sed 
Malambruno proprigis ĝin al si per siaj artifikoj kaj nun 
vojaĝas per ĝi ofte kaj tra la tuta mondo: hodiaŭ li troviĝas 
ĉi tie, morgaŭ en Francujo, postmorgaŭ en Potosi; kaj la plej 
bona afero estas, ke ĉi ĉevalo nek manĝas, nek dormas, nek 
bezonas hufumojn, kaj sen flugiloj trotas tiel glite kaj 
egalpaŝe tra la aero, ke ĝia rajdanto povus porti en la mano 
glason plenan de akvo, sen ke verŝiĝus eĉ unu sola guto; 
tial, rajdadi sur ĝi tre plaĉis al la linda Magalona. 


—Por iri glite kaj egalpaŝe mi preferas mian azenon — 
interrompis Sancho—. Vere, ĝi ne flugas tra la aero, sed sur 
la tero mi privetus ĝin kontraŭ ĉiaj trotuloj de la mondo. 


Ĉiuj ridis, kaj Dolorida daŭrigis: 


—Kaj ĉi ĉevalo (se Malambruno efektive deziras meti finon al 
nia misfortuno) troviĝos ĉi tie antaŭ ol pasos duonhoro post 
la noktiĝo; ĉar li informis min, ke se mi renkontus la ĝustan 
kavaliron, li sendus al mi tuj kaj rapide la ĉevalon. 


—Kiom da personoj povas rajdi ĝin? —demandis Sancho. 


—Du —respondis Dolorida—. Unu sur la selo kaj la alia sur la 
gropo; kaj ordinare, rajdas ĝin kavaliro kaj ŝildisto, kiam 
mankas forkaptita pucelo. 


—Mi volus scii la nomon de la ĉevalo, sinjorino Dolorida — 
diris Sancho. 


—Ĝi nomiĝas nek Pegaso, kiel la ĉevalo de Belerofono, nek 
Bucefalo, kiel tiu de Aleksandro la Granda, nek Briladoro, 

kiel tiu de Rolando la freneza, nek, malpli ankoraŭ, Bajardo, 
kiel tiu de Reinaldos de Montalban, nek Frontino, kiel tiu de 


Rugero, nek Bootes, nek Peritoa, kiel laŭdire nomiĝis la 
ĉevaloj de la suno;[339] ĝi ankaŭ ne nomiĝas Orelia, kiel la 
ĉevalo rajdata de la senfortuna Rodrigo, lasta reĝo de la 
gotoj, kiam li partoprenis en la batalo, kie li perdis la kronon 
kaj la vivon. 


—Mi vetus —diris Sancho—, ke tial, ke oni ne donis al ĝi la 
nomon de unu el ĉi famaj ĉevaloj, ĝi ankaŭ ne ricevis la 
nomon de la ĉevalo de mia mastro, Rocinante, kiu, se 
consideri nur la konvenecon de la nomoj, superas la ceterajn 
ĉevalojn.[340] 


—Vi pravas —respondis la barba grafino—. Tamen, ankaŭ la 
ligna ĉevalo havas konvenan nomon: Clavileĥo la fluganta, 
aludan al tio, ke la ĉevalo havas najlon en la frunto, estas 
ligna[341] kaj vojaĝas plej rapide. Do, rilate al la nomo, 
Clavileĥo povas rivali kun la fama Rocinante. 


—Ĝi havas sufiĉe plaĉan nomon —diris Sancho—. Sed, per 
kia brido aŭ rimeno oni ĝin direktas? 


—Mi jam diris al vi: per la najlo —respondis Trifaldi—. 
Turnante la najlon en unu aŭ alia direkto, la rajdanto povas 
iri jen alte tra la aero, jen preskaŭ tuŝante la teron, jen 
tenante sin en la mezo, kio lasta konvenas, kiam oni deziras 
entrepreni bonorde ajnan aferon. 


—Mi dezirus vidi tian ĉevalon —diris Sancho—. Sed pensi, ke 
mi rajdos ĝin sur la selo aŭ sur la gropo, egalus peti de ulmo 
pirojn. Mi apenaŭ povas teni min sur la ŝarĝo-selo, pli mola 
ol silko, de la azeno, kaj nun oni volas, ke mi rajdu sur gropo 
ligna, sen ia kuseno aŭ kuseneto. Je Dio, mi ne havas la 
intencon mueli min, por ke alies barbo malaperu. Ĉiu razu 
sin laŭpove, ĉar mi ne akompanos mian mastron en tiel 
longa vojaĝo. Des pli, ke min koncernas nur la elsorĉo de 
mia sinjorino Dulcinea, ne la razo de ĉi barboj. 


—Vi eraras, amiko —respondis Trifaldi—. Mi scias, ke oni 
nepre bezonas vin, tiom, ke, sen vi, nenio estus farebla. 


—Kia absurdo! —ekkriis Sancho—. Kion komunan havas la 
ŝildistoj kun la aventuroj de siaj mastroj? Ĉu ili akaparu la 
gloron, kiam ili sukcesas en siaj entreprenoj, kaj ni elportu la 
ŝarĝon kaj la batojn? Ho ve! Se almenaŭ la historiistoj dirus: 
«Ĉi kavaliro plenumis tian aŭ tian aventuron, sed kun la 
helpo de sia ŝildisto Ajnulo, sen kies interveno la aventuro 
ne havus feliĉan finon». Sed, anstataŭe, ili simple skribas: 
«Don Paralipomeno de la Tri Steloj finis la aventuron de la 
ses monstroj» kaj ne mencias lian ŝildiston, kvazaŭ li ne 
ekzistus en la mondo, kvankam li staris ĉiam ĉe la flanko de 
sia sinjoro. Mi ripetas, ke de mia mastro iru sola, kaj ke tio 
faru al li bonon. Mi restos ĉi tie, en la kompanio de mia 
sinjorino la dukino, kaj, kiam li revenos, eble li trovos la 
aferon de sinjorino Dulcinea en pli kontentiga stato, ĉar mi 
intencas en miaj momentoj de neniofarado kaj ripozo doni al 
mi tian serion da vipobatoj, ke eĉ ne unu haro restos sur la 
batita parto. 


—Tamen, bona Sancho, vi akompanos lin, se necese —diris 
la dukino—, ĉar tion suplikas al vi honestaj personoj; kaj la 
vizaĝoj de ĉi damoj ne devus plu suferi la barbon pro via 
vana timo. Estus hontinde. 


—Kia absurdo, vere! —respondis Sancho—. Se tian bonfaron 
oni plenumus favore al modesta pucelo aŭ orfino, oni povus 
riski sin; sed ŝarĝi sin per zorgoj kaj klopodoj por senbarbigi 
duenjon... ne, je la diablo! Prefere vidi ilin kun barbo, de la 

plej alta ĝis la plej nana, de la plej afekta ĝis la plej ridinda! 


—Basan opinion vi havas pri la duenjoj, amiko Sancho —diris 
la dukino—. Vi pensas preskaŭ same kiel la apotekisto de 
Toledo. Sed vere, vi ne pravas. En mia domo vivas duenjoj 


modelaj; por ekzemplo, jen doĥa Rodriguez: ŝi ne dementos 
min. 


—Absolute ne, Via Ekscelenco! —respondis doĥa Rodriguez 
—. Dio konas la veron de ĉio. Ankaŭ ni, la duenjoj, bonaj aŭ 
mavaj, barbaj aŭ senbarbaj, havis patrinon kiel la ceteraj 
virinoj, kaj, se Dio enmondigis nin, Li certe scias, kial Li tion 
faris. Do mi konfidas lin mizerikordon, ne ies barbon. 


—Nu, bone, sinjorino Rodriguez —interrompis don Quijote—, 
kaj vi, doĥa Trifaldi kaj kompanio, mi esperas, ke la ĉielo 
rigardos kun favoraj okuloj vian misfortunon; ke Sancho 
faros kion mi ordonos; ke venos Clavileĥo, kaj ke mi frontos 
Malambrunon: Ĉar mi scias, ke nenia razilo senbarbigus pli 
facile viajn moŝtojn, ol mia glavo fortranĉus la kapon de 
Malambruno de sur ties ŝultroj. Ja Dio toleras la perversajn, 
sed ne por ĉiam. 


—Ha! —ekkriis Dolorida—. La steloj de la ĉielaj regionoj 
kontemplu kun bonvolaj okuloj vian grandecon, sentima 
kavaliro, kaj donu al via kuraĝo la firmon kaj forton sufiĉan, 
por ke ĝi estu ŝildo kaj protekto de la mistraktata kaj 
insultata raso de duenjoj kontraŭ malicoj de apotekistoj, 
klaĉoj de ŝildistoj kaj friponaĵoj de paĝioj. La diablo prenu la 
kompatindulinon, kiu en la floro de sia aĝo decidas fariĝi 
duenjo prefere ol monaĥino! Ve al ni, duenjoj! Kvankam ni 
devenas de Hektoro la trojano laŭ direkta linio vira, niaj 
mastrinoj ne ĉesas trakti nin disdegne kaj superece, se per 
tio ili kredas sin reĝinoj. Ho, giganto Malambruno: kvankam 
sorĉisto, vi ĉiam plenumas viajn promesojn! Sendu al ni do 
la senegalan Clavileĥo, por ke nia misfortuno finiĝu: Ĉar se 
la varmo de la sezono trafos nin ankoraŭ kun ĉi barboj, ve al 
ni kaj al nia espero! 


Trifaldi diris tion kun tiel granda patoso, ke ĉies okuloj 
komencis plori. Sancho mem dronis en larmoj kaj decidis en 


sia koro akompani sian mastron ĝis la fino de la mondo, se 
tio necesus por faligi la lanon de la vangoj de tiel 
respektindaj vizaĝoj. 


Ĉapitro 41 
Pri la alveno de Clavileĥo, kun la fino de ĉi longa aventuro 


Fine alvenis la nokto kaj, kun ĝi, la horo, kiam devus aperi la 
fama ĉevalo Clavileĥo, ĉe kies prokrasto don Quijote jam 
komencis nervoziĝi, ĉar ŝajnis al li, ke Malambruno ne 
sendas ĝin, tial, ke li ne estas la ĝusta kavaliro por ĉi 
aventuro, aŭ tial, ke la giganto ne kuraĝas dueli kontaŭ li. 


Sed tiam, neatendite, kvar sovaĝuloj kun la korpo kovrita 
per verda hedero eniris en la ĝardenon, portante ŝultre 
ĉevalon lignan. Ili metis ĝin sur la teron, kaj unu sovaĝulo 
diris: 


—La kavaliro havanta la sufiĉan kuraĝon suriru ĉi maŝinon. 


—Nu, bone —interrompis Sancho—. Mi ne suriros, ĉar mi nek 
estas kavaliro, nek havas kuraĝon. 


Sed la sovaĝa daŭrigis: 


—Kaj, se li havas ŝildiston, ĉi lasta rajdu sur la gropo kaj fidu 
la kuraĝan Malambruno, ĉar nurties glavon, li devus timi. 
Nek la glavo nek la malico de aliaj personojn ofendos lin. Oni 
nur movu ĉi najlon en la frunto de la ĉevalo, kaj Clavileĥo 
portos vin tra la aeron ĝis la loko, kie Malambruno atendas. 
Sed, por ke la grandega alto kaj impono de la flugo ne kaŭzu 
kapturnon, oni devas iri kun la okuloj kovritaj, ĝis la Ĉevalo 
henos, ĉar la heno indikos la finon de la vojaĝo. 


Tion dirinte, ili lasis tie Clavileĥon, kaj kun gracia teniĝo 
retiris sin en la direkto, de kie ili antaŭe venis. 


Dolorida, tuj kiam ŝi vidis la ĉevalon, diris preskaŭ plorante 
al don Quijote: 


—Kuraĝa kavaliro, la promesoj de Malambruno efektiviĝis; la 
ĉevalo staras ĉi tie, kaj niaj barboj kreskas. Je la nomo de ĉiu 
el ni, kaj je la nomo de ĉiu haro de niaj barboj, ni suplikas 
vin, ke vi nin razu kaj tondu, kion vi atingos nur grimpante 
kun via ŝildisto la ĉevalon kaj feliĉe komencante vian novan 
vojaĝon. 


—Tiom mi faros, sinjorino grafino Trifaldi, volonte kaj 
senhezite, kaj por ne prokrasti la entreprenon, mi nek serĉos 
kusenon, nek metos al mi spronojn. Konsideru do, kiom mi 
deziras vidi vin, sinjorino, kaj ceterajn duenjojn, nudavangaj 
kaj senbarbaj. 


— Tion mi faros, nek vole aŭ nevole, nek iel ajn —diris 
Sancho—. Kaj se oni ne povas efektivigi la razadon, sen ke 
mi suriru la gropon, mia mastro traktu, ke alia ŝildisto lin 
akompanu, kaj ĉi damoj klopodu trovi novan senbarbigan 
metodon, ĉar mi ne estas sorĉisto, kaj ne ŝatas iri tra la aero. 
Kion dirus miaj insulanoj, se ili scius, ke ilia gubernatoro 
flugas promene inter la nuboj? Kaj jen alia afero: Candaya 
distancas de ĉi tie proksimume naŭ mil mejlojn, kaj se la 
ĉevalo laciĝus, aŭ la giganto mishumorus, la revena vojaĝo 
daŭrus ses jarojn, kaj tiam ne ekzistus en la mondo insuloj 
aŭ insulanoj kapablaj rekoni min. Nu, tial, ke laŭdire, «se oni 
prokrastas la aferojn oni endanĝeriĝas» kaj «Ĉe propono de 
ringo, prezentu la fingron», la barboj de ĉi sinjorinoj 
pardonu, sed bone sidas Sankta Petro en Romo; mi volas diri, 
ke mi sentas min tre bone en ĉi domo, kie oni traktas min 
kun tiom da afablo, kaj de kies mastro mi esperas, ke li 
favoru min perla gubernatoreco. 


—Amiko Sancho — respondis la duko—. La insulo, kiun mi 
promesis al vi, estas nek movebla nek fuĝema kaj havas 
radikon tiel profundan, fiksitan en la abismo de la tero, ke 
oni ne deskuus aŭ delokus la insulon eĉ per tri fortaj 
ekpuŝoj. Kaj ĉar, kiel vi scias, kaj mi scias, la gravajn 


postenojn oni vendas por unu prezo aŭ alia, mi volas ricevi 
por ĉi gubernatoreco, kiel pagon, ke vi akompanu vian 
sinjoron don Quijote plenumi kaj fini ĉi memorindan 
aventuron. Indiferente al tio, Ĉu vi tuj revenos sur Clavileĥo, 
kiel ĝia rapido promesas, aŭ kontraŭa sorto igos vin reveni 
piede, kiel pilgrimanto, de taverno en tavernon kaj gastejo 
en gastejon, ĉiuokaze vi trovos ĉe via alveno la insulon en la 
sama loko, kie ĝi nun kuŝas, viaj insulanoj sentos ĉiam la 
saman deziron vidi vin gubernatoro, kaj krome nenio 
ŝancelos mian bonvolon por vi. Kaj ne dubu kion mi diras; 
alie vi farus evidentan ofendon al mia deziro servi vin. 


—Ne plu parolu, sinjoro —diris Sancho—. Mi estas ia povra 
ŝildisto kaj ne povas ne cedi antaŭ tiom da favoroj. Mia 
mastro grimpu, oni kovru al mi la okulojn kaj rekomendu min 
al Dio. Kaj mi volus scii, ĉu, kiam ni flugos alte, mi povos 
rekomendi min al Nia Sinjoro, aŭ alvoki la anĝelojn, ke ili 
min helpu. 


—Sancho — respondis Trifaldi—. Laŭvole rekomendu vin al 
Dio aŭ al iu ajn alia: ĉar Malambruno, kvankam sorĉisto, 
estas kristano kaj faras siajn ensorĉojn kun granda sagaco 
kaj prudento, sen altrudi sin al ajna persono. 


—Nu, bone —diris Sancho—. Helpu min Dio kaj la Sankta 
Triunuo de Gaeta. 


—Depost la memorinda aventuro de la ful-marteloj —diris 
don Quijote—, neniam mi vidis Sanchon tiel timigita kiel 
nun, kaj, se mi superstiĉus kiel aliaj, lia timemo povus kaŭzi 
kelkan ektremon al mia koro. Sed venu ĉi tien, Sancho, ĉar, 
kun permeso de ĉi sinjoroj, mi volas diri al vi du tri vortojn 
private. 


Kaj irinte kun Sancho post kelkaj arbojn de la ĝardeno, la 
hidalgo prenis liajn du manojn kaj daŭrigis: 


—Jam vi vidas, frato Sancho, ke nin atendas longa vojaĝo. 
Nur Dio scias kiam ni revenos, kaj ĉu niaj aferoj permesos al 
ni ajnan ripozon aŭ tempon libere disponeblan. Tial do mi 
deziras, ke vi iru nun al via ĉambro, pretekstante, ke vi iras 
preni ion necesan por la vojaĝo, kaj ke, en unu momento, vi 
donu al vi almenaŭ cent vipobatojn partopage de la tri mil 
tricent ŝuldataj. Oni kreditos ilin en vian konton, kaj, krome, 
«afero komencita jam duone finita». 


—Je Dio —respondis Sancho—. Sendube mankas klapo al la 
kapo de via moŝto. Al via peto aplikeblas la proverbo: «Vi 
vidas, ke nun mi devas forrapidi, kaj ĝuste nun vi volas min 
deflori». Ĉu via moŝto deziras, ke mi batu al mi la pugon 
nun, kiam mi devos sidi sur nuda tabulo? Vere kaj sincere, 
via moŝto ne pravas. Ni entreprenu nun la razadon de ĉi 
duenjoj, kaj, kiam ni revenos, mi promesas, je mia honoro, ke 
mi tiel rapide kvitiĝos de mia ŝuldo, ke via moŝto sentos sin 
kontenta. Kaj punkto. 


—Nu, bona Sancho, via promeso konsolas min —respondis 
don Quijote—, kaj mi kredas, ke vi plenumos ĝin; ĉar, 
kvankam stulta, vi estas ankaŭ sincera kaj verdira. 


—Mi ne estas verda, sed bruna —diris Sancho—. Sed, eĉ se 
mi estus miksaĵo de koloroj, mi same tenus mian parolon. 


Poste ili iris al Clavileĥo, don Quijote pretis suriri la lignan 
ĉevalon kaj diris al Sancho: 


—Bendu al vi la okulojn, Sancho, kaj supriru, ĉar, kiu sendis 
voki nin de tiel foraj landoj, certe ne havas la intencon nin 
perfidi, se konsideri, ke li akirus nenian gloron malicante 
kontraŭ la persono, kiu konfidas lin. Kaj, eĉ se ĉio okazus 
male ol mi imagas, nenia fiaĵo povos vuali la floron 
entrepreni ĉi aventuron. 


—Ni ekiru jam, sinjoro —diris Sancho—. La barboj kaj la 
larmoj de ĉi sinjoroj torturas al mi la koron, kaj eĉ ne unu 
plenbuŝon mi manĝos trankvile, ĝis mi vidos ilian vizaĝon 
glatan kiel antaŭe. Via moŝto bendu al vi la okulojn kaj 
surĉevaliĝu unua, ĉar, se mi devas sidi sur la gropo, 
evidentas, ke unue devas grimpi la rajdonto sur la selo. 


—Vi pravas —diris don Quijote. 


Li elprenis naztukon el sia poŝo kaj petis Doloridan bone 
bendi liajn okulojn. Tion ŝi faris, sed don Quijote detiris la 
bendon kaj diris: 


—Se mi bone memoras, mi legis ĉe Vergilio la epizodon pri la 
Paladio de Trojo, t.e. pri la ligna ĉevalo, graveda je armitaj 
kavaliroj, kiun la grekoj prezentis al la diino Palasa. Poste, Ĉi 
kavaliroj kaŭzis la plenan ruinon de Trojo, do konvenus 
esplori, ĉu Clavileĥo portas ion en sia stomako. 


—Ne necesas —diris Dolorida—. Mi konfidas je Malambruno, 
kaj scias, ke li kapablas fari nenion malica aŭ perfidan. Via 
moŝto, sinjoro don Quijote, surĉevaliĝu sen ia zorgo, kaj, se 
mavo falos sur vin, mi ĝin ricevu. 


Ŝajnas al don Quijote, ke, se li insistus koncerne sian 
personan sekurecon, oni komencus dubi pri lia kuraĝo, do li 
senreplike supriris Clavileĥon kaj provis per la fingroj la 
facile turneblan najlon. Kaj tial, ke li ne havis piedingojn, kaj 
liaj kruroj pendis, li similis pentritan aŭ teksitan figuron de 
flandra tapiŝo prezentanta Romanan triumfon.[342] Ankaŭ 
Sancho, iom post iom kaj malgraŭvole, grimpis kaj aranĝis 
laŭpove sur la gropo; sed li trovis ĝin iom dura kaj tute ne 
komforta, do li demandis al la duko, ĉu oni ne povus alporti 
al li unu kusenon, eĉ se ĝi apartenus al la estrado de lia 
sinjorino la dukino aŭ al la lito de ajna paĝio: ĉar, li aldonis, 
la gropo de Clavileĥo ŝajnas pli marmora ol ligna. Trifaldi 


respondis, ke la ĉevalo toleras sur si neniam harnison aŭ 
garnon, kaj ke li povus rajdi virinmaniere,[343] por ne tiel 
forte senti la duron de la ligno. Sanchotion faris kaj, dirante 
adiaŭ, lasis, ke oni bendu liajn okulojn. 


Tamen, jam kun la okuloj kovritaj, li detiris la bendon kaj 
rigardante mole kaj kun larmoj la personojn de la ĝardeno, 
suplikis, ke ili helpu lin en lia danĝera situacio, preĝante 
unu avemaria, por ke Dio havigu al ili aliajn propetantojn, se 
ili vidus sin en simila embaraso. 


— Fripono! —diris tiam don Quijote—. Kial vi petas preĝojn? 
Ĉu eble vi estas alligita al pendingo aŭ troviĝas en la lasta 
momento de via vivo? Mizera poltrono, ĉu vi ne sidas sur la 
sama loko de la linda Magalona, de kie ŝi descendis, ne en la 
tombon, sed por levi sin, kiel reĝino, al la trono de Francujo, 
se la historio ne mensogas? Kaj mi, rajde apud vi, ĉu mi ne 
povas min kompari kun la kuraĝa Pierres, kiu okupis ĉi 
saman lokon mian? Kovru al vi la okulojn, bonvolu, kaj 
almenaŭ en mia ĉeesto, ne montru per paroloj la timon de 
via koro. 


—Oni min bendu —respondis Sancho—, kaj tial, ke oni volas, 
ke nek mi, nek la aliaj, rekomendu min al Dio, Ĉu estas 
surprize, ke mi timas renkonti ie ajn unu legion da demonoj, 
kiu povus konduki nin al Peralvillo?[344] 


Jam okulbendita, don Quijote opiniis, ke ĉio estas en ordo kaj 
tuŝis la najlon; kaj apenaŭ li metis la fingrojn sur ĝin, kiam la 
duenjoj kaj la ceteraj ĉeestantoj levis la voĉon, dirante: 


—Dio gvidu vin, kuraĝa kavaliro! Dio vin akompanu, sentima 
ŝildisto! Vi iras jam tra la aero kaj ĝin fendas kun la rapido 
de sago! Jam oni rigardas vin de sur la tero kun miro kaj 
admiro! Tenu vin firme, kuraĝa Sancho, ne ŝanceliĝu! Zorgu 
ne perdi la ekvilibron, ĉar via falo estus pli danĝera ol la falo 


de la temerara junulo, kiun volis direkti la ĉaron de sia patro 
la suno.[345] 


Sancho aŭdis la voĉojn, alpremis sin al sia mastro, kun la 
brakoj ĉirkaŭ li, kaj demandis: 


— Sinjoro, kial ili krias, ke ni flugas alte, se iliaj voĉoj ŝajnas 
paroli ĉe nia flanko? 


—Ne atentu tion, Sancho. Ĉi speco de flugoj staras ekster la 
ordinara iro de la aferoj, do de la distanco de mil mejloj vi 
povus vidi kaj aŭdi ion ajn. Sed ne tiom alpremu vin al mi. 
Verdire, mi ne scias, kio vin perturbas kaj alarmas, ĉar mi 
ĵurus ke en mia tuta vivo neniam mi rajdis ĉevalon de tiel 
egala paŝado, tiom, ke ŝajnas, kvazaŭ ĝi ne moviĝus de la 
sama loko. Forĵetu do vian timon, amiko; vere, ĉi afero iras 
normale, kaj la vento venas deposte. 


—Vi pravas —respondis Sancho—, ĉar de tie min frapas 
fortega vento, kvazaŭ oni elĵetus aeron per mil bloviloj. 


Kaj tio efektive okazis: per kelkaj grandaj bloviloj oni donis 
al ili aeron. Tiel perfekte planis ĉi aventuron la gedukoj kaj la 
majordomo, ke nenia detalo mankis al ĝi. 


Sentante la blovadon, don Quijote diris: 


—Sendube, Sancho, ni jam alvenas al la dua regiono de la 
ĉielo, kie originas la hajlo kaj la neĝo. La tondroj kaj la fulmoj 
originas en la tria regiono. Kaj se ni plu supriros ĉi-maniere, 
baldaŭ ni atingos la regionon de la fajro, kaj mi ne scias, kiel 
manipuli ĉi najlon por eviti ascendi tro alten kaj bruli. 


Tiam, per flamaj pecoj el stupo, alligitaj al la ekstremo de 
longaj kanoj, oni komencis varmigi ilian vizaĝon. Sancho 
sentis la varmon kaj diris: 


—Mi mortu, se ni ne eniris jam en la lokon de la fajro, aŭ se 
ni ne troviĝas proksime, ĉar mi ne havas rostita la duonon de 
la barbo. Kaj mi dezirus detiri mian bendon por vidi, kie ni 
flugas. 


—Ne faru tion —respondis don Quijote—. Memoru la 
aŭtentan historion de doktoro Torralva, kiun, kun la okuloj 
fermitaj kaj rajde sur kano, la diabloj transportis tra la aero. 
En dek du horoj li atingis Romon kaj descendis sur la straton 
Torre de Nona, vidis la teruran atakon kontraŭ la urbon kaj la 
morton de Borbon,[346] kaj, en la mateno, la doktoro jam 
troviĝis returne en Madrid, kie li informis pri ĉio kion li vidis 
en Romo. Li diris ankaŭ, ke, irante tra la aero, li apertis la 
okulojn, ordonite de la diablo, kaj vidis sin, laŭŝajne, tiel 
proksima al la korpo de la luno, ke li povus tuŝi ĝin per la 
mano, kaj li ne kuraĝis rigardi al la tero por ne sveni. Sekve, 
Sancho, ni ne bezonas detiri la bendon de la okuloj, ĉar, la 
homo respondeca pri ni, devas dece nin trakti, kaj eble nun 
ni soras ĝis la plej alta punkto por fali subite sur la regnon 
de Candaya, same kiel faras la falkoj, kiam ili ascendas plej 
alten por ĵeti sin kontraŭ la ardeoj. Kaj, kvankam laŭŝajne ni 
ekflugis de la ĝardeno antaŭ duonhoro, estu certa, ke ni jam 
iris tre longan distancon. 


—Mi ne scias —diris Sancho—. Sed mi povas aserti, ke se 
sinjorino Magallanes aŭ Magalona trovis komforta ĉi gropon, 
certe ŝi ne havis tre delikatan haŭton. 


La gedukoj kaj ceteraj personoj en la ĝardeno aŭskultis ĉi 
konversacion de la du herooj kaj ege amuziĝis je iliaj 
komentoj. Kaj dezirante meti finon al ĉi stranga kaj bele 
kombinita aventuro, ili ekbruligis per iom da stupo la voston 
de Clavileĥo, kies interno plenis de petardoj, kaj subite la 
ĉevalo eksplodis en la aeron meze de terura bruo, kaj don 
Quijote kaj Sancho, duonrostitaj, falis sur la teron. 


lom pli frue la tuta eskadrono da duenjoj, eĉ Trifaldi, forlasis 
la ĝardenon, kaj la ceteraj personoj kuŝis surtere, kvazaŭ 
svenintaj. don Quijote kaj Sancho, trabatitaj, stariĝis, 
rigardis ĉien kaj stuporis, vidante sin en la sama ĝardeno, de 
kie ili ekflugis, kaj meze de tiom da homoj kuŝantaj. Sed ilia 
miro eĉ pli intensiĝis, kiam ili vidis longan lancon fiksitan en 
la tero, flanke de la ĝardeno, kaj de kies ekstremo, pere de 
du ŝnuretoj el verda silko, pendis pergameno kun la jena 
teksto en grandaj literoj oraj: 


La fama kavaliro don Quijote de La Mancha entreprenis 
kaj finis la aventuron de grafino Trifaldi, alinome duenjo 
Dolorida, kaj kompanio, per nur sia intenco ĝin plenumi. 
Malambruno konsideras sin plene kontenta. La mentonoj 
de la duenjoj jam vidiĝas glataj kaj nudaj, kaj la gereĝoj 
Clavijo kaj Antonomasia reprenis sian unuan aspekton. 
Kaj kiam la ŝildista skurĝado plenumiĝos ĝisfine, la 
blanka kolombino ĉesos esti viktimo de la fetoraj falkoj 
ŝin persekutantaj kaj falos en la brakojn de sia kverema 
turto. Tion ordonas Merlin, la saĝa protosorĉisto. 


Leginte la tekston de la pergameno, don Quijote komprenis, 
ke ĝi aludas la elsorĉon de Dulcinea. Li dankis la ĉielon, ke li 
senriske finis ĉi grandan aventuron redoni la iaman haŭton 
nudan al la vizaĝo de la respektindaj duenjoj, ne plu 
videblaj, iris al la loko, kie la gedukoj kuŝis, ankoraŭ 
senkonsciaj, prenis la manon de la duko kaj diris: 


—Nu, sinjoro, kuraĝon. Kuraĝon, ĉar nenio okazas. La 
aventuro finiĝis kaj neniu suferis nocon, kiel klare montras la 
skribaĵo pendanta de la lanco tie. 


La duko, kvazaŭ li vekiĝus el peza dormo, rekonsciiĝis iom 
post iom, kaj same faris la dukino kaj la ceteraj personoj 
kuŝantaj tra la ĝardeno. Li elmontris tiom da miro kaj 
stuporo, ke oni povus kredi vera kion ili ŝerce simulis. 


La duko legis kun duonfermitaj okuloj la pergamenon kaj tuj 
poste, kun apertaj brakoj, iris ĉirkaŭpreni la hidalgon, 
dirante al li, ke li estas la plej brava kavaliro de ĉiuj epokoj. 
Dume Sancho ĉien rigardis kun la deziro renkonti la duenjon 
Dolorida, por vidi, kian vizaĝon ŝi havus sen la barbo, kaj ĉu 
ŝi belus sen ĝi tiom multe, kiom ŝia gracia figuro promesis. 
Sed oni diris al li, ke tuj kiam Clavileĥo descendis, brulante, 
tra la aero kaj atingis la teron, la tuta eskadrono da duenjoj 
malaperis kun Trifaldi, sed jam razitaj kaj sen siaj hirtaj 
barboj. La dukino demandis al Sancho, kie li fartis en si 
longa vojaĝo, kaj la ŝildisto respondis: 


—Mi sentis min fluganta en la regiono de la fajro, kiel mia 
mastro diris, sinjorino. Tiam mi volis iom deŝovi la bendon de 
miaj okuloj por rigardi, kaj petis de li lian permeson fari tion, 
sed li ne konsentis. Tamen, pro tio, ke min piketas la scivolo 
kaj la deziro koni kion al mi oni prohibas aŭ kaŝas, mi senplie 
kaj nevidante deŝovis iomete la bendon apud la nazo kaj tiel 
povis rigardi al la tero, ne pli granda ol sinapa semeto, dum 
la homoj sur ĝi ŝajnis iom pli grandaj ol aveloj: imagu kiom 
alte ni flugis tiam. 


—Amiko Sancho —respondis la dukino—, pensu kion vi 
diras, ĉar, ŝajne, vi vidis, ne la teron, sed la homojn sur ĝi. 
Evidentas, ke se la tero montriĝus al vi kiel sinapa semeto, 
kaj ĉiu viro kiel avelo, unu sola homo kovrus la tutan teron. 


—Vi pravas —diris Sancho—. Tamen la teron mi vidis 
okulangule kaj vidis ĝin tuta. 


—Pensu, Sancho —respondis la dukino—, ke okulangule oni 
ne plene vidas kion oni rigardas. 


—Pri tiaj rigardoj mi scias nenion —diris la ŝildisto—. Mi scias 
nur, ke eble konvenas, ke via moŝto ne forgesu, ke ni flugis 
per sorĉ-arto kaj ke, sekve, per sorĉ-arto mi povis vidi la 


tutan teron kaj ties tutan loĝantaron, kiel ajn mi rigardis. Kaj 
se via moŝto ne kredas tion, vi ne kredos ankaŭ, ke, iom 
deŝovinte la bendon de la brovoj, mi vidis min tiel proksima 
al la ĉielo, ke mi apenaŭ distancis de ĝi unu spanon kaj 
duonon, kaj mi povas ĵuri, sinjorino, ke ĝi estas vere granda. 
Kaj okazis, ke ni tiam flugadis tra la loko, kie sidas la sep 
kapridinoj[347] kaj, je Dio kaj je mia animo, tiel baldaŭ kiel 
mi vidis ilin, mi sentis la deziron iom ludi kun ili, se konsideri 
ke, en mia lando, mi estis paŝtisto de kaproj en mia 
infanaĝo. Kaj se mi ne kontentigus tian deziron, mi pensas, 
ke mi krevintus. Tiel do, kion fari? Nu, parolante al neniu, eĉ 
ne al mia mastro, mi senplie deĉevaliĝis en silento kaj ludis 
preskaŭ tri kvaronojn de horo kun kapridinoj, belaj kiel 
levkojoj. Kaj dume Clavileĥo nek movis sin, nek iris antaŭen. 


—Kaj dum la bona Sancho distris sin kun la kapridinoj, per 
kio sin distris sinjoro don Quijote? —demandis la duko. 


— Tial, ke ĉi aferoj kaj eventoj okazas ekster la natura ordo — 
respondis la hidalgo—, ne estas surprize, ke Sancho diras 
kion li diras. Rilate al mi, mi povas aserti, ke mi ne deŝovis 
mian bendon, nek suben, nek supren, nek vidis la ĉielon la 
maron aŭ la dezertojn. Verdire, mi sentis kiam ni pasis la 
regionon de la aero, kaj eĉ kiam ni tuŝis la regionon de la 
fajro, sed mi ne kredas, ke ni pasis pretere, ĉar, tial, ke la 
regiono de la fajro situas inter la ĉielo de la luno kaj la lasta 
regiono de la aero, ni ne povus atingi la ĉielon, kie troviĝas 
la sep kapridinoj menciitaj de Sancho, sen esti konsumitaj 
de la fajro. Kaj pro tio, ke ni ne brulis, aŭ Sancho mensogas, 
aŭ Sancho sonĝas. 


—Mi nek mensogas nek sonĝas —protestis la ŝildisto—. 
Demandu al mi pri la aspekto de la kapridinoj, kaj tiam vi 
vidos, ĉu mi diras la veron aŭ ne. 


—Priskribu ilin do, Sancho —petis la dukino. 


—Du estas verdaj, du ruĝaj, du bluaj kaj unu bunta. 


— Stranga speco de kaprinoj —diris la duko—. En nia regiono 
de la tero, ne troveblas tiaj koloroj, mi volas diri, kaprinoj de 
tiaj koloroj. 


—Oni facile komprenas tion —respondis Sancho—. Devas 
ekzisti diferenco inter la kaprinoj ĉielaj kaj teraj, ĉu ne? 


—Diru Sancho —demandis la duko—. Ĉu vi vidis ian kapron 
inter la kaprinoj?[348] 


—Ne, sinjoro —respondis Sancho—. Sed mi aŭdis diri, ke 
neniu portas kornojn pli grandajn ol la kornoj de la luno. 


Oni ne plu volis demandi la ŝildiston pri lia vojaĝo, ĉar li 
Ŝajnis preta image vagadi tra ĉiuj ĉieloj kaj fari plenan 
raporton pri ĉio tie troviĝanta, kvankam li ne moviĝis de la 
ĝardeno. 


Tiel finiĝis la aventuro de la duenjo Dolorida. Ĝi ege amuzis 
la gedukojn, ne nur en ĉi momento, sed dum ilia tuta vivo, 
kaj donis al Sancho temon de konversacio, kiu estus eterna, 
se la ŝildisto vivus eterne. 


Tiam don Quijote proksimiĝis al Sancho kaj flustris al li en la 
orelon: 


—Sancho, se vi volas, ke mi kredu kion vi vidis en la ĉielo, 
mi deziras, ke vi kredu kion mi vidis en la kaverno de 
Montesinos... kaj punkto. 


Ĉapitro 42 


Pri la konsiloj de don Quijote al Sancho Panza antaŭ ol ĉi 
lasta komencas regi la insulon, kaj pri aliaj gravaj aferoj 


La gedukoj tiel multe kontentiĝis je la amuza kaj plaĉa 
aventuro de Dolorida, ke ili decidis daŭrigi la farson, vidante, 
kiel facile mistifikeblaj estas la objektoj de iliaj Ŝercoj. Tiel 
do, ili instrukciis siaj servistoj kaj regnanoj pri la maniero 
trakti Sanchon en la afero de la regado de la promesita 
insulo. Kaj unu tagon post la flugo de Clavileĥo, la duko diris 
al Sancho, ke li preparu sin okupi la postenon de 
gubernatoro, kaj ke liaj insulanoj jam atendas lin, kiel pluvon 
oni atendas en majo.[349] 


Sancho riverencis kaj respondis: 


—De kiam mi descendis de la ĉielo, post ol mi rigardis de ĝia 
impona alto kaj vidis la teron tiel eta, iom moderiĝis mia 
forta deziro gubernatori, ĉar, kian gravon havas regi super 
sinapa semeto, aŭ kian dignon kaj aŭtoritaton oni ricevas 
mastrante seson da homoj grandaj kiel aveloj? Vere, ŝajnis al 
mi, ke ne ekzistas pli da ili sur la tuta tero. Se via moŝto 
degnus doni al mi parteton de la ĉielo, larĝan eĉ se nur je 
unu mejlo, mi ĝin akceptus pli volonte ol la plej grandan 
insulon de la mondo. 


—Konsideru, amiko Sancho —respondis la duko—, ke mi ne 
povas doni parton de la ĉielo, eĉ ne tiel etan kiel ungo, ĉar 
tiaj favoroj kaj rekompencoj estas rezervitaj nur al Dio. Mi 
donas al vi kion mi povas, nome, veran kaj solidan insulon, 
rondan, bonproporcian kaj ekstreme fertilan, kie, se vi scios 
lerte regadi, vi povos akiri samtempe la riĉojn de la tero kaj 
de la ĉielo. 


—Nu, bone, venu jam la insulo —respondis Sancho—. Mi 
klopodos regi ĝin tiamaniere, ke mi iros al la ĉielo spite al 
ĉiuj friponoj. Kaj ne pro ambicio aŭ pro vanta fiero mi volas 
levi min al pli altaj postenoj, sed pro la deziro scii, je kio 
gustas la gubernatoreco. 


—Se vi gustumos ĝin unufoje, Sancho —diris la duko—, vi ne 
volos forlasi ĝin, ĉar dolĉegas ordoni kaj esti obeata. Kiam 
via mastro fariĝos imperiestro (kio nepre okazos, laŭ la iro de 
liaj aferoj) oni ne facile detronigos lin, kaj li sentos aflikton 
kaj pezan bedaŭron en sia koro, pensante pri la tempo, kiam 
li ankoraŭ ne imperiestris. 


— Sinjoro —respondis Sancho—. Mi imagas, ke regadi estas 
bona afero, eĉ se oni regas nur gregon da bovoj. 


—Oni min enterigu apud vi, Sancho —diris la duko—. Ĉion vi 
scias! Kaj mi esperas, ke vi estos tiel bona gubernatoro, kiel 
via saĝo promesas. Sed nun, ni lasu ĉi aferon. Memoru, ke 
jam morgaŭ vi devos iri okupi la gubernatoran postenon de 
la insulo, kaj ĉi-vespere oni havigos al vi la kostumon 
adekvatan al via rango kaj ĉion necesan por via vojaĝo. 


—Oni vestu min laŭvole —respondis Sancho—. Sed en ajna 
kostumo mi estos la sama Sancho Panza. 


—Vi pravas —diris la duko—. Sed la vestoj devas kongrul 
kun la ofico aŭ la posteno okupata. Ne decus, se juristo 
portus kostumon de soldato, aŭ soldato kostumon de pastro. 
Vi, Sancho, estos vestita parte kiel juristo, parte kiel 
kapitano, ĉar en la insulo, kies regadon mi cedas al vi, la 
armoj tiel necesas kiel la letroj. 


—Pri la letroj mi apenaŭ scias ion —respondis Sancho—, ĉar 
mi ne konas ankoraŭ la abocon. Sed sufiĉas, ke Mi memoru 
la dekalogon, por esti bona gubernatoro. Rilate al la armoj, 


mi uzos ĝismorte kiajn oni donos al mi. Kaj ĉio okazu laŭ la 
volo de Dio. 


—Kun tiel bona memoro, Sancho, vi ne povos fari erarojn — 
diris la duko. 


Ĉi-momente aperis tie don Quijote, kaj kiam li sciis, kio 
okazas, kaj kiel baldaŭ Sancho okupos sian postenon, la 
hidalgo, kun la permeso de la duko, prenis la ŝildiston je la 
mano kaj kondukis lin al sia ĉambro por konsili lin, kiel li 
devus konduti en sia ofico. Ili eniris do en lian ĉambron, don 
Quijote fermis post si la pordon, preskaŭ devigis la ŝildiston 
sidiĝi apud li kaj kun solena voĉo diris: 


—Senfine mi dankas la ĉielon, amiko Sancho, ke antaŭ ol la 
sorto min favorus, la fortuno venis renkonti kaj akcepti vin. 
Mi, kiu atendis mem sukcesi por rekompenci vin pro viaj 
servoj, troviĝas nun ĉe la komenco atingi eventualan 
profiton, dum vi, antaŭtempe kaj kontraŭ ĉiaj logikaj 
supozoj, vidas vian deziron plenumita. Kelkaj intrigas, 
ĝenas, petas, suplikas, klopodas senĉese kaj insistas, sed ne 
ricevas la oficon deziratan. Kaj jen, prezentiĝas alia, kaj, sen 
scii kiel aŭ kial, troviĝas en la posteno, kiun la ceteraj 
pretendis. Al ĉi okazoj tre adekvatas la diro, ke ekzistas bona 
kaj mava sorto inter la aspirantoj. Mi opinias, ke vi estas vera 
ŝtipo. Tamen, sen klopodi de la mateno ĝis la nokto, sen ia 
penado de via flanko, vi, per la nura fakto, ke vin tuŝis la 
spiro de la vaganta kavalirismo, vidas vin, senplie, 
gubernatoro de unu insulo... Nenia bagatelo, vere! Mi diras 
ĉion ĉi, Sancho, por ke vi ne atribuu Ĉi favoron al viaj propraj 
meritoj, kaj por ke vi danku unue la ĉielon, kiu tiel bone 
aranĝas la aferojn, kaj poste la grandecon implicitan en la 
profesio de la vaganta kavalirismo. Kun la koro inklina kredi 
min, atentu, filo, kion mi, via Katono, vin konsilos, ĉar mi 
volas esti la stelo, kiu orientu vin atingi sekuran havenon el 
inter la tempestaj ondoj de ĉi maro, kien vi iras navigi: ĉar la 


gravaj oficoj kaj postenoj estas nur profundaj golfoj da 
konfuzo. 


»Unue, filo, vi devas timi Dion: ĉar en ĉi timo sidas la saĝo, 
kaj, se saĝa, vi neniam povos erari. 


»Due, vi devas konsideri kio vi estas kaj, plej malfacila tasko 
imagebla, klopodi koni vin mem. El tia konado vi lernos ne 
ŝveli de fiero, kiel la rano, kiu deziris grandi kiel bovo. Ĉar, 
simile al la pavo, kies parada vosto falas, kiam la birdego 
rimarkas la turpon de siaj piedoj, via orgojlo vundiĝos de la 
penso, ke vi gardis porkojn en via vilaĝo. 


— Efektive, tio okazis en mia infanaĝo —respondis Sancho—. 
Sed poste, kiam knabo, mi gardis, ne porkojn, sed anserojn. 
Sed ŝajnas al mi, ke ĉio ĉi ne menciindas: ne ĉiuj regantoj 
devenas de reĝaj familioj. 


—Vi pravas —diris don Quijote—. Tial, la personoj sen nobela 
origino, devas kombini la gravon de siaj funkcioj kun ia mola 
afablo, kiu, gvidata de la prudento, liberigu ilin de la 
klaĉado, kies pikoj trafas ĉiun rangon kaj staton. 


»Konfesu senkaŝe, Sancho, la humilon de via origino, kaj ne 
hontu diri, ke vi devenas de kampara gento; tiel, vidante, ke 
vi ne hontas, oni ne havos la intencon humiligi vin. Prefere 
estu virte humila ol peke orgojla. Nekalkuleblaj personoj de 
modesta deveno levis sin al la plej supraj rangoj pontifikaj 
kaj imperiestraj, kaj Mi povus citi al vi tiom da ekzemploj ĉi- 
rilate, ke vi laciĝus aŭskulti. 


»Atentu, Sancho: se vi sekvas la vojon de la virto kaj 
plenumas nur virtajn agojn, vi ne devas senti envion kontraŭ 
la personoj, kiuj naskiĝis sinjoroj kaj princoj, ĉar la sangon 
oni heredas, sed la virton oni akiras, kaj la virto per si mem 
havas pli da valoro ol la sango. 


»Tiel do, se iu el viaj familianoj okaze venus viziti vin al via 
insulo, ne ignoru aŭ ofendu lin; male, akceptu lin afable kaj 
kompleze kaj regalu lin: tiel vi kontentigos Dios, ĉar Li ne 
ŝatas, ke oni disdegnu kion Li kreis, kaj krome, vi kondutos 
konforme al la leĝoj de la naturo. 


»Se vi venigos vian edzinon (ne konvenas, ke viro okupata 
en funkcioj de regado tenu for dum longa tempo sian 
edzinon) instruu kaj eduku ŝin kaj poluru ŝian naturon, ĉar, 
se ordinare saĝa gubernatoro gajnis al si prestiĝon, aliflanke 
lia edzino, se rustika kaj stulta, ĝin ruinigas kaj detruas. 


»Se vi vidviĝus (kio povus okazi) kaj pro via posteno vi 
devus edziĝi denove al virino de pli alta rango, ne prenu ŝin 
tia, ke ŝi uzu vin kiel logilon kaj fiŝkanon por sia persona 
profito: Ĉar, verdire, pri ĉio, kion ricevas la edzino de juĝisto, 
respondos la edzo antaŭ la aŭtoritato de Dio kaj devos 
repagi kvaroble kiom lia edzino akceptis sen lia scio. 


»Neniam lasu vin regi de la kaprico kaj de la arbitro, kiel 
faras la stultuloj, kiuj kredas sin inteligentaj. 


»Montru pli da kompato, sed ne pli da justeco, por la larmoj 
de la paŭperaj, ol por la pledoj de la riĉaj: klopodu trovi la 
veron inter la promesoj kaj donacoj de la riĉaj, same kiel 
inter la ploroj kaj la impertinento de la paŭperaj. 


»Ĉiuokaze kiam la justeco permesos, ne ŝargu sur la 
deliktulon la tutan rigoron de la leĝo: juĝisto severa ne 
havas pli bonan famon ol juĝisto kompatema. 


»Se okaze fleksiĝus al vi la vergo de la justico, ĝi fleksiĝu, 
ne pro la pezo de la donacoj, sed de la mizerikordo. 


»Se vi devus juĝi super afero de malamiko via, ignoru la 
kaŭzon de via ofenditeco kaj atentu nur iri ĝis la vero de la 
kazo. 


»Ne permesu, ke propra pasio blindigu vin en fremda afero, 
ĉar, ĝenerale, viaj eraroj estus, aŭ neripareblaj, aŭ ripareblaj 
nur je la kosto de via reputacio aŭ eĉ de via havo. 


»Se bela virino petus de vi justecon, deturnu la okulojn de 
ŝiaj larmoj kaj la orelojn de ŝiaj ĝemojn, kaj konsideru 
senurĝe la esencon de ŝia plendo, se vi ne volas, ke via 
prudento dronu en ŝia ploro kaj via virto en ŝiaj suspiroj. 


»Ne mistraktu parole la personon, kiun vi devas submeti al 
fizika puno; ne necesas aldoni insulton al la torturado de 
kompatinda homo. 


»Konsideru la kulpulon submetitan al via jurisdikcio kiel 
povran viktimon regatan de la inklinoj de nia perversa 
naturo kaj, sen ignori la rajton de liaj akuzantoj, laŭpove 
montru vin al li pardonema kaj mizerikorda, ĉar, kvankam 
ĉiuj atributoj de Dio estas egalaj, ŝajnas al ni pli bela kaj 
valora la mizerikordo ol la justeco. 


»Se vi sekvos ĉi regulojn kaj preceptojn, Sancho, viaj tagoj 
estos longaj, via famo eterna, viaj rekompencoj abundaj kaj 
via feliĉo nesuperebla; vi edzigos viajn filojn laŭdezire, kaj ili 
kaj viaj nepoj havos moŝtajn titolojn; vi vivos en paco kaj 
ĝuos la estimon de la homoj, kaj en la lastaj paŝoj de via 
vivo, en olda aĝo milda kaj matura, la morto atingos vin, kaj 
la molaj kaj delikataj manoj de viaj pranepoj fermos al vi la 
okulojn. Ĉi instrukcioj koncernas la edukon de via animo. 
Nun aŭskultu kion mi devas diri por la bono de via korpo. 


Ĉapitro 43 
Pri la dua serio da konsiloj de don Quijote al Sancho 


Kiu, aŭskultinte ĉi lastan paroladon de don Quijote, ne 
konsiderus lin tre inteligenta kaj bonintenca? Nu, kiel ofte 
menciite laŭlonge de ĉi granda historio, la cerbo de la 
hidalgo iris promeni, nur kiam ĝi okupiĝis pri kavaliraj aferoj; 
en ĉio cetera li montris posedi klaran kaj subtilan menson, 
do liaj faroj ofte diskreditis lian saĝon, kaj lia saĝo liajn 
farojn. Sed en la dua serio de konsiloj al Sancho, li rivelis sin 
homo de granda sprito kaj levis ĝis la plej alta grado sian 
frenezon kaj sian saĝon. Sancho aŭskultis lin kun ega atento 
kaj klopodis reteni en la memoro liajn konsilojn, pensante 
helpi sin per ili, por solvi la eventualajn komplikojn de sia 
regado. Don Quijote daŭrigis: 


—Rilate al la flegado de via korpo kaj de via domo, mi unue 
rekomendas al vi, Sancho, ke vi estu purama kaj tondu viajn 
ungojn, sen lasi ilin kreski, ne kiel faras certas personoj, kies 
nescio movas ilin pensi, ke la longo de la ungoj beligas la 
manojn: kvazaŭ tiaj superfluaĵoj kaj apendicoj, ne tondataj 
pro stranga kaj naŭza kaprico, estus ungoj kaj ne krifoj de 
falko. 


»Via kostumo ne sidu al vi loza kaj ĉifoplena: Ĉar senordaj 
vestoj montras indicon de neglektema karaktero, escepte se 
tia neglekto kaj senzorgo kaŝas ian difinitan intencon, kiel 
laŭdire estis la kazo de Julio Cezaro.[350] 


»Sobre taksu la valoron de via ofico: kaj se vi juĝus ke la 
rango de via posteno postulas, ke viaj servistoj portu livreon, 
ĉi peco estu utila kaj modesta pretere ol pompa kaj parada. 
Kaj disdonu inter servistoj kaj senhavaj homoj; mi volas diri, 
ke, se vi povus vesti ses paĝiojn, vestu nur tri, kaj poste tri 
mizerulojn, kaj tiel vi havos paĝiojn por la ĉielo kaj por la 


tero. La vantaj kaj fanfaronaj ne komprenus ĉi novan 
manieron doni livreojn. 


»Ne manĝu ajlojn aŭ cepojn, por ke ilia odoro ne montru 
vian rustikan originon. 


»Marŝu lante; kaj ankaŭ parolu lante, sed ne ĝis la ekstremo 
doni la impreson, ke vi aŭskultas vin mem: ĉar ĉia afektado 
mavas. 


»Manĝu sobre en la tagmezo kaj eĉ pli sobre en la vespero: 
la sano de la tuta korpo originas en la kaldrono de la 
stomako. 


»Modere trinku, konsiderante, ke tro da vino nek gardas 
sekreton nek plenumas promeson. 


»Zorgu, Sancho, ne maĉi plenbuŝe aŭ rukti antaŭ personoj. 
— Tion pri «rukti» mi ne komprenas —diris Sancho. 


—«Rukti», Sancho —klarigis don Quijote— signifas regoldar, 
kaj ĉi lasta estas unu el la plej vulgaraĉaj vortoj de nia 
lingvo. Tial la edukitaj homoj helpas sin per la latina kaj 
diras rukti anstataŭ regoldar kaj rukto anstataŭ regŭeldo. Se 
certaj personoj ne komprenas ankoraŭ la novajn esprimojn, 
ne gravas; kun la paso de la tempo la uzado ilin ĝeneraligas, 
kaj la lingvo riĉiĝas dank' al la uzo kaj al la influo de la 
popolo. 


—Vere, sinjoro —diris Sancho—, mi penos reteni en la 
memoro vian konsilon pri regoldar, ĉar mi ofte eligas tiajn 
regŭeldos. 


—«Rukti», Sancho, ne «regoldar» —korektis don Quijote. 


—«Rukti» mi diros de nun, kaj ĵuras ke mi ne forgesos. 


—Memoru ankaŭ, Sancho, ke vi ne devas ŝarĝi vian 
konversacion per egaj kvantoj da proverboj, kiel vi ordinare 
faras; ĉar kvankam la proverboj estas koncizaj sentencoj, 
ofte vi uzas ilin tiel neadekvate, kvazaŭ vi enprenus ilin je la 
haroj, ke ili pli similas al absurdoj. 


—Nur Dio povus tion korekti —respondis Sancho—, ĉar mi 
tenas en la kapo pli da proverboj ol tuta libro, kaj, kiam mi 
parolas, ili puŝiĝas en mia buŝo, batalas inter si por eliri, kaj 
la lango ĵetas eksteren la unue trafitan proverbon, eĉ se ĝi 
ne kongruas kun la objekto de la konversacio. Sed de nun mi 
zorgos Uzi nur proverbojn laŭajn al la gravo de mia posteno, 
ĉar «en bone provizita domo, facile kuiriĝas la manĝo», kaj 
«disdonanto de ludkartoj ne faras la tranĉon», kaj «kiu 
donas la alarmon sidas sekura» kaj «necesas saĝon disponi 
por gardadi kaj por doni». 


—Nu, antaŭen, Sancho, ne haltu —diris don Quijote—. 
Torentu, kaskadu viaj proverboj! Ne ĉesu! «Min punas mia 
patrino, sed mi drinkas plu la vinon»: mi ĵus diris al vi, ke vi 
uzu ŝpareme la proverbojn, kaj en unu momento vi ŝutis 
litanion da ili, tiel adekvataj al nia temo kiel al la luno. Nu, 
Sancho, ne ŝajnas al mi mave uzi proverbon ĝuste aplikatan; 
sed uzi kaj trouzi ilin ieletrapele igas la konversacion plata 
kaj vulgara. 


»Kiam vi rajdos sur ĉevalo, ne retroklinu la korpon super la 
postan parton de la selo, nek tenu la krurojn streĉitaj kaj 
apartigitaj de la ventro de la besto; sed sidu ne tre loze, ĉar 
alie vi donus la impreson rajdi sur azeno: laŭ la maniero 
rajdi, distingiĝas kavaliro de stalisto. 


»Dormu modere: kiu ne levas sin kun la suno ne ĝuas la 
tagon. Kaj memoru, Sancho, ke la diligento estas patrino de 
la bona sorto, kaj ke ĝia malo, la pigro, neniam sukcesas 
plenumi ajnan honestan aspiron. 


»Nun mi donos al vi la lastan konsilon. Ĝi ne rilatas al la 
flegado de la korpo, sed mi deziras, ke vi ĝin bone memoru, 
ĉar mi kredas, ke ĝi estos al vi almenaŭ tiel utila kiel la 
antaŭaj. Temas pri tio, ke vi neniam diskutu koncerne ies 
genealogion, kaj precipe, ne komparu unu familion kun alia, 
ĉar nepre unu el la du montriĝos pli bona: kaj tiam la 
familio, kies suban staton vi evidentigis, abomenos vin, kaj 
la familio, kies pli altan rangon vi proklamis, eĉ ne dankos 
vin. 


»Via kostumo konsistu el kuloto, longa sajo, kaj mantelo iom 
pli longa. Sed tute ne rekomendindas la striktaj kulotoj, ĉar 
ili sidas bone nek al kavaliroj, nek al la gubernatoroj. 


»En la nuna momento, mi ne plu memoras novajn konsilojn 
por vi. Kun la paso de la tempo, kaj laŭ la diversaj 
cirkonstancoj, mi diros al vi aliajn, se vi zorgos informi min 
pri la stato de viaj aferoj. 


— Sinjoro —respondis Sancho—. Mi komprenas, ke viaj 
rimarkoj estas bonaj, valoraj kaj pozitivaj. Sed, kiel ili povus 
utili al mi, se konsideri, ke mi ilin tute ne memoras? Verdire, 
la aferon pri mia dua edziĝo (se la okazo prezentiĝos) kaj pri 
la tondado de la ungoj mi ne forgesos; sed pri la ceteraj 
predikoj, implikoj kaj komplikoj mi tiel memoras kaj 
memoros, kiel pri la nuboj de la pasinta jaro. Pli bone do, se 
mi ricevus ilin en skriba formo: ĉar, kvankam mi ne scias legi 
aŭ skribi, mi ilin transdonus al mia konfesprenanto, kaj li 
enbatus ilin en mian kapon, kiam necese. 


—Ho ve! —ekkriis don Quijote—. Kiel aĉe impresas 
gubernatoro, kiu ne scias legi kaj skribi! Sciu, Sancho, ke 
kiam homo ne konas legon kaj skribon, aŭ estas livamanulo, 
oni konkludas, aŭ ke liaj gepatroj vivadis en tre mizera 
satato, aŭ ke li tiom perversas kaj malicas, ke li ne povis 


asimili virtajn kutimojn. Vi portas kun vi gravan mankon, kaj 
tial mi deziras, ke vi lernu almenaŭ signaturi vian nomon. 


—Mi povas signaturi —respondis Sancho— ĉar, kiam mi estis 
pedelo de religia societo en mi vilaĝo, mi lernis skribi kelke 
de grandaj literoj, kiajn oni uzas por la markado de pakaĵoj. 
Krome mi simulos, ke mi havas la dekstran manon kripla, kaj 
ordonos, ke alia signaturu por mi; ekzistas rimedo por ĉio, se 
escepti la morton, kaj tial, ke Mi tenos la ordon-bastonon kaj 
la aŭtoritaton, mi faros laŭvole, des pli, ke «kiu havas sian 
patron urbestro...».[351] Kaj, ĉar mi estos gubernatoro, pli 
grava do ol urbestro... nu, ni vidos, ĉu oni kuraĝos disdegni 
kaj kalumnii min! «Oni venos por lano kaj mem estos 
tonditaj», kaj «kiun Dio preferas, tiu prosperas» kaj «la 
stultaj diroj de la riĉaj rangas en la mondo kiel maksimoj». 
Kaj tial, ke kaŭze de mia posteno mi riĉos, kaj krome 
klopodos havi donaceman manon, oni ignoros miajn 
mankojn. «Ŝanĝiĝu al mielo kaj la muŝoj vin manĝos»; mia 
avino diris, ke «tiom oni valoras, kiom da oro oni trezoras»; 
kaj «kontraŭ forta mano la leĝo estas vana». 


—Dio vin damnu, Sancho —interrompis lin don Quijote—. 
Ses-dek mil satanoj prenu vin kun viaj proverboj! Jam unu 
horon vi ilin ĵetadas senĉese, torturante min per ĉiu 
proverbo, unu post alia. Mi ĵuras, ke ĉi manio via kondukos 
vin al la pendingo. Pro la proverboj, viaj subuloj forpelos vin, 
aŭ ribelos kontraŭ vi. Diru, ŝtipo: kie vi trovas ilin? Kiel vi 
aplikas ilin, stulta? Mi mem, kiam mi volas laŭcele citi eĉ nur 
unu, penadas kaj ŝvitas, kvazaŭ fosante truon. 


—Je Dio, sinjoro mastro, via moŝto plendas je bagateloj! — 
respondis Sancho—. Kial, per la diablo, vin ĉagrenas, ke mi 
uzas mian kapitalon? Mia sola riĉo, kaj mi ne havas alian, 
konsistas el proverboj super proverboj. Kaj ĝuste nun venas 
en mian kapon aliaj kvar oportunaj kaj laŭcelaj, kiel oro al 


avara. Sed mi ne diros ilin al vi, ĉar «prudenta silento 
nomiĝas Sancho».[352] 


—Tia Sancho ne estas vi —diris don Quijote—. Vi ne 
prudentas silente, sed male, babiladas malice kaj ĝistede. 
Tamen mi dezirus sciiĝi pri viaj kvar proverboj tiel oportunaj 
kaj laŭcelaj venintaj nun en vian memoron. Mi fosas en la 
mia, kaj, kvankam ĝi estas sufiĉe bona, mi ne trovas eĉ unu 
proverbon adekvatan al nia interparolo. 


—Kio pli adekvata —respondis Sancho- ol «inter du saĝo- 
dentoj ne enpuŝu la polekson»? Al «foriru de ĉe mi; kion vi 
volas de mia edzino?» nenio respondeblas. Kaj «se la kruĉo 
frapiĝas kontraŭ ŝtono, aŭ male, ĉiuokaze la kruĉo 
rompiĝas». Ĉi proverboj aplikeblas tute ĝuste: oni ne spitu 
sian gubermatoron aŭ mastron, ĉar oni ricevas la damaĝon, 
kiel okazas al la fingro metita inter la saĝo-dentoj aŭ, cetere, 
inter ajnaj molaroj. Kaj al la ordonoj de gubernatoro, nenio 
respondeblas, kiel al la frazo, «foriru de ĉe mi; kion vi volas 
de mia edzino?». Rilate al la Ŝtono kontraŭ la kruĉo, eĉ la 
plej blinda vidas ĝian sencon. Tiel do, necesas, ke «kiu vidas 
la ligneron en fremda okulo, vidu trabon en la sia», por ke 
oni ne diru pri li, ke «la mortinto teruriĝas de la vundito». 
Kaj via moŝto bone scias, ke «la stulta pli konas ĉe si, ol la 
saĝa en fremda domo». 


—Pri tio lasta vi ne pravas, Sancho —respondis don Quijote 
—, ĉar la stulta konas nenion en propra aŭ en fremda hejmo. 
Sur fundamento de stulteco oni ne povas starigi domon de 
saĝo. Kaj jam ni lasu ĉi aferon, Sancho. Se vi regos fuŝe, via 
estos la kulpo kaj mia la honto. Sed min konsolas, ke mi faris 
mian devon, konsilante vin tiel sincere kaj saĝe kiel mi 
kapablas. Per tio mi kvitiĝas de mia devo kaj de mia 
promeso. Dio vin gvidu kaj regu vin en via regado, Sancho, 
kaj Li liberigu min de mia suspekto, ke vi faros el via 
gubernatoreco grandiozan kaĉon, kion mi povus eviti, 


dirante al la duko, ke ĉi grasa personeto estas nenio alia ol 
sako plena de proverboj kaj malico. 


— Sinjoro —respondis Sancho—. Se via moŝto opinias, ke mi 
ne taŭgas por la posteno, jam de nun mi rifuzas ĝin. Mi pli 
amas la nigran randon de ungeto de mia animool mian 
tutan korpon. Kaj la simpla Sancho povas vivteni sin per 
pano kaj cepo, anstataŭ regali sin per perdrikoj kaj kaponoj 
en sia gubernatora rango; des pli, ke la homoj grandaj kaj 
etaj, riĉaj kaj paŭperaj valoras la samon dum ili dormas. Kaj 
se via moŝto bone pensas la aferon, vi vidos, ke nur vi puŝis 
en mian kapon la ideon de la gubernatoreco, ĉar pri la 
regado de insuloj mi konas ne pli ol vulturo. Kaj se vi pensas, 
ke la diablo prenos min pro mia gubernatora rando, mi 
preferas iri kiel simpla Sancho en la ĉielon, ol kiel 
gubernatoro en la inferon. 


—Je Dio, Sancho —diris don Quijote—. Eĉ se nur pro ĉi lastaj 
vortoj viaj, mi opinias vin inda regi gubernatore super mil 
insuloj. Vi havas bonan naturon kaj sen ĝi nenia saĝo 
valoras. Rekomendu vin al Dio kaj klopodu ne erari en viaj 
ĉefaj decidoj. Mi volas diri, ke vi devas teniĝi al la firma 
intenco agi juste en viaj aferoj, ĉar la ĉielo ĉiam favoras la 
bonajn aspirojn. Kaj ni iru manĝi, ĉar mi kredas ke la gedukoj 
nin atendas. 


Ĉapitro 44 


Pri kiel oni sendis la ŝildiston Sancho Panza al ties 
gubernatora posteno, kaj pri la stranga aventuro okazinta al 
don Quijote en la kastelo 


Oni legas en la originalo de ĉi historio, ke la tradukinto de la 
nuna Ĉapitro ne faris fidelan transdonon de la vortoj de Cide 
Hamete, ĉar efektive la maŭro skribis riproĉon kontraŭ si 
mem, dirante, ke li verkis ĉi rakonton seka kaj monotona, 
tial, ke li sentis sin kvazaŭ devigita paroli nur pri don Quijote 
kaj Sancho kaj ne kuraĝis deflankiĝi de la temo per digresioj 
epizodoj pli interesaj kaj distraj. Li aldonis, ke teni la 
menson, la manon kaj la plumon ĉiam fiksitaj al la sama 
objekto egalas al neelportebla laboro tute ne fruktodona por 
la aŭtoro. Li diris ankaŭ ke, por eviti ĉi malavantaĝon, en la 
unua parto li helpis sin per la enmeto de kelkaj noveloj, kiel 
La stulta scivolo kaj La kapitano en kaptiteco, iasence 
senrilataj al la ĉefa historio, kvankam la ceteraj rakontoj 
havas konekson kun la aventuroj vere travivitaj de don 
Quijote, kaj sekve ne eblis ilia elimino. Li pensis ankaŭ, ke 
multaj legantoj, absorbitaj de la prodaĵoj de don Quijote ture 
ignorus la novelojn insertitajn en la historio, aŭ legus ilin sen 
atento kaj pacienco, ne rimarkante, ke ili havas 
konsiderindan valoron artan kaj stilan, kio evidentiĝus, se 
oni eldonus ilin aparte, sen ia ligiteco kun la frenezo de don 
Quijote kaj la stultaĵoj de Sancho. Tial, en ĉi dua parto, li ne 
volis inkluzivigi ajnan novelon rilatan, aŭ ne rilatan, al la 
ĉefa historio, kaj limigis sin enmeti kelke da epizodoj iom 
memstaraj sed fontintaj el la fundo mem de la veraj eventoj 
priskribitaj en ĉi historio. Kaj eĉ tiaj epizodoj aperas tre 
sporade kaj ne pli longaj ol la plej sobra rakontado postulas. 
Li fine diras, ke, kvankam li tenas sin strikte al la nura 
historio, li posedas lerton, talenton kaj imagon sufiĉajn por 
verki pri io ajn en la mondo, kaj suplikas, ke oni ne disdegnu 


lian laboron, kaj ke oni laŭdu lin, ne pro tio, kion li skribas, 
sed protio, kion li ne skribis. 


La aŭtoro poste daŭrigas la rakontadon de la historio, 
dirante, ke don Quijote parole donis siajn konsilojn al 
Sancho en la mateno, kaj ke, en la sama tago, post la 
manĝohoro, li enmanigis al li la konsilojn en skriba formo, 
por ke la ŝildisto disponu laŭokaze, ke alia persono legu ilin 
al li. Sed apenaŭ Sancho ricevis la paperon, li perdis ĝin, kaj 
ĝi trafis en la manojn de la gedukoj, kiuj denove miris je la 
frenezo kaj la saĝo de don Quijote. Nu, daŭrigante sian 
ŝercon, en la sama vespero ili sendis Sanchon kun granda 
eskorto al la vilaĝo, kiu, koncerne lin, rolus kiel insulo. 
Okazis, ke la persono ŝarĝita konduki ĉi aferon estis la 
inteligenta kaj sprita majordomo de la duko —sen 
inteligento ne eblas sprito— antaŭe ludinta tre lerte la rolon 
de la grafino Trifaldi, kiel jam scias la leganto. Dank' al sia 
talento kaj al la instrukcioj de la gedukoj pri tio, kiel li traktu 
Sanchon, li ege sukcesis plenumi sian taskon. 


Okazis tamen, ke, tuj kiam Sancho vidis la majordomon, li 
imagis vidi la veran mienon de Trifaldi, do li sin turnis al sia 
mastro kaj diris: 


— Sinjoro, la diablo prenu min tuj, se via moŝto ne opinias, ke 
la vizaĝo de ĉi majordomo de la duko estas la sama vizaĝo 
de Dolorida. 


Don Quijote atente rigardis la majordomon kaj diris al 
Sancho: 


—Ne ekzistas motivo por ke la diablo vin prenu, Sancho. 
Evidentas, ke la vizaĝo de Dolorida tute similas la vizaĝon 
de la majordomo. Tamen ĉi lasta ne estas Dolorida, ĉar alie 
temus pri granda absurdo, kaj ni ne troviĝas nun en la ĝusta 
momento fari esplorojn, kiuj kondukus nin en veran 


labirinton. Kredu min, amiko Sancho: ni tre bezonas elkore 
preĝi al Nia Sinjoro, ke Li liberigu nin de mavaj sorĉistoj kaj 
magiistoj. 


—Ne temas pri ŝerco, sinjoro —respondis Sancho—. Antaŭe 
mi aŭdis lin paroli, kaj ŝajnis, kvazaŭ la voĉo de Trifaldi 
sonus en miaj oreloj. Bone, mi ne plu mencios la aferon, sed 
de nun mi ne ĉesos teni la okulojn apertaj kun la celo trovi 
ian novan signon, kiu povus, aŭ konfirmi, aŭ detrui mian 
suspekton. 


— Tion vi devas fari, Sancho —diris don Quijote—. Kaj ne 
forgesu informi min pri viaj eventualaj eltrovoj ĉi-rilate, kaj 
pri ĉio okazonta al vi dum via gubernatoreco. 


Fine Sancho komencis sian vojaĝon akompanate de multaj 
homoj, vestita kiel letrulo, kun larĝa mantelo el flava 
kamloto muara kaj kun ĉapo el la sama ŝtofo; li rajdis sur 
mulo kun kurtaj piedingo-rimenoj, kaj tuj poste, laŭ 
instrukcioj de la duko, iris lia azeno garnita per tute nova 
harniso kaj silkaj ornamoj. Sancho turnis la kapon de tempo 
al tempo por rigardi sian azenon, en kies akompano li iris tiel 
kontenta, ke li ne interŝanĝus sin kun la imperiestro de 
Germanujo. Adiaŭante la gedukojn, li kisis iliajn manojn kaj 
petis la benon de sia mastro, kion don Quijote donis kun 
larmoj kaj Sancho ricevis plorsingulte. 


Lasu la bonan Sancho iri pace en la akompano de Dio, afabla 
leganto, kaj atendu du buŝelojn da rido, kiam vi scios, kiel 
kondutis en sia posteno. Dume, turnu vian atenton al tio 
okazinta al lia mastro en la sama nokto. Se vi ne ridos, 
almenaŭ viaj lipoj streĉiĝos en simian grimaceton, ĉar la 
farojn de don Quijote oni devas honori per rido aŭ per 
admiro. 


Nu, la historio diras, ke apenaŭ Sancho ekiris, don Quijote 
sentis sian solecon kaj volonte revokus la enoficigon de sia 
ŝildisto kaj revenigus lin al sia flanko, se tio eblus. La dukino 
rimarkis lian melankolion, demandis al li, kial li tristas, kaj 
aldonis, ke, se tion kaŭzas la foresto de Sancho, ŝi tenas en 
sia domo nombron da ŝildistoj, duenjoj kaj damoj pretaj servi 
lin tute laŭ lia volo. 


—Efektive, sinjorino —respondis don Quijote—, mi sentas la 
mankon de Sancho, sed tio ne estas la ĉefa kaŭzo de mia 
deprimiteco. Rilate al la multaj de proponoj de via moŝto, mi 
povas akcepti nur la bonvolon, kiu diktas ilin, kaj mi suplikas 
vin, ke vi permesu, ke nur mi prizorgu mian personon. 


—Vere, sinjoro don Quijote —diris la dukino—, ne okazos tiel, 
ĉar kvar el miaj ĉambristinoj, belaj kiel floroj, servos vin. 


—lli Ŝajnus al mi, ne floroj, sed dornoj enpuŝitaj en mian 
koron —respondis la hidalgo—. Al ili estus pli facile flugi en 
la aero ol eniri en mian ĉambron! Se Via Grandeco volas plu 
verŝi sur min ne merititajn favorojn, permesu, ke mi zorgu 
pri mi mem en la interno de mia ĉambro; mi devas starigi 
muron inter mia deziro kaj mia virto kaj ne volas, ke ĉi 
kutimo rompiĝu kaŭze de via regalemo al mia persono. Vere, 
mi preferas dormi vestita, ol permesi, ke oni min nudigu. 


—Sufiĉe jam, sinjoro don Quijote, eĉ ne uno vorton plian — 
diris la dukino—. Mi ordonos, ke eĉ ne unu muŝo eniru en 
vian ĉambron, des malpli unu servistino. Mi ne kapablus 
permesi, ke la ĉasto de don Quijote suferu, ĉar, ŝajnas al mi, 
inter viaj multaj virtoj plej brile staras la pudoro. Vestu kaj 
nudigu vin sola kaj laŭ via plaĉo, kiel kaj kiam vi volos. Oni 
tute ne ĝenos vin. En via ĉambro vi trovos la vazon, kiu, se 
vi dormas malantaŭ ŝlositaj pordoj, necesas por ke la premo 
de natura bezono ne devigu vin aperti ilin. La granda 
Dulcinea de El Toboso vivu tra mil epokoj, kaj ŝia nomo 


famiĝu ĉirkaŭ la tuta tero, tial, ke ŝi havas la meriton esti 
amata de tiel kuraĝa kaj virta kavaliro; kaj la bonvola ĉielo 
inspiru la Sancho Panza, nia gubernatoro, la deziron, ke li 
finu baldaŭ sian sinvipadon, por ke la mondo ĝuu denove la 
belecon de tiel granda sinjorino! 


—La esprimoj de Via Alteco respegulas vian karakteron — 
respondis don Quijote—, ĉar el la buŝo de virtaj damoj povas 
eliri nenia Mava vorto. Pro viaj laŭdoj, Dulcinea ricevos en Ĉi 
mondo pli da gloro kaj feliĉo, ol se ŝin laŭdus unuvoĉe la plej 
elokventaj homoj de la tero. 


—Bone, sinjoro don Quijote —diris la dukino—. Nun estas la 
horo manĝi, kaj la duko certe atendas nin. Via moŝto venu, 
ni manĝu, kaj vi iru frue dormi, ĉar la longo de via hieraŭa 
vojaĝo al Candaya certe igis vin laca. 


— Tute ne, sinjorino —respondis don Quijote—. Mi povus ĵuri 
al vi moŝto, ke neniam antaŭe mi rajdis ĉevalon pli senskuan 
kaj glit-kuran ol Clavileĥo, kaj ne komprenas, kial 
Malambruno senigis sin je tiel leĝera kaj milda rajdobesto 
kaj bruligis ĝin sen ia motivo. 


— Eble li kondutis tiel —diris la dukino— ĉar, sentante 
penton pro siaj misfaroj kontraŭ Trifaldi kaj kompanio, kaj 
kontraŭ aliaj personoj, kaj pro la krimoj, kiujn li certe 
plenumis kiel sorĉisto kaj magiisto, li decidis detrui la 
instrumentojn de sia arto, kaj tial, ke Clavileĥo estis la ĉefa 
el ili kaj kaŭzis al li pli da zorgoj en liaj vagadoj de lando al 
lando, li bruligis ĝin... Sed la cindroj de ĉi besto kaj la 
surlanca pergameno eternigos la kuraĝon de la granda don 
Quijote de La Mancha. 


La kavaliro refoje dankis la dukinon kaj, post la manĝo, 
retiris sin sola en sian ĉambron, kaj ne konsentis, ke ajna 
persono eniru kun li por lin servi: ĝis tia ekstremo li timis 


alfronti tenton kapablan movi aŭ devigi lin forgesi la ĉaston, 
kiun li gardis al sia sinjorino Dulcinea, kaj ĉi-rilate li Ĉiam 
klopodis imiti la virtan konduton de Amadis, floro kaj 
spegulo de la vagantaj kavaliroj. Li fermis la pordon post si, 
nudigis sin ĉe la lumo de du vaksaj kandeloj, kaj dum li 
demetis siajn ŝuojn (ho misfortuno ne inda je tia kavaliro!) 
ŝiriĝis, ne suspiroj el lia brusto, kio diskreditus lian perfektan 
edukitecon, sed dudek du maŝoj de uno ŝtrumpo, kiu prenis 
la aspekton de ĵaluzio. La bona kavaliro tre afliktiĝis kaj 
volonte donus eĉ unu-uncan arĝentan moneron por disponi 
tie iometon da verda silko, ĉar la ŝtrumpoj estis verdaj. 


Ĉi tie Benengeli skribas la jenan eksklamacion: «Ho mizero! 
Mizero! Mi ne komprenas, kia motivo movis la grandan 
poeton de Cordoba[353] nomi vin “sankta, sed disdegnata 
donaco”! Kvankam maŭro, mi bone scias, pro miaj rilatoj kun 
la kristanoj, ke la sankteco baziĝas sur karitato, humilo, fido, 
obeo kaj malriĉo. Sed mi diras, ke se iu kontentas, vivante 
malriĉe, li sendube posedas iom de la naturo dia, ĉar lia 
malriĉo apartenas al la speco aludita de unu el la plej 
grandaj sanktuloj: “Havu ĉion, kvazaŭ nenion vi posedus”, 
[354] kaj tio nomiĝas malriĉo de spirito. Sed vi, la dua speco 
de malriĉo (kaj pri vi mi parolas), kial vi furiozas kontraŭ la 
hidalgoj kaj la homoj de moŝta nasko, pli ol kontraŭ aliaj 
personoj? Kial vi puŝas ilin ciri siajn ŝuojn, kaj porti sur la 
vesto butonojn de diversaj tipoj: kelkajn el silko, kelkajn el 
krinoj, kelkajn el vitro? Kial iliaj kolumoj devas vidiĝi ĉiam 
ĉifitaj kiel folio de skarolo, kaj ne apertaj kaj glataj?». (Ĉi 
vortoj de la maŭro montras, ke jam de tre longe uziĝas la 
kolumoj amelitaj). Poste li daŭrigis: «Ho vi, kompatinda 
homo de moŝta nasko, kiu nutras vian honoron per mizerega 
manĝo malantaŭ fermitaj pordoj, kaj poste eliras sur la 
straton kun hipokrita dentopikilo inter la lipoj, kvankam vi 
manĝis nenion, kio povus pravigi ĝian uzon! Ho vi, 
kompatinda homo, kies honoro teruriĝas, kiam vi pensas, ke 
de la distanco de unu mejlo rimarkeblas la flikaĵo de via ŝuo, 


la Ŝvitomakuloj de via ĉapelo, la disfadeniĝo de via mantelo 
kaj la malsato de via stomako!». 


Ĉi pensoj revenis en la menson de don Quijote, kiam li 
observis la ŝiriĝon de la maŝoj. Sed li konsoliĝis, vidante, ke 
Sancho lasis al li paron da longaj botoj, kaj li decidis, ke li 
surmetos ilin en la sekvanta tago. Fine la hidalgo kuŝiĝis 
pensema kaj trista kaŭze de la foresto de Sancho kaj de la 
neriparebla difektiĝo de sia ŝtrumpo, kies maŝojn li volonte 
flikus eĉ per fadeno de alia koloro, kvankam tio estas unu el 
la plej grandaj signoj de manko en la mizera vivo de hidalgo. 
Li estingis la flamon de la kandeloj, sed ne povis ekdormi, 
ĉar estis varme. Li ellitiĝis, iom apertis la fenestron de krado 
rigardanta al bela ĝardeno, kaj aŭdis, ke homoj paŝas kaj 
parolas tie. Li ekaŭskultis atente, kaj la voĉoj en la ĝardeno 
tiel leviĝis, ke ili atingis klare lian orelon: 


—Nu, Emerenciana —diris unu el la voĉoj—, ne urĝu min 
kanti, ĉar vi scias, ke, de kiam ĉi kavaliro eniris ĉi kastelon, 
kaj miaj okuloj lin rigardis, mi scias, ne kanti sed plori. 
Krome, nia sinjorino havas leĝeran dormon, kaj mi ne volus, 
eĉ kontraŭ la tuta oro de la mondo, ke ŝi trovu nin ĉi tie. Kaj, 
eĉ se ŝi ne vekiĝus, miaj kantoj vanus, se ĉi nova Eneo, 
veninta en ĉi landon por disdegni min, plu dormus sen 
vekiĝi. 


—Ne faru al vi zorgon pri tio, kara Altisidora —respondis alia 
voĉo—. La dukino dormas, same kiel la ceteraj personoj de ĉi 
domo, kun la ebla escepto de ĉi mastro de via koro kaj 
perturbanto de via animo, ĉar mi ĵus aŭdis lin aperti la 
fenestron de sia ĉambro. Kantu do, povra amikino, softe kaj 
milde je la sonoj de via harpo, kaj se la dukino aŭdus nin, ni 
ekskuzus nin, dirante, ke la vetero tro varmas. 


—Tio ne estas la afero, Emerenciana —diris Altisidora—. 
Okazas, ke mi ne volus, ke mia kanto rivelu la staton de mia 


koro, ĉar la homoj nesciaj pri la nerezistebla forto de la amo 
konsiderus min frivola kaj kapricema pucelo. Tamen, okazu 
io ajn: preferindas honto sur la vizaĝo ol vundo en la koro. 


Ĉe tio oni aŭdis mildegan ekludon de harpo, kaj don Quijote, 
ĝin aŭskultante, rigidiĝis de miro. Ĉi-momente venis al li en 
la memoron nekalkulebla nombro da similaj aventuroj 
bazitaj sur fenestroj, kradoj, ĝardenoj, muzikoj, galantaĵoj 
kaj am-svenoj, kiel priskribite en liaj absurdaj libroj kavaliraj. 
Poste li imagis, ke unu el la damoj de la dukino enamiĝis al 
li, kaj ke ŝia pudoro devigas ŝin teni sekreta sian pasion. Li 
tremis ĉe la penso, ke li povas cedi al ŝia amo, sed promesis 
al si ne lasi sin venki. Rekomendante sin elkore al sia 
sinjorino Dulcinea de El Toboso, li decidis aŭskulti la 
muzikon; kaj por montri, ke li troviĝas tie, li intence ternis, 
ĉe la granda kontento de la puceloj, ĉar ili plej deziris, ke 
don Quijote ilin aŭskultu. Tiel do, Altisidora prove pinĉis la 
kordojn, agordis la harpon kaj komencis kanti ĉi romancon: 


Ho vi, kiu kuŝas dorme 
inter litotukoj blankaj 

kaj de nokto ĝis mateno 
ronkas sur la mol' matraca! 
Plej kuraĝa kavaliro 
naskiĝinta en La Mancha, 
plej honesta kaj valora 

ol la fajna or' araba: 

Aŭdu ĉi pucelon tristan, 
belan, sed ankaŭ senŝancan, 
ĉar en via okulfajro 

mia koro ture ardas. 
Misfortunojn vi renkontas 
dum vi aventure vagas, 
kaj, vundinte, vi rifuzas 

la rimedon kuracantan. 
Diru jam, junul' impeta 


—de l' ĉiel' estu benata!—, 
Ĉu vi kreskis en Libio 

aŭ en la montar' de Jaca. 
Ĉu vin vartis la serpentoj 
meze de ravinoj aspraj? 
Ĉu vin nutris la hororo 

de dezertoj vaste vastaj? 
Bone povas Dulcinea 
—plumpa junulino sana— 
vanti, ke ŝi plene venkis 
tigron el la plej sovaĝaj. 
Tial ŝi akiros famon de 
Henares ĝis Jarama, 

kaj de Taj' ĝis Manzanares, 
de Pisuerga ĝis Arlanza. 
Mi kun ŝi min interŝanĝus, 
kaj, por montri min tre danka, 
mi donacus a ŝi jupon 

kun or-franĝoj vere Ĉarmaj. 
Kuŝu mi en viaj brakoj 

kaj, se ne, en lito flanka, 
ke mi gratu vian kapon, 
por ke iĝu ĝi senskvama. 
Mi tro petas kaj ne indas 
je favoro tiel granda. 

Eĉ piedojn viajn froti 

al mi ŝajnas revo rava. 

Mi regalus vin per kufoj, 
per arĝentaj ŝuoj fajnaj, 
per kulotoj el damasko 

kaj per mantelet' holanda. 
Mi regalus vin per perloj, 
ĉiu kun grandeco gajla: 
ĉiu estus ja la unika, 

sed l' aliaj ĝin egalas. 

El Tarpeja Roko via, 


vi, Nerono de La Mancha, 
ne rigardu kun disdegno, 
ke, pro vi, mi arda flamas. 
Estas mi pucel' tenera 

kaj ne pli ol dekkvin-jara: 
nur dek kvar kaj tri monatojn 
—Ĵuras mi je Di'— mi havas. 
Mi tre lindas kaj gracias, 
bele paŝas kaj ne lamas. 
Miaj haroj lilieskaj 

longe ĝis la ter' kaskadas. 
Kvankam larĝas mia buŝo 
kaj la nazo iom platas, 
mian belon alten levas, 

la dentar' topaze flava. 
Se vi aŭdas mian voĉon, 
vi ĝin taksos plej agrabla, 
kaj mi havas la staturon 
ĝuste super kresko nana. 
Tiuj ĉarmoj, kaj aliaj, 

al viaj piedoj falas. 

Estas mi Altisidora, 
ĉambristino ĉi-palaca. 


Ĉi tie finiĝis la romanco de la amofrapita Altisidora, kaj 
komencis miri la sopirata don Quijote. Suspirante li 
murmuris al si: 


—Kiel senfortuna vaganto mi estas! Kial la puceloj 
senescepte enamiĝas al mi ĉe la unua rigardo? Ho, trista 
fato de la senegala Dulcinea! Kial oni ne lasas ŝin trankvila, 
ke ŝi ĝuu la nekompreneblan firmecon mian? Kion vi volas 
de ŝi, reĝinoj? Kial vi ŝin persekutas, imperiestrinoj? Kial vi 
furiozas kontraŭ ŝi, puceloj inter dek kvar kaj dek kvin jaroj? 
Lasu, lasu, ke ŝi, kompatinda, ĝuu kaj paradu la sorton, kiun 
la amo donis al ŝi, cedante al ŝi, mian koron kaj submetante 


al ŝi mian animon! Sciu, bando de enamiĝintaj virinoj, ke mi 
molas kiel pasto nur por Dulcinea, kaj duras kiel diamanto 
por la ceteraj. Por ŝi mi estas mielo, por la aliaj galo. Por mi, 
nur Dulcinea estas bela, diskreta, honesta, gracia kaj moŝta, 
kaj la ceteraj turpaj, stultaj, frivolaj kaj bas-familiaj. Por ke 
mi apartenu al ŝi, ne al alia, la naturo metis min en la 
mondon. Altisidora kantu aŭ ploru; desperu la damo, pro 
kies kulpo oni muelis min en la kastelo de la ensorĉita 
maŭro: malgraŭ ĉio, mi devas aparteni al Dulcinea iel aŭ 
alie, kaj konservi min pura kaj ĉasta, spite al ĉiaj ensorĉaj 
povoj de la tero. 


Tion dirinte, li ĵet-fermis la fenestron kaj, kun ĉagreno kaj 
aflikto, kvazaŭ sub la pezo de granda misfortuno, kuŝiĝis en 
sia lito, kaj tie ni lasos lin en la nuna momento, tial, ke nin 
vokas la eminenta Sancho, kiu volas fari sian debuton kiel 
gubernatoro. 


Ĉapitro 45 


Pri kiel la granda Sancho Panza okupis la gubernatorecon de 
la insulo, kaj pri kiel li komencis regi 


Ho konstanta eltrovanto de la antipodoj, torĉo de la mondo, 
okulo de la ĉielo, dolĉa skuanto de karafoj! Timbrio tie, Febo 
ĉi tie, arkisto pretere, kuracisto transe, patro de la poezio, 
inventinto de la muziko...[355] vi, kiu ĉiam leviĝas kaj, 
malgraŭ la ŝajno, neniam sobiras! Mi turnas min al vi, ho 
suno (per kies helpo la homo naskas homon)[356] kun la 
peto, ke vi favoru min kaj lumigu la obskuron de mia menso, 
por ke mi povu rakonti plej fidele la regadon de Sancho; ĉar, 
sen vi, mi sentas min hezita, febla kaj konfuza. 


Mi diru do, ke Sancho, kun sia tuta eskorto, alvenis al vilaĝo 
loĝata proksimume de mil personoj, unu el la plej gravaj de 
la duklando. Oni diris al li, ke la loko nomiĝas insulo 
Barataria, eble ĉar la nomo de la vilaĝo estis Baratario, aŭ 
eble ĉar li atingis barato, t.e. tute senpene, la 
gubernatorecon. Kiam li alvenis al la pordego de la 
remparzonita vilaĝo, la magistrato bonvenigis lin, aŭdiĝis la 
sonoriloj, kaj la vilaĝanoj kondukis lin, inter ĝeneralaj 
elmontroj de jubilo kaj kun granda pompo, ĝis la ĉefa kirko 
por doni dankon al Dio. Poste, per burleskaj ceremonioj, oni 
transdonis al li la ŝlosilon de la vilaĝo kaj akceptis lin kiel 
konstantan gubernatoron de la insulo Barataria. 


La kostumo, la barbo, la eta kaj grasa korpo de la nova 
gubernatoro vekis la admiron, ne nur de la homoj nesciaj pri 
la esenco de la afero, sed eĉ de la multaj personoj konantaj 
la sekreton. Fine oni kondukis lin de la kirko al la tribunalo, 
sidigis lin sur la honoran seĝon, kaj la majordomo de la duko 
diris: 


—Laŭ olda kutimo ĉi-tiea, sinjoro gubernatoro, la persono 
veninta okupi la gubernatorecon, devas respondi demandon 
iom komplikan kaj implikan, por ke la popolo povu juĝi kaj 
taksi, per la respondo, la saĝon de sia nova gubernatoro, kaj, 
sekve, ĝoji aŭ tristi pro lia alveno. 


Dum la majordomo parolis, Sancho rigardis nombron da 
grandaj literoj skribitaj sur la muro kontraŭa al lia seĝo. Kaj, 
ĉar li ne sciis legi, li demandis kion signifas tiaj pentraĵoj sur 
la muro. 


—Sinjoro, tie oni skribis kaj registris la tagon de la enoficiĝo 
de via moŝto en ĉi insulo, kaj la teksto diras: «Hodiaŭ, en ĉi 
monato de ĉi jaro, sinjoro don Sancho Panza enoficiĝis kiel 
gubernatoro de la insulo. Dum longaj jaroj li ĝin ĝuu!». 


—Kiu estas nomata don Sancho Panza? —demandis la 
ŝildisto. 


—Via moŝto —respondis la majordomo—, ĉar la ununura 
Panza veninta al ĉi insulo sidas nun sur tiu seĝo. 


—Sciu, amiko —diris Sancho—, ke mi ne estas «don», kaj ke 
neniam ekzistis «dones»[357] en mia familio. Mi nomiĝas 
nur Sancho Panza; Sancho nomiĝis mia patro, Sancho mia 
avo, kaj ili ĉiuj estis Panzas, sen aldono de «don» aŭ «doĥa». 
Kaj mi pensas, ke en ĉi insulo certe troviĝas pli da dones ol 
da ŝtonoj. Sed jam sufiĉas, Dio min komprenas, kaj se mia 
regado daŭros almenaŭ kvar tagojn, eble mi povos elsarki la 
dones, ĉar, se juĝi ilian egan nombron, ili certe tedas kiel 
moskitoj. Nu, la sinjoro majordomo faru sian demandon. Mi 
respondos laŭpove, senrigarde al tio, ĉu la popolo ĝojos aŭ 
tristos. 


Ĉi-momente du viroj eniris en la tribunalon: unu en vesto de 
kampulo, kaj la alia en vesto de tajloro kaj kun tondilo en la 
mano. La tajloro diris: 


— Sinjoro gubernatoro, mi kaj ĉi kamparano venas al via 
moŝto, ĉar hieraŭ ĉi bonulo prezentiĝis en mia butiko (kun la 
ŝuldata respekto mi devas informi, ke mi estas licencita 
tajloro, Dio benatu!), metis al mi en la manojn pecon da 
drapo kaj demandis: «Sinjoro, ĉu sufiĉas ĉi drapo por fari al 
mi unu ĉapon?». Mi mezuris la pecon kaj respondis jese. 
Puŝite de sia malico kaj de la mava reputacio de la tajloroj, li 
certe imagis (kaj mi trafe suspektis kion li imagis), ke mi 
volas proprigi al mi parton de lia drapo, ĉar li petis, ke mi 
bone vidu, ĉu el la peco mi povus fari du ĉapojn. Mi divenis 
lian penson kaj respondis jese; kaj li, persistante en sia 
damnita ideo, aldonis ĉapon post ĉapo, kaj mi jeson post 
jeso, ĝis la nombro kvin. Kaj antaŭ nur unu momento, li 
revenis al mia butiko por preni ilin. Nu, mi volas doni al li la 
ĉapojn, sed li rifuzas pagi al mi la laboron, kaj eĉ postulas, 
ke mi redonu al li la drapon aŭ ties valoron. 


—Ĉu tio estas vera, frato? —demandis Sancho. 


—Jes, sinjoro —respondis la kampulo—. Sed via moŝto igu lin 
montri la kvin ĉapojn. 


—Volonte —diris la tajloro. Kaj el sub sia mantelo li eltiris la 
manon kun kvin ĉapetoj sur la pintoj de la fingroj. 


—Jen la ĉapoj menditaj de ĉi bonulo —daŭrigis la tajloro—, 
kaj mi ĵuras je Dio kaj je mia animo, ke mi proprigis al mi 
neniom el la drapo: ekspertoj ekzamenu mian laboron kaj ili 
juĝu. 

La ĉeestantoj ridis je la granda nombro da ĉapoj kaj je la 
stranga naturo de la afero. Sancho iom meditis kaj fine diris: 


—Ŝajnas al mi, ke ĉi proceso bezonas, ne longan pristudon, 
sed tujan juĝon de saĝa homo. Mi verdiktas do, ke la tajloro 
ricevu neniom por sia laboro, kaj ke la kampulo perdu la 


drapon; la ĉapojn oni donacu al la enkarcerigitoj... kaj 
punkto. 


La decido de Sancho igis la ĉeestantojn ridi, sed fine, oni 
faris kion la gubernatoro ordonis. 


Poste prezentiĝis du olduloj: unu portis kanon anstataŭ 
bastono, kaj la alia diris al Sancho: 


— Sinjoro, antaŭ kelkaj tagoj mi pruntis al ĉi bonulo dek 
orajn eskudojn por fari al li favoron kaj servon, kun la sola 
kondiĉo, ke li redonus ilin al mi, kiam mi ilin petus. Pasis 
multaj tagoj, sen ke mi postulus la redonon de la eskudoj, 
ĉar mi ne deziris meti lin en embarason pli grandan ol tiu, 
kiun li suferis, kiam li prunteprenis la monon. Sed, ĉar ŝajnis 
al mi, ke li tute ne zorgis pri la ŝuldo, mi petis lin, ne unu 
fojon, sed multajn, ke li pagu. Tamen, li ne nur ne pagas, sed 
eĉ asertas, ke mi neniam pruntis al li la eskudojn, aŭ ke li 
redonis ilin al mi. Mi ne havas atestantojn de la prunto, nek 
de la redono, ĉar ĉi lasta neniam okazis. Mi dezirus, ke via 
moŝto igu lin ĵuri, kaj se li ĵurus, ke li kvitiĝis kun mi, mi 
konsiderus lian ŝuldon repagita ĉi tie kaj antaŭ Dio. 


—Kion vi respondas al tio, vi, bonulo kun la kano? — 
demandis Sancho. 


— Sinjoro, mi konfesas, ke li pruntis al mi la eskudojn, kaj 
tial, ke li pretas akcepti mian ĵuron, mi ĵuros, ke mi ilin 
redonis al li vere kaj efektive. Bonvolu klini al mi vian 
vergon.[358] 


La gubernatoro klinis la vergon, la olda cedis la bastonon, 
kiu ŝajnis ĝeni lin, al la alia oldulo, metis la manon sur la 
krucon de la vergo kaj deklaris, ke li vere ricevis prunte dek 
eskudojn, sed ke li repagis ilin en la propran manon de la 
plendanto, kaj ke ĉi lasta, sendube forgesinta la redonon, 
insiste petis fojon post fojo la eskudojn. 


Ĉe tio, la granda Sancho demandis al la kreditoro, kion li 
respondas al la asertoj de sia kontraŭulo. La demandito 
deklaris, ke sendube lia debitoro diras la veron, ĉar li opinias 
lin honesta kristano; ke rilate al li mem, certe li forgesis kiel 
kaj kiam la alia redonis la monon, kaj ke de nun li neniam 
petos lin repagi. 


La debitoro reprenis sian bastonon kaj eliris el la tribunalo 
kun klinita kapo. Sancho, vidinte la akuziton foriri senplie, 
kaj rimarkinte la paciencon de la plendanto, klinis la kapon 
super la brusto, metis la pinton de la montra fingro inter la 
brovoj kaj la nazo, tenis sin pensema ioman tempon, levis la 
kapon kaj ordonis, ke oni rekonduku antaŭ li la oldulon kun 
la kano. 


Tion oni faris, kaj Sancho turnis sin al li, dirante: 
—Cedu al mi vian bastonon, amiko. Mi bezonas ĝin. 
— Tre volonte —respondis la olda—. Jen ĝi, sinjoro. 


Tiam Sancho prenis la bastonon, transdonis ĝin al la alia 
oldulo kaj diris: 


—Foriru, kaj Dio vin akompanu. Vi estas jam repagita. 
—Ĉu vere, sinjoro? Ĉu ĉi kano valoras dek orajn eskudojn? 


—Jes —respondis la gubernatoro—. Se ne, mi estas la plej 
granda azeno de la mondo. Kaj nun ni vidos, ĉu mi ne havas 
sufiĉe bonan kapon por regi tutan reĝolandon. 


Tiam li ordonis, ke la kanon oni disrompu tie, antaŭ la 
publiko. Oni tion faris, kaj en la interno de la kano aperis dek 
oraj eskudoj. La ĉeestantoj profunde miris kaj rigardis sian 
gubernatoron kiel novan Salomonon. 


Oni demandis al li, kiamaniere li deduktis ke la dek eskudoj 
kuŝis en la bastono, kaj li respondis, ke li vidis la akuziton 
cedi la kanon al la plendanto, ĵuri, ke la monon li redonis 
vere kaj efektive en la alies manon, kaj tuj poste repreni la 
kanon. Kaj ĉio ĉi igis la ŝildiston suspekti, ke la mono troviĝis 
en la interno de la dirita kano. Li aldonis, ke ĉi ekzemplo 
pruvis, ke la regantoj, eĉ se stultaj, eble ricevas inspiron de 
Dio; ke krome, iam li aŭdis la pastron de sia vilaĝo rakonti 
kazon similan, kaj ke li havas tiel grandan memoron, ke se li 
ne forgesus kion li ne deziras reteni en sia kapo, ne ekzistus 
en la insulo memoro komparebla kun la lia. 


Fine la du olduloj foriris: unu hontoplena, kaj la alia kun sia 
mono. Kaj la ĉeestantoj plu miris, dum la persono ŝarĝita 
noti la vortojn, farojn kaj gestojn de Sancho tute perpleksis, 
ĉar li ne sciis, kiel juĝi kaj priskribi lin: ĉu saĝa, ĉu stulta. 


Apenaŭ finiĝis ĉi proceso, kiam eniris en la tribunalo virino 
forte alkroĉita al viro en kostumo de riĉa posedanto de 
gregoj. Si kriadis, dirante: 


—Justecon al mi, sinjoro gubernatoro, justecon! Kaj se mi ne 
trovos ĝin sur la tero, mi ĝin serĉos en la ĉielo. Sinjoro 
gubernatoro mia, ĉi mava viro prenis min meze de la 
kamparo, misuzis mian korpon kaj lasis min kiel ŝiritan 
ĉifonon. Ve al mi! Li rabis de mi kion mi gardis kaj defendis 
dum pli ol dudek tri jaroj, dura kiel kork-arbo, kontraŭ 
maŭroj kaj kristanoj, konservante min tiel kompleta kiel 
salamandro en fajro[359] kaj tiel pura kiel lano en rubuso. 
Kaj nun ĉi ulo venis taŭzi min per siaj lindaj manoj! 


—Restas por vidi, ĉu la manoj de ĉi bravulo lindas aŭ ne — 
diris Sancho. 


Kaj turnante sin al la viro, li demandis, kion li obĵetas al la 
plendo de la virino. Plena de embaraso, la akuzito respondis: 


— Sinjoro, mi estas povra posedanto de porkoj (oni pardonu 
al mi la esprimon) kaj en la mateno, post ol mi vendis kvar 
por apenaŭ iom pli da monoool ili valoris, kaŭze de akcizoj 
kaj aliaj aĉaj diskontoj, mi eliris el ĉi vilaĝo ale al mia hejmo. 
Tiam mi renkontis sur la vojo ĉi bonan virinon, kaj la diablo, 
kulpanto de ĉiaj implikoj kaj komplikoj de la mondo, 
dekretis, ke ni pariĝu; mi pagis al ŝi sufiĉe, sed ŝi, ne 
kontenta ankoraŭ, kroĉiĝis al mi kaj trenis min ĉi tien. 
Dirante ke mi perfortis ŝin, ŝi mensogas, kaj tion mi ĵuras, aŭ 
ĵuros siamomente. Kaj jen la tuta vero, kompleta ĝis la lasta 
joto. 


Tiam la gubernatoro demandis lin, ĉu li havas kun si iom da 
mono arĝenta. Li respondis, ke li gardas sub la ĉemizo 
proksimume dudek dukatojn en leda burso. Sancho ordonis 
lin elpreni la burson kaj enmanigi ĝin al la plendantino, kion 
li faris tremante. La virino kaptis la saketon, riverencis 
milfoje, petis Dion konservi la vivon kaj sanon de la sinjoro 
gubernatoro pro ties favoroj al forlasitaj orfinoj kaj puceloj, 
kaj eliris el la tribunalo kun la burso forte tenata per la du 
manoj, kvankam unue ŝi enrigardis en ĝin por vidi, Ĉu 
efektive, estas arĝentaj la dukatoj. 


Apenaŭ ŝi eliris, Sancho turnis sin al la gregoposedanto, kies 
koro kaj larmoplenaj okuloj sopiris la burson, kaj diris: 


—Persekutu la virinon, amiko, prenu de ŝi la burson, perforte 
se necese, kaj revenu ĉi tien kun ŝi. 


Sancho alparolis nek al stulta nek al surda, ĉar la viro, rapide 
kiel fulmo, pafis sin for por plenumi la ordonon. La 
ĉeestantoj streĉe atendis la finon de la sceno, kaj iom poste, 
revenis la viro kaj la virino pli forte kunkroĉitaj ol en la unua 
fojo. Ŝi tenis la jupon levita, kun la burso en la faldo, kaj la 
viro penadis ĝin forpreni, sed li absolute fiaskis en siaj 
klopodoj: tiel energie defendis ĝin la virino, kiu kriis dirante: 


—Justecon al mi! Justecon de Dio kaj de la homoj! Vidu via 
moŝto, sinjoro gubernatoro, la senhonton kaj aŭdacon de ĉi 
kanajlo! Meze de la vilaĝo, meze de la strato, li ĵetis sin sur 
min por rabi la burson, kiun vi donis al mi. 


—Ĉu li ĝin prenis? —demandis la gubernatoro. 


—Kion? Preni? —respondis la virino—. Oni forprenus eĉ mian 
vivon, sed ne la burson! Ne igu min ridi: por ungi min, 
necesus aliaj katoj, ne ĉi kraĉinda kaj naŭza ulo! Tenajloj kaj 
marteloj, maleoj kaj ĉiziloj ne sufiĉus por elŝiri la burson el 
miaj manoj. Eĉ ne la ungegoj de leono! Prefere fordoni la 
animon el inter la ŝiroj de la karno! 


—Ŝi pravas —diris la viro—. Mi deklaras min elĉerpita kaj 
venkita kaj konfesas, ke mi ne havas sufiĉan forton por 
forpreni de ŝi la burson. 


Kaj li lasis ŝin libera. 
Tiam Sancho diris al la virino: 
—Virta kaj brava sinjorino, bonvolu cedi al mi la burson. 


Ŝi senhezite enmanigis ĝin al la gubernatoro, li ĝin redonis 
al la viro kaj diris al la forta, sed ne perfortita virino: 


— Fratino, se por defendi vian personon vi montrintus la 
saman kuraĝan spiriton, aŭ eĉ nur la duonon de la energio, 
kiun vi montris por defendi la burson, la forto mem de 
Herkulo ne povus vin submeti. Foriru, la diablo vin prenu, kaj 
ne restu en ĉi insulo, nek en la distanco de dudek mejloj 
ĉirkaŭe, se vi ne volas ricevi la punon de ducent vergoj. 
Foriru tuj, mi diras, vi senhonta, trompa-langa, ĉarlatana! 


La virino teruriĝis kaj, ĉagrenita kaj kap-klina, foriris, dum la 
gubernatoro diris al viro: 


—Amiko, iru pace al via vilaĝo kun via mono, kaj de nun, se 
vi ne volas ĝin perdi, zorgu ne havi la kapricon pariĝi kun la 
unua virino videbla sur la vojo. 


La viro dankis lin embarasite kaj honteme kaj foriris. Kaj la 
ĉeestantoj miris denove pro la saĝaj decidoj de la nova 
gubernatoro, kies kronikisto ĉion notis kaj poste skribis al la 
duko, kiu tre senpacience atendis lian informon. 


Kaj restu ĉi tie la bona Sancho, ĉar lia mastro, agitata de la 
muziko de Altisidora, meritas nian tujan atenton. 


Ĉapitro 46 


Pri la terura ŝoko ricevita de don Quijote en pandemonio 
kata kaj tintilega, dum sekvis sia kurso la ama sopirado de la 
pasia Altisidora 


Ni lasis la grandan don Quijote en la momento kiam la 
muziko de la amfrapita Altisidora vekis en li mil pensojn. Li 
enlitiĝis kun ili kaj, kvazaŭ puloj, ili tute ne lasis lin dormi aŭ 
trankvili: kaj al tio miksiĝis lia zorgo pri la ŝirita ŝtrumpo. 
Sed tial, ke la tempo rapidas kaj ne ekzistas foso kapabla ĝin 
deteni, la horoj flugis kiel kavalira ĉevalo, kaj tre baldaŭ 
alvenis la mateno. Tion vidinte, don Quijote saltis de la mola 
plumo-lito, vigle surmetis sian ĉaman veston; poste, por kaŝi 
la ruinon de la ŝtrumpo, la paron da longaj botoj, kaj, fine, la 
mantelon skarlatan kaj ĉapon el verda veluro garnita per 
arĝenta pasamento; pendigis de la ŝultro sian balteon kun la 
bona kaj akra glavo, prenis grandan rozarion, kiun li ĉiam 
portis kun si, kaj, kun afekte majesta irmaniero, direktis sin 
al la antaŭĉambro, kie la gedukoj, jam en formala vesto, 
ŝajne atendis lin. Sed. kiam li iris laŭlonge de galerio, tie 
atendis lian pason Altisidora kaj ŝia amikino, kaj tuj kiam la 
pucelo vidis la hidalgon, si simulis sveni kaj lasis sin fali sur 
la alian junulinon, kiu subtenis ŝin kaj faris movon delaĉi 
ŝian korsaĵon. 


Tion vidinte, don Quijote proksimiĝis al la knabinoj kaj diris: 
—Mi konas la kaŭzon de ĉi speco de akcidentoj. 


—Mi ne —respondis la amikino—. Altisidora estas la pucelo 
pli sana de ĉi domo, kaj, de kiam mi ŝin konas, eĉ ne unu 
fojon mi aŭdis ŝin plendeti. La misfortuno akompanu la 
vagantajn kavalirojn de la mondo, se ili estas tiel sendankaj 
kiel vi. Bonvolu foriri, sinjoro don Quijote. Ĉi kompatinda 


knabino ne retrovos la konscion, tiel longe kiel vi restos ĉi 
tie. 


—Bonvolu aranĝi, ke ĉi-nokte oni enportu liuton en mian 
ĉambron, kaj mi laŭpove konsolos ĉi afliktitan pucelon: Ĉar, 
en la komenco de la amo, prompta disrevigo estas efika 
medicino —diris la hidalgo. 


Kaj tuj poste, don Quijote foriris, por ne esti rimarkata de 
eventualaj spektantoj. Sed, apenaŭ li malaperis, la sveninta 
Altisidora rekonsciiĝis kaj diris al sia kunulino: 


—Konvenos provizi lin per liuto. Don Quijote sendube volas 
ludi al ni, kaj lia muziko, ĉar lia, sonos ne mave. 


Tuj poste ili iris informi al la dukino pri la okazaĵo kaj pri la 
peto de don Quijote. Oni atendis la nokton kun senpacienco 
kaj anticipa plezuro, kaj ĝi fine alvenis tiel rapide kiel 
antaŭe la tago, kiun la gedukoj pasigis en plezurigaj 
konversacioj kun don Quijote; kaj en ĉi sama tago la dukino 
efektive sendis unu el siaj paĝioj —la ludinton, en la arbaro, 
de la rolo de la ensorĉita Dulcinea— al Teresa Panza, kun la 
letero de Sancho kaj kun sako da vestaĵoj, kiun la ŝildisto 
liveris, por ke oni ĝin portu al ŝia edzino. Cetere, la dukino 
rekomendis al la paĝio, ke li bone observu ĉion por fari ĉe la 
reveno longan raporton pri sia vizito al Teresa Panza. 


Fine sonis la dekunua horo nokte. Don Quijote eniris en sian 
ĉambron, trovis tie la liuton, agordis ĝin, apertis la fenestron, 
sentis la ĉeeston de homoj en la ĝardeno, pinĉis la kordojn 
de la instrumento, reagordis ĝin kiom li povis, kraĉis, 
gorĝobruis kaj per voĉo raŭketa sed ĝustatona komencis 
kanti ĉi romancon, kiun li mem komponis en la tagaj horoj: 


Di' Amoro tiel fortas, 
ke renversas li l' animon, 
kaj por tio li sin helpas 


de la plezur-ama pigro. 
Esti ĉiam okupata 

kaj labori per kudrilo 
taŭgas kiel antidoto 
kontraŭ blinda am-deziro. 
La puceloj virtaj, puraj, 
dezirantaj edziniĝon 
havas ĉaston kiel doton, 
kiel plej valoran riĉon. 

La sinjoroj korteganoj 

kaj vagantaj kavaliroj 
flirtas kun frivolaj damoj 
sed edziĝas al virginoj. 
Kelkaj amoj tre similas 

al la sun' en ties iro: 
daŭras nur malmultaj horoj 
de l' komenco ĝis la fino. 
Tia efemera amo, 

ĉiam en konstanta migro, 
povas ne sur koron stampi 
daŭran kaj profundan bildon. 
Meti bildon sur alian 
estas ago sen utilo: 

apud la belec' unua, 

al la dua mankas brilo. 
Dulcinea del Toboso 
markis sin en mia sino 
tiel forte, ke ne eblas 

ŝin forigi per ektiro. 

La firmeco de l' amantoj 
estas plej valora virto, 

kaj miraklojn povas fari 
por ilia am-inklino. 


Don Quijote atingis ĉi parton de sia romanco, aŭskultata de 
la gedukoj, Altisidora kaj preskaŭ la tuto el la ceteraj 


kastelanoj, kiam subite, de galerio ĝuste super la fenestro de 
don Quijote oni descendigis ŝnuron kun pli ol cent tintilegoj 
al ĝi alligitaj kaj, tuj poste, el granda sako oni elskuis 
malsupren grandan nombron da katoj kun pli etaj tintiloj 
ligitaj al ties vostoj. 


Tiel grandan bruon faris la tintilegoj kaj la miaŭoj de la katoj, 
ke la gedukoj, kvankam ili mem elpensis la serĉon, 
konsterniĝis, dum don Quijote preskaŭ kolapsis de timo. Kaj 
okazis, ke du tri katoj enfalis tra la fenestro kaj, kvazaŭ legio 
da senbridaj diabloj, komencis freneze impeti ĉirkaŭ la 
ĉambro. Klopodante eskapi, la katoj renversis kaj estingis la 
kandelojn tie brulantajn, kaj dume oni ne ĉesis movi supren 
suben la ŝnuron kun la tintilegoj, ĉe la stuporo de la pli 
granda parto de la kastelanoj, nesciaj pri la vera karaktero 
de la incidento. Fine don Quijote stariĝis, elingis la glavon 
kaj komencis svingi ĝin tra la fenestro, kriante: 


—For de ĉi tie, perversaj sorĉistoj! For, mizeraj kanajloj! Mi 
estas don Quijote de La Mancha, kaj viaj malignaj 
mahinacioj povas nenion kontraŭ mi! 


Tiam li frontis al la katoj, kuregantaj ankoraŭ tra la ĉambro, 
kaj ellasis kontraŭ ilin pluvon da hakoj. La bestoj kun la 
escepto de unu fine sukcesis eskapi tra la fenestro kaj la 
krado, sed la restanta, premata en angulon pro la svingoj de 
la glavo, saltis sur lian vizaĝon kaj kroĉiĝis al lia nazo per 
ungoj kaj dentoj, tiel, ke la hidalgo muĝis de doloro. 


Aŭdante lin, la gedukoj, sen bone kompreni la kaŭzon de liaj 
krioj, rapidis al lia ĉambro, apertis la pordon per universala 
ŝlosilo kaj trovis, ke la povra kavaliro luktas kun sia tuta 
forto por deŝiri katon de sia vizaĝo. Ili eniris kun lumiloj, kaj 
la duko, antaŭ ĉi batalo inter du malamikoj tiel neegalaj, 
proksimiĝis por apartigi ilin. Sed don Quijote kriis. 


—Oni ne tuŝu ĝin! Lasu min lukti sola kontraŭ ĉi demona 
sorĉisto! Mi mem instruos al li kion signifas alfronti la 
kavaliron don Quijote de La Mancha! 


Sed la kato, senrigarde al liaj minacoj, siblis kaj teniĝis 
ankoraŭ forte kroĉita, ĝis fine la duko detiris ĝin kaj ĝin ĵetis 
tra la fenestro. Don Quijote elpaŝis el la batalo kun la vizaĝo 
strekita per gratovundoj kaj kun la nazo en ne tre bela stato, 
sentante profundan ĉagrenon, ĉar oni ne lasis lin fini sola 
sian ferocan duelon kontraŭ tiel fripona sorĉisto. Oni ordonis 
alporti iom da oleo de Aparicio,[360] kaj Altisidora mem, per 
siaj neĝe blankaj manoj, bandaĝis la vizaĝon de la hidalgo. 
Kaj, bandaĝante lin, ŝi diris softe: 


—Ĉi misfortunoj falas sur vin, ŝton-kora kavaliro, kiel puno 
pro via obstino kaj sensenteco. Dio volu, ke Sancho, via 
ŝildisto, forgesu vipi sin, por ke via amata Dulcinea neniam 
liberiĝu de sia ensorĉo, kaj por ke vi neniam havu plezuron 
kun ŝi, nek prenu ŝin al la nupto-lito, almenaŭ dum mi, via 
adorantino, vivos. 


Al tio don Quijote respondis eĉ ne unu vorton kaj nur elpuŝis 
profundan suspiron. Poste li kuŝiĝis sur la lito kaj dankis la 
gedukojn pro ties bona intenco helpi lin, kvankam, —li 
aldonis— li tute ne timis tiun friponan bandon da katoj- 
sorĉistoj kun tintiloj. La gedukoj lasis lin ripozi kaj eliris el la 
ĉambro afliktitaj pro la mavaj sekvoj de la serĉo. Ili ne 
imagis, ke ĉi aventuro kostus tiel kare al don Quijote: li devis 
kuŝi kvin tagojn en la lito, sen forlasi la ĉambron, kaj tie 
okazis al li alia aventuro pli agrabla ol ĉi lasta. Sed lia 
historiisto ne volas ĝin rakonti nun, ĉar li devas reveni al 
Sancho Panza, tiam reganta la insulon kun diligento kaj 
sprito. 


Ĉapitro 47 


Kie oni plu rakontas pri la konduto de Sancho Panza en ties 
gubernatora posteno 


Rakontas la historio, ke oni kondukis Sanchon el la tribunalo 
al luksa palaco, kie, en granda salono, staris superba tablo 
riĉe primetita. Ĉe lia eniro en la salonon, aŭdiĝis pluraj 
klarionoj, kvar paĝioj prezentis al li akvon en vazo por la 
man-lava ceremonio, kaj Sancho ĝin plenumis kun granda 
soleno. La muziko ĉesis, kaj li sidiĝis ĉe la tablo-kapo, ĉar 
nur tie vidiĝis manĝilaro kaj seĝo. Venis al lia flanko, kaj tie 
restis piede, unu viro (kuracisto, kie poste vidiĝis) kun barta 
vergeto en la mano. Oni delevis tre blankan kaj riĉan tukon, 
kiu kovris fruktojn kaj grandan nombron da pladoj kun 
diversaj manĝoj. Alia viro, Ŝajne studento, benis la tablon, 
kaj unu paĝio nodis al la kolo de Sancho specon de punta 
bavo-tuko. Alia viro, funkcianta kiel butlero, metis pladon da 
fruktoj antaŭ la gubernatoro, sed apenaŭ li enbuŝigis 
peceton, kiam la doktoro verge tuŝis pladon, kaj oni ĝin 
formetis kun eksterordinara rapido. Tiam la butlero prezentis 
al li novan pladon kun alia manĝo, sed antaŭ ol Sancho 
povus atingi kaj gustumi ĝin, la vergo ĝin tuŝis, kaj unu 
paĝio forlevis ĝin rapide kiel la antaŭa paĝio la fruktojn. 


Ĉe tio Sancho stuporis kaj, rigardante la ĉeestantojn, 
demandis, ĉu la manĝo-horo devus transformiĝi en ian 
specon de ĵonglado. 


—Oni devas manĝi, sinjoro gubernatoro —respondis la 
vergulo—, konforme al la moroj kaj kutimoj de aliaj insuloj 
regataj de gubernatoroj. Mi, sinjoro, estas kuracisto, kaj oni 
pagas min, por ke mi zorgu pri la gubernatoro de Ĉi insulo; 
lian sanon mi atentas eĉ pli ol la mian, studante tage kaj 
nokte, kaj rimarkante lian korpan konstitucion, por ke mi 


povu senerare kuraci lin, se lin trafus malsano. Kaj mia ĉefa 
tasko konsistas en tio, ĉeesti al liaj diversaj manĝoj, lasi lin 
manĝi kion mi opinias konvena, kaj formeti de li kion mi 
konsideras mava kaj noca al lia stomako. Tial mi ordonis 
retiri la pladon da fruktoj, ĉar la fruktoj tro humidas; kaj 
ankaŭ la alian pladon mi prohibis pro ties troa varmo kaj 
abundo de spicoj, kiuj ekscitas la soifon. Sciu, ke la persono 
ofte trinkanta konsumas kaj detruas la humidan radikalon, 
t.e. la esencon de la vivo. 


—Se tiel —diris Sancho—, la plado de rostitaj perdrikoj tie 
videbla ne farus al mi damaĝon. Ili Ŝajnas tre bone 
kondimentitaj. 


—La sinjoro gubernatoro ne manĝos ilin dum mi estos viva. 
—Kial ne? —demandis Sancho. 


—Ĉar nia majstro Hipokrato, poluso kaj lumo de la medicino, 
diras en unu el siaj aforismoj: Omnis saturatio mala perdicis 
autem pessima,[361] kio signifas, ke ĉia supersatiĝo 
danĝeras, sed pleje la supersatiĝo per perdrikoj. 


— Tiam, sinjoro doktoro —diris Sancho—, montru, inter la 
pladoj de ĉi tablo, la plej konvenan kaj malplej nocan al mi, 
kaj permesu, ke mi ĝin manĝu, sen ke vi tuŝu ĝin per la 
vergo, ĉar, je la vivo de la gubernatoro (kaj Dio longe gardu 
min!) mi mortas de malsato, kaj rifuzi al mi la manĝon 
kaŭzos, malgraŭ la opinioj de la sinjoro doktoro, ne la 
plilongigon, sed la finon de mia vivo! 


—Mi faros laŭ via plaĉo —respondis la kuracisto—. Mi 
konsilas do al via moŝto, ke vi ne donu atenton al la stufitaj 
kunikloj tieaj, ĉar ilia viando apenaŭ digesteblas. La 
bovidaĵon ĉi-flankan vi povus iomete gustumi, se ĝi ne estus 
rostita kaj kondimentita. Sed en ĝia nuna stato ne tuŝu ĝin. 


— Tamen ĉi alia pladego fumanta —diris Sancho— ŝajnas al 
mi miksita stufaĵo[362], kaj en ĝi, pro la diverso de ĝiaj 
ingrediencoj, certe mi trovos ion konvenan kaj bongustan. 


—Absit![363] —ordonis la kuracisto—. Forĵetu de vi tiel 
eraran ideon! Ne ekzistas en la mondo pli mava manĝo ol 
miksita stufaĵo. Ĝin konsumu la kanonikoj, la direktoroj de 
kolegioj kaj ĉeestantoj al la nuptoj de kampuloj, sed ĝi ne 
aperu sur la gubernatoraj tabloj, kie devas montriĝi nur 
rafinitaj delikataĵoj, pro la simpla motivo, ke ĉiam kaj ĉie la 
rimedoj simplaj estas preferataj al la kunmetitaj, tial, ke per 
la simplaj oni ne povas erari, dum per la aliaj ekzistas la eblo 
fari mison, se oni ŝanĝas la proporcion de la diversaj 
ingrediencoj. Mi sincere opinias, ke po konservi kaj plibonigi 
sian sanon, la sinjoro gubernatoro devas manĝi nur centon 
da vafletoj kaj kelke da mincaj tranĉaĵoj el cidonia ĵeleo, ĉar 
ili tre bonas al la stomako kaj al la digesto. 


Tiom aŭdinte, Sancho retrokliniĝis sur la dorson de la seĝo, 
fikse rigardis la kuraciston, kaj kun serioz-tona voĉo 
demandis al li, kiel li nomiĝas, kaj kie li studis. Al tio 
respondis la kuracisto: 


—Mi, sinjoro gubernatoro, nomiĝas doktoro Pedro Recio de 
Agŭero, naskiĝis en la vilaĝo Tirteafuera, kiu situas je la 
dekstra mano sur la vojo de Caracuel al Almodovar del 
Campo. Kaj la diplomon de doktoro mi ricevis ĉe la 
universitato de Osuna. 


Al tio respondis Sancho, ruĝa de kolero: 


—Nu, sinjoro doktoro Pedro Recio de mava Agŭero,[364] 
diplomito ĉe Osuna, naskiĝinta en la vilaĝo Tirteafuera, kiu 
situas je la dekstra mano, laŭ la vojo de Caracuel al 
Almodovar del Campo: for de ĉi tie, tuj! Se ne, mi ĵuras, ke 
mi prenos dikan bastonon kaj ĝiseksterme pistos vin kaj la 


ceterajn doktoroj de la insulo, almenaŭ la sensciajn; ĉar, 
rilate al la kuracistoj kompetentaj, prudentaj kaj saĝaj, mi 
ilin respektos kaj honoros kiel diajn personojn. Kaj mi 
ripetas, ke Pedro Recio jam foriru de ĉi tie; se ne, mi prenos 
ĉi seĝon, kie mi sidas, kaj ĝin frakasos sur lian kapon. Kaj se 
oni min akuzus pri perforto, mi dirus kiel sinpravigon, ke mi 
faris bonan servon al Dio, eliminante unu el la mavaj 
kuracistoj, kiuj estas kvazaŭ buĉistoj de la civitanoj. Tiel do, 
aŭ donu al mi iom da manĝo, aŭ oni reprenu de mi la 
guberantorecon, ĉar ofico nekapabla provizi manĝon al sia 
plenumanto, valoras eĉ ne unu figon. 


La doktoro alarmiĝis ĉe la furiozo de la gubernatoro kaj volis 
forgliti el la ĉambro, sed tiam aŭdiĝis la sono de kuriera 
korno en la strato. La butlero elrigardis tra la fenestro kaj 
returnis sin, dirante: 


—Venas mesaĝisto de la sinjoro duko. Certe li alportas 
gravan depeŝon. 


La kuriero enpaŝis, ŝvitoplena kaj agitata, eltiris el sub sia 
ĉemizo sigelitan mesaĝon, metis ĝin en la manojn de la 
gubernatoro, kaj Sancho ĝin transdonis al la majordomo, 
ordonante, ke li legu la adreson. Ĝi tekstis jene: «Al don 
Sancho Panza, gubernatoro de la insulo Barataria, en liajn 
proprajn manojn, aŭ en la manojn de lia sekretario». 


Tion aŭdinte, Sancho demandis: 
—Kiu estas ĉi tie mia sekretario? 
Unu el la ĉeestantoj respondis: 


— Mi, sinjoro, ĉar mi scias legi kaj skribi, kaj krome, mi estas 
vasko.[365] 


—Kun via vaskeco —diris Sancho— vi povus esti sekretario 
de al imperiestro mem. Apertu la mesaĝon kaj legu ĝin. 


La ĵus sin nomita sekretario obeis, legis la skribaĵon al si kaj 
deklaris, ke temas pri afero private traktenda. Sancho 

ordonis, ke la aliaj forlasu la ĉambron, kaj ke tie restu nur la 
majordomo kaj la butlero. La ceteraj foriris kun la kuracisto, 
kaj tiam la sekretario voĉe legis la leteron, kies teksto diris: 


Mi ricevis la informon, sinjoro don Sancho Panza, ke 
certaj malamikoj miaj kaj de via insulo, lanĉos kontraŭ 
ĝin furiozan atakon, kvankam oni ne scias en kiu nokto. 
Konvenas do vigili kaj sin teni tre garde, por ke oni ne 
surprizu vin. Mi ricevis ankaŭ la informon, per fidindaj 
spionoj, ke kvar personoj, alivestitaj, ĉar ili timas vian 
sagacon, englitis en la insulon kun la intenco preni de vi 
la vivon. Tenu la okulojn apertajn bone observu kiu do 
proksimiĝas paroli al vi, kaj manĝu nenion al vi 
proponatan. Mi certe helpos vin, se vi troviĝos en 
danĝera situacio. Kaj sendube vi kondutos, kiel oni 
esperas de via inteligento. En ĉi loko, la deksesan de 
aŭgusto, je la kvara matene. Via amiko, la duko. 


Sancho stuporis, kaj la aliaj ŝajnigis same stupori. Fine, 
turnante sin al la majordomo, li diris: 


—Komence, jen kion ni devus fari tuj: enkarcerigi doktoron 
Recio, Ĉar, se ajna persono volas min mortigi, tiu persono 
estas li; kaj krome, li volas, je mi mortu de malsato, morto 
plej lanta kaj terura. 


— Tamen —intervenis la butlero— mi opinias, ke via moŝto 
devus manĝi nenion el ĉi tablo, ĉar ĝin preparis kelkaj 
monaĥinoj kaj, kiel oni diras, la diablo sin kaŝas post la 
kruco. 


—Tion mi ne diskutus —respondis Sancho—. Sed, por la 
nuna momento, oni donu al mi pecon da pano kaj kvar 
futojn da uvoj, ĉar ili ne povas enteni venenon. Vere, sen 
manĝi mi ne povas vivi, kaj se ni devas teni nin pretaj 
interveni en la bataloj nin minacantaj, necesas, ke ni nutru 
nin bone, tial, ke «la stomako portas la koron, ne la koro la 
stomakon». Kaj vi, sekretario, respondu al mia sinjoro la 
duko, ke oni faros laŭ liaj ordonoj ĝis la lasta detalo; ankaŭ 
salutu je mia nomo mian sinjorinon la dukinon, kaj diru, ke 
mi suplikas ŝin ne forgesi sendi per kuriero miajn leteron kaj 
pakon al mia edzino Teresa Panza, ke mi konsideros tion 
granda favoro, kaj ke mi klopodos servi ŝin per mia tuta 
forto. Samtempe vi povas enmeti saluton por mia sinjoro don 
Quijote, ke li vidu, ke mi havas dankeman koron. Kaj vi, ĉar 
bona sekretario kaj bona vasko, laŭplaĉe aldonu kion vi 
opiniu konvena. Nun oni demetu ĉi tablotukon, donu al mi 
manĝon kaj mi alfrontos al ĉiaj spionoj, murdistoj kaj 
sorĉistoj intencantaj ataki min kaj mian insulon. 


Ĉe tio enpaŝis paĝio kaj diris: 


—Unu kampulo negocisto atendas transporde kaj deziras 
paroli al via moŝto pri tre grava afero, laŭ liaj asertoj. 


—Vere stranga kazo —diris Sancho—. Ĉu ĉi negocistoj tiel 
stultas, ke ili ne vidas, ke la nuna horo ne konvenas poriliaj 
negocoj? Ĉu eble ni, gubernatoroj kaj juĝistoj, ne estas 
personoj el karno kaj ostoj? Kial oni ne lasas nin ripozi, 
almenaŭ la minimuman tempon necesan? Ĉu oni volas, ke ni 
konsistu el marmora ŝtono? Mi ĵuras je Dio kaj je mia 
konscienco, ke se ĉi gubernatoreco daŭros al mi (kaj mi 
suspektas, ke ĝi ne daŭros) mi disciplinos pli ol unu 
negociston. Nun, diru al tiu bonulo, ke li envenu. Sed unue, 
oni certiĝu, ke li ne estas ia spiono aŭ unu el miaj murdistoj. 


—Ne, sinjoro —respondis la paĝio—. Li ŝajnas vera bonulo. 
AŬ mi scias nenion, aŭ li bonas kiel la bona pano. 


—Oni devas tute ne timi —aldonis la majordomo—. Ni ĉiuj 
staras apud vi. 


—Butlero —demandis Sancho—. Ĉu mi ne povus manĝi nun, 
kiam forestas doktoro Pedro Recio, ion solidan kaj 
substancan, eĉ se nur pecon da pano kaj unu cepon? 


—En la ĉi-vespera manĝo via moŝto povos ripari la nunan 
mankon kaj senti vin kontenta kaj pli ol kompensita — 
respondis la butlero. 


—La ĉielo volu tion —diris Sancho. 


Tiam eniris la kampulo, viro tre bel-aspekta; kaj de mil mejloj 
oni povus vidi, ke li estas bona kaj honesta animo. Unue li 
demandis: 


—Kiu estas ĉi tie la sinjoro gubernatoro? 


—Kiu povus esti —respondis la sekretario—, se ne la sidanto 
sur la seĝo? 


—Mi humiligas min antaŭ li —diris la kampulo. 


Tuj sekve li genuiĝis kaj petis de Sancho lian manon por ĝin 
kisi. Sed Sancho rifuzis tion fari, kaj ordonis lin stariĝi kaj 
diri, kion do li volas. La kampulo obeis kaj diris: 


— Sinjoro, mi estas kamparano el Miguel Turra, vilaĝo ses 
mejlojn for de Ciudad Real. 


—Ha, jen alia Tirteafuera! —ekkriis Sancho—. Sed daŭrigu, 
frato, ĉar de mia flanko mi povas diri, ke mi tre bone konas 
Miguel Turra. Gi ne tre distancas de mia propra vilaĝo. 


—Nu, bone, la afero estas, sinjoro —daŭrigis la kampulo—, 
ke, pro mizerikordo de Dio, mi edziĝis kun licenco kaj beno 
de la Sankta Eklezio Katolika Romana, kaj havas du filojn: la 
pli juna studas por fariĝi bakalaŭro, kaj la alia por licenciiĝi. 
Mi estas vidvo, ĉar mia edzino mortis, aŭ pli ĝuste, Ĉar ŝin 
mortigis fuŝa kuracisto, laksigante ŝin, kiam ŝi gravedis. Kaj 
se Dio volintus, ke ŝia infano normale naskiĝus kaj estus 
knabo, mi igus lin studi, ke li fariĝu kuracisto: tiel, li ne 
sentus envion al siaj fratoj, la bakalaŭro kaj la licenciito. 


—Kaj se via edzino ne estus mortinta aŭ mortigita —diris 
Sancho—, nun vi ne estus vidvo, ĉu ne? 


—Efektive, sinjoro, vi pravas. 


—Nu, jen, ni progresas! —respondis Sancho—. Daŭrigu, 
frato, ne perdu la tempon. La nuna horo estas por dormi, ne 
por trakti aferojn. 


—Sciu do —diris la kampulo—, ke mia filo, la estonta 
bakalaŭro, enamiĝis, en la sama vilaĝo, al juna pucelo 
nomita Clara Perlerina, filino de la riĉega kamparano Andres 
Perlerino. Ĉi nomo Perlerino havas nenian genealogian 
originon kaj venas de tio, ke la membroj de ĉi familio estas 
paralizuloj kaj, por ke la nomo sonu pli bone, oni nomas ilin 
Perlerinos anstataŭ paralizuloj. Tamen, se diri la veron, la 
pucelo similas al orienta perlo, kaj, se oni rigardas ŝin de la 
dekstra flanko, ŝi Ŝajnas kampara floro; sed de la liva, ŝi ne 
aspektas tiel bone, ĉar mankas al ŝi la tiuflanka okulo, kiu ŝi 
perdis kaŭze de variolo. Kaj, kvankam vidiĝas plena de 
grandaj kavetoj, la personoj, kiuj ŝin admiras, asertas, ke 
temas, ne pri kavoj, sed pri tomboj, kien falas la animoj de 
ŝiaj amantoj. Ŝi estas tiel pur-ama, ke ŝia nazo suprentiriĝas, 
se tiel diri, kvazaŭ forkurante de la buŝo; malgraŭe, ŝi bele 
aspektas, ĉar ŝi havas grandan buŝon kaj, se ne mankus al ĝi 
dek aŭ dek du dentoj kaj molaroj, ĝi rangus inter la plej 


perfektaj. Pri ŝiaj lipoj mi ne scias kion diri: ili estas tiel 
mincaj kaj delikataj, ke, se eblus volvi lipojn, el ili oni povus 
fari bulon; sed tial, ke ili havas koloron diferencan de la 
kutima koloro de la lipoj, ili Ŝajnas mirindaj, jaspitaj per bluo, 
verdo kaj purpuro. Kaj pardonu min, sinjoro gubernatoro, se 
mi detale pentras la trajtojn de la pucelo: finfine ŝi estos mia 
bofilino, mi ŝin tre amas, kaj ŝi ŝajnas bona al mi. 


—Pentru laŭvole —diris Sancho—. Via pentrado tre plaĉas al 
mi kaj, se mi Manĝintus, mi konsiderus vian portreton la plej 
bona deserto. 


—La deserton mi priservos al vi siatempe[366] —respondis 
la kampulo—. Kaj kredu min, sinjoro, se mi povus pentri ŝian 
eleganton kaj ŝian staturon, ili kaŭzus admiron. Sed fari tion 
ne eblas, ĉar ŝi sidas tute kurbiĝinta kaj buliĝinta, kaj ŝiaj 
genuoj tuŝas ŝian buŝon. Tamen, oni bone vidas ke, se ŝi 
povus stari, ŝia kapo atingus la plafonon. Kaj ŝi jam estus 
donita sian manon, en promeso de edziniĝo, al mia filo 
bakalaŭro, sed okazas, ke ŝi ne kapablas etendi ĝin pro ties 
kripleco; malgraŭ ĉio, per siaj ungoj longaj kaj kurbaj ĝi 
montras sian belan kaj proporcian formon. 


—Tre bone —diris Sancho—. Ni imagu, frato, ke vi jam 
pentris ŝin de la kapo ĝis la piedoj. Kaj nun, kion vi volas? Iru 
rekte al la afero, sen tiom da zigzagoj, devioj, aldonoj kaj 
remburaĵoj. 


—Mi volus, sinjoro, ke via moŝto faru al mi la favoron doni al 
mi rekomendan leteron por la patro de la junulino, en kiu 
letero vi supliku lin, ke li bonvolu konsenti la celebron de Ĉi 
geedziĝo, se konsideri, ke li kaj mi proksimume egalas ne 
nur rilate al la mono, sed ankaŭ rilate al la donoj de la 
naturo, ĉar, verdire, sinjoro gubernatoro, mia filo estas 
posedata de la demono,[367] kaj ne pasas unu sola tago, 
sen ke la malicaj spiritoj turmentu lin du tri fojojn. lam li falis 


en la fajron de la kameno kaj havas la vizaĝon ŝrumpa kiel 
pergameno, kaj liaj okuloj estas iom tro larmaj kaj mukaj; 
sed li ĝuas anĝelan karakteron, kaj se li ne bategus sin mem 
per la pugnoj, li estus vera sanktulo. 


—Ĉu vi volas ion plian, frato? —demandis Sancho. 


—lon plian mi deziras, sed ne kuraĝas ĝin mencii — 
respondis la kampulo—. Nu bone, ĉu konvene, Ĉu ne 
konvene, mi eldiru ĝin, ke ĝi ne putru en mia brusto. Mi 
dezirus, sinjoro, ke via moŝto donu al mi tri cent aŭ ses cent 
dukatojn, kiel helpon al la doto de mia filo bakalaŭro; mi 
volas diri, por helpi lin fondi sian hejmon, ĉar finfine, li kaj lia 
edzino devos vivi per si mem, sen submetiĝi al la 
impertinento de la bopatroj. 


—Se vi deziras ion kroman, diru ĝin. Ne permesu, ke la honto 
aŭ la timido senkuraĝigu vin. 


—Ne, certe ne —respondis la kampulo. 


Sed apenaŭ li aŭdis la respondon, la gubernatoro stariĝis, 
prenis la seĝon, kie li sidis ĝis tiam, kaj diris: 


—Mi ĵuras je Dio, don kampulaĉo kruda kaj senhonta, ke se 
vi ne malaperos tuj el mia vido, mi frakasos kaj splitos vian 
kapon per ĉi seĝo! Filo de putino, fripono, pentristo de la 
diablo, ĉu vi venis ĉi-hore peti de mi ses cent dukatojn? Kie 
mi havas ilin, fetora? Kaj eĉ se mi ilin havus, kial mi devus 
doni ilin al vi? Pajaco, idioto, per kio tuŝas min Miguel Turra 
aŭ la tuta familio Perlerines? Jam forglitu, mi ripetas, ĉar alie, 
mi ĵuras je mia sinjoro la duko, mi faros kiel dirite. Sendube 
vi estas, ne de Miguel Turra, sed ia malica fripono sendita ĉi 
tien de la infero por tenti min. Aŭskultu, kot-anima, ne pasis 
ankoraŭ unu tago kaj duono de kiam mi okupis la 
gubernatorecon, kaj vi pensas, ke mi posedas jam ses cent 
dukatojn! 


La butlero signis al la kamparano, ke li forlasu la ĉambron, 
kion li faris kapklina kaj ŝajne kun la timo, ke la gubernatoro 
fine plenumus sian minacon: tiel bele la farsulo sciis ludi 
sian rolon! 


Sed ni deturnu nin de Sancho kaj ties kolero, regu la paco, 
kaj ni revenu al don Quijote, kiun ni lasis kun la vizaĝo 
bandaĝita kaj kuracata kaŭze de la kataj grat-vundoj. Lia 
resaniĝo daŭris ok tagojn, kaj en unu el ili okazis al li io, kion 
Cide Hamete promesas rakonti ĝuste kaj fidele, kiel li kutime 
faras rilate al la aferoj, eĉ plej sensignifaj, de ĉi historio. 


Ĉapitro 48 


Pri tio okazinta al don Quijote kun doĥa Rodriguez, la duenjo 
de la dukino, kaj pri aliaj eventoj, indaj je mencio kaj eterna 
memoro 


Profundan ĉagrenon kaj triston sentis la grave vundita don 
Quijote, kun la kapo bandaĝita, kaj la vizaĝo markita, ne de 
la mano de Dio, sed de la ungoj de kato: misfortunoj propraj 
al la vagantaj kavaliroj. Dum ses tagoj li ne aperis publike, 
kaj en la dirita tempo, kiam unu nokton li kuŝis sendorma, 
pensante pri siaj misfortunoj kaj pri la persekutado de 
Altisidora, li aŭdis, ke oni provas aperti per ŝlosilo la pordon 
de lia ĉambro, kaj li imagis tuj, ke la amo-frapita pucelo 
venas por elmeti al provo lian ĉaston kaj klopodi venki lian 
ŝuldatan fidelon al lia sinjorino Dulcinea de El Toboso. 


—Ne —li diris per aŭdebla voĉo, kredante vera kion li imagis 
—. La plej granda belulino de la tero ne sufiĉos, por ke ĉesu 
adori la damon, kies bildon mi tenas stampita en la centro 
de mia koro kaj en la plej sekreta fundo de mia persono. Ĉu 
transformite en kampulinon cepomanĝan aŭ en nimfon de la 
ora rivero Tajo, okupatan teksi tolon per silkaj kaj oraj 
fadenoj, ĉu retenate de Merlin aŭ Montesinos en ajna loko, vi 
apartenas al mi, kaj mi estas via, kie ajn mi troviĝas. 


En la sama momento, kiam li finis Ĉi vortojn, la pordon oni 
apertis. La hidalgo starigis sin sur la lito, envolvite de la 
kapo ĝis la piedoj en peplomo el flava sateno, kun 
dormoĉapo sur la kapo, kaj kun la vizaĝo kaj la mustaĉo 
bandaĝitaj: la unua pro la grato-vundoj, kaj la dua por ke la 
lipharoj ne tro subenkurbiĝu. Kaj, en tia kostumo, li ŝajnis la 
plej eksterordinara fantomo imagebla. Li fiksis la rigardon 
sur la pordon, kun ideo, ke li vidos eniri la afliktitan kaj 
amofrapitan Altisidora, sed tiam aperis ĉe la pordo ege 


respektinda duenjo kun blanka vualo plisita, tiel longa, ke ĝi 
kovris kaj volvis ŝin de la kapo ĝis la piedoj. Per la fingroj de 
la liva mano ŝi tenis luman kandelon, kaj per la dekstra 
ŝirmis sian vizaĝon, por ke la brilo de la flamo ne trafu al ŝi 
en la okulojn, garnitajn per tre grandaj okulvitroj. Ŝi paŝetis 
silente, per molaj piedoj. 


Don Quijote rigardis ŝin de sia altano, kaj pensante, ĉe ŝia 
kostumo kaj ŝia silento, ke ŝi estas Magiistino aŭ sorĉistino, 
kiu venas en tia vesto por fari al li damaĝon, li komencis 
krucosigni al si kun granda rapido. La vizito alproksimiĝis 
kaj, atinginte la mezon de la ĉambro, levis la rigardon kaj 
rimarkis, kiel haste sin krucosignas don Quijote; kaj se li 
timiĝis ĉe ŝia aspekto, ĝi same teruriĝis ĉe la lia, ĉar tuj kiam 
ŝi vidis lin tiel alta kaj flava, kun la peplomo kaj la bandaĝoj 
lin deformintaj, ŝi kriis, dirante: 


—Jesuo! Kion mi vidas? 


Ŝi skuiĝis de timo, la kandelo falis de sia mano, kaj, vidante 
sin subite en tenebro, ŝi sin turnis por foriri; sed, en sia 
alarmo, ŝi stumblis ĉe sia jupo kaj peze falis sur la plankon. 
Don Quijote, terurite, komencis krii: 


—Mi ĵurpetas vin, fantomo, aŭ kio ajn vi estas, ke vi diru vian 
nomon kaj, ankaŭ, kion vi volas de mi. Se vi estas punata 
animo, tion konfesu al mi, kaj mi faros por vi ĉion eblan, ĉar 
mi estas kristana katoliko kaj klopodas fari bonon al ĉiuj: ĉi 
tial mi aliĝis al la ordeno de la vagantaj kavaliroj, kies devoj 
ampleksas eĉtion, helpi la animon de la purgarorio. 


La konsternita duenjo, aŭdante, ke oni ĵurpetas ŝin, taksis 
laŭ sia propra timo la timon de don Quijote, kaj kun voĉo 
flustra kaj aflikta, diris: 


— Sinjoro don Quijote (se efektive via moŝto estas don 
Quijote), mi estas nek vizio nek fantomo, kiel certe vi pensis, 


sed doĥa Rodriguez, honora duenjo de mia sinjorino la 
dukino. Kaj mi venas al vi kun unu el la necesoj, kiujn via 
moŝto scias kontentigi. 


—Diru, sinjorino doĥa Rodriguez —respondis don Quijote—. 
Ĉu eble vi venas kiel perantino de am-afero?. Se jes, mi 
devas informi vin, ke viaj klopodoj vanus, ĉar mi apartenas 
al la senegala belo de mia sinjorino Dulcinea de El Toboso. 
Unuvorte, sinjorino Rodriguez, se vi flanklasas kaj forgesas 
ĉian aman mesaĝon, vi povas denove ekbruligi vian 
kandelon kaj paroli kun mi ion ajn, laŭ via plaĉo kaj deziro, 
esceptante, kiel dirite, frivolaĵojn de lasciva karaktero. 


— Sinjoro, mi ne farus tian rolon! —ekkriis la duenjo—. Oni 
bone vidas, ke via moŝto apenaŭ konas min. Mi ne havas 
ankoraŭ tiel maturan aĝon, ke mi limigu min al tiaj infanecaj 
peradoj. Dio laŭdatu, mia animo sidas en mia karno, kaj ĉiuj 
miaj dentoj kaj molaroj en mia buŝo, krom kelke da ili, jam 
perditaj kaŭze de la kataroj tiel komunaj en ĉi regiono de 
Aragon. Sed via moŝto atendu momenton: mi eliros ekbruligi 
la kandelon kaj tuj revenos rakonti miajn misfortunojn al vi, 
la riparanto de Ĉiaj afliktoj de Ĉi mondo. 


Senplie ŝi eliris el la ĉambro, kie don Quijote, pensema kaj 
pli trankvila, restis atendante ŝian revenon. Sed baldaŭ, mil 
ideoj rilate al ĉi nova aventuro komencis boli en lia cerbo. 
Ŝajnis al li plej riproĉinde, ke li elmetis sin al la danĝero 
rompi la fidelecon, kiun li promesis al sia sinjorino, kaj diris 
en si: 


—Ĉu eble la diablo, tiel lerta kaj subtila, volas nun trompi 
min pere de duenjo, kvankam li ne sukcesis per 
imperiestrinoj, reĝinoj, markizinoj kaj grafinoj? De multaj 
saĝaj personoj mi aŭdis ofte, ke la diablo, se li ne povas 
delogi iel, provas alie. Ĉu eble ĉi soleco, ĉi okazo kaj ĉi 
momento ne povus veki mian dormantan deziron kaj igi min 


fali tien, kie mi ne stumblis antaŭe dum tiom da jaroj? En tiaj 
cirkonstancoj, pli konvenas forkuri ol atendi la batalon... Sed 
certe mia menso mise funkcias, se konsideri, ke mi pensas 
kaj parolas tiom da stultaĵoj: ĉar ne eblas, ke duenjo dika, 
longavuala kaj kun okulvitroj povus veki aŭ eksciti eĉ unu 
lascivan penson en la plej degenerinta koro de la mondo. Ĉu 
hazarde ekzistas sur la tero ia duenjo kun karesinda karno? 
Ĉu hazarde troviĝas en la mondo ia duenjo ne impertinenta, 
afekta kaj prudaĉa? Forvelu do, vi, bando da duenjoj, tute 
senvaloraj por la homaj plezuroj! Ho, kiel bone faris la damo, 
kiu laŭdire havis en sia estrado du manekenoj en figuro de 
duenjoj, kun ties okulvitroj kaj kudro-kuseneto, kvazaŭ ili 
farus punton! Kaj tiaj statuoj donis al sia ĉambro la saman 
respektindon, kiel veraj duenjoj. 


Tion dirante, li eksaltis el la lito kun intenco fermi la pordon, 
por ke sinjorino Rodriguez ne eniru denove, sed en la 
momento, kiam li atingis ĝin, sinjorino Rodriguez jam alpaŝis 
kun luma kandelo el blanka vakso. Sed, vidante pli 
deproksime la hidalgon, envolvitan en la peplomo, kun la 
bandaĝoj kaj la dormo-ĉapo, ŝi denove ektimis, retroiris du 
paŝojn kaj diris: 


—Ĉu mi estas sekura, sinjoro kavaliro? Ĉar tio, ke vi eliris el 
la lito, ne Ŝajnas montri honestan intencon de via flanko. 


—Mi volus fari la vi la saman demandon, sinjorino — 
respondis don Quijote—. Diru: ĉu mi estas sekura kotraŭ 
atako aŭ perforto? 


—De kiu vi petas tian sekurecon, sinjoro kavaliro? — 
demandis la duenjo. 


—De vi mem —respondis don Quijote—, ĉar mi ne konsistas 
el marmoro, nek vi el bronzo, kaj nun estas, ne la deka horo 
matene, sed la noktomezo, aŭ eble iom pli. Krome, ni 


troviĝas en ĉi ĉambro, pli kaŝita kaj sekreta ol sendube estis 
la groto, kie la perfida kaj aŭdaca Eneo ĝuis la belan kaj 
kompateman Didonan. Sed donu al mi la manon, sinjorino, 
ĉar verdire, ne ekzistas pli granda sekureco ol mia ĉasto kaj 
virto, kaj la respekto inspirata de viaj vualoj. 


Tion dirinte, li kisis sian dekstran manon, kaj prenis per ĝi la 
ŝian, post ol ŝi faris la saman ceremonion.[368] 


Ĉi tie Cide Hamete paŭzas por ĵuri je Mahomedo, ke li 
volonte donus la pli bonan el siaj du kaftanoj, por vidi ilin 
paŝi de la pordo al la lito kun la manoj kunkroĉitaj. 


Fine don Quijote enlitiĝis, kaj doĥa Rodriguez, ĉiam kun siaj 
okulvitroj kaj kun sia kandelo, sidiĝis sur seĝo je ioma 
distanco de la lito. Don Quijote buliĝis kaj kovris sin tute, 
montrante nur la vizaĝon, kaj post ol la du homoj 
trankviliĝis, la hidalgo rompis la silenton, dirante: 


— Sinjorino doĥa Rodriguez, via moŝto povas elverŝi vian 
aflikton kaj senpezigi vian koron: mi aŭskultos vin per Ĉastaj 
oreloj kaj helpos vin per aktiva kompato. 


—Tion mi kredas —diris la duenjo—, ĉar de via agrabla kaj 
ĝentila persono, oni povas atendi nur respondon tiel 
kristanan. Okazas, sinjoro don Quijote, ke, kvankam via 
moŝto vidas min sur ĉi seĝo, meze de la regno Aragon kaj en 
kostumo de duenjo konsumita kaj mistraktata de la sorto, mi 
naskiĝis en Asturias, kaj en familio ligita al multaj el la plej 
bonaj de la dirita provinco; sed mia mava sorto, kaj la 
senzorgo de miaj gepatroj, kiuj perdis sian havon sen scii 
kial aŭ kiel, kondukis min al la ĉefurbo, al Madrid, kie, por 
vivi trankvile kaj eviti al si pli grandaj misfortunojn, miaj 
gepatroj metis min kiel ĉambristinon je la servo de nobela 
damo. Kaj sciu, sinjoro, ke en mia tuta vivo mi ne renkontis 
eĉ unu personon kapablan superi mian lerton en la brodado 


kaj en la kudro de tolaĵoj. Nu, miaj gepatroj lasis min en ŝia 
palaco, reiris al sia lando kaj, kelke da jaroj poste, certe 
vojaĝis al la ĉielo, ĉar ili estis ankaŭ bonaj kaj kristanaj 
katolikoj. Mi vivis orfa kaj dependanta de la mizera salajro 
kaj la ridindaj favoroj ordinare ricevataj de la ĉambristinoj ĉe 
tiaj nobeloj. Tiam okazis, ke certa ŝildisto de la palaco, viro 
jam olda, barba kaj korpulenta, kaj precipe hidalgo kiel la 
reĝo, ĉar li naskiĝis en Asturias, enamiĝis al mi, sen ke mi 
donus al li ajnan okazon portio. Pasis la tempo, sed ni ne 
tenis niajn rilatojn tiel sekretaj, ke nia sinjorino ne ekscius 
pri ili, kaj por eviti, ke la homoj klaĉadu, ŝi igis nin geedziĝi 
laŭ la ritoj kaj ceremonioj de la Sankta Eklezio Katolika 
Romana. De nia geiĝo ni havis filinon, kio metis finon al mia 
bona sorto (se tian mi ĝuis), ĉar, kvankam mi ne mortis en la 
akuŝo, okazinta ĝustatempe kaj facile, mia edzo forpasis iom 
poste kaŭze de certa incidento, tia, ke se mi havus tempon 
por ĝin rakonti, sendube ĝi mirigus vian moŝton. 


Ĉe tio ŝi komencis kortuŝe plori, kaj daŭrigis: 


—Pardonu min, sinjoro don Quijote, sed mi ne povas regi 
min. Ĉiufoje kiam mi memoras mian povran edzon, la larmoj 
inundas miajn okulojn. Je Dio! Kiel solene li portis mian 
sinjorinon post si, sur la gropo de forta mulo, nigra kiel la 
gagato mem! Tiam oni ne utiligis kaleŝojn nek portoseĝojn 
(male ol, laŭdire, oni faras nuntempe), kaj la sinjorinoj rajdis 
post siaj ŝildistoj sur la sama ĉevalo. Sed la jenan epizodon 
mi rakontu al vi, por ke vi havu ideon pri la bona edukiteco 
kaj ĝentilaj manieroj de mia kara edzo: foje, kortega juĝisto, 
kun eskorto de du ĝendarmoj antaŭe, estis elrajdanta el la 
strato Santiago, en Madrid, (strato iom mallarĝa), en la 
ĝusta momento kiam mia edzo pretis eniri en ĝin. Sed, 
vidante la juĝiston, mia bona ŝildisto tuj bridis la mulon kaj 
igis, ke ĝi duonturniĝu kvazaŭ li volus akompani la juĝiston. 
[369] Mia sinjorino, sidanta sur la gropo, diris al li flustre: 
«Kion vi faras, stulta? Ĉu vi forgesis, ke mi estas ĉi tie?». La 


juĝisto detenis sian ĉevalon, pro ĝentilo, kaj diris: «Daŭrigu 
vian vojon, sinjoro. Al mi apartenas akompani sinjorinon 
doĥa Casilda». (Mia mastrino nomiĝis tiel). Tamen mia edzo, 
kun la ĉapo en la mano, insistis en sia ideo akompani la 
juĝiston, kaj, vidante tion, mia sinjorino, plena de kolero kaj 
ĉagreno, prenis dikan pinglon (aŭ specon de aleno, mi 
kredas) kaj enpuŝis ĝin en lian lumbon. Mia edzo ĵetis fortan 
krion de doloro, kaj tiel abrupte turnis sin, ke li kaj lia 
mastrino falis surteren, Du lakeoj ŝiaj, same kiel la juĝisto kaj 
la ĝendarmoj, alkuris helpi ŝin leviĝi. La placo Guadalajara 
agitiĝis, t.e. la neniofaraj uloj tie pasumantaj. Mia sinjorino 
revenis piede al sia hejmo kaj mia edzo iris en barbirejon, 
[370] dirante, ke oni trapikis al li la korpon. Sekve de ĉio ĉi, 
li akiris tian reputacion de ĝentila homo, ke la buboj ofte 
persekutis lin sur la stratoj, kriante al li mokajn nomojn. Pro 
la incidento, kaj pro tio, ke li estis iom kurta-vida, mia 
sinjorino maldungis lin, kaj ĉi afero tiel multe lin deprimis, ke 
mi pensas, ke sendube la aflikto kaŭzis la li morton. Mi restis 
do vidvino, forlasita kaj ŝarĝita per unu filino, kies belo 
kreskis kiel la Ŝaŭmo de la maro. Fine, dank' al mia reputacio 
de lerta kudristino, mia nuna sinjorino la dukino, tiam ĵus 
edziniĝinta kun mia mastro la duko, volis preni min kun si, 
kaj cetere ankaŭ mian filinon, al ĉi regno Aragon, kie, tagon 
post tago, plu kreskis mia filino kaj, kun ŝi, la tuta ĉarmo de 
la mondo: ĉar ŝi kantas kiel kalandro, dancas kiel la pensoj, 
saltas kiel kapreolo, legas kaj skribas kiel lerneja instruisto 
kaj kalkulas kiel avarulo. Pri ŝia amo al la pureco mi diras 
nenion ĉareĉ ne la flua akvo pli puras ol ŝi. Nun ŝi havas, se 
mi bone memoras, dek ses jarojn, kvin monatojn kaj tri 
tagojn, pli malpli. Nu okazis, ke la filo de tre riĉa kampulo 
vivanta ne for de ĉi tie, en unu el la vilaĝoj de mia sinjoro la 
duko, enamiĝis al mia filino kaj, mi ne scias kiel, la paro 
kuniĝis. Sub promeso de edziĝo li trompis ŝin kaj nun li 
rifuzas plenumi sian parolon. Kaj, kvankam mia sinjoro la 
duko scias pri la tuta afero, ĉar mi mem plendis ĉe li ne unu 
fojon, sed multajn, kaj petis lin devigi la kampulon edziĝi al 


mia filino, tamen miaj vortoj eniras al li tra unu orelo kaj 
eliras tra la dua, kaj li apenaŭ volas aŭskulti min. La kaŭzo 
de tio estas, ke la patro de la deloginto tre riĉas, pruntas 
monon al la duko, kaj ofte metas kaŭcion kiel garantion de 
liaj ŝuldoj, sekve la duko neniel volas ĉagreni aŭ kontraŭi lin. 
Mi dezirus do, sinjoro don Quijote, ke via moŝto entreprenu 
la riparon de ĉi arbitro, ĉu per petoj, ĉu per armoj, ĉar, laŭ 
ĝenerala onidiro, vi venis en la mondon por tiaj riparoj, kaj 
ankaŭ por korekti misfarojn kaj protekti la senfortunajn. Via 
moŝto pensu precipe pri la orfaneco de mia filino, pri sia 
ĝentilo, pri ŝia juna aĝo, kaj pri ŝiaj ceteraj bonaj kvalitoj jam 
antaŭe menciitaj; kaj mi ĵuras je Dio kaj mia konscienco, 
sinjoro, ke inter la ĉambristinoj de mia dukino, eĉ ne unu 
valoras pli ol la tondaĵoj de ŝiaj ungoj. Kaj rilate al la nomata 
Altisidora, laŭdire la plej ĉarma kaj sprita, ŝi staras almenaŭ 
ses mejlojn post mia filino. Ne forgesu, sinjoro, ke ne ĉio 
estas oro, kio brilas: ĉi Altisidoraĉa havas pli da vanto ol la 
belo, kaj pli da senhonto ol da modesto. Krome, ŝi ne tre 
sanas, ĉar ŝia elspiro odoraĉas, tiel, ke oni ne povas resti 
momenton apud ŝi. Kaj eĉ mia sinjorino la dukino... sed mi 
silentu: oni diras, ke la muroj havas orelojn. 


—Je mia vivo, sinjorino doĥa Rodriguez! Kio okazas al la 
sinjorino dukino? —demandis don Quijote. 


—Se vi tiel ĵurpetas, mi ne povas ne respondi per la vero 
vian demandon —diris la duenjo—. Ĉu vi rimarkis, sinjoro 
don Quijote, la belon de mia sinjorino la dukino, ŝian haŭton 
glatan kaj brilan kiel la klingo de glavo, ŝiajn vangojn el 
lakto kaj karmino, kun la suno en unu kaj la luno en la dua, 
kaj ŝian gracian irmanieron, kvazaŭ, paŝante, ŝi disdegnus la 
teron? Ĉu ne ŝajnas, ke ŝi radias sanon, kien ajn ŝi iras? Nu, 
sciu via moŝto, ke ŝi devas danki protio, unue al la ĉielo, kaj 
due al siaj du fontoj, unu en ĉiu kruro,[371] ĉar ili elfluas la 
mavaj humoroj, kiuj plenigas ŝin laŭ la aserto de kuracistoj. 


—Sankta Maria! —ekkriis don Quijote—. Ĉu eble mia 
sinjorino la dukino havas tiajn defluejojn? Mi ne kredus ion 
tian, eĉ se senŝuaj monaĥoj tion ĵurus al mi. Sed se vi, 
sinjorino Rodriguez, tiel firme asertas la aferon, sendube vi 
pravas. Tamen, tiaj fontoj, kaj en tiaj lokoj, certe distilas, ne 
humorojn, sed likvan ambron. Mi vere kredas nun, ke fari al 
si tiajn fontojn tre konvenas al la sano. 


Apenaŭ don Quijote finis paroli, kiam oni abrupte apertis 
kun granda bruo la pordon de la ĉambro, kaj doĥa Rodriguez 
ricevis tian ŝokon, ke la kandelo falis el Ŝia mano, lasante la 
ĉambron tiel obskura kiel buŝo de lupo, kiel oni ordinare 
diras. Tuj poste la povra duenjo sentis, ke du manoj premas 
ŝian kolon, kun tiom da forto, ke ŝi apenaŭ povis spiri, dum 
alia persono, rapide kaj senparole, suprentiris ŝian jupon kaj 
komencis doni al la kompatinda doĥa Rodriguez, ŝajne per 
unu pantoflo, grandan nombron da batoj. Kaj, kvankam don 
Quijote ja kompatis ŝin, li ne moviĝis de la lito, kaj sen 
kompreni, kio vere okazas, kuŝis senmova kaj silenta, kaj eĉ 
timis, ke la pluvo da batoj povus fali ankaŭ sur lin... Li prave 
timis, ĉar la mutaj ekzekutistoj, lasinte draŝita la duenjon 
(kiu eĉ ne kuraĝis vei), turnis sin kontraŭ la hidalgon, elŝiris 
lin el sub la litotuko kaj la peplomo, kaj pinĉadis lin tiel forte 
kaj ofte, ke li devis defendi sin per la pugnoj: kaj ĉio ĉi 
okazis en la plej stranga silento. 


La batalo daŭris preskaŭ duonon de horo, la fantomoj 
forglitis, doĥa Rodriguez aranĝis al si la jupon, kaj ĝemante 
je sia misfortuno, elpasis tra la pordo, sen diri eĉ unu vorton 
al don Quijote. La hidalgo, dolorplena, pinĉita, perpleksa kaj 
pensema, restis sola. Kaj tie ni lasas lin kun lia deziro scii, 
kiu perversa sorĉisto metis lin en tian staton. Sed ĉion oni 
rakontos siatempe; nun, Sancho Panza nin vokas, kaj la ordo 
postulata de ĉi historio trudas, ke ni reiru al li. 


Ĉapitro 49 
Pri tio okazinta al Sancho Panza en lia rundo de la insulo 


Ni lasis la grandan gubernatoron kolera kaj ĉagrenita 
kontraŭ la fripona kampulo portreto-pentra, kiu, instrukciita 
de la majordomo (kaj ĉi lasta instrukciita de la duko), 
kunlaboris kun ili por mokadi Sanchon. Sed la ŝildisto, 
kvankam senscia, krud-maniera kaj grasa, tamen sciis teni 
sin sur sia tereno, kaj diris al la Ĉeestantoj, kaj ankaŭ al la 
doktoro Pedro Recio (reveninta en la ĉambron, post ol oni 
traktis private la leteron de la duko): 


—Mi komprenas nun tre bone, ke la gubernatoroj kaj juĝistoj 
devas, aŭ devus, esti el bronzo por elporti la trudiĝemon de 
ĉi negocistoj, kiuj volas ĉiusezone kaj ĉiuhore, ke oni 
aŭskultu kaj traktu iliajn aferojn senkonsidere al ĉio cetera. 
Kaj se la kompatinda juĝisto nek aŭskultas nek traktas ilin, 
ĉar li ne povas, aŭ ĉar ne sonis la horo de la aŭdienco, tiam 
la negocistoj tuj komencas malbeni, kritiki kaj kalumnii lin 
kaj eĉ ĵetas koton sur la reputacion de lia familio. Stulta kaj 
idiota negocisto: ne rapidu; atendu la ĝustan momenton kaj 
la konvenan okazon por aferumi; ne venu ĉe la manĝo- aŭ 
dormo-horo, ĉar la juĝistoj estas el karno kaj ostoj kaj devas 
doni al siaj korpoj kion la Naturo postulas. Sed oni esceptu 
min, se konsideri, ke mi ne nutras mian propran korpon, 
dank' al la sinjoro doktoro Pedro Recio Tirteafuera, ĉi tie 
ĉeestanta, kiu deziras, ke mi mortu de malsato, kaj asertas, 
ke tia morto estas la vivo. Dio donu ĉi vivon al li kaj al la 
ceteraj de lia speco, t.e. al la fuŝaj kuracistoj, ĉar la bonaj 
meritas palmobranĉojn kaj laŭrojn. 


Kiuj konis Sanchon, miris aŭdante lin paroli tiel elegante, kaj 
ne sciis al kio atribui tian fenomenon, kvankam ili supozis, 
ke la gravaj oficoj kaj postenoj, aŭ stimulas, aŭ sufokas la 


inteligenton. Fine, doktoro Pedro Recio Agŭero de Tirteafuera 
promesis al Sancho lasi lin manĝi en la nokto, eĉ se agante 
tiel, oni pekus kontraŭ la kompleta serio de aforismoj de 
Hipokrato. La gubernatoro, kontenta kun lia promeso, 
atendis ege senpacience la nokton, kaj, kvankam ŝajnis al li, 
ke la tempo absolute haltis, tamen alvenis la momento tiel 
longe dezirata, kaj oni surtabligis al li stufitan bovinaĵon kun 
cepoj kaj kelke da rostitaj piedoj de bovido iomete tro aĝa. 
Sancho ĵetis sin sur la pladojn kun pli da apetito ol se oni 
estus prezentinta al li frankolinojn el Milano, fazanojn el 
Romo, bovidaĵon el Sorrento, perdrikojn el Moron aŭ anserojn 
el Lavajos.[372] Kaj, manĝante, li diris al Pedro Recio: 


—Aŭskultu, sinjoro doktoro: de nun, ne gravas se vi ne 
donos al mi rafinitajn padojn aŭ delikataĵojn, ĉar tiaj 
viktualioj elskuas mian stomakon el ties ĉarniroj. Ĝi 
kutimiĝis al viando kapra kaj bova, al lardo, fumaĵoj, napoj 
kaj cepoj, kaj se hazarde oni donus al ĝi palacajn pladojn, ĝi 
ricevus ilin rifuzeme kaj kelkfoje eĉ kun naŭzo. Estus bone 
se la butlero alportus al mi la tiel nomatan olapodridon[373] 
(ju pli ĝi putras, des pli ĝi bongustas). Li povas enmeti en la 
olapodridon ĉion ajn, laŭ sia bontrovo, kondiĉe ke ĉio estu 
manĝebla; mi dankus lin kaj iam repagus al li la favoron. Kaj 
nun, neniu moku min, ĉar, aŭ ni ĉiuj estas seriozaj, aŭ ni ĉiuj 
ŝercas. Ni vivu kaj manĝu do en paco kaj konkordo, ĉar, kiam 
Dio sendas la lumon de la aŭroro, la tago brilas por ni ĉiuj. Mi 
regos ĉi insulon sen damaĝi la intereson de aliaj kaj sen 
forgesi mian propran intereson. Kaj oni havu la okulojn 
apertaj kaj bone atentu, ĉar la diablo troviĝas en Cantillana, 
[374] kaj, se oni donos al mi la okazon, oni vidos min fari 
mirindaĵojn. Vere, la muŝoj manĝas personon tro dolĉan. 


—Via moŝto tre pravas, sinjoro gubernatoro —diris la butlero 
—, kaj, je la nomo de la insulanoj, mi informas vin, ke ili 
servos vian moŝton senhezite, ame kaj bonvole, ĉar, jam de 


la komenco de via ofico, via milda maniero regi lasas al ili 
nenian pretekston fari aŭ pensi ion al vi kontraŭan. 


—Mi vin kredas —respondis Sancho—, kaj ili estus idiotoj, se 
ili pensus aŭ agus alie. Kaj mi ripetas, ke oni zorgu nutri min 
kaj mian azenon, ĉar tio plej gravas kaj atentindas. Kaj, kiam 
la horo alvenos, ni faros rundon, tial, ke mi intencas elpurigi 
ĉi insulon je nedecaĵoj, vagabondoj kaj uloj pigraj kaj 
friponaj. Sciu, amikoj, ke la homoj sentaŭgaj kaj neniofaraj 
similas, en la regno, al la virabeloj, kiuj manĝas la mielon 
produktitan de la abelinoj. Mi intencas doni protekton al la 
kamparanoj, garantii al la hidalgoj ties privilegiojn, asigni 
premion al la virtuloj kaj, ĉefe, respekti la religion kaj honori 
la ekleziulojn. Kion vi opinias pri miaj projektoj, amikoj? Ĉu 
mi diris ion saĝan aŭ ne? 


— Tiel saĝan, sinjoro gubernatoro —respondis la majordomo 
—, ke mi miras, ke homo apenaŭ klera, povas diri tiom da 
aferoj plenaj de trafaj juĝoj kaj konsiloj, tiel diferencaj de tio, 
kion atendis de via kapablo la personoj sendintaj vin ĉi tien. 
Sed ĉiutage oni vidas en la mondo neatenditajn aferojn: la 
ŝercoj turniĝas en seriozaĵojn, kaj la mokantoj vidas sin 
mokataj. 


Alvenis la nokto, kaj la gubernatoro, manĝinte kun la 
permeso de la sinjoro doktoro Recio, pretigis sin por la rundo 
kaj eliris kun la majordomo, la sekretario, la butlero, la 
kronikisto —kies devo konsistis en la notado de la faroj de 
Sancho— kaj kun tiom da oficistoj kaj ĝendarmoj, ke la tuto 
formis ne etan batalionon. Sancho marŝis tiel bele en la 
mezo de la grupo, kun sia justico-vergo, ke nenia alia 
spektaklo pli vidindus. Suririnte kelke da stratoj, ili aŭdis 
bruon de kunfrapiĝo de klingoj, alkuris kaj trovis, ke nur du 
viroj interbatalas. Sed la paro, vidante veni la 
reprezentantojn de la justico, ĉesis ataki sin reciproke, kaj 
unu el ili kriis: 


—Helpon, je la nomo de Dio kaj de la reĝo! Ĉu oni toleru, ke 
sur la stratoj de ĉi vilaĝo, la homoj estu atakataj kaj 
prirabataj? 


— Trankviliĝu, bonulo —diris Sancho—, kaj rakontu al mi la 
motivon de ĉi kverelo: mi estas la gubernatoro. 


Ĉe tio, lia antagonisto diris: 


— Sinjoro gubernatoro, mi rakontos al vi ĉion per nur kelke 
da vortoj. Dio scias kiamaniere, ĉi viro ĵus gajnis en la 
monludejo, tie proksime, pli ol mil realojn. Mi ĉeestis la 
ludon kaj, kontraŭ la diktado de mia konscienco, mi donis 
opinion al li favoran rilate al ne tre klaraj kartometoj liaj. Li 
forlasis kun sia gajnita mono la tablon, kaj, kiam mi esperis, 
ke li donus al mi almenaŭ unu eskudon kiel rekompencon 
(ĉar tiom oni kutimas doni al gravuloj kiel mi, kiuj ĉeestas la 
partiojn de kartoj por juĝi pri la iro de la ludo, por apogi la 
trompistojn kaj por evitigi kverelojn), nu, li enbursigis sian 
monon kaj eliris el la domo. Ĉagrenita, mi sekvis lin kaj per 
ĝentilaj kaj mildaj vortoj mi petis lin, ke li donu al mi 
almenaŭ ok realojn, ĉar li scias, ke Mi estas honesta homo 
sen metio kaj havo, tial, ke miaj gepatroj instruis al mi 
nenian profesion kaj postlasis al mi eĉ ne unu soldon. Sed li, 
pli Ŝtelema ol Kako kaj pli granda trompisto ol Andradilla, 
[375] volis doni al mi nur kvar realojn. Via moŝto vidu do, 
sinjoro gubernatoro, kiel senhonta kaj senkonscienca li 
estas. Sed mi ĵuras, ke se via moŝto ne aperintus, mi igus lin 
vomi sian gajnitan monon kaj instruus lin, kiel oni dece 
kondutu. 


—Kion vi diras al tio? —demandis Sancho, turnante sin al la 
alia viro. 


La viro respondis, ke lia kontraŭulo parolis la veron, kaj ke li 
volis doni nur kvar realojn, ĉar li jam ofte donacas al li la 


menciitan sumon. Li aldonis, ke la atendantoj de monaj 
rekompencoj devas montri sin afablaj kaj ĝentilaj kaj preni 
kun rideto kiom ajn oni proponas al ili, kaj ne diskuti kun 
gajninto, se ili ne certas, ke li estas trompisto kaj gajnas per 
fiaj procedoj. Li asertis, ke la fakto, ke li ne volis rekompenci 
la entrudulon, plej bele pruvis, ke li estas honesta homo, ne 
ŝtelisto, ĉar la trompistoj ĉiam devas pagi tributon al siaj 
komplicoj. 


—Li pravas —diris la majordomo—. Nun, sinjoro gubernatoro, 
decidu kion oni faru al ĉi homoj. 


—Nu, jen mia verdikto —respondis Sancho—. Vi, kiu gajnis 
per honesta, artifika aŭ indiferenta rimedo, donu ĉi tie kaj 
nun cent realojn al via agresinto, kaj krome, tridek por la 
paŭperaj sidantaj en la karcero. Kaj vi, senmetia, senmona, 
neniofara vagulo, tuj prenu la cent realojn kaj jam morgaŭ 
foriru de la insulo por dekjara ekzilo; kaj se vi ne obeos mian 
ordonon, vi plenumos vian punon en la transa mondo, ĉar 
mi, aŭ la ekzekutisto, laŭ mia ordono, pendumos vin. Kaj 
neniu el vi kontestu min, se vi ne volas senti la pezon de mia 
mano. 


Unu el la viroj elpoŝigis la monon, kaj la alia prenis ĝin. La 
unua sin direktis al sia hejmo, la dua ekiris la vojon por 
forlasi la insulon, kaj la gubernatoro daŭrigis: 


—Nu, aŭ mi havas etan povon, aŭ mi eliminos la 
monludejojn, ĉar mi suspektas, ke ili tre damaĝas. 


—Almenaŭ ĉi ludodomon vi ne povos elimini —rimarkis unu 
el la oficistoj—. Ĝi apartenas al eminentulo, kiu perdas per la 
kartoj ege pli ol li gajnas. Sed vi povos efike uzi vian povon 
kontraŭ ludejaĉoj de minora gravo, la plej nocaj kaj 
friponecaj. En la domoj de ĉefaj kavaliroj kaj altranguloj, la 
trompistoj konataj ne kuraĝas utiligi siajn ruzojn, kaj tial, ke 


la pasio monludi ĝeneraliĝis, preferindas, ke oni ludu Ĉe 
kavaliroj, ne ĉe friponaj uloj, kie, post la noktomezo, oni 
senhaŭtigas la kompatindan tie manipulatan. 


—Efektive, sinjoro oficisto, mi vidas nun, ke oni povus multe 
rakonti ĉi-rilate. 


Tiam alvenis ĝendarmo, kiu firme retenis junulon per la 
mano, kaj diris: 


— Sinjoro gubernatoro, ĉi knabo estis iranta al ni sur ĉi vojo, 
sed tuj kiam li ekvidis la reprezentantojn de la justico, li 
turnis la dorson kaj komencis kuri kiel damao, kio montras, 
ke certe li estas deliktulo. Mi persekutis lin, kaj tial, ke li 
stumblis kaj falis, mi povis lin kapti. Alie, mi neniam atingus 
lin. 

—Kial vi forkuris? —demandis Sanchoal la junulo. 


—Por eviti al mi respondi la multajn demandojn de la 
ĝendarmoj. 


—Kian profesion vi havas? 

— Teksistan. 

—Kion vi teksas? 

—Ferajn lancopintojn, sinjoro, se tiel diri. 


—NUu, vi ŝatas ŝerci, mi vidas... Tia mokemulo! Bone. Kien vi 
iris kun? 


— Spiri liberan aeron, sinjoro. 
—Kaj kie oni spiras en ĉi insulo liberan aeron? 


—Kie ĝi blovas. 


— Tre bone. Vi lerte respondas kaj spritumas, knabo. Sed 
imagu, ke mi estas la aero, ke mi alblovas vin sur vian 
poŭpon kaj puŝas vin en la karceron. Hej! Oni prenu lin tien, 
por ke ĉi-nokte li dormu sen aero. 


—Je Dio —respondis la knabo—, tiel neeble estus al via 
moŝto igi min dormi ĉi-nokte en la karcero, kiel fari min reĝo. 


—Kial mi ne igus vin dormi en la karcero? —demandis 
Sancho—. Cu mi ne havas la povon aresti kaj liberigi 
laŭvole? 


—Eĉ se via povo estus plej granda, ĝi ne sufiĉus por igi min 
dormi en la karcero. 


—Ĉu vere ne? —respondis Sancho—. Nu, oni tuj prenu lin 
tien. Li vidos per si mem, ke li trompiĝas. Kaj se la 
karcerestro volus propraprofite liberigi lin kontraŭ pago, mi 
anticipe avertas, ke mi kondamnos lin pagi du mil eskudojn, 
se li permesos, ke la knabo faru eĉ unu solan paŝon ekster la 
karcero. 


—Kia ridindaĵo! —diris la junulo—. La esenco de la afero 
estas, ke nenia vivanta persono igos min dormi en la 
karcero. 


—Diru, diablo —respondis Sancho—. Ĉu eble vi havas 
anĝelon kapablan liberigi vin de la katenoj, kiujn vi 
surportos, laŭ miaj ordonoj? 


—Nu, bone, sinjoro gubernatoro —sprite respondis la knabo 
—. Ni rezonu kaj vidu la aferon deproksime. Ni supozu, ke vi 
sendis min en karceran ĉelon, ke tie oni ligis min per 
katenoj, ke oni ordonis al la ĉefo de la prizono, sub minaco je 
grava puno se li ne obeos, ke li ne permesu min eliri, kaj ke li 
plenumis la ordonon. Malgraŭ ĉio, se mi dezirus, ne dormi, 


sed teni min vekita la tutan nokton, kun la okuloj apertaj, ĉu 
via moŝto kapablus, eĉ per via tuta povo, igi min dormi? 


—Certe ne —diris la sekretario—. Ĉi viro pravas. 


—Ĉu vi do tenus vin vekita memvole, ne por kontraŭi min? 
—demandis Sancho. 


—Efektive, eĉ ne en sonĝo mi oponus al via volo —respondis 
la junulo. 


—Se tiel, iru dormi ĉe vi, kaj Dio donu al vi profundan 
dormon. Mi ne volas teni vin vekita. Sed mi avertas vin, ke 
de nun vi ne plu moku la justicon, ĉar iam vi povus renkonti 
iun, kiu reĵetus viajn ŝercojn kontraŭ vian propran kapon. 


La junulo foriris, kaj la gubernatoro daŭrigis sian rundon; kaj 
iom poste alvenis du ĝendarmoj prenantaj kun si unu homon 
kaj diris: 


— Sinjoro gubernatoro, ĉi homo, ŝajne viro, efektive estas 
virino, kaj ne turpa, en vira vesto. 


Oni levis al ŝiaj okuloj du tri lanternojn, ĉe kies lumo 
montriĝis la vizaĝo de knabino proksimume deksesjara, bela 
kiel mil perloj kaj kun la haroj kuntenitaj en eta reto el ora 
kaj verda silko. Oni rigardis ŝin de la kapo ĝis la piedoj kaj 
rimarkis, ke ŝi portas ŝtrumpojn el ruĝa silko kun ĵarteloj el 
blanka tafto franĝe garnitaj per oro kaj perloj. Ŝia kuloto 
estis el verda brokaĵo, kiel ŝia loza kazako, kaj sub ĉi lasta 
vidiĝis sajo el tre delikata blank-ora ŝtofo. Ŝiaj ŝuoj, viraj, 
havis blankan koloron, kaj ŝi portis ĉe la zono, ne glavon, 
sed gemo-garnitan dagon, kaj sur la fingroj multe da riĉaj 
ringoj. Unuvorte, ĉiuj trovis la junulinon bela sed tute ne 
konis ŝin, eĉ ne la propraj insulanoj; kaj plej surpriziĝis la 
personoj sciantaj pri la ŝercoj farotaj al Sancho, ĉar ĉi 
incidenton oni ne antaŭvidis, do ili perpleksis kaj atendis, 


kiamaniere finiĝos la afero. Sancho miris je la belo de la 
knabino, kaj demandis al ŝi ŝian nomon, kien ŝi iras, kaj kio 
movis ŝin porti tian veston. Regata de pudora hontego, kun 
la okuloj fiksitaj al la tero, ŝi respondis: 


— Sinjoroj, mi ne povas riveli publike kion mi tre deziris teni 
sekreta. Sed mi volas, ke oni bone komprenu unu aferon: mi 
estas nek ŝtelistino nek perversa persono, sed senfortuna 
pucelo puŝita de la ĵaluzo forgesi mian decosenton. 


Tion aŭdinte, la majordomo diris al Sancho: 


— Sinjoro gubernatoro, ordonu, ke ĉiuj personoj apartiĝu, por 
ke la sinjorino parolu kun malpli da embaraso kion ŝi volos. 


La gubernatoro tion ordonis. Ĉiuj apartiĝis, krom la 
majordomo, la butlero kaj la sekretario, kaj la pucelo diris 
tiam: 


— Sinjoroj, mi estas filino de Pedro Perez Mazorca, kolektisto 
de la lanimposto en ĉi vilaĝo kaj ofta vizitanto de mia patro. 


—Tio ne kredeblas, sinjorino —respondis la majordomo—. Mi 
tre bone konas Pedron Perez kaj scias, ke li havas nek filon 
nek filinon. Krome, vi diris, ke li estas via patro, kaj poste vi 
aldonis, ke li ofte vizitas vian patron! 


—Ankaŭ mi rimarkis tian absurdon —diris Sancho. 


—Vere, sinjoroj, en mia konfuziteco mi eĉ ne scias kion mi 
diras —respondis la pucelo—. Efektive, mi estas filino de 
Diego de la Llana. Viaj moŝtoj certe konas lin. 


—Nu, tio pli kredindas —diris la majordomo—. Mi konas 
Diegon de la Llana, kaj scias, ke li estas grava kaj riĉa 
hidalgo, kun unu filo kaj unu filino. De kiam li vidviĝis, neniu 
en ĉi loko povas aserti, ke li vidis la vizaĝon de lia filino, Ĉar 


li tenas ŝin tiel kaŝita, ke eĉ ne la suno havas la ŝancon ŝin 
vidi. Tamen, ŝi tre belas, laŭ la famo. 


—Efektive, mi estas lia filino —respondis la pucelo. Kaj rilate 
al la famo pri mia belo, certe vi jam elreviĝis, ĉar vi povis 
vidi min. 


Tiam ŝi komencis kortuŝe plori, kaj la sekretario, tion 
vidante, flustris ĉe la orelo de la butlero: 


—Sendube io grava okazis al ĉi kompatinda pucelo, se 
konsideri ke, malgraŭ sia rango, ŝi iras en tia vesto kaj ĉi- 
hore sur la stratoj, anstataŭ sidi hejme. 


—Vi pravas —respondis la butlero—. Krome ŝiaj larmoj 
konfirmas vian opinion. 


Sancho konsolis ŝin laŭpove kaj petis ŝin rakonti, sen ia 
timo, ĉion okazintan al ŝi. Kaj li aldonis, ke ĉiuj serioze 
klopodus ĉiel helpi ŝin. 


— Sciu, sinjoroj —ŝi respondis—, ke mia patro tenis min 
enfermita dek jarojn, t.e. de kiam mia patrino komencis kuŝi 
en la tombo. Ĉe mi oni celebras la meson en riĉa kapelo, 
interne de la hejmo, kaj en la menciita tempo mi vidas nur la 
sunon en la tago kaj la lunon kaj stelojn en la nokto, kaj ne 
sciis kio estas stratoj, placoj, kirkoj, aŭ eĉ viroj, se escepti 
mian patron, mian fraton kaj la kolektiston de la lanimposto, 
Pedro Perez, kiu nin vizitas tiel ofte, ke mi havis la ideon diri, 
ke li estas Mia patro. Tia enfermiteco kaj la fakto, ke oni eĉ 
ne permesis al mi viziti la kirkon, tre ĉagrenis min jam de 
multaj tagoj kaj monatoj. Mi deziris vidi la mondon aŬ, 
almenaŭ, la vilaĝon kie mi naskiĝis. Kaj mi pensis, ke per tia 
deziro mi ne pekas kontraŭ la pudoro propra al la puceloj de 
moŝta nasko. En la okazoj, kiam mi aŭdis ion rilate al 
taŭrludoj, turniroj aŭ teatraĵoj, mi petis de mia frato, pli juna 
ol mi per unu jaro, ke li parolu al mi pri tiaj aferoj kaj pri 


multaj aliaj nekonataj al mi. Li klarigis ilin al mi kiom li sciis, 
sed liaj vortoj nur ekscitis mian deziron vidi la mondon per 

mi mem. Fine, por ne longigi la rakonton de mia misfortuno, 
sciu, ke mi petis kaj suplikis mian fraton... ho, kial venis tia 

ideo en mian kapon? 


Kaj denove ŝi komencis plori. 


—Daŭrigu, sinjorino, kaj finu vian rakonton —diris la 
majordomo—. Viaj vortoj kaj larmoj tenas nin en streĉa 
atendo. 


—Apenaŭ iom restas por diri —ŝi respondis—. Sed multe da 
larmoj mi verŝos ankoraŭ, ĉar nedecaj deziroj povas alporti 
nur misfortunojn... 


La beleco de la junulino faris profundan impreson en la koro 
de la butlero. Li denove proksimigis al ŝi la lanternon por 
revidi ŝin, pensis, ke el ŝiaj okuloj fluas, ne larmoj, sed roso, 
kaj eĉ orientaj perloj, kaj esperis, ke ŝia misfortuno ne estis 
tiel granda, kiel ŝiaj larmoj kaj veoj ŝajnis indiki. La 
gubernatoro senpacienciĝis pro la paŭzemo de la knabino 
en la rakontado de ŝia historio, kaj diris al Ŝi, ke Ŝi metu 
finon al ilia suspenso, ke jam estas tarde, kaj ke ili devas fari 
ankoraŭ grandan parton de la rundo. Tiam, inter 
plorsingultoj kaj sufokaj ĝemoj, ŝi respondis: 


—Mia misfortuno kaj mia malfeliĉo estas, ke mi petis mian 
fraton prunti al mi unu el siaj vestoj kaj preni min kun si por 
vidi nokte la vilaĝon dum la dormado de mia patro. Tedate 
de miaj suplikoj, li fine konsentis, pruntis al mi ĉi veston kaj 
surmetis alian mian, kiu sidas sur li kvazaŭ fasonita 
laŭmezure, ĉar li havas la vizaĝon tute senhara kaj ŝajnas 
belega pucelo. Nu, ĉi-nokte, antaŭ proksimume unu horo, ni 
eliris kaŝe el la domo, kaj nia juna kaj senorda fantazio 
kondukis nin rondiri la vilaĝon. Kaj kiam ni volis reveni 


hejmen, ni vidis proksimiĝi grandan grupon de viroj, kaj mia 
frato diris al mi: «Fratino, tio sendube estas la rundo: metu 
flugilojn al viaj piedoj kaj kuru post mi, por ke oni ne konu 
nin: alie, ni trovos nin en embarasa situacio». Tion dirante, li 
turnis la dorson kaj komencis, ne kuri, sed flugi. Sed apenaŭ 
mi faris ses paŝojn mi falis pro la timo, kaj tiam alvenis la 
ĝendarmo, kiu prenis min antaŭ viaj moŝtoj. Kaj pro mia 
kapricemo kaj mava inklino mi vidas min ĉi tie, plena de 
honto antaŭ tiom da viroj. 


— Sinjorino, ĉu efektive okazis al vi nenio malagrabla? — 
demandis Sancho—. Cu ne pro ĵaluzo vi forlasis la hejmon, 
kiel vi antaŭe diris? 


—Nenio okazis al mi, nek ekzistis tia ĵaluzo. Mi deziris nur 
vidi la mondon, kiu por mi limiĝis al la stratoj de la vilaĝo. 


La veron de ŝia rakonto plene konfirmis la alveno de du 
ĝendarmoj kondukantaj ŝian fraton, kiun unu el ili kaptis, 
kiam la junulo kuris de sia fratino. Li portis nur riĉan jupon 
kaj manteleton el blua damasko kun delikataj orfadenaj 
pasamentoj. Lian kapon kovris nenia ĉapelo, kaj ĝin garnis 
nur liaj propraj haroj, similaj al ringoj oraj pro ilia krispa 
blondo. La gubernatoro, la majordomo kaj la butlero 
apartiĝis kun li kaj, ekster la aŭdo de lia fratino, demandis 
lin, kial li portas tian veston. La junulo, same honte kaj 
embarasite kiel lia fratino, rakontis la saman historion, kiun 
ŝi antaŭe eldiris, ĉe la granda kor-faciliĝo de la am-tuŝita 
butlero. Tiam Sancho turnis sin al la geknaboj kaj diris: 


—Vi faris veran infanaĵon, kaj ne necesis tiom da larmoj kaj 
longaj suspiroj por la rakontado de via stulta aventuro. Se vi 
dirintus: «Ni estas Tiu kaj Tiu kaj eskapis el la domo de nia 
patro pro nura scivolo, sen aliaj intencoj», nu, la rakonto 
finiĝus sen ĝemoj, ploroj kaj tiel plu. 


—Vi pravas —respondis la pucelo—, sed viaj moŝtoj sciu, ke 
pro mia granda embaraso, mi ne povis teni min inter la 
ĝustaj limoj. 


—Nenio bedaŭrinda okazis —diris Sancho—. Mi kondukos vin 
ambaŭ al via hejmo. Eble via patro ne rimarkis vian foreston. 
Kaj de nun ne kondutu tiel infanece, nek tiele sopiru vidi la 
mondon: ĉar virta virino straton ne konas; virino kaj kokino 
promenante trovas sian ruinon; kaj ino inklina ĉion vidi, 
deziras ankaŭ esti vidata... Kaj punkto. 


La knabo dankis al la gubernatoro la favoron eskorti ilin al 
ilia hejmo, ne tre dista de tie. Alveninte antaŭ la domo, la 
frato ĵetis ŝtoneton al fenestro, kaj tuj poste unu servistino 
ilin atendanta descendis, apertis la pordon, la gefratoj eniris, 
dum iliaj akompanintoj staris senmovaj kaj miris ne nur je 
ilia belo kaj ĝentilo, sed ankaŭ je ilia deziro vidi la mondon 
en la nokto kaj sen eliri el la vilaĝo; sed oni tion atribuis al 
ilia frua juneco. 


La butlero, vundita de la sago de Amoro, decidis en si ke, en 
la sekvanta tago, li petus de la patro de la junulino ŝian 
manon, kaj havis la certecon, ke oni ne rifuzus lin, tial, ke li 
estas servisto de la duko. Kaj eĉ Sancho karesis en si la 
ideon edzigi la knabon al sia filino Sanchica. En sia 
konvinkiĝo, ke nenia viro povus rifuzi edziĝi al filino de 
gubernatoro, li decidis aranĝi siatempe la aferon. 


Per tio finiĝis la nokta rundo. Sed du tagojn poste finiĝis 
ankaŭ la gubernatoreco, kio, kiel oni baldaŭ vidos, renversis 
kaj vanigis la projekton de Sancho. 


Ĉapitro 50 


Kie riveliĝas la identeco de la sorĉistoj kaj ekzekutistoj, kiuj 
batis la duenjon, kaj pinĉis kaj gratis la hidalgon; kaj kie 
aperas la rakonto pri la paĝio portinta la leteron al Teresa 
Sancha, edzino de Sancho Panza 


Diras Cide Hamete, ege skrupula esploranto de ĉia detalo de 
ĉi vera historio, ke, en la sama tempo kiam doĥa Rodriguez 
elglitis el sia ĉambro por direkti sin al la ĉambro de don 
Quijote, alia duenjo, kiu dormis kun ŝi, rimarkis ŝian eliron, 
kaj tial, ke ĉiuj duenjoj ŝatas scii, aŭskulti kaj flari, Ŝi sekvis 
ŝin tiel silente, ke la bona doĥa Rodriguez nenion suspektis. 
Sed la alia, vidante ŝin enpaŝi en la ĉambron de don Quijote, 
kaj tenante sin fidela al la ĝenerala kutimo de la duenjoj, t.e. 
al la klaĉado, tuj iris komuniki al sia sinjorino la dukino, ke 
doĥa Rodriguez troviĝas en la ĉambro de la kavaliro. 


La dukino informis al la duko kaj petis lin, ke li permesu ŝin 
kaj Altisidoran iri observi kion doĥa Rodriguez volas ĉe la 
hidalgo. La duko donis sian konsenton, kaj la du virinoj, kun 
granda singardo kaj silento, paŝon post paŝo sin ŝovis ĝis 
apud la pordo de la ĉambro, tiom, ke ili povis aŭskulti ĉion, 
kion oni diris interne. Kaj kiam la dukino aŭdis, ke doĥa 
Rodriguez rivelas la sekreton de ŝiaj fontoj, ŝi ne povis suferi 
tiajn konfidencoj, kaj des malpli Altisidora. Tiel do, plenaj de 
kolero kaj venĝemo, ili enrompis subite en la ĉambron, kaj 
pinĉis la hidalgon kaj batis la duenjon, kiel menciite: ĉar la 
ofendoj rekte tuŝantaj la belon kaj la vanton de la virinoj 
ĉiam vekas en ili ekstreman furiozon kaj la deziron venĝi sin. 
Poste la dukino informis al sia edzo pri ĉio okazinta, kaj la 
duko tre amuziĝis, aŭdante ŝian rakonton. 


Tiam la dukino, en sia intenco plu distriĝi mistifikante la 
hidalgon, sendis la paĝion (la saman, kiu antaŭe ludis la 


rolon de Dulcinea en la komedio kie oni anoncis ke ŝia 
elsorĉo efektiviĝus nur per la rimedo, kiun Sancho tute 
forgesis pro sia okupateco kiel gubernatoro) al Teresa Panza 
kun la letero de ties edzo, kun alia letero skribita per ŝia 
propra mano, kaj kun granda koral-koliero kiel donaco. 


Nu, rakontas la historio, ke la paĝio, inteligenta kaj sprita, 
deziris fari bonan servon al siaj gesinjoroj, kaj tre volonte 
entreprenis la vojaĝon. Kaj, kiam li estis rajdonta en la 
vilaĝon de Sancho, li vidis kelke da virinoj, kiuj lavadis sian 
tolaĵon en rojo. Li demandis al ili, ĉu ili povus informi lin, ĉu 
en la vilaĝo loĝas virino nomata Teresa Panza, edzino de 
Sancho Panza, la ŝildisto de kavaliro nomata don Quijote de 
La Mancha. Ĉe la demando, unu juna lavantino stariĝis kaj 
diris: 


— Teresa Panza estas mia patrino. La tiel nomata Sancho 
estas mia sinjoro patro, kaj la kavaliro nia mastro. 


—Venu do, knabino, kaj gvidu min al via patrino —diris la 
paĝio—. Mi alportas por ŝi leteron kaj donacon de via patro. 


— Tre volonte, sinjoro —respondis la knabino, kiu havis, laŭ 
sia aspekto, proksimume dek kvar jarojn. 


Ŝi lasis sian tolaĵon al kunulino kaj, sen aranĝi al si la harojn 
aŭ surmeti la ŝuojn, ŝi salte kuris antaŭ la ĉevalo de la paĝio, 
dirante: 


—Venu via moŝto. Nia domo troviĝas en ĉi ekstremo de la 
vilaĝo. Kaj mia patrino, tre afliktite, sidas hejme, ĉar jam 
delonge ŝi scias nenion pri mia sinjoro patro. 


—Nu, mi alportas al ŝi tiel bonan novaĵon, ke ŝi devos danki 
Dion —respondis la paĝio. 


Fine, saltante, kurante kaj kapriolante, la knabino alvenis al 
la vilaĝo kaj, antaŭ ol eniri en sian domon, ŝi laŭte vokis de 
la pordo: 


—Venu, patrino Teresa, venu, venu! Ĉi tie estas sinjoro kun 
leteroj kaj kun aliaj aferoj senditaj de mia bona patro! 


Ĉe la voko, Teresa Panza, ŝpinante stupobulon, eliris el la 
domo en bruna jupo (tiel kurta, ke ĝi ŝajnis tajlita ĉe la 
nivelo de ŝia honta parto), korsaĵo same bruna kaj kamizolo. 
Ŝi ne estis olda, kvankam ŝi aspektis pli ol kvardekjara, kaj 
vidiĝis forta, nerve energia kaj senkarna. Vidante sian filinon 
kaj la rajdantan paĝion, ŝi demandis: 


—Kio okazas? Kiu estas ĉi sinjoro? 
— Servisto de mia sinjorino Teresa Panza —li respondis. 


Tion dirante, li saltis de sur la ĉevalo, humile genuiĝis antaŭ 
sinjorino Teresa kaj aldonis: 


—Via moŝto permesu, ke mi kisu al vi la manojn, mia 
sinjorino doĥa Teresa, leĝa kaj propra edzino de sinjoro don 
Sancho Panza, gubernatoro de la insulo Barataria. 


—Ho sinjoro, ne faru ion tian kaj stariĝu! —respondis Teresa 
—. Mi estas, ne palaca damo, sed povra kamparanino, filino 
de plugisto, kaj edzino, ne de gubernatoro, sed de vaganta 
ŝildisto. 


—Via moŝto —klarigis la paĝio— estas la plej digna edzino 
de superdignega gubernatoro. Kaj kiel pruvo, ke mi diras la 
veron, jen ĉi letero kaj ĉi donaco. 


Kaj tuj sekve li elpoŝiĝis kolieron el koraloj kun oraj 
ekstremoj, ĝin metis ĉirkaŭ ŝia kolo kaj diris: 


—Ĉi letero estas de la sinjoro gubernatoro. Alia letero, kaj la 
koliero, estas de mia sinjorino la dukino, kiu sendis min al 
via moŝto. 


Teresa gapis de miro, same kiel ŝia filino, kaj ĉi lasta diris: 


—Oni min pendumu, se en ĉio ĉi ne intervenis nia sinjoro 
mastro don Quijote. Certe li donis al mia patro la 
gubernatoran postenon, aŭ graflandon, kiun li tiel ofte 
promesis al li.. 


— Efektive, vi pravas —respondis la paĝio—. Pro konsidero al 
sinjoro don Quijote oni nomis sinjoron Sancho gubernatoro 
de la insulo Barataria, kiel vi vidos per ĉi letero. 


—Via moŝto ĝin voĉe legu, sinjoro —diris Teresa—, Ĉar, 
kvankam mi scias ŝpini, eĉ ne unu literon mi konas. 


—Ankaŭ mi ne —aldonis Sanchica—. Sed atentu ĉi tie. Mi 
iros voki iun, ke li ĝin legu: la pastron mem aŭ la bakalaŭron 
Sanson Carrasco. Tre volonte ili venos por scii la novaĵojn pri 
mia patro. 


—Ne necesas voki iun —respondis la paĝio—. Kvankam ni ne 
scias ŝpini, mi scias legi, kaj legos ĝin. 


Kaj efektive, li legis la leteron de la komenco ĝis la fino, sed 
ĝia teksto, ĉar jam konata, ne reaperas ĉi tie. Poste la paĝio 
elpoŝiĝis la leteron de la dukino kaj legis jene: 


Kara Teresa: 


La pozitivaj kvalitoj de boneco kaj talento de via edzo 
Sancho movis min peti de mia edzo, la duko, ke li donu 
al li la gubernatorecon de unu el siaj multaj insuloj. Oni 
informis min, ke li regas plej lerte, kio tre ĝojigas min 
kaj, cetere, ankaŭ mian sinjoron, la dukon. Tiel do, mi 


dankas la ĉielon, ke mi ne trompiĝis, kiam mi elektis lin 
por la gubernatora posteno: Ĉar vi devas scii, sinjorino 
Teresa, ke en la tuta mondo apenaŭ troveblas bonaj 
gubernatoroj. Kaj Dio volu, ke mi kondutu tiel bone, kiel 
Sancho kondutas en la regado de sia insulo. 


Mi sendas al vi, kara Teresa, kolieron el koraloj kun oraj 
ekstremoj. Tre plaĉus al mi, se ĝi konsistus el orientaj 
perloj; sed, kiel oni diras, eĉ eta donaco estas signo de 
estimo. lam ni konos unu la alian kaj kreskos inter ni la 
amikeco, nur Dio scias ĝis kia grado. Salutu de mia 
flanko vian filinon Sanchica kaj diru al ŝi, ke ŝi estu 
preta, ĉar mi pensas edzinigi ŝin al bona partio, kaj tio 
povus okazi plej neatendite. 


Oni diris al mi, ke ĉe via vilaĝo kreskas vere dikaj glanoj; 
sendu al mi du dekduojn da ili, kaj mi tre dankos al vi la 
favoron, Ĉar ĝi venos de viaj manoj. Skribu al mi longe 
pri via sano kaj aferoj. Kaj se vi ion bezonas, nur parolu... 
kaj oni vin kontentigos. Dio vin gardu. 


En ĉi kastelo. Vin amas, via amikino 
La dukino 


-Ho! —kriis Teresa, aŭskultinte la legadon de la letero—. Kiel 
bona, humila kaj senafekta sinjorino! Oni min enterigu kun 
tiaj damoj, ne kun la hidalginoj ĉi-vilaĝaj, kiuj pensas, ke, 
pro ilia rango, eĉ ne la vento devas ilin tuŝi, kaj iras al la 
kirko kun fiere levita kapo, kvazaŭ reĝinoj, eble imagante, 
ke ili perdus la honoron, se ili rigardus al kampulino. Kaj jen, 
ĉi bona sinjorino, kvankam dukino, nomas min sia amikino 
kaj traktas min kiel sam-rangan: mi vidu ŝin tiel alte kiel la 
plej alta kampanilo de tuta La Mancha! Rilate al la glanoj, 
kara sinjoro, mi sendos al ŝia dukina moŝto unu buŝelon da 
ili, tiel dikaj, ke la homoj iros de ĉie por vidi kaj admiri ilin. 


Por la momento, Sanchica, bone regalu ĉi sinjoron, priatentu 
lian Ĉevalon, prenu kelke da ovoj el la stalo, detranĉu lardon 
abunde por fari grivojn kaj preparu al li manĝon indan je 
princo: li Ĉion meritas pro sia bela mieno kaj pro siaj novaĵoj. 
Dume mi iros rakonti al niaj najbarinoj nian bonan sorton, 
kaj ankaŭ al la pastro kaj al barbiro majstro Nicolas, ĉar ili 
ĉiam estis kaj estas bonaj amikoj de via patro. 


—Mi faros laŭ via deziro, patrino —respondis Sanchica—. 
Sed pensu, ke vi devas doni al mi la duonon de la koliero, 
ĉar sendube mia sinjorino la dukino ne estas tiel stulta sendi 
ĝin nur al vi. 


—Ĝi estos tute via, filino —respondis Teresa—. Sed permesu, 
ke mi portu ĝin kelke da tagoj, ĉar tio vere ĝojigas al mi la 
koron. 


—Same vi ĝojos, kiam vi vidos kion mi havas en ĉi vojaĝo- 
sako —diris la paĝio—. Temas pri vesto el tre delikata ŝtofo, 
kiun la sinjoro gubernatoro surmetis nur unu fojon por iri 
ĉasi. Kaj, laŭ liaj instrukcioj, ĝi estas por sinjorino Sanchica. 


—Li vivu mil jarojn, kaj lia mesaĝisto same longe —respondis 
Sanchica—. Kaj eĉ du mil jarojn, se necese. 


Ĉe tio Teresa eliris kun la koliero sur la brusto, frapetante per 
la fingroj sur la leteroj, kvazaŭ sur tamburino. Hazarde, ŝi 
renkontis la pastron kaj la bakalaŭron Sanson Carrasco, kaj 
komencis salti, dirante: 


—Jen, baldaŭ finiĝos ĉe ni la parencoj senmonaj, ne dubu pri 
tio. Posteneton gubernatoran ni havas. Nun kuraĝu disdegni 
min la plej rigid-nuka hidalgino: mi scios fari al ŝi bonan 
lavon! 


—Kio okazas, Teresa Panza? Pri kiaj frenezaĵoj vi parolas kaj 
kion vi portas en la mano? 


—Jen la frenezaĵoj: leteroj de dukinoj kaj gubernatoroj, kaj Ĉi 
koliero el fajnaj koraloj; la «patro-niaj» kaj la «ave-mariaj» 
estas el prilaborita oro ,„[376] kaj mi estas edzino de 
gubernatoro. 


—Je Dio, Teresa, ni ne komprenas vin. Kion vi volas diri? 
—Vidu per vi mem —ŝi respondis. 


Ŝi donis al ili la leterojn, la pastro ilin legis al Sanson 
Carrasco, kaj la du viroj, plenaj de miro ĉe la novaĵo, rigardis 
unu la alian. 


Tiam la bakalaŭro demandis, kiu alportis la leteron, kaj 
Teresa respondis, ke ili devus akompani ŝin al ŝia hejmo kaj 
renkonti la mesaĝiston, junulon belan kiel ora broĉo. Ŝi 
aldonis, ke li alportis ankaŭ alian donacon eĉ pli valoran. 


La pastro demetis de ŝia brusto la koralojn, zorge ekzamenis 
ilin, konvinkiĝis pri ilia aŭtentikeco, miris denove kaj diris: 


—Mi ĵuras je mia sutano, ke mi ne scias kion pensi aŭ diri pri 
ĉi leteroj kaj donacoj. Unuflanke mi vidas kaj tuŝas ĉi vere 
fajnajn koralojn; aliflanke mi legas, ke dukino deziras, ke oni 
sendu al ŝi dekduojn da glanoj. 


—Vere stranga afero —diris Carrasco—. Sed ni iru vidi la 
mesaĝiston. Eble li povos klarigi al ni ĉi misteron. 


lli tion faris, akompanate de Teresa, kaj trovis la paĝion, kiam 
li kribis iom de hordeo por sia ĉevalo, dum Sanchica pretigis 
grivojn kaj ovojn por la manĝo de la junulo, kies belaj mieno 
kaj kostumo kaŭzis tre favoran impreson al la du viroj. Post 
interŝanĝo de ĝentilaj salutoj, Sanson demandis lin pri don 
Quijote kaj Sancho, kaj aldonis, ke, kvankam ili legis la 
leterojn de Sancho kaj de la dukino, ili ankoraŭ sentas sin 
perpleksaj kaj ne povas kompreni, ke Sancho estas 


gubernatoro, des malpli de insulo, se konsideri, ke la insuloj 
en la Mediteraneo apartenas senescepte al lia reĝa moŝto. 


—Oni ne dubu, ke sinjoro Sancho Panza estas gubernatoro — 
respondis la paĝio—. En la afero, ĉu li regas insulon aŭ ne, 
mi ne opinias; sed sufiĉas diri, ke temas pri loko kun pli ol 
mil loĝantoj. Rilate al la glanoj, sciu, ke mia sinjorino la 
dukino estas tiel senafekta kaj simpla, ke ne nur glanojn ŝi 
petas de kampulino: kelkokaze ŝi sendas iun peti prunte por 
ŝi kombilon de najbarino ŝia. Sciu, ke la aragonaj damoj, eĉ 
la plej nobelaj, ne estas tiel fieraj kaj ceremoniaj kiel la 
kastiliaj, kaj traktas kun pli da afablo la popolon. 


Tiam Sanchica aperis kun nombro da ovoj en la supretenata 
jupo kaj demandis al la paĝio: 


—Diru, sinjoro, ĉu mia patro portas kompletan kuloton,[377] 
de kiam li gubernatoras? 


—Mi ne atentis tion. Sed certe li ĝin portas. 


—Ha, Dio! Kiel mi ŝatus vidi lin en remburita kuloto![378] 
Vere, de kiam mi naskiĝis, mi deziras vidi mian patron tiel 
vestita. 


—Via moŝto sendube vidos lin en tia kuloto, se vi vivos — 
respondis la paĝio—. Se li okupos sian postenon nur du 
monatojn, li portos eĉ vojaĝo-maskon.[379] 


La pastro kaj la bakalaŭro baldaŭ komprenis, ke la paĝio 
ŝercas. Sed la kvalito de la koraloj kaj de la ĉaso-kostumo 
sendita de Sancho (ĉar Teresa jam montris ĝin al ili) ŝajnis 
kontraŭi lian ŝercadon. Kaj ili ne povis ne ridi je la deziro de 
Sanchica, kaj eĉ pli, kiam Teresa diris: 


— Sinjoro pastro, bonvolu informiĝi en la vilaĝo, ĉu iu 
vojaĝos al Madrid aŭ Toledo, ĉar mi deziras komisii al li la 


aĉeton de krinolino ronda, bele tajlita kaj plej bonkvalita. Mi 
devas laŭpove honori la postenon de mia edzo, kaj eĉ ne 
estus strange, se mi mem irus al ĉefurbo akiri kaleŝon, kian 
la ceteraj damoj posedas. Edzino de gubernatoro facile 
povas aĉeti kaj teni tian veturilon. 


—Certe, patrino! —diris Sanchica—. Kaj Dio volu, ke tio 
okazu hodiaŭ, prefere al morgaŭ, eĉ se la homoj, kiuj vidus 
min veturi en kaleŝo apud mia patrino, dirus: «Jen la 
knabinaĉo, filino de ajlo-gluta kampulo, kiel rekte kaj solene 
ŝi sidas en la kaleŝo, kvazaŭ papino». Sed ili paŝadu en la 
koto, dum mi sidas en mia veturilo, kaj miaj piedoj ne tuŝas 
la teron. Al la diablo ĉiuj klaĉuloj de la mondo! Tiel longe kiel 
mi vivos komforte, ili ridu laŭplaĉe! Ĉu mi ne pravas, 
patrino? 


—Absolute jes! —respondis Teresa—. Mia bona Sancho jam 
profetis al mi ĉi favorojn de la sorto, kaj eĉ pli grandajn. Kaj 
vi vidos, filino, ke li ne ripozos ĝis li faros min grafino. Plej 
grava estas, ke nia bona sorto komenciĝis. Mi ofte aŭdis vian 
bonan patron diri (kaj li estas, ne nur via patro sed ankaŭ 
patro de la proverboj), ke «se oni volas doni al vi ringon, tuj 
preparu la fingron»; do, se oni proponas al vi gubernatoran 
postenon, prenu ĝin; se oni proponas graflandon, kaptu ĝin 
tuj; se oni volas vin flati per bona donaco, enmetu ĝin en 
vian sakon. Estus stulte dormadi kaj ne iri aperti la pordon, 
kiam la favoroj de la fortuno voke frapas sur ĝin. 


—Mi tute ne zorgus —diris Sanchica— se oni dirus, vidante 
min rigardi fiere kaj dealte: «La hundo vidiĝas en silka 
kalsono...»[380] ktp. 


—Mi senhezite kredas —diris tiam la pastro—, ke ĉiuj 
membroj de la familio Panza naskiĝas kun sako de proverboj 
en la korpo. Eĉ ne unu el ili ĉesas proverbumi ĉiuhore kaj en 
ĉiuj siaj konversacioj. 


—Vi pravas —respondis la paĝio—. La sinjoro gubernatoro 
tre ofte ilin eldiras kaj, kvankam multaj ne kongruas kun la 
temo de la konversacioj, tamen ili plaĉas, kaj miaj gesinjoroj 
la duko kaj la dukino ilin ŝategas. 


—Nu, sinjoro, ĉu vi insistas ankoraŭ, ke Sancho fakte estas 
gubernatoro, kaj ke en la mondo ekzistas dukino, kiu skribas 
a lia edzino kaj sendas al ŝi donacojn? —demandis la 
bakalaŭro—. Ni ne povas kredi ion tian, kvankam ni legis la 
leterojn kaj tuŝis la donacojn. Ni opinias, same kiel opinias 
nia samlandano don Quijote pri ĉiaj okazintaĵoj, ke ĉio Ĉi 
estas speco de ensorĉo, tiel, ke mi eĉ pensas, ke mi dezirus 
tuŝi kaj palpi vian moŝton por vidi, ĉu vi estas fantoma 
ambasadoro aŭ viro el karno kaj ostoj. 


— Sinjoroj —respondis la paĝio—, mi scias nur, ke mi estas 
reala ambasadoro, ke sinjoro Panza efektive gubernatoras, 
ke miaj gesinjoroj la duko kaj la dukino donis al li tian 
postenon, kaj ke mi aŭdis diri, ke li admirinde plenumas sian 
oficon. Viaj moŝtoj diskutu, ĉu en tio ekzistas ensorĉo aŭ ne, 
sed mi ĵuras je miaj gepatroj, ankoraŭ vivantaj (kaj mi tre 
amas ilin), ke mi diris nur kion mi scias. 


—Povas esti —respondis la bakalaŭro—, sed dubitat 
Agustinus.[381] 


—Dubu kiu ajn, mi diris nur la veron —daŭrigis la paĝio—, 
kaj la vero ĉiam leviĝas super la mensogo, kiel oleo sur akvo. 
Kaj se ne, operibus credite et non verbis:[382] unu el viaj 
moŝtoj akompanu min kaj vidos per la okuloj kion vi ne 
kredas per la oreloj. 


— Tia vojaĝo koncernas min —diris Sanchica—. Sinjoro, portu 
min sur la gropo de via ĉevalo. Mi iros tre volonte viziti mian 
sinjoron patron. 


—La filino de la gubernatoroj devas iri, ne solaj sur la vojoj, 
sed akompanataj de kaleŝoj, portoseĝoj kaj granda nombro 
da servistoj. 


—Je Dio —respondis Sanchica—. Mi povas iri same bone sur 
azeno kiel en kaleŝo. Ne opiniu min tiel delikataĉa! 


—Silentu knabino —ordonis Teresa—. Vi ne scias kion vi 
diras. Ĉi sinjoro pravas. Laŭ la sezono, kondutu la persono; 
kiam Sancho, Sancha; kiam gubernatoro, sinjorino. Ĉu mi ne 
pravas? 


—Pli ol vi imagas —diris la paĝio—. Sed bonvolu doni al mi 
la manĝon nun, ĉar mi deziras ekiri returne en ĉi 
posttagmezo. 


—Prefere venu pentofari kun mi[383] —invitis la pastro—. 
Sinjorino Teresa havas pli da bona volo ol da rimedoj por 
regali tiel distingitan gaston. 


La paĝio rifuzis unuamomente la inviton de la pastro, sed 
fine cedis je la profito de sia stomako. La pastro tre volonte 
prenis lin kun si, tial, ke li havus la okazon detale demandi 
lin pri don Quijote kaj ties faroj. 


De sia flanko la bakalaŭro sin proponis al Teresa por skribi 
ŝiajn respondajn leterojn; sed ŝi ne volis, ke la bakalaŭro 
miksiĝu en ŝiajn aferojn, ĉar ŝi opiniis lin iom tro ŝercema. 
Tiel do ŝi donacis bulkon kaj paron da ovoj al mesknabo 
scianta skribi, kaj li skribis du leterojn, unu por ŝia edzo, la 
alian por la dukino. Ŝi ilin diktis el sia propra kapo, kaj, kiel 
ni poste vidos, ambaŭ leteroj tute ne estas la plej mavaj el la 
aperantaj en ĉi granda historio. 


Ĉapitro 51 


Pri la daŭrigo de la regado de Sancho kaj pri aliaj eventoj 
legindaj 


Venis la aŭroro post la nokto de la gubernatora rundo; nokto, 
kiun la butlero pasigis sen dormi, ĉar lian penson okupis la 
vizaĝo, la gracio kaj la belo de la alivestita pucelo, dum la 
majordomo sin dediĉis ĝis la mateniĝo skribi al siaj 
gesinjoroj pri la faroj kaj diroj de Sancho Panza, mirante tiel 
je liaj vortoj kiel je liaj agoj, ĉar en ili miksiĝis la stulto kun la 
saĝo. 


Nu, la sinjoro gubernatoro fine ellitiĝis kaj, laŭ ordono de 
doktoro Pedro Recio, oni igis lin matenmanĝi iom da 
konfitaĵo kaj kvar glutojn da frida akvo. Sancho volonte 
estus tion ŝanĝinta por peco da pano kaj grapolo da uvoj. 
Sed li komprenis, ke li devas cedi vole-nevole, do li 
submetiĝis al tia dieto kun profunda kor-doloro kaj kun 
granda ĉagreno de sia stomako. Pedro Recio provis konvinki 
lin, ke la manĝoj delikataj kaj etkvantaj vigligas la talenton, 
kaj ke tio plej konvenas al homoj ŝarĝitaj per gravaj kaj 
aŭtoritataj oficoj, kie pli necesas la forto de la menso ol la 
forto de la korpo. 


Per tiaj sofismoj oni tenis Sanchon malsata, tiom, ke en la 
fundo de sia koro li sendadis al la diablo la gubernatorecon 
kaj eĉ la personon, kiu ĝin havigis al li. Tamen, kun sia 
konfitaĵo kaj sia malsato, ankaŭ tiun tagon li sidiĝis por juĝi, 
kaj la unuan kazon submetis al li la fremdulo en la ĉeesto de 
la majordomo kaj de la ceteraj personoj de la grupo, dirante: 


— Sinjoro, unu granda rivero dividas en du partojn la bienon 
de moŝtulo. (Via moŝto atente aŭskultu, ĉar temas pri afero 

grava kaj iom komplika). Nu, ĉi riveron krucas unu ponto, ĉe 
kies ekstremo staras pendingo kaj speco de juĝejo, kie 


ordinare kvar juĝistoj verdiktas laŭ la jena leĝo starigita de 
la mastro de la rivero, de la ponto kaj de la bieno: «Antaŭ ol 
ajna persono trairos la ponton, unue li devas ĵure deklari, 
kien li volas iri kaj por kio; se li ĵure diras la veron, oni lasu 
lin pasi; sed, se li mensogas, oni pendumu lin ĝismorte sur la 
pendingo». 


»Multaj konas la severon de ĉi leĝo, sed iras pasi la ponton, 
kaj la juĝistoj, konstatante, ke ili diras la veron, tuj lasas ilin 
libere pasi. Nu, okazas, ke iam prezentiĝis unu viro kaj ĵure 
deklaris al la juĝistoj, ke li iras morti ĉe la pendingo tiea, kaj 
ke li ne havas alian projekton. La juĝistoj meditis pri lia ĵuro 
kaj diris: «Se ni lasus ĉi homon libere pasi, tiam lia ĵuro estus 
falsa kaj, laŭ la leĝo, li devus morti; kaj, se ni kondamnas lin, 
evidentiĝus la vero de lia ĵuro kaj sekve, laŭ la leĝo, li devus 
pasi libere». Ni demandas al via moŝto, sinjoro gubernatoro, 
kion devas fari la juĝistoj rilate al ĉi homo, ĉar ili sidas ĝis 
nun perpleksaj kaj sen fari decidon. Kaj kiam ili aŭdis pri la 
granda kaj subtila saĝo de via moŝto, ili sendis min supliki al 
vi, de ilia flanko, ke vi donu vian opinion pri tiel implikita kaj 
hezitiga afero. 


—Vere —respondis Sancho— la sinjoroj juĝistoj povintus 
eviti al si la ĝenon sendi vin al mi, ĉar mi estas homo pli 
stulta ol subtila. Sed ripetu al mi la aferon, ke mi ĝin 
komprenu bone: eble mi povus trafi hazarde la ĝustan 
klavon. 


La alia ripetis la rakonton kaj Sancho diris: 


—Ŝajnas al mi, ke ĉi aferon oni povas resumi jene: la viro 
ĵuras, ke li mortos ĉe la pendingo; kaj, se, efektive tiel, lia 
ĵuro veris kaj, laŭ la leĝo, li devus libere pasi la ponton. Kaj, 
laŭ la sama leĝo, se oni ne pendumus lin, li false ĵuris, kaj li 
devus esti pendumita, ĉu ne? 


—Ĝuste tiel, sinjoro gubernatoro —respondis la alia—. Nenio 
mankas al via kompreno kaj interpreto de la kazo. 


—Tiel do —daŭrigis Sancho— la viron oni dividu en du 
partojn: la veran kaj la mensogan; la unuan oni lasu pasi; la 
duan oni pendumu kaj tiamaniere oni laŭlitere obeos la 
leĝon. 


—Sed, sinjoro gubernatoro —respondis la demandato—. Se 
oni dividus la viron en la du menciitajn partojn, li nepre 
mortus, kaj tiam la leĝon oni ne tute observus. Kaj la leĝo 
estas obeenda. 


—Nu, sinjoro bonulo, aŭskultu —respondis Sancho—. AŬ mi 
estas stulta, aŭ via vojaĝanto havas la saman motivon tiel 
por morti kiel por vivi kaj pasi la ponton, ĉar, se la vero lin 
savas, la mensogo lin kondamnas; se tiel, kaj efektive tiel 
estas, vi devas, laŭ mia opinio, informi al la sinjoroj vin 
sendintaj, ke tial, ke teniĝas en egala ekvilibro la motivoj por 
lin kondamni aŭ absolvi, la juĝistoj devas lasi lin libere pasi, 
ĉar ĉiam pli rekomendindas fari bonon ol mavon. Cetere, ĉi- 
okaze mi ne parolis per propra ideo: mi memoris unu el la 
multaj preceptoj, kiujn mia mastro don Quijote donis al mi 
en la nokto antaŭa al mia vojaĝo ĉi tien. Tia precepto diras, 
ke kiam la justeco hezitas, oni inklinu al la flanko de la 
pardono. Kaj Dio volis, ke Mi memoru ĝin, kiu tiel bele 
konvenas al ĉi kazo. 


— Efektive —diris la majordomo—. Kaj mi opinias, ke eĉ 
Likurgo mem, leĝodoninto de la lacedemonanoj, ne kapablus 
fari decidon pli bonan ol la ĵusa verdikto de la granda 
Sancho. Kaj nun, finiĝu per tio la ĉi-matena aŭdienco. Mi 
ordonos, ke oni surtabligu al la gubernatoro manĝon tute laŭ 
lia plaĉo. 


— Tion mi volas, kaj ke tiel okazu, sen la trompo —respondis 
Sancho—. Se oni donas al mi manĝon, ne gravas, ĉu falos 
sur min kazoj kaj problemoj: mi facile forblovos ilin en la 
aeron. 


La majordomo tenis sian parolon, ĉar ŝajnis al li, ke Mortigi 
de malsato tiel saĝan gubernatoron pezus sur lia 
konscienco. Krome li pensis meti finon al lia gubernatora rolo 
per la lasta mistifiko, kiun laŭkomisie li devus fari al Sancho 
tiun saman nokton. 


Nu, okazis, ke Sancho manĝis kontraŭ ĉiaj reguloj kaj 
aforismoj de doktoro Tirteafuera, kaj en la momento, kiam 
oni prilevis la tablon, eniris mesaĝisto kun letero de don 
Quijote por la gubernatoro. Sancho ordonis la sekretarion 
legi ĝin por si kaj aldonis, ke, se nenio sekreta sidas en ĝi, li 
legu ĝin voĉe. La sekretario tion faris kaj, rapide 
trarigardinte la skribaĵon, diris: 


—Oni povas ĝin legi voĉe. Kion sinjoro don Quijote skribas al 
via moŝto meritas esti gravurita per oraj literoj. Tiel ĝi 
tekstas: 


Letero de don Quijote de La Mancha al Sancho Panza, 
gubernatoro de la insulo Barataria 


Kiam mi atendis, amiko Sancho, aŭdi novaĵojn pri viaj 
neglektoj kaj absurdoj, oni informis min pri via saĝa 
konduto, kaj mi dankas al Dio, ĉar Li scias levi de la 
sterko la paŭperajn kaj turni la stultajn en prudentajn. 
[384] Oni diris al mi, ke vi regas kvazaŭ homo, kaj ke, 
kvankam homo, vi ŝajnas besto pro via humila maniero 
trakti vin mem. Mi volas, ke vi sciu, Sancho, ke pro la 
aŭtoritato de la posteno, ofte necesas kaj konvenas 
kontraŭi la humilon de la propra koro, ĉar la konduto de 
persono okupanta gravan oficon devas kongrui kun la 


postuloj de la posteno, ne kun la inklinoj de lia humila 
naturo. Portu bonan veston: bastono ornamita ne ŝajnas 
bastono. Mi volas diri, ne ke vi kovru vin per juveloj kaj 
luksaĵoj, aŭ ke, en via karaktero de gubernatoro, vi 
aperu en soldata vesto, sed ke vi portu kostumon 
propran al via ofico, ĉiuokaze puran kaj decan. 


Por gajni al vi la bonvolon de viaj regatoj faru, interalie, 
du aferojn: ĝentili al ĉiuj, kion mi jam diris al vi alifoje. 
Kaj zorgi, ke ĉiam ekzistu abundo de provizoj, ĉar nenio 
ĉagrenas la koron de la paŭperaj pli ol la Malsato kaj la 
manko. 


Ne faru multe da dekretoj. Se jes, klopodu fari ilin bonaj, 
kaj ĉefe zorgu, ke oni ilin respektu kaj obeu: ĉar la 
dekretoj, se ignorataj, egalas al dekretoj ne ekzistantaj, 
kaj eĉ montras, ke la princo kun saĝo kaj aŭtoritato 
sufiĉaj por ilin dikti, ne havis la kuraĝon trudi ilin. Kaj 
leĝoj imponaj, sed ne plenumataj, similas al la trabo, 
reĝo de la ranoj:[385] komence ĝi ilin teruris, sed, kun la 
paso de la tempo, la ranoj perdis al ĝi la respekton kaj eĉ 
saltis sur ĝin. 


Kondutu kiel patro al la virtoj, kaj kiel duonpatro al la 
pekoj. Ne ĉiam estu tro severa aŭ tro cedema kaj elektu 
la mezon inter la du ekstremoj, ĉar en tio konsistas la 
saĝo. 


Faru viziton al la karceroj, buĉejoj kaj bazaroj: la ĉeesto 
de la gubernatoro en tiaj lokoj tre gravas, ĉar ĝi donas 
konsolon al la prizonuloj —kiuj esperas baldaŭan 
liberigon—, fantomas en la koro de la buĉistoj —kiuj 
tiam ekuzas pro singardo laŭregulajn pezilojn— kaj 
metas timon inter la bazarvendistinoj pro la sama 
motivo. 


Se okaze vi estus mon-ama, virin-ĉasa aŭ manĝ-avida 
(kion mi ne kredas) ne montru vin tia, ĉar se via popolo 
kaj viaj proksimuloj konus vian ĉefan inklinon, ili 
koncentrus sian artilerion sur ĝin, ĝis ili sendus vin al via 
kompleta pereo. Konsideru fojon post fojo kaj legu re kaj 
re la nombron da konsiloj kaj instrukcioj, kiujn mi skribe 
donis al vi, antaŭ ol vi ekiris okupi vian gubernatoran 
postenon, kaj vi vidos, se vi ilin obeos, ke ili tre helpos 
vin en la komplikoj kaj problemoj renkontataj de la 
gubernatoroj. 


Skribu al viaj gesinjoroj kaj montru vin danka al ili, ĉar 
nedankemo naskas orgojlon, t.e. unu el la plej gravaj 
pekoj konataj. Krome, la persono danka al siaj 
bonfarantoj pensigas, ke li montros sin danka ankaŭ al 
Dio pro Liaj multaj favoroj iamaj kaj nunaj. 


La sinjorino dukino sendis mesaĝiston transdoni vian 
kostumon kaj alian donacon al via edzino Teresa Panza; 
ŝian respondon ni atendas jam baldaŭ. Mi fartis ne tre 
bone kaŭze de ia katumado trafinta min, ĉefe mian 
nazon, sed temas pri apenaŭ menciinda afero, Ĉar, se 
ekzistas sorĉistoj, kiuj min mistraktas, aliaj min 
defendas. Sciigu min, ĉu via majordomo havis ian rilaton 
kun la afero de Trifaldi, kiel vi siatempe suspektis, kaj 
informu min pro ĉio al vi okazanta (se konsideri, ke la 
distanco inter ni tute ne longas) des pli, ke mi intencas 
baldaŭ forlasi ĉi pigran vegetadon, tute kontraŭan al 
mia vivo-stilo. 


Prezentiĝis unu afero, kiu, mi kredas, igos min perdi la 
favoron de la gedukoj. Sed kvankam tio donas al mi 
multe da zorgo, finfine tamen ne gravas, ĉar mi devas 
pensi pri la devoj de mia profesio antaŭ ol pri la 
kontentigo de la gedukoj laŭ la diro: «Amicus Plato, sed 
magis amica veritas».[386] Mi diras tion en la latina 


lingvo, ĉar sendube vi lernis ĝin, de kiam vi estas 
gubernatoro. Kaj Dio volu, ke neniu vin kompatu. Via 
amiko, 


Don Quijote de La Mancha 


Sancho aŭskultis tre atente la leteron, kaj la ceteraj 
ĉeestantoj ĝin laŭdis pro ties saĝaj esprimoj. Poste li leviĝis 
de la tablo, vokis la sekretarion, enfermis sin kun li en sia 
ĉambro, volis tuj respondi al sia mastro kaj petis la 
sekretarion skribi laŭ lia diktado, sen aldoni aŭ depreni ion. 
La sekretario faris kiel dirite, kaj la responda letero tekstis 
jene: 


Letero de Sancho Panza al don Quijote de La Mancha 


Miaj aferoj tiel premas min, ke mi ne havas tempon por 
grati mian kapon aŭ eĉ por tondi al mi la ungojn, do ili 
tiom kreskas, kiom Dio volas. Mi diras tion, kara mastro, 
por ke via moŝto ne surpriziĝu, ke ĝis nun mi sendis al vi 
nenian informon pri mia stato, bona aŭ mava, en ĉi 
gubernatora posteno, kie mi malsatas pli ol kiam ni 
ambaŭ vagadis tra arbaroj kaj dezertoj. 


Antaŭ kelkaj tagoj mia mastro, la duko, skribis al mi por 
min sciigi, ke certaj spionoj enŝtelis sin en la insulon kun 
la intenco mortigi min, sed ĝis nun mi eltrovis neniun, 
krom ia doktoro pagata por ke li mortigu de malsato 
tiom da gubernatoroj kiom da ili alvenas al la insulo. Li 
nomiĝas doktoro Pedro Recio kaj naskiĝis en Tirteafuera. 
Via moŝto vidu do, se tia nomo ne donas motivon por 
timi, ke mi mortos inter liaj manoj. Ĉi doktoro asertas pri 
si mem, ke li ne kuracas la malsanojn, kiam ili 
prezentiĝas, sed ke li preventas ilian ekeston, kaj, kiel 
medicinon, li preskribas dieton super dieto ĝis la 
paciento reduktiĝas al nura skeleto, kvazaŭ la 


senkarneco ne estus pli grava malsano ol la febro. 
Unuvorte, li pereigas min de malsato, kaj mi mortas de 
ĉagreno, Ĉar mi pensis, ke en ĉi posteno mi povus preni 
varmajn manĝojn kaj fridajn trinkojn kaj dorloti min sur 
plumaj matracoj kaj inter lito-tukoj holandaj. Sed jen, mi 
pentofaras kiel ermito, ne volonte, kompreneble, kaj 
pensas, ke finfine la diablo prenos min kun si. 


Ĝis nun oni ne provis korupti aŭ subaĉeti min per mono, 
kaj tion mi ne komprenas, ĉar oni diris al mi ĉi tie, ke 
ordinare la gubernatoroj destinitaj al ĉi insulo ricevas, eĉ 
antaŭ ol ili okupas la postenon, multe da mono, ĉu kiel 
donaco, ĉu kiel prunto, de la homoj de la vilaĝo; kaj ke 
tian kutimon faras al si la novaj gubernatoroj, ne nur Ĉi 
tie, sed ĉie. 


Hieraŭ nokte, rundante, mi renkontis tre belan pucelon 
en vira vesto kaj ŝian fraton en virina robo. La butlero 
enamiĝis al la knabino kaj en sia penso elektis ŝin kiel 
sian edzinon, laŭ sia propra konfeso, kaj mi elektis la 
knabon kiel bofilon. Hodiaŭ mi kaj la butlero parolos pri 
nia decido al ilia patro, nomata Diego de la Llana, 
oldkristano kaj hidalgo kiom oni povus deziri. 


Mi vizitas bazaron, laŭ konsilo de via moŝto, kaj hieraŭ 
mi renkontis virinon, kiu vendadis avelojn, sed mi 
konstatis, ke ŝi antaŭe miksis buŝelon da freŝaj kun alia 
da oldaj, senkernaj kaj putraj. Mi ordonis sendi la tuton 
al la lernejanoj, ĉar ili scias distingi la bonajn de la 
mavaj, kaj prohibis, ke ŝi aperu en la bazaro dum dek 
kvin tagoj. Oni diris al mi, ke mi faris tre bone; via moŝto 
sciu, ke, laŭ famo cirkulanta en ĉi vilaĝo, ne ekzistas pli 
mavaj personoj ol la bazaristinoj; ili Ĉiuj estas senhontaj, 
malicaj kaj insolentaj; kaj tion mi kredas, se konsideri 
mian ĉi-rilatan sperton en aliaj vilaĝoj. 


Mi tre kontentas, ke mia sinjorino la dukino skribis al mia 
edzino Teresa Panza kaj sendis la donacon menciitan de 
via moŝto. Siatempe mi montros al ŝi mian dankemon. 
Via moŝto kisu al ŝi la manojn, je mia nomo, kaj diru al 
ŝi, ke mi diras, ke ŝia bonvolo ne estos forgesita, kiel ŝi 
vidos pro miaj faroj. 


Ne plaĉus al mi, se vi havus ian disputon kun miaj 
sinjoroj la gedukoj, ĉar, se via moŝto kverelus kun ili, 
nenio bona rezultus por mi. Kaj ne estus juste, se vi, kiu 
konsilis min montri min dankema, de via flanko 
kondutus nedanke al la persono farinta al vi tiom da 
favoroj kaj senrezerve vin regalanta en sia kastelo. 


Mi ne komprenas tion pri la «katumado», sed mi imagas, 
ke vi aludas ajnan el la multaj kanajlaĵoj kutime 
plenumataj de la malicaj sorĉistoj kontraŭ vin. Kiam ni 
renkontiĝos, mi scios pri kio temas. 


Mi dezirus sendi donacon al via moŝto, sed mi ne scias 
kion, se ne kelke da kuriozaj klistero-tuboj, kiajn oni 
faras, kun ties vezikoj, en ĉi insulo. Tamen, se mia ofico 
daŭros, iel ajn mi trovos kion sendi al vi. 


Se mia edzino skribos al mi, bonvolu pagi la porton de la 
letero kaj sendi ĝin al mi. Mi ege deziras scii, kiel statas 
mia hejmo, mia edzino kaj miaj filoj. Nu, Dio gardu vian 
moŝton kontraŭ misvolaj sorĉistoj, kaj Li elkonduku min 
sekura kaj sana el ĉi gubernatora posteno, kion mi 
dubas, ĉar, se konsideri, kiel min traktas doktoro Pedro 
Recio, mi perdos en ĝi la vivon. 


Servisto de via moŝto 


Sancho Panza, gubernatoro 


La sekretario sigelis la leteron kaj tuj forsendis ĝin kun la 
mesaĝisto. Poste la mistifikantoj de Sancho kunvenis kaj 
projektis la manieron meti finon al lia gubernatoreco. Dume, 
Sancho pasis tiun saman vesperon diktante kelke da leĝoj 
por la pli bona regado de tio, kion li imagis insulo, kaj 
ordonis, ke oni ne akaparu la provizojn en la regno, kaj ke 
oni enportu vinon de ĉie ajn, kondiĉe, ke oni deklaru ĝian 
lokon de origino, kun la celo determini ĝian prezon laŭ ĝia 
valoro, kvalito kaj famo. Kaj se iu baptus ĝin aŭ ŝanĝus ĝian 
nomon, li estus kondamnita je morto. Li ordonis ankaŭ 
redukti la prezon de la pied-vestoj, ĉefe de la ŝuoj, ĉar ŝajnis 
al li, ke ili tro karas. Li fiksis la salajron de la servistoj, ĉar ĝi 
leviĝadis senhalte. Li altrudis tre severajn punojn kontraŭ la 
kantantoj —en la nokto aŭ en la tago— de kanzonoj trivialaj 
aŭ obscenaj kaj dekretis, ke la blinduloj ne kantu koplojn pri 
mirakloj, se ili ne portas kun si nerebateblan pruvon rilate al 
ilia aŭtentikeco, ĉar, laŭ lia opinio, tiaj prikantitaj mirakloj 
estas pliparte falsaj kaj iel diskreditas la verajn. Li kreis la 
oficon de inspektisto de la paŭperaj, ne por ilin persekuti, 
sed kun la celo esplori, ĉu ili fakte estas tiaj, ĉar, sub la 
kovro de ŝajnaj brako-mutiloj aŭ de falsaj ulceroj, kaŝiĝas 
ŝtelistoj kaj tute sanaj drinkuloj. Unuvorte li diktis tiom da 
laŭdindaj leĝoj, ke ĝis nun oni ilin observas tie sub la nomo 
de «reglamentoj de la granda gubernatoro Sancho Panza». 


Ĉapitro 52 


Kie oni rakontas la aventuron pri la duenjo Dolorida aŭ 
Afliktita, alinome doĥa Rodriguez 


Rakontas Cide Hamete ke, kiam don Quijote resaniĝis de siaj 
grataĵoj kataj, li pensis, ke li vivas en la kastelo kontraŭ ĉiaj 
reguloj de sia ordeno kavalira. Tiel do, li decidis peti de la 
gedukoj ties permeson por ekiri al Zaragoza, kies festoj jam 
proksimiĝis, kaj kie li esperis gajni la armaĵon, kiun oni 
kutime donas kiel trofeon al la venkinto en la festaj turniroj. 


Unu tagon, kiam li sidis kun la gedukoj ĉe la tablo kaj 
komencis vortigi sian ideon peti de ili la forpermeson, nu, 
subite, tra la pordo de la granda salono enpaŝis du virinoj — 
oni vidis poste, ke ili estas virinoj— kovritaj per longaj 
funebraj vualoj de la kapo ĝis la piedoj. Unu el ili aliris al don 
Quijote, ĵetis sin tute sur la plankon kaj, kun la lipoj ĉe liaj 
piedoj ekĝemis tiel profunde, triste kaj dolore, ke la 
ĉeestantoj konsterniĝis. Kaj, kvankam la gedukoj pensis, ke 
tio sendube estas alia mistifiko preparita de iliaj servistoj 
kontraŭ don Quijote, tamen ambaŭ dubis kaj perpleksis, 
vidante, kiel korŝire la virino suspiras, ĝemas kaj ploras. 
Fine, la hidalgo, kompatema, levis ŝin de la planko kaj petis 
ŝin demeti la vualon de sur sia larma vizaĝo. Ŝi obeis kaj 
rivelis ion tute nepenseblan: la vizaĝon de la duenjo doĥa 
Rodriguez. La alia virino en funebro estis ŝia filino, la 
junulino trompita de la filo de la riĉa kampulo. Kiuj konis la 
duenjon stuporis, ĉefe la gedukoj, ĉar, kvankam ili konsideris 
ŝin naiva kaj duonstulta, ne imagis ŝin kapabla fari 
frenezaĵon. Fine doĥa Rodriguez turnis sin al siaj gesinjoroj 
kaj diris: 


—Viaj ekscelencaj moŝtoj bonvolu, ke mi parolu duope kaj 
aparte kun ĉi kavaliro, ĉar tio necesas, por ke mi eltiru min el 


la mava situacio, kie mi troviĝas pro la insolento de perfida 
fripono. 


La duko donis sian konsenton kaj aldonis, ke ŝi povas paroli 
kun sinjoro don Quijote, tiel longe kiel plaĉos al ŝi. Si turnis 
sian vizaĝon kaj sian voĉon al la hidalgo kaj diris: 


—Ankaŭ kelkaj tagoj, kuraĝa kavaliro, mi informis vin pri la 
infamia perfidaĵo de malica kampulo kontraŭ mia kara, tre 
amata filino, kiu jen staras ĉi tie. Vi promesis okupiĝi pri ŝia 
misfortuno, kaj igi ripari la ofendon al ŝi faritan, sed nun 
venas al mi la sciigo, ke vi volas forlasi ĉi kastelon, serĉe al 
aventuroj al vi rezervataj de la bona Dio. Tiel do mi dezirus 
ke, antaŭ ol vi forperdiĝos sur la vojoj, vi defiu la obstinan 
ulon kaj devigu lin edziĝi al mia filino, kiel li promesis, antaŭ 
ol li kuŝis kun ŝi; ĉar pensi, ke mia sinjoro la duko farus al mi 
juston egalas peti de ulmo pirojn, pro la motivoj, kiujn 
siatempe mi sciigis al vi. Nu, Dio donu solidan sanon al via 
moŝto, kaj Li ne lasu min sen protekto. 


Al tio respondis don Quijote emfaze kaj solene: 


—Bona duenjo, moderigu vian ploron, aŭ pli ĝuste, viŝu la 
larmojn kaj ŝparu la suspirojn: mi surprenas solvi la 
problemon de via filino, kvankam ŝi ne devintus tiel leĝere 
kredi amĵurojn, preskaŭ ĉiam facile direblajn sed tre 
malvolonte plenumatajn. Nu, kun la permeso de mia sinjoro 
la duko, mi tuj iros serĉi tiun senprincipan junulon, 
renkontos kaj defios lin, kaj lin mortigos, se li rifuzos 
plenumi sian parolon: ĉar la ĉefa celo de mia profesio estas 
pardoni la humilajn kaj puni la orgojlajn, mi volas diri, helpi 
la mizerajn kaj detrui la kruelajn. 


—Ne necesas —respondis la duko—, ke via moŝto faru al vi 
la ĝenon serĉi la kampulon, pri kies konduto ĉi bona duenjo 
plendas. Mi konsideras lin kiel jam defiitan kaj prenas sur 


min komuniki al li la defion, por ke li akceptu la duelon, 
prezentu sin en ĉi kastelo kaj respondu per si mem. Ĉi tie mi 
disponigos adekvatan kampon, observante la regulojn 
proprajn al ĉi defioj, kaj traktante vin ambaŭ per la sama 
senpartia justo, kiel devas fari la princoj kiam ili cedas en 
siaj regnoj la duelkampon al defiantoj. 


—Nu, do, kun tia certigo kaj kun la permeso de via 
ekscelenco —diris don Quijote— mi deklaras ke, ĉi-foje, mi 
flanklasas mian hidalgecon, descendas al la ofendinto kaj 
fariĝas lia egalulo, por ke li povu batali kontraŭ mi. Tiel do, 
kvankam li forestas de ĉi tie, mi provokas kaj defias lin, tial 
ke li malice trompis kompatindan knabinon, kiu ne plu estas 
pucelo pro lia kulpo. Do, aŭ li tenos sian parolon, laŭleĝe 
edziĝante al ŝi, aŭ li pereos en la duelo. 


Poste don Quijote detiris unu ganton, ĵetis ĝin en la mezon 
de la salono, kaj la duko ĝin prenis, dirante, ke, kiel 
menciite, li akceptas la defion je la nomo de sia servutulo, 
kaj ke la duelo okazos post ses tagoj en la korto de lia 
kastelo. Li aldonis, ke estos uzataj, sen artifikoj, trompoj aŭ 
superstiĉaj talismanoj, la bataliloj propraj el la kavaliroj: 
lanco, ŝildo kaj kompleta armaĵo, kaj ke ilin ekzamenos kaj 
kontrolos la duelo-juĝantoj. 


—Sed unue —daŭrigis la duko— necesas, ke ĉi bona duenjo 
kaj ĉi mava knabino cedu sian rajton en la manojn de don 
Quijote; alie, ĉio vanus, kaj la defio ne povus efektiviĝi. 


—Mi ĝin cedas —respondis la duenjo. 


—Ankaŭ mi —aldonis la filino honte, ekscitite kaj kun la 
vizaĝo plena de larmoj. 


Post ĉi formalaĵo, kaj dum la duko pensis, kiel li aranĝos la 
disvolvon de la afero, la du virinoj en funebro eliris, kaj la 
dukino ordonis ke, de tiu momento, ili estu traktataj, ne kiel 


servistinoj de la palaco, sed kiel vagantaj damoj venintaj 
peti juston ĉe ŝi. Tiel ke oni disponigis al ili specialan 
ĉambron kaj servis ilin kvazaŭ fremdajn gastojn, ĉe la 
granda miro de la aliaj ĉambristinoj, nekapablaj imagi, ĝis 
kia ekstremo irus la stulto kaj la aŭdaco de doĥa Rodriguez 
kaj de ties misvaginta filino. 


Ĉe tio, kvazaŭ por kroni per ĝojo la spektaklon kaj meti 
agrablan finon al la manĝo-horo, subite eniris en la salonon 
la paĝio portinta la leterojn kaj donacojn al Teresa Panza, 
edzino de la gubernatoro Sancho Panza. Ĉe lia reveno tre 
ĝojis la gedukoj, ĉar ili tre deziris scii la novaĵojn de lia 
vojaĝo. Demandite ĉi-rilate, la paĝio respondis, ke li ne 
devus raporti publike kaj per resumaj vortoj; ke iliaj 
ekscelencoj eble bonvolus atendi ĝis li povus paroli private 
kun ili, kaj ke, dume, ili povus distri sin per la leteroj. Kaj, 
elpoŝiginte la du, li ilin transdonis al la dukino. La adreso de 
la unua tekstis: «Letero por mia sinjorino Tia de mi ne scias 
kie», kaj la alia: «Al la gubernatoro de la insulo Barataria, 
mia edzo Sancho Panza, kies vivon Dio longigu pli ol la 
mian». 


Kiel ordinare diras, la dukino sidis sur pingloj, en sia deziro 
legi ŝian leteron. Si ĝin apertis, traokulis ĝin, vidis, ke ŝi 
povas ĝin legi voĉe al la duko kaj al la ceteraj ĉeestantoj, kaj 
laŭtis: 


Letero de Teresa Panza al la dukino 


La letero de Via Grandeco, kara sinjorino, donis al mi 
multe da plezuro, ĉar vere mi tre deziris ĝin ricevi. La 
koral-koliero estas tre bona, kaj la ĉas-kostumo de mia 
edzo ne-malpli bona. La tuta vilaĝo ĝojas, ke via 
sinjorina moŝto faris mian edzon gubernatoro, kvankam 
neniu kredas tion, precipe la pastro, la barbiro majstro 
Nicolas kaj la bakalaŭro Sanson Carrasco; sed ilia opinio 


tute ne tuŝas min, ĉar se lia gubernatoreco veras —kaj ĝi 
efektive veras— ili povas paroli laŭplaĉe. Tamen mi 
konfesas, ke, se mi ne vidus la kolieron kaj la kostumon, 
ankaŭ mi ne kredus, ĉar la tuta vilaĝo konsideras mian 
edzon stulta, kaj ne imagas lin kapabla regi ion, se 
escepti gregon da kaprinoj. La ĉielo lin rekte gvidu por la 
bono de liaj infanoj! 


De mia flanko, karega sinjorino, mi havas la ideon, kun 
via permeso, profiti la okazon, t.e. iri al la ĉefurbo paradi 
en kaleŝo, por ke suferu la okuloj de la multegaj 
personoj, kiuj jam envias vin. Tiel do mi suplikas, ke via 
ekscelenca moŝto ordonu mian edzon sendi al mi iom da 
mono, pli ĝuste, sufiĉe da iom, ĉar en la ĉefurbo oni 
devas multe elspezi: panbulo kostas unu realon kaj 
funto de viando tridek maravedojn... terure! Kaj se mia 
edzo ne volas, ke mi iru tien, sciigu min ĝustatempe, ĉar 
miaj piedoj jam volas peli sin sur la vojo. Miaj amikinoj 
kaj najbarinoj diras, ke se ni cirkulus pompe kaj parade 
en la ĉefurbo, mian edzon oni konus per mi, pli ol min 
per li, ĉar multaj demandus: «Kiuj estas la damoj tie en 
la kaleŝo?», kaj unu el miaj lakeoj respondus: «La edzino 
kaj la filino de Sancho Panza, gubernatoro de la insulo 
Barataria». Tiel Sancho estus konata, kaj mi estimata. 
Do... al la ĉefurbo! Mi plej bedaŭras, ke ĉi-jare ni ne 
havis rikolton de glanoj. Tamen mi sendas al via majesta 
moŝto proksimume duonbuŝelon da ili: mi mem iris al la 
monto elekti kaj pluki ilin, unu post la alia, kaj ne trovis 
pli grandajn: mi dezirus ilin tiel grandaj kiel strutaj ovoj. 


Via pompa moŝto ne forgesu skribi al mi; certe mi 
respondos al vi kun informoj pri mia sano kaj pri ĉio 
direnda pri ĉi vilaĝo, kie mi restas, preĝante al Dio, ke li 
gardu vian moŝtecon, kaj ke Li ne forgesu min. Mia filino 
Sancha kaj mia filo kisas la manon de via moŝto. 


Via servistino, kies deziro estas vidi vin, pli ol skribi. 
Teresa Panza 


La letero de Teresa Panza donis grandan plezuron al ĉiuj, 
precipe al la gedukoj. La dukino demandis al don Quijote, Ĉu 
licus aperti la leteron adresitan al la gubernatoro, kaj 
aldonis, ke certe ĝi estas bonega. La hidalgo respondis ke, 
por komplezi ilin, li apertos la leteron. Tion li faris kaj legis la 
jenon: 


Letero de Teresa Panza al ŝia edzo Sancho Panza 


Mi ricevis vian leteron, kara Sancho, kaj je mia katolika 
kaj kristana fido, mi asertas kaj ĵuras, ke nur iometo, 
apenaŭ du fingroj, mankis al mi por freneziĝi de ĝojo. 
Efektive, amiko, kiam mi aŭdis, ke mi vi estas 
gubernatoro, mi pensis, ke mi falos morta de plezuro, Ĉar 
vi jam scias, ke, laŭdire, subita ĝojo tiel mortigas kiel 
granda doloro. Kaj via filino Sanchica senvole pisis sur 
sin el pura feliĉo. Mi havis antaŭ mi la kostumon de vi 
senditan; ĉe la kolo la koralojn de la dukino; en la mano 
la leterojn, kaj tie staris la mesaĝisto en persono: tamen 
mi pensis kaj kredis, ke, kion mi vidis kaj tuŝis, tio estas 
nur revo, ĉar, kiu imagi, ke paŝtisto de kaprinoj fariĝos 
gubernatoro de insuloj? Vi scias, amiko, ke mia patrino 
diris, ke por vidi multe oni devas longe. Kaj efektive, mi 
esperas vidi pli, se mi vivos pli longe, kaj ne ripozos ĝis 
mi vidos vin luigisto aŭ imposto-kolektisto, ĉar tiaj 
personoj havas kaj spezas multe da mono, kvankam la 
diablo prenas kun si la friponojn, kiuj misuzas la 
menciitajn profesiojn. La sinjorino dukino informos vin 
pri mia deziro iri al la ĉefurbo. Konsideru la aferon kaj 
sciigu al mi, ke vi konsentas: mi klopodus honori vin, 
irante ĉien en kaleŝo. 


La pastro, la barbiro, la bakalaŭro kaj eĉ la sakristiano ne 
povas kredi vin gubernatoro kaj asertas, ke la tuta afero 
estas iluzio aŭ ia ensorĉo, kiaj ordinare trafas vian 
mastron don Quijote. Sanson diras, ke li iros serĉi vin por 
elbati la gubernatorecon el via kapo, kaj la frenezon el la 
cerbo de don Quijote. Mi nur ridas, rigardas mian 
kolieron, kaj pensas pri la vesto, kiun mi faros el via 
kostumo por Sanchica. Al mia sinjorino la dukino mi 
sendas nombron da glanoj: mi dezirus ilin oraj. De via 
flanko, sendu al mi kelke da perlo-koliero, se ili ekzistas 
en via insulo. 


Jen la novaĵoj de la vilaĝo: Berrueca edzinigis sian filinon 
al fuŝa pentristo, kiu venis ĉi tien proponi sin por ajna 
pentrolaboro. La administrantaro de la vilaĝo komisiis al 
li pentri la blazon-ŝildon de lia Majesto super la pordo de 
la magistratejo. Li petis du dukatojn, ricevis ilin anticipe, 
laboris ok tagojn, sen efektive pentri ion, kaj fine diris, 
ke ne prosperas al li pentri tiom da stultaj detaloj. Li 
redonis la ricevitan monon, tamen li edziĝis pro sia famo 
de bona laboristo; vere li forlasis la penikojn kaj prenis la 
ŝpaton kaj nun brave laboras en la kampoj. La filo de 
Pedro Lobo ricevis la ordinojn kaj la tonsuron kaj 
intencas fariĝi pastro. Minguilla, la nepino de Mingo 
Silvato, aŭdis pri lia intenco kaj prezentis plendon 
kontraŭ li pro rompo de edziĝo-promeso, Klaĉemaj 
langoj diras, ke li gravedigis ŝin, sed li absolute negas 
tion. Ĉi-jare ne estas olivoj, kaj en la tuta vilaĝo troviĝas 
eĉ ne unu guto da vinagro. Kompanio de soldatoj 
preterpasis ĉi lokon kaj tri knabinoj de la vilaĝo foriris 
kun la trupo. Mi ne diras al vi iliajn nomojn, ĉar eble ili 
revenos, kaj sendube ne mankos viroj pretaj edziĝi al ili 
malgraŭ ties pli malpli grandaj makuloj. 


Sanchica faras puntojn, per tio perlaboras ok 
maravedojn ĉiutage, kaj metas ilin ne ŝparmonujon, kiel 


helpon por la akiro de sia dotaĵo. Sed tial, ke nun ŝi estas 
filino de gubernatoro, vi donos al ŝi la dotaĵon, kaj ŝi ne 
bezonos labori tiucele. La fontano de la placo sekiĝis. 
Unu fulmo trafis la turon de la kirko... sed kio ne doloras, 
pri tio mi ne ploras. 


Mi atendas respondon al ĉi letero kaj vian decidon, ĉu mi 
iru aŭ ne al la ĉefurbo. Kaj fine, Dio donu al vi pli longan 
vivon ol al mi, aŭ almenaŭ same longan, ĉar mi ne volus 
lasi vin sola en la mondo. 


Via edzino, 
Teresa Panza 


Ĉi leteroj provokis multe de laŭdoj, ridoj kaj admiroj, kaj, 
kvazaŭ por ĉion kroni, alvenis mesaĝisto kun la letero de 
Sancho al don Quijote. Oni same legis ĝin publike, kaj ĝia 
enhavo ŝancelis ĉies ideon pri la stulto de la gubernatoro. La 
dukino retiris sin, por ke la paĝio rakontu al ŝi pri siaj 
travivaĵoj en la vilaĝo de Sancho. La paĝio raportis longe, 
sen preterlasi ajnan detalon, transdonis al ŝi la glanojn kaj 
ankaŭ unu fromaĝon, lastatempe aldonitan de Teresa, kiu 
estis dirinta al la paĝio, ke ĝi estas bonega, eĉ supera al la 
fromaĝoj de la vilaĝo Tronchon. La dukino ĉion akceptis kun 
ega plezuro. Kaj jam ĉi tie ni devas lasi ŝin por rakonti la 
finon de la granda Sancho, floro kaj spegulo de insulaj 
gubernatoroj. 


Ĉapitro 53 


Pri la agitata fino kaj pereo de la gubernatoreco de Sancho 
Panza 


Estus absurde pensi, ke en ĉi vivo la aferoj daŭros senŝanĝe 
en la sama stato; male, ŝajnas, ke ĉio sekvas sin rondire: la 
somero la printempon, la aŭtuno la someron, la vintro la 
aŭtunon kaj la printempo la vintron, kaj tiel la tempo 
turniĝas ĉirkaŭ si mem kvazaŭ rado senhalta. Nur la homa 
vivo kuras, pli rapide ol la vento, al sia fino, sed sen espero 
de renoviĝo, se ne en la transa mondo, kie limoj ne ekzistas. 
Tion diras Cide Hamete, mahometana filozofo: ĉar multaj 
homoj, sen ricevi la inspiron de la fido, kaj nur per siaj 
naturaj lumoj, komprenas la rapidon kaj nestabilon de la 
nuna ekzisto kaj la eternan daŭron de la alia esperata vivo. 
Sed ĉi tie, la rimarko de Cide Hamete aludas nur al tio, kiel 
rapide finiĝis, konsumiĝis, detruiĝis, turniĝis en ombron kaj 
fumon la regado de Sancho Panza. 


En la sepa nokto de sia gubernatoreco li kuŝis en la lito, sata, 
ne de pano aŭ vino, sed de tio, juĝi, soni opiniojn, fari leĝojn 
kaj dekretojn. Kaj kiam, malgraŭ lia granda apetito, la 
dormemo komencis fermi al li la okulojn, li aŭdis orelŝiran 
bruadon el sonoriloj kaj krioj, tian, ke ŝajnis, kvazaŭ la tuta 
insulo enabismiĝus en la maron. 


Li sidiĝis en la lito kaj aŭskultis atente, kun la intenco eltrovi 
la kaŭzon de la bruego, sed vane, ĉar al la pandemonio de 
krioj kaj sonoriloj miksiĝis senfina nombro da trumpetoj kaj 
tamburoj. Sancho eĉ pli konfuziĝis kaj, plena de alarmo kaj 
teruro, saltis el la lito, surmetis paron da pantofloj, pro la 
humido de la planko, kaj, sen kovri sin per negliĝo aŭ io 
simila, apertis la pordon, ĝuste en la momento kiam pli ol 


dudek personoj, kun lumaj torĉoj kaj elingitaj glavoj, alkuris 
al li sur la koridoroj, laŭtege kriante: 


—AI la armoj, sinjoro gubernatoro, al la armoj! Nekalkuleblaj 
malamikoj invadis la insulon, kaj ni estos perditaj, se via scio 
kaj kuraĝo ne helpos nin! 


Brue, impete kaj tumulte ili alvenis al la loko, kie Sancho 
staris plena de stuporo kaj miro antaŭ ĉio, kion li vidis kaj 
aŭdis. Kaj unu el la bruantoj diris al li: 


— Tuj armu vin, se vi ne volas perei kune kun la insulo. 


—Ĉu armi min? —protestis Sancho—. Kiom mi scias pri armoj 
kaj helpoj? Prefere lasu ĉi aferojn por mia mastro don 
Quijote. En du palpebrumoj li solvos la situacion. Mi, 
kompatinda, komprenas nenion pri ĉi hasto. 


—Nu, sinjoro gubernatoro! —diris alia—. Kial vi staras 
neniofare? Armu vin. Ĉi tie ni portas por via moŝto batalilojn 
por atako kaj defendo. Eliru al la placo kaj estu nia gvidanto 
kaj kapitano. Tion vi devas fari pro via karaktero de 
gubernatoro. 


—Nu, bone do, armu min —respondis Sancho. 


Tuj oni alportis al li paron da antikvaj ŝildegoj (la bruantoj 
intence provizis sin per ili jam pli frue) kaj, sen lasi lin 
surmeti ian veston, alpuŝis al li, en ĉemizo, unu ŝildegon 
antaŭe kaj la alian malantaŭe, eligis liajn brakojn tra du 
truoj jam faritaj al la ŝildoj, kaj forte ligis lin per ŝnuroj, 
tiamaniere, ke li vidis sin enpakita, kunpremita, rekta kiel 
ŝpinilo kaj nekapabla flekseti la genuojn aŭ fari unu solan 
paŝon. Oni enmanigis al li unu lancon, kaj li devis apogi sin 
sur ĝi por sin teni sur la piedoj. Post oni diris al li, ke li marŝu 
kaj kuraĝige gvidu ilin: ĉar, kun li kiel ilia lumo kaj poluso, 
ĉio irus bone. 


—Kiel mi, kompatinda, povus marŝi? —respondis Sancho—. 
La ŝildoj tiel enpremas al mi la kamon, ke mi eĉ ne povas 
movi la artikon de la genuoj. Portu min do en viaj brakoj kaj 
lasu min en kuŝa aŭ stara pozicio en ia poterno: mi defendos 
ĝin, aŭ per ĉi lanco, aŭ per mia korpo. 


—Nu, marŝu, sinjoro gubernatoro —diris alia—. La timo, pli ol 
la ŝildoj, paralizas vin. Movu vin, rapidu, ek! Estas tarde, la 
nombro de la malamikoj kreskas, la krioj pli laŭtas, kaj la 
danĝero minacas jam de proksime 


La kompatinda gubernatoro, tiamaniere urĝata kaj incitata, 
provis movi sin, sed perdis la ekvilibron, peze falis, kaj tiel 
forte frapiĝis kotraŭ la plankon, ke li pensis, ke li dispeciĝis. 
Li kuŝis kiel testudo enfermita kaj kovrita de siaj karapacoj, 
kiel salita viando porka premata inter du tabuloj por ĝin 
fumaĵi, aŭ kiel boato renversita sur strando. Kaj kvankam la 
grupo por de mistifikantoj vidis lin falinta, tamen ĝi ne 
montris al li kompaton; kontraŭe, ili estingis la torĉojn, 
plilaŭtigis la kriadon kaj ripetis la alvokon urĝe preni la 
armojn, tretante super la povra Sancho kaj donante 
nekalkuleblan nombron da hakoj sur liajn ŝildojn; kaj dank' 
al tio, ke li kumprenis sin kaj entiris la kapon sub la 
karapacoj, li ne vidiĝis en pli kompromita situacio. 
Kunstreĉita do en sia spaceto, li ŝvitis kaj reŝvitis kaj tutkore 
petis Dion liberigi lin de la danĝero. Kelkaj stumblis kontraŭ 
lin, aliaj falis sur lin, kaj unu eĉ stariĝis sur lia karapaco iom 
longan tempon, kaj de tie, kvazaŭ de gvato-turo, li komandis 
la armeon, kriante: 


—Venu la niaj! Ĉi tie la malamikoj enpuŝas sin! Gardu tiun 
poternon! Tenu fermita la tiean pordon! Faligu ĉi eskalojn! 
Alportu grenadojn! Uzu la kaldronojn kun bolaj peĉo, rezino 
kaj oleo! Barikadu la stratojn per matracoj! 


Efektive, li menciis plenvoĉe ĉian armon, rimedon kaj milit- 
maŝinon uzatan por la defendo de urbo kontraŭ sturmo. La 
trabatata Sancho aŭskultis kaj suferis ĉion kaj diris en si: 


—Ho, Dio volu, ke jam baldaŭ forperdiĝu ĉi insulo, kaj ke mi 
vidu min, aŭ morta aŭ libera de ĉi angoro! 


La ĉielo sendube aŭskultu lian suplikon, ĉar, subite, aŭdiĝis: 


—Ni venkis, ni venkis! La malamiko dispeliĝas! Nu, sinjoro 
gubernatoro, leviĝu kaj venu ĝui la triumfon kaj disdoni la 
trofeojn konkeritajn de la forto de via nevenkebla brako. 


—Levu min —petis kun dolora voĉo la dolorplena Sancho. 
Oni helpis lin stariĝi, kaj, jam surpiede, li diris: 


—Oni najlu al mi en la frunton la malamikon venkitan de mia 
brako! Mi volas, ne disdoni trofeojn de malamikoj, sed supliki 
al ajna amiko, se eĉ unu amikon mi havas, ke li donu al mi 
unu gluton da vino, ĉar mi mortas de soifo, kaj ke li forviŝu 
mian ŝviton, ĉar mi solviĝas en akvon. 


Oni viŝis lin, alportis al li vinon, deligis de li la ŝildon, kaj, 
kiam li vidis sin en sia lito, li svenis pro la timo, la ekscitiĝo 
kaj la laco. La Mistifikantoj komencis penti, ke ili faris la 
ŝercon tro peza, sed kiam la konscio revenis al Sancho, ilia 
zorgo pro la sveno de la gubernatoro mildiĝis. Li demandis 
pri la horo, kaj oni respondis al li, ke jam tagiĝas. Sen diri ion 
plian, muta, en tomba silento, Sancho komencis vesti sin, 
dum ĉiuj lin rigardis kaj scivole atendis, al kio kondukus lia 
subita decido leviĝi. Fine, jam vestita, li ekiris per paŝetoj 
(ĉar lia tuta korpo doloris, kaj li ne povis fari longajn paŝojn) 
trenis la piedojn ĝis la stalo, sekvate de la tuta grupo, 
alvenis al sia azeno, brakumis ĝin, donis al ĝi sur la frunto 
kison de paco kaj diris kun larmaj okuloj: 


—Venu ĉi tien, amiko, kara kompano, kunsuferanto de miaj 
doloroj kaj mizeroj. Kiam ni iris kune, kaj miaj solaj zorgoj 
limiĝis al tio, nutri vian korpaĉeton kaj fliki vian harnison, 
feliĉe pasis miaj horoj, miaj tagoj kaj miaj jaroj; sed, de kiam 
mi forlasis vin kaj grimpis la turon de la ambicio kaj la 
orgojlo, mil mizeroj, du mil problemoj kaj kvar mil zorgoj 
penetris mian animon. 


Dum li tiel parolis, li samtempe garnis la azenon per la 
ŝarĝo-selo, meze de la absoluta silento de la ĉeestantoj. Post 
ol fine li harnisis la bruton, Sancho, kun afliktita koro, sidiĝis 
sur ĝi kaj, turnante sin al la majordomo, la sekretario, la 
butlero, la doktoro Pedro Recio kaj al multaj aliaj tie 
troviĝantaj, diris: 


— Sinjoroj, lasu min pasi kaj reveni al mia iama libereco. Lasu 
min iri retrovi la pasintan vivon, ke mi povu resurekti el ĉi 
nuna morto. Mi ne naskiĝis por esti gubernatoro aŭ por 
defendi insulon aŭ urbon kontraŭ malamikoj, kiamajn ili 
volus ataki. Mi scipovas planti kaj pritondi vitojn, plugi kaj 
fosi pli bone ol dikti leĝojn kaj defendi provincojn kaj 
regnojn. Sankta Petro bone sidas en Romo; mi volas diri, ke 
ĉiu okupas sian ĝustan lokon, se li plenumas la metion por 
kiu li naskiĝis. Pli bone kongruas kun mi serpo enmane ol 
gubernatora sceptro. Mi preferas ŝtopi min per salato ol esti 
submetita al la kaprico de impertinenta kuracisto kapabla 
mortigi min de malsato; kaj mi preferas dormi, en la ombro 
de kverko en la somero, kaj kovri min per ŝafofela mantelo 
en la vintro, ol kuŝi inter holandaj litotukoj kaj surmeti 
zibelaĵon meze de la ŝarĝoj kaj la devoj de la regado. Dio 
donu sian protekton al viaj moŝtoj! Bonvolu diri al mia 
sinjoro la duko, ke mi naskiĝis nuda, kaj nuda mi troviĝas 
ankoraŭ, do neniom perdis aŭ gajnis. Mi volas diri, ke mi 
venis regi sen soldo en poŝo, kaj sen soldo en poŝo mi 
foriras, tute malsane ol kutimas la gubernatoroj de aliaj 
insuloj. Faru al mi vojon kaj lasu min pasi: mi iras plastri min, 


ĉar mi kredas, ke ĉiuj miaj ripoj rompiĝis, dank” al la 
malamikoj, kiuj promenaĉis sur mi ĉi-nokte. 


—Ne foriru, sinjoro gubernatoro —diris doktoro Recio—. Mi 
preskribos al vi pocion kontraŭ la sekvoj de faloj kaj batadoj, 
kaj ĝi plene redonos al vi vian antaŭan forton kaj energion. 
Rilate al manĝoj, mi promesas al via moŝto, ke mi ŝanĝos 
mian sintenon kaj permesos vin manĝi ĉion ajn, abunde kaj 
laŭ via plaĉo. 


— Tro tarde jam por ŝanĝoj —respondis Sancho—. Tiom mi 
dezirus resti ĉi tie, kiom fariĝi turko. Ĉi mistifikoj ne 
tolereblas duan fojon. Je Dio, mi flirtus sen flugiloj tra la 
aero, antaŭ ol plu okupi la gubernatoran postenon aŭ 
akcepti alian similan, eĉ se oni proponus ĝin al mi en la plej 
favoraj kondiĉoj. Mi apartenas al la familio Panza, kaj ni ĉiuj 
estas obstinaj: se foje ni diras jes, eĉ se takte ni devus diri 
ne, estos jes spite al la tuta mondo. En ĉi stalo restu la 
flugiloj de la formiko. Ili levis min en la aeron, por ke min 
manĝu la hirundoj kaj aliaj birdoj. Mi revenu do al mia 
simpla piedirado sur la tero, ĉar, kvankam mi ne portos 
luksajn ŝuojn el kordova ledo, tamen ne mankos al mi 
kanabaj sandaloj. Ĉiu angulo kun sia sanktulo, kaj oni vivu 
ne kiel oni volas, sed kiel oni povas. Kaj lasu min pasi, ĉar 
estas tarde. 


— Sinjoro gubernatoro, volonte ni lasus vin iri —respondis la 
majordomo—, kvankam ni tre bedaŭros perdi vin pro via 
talento kaj via kristana konduto. Sed, kiel sciate, la 
gubernatoroj havas la devon, antaŭ ol ili forlasas sian oficon, 
prezenti siajn kontojn. Prezentu do la kontojn rilate al la dek 
tagoj de via gubernatoreco, kaj poste iru en paco, kaj Dio vin 
akompanu. 


—Nur persono rajtigita de mia sinjoro la duko povus peti de 
mi kontojn —respondis Sancho—. Tial, ke mi renkontos la 


dukon, mi prezentos la kontojn al li mem. Krome, mi foriras 
nuda, do ne necesas alia pruvo, ke mi regis kiel anĝelo. 


—Je Dio, la granda Sancho pravas —diris doktoro Recio—. Mi 
opinias, ke ni devas lasi lin iri, ĉar la duko tre ĝojos revidi lin. 


La ceteraj ĉeestantoj opiniis same kaj lasis lin eliri. Sed unue 
oni proponis al li sian kompanion kaj kion ajn li dezirus por 
la regalo de sia persono kaj por la komforto de sia vojaĝo. 
Sancho respondis, ke li deziras nur iom da hordeo por sia 
azeno kaj duonan panon kaj pecon de fromaĝo por si mem, 
ĉar la vojo estis tiel kurta, ke ne necesis pli abundaj aŭ pli 
bonaj provizoj. Ĉiuj brakumis lin, li reciprokis plorante, 
elrajdis kaj lasis ilin mirigitaj pro siaj vortoj kaj pro sia saĝa 
kaj firma decido. 


Ĉapitro 54 
Pri aferoj apartenantaj nur al ĉi historio, ne al alia 


La gedukoj decidis antaŭenpuŝi la aferon de la defio, kiun 
don Quijote ĵetis kontraŭ ilia servutulo pro la motivo jam 
konata. Sed tial, ke la junulo troviĝis en Flandrujo, kien li 
forkuris por eviti al si havi doĥa Rodriguez kiel bopatrinon, la 
gedukoj decidis anstataŭigi lin per gaskona lakeo nomita 
Tosilos, detale klariginte al li, kiel li devus konduti. Du tagojn 
poste la duko informis la hidalgon, ke en kvar tagoj lia 
kontraŭulo alvenos, prezentiĝos en kavalira armaĵo, kaj 
asertos, ke la knabino mensogas, je duona, kaj eĉ je tuta 
barbo,[387] se ŝi insistas, ke li promesis edziĝi al ŝi. Don 
Quijote plezure ricevis la novaĵon, flatis sin per la ideo, ke li 
faros mirindaĵojn en ĉi afero, kaj konsideris sin feliĉa havi la 
okazon montri la potencon de sia nevenkebla brako antaŭ la 
duko kaj la dukino. Tiel do, li atendis kun granda ĝojo la 
pason de la kvar tagoj, kies daŭro, en lia senpacienco, ŝajnis 


LAF Ar: 


Ni lasu la tagojn pasi (same kiel ni lasas pasi aliajn aferojn) 
kaj iru akompani Sanchon, kiu duone gaja, duone trista, 
rajdis sur la azeno survoje al sia mastro, kies kompanio 
plaĉis al li pli ol gubernatori super ĉiuj insuloj de la mondo. 


Nu, okazis, ke li ne multe distanciĝis de la loko de sia 
gubernatoreco (li neniam ĝenis sin ekscii, ĉu li regis insulon, 
urbon aŭ vilaĝon), kiam li vidis veni sur la vojo ses 
pilgrimantojn kun ties longaj bastonoj. Temis pri 
eksterlandanoj, el tiuj, kiuj petas almozon kantante. Jam 
proksimaj al Sancho, ili dismetis sin en formon de alo, levis 
la voĉon samtempe kaj komencis kanti en sia lingvo ion, 
kion Sancho ne komprenis, se escepti la klare prononcitan 
vorton «almozo». Li konkludis do, ke ili petas monon per sia 


kanto, kaj tial, ke —laŭ aserto de Cide Hamete— li estis tre 
karitatema, li elprenis el sia dusako sian provizon de pano 
kaj fromaĝo kaj ĝin proponis al la grupo, dirante per gestoj, 
ke li havas nenion alian por doni. Ili tre volonte akceptis la 
donacon, sed diris: 


—Guelte, guelte.[388] 
—Mi ne komprenas vin, bonuloj —respondis Sancho. 


Tiam unu el ili eltiris burson el sub sia ĉemizo kaj montris 
ĝin al Sancho, por ke li komprenu, ke ili deziras monon; sed 
li metis la dikfingron sur sian gorĝon kaj etendis la manon 
supren por signifi, ke li ne havas eĉ unu solan soldon. Poste 
li ekiris pasi inter ili, kaj tiam unu pilgrimanto, kiu jam de la 
komenco rigardadis lin kun granda atento, alkuris al li, ĵetis 
la brakojn ĉirkaŭ lian talion, kaj diris laŭte kaj en bona 
kastilia lingvo: 


—Je Dio, kion mi vidas? Ĉu mi ne havas en miaj brakoj mian 
karan amikon kaj najbaron Sancho Panza? Jes, sendube, ĉar 
ĉi-momente mi nek dormas, nek estas ebria. 


Sancho miris, ke oni vokas lin per ties nomo, kaj ke fremda 
pilgrimanto lin brakumas; kaj kvankam la ŝildisto fikse kaj 
silente rigardis lin, li ne povis rekoni la fremdulon. Sed la 
pilgrimanto, vidante lian perpleksan vizaĝon, diris: 


—Nu! Ĉu eble, frato Sancho Panza, vi ne konas vian 
najbaron, la mudeharon Ricote, la merceriston de via vilaĝo? 


Tiam Sancho rigardis lin eĉ pli atente, komencis rememori 
liajn trajtojn, fine plene rekonis lin kaj, sen desalti de sur la 
azeno, ĵetis la brakojn ĉirkaŭ la kolon de la alia kaj diris: 


—Kiu, je la diablo, povus rekoni vin, Ricote, en tiel 
ekstravaganca kostumo? Diru, kiu faris vin francaĉo, kaj kial 


vi aŭdacas reveni al Hispanio, kie, se oni vin kaptus kaj 
konus, via sorto ne estus enviinda? 


—Se vi ne denuncos min —respondis la pilgrimanto—, neniu 
konos min en ĉi kostumo. Sed ni deviu de la vojo kaj iru al la 
poplaro tie videbla, kie miaj kompanoj deziras manĝi kaj 
ripozi. Vi manĝos kun ili, ĉar ili estas tre agrablaj, kaj mi 
havos la ŝancon rakonti al vi ĉion al mi okazintan, de kiam 
mi forlasis nian vilaĝon, obeante la reĝan dekreton, kiu, kiel 
vi scias, minacis per severaj punoj mian kompatindan 
popolon. 


Sancho akceptis la inviton, Ricote diris ion al siaj kompanoj, 
kaj la grupo iris al la poplaro staranta je kelka distanco de la 
vojo. Alveninte, ili ĵetis flanken la bastonojn, demetis la 
pelerinojn kaj restis en siaj sajoj. Ĉiuj estis junaj kaj bel- 
aspektaj, krom la jam matur-aĝa Ricote, kaj portis kun si 
dusakojn ŝajne bone provizitajn per, almenaŭ, manĝaĵoj 
apetitigaj kaj trink-invitaj eĉ de la distanco de unu mejlo. Ili 
kuŝiĝis sur la grundo kaj, uzante la herbon kiel tablo-tukon, 
dismetis sur ĝi panon, salon, tranĉilojn, nuksojn, pecojn de 
fromaĝo, kelke da nudaj ŝink-ostoj ne jam ronĝeblaj, sed 
almenaŭ suĉeblaj, kaj laste ian nigran pladon nomitan 
kaviaro, kiu fariĝas el fiŝ-ovoj kaj estas forte soifo-dona. 
Olivoj ne mankis, bongustaj kaj palato-flataj, kvankam ili 
vidiĝis sekaj kaj ne kondimentitaj. Sed kiel ĉampionoj en ĉi 
festeno-kampo eminentis ses botoj da vino. Ĉiu elprenis la 
sian el sia dusako, kaj eĉ la bona Ricote, turniĝinta de 
mudeharo en germanon, montris la sian, laŭdimensie 
kompareblan kun la aliaj kvin. 


[li komencis manĝi kun ega apetito, prenis per la pinto de la 
tranĉiloj iometon de ĉiu plado, tre lante ĝin gustumis, kaj 
proksimigis la buŝon de la botoj al siaj propraj buŝoj, 
fiksante la okulojn al la ĉielo, kvazaŭ ili alcelus tien per la 
rigardo. Ili teniĝis tiamaniere kelkan tempon, movante la 


kapon de flanko al flanko, kiel montron de granda plezuro, 
dum la internaĵo de la botoj kaskadis en iliajn stomakojn. 


Ĉion rigardis Sancho, kaj nenio lin afliktis: kontraŭe, por 
fideli al la proverbo de li tre konata: «Kiam en Romo, faru 
kiel la Romanoj», li petis de Ricote ties boton kaj celis per ĝi 
sian buŝon, kun ne malpli da plezuro ol la ceteraj. La botoj 
lasis sin levi kvar fojojn, sed ne la kvinan, ĉar ili estis jam 
sen unu guto da vino, ne plu melkeblaj, kaj ŝrumpintaj kiel 
seka figo, kio dampis la ĝojon de la grupo. De tempo al 
tempo, unu el la pilgrimantoj prenis la manon de Sancho kaj 
diris: 


—Espagnoli kaj tudesqui tuto uno bon compagno.[389] 
Kaj Sancho respondis: 
—Bon compagno, jura Di![390] 


Kaj li ridegis unu horon, sen memori tiam siajn 
gubernatorajn travivaĵojn: ĉar, ordinare, la zorgoj ne havas 
jurisdikcion super la tempo dediĉata al manĝo kaj trinko. 


Nu, ĉe la elĉerpiĝo de la vino, la viroj komencis senti 
grandan torporon kaj fine profunde endormiĝis sur tabloj kaj 
tukoj, t.e. sur la herbo mem. Nur Ricote kaj Sancho restis 
vekitaj, ĉar ili manĝis pli, kaj drinkis malpli ol la aliaj. Ricote 
prenis Sanchon je la mano, apartiĝis kun li de la 
pilgrimantoj, mergitaj en dolĉa dormo, kaj en pura kastilia 
lingvo, sen refali eĉ unu solan fojon en sian mudeharan 
Ĵargonon, li diris: 


—Vi bone scias, amiko kaj najbaro Sancho, ke la edikto 
proklamita de lia reĝa moŝto kontraŭ mia popolo vekis en ni 
alarmon kaj teruron. Mi tiel forte timiĝis, ke mi imagis, ke oni 
jam aplikas al mi kaj al mia familio la rigoran punon 
preskribitan de la edikto, eĉ antaŭ ol finiĝus la tempo, kiun 


ni leĝe disponis por forlasi Hispanion. Mi pensis, ke, se mi 
nepre devus forlasi mian domon kaj sekve havigi al mi alian, 
estus prudente foriri sola de la vilaĝo kaj serĉi lokon, kie mi 
povus enloĝigi la familion trankvile kaj sen la hasta sinpelo 
de la aliaj: Ĉar mi bone komprenis, kaj ankaŭ niaj olduloj, ke 
la proklamo estis, ne nura minaco, kiel kelkaj opiniis, sed 
ordono efektivigenda en difinita tempo. Mi havis tian 
konvinkon, ĉar mi sciis pri la absurdaj kaj perfidaj intencoj 
de mia popolo, kaj certe la ĉielo inspiris lian reĝan moŝton 
alpreni tiel saĝan decidon. Cetere, ni ĉiuj ne kulpis: kelkaj el 
ni estis veraj kaj bonaj kristanoj, sed tiel malmultaj, ke ili ne 
povis oponi al la intrigoj de la aliaj: kaj ne konvenas flegi 
vipuron en sia sino, kiam oni havas la malamikon en sia 
hejmo. Fakte oni prave nin kondamnis al ekzilo, milda kaj 
leĝera puno laŭ ies opinioj, sed la plej terura, kiun ni povus 
suferi. Kie ajn ni troviĝas, ni plore sopiras al Hispanio, ĉar 
finfine ni naskiĝis ĉi tie, kaj ĝi estas nia vera lando. Sed 
nenie ni renkontis la akcepton deziratan de nia misfortuno. 
En Berberio kaj en aliaj partoj de Afriko ni esperis, ke oni 
bonvenigus kaj regalus nin, sed ĝuste tie ni ricevas plej 
terurajn ofendojn kaj mistraktojn. Ni ne konsciis pri nia 
feliĉo, ĝis ni ĝin perdis, kaj la pliparto el ni tiel ege deziras 
revidi Hispanion, ke multegaj, kiuj scipovas la hispanan, kiel 
mi, revenas lasinte en la eksterlando la edzinon kaj filojn 
neprotektataj: ĝis tia ekstremo ni amas Hispanion; kaj nun 
mi scias, laŭ propra sperto, ke, kiel oni diras, «dolĉas la amo 
al la patrujo». Nu, bone, mi forvojaĝis de nia vilaĝo kaj iris al 
Francio, kie oni bone akceptis nin. Sed mi deziris vidi la 
aliajn landojn, do vizitis Italion kaj alvenis al Germanio, kie, 
ŝajnis al mi, mi povus vivi pli libere, ĉar ties loĝantoj ne 
zorgas pri subtilaĵoj. La homoj kondutas tie laŭplaĉe, tial, ke 
preskaŭ en la tuta lando oni vivas en religia libereco. Mi 
luprenis domon en vilaĝo proksima al Aŭgsburgo, kaj kuniĝis 
kun ĉi viroj. Multaj pilgrimantoj germanaj kutimas veni 
ĉiujare al Hispanio, por viziti ties sanktajn lokojn, kaj ilin 
konsideras veraj Eldoradoj, ĉar ĉie ili scias havigi al si ion 


avantaĝan aŭ profitan. Ili vagas tra preskaŭ la tuta Hispanio, 
kaj ne ekzistas vilaĝo, kie ili ne ricevas senpage manĝon kaj 
trinkon kaj, krome, almenaŭ unu realon en kontanta mono. 
Ĝis la fino de sia pilgrimado ili sukcesas ŝpari pli ol cent 
eskudojn, ŝanĝas ilin per oraj moneroj, kaŝas ilin ie ajn, en la 
kavoj de la bastonoj aŭ inter la flikoj de la pelerino, kaj 
kontrabandas la monon el la regno, malgraŭ la gardistoj de 
postenoj kaj havenoj, kie oni priserĉas ilin. Mi intencas nun, 
Sancho, repreni la trezoron, kiun mi lasis enterigita, kaj tial, 
ke ĝi kuŝas ekster la vilaĝo, mi povos elfosi ĝin sen danĝero. 
Poste, de Valencio mi skribos, aŭ mem iros, al miaj edzino 
kaj filino. Mi scias, ke ili troviĝas en Alĝerio, kaj de tie mi 
klopodos preni ilin al franca haveno kaj tuj sekve al 
Germanio, kie ni atendos kion la dia volo rezervos al ni. 
Verdire, Sancho, mi scias, ke mia filino Ricota kaj mia edzino 
Francisca Ricota estas kristanaj kaj katolikaj; kaj, kvankam 
mi mem ne havas tiel fortan katolikan fidon kiel ili, tamen mi 
sentas min pli kristana ol maŭra, kaj ĉiam suplikas Dion, ke li 
apertu al mi la okulojn de la spirito kaj konigu al mi, kiel mi 
devas servi Lin. Sed kio surprizas min, kaj ŝajnas al mi 
nekomprenebla, estas, ke miaj edzino kaj filino preferis 
vojaĝi, ne al Francio, kie ili povus vi vi kiel kristanoj, sed al 
Alĝerio. 


—Nu, Ricote, certe ili ne povis decidi per si mem, ĉar ilin 
prenis tien Juan Tiopieyo, la frato de via edzino —respondis 
Sancho—. Kaj tial, ke li estas vera maŭro, li vojaĝis al la plej 
konvena loko por si. Kaj jen alia afero: mi opinias, ke vi vane 
serĉos kion vi enterigis, ĉar mi aŭdis la novaĵon, ke oni 
konfiskis al viaj bofrato kaj edzino grandan nombron da 
perloj kaj oraj moneroj, kiujn ili portis kun si. 


—Povas esti —diris Ricote—. Sed mi scias, Sancho, ke ili ne 
tuŝis mian trezoron, tial, ke, pro timo al eventuala misfaro, 
mi ne rivelis al ili ĝian ekziston. Tiel do, se vi, Sancho, 
deziras veni kun mi por helpi elfosi kaj kaŝi ĝin aliloke, mi 


donos al vi ducent eskudojn kaj per ili vi povos kontentigi 
viajn bezonojn, ĉar vi scias, ke mi scias, ke vi havas multajn. 


—Volonte mi helpus vin —respondis Sancho—. Sed okazas, 
ke mi ne estas mon-avida, kion pruvas la fakto, ke ĉi-matene 
mi eksiĝis el posteno, kie mi povus akiri monon sufiĉan por 
tegi per oro la murojn de mia domo kaj por manĝi el arĝentaj 
pladoj antaŭ ol pasus ses monatoj. Pro tio, kaj ankaŭ tial, ke 
mi pensas, ke mi perfidus mian reĝon, se mi helpus liajn 
malamikojn, mi ne akompanus vin, eĉ se, anstataŭ la ducent 
eskudoj promesitaj, vi donus al mi ĉi-momente kvarcent. 


—Kian postenon vi lasis, Sancho? —demandis Ricote. 


—La gubernatorecon de insulo —respondis Sancho—. Tian, 
ke ne facile oni trovus alian saman. 


—Kie kuŝas la insulo? 
—Kie? Ses mejlojn for de ĉi tie, kaj nomiĝas insulo Barataria. 


—Kion vi diras? La insuloj situas en la maro, ne surtere — 
respondis Ricote. 


—Ĉu vere? Mi ripetas al vi, amiko Ricote, ke ĉi-matene mi 
ekiris de tie, kaj ke hieraŭ mi ankoraŭ regis ĝin laŭplaĉe kaj 
bele. Tamen mi forlasis la postenon, ĉar la gubernatora ofico 
ŝajnas al mi danĝera. 


—Kaj kion vi gajnis per via gubernatoreco? —demandis 
Ricote. 


—Mi gajnis la scion —respondis Sancho—, ke mi naskiĝis por 
regadi nenion, se escepti gregon da ŝafoj, kaj ke la riĉon 
akireblan en tiaj postenoj oni gajnas je la kosto de la ripozo, 
la dormo kaj eĉ la manĝo: ĉar en la insuloj, la gubernatoroj 


devas apenaŭ manĝi, precipe se ia kuracisto zorgas pli ilia 
bonfarto. 


—Mi ne komprenas vin, Sancho —diris Ricote—. Ŝajnas al mi, 
ke viaj vortoj ne havas sencon. Kiu donus al vi insulon, ke vi 
ĝin regu? Ĉu ne ekzistas en la mondo viroj pli lertaj ol vi por 
gubernatori? Nu, Sancho, vekiĝu el viaj fantazioj, kaj diru, 
ĉu fine vi volas akompani min, kiel mi vin petis, kaj helpi 
min elfosi la kaŝitan trezoron. Vera trezoro ĝi estas, pro sia 
valoro, kaj mi donus al vi sufiĉe por ke vi vivtenu vin, kiel 
dirite. 


—Mi jam diris al vi, ke ne —respondis Sancho—. Estu 
kontenta, ke mi ne denuncos vin. Iru kun Dio sur via vojo, kaj 
lasu, ke Mi sekvu la mian. Ĉar mi scias, ke oni perdas kion 
oni honeste akiras, kaj ke, kion oni fripone gajnas, tio 
perdiĝas kun sia mastro. 


-Sancho, mi ne volas insisti —diris Ricote—. Sed, diru, ĉu vi 
estis en nia vilaĝo, kiam ekiris de tie miaj edzino, filino kaj 
bofrato? 


—Jes, mi estis —respondis Sancho—, kaj sciu, ke via filino 
aperis tiel bela, ke ĉiuj vilaĝanoj ne Ĉesis admiri ŝin, dirante, 
ke ŝi estas la plej bela knabino de la mondo. Ŝi ploris kaj 
brakumis al siaj amikinoj kaj konatinoj, kaj ankaŭ al la 
ceteraj personoj irintaj ŝin adiaŭi, kaj ŝi petis ilin rekomendi 
ŝin al Dio kaj al Nia Sinjorino. Kaj ŝi faris sian peton tiel 
kortuŝe, ke mi ploris, kvankam mi ne ploremas. Fakte, multaj 
personoj deziris eliri kapti ŝin sur la vojo por ŝin kaŝi, sed la 
timo kontraŭi la ordonon de la reĝo detenis ilin. Plej decida 
montriĝis don Pedro Gregorio, la juna kaj riĉa heredonto, 
kiun vi konas. Laŭdire, li tre amis ŝin, kaj, post ol ŝi 
forvojaĝis, li neniam plu vidiĝis en nia vilaĝo, kaj ni ĉiuj 
pensis, ke li iris post ŝi kun la intenco forkapti ŝin. Sed ĝis 
nun oni scias nenion novan pri la afero. 


—Ĉiam mi suspektis, ke tiu kavaliro amindumis mian filinon. 
Sed mi fidis je la virto de mia Ricota kaj ne zorgis, ke li sentis 
amon al ŝi. Certe vi scias, Sancho, ke la maŭrinoj neniam, aŭ 
preskaŭ neniam, havas am-intrigon kun la oldkristanoj: kaj 
mia filino, kiun mi opinias pli kristana ol am-inklina, certe ne 
tre atentis la galantadon de la junulo. 


—Dio volu vin prava —respondis Sancho—, ĉar, alie, estus 
bone nek al via filino, nek al la junulo. Kaj jam ni diru adiaŭ 
ĉi tie, amiko Ricote: mi deziras alveni ĉi-nokte al la loko, kie 
vivas mia sinjoro don Quijote. 


—Dio akompanu vin, frato Sancho. Miaj kompanoj jam 
komencas movetiĝi, kaj estas tempo daŭrigi la vojaĝon. 


Poste ili brakumis unu la alian, Sancho surazeniĝis, Ricote 
enmanigis sian bastonon, kaj ili disiris. 


Ĉapitro 55 


Pri tio okazinta survoje al Sancho Panza kaj pri aliaj eventoj 
eksterordinaraj 


Pro sia renkonto kun Ricote, Sancho tre malfruiĝis kaj ne 
povis alveni en la sama tago al la kastelo de la duko. Mankis 
al li nur du mejloj de pluiro, kiam la nokto, densa kaj nigra, 
surprizis lin; sed li ne zorgis, ĉar estis somero. Li do apartiĝis 
de la vojo kun la intenco ie atendi kuŝe-ripoze la matenon. 
Kaj ĝuste kiam li serĉis lokon, kie li povus aranĝi sin kiel 
eble plej komforte li kaj lia azeno falis en profundan kaj 
nigran abismon, kiu troviĝis inter kelkaj domoj tre oldaj. 
Falante, li tutkore rekomendis sin al Dio, ĉar li pensis, ke li 
ruliĝos ĝis la fundo de la infero. Tamen ne okazis tiel, protio, 
ke proksimume dek ok futojn sube, la azeno frapiĝis kontraŭ 
la fundon, kaj li vidis sin ankoraŭ sur la bruto, sen suferi ian 
lezon aŭ vundon. La ŝildisto palpis al si la tutan korpon kaj 
retenis la spiron kun la intenco konstati, ĉu li estas 
sendifekta aŭ havastruon le en siaj diversaj partoj. Kaj 
vidante sin senvunda, sana kaj kompleta, li ne ĉesis danki 
Dion, tial, ke Li faris al li tiel grandan favoron: ĉar li pensis, 
ke li rompiĝis en mil pecojn. Li palpis ankaŭ la muron de la 
abismo, por vidi ĉu li povus eliri sen ies helpo, sed li trovis la 
muron glata, sen anfraktoj taŭgaj por alkroĉiĝo. Tio tre 
afliktis Sanchon, ĉefe kiam la azeno komencis kortuŝe kaj 
dolore plendi. Kaj Sancho afliktiĝis, certe ne sen motivo aŭ 
pro nenio, ĉar vere li troviĝis en mava situacio. 


—Ho! —kriis la ŝildisto—. Kiaj neatenditaj akcidentoj 
ordinare prezentiĝas ĉiupaŝe al la vivantoj en ĉi mizera 
mondo! Kiu povus imagi, ke homo hieraŭ sidanta en la trono 
de insulo kaj ordonanta al siaj servistoj kaj subuloj, hodiaŭ 
troviĝus sepultita en abismo, sen ke iu savus lin, aŭ sen ke 
servisto aŭ subulo venus lin helpi? Mi kaj mia azeno pereos 


de malsato ĉi tie, se antaŭe mMi ne mortos pro aflikto, kaj la 
azeno pro siaj kontuzoj kaj siaj rompitaj ostoj. Se almenaŭ 
mi estus tiel bonŝanca kiel mia sinjoro don Quijote, kiam li 
descendis en la kavernon de la ensorĉita Montesinos! Tie li 
ĝuis pli bonan regalon ol en sia propra hejmo, ĉar ŝajne li 
trovis la tablon primetita kaj la liton preta. Tie li vidis belajn 
kaj agrablajn viziojn, sed mi vidos ĉi tie, plej eble, nur bufojn 
kaj kolubrojn. Ve al mi, kian bedaŭrindan finon havas miaj 
frenezaĵoj kaj fantazioj! Kiam la ĉielo disponos, oni retrovos 
min kaj elprenos miajn ostojn jam nudaj, blankaj kaj 
ronĝitaj, kune kun la ostoj de mia bona azeno, kaj eble dank' 
al ili, la homoj nin rekonos, almenaŭ la homoj sciantaj, ke 
Sancho Panza neniam apartiĝis de sia azeno, nek lia azeno 
de Sancho. Denove mi diras: ve al mi!, ĉar mia nigra sorto ne 
volas, ke mi mortu en mia lando kaj meze de mia gento, kie 
almenaŭ ne mankus homoj por pliplori min kaj por fermi al 
mi la okulojn en la lasta momento de mia vivo. Ho, mia 
kompano kaj amiko! Kiel mave mi rekompencis viajn bonajn 
servojn! Pardonu min kaj, kiom vi povas kaj scias, petu la 
Fortunon eltiri nin el ĉi mizera situacio, kie ni ambaŭ 
troviĝas. Mi promesas meti laŭrkronon sur vian kapon, tiel, 
ke vi ŝajnos laŭr-kronita poeto, kaj duobligi vian porcion da 
furaĝo. 


Sancho lamentadis ĉi-maniere, kaj lia azeno aŭskultis lin sen 
respondi eĉ unu vorton: tiom grandis lia aflikto kaj angoro. 
Fine, post ol ili pasigis la tutan nokton en ĉi kortuŝaj plendoj 
kaj lamentoj, venis la tago, ĉe kies lumo Sancho vidis ke, 
nehelpate, ili tute ne povos elgrimpi el la puto. Li komencis 
vei kaj laŭte krii, esperante, ke iu aŭdos lin. Sed liaj krioj 
perdiĝis en la dezerto, ĉar tie ĉirkaŭe eĉ ne unu persono 
pasis. Tiam li konsideris sin morta. La azeno kuŝis sur sia 
dorso, sed Sancho sukcesis starigi ĝin, kvankam ĝi apenaŭ 
kapablis teni sin sur la piedoj. El la dusako, akompaninta lin 
en ties missorta falo, li prenis pecon da pano, donis ĝin al sia 
azeno, la besto manĝis ĝin tre volonte, kaj Sancho diris, 


kvazaŭ la azeno lin komprenus: «Se pano ne mankas, la 
zorgoj ne akras». 


Ĉe tio Sancho vidis en unu flanko de la puto aperturon, tra 
kiu oni eble povus pasi, se oni kaŭrus kaj kuntiriĝus. Sancho 
enŝovis sin duonrampe kaj rimarkis interne kavon pli 
grandan kaj spacan. Kaj li povis tion rimarki, ĉar tra la supra 
parto filtriĝis suna radio. Li vidis ankaŭ, ke la kavo longiĝas 
kaj volbiĝas en la fundo, tiam revenis al la loko, kie staris la 
azeno, kaj per unu ŝtono komencis disbati kaj faligi la teron 
ĉirkaŭ la aperturo, kun la intenco fari pasejon por la azeno. 
Li baldaŭ efektivigis la laboron, prenis la bridon de la besto 
kaj antaŭenpaŝis en la groton por vidi, ĉu en alia flanko 
ekzistas ia eblo eliri. Li paŝis jen en tenebro, jen en mallumo, 
sed neniam sen timo. 


—La ĉiopova Dio min helpu —li diris en si—. Ĉi vera 
misfortuno devus okazi al mia mastro don Quijote, ĉar li 
konsiderus ĝin aventuro, pensus, ke ĉi profundaĵoj kaj 
ublietoj estas palacoj kaj florantaj ĝardenoj, kaj ke el ĉi 
tenebra kaj prema loko, li elirus en herbejon plenan de floroj. 
Sed mi, kompatinda homo manka de klarvido kaj de kuraĝo, 
ĉiumomente imagas, ke, neatendite, alia abismo pli 
profunda ol la unua apertiĝos ĉe miaj piedoj kaj min 
definitive glutos. Bonvenon al vi, malbono, se vi alvenas 
sola! 


Tiel li pensis kaj pluiris, kaj kiam ŝajnis al li, ke li jam avancis 
preskaŭ du mejlojn, li rimarkis iometon da konfuza lumo, 
ŝajne taga, tra ie penetranta, kaj tiam li imagis, ke, fine, li 
sukcesos renkonti la vojon al la vivo. 


Cide Hamete Benegeli lasas lin ĉi tie kaj revenas al don 
Quijote, kiu, ĝoje kaj senpacience, atendis la tagon de la 
duelo por batali kontraŭ la perfidinto de la filino de doĥa 


Rodriguez kaj por ripari la malicaĵon kaj la ofendon faritan al 
la knabino. 


Nu, okazis, ke iun matenon don Quijote elrajdis ekzerci sin 
kaj praktiki, kun la intenco esti bone preparita por la duelo 
de la sekvanta tago. Kaj, kiam li instigis la ĉevalon en kurtan 
kaj subitan galopon, Rocinante tiom proksimiĝis al fendo, ke 
se la hidalgo ne bridus abrupte la beston, li nepre falus en 
profundaĵon. Li povis ĝustatempe halti kaj eviti la enfalon 
kaj, sen desalti de la ĉevalo, rigardis en la fendon. Tiam li 
aŭdis voĉon el la interno, atente aŭskultis kaj povis distingi 
kaj kompreni kion la krianto diris: 


—Hej, tie supre! Ĉu ne aŭdas min ia kristano, aŭ ia 
karitatema kavaliro kapabla senti kompaton al povra pekulo 
enterigita viva, al missorta kaj embarasata gubernatoro? 


Ŝajnis al don Quijote, ke li aŭdas la voĉon de Sancho. Tio 
konfuzis kaj perpleksigis lin, kaj, kriante kiom li povis, li 
diris: 


—Kiu estas tie en la fundo? Kiu plendas? 


—Kiu povus esti do, kaj kiu povus plendi, se ne la mizera 
Sancho Panza, gubernatoro, pro siaj pekoj kaj pro sia 
misfortuno, de la insulo Barataria, kaj iam ŝildisto de la fama 
kavaliro don Quijote de La Mancha? 


Tion aŭdante, don Quijote duoble miris kaj stuporis, kaj 
venis al li en la kapon, ke Sancho Panza mortis, kaj ke li 
troviĝas tie submetata al la punoj de la purgatorio. Kaj 
puŝate de ĉi ideo, li diris: 


—Mi petas vin, je la nomo de ĉio sankta al kristana katoliko, 
ke vi diru, kiu vi estas. Kaj se vi estas punata animo, diru 
kion mi faru por vi; ĉar tial, ke laŭprofesie mi helpas kaj 
favoras la senfortunajn kaj mizerajn de ĉi mondo, sendube 


mi same devas konduti rilate al la helpindaj de la transa 
mondo, nekapablaj mem helpi sin. 


—Laŭ tio —diris Sancho— vi, la parolanto tie supre, estas 
mia sinjoro don Quijote de La Mancha. La voĉo estas lia, 
sendube. 


—Jes, mi estas don Quijote —respondis la hidalgo—, kies 
profesio konsistas en tio, doni helpon kaj protekton al la 
vivaj kaj al la mortaj en iliaj bezonoj. Tial diru do, kiu vi 
estas, ĉar vi kaŭzas al mi profundan konsternon. Se vi estas 
mia ŝildisto Sancho Panza, kaj vi mortis, kaj la diabloj ne 
portis vin kun si, kaj vi troviĝas en la purgatorio pro la 
mizerikordo de Dio, nia Sankta Patrino la Eklezio povas, per 
siaj ritoj, liberigi vin el viaj turmentoj. Kaj de mia flanko, mi 
propetos kun la Eklezio por via saviĝo, eĉ se tiu-cele mi 
elspezos ĝis mia lasta soldo. Bonvolu do paroli pli klare, kaj 
diri, kiu vi estas. 


—Mi ĵuras je ĉio ajn —respondis la subtera voĉo— kaj je ajna 
persono, laŭ la deziro de via moŝto, sinjoro don Quijote de La 
Mancha, ke mi estas via ŝildisto Sancho Panza, ke neniam mi 
mortis ankoraŭ, kaj ke, post ol mi forlasis mian 
gubernatorecon pro kaŭzoj kaj motivoj, por kies klarigo mi 
bezonus tro longan tempon, mi falis hieraŭ nokte en ĉi 
abismon kun la azeno. Kaj ĝi pruvos, ke mi ne mensogas, ĉar 
ĝi staras ĉi tie, ĉe mia flanko. 


Nu, ĝuste tiam, kvazaŭ la azeno komprenus kion Sancho 
diris, ĝi komencis iai tiel forte, ke la tuta kaverno resonis. 


—Nerefutebla atestanto, vere! —diris don Quijote—. Mi 
konas ĝian iaon, kvazaŭ mi mem elpuŝus ĝin. Kaj ankaŭ vian 
voĉon mi rekonas, kara Sancho. Atendu, mi iros al la kastelo, 
kiu estas proksime, kaj revenos kun kelkaj personoj, ke oni 
eltiru vin el ĉi profundaĵo, kien certe viaj pekoj vin puŝis. 


—Bonvolu iri kaj reveni rapide, sinjoro, je Dio —respondis 
Sancho—. Mi ne povas suferi resti ĉi tie enterigita viva. Kaj 
mi mortas de timo. 


Don Quijote lasis lin kaj iris al la kastelo rakonti al la gedukoj 
la akcidenton de Sancho Panza. lIli tre miris, kvankam ili 
bone komprenis, ke li falis en ian truon komunikiĝantan kun 
subtera galerio konstruita en epoko ne plu memorebla; sed 
ili ne povis imagi, kial oni ne informis ilin pri lia reveno, kiam 
li rezignis la gubernatorecon. Fine oni alportis ŝnurojn kaj 
kablojn, kaj dank' al longa penado de multaj brakoj, oni 
suprentiris la azenon kaj la ŝildiston de la tenebro en la 
lumon. Unu studento tie troviĝanta komentis: 


— La friponaj devus eliri el siaj postenoj ĉi-maniere, ĝuste 
kiel ĉi pekanto eliras el la fundo de la abismo: mortanta de 
malsato, kun senkolora vizaĝo kaj probable sen unu soldo. 


Sancho lin aŭdis kaj replikis: 


— Antaŭ ok aŭ dek tagoj, frato klaĉema, mi komencis regi la 
insulon, kiun oni cedis al mi, kaj en la dirita tempo eĉ ne unu 
horon mi vidis min sata de pano: kuracistoj persekutis min, 
malamikoj surtretis al mi la ripojn, kaj mi eĉ ne havis la 
okazon esti subaĉetita aŭ fari fraŭdon. Tiel do, ŝajnas al mi, 
ke mi ne meritas eliri ĉi-maniere. Sed la homo proponas kaj 
Dio disponas, kaj Li scias, kio pli taŭgas kaj konvenas al ĉiu. 
Oni devas akomodiĝi al ĉia cirkonstanco: kaj oni ne diru: «El 
ĉi akvo mi ne trinkos» ĉar, kie oni esperas trovi ŝinkon, eĉ 
ties hoko mankas. Kaj Dio min komprenas, kaj punkto. 
Nenion pli mi diras, kvankam mi povus daŭrigi. 


—Ne ĉagreniĝu, Sancho, nek faru al vi tro da zorgoj pro la 
opinioj de la homoj, se vi volas vivi en paco —diris don 
Quijote—. Se vi havas la konsciencon pura, lasu, ke la aliaj 
parolu laŭplaĉe. Voli silentigi la langon de la klaĉuloj egalus 


al tio, provi senakvigi la maron. Se gubernatoro foriras riĉa el 
sia posteno, oni nomas lin ŝtelisto; kaj se senmona, oni diras 
ke li estas nekapabla kaj stulta. 


—Sendube oni opinios min pli stulta ol ŝtelema —respondis 
Sancho. 


Tiel parolante, kaj ĉirkaŭate de buboj kaj de multaj aliaj 
personoj, ili alvenis al la kastelo, kie, en koridoro, jam la 
gedukoj ilin atendis. Sed antaŭ ol supreniri renkonti la 
dukon, Sancho kondukis la azenon en la stalon, dirante, ke 
la bruto pasigis tre mavan nokton. Poste li prezentiĝis antaŭ 
siaj gesinjoroj, genuiĝis kaj diris: 


—Ĉar tion volis Viaj Grandecoj, mi, kvankam sen propraj 
meritoj, gubernatoris en via insulo Barataria, kien mi eniris 
nuda, kaj de kie mi venas same nuda, do mi nek gajnis, nek 
perdis. Atestantoj de mia konduto povos diri, ĉu mi regis 
bone aŭ mave. Mi klarigis dubojn kaj juĝis procesojn, 
mortante dume de malsato, ĉar tion volis doktoro Pedro 
Recio, naskiĝinta en Tirteafuera kaj kuracisto de insulaj 
gubernatoroj. Malamikoj atakis nin en la nokto, kaj, kvankam 
ili metis nin en grandan embarason, la insulanoj asertas, ke 
ni venkis dank' al la forto de mia brako. Dio donu al ili tiom 
da sano, kiom da vero ili diras. Unuvorte, mi havis tempon 
suferi la ŝarĝojn kaj zorgojn proprajn al la regado, kaj 
konkludis, ke ili estas troa pezo por miaj ŝultroj, kaj netaŭga 
provizo por mia dusako. Tiel do, antaŭ ol la gubernatoreco 
sendus min promeni, mi sendis la gubernatorecon al la 
diablo, kaj hieraŭ matene, mi forlasis la insulon tia, kia mi 
ĝin trovis: kun la samaj stratoj, domoj kaj tegmentoj. Neniom 
mi prunteprenis, nek miksis min en profitajn finegocojn. Kaj, 
kvankam mi intencis dikti kelke da utilaj leĝoj, mi tion ne 
faris, Ĉar mi timis, ke oni ne respektus ilin: kaj en tia kazo, 
estas tute same fari aŭ ne fari leĝon. Kiel dirite, mi eliris el la 
insulo, kaj nur mia azeno akompanis min. Mi falis en 


abismon, trenis min antaŭen sub la tero ĝis mi vidis ĉi- 
matene la lumon de la suno kaj eblan eliron. Sed la afero ne 
prezentiĝis facila, kaj se la ĉielo ne estus sendinta al mi 
mian sinjoron don Quijote, mi restus tie sube ĝis la fino de la 
mondo. Tiel do, miaj gesinjoroj duko kaj dukino, jen via 
gubernatoro Sancho Panza: en nur dek tagoj mi lernis, ke 
por esti gubernatoro, ne ĝuste de unu insulo, sed eĉ de la 
tuta mondo, mi ne pagus eĉ unu soldon. Sekve do, mi kisas 
la piedojn al viaj moŝtoj, kaj imitante la ludon de la knaboj, 
kiam ili diras «saltu kaj ĝin donu», mi saltas el la 
gubernatoreco kaj transiras servi mian sinjoron don Quijote. 
En lia servo mi ne manĝas ĝissate. Kaj kiam mi estas sata, 
mi tute ne zorgas, ĉu mi ŝtopis min per karotoj aŭ per 
perdrikoj. 


Per tio Sancho metis finon al sia longa parolado, dum kies 
daŭro, don Quijote konstante timis, ke lia ŝildisto dirus mil 
absurdojn; kaj vidante, ke li diris tre malmultajn, li dankis en 
si la ĉielon. La duko brakumis Sanchon kaj diris, ke li 
profunde bedaŭras, ke li tiel baldaŭ rezignis la gubernatoran 
postenon, sed ke li havigus al li en sia administracio alian 
oficon malpli pezan kaj pli profitan. Ankaŭ la dukino 
brakumis lin, kaj ordonis, ke oni lin bone regalu, ĉar li ŝajnis 
tute tradraŝita kaj en tre mava stato. 


Ĉapitro 56 


Pri la grandioza kaj senegala duelo okazinta inter la lakeo 
Tosilos kaj don Quijote de La Mancha, probatalanto de la 
filino de la duenjo Rodriguez 


La gedukoj ne bedaŭris la mistifikon, kiun ili faris al Sancho, 
donante al li la gubernatorecon, des malpli, ĉar tiun saman 
tagon venis ilia majordomo kaj rakontis al ili punkton post 
punkto preskaŭ ĉion, kion Sancho diris kaj faris dum sia 
regado; fine li speciale priskribis la sturmon kontraŭ la 
insulon, la timon de Sancho kaj ties foriro, kaj ĉio ĉi kaŭzis al 
la gedukoj ne etan plezuron. 


Poste, nia historio rakontas, ke la tago de la duelo alvenis. La 
duko jam ofte instrukciis al sia lakeo Tosilos, kiel li devos 
konduti por venki la hidalgon sen mortigi aŭ vundi lin, kaj 
fine ordonis formeti de la lancoj ties ŝtalajn pintojn, dirante 
al don Quijote, ke liaj kristanaj sentoj, karaj al li, ne 
permesas, ke la duelo metu en riskon kaj danĝeron la vivon 
de la batalantoj; ke la hidalgo devus kontentiĝi je tio, ke li 
disponigas duelkampon en si lando, kvankam per sia decido 
li atencas kontraŭ la dekreto de la sankta Koncilio,[391] kiu 
prohibas la efektiviĝon de la dueloj, kaj ke, sekve, li ne 
deziras puŝi ĝis la ekstremo aferon tiel seriozan. 


Don Quijote respondis, ke lia moŝto disponu tute laŭ sia 
bontrovo, ĉar li akceptas senrezerve liajn decidojn. 


Nu, en la fatala tago (la duko jam antaŭe konstruigis, fronte 
al la placo de la kastelo, grandan trabaĵon por la 
arbitraciantoj de la duelo kaj por la plendantinoj, t.e. doĥa 
Rodriguez kaj ties filino) nekalkulebla nombro da personoj 
venis de la ĉirkaŭaj vilaĝoj por ĉeesti tiel raran spektaklon; 
ĉar, efektive, en tiu lando, nek la vivaj, nek la mortaj vidis 
iam tielan duelon aŭ aŬdis pri io simila. Eniris unua en la 


arenon la ceremoniestro. Li esploris paŝon post paŝo la 
terenon por vidi, ĉu tie kuŝas ia trompo aŭ intence kaŝita 
objekto stumbliga aŭ faliga. Poste eniris la duenjoj, kovritaj 
per vualoj, ne ĝis la okuloj, sed eĉ ĝis la brusto, okupis siajn 
seĝojn kaj montris ne etan emocion, kiam ili vidis la 
hidalgon en la areno. lom poste, eskortate de multaj 
trumpetistoj, aperis en alia flanko de la placo la granda 
lakeo Tosilos, rigide pakita en brila kaj forta armaĵo, kun la 
vizaĝo kovrita per la viziero de la kasko, kaj sur potenca 
stalono, kiu tremigis la teron per siaj paŝoj. La stalono, 
videble de frislanda raso, estis griza kaj masive granda, kaj 
de ĝiaj hufoj pendis masoj da lanecaj tufoj. La kuraĝa 
batalanto alrajdis, jam sufiĉe instrukciita de lia mastro la 
duko pri kiel li kondutu al la sentima don Quijote de La 
Mancha, kaj pri tio, ke li tute ne devas lin mortigi, sed eviti 
la unuan kolizion, ĉar, se plene trafita de la kunfrapiĝo, la 
hidalgo perdus la vivon. Tosilos ĉirkaŭrajdis la placon, 
alvenis ĝis antaŭ la loko, kie sidis la duenjoj, kaj rigardis kun 
ioma atento al la junulino, kiu volis lin kiel edzon. 


La ĉefarbitracianto de la kampo vokis la hidalgon, kiu jam 
troviĝis en la placo, kaj, kune kun Tosilos, turnis sin al la 
damoj kaj demandis, ĉu ili konsentas, ke don Quijote de La 
Mancha defendu ilian rajton. Ili respondis, ke jes, kaj ke la 
rezulton de la duelo ili konsideros valida kaj definitiva. 
Dume la gedukoj okupis sian lokon en supra galerio 
rigardanta al la areno, en kies ĉirkaŭo svarmis nekalkulebla 
nombro da personoj, kiuj atendis vidi la kruelan kaj teruran 
batalon. Estis kondiĉo de la duelo, ke, se don Quijote 
venkus, lia kontraŭulo edziĝus al la filino de doĥa Rodriguez, 
kaj, se li estus venkita, la alia liberiĝus de sia kompromiso 
kaj ne bezonus doni novan kontentigon. 


La ceremoniestro dividis la sunon inter la duelantoj,[392] kaj 
indikis al la du, kie ili devas situi. Batis la tamburoj, pleniĝis 
la aero per la sonoj de la trumpetoj, la tero tremis sub la 


piedoj. La koroj de la scivola popolamaso, ekscititaj de la 
streĉiteco de la momento, atendis, unuj kun timo kaj aliaj 
kun espero, la bonan aŭ mavan rezulton de la batalo. Fine, 
don Quijote, rekomendante sin tutkore al Dio kaj al sia 
sinjorino Dulcinea de El Toboso, atendis la atako-signalon. 
Sed nia lakeo pensis alie, kaj jen la proceso de liaj pensoj: 
ŝajne, kiam li rigardis sian malamikinon, li ricevis la 
impreson, ke neniam antaŭe li vidis virinon tiel belan kiel ŝi. 
Kaj la blinda infano ĝenerale nomata Amoro ne volis perdi la 
okazon konkeri lakean animon kaj ĝin aldoni al sia listo de 
triumfoj. Tiel do, nevidate kaj facile, li ĵetis ses-futan sagon 
en la livan flankon de la povra lakeo kaj trapikis ties koron. 
Kaj tion li faris tute senriske, ĉar Amoro estas nevidebla, iras 
kaj venas laŭplaĉe, kaj neniu petas de li konton pri liaj agoj. 


Nu, kiam oni donis la signalon por la atako, nia lakeo, 
profunde en ekstazo, pensadis pri la belo de la damo, kiu 
jam mastris en lia koro. Tial li ne atentis la trumpetan sonon, 
dum don Quijote, apenaŭ li ĝin aŭdis, impetis kontraŭ sia 
malamiko kun la maksimuma rapido atingebla de Rocinante. 


Lia bona ŝildisto Sancho, vidante lin galopi, diris laŭtege: 


—Dio vin gvidu, kremo kaj floro de la vagantaj kavaliroj! Dio 
donu al vi la venkon, ĉar la rajto staras sur via flanko! 


Kaj, kvankam Tosilos vidis veni la hidalgon kontraŭ lin, li ne 
moviĝis eĉ unu paŝon; anstataŭe, li laŭte vokis la 
ĉefarbitracianton, kaj kiam tiu proksimiĝis por vidi kion li 
volas, Tosilos demandis: 


— Sinjoro, per ĉi duelo ni decidos, ĉu mi edziĝos al tiu 
sinjorino, ĉu ne vere? 


—Jes, vere —respondis la alia. 


—Nu, bone —daŭrigis la lakeo—. Mi havas skrupulon de 
konscienco kaj opinias, ke mi pekus, se mi daŭrigus ĉi 
batalon. Tiel do, mi deklaras min venkita kaj esprimas mian 
deziron tuj edziĝi al tiu sinjorino. 


La ĉefarbitracianto miris je la vortoj de Tosilos, kaj tial, ke li 
estis unu el la konantoj de la sekreto de ĉi farso, li ne sciis 
kion respondi. Don Quijote haltis meze de sia galopado, 
vidante sian malamikon senmova. La duko ne povis 
kompreni, kial la batalo interrompiĝis, sed la arbitracianto 
iris komuniki al li la vortojn de Tosilos, kies decido ege 
surprizis kaj ekstreme furiozigis la dukon. Dume, Tosilos 
proksimiĝis al la loko, kie sidis doĥa Rodriguez kaj laŭte 
diris: 

— Sinjorino, mi deziras edziĝi al via filino, kaj ne volas atingi 
per procesoj kaj disputoj, kion mi povas havigi al mi en paco 
kaj sen danĝero por mia vivo. 

La kuraĝa don Quijote aŭdis tion kaj diris: 


—Se tiel do, mia promeso ne plu ligas min. Ili edziĝu kaj 
havu feliĉon! Kaj se Dio donis ŝin al li, Sankta Petro ŝin benu. 


La duko descendis al la placo de la kastelo, proksimiĝis al 
Tosilos kaj demandis: 


—Ĉu vere, kavaliro, vi deklaras vin venkita, kaj volas edziĝi 
al ĉi knabino, puŝite de via timema konscienco? 


—Jes, sinjoro —respondis Tosilos. 


—Li faras bone —intervenis Sancho Panza—. Donu al la kato 
kion vi volis doni al la rato, kaj vi eltiros vin el embaraso. 


Dume Tosilos klopodis delaĉi sian kaskon, kaj suplikis, ke oni 
rapide lin helpu, ĉar komencis manki al li la spiro, kaj li ne 


povis elteni esti longe enfermita en tiel strikta pako. Oni 
rapide detiris lian kaskon, kaj montriĝis klare kaj evidente lia 
vizaĝo de lakeo. Ce tio, doĥa Rodriguez kaj ties filino kriis: 


— Trompo, trompo! Oni metis Tosilos, la lakeon de mia sinjoro 
la duko, en la lokon de la vera edzo. Justecon de Dio kaj de 
la reĝo kontraŭ Ĉi ruzo, aŭ pli ĝuste, kontraŭ ĉi friponaĵo! 


—Ne afliktiĝu, sinjorinoj —diris don Quijote—. En ĉi afero 
ekzistas nek ruzo nek friponaĵo. Kaj, eĉ se io tia ekzistus, la 
duko ne kulpas, sed la perversaj sorĉistoj, kiuj persekutas 
min: en sia envio kaj ĵaluzo, kaj por eviti, ke mi akiru gloron 
per ĉi venko, ili transformis la vizaĝon de via edzo en la 
vizaĝon de ĉi viro, lakeo de la duko laŭ viaj asertoj. Sekvu 
mian konsilon kaj, spite al la malico de miaj malamikoj, 
edziniĝu al li: sendube li estas la sama viro, kiun vi deziras 
preni kiel edzon. 


Kiam la duko aŭdis tion, lia kolero ŝanĝiĝis al deziro ridegi. 


— Tiel eksterordinaraj aferoj okazas al sinjoro don Quijote —li 
diris—, ke mi inklinas kredi, ke Ĉi viro ne estas mia lakeo. 
Sed ni faru la jenon: ni prokrastu la edziĝon dek kvin tagojn, 
se ili deziras, kaj ni tenos enfermita ĉi viron, pri kies vera 
personeco ni dubas, kaj eble en la dirita tempo li vidiĝos 
denove en sia vera figuro: certe, ne tiom daŭros la rankoro 
de la sorĉistoj kontraŭ la sinjoro don Quijote, des malpli, ke 
per siaj transformoj kaj trompoj ili ne multe sukcesas. 


—Ho, sinjoro! —diris Sancho—. Ĉi friponoj havas la kutimon 
Ŝanĝi ĉion, kio iel rilatas al mia mastro. Antaŭ kelka tempo li 
venkis kavaliron nomatan «de la Speguloj», kaj la sorĉistoj 
ŝanĝis lin en la figuron de la bakalaŭro Sanson Carrasco, nia 
samvilaĝano kaj granda amiko. Kaj mian sinjorinon Dulcinea 
de El Toboso ili transformis en krudan kampulinon. Tiel do, 


mi pensas, ke ĉi lakeo estos lakeo dum sia tuta vivo, kaj ke li 
mortos lakeo. 


Tiam intervenis la filino de doĥa Rodriguez, dirante: 


—Kiu ajn li estas, mi dankas lin, ke li petis min kiel edzinon. 
Kaj vere mi preferas nomi min leĝa edzino de lakeo, ol esti 
disdegnata konkubino de kavaliro: kvankam mia trompinto 
ankaŭ ne havas rangon kavaliran. 


Unuvorte, ĉi incidentoj kaj okazaĵoj finiĝis per tio, ke oni 
enŝlosis Tosilos por konstati, kio rezultos el lia 
transformiteco. Oni proklamis la hidalgon venkinto, sed la 
pliparto de la spektantoj sentis triston kaj senreviĝon, ĉar la 
dueluloj ne hakis unu la alian en pecojn: same kiel okazas al 
la knaboj, kiuj seniluziiĝas kiam ili atendas spekti la 
pendumon de kondamnito, sed li ne aperas en la ekzekutejo, 
ĉar lin pardonis, aŭ liaj akuzintoj, aŭ la justico. 


La popolamaso disiris, la duko kaj don Quijote revenis al la 
kastelo, oni enfermis Tosilos, kaj doĥa Rodriguez kaj ties 
filino ege kontentis, ĉar iel aŭ alie, la afero finiĝus per 
edziĝo. Kaj la lakeo same tion deziris. 


Ĉapitro 57 


Kie oni rakontas, kiel don Quijote adiaŭis la dukon, kaj kio 
okazis al li kun la senĝena kaj sprita Altisidora, ĉambristino 
de la dukino 


Pensis don Quijote, ke jam estas horo forlasi sian pigran 
vivon en la kastelo; ĉar li imagis, ke li kulpas je granda peko, 
permesante al si vegeti senokupa inter la nekalkuleblaj 
plezuroj kaj regaloj provizitaj al li de la gedukoj en lia 
karaktero de vaganta kavaliro. Kaj ŝajnas al li, ke ki devus 
prezenti al la ĉielo rigoran konton pri sia neniofarado kaj sia 
enfermiteco. Tiel do, unu tagon li petis de la gedukoj, ke ili 
permesu lin foriri. Ili konsentis, kvankam montrante 
profundan bedaŭron pro lia decido. La dukino donis al 
Sancho la leterojn de lia edzino, li ploris vidante ilin, kaj diris 
en si: 


—Kiu povus imagi, ke la grandaj esperoj vekiĝintaj en la 
brusto de mia edzino Teresa Panza pro la novaĵo de mia 
gubernatoreco finiĝus per tio, ke mi revenas nun al la 
mizeraj aventuroj de mia mastro don Quijote de La Mancha? 
Tamen mi kontentas, ke mia Teresa kondutis laŭ sia vera 
naturo, sendante la glanojn al la dukino; alie, ŝia 
sendankeco tre afliktus min. Krome, min konsolas, ke oni ne 
povas nomi ĉi donacon subaĉeto, ĉar mi jam okupis la 
gubernatoran postenon, kiam ŝi sendis ĝin, kaj cetere, 
ĝustas, ke la ricevintoj de favoroj montru sian dankemon eĉ 
se per la donaco de nura bagatelo. Nuda mi eniris en mian 
postenon kaj nuda mi eliras, do, mi povas diri kun pura 
konscienco (kio estas ne eta merito): «nuda mi naskiĝis, 
nuda mi troviĝas, do sen perdo kaj gajno». 


Sanchotiel parolis en si en la tago de la foriro. Don Quijote 
diris adiaŭ al la gedukoj la antaŭan nokton, kaj en la mateno 


prezentiĝis en sia armaĵo en la placo de la kastelo. Ĉiuj 
kastelanoj observis lin de la galerioj, kaj ankaŭ la gedukoj 
iris vidi lin. Sancho sidis sur sia azeno, kun sia dusako, sia 
valizo kaj siaj provizoj, kaj tre kontentis, ĉar la palaca 
majordomo (la sama, kiu ludis la rolon de Trifaldi) jam 
antaŭe donis al li burson kun ducent oraj eskudoj por 
prizorgo de la survojaj bezonoj. Kaj pri ĉi donaco don Quijote 
sciis ankoraŭ nenion. 


Kiam, kiel dirite, ĉiuj rigardis la hidalgon, subite, de la grupo 
de duenjoj kaj ĉambristinoj de la dukino, leviĝis la voĉo de la 
senĝena kaj sprita Altisidora, kiu diris kun tono vea: 


Mava kavalir', aŭskultu: 
tiru iom ja la bridoj, 

kaj la ĉevalaĉajn flankojn 
ne plu ĝenu sprono-pikoj. 
Falsakora, vi ne fuĝas 

de venena reptilio, 

sed de nur ŝafidineto 

tro junaĝa por ŝafino. 
Aĉa monstro, vi primokis 
la plej belan junulinon 

el la montoj de Diana 

kaj el la Venusa sino. 
Viren' kruela,[393] 

vi, Ene' fuĝanta, 

vin prenu Barabas' al fajr' konstanta. 
Vi forportas, ho perversa! 
inter viaj akraj krifoj 
pecojn de la koro mia 

vin amanta kun humilo. 
Vi forportas tri poŝtukojn 
kaj, kun ili, ŝtrump-ligilojn 
de la kruroj miaj, glataj 
kiel nigra-blanka silko. 


Vi forportas mil pasiajn 

kaj ardegajn am-suspirojn, 
kiuj Trojojn mil bruligus, 

se da Trojoj estus milo. 

Viren' kruela, vi, Ene' fuĝanta, 
vin prenu Barabas' al fajr' konstanta. 
Sancho, la ŝildisto via, 
krueladu per decido 

teni ĉiam Dulcinean 

en ties sorĉita vivo. 

Vian kulpon ŝi suferu, 

laŭ la ĉi-nacia stilo: 

nome, ke la pekon pagu 
senkulpulo, ne pekinto. 

Viaj belaj aventuroj 

al vi donu nur aflikton, 

en la amo vi fiasku 

kaj neniam havu distron. 
Viren' kruela, vi, Ene' fuĝanta, 
vin prenu Barabas' al fajr' konstanta. 
Havu famon de falsulo 

de Marchena ĝis Sevilo, 

ekde Loja ĝis Granada, 

de Londono ĝis Anglio. 

Se vi ludos per la kartoj, 
perdu ĉiam la partiojn, 

kaj neniam al vi venu 

aso, reĝo aŭ reĝino. 

Se vi tranĉos viajn kalojn, 
sangu per hemoragio; 

kaj se dento via falos, 

restu stump' en la gingivo! 
Viren' kruela, vi Ene' fuĝanta, 
vin prenu Barabas' al fajr' konstanta. 


Dum la afliktita Altisidora tiel lamentis pri sia sorto, don 
Quijote tenis sur ŝin la rigardon, sen respondi eĉ unu vorton; 
poste li sin turnis al Sancho kaj diris: 


—Amiko Sancho mi ĵurpetas vin, je la vivo de viaj antaŭuloj, 
ke vi diru al mi la veron. Respondu: ĉu eble vi portas kun vi 

la la tri poŝtukojn kaj la ĵartelojn menciitajn de ĉi sopiranta 

pucelo? 


—Mi portas la tri poŝtukojn —respondis Sancho—. Sed tute 
ne la ĵartelojn. 


La dukino miris ĉe la senĝeneco de Altisidora, ĉar ŝi 
konsideris la knabinon petola kaj iom liberkonduta, sed ne 
tiel frivole aŭdaca. Krome, la dukino des pli surpriziĝis, ĉar ŝi 
ne estis antaŭe informita pri Ĉi nova mistifiko. La duko volis 
puŝi pli antaŭen la ŝercon kaj diris: 


— Sinjoro kavaliro, ne ŝajnas al mi bone, ke post ol oni 
akceptis vin plej gastame en ĉi kastelo, vi kuraĝas permesi 
al vi forporti almenaŭ tri poŝtukojn de mia ĉambristino kaj, 
aldone, eĉ paron de ŝiaj ĵarteloj. Kaj tia faro ne indas al nobla 
koro, nek bone kongruas kun via reputacio. Redonu al ŝi la 
ĵartelojn: alie, mi defios vin al ĝismorta duelo, kaj ne timos, 
ĈU Viaj friponaj sorĉistoj Ŝanĝos aŭ transformos al mi la 
vizaĝon, kiel ili faris al Tosilos, mia lakeo batalinta kontraŭ 
vi. 


—Dio ne volu —respondis don Quijote—, ke mi elingu mian 
glavon kontraŭ via ekscelenca moŝto, de kiu mi ricevis tiom 
da favoroj. La poŝtukojn mi redonos, ĉar Sancho diras, ke li 
ilin havas; sed tute ne la ĵarterlojn, ĉar neniam mi havis ilin, 
kaj ankaŭ ne Sancho. Kaj se via ĉambristino volus bone serĉi 
en siaj kestoj kaj ujoj, certe ŝi trovos ilin. Sciu, sinjoro duko, 
ke mi neniam ŝtelis, nek pensas ŝteli en la cetero de mia 
vivo, se Dio plu protektos min. Ĉi pucelo parolas kiel amo- 


frapita persono, kion ŝi konfesas, kaj pri ŝia stato mi ne 
kulpas. Do, mi ne havas motivon peti pardonon de ŝi aŭ de 
via ekscelenca moŝto. Kaj mi suplikas vin, sinjoro, ke vi havu 
pli bonan opinion pri mi, kaj donu novan permeson, ke mi 
sekvu vian vojon. 


—Dio gardu vin —diris la dukino—, kaj ni ĉiam ricevu bonajn 
novaĵojn pri viaj faroj. Bonan vojaĝon, sinjoro don Quijote, 
kaj jam ekiru, ĉar ju pli vi restos ĉi tie, del pli intense ardos 
la flamo, kiun la ĉeesto de via moŝto ekscitas en la brusto de 
la puceloj vin admirantaj. Rilate al mia ĉambristino, mi 
punos ŝin tiamaniere, ke de nun, ŝi ne eksterlimiĝos per agoj 
aŭ per vortoj. 


—Aŭskultu nur unu vorton plian, ho kuraĝa don Quijote! — 
diris tiam Altisidora—. Pardonu min, ke mi asertis, ke vi ŝtelis 
miajn ĵartelojn. Nu, mi ĵuras je Dio kaj je mia animo, ke mi 
havas ilin surmetitaj. Okazis al mi, kiel al la viro, kiu foje 
serĉis sian azenon, dum li rajdis ĝin. 


—Kion mi diris do? —intervenis Sancho—. Kaj oni kredis min 
kapabla fari ŝtelon! Se mi estus volinta ŝteli, mi havis 
belegan okazon en mia gubernatora posteno! 


Don Quijote riverence klinis la kapon antaŭ la gedukoj kaj la 
ceteraj ĉeestantoj, deturnis la ĉevalon per la brido, elrajdis 
el la kastelo, sekvate de Sancho sur la azeno, kaj ekiris 
survoje al Zaragoza. 


Ĉapitro 58 


Kie don Quijote renkontas tiom da aventuroj, ke ili apenaŭ 
havas tempon sekvi unu la alian 


Kiam don Quijote vidis sin en la aperta kamparo, libere kaj 
ne embarasate de la persekutema Altisidora, ŝajnis al li, ke li 
vivas denove en sia elemento, kaj ke lia spirito refreŝiĝas por 
plu sekvi la vojon de la kavalirismo. Kaj turnante sin al 
Sancho, li diris: 


—La libero, Sancho, estas unu el la plej valoraj donacoj 
faritaj de la ĉielo al la homoj. La riĉoj kaŝitaj en la tero aŭ en 
la maro neniel kompareblas al la libero. Por la libero, tiel 
same kiel por la honoro, oni devas kaj rajtas riski la vivon; 
kaj, kontraŭe, la sklaveco estas la pleja mavo, kiu povas fali 
sur la homojn. Mi diras tion, Sancho, ĉar vi atestis, kiom da 
regalo kaj abundo ni ĝuis en la kastelo. Nu, meze de la 
frandindaj pladoj kaj de la freŝaj trinkaĵoj de la festenoj, 
ŝajnis al mi, ke mi suferis la rigoron de la malsato, ĉar mi ne 
gustumis ilin kun la libero, kiun mi havus, se ili apartenus al 
mi. Ja la devo reciproki la favorojn kaj bonfarojn ricevatajn 
metas en katenon la liberon de la spirito. Feliĉa vivas la 
homo, al kiu la ĉielo donas pecon da pano, sen ke li havu la 
devon danki pro ĝi ajnan personon, krom la ĉielo mem. 


—Tamen —respondis Sancho— ne decus ne montri de nia 
flanko ian dankemon pro la burseto kun la ducent oraj 
eskudoj, kiun donis al ni la majordomo de la duko, kaj kiun 
mi portas sur la koro kiel kataplasmon kaj konsolilon por 
ajna eventualo: ĉar ne ĉiam ni trovos kastelojn, kie oni 
regalos, kaj eĉ povus okazi, ke ni trafos en gastejojn, kie oni 
nin tradraŝos. 


Tiel parolante pri diversaj aferoj, rajdadis la vagantaj 
kavaliro kaj ŝildisto, kaj apenaŭ iris proksimume tri mejlojn, 


vidis, ke dekduo da viroj en kampulaj vestoj sidas sur siaj 
manteloj etenditaj sur eta kampo de verda herbo kaj 
manĝas. Apud la viroj vidiĝis nombro da blankaj tukoj 
(kelkaj kuŝe, kelkaj stare, kaj metitaj en kelka distanco unuj 
de la aliaj) kiuj Ŝajnis kovri ion. Don Quijote proksimiĝis al la 
manĝantoj, ĝentile ilin salutis, kaj demandis kion la tukoj 
kovras. 


— Sinjoro —respondis unu el la viroj—. Sub ĉi tukoj kuŝas 
kelkaj figuroj el skulptita ligno, kaj ili formos parton de 
retablo, kiun ni konstruas en nia vilaĝo. 


Ni portas ilin kovritaj por eviti ilian makuliĝon, kaj surŝultre, 
por ke ili ne rompiĝu. 


—AI mi tre plaĉus vidi ilin, se vi bonvolas ilin montri —diris 
don Quijote—. Figuroj tiel zorge traktataj sendube estas tre 
bonaj. 


—Sendube ja —diris alia—. Ilia prezo tion konfirmas. Eĉ ne 
unu el ili kostas malpli ol kvindek dukatojn, kaj por pruvi, ke 
ni diras la veron, atendu momenton: viaj propraj okuloj juĝu. 


Tiam li stariĝis, interrompante sian manĝadon, detiris la 
kovron de la unua figuro kaj aperis, prezentita en la kutima 
feroca pozo, Sankta Georgo surĉevale kaj kun sia lanco 
enpuŝita tra la buŝo de retordiĝanta serpento. La tuta figuro 
similis, kiel oni ordinare diras, al ora flamo, kaj don Quijote, 
ĝin vidante, diris: 


—Ĉi kavaliro, rangis inter la plej bonaj de la ĉiela milico. Li 
nomiĝis don Sankta Georgo kaj, krome, estis protektanto de 
puceloj. Nu, ni vidu ĉi alian figuron. 


La viro detiris la tukon kaj aperis Sankta Marteno en la 
momento kiam, rajde sur ĉevalo, dividas sian mantelon kun 


paŭpera viro. Apenaŭ vidinte la figuron, don Quijote 
komentis: 


—Ankaŭ ĉi kavaliro estis unu el la kristanaj aventuristoj, kaj 
mi opinias, ke li montriĝis pli donacema ol kuraĝa. Rimarku, 
Sancho, ke li dividas sian mantelon kun la paŭpera kaj 
donas al li la duonon. Sendube li faris la dividon en la vintro, 
ĉar, se en alia sezono, li donacus la kompletan mantelon, se 
konsideri lian grandan karitaton. 


—Eble ekzistis alia motivo —diris Sancho—. Eble tenis sin al 
la proverbo: «Kiu tenas kaj donas, tiu saĝon bezonas». 


Ridis don Quijote, petis detiri alian tukon, kaj sub ĝi vidiĝis 
la rajdanta figuro de la patrono de Hispanio, kun 
sangokovrita glavo, renversante maŭrojn kaj surtretante ties 
kapojn. Ĉe tia figuro don Quijote diris: 


—Jen vera kavaliro! Kaj membro de la skadroj de Kristo! Li 
nomiĝas don Santiago, Mortiganto de Maŭroj, unu el la plej 
kuraĝaj kaj sanktaj inter la kavaliroj kiuj vivis en la mondo 
kaj nun loĝas en la ĉielo. 


Poste oni detiris alian kovron, kaj montriĝis la falo de Sankta 
Paŭlo de sur la ĉevalo, kun la ceteraj detaloj kutime 
pentrataj por bildigi la epizodon de lia konvertiĝo. La figuro 
aspektis tiel vivo-simila, ke oni povus diri, ke Sankta Paŭlo 
vere parolas, responde al la vortoj de Kristo. 


—Ĉi homo —diris don Quijote— estis en sia tempo la plej 
granda malamiko de la Eklezio de Dio Nia Sinjoro, kaj poste 
ĝia plej arda defendanto nesuperebla en ajna epoko. Li vivis 
kiel vaganta kavaliro kaj mortis kiel paca sanktulo, laboradis 
senlace en la vinberĝardeno de Nia Sinjoro kaj instruis la 
paganan genton. Lia lernejo estis la ĉielo, kaj li havis Jesuo- 
Kriston kiel profesoron kaj majstron. 


Ne estis pli da figuroj, kaj don Quijote petis, ke oni kovru ilin 
denove. Poste li diris al iliaj portantoj: 


—Fratoj, mi konsideras bona aŭguro la fakton, ke mi vidis 
kion mi vidis, ĉar ĉi sanktuloj kaj kavaliroj havis mian saman 
profesion, t.e. la profesion de la armoj. Ekzistas nur la 
diferenco, ke ili estis sanktuloj kaj batalis di-inspire, dum mi 
esta pekanto kaj batalas laŭ la maniero de la homoj. Ili 
konkeris la ĉielon per la forto de la brakoj, ĉar la regno de la 
ĉielo estas perfortata,[394] kaj ĝis nun mi ne scias, kion mi 
konkeras per mia penado. Sed, se mia Dulcinea de El Toboso 
liberiĝus de siaj suferoj, se pli bona sorto min akompanus, 
kaj se mia spirito revigliĝus, eble mi direktus miajn paŝojn al 
pli bona vojo, ol la nuna de mi sekvata. 


—Dio vin aŭskultu, kaj la diablo estu surda —diris Sancho. 


La viroj tiel same miris je la aspekto kiel je la vortoj de don 
Quijote, kaj apenaŭ komprenis la duonon de liaj esprimoj. Ili 
finis manĝi, ŝarĝis sin per la figuroj, diris adiaŭ al don 
Quijote kaj plu iris sian vojon. Sancho denove surpriziĝis ĉe 
la scio de lia mastro, kvazaŭ li ne konus lin de longe, kaj 
ŝajnis al li, ke en la mondo ne ekzistas historio aŭ evento, 
kiun don Quijote ne havus sur la pinto de la fingro aŭ 
gravurita en sia memoro. 


—Vere, sinjoro mastro —li diris—, se tio ĵus okazinta al ni 
povas ricevi la nomon de aventuro, temas pri unu el la plej 
dolĉaj kaj agrablaj trafintaj nin ĝis nun en niaj vagadoj: ni 
finis ĝin sen ricevi vergojn sur la korpon aŭ tim-skuon en la 
animo, sen elingi la glavon, sen falegi sur la teron kaj sen 
suferi malsaton. Dio estu benata, ke Li permesas min vidi ion 
tian per miaj propraj okuloj! 


—Prave vi parolas, Sancho —diris don Quijote—. Sed 
rimarku, ke la tagoj sekvas sin, sed ne similas unu la alian. 


Konvenas, ke la saĝaj personoj konsideru tion, kion la popolo 
nomas omenoj (ordinare ne bazitaj sur la natura ordo de la 
aferoj) kiel nuran koincidon de cirkonstancoj. Nu, okazas, ke 
unu kredanto je la omenoj ellitiĝas en la mateno, eliras el la 
hejmo, renkontas monaĥon de la ordeno de Sankta Francisko 
kaj, kvazaŭ li estus vidinta grifon, turnas la dorson kaj kuras 
revene al sia domo. Alia superstiĉulo senvole verŝas salon 
sur la tablon, kaj, tiam, en lia koro verŝiĝas la melankolio, 
kvazaŭ la naturo havus la devon avizi, per tiel bagatelaj 
signoj, pri venontaj misfortunoj. La homo prudenta kaj 
kristana ne devastro scivoli pri la intencoj de la ĉielo. Nu, 
Scipiono alvenas al Afriko, stumblas, kiam li alsaltas sur 
teron, kaj ties soldatoj vidas en tio mavan aŭguron. Sed li 
brakumas la grundon kaj diras: «Afriko, vi ne povos forkuri, 
ĉar mi tenas vin inter miaj brakoj». Tiel do, Sancho, mia 
renkonto kun la figuroj estis feliĉa momento. 


—Sendube —respondis Sancho—. Sed mi dezirus, ke via 
moŝto klarigu al mi, kial la hispanoj, kiam ili eniras en 
batalon, alvokas la protekton de Santiago la Mortiganto de 
Maŭroj, kriante: «Santiago, kaj fermu Hispanio!».[395] Ĉu tio 
signifas, ke Hispanio estas aperta, kaj ke necesas fermi, aŭ 
pri kia ceremonio temas? 


—Kiel stulta vi estas Sancho! —diris don Quijote—. Sciu, ke 
Dio donis al Hispanio ĉi grandan kavaliron de la ruĝa kruco, 
kiel ties patronon kaj protektanton, ĉefe en la desperaj 
bataloj de la hispanoj kontraŭ la maŭroj —. Tial, ili alvokas 
lin, por ke li ilin helpu en ties bataloj. Kaj ofte oni vidis lin 
renversi, surtreti, detrui kaj ekstermi la arabajn skadrojn: kaj 
ĉi-rilate Mi povus rakonti al vi multe da ekzemploj prenitaj 
de la aŭtentaj hispanaj historioj. 


Sancho ŝanĝis la temon de la konversacio, dirante al sia 
mastro: 


—Mi miras, sinjoro, je la senĝeneco de Altisidora, la 
ĉambristino de la dukino. La tiel nomata Amoro sendube 
trapikis kaj vundis ŝin plej kruele. Oni asertas, ke AMoro 
estas blinda bubo. Sed malgraŭ siaj mukaj, aŭ pli ĝuste 
senvidaj okuloj, se li alcelas koron, eĉ se plej etan, li ĝin 
trafas kaj trapikas per siaj sagoj. Mi aŭdis ankaŭ, ke liaj amaj 
sagoj senpintiĝas kaj perdas sian penetremon kontraŭ la 
ĉasto kaj la pudoro de la puceloj. Sed en la kazo de 
Altisidora, ŝajnas, ke la sagoj, anstataŭ senpintiĝi, fariĝis pli 
akraj kaj penetraj. 


—Ne forgesu, Sancho — respondis don Quijote—, ke la amo, 
en sia konduto, nek respektas limojn, nek teniĝas al la 
postuloj de la racio. Ĝi posedas la saman naturon de la 
morto, kiu frapas la orgojlan palacon de la reĝoj same kiel la 
humilan kabanon de la paŝtistoj; kaj, kiam la amo plene 
invadas ies koron, ĝia unua zorgo estas peli de ĝi la timon 
kaj la honton, kaj tial, Altisidora senhonte proklamis sian 
pasion, kiu vekis en mia brusto, ne kompaton, sed konfuzon. 


—Kia kruelo! —kriis Sancho—. Kia nekredebla manko de 
dankemo! Mi povas diri de mia flanko, ke mi tuj cedus kaj 
fariĝus ŝia sklavo, ĉe ŝia plej eta sugesto. Bastardo! Kia 
marmora koro, kiaj bronzaj visceroj, kia mortera animo! Sed 
mi ne povas imagi kion vidis Altisidora ĉe via moŝto 
kapablan logi kaj konkeri ŝin. Kia eleganto, kia ĉarmo, kia 
gracio, kia vizaĝo povis, kune aŭ unuope, enamigi ŝin al vi? 
Se konfesi la veron, mi ofte rigardas vin de la pinto de la 
piedoj ĝis la lasta haro de via kapo, kaj tio, kion mi vidas, pli 
repuŝas ol allogas. Kaj, se kiel mi same aŭdis, la belo estas la 
unua kaj ĉefa inspirfonto de la amo, mi ne komprenas al kio 
enamiĝis la povra knabino, se konsideri, ke, da belo, via 
moŝto havas nenion. 


—Sciu, Sancho —respondis don Quijote—, ke ekzistas du 
specoj de belo: la spirita kaj la korpa. La spirita montriĝas 


kaj brilas per inteligento, pudoro, bona konduto, larĝ- 
animeco kaj ĝentilo, kaj ĉi kvalitoj povas sidi en turpa homo. 
Kaj, kiam oni prefere atentas ĉi specon de belo, ne la belon 
korpan, tiam la amo fontas kun granda impeto. Mi bone 
scias, Sancho, ke mi ne estas bela: sed scias ankaŭ, ke mi ne 
estas deformita. Sufiĉas, ke honesta homo nur ne havu 
monstran aspekton, por ke oni lin serioze amu, kondiĉe, ke li 
posedas la animajn kvalitojn antaŭe menciitajn. 


Tiel parolante, ili deviis de la vojo en arbaron, kaj subite kaj 
neatendite don Quijote vidis sin implikita en retoj verda- 
fadenaj pendigitaj inter kelkaj arboj. Tute perpleksa, la 
hidalgo diris al Sancho: 


—Ŝajnas al mi, Sancho, ke ĉi afero de la retoj certe turniĝos 
en unu el la plej strangaj aventuroj imageblaj. Oni min 
pendumu, se la sorĉistoj min persekutantaj ne intencas 
ĉirkaŭvolvi min en la reton, ke mi ne povu sekvi mian vojon, 
kvazaŭ ili volus fari venĝon pro mia rigora maniero trakti 
Altisidoran. Sed ili sciu, ke eĉ se ĉi retoj estus teksitaj, ne per 
verdaj fadenoj, sed per duraj diamantoj, aŭ estus pli fortaj ol 
la reto uzita de la ĵaluza dio de la forĝistoj[396] por impliki 
Venuson kaj Marson, mi facile disrompus ilin, kiel reton el 
junkoj aŭ el kotonaj fibroj. 


Kaj, kiam li intencis antaŭenpuŝi sin kaj trarompi ĉion, subite 
aperis el inter kelkaj arboj du belegaj paŝtistinoj, aŭ 
almenaŭ du junulinoj en paŝtistinaj kostumoj, kvankam iliaj 
pelerinoj estis el fajna brokato, kaj la jupoj el muara silko 
ora. lliaj blondaj haroj, lozaj sur la ŝultroj, povus konkuri kun 
la radioj de la suno mem, kaj ilin kronis girlandoj el verda 
laŭro kaj ruĝa amaranto. Laŭaĝe ili havis ne pli ol dek ok 
jarojn kaj ne malpli ol dek kvin. Antaŭ tia apero, Sancho 
gapis, don Quijote stuporis, la suno haltis por admiri la 
knabinojn, kaj la kvar gardis mirindan silenton. Fine parolis 
unu el la paŝtistinoj, dirante al don Quijote: 


—Haltu, sinjoro kavaliro, ne rompu la retojn: oni ilin 
pendigis, ne por via damaĝo, sed por nia distro. Kaj tial, ke 
mi scias, ke vi demandos al ni, por kio ni ilin uzas, kaj kiuj ni 
estas, mi jam respondas al vi koncize, ke en urbeto 
proksimume ses mejlojn de ĉi tie, kie vivas multaj hidalgoj 
kaj riĉaj personoj, nombro da ili kun siaj edzinoj, gefiloj, 
najbaroj kaj parencoj interkonsentis veni distri sin al ĉi loko, 
unu el la plej agrablaj de la regiono, kaj formi unu novan 
Arkadion: tiucele la knabinoj alivestis sin per kostumoj 
laŭstile paŝtistinaj, kaj la junuloj per paŝtistaj. Ni parkeris du 
eklogojn, unu de la fama poeto Garcilaso, kaj la alian de la 
senegala Camoens, en ties propra lingvo portugala, kiujn 
pecojn ni ankoraŭ ne ludis. Hieraŭ ni alvenis ĉi tien, starigis 
tendojn sur la bordo de rojo, kies riĉa fluo akvas ĉi herbejojn, 
kaj hieraŭ nokte etendis ĉi reton inter la arboj por kapti la 
simplajn birdetojn, ĉar, pelate de niaj krioj, ili forflugas ĉi 
tien kaj enretiĝas. Se vi deziras, sinjoro, esti nia gasto, oni 
vin kompleze kaj larĝ-anime regalos: ni ne konsentas, ke, 
almenaŭ nuntempe, enpaŝu ĉi tien zorgoj aŭ afliktoj. 


Ŝi ĉesis paroli, kaj nenion plu diris. Tiam don Quijote 
respondis: 


—Vere, belega sinjorino, kiam antaŭ la okuloj de Akteono 
subite aperis Diana sin bananta, certe li ne sentis pli da miro 
kaj surprizo, ol mi sentas antaŭ via belo. Mi ŝatas vian 
manieron vin distri kaj dankas vian inviton. Kaj se mi povas 
servi vin, ordonu min, kaj mi vin obeos senhezite: ĉar mi ne 
havas alian profesion ol montri mian dankemon kaj fari 
bonon al ĉiuj, speciale al homoj alta-rangaj, kiaj vi ŝajnas. 
Kaj se ĉi retoj, kapablaj okupi nur etan spacon, okupus la 
tutan sferon de la tero, mi serĉus, por eviti ilin rompi, elpaŝi 
tra nova universo. Nu, se vi trovas miajn vortoj iom tro 
emfazaj, kaj ne plene kredas ilin, sciu, ke tion promesas al 
vi, ne ajna ulo, sed don Quijote de La Mancha, nomo kiu eble 
estas al vi konata. 


—Ho, kara amikino! —kriis tiam la alia paŝtistino—. Kia 
feliĉo! Ĉu vi vidas ĉi sinjoron, ĉi tie antaŭ ni? Nu, sciu, ke li 
estas la plej kuraĝa, la plej enamiĝinta, la plej ĝentila de la 
mondo, se ne mensogas kaj trompas la historio de liaj 
prodaĵoj, jam eldonita en formo de libro, kiun mi legis. Kaj mi 
vetus, ke ĉi bonulo lin akompananta estas lia ŝildisto Sancho 
Panza, kies burleska naturo ne havas rivalon. 


—Jes, vi pravas —diris Sancho—. Mi estas la burleska ŝildisto 
pri kiu via moŝto parolas, kaj ĉi sinjoro mia mastro, la 
menciita kaj enhistoriigita don Quijote de La Mancha en 
persono. 


—Ho! —kriis la alia knabino—. Kara, ni petu lin resti, ĉar niaj 
familioj ege ĝojos teni lin kun si. Ankaŭ mi aŭdis pri liaj 
kuraĝo kaj ĉarmo. Oni ĉefe diras pri li, ke li estas la plej firma 
kaj lojala amanto konata, kaj ke la tuta Hispanio konsideras 
lian sinjorinon, ian Dulcinea de El Toboso, kiel kulminon de 
belo. 


—Prave konsiderata —respondis don Quijote—, kaj nur via 
senegala ĉarmo povus ĵeti ian ombron al tia aserto. Ne 
insistu, sinjorinoj, reteni min, ĉar la rigoraj devoj de mia 
profesio permesas min nenie ripozi. 


En ĉi momento alvenis la frato de unu el la paŝtistinoj, 
ankaŭ vestita laŭ la paŝtista stilo, kun la sama riĉo kaj 
eleganto. La knabinoj lin informis, ke la kavaliro estas don 
Quijote de La Mancha, kaj la alia ties ŝildisto Sancho Panza, 
kaj ke certe li renkontas ilin, ĉar li jam legis ilian historion. 
La brava paŝtisto salutis kaj invitis la hidalgon akompani lin 
al iliaj tendoj, kaj fine don Quijote cedis al liaj petoj. 


Dum ili tiel babilis, okazis la batuo, kaj la reto pleniĝis per 
diversaj birdetoj, ĉar, trompitaj de ĝia verda koloro, ili falis 
en la danĝeron, kiun ili volis eviti. Apud la retoj kolektiĝis pli 


ol tridek personoj en elegantaj kostumoj paŝtistaj kaj 
paŝtistinaj, eksciis, kiuj estas don Quijote kaj lia ŝildisto, kaj 
tre ĝojis, ĉar ili jam konis la hidalgon pere de lia presita 
historio. Poste ili revenis al la tendoj, trovis tie la tablojn riĉe, 
abunde kaj elegante primetitaj, kaj honoris la hidalgon, 
cedante al li la ĉefan lokon. Ĉiuj lin rigardis, kaj ĉiuj miris, 
vidante lin. Fine oni demetis la tablotukon, kaj don Quijote 
diris kun sonora kaj emfaza voĉo: 


—Kvankam kelkaj asertas, ke la plej granda peko homa estas 
la orgojlo, mi diras, ke ĝi estas la sendanko. Kaj mi bazas 
mian opinion sur la diro, ke «la infero plenas de 
sendankuloj». Jam de kiam mi komencis havi racian aĝon, mi 
klopodis forkuri de ĉi peko: kaj se mi povas reciproki per aliaj 
favoroj la favorojn ricevitajn, mi almenaŭ klopodas reciproki; 
tamen, se miaj klopodoj ne sufiĉas, mi publike deklaras, ke 
mi ricevis favorojn. Ĉar, kiam oni diras kaj proklamas ĉion 
bonan, kion oni ricevas, volonte oni reciprokus, eĉ pli larĝ- 
anime, la favoron mem, se oni povus. Sed ordinare okazas, 
ke la ricevantoj ne havas la rimedojn de la donantoj. Jen kial 
Dio staras super ni ĉiuj: Li estas la plej granda donanto, kaj 
la donoj de la homoj ne povas kompariĝi al la Liaj, ĉar inter 
ili kaj Li ekzistas infinita distanco. Tamen ĉi mankon kaj 
nesufiĉon oni povas iel kompensi per la dankemo: tiel do, mi 
estas danka pro la favoroj al mi faritaj ĉi tie, kaj, nekapabla 
reciproki en simila maniero, ĉar mi devas teni min inter la 
limoj de miaj modestaj rimedoj, mi proponas al vi reciproki 
per tio, kion mi havas kaj kapablas. Sekve, mi deklaras, ke 
dum du tagoj, meze de la vojo kondukanta al Zaragoza, mi 
asertos, ke ĉi du damoj en paŝtistinaj kostumoj estas la plej 
belaj kaj ĝentilaj de la tuta mondo, se escepti nur la 
senegalan Dulcinea de El Toboso, unika mastrino de mia 
koro. Kaj tion mi diras, tute sen ia ofenda intenco kontraŭ 
miaj geaŭskultantoj. 


Sancho, aŭskultinte lin kun granda atento, diris tre laŭte: 


—Ĉu eble ekzistas en la mondo personoj kapablaj aserti kaj 
ĵuri, ke mia mastro estas freneza? Vi mem diru, sinjoroj 
paŝtistoj: Ĉu ajna vilaĝa pastro, eĉ plej saĝa kaj studema, 
povus paroli kiel mia mastro, aŭ ajna vaganta kavaliro, eĉ 
plej fame kuraĝa, povus proponi kion mia mastro proponis Ĉi 
tie? 


Kun vizaĝo ruĝa de kolero don Quijote turnis sin al Sancho 
kaj diris: 


—Ĉu eble, ho Sancho!, oni povus trovi en la tuta mondo unu 
solan personon, kiu asertus, ke vi ne estas idioto, ia sako da 
stultaĵoj garnita per friponeco kaj malico? Kiu donis al vi 
permeson entrudi vin en miajn aferojn kaj ekzameni, ĉu mi 
estas saĝa aŭ freneza? Silentu, ne respondu: selu la ĉevalon, 
se ĝi ne havas jam la selon surmetita, kaj ni iru efektivigi 
mian proponon. La rajto staras sur mia flanko, do, se iu 
kontraŭdiros min, anticipe konsideru lin venkita. 


Kun granda kolero kaj indigno don Quijote stariĝis de sia 
seĝo, dum la ĉeestantoj miris ĉe lia konduto, kaj ne sciis, ĉu 
konsideri lin saĝa aŭ freneza. Tamen ili provis persvadi lin ne 
persisti en sia entrepreno, dirante, ke ili jam estas bone 
konvinkitaj rilate al lia dankema naturo, kaj ke li ne bezonas 
fari novajn montrojn de dia kuraĝo, ĉar sufiĉas la prodaĵoj 
rakontitaj en lia historio. Malgraŭe, don Quijote persistis en 
sia decido kaj, jam sur Rocinante, fiksis la ŝildon al la brako, 
prenis la lancon kaj posteniĝis meze de la vojo, ne tre dista 
de la herbejo. Sancho, rajde sur sia azeno, sekvis lin, same 
kiel la tuta grupo de paŝtistoj, scivolaj vidi, kio rezultos el lia 
aroganta kaj eksterordinara defio. 


Lokita do meze de la vojo, don Quijote ŝiris la aeron per la 
jenaj vortoj: 


—Ho vi, pasaĝeroj, vojaĝantoj, kavaliroj, ŝildistoj, irantoj 
piede aŭ rajde, nun aŭ en la proksimaj du tagoj! Sciu, ke don 
Quijote de La Mancha, vaganta kavaliro, postenas ĉi tie por 
aserti, ke la nimfoj de ĉi herbejoj kaj arbaroj superas (se 
escepti nur la mastrinon de mia koro, Dulcinea de El Toboso) 
ĉian ceteran belon kaj ĝentilon de la mondo. Tiel do, se iu 
havas kontraŭan opinion, li venu. Mi atendas lin ĉi tie. 


Dufoje li ripetis la saman defion, kaj dufoje nenia aventuristo 
aŭskultis ĝin. Sed la sorto, kiu kondukis lin de bono en pli 
bonon, volis ke, iom poste, aperu sur la vojo grandega 
nombro da surĉevalaj viroj, multaj kun lancoj en la manoj, 
rajdante tre rapide en kompakta grupo. La paŝtistoj ekvidis 
la lavangon, turnis la dorson kaj longe apartiĝis de la vojo, 
ĉar ili komprenis, ke, restante tie, ili endanĝeriĝus. Nur don 
Quijote, trankvila kaj sentima, ne moviĝis de sia loko, dum 
Sancho Panza sin ŝirmis post la gropo de Rocinante. Alvenis 
la skadro da lanculoj, kaj unu el ili, rajdante iom antaŭe, 
komencis krii al don Quijote: 


—lru for de la vojo, viro de la diablo, se vi ne volas, ke ĉi 
taŭro turnu vin en pulpon! 


—Nu, friponoj! —respondis don Quijote—. La taŭroj tute ne 
donas al mi zorgon, eĉ se ili estas la plej ferocaj bredataj ĉe 
la rivero Jarama! Konfesu senrezerve, kanajloj, la veron de 
mia proklamo! Se ne, batalu kontraŭ mi! 


La lanculo ne havis tempon respondi, nek don Quijote por 
devii, eĉ se li volus, ĉar la sinpela grego el kvietaj bovoj kaj 
sovaĝaj taŭroj (kune kun la granda nombro da lanculoj kaj 
aliaj personoj, kiuj kondukis la bestojn survoje al vilaĝo, kie 
okazus taŭrluda spektaklo la sekvantan tagon) trete pasis 
sur la korpoj de don Quijote, Sancho, Rocinante kaj la azeno, 
ilin renversinte kaj rulinte. Sancho kuŝis muelita, don 
Quijote terurita, la azeno trabatita, kaj Rocinante en ne tre 


enviinda stato. Sed fine la kvar stariĝis, kaj don Quijote 
komencis stumble-fale kuri post la gregon, kriante: 


—Haltu kaj atendu, fripona kanajlaro! Nur unu kavaliro vin 
defias, kaj lia naturo ne permesas lin opinii kiel aliaj, ke «al 
malamik' en kuro faru ponton kun plezuro». 


Sed la tumultaj kurantoj ne haltis, ĉar ili zorgis pri liaj 
minacoj kiel pri la nuboj pasintjaraj. Tute laca, don Quijote 
fine sin detenis kaj, pli furioza ol venĝita, sidiĝis ĉe la vojo 
kaj atendis la alvenon de Sancho, Rocinante kaj la azeno. 
Poste la mastro kaj la ŝildisto ekrajdis kaj, sen iri adiaŭi la 
ŝajnan aŭ falsan Arkadion, sekvis sian vojon, pli hontaj ol 
kontentaj. 


Ĉapitro 59 


Pri eksterordinara incidento, kiun oni povus nomi aventuro, 
okazinta al don Quijote 


Don Quijote kaj Sancho trafis, en freŝa bosketo, klaran kaj 
puran rojon, sur kies bordo ili trovis rimedon kontraŭ la 
polvo kaj la laco rezultintaj el la senkonsidera konduto de la 
taŭroj. La trabatita paro lasis liberaj, sen bridoj kaj seloj, la 
ĉevalon kaj la azenon, kaj sidiĝis por ripozi. Sancho turnis 
sin al sia dusako kaj elprenis el ĝi kion li kutime nomis 
«condumio».[397] La ŝildisto gargaris sian buŝon, don 
Quijote lavis al si la vizaĝon, kaj la freŝo de la akvo iom 
stimulis ilian deprimitan spiriton. Don Quijote manĝis 
neniom kaŭze de sia aflikto, kaj Sancho ne kuraĝis tuŝi la 
manĝon pro ĝentilo, kaj atendis, ke lia mastro komencu 
unua. Sed, vidante lin tiel absorbita en pensoj, ke li eĉ 
forgesis preni panpecon al sia buŝo, Sancho diris nenion kaj 
spite al ĉiaj reguloj de bonedukiteco, komencis gluti la 
panon kaj la fromaĝon, kiuj kuŝis antaŭ li. 


—Manĝu, amiko Sancho —diris don Quijote—. Flegu la 
vivon, pli gravan al vi ol al mi, kaj lasu min morti sub la pezo 
de miaj zorgoj kaj de miaj misfortunoj. Mi, Sancho, venis en 
la mondon por vivi mortante, kaj vi por morti manĝante. Kaj 
por ke vi vidu, ke ĉi-rilate mi diras la veron, konsideru, ke mi 
estas protagonisto de libroj, fama pro miaj prodaĵoj, ĝentila 
en mia konduto, respektata de princoj, sopirata de puceloj... 
kaj fine, kiam mi atendis laŭrojn, kronojn kaj triumfojn kiel 
merititan rekompencon pro miaj kuraĝaj faroj, mi vidis min 
ĉi-matene surtretata, kalcitrata, batata de la hufoj de bestoj 
naŭzaj kaj sordidaj. Ĉe tia penso miaj dentoj agaciĝas, miaj 
molaroj paraliziĝas, miaj manoj svenas, kaj absolute mankas 
al mi la deziro manĝi, tiom ke mi pensas lasi min morti de 
malsato, t.e. de la plej kruela el la mortoj. 


—Se tiel —respondis Sancho, senhalte maĉante—, via moŝto 
certe ne aprobas la proverbon: «Oni manĝu ĝis krevo, eĉ se 
tiel morto venos». Se paroli pri mi, mi ne pensas preni de mi 
la vivon: kontraŭe, mi faros kiel la ŝuisto, kiu streĉas la ledon 
per la dentoj, ĝis ĝi atingas la deziratan longon. Mi longigos 
mian vivon manĝante, ĝis ĝi atingos la finon signitan de la 
ĉielo. Sciu, sinjoro, ke ne ekzistas pli granda frenezaĵo ol 
morti de despero, kiel vi volas. Sekvu mian konsilon, manĝu, 
poste kuŝiĝu dormi iom sur la verdaj matracoj de ĉi herboj, 
kaj, kiam vi vekiĝos, vi sentos vin pli animita. 


Don Quijote konsentis, ĉar ŝajnis al li, ke la vortoj de Sancho 
havis pli da filozofio ol da stulto. Kaj li respondis: 


—Se vi, ho Sancho!, bonvolus fari por mi kion mi nun diros, 
mia reanimiĝo estus pli certa, kaj mia aflikto ne tiel granda. 
Jen la afero: dum mi dormos, sekvante vian konsilon, vi 
devus iom devii de ĉi tie, elmeti vian pugon al la aero kaj per 
la brido de Rocinante skurĝi vin tricent aŭ kvarcent fojojn, 
partopage de la tri mil kaj kelkaj batoj, kiujn vi devas doni al 
vi por la elsorĉo de Dulcinea; ĉar estas vere bedaŭrinde, ke 
la povra sinjorino suferas ankoraŭ sian ensorĉitecon pro via 
forgesemo kaj neglekto. 


—Oni povus multe paroli pri tio —diris Sancho—. Por la 
momento, ni ambaŭ dormu, kaj poste Dio disponos. Via 
moŝto sciu, ke skurĝi sin frida-sange estas kruela afero, des 
pli, se la batoj falus sur korpon mankan je nutro kaj manĝo. 
Mia sinjorino Dulcinea havu paciencon, ĉar en la plej 
neatendita momento, ŝi vidos min transformiĝinta en 
kribrilon kaŭze de la vipobatoj. Kaj la vivo daŭras ĝis la 
morto: mi volas diri, ke mi vivas ankoraŭ, kaj ke samtempe 
mi havas la deziron plenumi mian promeson. 


Don Quijote lin dankis, manĝis iomete —kaj Sancho multe— 
kaj ambaŭ kuŝiĝis dormi, dum la du konstantaj amikoj kaj 


kompanoj, Rocinante kaj la azeno, laŭvole kaj libere paŝtiĝis 
sur la verda herbo, tre abunda en tiu loko. 


lli vekiĝis iom tarde, surseliĝis, sekvis sian vojon kaj rapidis 
por alveni al gastejo, videble staranta proksimume tri 
mejlojn for. Kaj mi diras gastejo, ĉar don Quijote donis al ĝi 
ties nomon, kontraŭ sia kutimo preni ĉiun gastejon por 
kastelo. 


Alveninte, ili demandis al la gastejestro, ĉu li disponas 
ĉambron. Li jese respondis, kaj aldonis, ke ili ĝuus tie tiom 
da komforto kaj regalo, kiom ili povus trovi en Zaragoza 
mem. Ili deseliĝis, kaj Sancho prenis sian viktualion al 
ĉambro, kies ŝlosilon donis al li la gastejestro. Poste li gvidis 
la bestojn al la stalo, donis al ili ties porciojn de furaĝo, kaj 
revenis por vidi, kion novan don Quijote ordonus. La hidalgo 
sidis sur ŝtona benko, kaj Sancho dankis la ĉielon, ke lia 
mastro ne imagas kastelo ĉi gastejon. Venis la horo manĝi, 
ambaŭ retiriĝis al sia ĉambro, Sancho demandis al la 
gastejestro, kion li havas por surtabligo, kaj la alia 
respondis, ke iliaj deziroj estos tute plenumitaj kaj ke, sekve, 
ili mendu laŭvole, ĉar en lia domo ekzistas ĉio: birdoj el la 
aero, birdegoj el la kortoj kaj fiŝoj el la maro. 


—Ni ne bezonas tiom —diris Sancho—. Ni havos sufiĉe per 
du rostitaj kokidoj, ĉar mia sinjoro estas delikata kaj apenaŭ 
manĝas, kaj mi ne tro glutemas. 


La gastejestro respondis, ke li ne havas kokidojn, ĉar la 
milvoj ekstermis ilin ĉiujn. 

—Setiel, la sinjoro gastejestro ordonos rosti por ni mol- 
karnan kokinon —diris Sancho. 


—Kokinon! Neeble! —respondis la gastejestro—. Hieraŭ mem 
mi sendis al la urbo, por vendo, pli ol kvindek da ili. Via 
moŝto petu ion ajn, sed ne kokinojn. 


—Nu, bone —diris Sancho—. Viando bovidina aŭ kaprida 
certe ne mankos. 


—Ĝuste nun mi ne havas en la domo, ĉar ili tute konsumiĝis. 
Sed la venontan semajnon, mi havos denove pli ol sufiĉe. 


—Bele ni fartus, se ni devus atendi ĝis tiam! —respondis 
Sancho—. Sed mi vetus, ke ĉi mankon kompensas abundo 
de ovoj kaj lardo. 


—Je Dio! —kriis la gastejestro—. Oni vidas, ke vi ŝatas ŝerci. 

Mi jam diris al vi ke mi ne havas kokinojn, kaj vi volas, ke mi 
havu ovojn! Pensu, se vi deziras, pri aliaj pladoj, sed ne petu 
frandaĵojn. 


—Nu, homo, jam sufiĉas la divenado. Diru al mi, vere kaj 
efektive, kion vi havas, kaj ni finu ĉi aferon. 


—Vere kaj efektive, sinjoro gasto, mi havas du piedojn 
bovajn, kiuj ŝajnas piedoj bovinidaj, aŭ, se vi preferas, 
bovinidajn piedojn, kiuj aspektas kiel bovaj: ili estas jam 
stufitaj, kun siaj kikero-grajnoj, siaj cepoj kaj sia lardo. Kaj 
ĝuste nun ili kvazaŭ diras: «Manĝu nin! Manĝu nin!». 


—Jam rezervigu ilin al mi —diris Sancho—. Neniu ilin tuŝu. 
Mi pagos plej multe, ĉar nenio pli bongusta ekzistas en la 
mondo; kaj tute ne gravas, ĉu temas pri piedoj bovaj aŭ 
bovinidaj. 


—Neniu tuŝos ilin —respondis la gastejestro—, ĉar la aliaj 
gastoj estas tiel alt-rangaj, ke ili vojaĝas kun propra kuiristo, 
provizisto kaj viktualio. 


—Se paroli pri alt-rangaj —diris Sancho—, la pleja estas mia 
mastro. Sed lia profesio ne permesas al li la lukson porti 
proviziston kaj specialan viktualion. Ni kuŝiĝas meze de 
herbejo kaj ŝtopas nin per glanoj kaj mespiloj. 


Tia estis la konversacio de Sancho kun la gastejestro, sed la 
ŝildisto ne volis ĝin daŭrigi, nek respondi lian demandon pri 
la ofico aŭ profesio de don Quijote. Alvenis do la manĝo- 
horo, don Quijote retiriĝis al sia ĉambro, la gastejestro 
alportis al li la stufaĵon antaŭe menciitan, kaj la hidalgo 
volonte sidiĝis manĝi. Ŝajne en apuda ĉambro, apartigita 
disde la lia per minca muro, oni parolis, kaj don Quijote 
aŭdis: 


—Je via vivo, don Jeronimo, ĝis oni alportos al ni la manĝon, 
ni legu ankoraŭ alian ĉapitron de la dua parto de Don 
Quijote de La Mancha.[398] 


Apenaŭ la hidalgo aŭdis sian nomon, li stariĝis kaj orel- 
streĉe komencis aŭskulti la konversacion. La menciita don 
Jeronimo respondis: 


—Kial vi deziras, sinjoro don Juan, ke ni legu absurdojn? Kiu 
legis la unuan parton de la historio de don Quijote de La 
Mancha, ne povas legi kun plezuro Ĉi duan. 


— Tamen —diris don Juan— estus bone ĝin legi, ĉar ne 
ekzistas libro tiel mava, ke ĝi ne havas ion bonan. Sed, kio 
plej ĉagrenas min en ĉi dua parto estas, ke ĝi pentras la 
kavaliron jam senama al Dulcinea de El Toboso. 


Aŭdinte tion, don Quijote, posedate de kolero kaj indigno, 
laŭte kriis: 


—Se iu ajn aŭdacas aserti, ke don Quijote de La Mancha 
forgesis, aŭ povas forgesi Dulcinean de El Toboso, mi 
instruos lin per egalaj bataliloj, ke li tute trompiĝas! 
Dulcinea ne povas esti forgesita, nek don Quijote kapablas 
forgesi: lia devizo estas konstanteco, kaj lia profesio nature 
kaj senpene gardi la ĵure donitan promeson. 


—Kiu min respondas? —oni demandis de la alia ĉambro. 


—Kiu, se ne don Quijote de La Mancha mem, kiu defendos 
kion li nun diras aŭ povos diri? Car «bona paganto ne 
diskutas pri la kontoj» —respondis Sancho. 


Apenaŭ Sanchotion diris, du kavaliroj —ili Ŝajnis tio— eniris 
tra la pordo de lia ĉambro, kaj unu el ili, ĵetante la brakojn 
ĉirkaŭ la kolo de don Quijote, diris: 


—Nek via aspekto povas dementi vian nomon, nek via nomo 
vian aspekton. Certe vi estas, sinjoro, la vera don Quijote de 
La Mancha, nordo kaj poluso de la vaganta kavalirismo, spite 
al la ulo, kiu volis uzurpi vian nomon kaj diskrediti viajn 
farojn: la aŭtoro de ĉi libro. 


Li metis en la manojn de la hidalgo la libron, kiun portis kun 
si lia kompano, don Quijote ĝin foliumis senparole, kaj iom 
poste turnis sin al li dirante: 


—Mi vidis ĝin tre supraĵe, tamen tri aferoj ŝajnas al mi 
riproĉindaj. Unue, kelkaj vortoj de la enkonduko;[399] due, 
la aragonaj dialektaĵoj, ĉar la aŭtoro ne ĝuste uzas la 
artikolon; kaj trie, ke li montras sian nescion, ĉar li eraras, 
kaj devias de la vero koncerne la plej esencan punkton de la 
tuta historio, tial, ke li diras ĉi tie, ke la edzino de Sancho 
Panza, mia ŝildisto, nomiĝas Mari Gutierrez,[400] dum 
efektive ŝia nomo estas Teresa Panza. Kaj se la aŭtoro eraras 
en ĉi detalo tiel grava, oni povas timi, ke li eraras ankaŭ en 
la ceteraj punktoj de la historio. 


— Grandioza historiisto, certe! —ironiis Sancho—. Bone 
informita li estas pri niaj aventuroj, se li donas al mia edzino 
la nomon Mari Gutierrez! Reprenu la libron, sinjoro, kaj vidu, 
ĉu mi aperas tie, kaj ĉu ankaŭ mian nomon oni ŝanĝis. 


— Laŭ viaj vortoj, amiko —diris don Jeronimo—, sendube vi 
estas Sancho Panza, la ŝildisto de don Quijote. 


—Jes, efektive —respondis Sancho—. Kaj mi fieras pri tio. 


— Tiam mi ĵurus —aldonis la kavaliro—, ke ĉi moderna aŭtoro 
ne traktas vin honeste, male ol vi meritas. Li pentras vin 
glutema kaj stulta, sen ia spirito, t.e. tute diferenca de la 
Sancho priskribita en la unua parto de la historio de via 
mastro. 


—Dio lin indulgu —diris Sancho—. Preferindus, se li estus 
lasinta min en mia angulo, sen memori pri mi, ĉar «kiu iras 
sperte, iras certe» kaj «bone sidas Sankta Petro en Romo». 


La du kavaliroj petis la hidalgon akompani ilin manĝi en ilia 
ĉambro, ĉar ili sciis, ke en la gastejo ne ekzistas pladoj 
propraj al lia persono. Don Quijote, ĉiam ĝentila, cedis al ilia 
peto kaj manĝis kun ili. Sancho restis kiel absoluta Mastro 
de la stufaĵo, sidiĝis ĉe la kapo de la tablo, kaj en la 
akompano de la gastejestro, kiu inklinis al la piedoj bovaj 
almenaŭ tiel multe kiel Sancho. 


Dum la manĝado, don Juan demandis al don Quijote, ĉu li 
scias ion novan pri sinjorino Dulcinea de El Toboso: ĉu ŝi 
edziniĝis, gravediĝis aŭ akuŝis, aŭ Ĉu ŝi konservas ankoraŭ 
sian virginecon kaj, gardante sian virton kaj pudoron, 
reciprokas la amajn pensojn de sinjoro don Quijote. 


—Dulcinea estas ankoraŭ virga —respondis la hidalgo—. Mia 
amo pli firma ol iam antaŭe, kaj niaj rilatoj tiel sensukcesaj 
kiel kutime. Kaj ŝia belo transformiĝis en la mienon de kruda 
kampulino. 


Poste don Quijote detale rakontis la ensorĉon de sinjorino 
Dulcinea de El Toboso, la eventojn en la kaverno de 
Montesinos, kaj la instrukciojn de la saĝulo Merlin, por ke oni 
ŝin elsorĉu per la sinskurĝado de Sancho. 


La du kavalirojn ricevis grandan plezuron, aŭdante la 
hidalgon rakonti la strangajn aventurojn de sia historio, kaj 
ambaŭ miris tiel multe je liaj ekstravagancoj, kiel je lia 
eleganta stilo ilin rakonti. Kelkfoje ili opiniis lin prudenta, 
kelkfoje vidis lin gliti en absurdon, do ili ne sciis, kien meti 
lin inter la saĝo kaj la frenezo. 


Sancho finis manĝi, lasis la gastejestron ebria kaj nekapabla 
teni sin sur siaj piedoj, direktis sin al la ĉambro de sia 
mastro, eniris kaj diris: 


—Oni min pendumu, sinjoroj, se la aŭtoro de la libro, kiun vi 
havas, ne deziras malamiki al mi. Tamen mi esperas ke, 
kvankam li nomas min glutema, kiel via moŝto diras, li ne 
nomas min drinkulo. 


—Nu, li vin nomas ankaŭ tio, kvankam mi ne memoras pri 
liaj precizaj vortoj —respondis don Jerĉnimo—. Sed certe li 
uzis aĉajn esprimojn, kaj krome, mensogajn, se juĝi laŭ la 
fizionomio de la bona Sancho ĉi tie staranta antaŭ mi. 


—Viaj moŝtoj kredu min —diris Sancho—. La Sancho kaj la 
don Quijote de tiu historio tute certe ne estas la samaj 
aperantaj en la verko de Cide Hamete Benengeli, t.e. ni 
mem: mia mastro, kuraĝa, prudenta kaj amofrapita; kaj mi, 
simpla, sprita, kaj ne manĝ-avida aŭ ebriema. 


—Mi vin kredas —respondis don Juan—, kaj, se eble, oni 
devus ordoni, ke neniu skribu pri la aferoj de la granda don 
Quijote, krom Cide Hamete, lia unua historiisto: ĝuste kiel 
Aleksandro dekretis, ke nur Apeles faru liajn portretojn. 


—lu ajn portretu min, se li volas, sed ne min deformu —diris 
don Quijote—. Car la pacienco ofte eksplodas, kiam oni tro 
ŝarĝas ĝin per ofendoj. 


—Nenian ofendon oni povus fari al don Quijote —diris don 
Juan— sen ke li facile venĝus, se li ne preferus oponi al ĝi 
per la ŝildo de sia pacienco, laŭŝajne forta kaj granda. 


Tiel parolante ili pasigis grandan parton de la nokto. Don 
Juan deziris, por vidi la hidalgon fari novajn komentojn, ke li 
legu iom pli la libron. Sed don Quijote rifuzis, dirante, ke li 
konsideras ĝin tute legita, kaj ke li venis al la konkludo, ke la 
libro estas vera stultaĵo. Li aldonis, ke li ne volis, ke la aŭtoro 
ĝoju, pensante, ke don Quijote ĝin legis; ĉar oni devas 
deturni la penson de aferoj obscenaj kaj stultaj, des pli do la 
okulojn. 


La du amikoj demandis lin, kien li decidis vojaĝi, kaj don 
Quijote respondis, ke li intencas iri al Zaragoza, por 
partopreni en la turniroj tie okazantaj ĉiujare kaj kie oni 
konkuras por armaĵo. Don Juan informis tiam la hidalgon, ke 
en la nova historio, don Quijote —aŭ kiu ajn li estas— jam 
partoprenis en turniro en Zaragoza, kaj ke la aŭtoro montris 
sin, en Ĉi epizodo, stile plata, mizera en la priskriboj kaj 
manka de krea povo, sed riĉa je absurdoj. 


—Setiel do —respondis don Quijote—, mi ne metos la 
piedojn en Zaragoza. Tiamaniere mi pruvos antaŭ la tuta 
mondo la trompon de ĉi moderna historiisto, kaj la homoj 
vidos, ke mi ne estas la don Quijote, pri kiu li skribas. 


—Vi ĝuste decidis —diris don Jeroĝnimo—. Ankaŭ en 
Barcelona okazos turniroj, kie sinjoro don Quijote povus 
montri sian kuraĝon. 


—Tion mi pensas fari —respondis don Quijote—. Kaj kun la 

permeso de viaj moŝtoj, mi retiros min, ĉar jam estas tempo 
enlitiĝi. Bonvolu kalkuli min inter viaj plej bonaj amikoj kaj 

servistoj. 


—Same min! —aldonis Sancho—. Mi povus iel utili al vi. 


Don Quijote kaj Sancho retiris sin, kaj don Juan kaj don 
Jeronimo miris ĉe la mikso de saĝo kaj frenezo montrita de la 
hidalgo, kaj tute konvinkiĝis, ke ili vidis la verajn don 
Quijote kaj Sancho, ne la aliajn de la aragona aŭtoro. 


Don Quijote frue leviĝis kaj, frapetante sur la muron de la 
apuda ĉambro, adiaŭis siajn novajn amikojn. Sancho riĉe 
pagis la gastejestron kaj konsilis lin, aŭ ne tiel multe vanti 
pri la provizoj de sia domo, aŭ teni ĝin pli bone provizita. 


Ĉapitro 60 
Pri la aventuro de don Quijote sur la vojo al Barcelona 


La freŝo de la mateno aŭguris, ke same freŝa estus la tago, 
kiam don Quijote elrajdis el la gastejo, informinte sin unue 
pri la vojo plej rekta por iri al Barcelona sen pasi tra 
Zaragoza: ĝis tia grado li deziris pruvi la falson de la nova 
historio, kies aŭtoro laŭdire forte kalumniis lin. Nu, dum pli 
ol ses tagoj okazis al li nenio registrinda, sed ĉe la fino de la 
dirita tempo, li deviis de la vojo, kaj la nokto ilin surprizis en 
densa bosko el kverkoj aŭ kork-arboj, ĉar ĉi-rilate Cide 
Hamete ne observas sian kutiman precizon. La mastro kaj la 
servisto deseliĝis, kaj Sancho, kiu manĝis tiun tagon, 
aranĝis sin kontraŭ la trunkon de arbo kaj baldaŭ falis en la 
brakojn de la dormo. Sed don Quijote, kies senlaca fantazio, 
ne la malsato, tenis lin sendorma, ne povis fermi la okulojn, 
kaj lasis sian penson vagadi al mil diversaj lokoj: foje li 
imagis sin en la kaverno de Montesinos; foje li vidis 
Dulcinean, transformitan en kampulinon, salti sur sian 
azenon; foje sonis al li en la oreloj la vortoj de la saĝulo 
Merlin rilate al la kondiĉoj kaj rimedoj necesaj por la elsorĉo 
de Dulcinea. Kaj li desperis ĉe la neglekto kaj manko de 
karitato de Sancho, konvinkite, ke la ŝildisto donis al si nur 
kvin batojn, nombron mizeran kompare kun la infinita 
kvanto de la ceteraj ankoraŭ ŝuldataj. Kaj ĉi penso tiel 
ĉagrenis kaj indignigis lin, ke li diris en si: 


—Se la granda Aleksandro distranĉis la gordian nodon, 
dirante: «la saman rezulton donas tranĉi aŭ deligi», kaj 
malgraŭe li fariĝis universala sinjoro de la tuta Azio, mi 
atingos la samon rilate al la elsorĉo de Dulcinea, se mi 
skurĝos Sanchon kontraŭ lia volo: ĉar, se la solvo de ĉi afero 
dependas detio, ke li ricevu la tri mil kaj kelkajn vergojn: kio 
gravas, Ĉu li ricevas ilin per si mem aŭ per alia persono? 


Kun ĉi ideo li prenis la bridon de Rocinante, aranĝis ĝin, por 
ĝin uzi kiel vipon, kaj komencis denodi la laĉojn de la kuloto 
de Sancho (kvankam oni kredas, ke li havis nur unu frontan 
laĉon kiel unikan alligilon). Sed apenaŭ la hidalgo tuŝis lin, 

Sancho subite kaj plene vekiĝis kaj diris: 


—Kio okazas? Kiu tuŝas kaj delaĉas min? 


—Mi mem —respondis don Quijote—. Mi venas ripari vian 
forgeson kaj mildigi la premon de miaj zorgoj. Mi venas vipi 
vin, Sancho, kaj igi vin parte pagi vian ŝuldon. Dulcinea 
pereas, vi vivas senĝene, kaj mi mortas de senpacienco. Tiel 
do, propravole malsuprentiru vian kuloton, ĉar mi intencas 
skurĝi vin, en ĉi soleco, almenaŭ du mil fojojn. 


—Ho ne! —kriis Sancho—. Estu kvieta, sinjoro, aŭ mi ĵuras je 
Dio, ke la surdaj nin aŭdos. Mi devontigis min al propravola 
sinskurĝado, ne al trudataj vergoj, kaj nun mi ne emas bati 
min! Sufiĉu, ke mi donas al vi mian vorton tani kaj draŝi al 
mi la haŭton, kiam mi deziros tion fari. 


—Mi ne povas lasi ĉi aferon al via bontrovo, Sancho — 
respondis don Quijote—, ĉar vi havas duran koron kaj, 
kvankam kampulo, molan karnon. 


Tiel parolante, don Quijote klopodis kaj penis delaĉi lin. Tiam 
Sancho stariĝis, ĵetis sin kontraŭ sian mastron, forte 
ĉirkaŭpremis, krur-falĉis kaj renversis lin, kaj per siaj manoj 
tenis tiamaniere la liajn, ke la hidalgo kuŝis senmova kaj 
preskaŭ senspira. Don Quijote fine povis diri: 


—Nu, perfida, ĉu vi ribelas kontraŭ via mastro kaj natura 
sinjoro? Cu vi aŭdacas ataki vian pan-donanton? 


—Mi ne faligas nek surtronigas reĝon[401] —respondis 
Sancho—, sed helpas min mem, kiu estas mia sinjoro. Via 


moŝto promesu lasi min trankvila kaj ne vipi min nun, kaj mi 
lasos vin libera. Se ne 


Mortu, perfidul' ĉi tie, 
malamik' de doĥa Sancha.[402] 


Don Quijote tion promesis kaj ĵuris je sia vivo tuŝi al li eĉ ne 
unu fadenon de lia vesto kaj lasi lin libera skurĝi sin laŭ sia 
volo, plaĉo kaj bontrovo. 


Leviĝis Sancho kaj iris kelkan distancon, sed, ĝuste kiam li 
intencis apogi sin kontraŭ alian arbon, li sentis, ke io tuŝas 
lian kapon. Li levis la manon, trafis du homajn piedojn kun 
ties ŝtrumpoj kaj ŝuoj, tremis de timo, iris al alia arbo, kaj 
okazis same. Tiam li kriis, petante helpon, al don Quijote. La 
hidalgo alvenis al li, demandis, kio okazas kaj kio lin teruras, 
kaj Sancho respondis, ke la arboj, ĉirkaŭe, plenas de homaj 
piedoj kaj kruroj. Don Quijote palpis ilin, tuj suspektis, pri kio 
temas, kaj diris al Sancho: 


—Ne ekzistas motivo por timi, ĉar ĉi piedoj kaj kruroj, 
palpeblaj, sed ne videblaj ankoraŭ, sendube apartenas al 
banditoj kaj latronoj pendumitaj ĉi tie. La justico kutime 
pendumas ilin en ĉi lokoj, ofte en grupoj de dudek aŭ tridek; 
kaj el tio Mi konkludas, ke ni certe troviĝas proksime al 
Barcelona.[403] 


Kaj efektive li pravis. Ĉe la mateniĝo ili levis la rigardon kaj 
vidis la arbojn kun ties grapoloj da banditaj kadavroj, kaj, se 
ilin alarmis la mortintaj banditoj, ne malpli teruris ilin la 
apero de pli ol kvardek banditoj vivantaj, kiuj subite ĉirkaŭis 
ilin kaj ordonis ilin, en la kataluna lingvo, resti senmovaj ĝis 
la alveno de ilia kapitano. Don Quijote trovis sin piede, kun 
la ĉevalo sen brido, kun sia lanco apogita al arbo, unuvorte, 
tute sendefenda. Tiel do, li decidis kruci la manojn, klini la 
kapon kaj rezervi sin por pli bona okazo. 


La banditoj tuj sin ĵetis al la azeno, traserĉis ĝin, kaj poste 
prirastis, ĝis la lasta ereto, la dusakon kaj la ŝarĝo-selon. 
Bonŝance Sancho portis la eskudojn de la duko, kun sia 
propra mono, kaŝitaj en subvesta zono; tamen la grupo de 
bonuloj certe trakardus lin, kaj eĉ rigardus, ĉu io rabinda 
kuŝas inter liaj haŭto kaj karno, se en tiu momento ne 
alvenus ilia kapitano, viro fortika, proksimume tridek-kvar- 
jara, bruna, kun pli ol meza staturo kaj severa aspekto, Li 
rajdis sur forta ĉevalo, portis maŝ-kuton, kaj, sur la 
korpoflankoj, kvar pistolojn el la nomataj silik-arkebuzetoj. Li 
rimarkis, ke liaj ŝildistoj (tian nomon ricevas la viroj okupataj 
en la bandita profesio) pretas nudigi Sanchon, li ordonis ilin 
halti, la banditoj tuj obeis, kaj dank' al tio saviĝis la zono de 
Sancho. La kapitano miris, vidante lancon apogitan al arbo, 
ŝildon sur la tero kaj la hidalgon en armaĵo, profunde en 
pensoj kaj kun la plej trista kaj melankolia figuro imagebla. 
La kapitano do proksimiĝis al li kaj diris: 


—Ne afliktiĝu, amiko. Vi falis, ne en la manojn de ia kruela 
Osiris,[404] sed de Roque Guinart,[405] kiu estas pli 
kompatema ol rigora. 


—Mia afliktiĝo —respondis don Quijote— venas, ne de tio, ke 
mi falis sub vian povon, ho kuraĝa Roque, kies famo 
transiras ĉian limon de la mondo!, sed de la fakto, ke viaj 
soldatoj kaptis min pro mia nesingardo ne havi la ĉevalon 
preta, kvankam la ordeno de la vaganta kavalirismo, kies 
membro mi estas, devigas min ĉiam teniĝi garde, kiel 
sentinelo de mi mem. Ĉar vi devas scii, ho granda Roque!, 
ke, se ili trovus min sur mia ĉevalo, kun mia lanco kaj kun 
mia ŝildo, ne tre facile ili venkus min, tial, ke mi estas don 
Quijote de La Mancha, kies prodaĵoj famas en la tuta 
universo. 


Roque Guinart tuj komprenis, ke la malsano de don Quijote 
havas pli da frenezo ol da kuraĝo. Li jam antaŭe aŭdis pri la 


hidalgo, sed neniam kredis liajn farojn veraj, nek imagis ebla 
la ekziston de homa spirito regata de tia humoro. Sed li tre 
ĝojis pro la renkonto, ĉar li povus vidi de proksime kion li ie 
kaj tie aŭdis pri la hidalgo. Tiel do, li diris: 


—Kuraĝa kavaliro, ne ĉagreniĝu, nek opiniu missorta vian 
nunan staton. Povus okazi, ke per ĉi stumbloj rektiĝus via 
tordita destino, se konsideri, ke la ĉielo, plej strange kaj 
neimageble, ofte levas la falintajn kaj riĉigas la paŭperajn. 


Don Quijote pretis danki lin, kiam, ĉe ilia dorso, aŭdigis bruo 
de, ŝajne, pluraj ĉevaloj. Sed temis pri nur unu, kaj rajde sur 
ĝi galope alimpetis junulo proksimume dudek-jara, en 
kostumo el verda damasko kun oraj pasamentoj, kun ĉapelo 
plumo-garnita laŭ la Valona stilo, botoj ciritaj kaj striktaj, 
dago, glavo kaj spronoj orumitaj, eta pafilo en la manoj, kaj 
du pistoloj sur siaj flankoj. 


Ĉe la bruo, Roque turnis la kapon kaj vidis tiun belan 
figuron. Kaj la rajdanto, alveninte, diris: 


—Mi venas renkonti vin, ho kuraĝa Roque!, por trovi ĉe vi, se 
ne la trankvilon, almenaŭ ian mildigon al mia aflikto. Kaj por 
ne teni vin perpleksa, ĉar mi scias, ke vi ne konas min, mi 
vin informas, ke mi estas Claudia Jeronima, filino de Simon 
Forte, via bona amiko kaj persona malamiko de Clauquet 
Torrellas, kiu, de sia flanko, malamikas al vi, ĉar li apartenas 
al la bando kontraŭa al la via. Vi scias, ke ĉi Torrellas havas 
filon nomatan don Vicente Torrellas, aŭ almenaŭ tiel li 
nomiĝis ĝis antaŭ du horoj. Nu, por koncize diri la rakonton 
de mia misfortuno, sciu, ke li kaŭzis ĝin: li vidis kaj 
amindumis min; mi aŭskultis lin kaj enamiĝis al li, sen la scio 
de mia patro: ĉar ne ekzistas virino, eĉ plej gardata, kiu ne 
havus tempon doni sin al la impeto de siaj deziroj. Nu, li 
promesis edziĝi al mi, kaj mi donis al li mian parolon, ke mi 
estus lia, sed ni ne pasis de la vortoj al la agoj. Hieraŭ mi 


eksciis, ke li, forgesinte sian promeson, decidis edziĝi al alia, 
kaj ke la ceremonio okazus ĉi-matene. La sciigo min 
konsternis, kaj mi tute perdis la kapon. Kaj tial, ke mia patro 
forestis de la vilaĝo, mi povis surmeti ĉi viran kostumon kaj, 
spronante la ĉevalon, atingis don Vicente proksimume tri 
mejlojn for de ĉi tie. Sen halti por riproĉi lin aŭ por aŭskulti 
liajn ekskuzojn, mi alpafis lin per ĉi pafilo kaj krome per ĉi 
du pistoloj; mi kredas, ke almenaŭ du kugloj penetris lian 
korpon, kaj per la sango de liaj vundoj mi venĝis mian 
honoron. Mi lasis lin tie, inter liaj servistoj, kiuj ne kuraĝis 
nek povis lin defendi. Mi venis vin renkonti, ĉar mi deziras, 
ke vi konduku min al Francio, kie mi povos loĝi ĉe kelkaj 
parencoj miaj. Mi suplikas vin ankaŭ, ke vi defendu mian 
patron, por ke la multaj familianoj de don Vicente ne kuraĝu 
fari kontraŭ li kruelan venĝon. 


Roque, impresata de la rakonto, de la kuraĝo, de la energio, 
de la eleganto kaj de la bela figuro de la ĉarma Claudia, 
diris: 


—Nu, sinjorino, ni iru vidi, ĉu via malamiko mortis. Poste, ni 
vidos, kion bonan mi povos fari por vi. 


Sed don Quijote, atente aŭskultinte la historion de Claudia 
kaj la respondon de Guinart, diris: 


—Neniu bezonas defendi ĉi sinjorinon, ĉar mi mem 
surprenos tian taskon. Redonu al mi la ĉevalon kaj la armojn 
kaj atendu min ĉi tie: mi renkontos ĉi kavaliron kaj devigos 
lin, mortan aŭ vivan, plenumi sian devon rilate al tiel granda 
belulino. 


—Oni ne dubu kion li diras —rekomendis Sancho—. Mia 
mastro havas grandan talenton kiel svatisto: antaŭ nelonge, 
li devigis edziĝi alian viron, ĉar li same rifuzis plenumi sian 
parolon donitan al pucelo: kaj se ne intervenus la sorĉistoj, 


kiu transformis lian veran figuron en lakean, nuntempe la 
menciita pucelo jam estus perdinta sian pucelecon. 


Roque, pli inklina atenti la aferon de la bela Claudia ol la 
vortojn de don Quijote kaj Sancho, ignoris ilin, kaj ordonis al 
siaj ŝildistoj redoni al Sancho ĉion, kion ili prenis de la 
azeno, kaj ankaŭ, ke ili retiru sin al la loko, kie ili pasigis la 
antaŭan nokton. Tuj poste li forrajdis kun Claudia serĉi la 
vunditan aŭ mortan don Vicente. Ili alvenis al la loko, kie 
Claudia pli frue atingis lin, kaj ili trovis nur iom da freŝe 
verŝita sango. Sed, ĉirkaŭen rigardante, ili distingis grupon 
sur deklivo de monto, kaj trafe pensis, ke tie la servistoj de 
don Vicente portas lin, vivan aŭ mortan, por flegi aŭ enterigi 
lin. Ili rapidis post la grupon, kaj tial, ke ĝi lante marŝis, 
baldaŭ ili ĝin atingis. Ili trovis don Vicente en la brakoj de 
liaj servistoj, kaj li suplikis kun laca kaj vea voĉo, ke oni lin 
lasu morti tie, ĉar pro la doloro de liaj vundoj ne valoras la 
penon plu iri. Claudia kaj Roque desaltis de sur la ĉevaloj, 
alkuris al li, la servistoj timis la ĉeeston de Roque, kaj 
Claudia embarasiĝis, vidante la vunditan don Vicente. Kun 
sia animo baraktanta inter la indigno kaj la kompato, 
Claudia proksimiĝis al li, prenis liajn manojn kaj diris: 


—Se vi donintus al mi ĉi manojn konforme al nia 
interkonsento, vi ne vidus vin en via nuna stato. 


La vundita kavaliro apertis la duonfermitajn okulojn, rekonis 
Claudian kaj respondis: 


—Mi bone vidas, bela kaj trompita sinjorino, ke vi donis al mi 
la morton, sen ia kulpo de mia flanko, ĉar neniam mi ofendis 
vin per pensoj aŭ per agoj. 


—Ĉu ne veras, do, ke ĉi-matene vi devus edziĝi al Leonora, 
filino de la riĉa Balvastro? 


—Ne, tute ne —respondis don Vicente—. Sendube mia fatala 
sorto alportis al vi tian sciigon por ke, puŝate de la ĵaluzo, vi 
prenu de mi la vivon. Sed tial, ke mi ĝin lasas en viaj manoj 
kaj brakoj, mi konsideras min bonsorta. Kaj por ke vi vidu, ke 
mi diras la veron, premu al mi la manon kaj ricevu min kiel 
edzon, se vi volas. Mi ne povus doni al vi alian kontentigon 
por kompensi la ofendon, kiun, laŭ via opinio, mi faris al vi. 


Claudia premis al li la manon, kaj siatempe ŝia koro tiel 
tordiĝis, ke ŝi svenis sur la sangon kaj bruston de don 
Vicente, dum morta spasmo posedis lin. 


Roque, perpleksa, ne sciis kion fari. La servistoj kuris alporti 
akvon kaj ĵetis ĝin al ili sur la vizaĝon. Claudia rekonsciiĝis 
el sia sveno, sed ne el sia spasmo don Vicente, ĉar li ne plu 
vivis. Claudia, vidante, ke lia kara edzo konvulsiis en la 
morton, ŝiris la aeron per lamentoj, vundis la ĉielon per 
plendoj, taŭzis al si la harojn, lasis ilin liberaj al la vento, 
gratis al si la vizaĝon per siaj propraj ungoj, montris ĉian 
signon de doloro kaj despero imageblan en vundita koro. 


—Ho, kruela kaj stulta virino! —ŝi sin riproĉis—. Kiel 
senpripense vi movis vin por efektivigi tiel mavan ideon! Ho, 
rabia forto de la ĵaluzo, kian desperan finon vi rezervas al la 
personoj, kiuj ricevas vin en sian bruston! Ho, kara edzo, 
kies fatala sorto kondukis vin, pro mia kulpo, de la nuptolito 
al la tombo! 


La lamentoj de Claudia estis tiel multaj kaj tristaj, ke ili igis 
larmi la okulojn de Roque, kvankam li nenial kutimis plori. 


Ploris la servistoj, svenis Claudia ĉiumomente, kaj la tuta 
loko ŝajnis kampo de aflikto kaj regiono de misfortuno. Fine 
Roque Guinart ordonis la servistojn de don Vicente porti lian 
kadavron al la proksime staranta vilaĝo de lia patro, por ke 
oni lin enterigu tie. Claudia diris al Roque, ke ŝi deziras 


retiriĝi en monaĥinejon, kies abatino estas onklino ŝia, kaj 
ke ŝi havas la intencon atendi tie la morton, akompanate de 
alia edzo pli bona kaj eterna. Roque laŭdis ŝian pian 
decidon, sin proponis akompani ŝin, kien ajn ŝi volus, kaj 
promesis defendi ŝian patron kontraŭ la familianoj de don 
Vicente kaj eĉ kontraŭ la tuta mondo, se necese. Claudia 
tute ne akceptis lian akompanon, sed dankis al li lian 
proponon per la plej bonaj vortoj, kiujn ŝi povis trovi, kaj kun 
larmoplenaj okuloj adiaŭis lin. La servistoj de don Vicente 
levis la kadavron, kaj Roque reiris al sia bando. Kaj tiel finiĝis 
la am-afero de Claudia Jeronima: sed, kion alian atendi, se 
konsideri, ke la nevenkebla kaj kruela forto de la ĵaluzo 
teksis la kanvason de ŝia lamentinda historio? 


Roque Guinart renkontis siajn ŝildistojn en la loko, kie, laŭ 
liaj ordonoj, ili atendis. Kaj meze de la grupo, don Quijote, 
sur Rocinante, paroladis rekomendante ilin forlasi sian viv- 
manieron, tiel danĝeran al la korpo kiel al la animo. Sed tial, 
ke la pliparto estis el Gaskonio, homoj rustikaj kaj sen 
principoj, la prediko de la hidalgo faris al ili nenian 
impreson. Roque demandis al Sancho Panza, ĉu oni jam 
redonis al li ĉion valoran, kion liaj ŝildistoj prenis de la 
azeno. Sancho respondis jese, kaj aldonis, ke nur mankas tri 
poŝtukoj, tiel valoraj kiel tri urboj. 


—Kion vi diras, homo? —protestis unu el la banditoj—. Mi 
havas la poŝtukojn, kaj ili valoras eĉ ne tri realojn. 


—Vi pravas —diris don Quijote—. Sed mia ŝildisto alte taksas 
ilin, konsiderante la personon, kiu ilin donis al mi. 


Roque Guinart ordonis la tujan redonon de la poŝtukoj, poste 
komandis siajn virojn formi linion, kaj ke oni metu antaŭ ili 
ĉion, kion ili rabis depost la lasta distribuado, inkluzive de 
vestoj, juveloj kaj mono. Tuj sekve li faris rapidan 
inventaron, kalkulis la prezon en mono de la artikoloj 


nedivideblaj, kaj distribuis la tuton inter la membroj de sia 
bando kun tiel granda egaleco kaj prudento, ke li ne ignoris, 
eĉ per unu joto, la plej striktajn regulojn de la distribua 
justo. 


Post ol la disdono lasis ĉiujn kontentaj kaj pagitaj, Roque 
diris al don Quijote: 


—Se mi ne traktus ilin kun la plej granda senpartieco, ne 
eblus vivi kun ili. 


—La justeco certe estas tre bona afero —rimarkis Sancho—, 
tial, ke eĉ inter la rabistoj oni ĝin uzas. 


Unu bandito aŭdis lin, svingis super li la kolbon de arkebuzo 
kaj sendube frakasus lian kapon, se Roque Guinart ne krius 
al li, ke li haltu. Sancho teruriĝis kaj decidis en si ne aperti 
refoje la buŝon dum lia cetera restado inter tiaj uloj. Ĉe tio 
alvenis unu aŭ pluraj el la ŝildistoj postenigitaj kiel 
sentineloj ĉe la vojoj por observi la cirkuladon de vojaĝantoj 
kaj teni informita sian ĉefon pri ĉio okazanta, kaj diris al li: 


— Sinjoro, ne for de ĉi tie, sur la vojo al Barcelona venas 
granda nombro da homoj. 


—Ĉu personoj nin serĉantaj, aŭ personoj serĉataj de ni? — 
demandis Roque. 


—Personoj de ni serĉataj. 


— Tiel do, vi ĉiuj iru kapti ilin —ordonis Roque—. Kaj zorgu, 
ke eĉ ne unu el ili eskapu. 


La banditoj obeis, kaj don Quijote, Sancho kaj Roque restis 
solaj, atendante la revenon de la ŝildistoj, kaj kian predon ili 
alportos. Dume Roque diris al don Quijote: 


—Ĉi vivo nia, sinjoro don Quijote, certe ŝajnas al vi stranga: 
strangaj aventuroj, strangaj incidentoj ĉiam danĝeraj. Kaj mi 
ne miras, ke tia ŝajnas al vi nia vivo, ĉar mi konfesas, ke, 
vere, ne troveblas ekzistado pli agitata kaj plena de alarmoj 
ol la nia. Min trenis al ĉi vivo revenĝa sento, kapabla 
perturbi per sia forto eĉ la plej pac-aman koron. Mi havas 
kompateman kaj bon-intencan naturon, sed, kiel dirite, la 
deziro venĝi min kontraŭ ofendo al mia familio tiel 
superregas la bonon de miaj inklinoj, ke mi persistas en ĉi 
situacio, spite al mia konscienco. Kaj same kiel abismo vokas 
abismon,[406] kaj peko pekon, tiel mi forĝis, eron post ero, 
daŭran ĉenon el venĝoj, ĉar mi ŝarĝis min, ne nur per la 
miaj, sed ankaŭ per la venĝoj de aliaj personoj. Sed dank' al 
Dio, mi ne perdas la esperon trafi en sekuran havenon, eĉ se 
mi vidas min meze de la labirinto de miaj eraroj. 


Don Quijote miris, aŭdante Roque paroli tiel saĝe kaj prave, 
ĉar li imagis, ke inter rabistoj, murdistoj kaj latronoj, oni ne 
povus trovi homon kapablan esprimi sin tiamaniere. 


— Sinjoro Roque —li respondis—, la komenco de la sano 
kuŝas en tio, koni la malsanon kaj konsenti preni la 
medikamenton preskribitan de la kuracisto. Via moŝto 
malsanas, sed konas vian afekcion, kaj la ĉielo, aŭ pli ĝuste, 
Dio, t.e. nia kuracisto, uzos la ĝustan medikamenton por 
resanigi vin; ordinare ĝi efikas iom post iom, ne subite kaj 
mirakle. Krome, la pekuloj inteligentaj resaniĝas pli facile ol 
la stultaj, kaj tial, ke vi montris ĵus vian saĝon per viaj vortoj, 
vi devas nur ne perdi la kuraĝon, kaj atendi, ke la malsano 
de via konscienco mildiĝu. Kaj se via moŝto deziras redukti 
la longon de via vojo kaj facile paŝi sur la padon de via 
saviĝo, venu kun mi, kaj mi instruos al vi la profesion de la 
vaganta kavalirismo, kie vi trovos tiom da penigaj laboroj kaj 
misfortunoj, ke, se konsiderataj kiel pentofaroj, ili kondukos 
vin al la ĉielo en la daŭro de palpebrumo. 


Roque ridis je la konsilo de don Quijote; poste, ŝanĝinte la 
temon de la konversacio, li rakontis la tragikan aventuron de 
Claudia Jeronima, kaj ĉe tio Sancho tre afliktiĝis, ĉar lin 
ĉarmis la belo, la spirito kaj la kuraĝo de la knabino. Tiam 
alvenis la ŝildistoj de Guinart kun sia predo: du surĉevalaj 
kavaliroj, du piediraj pilgrimantoj kaj kaleŝon plenan de 
virinoj kun eskorto de ses servistoj rajdaj aŭ surpiedaj, kaj 
du mulistoj je la servo de ambaŭ kavaliroj. La ŝildistoj tenis 
sin garde ĉirkaŭ la grupo, kaj venkitoj kaj venkintoj absolute 
silentis, atendante, ke la granda Roque Guinart parolu. Fine 
li demandis al la kavaliroj, kiuj ili estas, kien ili iras, kaj kiom 
da mono ili portas kun si. 


— Sinjoro —respondis unu el la du— ni estas kapitanoj de la 
hispana infanterio. Niaj kompanioj kantonmentas en Napolo, 
kaj ni iras enŝipiĝi en unu el la kvar galeroj laŭdire 
troviĝantaj en la haveno de Barcelona, por navigi de tie al 
Sicilio. Ni portas ducent aŭ tricent eskudojn, kaj kun ili ni 
kredas nin riĉaj, ĉar la mizero propra al ni, soldatoj, ne 
permesas, ke ni havu pli grandan trezoron. 


Roque demandis al la pilgrimantoj same, kiel al la kapitanoj, 
kaj ili respondis, ke ili iras enŝipiĝi por vojaĝi al Romo, kaj 
ke, entute, ili portas kun si proksimume sesdek realojn. Li 
volis scii ankaŭ, kiuj veturas en la kaleŝo kaj kien, kaj kiom 
da mono ili portas. Unu el la rajdaj servistoj respondis: 


—Mia sinjorino, doĥa Guiomar de Quiĥones, edzino de la 
prezidanto de la tribunalo de Napolo, kun unu filineto sia, 
unu ĉambristino kaj unu duenjo veturas en ĉi kaleŝo; ni, ses 
servistoj, akompanas ilin, kaj nia mono estas sescent 
eskudoj. 


— Tiel do —diris Roque Guinart— ni jam havas ĉi tie naŭcent 
eskudojn kaj sesdek realojn. Miaj soldatoj estas proksimume 


sesdek. Do ili mem kalkulu kiom da mono ĉiu devas ricevi, 
ĉar mi ne estas forta en nombroj. 


AŬdinte tion, la latronoj levis la voĉon, kriante: 


—Longe vivu Roque Guinart, malgraŭ la friponoj, kiuj volas 
pereigi lin! 


La kapitanoj afliktiĝis, la sinjorino prezidant-edzino faris 
tristan vizaĝon kaj la pilgrimantoj tute ne ĝojis ĉe la 
anoncita konfisko de ilia mono. Roque tenis ilin iom da 
tempo en ĉi suspenso, sed li ne volis plilongigi ilian suferon, 
videblan de la distanco de arkebuza paf-atingo, kaj turnante 
sin al la kapitanoj, diris: 


—Viaj moŝtoj, sinjoroj kapitanoj, bonvolu prunti al mi sesdek 
eskudojn, kaj la sinjorino prezidant-edzino okdek por 
kontentigi ĉi skadron, kiu min akompanas, ĉar «la abato 
kantas, kie li manĝas».[407] Poste vi povos libere kaj 
neĝenate sekvi vian vojon: mi donos al vi paspermeson, kaj 
se vi renkontos alian el miaj bandoj, dise postenigitaj en ĉi 
regiono, nenian damaĝon vi ricevos. Mi ne havas la intencon 
mistrakti soldatojn aŭ virinojn, des malpli virinojn de alta 
rango. 


La kapitanoj longe kaj elokvente dankis al Roque Guinart 
pro lia ĝentila kaj larĝ-anima konduto: ili trovis ĝin tia, 
konsiderante, ke li ne prenis de ili ties tutan monon. 
Sinjorino doĥa Guiomar de Quiĥones volis salti de la veturilo 
por kisi la manojn kaj la piedojn de la granda Roque, sed li 
tute ne konsentis. Kontraŭe, li petis, ke ŝi pardonu lin pro la 
ofendo al ŝi farita kaŭze de la postuloj de lia perversa ofico. 
La prezidant-edzino ordonis al servisto sia tuj transdoni la 
okdek eskudojn, je kiuj oni taksis ŝian kontribucion. La 
kapitanoj jam pagis siajn sesdek eskudojn, kaj la 


pilgrimantoj pretis elpoŝigi sian mizeran burson. Sed Roque 
petis ilin esti trankvilaj, turnis sin al siaj ŝildistoj kaj diris: 


—El ĉi sumo rezultas du eskudoj por ĉiu el vi, kaj restas 
ankoraŭ dudek eskudoj. Oni donu dek al ĉi pilgrimantoj, kaj 
la aliaj dek al ĉi bona ŝildisto,[408] por ke li parolu bonon pri 
ĉi aventuro. 


Poste, Roque petis sian skribilaron, kiun li ĉiam portis kun si, 
skribis kaj donis al la vojaĝantoj paspermeson por la ĉefoj de 
siaj bandoj, adiaŭis ilin kaj lasis ilin liberaj kaj mirigitaj de lia 
noblo, lia ĝentilo kaj lia stranga konduto. Ili eĉ pensis, ke 
Roque estas, ne la konata latrono, sed speco de Aleksandro 
la Granda. Unu el liaj ŝildistoj komentis en sia lingvo duone 
gaskona, duone kataluna: 


—Ĉi kapitano pli ŝajnas monaĥo ol bandito. Sed de nun, se li 
volas montri sin donacema, tion li faru per sia mono, ne per 
la mia. 


La kompatinda ulo parolis ne sufiĉe softe, kaj liaj vortoj trafis 
la orelon de Roque, kiu elingis sian glavon kaj fendis preskaŭ 
en du partojn lian kapon, dirante: 


— Tiamaniere mi punas la longa-langajn kaj la ribelemajn. 


Ĉiuj konsterniĝis, kaj eĉ ne unu aŭdacis diri unu solan 
vorton: tiel granda estis la aŭtoritato de Roque super la 
bando. 


Poste li iom apartiĝis kaj skribis leteron al amiko sia en 
Barcelona, informante lin, ke li havas kun si la faman don 
Quijote de La Mancha, la vagantan kavaliron, pri kiu oni 
rakontis tiom da aferoj; ke la hidalgo estas la plej simpatia 
kaj klera homo de la mondo, kaj ke post kvar tagoj, t.e. en la 
tago de Sankta Johano Baptisto, la hidalgo prezentiĝos meze 
de la plaĝo de la urbo en sia armaĵo kaj kun siaj bataliloj, sur 


sia ĉevalo Rocinante kaj kun sia ŝildisto Sancho sur ties 
azeno. Roque aldonis, ke li sciigu pri la afero al iliaj komunaj 
amikoj Niarros, por ke ankaŭ ili partoprenu en la amuziĝo, 
kaj ke li preferus, ke liaj malamikoj Cadells ne estu 
informitaj, por ke ili ne ĝuu la renkonton kun don Quijote, 
kvankam tio estus neebla, ĉar la konduto samtempe 
ekstravaganca kaj saĝa de don Quijote kaj la drolaĵoj de lia 
ŝildisto Sancho Panza ne povus ne diskoniĝi kaj amuzi la 
tutan mondon. Roque sendis ĉi leteron per unu el siaj 
ŝildistoj, kiu, anstataŭiginte sian banditan kostumon per alia 
kampula, alvenis al Barcelona kaj transdonis la mesaĝon al 
la indikita persono. 


Ĉapitro 61 


Pri tio okazinta al don Quijote en ties eniro en Barcelonan 
kun aliaj aferoj pli veraj ol saĝaj 


Dum tri tagoj kaj tri noktoj restis don Quijote kun Roque, kaj, 
eĉ se li restus dum tricent jaroj, li Ĉiam trovus en lia viv- 
maniero nombron da aferoj indaj je rimarko kaj admiro. La 
banditoj leviĝis ĉe la frumateno en unu loko kaj manĝis en 
alia; kelkfoje forkuris, sen scii de kiu, kaj kelkfoje atendis, 
sen scii kiun; dormis piede kaj interrompis sian dormon por 
marŝi de ie ien. llia vivo konsistis en tio, postenigi 
sentinelojn, aŭskulti spionojn, blovi la meĉojn de la 
arkebuzoj kvankam ili havis etan nombron de tiaj armoj, kaj 
uzis preskaŭ nur musketojn. Roque tranoktis diste de siaj 
ŝildistoj, sen ke ili scius kie, ĉar la multaj proklamoj de la vic- 
reĝo de Barcelona promesantaj monan rekompencon por lia 
kapo, tenis lin en konstantaj zorgo kaj alarmo. Li fidis je 
neniu, kaj eĉ timis, ke liaj propraj subuloj mortigus lin aŭ lin 
transdonus al la justico: vivo certe mizera kaj angora. 


Fine, sur neuzataj vojoj, krutaj padoj kaj sekretaj pasejoj, 
Roque, don Quijote kaj Sancho iris kun ses banditoj ale al 
Barcelona, kaj en la antaŭtago de la festo de Sankta Johano, 
en nokta horo, alvenis al la plaĝo de la urbo. Roque 
brakumis la hidalgon kaj Sanchon, donis al ĉi lasta la dek 
eskudojn promesitajn, sed ĝis tiam ne liveritajn, interŝanĝis 
kun ili milon da komplimentoj, adiaŭis kaj foriris, kaj don 
Quijote restis sola, atendante sur la ĉevalo la alvenon de la 
mateno. lom poste, la vizaĝo de la blanka aŭroro komencis 
montriĝi tra la balkonoj de oriento, ĉe la ĝojo de herboj kaj 
floroj, sed ne de la aŭdo. Tamen en la sama momento karesis 
la orelon ne nur la sono de nekalkuleblaj klarnetoj, tamburoj 
kaj tintiloj, sed ankaŭ la voĉoj de homoj surĉevalaj, kiuj kriis: 
«Pason, pason al ni!» kaj ŝajne alkuris de la urbo. 


La aŭroro cedis al la suno, kies vizaĝo, pli granda ol ronda 
ŝildo pro sia proksimo al la horizonto, iom post iom leviĝis. 
Don Quijote kaj Sancho etendis ĉien la rigardon, vidis la 
maron por la unua fojo en sia vivo, kaj ĝi ŝajnis al ili vastega 
kaj larĝa, multe pli granda ol la lagoj de Ruidera, kiujn ili 
vizitis en La Mancha. Ili vidis ankaŭ nombron da galeroj 
proksimaj al la plaĝo. Kun siaj tol-markezoj tir-falditaj, la 
ŝipoj montriĝis plenaj de flagoj kaj rubandoj, kiuj flirtis en la 
vento kaj kisis kaj balais la surfacon de la akvo. El la interno 
de la galeroj venis la sono de trumpetoj, hobojoj kaj 
klarnetoj, kaj diste kaj proksime la aero vibris per vigla milit- 
muziko. Tiam, sur la glata maro, la galeroj komencis manovri 
kaj prepari specon de eskirmo, kies movojn kvazaŭ 
reciprokis la movoj de nekalkulebla nombro da kavaliroj 
venintaj de la urbo en riĉaj uniformoj kaj sur belaj ĉevaloj. La 
soldatoj de la galeroj pafis per multegaj kanonoj; de la 
remparoj kaj fortresoj de la urbo oni respondis per peza 
artilerio, al kies terura bruego vento-rompa miksiĝis la 
tondro de la galeraj kanonoj. La ĝoja Maro, la jubila tero kaj 
la aero klara, kvankam iom makulita de la fumo de la 
artilerio, Ŝajnis veki kaj vibrigi en la homoj gajan spiriton. 
Sancho ne povis kompreni, ke la grandaj masoj moviĝantaj 
sur la maro posedas tiom da piedoj. Ĉe tio la kavaliroj en la 
riĉaj uniformoj alvenis galope, kun gajaj kaj senordaj krioj, al 
la loko kie don Quijote, side sur la ĉevalo, miris kaj 
perpleksis antaŭ la spektaklo. Unu el la kavaliroj, la ricevinto 
de la letero de Roque, diris laŭte al don Quijote: 


—Estu bonvena en nia urbo don Quijote de La Mancha, 
lumo, spegulo, stelo kaj poluso de la tuta vaganta kavaliraro. 
Estu bonvena, mi ripetas, la kuraĝa don Quijote, ne la falsa, 
fiktiva kaj apokrifa lastatempe aperinta en mensogaj 
historioj, sed la vera, legitima kaj aŭtenta, kies priskribon 
lasis al ni Cide Hamete Benengeli, la kremo de la historiistoj. 


Don Quijote ne respondis eĉ unu solan vorton, kaj de sia 
flanko la kavaliroj ne atendis lian respondon, ĉar kune kun la 
ceteraj rajdantoj jam proksimiĝintaj ili komencis fari turnojn 
kaj karakoli ĉirkaŭ la hidalgon. Don Quijote direktis sin al 
Sancho kaj diris: 


—Ĉi homoj bone konas min. Mi vetus, ke ili legis mian 
historion, kaj eĉ la laste eldonitan de la aragonano. 


Tiam la sama kavaliro denove turnis sin al li kaj diris: 


—Via moŝto, sinjoro don Quijote, venu kun ni; ni ĉiuj estas 
viaj servistoj kaj grandaj amikoj de Roque Guinart. 


—Se ĝentilo generas ĝentilon —respondis don Quijote—, la 
via estas ido aŭ proksima parenco de la ĝentilo de la granda 
Roque. Konduku min, kien ajn vi volas, ĉar mi estas tute je 
via dispono, precipe se vi deziras utiligi min je via servo. 


La kavaliro respondis per ne malpli ĝentilaj vortoj, la grupo 
de rajdantoj ĉirkaŭis la hidalgon kaj sin direktis kun li al la 
urbo, ĉe la sono de la hobojoj kaj tamburoj. Sed, kiam ili 
eniris tien, la diablo, kovanto de ĉia malico, kaj la buboj, eĉ 
pli mavaj ol la diablo mem decidis interveni: du el ili, 
aŭdacaj kaj petolaj, faris al si vojon tra la grupo; unu el ili 
levis la voston de Rocinante, la alia la voston de la azeno, 
kaj enpuŝis en ĉiun beston po unu faskon de ulekso. La 
kompatindaj animaloj sentis la pikon de tiel strangaj spronoj, 
alpremis la vostojn kaj sekve intensiĝis ilia doloro, ĝis tia 
grado, ke per mil kapriolaĉoj ĵetis teren la hidalgon kaj la 
ŝildiston. Don Quijote, plena de furiozo kaj de ofenditeco, 
detiris la belan kardotufon de sub la vosto de sia ĉevalo, kaj 
Sancho faris la samon al sia azeno. La eskorto de don 
Quijote volis puni la insolenton de la knaboj, sed tio ne eblis, 
ĉar la paro da buboj perdiĝis en la amason de pli ol mil aliaj 
postirantaj. 


Don Quijote kaj Sancho denove surseliĝis kaj, meze de la 
sama muziko kaj aplaŭdado, alvenis al la domo de ilia 
gastiganto: domo granda kaj grava, propra al la rango de 
riĉa kavaliro. Kaj tie ni lasas ilin nun, ĉar tion volas Cide 
Hamete. 


Ĉapitro 62 


Pri la aventuro de la ensorĉita kapo kaj pri aliaj bagateloj 
menciendaj 


La gastiganto de don Quijote nomiĝis don Antonio Moreno, 
kavaliro riĉa kaj inteligenta, tre inklina al honesta kaj deca 
sinamuzo. Tiel do, vidante la hidalgon en sia hejmo, li pensis 
pri la maniero igi lin montri sian ekstravagancan spiriton, 
sed sen kaŭzi al li ian damaĝon, ĉar ŝerco vundanta ne estas 
ŝerco, kaj la amuzoj, se ofendaj al ajna persono, ne meritas 
tian nomon. 


Li komencis pertio, igi la hidalgon demeti sian armaĵon kaj, 
sur balkono rigardanta al unu el la ĉefaj stratoj de la urbo, 
montri sin al la popolamaso kaj al la buboj, kiuj rigardis lin 
kvazaŭ simion.[409] Dume la uniformuloj denove rajdis 
antaŭ li, kvazaŭ ili estus surmetintaj siajn paradajn vestojn 
je lia honoro, ne por celebri la festan tagon. De sia flanko 
Sancho ege ĝojis, ĉar ŝajnis al li, ke, iel aŭ alie, li trafis en 
novan edziĝo-feston de Camacho, en novan domon de don 
Diego, en novan palacon de la gedukoj. En la menciita tago, 
don Antonio manĝis kun kelkaj siaj amikoj, kiuj ĉiuj honoris 
kaj traktis la hidalgon kiel vagantan kavaliron, ĉe kio don 
Quijote, ravite kaj flatite, pufiĝis de vanto kaj preskaŭ krevis 
de plezuro. Sancho tiel spritadis, ke la servistoj de la domo, 
kaj la ceteraj personoj lin aŭdantaj, pendis de liaj lipoj. Kiam 
ili sidis ankoraŭ ĉe la tablo, don Antonio diris al Sancho: 


—Ni scias ĉi tie, amiko Sancho, ke al vi tre plaĉas la blanka- 
viandaj delikataĵoj kaj la kneloj, tiom, ke, kiam oni 
surtabligas al vi tro da ili, la reston vi gardas sub la ĉemizon 
por la sekvanta tago. 


—Ne, sinjoro, tio ne veras —respondis Sancho—. Mi estas pli 
pur-ama ol manĝ-avida, kaj mia sinjoro don Quijote, ĉi tie 


antaŭ ni, scias tre bone, ke ni ofte vivtenas nin dum ok 
sinsekvaj tagoj per nur unu manpleno da glanoj aŭ nuksoj. 
Tamen, se foje oni proponas al mi ringon, mi prezentas la 
fingron; mi volas diri, ke mi manĝas kion ajn oni donas al mi, 
kaj ke mi adaptas min al la diversaj cirkonstancoj. Kaj se 
ajna persono asertas, ke mi estas grandioza manĝanto, sed 
malpura, li sciu, ke li eraras. Kaj mi dirus ĉi tion alimaniere, 
se mi ne konsiderus la respektindecon de la honorindaj 
sinjoroj ĉi tie troviĝantaj. 


—Efektive —intervenis don Quijote—. La skrupulo kaj 
delikateco montrataj de Sancho dum li manĝas devus esti 
eternigitaj skribe kaj gravure sur bronzaj platoj, por ke ili 
ĉiam vivu en la memoro de la futuraj epokoj. Verdire, kiam li 
malsatas, li Ŝajnas iom glutema, ĉar li maĉas rapide kaj 
plenbuŝe. Sed li estas plej zorga rilate al pureco, kaj en sia 
epoko de gubernatoro li lernis manĝi delikate, tiom, ke li 
kutimis preni per forko la uvojn kaj eĉ la grajnojn de la 
grenatoj. 


—Kio! —kriis don Antonio—. Ĉu Sancho estis gubernatoro? 


—Jes —respondis Sancho—. De ia insulo nomata Barataria. 
Mi regis ĝin bele kaj glate dek tagojn, kaj en la dirita tempo 
mi lernis disdegni la gubernatorecojn de la tuta mondo. Mi 
forkuris de la insulo, falis en kavernon, kie mi konsideris min 
morta, kaj nur mirakle mi saviĝis. 


Don Quijote detale rakontis la tutan epizodon de la regado 
de Sancho, ĉe la granda plezuro de la aŭskultantoj. Post ol 
oni prilevis la tablon, don Antonio prenis la manon de la 
hidalgo kaj iris kun li en privatan ĉambron, kie, kiel sola 
meblo, vidiĝis nur unu tablo, ŝajne jaspa, sur bazo el la sama 
materialo. Sur la tablo staris busto, videble bronza, laŭ la 
stilo de la kapoj de la Romanaj imperiestroj. Don Antonio 


ĉirkaŭpaŝis kun don Quijote la ĉambron, plurfoje rondiris la 
tablon, kaj diris: 


—Nun, sinjoro don Quijote, kiam mi estas certa, ke oni ne 
aŭdas aŭ aŭskultas nin, kaj ke la pordo statas fermita, mi 
volas rakonti al via moŝto unu el la plej raraj aventuroj, aŭ 
pli ĝuste, unu el la plej eksterordinaraj novaĵoj imageblaj, 
kondiĉe, ke vi kaŝos en la plej sekretan fundon de via koro 
kion mi rivelos. 


—Mi ĵuras tion fari —respondis don Quijote—. Kaj, por pli 
granda sekureco, mi eĉ sternos slabon sur ĝin. Sciu, don 
Antonio —ĉar li jam konis la nomon de sia gastiganto—, ke vi 
parolas al viro kun oreloj por aŭdi, sed kun lango ne por 
paroli. Tiel do, via moŝto povas sen ia zorgo transmeti kion vi 
havas en via brusto en la mian, kaj esti certa, ke mi ĝin ĵetos 
en la abismon de la silento. 


—Fidante vian promeson —diris don Antonio—, mi volas, ke 
via moŝto miru, aŭdante kaj vidante kion tuj poste mi 
rivelos. Tiel, mi samtempe mildigos iom mian ĉagrenon ne 
povi komuniki mian sekreton, ĉar ne ĉiuj personoj fidindas. 


Perpleksis don Quijote, atendante per kio finiĝus tia 
ĉirkaŭfrazado. Nu, don Antonio prenis lian manon, pasigis 
ĝin sur la kapo bronza, sur la tablo, sur la jaspa bazo 
subtenanta la tuton, kaj diris: 


—Ĉi kapon, sinjoro don Quijote, faris unu el la plej grandaj 
sorĉistoj kaj magiistoj iam loĝantaj en la mondo. Mi kredas, 
ke li estis polo kaj disĉiplo de la fama Escotillo, pri kiu oni 
rakontas tiom da mirindaj aferoj. Ĉi sorĉiston mi loĝigis ĉe 
mi, kaj por mil eskudoj li faris al mi ĉi kapon, kapablan 
respondi kion ajn oni al ĝi demandas. Li observis la direkton 
de la ventoj, desegnis figurojn, kalkulis la pozicion de la 
planedoj, studis la zodiakajn signojn kaj fine kompletigis la 


kapon kun tia perfekteco, kian vi vidos morgaŭ, ĉar la 
vendredojn ĝi mutas, kaj ĝuste hodiaŭ estas vendredo. 
Dume via moŝto pensu kion demandi al ĝi: mi scias per 
propra sperto, ke ĝiaj respondoj diras la veron. 


Don Quijote tiel miris ĉe la kapablo de la kapo, ke li apenaŭ 
kredis la asertojn de don Antonio; sed vidante, ke li devas 
atendi nur tempeton por fari la provon, la hidalgo preferis 
diri nenion kaj limiĝis danki lin pro la rivelo de tiel granda 
sekreto. Ili eliris el la ĉambro, don Antonio ŝlosis la ĉambron, 
kaj ambaŭ sin direktis al la salono, kie sidis la ceteraj 
kavaliroj, kaj kie, antaŭe, kiam lia mastro forestis, Sancho 
rakontis al ili nombron da aventuroj kaj eventoj okazintaj al 
don Quijote. 


En la vespero de la sama tago, oni promenigis la hidalgon 
tra la urbo, kaj ĉi-foje li portis, ne la armaĵon, sed stratan 
veston kaj longan surtuton el flava ŝtofo, tiel dika, ke ĝi 
kapablus ŝvitigi, en tia sezono, eĉ la glacion mem. La 
kavaliroj antaŭe ordonis al siaj servistoj distri Sanchon, ke li 
ne eliru el la domo. Don Quijote rajdis, ne sur Rocinante, sed 
sur forta mulo egalpaŝa kaj riĉe harnisita. Nu, kiam li ekiris, 
oni alkudris al lia surtuto, sen ke li konscius, pecon de 
pergameno kun la jena teksto en grandaj literoj: «Jen don 
Quijote de La Mancha». Tuj kiam li komencis sian rondiron, la 
skribo altiris Ĉies atenton, kaj tial, ke multaj preterpasantoj 
proksimiĝis vidi lin kaj legis voĉe «Jen don Quijote de La 
Mancha», la hidalgo miris, ke tiel granda nombro da homoj, 
rigardas, nomas kaj konas lin. Li turnis sin do al don Antonio 
kaj diris: 


—(Grandaj estas la meritoj de la vaganta kavalirismo, se 
konsideri, ke ĝiaj membroj fariĝas konataj kaj famaj ĉie tra la 
mondo. Pruve de tio, rimarku, don Antonio, ke eĉ la strataj 
buboj konas min, kvankam ili neniam antaŭe min vidis. 


—Vi pravas, sinjoro don Quijote —respondis don Antonio—. 
Same kiel oni ne povas teni la fajron kaŝita kaj enfermita, 
tiel same oni ne povas ignori la virton; kaj la virto akirita per 
la profesio de la armoj brilas kaj elstaras pli ol la ceteraj 
virtoj. 


Nu, kiam don Quijote rajdis meze de la popola rekono, unu 
kastiliano, leginte la pergamenon, diris laŭte: 


—La diablo vin prenu, don Quijote de La Mancha! Kiel vi 
povis alveni ĉi tien post la senfina nombro da vergoj falintaj 
sur vian dorson? Vi estas freneza, kaj se vi frenezus private 
kaj trans fermitaj pordoj, vi ne farus grandan damaĝon; sed 
vi havas la specialaĵon ŝanĝi ajnan personon, kiu traktas kun 
vi, en frenezan aŭ stultan. Pruve de tio, jen ĉi sinjoroj vin 
akompanantaj. Reiru al via hejmo, idioto, zorgu pri viaj havo, 
edzino kaj filoj kaj deturnu vin de Ĉi absurdoj, kiuj rastas al 
vi la cerbon kaj ronĝas vian komprenon. 


—Frato —diris don Antonio—, sekvu vian vojon, kaj ne donu 
konsilojn, se oni ilin ne petas. La sinjoro don Quijote de La 
Mancha tre saĝas, kaj ni, liaj akompanantoj, ne stultas. La 
virton oni devas honori, kie ajn oni ĝin trovas. Jam foriru al la 
diablo, kaj ne miksiĝu en tion, kio ne koncernas vin. 


—Nu, via moŝto pravas —respondis la kastiliano—. Vere, 
konsili Ĉi kompatindan viron egalas batadi la venton. Tamen, 
bedaŭrindas, ke la saĝo laŭdire montrata de ĉi idioto, kiam li 
parolas pri io ajn, fine forfluas per la kanalo de lia vaganta 
kavalirismo. Kaj, kiel via moŝto diris, la diablo min prenu, kaj 
ankaŭ mian idaron, se de nun, kaj eĉ se mi vivus pli da jaroj 
ol Metuŝelaĥ, mi donus konsilon, petitan aŭ ne petitan, al 
ajna persono. 


La konsilinto foriris, kaj la aliaj daŭrigis la promenadon. Sed 
tiel agitiĝis la buboj kaj la ceteraj homoj, legante la skribon, 


ke don Antonio detiris ĝin, ŝajnigante, ke ĝi detiras alion. La 
nokto falis, la grupo revenis al la domo, kaj tie havis lokon 
danc-amuzo organizita de la damoj, ĉar la edzino de don 
Antonio, virino alt-ranga, bela, saĝa kaj gaja invitis nombron 
da siaj amikinoj veni honori ŝian gaston kaj samtempe 
amuziĝi per liaj neimageblaj ekstravagancoj. Ne malmultaj 
damoj ĉeestis kaj, post riĉa manĝo, la balo komenciĝis 
preskaŭ je la deka horo nokte. Ĉefe du el la damoj havis 
petolan kaj ridan humoron kaj, kvankam tre honestaj, 
kondutis iom libere kaj permesis al si maliceti per ŝercoj 
amuzaj, sed ne ofendaj. Tiel ofte kaj rapide ili alternis 
invitante la hidalgon danci, ke ili muelis ne nur lian korpon, 
sed eĉ lian animon. Vere vidinda aspektis la figuro de don 
Quijote: longa, magra, flava, en tro strikta vesto, kaj kun 
movoj sengraciaj kaj, precipe, pezaj. 


Ĉi dametoj koketis al li kvazaŭ kaŝe, kaj de sia flanko li same 
kaŝe ignoris ilian flirtemon. Sed, vidante sin sieĝata de iliaj 
sugeste flataj vortoj, li levis la voĉon kaj diris: 


—Fugites, partes adversae.[410] Lasu min en paco, tentaj 
pensoj. Nu, sinjorinoj, viaj deziroj ne tuŝas min, ĉar la reĝino 
de la miaj, la senegala Dulcinea de El Toboso, ne konsentas, 
ke alies sopiroj min venku kaj regu. 


Kaj tion dirante, konsumita kaj muelita de la danca 
ekzercado, li sidiĝis sur la plankon meze de la salono. Don 
Antonio ordonis transporti lin brake al ties lito, Sancho iris la 
unua lin levi kaj diris: 


—Grandioze vi dancis, sinjoro mastro! Ĉu vi kredas, ke ĉiuj 
kuraĝaj homoj scipovas danci, kaj ke ĉiuj vagantaj kavaliroj 
lertas en la balo? Nu, se vi tion pensas, vi eraras. Ekzistas 
personoj pretaj mortigi giganton prefere ol fari kapriolon. Se 
vi devus klak-danci, mi povus anstataŭi vin, ĉar mi klakadas 


per la piedoj vere bone. Sed rilate al dancado salona, mi 
estas nura nulo. 


Per ĉi vortoj kaj aliaj similaj Sancho igis ridi la homojn en la 
balo. Li kuŝigis lian mastron en la liton kaj kovris lin ĝis la 
oreloj, ke li Ŝvitu, por ke li ne malvarmumu post sia 
sinmovado en la balo. 


La sekvantan tagon, don Antonio decidis submeti al provo la 
ensorĉitan kapon, do li enfermiĝis en la privata ĉambro, 
akompanate de don Quijote, Sancho, aliaj du amikoj, kaj la 
du damoj, kiuj turmentis la hidalgon en la balo, kaj kiuj 
pasigis la nokton kun la edzino de don Antonio. Ĉi lasta 
rivelis al la grupo la kapablon de la kapo, petis ilin gardi la 
sekreton, kaj diris, ke nun, por la unua fojo, oni kontrolos, Ĉu 
ĝi efektive funkcias. Nur la du amikoj de don Antonio konis 
la veron pri la ensorĉo, kaj se don Antonio ne estus antaŭe 
rivelinta ĝin al ili, ankaŭ ilin frapus ŝoko, same kiel la 
ceterajn: tiel lerte kaj perfekte konstruita vidiĝis la kapo! 


Don Antonio mem proksimiĝis la unua kaj diris flustre, 
tamen aŭdeble, en la orelon de la busto: 


—Diru, kapo, per via propra kapablo: kion mi pensas nun? 


Kaj, sen movi la lipojn, la kapo respondis kun klara kaj tre 
komprenebla voĉo: 


—Pri pensoj mi ne traktas. 

Ĉi vortoj ŝokis ĉiujn, des pli, ke nek en la ĉambro, nek 
proksime al la tablo troviĝis ajna persono povanta diri la 
respondon. 


—Kiom da homoj estas ĉi tie? —demandis denove don 
Antonio. 


—Vi kaj via edzino —respondis la kapo— kun du amikoj viaj, 
du amikinoj ŝiaj, unu fama kavaliro nomata don Quijote de 
La Mancha kaj ties ŝildisto, Sancho Panza laŭnome. 


Tiam la stuporo atingis la kulminon, kaj iliaj haroj stariĝis de 
teruro. Don Antonio apartiĝis de la kapo kaj diris: 


— Tio sufiĉas al mi por juĝi, ke min ne trompis la viro 
vendinta ĝin al mi, ho saĝa kapo, parolkapabla kapo, 


responda kapo kaj admirinda kapo! Alia iru kaj demandu 
laŭvole. 


Kaj tial, ke la virinoj ĝenerale havas naturon senpaciencan 
kaj scivolan, unu el la du amikinoj de la edzino de don 
Antonio proksimiĝis la unua kaj demandis: 


—Diru al mi, kapo: kion mi faru por esti tre bela? 
—Konduti tre ĉaste —venis la respondo. 

—Nenion plian mi demandos —diris la virino. 
Poste proksimiĝis ŝia kunulino kaj diris. 

—Kapo, mi volus scii, ĉu mia edzo amas min aŭ ne. 
—Juĝu laŭ lia konduto al vi —respondis la kapo. 


— Efektive, tia demando ne bezonis respondon, ĉar la faroj 
de la homoj proklamas ilian intencon —diris la damo, sin 
retirante. 


Poste unu el la amikoj de don Antonio aliris kaj demandis: 
—Kiu mi estas? 


—Vi tion scias —venis la respondo. 


— Tio ne respondas mian demandon. Mi volis scii, ĉu vi konas 
min. 


—Jes, mi konas. Vi estas don Pedro Noriz —respondis la voĉo. 


—Mi ne deziras scii ion plian. Tio sufiĉas por konvinki min, ke 
vi ĉion konas. 


Li apartiĝis, aliris la alia amiko kaj demandis: 
—Diru, kapo: kion deziras mia heredonta filo? 


—Mi jam diris —venis la respondo—, ke pri deziroj mi ne 
traktas. Tamen mi konfesu, ke fakte li deziras enterigi vin. 


—Vi pravas —diris la kavaliro—. Tio estas videbla kaj 
palpebla. 


Li ne plu demandis, la edzino de don Antonio proksimiĝis kaj 
diris: 


—Mi ne scias, pri kio demandi vin, kapo. Mi volus scii nur, ĈU 
mi ĝuos mian karan edzon ankoraŭ multe da jaroj. 


—Jes —respondis la voĉo—, ĉar liaj sano kaj sobro garantias 
al li longajn jarojn de vivo, dum aliaj homoj kutimas kurtigi 
la sian per diboĉo. 


Tiam don Quijote proksimiĝis kaj demandis: 


—Diru, respondulo: ĉu estis vero aŭ nur sonĝo tio, kion mi 
rakontis pri miaj aventuroj en la kaverno de Montesinos? Ĉu 
la skurĝado de Sancho kompletiĝos? Ĉu la elsorĉo de 
Dulcinea venos al sia fino? 


—Multon oni povus diri pri viaj aventuroj en la kaverno: ili 
estas parte veraj, parte imagaj. La skurĝado de Sancho 


progresos tre lante. La elsorĉo de Dulcinea atingos sian 
finon. 


—Nenion plian mi deziras scii —respondis don Quijote— ĉar, 
se mi vidos Dulcinean elsorĉita, mi konsideros, ke min trafis 
bloke ĉiuj favoroj de la fortuno. 


Laste aliris Sancho kaj demandis: 


—Ĉu eble mi havos alian gubernatorecon? Ĉu mi forlasos ĉi 
mizeran vivon ŝildistan? Ĉu mi vidos denove miajn edzinon 
kaj filojn? 


—Vi regos en via propra hejmo —respondis la voĉo—. Se vi 
reiros al ĝi, vi vidos vian familion, kaj se vi ĉesos servi vian 
mastron, vi ĉesos esti ŝildisto. 


—Bele, je Dio! —kriis Sancho—. Tion saman mi povus 
respondi al mi! La profeto Perogrullo[411] ne superus vian 
talenton. 


—Besto, kion vi volas, ke li respondu? —diris don Quijote—. 
Ĉu ne sufiĉas, ke la respondoj de ĉi kapo kongruas kun la 
demandoj? 


—Jes, sufiĉas —respondis Sancho—, sed al mi plaĉus, se ili 
estus pli longaj kaj signifaj. 


Per tio finiĝis la demandoj kaj respondoj. Sed ne finiĝis, ke la 
ĉeestantoj plu stuporis, se escepti la du amikojn de don 
Antonio, konantojn de la sekreto. Kaj ĉi sekreton volas jam 
riveli Cide Hamete Benengeli, por ke la mondo ne perpleksu, 
kredante, ke ia magia aŭ stranga mistero sidas en Ĉi kapo. 
Tiel do li deklaras, ke don Antonio Moreno, por sia propra 
amuzo kaj por mistifiki la sensciajn, konstruis ĝin en sia 
hejmo, imitante alian kapon, kiun, kreitan de skulptisto, li 
antaŭe vidis en Madrid. Kaj jen la procedo de la konstruo: la 


plato de la tablo estis el ligno pentrita kaj vernisita, ke ĝi 
ŝajnu jaspa, kaj la bazo konsistis el la sama materialo, 
garnita per kvar aglaj krifoj por pli bone subteni la tuton. La 
kapo, simila al la bronzaj portreto-bustoj de la Romanaj 
imperiestroj, estis kava, same kiel la supro de la tablo, kaj 
ambaŭ kupliĝis tiel perfekte, ke ne rimarkeblis eĉ la plej eta 
junto. Ankaŭ la bazo de la tablo estis kava kaj komunikiĝis 
kun la gorĝo kaj kapo de la busto, kaj la tuto kombiniĝis kun 
aperturo tra la plafono de la suba ĉambro. Tra ĉi kavoj de la 
bazo, la tablo, la brusto kaj la gorĝo iris metala tubo, tiel 
bone instalita, ke ne eblis rimarki ĝin. En la suba ĉambro, 
responda al la supra, staris la homo faranta la respondojn 
kun la buŝo alpremita al la tubo, tiel, ke la supraj voĉoj 
subiris, kaj la suba voĉo supriris, klare kaj perfekte aŭdeblaj, 
kaj ĉi-maniere oni ne povis koni la artifikon. La respondanto 
estis nevo de don Antonio, studento saĝa kaj sagaca; kaj 
tial, ke lia onklo anticipe informis lin pri la personoj irontaj 
kun li en la ĉambron, estis al li facile respondi prompte kaj 
ĝuste la unuan demandon, kaj per konjektoj kaj lerte —ĉar li 
estis ankaŭ lerta— la ceterajn. 


Cide Hamete plu rakontas, ke ĉi mirinda parol-kapo plu 
funkciis proksimume dek aŭ dek du tagojn. Sed, kiam 
diskoniĝis tra la urbo, ke don Antonio posedas ĉi ensorĉitan 
kapon, kiu respondas ĉian demandon, li, timante ke la 
novaĵo povus trafi la akran orelon de la sentineloj de nia 
religio, informis pri la tuta afero al la sinjoroj inkvizitoroj, kaj 
ili ordonis ne plu uzi la kapon kaj ĝin detrui, por ke la 
senscia popolo ne skandaliĝu. Sed don Quijote kaj Sancho 
ĉiam havis la opinion, ke la kapo estis ensorĉita kaj parol- 
kapabla, kio pli plaĉis al la hidalgo ol al la ŝildisto. 


La kavaliroj de la urbo, en sia deziro plezurigi don Antonion, 
distri la hidalgon kaj doni al li okazon montri siajn 
ekstravagancojn, aranĝis ringo-turniron[412] okazontan 
post ses tagoj, kvankam ĝi ne efektiviĝis pro la motivo, kiun 


oni poste klarigos. Don Quijote deziris vagi tra la urbo piede 
kaj senceremonie, ĉar li timis, ke, se li irus rajde, la buboj 
postkurus lin. Tiel do, li, Sancho kaj du servistoj disponigitaj 
de don Antonio eliris promeni, kaj okazis, ke, irante sur 
strato, don Quijote levis la rigardon kaj vidis la jenon 
skribitan super la pordo de domo: «Ĉi tie oni presas librojn», 
kio tre plaĉis al li, Ĉar neniam antaŭe li vidis presejon kaj 
scivolis pri ĝia funkciado. Li eniris kun sia tuta 
akompanantaro kaj vidis presi ie, korekti provojn tie, 
komposti aliloke kaj ŝanĝi tipojn pretere. Fakte, li vidis la 
tutan proceson de grava presejo. Don Quijote eniris en 
diversajn fakojn, demandis kion oni tie faras, la labormajstroj 
donis la necesajn klarigojn, la hidalgo tre interesiĝis kaj plu 
iris. En alia fako li same demandis al la labormajstro pri lia 
tasko. 


— Sinjoro —li respondis—, la kavaliro tie staranta (kaj li 
montris viron de bela figuro kaj serioza sinteno) tradukis 
libron el la toskana en la kastilian, kaj mi ĝin kompostas por 
baldaŭa eldono. 


—Kiun titolon havas la libro? —demandis don Quijote. 


—En la toskana, la libro titoliĝas Le bagatelle —respondis la 
aŭtoro. 


—Kaj kion signifas le bagatelle en la kastilia? —demandis 
don Quijote. 


—Le bagatelle —diris la aŭtoro— signifas proksimume «la 
bagateloj» kaj, kvankam la libro havas humilan titolon, ĝi 
entenas nombron da solidaj kaj substancaj aferoj. 


—Mi iom konas la toskanan —respondis don Quijote— kaj mi 
fieras, ke mi povas kanti kelke da strofoj el Ariosto. Sed via 
moŝto bonvolu diri al mi (kaj mi demandas, ne kun la 


intenco ekzameni vian scion, sed simple pro scivolo), ĉu vi 
trovis en via traduko-laboro la vorton pignata? 


—Jes, ofte —respondis la aŭtoro. 
—Kaj kiel vi tradukas ĝin en la kastilian? 
—Kiel do, se ne skribante «kuirpoton»? 


—Je Dio! —kriis don Quijote—. Kiel multe vi progresis en la 
toskana lingvo! Mi vetus, ke, kie la toskana diras piace, via 
moŝto skribas en la kastilia «plaĉas»; kie piŭ, «plu»; kie su, 
«supre», kaj kie giŭ, «sube». 


—Jes, certe —respondis la aŭtoro—. lli estas iliaj ĝustaj 
tradukoj. 


—Nu, mi ĵurus —diris don Quijote—, ke via moŝto ne famiĝis 
en ĉi mondo ĉiam malinklina premii la talenton kaj la 
meriton. Kiom da kapabloj ĉie perditaj! Kiom da inteligentaj 
homoj ignorataj! Kiom da talentuloj disdegnataj! Tamen, 
ŝajnas al mi, ke traduki el unu lingvon en alian (se oni 
esceptas la suverenajn lingvojn grekan kaj latinan, similas 
rigardi la renverson de flandra tapiŝo, ĉar, kvankam la 
figuroj ankaŭ tie videblas, ili ne montras la glaton kaj brilon 
de la ĉefa flanko, ĉar duonkaŝitaj de la fadenoj. Kaj traduki el 
facilaj lingvoj ne implicas la posedon de pli da talento aŭ da 
stilo ol necesas por kopii ion el unu papero en alian. Nu, mi 
ne volas diri, ke la tradukarto estas ne laŭdinda: efektive, 
oni povus okUpi sin per aliaj pli mavaj kaj malpli profitaj 
aferoj. El ĉi rimarko mi esceptas du famajn tradukintojn: 
doktoron Cristobal de Figueroa,[413] pro ties Paŝtisto Fido, 
kaj don Juan de Jĉĝuregui[414] pro ties Aminta, ĉar, ĉe tiaj 
versioj, oni dubas, ĉu temas pri tradukoj aŭ pri originaloj. 
Sed bonvolu diri al mi, sinjoro: ĉu vian libron oni presas je 
via kosto, aŭ vi cedis la rajton al eldonisto? 


—Mi ĝis presas je mia kosto —respondis la aŭtoro—, kaj el ĉi 
unua eldono de du mil ekzempleroj mi pensas gajni almenaŭ 
mil dukatojn. Oni tre facile vendos ilin po ses realoj. 


—Kiel bele vi kalkulas! —ironiis don Quijote—. Evidentas, ke 
vi ne scias pri la artifikoj de la presistoj kaj pri la ruzaj 
kombinoj, kiujn ili aranĝas inter si. Kiam vi vidos vin ŝarĝita 
per du mil ekzempleroj de la libro, ilia pezo tiel vin 
dispremos, ke vi teruriĝos, des pli, se la verko havas ne 
multan intereson kaj spicon. 


—Kion fari do? —diris la aŭtoro—. Ĉu vi volas, ke mi cedu 
mian rajton al eldonisto, kiu pagus al mi tri maravedojn, kaj 
eĉ pensus, ke li faras al mi grandan favoron? Mi eldonas 
miajn librojn, ne por akiri famon en la mondo (mi ja estas ĉie 
konata pro miaj verkoj), sed por gajni monon, ĉar famo sen 
mono valoras eĉ ne unu soldon. 


—Dio donu bonan sorton al via moŝto —respondis don 
Quijote. 


Kaj li iris en alian fakon, kie li vidis korekti folion de libro 
titolita Lumo de la animo. 


—Ĉi-specaj libroj, kvankam jam multenombraj —diris la 
hidalgo—, devus plu eldoniĝi, ĉar nuntempe tro abundas la 
pekuloj, kaj necesas senfina nombro da lumoj por tiom da 
personoj loĝantaj en la tenebro. 


Li plu iris kaj vidis, ke oni same korektas alian libron. Li 
demandis pri ĝia titolo, kaj oni respondis, ke temas pri la 
Dua parto de la inĝenia hidalgo don Quijote de La Mancha, 
verkita de ia aŭtoro naskiĝinta en Tordesillas. 


—Oni jam informis al mi pri ĉi libro —diris don Quijote— kaj, 
vere kaj sincere, mi pensis, ke oni jam bruligis kaj konvertis 
ĝin en cindron pro ĝia impertinento. Sed, kiel ĉiu porko, ĝi 


havos sian tagon de Sankta Marteno.[415] La fikciaj historioj 
estas des pli allogaj kaj ĝuindaj, ju pli ili alproksimiĝas al la 
realo kaj al la verŝajno. 


Kaj li eliris el la presejo, montrante ioman indignon. En la 
sama tago, don Antonio aranĝis, ke la hidalgo vizitu la 
galerojn proksimajn al la plaĝo, kio donis multe da ĝojo al 
Sancho, ĉar li neniam antaŭe vidis ilin. Don Antonio informis 
la admiralon de la ŝipoj, ke en la posttagmezo li vizitos lin 
kun sia gasto la fama don Quijote de La Mancha, pri kies 
persono jam aŭdis la admiralo, kaj ankaŭ la loĝantaro de la 
urbo. Sed tion okazintan al la hidalgo en la galeroj oni 
rakontos en la sekvanta ĉapitro. 


Ĉapitro 63 


Pri kiel la vizito de Sancho al la galeroj havis por li mavan 
sekvon, kaj pri la nova aventuro de la bela maŭrino 


Profunde cerbumis don Quijote pri la respondoj de la 
ensorĉita kapo, sen ke li sukcesus diveni la trukon. Liaj 
meditoj ĉiam kondukis lin al la aŭguro, kiun li senhezite 
kredis, pri la elsorĉo de Dulcinea, kaj li ĝojis en sia koro, 
pensante, ke ĝi baldaŭ okazos. Rilate al Sancho, kvankam li 
abomenis la oficon de gubernatoro, kiel dirite, tamen li 
deziris ankoraŭ ordoni kaj esti obeata: tian venenan efekton 
kaŭzas la aŭtoritato, eĉ la ŝajna. 


Nu, en la sama tago don Antonio Moreno kaj liaj du amikoj 
akompanis la hidalgon kaj ties ŝildiston al la galeroj. Oni jam 
informis la admiralon pri ilia vizito, kaj apenaŭ la fama paro 
alvenis al la plaĝo, oni tir-faldis la tol-markezojn de la galero, 
kaj aŭdiĝis la sono de hobojoj; poste oni tuj ĵetis al la akvon 
boaton, garnitan per riĉaj tapiŝoj kaj per kusenoj el 
karmezina veluro, kaj en la momento kiam don Quijote metis 
la piedon en ĝin, la flag-ŝipo pafis per unu el siaj kanonoj, 
kaj la aliaj galeroj faris same. La hidalgo supriris la ĉefan 
eskalon, la tuta ŝipanaro salutis lin per tri-kria aklamo, 
dirante: «Hu, hu, hu!», kiel oni kutimas ĉe la eniro de grava 
persono en la galerojn, la generalo (ni donu al li ĉi titolon), 
unu el la ĉefaj nobeloj el Valencia, etendis al don Quijote 
sian manon kaj diris: 


—Ĉi tagon mi signos per blanka ŝtono, ĉar certe mi ne ĝuos 
alian pli bonan en mia tuta vivo, se konsideri, ke mi 
renkontas hodiaŭ sinjoron don Quijote de La Mancha, kies 
persono reprezentas la kvintesencon de la vaganta 
kavalirismo. 


Don Quijote, tre feliĉa vidi sin tiel sinjorece traktata, 
respondis per samaj ĝentilaj komplimentoj. Poste, la tuta 
grupo eniris en la poban kastelon, tre bele ornamitan, kaj 
sidiĝis, dum la maato aperis sur la ferdeko, blovis signalon 
per la fajfilo, por ke la Ŝipanaro demetu sian ĉemizon, kion Ili 
faris en unu momento, kaj Sancho, vidante tiom da viroj 
duonnudaj, stuporis, des pli, kiam li observis ilin etendi la 
tol-markezojn tiel rapide, ke ŝajnis al li, ke ĉiuj diabloj 
laboras tie. Sed tio estis nura bagatelo kompare kun la tuj 
sekvanta okazaĵo: Sancho sidis ĉe markez-stango, apud la 
dekstra-flanka espaldero,[416] kiu, pli frue instrukciita pri 
sia rolo, kaptis Sanchon, levis lin per la brakoj, kaj la 
remistoj, jam stare pretaj, ĵetis lin de unu al la alia, kaj de 
benko al benko, laŭlonge de la triborda flanko, tiel rapide, ke 
la kompatinda Sancho perdis la vidon el siaj okuloj, kaj 
sendube pensis, ke la diabloj mem fortaŭzas lin. La remistoj 
ne haltis, ĝis ili sendis lin returne, laŭlonge de la benkoj kaj 
brakoj de la baborda flanko, denove al la pobo. La povra 
ŝildisto restis tie tradraŝita, ŝvitoplena, anhelanta, 
nekapabla kompreni tion al li okazinta. Don Quijote, vidinte 
Sanchon iri senflugile tra la aero, demandis al la generalo, 
ĉu oni kutime regalas per tia ceremonio al la personoj 
vizitantaj por la unua fojo la galerojn, kaj aldonis, ke, se tiel, 
li ne deziras submetiĝi al tia inicado, ĉar li ne havas 
intencon profesii en la ŝipoj. Kaj li ĵuris je Dio, ke se ajna 
persono permesus al si meti sur lin la manon por igi lin flugi, 
li elbatus lian animon el lia korpo. Kaj, tion dirante, la 
hidalgo ekpremis la glavon. 


Ĉi-momente oni descendigis la markezon, kaj, kun terura 
bruo, lasis fali la anten-velon de la topo de la masto ĝis la 
ferdeko. Sancho pensis, ke la ĉielo sin forskuas de siaj 
ĉarniroj kaj falas sur lian kapon, kaj terurite li metis ĝin inter 
siajn krurojn. Ankaŭ don Quijote perdis la trankvilon, 
timotremis, kuntiris la ŝultrojn kaj paliĝis. Tiam la ŝipanoj 
hisis la velon kun la samaj rapido kaj bruo, laborante en 


silento, kvazaŭ mankus al ili la voĉo kaj la spiro. La maato 
faris signon levi la ankron, kuris samtempe al la benkaro, kie 
sidis la remistoj, kaj komencis skurĝi al ili la dorson, dum la 
galero glitis iom post iom for de la bordo. 


Kiam Sancho vidis, ke tiom da ruĝaj piedoj samtempe 
moviĝas, ĉar li imagis la remilojn piedoj, li diris en si: 


—Jen veraj kaj efektivaj aferoj de ensorĉo, kiaj ne estas tiuj 
de don Quijote. Kion faris ĉi mizeruloj, ke oni skurĝas ilin 
tiamaniere? Kial ĉi viro, iranta de unu loko al la alia kun sia 
fajfilo, kuraĝas li sola vipi tiom da homoj? Sendube ĉi tio 
estas la infero aŭ, almenaŭ, la purgatorio. 


Don Quijote, rimarkante, ke Sancho observas ĉion ĉirkaŭe 
kun granda atento, diris: 


—Ho, amiko Sancho, kiel rapide kaj facile vi povus, se vi 
volus, nudigi vin ĝis la zono, sidiĝi inter la sinjoroj remistoj 
kaj meti finon al la ensorĉo de Dulcinea! Meze de la 
turmento kaj mizero de tiom da homoj, via propra doloro ne 
estus al vi tiel intensa, des pli, ke la saĝulo Merlin eble 
taksus ĉiun el ĉi vipobatoj ekvivalenta al dek el la viaj, se 
konsideri, ke ilin ellasas sperta kaj forta mano. 


La generalo volis demandi pri la skurĝado kaj pri Ĉi ensorĉo 
de Dulcinea, sed tiam avizis gvatisto: 


—La turo de Montjŭich signalas, ke ĉe la okcidenta flanko, 
proksime al la bordo, navigas rimo-ŝipo. 


Tion aŭdinte, la generalo saltis inter la remistojn kaj diris: 


—Vigle, fratoj! Ne lasu ĝin eskapi! Sendube la turo signalas 
ian brigantinon de alĝeriaj piratoj. 


La tri aliaj galeroj tuj proksimiĝis al la flag-ŝipo por ricevo de 
ordonoj. La generalo instrukciis, ke du galeroj sin direktu al 
la aperta maro, dum li kun la alia, iros laŭlonge de la bordo, 
kaj tiel la korsaro ne povas eskapi. La remistoj streĉis kun tia 
elano, ke la galeroj peliĝis antaŭen kvazaŭ fluge. La du 
navigintaj al la aperta maro trovis, kiam ili distanciĝis 
proksimume du mejlojn, ŝipon kun, laŭ vida takso, dek kvar 
aŭ dek kvin remo-benkoj, kies nombro estis, efektive, laŭa al 
la takso. Kiam la brigantino rimarkis la galerojn, ĝi manovris 
kun la espero eskapi dank' al sia rapido, sed ĝiaj movoj ne 
sukcesis, ĉar la flagŝipo, unu el la ple rapidaj sur la maroj, 
tiel reduktis la distancon, ke la viroj de la malamika korsaro 
bone komprenis, ke eskapo ne eblas. Ilia kapitano pretis 
ordoni, ke la remistoj haltu, por tuj poste kapitulaci kaj eviti, 
ke la generalo de la galeroj pli furiozu. Sed la fato disponis 
alie, ĉar, kiam la flag-ŝipo proksimiĝis sufiĉe, por ke la viroj 
de la brigantino aŭdu la kriojn, ke ili kapitulacu, du 
torakis[417] el la dek kvar turkoj de la korsaro pafis per siaj 
musketoj kaj mortigis du soldatojn postenigitajn en nia prua 
kastelo. Ĉe tio la generalo ĵuris ne lasi unu solan viron viva 
en la brigantino, sed, kiam li komencis alimpeti al ĝi kun 
ekstrema furiozo, la korsaro flanke preterglitis. La galero iom 
distanciĝis pro la akirita rapido, kaj la piratoj, vidante sin 
perditaj, manovris la velon, kaj per veloj kaj remiloj provis 
denove eskapi, dum la galero faris turnon por reveni. Sed la 
diligento de la piratoj ne savis ilin de la puno aplikenda pro 
ilia misfaro, ĉar la flag-ŝipo atingis la brigantinon en 
proksimume duona mejlo, albatis al ĝia pavezo la remilaron, 
kaj ĉiuj piratoj kaptiĝis vivaj. Ĉe tio alvenis la du aliaj 
galeroj, kaj la kvar, kune kun la predo, sin direktis al la 
plaĝo, kie nekalkulebla popolamaso atendis, dezirante vidi 
kion la galeroj kaptis. La generalo ĵetis ankron proksime al la 
bordo, rimarkis, ke la vic-reĝo de la urbo troviĝas sur la 
plaĝo, sendis la boaton, ke ĝi transportu lin al la ŝipo, 
ordonis descendigi la antenon por tuj pendumi la kapitanon 
kun la ceteraj piratoj kaptitaj en la brigantino, proksimume 


tridek ses, ĉiuj brav-aspektaj, pliparte turkaj musketistoj. La 
generalo demandis, kiu estas la kapitano de la korsaro, kaj 
unu el la kaptitoj, ŝajne hispana renegato, respondis al li en 
la kastilia, dirante: 


—Ĉi junulo ĉi tie, sinjoro, estas nia kapitano. 


Kaj li montris junulon ŝajne ne ankoraŭ dudek-jaran, unu el 
la plej belaj kaj graciaj knaboj koncepteblaj de la homa 
imago. Tiam la generalo demandis al li: 


—Diru, miskonsilita hundo, kio movis vin mortigi miajn 
soldatojn, malgraŭ ke vi vidis vian eskapon neebla? Ĉu vi 
montras tiamaniere vian respekton al flag-ŝipo? Ĉu vi ne 
scias, ke temeraro kaj kuraĝo ne estas la sama afero? loma 
espero pri saviĝo devus puŝi nin esti aŭdacaj, ne temeraraj. 


La kapitano volis respondi, sed tiam la generalo ne havis 
tempon aŭskulti, ĉar la vic-reĝo, kun kelkaj el siaj servistoj 
kaj pluraj personoj de la urbo, ĵus surŝipiĝis, kaj necesis 
bonvenigi lin. 


—Bonan predon vi kaptis, sinjoro generalo —diris la vic-reĝo. 


—Tiel bonan, ke via ekscelenca moŝto tuj vidos ĝin pendi de 
la anteno. 


—Kial? —demandis la vic-reĝo. 


—Ĉar, kontraŭ ĉiaj leĝoj kaj kutimoj de la milito, ili mortigis 
al mi du el la plej bonaj soldatoj de ĉi galeroj, kaj mi ĵuris 
pendumi la kaptitojn senescepte, precipe ĉi junulon, la 
kapitano de la brigantino. 


Kaj li montris la kapitanon, kiu jam atendis la morton kun la 
manoj kunligitaj kaj kun la ŝnuro ĉirkaŭ la kolo. La vic-reĝo 
rigardis lin, rimarkis lian belon, lian gracion, kaj lian 


rezignacion, impresiĝis de lia ĉarmo, efikanta kiel plej bona 
rekomenda letero, kaj sentis la deziron savi lin de la morto. 
Tiel do li demandis: 


—Diru, kapitano. Ĉu vi estas turko, maŭro aŭ renegato? 
Same en la kastilia, la junulo respondis: 

—Nek turko, nek maŭro, nek renegato. 

—Kio do? —demandis la vic-reĝo. 

—Kristana virino —respondis la junulo. 


—Ĉu virino kristana en tia kostumo kaj en tia situacio? Afero 
pli admirinda ol kredinda... 


— Sinjoroj, prokrastu mian ekzekuton —diris la junulo—. Vi 
ne multe perdos, se vi plenumos vian venĝon iom pli tarde, 
post ol mi rakontos al vi la historion de mia vivo. 


Ĉu povus ekzisti homo kun tiel dura koro, ke li ne moliĝus ĉe 
tiaj vortoj, kaj ne aŭskultus almenaŭ kion la trista kaj 
kompatinda junulo volis diri? La generalo respondis, ke li 
parolu laŭplaĉe, sed sen esperi, ke oni povus pardoni lian 
delikton. 


Kun ĉi permeso la junulo komencis paroli jene: 


—Mi naskiĝis de mudeharaj gepatroj, do apartenas al popolo 
sen prudento kaj fortuno laste ricevinta maron da mizeroj. 
En tiel angora vivo, du el miaj onkloj prenis min kun si al 
Berberio, ĉar, kvankam mi insistis, ke Mi estas kristanino, ne 
ŝajna kaj falsa, sed vera kaj sincera (kio fakte kaj efektive mi 
estas) miaj argumentoj vanis. Ili ne havis influon kontraŭ la 
funkciuloj komisiitaj trudi la efektiviĝon de nia mizera 
ekzilo, kaj ankaŭ miaj propraj onkloj pensis, ke mi mensogas 


kun la celo resti en la lando, kie mi naskiĝis, do ili prenis min 
kun si kontraŭ mia propra volo. Kredu min, mi havis patrinon 
kristanan kaj patron saĝan kaj kristanan. Mi suĉis la 
katolikan religion kun la patrina lakto, ricevis bonan edukon, 
kaj ne montris per mia lingvo aŭ per mia konduto mian 
maŭrinecon, Samtempe kun tiaj virtoj (Ĉar mi konsideras ilin 
virtoj) kreskis mia belo, se belon mi havas, kaj mi vivis en 
granda izolo kaj enfermiteco, tamen ne tiel granda, ke ne 
havus okazon vidi min juna nobelo nomita don Gaspar 
Gregorio, pli aĝa filo de kavaliro, kiel bieno limas kun nia 
vilaĝo. Rakonti al vi kiel li vidis min, kiel ni parolis unu la 
alian, kiel li freneze enamiĝis al mia persono kaj kiel mi 
apenaŭ atentis lin, daŭrus tro longe, del pli, ke mi timas, ke 
la kruela ŝnuro min minacanta inter la gorĝo kaj la lango ne 
lasus al mi sufiĉan tempon. Mi diru nur, ke don Gregorio 
volis akompani min en mia ekzilo. Li miksiĝis kun maŭroj de 
aliaj lokoj (li tre bone scipovis ilian lingvon) kaj sur la vojo li 
amikiĝis kun miaj du onkloj, kun kiuj mi vojaĝis, ĉar mia 
patro, saĝa kaj antaŭvidema, foriris de la vilaĝo, tuj kiam li 
aŭskultis la unuan proklamon pri nia ekzilo, kaj direktis sin 
al eksterlando por serĉi lokon, kiel oni akceptus nin. Li 
postlasis multe da perloj kaj gemoj tre valoraj, kune kun iom 
da mono en kruzadoj[418] kaj en oraj eskudoj, kaŝinte ĉion 
subtere en sekreta loko nur de mi konata. Li ordonis min 
neniapretekste tuŝi la trezoron, se okaze oni ekzilus min 
antaŭ lia reveno. Mi faris kiel ordonite, kaj kun miaj onkloj 
kaj aliaj familianoj kaj parencoj, vojaĝis al Berberio kaj de tie 
pasis al Alĝerio, kie mi vivis kvazaŭ en la infero mem. La 
reĝo sciiĝis pri mia belo, kaj ankaŭ la onidiroj pri mia riĉo 
trafis lian orelon, kio iel min favoris. Li vokis min al si, 
demandis de kiu regiono de Hispanio mi venis kaj kiom da 
juveloj kaj mono mi portas kun mi. Mi respondis, dirante al li 
la nomon de mia vilaĝo, kaj aldonis, ke la juveloj kaj la mono 
restas tie enterigitaj, kaj ke mi povus facile repreni ilin, se mi 
mem revenus al Hispanio. Mi diris ĉion ĉi, kun la espero ke 
lia mon-avido pli efike blindigus lin ol mia belo. 


»Sed, konversaciante kun mi pri ĉi aferoj, li ricevis la 
informon, ke unu el la plej belaj kaj graciaj junuloj imageblaj 
akompanis min al Alĝerio. Mi tuj komprenis, ke oni aludis la 
junan don Gaspar Gregorio, kies belo estis efektive 
nekomparebla. Mi sentis profundan alarmon ĉe la penso, ke 
grava danĝero minacas mian amikon, ĉar inter la barbaraj 
turkoj oni pli aprezas belan knabon aŭ junulon ol la plej 
belan virinon. La reĝo ordonis, ke oni konduku la junulon al 
li, demandis min, ĉu la onidiroj pri la belo de la knabo estas 
veraj, kaj tiam, kvazaŭ inspirita de la ĉielo, mi respondis, ke 
jes, sed informis lin, ke li estas, ne viro, sed virino kaj mi 
mem. Tuj poste mi suplikis la reĝon, ke li permesu min iri 
vesti ŝin per kostumo al ŝi propra, por ke ŝi brilu per sia tuta 
belo kaj sen embaraso. La reĝo konsentis kaj diris, ke en la 
sekvanta tago ni parolus, pri kiel mi povus reveni al Hispanio 
por repreni la kaŝitan trezoron. Mi parolis kun don Gaspar, 
avertis lin, ke en vira vesto li falus en grandan danĝeron, 
surmetis al li maŭrinan kostumon kaj en la sama vespero 
kondukis lin al la reĝo, kiu, lin vidante, gapis de miro kaj 
decidis gardi ŝin por ŝin donaci al la granda turka 
imperiestro. Por eviti al si mem al tenton, kaj al ŝi la 
danĝeron, kiu povus ŝin minaci inter la virinoj de lia haremo, 
la reĝo loĝigis ŝin en la domo de kelkaj sinjorinoj maŭraj de 
alta rango, por ke ili prizorgu kaj gardu ŝin. Oni tuj kondukis 
lin al la domo, kaj kion ni ambaŭ sentis (Ĉar mi ne povas 
negi, ke mi amas lin) povus bone kompreni nur la geamantoj 
disirantaj unu de la alia. La reĝo decidis, ke mi revenu al 
Hispanio en ĉi brigantino, eskortate de la du turkoj 
mortigintaj viajn soldatojn. Ankaŭ ĉi hispana renegato venis 
kun mi (kaj ŝi montris la viron, kiu parolis la unua al la 
generalo) kaj mi scias tre bone, ke li estas sekrete kristano, 
kaj ke li dezirus, ne reveni la Berberio, sed resti en 
Hispanujo. La ceteraj en la brigantino estas maŭroj kaj turkoj 
taŭgaj nur por remado. La du turkoj, insolentaj kaj mon- 
avidaj, ne volis obei la ricevitan ordonon meti min, kristane 
vestitan, en la unuan lokon trafitan de la ŝipo. Kontraŭe, ili 


prenis la decidon navigi laŭlonge de ĉi bordo por kapti, se 
eble, ian predon, ĉar ili pensis, ke, se ili min elŝipigus, mi 
povus esti trafita de akcidento, riveli la pozicion de la 
brigantino kaj endanĝerigi ĝin, se galeroj kristanaj navigus 
proksime. 


»Hieraŭ nokte mi rimarkis ĉi bordon, sen ke ni scius ion pri la 
proksimo de la kvar galeroj, kaj ili nin surprizis. Ĉion alian vi 
jam konas. Nu, don Gregorio, en virina kostumo, restas inter 
virinoj, kun evidenta danĝero por sia vivo. Kaj mi staras ĉi tie 
kun la manoj ligitaj, atendante, aŭ pli ĝuste, timante morti, 
kvankam la vivo ne plu ŝajnas al mi vivinda. Jen, sinjoroj, 
mia historio, tiel vera kiel senfortuna. Mi suplikas vin nur, ke 
vi permesu min morti kiel kristana, ĉar, kiel dirite, mi ne 
kulpas je la peko, en kies fundon falis mia popolo. 


La knabino ĉesis tiam paroli, kaj ŝiaj okuloj, plenaj de larmoj, 
kortuŝis multe de ŝiaj aŭskultantoj, tiom, ke ankaŭ ili ploris. 

La vic-reĝo, molkora kaj kompatema, sen diri eĉ unu vorton, 
proksimiĝis al ŝi kaj propramane deligis la belajn manojn de 
la maŭrino. 


Nu, dum la kristana maŭrino rakontis sian raran historion, 
unu olda pilgrimanto, enirinta en la galeron kun la vic-reĝo, 
ne deturnis de ŝi la rigardon eĉ unu momenton. Kaj apenaŭ 
ŝi finis sian rakonton, li ĵetis sin al ŝiaj piedoj, ilin brakumis, 
kaj diris inter mil ĝemoj kaj suspiroj: 


—Ho Ana Felix, mia kompatinda filino! Mi estas Ricote, via 
patro, kaj revenis serĉi vin, ĉar mi ne povas vivi sen vi, lumo 
de mia animo! 


Ĉe tiaj vortoj, Sancho apertis la okulojn, levis la kapon (ĝis 
tiam li tenis ĝin klinita, pensante pri sia akcidentoplena 
promenado) rigardis la pilgrimanton, rekonis la saman 
Ricote, kiun li trovis en la tago de sia eliro al la insulo, kaj 


komprenis ke tie staras lia filino. La maŭrino, jam libera de la 
ŝnuroj, brakumis sian patron, miksante siajn larmojn kun la 
liaj. 


—Jen, sinjoroj, mia filino, pli kompatinda pro siaj misfortunoj 
ol pro sia nomo —diris Ricote al la vic-reĝo kaj al la generalo 
—. Ŝi havas la personan nomon Ana Fe€lix kaj la familian 
Ricote, kaj famas tiel pro sia belo kiel pro mia riĉo. Mi foriris 
de mia vilaĝo por serĉi en la eksterlando lokon, kie ni povus 
sekure loĝi. Mi trovis ĝin en Germanio, revenis en ĉi pilgrima 
kostumo kun kelkaj germanoj por renkonti mian filinon kaj 
elfosi la riĉan trezoron, kiun mi kaŝis sub la tero. Mian filinon 
mi ne trovis. La trezoron mi trovis kaj portas ĝin kun mi, kaj 
nun, pro ĉi stranga koincido de cirkonstancoj, mi renkontis la 
trezoron plej valoran, mian karan filinon. Se ŝiaj larmoj, la 
miaj kaj nia manko de kulpo povas aperti pordon al la 
mizerikordo tra la rigoro de via justeco, estu al ni kompataj, 
ĉar neniam ni intencis, eĉ en pensoj, ofendi vin, nek iel 
partoprenis en la komplotoj de nia prave ekzilita popolo. 


—Mi bone konas Ricote —diris tiam Sancho— kaj scias, ke 
Ana Felix estas lia filino, kiel li asertas. Sed rilate al liaj iroj 
kaj venoj, bonaj aŭ mavaj intencoj kaj ĉio cetera, Mi ne 
opinias. 


Antaŭ la ĉeestantoj, mirfrapitaj de tiel stranga serio de 
eventoj, la generalo diris: 


—Viaj larmoj ne lasos min plenumi mian ĵuron. Vivu, ĉarma 
Ana Felix, la jarojn al vi rezervitajn de la ĉielo, kaj pagu sian 
kulpon nur la insolentaj kaj aŭdacaj krimintoj. 


Kaj tuj poste li ordonis pendumi de la anteno la du turkojn, 
kiuj mortigis la du soldatojn. Sed la vic-reĝo intervenis 
petante kun insisto ne pendumi ilin, ĉar pli la frenezo ol la 
temeraro movis ilin misfari. La generalo cedis al la peto de la 


vic-reĝo, ĉar fridasange oni ne bone plenumas venĝon. Tuj 
poste ili traktis la manieron savi don Gaspar Gregorio el ties 
danĝera situacio. Ricote proponis ĉi-cele nombron da perloj 
kaj juveloj, kiujn li havis, en la valoro de pli ol du mil 
dukatoj. Ili diskutis multe da projektoj, sed la plej bonan 
ideon prezentis la iam menciita hispana renegato: li sin 
proponis reiri al Alĝerio en ŝipeto de proksimume ses benkoj 
kun kristanaj remistoj, ĉar li sciis, kie, kiel kaj kiam li povus 
kaj devus elŝipiĝi, kaj same li konis la domon, kie don 
Gregorio sidis retenate. La vic-reĝo kaj la generalo dubis, ĉu 
ili devus fidi je la renegato, aŭ konfidi al li kristanajn 
remistojn. Sed Ana Felix garantiis por li, kaj ŝia patro Ricote 
diris, ke li pagus la elaĉetan monon por la kristanoj, se okaze 
oni ilin kaptus. 


Nu, ili interkonsentis efektivigi ĉi projekton, la vic-reĝo 
elŝipiĝis, kaj don Antonio Moreno prenis kun si la maŭrinon 
kaj ties patron al sia domo. La vic-reĝo rekomendis lin regali 
kaj komplezi ilin laŭpove kaj aldonis, ke, de sia flanko, li 
metas je lia dispono kion en lia propra hejmo povus taŭgi 
por ilia regalo: tiom da bonvolo kaj karitato inspiris al la 
brusto de la vic-reĝo la belo de Ana Felix! 


Ĉapitro 64 


Kie oni rakontas pri la aventuro, kiu afliktis la hidalgon don 
Quijote pli ol ĉiuj antaŭaj 


Diras la historio, ke la edzino de don Antonio Moreno ĝoje 
akceptis ĉe si la junan Ana Felix. Ŝi bonvenigis la knabinon 
kun granda afablo, ĉarmite de ŝiaj elstaraj belo kaj 
inteligento; kaj el la tuta urbo, kvazaŭ vokitaj de sono 
sonorila, aliris homoj admiri ŝin. 


Don Quijote diris al don Antonio, ke ilia projekto liberigi don 
Gregorio ne estas bona, ĉar ĝi ŝajnas pli danĝera ol pozitiva, 
kaj ke pli konvenus, se oni sendus lin al Berberio kun ties 
armoj kaj ĉevalo, ĉar li liberigus la junulon spite al la tuta 
maŭra nacio, same kiel don Gaiferos faris rilate sian edzinon 
Melisendra. 


—Via moŝto memoru —tiam intervenis Sancho—, ke sinjoro 
don Galferos liberigis sian edzinon sur firma tero kaj prenis 
ŝin al Francio ankaŭ sur firma tero. Sed, se okaze ni liberigus 
la junan don Gregorio, Ĉu ni povus preni lin en Hispanion, 
konsiderante, ke la maro kuŝas intere? 


—Por ĉio ekzistas rimedo, se escepti la morton —respondis 
don Quijote—. Se ni disponus barkon proksiman al la bordo, 
nenio en la mondo povus bari nian enŝipiĝon. 


—Via moŝto aranĝas ĉion laŭ la mezuro de viaj deziroj —diris 
Sancho—. Sed de la buŝo ĝis la manoj estas granda 
interspaco, kaj mi pli preferas la renegaton. Li ŝajnas al mi 
ulo bona kaj rezoluta. 


Don Antonio diris, ke, se la renegato ne sukcesus en sia 
entrepreno, tiam ili helpus sin per la rimedo sendi la 
grandan don Quijote al Berberio. Du tagojn poste, la 


renegato ekiris en leĝera barko kun dek du remiloj kaj tre 
kuraĝa ŝipanaro, kaj postu du aliaj tagoj, la galeroj forvelis al 
Oriento; sed antaŭe la generalo petis la vic-reĝon teni lin 
informata pri la eventuala liberigo de don Gregorio kaj pri la 
sorto de Ana Felix; kaj la vic-reĝo promesis volonte tion fari. 


Nu, unu matenon, don Quijote rajde promenis sur la plaĝo, 
en sia armaĵo kaj kun sia tuta arsenalo, ĉar kiel li ofte diris, 
lia ripozo estas la bataloj, kaj liaj garnoj la bataliloj, do li 
ĉiam portis ilin kun si. Tiam li vidis veni ale al li kavaliron 
same kirasitan de la kapo ĝis la piedoj, kun la bildo de brila 
luno pentrita sur la ŝildo. La nekonato, proksimiĝinte sufiĉe 
por esti aŭdata de don Quijote, kriis al li: 


—Ho vi, fama kaj neniam sufiĉe laŭdata kavaliro don Quijote 
de La Mancha: jen antaŭ vi la Kavaliro de la Blanka Luno, 
kies unikaj prodaĵoj eble igas vin memori mian nomon. Mi 
venas batali kontraŭ vi kaj provi la forton de via brako por 
devigi vin konfesi, ke mia damo, kiu ajn ŝi estas, senkompare 
pli belas ol via Dulcinea de El Toboso. Se vi senrezerve 
konfesos ĉi veron, vi evitos al vi vian propran pereon, kaj al 
mi la penon vin mortigi. Sed, se vi decidos batali, kaj mi 
venkos vin, mi postulos de vi nur tion, forlasi la armojn, ne 
plu serĉi aventurojn kaj retiri vin al via vilaĝo, kie vi loĝos 
dum unu jaro sen meti manon al glavo, en profunda paco kaj 
plaĉa ripozo, por la bono de via animo kaj la prospero de via 
bieno. Sed, se vi venkos min, vi disponos laŭvole je mia vivo; 
miaj armoj kaj ĉevalo apartenos al vi kiel predoj, kaj la 
renomo de miaj faroj transiros al via propra famo. Pensu kion 
vi preferas, kaj tuj respondu, ĉar nur la hodiaŭan tagon mi 
havas por fini ĉi aferon. 


Don Quijote rigidiĝis de miro kaj konfuzo, tiel pro la aroganto 
de la Kavaliro de la Blanka Luno, kiel pro la motivo de la 
defio. Sed trankvile kaj kun serena mieno li respondis: 


—Kavaliro de la Blanka Luno, pri kies faroj mi ne aŭdis ĝis 
nun: mi igos vin ĵuri, ke neniam vi vidis mian gloran 
Dulcinea, ĉar alie vi ne okupus vin per ĉi entrepreno, se 
konsideri, ke, admirante ŝin, vi estus konfesinta vian eraron, 
tial, ke belo komparebla kun la ŝia nek povis, nek povas 
ekzisti. Tiel do, dirante, ne ke vi mensogas, sed ke via aserto 
ne kongruas kun la vero, mi akceptas vian defion kun la 
proponitaj kondiĉoj. Kaj ĝi okazu jam nun, por ke ne pasu ĉi 
tago, la sola, kiun vi disponas por ĉi afero. Mi ekskludas el 
viaj kondiĉoj tion, ke la gloro de viaj faroj transiru al la mia, 
ĉar mi ne konas ilin, kaj mi kontentas je la miaj, kiaj ili estas. 
Elektu kiom da kampo vi deziras, kaj mi faros same, kaj 
«kion Dio donos, Sankta Petro benu». 


De la urbo oni jam rimarkis la Kavaliron de la Blanka Luno 
kaj informis la vic-reĝon, ke la nekonato parolas kun don 
Quijote. La vic-reĝo supozis, ke temas por nova aventuro 
elpensita de don Antonio aŭ de alia kavaliro de la urbo, do li 
tuj rajdis sur la plaĝon kun don Antonio kaj multaj aliaj 
kavaliroj, ĝuste en la momento kiam don Quijote turnis la 
ĉevalon per la brido por preni la terenon necesan por la 
atako. Vidante, ke ambaŭ viroj pretas impeti unu la alian, la 
vic-reĝo intermetis sin kaj demandis al ili la kialon de ilia 
subita duelo. La Kavaliro de la Blanka Luno respondis, ke 
temas pri afero de rangordo de belulinoj kaj koncize informis 
lin pri sia defio al don Quijote, kaj pri tio, ke ambaŭ partioj 
akceptis la kondiĉojn de la duelo. La vic-reĝo proksimiĝis 
tiam al don Antonio kaj softe lin demandis, ĉu li konas ĉi 
kavaliron de la Blanka Luno, aŭ ĉu oni aranĝis novan 
mistifikon kontraŭ don Quijote. Don Antonio respondis, ke li 
nek konas la kavaliron, nek scias, ĉu la defion oni prenu 
ŝerce aŭ serioze. Ĉi respondo lasis la vic-reĝon perpleksa, kaj 
li hezitis, Ĉu permesi aŭ ne la duelon. Fine li ne povis ne 
kredi, ke temas pri ĝuste alia mistifiko, do li apartiĝis 
dirante: 


— Sinjoroj kavaliroj, se ĉi tie ne ekzistas alia solvo ol konfesi 
aŭ morti; se don Quijote de La Mancha teniĝas al sia opinio, 
kaj ankaŭ la Kavaliro de La Blanka Luno ne cedas, tiam ni 
lasu la aferon en la manojn de Dio. La kampon al vi! 


La Kavaliro de la Blanka Luno dankis per diskretaj kaj 
ĝentilaj vortoj la vic-reĝon pro ties permeso, kaj same faris 
don Quijote. Ĉi-lasta tutkore sin rekomendis al la ĉielo kaj al 
sia Dulcinea (kiel li kutimis ĉe la komenco de la bataloj), 
okupis iom pli da tereno, ĉar li vidis sian kontraŭulon fari la 
saman manovron, kaj, sen ke oni blovus per trumpeto aŭ alia 
milita instrumento la atak-signalon, la duelantoj samtempe 
komencis la galopadon. Sed tial, ke la ĉevalo de la Kavaliro 
de la Blanka Luno estis pli rapida, li renkontis la hidalgon ĉe 
la du trionoj de la kurejo kaj tiel impete li koliziis kontraŭ lin 
—sen tuŝi lin per la lanco, ĉar ŝajne li intence ne levis ĝin—, 
ke don Quijote kaj Rocinante renversiĝis teren en terura falo. 
Poste la venkinto tuj saltis al la hidalgo, metis la pinton de la 
lanco sur lia viziero kaj diris: 


—Venkinta vi estas, kavaliro, kaj eĉ mortos, se vi ne konfesos 
laŭ la kondiĉoj de nia defio. 


Don Quijote, muelita kaj duonsvena, sen levi la vizieron, 
diris kun trema voĉeto, kvazaŭ li parolus de la interno de 
tombo: 


—Dulcinea de El Toboso estas la plej bela virino de la mondo, 
kaj mi la plej senfortuna kavaliro. Sed mi ne povas konsenti, 
ke mia venkiteco perfidu tian veron. Puŝu kavaliro, vian 
lancon, kaj prenu de mi la vivon, tial, ke vi jam prenis mian 
honoron. 


—Tion mi tute ne faros —respondis la Kavaliro de la Blanka 
Luno—. Longe vivu en sia senmakula renomo la belo de 
sinjorino Dulcinea de El Toboso. Sufiĉas al mi, ke la granda 


don Quijote de La Mancha restu en sia vilaĝo dum unu jaro, 
aŭ pli longe, laŭ mia volo, kiel ni interkonsentis antaŭ ol ni 
komencis batali. 


La vic-reĝo, don Antonio kaj multaj aliaj personoj tie 
troviĝantaj aŭskultis ĉi vortojn de la venkinto, kaj same 
aŭskultis la hidalgon respondi, ke, se nur oni ne petus de li 
ion diskreditan al la famo de Dulcinea, li plenumus ĉion 
alian, kiel vera kaj skrupula kavaliro. Aŭdinte ĉi konfeson, la 
Kavaliro de la Blanka Luno deturnis la ĉevalon per la brido, 
klinis la kapon antaŭ la vic-reĝo en signo de respekto kaj 
duongalope rajdis en la urbon. La vic-reĝo ordonis don 
Antonio sekvi lin kaj eltrovi ĉiakoste, kiu li estas. Poste oni 
starigis la hidalgon, levis lian vizieron, kaj montriĝis lia 
vizaĝo, pala kaj ŝvitoplena. Rocinante ne povis sin movi dum 
kelka tempo: en tiel mava stato lasis lin la forto de la falo! 
Sancho, afliktita kaj senkonsola, ne sciis kion diri aŭ fari, ĉar 
Ŝajnis al li, ke la ĵusa epizodo okazis en sonĝo, kaj ke la tuta 
afero disvolviĝis en magia atmosfero. Li vidis sian mastron 
venkita kaj devigita ne preni la armojn dum unu jaro; imagis 
stompita la gloran brilon de liaj prodaĵoj; kaj kion li esperis 
el la novaj promesoj de don Quijote, tio svenis kiel fumo 
dispelita de la vento. Li timis, ĉu Rocinante suferus 
konstantan kriplon, aŭ ĉu lia mastro resaniĝus de sia 
frenezo; kvankam li pensis, ke, vere, estus bone, se don 
Quijote retrovus la prudenton. Fine en porto-seĝo (la vic- 
reĝo antaŭe sendis por ĝi) oni kondukis la hidalgon en la 
urbon, kaj ankaŭ la vic-reĝo rajdis tien kun la deziro scii pri 
la Kavaliro de la Blanka Luno, kiu lasis la hidalgon en tiel 
lamentinda stato. 


Ĉapitro 65 


Kie oni informas pri la Kavaliro de la Blanka Luno, pri la 
liberigo de don Gregorio kaj pri aliaj eventoj 


Don Antonio Moreno sekvis la Kavaliron de la Blanka Luno, 
kaj ankaŭ svarmo da buboj sekvis, eĉ persekutis lin, ĝis li 
rifuĝis en gastejon de la centro de la urbo. Don Antonio 
eniris tien kun la deziro lin koni. Aperis ŝildisto por akcepti la 
Kavaliron de la Blanka Luno, kaj demeti ties armaĵon, sed la 
Kavaliro pasis en alian ĉambron kaj, kun li, don Antonio, kiu 
tre senpaciencis scii pri lia persono. La venkinto de don 
Quijote, vidante, ke la alia ne havas intencon lasi lin en 
paco, diris: 


—Mi bone scias, sinjoro, kion vi deziras: vi volas eltrovi, kiu 
mi estas. Nu, tial, ke mi havas nenian motivon kaŝi antaŭ vi 
mian identecon, mi ĝin rivelos al vi, sen devii eĉ unu colon 
de la vero, dum mia servisto demetas de mi la armaĵon. Sciu, 
sinjoro, ke oni nomas min bakalaŭro Sanson Carrasco. Mi 
estas samvilaĝano de don Quijote, kies absurdoj kaj 
ekstravagancoj ekscitas la kompaton de liaj konatoj. Lia 
sorto aparte min afliktas, kaj tial, ke mi kredas, ke li 
resaniĝus, se li trankvile vivus en sia lando kaj en sia hejmo, 
mi kovis planon por sendi lin al ties vilaĝo, kaj lin reteni tie. 
Nu, antaŭ proksimume tri monatoj, alivestita kiel vaganta 
kavaliro kaj sub la nomo de Kavaliro de la Speguloj, mi ekiris 
serĉi lin sur la vojoj kun la intenco batali kontraŭ li, kaj venki 
lin sen fari al li damaĝon, sed metante kiel kondiĉon, ke la 
venkito submetiĝu al la deziroj de la venkinto. Kaj mi pensis 
devigi lin (ĉar mi anticipe konsideris lin venkita) reiri al sia 
vilaĝo kaj resti tie dum unu jaro, en kies tempo li povus 
resaniĝi. Sed la fato ordonis alion, ĉar li venkis min, ĵetis min 
de sur la ĉevalo, kaj mia plano do fiaskis. Li daŭrigis sian 
vojon, kaj mi reiris hejmen kapklina, plena de honto kaj 


disbatita pro la rigoro de la falo. Tamen mi ne rezignis mian 
projekton serĉi lin denove kaj venki lin, kio hodiaŭ okazis. 
Kaj ĉar li tiel konscience obeas la regulojn de la kavalirismo, 
certe li plenumos sian vorton. Tio, sinjoro, estas la tuta 
historio, kaj mi havas nenion plian por diri. Mi suplikas vin 
ne riveli mian personecon al don Quijote, por ke mia ideo 
ĝisfine realiĝu, kaj tiel povu retrovi sian racion la hidalgo, 
homo tre saĝa kiam la idiotaĵoj de la kavalirismo ne 
perturbas lian menson. 


—Ho, sinjoro! —diris don Antonio—. Dio pardonu vin, ĉar vi 
faras grandan damaĝon al la homoj, klopodante rehavigi la 
saĝon al la plej amuza frenezulo de la mondo. Ĉu vi ne 
vidas, sinjoro, ke la eventuala bono, kiu kaŭzus lia 
prudentiĝo, tute ne egalus al plezuro, kiun faras al ni liaj 
ekstravagancoj? Sed mi pensas, sinjoro bakalaŭro, ke via 
tuta talento ne sukcesos igi saĝa homon tiel absolute 
frenezan. Kaj se tio ne estus peko kontraŭ la kristana 
karitato, mi dezirus, ke don Quijote neniam resaniĝu, ĉar 
kun lia sano ni perdus, ne nur lian drolan spiriton sed ankaŭ 
la humuron de lia ŝildisto Sancho, ambaŭ kapablaj inspiri 
ĝojon al la melankolio mem. Malgraŭe, mi silentos kaj gardos 
la sekreton por vidi, ĉu mi ne eraras, pesante, ke viaj 
klopodoj, sinjoro bakalaŭro, tute vanos. 


Carrasco respondis, ke ĉiuokaze, la afero bone iras, kaj ke li 
esperas meti al ĝi sukcesan finon. Poste ili adiaŭis unu la 
alian kun ĝentilaj kaj komplimentaj vortoj; Carrasco igis 
ŝarĝi mulon per la kunligitaj pecoj de lia armaĵo, surgrimpis 
la ĉevalon, kiun li uzis en la duelo, kaj forlasis la urbon en la 
sama tago ale al la hejmo, sen ke survoje okazus al li io 
rakontinda en ĉi vera historio. Don Antonio ripetis al la vic- 
reĝo la vortojn de Carrasco, ĉe kio la vic-reĝo ne montris 
multe da ĝojo, ĉar la ekzilo de don Quijote markus la finon 
de la amuzo provizita ĝis nun de liaj ekstravagancaj 
entreprenoj. 


Afliktita, morna, profunde en pensoj kaj kun muelita korpo, 
don Quijote kuŝis en la lito dum ses tagoj, kaj senĉese volvis 
kaj revolvis en sia kapo la misfortunon de sia venkiteco. 
Sancho konsolis lin, dirante interalie: 


— Sinjoro, levu la kapon kaj, se vi povas, ĝoju kaj danku la 
ĉielon, ĉar, kvankam oni ĵetis vin surteren, vi ne havas eĉ 
unu ripon rompita. Vi scias, ke kiam oni donas, oni ankaŭ 
ricevas, kaj ke ne ĉiam pendas ŝinkoj sur la hokoj. Sendu 
promeni la kuraciston, ĉar vi ne bezonas lin por la flegado de 
via malsano. Ni revenu hejmen kaj ne plu vagadu serĉante 
aventurojn tra landoj kaj lokoj nekonataj. Nu, bone 
pensante, evidentas, ke, kvankam via moŝto troviĝas en pli 
mava stato ol mi, mi estas la pli granda perdanto en ĉi afero, 
ĉar, kiam mi forlasis mian gubernatoran postenon, mi 
samtempe forlasis ĉiam deziron plu esti gubernatoro, sed ne 
la deziron fariĝi grafo. Kaj tian rangon mi neniam akiros, se 
vi forlasos vian kavaliran profesion: se vi perdos la ŝancon 
sidi en reĝa trono, miaj espero turniĝos en fumon. 


— Silentu, Sancho. Memoru, ke miaj retiriteco kaj izolo 
daŭros ne pli ol unu jaron. Poste mi revenos al mia glora 
ofico, kaj tiam ne mankos al mi la okazo konkeri la regnon aŭ 
disponi graflandon por ĝin donaci al vi. 


—Dio vin aŭskultu —diris Sancho— kaj la peko estu surda. 
Mi ĉiam aŭdis, ke pli valoras bona espero ol mizera havo. 


Ĉe tio eniris don Antonio kaj, kun montroj de granda ĝojo, 
interrompis ilian konversacion, dirante: 


—Bonan novaĵon, sinjoro don Quijote! Don Gregorio, kaj la 
renegato irinta serĉi lin, troviĝas ĉe la haveno. Nu, ne jam ĉe 
la haveno, sed en la hejmo de la vic-reĝo. Baldaŭ ili venos ĉi 
tien. 


Don Quijote iom ĝojis ĉe la sciigo kaj diris: 


—Verdire, mi preskaŭ preferintus vidi la entreprenon fiaski, 
ĉar tiel mi sentus min devigita iri al Berbereio, kie, per la 
forto de mia brako mi liberigus ne nur don Gregorion, sed eĉ 
la tutan nombron da kristanoj tie tenataj kiel kaptitoj. Sed, 
ve al mi! Kion mi diras? Ĉu mi ne estas la venkito? Ĉu oni ne 
ĵetis min surteren kaj prohibis al mi preni la armojn dum unu 
jaro? Kial do mi promesas? Pri kio vantas, se prefere ol 
glavon mi devus uzi ŝpin-radon? 


—Sufiĉe jam, sinjoro! —diris Sancho—. Plu vivu la kokino eĉ 
kun sia pipso. Hodiaŭ estas via vico, morgaŭ povus esti mia. 
Ne valoras tro zorgi pri ĉi batoj kaj bataloj, ĉar la falinta nun, 
povas levi sin morgaŭ, kondiĉe, ke li ne volas resti en la lito: 
mi volas diri, se, anstataŭ perdi la kuraĝon, li preferus reakiri 
forton por denove batali. Kaj nun, via moŝto leviĝu por 
akcepti don Gregorion: la domanoj komencas ekscite movi 
sin, do li certe troviĝas jam ĉi tie. 


Kaj li pravis, ĉar don Gregorio kaj la renegato jam raportis al 
la vic-reĝo pri la incidentoj de sia vojaĝo, kaj la junulo, en 
sia urĝo renkonti Ana Felix, iris kun sia kompano al don 
Antonio. Kiam oni lin elprenis el Alĝerio, don Gregorio portis 
ankoraŭ virinan kostumon, sed en la ŝipo li ŝanĝis ĝin 
kontraŭ la vesto de kaptito eskapinta kun li. Tamen, pro sia 
eksterordinara belo, li vekus en ajna kostumo admiron, amon 
kaj envion, kaj aĝis ŝajne inter dek sep kaj dek ok jaroj. 
Ricote kaj lia filino eliris ilin bonvenigi: la patro plorante, kaj 
Ana Felix sinretene. Ili ne brakumis unu la alian, ĉar granda 
amo ĉiam inklinas manifestiĝi per sobraj elmontroj. La du 
geamantoj parolis inter si per sia silento, kaj nur iliaj okuloj 
rivelis la feliĉon kaj la honeston de iliaj pensoj. La renegato 
rakontis pri la rimedoj kaj ruzoj uzitaj por la liberigo de don 
Gregorio. Poste don Gregorio parolis pri la danĝeroj kaj 
komplikoj lin sieĝintaj en la haremo, kun kies virinoj li 
kunvivis, kaj lia rakonto, ne longa, sed konciza, montris lin 
pli matura laŭsaĝe ol laŭaĝe. Fine, Riconte pagis malavare al 


la renegato kaj al liaj remistoj. La renegato eniris denove en 
la sinon de la Eklezio kaj ĉesis esti ĝia putra membro dank' 
al siaj kontricio kaj pentofarado. Du tagojn poste, la vic-reĝo 
traktis kun don Antonio pri kiel oni povus aranĝi, ke Ana 
Felix kaj ŝia patro restu en Hispanio; ĉar ŝajnis al li, ke filino 
tiel kristana kaj patro ŝajne tiel bon-intenca devus ricevi la 
permeson plu loĝi en la lando. Don Antonio sin proponis fari 
la necesajn elpaŝojn en la ĉef-urbo, kien nepre li vojaĝus por 
trakti aliajn aferojn, kaj duonaludis, ke en la kortego oni 
atingas multon, eĉ malfacilan, per favoroj kaj donacoj. 


—Oni nenion esperu el favoroj kaj donacoj —diris tiam 
Ricote, kiu ĉeestis ĉi konversacion—, ĉar preĝoj, promesoj, 
donacoj aŭ larmoj ne havas influon sur la eminenta don 
Bernardino de Velasco, grafo de Salazar, komisiita de Lia 
Majesto zorgi pri la plenumo de la ekzil-dekreto. Verdire, li 
scias mildigi per mizerikordo la rigoron de la justeco, sed 
vidante, ke la tuta korpo de mia popolo suferas infekton kaj 
putron, li aplikis al ĝi ardan kaŭteron, ne moligan 
ungventon. Kaj tiel, helpante sin per prudento, sagaco, 
diligento, kaj ankaŭ per teroro, li portis sur siaj fortaj ŝultroj 
la pezon de Ĉi granda entrepreno kaj ĝin plenumis ĝisfine, 
sen ke niaj artifikoj, ruzoj, manovroj, trompoj kaj suplikoj 
povus blindigi liajn Argusajn okulojn. Li ĉiam tenis ilin 
apertaj, por ke eĉ ne unu homo el nia popolo plu loĝu ĉi tie 
aŭ restu kaŝita, kiel subtera radiko kapabla reĝermi kaj doni 
venenajn fruktojn en Hispanio, lando jam pura, jam libera de 
la timo, kiun la granda nombro da mudeharoj inspiris al la 
regno. Heroa decido de la eminenta Filipo la 32! Kaj tiel saĝe 
li kondutis, konfidante tian entreprenon al don Bernardino 
de Velasco! 


—Tamen —diris don Antonio—, kiam mi estos en la ĉefurbo, 
mi faros ĉian elpaŝon eblan, kaj la ceteron ni lasu al la 
providenco. Don Gregorio venos kun mi, ke li mildigu la 
doloron, kiun liaj gepatroj certe sentas pro lia foresto. Ana 


Felix restos kun mia edzino ĉe mi, aŭ en iu monaĥinejo, kaj 
mi scias, ke la vic-reĝo ĝojos teni ĉe si la bonan Ricote, ĝis ni 
vidos, kio rezultos el miaj elpaŝoj. 


La vic-reĝo konsentis ĉion proponitan de don Antonio, sed, 
kiam don Gregorio eksciis pri la aranĝoj, li deklaris, ke li nek 
volas, nek povas lasi sola doĥa Ana Felix. Fine ankaŭ li 
akceptis la planon, ĉar li pensis, ke, vidinte siajn gepatrojn, 
li trovus la manieron reveni al ŝi. Tiel do Ana Felix restis kun 
la edzino de don Antonio, kaj Ricote ĉe la vic-reĝo. 


Venis la tago de la vojaĝo de don Antonio; du tagojn poste 
foriris don Quijote kaj Sancho, ĉar la sekvoj de la falo de la 
hidalgo ne permesis lin elrajdi pli frue. Larmoj, suspiroj 
ĝemoj kaj svenoj abundis en la adiaŭo inter don Gregrorio 
kaj Ana Felix. Ricote proponis al don Gregorio la sumon de 
mil eskudoj, se li ilin dezirus. Sed la junulo rifuzis, kaj prenis 
prunte de don Antonio nur kvin, kun la promeso ilin redoni 
en la ĉefurbo. Ĉe tio ankaŭ li foriris, kaj poste, kiel dirite, don 
Quijote kaj Sancho: don Quijote sen armoj kaj en vojaĝa 
vesto; Sancho piede, ĉar la azeno portis la pecojn de la 
armaĵo kaj la ceteran arsenalon. 


Ĉapitro 66 


Kie oni traktas pri tio, kion la leganto vidos, aŭ la 
aŭskultanto aŭdos 


Kiam don Quijote kaj Sancho eliris el Barcelona, la hidalgo 
denove rigardis la lokon, kie li falis, kaj diris: 


—Ĉi tie pereis Trojo. Ĉi tie, ne mia timemo, sed mia 
misfortuno, rabis de mi la gloron, kiun mi konkeris. Ĉi tie la 
fato sin ekzercis kontraŭ min per siaj ŝanĝoj kaj turniĝoj. Ĉi 
tie miaj faroj eklipsiĝis. Fine, ĉi tie falis mia sorto kaj ne 
leviĝos plu. 


— Sinjoro —respondis Sancho—. Kuraĝaj koroj devas tiel 
same pacienci en la misfortuno, kiel ĝoji en la prospero. Tion 
mi mem spertas, ĉar, se mi kontentis en mia gubernatora 
posteno, nun, kiel piedira ŝildisto, mi ne tristas: ĉar mi aŭdis 
diri, ke la tiel nomata Fortuno estas virino ebria kaj 
kapricema, kaj ĉefe blinda, do ŝi ne vidas kion ŝi faras kaj ne 
scias, kiun ŝi levas, kaj kiun ŝi renversas. 


—Vi tre saĝumas, Sancho, kaj diskrete parolas —diris don 
Quijote—. Vere, mi ne scias, de kiu vi lernas. Mi povas nur 
diri al vi, ke en la mondo ne ekzistas tia Fortuno, kaj ke la 
eventoj, bonaj aŭ mavaj, okazas, ne hazarde, sed pro 
speciala providenco de la ĉielo, kaj de tio venas la diro, ke 
ĉiu persono konstruas al si sian propran destinon. Mi 
konstruis la mian sen la necesa prudento, kaj tial, mia troa 
sinfido kondukis min al mava fino: ĉar mi devintus pensi, ke 
la feblo de mia Rocinante ne povus rezisti la potencon kaj la 
grandon de la ĉevalo de la Kavaliro de la Blanka Luno. 
Malgraŭ ĉio mi riskis min, farante kiom mi povis, kaj, 
kvankam mi perdis la honoron, mi nek perdis nek povas 
perdi la virton plenumi mian vorton. Kiam mi estis aŭdaca 
kaj kuraĝa kavaliro vaganta, la forto de miaj brakoj kreditigis 


miajn farojn. Nun, kiam mi iras surpiede, kiel ŝildisto, mi 
kreditigos miajn vortojn, plenumante mian promeson. Plu 
marŝu, amiko Sancho, kaj ni iru pasigi en nia vilaĝo la jaron 
da ekzilo, kaj en nia izoliteco mi reakiros novan forton por 
reveni al la profesio de la armoj, kiun mi ne povas forgesi. 


— Sinjoro —respondis Sancho—. Marŝi piede ne estas tiel 
agrabla afero, ke oni sentu la deziron fari longajn irojn. Ni 
lasu ĉi armojn alkroĉitaj al la branĉo de arbo, ke ili ŝajnu 
pendumitoj: tiam, mi povos sidi sur la azeno kaj, kun la 
piedoj for de la tero, ni faros la irojn tiel longaj, kiel plaĉos al 
vi. Sed, se vi imagas, ke mi povas vojaĝi piede per longaj 
etapoj, vi imagas lon neeblan. 


—Vi pravas, Sancho —diris don Quijote—. Ni pendigu miajn 
armojn kiel trofeon, kaj sub ili, aŭ ie proksime, ni gravuru sur 
la arboj la enskribon, kiun portis la trofeo de la armoj de 
Rolando: 


Ilin ne movi, 
se vi ne povas 
Rolandon provi. 


—Vi bele parolis, sinjoro —respondis Sancho—. Kaj se ne pro 
tio, ke Rocinante estas al ni necesa survoje, ankaŭ ĝi devus 
pendi. 


—Nek la armoj, nek la ĉevalo pendu! Por ke oni ne diru, ke 
«por bona servo, mava rekompenco». 


—Via moŝto tute pravas —respondis Sancho—, ĉar, laŭ 
opinias la diskretaj, oni ne devas imputi al la ŝarĝo-selo la 
kulpon de la azeno. Tiel do, se konsideri, ke via moŝto kulpas 
pri ĉi afero, vi mem devus puni vin kaj ne elverŝi vian 
koleron kontraŭ la jam sangaj kaj rompitaj armoj, kontraŭ la 
milda Rocinante aŭ kontraŭ la molo de miaj piedoj, se vi 
postulas, ke ili marŝu pli longe ol ili povas. 


Per ĉi konversacioj kaj argumentoj ili pasigis la tutan tagon, 
kaj eĉ la kvar sekvajn, sen trovi sur la vojo ian haltigan 
incidenton. Sed en la kvina tago, enirante en vilaĝon, ili 
renkontis ĉe la pordo de gastejo multe da homoj sin 
amuzantaj, ĉar estis festa tago. Kiam don Quijote kaj Sancho 
proksimiĝis al ili, unu kampulo diris laŭte: 


—Unu el ĉi du sinjoroj, kiuj tute ne konas la partiojn, diros 
kion oni faru rilate al nia veto. 


— Tre volonte —respondis don Quijote— kaj tute senpartiece, 
se mi komprenos, pri kio temas. 


—Nu bone, okazas, sinjoro —diris la kampulo—, ke ĉi-vilaĝa 
viro, tiel grasa ke li pezas dek unu arobojn, defiis alian 
vilaĝanon, kun ne pli ol kvin aroboj da pezo, vetkuri kun li 
cent paŝojn, kondiĉe, ke ĉiu havu la saman pezon. Oni 
demandis al la defianto, kiel oni devus egaligi la pezon, kaj li 
respondis, ke tial, ke la defiato pezas kvin arobojn, li devus 
Ŝarĝi sin per ses aroboj da fero, kaj tiel egaliĝus la dek unu 
aroboj de la grasa kun la dek unu de la minca. 


—Ho ne, ne tiel! —kriis Sancho, antaŭ ol don Quijote 
respondus—. Kiel la tuta mondo scias, antaŭ ne longe mi 
ĉesis esti gubernatoro kaj juĝisto, do al mi apartenas klarigi 
ĉian dubon kaj doni mian opinion en ĉi afero. 


—Respondu laŭvole —diris don Quijote—, ĉar regas en mia 
spirito tiel profunda agito kaj konfuzo, ke mi ne havas 
humoron eĉ por levi la etan fingron. 


Kun ĉi permeso, Sancho sin turnis al la kampuloj, kiuj lin 
ĉirkaŭis kaj kun aperta buŝo streĉe atendis lian opinion, kaj 
diris: 


— Fratoj, la postulo de la grasa homo estas absurda kaj havas 
eĉ ne ombron de justeco: ĉar se, laŭdire, la defiato rajtas 


elekti la armilon, li ne devas elekti ĝin tia, ke ĝi ĝenu lin kaj 
neebligu al li la triumfon. Sekve mi konsilas, ke la grasa 
defianto tranĉu, tondu, ŝiru, skrapu kaj fajlu en sia korpo (kaj 
li mem decidu en kiuj partoj) ĝis elimino de ses aroboj de lia 
karno. Tiamaniere, kun la restantaj kvin aroboj li egaliĝos al 
la kvin de sia kontraŭulo, kaj ili povos kuri en la samaj 
kondiĉoj. 


— Je Dio, ĉi sinjoro parolis kiel sanktulo kaj juĝis kiel 
kanoniko —diris unu el la aŭskultantaj kamparanoj—. Sed 
certe la grasa ne volos depreni de si eĉ unu uncon de sia 
karno, des malpli ses arobojn. 


—Plej bone se, fine, ili ne kurus —komentis alia—. Tiel la 
ŝarĝo ne krevigus la mincan homon, kaj la grasa ne 
senkarnigus sin. Do, mi proponas, ke oni aĉetu vinon per la 
duono de la vet-mono, kaj ke oni konduku ĉi sinjorojn al la 
pli bona taverno, ke ili drinku laŭplaĉe. Mi ne mankustie... 


—Mi dankas vin, sinjoroj —respondis don Quijote—. Sed mi 
ne povas halti eĉ unu momenton, ĉar afliktaj pensoj kaj 
lamentindaj eventoj devigas min ŝajni neĝentila kaj haste 
vojaĝi. 


Tuj poste li spronis la ĉevalon kaj forrajdis, dum la kampuloj 
miris je lia stranga figuro, kaj je la saĝo de lia servisto, ĉar ili 
opiniis, ke Sancho estas tio. 


—Se la servisto havas tiom da saĝo, imagu kiom da ĝi certe 
posedas lia mastro! —diris alia kampulo—. Mi vetas, ke se ili 
irus studi ĉe la universitato de Salamanca, ili fariĝus 
tribunalaj juĝistoj en la daŭro de palpebrumo. Jes, la afero 
estas studi kaj studi, kaj havi favoron kaj bonan sorton: tiam, 
plej neatendite, oni vidas sin kun la vergo de juĝisto en la 
mano aŭ kun la mitro de episkopo sur la kapo. 


La mastro kaj la servisto tranoktis meze de la kamparo, sub 
la libera ĉielo. Kaj en la sekvanta tago, kiam ili denove iris 
survoje, ili vidis alproksimiĝi viron surpiedan, kun dusako 
sur la ŝultroj kaj kun speco de lanco en la mano, t.e. li havis 
la tutan aspekton de kuriero. Kiam li pli alproksimiĝis al don 
Quijote, li akcelis siajn paŝojn, duonkure atingis la hidalgon, 
ĉirkaŭpremis lian dekstran femuron, ĉar pli alten li ne povis, 
kaj diris kun elmontroj de granda ĝojo: 


—Ho, mia sinjoro don Quijote de La Mancha, kian grandan 
plezuron ricevos en sia koro mia sinjoro la duko, kiam li 
scios, ke via moŝto iras revene al lia kastelo, kie li loĝas 
ankoraŭ kun mia sinjorino la dukino! 


-Mi ne rekonas vin, amiko —respondis don Quijote—. Do, 
diru, kiu vi estas, por ke mi sciu. 


— Sinjoro don Quijote —diris la kuriero—, mi estas Tosilos, la 
lakeo de mia sinjoro la duko: mi ne volis batali kontraŭ via 
moŝto rilate al la afero de la edziniĝo de la filino de doĥa 
Rodriguez. 


—Dio laŭdatu! —kriis don Quijote—. Ĉu eble vi estas la viro, 
kiun miaj malamikoj la sorĉistoj transformis en la lakeon de 
vi menciitan, por rabi de mi la honoron de la venko? 


—Bonvolu ne daŭrigi, sinjoro —respondis la kuriero—, ĉar 
ekzistis nek ensorĉo, nek transformo de vizaĝo. Kiam mi 
enpaŝis en la duel-kampon mi estis la lakeo Tosilos, ĝuste la 
sama lakeo Tosilos poste elirinta el ĝi. Mi deziris edziĝi sen 
batali, ĉar la knabino plaĉis al mi. Sed mia plano finiĝis tute 
alie: tuj kiam via moŝto foriris de la kastelo, mia sinjoro la 
duko ordonis regali min per tricent vergoj, ĉar mi ne obeis 
liajn ordonojn rilate al mia rolo en la duelo. Nu, el ĉio ĉi 
rezultis, ke la knabino jam monaĥiniĝis, kaj doĤa Rodriguez 
reiris al Kastilio. Kaj mi iras nun al Barcelona por transdoni al 


la vic-reĝo kelke da leteroj de mia mastro. Se via moŝto 
deziras trinkon de vino pura, kvankam varmeta, mi portas 
kun mi kalabason plenan de la plej bona, kaj krome, mi ne 
scias kiom da tranĉoj de fromaĝo de Tronchon, kapablaj 
stimuli kaj veki la soifon, se okaze ĝi dormus. 


—Mi ŝatas la inviton —diris Sancho—. Ne plu perdu la 
tempon per komplimentoj, kara Tosilos, kaj jam komencu 
verŝi, spite al ĉiuj sorĉistoj de la mondo. 


—Nu, Sancho, vi estas la ulo plej glutema sur la tero —diris 
don Quijote— kaj ankaŭ la plej simpla, se vi ne komprenis 
ankoraŭ, ke ĉi kuriero estas ensorĉita, kaj ĉi Tosilos falsa. 
Restu kun li kaj ŝtopu vin. Mi plu iros lantapaŝe, atendante 
vin. 


La lakeo ridis, elingis la kalabason, prenis el la dusako la 
tranĉojn de fromaĝo kaj panon, sidiĝis kun Sancho sur la 
verda herbo, kaj ambaŭ, en paco kaj konkordo kiel bonaj 
amikoj, konsumis la provizon de la dusako ĝis la lasta ero, 
kun tiom da entuziasmo, ke ili eĉ lekis la kovertojn de la 
leteroj, ĉar ili odoris je fromaĝo. 


—Sendube, amiko Sancho, via mastro ŝuldas al sia frenezo 
ĉion, kio okazas al li. 


—Ŝuldi? —respondis Sancho—. Li ŝuldas neniom al ajna 
persono, ĉion li pagas, ĉefe tie, kie oni pagas per frenezo. Mi 
vidas tion klare, kaj tion mi diras al li, sed vane..., des pli, 
nun, ĉar li iras tute deprimita, post ol lin venkis la Kavaliro 
de la Blanka Luno. 


Tosilos petis lin rakonti la eventon, sed Sancho respondis, ke 
estus neĝentile igi sian mastron atendi, kaj ke en alia tago, 

se ili denove renkontus unu la alian, li komplezus lin. Sancho 
stariĝis, forskuis la panerojn de la barbo kaj de la sajo, prenis 


la kondukilojn de la azeno, diris adiaŭ al Tosilos kaj atingis 
sian mastron, kiu atendis lin en la ombro de arbo. 

Pri la decido de don Quijote fariĝi paŝtisto kaj vivi la vivon 
kamparanan dum la jaro de sia ekzilo, kaj pri aliaj okazaĵoj 
vere bonaj kaj agrablaj 


Sela menson de don Quijote perturbis multe da pensoj 
antaŭ ol okazis lia renverso, la saman perturbon, sed multe 
pli intensan li suferis poste. Kiel dirite, li atendis en la ombro 
de arbo, kaj tien, kiel muŝoj al la mielo, iris kaj pikis lin la 
pensoj. Kelkaj tiaj pensoj koncernis la elsorĉon de Dulcinea; 
aliaj, kian vivon li vivus en la retiriteco al li altrudita. Tiam 
Sancho alvenis kaj komencis laŭdi la donaceman spiriton de 
la lakeo Tosilos. 


—Ĉu eble vi pensas ankoraŭ, Sancho, ke li estas vera lakeo? 
—diris don Quijote—. Ŝajne vi jam forgesis, ke vi vidis 
Dulcinean transformita en kampulinon, kaj la Kavaliron de la 
Speguloj en la bakalaŭron Carrasco, kaj tion faris la sorĉistoj 
malamikoj miaj. Sed diru, ĉu vi demandis al Tosilos, kiel vi lin 
nomas, pri la sorto de Altisidora? Ĉu ŝi priploras mian 
foreston? Ĉu eble ŝi jam formetis en la arĥivon de forgeso la 
aman deziron, kiu ŝin torturis, kiam ŝi vidis min? 


—Mi zorgis pri aliaj aferoj, kaj ili ne lasis al mi tempon okupi 
min per bagateloj. Je la ĉielo, sinjoro! Ĉu vi troviĝas nun en 
tia stato, ke vi volas informiĝi rilate al deziroj, ĉefe amaj, de 
aliaj personoj? 


—Aŭskultu, Sancho —diris don Quijote—. Inter la agoj faritaj 
pro amo kaj la agoj faritaj pro dankemo kuŝas granda 
diferenco. Povas okazi, ke kavaliro ne sentas amon. Sed 
nepre li devas ne esti sendanka. Ŝajne Altisidora tre amis 
min, donis al mi la poŝtukojn (vi ilin konas), ploris ĉe mia 
foriro kaj, senrigarde al la pudoro, riproĉis, insultis kaj 
ofendis min publike, kio montras, ke ŝi adoris min, ĉar la 


kolero de la geamantoj konsumiĝas per tiaj skoldoj. Mi 
rezervis al ŝi nenian esperon aŭ trezoron: miaj esperoj plene 
apartenas al Dulcinea, kaj la trezoroj de la vagantaj kavaliroj 
estas ŝajnaj kaj fikciaj, kiel la oroj de la feoj. Mi povas dediĉi 
al Altisidora nur mian penson, sed sen fari per tio damaĝon 
al mia konstanta memoro pri Dulcinea, kies personon vi 
ofendas per ia prokrasto skurĝi kaj puni karnon (la lupoj ĝin 
devoru!) kiun vi preferas konservi por la vermoj, anstataŭ 
uzi ĝin kiel rimedon por la savo de la povra sinjorino! 


— Sinjoro —respondis Sancho—. Se diri la veron, mi ne povas 
persvadi min, ke la vipado de mia pugo havas ion komunan 
kun la elsorĉo de ensorĉitoj. Kvazaŭ oni dirus: «se via kapo 
doloras, ŝmiru ungventon sur via genuo». Mi kuraĝus ĵuri, ke 
nenie en viaj libroj kavalirismaj vi legis ion rilate al elsorĉo 
per vipado. Nu, kiel ajn estas la afero, mi vipos min, sed 
kiam plaĉos al mi, kaj kiam mi disponos sufiĉan tempon por 
puni min senĝene. 


—Dio volu —diris don Quijote—, kaj la ĉielo donu al vi la 
gracon sufiĉan. ke vi komprenu vian devon kaj responson 
helpi mian sinjorinon, kiu estas ankaŭ via, ĉar vi estas mia 
servisto. 


Tiel parolante, ili daŭrigis sian vojaĝon, ĝis ili alvenis al la 
loko, kie iam la taŭroj renversis kaj tretis ilin. Don Quijote 
rekonis la lokon kaj diris: 


—Jen la kampo, kie ni renkontiĝis kun la belaj paŝtistinoj kaj 
la bravaj paŝtistoj, kiuj deziris revivigi kaj imiti la legendan 
Arkadion. Ilia projekto ŝajnas tiel originala kaj saĝa, ke, se vi 
same opinias, ho Sancho!, ni devus fari same kaj vivi kiel 
paŝtistoj la tempon de mia ekzilo. Mi aĉetos nombron da 
ŝafinoj kaj ĉion necesan por la paŝtista ofico, kaj donos al mi 
la nomon paŝtisto Quijotiz. Vi nomiĝos paŝtisto Pancino, kaj 
ni kune vagos sur montoj, sur herbejoj kaj tra arbaroj, 


kantante ie, suspirante pretere, trinkante el la likvaj kristaloj 
de la fontoj, aŭ el la puraj rojoj kaj akv-abundaj riveroj. La 
kork-arboj riĉe provizos nin per siaj dolĉegaj fruktoj; la 
trunkoj de la duraj kverkoj per sidlokoj; la salikoj per ombro; 
la rozoj per odoro; la vastaj herbejoj per tapiŝoj de mil 
miksitaj koloroj; la aero per zefiroj mildaj kaj karesaj; la luno 
kaj la steloj per helo, malgraŭ la obskuro de la nokto; la 
kantoj per plezuro; la ploro per ĝojo; Apolono per versoj; kaj 
la amo per inspiro kapabla doni al ni famon, ne nuren la 
nuna epoko, sed en la futuraj tempoj. 


—Je Dio! —kriis Sancho—. Tia vivmaniero vere logas kaj 
ravas min! Des pli, ke tuj kiam la bakalaŭro Sanson kaj la 
barbiro majstro Nicolas vidos nin, ili deziros sekvi nian 
ekzemplon kaj akompani nin kiel paŝtistoj. 


—Vi prave parolis —diris don Quijote—. Kaj se la bakalaŭro 
Sanson Carrasco venos en nian arkadian grupon (kaj certe li 
venos), li povus nomiĝi paŝtisto Sansonino aŬ paŝtisto 
Carrascon; la barbiro Nicolas, Niculoso, laŭ la maniero de la 
antikva Boscan, kiu alinomis sin Nemoroso. Rilate al la 
pastro, mi ne scias, kian nomon doni al li, se ne ian derivaĵon 
de la vorto pastro: Pastroriambro, por ekzemplo. Pri la 
paŝtistinoj, kies amantoj ni estos, ni povos facile elekti iliajn 
nomojn, tiel facile kiel elpreni pirojn el korbo. Kaj tial, ke la 
nomo de mia sinjorino same konvenas al princino kiel al 
paŝtistino, mi ne bezonas ĝeni min, serĉante alian pli taŭgan 
al ŝi. Vi, Sancho, donos al via paŝtistino ajnan nomon, laŭ via 
elekto. 


—Mi donos al ŝi nur la nomon Teresona, tre konforman al ŝia 
dikeco kaj al ŝia vera nomo, Teresa. Kaj, kiam mi prikantos 
ŝin en miaj versoj, oni vidos ke miaj deziroj estas ĉastaj, kaj 
ke mi ne inklinas, male ol aliaj, serĉi alies panon en fremdaj 
hejmoj. Nu, la pastro ne devus havi paŝtistinon: alie, li donus 


mavan ekzemplon. Sed se la bakalaŭro volus havi unu, tio 
estus lia afero. 


—Ho Dio, ni ĝuos vere belan vivon, amiko Sancho! —kriis 
don Quijote—. Kiel multe da klarnetoj, sakflutoj, tamburinoj 
kaj liutoj regalos nin per siaj sonoj! Kaj kio do, se inter tiel 
diversaj vibroj aŭdiĝus ankaŭ albogues? Tiam, mankus al ni 
preskaŭ neniu el la paŝtistaj instrumentoj. 


—Kio estas albogues? —demandis Sancho—. Neniam en mia 
vivo mia aŭdis aŭ vidis ilin. 


—Albogues, amiko Sancho —respondis don Quijote—, estas 
mincaj platoj el metalo, kies kunfrapiĝo faras sonon, ne tre 
agrablan aŭ harmonian, sed almenaŭ ne malplaĉan, kiu 
bone miksiĝas kun la rustikeco de sakflutoj kaj tamburinoj. 
La nomo albogues venas de la maŭra lingvo, same kiel aliaj 
vortoj komenciĝantaj per «al» en la kastilia: almohaza, 
almorzar, alhambra, alguacil, alhucema, almacen, alcancia... 
kaj ceteraj. Nia lingvo havas nurtri vortojn el la maŭra 
finiĝantajn per «i»: borcegul, zaquizami kaj maravedi. Alheli 
kaj alfaqui havas araban originon, kio duoble montriĝas per 
la komenca «al» kaj la fina «i». Ĉion ĉi mi preterpase 
mencias, ĉar ĝi venis en mian memoron, kiam mi hazarde 
parolis pri albogues. Unu cirkonstanco multe helpos nin 
pliperfektiĝi en nia ofico de paŝtistoj: mi havas, kiel vi scias, 
iomete da poezia talento, kaj la bakalaŭro Sanson Carrasco 
estas elstara poeto. Pri la pastro mi diras nenion, sed mi 
vetus, ke ankaŭ li havas la inklinon kaj la talenton versumi. 
Same mi pensas pri majstro Nicolas, ĉar ĝenerale la barbiroj 
ludas gitaron kaj komponas koplojn. Mi lamentos la foreston 
de mia belulino; vi kantos la konstanton de via amo; la 
paŝtisto Carrascon priploros la disdegnon de sia amatino, kaj 
la pastro Pastroriambro tuŝos ajnan temon, laŭ sia plaĉo. Kaj 
tiel ĉio iros glate, kaj ni ne deziros ion plian. 


— Sinjoro, mi estas tiel senfortuna —respondis Sancho—, ke 
mi timas, ke neniam alvenos la tempo, ne kiu ni ekzerciĝos 
pertia okupo. Ho kiom da bele poluritaj kuleroj mi faros, 
kiam estos paŝtisto! Kiom da migas![419] Kiom da kremo! 
Kiom da girlandoj! Kiom da paŝtistaj distroj! Per ĉio ĉi mi 
akiros famon, ne kiel saĝa, sed certe kiel sprita. Mia filino 
Sanchica alportos la manĝon al ni en la ŝafejon. Sed oni 
zorgu! Ŝi havas allogan korpon, kelkaj paŝtistoj estas pli 
malicaj ol simplaj, kaj mi ne volus, ke ŝi iru por lano kaj 
revenu pritondita: amaj deziroj kaj mavaj pasioj oftas tiel en 
la kampoj kiel en la urboj, tiel en la paŝtistaj kabanoj kiel en 
la reĝaj palacoj... Oni eliminu la tenton, kaj malaperos la 
peko; la koro ne avidas kion okulo ne vidas, kaj pli valoras 
eskapi trans la heĝon ol aŭskulti bonulan peton. 


—Bonvolu, Sancho, ne pli da proverboj —diris don Quijote—. 
La unua el ili sufiĉus al vi por esprimi vian penson. Kaj mi 
jam ofte konsilis vin, esti ne tiel prodiga je proverboj kaj iom 
reteni vin ĉi-rilate. Sed ŝajnas al mi, ke mi predikas en 
dezerto: «La patrino donas al mi punon, sed mi plue ŝtelas la 
farunon». 


—Via moŝto igas min memori la diron: «Kaldrono ridas pri 
poto kaj mem estas kota». Vi admonas min ne diri 
proverbojn, sed vi verŝas ilin duope. 


—Rimarku, Sancho —respondis don Quijote—, ke mi uzas la 
proverbojn ĝuste kaj trafe, kaj ili konformas al la temo, kiel 
ringo al fingro; sed vi tiras ilin je la haroj, perforte trenas ilin, 
anstataŭ ilin enkonduki glate kaj facile. Kaj, se mi bone 
memoras, mi jam diris al vi alifoje, ke la proverboj estas 
kurtaj maksimoj elprenitaj el la spertoj kaj meditoj de niaj 
antikvaj saĝuloj: kaj la proverbo uzata nek ĝuste nek trafe 
pli similas al absurdo ol al maksimo. Sed ni lasu ĉi aferon, kaj 
tial, ke jam venas la nokto, ni iom deviu de la vojo ĝis ia 


loko, kie ni povos tranokti. Pri la morgaŭa tago, Dio 
disponos. 


Ili deturnis sin de la vojo kaj manĝis tarde kaj sobre, ĉe la 
ĉagreno de Sancho, kiu memoris pri la mizero kaj la rigora 
vivo de la vagantaj kavaliroj en arbaroj kaj montoj, kvankam 
kelkfoje ili trovis abundon en kasteloj kaj domoj, kiel, por 
ekzemplo, ĉe don Diego de Miranda, ĉe la edziĝo de la riĉa 
Camacho kaj ĉe don Antonio Moreno. Sed la ŝildisto pensis, 
ke nek la tago nek la nokto daŭras senfine, do li dormis la 
tutan tiun nokton, dum lia masto vigilis. 


Ĉapitro 68 
Pri la porka aventuro okazinta al don Quijote 


La nokto aperis iom nigra, ĉar la luno, kvankam en la ĉielo, 
ne troviĝis en loko, kie oni povus ĝin vidi: eble sinjorino 
Diana ofte iras promeni al la antipodoj, kaj lasas ĉi tie la 
montojn obskuraj kaj la valojn tenebraj. Don Quijote cedis al 
la naturo, dormante sian unuan dormon, sed sen doni sin al 
la dua. Kontraŭe, Sancho neniam havis duan, ĉar li dormis 
seninterrompe de la nokto ĝis la mateno, kio montris lian 
sanan kompleksion kaj lian mankon de zorgoj. 


La cerbumado de don Quijote tenis la hidalgon tiel 
sendorma, ke li vekis la ŝildiston kaj diris: 


—Mi miras, Sancho, je la indiferentemo de via naturo. Mi 
preskaŭ kredas, ke oni vin faris el marmoro aŭ el dura 
bronzo, ĉar mankas al vi ĉia emocio aŭ sento. Vi dormas, kaj 
dume mi vigilas; vi kantas, kaj dume mi ploras; mi svenas de 
fasto, kaj dume vi torporas kaj eĉ ne povas spiri, ĉar vi ŝtopis 
al vi ĝiskreve la stomakon. Al bonaj servisto apartenas 
partopreni en la afliktoj kaj sentoj de iliaj sinjoroj. Rimarku: 
la sereno de ĉi nokto, kaj la soleco nin ĉirkaŭanta invitas nin 
intermeti vigilon en nian dormon. Stariĝu, je via vivo, iru iom 
for de ĉi tie kaj kun kuraĝa koro kaj dankema spirito, donu al 
vi tricent aŭ kvarcent vergojn, partopage de la vergoj, kiujn 
vi ŝuldas por la elsorĉo de Dulcinea. Kaj ĉi tion mi suplike 
petas de vi: mi ne volas lukti kun vi, kiel pasintfoje, ĉar mi 
scias, ke vi havas pezajn manojn. Kiam vi finos vian 
skurĝadon, ni pasos la ceteron de la nokto kantante: mi, pri 
la foresto de mia kara; vi, pri la firmo de via amo, kaj tiel ni 
komencos, jam de nun, ekzerciĝi por la paŝtista ofico, kiun 

ni plenumos en nia vilaĝo. 


—Sinjoro —respondis Sancho—. Mi ne estas monaĥo, ke mi 
leviĝu meze de mia dormo kaj skurĝu min. Kaj ŝajnas al mi, 
ke ne estus facila afero pasi en unu momento de la doloro de 
la skurĝado al la plezuro de la kantoj. Via moŝto lasu min 
dormi kaj ne turmentu min per ĉi afero de la vergoj, se vi ne 
volas tedi min ĝis tia ekstremo, ke mi ĵuros, ke vi tuŝos al mi, 
ne unu haron de mia haŭto, sed eĉ ne unu fadenon de mia 
vesto. 


—Ho, kala animo! Ho, kruela ŝildisto, sendanka al mia pano 
kaj al miaj favoroj iamaj kaj futuraj! Vi atingis pere de mi 
gubernatoran postenon, kaj pere de mi vi povos baldaŭ akiri 
la titolon de grafo aŭ alian similan nobelecon. Viaj esperoj 
plenumiĝos tuj kiam alvenos al sia fino ĉi jaro da ekzilo, ĉar 
mi post tenebras spero lucem.[420] 


—Mi ne komprenas tion —respondis Sancho—. Mi komprenas 
nur, ke, dum mi dormas, mi sentas nenian timon, esperon, 
zorgon aŭ ambicion. Dio benu la inventinton de la dormo, 
ĉar ĝi estas mantelo, kiu kovras la penson de la homo; 
manĝo, kiu kontentigas la malsaton; akvo, kiu estingas la 
soifon; fajro, kiu varmigas la fridon; frido, kiu moderigas la 
varmon, kaj fine, universala mono kapabla ĉion aĉeti, kaj 
pesilo kies teleroj tenas ĉe egala nivelo la paŝtiston kaj la 
reĝon, la ulon simplan kaj la saĝan. Laŭdire, la dormo havas 
nur unu mavan flankon, nome, ke ĝi similas al la morto. Kaj, 
inter mortinto kaj dormanto apenaŭ kuŝas diferenco. 


—Neniam antaŭe mi aŭdis vin paroli tiel elegante kaj 
elokvente —diris don Quijote—. Kaj tio konfirmas la 
proverbon, kiun kelkfoje vi citas: «Kun kiu vi kuniĝas, tia vi 
fariĝas». 


—La diablo min prenu! —respondis Sancho—. Nuntempe, 
sinjoro, ne mi litanias per proverboj. Ankaŭ via moŝto lasas 
ilin eskapi el via buŝo duope kaj pli lerte ol mi. Inter viaj 


proverboj kaj la miaj certe kuŝas la diferenco, ke la viaj 
venas ĝustatempe kaj la miaj neoportune. Tamen ili ĉiuj 
estas proverboj. 


En ĉi momento de ilia konversacio aŭdiĝis surda kaj konfuza 
bruo etendiĝanta sur la ĉirkaŭaj valoj. Don Quijote stariĝis 
kaj almetis la manon al la glavo. Sancho kaŭris sub la 
azenon, barikadis sin unuflanke per la kunligitaj pecoj de la 
armaĵo kaj aliflanke per la ŝarĝo-selo, kaj tiel multe tremis de 
timo, kiel don Quijote de ekscito. La bruo intensiĝis 
laŭmezure kiel ĝi proksimiĝis al la du timantoj: pli ĝuste, al 
unu timanto, ĉar oni bone konas la kuraĝon de la alia. 


Nu, okazis, ke kelkaj viroj peladis survoje, kaj en la noktaj 
horoj, pli ol sescent porkojn por vendi ilin en foiro. Kaj la 
grego faris tiom da bruo per siaj gruntoj kaj snufoj, ke don 
Quijote kaj Sancho surdiĝis kaj ne povis kompreni la kaŭzon 
de la tumulto. La multnombra kaj grunta porkaro aperis 
subite, impete kaj senorde kaj, senrigarde al la digno de don 
Quijote kaj Sancho, renversis kaj surtretis ilin, disĵetis la 
barikadojn de la ŝildisto kaj rulis, ne nur la hidalgon, sed 
ankaŭ lian ĉevalon. La subita atako de la sordidaj bestoj, kun 
ties grundoj kaj impeto, ĵetis en pelmelon la ŝarĝo-selon, la 
armojn, la azenon, la ĉevalon, la hidalgon kaj la ŝildiston. 
Sancho levis sin sur la piedoj, tiel bone kiel li povis, kaj petis 
de sia mastro ties glavon, dirante, ke li volas mortigi ses el 
tiuj moŝtaj kaj krud-manieraj porkoj. Ĉar li jam vidis, ke 
porkoj rulis ilin. 


—Lasu tion, Sancho —respondis don Quijote—. Ĉi humiliga 
ofendo venis al mi kiel puno pro mia peko, kaj estas justa 
decido de la ĉielo, ke venkita kavaliro estu vorata de ŝakaloj, 
pikata de vespoj kaj tretata de porkoj. 


—Kaj mi supozas —diris Sancho—, ke la ĉielo punas ankaŭ la 
ŝildiston de venkita kavaliro per mordoj de muŝoj, pikoj de 


puloj kaj ronĝoj de la malsato. Se ni, ŝildistoj, estus filoj, aŭ 
proksimaj parencoj, de niaj kavaliroj, oni vidus logika tion, 
ke la puno de iliaj kulpoj falu ankaŭ sur nin ĝis la kvara 
generacio. Sed, kion komuna havas la Sanchos kun la 
Quijotes? Nu, denove ni faru al ni oportune, kaj ni dormu 
dum la iometo da nokto restanta. Morgaŭ frue venos plue, 
kaj la bona sorto nin akompanu. 


—Vi dormu, Sancho —respondis don Quijote—, ĉar por dormi 
vi venis en la mondon. Mi naskiĝis por vigili, kaj de nun ĝis 
la mateniĝo mi donos liberon al miaj pensoj, kaj ilin elverŝos 
en la formo de madrigalo, kiun mi komponis en mia kapo 
hieraŭ nokte, sen ke vi scius. 


—Ŝajnas al mi —diris Sancho—, ke la pensoj taŭgaj por 
versioj ne tro multas. Via moŝto madrigalu laŭplaĉe, dum mi 
dormos laŭpove. 


Kaj tuj poste, prenante al si tiom da grundo, kiom li volis, la 
ŝildisto sin buligis kaj dormiĝis ĝisronke, sen ke lin perturbus 
kaŭcioj, ŝuldoj aŭ afliktoj. Don Quijote, apogite kontraŭ la 
trunko de fago aŭ kork-arbo (ĉar Cide Hamete ne precizigas 
la specon de arbo) kaj kun la sola akompano de siaj suspiroj, 
kantis la jenon: 


Pensante, ho Amoro, 

ke vi min vundas forte kaj terure, 
mi volas morti nure, 

ke min ne plu turmentu la doloro. 
Sed kiam min jam tentas 

la penso gliti al la lasta spiro, 

mi tian ĝojon sentas, 

ke min denove prenas viv-deziro. 
Viv” estas, por mi, morto; 

kaj re al vivo, morto min altiras. 
Ho, kia stranga sorto: 


kaj viv' kaj morto kontraŭ min konspiras. 


Kun ĉi verso don Quijote suspiris kaj verŝis nombron da 
larmoj, kvazaŭ lian koron ŝirus duobla doloro: pro lia 
venkiteco kaj pro la foresto de Dulcinea. 


Ĉe tio alvenis la tagiĝo, la suno trafis per siaj radioj la 
okulojn de Sancho, kiu vekiĝis, streĉante kaj skuante la 
duoninertajn membrojn. Poste li vidis la katastrofon kaŭzitan 
de la porkoj en la viktualio, kaj malbenis la gregon pli ol unu 
fojo. Fine, ili daŭrigis sian vojaĝon, kaj, ĉe la falo de la nokto, 
vidis alproksimiĝi proksimume dek surĉevalajn virojn kaj 
kvar aŭ kvin piedirajn. La koro de don Quijote skuiĝis de 
ekscito, dum la ŝildisto tremis, ĉar la alrajdantoj portis 
lancojn kaj ŝildojn kaj avancis batal-prete. 


Don Quijote sin turnis al Sancho kaj diris: 


—Sancho, se mi povus helpi min per miaj armiloj, kaj se mia 
promeso ne katenus al mi la manojn, mi forblovus ĉi skadron 
kiel aer-vezikon. Sed eble tio estas, ne skadro, sed io alia. 


Tiam alvenis la rajdantoj, kaj, sen diri eĉ unu vorton, levis la 
lancojn, ĉirkaŭis la hidalgon, almetis la pinton de la lancoj al 
liaj brusto kaj dorso kaj minacis lin per morto. Unu el la 
piediraj viroj, kun fingro sur la lipoj por trudi silenton, prenis 
la bridon de Rocinante kaj deturnis la ĉevalon de la vojo, 
dum la ceteraj surpiedaj uloj pelis la azenon rajdatan de 
Sancho kaj sekvis la paŝojn de la alia, meze de mirinda 
silento. Don Quijote volis du tri fojojn demandi, kien oni lin 
kondukas, kaj kion ili volas: sed, tuj kiam ili komencis aperti 
la buŝon, lia eskorto rapidis ĝin fermi per la lancopintoj. Kaj 
same okazis al Sancho, ĉar apenaŭ li montris ian deziron 
paroli, unu el la piediraj alpremis sian lancon al li, kaj same 
al la azeno, kvazaŭ oni pensus, ke ankaŭ ĝi volas paroli. 


Densiĝis la nigro de la nokto, oni akcelis la rapidon de la iro, 
kaj kreskis la timo de la du kaptitoj, des pli, ke de tempo al 
tempo ili aŭdis diri: 


— Marŝu, trogloditoj! 
— Silentu, barbaroj! 
—Pagu vian kulpon, antropofagoj! 
—Ne plendu, scitoj! 


—Ne apertu la okulojn, Polifemoj, murdistoj, hom-manĝaj 
leonoj! 


Per ĉi nomoj, kaj aliaj similaj, la eskorto turmentis la orelojn 
de la kompatindaj don Quijote kaj Sancho. 


Dume, Sancho diris en si: 


—Ĉu ni trogladitaj? Ĉu ni barbiroj? Ĉu ni sarkofagoj? Ĉu ni 
hundetoj, kiajn oni alvokas, dirante: ŝit, ŝit! Al mi tute ne 
plaĉas tiaj monoj. Mava vento alblovas al ni. La misfortunoj 
trafas nin multope, kiel batoj hundon. Kaj Dio volu, ke ĉi 
terura aventuro finiĝu per nura skurĝado. 


Don Quijote, plena de stuporo, ne sukcesis, malgraŭ siaj 
klopodoj, diveni la sencon kaj la celon de la insultoj, 
kvankam li komprenis, ke li devus esperi el ili nenion bonan, 
kaj timi ĉion mavan. Proksimume unu horon post la noktiĝo, 
ili alvenis al kastelo, kies aspekton don Quijote baldaŭ 
rekonis, ĉar temis pri la kastelo de la duko, kie antaŭ ne 
longe la hidalgo gastis. 


—Dio min protektu! —li diris, tuj kiam li rekonis la lokon—. 
Kion signifas ĉio Ĉi? Vere, en ĉi domo regis ĝentilo kaj afablo. 


Sed por la venkitoj, la bono iĝas mavo, kaj la mavo pleja 
malbono. 


lli eniris en la ĉefan korton de la kastelo kaj vidis ĝin tiel 
aranĝita kaj garnita, ke ilia konsterno kreskis, kaj ilia timo 
duobliĝis, kie oni vidos en la sekvanta ĉapitro. 


Ĉapitro 69 


Pri la plej rara kaj stranga aventuro okazinta al don Quijote 
en la tuto de ĉi granda historio 


La rajdantoj deĉevaliĝis, kune kun la piediraj viroj prenis 
abrupte kaj violente la hidalgon kaj la ŝildiston, kaj en siaj 
brakoj portis ilin al la korto. Ĉirkaŭ ĝi ardis preskaŭ cent 
torĉoj fiksitaj al surmuraj ingoj, kaj laŭlonge de la galerioj de 
la palaco lumis pli ol kvincent lampionoj, tiel, ke malgraŭ la 
nigro de la nokto, estis klare kiel en la tago. Meze de la 
korto, proksimume ses futojn super la tero, leviĝis katafalko 
tute kovrita per enorma baldakeno el nigra veluro, kaj 
ĉirkaŭe, sur la ŝtupoj, brulis pli ol mil kandeloj el blanka 
vakso en pli ol mil arĝentaj kandelingoj. Kaj sur la katafalko 
kuŝis la kadavro de pucelo tiel rava, ke ŝia belo ŝajnis beligi 
la morton mem. Ŝia kapo, kronita per girlando el diversaj 
bonodoraj floroj, ripozis sur brokata kuseno, kaj ŝi tenis inter 
siaj manoj, krucitaj sur la brusto, flavan palmobranĉon, t.e. 
la emblemon de la venko. Ĉe unu flanko de la korto oni 
starigis pli frue scenejon, kie, sur du seĝoj, sidis du personoj, 
ŝajne reĝoj, veraj aŭ fiktivaj, ĉar ili portis kronon sur la kapo 
kaj sceptron en la manoj. Ĉe la flanko de ĉi scenejo, kien oni 
ascendis per kelkaj ŝtupoj, staris aliaj du seĝoj, kaj la 
kaptintoj de don Quijote kaj Sancho sidigis ilin ambaŭ sur ĉi 
paron da seĝoj, meze de absoluta silento kaj komprenigante 
per signoj al la hidalgo kaj al la ŝildisto, ke ankaŭ ili tenu la 
buŝon fermita. Sed eĉ sen prohibaj gestoj ili same silentus, 
ĉar ilia surprizego antaŭ ĉi spektaklo paralizis ilian langon. 


Tiam supriris la scenejon du gravuloj kun multenombra 
eskorto, kaj don Quijote vidis, ke la paron formas la duko kaj 
la dukino, t.e. liaj iamaj gegastigantoj. Ambaŭ sidiĝis sur du 
riĉe ornamitaj seĝoj, apud la du personoj, kiuj ŝajnis reĝoj. 
Neeble ne senti miron kaj konsternon ĉe tio, des pli, kiam 


don Quijote rimarkis, ke la morta korpo sur la katafalko estas 
la kadavro de la bela Altisidora! Kiam la duko kaj la dukino 
supriris la scenejon, don Quijote kaj Sancho stariĝis kaj faris 
al ili profundan riverencon, kaj la gedukoj reciprokis, 
klinante iom la kapon. Subite unu viro proksimiĝis al 
Sancho, ĵetis sur lin robon el nigra fusteno tute pripentrita 
per fajraj flamoj, detiris lian ĉapon, anstataŭigis ĝin per 
kartona mitro, simila al la kapvestoj portataj de la 
kondamnitoj de la Sankta Inkvizicio, kaj flustris en lian 
orelon ne aperti la buŝon, ĉar, alie, oni ŝtopus ĝin per bendo, 
aŭ oni prenus de li la vivon. Sancho rigardis sin de la kapo 
ĝis la piedoj, kaj vidis, ke li ardas inter flamoj. Sed tial, ke li 
sentis neniam brul-vundon, li tute ne zorgis. Li demetis la 
mitron, vidis ĝin kun ties pentritaj diabloj, denove ĝin metis 
sur sian kapon, kaj diris en si: 


—Bone, ke nek la flamoj bruligas, nek la diabloj min 
forportas. 


Ankaŭ don Quijote rigardis lin, kaj, kvankam la timo paralizis 
siajn sentojn, li ne povis ne ridi je la aspekto de Sancho. 
Tiam, ŝajne de sub la katafalko, komencis leviĝi agrabla kaj 
dolĉa muziko de flutoj, kies melodio, sen akompano de 
homaj voĉoj —ĉar en tia loko eĉ la silento mem mutis— sonis 
mole kaj nostalgie. Subite, apud la kapkuseno de la ŝajne 
morta korpo aperis bela junulo vestita laŭ la Romana stilo, 
kaj, akompanante sin per harpo, kantis kun voĉo klara kaj 
bele nuancita la du jenajn stancojn: 


Ĝis viv' revenos al Altisidora 
mortinta pro kruel' de don Quijote, 
kaj dum en ĉi kortego brile ora 
funebros damoj, mornaj ĝisĵabote, 
kaj la duenjojn en drelik' rigora 
aflikto premos daŭre kaj despote, 
mil kantos ŝin, ho fato, ho gracio! 


pli bone ol la bardo de Tracio.[421] 

Kaj pensas mi, ke, eĉ en la transmondo,[422] 
ne ĉesos mi en ĉi laboro kanta: 

de mia lango morta fluos ondo 

por laŭdi vin, pucelo plej amanta. 

L' animo mia, for de l' vivo-rondo 

kaj kondukata tra la Stikso hanta, 

tiel inspire kantos vin sen ĉeso, 

ke haltos aŭdi l' akvo de Forgeso. 


—Sufiĉe jam! —diris unu el la du ŝajnaj reĝoj—. Sufiĉe jam, 
dia kantanto. Neniam vi finus la taskon prezenti al ni la 
morton kaj la ĉarmojn de la senkompara Altisidora. Ŝi ne 
mortis, male ol la senscia mondo pensas: ŝi vivas ankoraŭ 
sur la lango de la Famo, kaj denove efektive vivos, kiam 
Sancho Panza, ĉi tie troviĝanta, suferu la punon, kiu ŝin 
relevos al la lumo. Ho vi, Radamantiso, vi juĝas kun mi en la 
tenebraj kavernoj de Leteo, kaj scias kion decidis la 
nepenetrebla destino rilate al la resurekto de ĉi pucelo: nu, 
tuj parolu kaj faru la deklaron, por ke ne prokrastiĝu la 
feliĉo, kiun ni atendas de ŝia revivigo. 


Apenaŭ tion diris Minoo, juĝisto kaj kompano de 
Radamantiso, ĉi lasta stariĝis kaj diris: 


—Nu, homoj de ĉi palaco, senrangaj kaj nobelaj, altaj kaj 
basaj, venu unu post alia, kaj ĉiu faru dudek kvar naztordojn 
al la vizaĝo de Sancho, kaj dek du pinĉojn kaj ses 
pinglopikojn al liaj brakoj kaj renoj, ĉar la resurekto de 
Altisidora dependas de la plenumo de ĉi ceremonio. 


Tiam Sancho rompis sian silenton, kriante: 


—Je mia vivo, mi preferus turniĝi en maŭron, antaŭ ol 
konsenti, ke oni tordu al mi la nazon. Per mil diabloj, kion 
komunan havas la knedado de mia vizaĝo kun la resurekto 


de ĉi pucelo? «Tiom bongustis al la olda la spinacoj, ke ŝi 
manĝis ilin verdaj, sekaj... kaj sen laco». Oni ensorĉis 
Dulcinean, kaj mi devas skurĝi min, por ke ŝi elsorĉiĝu. 
Altisidora mortis de ia malsano, kiun Dio volis sendi al ŝi, kaj, 
por ke ŝi resurektu, oni devas naztordi min dudek kvar 
fojojn, trui mian korpon per pinglopikoj kaj bluigi al mi la 
brakojn per pinĉoj... Faru tian ŝercon al via avo! Mi estas 
olda hundo kaj ne obeas ajnan fajfon! 


— Tiam, vi mortos —laŭte respondis Radamantiso—. Moligu 
vin, tigro; humiligu vin, orgojla Nimrodo; suferu silente, ĉar 
nenion neeblan oni petas de vi, kaj ne cerbumu pri la rigoroj 
de ĉi afero. Oni naztordos vin; oni truos vin; oni pinĉos vin, 
ĝis vi veos. Nu, homoj, plenumu mian ordonon; se ne, mi 
ĵuras kiel honesta viro, ke vi priploros, ke vi naskiĝis. 


Ĉe tio aperis proksimume ses duenjoj, unu post la alia, 
trairantaj la korton. Kvar el ili portis okulvitrojn, kaj ĉiuj tenis 
levita la dekstran manon; la manikoj, suprenfalditaj, rivelis 
kvar colojn da nuda brako, por ke la manoj ŝajnu pli longaj, 
laŭ la nuna modo. Tuj kiam Sancho vidis la duenjojn, li diris, 
muĝante kiel taŭro: 


—La tuta mondo fingrumu min, sed neniam la duenjoj, tute 
ne! Oni katumu al mi la vizaĝon, kiel oni faris al mia mastro 
en ĉi sama kastelo. Oni truu mian korpon per la pintoj de 
akraj dagoj. Oni rostu miajn brakojn per ruĝ-ardaj tenajloj. 
Mi ĉion eltenos kun pacienco por komplezi ĉi sinjorojn. Sed 
duenjojn ne tuŝu min: tion mi ne toleros, eĉ se la diablo min 
prenos. 


Ankaŭ don Quijote rompis sian silenton, dirante al Sancho: 
—Havu paciencon, filo, faru komplezon al ĉi sinjoroj, kaj 


danku la ĉielon, ke ĝi dotis vin per tia kapablo, ke, vin 
punante, vi povas elsorĉi ensorĉitojn kaj revivigi mortintojn. 


Jam la duenjoj proksimiĝis al Sancho, kaj, pli trankvila kaj 
konsentema, li faris al si oportune sur la seĝo kaj prezentis 
sian vizaĝon kaj barbon al la unua duenjo. Ŝi faris al li belan 
naztordon kaj poste profundan riverencon. 


—Ne uzu tiom da ĝentilaĵoj kaj ankaŭ ne tiom da ŝminko, 
sinjorino duenjo —diris Sancho—. Je Dio, viaj manoj fetoras 
je tualeta vinagro! 


Fine ĉiuj duenjoj naztordis lin, kaj multaj aliaj domanoj lin 
pinĉis. Sed li ne povis elteni la pikadon de la pingloj, do li 
saltis de la seĝo kun videbla kolero, prenis de apud si unu 
brulan torĉon, kaj ĵetis sin kontraŭ la duenjoj kaj la ceteraj 
ekzekutistoj, kriante: 


—For, senditoj de la infero, for! Ĉu vi kredas ke mi estas el 
bronzo kaj ne sentas vian turmentadon? 


Ĉe tio Altisidora, sendube laca post longa kaj senmova 
kuŝado, turnis sin surflanken, kaj la spektantoj diris 
unuvoĉe: 


—Altisidora vivas! Altisidora vivas! 


Radamantiso petis la ŝildiston, ke li trankviliĝu, ĉar ilia celo 
estas jam atingita. Don Quijote, vidante Altisidora moviĝi, 
genuiĝis antaŭ Sancho kaj diris: 


—Nun estas la ĝusta momento —ho filo de mia koro, ne jam 
ŝildisto mia— por ke vi donu al vi laŭdeve kelkajn el la 
vipobatoj necesaj por la elsorĉo de Dulcinea. Mi diras la 
ĝustan momenton, ĉar via kapablo videble posedas nun sian 
tutan forton kaj povas atingi kion oni esperas de ĝi. 


—Ĉi afero ŝajnas al mi, ne mielo sur kukon, sed galo sur 
galon. Estus bele ke, post la naztordoj, pikoj kaj pinĉoj, 
venus la vipado. Nun mankas ankoraŭ, ke vi ligu al mia kolo 


pezan ŝtonon kaj ĵetu min en puton, kio ne donus al mi 
grandan zorgon, se, por kuraci la malsanojn de aliaj 
personoj, mi devus esti la viktimo. Lasu min en paco: se ne, 
mi ĵuras, ke mi ne respondos pri mi mem, kaj sendos ĉion al 
la diablo. 


Altisidora levis sin en sidan pozicion sur la katafalko, kaj oni 
kriis unuvoĉe: 


—Vivu Altisidora! Altisidora vivu longe! 


La gedukoj kaj la reĝoj Minoo kaj Radamantiso stariĝis kaj en 
grupo kun don Quijote kaj Sancho iris al Altisidora kaj helpis 
ŝin descendi de la katafalko. La knabino, simulante 
duonsveni, sin klinis antaŭ la gedukoj kaj la reĝoj, 
flankrigardis la hidalgon kaj diris: 


—Dio vin pardonu, indiferenta kavaliro, ĉar, pro via kruelo, 
mi sidis en la transa mondo ŝajne pli ol mil jarojn. Kaj vin, ho 
kompatema ŝildisto de la mondo, mi dankas pro mia nova 
vivo. Amiko Sancho, de nun vi povos disponi pri ses ĉemizoj 
miaj, kiujn mi donos al vi, por ke vi faru el ili ses por vi. Kaj, 
kvankam ne ĉiuj estas novaj, almenaŭ ili estas puraj. 


Sancho, kun la genuoj sur la planko kaj la mitro en la mano, 
dankis ŝin pro la donaco per kiso sur ŝia mano. La duko 
ordonis, ke oni prenu de li la mitron kaj la robon el flamoj, 
kaj redonu al li lian ĉapon kaj sajon. Sancho suplikis, ke oni 
lin permesu konservi la robon kaj la mitron kiel memoraĵon 
de tiel neimagebla aventuro. La dukino konsentis, dirante, 
ke li scias tre bone, ke ŝi estas lia granda amikino. La duko 
ordonis, ke oni retiru sin de la korto, ke ĉiu iru en la internon 
de la kastelo, kaj ke oni konduku la hidalgon kaj la ŝildiston 
al la samaj ĉambroj, kie ili jam antaŭe loĝis. 


Ĉapitro 70 


Kiu sekvas la sesdeknaŭan kaj traktas pri aferoj tute necesaj 
por la klara kompreno de ĉi historio 


Sancho tradormis la nokton sur rul-lito en la sama ĉambro 
kun don Quijote, kion la ŝildisto volote estus evitinta, ĉar li 
sciis, ke lia mastro ne lasus lin dormi per siaj demandoj kaj 
respondoj; kaj Sancho ne inklinis tre babili, tial, ke la doloroj 
de lia pasinta torturo tro freŝis en lia memoro kaj ne lasis lian 
langon libera. Verdire, li preferus dormi sola en kabano, ol 
akompanata en tiel luksa ĉambro. Liaj timo kaj suspekto 
montriĝis bone bazitaj, ĉar, apenaŭ don Quijote enlitiĝis, li 
diris: 


—Kion vi pensas, Sancho, pri la ĉi-nokta evento? Grandan 
kaj potencan forton havas la disdegnata amo. Vi vidis per 
viaj propraj okuloj Altisidoran morta. Kaj ŝin pereigis, ne 
sagoj, ne glavoj aŭ aliaj armoj, ne letala veneno, sed la 
kruelo kaj la rigoro, per kiuj mi ĉiam traktis ŝin. 


—Kiom pli bone, se ŝi mortintus, kiel kaj kiam plaĉus al ŝi — 
respondis Sancho—, kaj lasus min trankvila, se konsideri, ke 
mi nek enamigis ŝin al mi, nek disdegnis ŝin en mia tuta 
vivo. Mi ne scias, nek kapablas kompreni, kiel mi jam diris al 
vi alifoje, kiamaniere la resurekto de Altisidora, pucelo pli 
kapricema ol saĝa, povas havi ian rilaton kun la torturado de 
Sancho Panza. Nun mi klare vidas, ke en la mondo ekzistas 
sorĉoj kaj sorĉistoj, kaj Dio gardu min de ili, ĉar mi ne scias 
gardi min mem. Ĉiuokaze, mi suplikas vian moŝton, ke vi 
lasu min dormi kaj ne faru al mi pli da demandoj, se vi ne 
volas, ke mi ĵetu min tra la fenestro. 


—Dormu, amiko Sancho —respondis don Quijote—, se vin 
permesas dormi la doloro de naz-tordoj, pikoj kaj pinĉoj. 


—Nenia doloro superis la humiligan ofendon de la naz- 
tordoj, eĉ se nur protio, ke ilin faris al mi manoj de duenjoj. 
La diablo ilin prenu! —diris Sancho—. Sed mi refoje suplikas 
vian moŝton, ke vi lasu min dormi. La dormo estas rimedo 
kontraŭ la mizeroj spertataj en nia vekiteco. 


—Bone do —diris don Quijote—. Dio vin akompanu. 


Ambaŭ ekdormis, kaj Cide Hamete, aŭtoro de ĉi longa 
historio, profitas ilian dormon por rakonti al ni, kio do Movis 
la dukon kaj la dukinon kovi kaj efektivigi la ĵus priskribitan 
mistifikon. Li diras, ke la bakalaŭro Sanson Carrasco ne 
forgesis, ke don Quijote faligis kaj venkis la Kavaliron de la 
Speguloj, kies falo kaj fiasko renversis kaj ruinigis lian 
projekton; tiel do, li decidis provi denove sian sorton kun la 
espero sukcesi ĉi-foje. Pere de la paĝio alportinta al Teresa 
Panza, edzino de Sancho, la leteron kaj la donacojn, la 
bakalaŭro informis sin pri la tiama restadejo de don Quijote, 
havigis al si novajn armaĵojn kaj ĉevalon, pentris blankan 
lunon sur sian ŝildon, kaj ŝarĝis ĉion sur mulon, kiun 
kondukis, ne lia iama ŝildisto Tomas Cecial —ĉar la bakalaŭro 
timis, ke don Quijote aŭ Sancho povus rekoni lin— sed alia 
kampulo. Poste Sanson iris al la kastelo de la duko, kaj la 
nobelo informis lin pri la foriro de la hidalgo kaj pri ties 
intenco direkti sin al Zaragoza partopreni tie en la turniroj. 
La duko rakontis al la bakalaŭro ankaŭ pri la mistifiko farita 
al don Quijote rilate al la elsorĉo de Dulcinea je la kosto de 
la pugo de Sancho. Kaj fine li parolis pri la Ŝerco de Sancho 
kontraŭ lia propra mastro, ĉar la ŝildisto igis lin kredi, ke 
Dulcinea estas ensorĉita kaj transformita en kampulinon, kaj 
pri tio, ke la dukino, lia edzino, konvinkis Sanchon, ke li 
eraras, kaj ke vere kaj fakte oni ensorĉis Dulcinean. La 
bakalaŭro miris kaj ridis tiel je la ruzo kaj simplo de Sancho 
kiel je la ekstrema frenezo de don Quijote. La duko petis lin, 
ke, post ol li renkontus denove la hidalgon, li, venkite aŭ 
venkinte, revizitu lin en sia revena vojaĝo por rakonti al li 


ĉion okazintan. La bakalaŭro promesis tion fari, forrajdis 
serĉi la hidalgon, ne trovis lin en Zaragoza, plu iris sur la 
vojo antaŭen... kaj la rezulton oni jam konas. Poste li revenis 
al la kastelo de la duko kaj rakontis al li ĉion, inkluzive la 
kondiĉojn de la duelo, kaj diris, ke don Quijote, kiel bone 
vaganta kavaliro, jam iras sur la vojo returne por plenumi 
sian vorton sidi en sia vilaĝo unu jaron, en kies tempo eble li 
resaniĝus de sia frenezo. Sanson aldonis, ke, fakte por atingi 
tion, li surmetis diversajn maskovestojn, kaj ke estus 
bedaŭrinde, ke viro tiel inteligenta kiel don Quijote restus 
freneza. Poste Sanson adiaŭis la dukon, revenis al sia vilaĝo 
kaj atendis tie la hidalgon, kiu sekvadis, se tiel diri, liajn 
paŝojn. 


La duko havis tiam la ideon fari al don Quijote la menciitan 
ŝercon: tiel multe plaĉis al li la humoro de Sancho kaj de don 
Quijote! Sur la vojoj foraj kaj proksimaj ĉirkaŭ la kastelo, en 
lokoj kie —li pensis— povus pasi la hidalgo revene al sia 
vilaĝo, la duko postenigis nombron da servistoj surpiedaj kaj 
surĉevalaj, kun la ordono, ke ili konduku lin al la kastelo, 
kontraŭ lia volo se necese, se oni lin trovus. Nu, oni lin 
trovis, avizis la dukon, kaj ĉi lasta, tiel avertita, kaj jam 
antaŭe ĉion preparinta, ordonis fajri la torĉojn kaj la 
lampionojn de la korto kaj meti Altisidoran sur la katafalkon, 
kun la tuto da rekvizitoj jam menciitaj; kaj ĉio aspektis tiel 
nature kaj konvinke, ke ĝi apenaŭ diferencis de la vero. 


Cide Hamete eĉ asertas, ke, laŭ lia opinio, la mistifikantoj 
frenezis tiel multe kiel la mistifikatoj, kaj ke la gedukoj estis 
ĉe la rando aperi kiel idiotoj, ĉar ili tiel forte klopodis ŝerci 
kontraŭ du stultuloj. 


Kiam la manteniĝo ilin surprizis, unu dormis ankoraŭ 
ĝisronke; kaj la alia vigilis sub la influo de siaj ekzaltaj 
pensoj, ĉar don Quijote, venkito aŭ venkinto, neniam ŝatis 
pigri en la molo de la plumo-lito. Nu, sekvante la humoron 


de siaj gemastroj, Altisidora (reveninta, laŭ la hidalgo, de la 
morto en la vivon), en tuniko el blanka tafeto prisemita per 
or-koloraj floroj, kun la sama girlando, kiun ŝi portis sur la 
katafalko, kun la hararo loza sur la ŝultroj, kaj apogate al 
longa bastono el bela kaj nigra ebono, eniris en la ĉambron 
de don Quijote. Ĉi apero kaŭzis al li tiom da konfuzo kaj 
konsterno, ke li buliĝis kaj kaŝis sin preskaŭ tute sub tukoj 
kaj peplomoj, nekapabla diri eĉ unu vorton de saluto. 
Altisidora sidiĝis sur seĝo apud la kapo de la lito, ĵetis fortan 
suspiron kaj diris kun voĉo mola kaj karesa: 


—Kiam virinoj de alta rango kaj ĉastaj puceloj surtretas sian 
propran honoron, permesante, ke iliaj langoj diskonigu tute 
senrezerve la sekreton de iliaj koroj, tiam ili troviĝas en 
delikata situacio. Sinjoro don Quijote de La Mancha, mi estas 
unu el ĉi virinoj am-frapitaj, venkitaj kaj senesperaj, sed tiel 
multe tro pacienca kaj honesta, ke mia animo eksplodis pro 
la longa retenado de mia pasio, kaj mi perdis la vivon. Pro 
aflikto kaŭzita de via kruelo, ho vi, obstina kavaliro, pli dura 
ol marmor' al miaj plendoj, mi kuŝis morta du tagojn, aŭ 
almenaŭ tion oni poste diris al mi. Kaj mi ne restis definitive 
en la transa mondo, dank' al tio, ke Amoro min kompatis kaj 
donis rimedon al mia malsano per la turmento de ĉi bona 
ŝildisto. 


—Amoro povintus helpi sin per mia azeno —diris Sancho—, 
kaj mi tre dankus lin pro tio—. Sed diru, sinjorino (kaj la ĉielo 
favoru vin per amanto pli tenera ol mia mastro!) kion vi vidis 
en la transa mondo? Kia estas la infero? Ĉar mortintoj en 
stato de despero nepre devas iri tien! 


—Se diri la veron — respondis Altisidora—, ŝajne mi ne tute 
mortis, ĉar en la inferon mi ne eniris: la enirintoj tien ne 
povas eliri, eĉ se ili volus. Verdire, mi alvenis ĝis la pordo, kie 
proksimume dek du diabloj en kuloto kaj sajo, kun Valonaj 
kolumoj garnitaj per flandra punto, kun manumoj el la sama 


materialo, kaj kun kvar coloj da nuda brako por ke la manoj 
ŝajnu pli longaj, ludis tenison. Ili uzis fajrajn rakedojn kaj 
(jen plej miriga afero) ludis, ne per pilkoj, sed per libroj ŝajne 
plenaj de aero kaj stupo. Tamen, min absolute surprizis la 
fakto, ke ĉiuj ludantoj grumblis, kverelis kaj sakris, kvankam, 
kiel sciate, en la ludoj gajnantoj ĝojas kaj la perdantoj 
tristas. 


—Ne strange —diris Sancho—. La diabloj, ludantaj aŭ ne, 
neniam povas senti ĝojon, eĉ se ili gajnus. 


—Jes, sendube —respondis Altisidora—. Sed alia afero tre 
mirigas, pli ĝuste, mirigis min, nome, ke per la unua raked- 
frapo la pilko detruiĝis kaj ne plu taŭgis, sekve la diabloj 
konsumis librojn oldajn kaj novajn kun eksterordinara 
rapido. Kaj tiel fortan baton ili donis al unu libro, nova kaj 
forte bindita, ke ties intesto, mi volas diri, ties folioj, 
disflugis. Diris unu diablo al la alia: «Rigardu, pri kio temas 
la libro». Kaj lia kompano respondis: «Ĝi estas la Dua Parto 
de la Historio de don Quijote de La Mancha, verkita, ne de 
ĝia originala aŭtoro Cide Hamete, sed de aragono 
naskiĝinta, laŭ li, en Tordesillas». «Formetu ĝin!», kriis la 
unua diablo. «Ĵetu ĝin en la abismon de la infero, ke mi ne 
plu ĝin vidu!». «Tiel mava ĝi estas?», demandis la alia. «Tiel 
mava, ke se mi entreprenus fari ĝin pli malbona, mi ne 
sukcesus». Ili daŭrigis sian ludon, pafante aliajn librojn per 
la rakedoj. Sed, kiam mi aŭdis la nomon de mia kara amata 
don Quijote, mi penis reteni ĉi vizion en mia memoro. 


—Sendube temis pri vizio —diris don Quijote—, ĉar en la 
mondo ekzistas sole nur unu don Quijote: mi mem. Esta 
vere, ke tiu dua parto de la historio cirkulas de homoj al 
homoj, sed haltas en nenies manoj, ĉar ĉiu ĝin reĵetas 
kvazaŭ pilkon. Mi sentis do nenian angoron, kiam mi aŭdis, 
ke mi vagas kiel fantomo en la tenebroj de la infera abismo, 
aŭ en la klara lumo de la tero, ĉar mi ne estas la 


protagonisto de tia historio. Se ĝi estos bona, fidela al la 
vero, ĝi vivos dum jarcentoj; se mava, ne tro longos ĝia vojo 
de la lulilo al la tombo. 


Altisidora pretis daŭrigi sian aman plendadon kontraŭ la 
hidalgo, sed antaŭ ol ŝi povus paroli, li diris: 


—Mi jam sciigis al vi multfoje, sinjorino, ke min afliktas, ke vi 
elektis min kiel objekton de viaj pensoj, ĉar mi povas nur 
danki vin pro ili, sed ne ilin reciproki. Mi venis en la mondon 
por aparteni al Dulcinea de El Toboso. La destino (se ĝi 
ekzistas) rezervis min por ŝi, kaj pensi, ke alia ĉarmulino 
povus anstataŭi ŝin en mia koro, estus pensi ion 
neimageblan. Tio devus sufiĉi, por ke vi seniluziiĝu kaj 
teniĝu inter la limoj de via pudoro: ĉar vanas pretendi 
neeblon. 


Ĉe tio Altisidora, simulante grandan agitiĝon kaj furiozon 
diris: 


—Je Dio, don Gado, bronza-kora, ŝton-anima, pli obstina kaj 
senkonsidera ol kampulo, kiam li havas la ĉefan voĉon! Se 
mi ĵetos min kontraŭ vin, mi elŝiros al vi la okulojn! Ĉu vere 
vi pensas, don venkito kaj don trabatito, ke mi mortis pro vi? 
Sciu, ke la ĉi-nokta spektaklo estis nur farso. Mi ne estas 
virino preta toleri, pro kamelo kiel vi, eĉ doloreton en la 
nigro de miaj ungoj, des malpli lasi min morti. 


—Tion mi firme kredas —diris Sancho—, ĉar morti pro amo 
estas ne pli ol ridinda fantazio. La geamantoj parolas pri tia 
morto, sed, kiu kredus, ke ĝi efektive okazas? 


En ĉi momento de ilia konversacio, eniris en la ĉambron la 
muzikanto-poeto, kiu kantis la du stancojn en la jam 
priskribita ceremonio. Li faris grandan riverencon al don 
Quijote kaj diris: 


—Via moŝto, sinjoro kavaliro, kalkulu min inter viaj plej 
fidelaj servantoj, ĉar mi jam de longe admiras vin kaŭze de 
via famo kaj de viaj faroj. 


— Sinjoro —respondis don Quijote—. Bonvolu diri al mi, kiu vi 
estas, ke mi povu danki vin, kiel vi meritas. 


La junulo respondis, ke li estas la muzikanto kaj panegiristo 
de la lasta nokto. 


—Nu, via moŝto havas tre belan voĉon —diris don Quijote—, 
kvankam via kanzono ŝajnas al mi iom ekstertema. Kion 
komunan havas la stancoj laŭ la stilo de Garcilaso kun la 
morto de ĉi pucelo? 


—Ne tro miru je tio, sinjoro —respondis la muzikanto—. La 
novicaj poetoj de nia epoko kutimas verki laŭpove kaj 
plagiati laŭvole, senrigarde al la postuloj de la intrigo kaj de 
la temo, kaj donas poezian formon eĉ el la plej granda 
stultaĵo, kiun ili verkas aŭ kantas. 


Don Quijote pretis respondi, sed tiam la duko kaj la dukino 
eniris lin viziti kaj havis kun li longan kaj agrablan 
konversacion. Sancho intervenis en la babilado kun tiom da 
sprito kaj drola humoro, ke la gedukoj denove miris je lia 
mikso de simplo kaj sagaco. La hidalgo petis ilian permeson 
por foriri en tiu sama tago, dirante, ke, al venkita kavaliro 
kiel li, pli apartenas loĝi, ne en reĝa palaco, sed en porkejo. 
Ili volonte donis sian permeson, kaj la dukino demandis al la 
hidalgo, ĉu Altisidora gajnis al si lian bonvolon. 


— Sciu, sinjorino —li respondis—, ke ĉio riproĉinda en tiu 
pucelo originas en ŝia pigro. Por tion korekti, ŝi devus havi 
konstantan kaj honestan okupon. Ŝi diris al mi ĉi tie, ke oni 
uzas punton en la infero, kaj tial, ke certe ŝi scias ĝin fari, Ŝi 
ne ĉesu movi la kudrilojn, por ke en ŝia imago ne moviĝu la 
bildoj de ŝia deziro: tion mi kredas, opinias kaj konsilas. 


—Ankaŭ mi —aldonis Sancho—, ĉar neniam mi vidis en mia 
vivo kudristinon, kiu mortus pro amo. La puceloj laborantaj 
pli zorgas fini sian taskon ol pensi pri am-aferoj. Mi parolas el 
propra sperto, ĉar, kiam mi pioĉas, mi ne memoras pri mia 
duono, mi volas diri, pri Teresa Panza, kiun mi amas pli ol la 
pupilojn de miaj okuloj. 


—Bone dirite, Sancho —intervenis la dukino—. Mi zorgos, ke 
de nun mia Altisidora tenu sin okupata per kudro-laboroj, ĉar 
ŝi tre kompetentas ĉi-rilate. 


—Ne necesas, sinjorino, uzi tian rimedon —diris Altisidora—, 
ĉar la penso, ke ĉi fripona vagabondo traktis min kun tiel 
granda kruelo, plene sufiĉos por forviŝi lin el mia memoro. 
Via moŝto permesu, ke mi retiru min, ke mi ne plu vidu 
antaŭ mi lian tristan figuron, aŭ, pli ĝuste, lian turpan kaj 
abomenan vizaĝon. 


—Tio —rimarkis la duko— memorigas min pri la proverbo: 
«Kiu insultas, baldaŭ pardonas». 


Altisidora ŝajnigis, ke ŝi forviŝas per sia naztuko larmojn, 
faris riverencon al la gedukoj kaj eliris el la ĉambro. 


—Povra knabino! —diris Sancho—. Mi ŝin vere kompatas, ĉar 
ŝi havis la mavan sorton renkonti viron kun animo karde 
aspra kaj kun koro kverke dura. Se ŝi estus renkontinta min, 
tute alian finon havus ĉi afero! 


Finiĝis la konversacio, don Quijote sin vestis, manĝis kun la 
gedukoj kaj foriris tiun saman vesperon. 


Ĉapitro 71 


Pri tio okazinta al don Quijote kaj Sancho survoje al ilia 
vilaĝo 


La venkita kaj vojo-laca don Quijote rajdis parte ĝoja, parte 
trista. Li tristis pro sia venkiteco; kaj ĝojis, konsiderante la 
kapablon de Sancho, bone pruvitan per la resurekto de 
Altisidora, kvankam la hidalgo ne senrezerve persvadis sin, 
ke la pucelo vere kaj efektive mortis. Sancho montriĝis tute 
ne gaja, ĉar Altisidora ne plenumis sian vorton doni al li la 
ĉemizojn. Kaj cerbumante pri ĉi afero, li diris al sia mastro: 


—Vere, sinjoro, mi estas sendube la plej senfortuna kuracisto 
de la mondo. Ekzistas doktoroj, kiuj mortigas siajn 
pacientojn kaj postulas pagon por tia laboro, kvankam ili sin 
limigas subskribi recepton por medikamentoj, kiujn faras, ne 
ili, sed la apotekisto. Bele, ĉu ne? Sed mi ricevas eĉ ne unu 
soldon, kvankam la resanigon de aliaj mi pagas per sango, 
skurĝadoj, naztordoj, pinglopikoj kaj pinĉoj. Nu, mi ĵuras je 
Dio, ke, se oni prezentos al mi alian malsanan personon, ke 
mi lin resanigu, oni devos antaŭe ŝmiri al mi la manojn: «la 
abato kantas, kie li manĝas», kaj mi ne volas kredi, ke la 
ĉielo dotis min per la kapablo, kiun mi posedas, por ke mi 
uzu ĝin favore al aliaj, senpage kaj por nenio. 


—Vi pravas, amiko Sancho —respondis don Quijote—, kaj 
Altisidora kondutis riproĉinde, ne donante al vi la 
promesitajn ĉemizojn. Kvankam tian kapablon vi ricevis 
gratis data,[423] kaj ne kiel rezulton de ajnaj studoj de via 
flanko, tamen havas pli da merito la sinofero de via persono 
ol la studado. De mia flanko mi diru, ke, se vi dezirintus 
pagon por la skurĝado necesa al la elsorĉo de Dulcinea, mi 
ja pagus al vi ĝustan sumon. Sed mi ne scias, ĉu ĉi kuracado 
konsentas pagon, kaj mi ne dezirus, ke la rekompenco prenu 


de la medikamento ties efikon. Ĉiuokaze mi pensas, ke 
nenion oni perdas provante, do pensu kiom da mono vi 
volas, tuj skurĝu vin, kaj pagu vin kontante kaj propramane, 
ĉar vi portas kun vi mian monon. 


Ĉe tiaj proponoj, la okuloj kaj oreloj de Sancho larĝiĝis ĝis la 
grando de unu spano, li konsentis en sia interno vipi sin, kaj 
diris: 


—Nu, sinjoro, mi volonte komplezos vin, se mi profitos. La 
amo, kiun mi sentas al mia edzino kaj fioj, devigas min 
montriĝi zorga pri mia propra intereso. Via moŝto diru, kiom 
vi donus al mi por ĉiu vipobato. 


—Sancho, se mi pagus al vi kiom meritas la grando kaj la 
kvalito de via servo —respondis don Quijote—, la trezoroj de 
Venecio aŭ la minoj de Potosi estus eta rekompenco. Kalkulu 
kiom da mono mia vi portas, kaj vi mem fiksu la prezon de 
ĉiu bato. 


—La nombro de vipobatoj estas tri mil tricent kaj kelkaj: el ili 
mi donis al mi kvin kaj restas la ceteraj. Ni kalkulu, ke la 
kelkaj limiĝas al la kvin jam donitaj, do ni havas ĝuste trimil 
tricent. La prezo de ĉiu estu unu cuartillo[424] (eĉ se la tuta 
mondo protestus, mi ne konsentus rabaton), do la tuto faras 
trimil tricent cuartillos. Nu, trimil cuartillos faras mil 
kvincent duonrealojn, aŭ sepcent kvindek realojn. La tricent 
cuartillos faras cent kvindek duonrealojn, aŭ sepdek kvin 
realojn. Kaj adiciante ĉi lastajn al la sepcent kvindek ni 
havas la sumon de okcent dudek kvin realoj. Tion mi 
subtrahos de la mono via, kiun mi portas kun mi, kaj mi iros 
hejmen riĉa kaj kontenta, kvankam bele tradraŝita, ĉar «kiun 
malĝojo ne turmentis, tiu ĝojon ne sentas». 


—Ho, benata Sancho! Ho, kompleza Sancho! —kriis don 
Quijote—. Tiel profunda estos la dankemo de Dulcinea kaj de 


mi, ke ni servados vin, ĝis la ĉielo prenos de ni la vivon. Se ŝi 
reakiros sian veran figuron (kio nepre okazos) ŝia misfortuno 
turniĝos en feliĉon, kaj mia venkiteco en plej ĝuindan 
triumfon. Nu, Sancho, kiam vi deziras komenci vian 
vipadon? Por ke vi finu ĝin plej rapide, mi aldonas cent 
realojn. 


—Kiam? —respondis Sancho—. Nepre ĉi-nokte. Via moŝto 
zorgu, ke ni tranoktu en la kamparo, sub la libera ĉielo, kaj 
mi ŝiros al mi la karnon. 


Fine alvenis la nokto, kiun don Quijote atendis kun la plej 
granda senpacienco de la mondo, ĉar ŝajnis al li, ke la radoj 
de la ĉaro de Apolono rompiĝis, kaj ke la tago longiĝas pli ol 
kutime; li sentis do, same kiel la geamantoj, neniam 
kapablaj alĝustigi la tempon al siaj deziroj. Tiam ili rajdis en 
agrablan boskon, iom for de la vojo, senseligis la ĉevalon kaj 
la azenon, kuŝiĝis sur la freŝa herbo kaj manĝis el la 
viktualio de Sancho. Poste la ŝildisto faris specon de vipo 
forta kaj fleksebla el la kondukiloj de sia azeno, kaj retiris sin 
proksimume dudek paŝojn de sia mastro, inter kelkajn 
fagojn. Don Quijote, vidante lin iri kun brava decido, diris: 


—Nu, amiko, ne ŝiru vin en pecojn. Faru tiel, ke estu paŭzo 
inter bato kaj bato. Ne urĝu vin en ĉi kurado ĝis la ekstremo, 
ke la spiro mankos al vi duonvoje; mi volas diri, ke vi ne batu 
vin tiel senkompate, ke vi perdu la vivon, antaŭ ol vi atingos 
la deziratan nombron da vergoj. Por ke vi ne eraru per bato 
plia aŭ malplia, mi nombros ilin de ĉi tie, helpe de la bidoj de 
mia rozario. La ĉielo vin favoru kiom via bona intenco 
meritas. 


—Bona paganto ne zorgas pri garantiaĵoj — respondis 
Sancho—. Mi batos min tiamaniere, ke, sen mortigi min, mi 
sentos la doloron. Certe, de tio dependas la efiko de ĉi 
miraklo. 


Tuj poste li nudigis sin ĝis la zono, prenis la rimenojn, 
komencis frapi sin, kaj don Quijote komencis nombri la 
batojn. Sancho donis al si proksimume ses aŭ ok frapojn, kaj 
tiam, li trovis la aferon iom tro ĝena kaj la prezo tro modera. 
Tiel do li haltis momenton kaj diris al sia mastro, ke li faris 
eraron, Ĉar ĉiu bato valoras, ne unu cuartillo, sed 
duonrealon. 


—Daŭrigu, amiko Sancho —respondis don Quijote—, kaj ne 
perdu la kuraĝon. Mi duobligas la prezon. 


—Se tiel, Dio min helpu, kaj la batoj pluvu sur min. 


Sed la fripona ŝildisto Ĉesis vipi sin sur la dorson, kaj, 
anstataŭe, punis la arbojn, ĵetante tiajn veojn de tempo al 
tempo, ke ŝajnis, ke lia animo elŝiriĝas el lia korpo. La tre 
sentema koro de don Quijote timis, ke la vivo de la ŝildisto 
estingiĝus, antaŭ ol finus la plenumon de sia tasko, do li 
diris: 


—Je via vivo, amiko, ĉi medikamento ŝajnas al mi tro drasta 
kaj konvenas preni ĝin pli paŭzeme. «Oni ne konkeris 
Zamoran en unu horo».[425] Sufiĉe do, por la momento. La 
azeno (se uzi komparon ne tre ĝentilan) eltenas la ŝarĝon, 
sed ne la superŝarĝon. 


—Ne, ne, sinjoro —respondis Sancho—. Oni ne diru pri mi, ke 
«laboro pagita, manoj en ripozo». Apartiĝu iomete, kaj mi 
donos al mi almenaŭ mil novajn batojn. Per du pliaj serioj mi 
finos ĉi aferon, kaj ni havos eĉ surpluson da vergoj. 


—Nu, se vi sentas vin en tiel bona spirit-stato —diris don 
Quijote—, la ĉielo vin helpu. Vipu vin. Mi jen apartiĝas. 


Sancho rekomencis la interrompitan taskon kun tia energio, 
ke li baldaŭ debatis la ŝelon de multaj arboj: tiel rigore sin 


punis. Kaj denove levante la voĉon kaj samtempe donante 
teruran frapon al fago, li diris: 


—Oj! Mi pereos! 


Don Quijote tuj alkuris ĉe la sono de lia vea voĉo kaj de la 
bato de la rigora vipo, kaptis la retorditajn rimenojn skurĝe 
uzatajn de Sancho kaj diris: 


—La ĉielo ne permesu, amiko Sancho, ke por mia persona 
plezuro vi perdu vian vivon, necesan por la subteno de viaj 
edzino kaj filoj. Dulcinea atendu pli bonan okazon, kaj mi 
tenos min inter la limoj de la espero, ĝis vi reakiros vian 
forton kaj finos ĉi aferon je ĉies kontento. 


—Nu, se via moŝto tion deziras, mi volonte haltos — 
respondis Sancho—. Ĵetu vian mantelon sur mian dorson, ĉar 
mi ŝvitas kaj ne volas malvarmumi: la novicaj flagelantoj 
tion riskas. 


Don Quijote obeis, demetis la mantelon, restis duonnuda en 
sia sajo kaj kovris Sanchon, kiu dormis ĝis la suno vekis lin. 
Poste ili plu sekvis sian vojon, rajdis naŭ mejlojn, alvenis al 
vilaĝo, haltis tie kaj deseliĝis ĉe gastejo. Ĉi-foje don Quijote 
ne prenis ĝin por kastelo kun profunda foso, turoj, hersoj kaj 
levoponto, ĉar, de kiam oni lin venkis, li rivelis pli klaran 
juĝokapablon rilate al ĉio, kiel oni baldaŭ vidos. Oni lin 
gastigis en ĉambro, sur kies Muroj pendis kelke da oldaj 
surpentritaj serĝoj, kiajn oni kutime renkontas en la vilaĝoj, 
anstataŭ ledaj tapiŝoj. Sur unu el la serĝoj vidiĝis, ege fuŝe 
pentrita, la forkapto de Helena, en la momento kiam ŝia 
aŭdaca gasto ŝin prenas de Menelao. Sur alia serĝo aperis la 
historio de Didona kaj Eneo: ŝi staris supre de alta turo kaj 
faris signalojn per la duono de litotuko al sia eskapanta 
gasto, kiu fuĝis sur la maro en la fregato aŭ brigantino. Don 
Quijote rimarkis en la du bildoj, ke Helena lasas sin kapti sen 


tro granda ĉagreno, ĉar ŝi ridetis kaŝe kaj malicete, dum la 
bela Didona verŝis larmojn nukse grandajn. Ce tio, la hidalgo 
diris: 


—Ĉi du sinjorinoj havis la grandan misfortunon ne vivi en 
nia epoko. Kaj mi, eĉ la pli grandan ne vivi en ilia tempo: se 
mi estus renkontinta ĉi du kavalirojn, tiam Trojo ne brulus, 
nek Kartago pereus, ĉar mi mortigus Parison, kaj sekve tiaj 
katastrofoj ne okazus. 


—Mi vetus —diris Sancho—, ke antaŭ ne longe en ĉiuj 
tavernoj, gastejoj, drinkejoj kaj barbirejoj vidiĝos pentrita la 
historio de niaj faroj. Sed mi ŝatus admiri ĝin en bildoj faritaj 
de la mano de pentristo ne tiel fuŝa kiel la aŭtoro de Ĉi 
figuroj. 


—Vi pravas, Sancho —diris don Quijote—. Ĉi artisto similas 
al Orbaneja, pentristo de Ubeda. Kiam oni demandis al li, 
kion do li pentras, li respondis: «Mi ne scias. Ĉe la fino ni 
vidos». Se okaze li pentris kokon, li skribis sube: «Jen koko», 
por ke oni ne pensu, ke li pentris vulpon. Ŝajnas al mi, ke tiu 
speco de persono estas la pentristo aŭ verkisto (esence ili 
faras la saman laboron) kiu aperigis la historion de la nova 
don Quijote: li pentris aŭ skribis sen ia plano, laŭhazarde. AŬ 
eble li similas al poeto nomata Mauleon, loĝanta en la 
ĉefurbo antaŭ kelkaj jaroj. Li respondis ĉian demandon sen 
heziti eĉ momenton, kaj foje, kiam oni demandis al li la 
signifon de «Deum de Deo»[426], li respondis: «Donu 
blinde». Sed ni flanklasu ĉi aferon, kaj diru, Sancho, ĉu vi 
intencas doni al vi alian serion de vipobatoj ĉi-nokte, kaj ĉu 
vi deziras skurĝi vin sub la libera ĉielo aŭ sub tegmento. 


—Vere, sinjoro —respondis la ŝildisto—, por tiaj batoj, kiujn 
mi donas al mi, same taŭgas la kamparo aŭ ia domo. Tamen 
mi dezirus lokon inter arboj, ĉar ŝajnas, ke ili min 
akompanas, kaj grandioze helpas min elteni mian suferon. 


—Ne, amiko Sancho, mi ne volas tion —diris don Quijote—. 
Por ke vi refortiĝu, atendu, ĝis ni troviĝos denove en nia 
vilaĝo, kien ni alvenos, plej tarde, postmorgaŭ. 


Sancho respondis, ke li volonte obeas sian mastron, sed ke li 
dezirus fini ĉi aferon de la skurĝado kiel eble ple baldaŭ, kaj 
ke konvenas bati la feron, kiam ĝi estas varma, ĉar «en la 
prokrasto kuŝas danĝero», «preĝon faru, sed farunon 
preparu», «unu donaco valoras pli ol mil promesoj» kaj 
«prefere birdo en la mano ol vulturo fluganta». 


—Je Dio, Sancho, ne pli da proverboj —diris don Quijote—. 
Oni pensus, ke vi faras sicut erat.[427] Parolu simple, nature, 
sen komplikoj, kiel mi ofte konsilas al vi, kaj vi vidos, ke unu 
pano egalas al cent. 


—Mi vere ne scias kio okazas al mi, sinjoro —respondis 
Sancho—. Mi ne povas diri du vortojn sen enmeti proverbojn, 
kaj ĉiam ili Ŝajnas al mi laŭaj kaj oportunaj. Sed mi korektos 
min, se Mi povos. 


Kaj per tio finiĝis por la momento ilia konversacio. 


Ĉapitro 72 
Pri kiel don Quijote kaj Sancho alvenis al sia vilaĝo 


La hidalgo kaj la ŝildisto pasigis la tagon en tiu vilaĝo kaj 
gastejo, atendante la nokton: Sancho, por plenumi ĝisfine 
sian skurĝadon en la kamparo kaj sub la libera ĉielo, kaj don 
Quijote, por vidi la atingon de sia deziro per la kompletigo 
de lia puno. Tiam alvenis al la gastejo unu surĉevala 
vojaĝanto kun tri kvar servistoj, kaj unu el ĉi lastaj diris al 
sia sinjoro: 


—Via moŝto, sinjoro don Alvaro Tarfe, povas siesti ĉi tie: la 
gastejo ŝajnas pura kaj freŝa. 


Tion aŭdinte, don Quijote diris al Sancho: 


—Aŭskultu, Sancho: kiam mi foliumis la libron kun la dua 
parto de mia historio, mi trafis, se mi bone memoras, la 
nomon de don Alvaro Tarfe. 


—Eble temas pri la sama persono —respondis Sancho—. 
Kiam li deseliĝos, ni demandos al li. 


La rajdanto deseliĝis, kaj la gastejestrino donis al li ĉambron 
en la ĉefetaĝo, rekte kontraŭan al la ĉambro de don Quijote, 
same garnitan per surpentritaj serĝoj. La ĵusveninto ŝanĝis 
sian veston por alia pli leĝera, propra al la somero, eliris al la 
gasteja vestiblo, larĝa kaj freŝa, kie don Quijote promenis, 
kaj demandis: 


—Kien vojaĝas via moŝto, sinjoro hidalgo? 


—AIl proksima vilaĝo, kie mi loĝas —respondis don Quijote—. 
Kaj, kien iras via moŝto? 


—Al Granada, mia urbo —respondis la alia. 


—Vere bona urbo. Sed bonvolu diri vian nomon, ĉar ĝi estas 
por mi pli grava, ol mi povus klarigi. 


—Mi nomiĝas don Alvaro Tarfe —respondis la nova gasto. 


—Tiel do, via moŝto sendube estas la sama don Alvaro Tarfe, 
kies nomo aperas en la ĵus presita Dua parto de la historio 
de don Quijote de La Mancha, eldonita de moderna aŭtoro. 


—Jes, mi mem — respondis don Alvaro—, kaj don Quijote, 
ĉefa protagonisto de la historio, estis mia granda amiko. Mi 
igis lin eliri el sia vilaĝo, aŭ, almenaŭ, mi persvadis lin iri 
partopreni en la turniroj de Zaragoza, kien mi mem vojaĝis. 
Vere, mi faris al li multe da favoroj, kaj, dank' al mi, la 
ekzekutisto ne karesis lian dorson pune pro lia troa aŭdaco. 


—Diru, sinjoro don Alvaro —demandis la hidalgo—. Ĉu mi iel 
similas tiun don Quijote, pri kiu vi parolas? 


—Ne —respondis don Alvaro—. Tute ne. 


—Kaj via don Quijote... ĉu li havis ŝildiston nomatan Sancho 
Panza? 


—Jes, li tenis —respondis don Alvaro—. Kaj, kvankam li havis 
la famon esti tre sprita, neniam mi aŭdis lin diri ion amuzan. 


—Tion mi kredas —intervenis Sancho—. Ne ĉiuj kapablas 
spritumi, kaj via Sancho, sinjoro kavaliro, sendube estas 
unuaranga fripono, kreteno kaj latrono en unu sama 
persono. Ĉar jen, mi estas la vera Sancho kaj havas pli da 
sprito, ol pluvo gutojn. Nu, via moŝto submetu min al provo: 
venu post mi dum proksimume unu jaro, kaj vi vidos kiom da 
spritaĵoj falas de mi ĉiupaŝe. Tiel multaj kaj tiel bonaj, ke plej 
ofte, eĉ sen mem scii kion mi diras, mi igas ridi la 


aŭskultantojn. Kaj la vera don Quijote de La Mancha, la 
fama, la kuraĝa, la saĝa, la amanto, la riparanto de arbitroj, 
la kuratoro de zorgatoj kaj orfoj, la ŝildo de vidvinoj, la 
murdisto de puceloj,[428] la viro, kiu havas la senegalan 
Dulcinea de El Toboso kiel ununuran damon, estas ĉi sinjoro, 
mia mastro. Alia ajn don Quijote, kaj alia ajn Sancho estas 
mistifiko kaj fantazio. 


—Je Dio, mi kredas vin —respondis don Alvaro—, ĉar en viaj 
kelkaj vortoj vi metis pli da spritaĵoj, ol la alia Sancho en siaj 
konversacioj. Kaj el ĉi lastaj mi aŭdis multajn. Li estas pli 
manĝ-avida ol amuza, kaj pli stulta ol sprita. Kaj sendube, la 
sorĉistoj persekutantaj don Quijote la bonan, persekutis 
ankaŭ min per don Quijote la mava. Sed mi ne scias kion 
pensi, ĉar mi ĵurus, ke mi lasis lin enfermita en la frenezulejo 
de Toledo, por ke oni lin flegu, kaj jen aperas alia don 
Quijote, kvankam tre diferenca de la mia... 


—Mi ne scias, ĉu mi estas bona —diris la hidalgo—, sed 
povas aserti, ke mi ne estas la mava don Quijote. Pruve de 
tio, Mi volas, ke vi sciu, sinjoro don Alvaro Tarfe, ke neniam 
en mia vivo mi vizitis la urbon Zaragoza. Kontraŭe: kiam oni 
diris al mi, ke la fikcia don Quijote partoprenis en ĝiaj 
turniroj, mi decidis ne eniri en la urbon, por tiel proklami 
antaŭ la tuta mondo la mensogon de lia personeco, kaj plu 
vojaĝis rekte al Barcelona, tabernaklo de ĝentilo, rifuĝo de 
homoj alilandaj, hospitalo de paŭperaj, lando de kuraĝaj, 
venĝanto de ofenditaj, loko de nobla kaj reciproka amikeco; 
kaj urbo unika pro ties belo kaj situo. Kaj, kvankam la 
aventuroj min trafintaj tie donis al mi, ne plezuron, sed 
grandan aflikton, tamen la nura fakto, ke mi vizitis la urbon, 
tre helpis min elteni mian misfortunon. Efektive, sinjoro don 
Alvaro Tarfe, mi estas don Quijote de La Mancha (pri kies 
faroj parolas la famo), ne la mizera ulo, kiu volis uzurpi mian 
nomon kaj honori sin per miaj pensoj. Mi do suplikas vian 
moŝton, ĉar vi estas kavaliro, ke, antaŭ la ĉi-tiea vilaĝestro, 


vi bonvolu fari deklaron pri tio, ke en mia tuta vivo vi 
neniam vidis min ĝis hodiaŭ, ke mi ne estas la don Quijote 
aperanta en la dua parto, kaj ke ĉi Sancho Panza, mia 
ŝildisto, ne estas la Sancho, kiun vi konis. 


—Tre volonte mi faros tion —respondis don Alvaro—, ĉar 
kaŭzas admiron vidi samtempe du don Quijotes kaj du 
Sanchos tiel egalaj laŭ la nomoj kaj tiel diferencaj laŭ la 
faroj. Kaj mi denove diras kaj konfirmas, ke mi ne vidis kion 
mi vidis, kaj ke, kio okazis al mi, tio ne okazis. 


—Sendube —diris Sancho— via moŝto estas ensorĉita kiel 
mia sinjorino Dulcinea de El Toboso. Se la ĉielo volus, ke la 
elsorĉo de via moŝto dependus de tio, ke mi donu al mi 
aliajn tri mil kaj kelke da vergoj, kiel mi faras por Dulcinea, 
mi tre volonte punus min, sen postuli ian rekompencon. 


—Tion pri la vergoj mi ne komprenas —diris don Alvaro. 


Sancho respondis, ke temas pri longa historio, sed ke li 
rakontus ĝin, se hazarde ili sekvus la saman vojon. 


Alvenis la manĝo-horo, kaj don Quijote kaj don Alvaro 
manĝis kune. La vilaĝestro okaze eniris en la gastejon kun 
unu aktisto, kaj tiam don Quijote kaptis la okazon fari al li la 
laŭrajtan peton, ke li ricevu de don Alvaro de Tarfe, la 
kavaliro tie troviĝanta, la deklaron, ke la menciita sinjoro 
neniam antaŭe konis don Quijote de La Mancha, same tie 
troviĝanta, kaj ke ne temas pri li la historio titolita Dua parto 
de don Quijote de La Mancha, verkita de iu Avellaneda el la 
vilaĝo Tordesillas. Nu, la vilaĝestro procedis laŭjure, kaj la 
deklaron oni faris, plenumante ĉian formalaĵon, je la granda 
ĝojo de don Quijote kaj Sancho, kvazaŭ la dokumento estus 
al ili tre grava, kaj la faroj kaj diroj de la du Sanchos kaj de la 
du don Quijotes ne klare montrus la diferencon inter ili. La 
du kavaliroj interŝanĝis multe da esprimoj de ĝentilo kaj 


bonvolo, kaj la heroo de La Mancha rivelis tiel grandan 
saĝon kaj prudenton, ke don Alvaro Tarfe definitive 
konvinkiĝis pri sia eraro, kaj eĉ suspektis, ke vere oni lin 
ensorĉis, se konsideri, ke li konis tute de proksime du tiel 
diferencajn don Quijotes. Alvenis la vespero, ili ekiris de la 
vilaĝo, kaj je la distanco de proksimume unu mejlo kaj 
duono, la vojo duiĝis: unu branĉo kondukis al la vilaĝo de 
don Quijote, kaj la alia branĉo estis la vojo sekvenda de don 
Alvaro. Dum la kurta tempo pasinta ĝis ili alvenis tien, don 
Quijote rakontis al don Alvaro la misfortunon de sia 
malvenko, la ensorĉitecon de Dulcinea, kaj la rimedon por 
ŝia elsorĉo, ĉe kio don Alvaro denove miris. Li brakumis la 
hidalgon kaj la ŝildiston kaj sekvis sian vojon. Don Quijote 
sekvis la sian kaj tranoktis inter arboj por doni okazon al 
Sancho plenumi sian pentofaron. La ŝildisto plenumis ĝin 
kiel en la antaŭa nokto, t.e. je la kosto de la ŝeloj de la fagoj; 
kaj tiel bone li traktis sian dorson, ke, se muŝo sidus sur ĝi, 
la skurĝado tute ne ĝenus la muŝeton. La trompita don 
Quijote ne preterlasis en sia nombrado eĉ unu solan baton, 
kaj trovis, ke, kun la tuta serio de la antaŭa nokto, la 
vipobatoj atingis la nombron de tri mil dudek naŭ. Ŝajne la 
suno leviĝis pli frue por spekti la oferon, kaj en ĝia lumo la 
hidalgo kaj la ŝildisto daŭrigis la vojaĝon, parolante pri la 
eraro de don Alvaro kaj pri tio, ke ili bone faris, kiam ili petis 
lian oficialan deklaron antaŭ la aŭtoritatoj. 


La tutan tagon kaj nokton ili pasigis, sen ke io rimarkinda 
okazus, se escepti, ke Sancho kompletigis sian taskon je la 
eksterordinara ĝojo de don Quijote, kiu atendis la alvenon 
de la mateno por vidi, ĉu li trovus sur la vojo sian sinjorinon 
Dulcinea jam elsorĉita. Kaj, sekvante sian vojaĝon, ĉiufoje 
kiam li renkontis virinon, li proksimiĝis al ŝi, kun la ideo, ke 
Ŝi povus esti Dulcinea de El Toboso, ĉar li opiniis la promeson 
de Merlin nepre plenumenda. 


Kun ĉi pensoj kaj deziroj ili supriris monteton, kaj de tie 
distingis sian vilaĝon. Sancho genuiĝis kaj diris: 


—Apertu la okulojn kaj vidu, kara lando, ke via filo Sancho 
Panza revenas, se ne riĉa, tamen forte trabatita. Disetendu 
la brakojn kaj same akceptu vian filon don Quijote, kiu, 
kvankam venkita de fremda brako, ankaŭ li venkis, almenaŭ 
sin mem; kaj, laŭ liaj asertoj, tia venko estas plej dezirinda. 
Monon mi portas, ĉar oni min tradraŝis ofte, sed mi rajdis 
kavalire.[429] 


—Sufiĉe jam! —diris don Quijote—. Ĉesu diri stultaĵojn, kaj 
ni eniru dekstrapiede[430] en nian vilaĝon. Tie ni lasos nian 
imagon libere kuri kaj elpensi la manieron, kiel ni vivos nian 
paŝtistan vivon. 


Tuj sekve ili descendis la deklivon kaj sin direktis al la vilaĝo. 


Ĉapitro 73 


Pri la omenoj renkontitaj de don Quijote en la momento de 
lia eniro en la vilaĝon, kaj pri aliaj eventoj, kiuj garnas kaj 
konfirmas ĉi grandan historion 


Rakontas Cide Hamete, ke, enirante en la vilaĝon, don 
Quijote vidis, ke en la komunuma draŝ-kampo kverelas du 
knaboj. Unu diris al la alia: 


—Ne insistu, Periquillo. Neniam en via vivo vi revidos ĝin. 
Don Quijote tion aŭdis kaj diris al Sancho: 


—Ĉu vi ne rimarkis, amiko, kion ĵus diris ĉi knabo: «neniam 
en via vivo vi revidos ĝin»? 


—Nu bone, kaj kio? —respondis Sancho. 


—Kio? Ĉu vi ne komprenas, ke, aplikante liajn vortoj al mia 
kazo, ili signifas, ke mi neniam revidos Dulcinean? 


Sancho pretis respondi, sed fine ne parolis, ĉar subite li vidis 
veni al ili leporon, persekutatan de multaj levreloj kaj 
ĉasistoj. La besteto, timotrema, rifuziĝis kaŭre sub la piedoj 
de la azeno, Sancho prenis ĝin sen ia peno kaj ĝin prezentis 
al sia Mastro, kiu diris: 


—Malum signum, malum signum.[431] Leporo fuĝas. 
Levreloj ĝin sekvas, Dulcinea ne aperas. 


—Vere stranga estas via moŝto —diris Sancho—. Ni supozu, 
ke ĉi leporo estas Dulcinea de El Toboso; ĉi levreloj, la 
friponaj sorĉistoj transformintaj ŝin en kampulinon; ŝi 
forkuras, mi ŝin kaptas kaj metas ŝin en viajn manojn. Kaj vi 


tenas ŝin en viaj brakoj kaj ŝin karesas. Kie do la omeno, kaj 
kiam mavan aŭguron vi prenas de ĉio ĉi? 


La du knaboj, kiu kverelis, proksimiĝis vidi la leporon, kaj 
Sancho demandis al unu el ili, kial ili disputis. La knabo 
dirinta: «Neniam mi revidos ĝin», respondis, ke li prenis de 
la alia bubo grilo-kaĝon, kaj ke li intencas neniam redoni ĝin 
al li. Sancho elpoŝigis kvar soldojn, donis ilin al la knabo por 
la kaĝo, kaj metis ĝin en la manojn de don Quijote, dirante: 


— Sinjoro, jen frakasitaj kaj detruitaj ĉi omenoj, kiuj, laŭ mia 
modesta opinio, ne havas pli da rilato kun nia sorto, ol la 
pasint-jaraj nuboj. Se mi bone memoras, iam mi aŭdis diri la 
pastron de nia vilaĝo, ke ne apartenas al kristanaj kaj 
diskretaj personoj zorgi pri tiaj absurdoj. Kaj eĉ via moŝto 
diris al mi la samon antaŭ ne longe, komprenigante al mi, ke 
la kristanoj, kiuj serioze konsideras la omenojn, estas stultaj. 
Sed ne necesas insisti nun pri ĉi afero: ni iru antaŭen al nia 
vilaĝo. 


Alvenis la ĉasistoj, petis sian leporon, kaj don Quijote ĝin 
donis al ili. La hidalgo kaj la ŝildisto plu rajdis kaj, enirante 
en la vilaĝon, vidis, ke la bakalaŭro Sanson Carrasco kaj la 
pastro preĝas en herbejo. Nu, oni sciu, ke Sancho Panza jam 
pli frue metis sur la azenon kaj sur la kunligitan armaĵon la 
robon el fusteno kun surpentritaj flamoj, kiun li mem 
surhavis en la kastelo de la duko, en la nokto de la resurekto 
de Altisidora. Li same surmetis sur la kapon de la azeno la 
kartonan mitron, kio transformis la bruton en la plej 
strangan kvarpiedulon de la mondo. La pastro kaj la 
bakalaŭro tuj rekonis ilin kaj alkuris kun apertaj brakoj ilin 
bonvenigi. Don Quijote deseliĝis kaj forte ilin brakumis. 
Dume la buboj, kies linkaj okuloj nenion preteratentas, vidis 
la mitron de la azeno kaj alkuris admiri ĝin, dirante unu la 
alian. 


—Venu, knaboj, kaj vi vidos la azenon de Sancho pli 
eleganta ol Mingo,[432] kaj la ĉevalon de don Quijote pli 
skeleta ol iam antaŭe. 


Fine, ĉirkaŭate de buboj kaj en akompano de la pastro kaj 
bakalaŭro, ili eniris en la vilaĝon kaj sin direktis al la domo 
de don Quijote, ĉe kies pordo atendis la mastrumantino kaj 
la nevino, ĉar ili jam sciis la novaĵon pri la alveno de la paro. 
Ankaŭ Teresa Panza edzino, de Sancho, estis informita, kaj 
duonnuda kaj kun senordaj haroj, tirante je la mano sian 
filinon Sanchica, alkuris renkonti sian edzon. Kaj vidante, ke 
li aspektas ne tiel bone kiel —ŝi pensis— devus aspekti 
gubernatoro, ŝi demandis: 


—Edzo, kial vi venas piede kaj trenante vin, kiel laca hundo? 
Jen bela figuro de gubernatoro! 


—Silentu, Teresa —respondis Sancho—. Ofte, kie videblas 
hokoj, ili aperas sen ŝinkoj. Sed ni iru hejmen, kaj mi 
rakontos al vi nombron da mirindaj aferoj. Mi portas monon 
kun mi, kio estas plej grava, gajnitan per propra penado kaj 
sen damaĝi ajnan personon. 


—Se vi portas monon —diris Teresa— mi ne zorgas, kie kaj 
kiel vi ĝin gajnis. Certe vi elpensis nenian novan manieron 
ĝin akiri. 


Sanchica brakumis sian patron, demandis, ĉu li alportas ion 
al ŝi, kaj aldonis, ke ŝi atendis lin, kiel oni atendas la pluvon 
en majo. Teresa prenis lin je la mano, Sanchica kroĉiĝis al lia 
zono kaj samtempe tiris la azeno je la kondukiloj, kaj tiel ili 
tri iris hejmen, lasinte la hidalgon en ties domo, sub la 
prizorgo de la mastrumantino kaj la nevino kaj en akompano 
de la pastro kaj la bakalaŭro. 


Don Quijote, senrigarde al la horo aŭ al la ceteraj 
cirkonstancoj, tuj enfermis sin kun la bakalaŭro kaj la pastro 


kaj koncize rakontis al ili pri sia malvenko kaj pri sia 
promeso ne eliri el la vilaĝo dum unu jaro, kion li pensis 
rigore observi, sen devii de ĉi devo eĉ per un atomo, en obeo 
al la reguloj de la vaganta kavalirismo. Li aldonis, ke li 
intencas paŝtisti dum la menciita jaro kaj pasigi la tempon 
en la soleco de la kampoj, kie li povus doni liberon al siaj 
amaj pensoj, okupante sin samtempe per la virta metio 
paŝtista. Li suplikis ilin esti liaj kompanoj, se ili ne havus 
multon por fari, kaj se aferoj pli gravaj ne retenus ilin, kaj 
diris ankaŭ, ke li aĉetos nombron da ŝafinoj kaj aliaj brutoj 
necesaj por ilia paŝtista profesio, kaj ke la ĉefa parto de la 
afero estas jam solvita, ĉar li trovis por siaj kompanoj plej 
adekvatajn nomojn. La pastro demandis al li pri tiaj nomoj, 
kaj don Quijote respondis, ke li nomiĝos paŝtisto Quijotiz; la 
bakalaŭro, paŝtisto Carrascon; la pastro, paŝtisto 
Pastriambro; kaj Sancho Panza, paŝtisto Pancino. La 
bakalaŭro kaj la pastro miris je la nova frenezo de don 
Quijote, sed, por ke ne venu al li la penso denove forlasi la 
vilaĝon por vagadi kavalire, ambaŭ aprobis lian novan 
intencon, aplaŭdis ĝin kiel saĝan, kaj akceptis paŝtisti kun li, 
en la espero, ke la hidalgo povus resaniĝi kun la paso de la 
jaro. 


— Tre bona ideo —diris Sanson Carrasco—. Des pli, ke mi 
estas eminentega poeto, kiel jam scias la tuta mondo, kaj 
ofte verkos pastoralojn, kortezajn versojn aŭ ion ajn laŭ mia 
plaĉo, kaj tiel ni distros nin en la solecaj lokoj, kie ni 
vagados. Sed la plej necesa afero estas, sinjoroj, ke ĉiu el ni 
elektu la nomon de la paŝtistino, kies belon li prikantos en 
siaj versoj, kaj ke ne restu eĉ unu sola arbo, eĉ la plej dura, 
sen ke ni enskribu kaj entranĉu ŝian nomon en la ŝelon, laŭ 
la kutimo de la am-frapitaj paŝtistoj. 


—(Grandioze! —kriis don Quijote—. Tamen, mi ne bezonas 
elpensi la nomon de paŝtistino, se konsideri, ke mi havas la 
personon de Dulcinea de El Toboso, gloro de ĉi bordoj, garno 


de ĉi herboj, modelo de beleco, kremo de ĉarmo kaj, 
unuvorte, subjekto plej inda je ĉiaj laŭdoj, eĉ hiperbolaj. 


—Efektive, vi pravas —diris la pastro—. Sed ni serĉos ĉirkaŭe 
komplezajn paŝtistinojn, ke ili plaĉu al ni iel aŭ alie. 


—Kaj se ni ne trovos ilin —diris la pastro —aldonis Sanson 
Carrasco—, ni uzos la nomojn de la paŝtistinoj tiel ege 
abundaj en la mondo de la libroj: Filida, Amarilis, Diana, 
Florida, Galatea, Belisarda... Nu, se oni vendas ilin en la 
bazaro, ni povos facile ilin aĉeti kaj teni ilin kun ni, kiel niaj. 
Se mia damo, aŭ pli ĝuste, mia paŝtistino, nomiĝos Ana, mi 
ŝin prikantos sub la nomo Anarda; se Francisca, mi nomos 
ŝin Fracenian, kaj, se Lucia, Lucinda: ne komplika afero. Kaj 
Sancho Panza, se li eniros en nian kunfrataron, povos 
prikanti sian edzinon Teresa Panza sub la nomo Teresaina. 


Don Quijote ridis je la modifo de la nomo, la pastro senfine 
laŭdis lin pro ties honesta kaj honorinda decido kaj ripetis 
sian proponon akompani lin tiel longe, kiel liaj neeviteblaj 
devoj permesus. Tuj poste la bakalaŭro kaj la pastro adiaŭis, 
konsilante al la hidalgo flegi sian sanon kaj manĝi 
laŭkonvene. 


Nu, la sorto volis, ke la mastrumantino kaj la nevino aŭdu Ĉi 
konversacion, kaj, tuj kiam la vizitantoj foriris, la du virinoj 
eniris en la ĉambron de don Quijote, kaj la nevino diris: 


—Kion signifas ĉio ĉi, sinjoro onklo? Nun, kiam ni pensis, ke 
via moŝto revenis por sidi hejme kaj vivi ĉi tie trankvilan kaj 
decan vivon, vi intencas puŝi vin en novan labirinton, en la 
rolo de paŝtisto, «kiu vagas ire vene».[433] Sed, se diri la 
veron, onklo, via spino jamtro rigidas por tia laboro. 


Al tio la mastrumantino aldonis: 


—Ĉu via moŝto eltenos la varmon de la posttagmezoj en la 
somero, la froston de la vintraj noktoj kaj la hurlon de la 
lupoj? Certe ne, ĉar tio estas ofico kaj laboro de fortaj kaj 
harditaj personoj, preparataj por tia tasko preskaŭ detempe 
de iliaj bebaj jaroj. Nu, el la du malbonoj, prefere estis 
vaganta kavaliro ol paŝtisto. Sekvu mian konsilon, sinjoro: 
mi donas ĝin al vi, ne kun la stomako plena de vino kaj 
pano, sed faste kaj kun la sperto de miaj kvindek jaroj: sidu 
hejme, prizorgu vian bienon, ofte konfesu en la kirko, helpu 
la paŭperajn, kaj se ĉio ĉi donos al vi mavan rezulton, mia 
animo suferu. 


— Silentu, filinoj —respondis don Quijote—. Mi tre bone scias 
kion mi devas fari. Konduku min al la lito, ĉar ŝajnas al mi, ke 
mia sano ne estas tute en ordo. Kaj ne dubu ke, kiel vaganta 
kavaliro aŭ kiel paŝtisto, mi ĉiam helpos vin ambaŭ en viaj 
bezonoj, kiel mi pruvos per miaj agoj. 


La bonaj filinoj (Ĉar vere la mastrumantino kaj la nevino 
kondutis filinece) kondukis lin al la lito, kie ili donis al li iom 
da manĝo kaj lin regalis laŭeble. 


Ĉapitro 74 
Pri la malsaniĝo, testamento kaj morto de don Quijote 


La aferoj de ĉi mondo, precipe la vivo de la homoj, ne estas 
eternaj kaj, jam de la komenco, dekadencas ĝis la lasta fino. 
Kaj tial, ke la vivo de don Quijote ne ricevis de la ĉielo la 
privilegion eskapi de ĉi nepra proceso, lia fino kaj pereo 
alvenis, kiam li tute ne atendis ĝin. Ĉu pro la melankolio 
kaŭzita de lia venkiteco, ĉu pro decido de la ĉielo, lin trafis 
febro kaj tenis en la lito ses tagojn, en kies tempo lin ofte 
vizitis liaj amikoj la pastro, la bakalaŭro kaj la barbiro. Kaj lia 
bona ŝildisto Sancho Panza eĉ ne unu momenton retiriĝis de 
apud la lito de la hidalgo. Liaj amikoj kredis, ke la aflikto pro 
lia venkiteco, kaj la fakto, ke la elsorĉo kaj liberigo de 
Dulcinea ne plenumiĝis, kulpas je lia stato, do ili klopodis 
ĉiamaniere revigligi lin. La bakalaŭro suplikis lin animiĝi, 
leviĝi de la lito kaj komenci sian paŝtistan vivon, kaj aldonis, 
ke ĉi-rilate li jam komponis eklogon, kies merito metus en 
ombron ĉion verkitan de Sannazaro,[434] kaj ke li jam aĉetis 
el propra poŝo, disde grego-posedanto de Quintanar, paron 
da bonegaj gard-hundoj nomataj Barcino kaj Butron. Sed, 
malgraŭ ĉio, la deprimo de don Quijote persistis. Liaj amikoj 
venigis la kuraciston: li palpis lian pulson, trovis ĝin tre 
neregula kaj diris, ke, se konsideri ĉion, la hidalgo devus 
atenti la savon de sia animo, ĉar la sano de lia korpo estas 
en granda danĝero. Don Quijote aŭskultis la rekomendon 
kun trankvila mieno, sed la mastrumantino, la nevino kaj la 
ŝildisto komencis kortuŝe plori, kvazaŭ ili vidus lin morta. La 
kuracisto opiniis, ke aflikto kaj despero konsumas lian vivon. 
Don Quijote petis, ke oni lasu lin sola, ĉar li deziras iom 
dormi. Liaj amikoj obeis, kaj li dormis unutire, kiel oni diras, 
pli ol ses sinsekvaj horojn: tiom, ke la mastrumantino kaj la 
nevino pensis, ke li ne vekiĝus el sia dormo. Sed ĉe la fino 
de la dirita tempo li apertis la okulojn kaj diris laŭte: 


—Estu benata la ĉiopova Dio, kiu faris al mi tiel grandan 
bonon! Lia mizerikordo ne havas limojn, kaj la pekoj de la 
homoj ne povas ĝin obstakli aŭ forteni. 


La nevino aŭskultis kun atento la vortojn de sia onklo, 
pensis, ke ili ŝajnas pli raciaj ol liaj kutimaj diroj, kaj 
demandis: 


—Kion vi diras, sinjoro? Ĉu io okazas al vi? Pri kiaj 
mizerikordoj kaj pri kiaj pekoj de la homoj vi parolas? 


— Temas pri la mizerikordo, kiun mi ricevis de Dio Ĉi- 
momente. Kaj, kiel mi diris, miaj pekoj ne povis obstakli, ke 
ĝi min trafis. Mi retrovis mian racion, jam liberan kaj klaran, 
sen la densa nebulo de la nescio, kiun ĵetis sur min mia 
stulta kaj konstanta lego de la abomenindaj libroj kavaliraj. 
Mi jam konas iliajn absurdojn kaj trompojn, kaj bedaŭras nur, 
ke ĉi scio venis al mi tiel tarde, ke Mi ne havas tempon 
sufiĉan por legi kompense aliajn librojn bonajn por la animo. 
Mi sentas min, nevino, sur la rando de la morto, kaj mi ŝatus 
renkonti ĝin tiamaniere, ke la mondo komprenu, ke mia vivo 
ne estis mava ĝis la ekstremo doni al mi reputacion de 
frenezulo: ĉar, kvankam freneza, mi ne volus, ke mia morto 
konfirmu tian fakton. Venigu, kara nevino, miajn bonajn 
amikojn: la pastron, la bakalaŭron Sanson Carrasco kaj 
majstron Nicolas, ĉar mi deziras konfesi miajn pekojn kaj fari 
mian testamenton. 


Sed la nevino ŝparis al si voki, ĉar la tri eniris tiam en la 
ĉambron. Don Quijote, vidante ilin tuj diris: 


—Gratulu min, amikoj, ĉar mi estas, ne plu don Quijote de La 
Mancha, sed Alonso Quijano, iam alnomata «la bona» pro 
mia vivmaniero. Mi oponas nun al Amadis de Gaŭlio kaj al la 
senlima kaj aĉa idaro de lia familio, konas mian frenezon, 
abomenas la tuton de la profanaj historioj kavaliraj, kaj 


konscias la grandan danĝeron, kien mi falis, legante ilin. Mi 
ricevis amare instruan lecionon el propra sperto, kaj nun, 
dank' al la mizerikordo de Dio, rekonas ilian abomenindecon. 


Aŭdante tion, la tri amikoj sendube kredis, ke lin posedas 
alia nova frenezo, kaj Sanson diris: 


—Ĉu vi komunikas tion al ni, en la momento kiam ni ĵus 
eksciis, ke oni jam elsorĉis Dulcinean? Ĉu vi decidas fariĝi 
ermito, en la momento kiam ni komencos paŝtisti kaj vivi 
kantante, kiel princoj? Je Dio, rekonsciiĝu, kaj ne diru tiom 
da absurdoj. 


—Ĉu absurdoj? Ĝis nun, kaj por mia damaĝo, ili estis tro 
realaj. Sed kun la helpo de la ĉielo, mia forpaso igos ilin 
favoraj al mi. Amikoj, mi sentas, ke mi rapide mortas. La 
ŝercoj ĉesu, bonvolu voki pastron, ke mi konfesu kun li, kaj 
aktiston, ke li redaktu mian testamenton: ĉar en gravaj 
momentoj, kiel la nuna, oni ne devas ŝerci kun la animo. Do, 
mi suplikas, ke dum la sinjoro pastro konfesprenos min, oni 
venigu la aktiston. 


La amikoj de don Quijote rigardis sin reciproke, plenaj je 
miro ĉe la vortoj de la hidalgo, kaj, kvankam ne senrezerve, 
ili inklinis kredi lin. Ili konjektis, ke lia morto proksimas, ĉar, 
inter aliaj simptomoj, lia frenezo tiel rapide turniĝis en 
saĝon. Al siaj jam menciitaj vortoj. Don Quijote aldonis 
multe da aliaj tiel trafaj, prudentaj kaj kristanaj, ke liaj 
amikoj fine konvinkiĝis, sen ombro da dubo, ke la menso de 
la hidalgo sanas denove. La pastro igis eliri ĉiujn el la 
ĉambro, restis sola kun li, kaj lin konfesprenis. La bakalaŭro 
iris serĉi la aktiston kaj iom poste revenis kun li kaj kun 
Sancho Panza. La ŝildisto, informita de la bakalaŭro pri la 
stato de la hidalgo, trovis la mastrumantinon kaj la nevinon 
duonplorantaj, kaj tiam li komencis aflikte snufeti kaj verŝi 
larmojn. 


Finiĝis la konfespreno, kaj la pastro eliris dirante: 


—Li vere mortas; kaj vere havas sanan menson Alonso 
Quijano la bona. Nu, oni eniru, ke li testamentu. 


Ĉi vortoj donis teruran puŝon al la okuloj, gravedaj je larmoj, 
de la mastrumantino, la nevino kaj Sancho Panza, tiel fortan, 
ke ili eksplodis en ploradon, dum ilia brusto elĵetis mil 
profundajn suspirojn. Ĉar, kiel jam dirite kelkfoje, en la 
tempo kiam don Quijote estis simple nur Alonso Quijano la 
bona, kaj en la tempo, kiam li estis don Quijote de La 
Mancha, la hidalgo havis ĉiam agrablan karakteron kaj 
amikeman spiriton, kaj sekve amis lin, ne nur liaj hejmanoj, 
sed ĉiuj lin konantaj. 


La aktisto eniris kun la aliaj, kaj don Quijote, post ol oni 
skribis la unuan, rutinan parton de la testamento kaj de la 
kutimaj formuloj kristanaj, diktis jene, en la sekcio de la 
legacioj: 


«Item,[435] rilate al certa mono nuntempe en posedo de 
Sancho Panza (kiun, en mia frenezo, mi faris mia ŝildisto), mi 
volas, ke tial, ke inter ni ekzistas kelke da kontoj ne tute 
klaraj, oni ne petu, ke li ĝin redonu: kontraŭe, se post ol li 
pagos al si sian salajron, restos ioma kvanto, ĉi kvanton, 
certe tre etan, li retenu kiel sian, kaj ĝi faru al li bonon. Kaj 
se en la tempo de mia frenezo mi povis doni al li la 
gubernatorecon de insulo, nun, kiam mi ĝuas sanan menson, 
mi donus al li, se mi povus, la tronon de regno, ĉar tion 
meritas lia simplo kaj lia fidela konduto. 


Kaj, turnante sin al Sancho, li daŭrigis: 


—Pardonu min, amiko, ke mi igis vin fali en la eraron, ke 
ekzistis kaj ekzistas en la mondo vagantaj kavaliroj, kaj ke, 
pro mia kulpo, vi ŝajnis tiel freneza kiel mi. 


—Ho ve! —respondis Sancho, plorante—. Via moŝto ne 
forpasu, sinjoro: kontraŭe, sekvu mian konsilon kaj vivu 
ankoraŭ multe da jaroj, ĉar la plej granda frenezaĵo, kiun 
homo povas fari en ĉi vivo, estas sin forlasi al la morto, sen 
ke neniu mortigu lin, kaj sen ke aliaj manoj lin sufoku, se 
escepti la manojn de la melankolio. Nu, ne pigru, ellitiĝu, kaj 
ni iru en paŝtistaj kostumoj al la kamparo, kiel 
interkonsentite. Eble ni trovos malantaŭ la arbusto 
Dulcinean jam senmanke elsorĉita. Se vi mortas de la aflikto 
vidi vin venkita, ĵetu sur min la kulpon, dirante, ke oni vin 
renversis, ĉar mi fuŝe alĝustigis la ventrobendon de 
Rocinante. Cetere, via moŝto scias per viaj libroj kavaliraj, ke 
ordinare unu kavaliro faligas alian, kaj ke la hodiaŭa venkito 
povas siaflanke venki morgaŭ. 


—Prave dirite —aldonis SansoOn—. La bona Sancho diris nur 
la veron. 


— Sinjoroj —respondis don Quijote—. Ne iru tiel rapide, ĉar la 
nestoj pasintjaraj ne havas ovojn ĉi-jare. Mi perdis la racion 
kaj ĝin retrovis. Mi estis don Quijote de La Mancha kaj estas 
nun, kiel dirite, Alonso Quijano la bona. Mia sincera pento 
povu gajni denove vian estimon al mia persono. Nu, la 
sinjoro aktisto plu skribu: «Item, mi testamentas mian tutan 
havon al mia nevino Antonia Quijano, ĉi tie troviĝanta, post 
ol oni deprenos de la dirita havo ĉion necesan por la 
plenumo de miaj legacioj. Kaj mi deziras, ke, unue, oni pagu 
la salajron, kiun mi ŝuldas al mia mastrumantino por la tuta 
tempo de ŝia servado, plus dudek dukatojn, por ke ŝi aĉetu 
al si novan robon. Mi nomas la sinjoron pastron kaj la 
sinjoron bakalaŭron Sanson Carrasco testamentaj 
administrantoj. Item, estas mia volo, ke, se Mia nevino 
Antonia Quijano deziras edziniĝi, ŝi edziniĝu al viro, pri kiu 
konvena enketo garantiu, ke li eĉ ne scias, kio estas libroj 
kavaliraj. Kaj se okaze oni eltrovus, ke li konas tiajn verkojn, 
kaj tamen mia nevino edziniĝos al li, ŝi perdu ĉion, kion ŝi 


ricevas per ĉi dokumento, kaj la testamentaj administrantoj 
distribuu mian havon por diversaj bonfaraj celoj, laŭ sia 
bontrovo. Item mi suplikas la diritajn sinjorojn 
administrantojn, ke, se hazarde ili persone konatiĝos kun la 
aŭtoro laŭdire verkinta la libron, kiu cirkulas ie tie sub la 
titolo Dua parto de la faroj de don Quijote de La Mancha, ili 
informu lin je mia nomo, plej sincere, ke li pardonu, ke, pro 
mia kulpo, mi donis al li, kvankam senintence, la okazon 
skribi tiom da grandaj ekstravagancoj aperantaj en lia libro: 
ĉar mi forlasas ĉi vivon kun la skrupulo, ke mi inspiris al li la 
ideon skribi ilin». 


Per tio li finis sian testamenton, tuj poste suferis svenon kaj 
lasis sin fali laŭ sia tuta longo en la lito. La ĉeestantoj, 
konsternitaj, rapidis lin helpi, sed li vivis ankoraŭ dum tri 
tagoj atakata de oftaj sinkopoj, meze de la konstanta alarmo 
de la hejmanoj. Tamen la nevino manĝis, la mastrumantino 
trinkis, kaj Sancho Panza kontentis, ĉar la legacioj iom viŝas 
aŭ moderigas en la heredanto la doloron, kiun li nature 
sentas ĉe la forpaso de persono amata. 


Fine alvenis la lasta tago de don Quijote, post ol li ricevis la 
sakramentojn kaj abomenis kun multaj kaj trafaj argumentoj 
la librojn kavalirajn. 


La aktisto ĉeestis la momenton de lia forpaso kaj diris, ke 
neniam en la libroj kavaliraj de li legitaj, li renkontis prodon, 
kiu mortus en sia lito tiel rezignacie kaj kristane kiel don 
Quijote. Kaj la hidalgo, inter ĉies veoj kaj larmoj, fordonis 
sian spiriton: mi volas diri, ke li mortis. 


Tiam la pastro petis la aktiston, ke li faru dokumenton pri tio, 
ke Alonso Quijano la bona, ordinare alnomata «don Quijote 
de La Mancha», forlasis ĉi mondon kaj mortis de natura 
morto. Li aldonis, ke li deziras la ateston, por eviti, ke alia 


ajn aŭtoro, escepte de Cide Hamete Benengeli, false 
revivigu lin kaj verku senfinan historion pri liaj faroj. 


Ĉi finon havis la inĝenia hidalgo de La Mancha, kies 
naskolokon ne volis precize riveli Cide Hamete, por ke ĉiuj 
vilaĝoj de La Mancha disputu inter si la honoron patri kaj 
posedi lin, same kiel la sep urboj de Grekio disputis pri 
Homero. Oni ne parolas ĉi tie pri la larmoj de Sancho, de la 
nevino kaj de la mastrumantino, kaj ankaŭ ne pri la novaj 
epitafoj sur la tombo de la hidalgo, kvankam Sanson 
Carrasco verkis la jenan: 


Kuŝas jen la kavaliro 

tiel granda laŭ la forto, 
ke la tuta mondo vidis, 
ke la Mort', per lia morto, 
lian vivon ne likvidis. 
Super homoj li imponis, 
terurante perkuraĝe, 

kaj kondutis avantaĝe, 
ĉar al ludo li sin donis 
vivi fole, morti saĝe. 


Kaj la tre prudenta Cide Hamete diris al sia plumo: 


—Ho vi, plumo mia, mi ne scias ĉu bone aŭ fuŝe tajlita! 
Pendante de ĉi hoko per kupra drato, vi restos ĉi tie kaj vivos 
dum longegaj epokoj, se arogantaj kaj friponaj historiistoj ne 
dekroĉos vin por vin profani. Sed, antaŭ ol ili vin detirus, 
avertu ilin en la plej milda maniero ebla: 


For, friponoj, for mi diras! 
Mi montriĝas al vi spita, 
ĉar ĉi tasko, bona reĝo, 
al mi estis rezervita. 


»Nur por mi naskiĝis don Quijote, kaj mi por li. Li sciis agi kaj 
mi skribi, kaj ni du estis fakte unu, malgraŭ la tielnomata 
aŭtoro el Tordesillas, kiu, per struta plumo krude kaj fuŝe 
tajlita, aŭdacis skribi, kaj eble skribos denove, pri la faroj de 
mia kuraĝa kavaliro, kvankam tia tasko estas tro peza ŝarĝo 
por liaj ŝultroj, kaj la temo tro granda por lia sterila talento. 
Avertu lin, se okaze vi konos lin persone, ke li lasu ripozi en 
la tombo la lacajn kaj jam putrajn ostojn de don Quijote, kaj 
ke li ne portu ilin, kontraŭ ĉiaj leĝoj de la mortoj, al Olda 
Kastilio,[436] devigante lin elpaŝi el la ĉerko, kie li kuŝas laŭ 
sia tuta longo kaj nekapabla fari trian eliron aŭ entrepreni 
novan aventuron. Liaj du eliroj, tiel laŭde kaj aplaŭde 
aklamataj, same en la hispanaj kiel en la eksterlandaj 
regnoj, sufiĉas por ridindigi tiom multe da aventuroj 
plenumitaj de tiom multe da vagantaj kavaliroj. Tiel vi faros 
vian devon de bona kristano, donante bonan konsilon al 
persono deziranta al vi malbonon, kaj mi sentos min fiera kaj 
feliĉa esti la unua aŭtoro, kiu ĝuos la plezuron atesti la 
pozitivan reagon kaŭzitan de lia verko. Ĉar mia sola celo 
konsistis en tio, inspiri al la homoj disdegnon kaj abomenon 
kontraŭ la fikciaj kaj absurdaj historioj de la libroj kavaliraj, 
kies prestiĝo, de kiam aperis la vera rakonto de mia vera 
don Quijote, komencas ŝanceliĝi kaj sendube baldaŭ 
disfalos. Vale. 


Aneksoj 


Dankon 


Fernando de Diego dediĉis plurajn jarojn al la tradukado de 
Don Quijote, kiun li finis en 1976. 


La hispana familio Manteca-Cano mecenatis la tradukon. Ili 
donis la komencan kaj decidan impulson al la kiĥoteska 
tasko aperigi, en la internacia lingvo, la senmortan romanon 
de Cervantes. En januaro 19772, Miguel Manteca L6pez kaj 
lia edzino donacis la manuskripton de la traduko al 
Fundacion Esperanto. 


Victor Ortiz, patrono de Fundacion Esperanto, pagis tiun 
unuan eldonon de la verko. 


Jose Luis Peralta Medrano, sen scii eĉ unu vorton de 
Esperanto, linotipe kompostis brile, konscience kaj 
kompetente, la tutan tekston de Don Quijote por tiu unua 
eldono de 1977. 


G. Waringhien, L. Knoedt kaj H. Vatre kontribuis per informo 
pri ĉ. 220 eraroj trovitaj en la eldono de 1977, kiujn 
Fernando de Diego kompilis kaj publikigis en Literatura 
Foiro. 


Miguel Gutierrez Adŭriz antaŭ 2008 iniciatis la bitigon de la 
traduko, cele al reeldono, organizis laborantaron por 
retajpado de la originala teksto, kaj mem retajpis parton el 
ĝi. Krome li dezajnis la novan kovrilon. 


Angel Arquillos L6pez, Luis Eduardo Berdor Remon, Pablo 
Busto Gonzalez, Antonio A. Casas Sanchez, Juan Antonio del 
Castillo Martinez, Angel Garcia Gutierrez, Angel Garcia 
Santos, Jordi Lietor L6pez, Miguel Angel Martin Martin, 
Fernando Mateos Moran, Lorenzo Noguero Sarasa, Sabino 
Pelegrin Colomo, kaj Jose Maria Salguero retajpis la verkon. 


Ana Manero kaj Manolo Parra reviziis la unuan parton de la 
retajpita teksto. 


Jose Antonio del Barrio kunordigis la bitan reviziitan 
reeldonon kaj ĝian publikan prezentadon. 


Marcos Cruz reviziis la tutan verkon, unuecigis kaj aktualigis 
la formaton, kaj aranĝis la komputilan programaron por 
produkti la bitlibron. 


Antonio Valen reviziis la lingvajn korektojn kaj solvis la 
lingvajn dubojn. 


Historio de versioj 


La bita eldono de Don Quijote kreskos kaj pliboniĝos. Ĉiu 
nova versio havos versi-numeron, inklude de internaci- 
formata dato. 


La lastan version ĉiam eblas deŝuti de 
http://esperanto.es/quijote. Por klareco, la nomo de la 
dosiero ĉiam estos don quijote en esperanto JJJJ-MM-TT.epub, 
kie JJJJ-MM-TT estas la dato de la versio. 


Nur publikaj versioj estas enlistigitaj ĉi tie. 


1.0.0-rc.642016-06-12 Antaŭpretigita por registro sur 
menditajn komputil-memorilojn ofertotajn dum la 758 
kongreso de Hispana Esperanto-Federacio (en Herrera del 
Duque, provinco Badaĥozo, de la 302 de junio ĝis la 48 de 
julio). 


1.0.0-rc.1342016-06-27 Antaŭpretigita por reta distribuo dum 
la kongreso. 


1.0.042016-07-01 Unua publika kompleta versio. 


[3] 


Karolo la 52 kiel imperiestro de la Sankta Romia Imperio; 
Karolo la 12 kiel reĝo de Hispanio. 


[5] 


Neologismo por «petegi». Hispane «suplicar»; france 
«supplier»; angle «supplicate», «entreat». 


[6] 


Las Rimas de Lope de Vega, aperinta en 1604, kelkajn 
monatojn pli frue ol Don Quijote, entenas ne malpli ol 28 
poemojn laŭdajn al la libro. 


[7] 


Preskaŭ dudek jarojn dormis Cervantes en «la silento de la 
forgeso», de kiam en 1585 li publikigis sian Galatea. 


[8] 


Cervantes aludas al la supraĵa kaj teda erudicio, kaj al la 
mikso de kristanaj predikoj kun ne tre edifaj epizodoj, 
troveblaj en diversaj verkoj de Lope de Vega (El peregrino en 
su patria, El Isidro, ktp). 


[9] 


Nova sarkasmo kontraŭ Lope de Vega, kies granda amiko 
Sebastian de Castellanos estis tajloro kaj krome analfabeta 
poeto. 


[10] 


Proverbe, personigo de neekzistantaj, legendaj homoj, ofte 
cititaj en kavaliraj libroj. En la Mezepoko oni opiniis, ke 
Preste Juan (Pastro Johano) estas kristana princo reganta en 
la orienta parto de Tartario. 


[11] 


«Ne ekzistas sufiĉa oro por aĉeti la bonon de la libereco!». 
La cito apartenas al la Ezopaj fabloj. 


[12] 


Horacio, libro 1, odo4. 


[13] 


Latine, el la Biblio (Mateo 5,44): «sed mi diras al vi: AMU 
viajn malamikojn». 


[14] 


Latine, el la Biblio (Mateo 15,19): «Ĉar el la koro eliras 
malvirtaj pensoj». 


[15] 


Ĉi tiu distiko apartenas, ne al Katono, sed al Ovidio, libro 1, 
elegio 9 de La Tristaj. 


[16] 


Neologismo. Hispane, «letras»; france, «lettres»; angle, 
«letters». Gramatiko, retoriko, poezio, juro, teologio, klasikaj 
lingvoj, ktp, t.e. la bazaj studoj de la antikvaj kleruloj. 


[17] 


Lope de Vega skribis tre similan, supraĵan gloson en sia La 
Arcadia. 


[18] 


Filo de Vulkano kiu ŝtelis de Heraklo liajn bovojn, dum tiu 
dormis (Vergilio, Eneado, 8, 185 kaj postaj). 


[19] 


Laŭnome Antonio de Guevara, ankaŭ fama verkisto. En sia 
historio pri la tri menciitaj publikulinoj li citis aŭtorojn 
neekzistantajn. De tio venas la ironio de Cervantes, kiam li 
diras: «kaj tia gloso donos al vi grandan prestiĝon». 


[20] 


Judo el Lisbono, loĝis en Kastilio, en 1492 pasis al Italio. Li 
verkis la libron Dialogoj pri amo en la itala, sed en la epoko 
de Cervantes ekzistis almenaŭ tri diversaj tradukoj en la 
hispanan. 


[21] 


La monaĥo Cristobal de Fonseca, kies libro Pri la amo de Dio 
eldoniĝis en 1594. 


[22] 


Latina vorto, kiun ĉi tie oni uzas kiel formulon de adiaŭo. 


[23] 


Sorĉistino kaj amikino de Amadis de Gaŭlio. Oni nomis ŝin 
«la nekonata», ĉar ŝi ofte transformiĝis, kaj oni ne rekonis 
ŝin. 


[24] 


Lope de Vega, kompreneble! Li tre amis inkluzivigi en siajn 
verkojn sian portreton de belulo. 


[25] 


Alvaro de Luna, favorito de la reĝo Johano la 23; post ol fakte 
li direktis dum multaj jaroj la regnon, li mortis ekzekutita per 
hakilhako en 1452. Hanibalo, post sia triumfa kampanjo 
kontraŭ la Romanoj, fine venenis sin. Francisko la 12 de 
Francio, kaptita en la batalo de Pavia en 1535, sidis en 
prizono en Madrid, ĝis li interkonsentis sian liberon kun la 
hispana imperiestro Karolo la 59. Aludo al la ofte senfortuna 
fino de tro ambiciaj personoj, kia Lope de Vega mem. 


[26] 


Nigra sklavo, poste liberigita, de la duko de Sessa. Fariĝis 
retorikisto kaj poeto en la latina. 


[27] 


Neologismo: (juna) virgulino. 


[28] 


Ĉi versaĵo ŝajnas sarkasmo de Cervantes kontraŭ Castillo 
Solorzano, kaj aludas, ke iam li devis fuĝi por eviti danĝeran 
situacion. En la hispana, la proverbo «tomar las de 
Villadiego» signifas «forkuri», kaj ĝin oni mencias, ŝajne 
unuafoje, en la fama verko La Celestina 


[29] 


Protagonisto de la pikareska novelo El Lazarillo de Tormes. 
Cervantes ŝajnas aludi, per la du postaj versoj, ke Castillo 
Solorzano trompis sian grandan amikon Lope de Vega, 
seksumante kun lia amatino Camila Lucinda. Pli malpli kaŝe 
Cervantes mencias tiun saman trompon, interalie, en la 
soneto De Solisdan al don Quijote de La Mancha. 


[30] 


Tiutempe oni taksis pli bongusta kaj valora la viandon ŝafan 
ol la bovan. 


[31] 


Neologismo: Speco de antikva kazako longa kaj sen butonoj. 


[32] 


Latinaĵo: «tiom da haŭto kaj ostoj ĝi havis». 


[33] 


Don Quijote faras vortoludon. «Rocin» en la hispana signifas 
ĉevalaĉo, kaj aldonante al li la finaĵon «ante» (kiu povas 
signifi «antaŭe» kaj «super ĉiuj») li indikis, ke antaŭe ĝi 
estis «rocin», kaj ke, jam kiel kavalira rajdobesto, ĝi rangas 
super ĉiuj ĉevaloj. 


[34] 


La kavaliroj portis heraldikajn kolorojn kaj emblemojn, ne 
nur sur la ŝildo, sed ankaŭ sur la insignoj, t.e. sur 
flagrubandoj de la lanco kaj sur garnaĵoj de iliaj ĉevaloj. 
Dum la kavaliroj ne plenumis ian notindan faron, iliaj 
insignoj devis resti blankaj, t.e. sen koloroj kaj emblemoj. 


[35] 


En la hispana «armas» signifas interalie «armojn» kaj 
«heraldikajn insignojn». Don Quijote, en sia frenezo, 
konfuzas la insignojn blankajn kun la armoj blankaj, kaj 
venas al la groteska konkludo elfroti ĉi lastajn. 


[36] 


Antaŭ ol lanon, la antikvuloj uzis plumojn kiel lit-molaĵon. 


[37] 


Aludo al la stelo, kiu gvidis la Tri Reĝojn al la stalo de Bet- 
Lehemo. 


[38] 


Ironio kontraŭ la kutimo, ke oni petis pardonon, dirinte la 
vorton «porko», besto malpura por judoj kaj mahometanoj. 


[39] 


Signifas «kastiliano» kaj «kastelestro». De tio venas la 
konfuziĝo de la gastejestro, kiam don Quijote donis al li tiun 
titolon. 


[40] 


Versoj de antikva romanco. La respondo de la gastejestro 
montras, ke ankaŭ li sciis ĝin. 


[41] 


En la epoko de Cervantes, slanga esprimo por «ŝtelisto». 


[42] 


En Andaluzio, loko, kie abundis vagabondoj kaj friponoj. 


[43] 


Alia amuza manifestiĝo de la frenezo de don Quijote. 


[44] 


Fastotago ĉe la katolikoj. 


[45] 


Unu el la ceremonioj de kavaliriĝo. Vigili: maldormi (prigarde 
aŭ prizorge). Armoj: en ĉi tiu kunteksto, resuma formo, kiu 
signifas samtempe «armiloj» kaj la diversaj pecoj de la 
armaĵo. 


[46] 


Frekventataj de ĉiuspecaj friponoj kaj vagabondoj en la 
epoko de Cervantes. 


[47] 


«Don», «doĥa», estis iam nobelaj titoloj, sed iom post iom ili 
ĝeneraliĝis, kaj nuntempe ili signifas simple «sinjor(in)o». 
Cervantes ironias pri ĝia misuzo. 


[48] 


Laŭ la kutimoj de la epoko, ankaŭ kampuloj kaj paŝtistoj 
portis lancon por eventuala sindefendo. 


[49] 


Uzi la vorton «mensogo» antaŭ honesta homo estis, en la 
172 jarcento, grava manko de respekto kaj konsidero. Tial la 
indigno kaj furiozo de don Quijote. 


[50] 


Signifis «doni la monon kun ĝojo kaj volonto». 


[51] 


Vasta korto por agraj laboriloj kaj bestoj. 


[52] 


La pastro tion preferas, pro la obscenaj partoj de Orlando 
furioso, la aludita verko. 


[53] 


T.e. Jeronimo de Urrea, fuŝa tradukinto de Orlando furioso. 


[54] 


La pastro parolas ironie, kvazaŭ li estus fervora leganto de 

fantastaj kavaliraĵoj kaj, kiel tia, li Ĉagreniĝus pro la manko, 
en Tirante el Blanco, de la kutimaj, kaj ŝatataj, absurdoj kaj 
ridindaĵoj. 


[55] 


Havantaj pli ol ok silabojn. 


[56] 


Luis Barahona de Soto, senglora poeto sed amiko de 
Cervantes. Nuntempe nur la eruditoj legas, aŭ studas, liajn 
verkojn. 


[57] 


Ekzistis du specoj de kavaliroj: korteganoj aŭ ne vagantaj, 
kaj aventuristoj aŭ vagantaj. 


[58] 


Alia ebla traduko: «homon honestan (se oni povas nomi 
malriĉulon honesta)». Cervantes ludas per la du signifoj de 
la hispana «hombre de bien»: «honesta, bona homo» kaj 
«riĉa homo». 


[59] 


Certe la unua ŝildo de don Quijote perdiĝis aŭ neripareble 
rompiĝis. Ŝildojn rondajn portis nur la surpiedaj batalantoj, 
do la rajdanta figuro de don Quijote vidiĝis des pli groteska 
kun tiel malkongrua ŝildo. 


[6O] 


Neologismo. Hispane «bota». Tipe hispana, manportebla fel- 
saketo por vino, el kie oni senpere trinkas. Gia formo iom 
similas la formon de la porpieda boto. 


[61] 


Laŭ hispana proverbo, fari ion danĝeran kaj malfacilan. 


[62] 


Formulo de minaco komunuza en Hispanujo ĉirkaŭ la jaro 
1620. 


[63] 


Loĝanto de La Mancha. 


[64] 


Evidentas, ke, kiam Cervantes komencis sian faman verkon, 
li havis la intencon skribi nur novelon anstataŭ longan 
romanon. 


[65] 


Ŝajne, aludo al la hebrea. 


[66] 


lom trivialaj vortoj hispanaj. «Panza», ventraĉo; «zanca», 
longa kaj magra gambo. 


[67] 


Hispane «Sankta Frataro»: iama institucio por persekuto kaj 
aresto de krimuloj en kampoj kaj neloĝataj lokoj. 


[68] 


Neologismo: Homo-mortigo. 


[69] 


En la antikva hispana lingvo: «rankoro», «malbonvolo». 
Sancho ne bone komprenas la vorton «homicido» kaj 
konfuzas ĝin kun «omecillo». 


[70] 


Ŝajnas aludo al la diroj de la profeto Jeremia, ke Dio ĵetos la 
judojn en la manojn de la haldeoj. 


[71] 


Maĵoraj: bovoj, ĉevaloj, muloj kaj ceteraj de simila grando; 
minoraj: ŝafoj, kaproj kaj ceteraj de simila grando. 


[72] 


Hispana vorto: skabio. Sara, la edzino de Abrahamo, estas 
konata ekzemplo de longviveco. 


[73] 


Roldan (Orlando, en la verko de Ariosto) liberigis el 
malamikaj manoj Cervinon, princon de Skotlando, kiu, kiel 
montron de dankemo, konservis liajn armiloj kaj metis ĉe ili 
la jenan skribaĵon: «Armatura d'Orlando Paladino. / Come 
volesse dir, nessun la muova / che estar non posa con 
Orlando a prova». 


[74] 


En la epoko de Cervantes tia nomo estis sinonimo de 
parvenuo. Vivaldo ĝin uzas ironie por moketi la bombastan 
«El Toboso de La Mancha» elpensitan de don Quijote. 


[75] 


Vergilio. Kiel sciate, li ordonis, ke, ĉe lia morto, oni bruligu 
lian Eneado, kion malhelpis liaj amikoj kaj la imperiestro 
Cezaro Aŭgusto mem. 


[76] 


La strigon oni uzis kiel logobirdon, kaj la simplaj homoj 
kredis, ke la birdoj flugas al ĝi pro envio al ĝiaj grandaj, 
brilaj okuloj, celante ilin elpiki. 


[77] 


«Betis», hispane, antikva nomo de la rivero Guadalquivir. 


[78] 


La koloso Ticio sidis en la infero, ĉar li volis perforti Letonan, 
patrinon de Apolono kaj Diana. Aglo senĉese pikis lian sinon. 


[79] 


Cervantes faras eraran aludon. Laŭ la historio, Tulia direktis 
sian ĉaron sur la kadavron de sia patro, Servio Tulio, kiun oni 
murdis, por ke ŝia edzo, Tarkvinio, reĝu. 


[80] 


Cervantes ne difinis al si, ĉe la komenco, la longon kaj 
strukturon de Don Quijote. 


[81] 


Naskiĝintoj aŭ loĝantoj en Yanguas (elparolu «jangŭas»), 
nomo de du hispanaj vilaĝoj. 


[82] 


Resuma formo de «bela» kaj «tenebra». 


[83] 


Ironio de Cervantes. Fakte ili iris de mavo en pli mavon, kio 
vidiĝas en la sekvanta Ĉapitro. 


[84] 


Hispanaj vortoj por diversaj preĝoj de la katolika kulto, 
respektive: «salveo», «kredo-preĝo» kaj «Maria-preĝo» 


[85] 


En la epoko de Cervantes oni kutimis berni (vidu la postan 
piednoton) hundojn en la karnavalaj festoj. 


[86] 


De «berni», neologismo por malmilde levi kaj relevi en la 
aeron iun aŭ ion lokitan sur mantelo aŭ plejdo, kies randojn 
simultane tiras kelke da personoj. Hispane «mantear»; 
france «berner»; angle «to blanket». 


[87] 


Oni opiniis en Hispanio, kaj kelkaj opinias ankoraŭ, ke trinki 
fridan akvon estas tre danĝere por la sano. Tial faris la 
averton don Quijote. Tamen, ŝajnas, ke Maritornes ne havis 
la saman opinion. 


[88] 


Ŝajne, temas pri preteratento de Cervantes. Don Quijote 
efektive ne rompis sian ĵuron. 


[89] 


Latine, komencaj vortoj de la kanono, kiu ekskomunikas la 
agresintojn de pastro aŭ monaho. 


[90] 


En la romancaro pri Cid Ruy Diaz, oni rakontas, ke li vidis en 
Romo, ke la seĝo de la reĝo de Francujo staras apud la seĝo 
de la papo, dum tiu de lia propra reĝo kaj sinjoro staras sur 
malsupra nivelo. Tiam Cid Ruy Diaz renversis per piedfrapo 
la seĝon francan kaj suprenmetis la hispanan. 


[91] 


Temas pri la konstelacio Eta Ursino, laŭ kies diversaj pozicioj 
oni povas proksimume kalkuli, konsiderante la sezonon, 
kioma horo estas en la nokto. 


[92] 


Sen antaŭuloj judaj aŭ mahometanaj. 


[93] 


Ĉar Mambrino estis, en la kavaliraj romanoj, maŭra reĝo. 


[94] 


Oni kredis, ke, kiam la kastoro vidas, ke ĝi ne plu povas 
eskapi de la ĉasistoj, ĝi kastras sin kaj lasas sur la grundo la 
parton de sia korpo deziratan de la persekutantoj, por ke ili 
ne daŭrigu la ĉasadon. 


[95] 


Neologismo. Hispane «arnes»; france «harnais»; angle 
«harness». Tuto el la bridoj, kondukiloj, ventrobendo, ktp, 
kiujn ordinare portas la rajd- kaj ŝarĝo-bestoj. 


[96] 


Latine: «ŝanĝo de manteloj». Ceremonio, kiun plenumis la 
kardinaloj kaj prelatoj de la papa kurio en la Tago de la 
Releviĝo. Ĝi konsistis en tio, ke ili anstataŭigis al si siajn 
felajn mantelojn por aliaj el ruĝa silko. 


[97] 


Kiam oni ofendis hidalgon, li rajtis ricevi de la ofendinto 
kvincent soldojn. La ne-hidalgoj rajtis ricevi ne pli ol tricent. 


[98] 


Ŝajnas aludo al don Pedro Giron, duko de Osuna, vic-reĝo de 
Sicilio kaj Napolo. Li havis tre malaltan staturon. 


[99] 


La kondamniton al skurĝado oni irigis sur azeno tra difinitaj 
stratoj kaj samtempe oni punbatis lin. La skurĝaton ĉirkaŭis 
heroldo, gardistoj kaj publiko. 


[100] 


En la epoko de Cervantes, sinonimo de «borsomakleristo», 
uzata ankaŭ en la senco «parigisto» aŭ «pandaro». 


[101] 


Homo, kiu aranĝas por aliaj sekretajn am-aferojn. 


[102] 


Esti pendumita. 


[103] 


Cervantes kritikas, kiel aliaj verkistoj kaj kronikistoj de la 
epoko, la mankon de aktiveco kaj diligento de la reĝaj 
galeroj en la kampanjoj kontraŭ la arabaj ŝipoj. 


[104] 


Aludo al ia friponaĵo farita de la komisaro en loko, kie la 
piedirantaj ĉenuloj haltis por ripozi. Kulpan konduton, en 
gastejo, de simila komisaro, priskribas la verkisto Mateo 
Aleman, samtempulo de Cervantes, en sia pikareska romano 
Vivo de Guzman de Alfarache. 


[105] 


Voli senprudente implikiĝi en aferon danĝeran aŭ 
malagrablan. Hispana proverbo. 


[106] 


Alia preteratento de Cervantes. En la komenco de la ĉapitro 
li mencias du rajdantojn kun musketoj. 


[107] 


La membroj de la Santa Hermandad devis atentigi, per la 
sonoriloj de la vilaĝoj, la ceterajn membrojn de la distrikto 
kunpersekuti la fuĝantajn krimulojn. 


[108] 


La Santa Hermandad ekzekutis la krimulojn, pafante sagojn 
kontraŭ ilin. 


[109] 


La ŝtelo de la azeno estis inkludita en la dua eldono de 
1605, de Juan de la Cuesta. En la unua eldono ĝi mankis, pro 
pretervido de Cervantes aŭ de la presisto. 


[110] 


Sed Gines de Pasamonte ŝtelis de li la azenon iom pli frue. Ĉi 
tie, kaj en alia alineo de ĉi sama ĉapitro, Cervantes 
preteratentis la ŝtelon. 


[111] 


Hispane «fadeno». 


[112] 


Repuŝi ion ŝajne bonan aŭ profitan, sed kiu efektive kaŭzas 
ĝenon aŭ malutilon. 


[113] 


En la tanado de iaj ledoj oni uzis ankaŭ ambron, kaj tio donis 
distingitecon al la vestaĵoj per ili faritaj. 


[114] 


En la tempo de Cervantes oni kredis, ke la luno, opone al la 
suno, estas humida planedo, kaj ke de ĝi fontas kaj venas la 
humido. 


[115] 


Laŭ la romanoj kavaliraj, majstro Elisabat estis, interalie, 
eminenta hirurgo. Disdegne kaj insulte don Quijote dediĉas 
al li tiun amuzan epiteton. 


[116] 


Cervantes denove forgesas, ke Gines ŝtelis la azenon disde 
Sancho. 


[117] 


Sancho volis diri «Isopete», antikva hispana nomo de Ezopo. 


[118] 


Sancho ne memoras la nomon «Elisabat» kaj diras anstataŭe 
«abato». 


[119] 


Laŭ Ariosto, Bradamante estis militema junulino. Pro ŝia 
akiro de la ĉevalo Frontino, ŝia amata Rugero restis for de ŝi 
longan tempon. 


[120] 


La ĝusta esprimo latina estas in inferno nulla est redemptio: 
«ne ekzistas espero eliri el la infero». 


[121] 


En la militaj ordenoj kaj en kelkaj aliaj institucioj oni postulis 
de la kandidatoj dezirantaj eniri tien, ateston, ke ilia sango 
puras ekde, almenaŭ, kvar antaŭaj generacioj, tio estas, ke 
ili havas sangon nek judan nek araban. 


[122] 


Tio estas, en tre antikva epoko. Wamba, aŭ Vambo, estis 
visigota reĝo (672-680) 


[123] 


Nova preteratento de Cervantes. Laŭ la ĉapitro 242, kiam 
Luscinda petis de Cardenio la libron pri Amadis, don 
Fernando jam antaŭe legis la bileton. 


[124] 


«Frato», epiteto kun disdegna nuanco, kiam oni ĝin uzas por 
alparoli nekonatan mizerulon aŭ almozpetanton. 


[125] 


Tio estas, ilin vendos por moneroj arĝentaj kaj oraj. 


[126] 


Hispane, «pisulino». 


[127] 


Ĉar la galeruloj, per la remiloj, irigis la ŝipon. 


[128] 


Don Quijote aludas al siaj konversacioj kun Sancho en la 
ĉapitroj 72 kaj 212. 


[129] 


Fenikso, en sia figura senco de homo supera, unika en sia 
speco. 


[130] 


Probabla aludo al la incidento ĉe la ful-martelegoj, kiam don 
Quijote batis per la lanco Sanchon pro ties impertinento 
(ĉapitro 209). 


[131] 


Meti al si dokumenton aŭ leteron sur la kapon estis montro 
de respekto aŭ amoaal la sendinto. 


[132] 


Por stimuli la viglon kaj rapidon de la azenoj, kiujn la ciganoj 
deziris vendi, ili uzis, inter aliaj artifikoj, la verŝon de 
hidrargo en la orelojn de tiuj bestoj. 


[133] 


Aludo al la baleno de la historio pri la profeto Jona. 


[134] 


Evidentas la erotikaj aludoj de la mastrino. 


[135] 


Neologismo. Hispane «dueĥa». Damo, ĝenerale vidvino, kiu 
servis kaj akompanis pli riĉan aŭ pli altrangan fraŭlinon. 


[136] 


Esperantigo de la hispana «flematicas» (flegmaj) por pli 
ĝusta redono de la originalo. 


[137] 


Esperantigo de la hispana «cismaticas» (skismaj) por pli 
ĝusta redono de la originalo. 


[138] 


La Saĝulo estas la biblia Salomono. Ĉi tie oni aludas al 
Sentencoj 31,10: «Se iu trovis kapablan virinon, ŝia valoro 
estas pli granda ol perloj». 


[139] 


Latine: «ĝis la altaro», t.e. nur en bonaj kaj honestaj 
entreprenoj. Tion diris Plutarko, ne ia poeto, kiel Cervantes 
erare citas. 


[140] 


Itala poeto, mortis ĉirkaŭ 1570. Oni diras, ke li laboris 24 
jarojn komponante la poemon Larmoj de Sankta Petro. 


[141] 


Rakontas Ariosto en sia Rolando, ke iu kavaliro, amiko de 
Reinaldos, donacis al li glason, kiu havis la kapablon riveli al 
la edzoj, ĉu ties edzinoj trompis ilin. Cervantes sin inspiris en 
kelkaj partoj de Rolando por verki la novelon pri la stulta 
scivolo. 


[142] 


Cervantes eble aludas al iu el siaj perditaj komedioj, eble al 
la titolita La Confusa. 


[143] 


Danaa, amantino de Zeŭso, kiu ŝin gravedigis alpreninte la 
formon de orpluvo. 


[144] 


Hispane, ĉambro kie la virinoj sidiĝis sur surplankaj kusenoj 
kaj akceptis la vizitantojn. 


[145] 


Eble Cervantes mem. Li kutimis citi sin, sen mencii sian 
nomon. 


[1460] 


La kvar S respondas al la komencaj literoj de la kvar jenaj 
vortoj: saĝa, sola, servema kaj sekretema. 


[147] 


En ĉi alfabet-orda listo mankas kelkaj literoj de la Esperanta 
aboco, sed ankaŭ en la originalo mankas aliaj de la hispana 
alfabeto. 


[148] 


Porcia, edzino de Marko Bruto. Kiam ŝi sciis pri la morto de 
sia edzo en Filipos, ŝi prenis de si la vivon, glutante kelke da 
ardaj braĝoj. 


[149] 


Neologismo. Hispane «cimitarra»; france «cimeterre»; angle 
«scimitar». Araba glavo kun klingo larĝa kaj kurba. 


[150] 


Ĉar per tiu, aŭ per alia simila plejdo, oni bernis lin. 


[151] 


Latine: «ni ĝoju». Ĉi-kuntekste: «kontentiĝon» (pro la alveno 
de novaj gastoj). 


[152] 


T.e. kun la piedingoj iom pli alte ol ordinare. 


[153] 


Speciala selo por virinoj, simila al seĝo, kun dors-apogilo kaj 
pied-tabulo. 


[154] 


Oni kutimis porti maskojn kaj vualojn por ŝirmi la vizaĝon 
kontraŭ suno kaj polvo. 


[155] 


Tre konata sentenco. La latina poeto Juvenalis skribis: 
«Nobilitas sola est atque unica virtus». 


[156] 


Dorotea aludas la nobelecon de don Fernando. Oni supozis, 
ke la nobeloj devus esti ankaŭ, kaj precipe, noblaj. 


[157] 


Alia distriĝo de Cervantes. lom antaŭe li diras, ke «de sia 
flanko don Fernando same tuj rekonis Cardenion». 


[158] 


Hispane «arroba»: malnova pez-unuo. Unu arobo egalas 
11,50 kilogramojn. 


[159] 


Proverba esprimo; devenas de rakonto kun la jena 
argumento: En gastejo, bubo ŝtelis paton, envolvis ĝin kaj 
ekiris al la pordo por forkuri; tiam aperis la gastejestrino kaj 
demandis al li, kion li portas. «Vi scios, ĉe la horo friti la 
ovojn», respondis la knabo. 


[160] 


Ĉar en tiu nokto, laŭ la kristanismo, naskiĝis la Filo de Dio 
por meti lumon en la homan tenebron. 


[161] 


Almozante pri ĝi ĉe la konventoj. 


[162] 


T.e., ajna nombro el tri ciferoj. 


[163] 


Aludo al la fama konkerinto antikva, kiel prototipo de homo 
riĉega. 


[164] 


Eksteredzeca, bastarda. 


[165] 


La interŝipa batalo de Lepanto, okazinta la 7-an de oktobro 
de 1571, kiam la kristana alianco venkis la turkan floton. Ĉi 
tiu ĉapitro rakontas historiajn faktojn kaj parte estas 
aŭtobiografia; kiel sciate, Cervantes batalis ĉe Lepanto kaj 
ricevis kripligan vundon sur la mano. Poste, ekde 1575, la 
turkoj tenis lin kvin jarojn en kaptiteco. 


[166] 


Neologismo: Njo-knabo. 


[167] 


Celante esti objekto de elaĉeto. 


[168] 


La aŭtoro, Miguel de Cervantes Saavedra, aludas sin mem 
kaj siajn travivaĵojn kiel kaptito de la turkoj. 


[169] 


Cervantes parolas pri iu el siaj provoj fuĝi el kaptiteco. 


[170] 


Maŭro deveninta de Kastilio aŭ Aragono. 


[171] 


Ĉefpiloto de la ŝiparo de Eneo, en la Eneado de Vergilio. 


[172] 


Aludo al la luno al ties diversaj fazoj. 


[173] 


Dafna, persekutata de Apolono, laŭ la greka mitologio. 


[174] 


Neologismo. Hispane «estrapada»; france «estrapade». lama 
torturilo: Oni levis ĝis la supra parto de ligna stango 
krimulon kun la manoj kunligitaj per ŝnuro, de kiu samtempe 
pendis lia korpo. Per pulio oni rapidege faligis la viktimon ĝis 
tre proksime al la planko, kio kaŭzis la luksacion de Ĉiuj liaj 
membroj, speciale de la ŝultroj kaj brakoj. 


[175] 


Neologismo. Hispane «morrion»; france «morion»; angle 
«morion». Speco de kasko antikva. 


[176] 


En la hispana, kiam proverbo estas tre konata, oni kelkfoje 
mencias nur ĝian unuan parton. La proverbo kompleta 
tekstas: «Tien iras leĝoj, kien volas reĝoj». 


[177] 


Hispana proverbo: oni konformiĝu, same al la sukceso, kiel 
al la fiasko de siaj pretendoj aŭ deziroj. 


[178] 


Aludo al epizodo de la verko de Ariosto (1474-1533), 
Rolando freneza (kanto 272). 


[179] 


Nova aludo al la sama epizodo de Rolando freneza, kie oni 
pridisputas spadon, ĉevalon kaj aglon, sed ne helmon, kiun 
don Quijote, en sia ekzaltiĝo, aldonis al la listo. 


[180] 


Dank' al la aŭtoritato de la unua kaj al la aĝo kaj prudento 
de la dua, restariĝis la paco en ilia tendaro, laŭ la menciita 
verko de Ariosto. 


[181] 


T.e. la diablo. 


[182] 


Aludo al longa periodo de paco en la epoko de la Romana 
imperiestro Oktavio Aŭgusto (63-14 a.K.). 


[183] 


Hispane «palafren»; france «palefroi»; angle «palfrey». 
Speciala ĉevalo rajdata de reĝoj, princoj kaj damoj okaze de 
ceremonioj, procesioj kaj aliaj solenaĵoj. 


[184] 


lam proverba esprimo inter prostituistoj. Metafore, agi plej 
konvene, laŭ la okazoj. 


[185] 


Latinaĵo: «kiel en la komenco». 


[186] 


La sundio Apolono kaj Dafna. 


[187] 


En la epoko de Cervantes, damoj kaj riĉuloj ŝatis parfumi sin 
per ambro, substanco tre multekosta, kaj impregni per ĝi 
precipe la vestopecojn el ledo. 


[188] 


Efektive, temas pri unu el la noveloj de Cervantes. 


[189] 


Libro fama siatempe, verkita de Gaspar Gardillo de 
Villalpando. La ĝusta titolo estas Summa summularum 
(1557), ia traktato pri dialektiko aŭ logiko. 


[190] 


La helenoj nomis la bramanojn de Hindujo «gimnosofistoj», 
kaj, male al la aserto de don Quijote, ili havis nenian rilaton 
kun Etiopio. 


[191] 


En ironia senco; oni interpretu: metis pli da konfuzo en la 
implikon. 


[192] 


Fabeloj el la helena urbo Mileto kie oni inventis ilin plenaj de 
absurdoj kaj ekstravagancoj. 


[193] 


Sendube, aludo al Homero kaj Vergilio. 


[194] 


Parto de proverba esprimo, kiu, kompleta, tekstas: «Kiel la 
najbara tajloro, kiu donacis la ŝtofon kaj faris la laboron». 


[195] 


Teatraĵo verkita de Cervantes mem. 


[196] 


Lope de Vega. 


[197] 


Ironie: la fadeno de Teseo. 


[198] 


Neologismo. Hispane «escaramuza»; angle «skirmish»; 
france «escarmouche». Bataleto. 


[199] 


Fakte, de kiam Sancho iĝis ŝildisto de don Quijote, pasis 
malpli ol monato. 


[200] 


Sancho inversigas kion li celas diri, kaŭzante komikan 
efikon. 


[201] 


La ideo de ajna akademio ekzistanta en Argamasilla, 
negrava vilaĝo, evidentigas la satiran intencon de Cervantes 
kontraŭ la dirita loko, des pli, ke tiaj institucioj troviĝis nur 
en kelkaj riĉaj urboj kun multenombra loĝantaro. Pri la 
«akademiaj aŭtoroj» de la sonetoj kaj epitafoj, oni opinias, 
ke Cervantes ankaŭ ĉi tie sarkasme aludis per ili kaj per la 
versoj la faman Felix Lope de Vega kaj ties amikojn. 


[202] 


Latine: «ĉi tion skribis». 


[203] 


«Katai», nomo de Ĉinio en la Mezepoko; «Gaeto», urbo kaj 
haveno de ltalio, ĉe la Mediteraneo. 


[204] 


La nomo de la vilaĝo de Dulcinea estas «El Toboso», kun la 
hispana artikolo «el». Ŝi do estas «Dulcinea de El Toboso», 
sed en la hispana «de el» iĝas «del», krom se la artikolo 
apartenas al propra nomo, kiel ĉi-kaze. Tamen, en multaj 
eldonoj de Don Quijote aperas «Dulcinea del Toboso», eble 
pro inercio. De Diego uzis ambaŭ formojn. Dum la revizio de 
la verko por bita eldono, la revizi-skipo decidis unuecigi per 
«Dulcinea de El Toboso» krom en poemoj pro la silab- 
nombro. 


[205] 


Du famaj ĉevaloj en Rolando freneza, de la itala Ariosto. 


[206] 


lam, oni kutime petis pardonon, kiam oni diris «porko» aŭ 
«azeno», eble pro influo de la Biblio, kie ambaŭ bestoj estas 
difinitaj «malpuraj». En aliaj okazoj oni nur nerekte aludis 
iliajn nomojn, kiel en ĉi verso. 


[207] 


Verso el la itala Rolando freneza: «Eble alia kantos kun pli 
bona plektro». 


[208] 


Don Pedro Fernandez de Castro, vic-reĝo de la regno de 
Napolo, hispana mecenato de la 169 jarcento. 


[209] 


Aludo al la dua Don Quijote, verkita sub la pseŭdonimo 
Alonso Fernandez de Avellaneda kaj eldonita en Tarragona 
en 1614. Ŝajne la plagiatisto estis Alonso de Castillo 
Solorzano, apartenanta al la rondo de amikoj de Lope de 
Vega. 


[210] 


Da mejloj de vojaĝo ĉiutage. 


[211] 


Aperis la sekvantan jaron post la morto de Cervantes, t.e. en 
1617. 


[212] 


Latine: «se Dio volos». 


[213] 


Lope de Vega. 


[214] 


Morda ironio de Cervantes kontraŭ Lope de Vega, kiu, 
malgraŭ sia pastreco, vivis diboĉe kaj skandale. 


[215] 


Oni neniom scias nuntempe pri ĉi intermezo. 


[216] 


Longa popola kanzonaro de nekonata aŭtoro, terura atako 
satira kontraŭ la regado de don Henriko la 42, la Impotenta, 
reĝo de Kastilio (1425-1474). 


[217] 


Ties duan parton oni ne eldonis, kaj tre probable Cervantes 
eĉ ne havis tempon ĝin fini. 


[218] 


Proverba esprimo de ŝaka origino: al neniu. 


[219] 


Neologismo. Hispane «doblon»; france «doublon»; angle 
«doubloon». Antikva ora monero, de diversa valoro laŭ la 
epokoj. 


[220] 


Proksimume ses metroj. 


[221] 


Laŭ Ariosto en Rolando freneza la amiko de Medoro estis la 
reĝo Dardinel de Almonte, kies kadavron Medoro retiris el 
kampo de batalo, ricevante seriozajn vundojn en la 
entrepreno. 


[222] 


Luis Barahona de Soto, aŭtoro de la longa poemo La larmoj 
de Angelica, eldonita en Granada en 1586. 


[223] 


Lope de Vega, aŭtoro de La beleco de Angelica, versa 
volumo aperinta en Barcelona en la jaro 1604. 


[224] 


Latinaĵo, kies kompleta teksto jenas: Quando caput dolet, 
caetera membra dolent: «Kiam la kapo doloras, ankaŭ ĉiuj 
membroj doloras». 


[225] 


Por kaŝi la fendojn kaŭzitajn de troa uzado. 


[226] 


Sancho diris erare «Melongeno» anstataŭ «Benengeli», kiu 
nomo en la araba signifas «melongena». 


[227] 


Hispana formo de Ŝimŝom. 


[228] 


La kostumo de Sankta Petro estis speco de uniformo de la 
tiamaj studentoj, simila al la kostumo tiam uzata de la 
pastroj kaj konsistanta, interalie, el sutano, mantelo kaj 
nigra ĉapo. Oni ne bezonis la ricevon de ordinoj por porti 
ĝin, do la ĵuro de la bakalaŭro havas ŝercan nuancon. 


[229] 


Hispana proverbo: voli ion neeblan. Sancho aludas, ke en la 
aventuro de la janguanoj (ĉapitro 152 de la unua parto) 
Rocinante eksentis amoremon al iliaj ĉevalinoj, kaj ke ĝi ne 
plu havis tiam fizikan kapablon por plenumi sian deziron. 


[230] 


En la hispana: herbo. 


[231] 


Proverba esprimo: enkonduki en aferon, ion senrilatan al ĝi. 


[232] 


Proverbo: deziri nur fini aŭ kompletigi ion, ne atentante la 
metodon nek la kvaliton. 


[233] 


Alnomo de Alonso de Madrigal (mortis en 1450), aŭtoro de 
multegaj libroj en la latina kaj hispana. 


[234] 


Latinaĵo: «eĉ la bona Homero kelkfoje dormetas». 


[235] 


Latinaĵo: «la nombro de la stultuloj estas senfina». 


[236] 


Proverba esprimo. Se Sancho ne riparus sian stomakon, li ne 
povus manĝi kaj fariĝus senkarna kiel dorno. 


[237] 


Batalkrio de la hispanoj kontraŭ la araboj, kiuj invadis ilian 
landon en la 82 jarcento. «Santiago» estas la hispana formo 
de Sankta Jakobo, nacia patrono de Hispanio. 


[238] 


Proverbo: oni diras pri personoj aŬ aferoj necesaj, eĉ se ili 
havas mankojn. 


[239] 


Proverba esprimo: eltiri sin el malriĉa vivo. 


[240] 


Garcilaso de la Vega (1503-1536). La versoj apartenas al lia 
Elegio pro la morto de don Bernardino de Toledo. 


[241] 


Neologismo el la hispana «ventura», kiu povas signifi, 
interalie, «aventuro» kaj «feliĉo». La mastrumantino uzas 
«ventura» laŭ ties dua senco. 


[242] 


Vortoludo en la hispana, komprenebla, kiam oni scias, ke 
«rata» (rato) signifas ankaŭ, interalie, «pago aŭ disdivido 
proporcia». 


[243] 


Latine: «tre bone». 


[244] 


Garcilaso de la Vega (1503-1536); la versoj aluditaj 
apartenas al lia 329 Eklogo. 


[245] 


Temas pri la obelisko 25,50 m longa, kiun, laŭ ordono de 
Kaligulo, oni transportis de Egiptujo kaj starigis en la Cirko 
de Nerono. En 1586 oni translokis la obeliskon, laŭ ordono 
de papo Siksto la 52, al la placo Sankta Petro. Ne tute veras 
la aserto de don Quijote pri la cindro de Julio Cezaro. 


[246] 


Eble Sankta Diego de Alcala, mortinta en 1463 kaj 
kanonizita en 1588, kaj Sankta Petro de Alcantara, mortinta 
en 1562. 


[247] 


La tombejoj ordinare situis apud la kirkoj. 


[248] 


Proverba esprimo: ne ĉion fiaskigi aŭ detrui, se io antaŭe 
perdiĝis aŭ suferis difekton. 


[249] 


Per tio oni aludis la argumentojn tedajn aŭ neoportunajn. 
Laŭ la romanco, la maŭro Calainos devus forhaki la kapon al 
tri Paruloj de Francio. 


[250] 


Versoj el olda romano. 


[251] 


Proverba esprimo: entrepreni ion, el kio povas rezulti mavaj 
konsekvencoj por la entreprenanto mem. 


[252] 


Proverba esprimo ne uzata nuntempe: entrepreni malfacilan 
taskon. 


[253] 


Kelkokaze la antikvaj Romanoj signis la tagojn feliĉajn per 
ŝtonetoj blankaj, kaj la missortajn aŭ fatalajn per nigraj. 


[254] 


Ekzistis en la universitatoj la kutimo fiksi tiajn tabuletojn aŭ 
ŝildojn kun la nomo de la profesoro kaj kun indiko de la 
objekto de lia instruado. 


[255] 


La plej riĉaj brokatoj konsistis nur el tri sinsekve 
supermetitaj tavoloj, do dektavolaj brokatoj ekzistis nur en 
la fantazio de Sancho. 


[256] 


La kampulino volis diri «komplimentojn». 


[257] 


Neologismo. Hispane «bigote», «mostacho»; angle 
«moustache»; france «moustache». Lipharoj. 


[258] 


Proverba esprimo arkaika; per ĝi oni aludis faron 
neoportunan aŭ konduton nedecan. 


[259] 


Proverba esprimo: ĉie troviĝas zorgoj kaj problemoj, sed ĉiu 
opinias la siajn plej grandaj. 


[260] 


Aludo al la bronza figuro, kiu funkcias kiel ventoflago sur la 
supro de la granda turo de la katedralo de Sevilla. Ankaŭ la 
turo ricevas la nomon de la figuro: la Giralda (la Girulino). 


[261] 


Temas pri kvar tre antikvaj ŝtonaj figuroj, longaj per dek du 
aŭ dek tri spanoj, larĝaj per ok, kaj dikaj per kvar. Ili staras 
ĉe la vilaĝo Guisando (provinco Avila). 


[262] 


Versoj, iom modifitaj de Cervantes, el la epopeo La Araucana 
de la poeto Alonso de Ercilla (1533-1594). 


[263] 


Familiara esprimo aluda al la personoj, kiuj ŝatas vidi de 
sekura loko la danĝeron, kiel la spektantoj de taŭrludoj. 


[264] 


Versoj el olda romanco. 


[265] 


Enkaĝa virperdriko altiris per siaj fajfoj aliajn perdrikojn al 
reto aŭ al alispeca kaptilo. La dresita falko atakis rekte 
diversajn birdegojn dum la flugo. Oni uzis, krom hundoj, 
ankaŭ furojn por la ĉaso de kunikloj kaj leporoj. 


[266] 


Ĉi tie, «gloso» signifas ripeti, ĉe la fino de ĉiu strofo, unu aŭ 
pli da versoj prenitaj el alia poeziaĵo. En la ĉapitro 182 de la 
dua parto troviĝas ĉi-speca gloso. 


[267] 


Latinaĵo: «Dio troviĝas inter ni». Frazo aperanta en diversaj 
verkoj de Ovidio. 


[268] 


La laŭro. 


[269] 


Tiel komenciĝas unu el la plej famaj sonetoj de Garcilaso de 
la Vega, preferata poeto de Cervantes. 


[270] 


Neologismo: Skribe aŭ parole, provizora dekliniĝo el la ĉefa 
temo aŭ argumento. 


[271] 


Tial don Quijote uzas nun balteon, ne rekte kontaktan kun la 
renoj, anstataŭ portepeo. 


[272] 


Fabela fiŝ-homo ofte citata en verkoj renesancaj. Li tiel same 
loĝis en la maro kiel sur la tero kaj naĝis ofte de Sicilio al 
kontinenta Italujo. 


[273] 


Oni memoru, ke, en la epoko de Cervantes, tre similis la 
kostumoj pastraj kaj studentaj. 


[274] 


En festoj kaj publikaj amuzoj, kelkaj dancantoj metis al si 
ĉirkaŭ la kruroj vicojn da tintiletoj kaj ilin sonigis laŭ la ritmo 
de la muziko. 


[275] 


Cervantes kontraŭmetas la rustikan lingvon de la sajaganoj 
(naskiĝintoj aŭ loĝantoj en Sayago) al la rafinita kaj bela 
lingvo tiam parolata en Toledo. 


[276] 


Vilaĝo proksima al Madrido. Laŭfame en ĝi oni tre fuŝe 
parolis la hispanan. 


[277] 


Aludo al la tiama polemiko, ĉu en la skermado, la scienco 
valoras pli ol la forto kaj la impeto. 


[278] 


Unu el la fabelaj herooj plej popularaj de la kavaliraj 
romancoj. 


[279] 


Mi staru ĉe la plej potenca. Esprimo prenita el la 
terminologio de la malnovaj koko-luktoj. 


[280] 


Maĉi koton: kuŝi mortinta. 


[281] 


En figura senco: vivo glata kaj sata. 


[282] 


En la turniroj kaj en aliaj konkursoj kaj festoj, la kavaliroj 
aperis en kostumoj, kies koloroj kaj insignoj ĝenerale rivelis 
la staton de iliaj amaj sentoj. Por ekzemplo, la verda koloro 
indikis esperon, la blua ĵaluzon, la flava desperon. 


[283] 


Polidoro Virgilio. Itala aŭtoro de la 152 jarcento, verkis la 
traktaton De rerum inventoribus. 


[284] 


lama nomo de la sifiliso. 


[285] 


Neologismo. Hispane «daga»; france «dague»; angle 
«dagger». Speco de kurta glavo aŭ longa ponardo. 


[286] 


Cervantes miksas ĉi tie versojn de du diversaj romancoj, kaj 
ĉe la fino aldonas du liniojn, kiujn li elpensis. 


[287] 


Proverbo uzata por konsolo de la missortaj en la karto-ludoj, 
kaj, larĝasence, de la personoj suferantaj ajnan kontraŭaĵon. 


[288] 


Proverba frazo uzata en la epoko de Cervantes por indiki 
riĉon kaj oferemon. Fŭcar aŭ Fugger estis nobela familio de 
germanaj bankieroj, kiu havis financajn rilatojn kun 
Hispanujo. 


[289] 


Cervantes aludas la grafon de Lemos, kaj ties larĝe 
rekompenceman spiriton. Kiel sciate, Cervantes dediĉis al li 
la duan parton de Don Quijote. En ĉi sama alineo, la aŭtoro 
lerte kaj diskrete aludas ankaŭ la avaron kaj sendankecon 
de la duko de Bejar, grandulo al kiu Cervantes dediĉis la 
unuan parton de sia romano. 


[290] 


En la epoko de Cervantes abundis la ermitoj, fakte friponoj, 
kiuj eĉ havis virinojn, «ermitinojn», je sia servo. 


[291] 


La duko de Lerma, favorito de la reĝo Filipo la 32, uzis larĝa- 
pintajn ŝuojn pro siaj kaloj. Baldaŭ tiaj ŝuoj enmodiĝis en la 
kortego. 


[292] 


Hispane: popolaj danco kaj kanto. 


[293] 


Aludo al pensio aŭ alia tipo de subvencio pagata de la reĝa 
trezoro al personoj farintaj servon al la krono. 


[294] 


Al kelkaj personoj oni pagis la salajron kaj per mono kaj per 
porcioj de nutraĵoj. 


[295] 


Itale: «avaremo», «nedonemo». 


[296] 


Kiel en aliaj okazoj, Sancho miskomprenas, kaj konfuzas 
«pakton» kun «pako» kaj «implicita» kun «implikita». 


[297] 


Cervantes ripetas ĉi tie penson el la Biblio (Agoj de la 
Apostoloj 1,7). 


[298] 


Latinaĵo: «kredu la farojn, se ne la vortojn». El la Biblio 
(Johano 10,38). 


[299] 


Parodie, Cervantes uzas Ĉi unuan verson de la dua libro de 
Eneado, de Vergilio. 


[300] 


Verso el fama romanco pri Gaiferos kaj Melisendra, verkita 
eble de Miguel Sanchez, samtempulo de Cervantes. 


[301] 


Unu el la helenaj reĝoj partoprenintaj en la milito de Trojo. 
Laŭ la legendo li vivis tricent jarojn. 


[302] 


Proverba esprimo, uzata ankaŭ en figura senco: vendi 
senvaloraĵon kredigante, ke ĝi estas io pli multekosta. 


[303] 


Hispane, laŭlitere: «La Horloĝino». lam, al kelkaj vilaĝoj oni 
donis tian alnomon, ĉar oni diris pri iliaj loĝantoj, ke ili 
deziris akiri por la turo de la kirko, ne horloĝon, sed 
«horloĝinon», kun la ideo negoci per ŝiaj eventualaj 
«horloĝidoj». 


[304] 


En la epoko de Cervantes, mok-nomoj, respektive, de la 
loĝantoj de Valladolid, Toledo, Madrid kaj Sevilla. 
«Cazalanoj» devenas de Cazalla, famulo aŭtodafeita en la 
ĉefa placo de Valladolid en 1559. 


[305] 


Latine: «granda maro». 


[306] 


T.e. kiam oni estas obea al superulo, oni konkeras lian 
favoron. 


[307] 


Sancho miskomprenas kaj diras «noca» anstataŭ 
«ekvinoksa». 


[308] 


En la hispana, respektive, «invertito», «leprulo» kaj «pisulo». 


[309] 


La duenjo parolas pri insulta gesto. «Fari figon» konsistis en 
tio, levi la dikan fingron inter la eta kaj la montra de fermita 
mano. La respondo de Sancho havas seksan intencon. 


[310] 


Hispane «maestresala». Ĉefservisto respondeca pri ĉio rilata 
al la priservo de la tablo en la nobelaj domoj. 


[311] 


Sancho aludas tion, ke de la gvatoturoj oni povis vidi la 
malamikojn, kiam ili elŝipiĝis. Tiam la gvatistoj donis tuj la 
alarmon, sed ili ne estis en danĝero, ĉar ŝirmitaj de la turoj. 


[312] 


Terura ŝiprompo okazis ĉirkaŭ la jaro 1562 ĉe la haveno La 
Herradura (Malaga) kie, sekve de furioza tempesto, pereis pli 
ol 4000 personoj, inkluzive la generalo de galeroj don Juan 
de Mendoza. 


[313] 


Alia sarkasmo de Cervantes. En El Toboso ekzistis neniaj 
familioj nobelaj aŭ hidalgaj. 


[314] 


Oni donis ĉi nomon al parfumita akvo. 


[315] 


Misprononcita «ceremonioj». 


[310] 


Kiajn oni faris al konviktitoj pri difinitaj specoj de deliktoj. 


[317] 


Konsiderataj kiel iloj uzataj por la fosado de tomboj; 
eŭfemismo anstataŭ «la morto». 


[318] 


Ĉar tiam la birdoj ĝin manĝas. En figura senco, averto 
kontraŭ la ambicio. 


[319] 


Wamba, aŭ Vambo, visigota reĝo (672-680). 


[320] 


Micael Verini estis juna poeto itala, mortinta en la aĝo de 
dek sep jaroj, en 1483. La latinaĵo, parto de unu verso de lia 
sam-epoka poeto Angelo Poliziano, signifas: «mortinta en la 
floro de sia vivo». 


[321] 


Neologismo. Hispane «colmillo»; france «defense»; angle 
«tusk». Longa dento elstaranta el la buŝo de certaj bestoj. 
Anstataŭ la pli vastasenca kaj ĝenerala «dentego». 


[322] 


«Ĉaso maĵora»: kontraŭ bestoj maĵoraj, kiel ursoj, aproj, 
cervoj, ktp; «ĉaso minora»: kontraŭ bestoj minoraj, kiel 
leporoj, kunikloj, ktp. 


[323] 


Alnomo de Hernan Nŭĥez de Guzman. En 1555 li eldonis 
kompilaĵon konsistantan el tri mil proverboj. 


[324] 


Hispane «lelilfes» aŭ «lililfes». 


[325] 


Ironio de Sancho. Flandrujo, tiam batalanta kontraŭ 
Hispanio, ne estis tre oportuna atendo-loko. 


[326] 


Misprononcita «Mi rezignas». 


[327] 


Turnebla peceto uzata por streĉi la ŝnuron de la tiamaj 
arbalestoj. 


[328] 


Proverba esprimo, por aludi, ke bona aŭ favora afero ricevas 
aldonan konvenaĵon. Ci tie, Sancho uzas la frazon en ironia 
senco. 


[329] 


Ĉi tiu komenca frazo de Sancho ŝajnas formita el du versoj 

de olda romanco aludantaj al ia kondamnito, kiu, rajde sur 

azeno, ricevas vipobatojn, dum oni lin kondukas tra la ĉefaj 
stratoj, laŭ la kutimo de la tiama epoko. 


[330] 


Per ĉi tiuj vortoj Cervantes amare aludas sin mem: en siaj 
lastaj jaroj li vidis sin kripla kaj paŭpera kaj devis serĉi 
monan helpon, la «sinekuron de la almozo», ĉe kelkaj 
potenculoj kiel la duko de Bejar, la grafo de Lemos aŭ la 
kardinalo Sandoval y Rojas. 


[331] 


Kaj eble, per la sama tondilo oni povus tondi ankaŭ lin. 
«Tondi» havas ĉi tie la sencon «priklaĉi», «kritiki», kiel en la 
respondo de Sancho. 


[332] 


Proverba esprimo. Temas, kompreneble, pri la rizo kuiriĝanta. 
En figura senco: preferindas akcepti certan damaĝon aŭ 
kontraŭaĵon, se per tio oni evitas alian pli grandan. 


[333] 


Per ĉi amuza esprimo, la duenjo nomas la ŝildistojn pigraj kaj 
dormemaj. 


[334] 


«Lupino», «vulpino», kio, en la hispana, signifas ankaŭ 
«ĉiesulino», «putino». 


[335] 


T.e. kun animo virte matura. 


[336] 


Latine: «kiu, aŭdante tion, retenus la ploron?» (Virgilio, 
Eneado, libro 2). 


[337] 


Sarkasmo de Sancho. La duenjoj, laŭfame, tro scivolis pri la 
vivo de la ceteraj personoj kaj ege ŝatis meti la nazon en 
fremdan vazon. Tial, Sancho preferas ilin sennazaj. 


[338] 


La araboj ĉiam portis barbon kaj opiniis nedignaj kaj 
senhonoraj la virojn, kiuj razis sin. 


[339] 


Dolorida intence kaj humure konfuzas iliajn nomojn. La 
ĉevaloj tirintaj la sunon nomiĝis Eoo kaj Piroento. Bootes (aŭ 
Bovisto) estas boreala konstelacio proksima al la Granda 
Ursino. Peritoa (aŭ Peritoo) estis amiko de Tezeo. 


[340] 


Por bone kompreni ĉi ironion de Sancho, oni memoru, ke 
Rocinante signifas «Ĉevalaĉo». 


[341] 


Najlo en la hispana estas «clavo»; ligno, «leĥo»; kaj, «i»; do 
Clav-i-leĥo. 


[342] 


En tiuj famaj tapiŝoj aperas, kiam temas pri scenoj de la 
Romana epoko, rajdantoj sur Ĉevaloj sen piedingoj, ĉar Ĉi 
lastajn ne uzis la Romanoj. 


[343] 


Kun la du kruroj sur la sama flanko. 


[344] 


Vilaĝo en la provinco Ciudad Real, unu el la lokoj kie la 
Santa Hermandad ekzekutis per paf-arkoj krimulojn 
kondamnitajn je morto. 


[345] 


Faetono, falinta el sia ĉiela veturado pro nesingardemo, laŭ 
la greka mitologio. 


[346] 


Temas pri la sturmo kaj prirabo de Romo, en 1527, fare de 
hispanaj trupoj sur la komando de la franca Carlos de 
Montpensier, duko de Borbon, kiu mortis en la batalo. 


[347] 


Popola nomo de Plejado, aro de sep steloj en la konstelacio 
Taŭro. 


[348] 


«kapro», en la hispana, signifas ankaŭ viro, kiu konsentas la 
adulton de sia edzino. Sancho, laŭ sia respondo, bone kaptis 
la intencon de la duko. «Porti la kornojn» signifas esti 
kokrata. Per ĉi respondo de Sancho, Cervantes eble aludis 
difinitan nobelon aŭ aŭtoron, en kies blazono sidus 
duonluno. 


[349] 


T.e. kun senpacienco kaj espero, kiel la kampuloj atendas la 
pluvojn de la printempo kiel garantion de riĉa rikolto. 


[350] 


Rakontas la latina aŭtoro Macrobio, ke Cicerono ŝercis pri 
kiel fuŝe kaj neglekte portis Julio Cezaro siajn vestojn. 


[351] 


La cetero de la proverbo diras: «povas procesi senriske». 


[352] 


Unue la proverbo tekstis: «Prudenta silento nomiĝas sankta» 
(«santo», en la hispana). Kun la uzo, la vorto «santo» 
Ŝanĝiĝis al «Sancho», do la proverbo tute ne aludas la 
ŝildiston de don Quijote. 


[353] 


Juan de Mena, vivinta en la 15 jarcento. La citita verso 
apartenas al lia verko Laberinto de Fortuna. 


[354] 


El la Biblio (1 Korintanoj, 7,31). 


[355] 


En ĉi alvoko, Cervantes aludas diversmaniere al la suno, aŭ 
Apolono, ankaŭ nomita Febo kaj Timbrio: arkisto, ĉar li 
mortigis per sagoj, interalie, la filon de Nioba; kuracisto, ĉar 
li kreis la medicinon kaj generis Eskulapon; inventinto de la 
muziko, ĉar li elpensis la citron; ktp. Pri «la dolĉa skuanto de 
karafoj» oni sĉiu, ke en la 172 jarcento oni uzis kuprajn 
karafojn kaj kovris ilin per neĝo por refreŝigi la akvon aŭ 
vinon en ilia interno. Kaj pro la varmo de la suno, oni ofte 
devis movi ilin por trinki aŭ por agiti la likvaĵon. 


[356] 


Ĉar, sen la suno, ne ekzistus periodaj rikoltoj kaj, sekve, 
ankaŭ ne homoj. 


[357] 


En la hispana, pluralo de «don». 


[358] 


Dum la plenumo de siaj funkcioj, la reprezentantoj de la 
justico portis, kiel simbolon de aŭtoritato, vergon aŭ 
bastoneton, en kies supra parto ordinare oni strekis krucon. 


[359] 


lam oni kredis, ke la salamandroj estas imunaj kontraŭ la 
flamoj. 


[360] 


Temas pri oleo por kuraci vundojn, preparita de Aparicio de 
Zubia, en la 162 jarcento, per tre multekostaj ingrediencoj. 


[361] 


Latine. La aforismo, anstataŭ perdicis (perdrikoj) diras panis 
(pano). La doktoro modifas ĝin, por ĝin konformigi al la 
ŝerco. 


[362] 


Manĝaĵo el poto en kiu oni kuiras samtempe multe da 
diversaj kaj bongustaj nutraĵoj. Ankaŭ tradukita en la ĉapitro 
492 de la dua parto per la neologismo «olapodrido», laŭ la 
hispana nomo «olla podrida» (laŭlitere: «putranta poto»). 


[363] 


Latine: «ĝin ne tuŝu!», «abstinu de tio!». 


[364] 


En la hispana, «agŭero» signifas «aŭguro». 


[365] 


En la epoko de Cervantes, la vaskoj estis preferataj por la 
postenoj de reĝaj sekretarioj pro sia kompetento kaj lojalo. 


[360] 


Sendube ironia aludo al tio, ke, ĉe la fino de la konversacio, 
la kampulo petos de Sancho kvanton da mono. 


[367] 


Oni ĝenerale kredis, ke en la epilepsiuloj sidas demonoj, kiuj 
kaŭzas la epilepsiajn konvulsiojn. 


[368] 


Kisi al si la propran manon, antaŭ ol premi la manon de alia 
persono, estis elmontro de rekta kaj honesta intenco. 


[369] 


Kelkfoje oni akompanis pro ĝentilo, sur parto de la vojo, 
personon pli altrangan hazarde renkontitan. 


[370] 


La barbiroj havis kelkan scion pri medicino kaj funkciis kiel 
hirurgoj. 


[371] 


«fontoj» nomiĝis certaj ulceroj, el kiuj fluis puso kaj aliaj 
likvaĵoj; kelkokaze oni ilin faris intence por, laŭ la tiamaj 
ideoj, elpurigi tiel la korpon el ĝiaj nocaj substancoj. 


[372] 


Moron kaj Lavajos estas du hispanaj vilaĝoj, iam famaj pro la 
bona kvalito de siaj respektivaj perdrikoj kaj anseroj. 


[373] 


Neologismo. Hispane «olla podrida», laŭlitere «putranta 
poto». Tiel nomiĝas la poto en kiu oni kuiras samtempe 
multe da diversaj kaj bongustaj nutraĵoj. Ankaŭ tradukita en 
la ĉapitro 47 de la dua parto per la esprimo «miksita 
stufaĵo». 


[374] 


lama proverba esprimo; signifas, ke ekzistas la danĝero de 
baldaŭa konflikto. Sancho aludas la anoncitan atakon 
kontraŭ la insulon, kaj tuj poste paradas sian kuraĝon. 


[375] 


Andradilla estis fama monluda fripono en la epoko de 
Cervantes. 


[376] 


Dum la trapreĝado de la katolika rozario, kiam oni atingis 
bidojn pli grandajn aŭ iom apartigitajn de la ceteraj, oni 
devas diri la menciitajn preĝojn. Ŝajnas do, ke la koliero de 
Teresa havis ankaŭ la funkcion utili kiel rozario. 


[377] 


La ordinara kuloto atingis ĝis la genuo. La kompleta kuloto, 
pli strikta, longis preskaŭ kiel moderna pantalono. 


[378] 


La kompletan kuloton oni kelkfoje remburis, ĉefe la 
elegantuloj, por ke la korpo ne aspektu tro minca. Oni 
memoru la grasan figuron de Sancho, kaj la komento de 
Sanchica vidiĝos des pli ridiga. 


[379] 


Nur nobeloj kaj gravuloj portis ĝin por laŭeble eviti polvon 
kaj venton dumvoje. 


[380] 


La dua parto de la proverbo diras: «kaj tiam ĝi ignoras sian 
kompanon». 


[381] 


Latine: «Augusteno dubis». lam en la teologiaj disputoj inter 
studentoj, kutima frazo por esprimi nekredemon pri io. 


[382] 


«Kredu la farojn, se ne la vortojn». Latina sentenco aperanta 
ankaŭ en la ĉapitro 252 de la dua parto. 


[383] 


Humure, «pentofari» anstataŭ «manĝi». 


[384] 


El la Biblio, parte el Psalmaro 113,7. 


[385] 


Laŭ konata fablo, la ranoj petis de Jupitero reĝon. Tiam 
Jupitero ĵetis trabon en ilian basenon, la ranoj teruriĝis sed 
iom post iom perdis la timon kaj eĉ kutimiĝis koti sur la 


trabon. 


[386] 


Proverba esprimo, latine: «Amiko de Platono, sed eĉ pli de la 
vero». 


[387] 


La barbo estis simbolo de respektindeco kaj honoro, kaj je ĝi 
kelkfoje ĵuris la viroj. Ke la knabino ĵure mensogas je barbo 
estas humura elpenso de Cervantes. 


[388] 


En fuŝa germana: «mono, mono». 


[389] 


En fuŝa itala: «hispanoj kaj germanoj estas inter si bonaj 
kompanoj». 


[390] 


Sancho pretendas imiti la italan: «Efektive, bonaj kompanoj, 
mi ĵuras je Dio!». 


[391] 
Aludo al la Koncilio de Trento (1545-1563). 


[392] 


T.e. li situigis ilin tiel, ke la lumo de la suno donu avantaĝon 
al neniu. 


[393] 


Vireno, duko de Zelando, forlasis en dezerta insulo Olimpian, 
filinon de la grafo de Holando, sian favorantinon kaj 
amatinon. Ariosto traktas ĉi aferon en sia Rolando freneza. 


[394] 


El la Biblio (Mateo 11,12). 


[395] 


Laŭlitera traduko de la jam glosita hispana batalkrio. 
«Fermi», en la hispana («cerrar») signifas ankaŭ, interalie, 
ataki por veni en korpo-kontraŭ-korpan batalon (vidu notojn 
al ĉapitro 42 de la dua parto). 


[396] 


Vulkano, Romana dio de la fajro kaj forĝado. 


[397] 


Hispana vorto: ajna nutraĵo, kiam manĝata kun multe da 
pano. 


[398] 


Ĉi tie la aŭtoro komencas siajn aludojn al la verko kaj al la 
persono de Avellaneda, kiu plagiatis la rolulojn de Cervantes 
kaj, antaŭ ol li, publikigis daŭrigan parton al la unua Don 
Quijote. 


[399] 


Eble la vortoj priskribantaj Cervantes kiel oldan, kriplan kaj 
envian. 


[400] 


Ĉi-rilate Avellaneda ne mensogas, ĉar Cervantes donis al ŝi 
la diritan nomon en la ĉapitro 72 de la unua parto. 


[401] 


Sancho mencias faman frazon el la hispana historio de la 
142 jarcento. Luktante la reĝo don Pedro la Kruela kontraŭ 
sia frato, kaj aspiranto al la trono, don Enrique, en la tendo 
de Beltran Duguesclin, franca kapitano veninta helpi per siaj 
trupoj al don Enrique, ambaŭ falis teren, don Enrique sub sia 
frato. Tiam Beltran intervenis, puŝante ilin en inversan 
pozicion, kaj dirante: «Mi ne faligas, nek surtronigas reĝon, 
sed helpas mian sinjoron». 


[402] 


Sancho citas alude du versojn de olda romanco. 


[403] 


En la epoko de Cervantes tre abundis latronoj kaj rabistoj en 
Katalunio. De tio venas la komento de don Quijote. 


[404] 


Misprononco por Busiris, reĝo de Egiptujo, kiun, laŭ la 
mitologio, mortigis Herkulo. 


[405] 


Fama bandito, kiu fakte vivis en la tempoj de Cervantes. 


[406] 


El la Biblio (Psalmaro 42,7). 


[407] 


Hispana proverbo: kie oni ne ricevas pagon, oni ne laboras. 


[408] 


Al Sancho, kiel legiĝas en la sekvanta ĉapitro. 


[409] 


Aludo al la iama moro havi simiojn alligitaj al la balkonoj, kio 
donis motivon al la preterpasantoj, ĉefe al la knaboj, halti 
por rigardi iliajn gestojn kaj saltojn. 


[410] 


Latine: «forkuru, malamikoj». Parto de ekzorca formulo de la 
katolika eklezio. 


[411] 


Oni diras, ke la fikcia Perogrullo nomis la fermitan manon 
pugno, kaj de tio venas, ke oni aludas lin, kiam iu diras 
aserton aŭ veron tiaspecan. 


[412] 


Sporto de militistoj: galopante sur ĉevalo, oni celis per lanco 
trafi tra ringegon lokitan je ioma distanco de la kurejo. 


[413] 


Hispana verkisto kaj poeto (1571-1639), samtempulo de 
Cervantes. 


[414] 


Andaluza poeto kaj pentristo, al kies penikoj oni atribuas la 
portreton de Cervantes, hodiaŭ posedatan de la Hispana 
Akademio de la Lingvo. 


[415] 


Plu vivas ankoraŭ, en certaj vilaĝoj, la olda moro buĉi la 
porkojn, por hejma konsumado, en la 112 de novembro, tago 
de Sankta Marteno. En figura senco: ĉiu misfaranto nepre 
ricevos sian merititan punon. 


[416] 


Hispana vorto, laŭlitere «dorsulo»: remisto, kiu servis en la 
pobo de galero kaj, fronte al la ceteraj remistoj, direktis ilin, 
ke ili remu laŭ la sama kadenco. 


[417] 


«toraquis» en la hispana originalo: ebriaj turkoj. 


[418] 


lama portugala monero ora. 


[419] 


Hispana vorto: «paneroj». Ankaŭ manĝaĵo el frititaj paneroj 
kun ajloj kaj lardo. 


[420] 


Latine: «Mi esperas la lumon post la tenebro». Frazo el la 
Biblio (ljob 17,12). 


[421] 


Orfeo, sorĉa muzikisto, filo de Apolono kaj Klioa. Subiris en 
Hadeson por de tie revenigi sian edzinon Eŭridican. 


[422] 


La versoj de ĉi tiu oktavo apartenas al la 32 Eklogo de 
Garcilaso de la Vega. 


[423] 


Latine: «kiel senpaga dono». 


[424] 


Kvarono de realo. 


[425] 


Proverba esprimo kun historia fono: atingi ion gravan kostas 
multe da klopodoj kaj penoj. Zamora estas hispana urbo, kiu 
apartenis al la antikva reĝolando Leono. 


[426] 


Latine: «Dio de Dio», frazo el la katolika kredo-preĝo. 


[427] 


Latine: «kiel antaŭe». 


[428] 


Sarkasmo de Sancho, aluda al la «morto» de Altisidora pro la 
disdegno de don Quijote. 


[429] 


Du versoj de olda romanco, cititaj de Sancho kun ironia 
nuanco. 


[430] 


Eniri ien per la dekstra piedo donis bonan sorton, laŭ 
superstiĉa kredo. 


[431] 


Latine: mava, misaŭgura signo. 


[432] 


Proverba esprimo: vere danda. Mingo estas mallongigo de 
Domingo (Dominiko). 


[433] 


Verso de olda romanco aŭ de Kristnaska kanto. 


[434] 


Jacopo Sannazaro (1458-1530), napola poeto, fervora 
imitanto de Vergilio. Lia ĉefa verko estas la poemo en la 
latina De partu Virginis. 


[435] 


Latine: «ankaŭ», «krome», «plie», «plus». Uzata formule en 
oficialaj dokumentoj, ĉefe en testamentoj. 


[436] 


Hispana regiono. Ĉe la fino de la Dua parto de don Quijote, 
la plagiatisto Avellaneda diras, ke la hidalgo faris novan 
eliron por vagadi tra Olda Kastilio. 


